
РиЫ;зред міһ Һе бпапсіа Вер ої е |меглайопа|! Кепаззавзе ГоциЧайоп Ртовгат “ПиевтаЙон 
оЁ Ситеап Таагз, Аттепіапѕ, Вшвайпапз, СтееКз, Сегтапз, іпіо ће ОКгаіпіап Сотпитйу". 


Китап "Відродження" Халкъара Фондунынъ "Сюрьтюнликке огьратылгьаи кымрымтитир 
халкъы, эрменилер, булгъарлар, урумлар, алманларнынъ Украина джемиетиие нитеграция” 
программасы боюнджа малиевий ярдымы эсасында нешир этильди. 


Издание осуществлено при финансовой поддержке Международного Фонда ”В1дроджения” по 
Программе “Интеграция в украинское общество крымскотатарского народа, армян, болгар, грекоп, 
немцев, подвергшихся депортации.” 


Видання здійснено за фінансової підтримки Міжнародного Фонду ”Вздроджения” за Програмою 
"Інтеграція в укр!анське суспільство кримськотатарського народу, болгар, вірмен, греків, німців, які 
зазнали депортації”. 


Фазылов Риза, Нагаев Сафтер 

Ф16 Къырымтатар эдебиятынынъ тарихы. Къыскъа бир назар. — Симферополь: 
Къырым девлет окъув-педагогика нешрияты, 2001.- 640 с.— Къырымтатар 
тилинде. 

Китапта чокъ асырлы къырымтатар эдебиятынынъ та къадимий девирлерден башлап, 
бугуньғедже отип кечкен ёлу козьден кечириле ве мында эдебиятымызнынъ бутюн девирлери 
акъкъында биринджи кере бойле кениш малюмат бериле. Китап саифелеринде тахминен 260 
къадар языджы, шаир ве медениет эрбапларымыз ве оларнынь яратыджылыкълары акъкъында 
айрыджа къайд этиле. Эдебиятта фааль къалем ишлеткен, айры китаплары чыкъкъан ве 
чыкъмагъан 170-тен зияде муэллифлернинъ де адлары анъыла ве оларнынъ эсерлери хусусында 
фикир юрсетиле. 

Фазилов Різа, Нагаєв Сафтер 

Ф!6 Історія кримськотатарськеї літератури. Короткий огляд. — Сімферополь: 
Кримське навчально-педагогічне державне видавництво, 2001. — 640 с. — 
Кримськотатарською мовою. 

В книзі простежується пройдений кримськотатарською літературою багатовіковий шлях 
від давніх часів до наших днів і вперше зроблено спробу охарактеризувати всі періоди п розвитку. 
Подані відомості про творчість більш як 260 кримськотатарських письменників, поетів, діячів 
культури. Крім того, наведені імена і назви творів майже 170 авторів, які залишили помітне 
місце в літератур. а також і тих, хто продовжує свою творчість і нині. 


© Фазьмов Р., Нагаев С., 2001 
І5ВМ 966-7283-89-5 © Къырымдевокъувпеднешир, 2001 


ЭДЕБИЯТ — ХАЛКЪНЫНЪ ЮРЕГИ 


«Къырымтатар эдебиятынынъ тарихы. Къыскъа бир назар». Китапнынъ ады 
бир кереден дикъкъатынъны топламагъа меджбур эте, мундериджесини козьден 
кечирмеге ве, башкъа ишлеринъни ташлап, оны окъуп башламагъа ашыкътыра. 
Бильмеген шейинъ сени эр вакъыт озюне айрыджа джельп эте. Эгер де о сенинъ 
чокътан ниет эткен ынтылышларынънен багълы исе -- бу гуя сувсузлыкътан янгъан 
ёлджунынъ ёлунда фышкъырып чыкъкъан сув кибидир. «Къыскъа бир назар» 
сувсузлығъынъны къандырмай. О, арды-сыра суаллер догъурып, мерагъынъны 
даа зияде къозгъалта. О, гъает чокъ эмек сарф олунмасыны талап эткен археологик 
араштырмалар кибидир. О, бизни, осип чыкъкъан тамырларымызны, гъыда алгъан 
чокъракъларымызны, шекилленген генетик асылымызны къыдырмагъа севкъ эте. 

Шиддетли къувгъынлыкълар ве сюрьгюнликнинъ энъ буюк гъайыплары — 
интеллектуаль гъайыплардыр. Оларны маддий гъайыпларнен тенъештирмек биле 
мумкюн дегиль. Бизлер, эр алда, не ичюн башкъа миллетлерге къарышып кетмедик, 
аджеба? Бизим миллий менлигимизни насыл бир къудретлер тутып турдылар? 
Несиллер арасындаки багъ неден ибарет, оларны насыл бир джисманий ве насыл 
бир ахлякъий амеллер бирлештире, умумен миллетни насыл амеллер сакълай? 

Тилимиз насыл денъишти, о не дередже зайыфлашты ве ненен зенгинлешти, 
биз оны ёкъ этмемизми, аджеба? 

Биз — озюнде Авропа ве Асия маиетини муджессемлештирген, дюньянынъ 
деерлик бутюн юксек цивилизацияларнынъ тесирини синъирген бир миллетмиз. 
Бир кунь ола, бу медениетлернинъ насыл бир парчаларынен, незаман ве недайын 
этип парылдап чыкъармыз, дюнья кутюпханесине насыл бир дегерликлернен 
кирермиз? 

Амансыз такъдир халкъымызны 200 йыл девамында чешит мемлекетлерге 
дагъытты. Онынъ тамырлары башкъа цивилизацияларда туттымы, пекинтими, о 
тамырларнынъ йиплери Ана-Ватангъа узатылып келе бильдими? 

Еудий миллети мисильсиз бир феномен яратты --– акъыл-ферасет дегерлигини 
эр шейден устюн къойып, 2000 йылдан сонъ озь девлетчилигини беян этти. Немселер, 
атта шиддетли магълюбиеттен сснъ, бутюн алемни сукъландырыджы тизам- 
тертипликлери иле пек тез арада озь къудретлерини тикледилер. Я бизлер, 


истикъбальге миллий менлигимизнинъ насыл бир амеллеринен ёл тёшейджекмиз? 
Аньаневий эмексеверлик ве уйкен несиллернинъ ферасетлиги огюнде баш эгюв 
бизим идеалларымыз олып къаладжакъмы, аджеба? Къорантада биз насыл 
устюнликни — маддий устюнликними, ёкъса интеллектуаль ве ахлякьий 
устюнликними — пекитеджек ве яшатаджакъмыз? 

Узакъ девам эткен къатты такъиплер инсаннынъ дуйгъуларыны зайыфлата, 
токъалландыра. Бизлер пессимизм батагъына батып къалмадыкъмы экен? Бизге 
шимди насыл бир колемде оптимизм лязим, оны насыл бир джерьянлар 
къозгъалтыр экен? 

Къафеске къапалгъан къуш йырламай къала. Языджыларнынъ къатты цензура, 
сыдыргъы козетюв шараитында, «сымарыш»нен язув, затен къырымтатар мевзусы 
бутюнлей ясакъ этильген вакъытлардаки эсерлеринде, шиирлеринде, сатырлар 
арасында, тюшюнджелеринде нелер гизлене эди? Оларнынъ басылмагъан 
шейлерини окъуй билирмизми? Олардаки гизли дуйгъуларны сезип олурмызмы? 

Эдебият — бир джетемен йылдыздыр, тарих къуюсыдыр, конкрет бир девирде 
олып кечкен вакъиалар ве джерьянларнынъ кузьгюсидир. Биз эдебиятымызны 
насыл этип огренемиз, халкъ агъыз яратыджылыгъынынъ эстафетасыны, фольклор 
фельсефесини келеджек месиллерге насыл бир нагъмелернен еткиземиз? 

«Къырымтатар эдебиятынын» тарихы» тек бир эдебият тедкъикъаты дегиль 
де, о — халкънынъ тарихына бир кириш сёздир. О, тюшюнмеге, фикир этмеге, 
араштырувлар авеслиги уянтмагъа, енъишлер къуванчыны ве гъайыплардан 
кедерленювни ис этмеге догърултылгъан семерели бир иджадий эмектир. 
Муэллифлер мында тек малюм олгъан къармакъны дегиль, къайыгъыны да берелер, 
бизим вариетимиз, мирасымыз булунгъан денъизлерни, озенлерни, тыйнакъларны 
да косьтерелер. Олар, гуя илеридеки тедкъикъатчыгъа мураджаат этерек: 
«Араштыр! Сенинъ кечмишинъ, генофондынъ эм де онынъ теркибини 
шекиллендирген аман-аман 1000 йыллыкъ джерьянларнынъ излери андадыр. Эгер 
де къырымтатар халкъы оларакъ инкишаф этмек истесенъ, онынъ асылыны, 
маиетини огрен ве сакъла!», — дейлер. 

Мутехассыслар, табиий ки, китапта нукъсанлар, янълышлар, давалы фикирлер 
тапарлар — ах, бу насыл да керек! О тапылгъанлар мунакъаша къозгъарлар -- ах, 
бу да насыл муим! Демек, халкъымызнынъ улу кечмишинен багълы янъы 
тапылмалар эльде этилир, бу исе умумий джиан цивилизациясы эвинде онынъ да 
къыйметли ташлары бар олгъаныны косьтерир. 

Бу китап, шубесиз, студентлер ве оджалар, аспирантлар ве ильмий хадимлер, 
журналистлер ве сиясетчилер ичюн, яни озь кечмишине, озь тарихына мейиль 
берген эр ким ичюндир. 

«Алимнинъ мерекеби ве дин огърунда тёкюльген къан — Яратыджы огюнде 
экисининь де къыймети бирдайын», —- дениле Къур'анда. Риза Фазыл ве Сафтер 
Нагаев икметли талиматнынъ бу огютини эда эттилер. 


Проф. Февзи Якубов, 
Къырым девлет санайы-педагогика 
институтынынъ ректоры 


ЛИТЕРАТУРА — ДУША НАРОДА 


«История крымскотатарской литературы». Само название книги заставляет 
сосредоточиться; торопит просмотреть оглавление и, отложив другие дела, взяться 
за чтение. Неизвестное всегда заманчиво. Если же оно связано с твоими долгими 
устремлениями — это словно струя воды на пути утомленного жаждой путника. 
«История...» не утоляет жажду. Она возбуждает се, вызывая каскад вопросов. 
Сродни очень дорогим по затратам археологическим раскопкам, она заново 
направляет на поиски наших корней, от которых произрастали, источников, от 
которых питались, следов генетического ствола, на котором формировались. 

Самые большие наши потери от суровых миграций и депортаций — 
интеллектуальные. Они несравнимы, несоизмеримы с материальными. Почему 
все-таки мы не ассимилировались, какие силы удерживали наш менталитет? Какова 
связь поколений, что физиологическое и что нравственное единит их и сохраняет 
нацию в целом? Как изменился язык, насколько обеднел и чем обогатился, не 
потеряем ли мы его? 

Мы — нация, синтезировавшая в себе европейскую и азиатскую суть, впитавшая 
влияние почти всех высоких цивилизаций мира. Чем, когда и какими осколками 
этих культур взорвемся, каким достоянием войдем в мировую библиотеку? 

Жестокая судьба разбрасывала народ в течение 200 лет по разным странам. 
Принялись и проросли ли его корни в других цивилизациях, дотянулись ли их 
нити до Матери-Родины? 

Еврейская нация сотворила немыслимый феномен —- утвердив культ ума, через 
2000 лет обнародовала свою государственность. Немцы, даже после 
сокрушительных поражений, быстро восстановили свою мощь благодаря 
восхищающей весь мир дисциплинированности. На каком материале нашей 
ментальности будем мостить дорогу в будушее мы? Традиционное трудолюбие и 
поклон мудрости старших останутся ли нашими идеалами? Какие приоритеты 
утвердим в семье — материальные или интеллектуальные и нравственные? 

Долгий жесткий прессинг притупляет чувства. Не потонули ли мы в 
пессимизме? Какая доза оптимизма нам нужна, какие процессы возбудят его? 

Птица, заключенная в клетку, перестает петь. Что таится между строк в стихах, 

прозе, размышлениях писателей периода жестокой цензуры, публикации «под 
прессом», «по заказу», запрета крымскотатарской темы вообще? Сможем ли мы 
прочитать неопубликованное, проникнуться затаенным? Литература — душа 
народа. Литература — путеводитель, кладезь истории, зеркало событий и 
процессов конкретной эпохи. Какмы изучаем нашу литературу, какими мотивами 
передаем эстафету устного народного творчества, философию фольклора? 

«История крымскотатарской литературы» — не только исследование 
литературы, но и введение в историю народа. Это труд для размышлений, 
побуждения поисков, ощущения радости находок и горечи потерь. Авторы дают 
не только известную удочку, но и предоставляют лодку, указывают моря, реки и 
водоемы, в которых наше наследие. Они как бы обращаются к исследователю: 
«Ищи. Там твой генофонд и следы 1000-летних процессов, формировавших его 
структуру. И если хочешь развиваться как крымскотатарский народ, изучай и 
сохраняй ее природу». 

Специалисты, естественно, найдут ошибки, неточности, спорные положения — 
ох, как это нужно! Они вызовут дискуссию — ох, как это важно! Это значит: 
будут новые находки, связанные с великим прошлым моего народа, с тем, что иу 
него есть благородные камни в общем доме цивилизованного мира. 

Несомненно, эта книга для студентов и педагогов, аспирантов и научных 
работников, журналистов и политиков — для всех, кого влечет сама суть — его 
история. 

Коран гласит: «Чернила ученого и кровь мученика имеют перед Небом 
одинаковую ценность». Риза Фазыл и Сафтер Нагаев выполнили этот завет мудрого 
учения. 


Проф. Февзи Якубов, 
ректор Крымского государственного 
индустриально-педагогического института 


ЛІТЕРАТУРА — ДУША НАРОДУ 


«Історія кримськотатарської літератури». Сама назва книги примушує 
зосередитися, квапить проглянути зміст і, відклавши інші справи, взятися за 
читання. Невідоме завжди заманливе. Та ще якщо воно поєднується з твоїм 
нестримним прагненням — то це ніби струмінь води на шляху змореного спрагою 
подорожнього. «Історія...» не вгамовує спрагу. Вона збуджує її, викликає каскад 
запитань. Вона ніби дуже дорогоцінні археологічні знахідки, знову й знову кличе 
на пошук нашого коріння, з якого ми проростали, джерел, від яких живилися, 
слідів генетичного ствола, на якому формувались. 

Найбільші наші втрати від суворих міграцій та депортацій — інтелектуальні. 
Вони незрівняні, несумірні з матеріальними. Чому все-таки ми не асимілювалися, 
які сили стримували наш менталітет? Який зв'язок поколінь, що фізіологічне і що 
моральне єднає їх і зберігає націю в цілому? Як змінилася мова, наскільки збідніла 
та чим збагатилася, чи не втратили ми її? 

Ми — нація, яка синтезувала в собі європейську й азіатську сутність, зазнала 
впливу майже всіх цивілізацій світу. Чим, коли і якими осколками цих культур 
ми вибухнемо, яким надбанням ввійдемо в світову бібліотеку? 

Жорстока доля розкидала народ протягом 200 років по різних країнах. 
Прийнялось і проросло його коріння в інших цивілізаціях, чи дотяглось його 
гілля до Матері-Вітчизни? 

Єврейська нація створила неймовірний феномен — утвердила культ розуму, 
через 2000 років обнародувала свою державність. Німці, навіть після нищівних 
поразок, швидко відновили свою могутність завдяки дисциплінованості, якою 
захоплюється весь світ. На якому матеріалі нашої ментальності будемо прокладати 
дорогу в майбутнє ми? Чи залишаться нашими ідеалами традиційна працелюбність 
і глибока повага до мудрості старших? Які пріоритети утвердимо в сім'ї —- 
матеріальні чи інтелектуальні й моральні? 

Довгий жорсткий пресинг притупляє почуття. Чи не потонули ми в песимізмі? 
Яка доля оптимізму нам потрібна, які процеси викличуть його? 

Птах, закритий в клітці, перестає співати. Що приховується між рядками у 
віршах, прозі, роздумах письменників періоду жорстокої цензури, публікацій 

під пресом, «на замовлення», заборони кримськотатарської теми взагалі? Чи 
зможемо ми прочитати їх неопубліковане, пройнятися їхнім потаємним? 
Література — душа народу. Література — путівник, джерело історі, дзеркало 
подій і процесів конкретної епохи. Як ми вивчаємо нашу літературу, якими 
мотивами передаємо естафету усної народної творчості, філософію фольклору? 

«Історія кримськотатарської літератури» -- дослідження не тільки літератури, 
це вступ в історію народу. Це праця для роздумів, імпульс до пошуків, відчуття 
радощів знахідок і гіркоти втрат. Автори дають не тільки відому вудочку, а 
навіть пропонують човен, окреслюють моря, річки, водойми, в яких наша 
спадщина. Вони ніби звертаються до дослідника: «Шукай. Там твій генофонд і 
сліди 1000-річних процесів, що сформували його структуру. І якщо хочеш 
розвиватися як кримськотатарський народ, вивчай і зберігай її природу». 

Спеціалісти, природно, знайдуть помилки, неточності, суперечливі дан! — та 
це так потрібно! Вони викличуть дискусію — а як це важливо! Це означає, що 
будуть нові знахідки, пов'язані з великим минулим мого народу, з тим, що і в 
нього є благородні камені в спільному домі цивілізованого світу. 

Безперечно, це книга для студентів і педагогів, аспірантів і наукових 
працівників, журналістів і політиків — для всіх, в кого нестримний потяг до своєї 
суті — своєї історі. 

Коран проголошує: «Чорнило вченого і кров мученика мають перед Небом 
однакову цінність». Різа Фазил і Сафтер Нагаєв виконали цей заповіт мудрого 
вчення. 


Проф. Февзі Якубов, 
ректор Кримського державного 
індустріально-педагогічного інституту 


Халкъымызнынъ энъ фаджиалы сюрьгюнлик 
девринде озь къалемлери Ве истидатларынен ана 
тилимизни Ве эдебиятымызны сакъламагъа, 
яшатмагъа джаны-виджданы иле хызмет эткен 
мерхум языджыларымызнынъ айдын хатыраларына 
ве шу азиз хызметни бугунь де девам эткенлернинъ 
шерефине багъышлаймыз. 


МУЭЛЛИФЛЕРДЕН 


Шимди сюрьгюнликтен Ватангъа авдет олгъан халкъымызнынъ огюндеки 
энъ муим меселелерден бири — миллий медениетимизни тиклев меселесидир. 
Бу ёнелиште ана тилимизни ве эдебиятымызны тиклев, менимсев исе — баш 
меселедир. Чюнки бунынъсыз, яни тильсиз ве эдебиятсыз не медениетни, не 
де миллий мектеп ве тасилимизни кереги киби тиклемек мумкюн олмаз. Тиль 
ве эдебиятсыз дегиль ки медениетни тиклемек, асла халкъымызны миллет 
оларакъ сакъламакъ мумкюн олмайджагъы да — бу ич исбат талап этмеген 
бир акъикъаттыр. 

1999 сенеси отькерильген ПІ Къурултайнынъ 3-юнджи сессиясы бу 
меселенинъ кескинлигини везарурлыгъыны козь огюне алып, бутюн халкъны 
«Тиль огърунда куреш!» арекетине чагъырды ве тиль меселеси боюнджа 
махсус Къарар къабул этти. Къурултай озюнинъ бу «Къарар»ында: 
«Къырымтатарлар топлу яшагъан ерлерде, шеэр, кой ве къасабаларда ерли 
меджлис азалары джемаатчылыкъ, зиялылар, оджалар, дин джемиети 
векиллеринен берабер этрафларында ана тили муити догьурылмасыны эльде 
этмелилер... Ана тили меселеси меджлислернинъ, къырымтатар джемаат 
тешкилятларынынь, джемиетлернинъ, медениет ве тасиль муэссиселерининъ 

иш планларына айры ве тафсилятлы тедбирлер оларакъ кирсетильсин», — 
деп нафиле къайд этмеди. 

Халкъымызнынъ Ватанда миллет оларакъ тикленюв джерьянынынъ 
кунь тертибинде тургъан бу энъ актуаль меселенинъ чезильмесине бир 
дередже олса да, хызмет этмек макъсадынен биз даа сюрьгюнликте, 
1980-инджи йылларда яздыгъымыз ве «Йылдыз» журналынынъ 1988 сенеси 
4,6-нджы ве 1989 сенеси 3,4,5-инджи санларында дердж олунгъан 
«Къырымтатар эдебияты тарихына бир назар» серлевалы 
тедкъикъатымызны гъайрыдан ишлеп чыкъып, оны джиддий дереджеде 
текмиллеп, «Къырымтатар эдебиятынынъ тарихы. Къыскъа бир назар» 
адынен айры китап этип чыкъармакътамыз. Чюнки «Йылдыз» журналында 
басылгъан бу эсерден йыллар бою файдаланып кельген чокътан-чокъ 
оджалар, студентлер ве затен эдебиятнен, тарихнен меракълангъан эр анги 
окъуйыджы ичюн онынъ айры китап этип чыкъарылувы даа зияде 
уйгъунлыкъ ве къолайлыкъ догъурыр. 

«Къырымтатар эдебиятынынъ тарихы» адыны алгъан бу китапта тюркий 
эдебиятлар арасында энъ къадимий эдебиятлардан бири олгъан къырымтатар 
эдебиятынынъ та ХП асырдан башлап, бугуньки куньге къадар отип кечкен 
ёлу козьден кечирильмекте ки, онынъ асырлар теренлигинден башлангъан 
бутюн тарихий ёлу къарар эсабынен шойле болюклерге болюнди: 

1. «Къадимий девир къырымтатар эдебияты» (монгъол истилясына 
къадар). 

2. «Алтын Орда деври къырымтатар эдебияты» (монгъол истилясындан 
Къырым ханлыгъы деврине къадар). 

3. «Ханлыкъ деври къырымтатар эдебияты» (ХУ асырнынъ башындан — 
Рус истилясына къадар). 

4. «Рус истилясы деври къырымтатар эдебияты» (Рус истилясы, яни 
1783-тен — «Терджиман»гъа къадар) 

5. «Уянув деври къырымтатар эдебияты» («Терджиман» чыкъып 
башлагъандан — Совет девринедже). 

6. «Къырымтатар совет эдебияты» (1921 сенесинден 1944 сенесине 
къадар): 

а) эвельки девирде шекилленген языджылар; 

6) 30-ынджы йылларнынъ языджылары. 

7. «Сюрьгюнлик деври къырымтатар эдебияты» (1944—1987 сенелери). 

8. «Ватангъа авдет деври къырымтатар эдебияты» (1987 сенесинден). 

Шуны къайд этмели ки, асылында китапкъа эдебиятымыз инкишафынынъ 
биринджи болюги оларакъ халкъ агъыз яратыджылыгъыны яни миллий 
фольклорымызны кирсетмек керек эди. Биз буны япмадыкъ. Чюнки 
фольклорымызгъа аит бир сыра айры-айры китаплар ве джыйынтыкълар 

мевджюттир. Булар дженткен эвель чыкъарылгъан фольклор китапларындан 
башкъа, дженктен сонъ сюрьгюнлик девринде нешир этильген «Татар халкъ 
масаллары» — 1959, «Къайда бирлик — анда тирилик» (аталар сёзлери) — 
1971, «Манелер ве чынълар» — 1975, «Татар фольклоры» -— 1975, «Ахмет 
ахай» (лятифелер) — 1976, «Сабанынъ саарь вакътында» (халкъ йырлары) — 
1977, «Янърай «Къайтарма» (халкъ йырлары) — 1979, «Дестанлар» — 1980, 
«Тапмаджалар» — 1988, «Акъыллы кирпинен айнеджи тильки» (масаллар) — 
1990, «Къырымтатар халкъ агъыз яратыджылыгъы» (хрестоматия) — 1991, 
«Бала фольклоры» — 1994, «Къырымтатар халкъ йырлары» — 1996, киби 
китаплар ве джыйынтыкълардыр. Оларда халкъымызнынъ агъыз 
яратыджылыгъы белли дереджеде айдынлатыла ве фольклорымызнынъ бутюн 
эсас жанрлары акс олунмакъта. Шунынъ ичюн китапта фольклоргъа ер 
айырмакъны о дереджезарур танымадыкъ. Экинджи тарафтан, меселя, 1999 
сенеси Анкарада чыкъарылгъан 600 саифелик «Къырым тюрк-татар эдебияты» 
антологиясынынъ 200 саифесини яни учьте бир къысмыны фольклор 
материаллары алгъан. Бизде исе шимдилик бойле бол имкян ёкъ. 

Бир чокъ тедкъикъатчылар (Б.Чобан-заде, А.Герайбай, А.Крымский) 
«Терджиман» чыкъып башлагъандан 1917 сенесине къадар девирни эки 
къысымгъа: «Терджиман»дан 1905 сенеси инкъилябынадже ве 1905 
сенесинден 1917 сенесинедже киби девирлерге болелер. Биз буны япмадыкъ 
ве бу девирни умумен «Уянув деври къырымтатар эдебияты» деп алдыкъ. 
Чюнки «Терджиман» озюнинъ бутюн девринде бир макъсаткъа — халкъны 
уяндырмагъа хызмет этти, оны маариф вебильги вастасынен теракъкъияткъа 
котерди, джельп этти. Экинджиден, бу девирлерде эсасен айны бир эрбаплар, 
айны бир иджаткярлар, айны бир муэллифлер фаалиет косьтердилер. 
Шунынъ ичюн бузан этильген эки девир эр джеэттен бир-биринен чатышып 
кете. Араларында белли бир фаркъ олса да, оларзанымызджа бир умумий 
девирни тешкиль этелер. 

Сонъки болюкни 1987 сенесинден бельгилегенимизнинъ себеби — 
гъайрыдан къурув джерьянына базанаракъ, «Йылдыз» журналынынъ 1986 
сенеси 6-нджы санында Шакир Селимнинъ «Бар кучьнен» серлевалы 
публицистик поэмасы ве Юнус Къандымнынъ «Ленин байрагъы»нынъ 1987 
сенеси март 21 санында басылгъан «Буз еринден кочьти» адлы макъалеси 
киби чыкъышлардан сонъ, энди Ватан, халкъ, сюрьгюнлик фаджиасы 
мевзулары устюнден ясакъ тамгъасы алынгъан вехалкъымызнынъ Ватангъа 
авдети акъкъында материалларнынъ сербест басылып башлангъаныдыр. 

Амди Герайбай озюнинъ «Къырым тарихы» диссертациясына къошкъан 
«Къырым эдебиятына бир бакъыш» серлевалы илявесинде лехдже ве 
шивелернинъ тесири джеэтинден эдебиятымызнынъ тарихыны эки буюк 
девирге: Чагъатай деври ве Османлы деврине боле («Йылдыз» журналы. 
1995, №3, с. 8). Сонъра исе джемиеттеки ичтимаий-сиясий вазиетлерни назар- 

итибаргъа аларакъ дёрт болюкке айыра: 1. Умумен ханлыкъ деври; 2. Рус 
истилясындан «Терджиман»гъа къадар; 3. «Терджиман»дан 1905 сенеси 
инкъилябына къадар; 4. 1905 сенесинден 1917 сенесине къадар. Биз эсасен 
бу экинджи такъсимге риает эттик, чюнки эдебиятымызнынъ отип кечкен 
тарихий ёлуна джемиетте юзь алгъан ичтимаий-сиясий вакъиаларнынъ тесири 
даа да зиядедир. Анджакъ бу амельни эсапкъа аларакъ, биз чокъ асырлыкъ 
эдебиятымызнынъ тарихыны юкъарыда косьтерильген секиз девирге больдик. 
Айны шу себептен «Къырымтатар совет эдебияты» киби умумий девирни 
эки къысымгъа айырдыкъ. 

Китапта ерине коре косьтерильгенлернен бир сырада, Исмаил Асан огълу 
Керимнинъ «Бедиий сёзюмизнинъ эврими» эсеринден (1998), «Медений эснас» 
(1997) ве «Исмаил Гаспринскийнинъ «джанлы» тарихы» (1999) 
китапларындан файдаланылды эм де 1999 сенеси Анкарада чыкъарылгъан 
«Къырым тюрк-татар эдебияты» антологиясындан ве Закир Къуртнезир 
тарафындан тертил этилип 2000 сенеси чыкъарылгъан «Къырымтатар 
эдиплери» китабындан да базы бир малюматлар алынды. 

Окъуйыджы, бу девирлер акъкъында малюматларнен таныш олур экен, 
эдебиятымызнынъ шу кечмиш девирлерде бир тегиз инкишаф этмегенини, 
онынъ инкишаф ёлу девирге коре эп денъишкенини, эр девирде денъишип 
тургъан ичтимаий ве сиясий шараитлер эдебиятнынъ вазиетине насыл тесир 
эткенини озю корер. Бу шараитлер башлыджасына эдебиятнынъ тилине, 
эсерлернинъ мундериджесине, мевзу сечип алувгъа, аяттаки вакъиаларнынъ 
эсерлерде насыл акс олунувына тесир этип кельгендирлер. Бу джерьян 
хусусан «Уянув» ве «Къырымтатар совет эдебияты» девирлеринде ачыкъ- 
айдын корюнмекте. 

Шунынъ ичюндир ки, эдебият — халкъ аятынынъ йылнамеси, деп нафиле 
айтылмагъан. Халкънынъ аятында, онынъ ичтимаий омрюнде, онынъ 
тарихында насыл бир джиддий вакъиалар юзь бермесин, адамларнынъ 
дюньябакъышында насыл бир денъишмелер олмасын — олар эдебиятта озь 
аксини тапалар, онынъ мундериджеси ве маиетине озь тесирини быракъалар. 

Иште, бу китапта биз эдебиятымызнынъ асырлар девамында чешит 
девирлерден отип кечкен ёлуны элимизден кельгени къадар акс эттирмеге 
тырыштыкъ. Китапта эр девирге къыскъадан характеристика бермекнен 
бирге, шу девирде яшап иджат эткен языджы ве шаирлеримизнинъ 
терджимеий аллары ве иджадий фаалиетлери, оларнынъ эсас эсерлери ве 
чыкъаргъан китаплары акъкъында малюмат кетириле, эксери алда оларнынъ 
фаалиетлерине къыймет кесиле, эдебиятымызда туткъан ерлери бельгилене. 
Эски девир шаирлеримизнинъ аман-аман эписининъ ве сонъки девирлерде 
иджат эткенлернинъ де бир чокъунынъ айры эсерлеринден нумюнелер ве 
парчалар кетириле. Бу китаптан, шубесиз, оджаларнен бир сырада 

студентлер ве талебелер де, адий окъуйыджылар да файдаланаджакълары 
козь огюне алынаракъ, эски девир шаирлеримизнинъ базы эсерлери 
анълайышлы олмасы ичюн бир дередже шимдики тилимизге 
якъынлаштырылдылар. 

Ерине коре, базы муэллифлернинъ эсерлеринден нумюнелер кетириле, 
лякин буны биз шарт деп къоймадыкъ. Ялынъыз эски девир эдебияты 
болюклеринде аман-аман эр бир муэллифнинъ иджадындан нумюнелер 
кетирмеге арекет этильди. Шу эски девир шаирлерининъ эсерлеринден 
алынгъан нумюнелернинъ базылары (эсасен Анкарада чыкъарылгъан 
«Къырым тюрк-татар эдебияты» антологиясындан алынып 
файдаланылгъанлар) шимдики тилимизге чеврилип бериле. Базы шиирий 
эсерлерде исе анълашылмагъан айры арап-фарс сёзлерининъ маналары 
(лугъатчыкълар) бериле. Лякин буларны да мытлакъа япмакъ керек деген 
макъсат къоюлмады. 

Тедкъикъатымызда аят ве фаалиетлери козьден кечирильген языджы ве 
шаирлермизнинъ китаптаки сыра тертибиндебелли бир хронология принципи 
къоюлмады. Базан оларнынъ яшлары козь огюне алынгъан олса, базан эдипнинъ 
эдебиятымыздаки ери козь огюне алынгъандыр. Бунъа о дередже принципиаль 
меселе деп бакъылмады. Эм дженктен эвельки ве эм дженктен сонъки 
эдебиятымызда иджат эткен базы языджыларымызнынъ фаалиетлери акъкъында 
малюмат эм анда, эм мында, яни экишер кере бериле. 

Китапта, тахминен 260 къадар языджы, шаир, медениет эрбабы ве 
оларнынъ фаалиетлери акъкъында айрыджа сёз юрютильди. Озь къалемлеринен 
эдебиятта фааль хызмет эткен, айры китаплары чыкъкъан ве чыкъмагъан 
170-тен зияде муэллифнинъ де адлары анъыла ве оларнынъ эсерлери къайд 
этиле. Бунда биз ким олгъанындан къатий назар, эдебиятымызгъа насыл да 
олса хызмет эткен исе, эписининъ къайд этильмесини ляйыкъ таныдыкъ. 

Эльбет, сёз юрюттигимиз языджы, шаир ве медениет эрбапларынынъ 
эдебиятымызгъа къошкъан исселери бирдайын дегиль. Бу белли. Лякин 
багъча озюнинъ чешитлиги, чешит къокъулы гуллери ве тереклеринен 
дюльбердир. Эр бир иджаткяр шу багъчагъа озь филислерини отурта ки, о 
филислерден базылары сонъра гурьлеп ачкъан ве бол берекет берген 
тереклерге чеврилелер. Эдебият багъчасы да, иште, озюнинъ эм шу 
тереклеринен, эм де чешит филислеринен яращыкътыр. Ойле кельген, ойле 
де оладжакъ. Бу табиийдир. 

Биз, эдебиятымызгъа иссе къошкъанларнынъ санки эписини къаврап 
алгъан киби олдыкъ. Амма китапта эдебиятымызнынъ инкишаф ёлу 
толусынен айдынлатылгъандыр деген фикирден узакъмыз. Макъсадымыз — 
чокъ асырлыкъ зенгин эдебиятымыз тарихынынъ пердесини ачып ташламакъ, 
илеридеки тедкъикъатчыларгъа ёлачмакъ, оларгъа енгиллик догъурмакъ, 
эдебиятнен иш корьгенлерге эдебиятымыз акъкъында топлу оларакъ бир 

къулланма такъдим этмек ве айны заманда халкъымызнынъ тарихына 
мухтадж окъуйыджыларымызгъа эдебиятымызнынъ отип кечкен ёлу 
акъкъында олдыкъча толу малюмат, белли дереджеде бильги бермек эди ки, 
биз бу вазифеге хызмет эттик. 

Бу китапнынъ азырланылмасы ве чыкъмасына ярдым эткен ве къол 
туткъан аркъадашларгъа, хусусан «Къырымдевокъувпеднешир» 
нешриятынынъ директоры Гульнар Муртазаевагъа, бу неширнинъ 
лейхасыны япкъан Валерий Басыровгъа, «Відродження» фондунынъ 
Къырымдаки темсильджиси Олег Смирновгъа, эдебият оджалары Алие 
Велиулаевагъа, Айше Кокиевагъа, языджы Аблязиз Велиевге, Нариман 
Абдульвааповгъа ве дигер аркъадашларгъа самимий миннетдарлыгъымызны 
бильдиремиз. 

Китап, зиялыларымызнынъ ве джемаатчылыкънынъ дикъкъатындан четте 
къалмаз деген умютнен оны окъуйыджыларгъа такъдим этемиз. Эльбетте, 
биринджи кере япылгъан бойле буюк иште белли бир эксикликлер ве атта 
янълышлар да олмасы ихтималдыр. Бунынъ ичюн окъуйыджыларымыздан 
афу сорап, озь фикирлерини кендимизге бильдирмелерини истер эдик. Китап 
акъкъында фикир бильдиреджеклерге исе кунь эвельден тешеккюр изхар 
этемиз. 


Къайда, не Вакъыт Ве насыл кетеджегимизни 
бильмек ичюн къайдан Ве насыл келип 
чыкъкъанымызны бильмек керекмиз. 

В.О.Ключевский 


Санатлар арасында энъ буюги Ве энъ эмиетлиси 
язылы санаттыр. Бир миллет озь барлыгъыны 
эдебиятта булур Ве барлыгъыны озь эдебияты иле 
ифаде этер. 

Джынгъыз Дагъджы 


КЪЫРЫМТАТАР ЭДЕБИЯТЫНЫНЪ 
ИРМАКЪ БАШЛАРЫ 


Кириш сёз ерине 


Тюркий эдебиятлар арасында энъ къадимий эдебиятлардан бири олгъан 
къырымтатар эдебияты ал-азырда озюнинъ чокъ асырлыкъ ве чокъ 
мешакъатлы инкишаф ёлунда халкъымызнынъ сюрьгюнликтен Ватангъа 
авдет деврини кечирмекте. Бу эснада эдебиятымыз алельхусус зорлукълар 
огюнде турса да, о яшай, медениетимизнинъ ве умумен халкъымызнынъ 
Ватанда миллет оларакъ тикленмесине хызмет эте, языджыларымыз 
земаневий рухта эсерлер яратмагъа гъайрет этелер. Зорлукъларымызнынъ 
эсас себеби исе эдебиятымызнынъ бутюн проблемалары огюнде 
языджыларымызнынъ бир озьлери къалгъаны, эдебияткъа не девлет ве неде 
джемаат тешкилятлары тарафындан ич бир ярдым олмагъаны ве 
башлыджасына исеэлине къалем алгъан яшларнынъ пек аз олувы эм де мына 
энди 15—20 йылдан бери иджаткярлар сырасына ич бир яш къалемнинъ 
къошулып оламагъаныдыр. Бунынъ себеби де 1944 сенесинден яни 
халкъымызнынъ сюрьгюн олунгъан кунюнден башлап, бугуньге къадар ана 
тилимизде мектеплер, окъув-язув олмаювы ве махсус миллий кадрлар 
етиштирильмеювидир. 

Ойле олды ки, бизлер, ХХ асырнынъ кениш малюматлы эвлятлары, озь 
халкъымызнынъ, озь медениетимизнинъ, эдебиятымызнынъ тарихыны затен 
бильмей экенмиз. Эпимизнинъ, атта зиялыларымызнынъ биле бу рухий 
сакъатлыгъы шимди Совет къурумындан къуртулып, сербестлик муитининъ 
эйи ёнелишлери саесинде ачыкъ-айдын белли олды. Биз эпимиз шахскъа 


15 


табынув ве дургъунлыкъ девирлерининъ шаматалы сахта шиарларына риает 
этерек: «Илери! Илери!» деп, алдымызгъа-артымызгъа бакъмайып, кёр- 
кёране къайда барып чыкъаджагъымызны, къайда барып уруладжагъымызны 
бильмейип, эп «огге» ынтылдыкъ. Амма «огге кеткен» сайын эр джеэттен, 
хусусан миллий рух джеэтинден эп арткъа къайткъанымыздан хаберимиз 
ёкъ экен. Чюнки биз кечмишке козь юмдыкъ, тарихымызны ашаладыкъ, 
таптадыкъ. Кечмишимизге, тарихымызгъа, халкъымызнынъ, 
медениетимизнинъ отип кечкен ёлундаки гъает эмиетли чешит муим ичтимаий 
вакъиаларгъа, адиселерге, нидже буюк эрбапларгъа, иляхий сималаргъа 
хор бакътыкъ, оларны акъаретледик. 

«Не тарихта, не эдебиятта унутылгъан адлар, беяз тамгъалар 
олмамакъ керек. Акс алда, о тарих да дегиль, эдебият да дегиль, ялынъыз бир 
суньий, коньюктур конструкциядыр», — деген эди гъайрыдан къурувнынъ 
архитекторы М.С.Горбачев. Демек, биз унутылып къалгъан, коньюктур 
макъсатнен анъылмай кельген эрбапларымызнынъ, языджы ве 
шаирлеримизнинъ адларыны ачыкъ юрекнен орталыкъкъа чыкъармакъ, 
оларнынъ эсерлерини топламакъ, дердж этмек, огренмек ве кечмиш 
девирлерде яратылгъан бутюн медений ве рухий зенгинлигимизни, бутюн 
варлыгъымызны халкъ вариетине чевирип эбедийлештирмек керекмиз. 

Шимди джемиетимизде «шахскъа табынув», «дургъунлыкъ», «шахсий 
арекетсизлик» ибарелеринен анъылгъан фаджиалы девирлернинъ акъибети 
олгъан бугуньки рухий вазиетимиз ве ана-ватанда медениетимизнинъ, 
эдебиятымызнынъ, тилимизнинъ, миллий юзюмизнинъ ал-эхвалы ойле бир 
дереджеге кельди ки, энди бу меселелерге догъру козьнен бакъмасакъ, 
кечмишимизге догъру къыймет кесмесек, эдебий, медений ве ичтимаий 
инкишафымызда буюк хызметлер эткен мешур эрбапларымызгъа 
эвлятларджа урьметимизни арттырып, оларнынъ аят ёлларыны, 
фаалиетлерини огренмесек, бутюн кечмиш несиллернинъ асырлар бою иджат 
эткен маддий ве маневий зенгинликлерини иджадий суретте менимсемесек 
ве оларны акъикъий халкъ вариетине чевирмесек, дегиль инкишаф иле огге 
кетмек, атта бугуньки аджыныкълы вазиетимизни биле (хусусан тиль 
джеэтинден) сакълап къалмакътан аджиз олурмыз. 

Эльбет, вазиет агъыр. Лякин озюнинъ тарих ёлунда чокъ 
къарсанбалардан кечип, чокъ къыйынлыкъларны енъип кельген халкъымыз, 
эдебиятымыз бугуньки зорлукъларны да енъер деген умюттемиз. Бунъа 
эдебиятымызнынъ парлакъ кечмиши, онынъ несиллерден несиллерге кечип 
кельген зенгин иджадий мирасы ве эр шейни енъмеге ынтылгъан 
халкъымызнынъ, онынъ иджадий зиялыларынынъ кучь-гъайрети ишанч бере. 
Бу зенгин кечмишке базанаракъ, эдебиятымыз мытлакъа кениш инкишаф 
ёлуна аякъ басар, деген умюттемиз. 


Къырымтатар эдебияты янъы эдебият дегиль ве яш эдебият да дегиль. 
Онынъ башлангъыч девирлери та асырлар тёрюне барып чыкъа. Ойле экен, 
биз де имкянымызгъа ве элимизде олгъан малюматларгъа коре, 
эдебиятымызнынъ шу кечмиш тарихына бир назар ташлап, онынъ отип кечкен 
чокъ асырлыкъ ёлундаки вакъиаларгъа ве фактларгъа окъуйыджыларнынъ 
аз-бучукъ дикъкъатыны джельп этмек истеймиз. 

Малюм ки, эр бир миллий эдебиятнынъ инкишафы халкъ агъыз 
яратыджылыгъынен сыкъы багълы олып, асыл да шу яратыджылыкъкъа, 
фольклоргъа базана. Бу яратыджылыкъта халкънынъ акъыл-идраки, онынъ 
ичтимаий-тарихий, фельсефий, бедиий-эстетик бакъышлары, онынъ 
дюньягъа, этрафтаки алемге бакъышы ве яхшы омюр, такъдир хусусында 
асырларнен беслеген арзу-хаяллары теджессюм олунгъандыр. 

Фольклорда — халкъ фикрининъ бу инджи данелеринде, шу халкънынъ 
бутюн лексика зенгинлиги, сёз байлыгъы бирлештирильгендир. Анджакъ бу 
терен маналы, бедиий, образлы сёз байлыгъы язма эдебиятны мейдангъа 
кетирювде, оны инкишаф эттирювде эсас силя олгъандыр. 

Бу джеэттен озюнинъ эм жанр чешитлиги ве эм де мундериджеси 
джеэтинден гъает зенгин халкъ агъыз яратыджылыгъына базангъан 
къырымтатар эдебияты да мустесна дегиль. 

Язма эдебият пейда олгъангъа къадар къырымтатар халкъы озюнинъ о 
девирдеки топлулыгъынен бахтлы, сербест аят акъкъында истеклерини, 
фикир ве арзу-хаялларыны, озь дуйгъулары ве къасеветлерини агъыз- 
агъыздан юрип, несильден-несильге кечкен агъыз яратыджылыгъында акс 
эттире эди. Та къадимий девирлерден берли халкъта фольклорнынъ чешит 
жанрлары: лирик ве турмуш-адет йырлары, такъмакълар, чынълар ве 
манелер, аталар сёзлери ве айтымлар, тапмаджалар ве лятифелер, масаллар, 
эфсанелер ве дестанлар яшатылып кельмекте. 

 «Къопланды-батыр», «Эр-Таргъын», «Эдиге», «Чора-батыр» киби эпик 
дестанларда халкъ ичинден чыкъкъан къараманларнынъ джесарети 
косьтериле. «Таир ве Зоре», «Нар-къамыш», «Къозу-Курпеч ве Баян-Слу», 
«Боз-йигит» киби лирик-эпик дестанларда севгининъ кучю, бири-бирине севда 
олгъан ашыкъларнынъ озь шахсий бахтлары ичюн куреши, халкънынъ 
къадимий келишиксиз адетлерге, зорбалыкъкъа, хурафатларгъа къаршы 
куреши акс эттириле. Бир сыра къырымтатар халкъ дестанларынынъ 
вариантлары башкъа тюркий халкъларда (къазахларда, озьбеклерде, 
къаракъалпакъларда, ногъайларда ве дигер халкъларда) да бар. 

Академик В.М.Жирмунский мешур рус тюркшнасы В.В.Радлов 
тарафындан язылып алынгъан «Эдиге» дестанынынъ вариантлары акъкъында 
сёз юрьсетерек шойле дей: «.../896 сенеси оларгъа Къырымнынъ чёль 

тарафындан дёрт вариант даа къошулды. Барабин варианты ве Къырымда 
язылып алынгъанларнынъ биринджиси энъ толу ве энъ зияде сакълангъан 
вариантлардыр»!. 

Малюм ки, Къырымда ерли халкъ ІХ-Х асырларда темелли суретте 
ислям динини къабул эткен сонъ, арапча языларнен бирге арап 
фольклорынынъ «Юсуф ве Зулейха», «Лейля ве Меджнун» киби дестанлары 
ве дигер нумюнелери, бунынъ киби де чокътан-чокъ диний икяелер, 
къыссалар халкъ арасында кениш даркъай, менимсениле ве 
къыпчакълаштырылалар. Сонъра оларгъа халкъ яратыджылыгъынынъ «Кёр 
огълу», «Ашыкъ Гъариб», «Ашыкъ Керем» дестанлары, Ахмет ахай ве 
Насредин оджа лятифелери киби шахэсерлери ве даа чокъ аджайип 
нумюнелери къошула. Булар эписи гъает эрте шекилленген къырымтатар 
эдебиятына, хусусан шиириетинегъыда берген эйи земин олгъандырлар. 

Бу ерде шуны къайд этмек истеймиз ки, эвельки тедкъикъатчыларымыз 
ве умумен зиялыларымыз къырымтатар тили ве эдебиятынынъ, 
медениетининъ инкишафыны эсасен Алтын Орда девринден, эксери алда исе 
ханлыкъ девринден тариф этип башлайлар. Амма эдебиятымыз дегиль Алтын 
Орда девринден, ондан да эвельки къадимий девринден шекилленип кельгени 
аман-аман ич бир ерде къайд этильмей. Къайд этильсе де, сёз сырасы айтылып 
кечилеве конкрет мисаллер кетирильмей. Албу исе бизим эдебиятымызнынъ, 
эдебий тилимизнинъ тамырлары та умумтюркий асабалыгъымыз олгъан 
къадимий Орхон-Енисей языларына, ІХ-Х асырлар иджаткярлары олгъан 
Махмуд Къашгъарийнинъ «Диван-и лугъати-т-тюрк», Юсуф Хас 
Хаджибнинъ «Къутадгъу билик» киби эсерлерине барып, чатышкъаныны 
къайд этмемек мумкюн дегиль. Сонъки вакъытларда къырымтатар 
эдебиятынынъ эм Алтын Орда, эм де ондан эвельки къадимий девирлерге 
менсюп айры бир шаирлернинъ, улема ве эдиплернинъ адларыны ве оларнынъ 
айры эсерлерини бельгилемек имкяны олды. Шимди биз та ХІ асырнынъ 
башында ве даа догърусы ХІІ асырдан башлап иджат эткен буюк шаиримиз 
Махмуд Къырымлы олгъаныны ве элимизде онынъ 5600 сатырлыкъ аджайип 
«Юсуф ве Зулейха» дестаны олгъаныны, айны шу девирде Халиль огълу 
Али деген шаиримиз ве онынъ «Къысса-и Юсуф» серлевалы дестаны 
олгъаныны, эм де Алтын Орда деврине аит бир чокъ шаирлеримиз олгъаныны 
агъыз толдырып айта билемиз. 

Шусы исбат талап этмеген бир акъикъат ки, эр анги язма эдебиятнынъ 
пейда олувы ичюн, ильк эвеля, язынынъ озю, яни язма тиль пейда олмасы 
шарт. Язы исекъырымтатарларда ислям динининъ къабул этилюви саесинде 
Къырымгъа арап язысынынъ кечюви нетиджесинде пейда ола. Бир чокъ 
халкъларда олгъаны киби, ильки язы абиделери Къырымда да 


' Жирмунский В. М. Тюркский героический эпос. Ленинград: Наука. 1974. С. 352. 


сакъланылмагъан, эбет. Лякин аз олса да, сакъланылгъан малюматлар 
Къырымда язма эдебият эрте пейда олгъан демеге имкян берелер. 

Эбет, Къырымда арап язысындан эвель де ерли халкънынъ белли бир 
шекильде озь язысы олгъандыр демеге де эсаслар ёкъ дегиль. 

Шуны къайд этмели ки, сакъланып къалгъан язма абиделерден 
«къырымтатар тилининъ энъ къадимий абиделери» ХПІ асырнынъ сонъунда 
Къырымда (Солхат шеэринде — Эски-Къырымда) ерли мутехассыслар 
тарафындан тизильген латин-фарс-къуман лугъаты «Кодекс Куманикус»тыр. 
Гъарпта къыпчакъларгъа, половецлерге «къуманлар» дейлер'. 

«Къырым къуманлары ве Волга тараф къуманларынынъ тиллерини 
бельгилегенде ве «Кодекс Куманикус»нынъ тилини бельгилегенде, — деп къайд 
эте намлы рус тюркшнас алими академик А.Н.Кононов, — 
П.М. Мелиоранскийнинъ гъает назик ве там догъру къайдыны козь огюне 
алмакъ керекмиз: «Мен зан этем ки, — деп яза о, — бу Къырым къуманлары 
Волга ашагъыларындан чыкъкъан «къыпчакъларгъа коре, зияде темиз ве бир 
шекильде тильнен лакъырды эткенлер. Чюнки Батунынъ ордусы ве ондан 
сонъки ханларнынъ да ордулары чокъ чешит тюркий ве монгъол 
къабилелерининъ къарышмаларындан ибарет эди». 

Бу фикирни даа да инкишаф этерек, биз шойле дей билемиз: «Демек, 
къырымтатар халкъынынъ эсасыны тешкиль эткен шу къыпчакъларнынъ 
тили та о вакъытта зияде пишкин ве мукеммель экен ки, бу ал оларгъа озь 
язма эдебий тиллерини чокълардан эрте шекиллендирмеге имкян бергендир». 
Москвалы белли тюркшнас алим Эмир Наджип орта асырларда, башлыджа 
исе ХІУ асырда бир сыра земане эдебий тиллернинъ пейда олып 
башлангъанлары хусусында сёз юрьсетерек, шойле деп къайд эте: «...сонъра 
аралаш уйгъур-огъуз-къыпчакъ лисанлары эсасында бири эртедже, бири 
кечче олып, озьбек, къазах, туркмен, татар, къырымтатар ве дигер земане 
эдебий тиллер шекиллендилер. Орта асыр аралаш язма тиллернинъ бу 
шекилленюви ве инкишафында, — деп иляве эте Э. Наджип, — эсасында, 
шубесиз, Волга ашагъыларында ве Шималий Хорезмде асыл олгъан язма 
къылчакъ-огъуз тили булунгъан къырымтатарларнынъ язма тили айрыджа 
ер тута. Лякин половецлернинъ шу эдждатларында, яни 
къырымтатарларда ильки девирлерде гъарбий къыпчакъларнынъ шивеси аль 
этиджи роль ойнады»?. 

Академик А.Е.Крымский де къырымтатар эдебиятынынъ шойле эрте 
пейда олгъаныны зан эте. «Догъру, — деп къайд эте о, — Къырымда эдебий 


' Кононов А.Н. История изучения тюркских языков в России. Ленинград: Наука. 
1982. С. 250. 

2 Айны шу эсерде. С. 251. 

> Наджип Э. О средневековых литературных традициях и смешанных письменных 
тюркских языках // Советская тюркология, 1970. № 1. С. 87—89. 

аят, шубесиз, Герайларнынъ ханлыгъындан да эвель, яни Къырым даа Алтын 
Орда эркянында булунгъан девирде де (ХШ асыр—ХУ асырнынъ башлары) 
олгъандыр»!. 

Къырымда, монгъол-татар истилясындан (1239 с.) эвель яратылгъан энъ 
къадимий эсерлерден ялынъыз ХШ асырнынъ башында Махмуд Къырымлы 
адлы муэллиф тарафындан язылгъан «Юсуф ве Зулейха» дестаны бар. 
Шубесиз, ондан эвель де эсерлер олгъандыр, лякин Къырымны басып 
алгъан монгъол-татар укюмдарларынынъ зулумы шараитында олар изсиз 
гъайып олсалар керек. Айры муэллифлернинъ, шаирлернинъ адлары 
сакълангъаны ве бунынъ киби де къырым-къыпчакъ язма тилининъ о 
девирлердеки пишкинлиги ве кениш даркъалувы бойле эсерлернинъ 
мытлакъа бар олувыны ачыкъ-айдын тасдикълайлар. 

О девирде Къырымда олдыкъча кениш эдебий аят булунгъаныны мамлюк 
султанларынынъ даветинен эм де Алтын Орда укюмдарларынынъ зорбалыгъы 
саесинде бир чокъ ерли улемаларнынъ ве шаирлернинъ Къырымдан 
Мысыргъа ве Суриеге кеткенлери, иджрет эткенлери акъкъында малюматлар 
да тасдикълайлар. Бу ал айны вакъытта монгъол-татар истилясы Къырымда 
даа якъын кечмиште догъгъан эдебиятнынъ инкишафы насыл джиддий 
чаналатылгъанынын» эсас себебини ве онъа насыл зарар кетирильгенини де 
косьтере. Белли арап тедкъикъатчысы Амин аль-Холи Къырымдан кеткен 
малюматлы адамлардан Къырым къадысынынъ огълу, Каирде «Аль- 
Бейбарсия» медресесининъ башлыгъы Дия ибн Садаллах ибн Мухаммед аль- 
Къырымийни (1376 сенеси вефат эткен); Рукн эд-Дин аль-Къырымийни (1381 
сенеси вефат эткен); Махмуд ибн Абдаллах Абу-т-Тина (Эшреф Шемьи-заде 
онынъ адыны Танабугъа дей эди) ве дигерлерини къайд эте”. 

Къырымдан кеткенлернинъ базылары сонъра озь юртларына къайтып 
келе ве бир чокъ салмакълы, джиддий эсерлер яраталар. Теэссюф ки, 
оларнынъ пек чокъу сакъланылмагъан. 

Къырымтатар эдебиятынынъ тарихы узеринде чокъ йыллар чалышкъан 
Эшреф Шемьи-заде шу муэллифлер арасында Эбубекир Мухаммедни, Абдул- 
Меджид эфендини, Токълыходжаны, Ахметходжаны, Мевляна Исхакъны ве 
дигерлерини къайд эте. Эбубекир Мухаммед сонъра «Къалендернаме» адлы 
фельсефий трактат яза (бир нусхасы Ташкентте Шаркъшнаслыкъ институтынынъ 
эльязмалар фондунда булунмакъта). Абдульмеджид эфенди 1410 сенеси «Мунис 
ул-Ушшакъ» адлы дестан яза. (Бу дестаннынъ эльязмасы Голландияда Лейден 
университетининъ китапханесинде тапыла). 

Бойлеликле, бутюн юкъарыда айтылгъанлар къырымтатар эдебиятынынъ 
чокъракъ башлары та асырлар теренлигине кеткенини ве онынъ тюркий 


"А.Е. Крымский. Студії з Криму. Киев, 1930. 
2 Амин аль-Холи. Связи между Нилом и Волгой. Восточная литература. М.. 1962. С. 29. 

тиллердеки энъ къадимий эдебиятлардан бири экенини косьтерелер. Демек, 
бизим эдебиятымызнынъ Октябрь инкъилябындан эвельки деври (онынъ ХУШ- 
ХІХ асырлар девири, орта асырлар девири ве онынъ башлангъыч къадимий 
девири), корьгенимиз киби, пек буюк заманларны къаплап ала ве булар, айны 
вакъытта, эдебиятымызнынъ энъ аз огренильген девирлеридир. 

Бу ерде биз шуны къайд этмелимиз ки, къырымтатар эдебиятынынъ 
тарихы, онынъ инкишаф ёллары ве ёнелишлери систематик суретте ич бир 
вакъыт огренильмеди. Шай олса да, бу саада айры бир къыйметли 
тедкъикъатлар да ёкъ дегиль. Бу меселеге корюмли алимлер ве 
эдебиятшнаслар озь ильмий эсерлерини багъышладылар. Бу меселеде эвеля 
Осман Акъчокъракълынынъ 1920 сенеси «Миллет» газетасында басылгъан 
«Къырым тюрк-татар эдебиятынынъ къыскъаджа тарихчеси»! серлевалы 
тедкъикъатыны къайд этмек мумкюн. Бундан сонъ Амди Герайбай 1926 сенеси 
озюнинъ «Кърым тарихы» мевзусында диссертациясына «Кърым эдебиятына 
бир бакъыш» серлевалы илявесини къоша ки, бунда о къырымтатар 
эдебиятынынъ кечмишине къыскъадан изаат бере. Онынъ бу ильмий иши 
1935 сенеси Костенджеде (Румыния) нешир олунгъан эди?. Ондан сонъ 
Абдулла Лятиф-заденинъ «Кърымтатар эдебиятынынъ сонъки деври 
акъкъында»? макъалеси чыкъты ве профессор Бекир Чобан-заденинъ 
«Кърымтатар эдебиятынынъ сонъ деври» адлы эсери Симферопольде 1927 
сенеси айры китап олып басылды. Бу эсер «Йылдыз» журналынынъ 1993 
сенеси 1-инджи санында да басылды. Академик А.Е.Крымскийнинъ 
СССРдеки тюркий халкъларнынъ эдебиятларына багъышлангъан айры 
очерклерден ибарет «Тюркий эдебиятлар»* макъалесине кирген 
«Къырымтатарларнынъ эдебияты» макъалеси (А.Е.Крымский. «Студії з 
Криму», Киев. 1930) дердж олунды. Бу къыйметли макъаледе А.Е.Крымский 
къырымтатар эдебиятынынъ чокъ асырлыкъ тарихы хусусында кениш 
малюмат бере. (Бу макъале проф.А.И.Губарь тарафындан украинджеден 
терджиме этилип, «Голос Крыма» газетасынынъ 1997 сенеси майыс 7 санында 
басылды). Бунынъ киби де, Абдуреим Алтанълынынъ 1935—1936 сенелери 
«Большевик ёлу» («Эдебият ве культура») журналында басылгъан «Усеин 
Шамиль Тохтаргъазы ве Чергеев» адлы тедкъикъатыны, Алим 
Фетислямовнынъ 1939 сенеси Ленинградда «Земане къырымтатар поэзиясы» 
мевзусында къорчалагъан ильмий диссертациясыны ве онынъ бундан эвель 
Къырым журналларында бастыргъан бир сыра къыйметли эдебий-тарихий 


' «Миллет», 1920. №№6,7,9,10,12.13,14. 

2 «Къырым шаирлери». Костендже, 1935. 

3 «Окъув ишлери» журналы, 1927. №4-5; «Червоний шлях» журналы, 1927. №11; 
«Йылдыз» журналы, 1994. №3. 

+ «Гранат» энциклопедик лугъаты, 41-унджи джылт, 10-унджы къысым, М., 1931. 

$ Автореферат. Ленинград Университетининъ нешрияты, 1939. 

макъалелерини, Керим Джаманакълынынъ 1940 сенеси къорчалагъан 
«У.Ш.Тохтаргъазы — халкъ шаири» мевзусында намзетлик 
диссертациясыны къайд эте билемиз. 

Къырымтатар тили ве эдебиятынынъ тарихы ве инкишафына аит айры 
малюматларны белли рус тюркшнаслары ве шаркъшнаслары, академиклер 
В.В.Бартольд, В.В.Радлов, В.А.Гордлевский, А.Н.Самойлович, 
Н.А.Баскаков, А.Н.Кононов ве дигерлерининъ эсерлеринде де тапмакъ 
мумкюн. Бу эдебият акъкъында, къырымтатар эдебиятчылары ве шаирлери 
акъкъында озь эсерлеринде тарихчылар Сеид Мухаммед Риза, Ф.Хартахай, 
Эвлия Челеби, Евгений Марков, Кондараки, Й. Хаммер-Пургшталь ве 
башкъалар да яздылар. 

Бизим къырымтатар эдебиятына, онынъ тарихына Садеддин Нузет Эргъун, 
Исмаил Хикмет Эртайлан, Фуад Копрюлю-заде, Шукри Эльчин, Бурсалы 
Мехмед Таир киби фааль хызмет эткен бир сыра тюрк алимлери ве 
тедкъикъатчылары бу саада пек муим ишлер яптылар. 

Садеддин Нузет Эргъун 1936 сенеси Ашыкъ Умернинъ пек чокъ 
эсерлерини къаплап алгъан «Ашыкъ Умер. Аяты ве шиирлери» китабыны 
чыкъаргъан эди ки, 1988 ве 1990 сенелери Ашыкъ Умернинъ эки китабыны 
азырлап чыкъаргъанда биз эсасен шу менбадан файдалангъан эдик. 1928 
сенеси исе Садеддин Нузет Эргъун Мустафа Джевхерийнинъ эсерлеринден 
тертип этильген «Джевхерий» китабыны нешир эттирген эди. Мустафа 
Джевхерийнинъ эсерлеринден тертип этильген сонъки китапны 1987 сенеси 
Анкарада Шукри Эльчин чыкъарды. 

Исмаил Хикмет Эртайлан 1958 сенеси Гъазаийнинъ эсерлерини топлап, 
«Гъазы Герай хан. Аяты ве эсерлери» адлы китапны бастырып чыкъарды. 
1960 сенеси о ХПІ асыр шаиримиз Махмуд Къырымлынынъ «Юсуф ве 
Зулейха» дестанынынъ эльязмасыны айры китап этип бастырды. 

Фуад Копрюлю-заде тюрк эдебияты тарихына аит китапларда ве 
меджмуаларда бастыргъан макъалелеринде Ашыкъ Умер, Мустафа 
Джевхерий ве дигер шаирлеримиз акъкъында баягъы язылар къалдырды. 

Бурсалы Мехмед Таир де «Османлылар заманында етишкен Къырым 
муэллифлери» эсеринен бизлер ичюн чокъ къыйметли малюматлар 
къалдырды.1999 сенеси чыкъкъан «Къырымтатар эдебиятынынъ орта 
асырлар деври» дерслик-хрестоматия китабынынъ муэллифи Тимур Усеинов 
да эсасен Мехмед Таирнинъ шу китабындан файдалангъан ки, биз де о 
менбагъа мураджаат этерек, бир къач шаир веулемаларымызны къайд эттик. 

Тюрк тедкъикъатчысы Мехмет Сары 1990 сенеси бу китапны гъайрыдан 
азырлап чыкъарды. Китапкъа язгъан баш сёзюнде о шойле дей: «Бу эсер 
языджынынъ «Османлы муэллифлери» адлы эсери къадар эмиетли олып, 
тедкъикъатчылар ичюн биринджи дередже мураджаат менбаларындандыр. 
Мехмет Таир бей пек чокъ китапларны козьден кечирип мейдангъа кетирген 

бу къыйметли эсерини «Шейхлар», «Улемалар», «Шаирлер», «Тарихчылар», 
«Экимлер» ве «Риязиююн» (яни Математиклер) киби алты болюкке больген 
ве 44 муэллифнинъ терджимеий алыны ве эсерлерини бу серлевалар алтында 
бергендир. Эсерде учь юз йылдан зияде Османлы идаресинде булунгъан 
Къырымнынъ бу корюмли шахсиетлери хусусында сёз юрьсетилир экен 130 
къадар шахс, о къадар да китап ве 100 къадар ерлешкен ерлерининъ адлары 
анъылмакътадыр. Бу шуны косьтермекте ки, аджим джеэтинден кучюк 
корюнген «Къырым муэллифлери» мундеридже джеэтинден гъает 
зенгиндир».' 

Бир неширни даа къайд этмели ки, бу да Хакъан Къырымлы ве Унсал 
Акъташ тарафындан азырланылып, 1987 сенеси Анкарада чыкъарылгъан 
«Къырым библиографиясы» китабыдыр. Бу китапкъа 1923—1986 сенелери 
девамында Тюркиеде басылып чыкъкъан Къырым акъкъында ве Къырымнен 
багълы китаплар ве эсерлер ве оларнынъ муэллифлери акъкъында 
малюматлар кирсетильген. Ичине 150 къадар муэллифнинъ ве оларнынъ 
эсерлерининъ адлары кирсетильген бу «Библиография» да бизим эдебиятшнас 
ветарихчыларымыз ичюн гъает къыйметли бир менбадыр. 

Земане тедкъикъатчыларындан ялынъыз Эшреф Шемьи-заденинъ «Омюр 
ве яратыджылыкъ» (1974), «Халкъ хызметинде» (1977) джыйынтыкъларына 
кирген макъалелерини, Шамиль Алядиннинъ Усеин Шамиль Тохтаргъазынынъ 
аяты ве яратыджылыгъына багъышланылгъан «Иблиснинъ зияфетине давет» 
адлы весикъалы повестини, Сафтер Нагаевнинъ «Роман ве заман» 
макъалесини?, Бекир Чобан-заденинъ аяты ве фаалиетине багъышлангъан 
макъалелерини, Исмаил Керимовнынъ Умер Ипчининъ яратыджылыгъы 
акъкъында ве дигер макъалелерини, «Бедиий сёзюмизнинъ эврими» адлы 
монографиясыны къайд этмек мумкюн. Энъ сонъки вакъытта пейда олгъан 
истидатлы яш тедкъикъатчыларымыздан исе Нариман Абдульваапнынъ 1999 
сенеси эки тильде (татарджа ве русча) чыкъкъан «Гульшен хаяллары» адлы 
джыйынтыгъы ве «Голос Крыма» газетасында рус тилинде бастыргъан 
макъалелерини эм де яш оджалардан Тимур Усеиновнынъ айны шу йылы 
чыкъкъан «Къырымтатар эдебиятынынъ орта асырлар деври» китабыны эм 
де онынъ ве Шевкет Юнусовнынъ «Йылдыз» меджмуасында басылгъан айры 
макъалелерини къайд этмек мумкюн. 

Малюм ки, эдебиятта ве хусусан тюркий эдебиятларда, тиль, лехдже ве 
шивелер аль этиджи роль ойнайлар. Шунынъ ичюн Амди Герайбай озюнинъ 
«Къырым тарихы» диссертациясынынъ эдебиятымызгъа багъышлангъан 
«Илявеси»ни шойле башлай: 

«Базы гъарп ве рус шаркъшнаслары тюрк-татар эдебиятыны тедкъикъ 
этер экенлер... онынъ эсасы оларакъ сиясий эдебиятларнынъ пейда олувыны 
дегиль де, лехдже ве шивелернинъ (яни шу девирдеки эдебий тильнинъ ~ Р.Ф.) 


' Бурсалы Мехмет Таир. Къырым муэллифлери. Сёз башы. Анкара, 1990. 
> Сафтер Нагаев. Йылнамелердеки излер. Ташкент, 1991. 

тедкъикъ этиледжегини козьде туталар. Биз де бу макъалемизде, табиаты 
иле догъру ве мантыкълы бу усулнынъ тадбикъына риает этеджекмиз». 

Бу нокътаий назаргъа коре, Амди Герайбай къырымтатар эдебиятыны 
эки буюк девирге боле: 1. Чагъатай деври; 2. Османлы деври.! 

Айны шу усулгъа риает этильгени такъдирде, аман-аман бинъ йыллыкъ 
эдебиятымызны шимди энди эки дегиль де, учь девирге больмек сырасы тюше: 
1. Чагъатай деври (ХУІ асыргъадже); 2. Арап ве фарс тесири иле Османлы 
деври (ХУІ асырдан ХХ асырнынъ башынадже); 3. Земане деври (ХХ 
асырнынъ башларындан бугуньгедже). Бу сонъкисини «Земане деври” деп 
алгъанымызнынъ себеби шу ки, бу девирде эдебиятымыз эсасен Исмаил бей 
Гаспринскийнинъ умумий эдебий тиль гъаесининъ бизде, Къырым микъясында 
эки шивенинъ — чёль тараф ве ялы бою шивелерининъ бирлешюви иле 
шекилленген земане асыл къырымтатар тилине базанып кельмекте. 

Тедкъикъатымыз девамында эдебиятымызнынъ кечмиш девирлерини 
козьден кечирир экенмиз, бу болюнменинъ эсаслы олгъаны ачыкъ-айдын 
корюнеджектир. 

Белли олгъаны киби, эдебиятнынъ инкишафы озь-озюнен черчивеленген 
бир джерьян дегиль де, аксине о анджакъ халкънынъ тарихынен, муим 
тарихий вакъиаларнен, халкънынъ аятындаки ичтимаий-сиясий, социаль 
адиселернен сыкъы багълыдыр. Монгъолларнынъ Къырымгъа келюви ве 
онынъ Алтын Ордагъа табий олувы (1239—1428), Къырымнынъ Алтын 
Ордадан айырылувы ве мында мустакъиль ханлыкънынъ мейдангъа келюви 
(1428—1475), сонъра онынъ тамам учь юз йыл девамында (1475—1783) 
Османлы императорлыгъы имаесинде булунувы, Къырымнынъ Русие 
тарафындан запт этилюви (1783), 1905 сенеси инкъилябы, Октябрь 
инкъилябы, къырымтатар халкъынынъ І Къурултайы отькерилип, миллий 
парламент ве укюмет мейдангъа кетирилюви, 1920 сенеси Къырымда Совет 
акимиети тикленюви ве экинджи джиан дженки, 1944 сенеси халкъымызнынъ 
Ватандан сюрьгюн этилюви ве, ниает, халкъымызнынъ ана-ватангъа авдет 
олув джерьяны — бутюн булар, бу муим вакъиаларнынъ эр бири 
эдебиятымызнынъ инкишаф джерьянына озьджесине джиддий суретте тесир 
этмейип къалмады. 

Затен, бутюн Шаркъта олгъаны киби, эрте девирлерден ве хусусан орта 
асырлардан башлап, Къырымда шиириет гъает кениш сильтем ала. Белли 
тарихчы Ф. Хартахай «къырымтатарларда поэзия пек популяр эди, шунынъ 
ичюн де оларда пек чокъ шаирлер бар эди», — деп нафиле язмай. 

Акъикъатен, ХУ асырдан башлап бир сыра орта асыр шаирлери гъает 
махсулдар иджат этелер. Оларнынъ арасында энъ корюмлилери: 
Абдульмеджид эфенди, Усеин Кефевий ве Менгли Герай (ХУ асыр), Бора 


' «Йылдыз» журналы, 1985. № 3. С. 8. 
? «Вестник Европы» журналы. С.-Петербург, 1867. 


Гъазы ве Раммель Ходжа (ХУІ асыр), Ашыкъ Умер ве Мустафа Джевхерий, 
Лейля Бикеч ве Ашыкъ Ариф, Джанмухаммед (ХУП асыр) ве дигерлери. 
Белли тарихчы Сеид Мухаммед Риза озюнинъ «Ассеб-ос Сейяр» («Еди 
сейяре») китабында Гъазаийнинъ, Абдульазиз эфендининъ ве дигер 
шаирлернинъ эсерлерини кетире. 

Бутюн булар къырымтатар эдебиятынынъ энъ къадимий тюркий 
эдебиятлардан бири олмакънен бирге гъает зенгин кечмиши ве аньанелери 
олгъан темелли бир эдебият экенини ачыкъ-айдын косьтерелер. Мезкюр 
китабымыздан да макъсат анджакъ къырымтатар эдебиятынынъ шу 
зенгинлигини ачып косьтермектир. 

Исмаил Керимов озюнинъ «Бедиий сёзюмизнинъ эврими» адлы 
тедкъикъатында белли медениет эрбабымыз Исмаил Лемановнынъ «Еди 
табакъа татар эдиплери» макъалесинде эдебият акъкъында айткъан шу 
фикирлерини кетире: «Бир миллетинъ эдебияты шу миллетинъ 
яшайышынынъ айнасы, кузьгюсидир. Эдебият айнасына бакъаракъ, бир 
миллетинъ кечмиш ве ал-азырдаки аятыны, мукъаддератыны (такъдирини), 
онынъ характерини огренмек мумкюн олдыгъы киби, бильакис (аксине) бир 
миллетинъ алы-яшайышы, табиаты ве тарихы иле ашна олдыгъы алда шу 
миллетте не киби бир эдебият ола биледжеги де тасаввур идиле билир. Бир 
миллетинъ эдебияты онынъ аяты, руху, маневияты ве тарихы демектир ве 
шу миллетинъ балалары мутлакъа озь эдебиятлары иле танышмакъ ве ашна 
олмакъ керектирлер. Чюнки эдебият окъуйыджы миллет эрфадына 
(ватандашларына) гъает гузель тербие тесир верир, гузель дуйгъуларыны 
уяндырыр, рухуны юксельтир, ахлякъыны темизлер, авес ве фаалиетини 
арттырыр...»'. 

Узеринде чокъ йыл чалыштыгъымыз бу китап буюк эрбабымыз Исмаил 
Лемановнынъ айттыгъы киби эдебияттан бекленильген шу макъсатларгъа 
етмек ичюн окъуйыджыларгъа ве бу китаптан файдалангъанларгъа аз бучукъ 
хызмет этип олса, эмегимиз зая кетмеди деп зан этер эдик. 

Риза Фазыл 


' «Илери» журналы, 1926. № 1. С.36.; «Йылдыз» журналы, 1998. № 4. С.109. 

І. КЪАДИМИЙ ДЕВИР КЪЫРЫМТАТАР 
ЭДЕБИЯТЫ 


(Къадимий девирлерден монгъол истилясына къадар) 


Эвеля шуны айтмакъ керек ки, бир чокъ тюркий тиллер ве язма эдебиятлар 
киби, къырымтатар тили ве язма эдебиятынынъ да асыл тамырлары, шубесиз, 
та УГ -УШасырларгъа аит Орхон-Енисей языларына ве ХІ асырнынъ язма 
абиделери олгъан Махмуд Къашгъарийнинъ «Диван-и лугъати-т-тюрк» 
(«Тюркий сёзлер лугъаты») ве Юсуф Хас Хаджибнинъ (Юсуф Баласагъунлы) 
«Къутадгъу билик» («Саадет кетирген бильги») киби къадимий эсерлерге 
барып чатышалар. Тиль ве эдебиятымыз тарихы хусусында сёз юрьсетир 
экенмиз, бу умумтюркий тамырларымызны къайд этмемек, оларны эсапкъа 
алмамакъ мумкюн дегиль. 

ХІ асырнынъ мешур алими, тильшнас Махмуд Къашгъарийнинъ «Диван- 
и лугъати-т-тюрк» эсери озь девриндеки тюркий къабилелеринъ тиллеринде 
къулланылгъан сёзлерини анълатувгъа багъышлангъандыр. Махмуд 
Къашгъарий бу лугъатта сёзлернинъ чешит маналарыны анълатувнен бир 
сырада тюрлю къабиле тиллери арасында олгъан характерли фонетик ве 
морфологик фаркъларны да косьтерип кече. Бу джеэттен «Диван» факъат 
бир изахлы лугъат олып къалмайып, ХІ асыр тюркий тиллернинъ фонетикасы 
эм де грамматикасыдыр. 

Махмуд Къашгъарийнинъ «Диван-и лугъати-т-тюрк» эсери 1072—1077 
сенелери яратылгъандыр. 1960 сенеси С.М.Муталибов тарафындан 
озьбекчеге чевирильген бу лугъат 3 том этилип 1960 сенеси Ташкентте нешир 
этильди. Лугъатнынъ 1266 сенеси кочюрилип язылгъан бир нусхасы Тюркиеде 
булунып, 1990 сенеси Анкарада арапча басылып чыкъты, Бесим Аталай 

тарафындан исетюрк тилине чевирилип, сонъки нешри 1985—1986 сенелери 
4 джылт этип Анкарада басылды. 

«Диван» ХІ асырда Орта Асияда мевджут олгъан тюркий къабилелер ве 
оларнынъ тиль хусусиетлерини огренювде ве азырки айры тюркий 
халкъларнынъ шекилленюви ве теракъкъиятыны бельгилевде муим эмиетке 
маликтир. «Диван» ХІ асырдаки ве ондан эвельки ве сонъки девирлердеки 
язма абиделерни анъламакъ ве огренмек ичюн де къыйметли бир 
къулланмадыр. 

О девирде юзь берген озьара икътисадий ве медений алякъаларнынъ 
артмасы тиль къурулышына да тесир эте. Мемлекетте медений аятнынъ 
юкселюви нетиджесинде бу девирде бир сыра тарихий, тыббий, бедиий 
эсерлернен бирге эки къоджаман эсер, яни шу сёз юрьсеттигимиз «Диван-и 
лугъати-т-тюрк» ве Юсуф Хас Хаджибнинъ «Къутадгъу билик» эсерлери 
мейдангъа келелер. 

Баласагъун диярынынъ улу шаири Юсуф Хас Хаджиб озюнинъ 
«Къутадгъу билик» эсерини ХІ асырнынъ экинджи ярысында яни 1069 сенеси 
яза.Эсер къараханийлернинъ феодал девлетинде юзь берген янъылыкъларгъа 
ёл-ёрукъ косьтерюв, девлетни узакъ сакълап къалув, оны пекитюв 
макъсадында язылгъан. Бунынъ ичюн муэллиф иште шу макъсаткъа хызмет 
этиджи бир сыра сиясий, ичтимаий, икътисадий ве ахлякъий-тербиевий 
меселелерни къаврап алмагъа ынтылгъан. Эсерде берильген малюматлар 
Юсуф Хас Хаджибнинъ озь заманынынъ тек улу шаири олгъаныны дегиль, 
айны заманда онынъ тарих, риязият ве башкъа фенлерден де хабердар буюк 
бир алим олгъаныны косьтерелер. 

«Къутадгъу билик» эсеринде о девирде мемлекетлер арасында юзь алгъан 
янъылыкълар тиль фактлары эсасында акс эттирильген. Башкъаджа 
айтаджакъ олсакъ, «Къутадгъу билик» киби юксек бедиий эсернинъ тили о 
девирде янъы баскъычкъа котерильген язув тили — яни эдебий тильнинъ 
аджайип нумюнесидир!. ` 

ХІ асырнынъ буюк шаири Юсуф Хас Хаджиб тарафындан язылгъан бу 
эсер бутюн тюркий халкъларнынъ, шу джумледен къырымтатар халкъынынъ 
да узакъ кечмишини ильмий эсаста огренюв ичюн муим олгъаны киби, 
эдебиятымызнынъ кечмишини ве тиль тарихыны огренюв ичюн де гъает 
муимдир. Чюнки эдебиятымызнынъ, тилимизнинъ, умумен медениетимизнинъ 
эсас тамырлары да иште шу девирлерден яни асырлар теренлигинден келип 
чыкъалар. 


Малюм ки, эр бир эдебиятнынъ башлангъыч деври яни онынъ ирмакъ 
башлары бардыр. Бу, эльбетте, биринджи невбетте, эр бир халкъта асырлар 
девамында шекилленип кельген халкъ агъыз яратыджылыгъы, диний язылар, 


‘Н.М. Моллаев. Озьбек адабиёти тарихи. Ташкент, 1965. С. 135—169. 

къыссалар ве иляхредир. Лякин эр бир халкъта онынъ шимдики анълайышта 
дюньявий миллий классик эдебиятынынъ башлангъан деври ве оны 
башлагъанлар бар ки, бу сакъланылып къалгъан язма абиделернен, 
эльязмаларнен, басылгъан эсерлернен, китапларнен тасдикълана. 

Меселя, бу рус эдебиятында кешишханелерде (монастырлерде) 
сакъланып къалгъан йылнамелернен бир сырада, ХУПІ асырнынъ 
орталарына якъын иджат этип башлагъан шаирлер ве алимлер 
В.К.Тредиаковский, А.Д.Кантемир, М.В.Ломоносов ве башкъалары эм де 
оларнынъ эсерлери олса, украин эдебиятында айны шунынъ киби 
йылнамелернен бир сырада, ХУІІ асырнынъ орталарында иджат эткен 
Г.С.Сковорода, И.П.Котляревский ве оларнынъ эсерлеридир. 

Бизде исе бу — умумтюркий асабалыгъымыз олгъан къадимий Орхон- 
Енисей языларынен, ХІ асыр иджаткярлары олгъан Махмуд 
Къашгъарийнинъ «Диван-и лугъати-т-тюрк» эсеринен, Юсуф 
Баласагъунлынынъ «Къутадгъу билик» эсери ве дигер къадимий язы 
абиделеринен бир сырада ХП асырда ве ХПГ асырнынъ башында яшап иджат 
эткен Махмуд Къырымлы ве онынъ мешур «Юсуф ве Зулейха» дестаны ве 
Халиль огълу Алининъ «Къысса-и Юсуф» дестаныдыр. Эбет, элимизде 
сакъланып къалгъан абиделерге коре, къырымтатар язма эдебиятынынъ энъ 
къадимий векиллеринден бири, ХШ асыр шаиримиз Махмуд Къырымлыдыр. 
Омрюнинъ сонъки йылларында эдебиятымыз тарихынен джиддий мешгъуль 
олгъан Эшреф Шемьи-заде озюнинъ «Омюр ве яратыджылыкъ» китабында 
анджакъ шу девирде язылгъан эсерлер хусусында ве эдебиятымызнынъ шу 
девирдеки теракъкъияты акъкъында сёз юрьсетерек: «Махмуд Къасым 
адында бир шаиримизнинъ (Эшреф Шемьи-заде Махмуд Кьырымлынынъ 
адыны Махмуд Къасым деп язгъан эди) ХШ асыр башында язгъан «Юсуф ве 
Зулейха» поэмасы, Эбубекир адлы бир философ алимимизнинъ ХІУ асыр 
башларында язгъан «Къалендернаме» намында фельсефий трактаты ве 
иляхрелер, иште шу теракъкъиятнынъ семерелеридир», — деп къайд эте. 
(Саифе 102). 

Тюркиеде сакъланып къалгъан эльязмаларда ве дигер менбаларда да 
«Юсуф ве Зулейха» дестанынынъ муэллифи «Махмуд Къырымлы» деп къайд 
этильген ки, биз де бу шаиримизни Махмуд Къырымлы деп аламыз. 


Иште «Къадимий девир къырымтатар эдебияты» деп къайд этильген 
бу болюкте яни эдебиятымызнынъ монгъол истилясына къадарки деврине 
аит сакъланып къалгъан энъ эски язма эдебий абиделеримиз Махмуд 
Къырымлынынъ «Юсуф Ве Зулейха» эм де Халиль огълу Алининъ 
«Къысса-и Юсуф» дестанлары акъкъында сёз юрютиледжек. 

МАХМУД КЪЫРЫМЛЫ эсасен ХІІ асырда ве ХІПІ асырнынъ 
башында яшап иджат эткендир. «Хикяет-и Юсуф ве Зелиха» адлы дестаныны 
о омрюнинъ сонъунда язгъан ве оны битирмеден вефат эткен. Халиль огълу 
Али деген дигер бир шаир Махмуд Къырымлынынъ сонъунадже язып 
етиштиралмагъан дестаныны язып битире. Бир къач вакъыттан сонъ о 5600 
сатырлыкъ шу дестанны тюркчеге чевире. Тек шундан сонъ шахсен озю 
айрыджа айны шу мевзуда дестан язмагъа тутуна ве оны 1232 сенеси битире. 
Демек, Махмуд Къырымлынынъ дестаны, шубесиз, бундан баягъы йыл эвель 
язылгъан олып, озю де шу 1232 сенесинден бир къач йыллар эвель вефат 
эткен олса керек. 

«Тюркшнаслыкъ алеминде ве умумен дюньяда белли «Орхон язылары», 
Махмуд Къашгъарийнинъ «Диван-и лугъати-т-тюрк» эсери ве дигер 
къадимий язы абиделеринен бир сырада, Махмуд Къырымлынынъ «Юсуф 
ве Зулейха» дестаны тюркий тильде язылгъан энъ эски эдебий ве язы 
абиделеринден биридир. Бу эсернинъ дегиль тек къадимий язы абидеси ве 
эдебият абидеси оларакъ, айны вакъытта халкъымызнынъ кечмишини, 
эдебиятымызнынъ ве эдебий тилимизнинъ тарихыны огренюв ичюн де гъает 
муим менбалардан бири олгъаны шубесиздир. Бу тарихий малюматнынъ 
дегиль тек энъ къадимий тюркий эдебиятлардан бири олгъан къырымтатар 
эдебияты ве медениети ичюн, умумен халкъымызнынъ тарихы ичюн де эмиети 
ве къыймети дегерсиздир. 

Меселе шунда ки, эр миллетнинъ медениетининъ, язысы ве эдебиятынынъ 
ирмакъ башлары, къадимий абиделери ола ки, булар онынъ тарихынынъ, 
медениетининъ темель ташларыны тешкиль этелер..Иште, Махмуд 
Къырымлынынъ «Юсуф ве Зулейха» дестаны къырымтатар миллий 
медениетининъ бойле темель ташларындан биридир.Шунынъ ичюн де биз 
бу язма абидеге сонъ дередже буюк эмиет беремиз ве бу акъта сёз юрьсетмек 
зарур деп таныймыз. 

Бугуньде бизим ичюн энъ муими шу ки халкъымызнынъ тарихы, 
кырымтатарларнынъ халкъ оларакъ, миллет оларакъ шекилленюв деври 
тарихчылар тарафындан кереги киби ве кесен-кесаныкъланмагъан шараитта 
1232 сенеси яни Къырымгъа монгъоллар кельмезден эвель «Юсуф ве Зулейха» 
дестаны киби эсер яратылгъаны бу — меселенинъ къатты-къаттыгъа 
чезильмесине ярдым этиджи ве белли дереджеде къандырыджы бир сенед, 
тарихий бир факттыр. Чюнки Къырымда даа монгъоллар кельмезден эвель 
бойле бир эдебий, бёдиий, шиирий эсернинъ догъувы — бу ерде озь медениети 
ве динине, озь эдебий тили, шиириети ве эдебиятына малик тамыр халкъ яни, 
шимдики тильнен айткъанда, къырымтатар халкъы яшагъаныны ачыкъ-айдын 
тасдикълай. Эм бу халкънынъ бу диярда кельмешек дегиль де, о анджакъ бу 
ерде монгъоллар даа Къырымгъа кельмезден эвель къач асырлар девамында 
шекилленип кельген бир халкъ олгъаныны косьтере. 

Бизим, Махмуд Къырымлынынъ «Юсуф ве Зулейха» эсерине базанып, бойле 
демеге толу акъкъымыз барЧюнки бойле бир эдебий, шиирий эсер яратылмасы 
ичюн бу халкънынъ энди чокътан шекилленип кельген озь медениети, озь язысы, 
эдебий тили, шиириети ве шиириет аньанелери олмасы шарт.ЈБу нокътаий 
назардан янашаджакъ олсакъ, монгъол истиляджыларынынъ келювинден сонъ 
татар деп анъылгъан ве шимди къырымтатар адыны алгъан тамыр халкънынъ 
Къырым ярымадасында, кучьлю бир акъын олып кельген къыпчакъларнынъ 
ерли къабилелернен къарышып, бирлешип, умумий бир тиль, умумий бир 
медениет саиби олып, веэнди ислям динини декъабул этип, там манада миллет 
оларакъ шекилленген вакъты онунджы асырнен он биринджи асыр арасыдыр 
дие билемиз. Эр алда шу девирден кеч дегильдир. Бойле хуляса чыкъармакъ 
ичюн бизге белли дереджеде анджакъ «Юсуф ве Зулейха» дестаны да эсас бере. 

Бойлеликле, биз эдебиятчылар къырымтатар халкъынынъ келип чыкъувы 
тарихынен огърашкъан ве огърашаджакъ тарихчыларгъа халкъымызнынъ 
аджайип эдебий мирасы, эдебий язма абидеси олгъан мезкюр «Юсуф ве 
Зулейха» дестаны ана тилимизде монгъоллар Къырымгъа аякъ басмаз эвель 
язылгъаны фактына эминликнен эсасланмакъны, онъа базанмакъны теклиф 
этер эдик. 

Шимди элимизде 5600 сатырлыкъ бу къыйметли «Юсуф ве Зулейха» 
дестанынынъ 1961 сенеси Истанбулда айры китап шеклинде басылып чыкъкъан 
эльязмасынынъ ксерокопиясы булунмакъта. Онынъ бир нусхасы да Исмаил 
Гаспринский адына миллий китапханемиздедир. Махмуд Къырымлы ве онынъ 
шу дестаны акъкъында Риза Фазылнынъ бу китаптан файдаланаракъ ильки 
олып язгъан макъалеси ве белли тюрк алими проф. И.Х.Эртайланнынъ шу 
китапкъа сёз башы сыфатында язгъан «Тюркий тильде язылгъан ильки «Юсуф 
ве Зулейха» серлевалы тафсилятлы макъалеси де«Йылдыз» журналынынъ 1993 
сенеси 2-нджи санында басылды. Сонъра «Йылдыз»нынъ 1998 сенеси 1-инджи 
санында «Къырымтатар шиириети антологиясы» рубрикасы алтында шу 
дестандан айры парчалар дердж олунды. 

Демек, Къуръаннынъ «Юсуф» суресинде икяе этильген ве эски девирнинъ 
бир чокъ шаирлери ичюн мевзу олгъан «Юсуф ве Зулейха» къыссасыны 
шиирий дестан этип биринджи оларакъ фарсий тильде Шаркънынъ энъ буюк 
шаири Фирдевсий (940—1020—1030 ?) язгъан олса, тюркий тильде исе «Юсуф 
ве Зулейха» дестаныны биринджи олып язгъан Махмуд Къырымлыдыр. 
Проф. Исмаил Хикмет Эртайлан буны озь макъалесинде шойле тасдикълай: 
«Къур'ан ве тефсирлерден файдаланылып язылгъан ильки оригинал манзум 
(шиирий) тюркийджеси Къырымда (Хиджрий 630-да) мейдангъа 
кетирильгендир»". 

Юкъарыда анъылгъан суреде, яни шу къыссада Якъуб пейгъамбернинъ 


' «Юсуф иле Зулейха». Сёз башы. Истанбул, 1961. 


къарардан зияде дюльбер огълу Юсуфнынъ башына тюшкен белялар, онынъ 
огей агъа-къардашларындан корьген мешакъатлары акъкъында ве онынъ 
бойле хорлукъларгъа насыл даянгъаны, сабыр эткени хусусында сёз 
юрьсетиле. 

Лякин шуны айтмалы ки, Махмуд Къырымлынынъ бизим кунюмизге етип 
кельген дестанынынъ асыл нусхасы (оригиналы) сакълангъаны ёкъ. Элимизде 
мевджут олгъаны — бу «Юсуф ве Зулейха» дестанынынъ дигер бир шаиримиз 
Халиль огълу Али тарафындан тюркчеге чевирильген нусхасыдырј 

7 Элимиздеки эсернинъ асыл нусхадан тюркчеге бир терджиме олгъаны ве 
терджиманнынъ ады да: 


Ол Халиль огълу Али Бу китабы дёньдерен 
Еди дивандыр эли Къырым дилин гидерен 
Ол дюзьди тюркий дили Тюркий диле гетюрен 
Дешт дилинден дёндерю. Чокъ захмет гёрьме дею. 


киби бейитлерден анълашылмакътадыр!. 
Махмуд Къырымлынынъ «Юсуф ве Зулейха»сынынъ Халиль огълу Али 
ҳарафындан тюрк тилине чевирильген нусхасындан мисаль: 


ЮСУФ ВЕ ЗУЛЕЙХА 
(Дестандан парча) 

1 4 
Бир сёзе башлаялум Якъуб пейгъамбер иди, 
Эввелин Аллай дею. Хакъкъа явер [1] эр иди. 
Эм инает ол иде Динъле ахыр не олды 
Фадл-и бисмилляй дею. Къыссасыны анълаю. 

2 5 
Вир саляват, эй азиз! Вар иди ол Якъубынъ 
Башлаялум сёзе биз. Алты элял авраты. 
Хош икяет коресиз Ол хатунлар къамусы[2] 
Къыссайы аджеплею. Корклю, эйи, хулу. 

3 
Бу бир гузель къыссадыр, Дегме бир авратындан 
Сизе чокъ ал анълатыр. Олды икишер огъул. 
Юсуф алын бильдирир, Огъул он бир олунджакъ 
Нитти Якъуб агълаю. Къаюрды [3] Якъуб, къаю. 


' Махмуд Къырымлы. «Юсуф ве Зулейха» дестаны. Истанбул, 1961. С.16. 

й 
Якъуб Хакъкъа юзь урды: 


«Вер генч огъланчыкъ!» — деди. 


«Къаму огълум буюди 
Охшалуму ёкъ», — дею. 
8 
Дуасы олды къабул, 
Хакъ Чаляб вирди огъул. 
Якъуб онъа ад вирди 
Гузельдже «Юсуф» дею. 
9 
Ол Юсуф анасындан 
Бир огъул догъмуш иди. 
Ибн Яминди ады, 
Аз гузель Юсуфлаю. 
10 
Чюн Юсуф дюньяя кельди 
Эм анасы ол дем ольди. 
Якъуб къараваш [4] алды 
«Юсуфы эмзир!» — дею. 
11 
Ол къаравашнынъ, эй, яр 
Бир эмердже огълу вар. 
Къараваш даим уюр 
Огълуны «эмсин» дею. 
12 
Мемесининъ бирисин 
Юсуф ичюн сакълады 
Бир мемесин гизледи 
Кенди огълуи эмзирю. 
13 
Чюн буны Якъуб корьди 
Конълю ийу олмады. 
Джариее сёйледи: 


«Огълунъ сатарым!» — дею. 


14 
Чюн джарие [5] ишитти, 
Коксюн уруб ах итди. 
Якъуба чокъ сёйледи: 
«Огълумы сатма!» — дею. 

15 
«Икисине сот вирем, 
Къарынларын доюрам. 
Бен бунлары къайырам, 
Бени агълатма!» — дею. 

16 
Якъуб ич эслемеди, 
Сёзюни динълемеди. 
Сатты онынъ огълуны, 
Къалды гъариб агълаю. 

17 

Ол огъланнынъ баасы 
Къыркъ алтун сермаеси. 
Якъуб ол тенъри хассы 
Алтуна таъмелею. 

18 
Якъуб алтуны алды 
Базардан эве кельди. 
Джариее сёйледи 
«Огълунъы саттым» — дею. 

19 
Джаре къаршы варды, 
Башын ачыб агълады. 
Ах идюбен инъледи 
Огълуны чюн къайыру. 

20 
Деди: «Огълумы саттынъ 
Бени къатты агълаттынъ. 
Дилерим ки, сен де агъла, 
Къыркъ йыл ич эиленмею. 

21 
Ахыры козьсюз къалгъыл 
Юсуфынъдан айрылгъыл. 
Дюрлю асретлер корьгиль 
Дилерим айанмаю. 

22 
Сен пейгъамбер оласымъ, 
Аллахы бир билесинъ. 
Банъа зулум къыласынъ, 
Ол Хакътан утанмаю». — 


23 
Джарие бойле диди. 
Якъуб бираз агълады. 
Буны дебюбен урды 
«Вар Юсуфы эмзирю!». 
24 


Джарие дурды, варды, 
Ол Юсуфы эмзирди. 
Агълаяракъ отурды, 
Бу иш Аллахдан» -— дею. 
25 
Ол къаравашды, ншит, 
Корь, не димиш эр-йигит. 
Ич сен де эттиким ит 
Дюньяда анджылаю. 
26 
Учь кунь эвде отурды, 
Дюрлю фикир кетюрди. 
Бу захмети котюрди, 
Аллагъа шукр эйледи. 
27 
Вир саба ори дурды, 
Юзюн топрагъа урды. 
Пармагъыны къалдырды 
Хакъ Чалаба [6] ялвару. 
28 
Чюнки муслиман олды, 


Хакъкъынъ бирлигин бильди. 


Дюрлю мунаджат къылды 
Огълу ичюн агълаю. 

29 
Деди: «Ол Якъуб бени 
Чокъ агълатты ол гъаний. 
Сен дахи агълат аны, 
Динмесин бенчилею [1]. 

30 
Бир беля виргиль анъа 
Ол зулум къылды банъа. 
Хакъ Танъры, дерим санъа, 
Хаджетим къабул къылу. 


2 Фазыл Риза 


31 
Юсуфыны айыргъыл 
Анынъ къатындан алгъыл. 
Фуркъатына яндыргъыл [8] 
Агъласын: — «Огъул!» — дею. 
32 
(Анынъ) козьлерин алгъыл, 
Беним алым сен бильгиль. 
Аны бир асрет къылгъыл, 
«Я улу Танъры!» — дею. 
33 
Пек чокъ мунаджат идти, 
Варды, къабула етти. 
Джарие эве гитти, 
Ол огъланы къайгъыру. 
34 
Вир салават, эй, дильбер, 
Бир сёз ишит имди бир. 
«Бильмиш дурур имди» дир, 
Якъуба къахр эйледи. 
39 
Нидже ай-у йыл олды, 
Бу кез Юсуф эгленди. 
Якъуб ич къомаз олды 
Илим, икмет огретти. 
36 
Якъуб Юсуфы севди 
Айрыкъ севисин къоды. 
Огъланларыны (къувды), 
«Варым — Юсуфдыр» — дею. 
37 


Юсуфы Якъуб север, 

«Егит олса» — дер эвер. 

Къалан огъланы къовар, 

«Оюна къатманъ!» — дею. 
38 

Кенди иле ятырыр, 

Дерсе биле (бирге) отурыр. 

Эксигини етирир [9] 

Юсуфы урьметлею. 

39 
Юсуфы корьмез исе, 
Къатына вармаз исе, 
Алыны сормаз исе, 
Къалкъар варыр истею. 
40 
Чюнки Юсуфы булур, 
Ики джиханы алур. 
Варлыкъ (деп) аны билюр, 
Опер, къучар къувану. 
41 


Якъубынъ къыз къардашы, 
Юсуфынъ догъру иши. 
Сакълады къаравашы 
«Юсуф анасы» дею. 

42 
Бу кез Юсуф буюди, 
Токъуз яшына кирди. 
Къардашларыны корьди — 
Эр кунь гидер ойнаю. 

. 43 

Бунларчюн имрениюр, [10] 
Атасына сёйлеюр: 
«Къардашлар гидер, гелюр 
Бен де варсам севиню». 

44 
Атасы дестур [11] вермез, 
Булар иле гёндермез. 
Ич къатындан айырмаз, 
Яни аны сагъыну. 

45 
Яни оюна вара 
Нагях фитнелик иде. 
Дёнюбен эве келе 
Бир явуз ад такъыну. 


Айтур: «Илим огренгиль, 
Андан оюна варгъыл. 

Сен буююб эр олгъыл, 
Къардашлара улашу». [12] 

47 
Пес, Юсуф сакин олды, 
Китаб элине алды. 
Атасы биле (иле) олды, 
Эм сёзини къырмаю. 

48 
Илим, эдеб огренди, 
Джаилликден йигренди. 
Бу кез оюндан дёнди. 
Атасына инанды. 

49 

Юсуфынъ акълы кельди, 
Илимден несне бильди. 
Чюн он йыл тамам олды 
Юсуф дюньяя кельди. 

50 
Пес, он йыл тамам битти, 
Ишитинъ, такъдир нетти. 
Гедже уйкъуя ятты, 
Дюш корьди аджеблею.. 

51 
Юсуф мегер уюмыш, 
Ол демде дюшю корьмиш. 
Атасына сёйлемиш 
О дюши аджеблею. 

52 
Бу корьдиги дюш олмыш, 
Кокден он йылдыз инмиш. 
Ай, кунь биле етишмиш 
Юсуфа седжде къылу. 

53. 
Токъузы йылдыз иди, 
Онунджысы Кунь иди, 
Он биринджи Ай иди, 
Огюнде седжде къылу. 

54 
Юсуф булары корьди, 
Динъледжек дуруб сорды. 
Атасына ялварды: 
«Бу дюшюм недир?» — дею. 


55 
Якъуб аны динъледи, 
Дюшюни кой (пек) танълады. 
Манасыны анълады: 
«Юсуф олур кей улу». 

56 
Айтур: «Огълум, билесинъ, 
Улу Султан оласынъ. 
Дюрлю раат буласынъ, 
Къардашлар (ынъ)дан кей улу! 

57 
Илле такърир эйлеме, 

Ич кимсеге сёйлеме. 
Дюшюнъ беян эйлеме, 
Гизле зинхар сакъыну. 

58 
Къардашларынъ улулар, 
Дюш маънасын билюрлер. 
Санъа асед къылурлар, [13] 
Душманлыгъа къувану. 

59 
Юсуф ич сёйлемеди, 
Кимсесине демеди. 


Аласына сёйледи: 
Аджеб дюш корьдим» — дею. 
60 

«Бабама дидим буны, 
Султан олур, дир бени. 
Чюн ишиттим бен аны, 
Кельдим санъа севиню». 

61 
Аласына сёйледи, 
Дюшюн такърир эйледи. 
«Кимсее диме!» — деди, 
Басирет исмарлаю. 

62 
Ол хатун бир кунь мегер, 
Сыгъмаз ичине хабер. 
Ол дюши такърир идер, 
Манисине севиню. 

63 
Юсуфынъ къардашлары 
Ишиттилер хабери. 
Эп къарарды ичлери, 
Юсуфы кунюлею. 


Агъалары Юсуфны озьлеринден буюк, улу адам оладжакъ деп, куньлеп, 
оны ёкъ этмек пешине тюшелер. Эр не къадар сакът олса да, ахыры бир кунь 
олар бабаларыны алдатып, чёльге ойнамагъа кетемиз деп, Юсуфны гъайып 
этмек мерамынен озьлеринен чёльге алып кетелер. Бойледже, куньджю 
агъалары Юсуфны ольдюрмек ичюн оны къуюгъа ташлап, кольмегини 
къангъа булгъалайлар да, бабаларына Юсуфны къашкъыр ашады деп. шу 
кольмекни косьтерелер. Бабасы Якъуб пейгъамбер къарардан зияде севген 
бу огълу ичюн яна-куе, гедже-куньдюз агълай. Агълай-агълай сонъундан 
онынъ козьлери кёрлана. Албуки, Юсуфнынъ такъдири бам-башкъа ола. 
Аллаһ онынъ джаныны сакълай. (Р.Ф.). 


191 192 
Мегер Мысыр шехринде Малын исабын бильмез, 
Бир малик [14] вардыр анда. Дилинден ялан кельмез. 
Мисли ёкъдур дюзенде Хергиз [15] хата иш къылмаз, 
Базиргяндыр девлетлю. Гъаетте эйу хулу. 

193 
Бир кунь эвине варды, 
Гедже ятуб уюды. 
Бир хош эйи дюш корьди, 
Саба дурды севиню. 
194 

Кельди базар ичине 
Табирджилер янына. 
Отурды дюкканына 
Дюшюн идер анъладу. 

195 
Айдур «Бугунь дюшюмде 
Юрюр идим Кеньанда.[16] 
Ад къуюсы къатында 
Корьдим бу дюши къаму. 

196 
Кокден ере кунь инер, 
Кирюб якъамдан чыкъар. 
Эм кирюб юклериме 
Ичинде кезер юрю. 

197 
Чыкъубен кокке агъар, 
Бир паре булут догъар. 
Устюме нурлар ягъар 
Ол булутдан дёкюлю. 

198 
Туруб нурлары тердим, 
Сандыкълары долдурдым. 
Дюшюми санъа дидим: 
«Табири недир?» — дею. 

199 
Табирджи китаб алды, 
Бакъубан хейран къалды. 
Дюш не оласын бильди, 
Эм маликке сёйлею. 

200 
Маликке дер: «Кель,бунда. 


Бир къач алтун къош онда. 


Эйи кельди табир де, 
Дюшюнъ ёрайым» — дею. 

201 
Малик алтуны верди, 
Табирджи китаб корьди. 
Дюшюни айту верди, 
Джумлесини анъладу. 

202 
Айдур: «Ол йире вардынъ, 
Кунь индигин эм корьдинъ, 


Дюрр-ы[17] мерджан ки тердинъ, 


Сандыкъларны толдыру. 
203 

Ол яруя варасынъ, 

Бир къул огълан буласынъ. 

Аны сатун аласынъ, 

Хублугъына имреню. [18] 
204 

Ахыр аны сатасынъ, 

Мал ичине батасынъ. 

Падишалыкъ этесинъ, 

Та олюндже шад олу. 
205 

Таъбирде бойле корьдюм, 

Дюшюнъи иште ёрдум. 

Догърусын айта вердим, 

Дур вар имди севиню». 
206 

Малик орадан дурды, 

Теъджиль эвине варды. 

Къатыр, деве котюрди, 

Ёл тутты къатарлаю. 
207 

Деве, къатыр юкленди, 

Кендюден янъа китти. 

Ярагъын тамам идти, 

Китти дюшюн истею. 

208 

Малик язуя варды, 

Ад къуюсыны корьди. 

Еди кунь анда дурды, 

Ол дюшюн була дею. 


209 
Унь [19] кельди ёкъарудан 
«Ол истедугинъ огълан, 
Я малик вар кит, вакътилен 
Элли йыл кечсин?» — дею. 
210 
«Андан сонъра буласынъ, 
Макъсудынъа иресинъ. 
Ки чокъ маллар аласынъ, 
Элли йыл къатлан» — дею. 
21] 
Малик аны ишитти, 
Дуруб эвине китти. 
Отуруб эм сабр этти, 
Ол муддете севиню. 
212 
Гях сабыр къылыб дурды, 
Гях бир сефере варды. 
Гях ол Хакъкъа ялварды: 
«Дюшюм керчек къыл!» — дею. 
213 
Элли йыл ки, иришди, 
Ваъде тамам якълашды. 
Малик анда иришди, 
Юкюн чёрди денъклею [20] 
214 
Нагях [21] къуюя бакъар, 
Къушлар инюбен чыкъар. 
Бес, къулларына сёйлер: 
«Къуюда сув вар» — дею. 
215 
Маликинъ ики къулы 
Вар иди юз сувы. 
Бирининъ Кямиль ады, 
Бирине Бешир дею. 
216 
Кямиль Беширле дурды, 
Къую устюне варды. 


Къавий оргъан (аркъан) кетирди. 


Бир эшеге беркитю. 


217 
Ол къуюдагъы къушлар 
Ол имиш фериштелер. 
Юсуфа эш олмушлар 
Юр алурлар чигриню. 
218 
Бешир оргъан индирди 
Кямиль къогъа долдурды. 
Джебраиль ирюб кельди: 
«Я Юсуф, дургъыл?» — дею. 
219 
Танърыдан буйрукъ кельди: 
«Оргъана япыш!» — деди. 
Эгленмее тез дурды, 
«Къуюдан чыкъ къуртулу!» 
220 
«Юсуф, алын бильдинъмю? 
Козюнъ иле бакътынъму? 
Озюнъ къыяс эттинъми? 
Айтгъыл банъа догъру». 
221 
Юсуф айтты: «Бакъдым 
Гонълюмден бен айыттым. 
Эгер бен къул олайдым 
Баамы ким етирю?» 
222 
Джебраиль айдур: «Имаи дур, 
Элинъи аркъана орь. 
Къуюдан чыкъ, баанъ корь, 
Неге дегерсинъ» — дею. 
223 
Бешир аркъаны чекди, 
Кямиль бакъубан корьди. 
«Бир гузель огълан чыкъды!» 
— Бешире, [22] — дер севиню. 
224 
«Я Бешир! Итеге гъулам, [23] 
Санасынъ бедр-и тамам. 
Сурети джеддюль энам 
Бир фериште сыфатлы. 

225 
Малик худ айды варды, 
Эзельден исмарлады. 
Къулларына дер иди: 


«Козединъ, истенъ!» — дею. 


226 
Ким ки аны билюрсе, 
Я хаберин алурса, 
Ол къулу готюрсе, 
Эйликлер идем дею. 
227 
Къызымы анъа вирем, 


Къуллыкъдан азад идем 
Юрюйе беклик булу. 

228 
Чюн малик алы бильди, 
Секирдюб къаршу кельди. 
Юсуфынъ элин алды 
Юк ичинде гизлею. 

229 
Къардашлары кельдилер, 
Юдже ерден бакъдылар. 
Юсуфы булмадылар 
Къую узьре юрюю... 


Элимле бити [24] язам. 


Айры сёзлернинъ маналары 


1 Явер — ярдымджы, ресуль. 

2 Къамусы — эписи, джумлеси. 

3 Къаюрмакъ — кедерленмек, къасеветленмек, раатсызланмакъ, 

4 Къараваш — къул къадын; (бу ерде эмчек баласы олгъан къул къадын). 

5 Джарие — мында: къул къадын, хызметкяр манасында. 

6 Чалап — Алла, Танъры. 

7 Динмесин бенчилею — мендайын агълавы кесильмесин, мен киби токътамай 


агъласын. 

8 Фуркъатына яндыргъыл — асретликтен якъып-йыкъ. 

9 Етирмек — ерине кетирмек, текмиль этмек, текмиллемек. 

10 Имренмек — пек истемек, оларгъа авес этмек, сукъланмакъ. 
11 Дестур — разылыкъ, рухсет. 

12 Улашмакъ — етишмек, пешинден етмек; олар киби олмакъ. 
13 Асед къылмакъ — куньлемек, пакъылламакъ. 

14 Малик — туджджар, базиргян. 

15 Хергиз — ичте де, ич бир вакъыт. 

16 Кеньан — къадимий Ливан мемлекети. 

17 Дюр — инджи. 

18 Хублугъына имреню — дюльберлигине сукъланып, шашып. 
19 Унь — сес, седа, давуш, нида. 

20 Денъклею — богъчалап, топ-топ багълап. 

21 Нагях -- бирден, анъсыздан, беклемеден. 

22 Бешире — къуванч, суюнч, козьайдын. 

23 Гъулам — огълан бала, къул бала. 

24 Бити — бу ерде весикъа манасында. 


ХАЛИЛЬ ОГЪЛУ АЛИ (хХ//асыр шаири). Алининъ аяты акъкъында 
малюмат ёкъ дереджеде. Лякин озю язгъаны киби, о эсасен ХН асырда ве 
ХІ асырнынъ биринджи ярысында яшагъан. О озюнден эвель яшап иджат 
эткен шаир Махмуд Къырымлынынъ «Юсуф ве Зулейха» адлы дестаныны 
язып битире. Чюнки Махмуд Къырымлы озь дестаныны язып битиралмайып 
вефат эте. Халиль огълу Али Махмуд Къырымлынынъ бу дестаныны язып 
битирир экен, бир къач вакъыттан сонъ 5600 сатырлыкъ шу дестанны 
тюрклерге анъламасы къолай олсун деп, тюркчеге чевире, яни тюрклештире. 

Бундан сонъ Юсуф ве Зулейха акъкъында Алининъ шахсен озю дестан 
язмагъа тутуна ве 1232 сенеси «Къысса-и Юсуф» дестаныны ярата. 


Тарихынъ алты юз отузында 
Бу заиф бу китабы дюзди имди, — 


деп яза муэллиф озь эсеринде. 
Тюрк алими проф. И.Х.Эртайлан озь макъалесинде «Юсуф ве Зулейха» 
дестанынынъ шу вариантындан мисаллер кетире: 


Ах диригъа дегме киши дюзмеди 
Фехми эксик кимеснелер язмады 
Бу заиф тек уш бу назмы узьмеди 
Рубаи дюзен ичре дурса имди 


Буны къошан заиф бенде ады Али 
Йигирми дёрт ракъам ичре салды больди, — 


деп, озь-озюне шойле сёйлене: «Ах языкъ ки, расткельген адам бойле эсер 
тюзьмеди, анъламы эксик кимселер язмады. Бу зайыф Алининъ язгъаны киби, 
кимселер бу назмны бойле ачыкъ этип анълатмады. Шимди дёртлюклернен 
шиир язгъанлар ичинде турса... Бу шиирни язгъан зайыф къул ады Али, эсерини 
йигирми дёрт ариф ичинде тамамлады». 

«Бу мисаллерден анълашылгъанына коре, бу нусха османлы лехджесинде 
язылмыш дегильдир. Керек имля шекили, керек келиме ве сарф хусусиетлери 
итибариле (Азери-Чагъатай) тилинде корюнген бу нусханынъ о заманки 
Къырым лехджесинде язылгъаны тасдикъланмакъта»!, — деп яза 
И.Х.Эртайлан. 


«Буны къошан заиф бенде ады Али» сатыры исе эсернинъ муэллифи «бенде 
Али» яни «къул Али» олгъаныны тасдикълай. Бу, Махмуд Къырымлынынъ 
дестаныны тюркчеге чевирген Халиль огълу Алидир. 


' «Йылдыз» журналы. 1993. № 2. С.132. 


Алининъ язгъаны тамамиле оригиналь эсер ки, демек бизим о девирки 
тилимизде Къур’андаки «Юсуф» суресине базанылып бир дегиль де, эки 
дестан язылгъан! Бири Махмуд Къырымлынынъ «Юсуф ве Зулейха»сы олса, 
экинджиси де Халиль огълу Алининъ яни «бенде Алининъ» — «къул Али»нинъ 
язгъан «Къысса-и Юсуф» дестаныдыр. Бундан шойле хуляса чыкъармакъ 
мумкюн: къазан татарларында «Къул Гали» деп айтылгъан шаир шу 
юкъарыдаки сатырда анъылгъан «къул Али» дегильми экен? 

Меселе шунда ки, эсерде озюни «бенде Али» деп язгъан Халиль огълу 
Алининъ эсери ве юкъарыда къазан татар шаири дедигимиз Къул Гъалининъ 
«Къысса-и Юсуф» дестаны мундериджеси, шекили, ольчюси ве хусусан тили 
джеэтинден о дередже бир-бирине бенъзейлер ки, оларны гуя бир-биринден 
кочюрилип алынгъан айны бир эсер демек мумкюн. 

Къул Гъалининъ Къазанда чыкъарылгъан юбилей китабында онынъ 
«Къысса-и Юсуф» дестанынынъ эм асыл нусхасы бериле, эм де онынъ къазан 
татар тилине терджимеси бериле ве онда русча да сатыр асты терджимеси 
бар. Бунда биз шунъа дикъкъат эттик ки, эсер боюнджа бизге садедже 
анълашылгъан пек чокъ сёзлер, ибарелернинъ бутюни къазанджагъа 
терджиме этилип бериле. Бу ал эсернинъ Къазан тарафта дегиль де, анджакъ 
Къырым шараитинде яратылгъанындан делялеттир. «Къысса-и Юсуф»нынъ 
муэллифи шаир Къул Гъали исе озюни «бенде Али» яни «къул Али» деген 
Халиль огълу Алидир, эльбет. 

Къул Гъалининъ шу китабына буюк кириш сёз язгъан Фазыл Фасеев Юсуф 
ве Зулейха акъкъында тюркий тильде биринджи олып Къул Али дестан язды 
деп къайд эте. Ве сонъра бу дестанны ХУ асырда Шейяд Хамза тюрк тилине 
терджиме эткен ве гуя ХУ асырнынъ сонъларында я да ХУІ асырнынъ 
башларында оны Махмуд Къырымлы къырымтатар тилине терджиме эткен 
эмиш. 

Кемал Къонъратлы «Къасевет» журналында русча басылгъан 
макъалесинде бу акъта шойле яза: «Эки дестаннынъ да сонъки къысымларыны 
бир-биринен тенъештиргенде, Фазыл абыйнынъ зан этюви киби дегиль де, 
бам-башкъа хуляса чыкъа. Биз ойле хулясагъа кельдик: вакъыт джеэтинден 
тюркий тильде «Юсуф ве Зулейха» дестаныны (муэллиф онынъ адыны 
«Хикяет-и Юсуф ве Зелиха» деп къойгъан) 1220-нджи йылларда Махмуд 
Къырымлы язгъан. 1228—1230-ынджы йыллар арасында тюрк Халиль огълу 
Али бу дестанны тюркчеге чевирген. Айны шу Али сонъра усталыкъта 
Махмудны озмакъ ниетинен озь тувгъан тюрк тилинде озюнинъ биринджи 
шиирий эсерини язмагъа тутуна ве 1232 сенеси (Хиджрий 630 сенеси 
Милядий 1232 сенесине тенъ келе) озюнинъ шу «Къысса-и Юсуф» деп 
адландыргъан дестаныны язып битире»!. 


' «Къасевет» журналы, 1996. № 1. С. 13. 

Бу фикирнен разылашмамакъ мумкюн дегиль. Кемал Къонъратлынен биз 
даа Ташкентте булунгъанда, яни Махмуд Къырымлынынъ эсерини даа 
корьмедигимиз вакъытта, Къул Гъалининъ китабындаки «Къысса-и 
Юсуф»нынъ къазанджагъа терджиме этильмеген асыл вариантынынъ тили 
бизим о девирки тилимизнинъ тыпкъы озю олгъанына эмиет берген эдик. 

Сонъра И.Х. Эртайлан гуя бизим фикримизге къол тутаракъ шойле иляве 
эте: «Бойлеликле, шойле хуляса чыкъара билемиз ки, «Юсуф ве Зулейха» адлы 
эсер къырымджа оларакъ бир дегиль, эки зат тарафындан язылмыштыр. 
Булардан бири «Али»дир ки, онынъ Хиджрий 630-да язгъан эсерининъ 
немселер тарафындан басылгъан къысымларындан нумюнени юкъарыда 
корьдик. Экинджиси исе «Махмуддыр» ки, немселер де, руслар да («Юсуф 
ве Зулейха» дестаныны талиль эткен немсе ве рус алимлери козьде тутула) 
бу эсернинъ аслынынъ нереде олдыгъына даир ич бир шей сёйлемейлер»!. 

Саадет Чагъатайнынъ бильдиргенине коре, Алининъ «Къысса-и Юсуф» 
эсери 1839—1863 йыллары арасында Къазанда 13 кере басылгъан. 
(Дестаннынъ о тарафларда сакъланып къалгъаны да шунынъ ичюн олса 
керек). Бу дестандан базы парчалар Алман Шаркъ Джемиетининъ 
чыкъаргъан «ОещсВеп Могреліапӣіѕсһеп» журналынынъ 43-юнджи санында 
басылгъан. Усеин Кязим Къадри бей шу метинни Шейх Мухсин Фаний 
тахаллюсынен чыкъаргъан Махтумкъулынынъ «Диван»ынынъ сонъуна 
къошкъан“, 

Къул Гъали ве онынъ «Къысса-и Юсуф» дестанынынъ такъдирини исе 
шойле зан этмек мумкюн: юкъарыда айттыгъымыз киби, Халиль огълу 
Алининъ (яни Къул Гъалининъ) язгъан дестаны Къазан, Уфа регионына 
тюшип, эль-эльден юрип онда кениш даркъагъан ве сакъланып къалгъан. 
Къырымда исеэр тюрлю шахсий китапларны, джонклерни, китапханелерни 
дефаларджа ве атта эв-эвден юрип, топлап якъкъанлары, ёкъ эткенлери эр 
кимге белли. Шунынъ ичюн пек чокъ дигер язылар киби, о дестанлар да 
бизде сакъланылмагъан ве олардан бу вакъыткъадже хаберимиз биле ёкъ 
эди. Аллагъа чокъ шукюрлер олсын, эр шей денъише ве яваш-яваш эр шей 
озь ерине кельмекте. Иншалла, ойле де девам этмели. 

Халиль огълу Алининъ «Къысса-и Юсуф» дестанындан шу ашагъыда 
кетирильген парча юкъарыда айттыгъымыз киби, Хусейн Кязим Къадри бей 
тарафындан Махтумкъулынынъ «Диваны»на къошулгъан манзумеден 
алынгъан". 


' «Йылдыз» журналы. 1993. № 2. С. 134. 
° «Къырым тюрк-татар эдебияты» антологиясы. Анкара, 1999. С. 240. 
> Махмуд Къырымлы. «Юсуф ве Зулейха» дестаны. Истанбул, 1961. С. 6—11. 

Жжжж 


Мысыр ичре бир таджир олур ирди 
Аныпъ ады Малик ибн Догъру иди 
Догъру огълы Малик бир тюш гёрди 
Ма бере та’вилини сорар имди. 


Айтур: бу тюн бир дюш гёрдим 
Дюшюм ичре Кеньане варур ирдим 

Ад къуюсы тигресинде юрур ирдим 
Гюнъ акъикъат гокден йере инер имди. 


Толун Ай муайен гокден инди 
Къойнымдан гирюбан якъамдан чыкъды 
Эм гокден дюр, мерджан, инджу йыгъды . 
Мен аны итегиме тердим имди. 


Сакъунубан мен.аны дерер ирдим 
Джем’ къылуб сандугъыма къояр ирдим 
Бу дюши ич гумансыз бойле гёрдим 

Я ма бер бунга та 'виль къылгъыл имди. 


Ма ‘бер айдур: Гель отур сен бу яныма 
Ёрайым дюшюнъи таъбиримде 

Ики къызыл алтун къойгъыл бу яныма 
Дюшинъи мубарек ёрайым имди. 


Эгер сен бундагъ дюш гёрдинъ исе 
Дюшинъ ичре ол макъаме вардынъ исе 
Акъикъатан ол девлете ирдинъ исе 
Бир шериф къул алнынъа гирур имди. 


Ол къулы уджуз сатун алдачысан 

Аны сатуб огъуш ниъмет булдачысан 
Девлет мулькиет ийеси олдачысан 

Ол себебден рахат огъуш корюнир имди. 


Ол себебден улулукъкъа дегинесан 
Халикънинъ бирлигине гер денесан 


Куфр-у ширкет михнетинден къуртуласан 


Дюнья-ахрет девлети гёрюнюр имди. 


Аны иштуб Малик Догъру сефер къылды 
Кеньан или тарафындан чокъ арады 

Ад къуюсы къатында юк душурди 
Дюшде гёрдугини истер имди. 


Фазыл киши ушбу назмы сёйлер болса 
Акъыл киши къулакъ тутуб динълер олса 
Къары Самъий бу музнебе дуа къылса 
Муджиб аны мустехаб къыла имди. 


Окъуянлар, динълеенлер дуа къылур 
Бу заиф дуа умар — Халикъ билюр 
Магъфирете шаисте олур имди. 

Дуа бирле тилим асый рахмет булур. 


Эр даш дерлер, джевхер даш олмаз 

Дегиль кимсе джевхернинъ къадрин бильмез 
Ушбу назмнынъ къыйметини ахмакъ бильмез 
Акъыл буны да анълар билюр имди. 


Ах Диригъа! Дегме киши дузьмеди 
Фехми эксик кимселер язмады 

Бу заифтек ушбу назмы узьмеди 
Рубай дузен ичре дурса имди. 


Буны къошан заиф бенде ады Али 
Йигирми дёрт ракъам ичре салды больди 
Йарылгъагъыл я Рахим! Ол хата къылды 
Рахметинъден мехрибанлыкъ умар имди. 


Умид тутар бу музенниб сен Мевляя 
Сен Керимсинъ, Рахимсинъ сен Мевля я! 
Рахмет къылгъыл я Али къыл алия 

Сонъ нефесде муфрих къылгъыл имди. 


Худа онда бу хаджетим Санъа малюм 
Я Рахим эль Рахиминъ къылма махрум 
Ахыр демде иман ата къылгъыл имди. 


Мавлядан медет нусрет йетузинден 
Реджеб айы халеб-и отузынадан 
Тарихнынъ алты юз отузындан 

Бу заиф бу китабы дузди имди. 


Тевфикъ нусрет фехм-и къувет хакъдан бильдим 
Аллахым разы къылдыгъына шакир олдум 

Бу китабы дуздим, тамам къылдым 

Ве неф ине о айа ким /не/ диюр имди. 


П. АЛТЫН ОРДА ДЕВРИ КЪЫРЫМТАТАР 
ЭДЕБИЯТЫ 


(Монгъол истилясындан Ханлыкь девринедже) 


Къырым, 1239 сенеси темелли суретте монгъол истилялжыларынынъ элине 
кечкен сонъ, 1428 сенесине къадар яни аман-аман эки асыр зарфында бутюн 
Дешт-и Къыпчакъны бирлештирген Алтын Орданынъ имаесинде булуна. 

Биз де къырымтатар язма эдебиятынынъ юкъарыда тариф эттигимиз 
къадимий девринден сонъ эки асырлыкъ «Алтын Орда деври»не кечемиз ки, 
бу ад о девирде шекилленген къоджаман Алтын Орда девлетининъ адындан 
келип чыкъа. Чюнки ХШ асырнынъ ярысындан ХУ асырнынъ биринджи 
черигинде (1428 сенеси) Къырым ханлыгъы мейдангъа кельгенге къадар 
Къырым ярымадасы шу Алтын Орда девлетининъ эркянына кире эди. Бу 
девирде Къырымда яратылгъан эдебий эсерлер чокъ сакъланылмаса да, 
тарихий менбалар шуны косьтерелер ки, Къырымнынъ муим бир медений 
меркези олгъан Солхат (Эски-Къырым) шеэринде олдыкъча гурьдели эдебий 
аят мевджут олгъандыр. Бир сыра алимлернинъ фикрине коре, ХП асырнынъ 
сонъунда яни 1294—1295 сенелери итальян туджджарлары ве ерли улемалар 
тарафындан тизильген ве тюркшнаслыкъ илиминде къыпчакъ (къуман) язма 
абидеси деп танылгъан (аслында исе къырымтатар язма абидесидир) мешур 
«Кодекус Куманикус» деген латин-аджем-къуман лугъаты анджакъ Эски- 
Къырымда яратылгъандыр. 

«Кодекс Куманикус» аслында ХІПІ асырнынъ сонъунда итальян 
миссионерлери ичюн къуманларнынъ (къыпчакъларнынъ) лакъырды тиллери 
боюнджа бир къулланма сыфатында тизильген лугъаттыр. Къырымтатар 
тилининъ бу къадимий язма абидеси илькиде Венецияда Маркус Соборынынъ 

китапханесинде тапыла. Антониус Финал деген шахстан кендисининъ элине 
кечкен шаир ве библиофил Ф.Петрарка бу эльязманы 1362 сенеси башкъа 
китапларынен берабер Венеция республикасына багъышлай. Тедкъикъатчы 
Д.Росовскийнинъ фикриндже кунюмизгеетип кельген «Кодекс Куманикус» шу 
эсернинъ даа эрте язылгъан асыл метинининъ кочюрилип алынгъан нусхасыдыр. 

«Кодекс Куманикус» эки къысымдан ибарет олып, онынъ 1-инджи къысмы 
— эки бинъге якъын сёзни къаплап алгъан латин-аджем-къуман (къыпчакъ) 
лугъатыдыр. 2-нджи къысмы исе — христиан динине аит эсерлерден 
парчаларнынъ, дюньявий мундериджели айры метинлернинъ, эм де ерли 
къуманларнынъ (къыпчакъларнынъ) яни о девирдеки къырымтатарларнынъ 
лакъырды тиллеринден бир чокъ сёзлернинъ, келимелернинъ, аталар 
сёзлерининъ терджимелеринден ибареттир. Бу лугъат 5 дефа франсыз, латин 
ве немсе тиллеринде нешир олунды. Биринджи нешри 1928 сенеси, бешинджи 
нешри исе 1942 сенеси Копенгагенде япылды. 

«Кодекс Куманикус»ны В. Радлов, Анна- Мария фон Габен, А.Курышников 
ве дигер алимлер талиль эттилер. Бекир Чобан-заде исе Будапештте бу 
эсернинъ талили эсасында ильмий диссертация къорчалады. Эсернинъ тили 
акъкъында бир чокъ фикирлер мевджуттыр. В.Радлов, Б. Чобан-заде, 
А. Самойлович, Ж.Дени оны къырымтатар тилининъ тарихий язма абидеси 
деп саялар. Бу догъру, эбет. Къырымда, къырымтатарлар арасында 
къулланмакъ макъсадынен тизильген лугъатнынъ тили, шубесиз, шу ернинъ 
тили яни къырымтатар тилидир. Озь вакътында бу эсернинъ тилини 
огренмекнен мешгъуль олгъан алимимиз Басыр Гъафар да «Кодекс 
Куманикус» лугъатындаки сёзлернинъ 90 файызы къырымтатар тилинде 
мевджуттир, деп сая эди'. 

Та ХГУ асырда, яни 1332 сенеси Инджа-бек Хатун тарафындан къурулып, 
Къырымда биринджи ачылгъан мусульман алий окъув юрту — Солхат 
медресеси де Солхат шеэринде (Эски-Къырымда) инша этильгендир. Солхат 
медресесинде арап филологиясы, грамматика, фельсефе, астрономия, 
риторика, математика, укъукъ, джогърафия, тарих ве дигер фенлер огрениле 
экен. Бу медресенинъ йыкъынтылары аля даа сезилип туралар ки, оларгъа 
бакъып медресе бинасынынъ архитектурасыны тасавур этмек мумкюн?. Бу 
мисаллер шуны костерелер ки, Къырымнынъ биринджи пайтахты Солхат 
шезри шу девирнинъ ири диний, ильмий ве медений меркези олгъандыр. 

Алтын Орда девринден беш-он сатыр олса да, эсерлери сакъланып 
къалгъан шаирлерден Абдульмеджид эфендини, Сейфи Сараийни, ХІУ 
асырнынъ башында «Къалендернаме» адлы фельсефий трактат язгъан 
Эбубекир Мухаммедни (бу эсернинъ бир нусхасы Ташкентте 


' Къырымтатар энциклопедиясы / Тертип эткен Р.Музафаров. Акъмесджит, 1993. 
С. 358—359. 
з Айны шу энциклопедия. 2-нджи джылт. С.676--677. (Эвлия Челебиден алынгъан). 

Шаркъшнаслыкъ институтынынъ эльязмалар фондунда булунмакъта), 
Мевляне Исхакъны, Ахмедходжа эфендини, Мевля Къады Мухсинни къайд 
эте билемиз. Лякин бунда биз о вакъытта иджретке кетип, Къырымдан тышта 
яни Мысырда, Суриеде яшап иджат эткен ве адлары белли олгъан шаирлерни 
де кирсетмек керекмиз. 

О девирде Къырымда олдыкъча кениш эдебий аят булунгъаныны мамлюк 
султанларынынъ даветинен эм де Алтын Орда укюмдарларынынъ зорбалыгъы 
саесинде бир чокъ ерли улемаларнынъ ве шаирлернинъ Къырымдан 
Мысыргъа ве Суриеге кеткенлери, иджрет эткенлери акъкъында малюматлар 
да тасдикълайлар. Бу ал, айны вакъытта монгъол-татар истилясы, Къырымда 
даа якъын кечмиште догъгъан эдебиятнынъ инкишафы насыл джиддий 
чаналатылгъанынынъ эсас себебини ве онъа насыл зарар кетирильгенини де 
косьтере. 

Къырымдан кеткенлернинъ базылары сонъра озь юртларына къайтып 
келе ве бир чокъ салмакълы, джиддий эсерлер яраталар. Теэссюф ки, 
оларнынъ пек чокъу сакъланмагъан. Эшреф Шемьи-заденинъ малюматына 
коре, юкъарыда анъылгъанларгъа Токълыходжа, Танабугъа киби ве даа 
дигер шаирлерни декъошмакъ мумкюн. 

Къырымнынъ бу девирдеки эдебий аятыны ялынъыз Къырым 
муэллифлеринен сынъырламакъ догъру олмаз, деп къайд эте Нариман 
Абдульваап озюнинъ «Гульшен хаяллары» китабында (1999 с., Акъмесджит). 
Къырым юрту Алтын Орданынъ теркибий бир къысмы оларакъ, бу къоджаман 
девлетнинъ бутюн къысымларынен, шу джумледен о девирнинъ муим медений 
меркезлери олгъан Сарай ве Булгъар шеэрлеринен ве бунынъ киби де Орта 
Асиянынъ тарихий виляети олгъан Хорезмнен сыкъы алякъада булунгъандыр. 
Шунынъ ичюн Алтын Орда территориясындаки эдебий джерьянны бири- 
биринен багълы суретте бакъмакъ макъсаткъа уйгъун олур эди, деп сая о. 
Бу фикирнен разылашмамакъ мумкюн дегиль. 

Намлы рус шаркъшнасларындан бири В.А.Гордлевский Ялтанынъ Шаркъ 
музейинде тапылгъан «Китаб аль-Масабих фи аль-Тасавуф» 
(«Софуджылыкъны макътав китабы») адлы даа бир къадимий эсернинъ 
эльязмасы акъкъында бильдирюв япаракъ: «...бу эсернинъ муэллифи Абу Бекир 
Юсуф ибн аль-Хасан аль-Васытий... деп косьтерильген... Эльязманынъ эвельки 
саиплерининъ къайдлары иджрий эсапнен та УШ асыргъа (Милядий ХІУ 
асыргъа) аит, энъ эски къайд исе иджрий эсапнен 757-нджи йылгъа ( Милядий 
1355-инджи сенеге) аиттир, язынынъ озю де муим хусусиетке малик -— бутюн 
булар Къырымда къадимий бир эльязманынъ асыл нусхасы ве я да муэллифнинъ 
яшагъан девирине якъын вакъытта кочюрилип язылгъан нусхасы тапылгъан 
демеге имкян бере»!, — деп яза. 


' В.А. Гордлевский. Сайлама эсерлери, 1У джылт. Наука, 1968. 

Демек, Абу Бекир Юсуфны ве онынъ шу анъылгъан эсерини де бу сырагъа 
къоша билемиз. 

Теэссюф ки, бойле къыйметли язма абиделеримиз сонъки девирлерде биле 
къыргъынлыкъкъа огърап ёкъкъа чеврильдилер. Шунынъ ичюн энъ 
олмагъанда элимизде булунгъанларнынъ къадрине етмели, оларны 
огренмели, тедкъикъ этмели, олардан файдаланмалы. 


АБДУЛЬМЕДЖИД ЭФЕНДИ. ХУ асырда яшап иджат эткен белли 
шаирлеримизден бири Абдульмеджид эфендидир. Догъгъан ве ольген йыллары 
белли дегиль. О, мамлюклер девринде, хусусан Мысырда къырымлы Бейбарс 
султан олгъан вакъытта бир чокъ улемалар ве шаирлер сырасында Къырымдан 
анда кетип, сонъра озь ватанына къайткъан белли шаирлерден биридир!. Сейфи 
Сараийнинъ «Гулистан» диванына Алтын Орда эдебият алеминде адлары белли 
докъуз шаирнен бир сырада, Абдульмеджид эфендининъ де «Эй, гонъуль!» 
деген бир шиири кирсетильген. Эшреф Шемьи-заде озюнинъ китабында бу 
шиирден парча кетире. 

Мына бундан аман-аман 600 йыл эвель язылгъан шу сатырлар: 


ЭЙ, ГОНЪУЛЬ! 


Андан бери ки алды ошу дильруба гонъуль 
Куйди джефада, корьмеди һергиз вефа гонъуль. 


Козьден тюшюрди бир ёлы, козь тюшкели анъа, 
Терк эт десем, тилегиме бермез риза гонъуль. 


Сызды теним, тюкенди сеъар шемъидек яныб, 
Эй вах! Не къылды, корь ки, башымгъа беля гонъуль! 


Корьгенге козь тикер, къолы етмезге эль сунар, 
Къойгъыл бу ишни эмди, барайы Худа, гонъуль! 


Баштан кечиб, къара къан ичиб, къан яшым сачыб. 
Тапмам гонъуль тилегини ве асрета, гонъуль. 


Еди фелекни терк къылыб, накъд-и джан билен 
Бу ашкъ нардын ойнама, эй, бинева гонъуль! 


! Нариман Абдульваап якъында азырлап чыкъаргъан «Гульшен хаяллары» китабына 
язгъан сёз башында Абдульмеджид эфендини бир якъкъа кетмей бутюн омюр Къырымда 
яшагъан шаирлерден деп къайд эте. 

Къандек яшым акъыб, тунь-у кунь йыгълатыр мени, 
Тегме ким, эрсе, кульсе манъа — не рева гонъуль. 


Я Рабби! Козюмден ал бу гонъуль дадыны! 
Манъа ки болды козь белясы билен мубтеля гонъуль, 


Михнет элине алды аятым якъасыны — 
Абдуль къатында къылмады бир маджера гонъуль. 


Шаир Абдульмеджид эфенди «Къасф уз-Зуннун»нынъ эки менбасындан 
белли олып, Къырымда яшагъан ве Юсуф ве Зулейха акъкъында «Мунис 
уль-Ушшакъ» адлы севги дестаны язгъан. Малюматларгъа коре, Ибн 
Арабшах (белли тарихчы ве сеяатчы) Абдульмеджид эфендини 
Къырымда расткетирген. Эгер ойле олса, бу вакъиа Хиджрий 814-те, яни 
1411—1412-нджи йылларда ер булгъан», — дениле Сараийнинъ 
Ташкентте басылып чыкъкъан шу диванында. 


СЕЙФИ САРАИЙ (7327—7396). ХІУ асыр шаири Сейфи Сараий 
озюнинъ эдебий тахаллюсындан анълашылгъанына коре, Алтын Орданынъ 
меркез шеэри Сарайда догъгъан олса керек, деп зан этиле. Бельки де ойледир. 
Лякин онынъ Къырымда яшагъаны ве Мысырда къырымлы Бейбарс 
султанлыкъ япкъан девирде яни мамлюклер девринде Къырымдан Мысыргъа, 
Шамгъа кеткен бир чокъ зиялылар киби, онынъ да Мысыргъа кеткени ве 
анда яшап иджат эткени беллидир. 

1391 сенеси Сейфи Сараий улу аджем шаири Саадий Шеразийнинъ мешур 
«Гулистан» эсерини тюркий тильге терджиме эте ве о девирде чокъусы 
Къырым шаирлери олып, намлары кениш белли олгъан докъуз шаирнинъ 
бирер шиирини эм де оларгъа такълид этип озю язгъан гъазеллерини де 
къошып бир диван тизе. (Шаирнинъ бу диваны «Сайфи Сароий. Шеърлар. 
Гулистон» намынен 1968 сенеси Ташкентте басылып чыкъты). 

Сейфи Сараийнинъ озю ве девири акъкъында белли тюркшнас алим Эмир 
Наджипнинъ 1965 сенеси Москвада басылып чыкъкъан «Мамлюклер 
Мысырынынъ ХІУ асырдаки къыпчакъ-огъуз эдебий тили. Сейфи Сараий» 
адлы ильмий тедкъикъатында гъает къыйметли ветафсилятлы малюмат бериле. 

Озьбеклер ве къазан татарлары Сейфи Сараийнинъ эсерлеринен чокътан 
танышлар ве атта базы эдебиятчылары, шаирнинъ тили оларгъа 
анълайышлы олгъаны ичюн, оны озь шаирлери деп саялар. Лякин эсерлеринде 
чокътан-чокъ ялынъыз къырымтатар тилине хас сёзлер олгъаныны эсапкъа 
аладжакъ олсакъ, Сейфи Сараийнинъ тили энъ зияде о девирнинъ къырым- 


' Сайфи Сароий. Шеърлар. Гулистон. Ташкент, 1968. С. 6. 

къыпчакъ тилине якъындыр ве асылында шу тильнинъ озюдир дие билемиз. 
Чюнки эм огъуз, эм къыпчакъ шивелерини бирлештирген ве эм огъуз, эм 
къыпчакъ сёз шекиллерини бугуньге къадар озюнде сакълап кельген екяне 
тюркий тиль къырымтатар тилидир. Шаирнинъ «Гулистан» терджимеси ве 
озю язгъан гъазеллери де бунынъ ачыкъ делилидир. 


ГЬАЗЕЛЬ 


Бу фелек нечюн мени даим къара къында тутар? 
Бу атым Сейф олдугъычюнми къара къында тутар? 


Къанда бир эрдем эри булса аны козьден сальт, 
Тегме бир эрдемсиз эрни козь къарагъында тутар. 


Сёзлеримнинъ джевхерин ариф кориб, къадрин билиб, 
Коп баалы дюр бекин даим къулагъында тутар. 


Ал билен алды гонъуль менден бир ай юзьли мелек, 
Ким муанбер хал-и эсвад ол янагъында тутар. 


Хусн ичинде ёкъ назири, лякин ол джан-и джихан, 
Даима ашыкъларыны иштиякъында тутар. 


Адети будур хамише бивефа машукъанынъ, 
Ким анынъ васлын тилесе — ол фиракъында тутар. 


Бу фелек джеври бекин Сейфи Сараий багърыны, 
Ол юзю ай хиджр отунынъ ихтиракъында тутар. 


ХИКЯЕТ 
(«Гулистан»дан терджиме) 


Бир нече харамийлер тагъ башында ер элтиб отурыр эдилер. Султангъа 
айттылар: «Фелян тагъ башында харамийлер бар, кечкен керванны уруб, ёл 
кесиб отурырлар». Султан бир нече бахадур эренлерни (эрлерни) териб алды 
ким, оларны тутуб кетиргейлер. Ол эренлер келиб бир ерде гизлендилер. Ол 
харамийлер магърибден сонъра келиб, къафиле (керван) уруб, мал ве нимет 
кетирдилер. Ол эренлер вакъыт сакълаб, фырсатны гъанимет кориб 
чыкътылар. Буларны саарь вакъты келиб бастылар, эллерин багълаб султан 
хызметине кетирдилер. Султан буюрды ким, барчасын ольдиринъ деб. 
Буларнынъ ичинде бир огълан бар эдиким, омрюнинъ бостаны ешериб, хусн-и 

гули янъы ачылыб турур эди. Везирлерден бири илери келиб, султангъа ер 
опиб айтты: «Бу огълан омрю багъындан емиш емиши ёкъ турур. Джихан 
султаны озь кереминден язукъын багъышлаб азад къылса неболгъай эди?» Бу 
сёз султангъа хош кельмеди, юзюн бир яна чевириб айтты: «...Бу фесад 
эһлининъ несли мункъатиъ (олип биткен бозгъунджылар неслинден) болса керек. 
Ёкъса от сёндириб къор къоймакъ, йылан ольдирип баласын беслемек 
акъыллылар иши дегюль...». 

Эль-къысса, ол огълан он беш яшына етти исе ол махалледе неким (ёлдан) 
азгъанлар бар эди — барчасы мунунъ къатына кельдилер. Бир кунь ол огълан 
хилветте (тена бир ерде) фырсат тапыб, бу везирни, дагъы эки огълуны 
ольдирди, дагъы мал ве нимет алыб ол тагъ башындагъы харамийлер 
магъарасына кириб, атасы ерине отурды. Бу хабер султангъа тегди исе айтты: 


Яхшы къылыч болурмы хергиз яман темурден? 
Ювмакъ билен кетерми лавны къара комюрден? 


Явузгъа эйгиликни къылмакълыкъ ойледир, биль, 
Хайр ишлере яманлыкъ къылмакъ болур мукъабиль. 


Эмир Наджипнинъ язгъанына коре, Сейфи Сараий Саадийнинъ «Гулистан» 
эсерини Мысырда яшагъан вакъытта терджиме эткен ве о ватанына 
къайтмайып анда къалгъан. Онынъ эсерлери эски эдебиятымызнынъ аджайип 
нумюнелеридир. (Сейфи Сараийнинъ эсерлеринден айры нумюнелер «Йылдыз» 
журналынынъ 1998 с. 2-нджи санында басылды). 


МЕВЛЯНЕ ИСХАКЪ. ХГУ асыр шаири Мевляне Исхакъны, къырым- 
къыпчакъ эдебияты тарихы узеринде чокъ йыллар чалышкъан Эшреф Шемьи- 
заде эски девир Къырым шаирлери сырасында къайд эткен эди веонынъ ады 
бизим эдебиятымызгъа кирип къалгъандыр. Абдульмеджид эфенди ве 
Ахмедходжа эс-Сараий киби, Мевляне Исхакънынъ да бир шиири Сейфи 
Сараийнинъ «Гулистан» диванына кирсетильген ве бойле сакълангъандыр. 


жж ж 


Назар къыл бизге бир саат айа махбуб-и руханий! 
Анынъдек бизни хош корь ким, бегенсин акъл-у рух аны. 


Козюмнинъ бебеги ичре хаялынъ накъш ирур мутлакъ, 
Йене акълым сенинъ хуснюнъ танъыргъаб фикр-и хейрани. 


Занехданынъ къудугъында гонъуль Искендери талып, 
Аджебтюр анда булмаса Хыдрнынъ аб-и хайваны. 


Башымны авчыма алдым, фиракъынъ мевджине тюштим, 
Йетюр васлынъ гемисин ки, эришти Нух туфаны. 


Корермен эр гедже тюште къара зильфинъни зынджырдек – 
Не кельтюргей бу башымгъа аджеб ол тюшни нишаны. 


Менимтек нидже ашыкълар сенинъ хуснюнъ хаялында, 
Башы ястукъкъа тегмегей, тёшек эм корьмегей яны. 


Земане хублары даъва къылурлар хусн мулькюнде, 
Кель, эй, Исхакъ, мискиннинъ улуста инджи султаны! 


АХМЕДХОДЖА ЭФЕНДИ. Х!У асыр шаири Ахмедходжа 
эфендининъ аяты, догъгъан ве ольген йыллары акъкъында шимдилик ич бир 
малюмат ёкъ. Ялынъыз онынъ бир чокълар сырасында Къырымдан 
Мысыргъа кетип анда яшагъаны ве сонъра, Абдулмеджид эфенди, 
Токълыходжа, Танабугъа, Мевляне Исхакъ, Эбубекир Мухаммед киби 
шаирлернен берабер озь ватаны Къырымгъа къайтып кельгенлер арасында 
олгъаны малюмдир. 

Сейфи Сараий озюнинъ «Гулистан» китабына докъуз шаирнен бирге 
Ахмедходжа эфендининъ дебир шиирини кирсеткен ве шу себептен биз шаирнинъ 
шу сакъланып къалгъан екяне эсеринен таныш олмакъ имкянына маликмиз. 
Ахмедходжа эфендининъ эсерлери «Ахмед» тахаллюсынен къайд этильгенлер. 

Иште онынъ шу шиири: 


Дильберимнинъ ол садефтек агъзында дюрбар ирур, 
Лаълынынъ шевкъында тунь-кунь дийделер дюрбар ирур. 


Зильфи сунбульдек, бойы — серв, энълери гульзар ирур, 
Юзюни корьмекке бирдем бульбул-ю гульзар ирур. 


Джан алып хуснюн сатар — бу не аджеб базар ирур, 
Я мегер ашыкъларына наз этиб бизар ирур. 


Равза янълыгъ хусн багъында янагъы нар ирур, 
Хаджр ве ашкъы гонъюллерни якъаргъа нар ирур. 

Бенде Ахмедни бек табугъында хош асрар ирур, 
Ки анынъ шиърий сёзю (озьге ичюн) асрар ирур. 


МЕВЛЯ КЪАДЫ МУХСИН, хіІУ асыр шаири Къады Мухсин, озь 
замандашлары олгъан Абдулмеджид эфенди, Мевляне Исхакъ ве дигерлери 
киби Мысыргъа кетип анда яшагъан шаирлерден биридир ки, онынъ аяты, 
догъгъан ве ольген йыллары акъкъында да малюмат ёкъ. Лякин дикъкъатнен 
бакъылса, язгъан гъазелининътили онынъ Къырым шаири экенлигине ич шубе 
догъурмай. Озюнинъ эсерлерини о «Мухсин» тахаллюсынен къайд эткен. 

Сейфи Сараий озюнинъ китабына Къады Мухсиннинъ де бир шиирини 
къойгъан ки, бунынъ себебинден онынъ шу ашагъыдаки шиири кунюмизге 
етип кельгендир. 


ж ж ж 


Севдюгим бен адемийлер джаныдур, 
Къаму хублар хубынынъ султаныдур. 


Кечти Лейли, кечти Ширин хублыгъы, 
Ушбу кунь меним махым девраныдур. 


Бендесидюр боюнынъ серв-у чынар, 
Ай-у кунеш юзюнинъ хайраныдур. 


Янагъы сайрулара алма сатар, 
Дудагъы дердийлернинъ дерманыдур. 


Не янакъ ким — мат этер тазе гулю, 
Не дудакъ ким — мысрый шеккер кяныдур. 


Энгеки зинданына тюшкен эсир — 
Ол ки бу кунь Юсуф-и Кеньанидур. 


Къаша, козе алданырса даийлер, 
Мухсиннинъ теферрудж-и рахманидур. 

Ш. ХАНЛЫКЪ ДЕВРИ КЪЫРЫМТАТАР 
ЭДЕБИЯТЫ 


(Къырым ханлыгъы мейдангъа кельгенден рус 
истилясына къадар) 


ХУ асырнынъ биринджи черигинде Алтын Орда дагъылып, Къазан, 
Астырхан, Сибирь, Къырым ханлыкълары мейдангъа кельген сонъ, биринджи 
Къырым ханы Аджи Герай 1428 сенеси Къырымнынъ мустакъиль девлет 
олмасыны темин эте ве о, Къырым ханларынынъ намлы Герайлар сулялесине 
башлангъыч къоя. Тамам учь бучукъ асыр девам эткен девир ичинде Герайлар 
сулялесининъ 50 къадар векили Къырымда ханлыкъ япа. Базылары исеэкишер, 
учер ве атта дёртер кере Къырым тахтына кечелер. Иште, шу вакъыттан 
башлап, ХУШ асырнынъ сонъуна яни 1783 сенеси Къырым руслар тарафындан 
ишгъаль этильгенге къадарки девир — ханлыкъ девридир. Бу девирге акълы 
суретте Герайлар деври демек мумкюн. 

Бу бизим тарихымызда гъает муим девир ки, бу девирде къырымтатар 
халкъы мустакъиль девлет мейдангъа кетирип, озь девлетчилигине саип олды 
ве халкъымыз миллет оларакъ шекилленди. Къырым ханлыгъы бу девирде 
ичтимаий, сиясий ве арбий джеэттен озюни алемге танытты ве этрафтаки 
девлетлер онынънен эсаплашмагъа меджбур олдылар. Бу девирде энди 
халкъымызнынъ бундан бир къач асыр эвель шекилленип кельген миллий 
медениети, урф-адетлери, язма эдебияты, шиириети, эдебий тили мевджут эди. 1 
Бу шекилленювде, Къырымгъа Х асырда кельген къыпчакъ къабилелерининъ 
аль этиджи ролю шубесиздир. Чюнки сонъра Къырымда ерли халкъта, эдебият 
алеминде ве ресмий даирелерде эсасен къулланылып кельген тиль де — 
къыпчакъ тили эди. Бу хусуста Амди Герайбай озюнинъ юкъарыда анъылгъан 
«Къырым эдебиятына бир бакъыш» макъалесинде шойле яза: «Узун 
тафсиляткъа аджет корьмеден айта билирмиз ки, он бешинджи асырнынъ 

орталарында Къырым ярымадасы Алтын Ордадан айрыларакъ, мустакъиль 
бир ханлыкъ олгъаны заман, бу мемлекетте къулланылгъан ресмий лисан, 
уйгъур арифлери иле язылгъан къылчакъ-тюркчеси эди»". 

Лякин Къырымнынъ мустакъиль девлетчилиги чокъкъа сюрьмеди. 1475 
сенеси Дедик Ахмет Паша Кефени басып алгъан сонъ, Къырым Тюркие яни 
Османлы императорлыгъынынъ имаесине кече. Ханлар да онда тайин этиле 
ве онда тасдыкълана эдилер. Табиий ки, Къырымнынъ эдебий-медений, 
ичтимаий аятына, икътисадиятына да Тюркиенинъ тесири зияде ола. Энъ 
зияде исе эдебияткъа, эдебий тильге тесир ола. Бу акъта Амди Герайбай 
шойле яза: «Дигер тарихий менбалар Сахиб Герайнынъ османлы шивеси иле 
шиирлер язгъаныны бильдирелер. Корюне ки, Къырым ханлыгъынынъ ильк 
тешкиль этильген сенелеринден итибарен османлы лисан ве эдебияты 
Къырымда озь тесирини косьтерди ве бу тесир, бильхасса, Истанбулда тербие 
корьген Къырым ханзаделери, яни сарай вастасы иле кеттикче эсасланмакъта 
(пекишмекте) эди. Биз бу тесирни ялынъыз эдебият саасында дегиль, Къырым 
ханлыгъынынъ ресмий муарриретинде де коремиз». 

Аман-аман учь юз йыл девам эткен Ханлыкъ деврининъ ХУП асры 
къырымтатар ичтимаий-сиясий ве медений тарихында чокъ арекетли бир девирни 
тешкиль этмекте ки, шу арекет ве джанлылыкъ хусусан эдебият саасында да 
корюнмектедир. ХҰП асыр — къырымтатар эдебиятынынъ олдыкъча чешитли, 
гъает махсулдар ве юксек севиели бир девридир. Муэллифлернинъ чокълугъы 
ве эдебий эсерлернинъ шекиль ве мундериджелерининъ зенгинлиги джеэтинден 
бу девир къырымтатар эдебияты тарихында хусусий бир ер тутмакътадыр. 
Айрыджа къайд этиледжек шей шу ки, ХУП асырда Къырымда бутюн тюрк- 
татар дюньясы микъясында энъ устюн севиели алимлер, улемалар, эдиплер ве 
шаирлернинъ етишмесидир (Ашыкъ Умер, Мустафа Джевхерий, Эбу’ль-Бекъа 
Мухибуддин эйюп Кефевий ве дигерлери). ХУП асыр къырымтатар 
эдебиятынынъ бутюн ёнелишлеринде (диван эдебияты, тасаввуф эдебияты, халкъ 
эдебияты) олдыкъча махсулдар чалышылгъан, иджат этильген бир девирдир. 

Ханлыкъ деври эдебиятымызгъа аит муим эмиетке малик малюмат Сеид 
Мухаммед Риза намында белли тарихчынынъ «Ассеб-ус-Сейяр» — «Еди 
сейяре» (толу ады «Эс се’б ус-Сейяр фи ахбар-и мульки татар» яни «Татар 
девлети акъкъында бильдирювлерден еди Сейяре») адлы китабында да 
мевджут. Бу китапта тарихчынынъ озь фикриндже, Къырымда Герайларнынъ 
сулялесинден энъ мешур еди ханнынъ девирлериндеки тарихий вакъиалар 
акс эттириле. Бунынънен бирге муэллиф шу ханларнынъ аятыны, терджимеий 
алларыны, шахсий хасиетлерини тариф этювге чокъ дикъкъат айыра. Айны 
вакъытта китапта айры ханларнынъ — І Менъли Герайнынъ, Гъазаийнинъ, 


' «Йылдыз» журналы. 1995. №3. С. 10. 
> Айны шу журналда, С. 12. 

Резмий Бахадыр Герайнынъ, Мухаммед Кямильнинъ, П Менъли Герайнынъ 
шиирий эсерлери де кетириле. Муэллиф китапта даа бир сыра шаирлерни 
анъып кече ве олардан эки корюмли софу шаирлерининъ (Афифеддин Абдулла 
в Абдуль-Азиз эфенди) шиирлерини де кетире ки, оларны анъмамакъны 
ляйыкъ санмаса керек. Бу мисаллер шуны косьтере ки, Шаркътаки бир чокъ 
укюмдарлар киби Къырым ханларынынъ чокъусы озь деврининъ кениш 
малюматлы, илимли адамлар веатта корюмли шаирлер олгъанлар'. 

Бу девир Къырымда миллий медениет, эдебият, санат, илим, икътисадият 
энъ зияде инкишаф эткен девир эди. Намлы рус шаири ве медениет эрбабы 
Максимилиан Волошин бу девирге: «Герайларнынъ алтын деври», деп 
къыймет кескен эди. Акъикъатен де ойле. Ханларымызнынъ чокъусы юксек 
медениетли, кениш малюматлы, истидатлы, озь халкъыны къайгъыргъан, 
мемлекетте белли бир уйгъун ичтимаий муит, халкъкъа гузель яшайыш темин 
эткен, джемиетте белли бир низам-тертип яшаткъан ве озь мемлекетини 
къорчаламагъа да бильген шахслар олгъанлар. Шусы айрыджа дикъкъаткъа 
ляйыкъ ки, оларнынъ чокъусы айны заманда Шаркътаки бир чокъ 
укюмдарлар киби озь деврининъ кениш малюматлы адамлары экенлер ве 
атта аджайип шаирлер, истидатлы эдиплер олгъанлар. «Эдебият тарихы 
нокътаи назарындан шусы къайд этильмемек мумкюн дегиль ки, шу мешур 
Герайлар сой ады векиллеринден 30-гъа якъыны языджылар, шаирлер, 
тарихчылар олгъанлар», — деп яза яш тедкъикъатчымыз Нариман 
Абдульваап «Гульшен хаяллары» китабынынъ сёз башындаг. 

Бизим ичюн шусы айрыджа муим ки,олардан энъ намлылары: | І Менъли Герай 
хан, Сеадет Герай хан,Сахиб Герай хан, І Девлет Герай Хан, П Бора-Гъазы Герай 
хан, І Бахадыр Герай хан, ІУ Мухаммед Герай хан, І Аджи-Селим Герай хан ве 
дигерлери истидатлы шаирлер оларакъ Ханлар деври къырымтатар шиириетининъ 
юксек севиеге котерильмесинебуюк иссекъоштылар/ Бахадыр Герай ханнынъ исе 
къадыны да шаиреэди (о Борагъазы Герайнынъ къызыдыр). Бу къадар истидатлы, 
илимли, иджаткяр, шаир укюмдарлар анги бир мемлекетте олгъан экен... 

Бу мисаль шиириет санатынынъ Къырымда сонъ дередже кениш 
даркъагъаныны косьтере. Эбет, бу девир эдебиятымыз ве хусусан 
шиириетимизнинъ гурьдели инкишаф эткен деври эди. Белли тарихчы 
Ф.Хартахайнынъ: «Къырымтатарларда шиириет пек популяр эди, шунынъ 
ичюн де оларда пек чокъ шаирлер бар эди», деп язгъаны анджакъ бу девирге 
аиттир. Бу девир акъикъатен де къырымтатар эдебиятынынъ, медениетининъ 
чечекленген парлакъ деври эди. 

Теэссюф ки, о мухтешем заманда Къырым ханлыгъынынъ диний ве 
медений меркезлеринде мейдангъа кетирильген чешит медений абиделерден 


! Сеид Мухаммед Риза. Эс-себ ус-Сейяр. Къазан, 1832. 
2 Гульшен хаяллары. Акъмесджит, 1999. С. 7. 

бугуньки куньге ялынъыз аз бир къысмы етип кельгендир. Айны бу ал 
толусынен тарихий язма абиделерге ве эдебий эсерлерге де аиттир. 

Ханлыкъ девринде бильги ве маариф теракъкъиятымызда 1 Менъли Герай 
хан тарафындан бундан тамам 500 йыл эвель яни 1501 сенеси Багъчасарайда 
къурдырылгъан Зынджырлы медресенинъ ролю гъает буюк олгъандыр. 2001 
сенеси бу къадимий окъув юртуна 500 йыл толды. Медресе, асылында 
талебелерден дин хадимлери ве оджалар азырлай эди. Анда окъугъанларгъа 
«сохта» дей эдилер. Башлангъыч мектепни битирген балаларнынъ бир 
къысмы бу медресеге кире ве мында 10—12 йыл даа окъуп, темелли бильги 
саиби ола эдилер. Къырымнынъ энъ буюк окъув, бильги меркези олгъан бу 
Медресе (Университет) айны заманда Русиедеки энъ эски ве энъ зенгин 
мусульман алий окъув юртларындан бири эди. 

Ханлыкъ деври эдебиятымызгъа къыскъа бир характеристика бермек 
ичюн шу мёвзу устюнде чалышкъан тедкъикъатчы шаиримиз Эшреф Шемьи- 
заденинъ фикирлеринден файдаланмакъны ляйыкъ таныймыз. Онынъ озь 
макъалесинде язгъаны киби, эдебият ве тефеккюр саасында бу девирнинъ 
сонъки асыры — Францияда антик медениетке таянгъан классицизм 
услюбининъ даа янъы-янъы мейдангъа келеяткъан; Пьер Корнель (1606— 
1684), Жан Мольер (1622-1673), Жан Расин (1639—1699) киби улу франсыз 
драматург языджылары иджат этип башлагъан девир; Англияда Ренессанс 
гуманизмининъ сонъки векили Джон Мильтон (1608—1674) киби мешур 
инглиз шаири, «Робинзон Крузо» романынынъ авторы Даниель Дефо (1660— 
1731), «Гулливернинъ сеяхатлары» адлы романнынъ муэллифи Джонатан 
Свифт (1667-1745) киби инглиз эдиплери яшагьан ве яраткъан девир эди. 
Бу асыр — Якъын Шаркъ халкъларынынъ (тюрк, азербайджан, туркмен, 
озьбек, къырымтатар ве къазан татар, атта эрмени ве гурджи) халкъ агъыз 
яратыджылыгъында «Аслы ве Керем», «Ашыкъ Гъарип», «Лейля ве 
Меджнун» киби дестанларнынъ ве «Кёр огълу» киби къараманане-романтик 
дестанларнынъ айтыла-айтыла, йырлана-йырлана ишленип еткен девир эди!. 

Эшреф Шемьи-заде язгъаны киби, бу девирдеки Къырым (къыпчакъ) язма 
эдебияты, биринджи невбетте, эки истикъамет (ёнелиш): бир тарафтан 
реакцион ёнелиш — феодал-клерикал (диний) эдебият, дигер тарафтан 
прогрессив — дюньявий (светский) эдебият ёнелишлери мевджут эди. Бу 
ёнелишлер джемиет аятындаки зыддиетлернинъ эдебияттаки корюниши 
олып, бедиий яратыджылыкъ джерьянынынъ джемий меселелерини: табиат 
адиселери ве джемиет вакъиаларына мунасебет, ичтимаий идеал ве эстетик 
тефеккюр, омюр акъикъаты ве бедиий фантазия, мевзу ве гъае, шекиль ве 
мундеридже, образ ве характер, язма эдебият аньанелери ве халкъ агъыз 
яратыджылыгъына мейиль киби меселелерни къаплап алмакъта эди. 


' Э.Шемьи-заде. Омюр ве яратыджылыкъ. Ташкент, 1974. С. 94. 

Ханлыкъ деври шиириети 


Бир чокъ къардаш халкъларнынъ бедиий эдебиятларында олгъаны киби, 
бизде де, феодал-клерикал язма эдебият: 1. Диний-мистик, схоластик эдебият; 
2.Сарай-аристократ эдебияты — киби эки мустакъиль пытакътан; прогрессив 
дюньявий язма эдебият да: 1. Прогрессив шаирлер яратыджылыгъы; 2. Саз 
шаирлери яратыджылыгъы — киби эки мустакъиль пытакътан ибарет эдилер. 

1. Диний -мистик, схоластик эдебият асырлар девамында эсасен 
аким сыныфларгъа хызмет вазифесини корип кельди ве халкъ тилине якъын 
услюбде язылгъан иляийлернен, Истанбулдан кельме «Дивани- хикмет», 
«Муаммедие», «Мевлюд», «Азрет Али», «Сеит Баттал Гъазы», «Кесик баш» 
киби шериат, тасаввуф, софуджылыкъ гъаелеринен черчивелене эди. 

2.Сарай-аристократ эдебияты да, диний-мистик эдебият киби, 
Авропа яхут Асия мемлекетлеринде олсун, асырлар бою абсолютизм укюм 
сюрген мемлекетлерде, меджусий олсун, христиан олсун, мусульман олсун, 
феодал падишалар -- султанлар, къыраллар, чарлар, шахлар, ханлар, 
эмирлер — озьлерининъ шан-шуретлерини арттырув макъсадынен, озь 
сарайларына эдебият эхиллерини джельп этер эдилер. 

Лякин сарай муитына кирмеге меджбур олгъан намуслы, халкънынъ ве 
мемлекетининъ тынчлыгъыны тюшюнген шаирлернинъ чокъусы, 
падишаларгъа, ханларгъа я да башкъа корюмли девлет векиллерине 
багъышлап язгъан эсерлеринде, асырлар девамында несильден-несильге 
кечкен шиирий аньане боюнджа, илькиде Аллагъа хамд-у сена окъумакъ, 
экинджиде, (ислям дини аким мемлекетлерде) Мухаммед пейгъамбернинъ 
фазилетлерини сайыл чыкъмакъ ве сонъра, шу эсер багъышлангъан 
укюмдарны медх этмек (макътамакъ, шерефлемек) адет эди. Бойле кириш 
къысмындан сонъ исе, шу укюмдарны, бурунгъы арап ве фарс 
эдебиятларында идеаллаштырылгъан Юсуф пейгъамбер, Сулейман 
пейгъамбер, Эскендер Зулькъарнейн (Александр Македонский) ве дигер 
мешур девлет ве дин эрбаплары киби «адалетли», «инсаниетли», «икметли» 
олмагъа, юрткъа аманлыкъ, халкъкъа тынчлыкъ, раатлыкъ бермеге чагъыра 
яхуд бу акъта бир де-бир тылсымлы эфсанени я да тарихий вакъианы тасвир 
эте эдилер. 

3. Прогрессив шаирлер яратыджылыгъы. Чокъ языкъ ки, 
бурунгъы прогрессив шаирлеримизнинъ бир чокъусынынъ эдебий эсерлери, 
эр бир халкъта олгъаны киби, чешит себеплер нетиджесинде, бизим 
куньлеримизге етип кельмеди я да даа тапылмады. Эдебий 
асабалыгъымызнынъ элимизде олгъанлары ве сонъки йылларда 
тапылгъанлары исе, етерлик дереджеде огренильмеди. 

Халкъымызнынъ несильден-несильге, агъыздан-агъызгъа айтылып 
келинген зенгин халкъ агъыз яратыджылыгъы пек бурунгъы вакъытларда 

пишип къувамына кельсе де, язма эдебият, о вакъытта феодал мунасебетлер 
теракъкъиятынынъ ильк басамакъларында тургъан халкъымызда, о девир 
ичюн илери сайылгъан мусульман медениети ве арап элифбеси кельген сонъ 
догъа. ХПІ асырда тертип этильген бир къач арапча-къыпчакъча ве 
къыпчакъча-арапча лугъатлар, Махмуд Къасым (Къырымлы) адында 
шаиримизнинъ шу асырнынъ башында язгъан «Юсуф ве Зулейха» дестаны, 
Эбубекир адлы бир философ алимимизнинъ ХІУ асыр башларында язгъан ве 
шимди Ташкентте Шаркъшнаслыкъ институтынынъ эльязмалар фондунда 
сакълы «Къалендернаме» намында фельсефий трактаты ве иляхрелер, иште 


шу теракъкъиятнынъ семерелеридир. 
4. Саз шаирлери яратыджылыгъы. Юкъарыда айтылгъаны 


киби, тек ахырзаманны, «о бир дюньяны» тасвирлеп, бу дюньяны «ялан 
дюнья» дел тариф эткен диний-схоластик эдебиятнен авам халкъкъа, кениш 
халкъ кутьлесине анълашылмагъан, оларны джоштырмагъан сарай- 
аристократ эдебияты арасында бир эдебий акъынты даа бар эди ки, бу 
акъынты шаирлерине — саз шаирлери денилир эди. Чюнки олар 
язаяткъан яхут чалып отургъан ерлеринде, азырланмадан (импровизация 
ёлунен) уйдыргъан шиирлерини (тюркюлерини) озьлери саз чалып йырлай, 
иджра эте эдилер'. 

Яш тедкъикъатчыларымыздан, Тимур Усеиновнынъ «Къырымтатар 
эдебиятынынъ орта асырлар деври» адлы китабында юкъарыда анъылгъан 
ёнелишлерни шойле айыра: 1. Диван эдебияты. 2. Тасаввуф эдебияты. 
3. Халкъ эдебияты. 

Нариман Абдульваап да озюнинъ «Гульшен хаяллары» китабына язгъан 
сёз башында эсасен бу тарзда фикир юрьсете. 

Диван эдебияты асырлар девамында тюрк дюньясында яйылды ве чешит 
тарафлама юкселип, зенгин эдебият олды. Шу эдебият тюркий аньанелерден 
гъайры, чокътан-чокъ арап ве фарс тиль эм де санат услюплерини озюне 
синъдирди. Бу эдебияткъа асла чешит миллетлерара орта бир медениет 
эдебияты демек мумкюн. Арап, фарс ве тюрк сёзлери илезенгин бу эдебиятта 
чешит меджазлар, аллегориялар, къафие, назм шекиллери ишлетилелер. Бу 
девир шаирлери заманнынъ талабына коре тек юксек тильде (яни арап-аджем 
тилинде) язмагъа меджбур эдилер. Базы эдиплеримиз озь тилини аз-бучукъ 
олса да, халкъ тилине якъынлаштырмагъа тырышсалар да, тюрк дюньясында 
яшагъан алим ве муневверлер бунъа къол тутмай, къаршы чыкъышларда 
булундылар. Тиль тарафындан халкъкъа якъын олгъан эдиплеримизден бири 
ГУ Мухаммед Герай хан эди. 

Диван эдебиятында чешит назм шекиллери расткеле: тевхид ве тахмидлер, 
дин буюклери ичюн, ханлар ве мырзалар ичюн сёйленген къасиделер, белли 


' Э.Шемьи-заде. Омюр ве яратыджылыкъ. Ташкент, 1974. С. 94—97, 105. 

заферлер, акъылда къалгъан чешит вакъиалар акъкъында тарихлар, чокъча 
лирик мевзусына багъышлангъан гъазеллер, къошмалар, семаийлер, 
рубаийлер, къыталар, бейитлер, муаммалар, фельсефий ве дидактик фикирлер 
бильдирген месневийлер ве иляхре. 

Тасаввуф эдебияты Къырымда ислям дининен берабер таркъалып 
башлады. Бу эдебиятнынъ макъсады — мусульман олгъан бутюн миллетлерни 
ислям иманы, ислям назариеси эсасында бирлештирмектир. Бу эдебият диван 
эдебияты ве халкъ эдебияты арасында орта ерни тутмакъта. Тасаввуф 
эдебияты ҰШ асырда шимдики Иракъ ве Сурие больгелеринде пейда олды. 
Тасаввуфнынъ назариетчилери —- о заманда Мысырда яшагъан Зу-н-Нун- 
аль Мисри ве Багъдатлы Абу Абдаллах-аль Мухасибидир. УШ асырдан та 
ХІ-ХІІ асырларгъадже адий мусульманлар тасаввуф тарафдарларына 
къаршы чыкъышларда булуналар. Лякин сонъра яни Х]--ХП асырларда 
вазиет денъише башлай: чешит укюметлерде олар тешкилятлар къуралар, о 
заман олгъан джихад дженклеринде фааль иштирак этелер ве халкъ 
тарафындан урьмет къазаналар'. 

Шу (ХІ—ХП) асырларда Къырымда да ислямиет деври башлай. Къыскъа 
вакъыт ичинде бу эдебият диннен берабер кениш таркъала ве окъулып 
башлай. Эсерлерде Аллаһ, яратылыш, барлыкъ-ёкълукъ, олюм, олюмден 
сонърасы, дженнет акъкъында лаф алынып барыла, умумхалкъ мевзулары 
боюнджа фикир бильдириле. 

Тасаввуф эдебияты къырымтатар эдебиятынынъ бутюн акъынтыларына 
буюк тесир этти. Орта асырларда Къырымда яшагъан шуретли шаирлернинъ 
эсерлерини козьден кечирсек, аз-бучукъ олса да, иджатларында 
тасаввуфнынъ чизгилерини сезмек мумкюн. Шуны да козьде тутмакъ керек 
ки, тасаввуф эдебиятына аит эсерлернинъ чокъусыны дервиш шаирлеримиз 
ярата эдилер, оларнынъ сырасында Афифеддин эфенди ве Абдуль-Азиз Афиф- 
заде киби белли шаирлер барлар. Бу эдебиятнынъ эсерлери менимсенильмек 
ичюн пек муреккептирлер. Олар чешит меджазлар иле зенгин олып, эсасен 
арап, фарс ветюрк сёзлеринден ибарет аралаш тильде языла эдилер. 

Халкъ эдебияты нумюнелерини юксек дереджеде язгъан буюк 
санаткярлары, шаирлери, жанр итибары джеэтинден озюнинъ махсус эдебий 
чешитлери бардыр. Бу эдебият теркибине ялынъыз аноним эсерлер дегиль, 
озь шиирлерини «ашыкъ» унваны иле сёйлеген саз шаирлерининъ эсерлери, 
чешит иляһийлер ве халкъ йырлары да кире. Къырымтатар халкъ эдебияты 
джемаат арасында таркъаларакъ, яваш-яваш халкъ сесинен бирлеше ве 
ислямий тиль ве терминлернен зенгинлеше. Бу эдебияткъа башкъа сёзлернен 
айткъанда халкъ медениети демек мумкюн, чюнки анда баба-деделерден 


' Усеинов Т.Б. Къырымтатар эдебиятынынъ орта асырлар деври. Симферополь, 1999. 
С. 7—8. 

торунларгъа аят адиселеринден алынгъан икмет, асырлар девамында 
огренильген медениет, сиясий, ичтимаий, икътисадий бильгилер бериле. 

Халкъ эдебиятында манасы таныш олмагъан, ябанджы сёзлер пек аз 
ишлетиле. Мындаки сёзлернинъ эксериети халкъ арасында сыкъ 
къуллангъан, ве халкънынъ тилине, дуйгъуларына уйгъан келимелердир. 
Бу акъынтыда кениш ишлетильген эджа яни пармакъ везнидир. Къырымтатар 
халкъ эдебиятында белли ерни асылында эллеринде сазлары, тиллеринде 
сёзлери олгъан саз шаирлери туталар. Халкъ аяты, дуйгъулары акъкъында 
йырлагъан саз шаирлери чешит джыйынларда, тойларда, байрамларда 
иштирак эткен ве адамлар арасында урьмет къазанып, севильген ве 
танылгъанлар. Сарай, я да тасаввуф эдебиятларынынъ тиллерине бакъкъанда 
халкъ эдебиятынынъ тили, эльбетте, гъает саде ве анълайышлыдыр. 
Бойлеликнен айтмакъ мумкюн ки, къырымтатар халкъ эдебияты ичтимаий, 
тарихий весиясий аят адиселерини халкънынъ козьлеринен корип, халкънынъ 
саде тилинен тасвирлей ве асырлар девамында классик дереджесине юкселе. 

Эски эдебиятымыздаки назм шекиллери чокъ чешиттир. Шаркъ 
эдебиятына энъ якъын назм шекиллеринден бири бейиттир. Бейитлер эки 
сатырдан ибарет олып, гъазель, къасиде, рубаий, месневий ве башкъа назм 
шекиллерининъ теркибине кирелер. Бейитнинъ эсас хусусиетлери шулардыр: 
бейиттеки эки сатырда мана бутюнлей битирильген олмалы, олар озьара 
къафие ве везин иле уйгъунлашып кельмек кереклер. Бейит ислямиеттен 
сонъра эм арап, эм фарс, эм де тюрк эдебиятларында орта назм шекили 
оларакъ сайылып башланды. 

Гъазель — лирик шиирнинъ чешитидир, чокъусы 5—12 бейиттен ибарет 
ола. 

Арап, фарс, тюрк эдебиятларында кенъ ишлетиле. Базы малюматларгъа 
коре, гъазель усулы УП асырда халкънынъ лирик йырларындан айырылды 
ве ХШ-—-ХПУ асырларда бутюнлей шекилленди ве кениш ишлетильди. 
Гъазельде биринджи бейитнинъ ильки эки сатыры къафиелене. Башкъа 
бейитлерде исе шу ильки сатырларгъа тек бейитнинъ экинджи сатыры 
къафиелене. Гъазельнинъ сонъки сатырларында мытлакъа муэллифнинъ 
тахаллюсы яни эдебий лагъабы олмакъ керек. 

Къасиде — юкъарыда къайд этильген акъынтыларда къулланыла. 
Къасиделер манаджа айры шахсны медх этмек, макътамакъ, юксельтмек 
ичюн ишлетилелер. Къасиделернинъ композицион тизими бойледир. Башында 
«насиба», яни лирик кириш. Бу къысымда шаир севгилисине баргъаны 
акъкъында сёйлей. Экинджи къысымда шаир медх олунаджакъ 
(шерефленеджек) шахскъа бармаздан эвель озюнинъ ёлу акъкъында 
тасвирлей. Учюнджи къысым — бир де бир шахсны макътав. Къасиденинъ 
тамырлары къадимий заманлардан кельмектедир. Ислямиет девиринден эвель 
къасиделер арап эдебиятында ишлетиле эдилер, сонъра исе бутюн мусульман 

дюньясында ве Къырымда (чокъусы диван эдебиятында) къулланыла 
башладылар. Умумен мусульман дюньясыны козьде тутсакъ, башта бир 
къасиденинъ усталары олып, ХІ асырда яшагъан Унсурий, Анварий, ХІІ 
асырда азербайджанлы шаир Хаганий киби шаирлерни анъмакъ керекмиз. 

Рубаий — дёртер сатырдан ибарет олып, аджем халкъ яратыджылыгъындан 
алынгъан ве сонъра Шаркъта кениш таркъалгъан назм шекилидир. ІХ— Х 
асырлардан башлап рубаийлер язылы эдебиятта да ишлетиле башлайлар ве 
шимдики замангъадже лирик дуйгъуларны тасвирлемек ичюн шаирлер 
арасында къулланылалар. Базы вакъыт рубаийлер фельсефий-дидактик мана 
ташыйлар. Рубаийнинъ Шаркъта юкселиши ХІ асырнынъ орталарындан 
башлап ХПІ асырнынъ 70-инджи сенелеринедже девам этти, сонъра исе рубаийге 
бакъкъанда чокъча гъазеллер яратыла башланды. Къырымтатар эдебияты 
акъкъыңда сёз юрютилир экен, шуны айтып кечмек керек ки, эм къасиде, эм де 
рубаийлер чешит акъынтыларда кениш ишлетиле. Рубаийнинъ къафие иле 
уйгъунлашкъан схемалары бойледир: ААБА, АААА. 

Месневий — арап ве фарс эдебиятларында кенъ къулланылгъан назм 
шекиллеринден бири. Бираз сонъра тюркий халкъларнынъ эдебиятларында 
ишлетилип башлай. Месневий — бу къараманий, фельсефий, дидактик ве 
лирик мевзуларда яратылгъан буюк поэмадыр. 

Месневий жанрында ильк эсерлерни ІХ—Х асырларда фарс эдебиятынынъ 
шаирлери Масуд Марвазий (ІХ асыр) ве Рудакий (Х асыр) ярата башладылар 
ХП асырда исе Низамий классик олгъан романтик ве фельсефий 
месневийлерни ярата. Месневий къырымтатар эдебиятында да кениш 
таркъалды. Бизге таныш олгъан месневийлерден Борагъазы Герай ханнынъ 
«Долап» ве «Гуль ве Бульбуль» серлевалы эсерлеридир. Месневийни башкъа 
назм шекиллеринден айыргъан чизгилерден бири къафиедир. Эсердеки эр 
бейитнинъ озь къафиеси бар. 

Юкъарыда адлары кечкен назм шекиллерини даа да девам этмек мумкюн: 
къошмалар, семаийлер, мураббалар (дёртлюклерден ибарет шиирлер), 
муаммеслер (бешликлерден ибарет шиирлер), муседдеслер (алтылыкълардан 
ибарет шиирлер), мустезадлар (къошакълы сатырлар — Ашыкъ Умерде), 
муаммалар (тапмаджалы шиирлер), муфридатлар, дестанлар, шаркъылар, 
текерлемелер ве иляхре. Бу назм шекиллерине аман-аман бутюн шаирлер 
мураджаат эте эдилер. Ашыкъ Умернинъ тарафымыздан чыкъарылгъан эки 
джылтлыкъ шиирий китапларында бу назм шекиллерининъ эписини корьмек 
мумкюн. 

Бу девир шаирлерининъ чокъусы эксериетнен шаркъ шиириетининъ 
классик чешити олгъан «аруз» везнинен яза эдилер. Лякин «эджа» яни 
«пармакъ» везнинен язылгъан эсерлер де расткеле. Везин эр тильнинъ озь 
музыка медениетинден догъгъан бир ольчюдир. Тюркий тиллерде 
(къырымтатар тилинде де) шиирде сёзлер сес бакъымындан эджалар иле 
чешит къурулышта тертипленелер. Базы тиллерде эджалар (везинлер) я узун, 

я къыскъа, базы вакъыт чокъ узун ве чокъ къыскъа ола билелер. Бу тиллерде 
узун ве къыскъа эджаларнынъ сеслерине ве оларнынъ сайысына коре белли 
бир тертиптеки везинлерге аруз везни дениле. УПТ асырда аруз 
системасынынъ назариесини озь ильмий ишлеринде, ильк оларакъ, арап 
филологы Халиль ибн Ахмед (... — УП асыр) ишлеп чыкъа. 

Аруз везнининъ хусусиети эджаларнынъ сыфатына, эм де оларнынъ 
сайысына багълыдыр. ХХ асыргъадже тюркий миллетлернинъ язма 
эдебиятларында аруз везни муим ер тутып кельсе де, халкъ 
яратыджылыгъында чокъусы эсерлер эджа везнинен яратыла эдилер. 
Советлер девринде Къырымда аруз везнине къаршы агитация алынып 
барылды. Бу везин эскиргени акъкъында фикирлер юрютильди ве о везин 
затен ишлетильмеди!. 

Малюм ки, шиир токъув техникасы джеэтинден эр бир миллий 
шиириетнинъ асырлар бою шекилленип кельген озюне хас хусусиетлери бар. 
Бу хусусиетлер башлыджасына шиирлернинъ умумий тертибинде, 
колеминде, везин къурулышында (яни везинлернинъ узун-къыскъа олувлары 
ве ургъулар джеэтинден тизилювинде), мысраларнынъ ольчюсинде, 
бейитлернинъ къафиеленюв шекиллеринде ве даа дигер инджеликлеринде 
корюнелер. Яни эр бир шиирнинъ белли бир везин шекили, мысра ольчюси 
ве мысраларнынъ (сатырларнынъ) къафиеленюв шекли олмакъ шарт. 

Везин — шиир мысрасынынъ ичиндеки муаййен бир ольчю, ритм, аэнк 
(базы аркъадашлар озь языларында, ничюндир, везиннен мысраны 
къарыштыралар). Шиирнинъ аэнки, музыкаллиги анджакъ онынъ 
везинлерининъ ольчюсине багълыдыр. Юкъарыда айтылгъаны киби, бу 
джеэттен умумен тюркий эдебиятларда олгъаныдай, къырымтатар 
шиириетинде де везинлер экиге болюнелер: аруз везни (эксериетле эски девир 
шиириетимизде) ве эджа (яни пармакъ) везни. 

Арап, фарс ве тюркий эдебиятларда къулланылгъан аруз везнининъ 
шекиллери шойледир: 

1. Фаулюн У -- 

2. Фаилятун -У-- 

3. Мефаилюн У--- 

4. Мустафилюн --У- 

5. Мафуляту ---У 

6. Фаилюн -У- 

7. Мефаилятун У-УУ- 

8. Мутафилюн УУ-У- 

(Мында «У» ишарети къыскъа эджаны, «-» ишарети исе узун эджаны 
косьтере). 

' Назм шекиллери акъкъында малюматлар Т.Усеиновнынъ юкъарыда анъылгъан 
китабындан алынды. С.7—16. 

Аруз везнинен язылгъан шиирлер везинлернинъ къурулышына бакъып, 
махсус бир аэнкнен, макъамнен окъулалар. 

Эджа яни пармакъ везнининъ шекиллери шиир мысрасынынъ ольчюсине 
(яни эджаларнынъ сайысына) багълыдыр. Бунъа коре къырымтатар 
шиириетинде везиннинъ тахминен шойле шекиллери мевджуттир: 

Меселя: 

5 эджалы мысрада 2+ 3 (3 + 2) 

6 эджалы мысрада 3+3 

7 эджалы мысрада 4+ 3 (3 + 4) 

8 эджалы мысрада 4+4(3+3 + 2) 

9 эджалы мысрада 3+3 +3 (3+4+ 2;4+3 + 2) 

10 эджалы мысрада 3 +3 + 4(3 +4 + 3;4+3 + 3) 

11 эджалы мысрада 4+4+ 3 (4+3 + 4;3 +4 + 4) 

12 эджалы мысрада 4+4 + 4(3+3 + 3 + 3) ве иляхре. 

13 эджалы мысрада 4+3 +3 + 3 (4+4+3 + 2) ве иляхре. 

14 эджалы мысрада 4+3 + 4 + 3 ве иляхре. 

15 эджалы мысрада 4+ 4 + 4 + 3 ве иляхре. 


Корюнгени киби, бу везинлерде эджаларнынъ сайысы чешит-чешиттир. 
Везинлер (ракъамлар) гуя ноталар киби. Оларнынъ шекли яни везиндеки 
эджаларнынъ сайысы денъишкен сайын мысранынъ везини де, аэнки де, 
музыкаллиги де денъише. 

Мысралар. Юкъарыда корюнгени киби, къырымтатар шиириетинде 
мысралар чешит ольчюде олалар, яни мысраларда эджаларнынъ сайысы 
чешит-чешит ола (5—6 эджадан башлап, 16—18 эджагъа къадар бара биле). 
Айны вакъытта мысраларнынъ ольчюсине, узунлыгъына коре ондаки 
везинлернинъ сайысы ве къурулышы да денъише. 

Къафиелер. Къырымтатар шиириетинде мысралар (сатырлар) эсасен шу 
шекильде къафиеленелер. Эски эдебиятта шиирлернинъ тюрлюсине коре: 

Рубаийлерде къафиелер — ААБА, АААА. 

Месневийлерде эр бейитнинъ эки сатыры да къафиелене. 

Гъазеллерде биринджи эки сатыр къафиелене. Ондан сонъки эр бейитнинъ 
экинджи сатыры бу биринджи сатырларнен къафиелене. 

Къошмаларда къафиелер: ААБА, АБАБ, АААА. 

Семаийлерде, биринджи дёртлюкте — АБАБ, ондан сонъки дёртлюклерде 
— АААБ ве иляхре. 


Земане шиириетимизде эсас къафиелер шойледир: АА, АБАБ, ААББ, 
АААБ, АББА, ААБААБ веиляхре. 

Шиириет санаты Къырымда о дередже кениш даркъагъан ки, атта 
ханларымызнынъ да бир чокъу шиирлер язгъанлар, базылары исе намлы 
шаирлер олгъанлар. 

Бир сыра Шаркъ мемлекетлеринде белли олгъан ве эсасен Тюркиеде яшап 
иджат эткен намлы саз шаирлеримиз Ашыкъ Умер ве Мустафа Джевхерий 
де бу девирде пейда олгъандырлар. Озь шиирлерини эксери алда шу ерде 
яни экспромтнен уйдырып ве шу сёзлерге макъам бестелеп, саз чаларакъ 
халкъ арасында тюркюлеп юрьген ве озь деврининъ энъ махсулдар шаирлери 
олгъан Ашыкъ Умер ве Мустафа Джевхерий, эсерлери энъ чокъ сакъланып 
къалгъан шаирлеримиздир. Оларнынъ пек чокъ шиирлери халкъ йырларына 
чеврилип, бугуньгедже иджра олунып кельмектелер. 

Гъазаийнинъ, Джанмухаммеднинъ ве дигерлернинъ дестанлары киби 
шиириетнинъ ири жанрындаки эсерлери де бу девирде пейда олып, реалистик 
эдебияткъа да бу девирде башлангъыч къоюлгъандыр. 

Ханлыкъ деври эдебиятымызда гурьдели инкишаф эткен шиириетнен бир 
сырада НЕСИР ЖАНРЫ да озюне белли бир ер булмакъта. Бу девирдеки 
несир эдебиятнынъ белли бир къысмыны, шубесиз, Къырымнынъ кечмишине, 
Къырым ханлыгъы ве Къырым ханларынынъ тарихына багъышлангъан 
язылар ве тарихий эсерлер тешкиль этелер. Академик А.Крымский къайд 
эткени киби, бу эсерлерде эксериетнен Къырым вакъиалары акс эттирильсе 
де, олар умумен Османлы тарихы нокътаи назарындан ифаде этиле эдилер. 
__ Абдулгьаффар Къырымийнинъ 1774-те язылгъан «Умдетю-т-теварих ве- 
ль ахбар» адлы эсеринде бу фикир шойле тасдикълана: «Макъсадымыз 
олгъан Къырым ханлары ахвалында топланма шеклинде язылгъан тарих 
олмагъаны бутюн халкъкъа беллидир. Лякин базы ханларнынъ гузель 
ахлякълары ве базыларыныньъ пек къыйметли табиатлары, базы зиялылар 
даирелеринде къыскъадан ве я тафсилятлы суретте къалемге алынгъандыр. 
Хусусан Хайреддин заде Мехмед-аш-Ширинийнинъ къыскъа рисалесинде 
йыл ве айлар ве базы вакъиалар къайд этилип, ишбу анъылгъаннынъ энъ 
догърусы сечилип, сатырлар тизими тюзетильди»'. 

Земане тедкъикъатчыларымыздан Нариман Сеитяя «Йылдыз» 
журналында бастыргъан «Орта асыр къырымтатар эдебиятында тарихий 
несир» серлевалы макъалесинде бу акъта шойле яза: «Табиий ки, тарихий 
несримиз бедиий эдебияткъа менсюп олмагъаны ичюн, онынъ инкишаф ёллары 
шиириетимизнинъ инкишаф ёлларындан фаркъ эте. Амма эм тарихий несир, 
эм шиириет топламнынъ (топлулыкънынъ олса керек —Р.Ф.) айны аятыны 
чешит эдебий усуллар иле акс эткенлери ичюн, шиириетте денъишмелер 
пейда олдымы, оларны несирде де тахмин этмек мумкюндир»”. 


' «Йылдыз» журналы. 1999, №6. С.176. 
* Айны шу журналда. 1999, №6. С.176. 

Демек ки, къырымтатар тарих язылышында ХУІ асырнынъ орталарына 
таба керчек бир девир корюнмектедир. Эски вакъианавислик, салнаме — 
(йылнаме)джилик ерине керчек тарих язылышы, тарихий тедкъикъ кельди. 
Тарих язылышында эдебий тасвир ерине ильмий араштырув юзь алды. 

Абдулгъаффар Къырымийнинъ мезкюр парчасындан даа бир нетидже 
чыкъара билемиз: мухтелиф заманларда озь муэллифлери иле берабер 
Къырымдан Османлы девлетининъ Анадолу ве я Румели больгелерине 
«кочькен» бир сыра буюк колемли тарихий эсерлер (Къайсуни-заде 
Недаийнинъ «Тарих-и Сахиб Герай хан» ве Ридван Паша-заде Абдуллахнынъ 
«Теварих-и татар ханан-и къадим ве ахвал-ы Дешт-и Къыпчак»...» адлы 
эсерлер киби) ХУШ асырнынъ орталарында Къырымда белли дегиль эди, 
яни къырымтатар эдебияты теркибине кирмей эдилер. Русие истилясындан 
сонъра къырымтатар тарих язылышы аман-аман токъталды. Къырымтатар 
эдебиятында бир бошлукъ пейда олды. Бу бошлукъны, корюнгени киби, 
Къырым тарихы боюнджа язылгъан эсерлер толдырмагъа башлады. 

А.Крымский бойле эсерлерден Раммель-Ходжанынъ 1532—1551 сенелери 
тахтта булунгъан Сахиб Герай ханнынъ терджимеий алына багъышлангъан 
эсерини, Сейид Мухаммед Ризанынъ юкъарыда анъылгъан «Еди сейяре» 
китабыны, Халим Герай султаннынъ «Гульбун-и Ханан» тарихий эсерини ве 
дигер языларны къайд эте. Шу джумледен о тарихчы Абдулгъаффар 
Къырымийнинъ юкъарыда анъылгъан тарихий китабына айрыджа дикъкъат 
джельп эте вео эсернинъ Къарасувбазарда язылгъаныны эм де «Йылнамелер 
ве хаберлер...» деп адландырылгъан бу эсернинъ бир нусхасы Ялта 
музейининъ мудири Якъуб Кемалда булунгъаныны къайд эте. А.Крымский 
айны заманда Якъуб Кемалнынъ элинде ханлыкъ заманындан эвельки 
девирлерге аит чокъ къыйметли эльязмалар олгъаны ве о шу эльязмалар 
акъкъында ильмий макъале азырлагъаныны къайд эте. Бунынънен бирге о 
1615 сенеси Кефеде тертип этильген, лякин нешир олунмагъан бир эльязманы 
даа къайд эте ки, о эльязмада Къырым шаирлерининъ терджимеий аллары ве 
оларнынъ эсерлеринден нумюнелер кирсетильгени эм део эльязма Алушта 
янындаки Орн (Ворон) коюнде яшагъан Али эфендиде ве о эльязманынъ бир 
нусхасы Якъуб Кемалда олгъаныны айтып кече'. 


Нариман Сеитяя Къырымнынъ Ве къырымтатарларнынъ тарихына аит 
даа бир сыра адларны къайд этип кече. Булар ашагъыдаки 
муэллифлердир: 


Юкъарыда айттыгъымыз киби, белли алим Сейид Мухаммед Риза, эски 
арап, фарс ве османлы тарихлары иле берабер кунюмизге къадар етмеген 


' А. Крымский. Литература крымских татар // Голос Крыма. 1997. Майыс 7. 


3 Фазыл Риза 

базы къырымтатар эсерлерини огренип, озюнинъ Къырым тарихына аит 
мешур «Эс-себ’ у-с-сей-яр фи ахбари мулюки татар» адлы эсерини язды. («Эс- 
себ ус-Сейяр». Къазан, 1832). 

ХУШ асырнынъ экинджи ярысында иджат эткен Хурреми Челеби 
(Дубровский В., 1956, с. 60). О, Къырымлы Хаджи Мехмед Сенаийнинъ 
тарихыны яза. Сонъ юкъарыда анъылгъан Сейид Мухаммед Ризанынъ «Ас- 
себ ус-Сейяр» эсерини бираз къыскъартып, онынъ муреккеп ресмий 
османлыджасыны о девирде Къырымда къулланылгъан саде(«ашыкъ тарзы») 
османлы тилине чевирди. 1832-де Къазанда ерли шаркъшнасА Л. Казембек 
Сейид Мухаммед Ризанынъ мезкюр эсерининъ бир эльязма нусхасыны 
огренип, нешир этти. 

Халим Герай султан, шимдилик тайин этильмеген менбалардан ве озь 
хатырлавларындан файдаланып, Къырым ханларынынъ «Гульбюн-и Ханан» 
адлы тарихий китабыны язды. («Гульбун-и Ханан». 1990, Эрзурум). 


Хайри-заде. «Такъвим» адлы Къырым тарихыны яза. Эсер кунюмизге 
къадар етмеди. Онынъ акъкъында базы малюмат В. Д.Смирновнынъ тарихында 
дердж этильди (Смирнов В.Д., 1887, С. ХП). Олабилир ки, бу Хайри-заде ве 
Абдулгъаффарнынъ юкъарыда дердж этильген парчасындаки Хайреддин-заде 
Мехмед аш-Шириний - айны бир шахстыр. Сейид Мухаммед Риза бу эсерни 
менба оларакъ къуллангъан. (Смирнов В.Д. 1887,С. ХП). 


Абдуль-вели эфенди. Тарихчы. Онынъ «Меджмуа» адлы тарихий эсери 
беллидир. Бу эсер де Сейид Мухаммед Ризанынъ эсери ичюн менба олгъандыр. 
Къырым ханлыгъынынъ ХУП асырнынъ экинджи ярысыны айдынлаткъан бу 
эсер кунюмизге къадар етип кельмеди. (Смирнов В.Д., 1887,С. ХШ). 


Месуд эфенди. Онынъ «Вакъиат (вакъиалар) меджмуасы» адлы эсери 
мевджуттир. В.Д. Смирновнынъ бильдиргенине коре, Месуд эфенди (1699— 
1700)де черкеслер тарафындан ольдюрильген Шахбаз Герай султаннынъ 
мушавири (кенъешчиси) эди. Эсер кунюмизге кьадар етип кельмеди. 
(Смирнов В.Д., 1887, С. ХП). Муэллифнинъ дигер бир эсери «Теварих-и 
Тохта Бай»дыр. Эсер кунюмизге къадар сакъланылып къалмаса да, ХУП 
асырнынъ орталарында Къырымда сеяатта булунгъан Эвлия Челеби 
эсернинъ хулясасыны чыкъарып, озюнинъ 12 джылтлы «Сеяхатнаме»синде 
дердж этти. «Теварих»те, Къырымда Алтын Орда девринде олып кечкен 
вакъиалар тасвирлене. (Эвлия Челеби «Сеяхатнаме»си, УШ, С. 42—48). 


Къайсуни заде Недаий. Къырымтатарлар арасында Реммаль Ходжа 


ады иле белли эди. 1532—1551 сенелери арасында Сахиб Герай ханнынъ 
янында хызметте булунды. Ханнынъ ремиль (балавуз) тёкип фал бакъкъан 

ресмий фалджысы эди. Сонъундан «Тарих-и Сахиб Герай хан» серлевасынен 
Сахиб Герай ханвеонынъ ханлыкъ деврининъ тарихыны яза. («Тарих-и Сахиб 
Герай хан». 1973, С. 106—107). 


Эль-хадждж Мехмед-Сенаий. Толу ады Къырымлы Аджи Мехмед Сенаий. 
О, Къырым ханынынъ Диванында мунший (услюбы гузель олгъан кятип) 
вазифесини беджергени белли. Ислям Герай ханнынъ деврине аит тарихий 
эсернинъ муэллифидир. Онынъ бу эсери 1982 сенеси Варшавада Зигмунт 
Абрахамович тарафындан «Учюнджи Ислям Герай ханнынъ тарихы» 
серлевасынен нешир этильди. Кемал Къонъратлы исе бу неширден терджиме 
этип, оны 1998 сенеси Акъмесджитте рус тилинде нешир эттирди. Эсерде 1648— 
1650 сенелери Украинада олгъан вакъиаларгъа — Къырым аскерлерининъ 
Украинагъа ярдымгъа барып, бу къомшу девлетни Польшанынъ 
укюмранлыгъындан азат этюв огърунда дженклешкенлерине багъышлана. 


Мухаммед Герай. Муэллиф: (Дервиш?) Мухаммед Герай бин Мубарек Герай. 
Герай сюлялесине менсюптир. Эсер Къырымда 1683— 1703 сенелери арасында 
олып кечкен вакъиаларнынъ тасвири. Кунюмизге къадар нешир этильмеди. 


Ибрахим Кефевий. Кефели Ибрахим бин Али Кефевий Къырымнынъ 
танылгъан языджы ветарихчыларындандыр. 1736 сенеси язгъан «Теварих-и Татар 
хан ве Дагъыстан ве Москъов ве Дешт-и Къыпчакъ улькелеридир» адлы тарихий 
эсеринен мешурдир. Муэллиф, П Фетх Герай ханнынъ Диванында кятип 
вазифесини беджерир экен, эсерини хан узурына сунмакъ макъсады иле язды. 
Нариман Сеитяянынъ язгъанына коре, онынъ бу эсери 1933 сенеси белли эрбабымыз 
Джафер Сейдамет (Къырымэр) тарафындан Романиянынъ Пазарчыкъ шеэринде 
нешир этиле. Истанбул Дарульфунунынынъ дигер бир къырымтатар мезуны, 
сонъра Краков университетининъ аспирантурасыны битирген Абдулла Зихни 
(Сойсал) айны эсернинъ лехче терджимесини 1935 сенеси Варшавада бастыра. 

Ибрахим Кефевий озюнинъ китабында шойле яза: «Москоф тайфасы эски 
заманлардан бери яланджы ве аллякъ олып, берген сёзлерине ишанылмаз, ашша 
бир топлулыкъ ки, берген сёзлери ишлерине терс оларакъ христиан миллетлери 
арасында менфий аталар сёзю иле анъылмагъа ляйыкъ олмыштыр»!. Яни Ибрахим 
Кефевий русларнынъ характерини пек яхшы анълагъан ве оларны анълаткъан 
кишидир. Бундан аман-аман 270 йыл эвель язылгъан бу сёзлер некъадар догъру 
ве бу сёзлер шу халкънынъ бугуньки арекетлеринен де озь исбатыны тапмакъта. 


Юкъарыда анъылгъан ве даа анъылмагъан эсерлер Къырымнынъ ве 
къырымтатарларнынъ тарихыны огренмек, тедкъикъ этмек ве, шубесиз, даа 
сыдыргъы ве тафсилятлы тарихлар язмакъ ичюн къыймети ёкъ акъикъий 


' М. Улькусал. Къырым тюрк-татарлары. Истанбул, 1980. С.123. 

менбалардыр. «Орта асыр тарихий несримизнинъ тедкъикъат тарихы эки юз 
йылдан зияде девам этмекте, — деп яза Нариман Сеитяя озюнинъ макъалесинде. 
— Корьгенимиз киби, бу саада дюньяда нам къазангъан алимлернен бир сырада 
къырымтатар араштырыджылары да чальштылар. Якъын тарихымыздан да 
билемиз ки, узун муддет халкъымыз ичюн бойле араштырмалар япмагьа имкян 
ёкъ эди. Душманларымыз бизни тарихымыздан махрум къалдырмагъа чалыша 
эдилер. Эр не исе ольмедик, озь тарихымызны огренмеге тырышамыз. Эльбетте, 
шимдилик япкъан адымларымыз да, оларнынъ севиеси де зайыфтыр. Не япмалы: 
эвельден рухсет ёкъ эди исе, бугунь чаремиз ёкъ. Даа тюневин миллий 
матбуатымызнен таныш олмагьа башладыкъ ве бирден онынъ къадрине еттик. 
Онынъ бизлер ичюн эм миллий Илимлер академиясы, эм энциклопедия, эм тарих 
олгъаныны анъладыкъ. Бугунь исе даа бир шейни анъламакъ керекмиз. Ханлыкъ 
девринден эвель язылы айры медениет тарихымыз, эдебият тарихымыз, 
этнографиямыз ёкъ эди. Бунъа даир бутюн малюмат ханлыкъ деври тарихий 
эсерлеримизде сакъланмакъта. Амма энъ эсасы шудыр ки, бу эсерлерде 
эдждатларымызнынъ тарихий хатырасы, тарихий анъы сакъланмакътадыр. 
Ябанджыларнынъ тарихларыны не къадар окъусакъ-окъуйыкъ, 
эдждатларымызнынъ тарихларыны огренмесек, озь тарихымызны бильмемиз. 
Озь тарихыны бильмеген халкъ исе олюмге махкюм этильгендир». 


Ишбу тедкъикъатымыз бир дередже олса да, иште шу макъсаткъа хызмет 
этеджектир. 


Ашагъыда биз эдебиятымызнынъ иште шу «алтын деври» олгъан ханлыкъ 
деврине менсюп эдиплер Ве шаирлеримиз акъкъында къыскъадан 
малюмат берип, оларнынъ эсерлеринден нумюнелер кетиремиз. 


СЕЙИД-АХМЕД КЪЫРЫМИЙ. догъгъан ве ольген йыллары белли 
дегиль. Алтын Ордадан Къырымгъа кочип кельгени белли. Къырымнынъ 
биринджи ханы Аджи Герай заманында яшап иджат эткендир. Абдулла огълу 
Сейид-Ахмед Къырымий яшлыгъында Тюркиеге барып, эм дин тасилини 
тамамлай, эм де базы девлет адамларынен якъындан таныш ола. Къырымгъа 
къайтып кельген сонъ ханнен корюше ве онъа Османлы девлети акъкъында 
чокъ файдалы малюматлар берип, бу къардаш девлет иле алякъа 
багъламасыны тевсие эте. Бундан сонъ Аджи Герай Хан Сейид-Ахмед 
эфендини заманнынъ танылгъан улемаларындан олгъан Шерефеддин 
эфендинен (Къырымлы фикъих алимлеринден, бир сыра диний-ильмий 
эсерлернинъ муэллифи) берабер Тюркиеге эльчи оларакъ ёллай. Бу эки 
бильгили ве ишанчлы адам Къырым ханлыгъы ве Османлы девлети арасында 
ильки сиясий мунасебетлер багъланмасыны темин этелер. 


' «Йылдыз» журналы. 1999, № 6. С.175—185. 

Сейид-Ахмед эфенди истидатлы бир шаир ве хатип де эди. Шиирлерини 
Сейид-Ахмед Къырымий деп имзалар экен. Лякин эсерлери элимизде ёкъ. 

Озю Истанбулны (Константинопольни) эльге кечирген Султан Мехмед 
тарафындан къабул олунып, онынъ айрыджа урьмет ве дикъкъатына наиль 
олгъандыр. Султан Ахмеднинъ Къырым саиллериндеки дженевизлернинъ 
эллеринде булунгъан лиман къасабалары укюмранлыгъыны озь эли алтына 
алмасында Сейид-Ахмед эфендининъ ролю буюк олгъаны язылгъандыр'. 

Толу ады Мевляна Сейид Ахмед бин Абдуллаһ Къырымий акъкъында 
тафсилятлы малюмат Тюркиеде чыкъкъан «Ислям алимлери 
Ансиклопедиси»нинъ 13-юнджи джылтында (с.248—249) берильгендир. Бу 
менбадан алынып, «Гюнсель» журналында Дж.Ремзи тарафындан азырланып 
басылгъан макъаледе Сейид-Ахмед Къырымийнинъ Хиджрий 879-да 
(Милядий 1474-те) Истанбулда вефат эткени ве Фатих джамиси дживарында, 
огълу Мухиддий Эфендининъ Молла Кестель джамиси янында яптыргъан 
месджидинде дефн олунгъаны къайд этиле. 

Макъаледе къайд этильгенине коре, Тюркиеде булунгъанда падиша, 
субет меджлислеринде оны янындан айырмаз экен. «Базан Истанбул тышына 
кетеркен де, оны янына алыр эди, — дениле макъаледе. — Бир дефасында 
Фатих Султан Мехмед Хан Истанбулдан Эдирнеге кетмек узьре ёлгъа 
чыкъкъанда, Мевляна Сейид Ахмед Къырымийни де къафилесине (онынънен 
кеткен адамлар эркянына) алды. Ёлджулыкъ эснасында о, Сейид Ахмед 
Къырымийге: «Къырымда 600 муфти, 300 муэллиф ве муссаниф бардыр. О 
къадар берекетли ве файдалы затлар бар экен, Къырым ичюн: «Ашыкъларнынъ 
къальби киби харап олды», — деп айтыла. Бунынъ себеби недир?» — деп 
сорагъанда: Мевляна Сейид Ахмед Къырымий: 


Харап олуптыр ол абад корьдюгинъ, гонълюм, 
Гљам иле долуптыр ол шад корьдюгинъ, гонълюм, — 


деп джевал берди ве девам этерек: «О диярда фена бир везир мейдангъа чыкъты 
ве бутюн илим эхлини инджытты. Онынъ ичюн алимлер иле сюслю олгъан о 
бельде (девлет) виран олды. Чюнки алимлер бир ерде къальп месабесиндедирлер 
(яни олар шу ернинъ, шу джемаатнынъ къальп, ахлякъ, медениет севиесини 
тешкиль этмектедирлер). Дживарындакилернинъ сиххаты (эйилиги, 
сагъламлыгъы), афети (белясы) ве феналыгъы да оларгъа багълыдыр. Къальпте 
олгъан раатсызлыкъ дигер узувларгъа (мучелерге) кечтиги киби, алимлернинъ 
бозулмасы да чевресинде булунгъанларгъа яйылыр» ! — деп сёзюни битирди. 
Арап, фарс ве тюрк тиллерини яхшы бильген, тефсир, хадис ве эдебий 


' Мустеджиб Улькусал. Къырым тюрк-татарлары. Истанбул, 1980. С.123. 
> «Гюнсель» журналы, 1999. № 3. С.30—31. 

илимлерде терен бильги саиби олып, омрюни илим огренмек ве огретмекнен 
кечирген Сейид Ахмед Къырымийнинъ эсерлеринден базылары шулардыр: 
«Хашиетю аля Серху Акъаидун-Несефи лит-Тефтазани», «Хашиетю алет- 


Тельвих», «Шерх-и Мифтахуль-Гъайб», «Гульшен-и Раз Шерхи», «Хашиетю 
Люббуль-Баб». 


Шаир і МЕНЪЛИ ГЕРАИ ХАН (7445—7574). Къырым ханлыгъыны 
мейдангъа кетирип, Къырымны Алтын Ордадан айыргъан ве Къырым 
ханлыгъына темель къойгъан биринджи хан Аджи Герайдан ве онынъ огълу 
Нурдевлет Герайдан сонъ учюнджи Къырым ханы олгъан І Менъли Герай 
1467—1474, 1475—1476 ве 1478—1514 сенелери учь дефа тахтта булуна ве 
энъ узун муддет яни умумен къыркъ дёрт йыл ханлыкъ япа. О, рус чары Ш 
Иваннынъ ве Константинопольни запт эткен султан Мехмед Фатихнинъ 
замандашыдыр. 

Менъли Герайнынъ девринде Къырым ханлыгъы Османлы 
императорлыгъы эли алтына кече ве учь юз йыл девам эткен (1475—1783) бу 
девирде девлет ишлеринде ве язма эдебиятта ерли къырым-къыпчакъ тили 
кет-кете эп четлетиле ве онынъ ерине эксериетнен арап ве фарс иле 
къарышыкъ тюрк тили ишлетиле. Менъли Герай девринде бу тесир даа о 
дередже сезильмей. Бу онынъ ханлыкъ ярлыкъларынен бир сырада 
сакълангъан учь бейитлик шииринен де тасдикълана. 

Юксек бильги ве медениет саиби Менъли Герай хан къырымтатар 
медениети ве санатынынъ юксельмесине чокъ хызмет эте. О ханлыкънынъ 
пайтахтыны Эски-Къырымдан Багъчасарайгъа авуштыра ве аз вакъыт 
ичинде Хансарайны къурдыра. Айны вакъытта, ханлыкънынъ келеджеги 
илим иле багълы оладжагъыны анълап, заманымызда 500 йыллыгъы къайд 
этильмекте олгъан Зынджырлы медресени де о яптыргъандыр. Бутюн булар 
Зынджырлы медресенинъ ачылув мерасиминде Менъли Герайнынъ япкъан 
чыкъышы (онынъ метни шимдигедже сакъланып къалгъан) онынъ илим ве 
тасиль меселелерине акъикъатен девлет нокътаий назарынен янашкъан бир 
укюмдар олгъанындан делялеттир. 

Менъли Герай омрюнинъ сонъунадже Русиенен сыкъы алякъада булунды. 
Онынъ ярдымынен Русие бутюнлей монгъол-татар тазыйкъындан къуртулды. 
1 Менъли Герай хан 1514 сенеси вефат эте!. 

Менъли Герай акъыллы, сиясий бакъышлары макъсаткъа уйгъун бир 
инсан олмакънен бирге истидатлы шаир де эди. Онынъ къыпчакъ шивесинде 


язгъан эсерлери мевджуттир. Иште онынъ юкъарыда анъылгъан шу учь 
бейитлик шиири. 


' Сеид Мухаммед Риза. Эс-себ ус-Сейяр. Къазан, 1832. 

Фиракъынъдын меним алым сорар болсанъ эгер джана, 
Конъюльде нар у козьде аб у дильде ах болур пейда. 


Сенинъ мургъ-и хаялынъны ичинде асрамакъ ичюн 
Болубдыр кирпигим бирле къафес бу диде-и бина. 


Меним ол хан-ы Менълиш ким муаббет мульки шахымын, 
Джиханынъ мульк-у малына гъурурым ёкъдурур асла. 


МУСТАФА МУДАМИЙ (7— 7540). Бутюн бу девир шаирлернинъки 
киби, ХУІ асырнынъ биринджи ярысында яшап иджат эткен шаир Мустафа 
Мудамийнинъ де аяты акъкъында малюмат пек аз. Онынъ тасаввуфий 
мундериджели бир «Диван»ы ве «Менакъиб-и Эмир Бухарий» серлевалы 
780 бейитлик Эмир Султан менакъибнамеси (эфсанеси) бардыр. Онынъ 
«Диван»ындаки шиирлернинъ де буюк бир къысмы Эмир Султан медхиеси 
тарзындадыр. Мудамийнинъ эсерлериндеки малюматлардан шаирнинъ ады 
Мустафа олгъаны анълашыла. Озю Кефеде догъгъаны ичюн Кефевий деп 
анъылыр экен. О, намлы Шейх-и Синаннен корюшкен ве онынъ ярдымджысы 
эм де торуны олгъан Сулейман эфендиде хызметте булунгъандыр. Эмир 
Султангъа (1430 сенеси ольген) бир якъынлыкъ ис этерек, юкъарыда 
анъылгъан аджайип эфсанесини язгъандыр. 

Мудамий о девирге хас рухиети саесинде озь эсерлеринде эсасен темиз 
юрекнен Аллагъа итаат эткенини, ондан мерхамет беклегенини тариф эте. 
Малюм ки, эр бир мусульман ичюн даима тевбе этип, Аллаһдан 
гунахларынынъ багъышланмасыны тилемек лязимдир. «Эй, къулум, тевбе 
эт. Тевбе этмек сенден, тевбенъни къабул этмек менден», — деген Аллаһ. 
Иште, Мудамий де ойле, эсерлеринде Аллагъа ялвара: 


«Масива севдасыны бу синеден сельб эйлейуп 
Лутфынъ иле ашкъ-ы пакинъден анъа виргиль джиля». 


Яни — «Эй, Аллаһым! Лутфынънен бу коксюмден 
(къальбимден) дюнья севдасыны чыкъарып ташлап, 
темиз ашкъынъдан онъа джиля бер», — дей. 


Мустафа Мудамий 1540 сенеси вефат эткен ки, онынъ не ерде ольгени 
белли дегиль. Онынъ «Диван»ы ве «Менакъибнаме»сининъ эльязмалары 
беллидир. (Истанбул Университети китапханеси, Ту, № 5520; Япы Креди 

Банкасы. Эльязма № 15660). Бу эки эсер Орхан Бильгин тарафындан 
басылмагъа азырлангъан олса да, даа басылмагъанлар. 


АБДУЛЬБАКЪИЙ (1555— 1591 / 92). ХУ! асырда яшап иджат эткен 
шаир Абдульбакъий (эдебий тахаллюсы «Бакъаий») Кефели бир хатипнинъ 
огълудыр. Шу ерде окъувыны тамамлай. Сонъра Къырым ханларындан 
«Семиз» П Мехмед Герайнынъ (1577—1584) янында муим бир вазифеде 
булунып, озюнинъ хангъа тесири ве миллетчилигинен танылгъандыр. Хан 
ольген сонъ Къырымны терк этип, Истанбулгъа кете, анда бир муддет 
къалгъан сонъ, Мысыргъа барып, анда тарикъат тасилини ала, Ибрахим 
Гульшейнийден ве Мевлевийликтен гонъюль раатлыгъы тапа. Сонъра 
Тюркиеге келип Анадолуда чокъ ерлерни сеяат эте, ондан сонъ Шамгъа 
(Дамашкъ-—Сурие) кете ве анда шеэрнинъ къадысы вазифесине тайин этиле. 
Бунынънен берабер Мустафа Пашанынъ мевлевийханесинде 
месневийханлыкъ япа. Къыналы-заде Хасан челебининъ онынънен Шамда 
сухбетте булунгъаны беллидир. Мевлевий тарикъатына менсюп, пек 
бильгили, алим бир зат эди. Шаир оларакъ базы бир шиирлери ве язма 
эсерлери сакъланып къалгъандыр. 

Мевлевийликке берильген Кефевий Абдульбакъий эфенди озь эсерлеринде 
эсасен мевлевийлернинъ башы олгъан Азрет-и Мевлянаны (Джеляледдин 


Румийни) шерефлей, озю онъа итаат эткенини косьтере ве башкъаларны да 
бунъа чагъырып шойле дей: 


Сейр идеркен суз-ы ашкъ иле джиханы сертесер 
Дердиме дерман медед дию гезеркен дербедер 


Хатиф-и гъайбиден ирди гуш-ы джана бу хабер 
Динъледим бу бейти текрар эйлеюп ирсал идер 


Нур-ы Затуллагъа къальбинъ итмек истерсенъ махал 
Сюрь юзюнъ дергях-ы пак-и Хазрет-и Моллая гель 


Яни: — «Ашкъ атешинен джианны баштан- 

башкъа долашыркен, дердиме дерман ичюн имдат 
деп гезеркен, гъайбдан джан къулагъына бу хабер 
тюшти. Динъледим, шу бейтни текрар этип 
гондермекте: Къальбинъни Аллаһнынъ нуруна мекян 


этмек истер исенъ, кель Азрет-и Мевлянанынъ темиз 
дергяхына юзюнъни сюрь», — дей. 

ШЕЙХ ИБРАХИМ ЭФЕНДИ (?-— 1592/93). Алтын Ордада 
озюнинъ улемалыгъынен мешур олгъан Акъмемет эфендининъ огълудыр. 
Бабасы Къыпчакъ чёлюнден Къырымгъа кочип ерлешкен сонъ бу ерде догъа. 
Окъувыны битирген сонъ Булгъарстангъа барып, бир муддет анда 
Филибедеки Нуреддин-заде текиесинде къала ве сонъра Къырымгъа къайтып 
келе. Шузаман Къырымда къарышыкълыкъ юзь бергенинден Истанбулгъа 
кете ве Кучюк Ая-Софьяда къала. Султан Ахмет джамисинде эзбер тефсир-и 
шериф окъута. «Мектеплер ве медреселер» адлы эсерини бастыра. Сонъра 
шималий Добруджада Бабадагъ къасабасына барып, анда медреседе дерс 
бере. Озь деврининъ терен илим ве ирфан саиби шахс оларакъ буюк сайгъы 
ве итибар къазангъандыр. 

ХУІ асырда Къырымнынъ буюклеринден олгъан Шейх Ибрахим эфенди 
Къырым ханлары «Тахт алгъан» І Девлет Герайнынъ шахсий кенъешчиси 
вазифесинде эм де П Гъазы Герайнынъ (Борагъазы Герай) юксек хызметинде 
булунып, эр экисининъ тарафындан буюк рагъбет корьген мутеббер бир 
заттыр. О, Истанбулда «Татар шейхы» намы иле танылгъандыр. Тасаввуф 
ве диний илимлер (Тефсир, Хадис...) боюнджа бир сыра эсерлер муэллифи эм 
де шаирдир. Онынъ ашагъыда сёз юрьсетиледжек огълу Афифеддин Абдулла 
эфенди ве онынъ да огълу Абдуль-Азиз эфенди де Къырымнынъ айтувлы софу 
шаирлеринден олдылар. 

Шейх Ибрахим эфенди Истанбулда вефат эте ве анда дефн олуна. 


УСЕИН КЕФЕВИИ ү2— 1603). ХУІ асырнынъ мешур эдебият ве илим 
эрбапларындан бири олгъан Усеин Кефевий (асыл ады Усеин-бин Рустем) 
эдебий тахаллюсындан да анълашылгъанына коре, Кефеде догъгъан 
(догъгъан вакъты белли дегиль) ве бу ерде бильги алгъан. Сонъра Тюркиеге 
кете ве анда мудеррислик ве къадылыкъ вазифелеринде булунаракъ Усеин 
Кефевий адынен белли олгъандыр. 

Усеин Кефевий акъкъында земане эдебиятымызда биринджи олып 
профессор Бекир Чобан-заде малюмат бергендир. 1925 сенеси о озюнинъ 
«Окъув ишлери» журналынынъ 4-юнджи ве 5-инджи санларында дердж 
олунгъан «Ленинграддаки Къырым язма абиделери» серлевалы 
макъалесинде Ленинград кутюбханесинде та ХУІ асырда яшап иджат эткен 
буюк алим ве шаиримиз Усеин Кефевийнинъ эльязма китабыны раст- 
кетиргенини яза ве шу китап акъкъында бир къач фикирлер айтып, 
муэллифнинъ бир шиирини де мисаль кетире. Макъаледе о шу кутюпханеде 
мешур «Къазыаскер дефтерлери»ни бакъып чыкъкъаныны къайд эте де сонъ: 
«Къазыаскер дефтерлери»нден башкъа йине айны кутюбханенинъ эльязма 
фондунда Усеин аль Кефевий нам иле мешур къырымлы алим ве 
шаирлеримизден бирисининъ «ПИ» (117) саифелик китапчесини булдым. 

(Бу китапче) Бурсалы Таир Бегинъ «Къырым муэллифлери» нам эсеринде 
де корюльдиги усулнен Кефе, Эски-Къырым тарихининъ энъ медений, энъ 
парлакъ саифелеринден бирисини тутмакътадыр. Усеин Аль-Кефевий 
«Разнаме» деп ад вердиги бу эсеринде иджрий 995 (1589) сенесинде озь 
ватаны Кефее Истанбулдан келип силя яптыгъыны языюр. Демек ки, бу затле 
бизи учь юз элли сенелик вакъыт айырыюр. Китапчеси ер-ер шиирлерле 
тезийин олунмыш, сюсленмиш тефаллерден (парчалардан) ибареттир. Яни 
бурада Усеин Аль-Кефевий Къуръан ве Хафза даянаракь, бир такъым сиясий, 
фельсефий муакемелер юрютиюр. Тили о вакъытнынъ Истанбул услюбине 
пек якъындыр. Китабынынъ эр еринде кендисини чекемеен душманларындан 
шикяет идиюр». 

Бундан сонъ Бекир Чобан-заде Усеин Кефевийнинъ китапчесининъ 
57-нджи саифесинден «Чокъ сучлы факъырнынъ ал-эхвалы» серлевалы 
шиирини мисаль кетире. Шиирде акъикъатен муэллифнинъ озь ал-эхвалы, 
озь вазиети, душманлары элинден чеккен зорлукълары акс олуна. 

Башлангъыч ве орта тасильни Къырымда алгъан Усеин Кефевий озю 
язгъанына коре, Кефеден 1577 сенеси анасы ве бабасынен Истанбулгъа 
кочькен. Анда о биринджи вакъытлары Медине-и Муневвернинъ къадысы 
Давуд-заде эфендининъ хызметинде булунып, озюнинъ ильмий бильгисини 
арттыра. 1582 сенеси о Фатма Султан медресесине мудеррис вазифесине 
тайин этиле. 1585 сенеси Усеин Кефевий Шах Шубан Хатун медресеси 
мудеррислигине кечириле. Бу ерде секиз йыл чалышкъан сонъ, 1593—1594— 
1595 сенелери арды сыра Сахн-и Семан, Явуз Селим ве Сулеймание 
медреселеринде мудеррислик япа. 1598 сенеси Къуддус къадылыгъына, 1599 
сенеси исе Мекке-и Мукерреме къадылыгъына тайинлене ве 1603 сенеси анда 
да вефат эте ве Эдирне шеэриндеки Зехр-и Мар джамиси янында дефн олуна. 

Гъает истидатлы иджаткяр олгъан Усеин Кефевий фельсефий мектебининъ 
корюмли алими олып, онынъ озюнде шекилленген шу дюньябакъыш 
эсерлеринде де акс олунгъандыр. Чюнки о, терен бильгили бир улема 
олмакънен бирге къалеми тюзьгюн олгъан истидатлы бир эдип ве шаир де эди. 
Онынъ эсерлерининъ мевзулары адларындан да анълашыла: «Шерһ-и 
Гулистан» («шерһ» дегени – анълатмакъ, изаат бермек, беян этмек манасында), 
«Шерһ-и Бухарий Шериф иля хадиси гусл», «Шерһ-и Диан-и Хафиз», «Шерһ- 
и муслими шериф иля нист» ве иляхри. Озюнинъ бильгисинен о дередже 
танылгъан ки, онъа Муэллифлер Султаны унваны берильген. Усеин Кефевий 
мешур шаиримиз Гъазаийнен (Бора Гъазы Герай ханнен) бир девирде яшап, 
онынънен фикирдеш, гонъюльдеш олып, Ханнынъ базы сеферлеринде онъа 
ёлдашлыкъ япкъандыр, эм онынънен чокъ мектюп язышкъан ки, бу мектюплери 
де онынъ иджадий мирасына къошула билелер. 

Усеин Кефевий акъкъында эсас малюматлар айны вакъытта тюрк 
алимлери Бурсалы Мехмед Таирнинъ «Къырым муэллифлери» китабында, 

А.Сойсал ве М.Улькусалнынъ макъалелеринде, Тюркиеде чыкъарылгъан 
«Ислям алимлери энциклопедиясы»нда мевджуттир. Бизде исе шаир 
акъкъында малюматлар «Йылдыз» журналынынъ 1998 сенеси 4-юнджи 
санында Риза Фазылнынъ макъалесинде ве Тимур Усеиновнынъ 1999 сенеси 
чыкъкъан «Къырымтатар эдебиятынынъ орта асырлар деври» адлы 
китабында басылды. Р 

Озь деврининъ илери алимлеринден бири олгъан Усеин эфенди 
Бухарийнинъ эсерлерине тафсилятлы изаатлар япа, япылгъан башкъа 
изаатларны тенкъит ве талиль эте. О, Саадийнинъ «Гулистан»ына да изаатлар 
япкъандыр. Онынъ чешит адиселер мунасебетинен айры «Диван»ларда 
кетирильген фалларгъа япкъан изаатларындан ибарет «Разнаме» адлы буюк 
эсери бар. Шиирлер «Диван»ы тапылгъаны ёкъ. Лякин сакъланып къалгъан 
айры бейитлеринден онынъ истидатлы шаир де олгъаны корюнмекте. Иште, 
онынъ «Разнаме»деки изаатларындан бир мисаль: 


«Юдже макъам саиби Шах Султан Усеин Байкъарагъа. 

Ривает олуныр ки, бир заманда Хорасанда аким олан Мухаммед Мырза 
реая ве фукъарая би-хад зулм у таадди идуп нидже дефа Султан Хусейн-и 
Байкъара азретлерине ферьядчылар гелюп тазаллум ве истигъасе 
итдуклеринде би-ихтияр бир мыкъдар аскер-и джеррарла ол джанибе иблагъ 
итмек садрында Диван-ы Хафыздан тефеуль къылдыкъда бу келям-ы зафер- 
пеям варид олур. Назым: 


Джуй-бар-ы мульк-ря аб-ы реван шемшир-и туст 
Пес дырахт-ы адл бе-нишан бих-и бед-хахан бекен 
Кюше-гъиран интизар-ы джильве-и то ми-коненд 
Бер-шикен тарф-ы кюлах у бюрка эз-рух бер-фикен». 


«Айтылгъанына коре, бир заманда Хорасанда укюм сюрьген Мухаммед 
Мырза озь халкъына ве факъырларгъа чокъ буюк зулумлар япып, пек чокъ 
дефа Султан Хусейн Байкъара азретлерине ферьятчылар келерек, шу 
залымлардан шикяет этип ярдым сорагъан вакъытта, истемейип бир микъдар 
алым топлайыджы аскернен о тарафкъа кетмеге ниетленген заман Хафизнинъ 
«Диван»ындан фал ачкъанда ашагъыдаки зафер муджделейиджи сёз келе. 


Шиир: 


«Сенинъ къылычынъ улькенинъ акъан сувыдыр. 

Адалет терегини тикле, яман къальплилернинъ тамырыны кес. 
Халветтекилер сенинъ гузель джильвенъни корьмек истейлер. 
Къалпагъынъы чыкъар ве юзюнъден орьтюни ташла». 

БОРАГЪАЗЫ ГЕРАЙ ХАН -– Гъазаий (1554— 1607). 1588— 
1596, 1596—1607 сенелери ханлыкъ япкъан ве 1571 сенеси Москваны запт 
эткени ичюн Тахт-алгьан лагъабына менсюп Девлет Герайнынъ еди 
огълундан бири олгъан Гъазы Герай, бабасы тахткъа кечкенинден учь йыл 
сонъ, яни 1554 сенеси дюньягъа келе. Девлет Герай исе биринджи Къырым 
ханы олгъан Аджи Герайнынъ огълу Менъли Герай ханнынъ торуныдыр. 

Асылында Борагъазы адынен белли Гъазы Герай аскер башы 
оларакъ, тюрк сераскерлеринден энъ якъын досту Озьтимур огълу Осман 
пашанен бирге дефаларджа Иран аскерлерине къаршы урушларда 
иштирак этерек, буюк джесарет ве ярарлыкълар косьтере ве эльде 
этильген гъалебелерге дегерли иссе къоша. Шунынъ ичюн 1588 сенеси 
агъасы Ислям Герай хан вефат эткенде, Къырым ханлыгъы тахтына 
Гъазы Герайнынъ къоюлгъаны тесадуфий дегиль эди. Бойлеликле о та 
1607 сенесинедже яни озю Акъмесджитте вефат эткенге къадар 20 йыл 
тахтта булуна. 

1581 сенеси 15 бинъ иранлы Гъазы Герайнынъ учь бинъ аскерине уджюм 
этип, шу учь бинъ аскер озьлеринден беш кере зияде олгъан иранлыларнен 
сабадан акъшамгъа къадар дёгюшселер де, акъибет енъилелер ве 28 яшында 
хан-заде эсир тюше. Бойле этип Гъазы Герай еди йыл зинданда ята. Анда 
онъа эгер Иранда къалып яшамагъа разы олса, зиндандан чыкъарыладжагъы 
айтыла. Лякин Гъазы Герай Ватанына хиянет теклифини кесен-кес ред эте ве 
«Сизинъ шахнынъ сарайындан къале ичи везиндан яхшыдыр, телюкесиздир» 
деп, мыскъыл иле шиирий сатырларнен джевап бере. Чокъ истидатлы ве 
джесюр бу адам ахыр сонъу татлы тиль илезиндан бекчисини алдатып, андан 
къача ве Тюркиеге келе ве шу сенеси де о Къырым ханлыгъы тахтына кече. 
Гъазы Герай асылында джесюр, тешеббюскяр, адалетли бир хан олмакънен 
бирге, айны заманда о девирнинъ бильгили, иджаткяр адамларындан бири 
ЭДИ. 

Гъазы Герай хан асылында озь деврининъ Гъазаий лагъабынен эсерлер 
язгъан корюмли шаири оларакъ орта асырлардаки къырымтатар эдебиятында 
да парлакъ из къалдыргъандыр. Къырымнынъ энъ белли ве махсулдар 
шаирлеринден бири олгъан Гъазаий мешур Ашыкъ Умерден ве Мустафа 
Джевхерийден тамам юз йыл эвель яшап иджат эткендир. Эдебият алеминде 
буюк бир къыйметке саип олгъан бу шаирнинъ чешит мевзуларда язылгъан 
бир сыра шиирий ве несир эсерлери сакъланып къалгъан ве кунюмизге етип 
кельгендир. 

Къырым ханзаделеринден Халим Герай султаннынъ «Гульбун-и ханан» 
адлы тарихий эсеринде айткъанына коре: «Гъазы Герай хан бир чокъ илим ве 
фенлерден анълагъан, арап, тюрк, фарс тиллеринде назм ве несир эсерлер 
язгъан къараман, алим бир зат эди. Гъазы Герайнынъ диваны, «Гуль ве 
бульбуль» дестаны, Ходжа Саадеддин эфендиге яздыгъы шиирий 

мектюплери, Гъаний-заде Надрийге несирнен яздыгъы ресмий мектюби 
къыйметли эсерлердендир»!. 

Борагъазы Герайнынъ Къырым ханы олгъаны ве бунынънен багълы 
маджералар акъкъында икяе эткен Риза Нур адлы дигер бир тарихчынынъ 
язгъанына коре: «Гъазы Герай хан... «Гъазы Кермен» къалесини къурдыра, 
Багъчасарайда бир джами яптыра. «Темрюк» къалесинде булунгъан 
вакъытта веба хасталыгъындан вефат эте. Багъчасарайгъа кетирилип, 
бабасынынъ тюрбесинде дефн этиле. 55 йыл яшап, 20 йыл ве бир ай ханлыкъ 
япкъандыр... Гъазы Герай хан пек мерд, пек къараман, бир чокъ илимлерни 
темелли бильген, пек фазилетли, туркче, арапча ве аджемдже бильген шаир 
эди, музыканы билир, эр анги алетте чалгъан бир зат эди... Бир чокъ йырлары 
ве бестелери (язгъан авалары) бардыр». Сонъ сёзюни девам этерек, Риза 
Нур: «Эгер Тюркие бу затнынъ къыйметини бильсе эди, ондан даа чокъ 
хызметлер корюлир эди»?, — дей. 

Къырымлы муэллиф, тарихчы Абдуль Гъафар да: «Гъазы Герай хан... 
Алим эм де терен фикирли, кямиль ве адалетли шаир, тили зенгин олып, 
джесарет дагъынынъ аким арсланы ве маариф гульзарынынъ хош эзгили 
бульбули, озь асырынынъ Байкъарасы ве инсанлар гонълюнинъ 
рухландырыджысы экен?...», — деп яза. Гъазаийнинъ эсерлерини айры китап 
этип чыкъаргъан белли тюрк алими проф. Исмаил Эртайланнынъ язгъанына 
коре, Гъазаийнинъ эсерлерининъ бир къысмы Османлы лехджесинде язылгъан 
олса, бир къысмы да Къырым лехджесинде язылгъандыр. Бу о девирде 
Къырымда мевджут олгъан эдебий чагъатай лехджесидир ки, мында етишкен 
бутюн эски классик шаирлер бу лехджеде язгъандырлар. Иште Гъазы 
Герайнынъ эсерлеринде къулланылгъан чагъатай лехджеси де бунынъ табиий 
бир девамыдыр. 

Шаирнинъ тили акъкъында И.Эртайлан шойле яза: «Гъазы Герайнынъ 
тили ве бильхасса назмы эки лехджени акс этмекте. Бири эдждадынынъ 
къуллана кельдиги чагъатайджадыр ки, буны Гъазы Герай быракъмакъ 
дегиль, даа зияде къуветлендирмиштир. Дигери де Къырымнынъ Османлы 
императорлыгъы иле багъландыгъы тарихлерде менимсемеге башлангъан 
османлы лехджесидир ки, бу лехдженинъ Къырым эдебий лехджеси 
узериндеки тесири ачыкъ-айдын корюнмектедир. Затен Къырымда, 
бильхасса, Османлы императорлыгъы иле багъланмаздан эвель къулланылып 
кельген эдебий тиль чагъатайджа (яни къыпчакь) тили эди. Бу, Османлы 
императорлыгъы иле багъландыкътан сонъра да быракъылмыш дегильдир. 
Атта халкъ арасында татарджа дие айтылгъан тиль де чагъатай- 


'Эртайлан И. Гъазы Герай хан. Истанбул, 1958. С. 62. 
> Айны шу китапта. С. 31. 
з Айны шу китапта. С. 23-24. 

къыпчакъ тилининъ бир пытагъыдыр. Гъазы Герай да бу лехджени 
къулланмакъта эди»!. 

Гъазаийнинъ гъает махсулдар иджадындан шимди элимизде онынъ 
сакъланып къалгъан 60-къа якъын гъазели, шу джумледен белли тарихчы 
Сеид Мухаммед Ризанынъ «А ссеб-у Сейяр» китабына кирген ве даа бир сыра 
дигер гъазеллери, бизге энъ зияде белли олгъан «Гуль ве бульбуль», «Долап» 
(«Тал терекнен субет») дестанлары, юкъарыда анъылгъан несир ве шиирий 
мектюплери ве дигер эсерлери бар. 

Гъазаийнинъ шиирий иджады бутюн вакъыт тедкъикъатчыларнынъ ве 
терджиманларнынъ дикъкъатыны джельп этип кельди. Кечкен асырнынъ 
орталарында белли тарихчы Й.Хаммер-Пургшталь онынъ бир къач шиирини 
немсе тилине терджиме эте. Бу асырнынъ башында исе намлы украин шаири 
И.Франко Хаммернинъ терджимелерини украин тилине терджиме эте. 
Къырымтатар алими Осман Акъчокъракълы верус этнографы А.Олесницкий 
де Гъазаийнинъ бир сыра шиирлерини терджиме этелер. Мешур украин 
шаркъшнас алими А.Е.Крымский (аслында исе о къырымтатардыр, яни 
къартбабалары Къырымдан чыкъкъанлар) бу терджимелерден озюнинъ 1930 
сенеси «Студії з Криму» адлы джыйынтыгъына кирсеткен 
«Къырымтатарларнынъ эдебияты» серлевалы макъалесинде 
файдалангъандыр?. 


ДОЛАП 


Ёл устюнде ёлукъдым бир долаба, 
Дидим: «Ничюн сюрерсинъ юзь бу аба? 


Делинмиш багърынъ у къаддинъ букюльмиш, 
Козинъ яшы аягъынъа дёкюльмиш. 


Недир, ашыкъмысынъ? Вармы фиракъынъ? 
Бу гъурбетте кимедир иштиякъынъ? 


Гичер бойле сенинъ лейл-у ниһарынъ, 
Ки ёкъмыдыр элинъде ихтиярынъ? 


Недир баъис ћале бойле фигъана? 
Букюльмиш къаметинъ, дёнмиш кемана. 


! И. Эрталайн. Гъазы Герайхан. Истанбул, 1958. С. 61. 
? Н.Абдульваап. «Гульшен хаяллары» джыйынтыгъы. Акъмесджит, 1999. С. 77—78. 

Эм агъларсынъ, эм инълерсинъ дем-а-дем, 
Бу гизли дердинъи бильмез ич адем». 


Долап ишитти бенден бу хытабы, 
Зебан-и ал иле верди джевабы: 


— «Хаберсиз адем огълы маджерадан, 
Къазадан биль деме чюн у чирадан. 


Юдже дагълар иди эввель мекяным, 
Беним де вар иди таб у туваным. 


Акъарды эр заманлар дешт-и сары, 
Реван олуп аягъым чешмесары. 


Тутуб эр янымы, къолым — будагъым, 
Чемен узьре тутуб эр дем аягъым, 


Башымда къумры ву тугърадж отерди, 
Земинимде нидже гуллер битерди. 


Либасым кя ешиль, кя ал олурды, 
Назан вакъты зерим памал олурды. 


Бенефше баш урурды сола, сагъа, 
Нихал-и невресим дуруб аягъа, 


Сафа иле тутуб джамыны ляле, 
Сачарды джурасыны хаке жале. 


Олуб нергиз кози эр гидже би-һаб, 
Олурды нул-и меджлис анда уннаб. 


Эсип баъд-и эджель нагяћ йыкъылдым, 
Кесильди бић-и омрюм анда бильдим. 


Бюке кельмез иди йергиз кеманым, 
Йыкъылдым, къалмады таб у туваным. 


Хеман дем кесдилер къолым - будагъым, 
Сюйремекчюн бири дельди аягъым. 

Такъуб бойнума анда рисманы, 
Ки бильдим къалмады ишрет нишаны. 


Къани ол мергзарым, лялезарым? 
Диригъа китти эльден ихтиярым. 


Мени къылдылар анда хаке ексан, 
Ки эфгъан эйлер идим анда налян. 


Нидже йыл кечди вю джисмим къуруды, 
Ешиль тоным къарарды ве чюрюди. 


Зекерья тек мени анда бичерлер, 
Ишит имди банъа не иш гечерлер. 


Къылып тахта мени эм мых урурлар, 
Теджеммю эйлейиб коке сюрюрлер. 


Дёнермен ол замандыр, бу замандыр, 
Билюрсенъ ки фелек иши ямандыр. 


Йиди Эйюб тек багърымны кирман, 
Къазая чаре не? Сёйле не дерман? 


Сёзюмден ибрет алгъыл сен де, эй, Хан, 
Фелек мулькинде варсыз джумле михман. 


Гъурур итме сакъын сен де джийана 
Кулердим бен де нидже натувана. 


Фелек бир еди башлы аждерхадыр, 
Ки накъд-и омр-и адем худ гъыдадыр. 


Нидже мюрселлере зейрин ичюрди, 
Нидже юз бинъ вели андан кечюрди. 


Нидже шахлар келюр анда олур мат, 
Мурад узьре сюрюльмез бунда ич ат. 


Не хош димиш бу эбяты бир устад, 
Ки эр демде анунъ рухы ола шад. 


Диляверлер джийана доймадылар, 
Заманынъ хамлесине доймадылар. 


Ки алданма арус-и дейре зинһар, 
Нидже арслан эляк эйлер о мурдар. 


Не ал олса онъа диль вирме бары, 
Вефалу деб бу кяхбе рузигяры. 


Гечюрме гъафлет иле рузигярынъ, 
Ки вар икен элинъде ихтиярынъ. 


Дилерсинъ ки иришесинъ кемале, 
Тевеккюль къыл эр ишде Зульджеляле. 


Ики алемде истерсенъ ферагъат, 
Акъыт козинъ яшыны, эйле таат. 


Сёзюнъ хатм эт, етер, дидинъ, Гъазаий, 
Ки таат къыл диле Хакътан ризайы. 


Риза вир эр не ки кельсе къазадан, 


Худадан биль, Худадан биль, Худадан!». 


ГЪАЗЕЛЛЕР 


Хабибим, мунисим, ярым, табибим, дерде дерманым, 
Энисим, яр-ы дильйайым, лятифим, маһремим, джаным. 


Гульэндамым, дильарамым, вефадарым, һавадарым, 
Ози шахым, юзи маһым, бойы серв-и, гулистаным. 


Перипейкер, леби шеккер, сёзи джевйер, ози хуштер, 
Къашы яй, кирпиги ханджер, суханвер лаъл-и мерджаным. 

Юзи гуль, сачы рейханым, леби мюль, чешми хунхарым, 
Ки сенсинъ хасылым-варым, муһассал — диним, иманым. 


Гонъюль инълер, козим агълар, яшым чагълар фиракъынъда, 
Тераййум эйле, эй шахым, текеллюм эйле, эй ханым. 


Чыкъып сейре сувар олмыш, ёлынъда тен гъубар олмыш, 
Ниджелер хакисар олмыш, кезер наз иле джананым. 


Козим яшын дёкер эр дем, чекер захмине ёкъ мерйэм, 
Гъазаий, къани бир майрем? — дием ал-ы перишаным. 


жж ж 


Къаметинъ матлуб эрюр, серв-и реваны нейлейин? 
Гуль юзинъ мергъуб эрюр, бу гулистаны нейлейин? 


Гъайибане леблеринъге джан феда къылсам н’ола? 
Джевйер-и лаълынъ керек бу накъд-ы джаны нейлейин? 


Арзу ики джиһанда руй-и джанандыр банъа, 
Сёз узатма, ваъиз, ол ћур-ы дженаны нейлейин? 


Тильбе конълюм янмыш иди зульфининъ севдасыдан, 
Русияћ у мюнфеиль кельмишдир, аны нейлейин? 


Эй, Гъазаий, къани шииринъ киби назм-ы абдар? 
Бир мюмеййиз ёкъ билюр яхшы яманы, нейлейин? 


ж ж ж 


Мен сенинъ наз иле рефтарынъа къурбан олайын, 
Дёнейим, неркис-и бимарынъа къурбан олайын. 


Леб и лаълынъ йукема дердиме эмдир дедилер, 
Мен сенинъ лаъл-ы шекер — барынъа къурбан олайын. 


Санема, гъамзелеринъ конълими мефтун этди, 
Гъамзе-и пюорфен у аййарынъа къурбан олайын. 


Ваде-и васлынъы, эй мећ, банъа икърар этдюнъ, 
Мен сенинъ этдюгинъ икърарынъа къурбан олайын. 


Чюн Гъазаий санъа гъамхар айытмыш ярынъ, 
Джан-у дильден шећ и гъамхарынъа къурбан олайын. 


жж ж 


Къанлы яшым акъыдуб козьден шераб эйлер фиракъ, 
Хиджр отыгъа яндыруб, багърым кебаб эйлер фиракъ. 


Гьам бинасы бирле муйкем салмыш эрдим диль эви, 
Акъыдуб сейлаб-ы эшкимни хараб эйлер фиракъ. 


Агъламакъдын козь къатуб хиджран отыгъа тен тютер, 
Джевћер-и джанымны корь, биаб у таб эйлер фиракъ. 


Эй конъуль, ярынъ юзин мен корьмесем маъзур-ы мин, 
Къанлы яшдан джисмиме къат-къат никъаб эйлер фиракъ. 


Багърыма хиджран къылычы захмын андак урды ки, 
Къатра-къатра козь яшын якъут-ы наб эйлер фиракъ. 


Вади-и мићнетде сенден айру алым сормагъыл,, 
Джанума эр невиле юз минъ азаб эйлер фиракъ. 


Эй, Гьазаий, хакърах ол дильрубалар ышкъыда, 
Джисм у джанынъ хиджриле чюн ким тураб эйлер фиракъ. 


ж ж ж 


Сейр-и гульзар эглемез гъамдан тутулмыш гонълюми, 
Гъонджелер ачмаз меним къан иле толмыш гонълюме. 


Шадем, эй хемдем, гъам-ы иджран иле васлын анъуб, 
Музтариб алы иле бу арам булмыш конълюми. 


Джаныма джанан элинден сенг-и мийнеттир келен, 
Япмады ол сенгдиль бир кунь бозулмыш гонълюми. 


Нидже йылдыр ким рей-и ышкъынъда сергердан юрюр, 
Корьмедим бихуде кезмекден ёрулмыш гонълюми. 


Гирдбад-ы дешт-и гъамда олды бир авуч гъубар, 
Булмакъ истерсенъ эгер аваре олмыш гонълюми. 


Ич мюжгянынъ окъы чыкъмаз диль-и сад-пареден, 
Корьмедим һергиз джераһаттан онъалмыш гонълюми. 


Къаршы варур ол перининъ гъамзе-и хунризине, 
Корь, Гъазаий, тыгъ-ы буррана урулмыш гонълюми. 


ж ж ж 


Йыкъылды зулм элинден хане-и диль, 
Ватандан гъайры лязим кельди мензиль. 


Билинмез олды къадри мерд оланынъ, 
Джефа-и таъны чекмек джана мушкуль. 


Раъиййет-первер олмаз эхрименде. 
Шей-и дана ки бундан дахи гъафиль. 


Хакъкъа чин таъны кельди чюн къулагъа, 
Ки, биз чыкътыкъ ве лякин къалды майфиль. 


Гьазаиййы якъубдыр нар-ы гъайрет 
Ватан теркин къылурмы ёкъса акъыл? 


(Гъазаийнинъ эсерлери «Йылдыз» журналынынъ 1986 с. 6-нджы, 1990 с. 
1-инджи, 1996 с.1-инджи, 1998 с. 8-инджи санларында басылды). 


АФИФЕДДИН ЭФЕНДИ — Афифий (2— 1640). Догъгъан йылы 
белли дегиль. Афифеддин эфендининъ несили диний улемалардан келип 
чыкъа. Онынъ дедеси Мухаммед Акъмамет Алтын Ордада озюнинъ 
улемалыгъынен мешур эди. Бабасы Татар Шейх-Ибрахим де руханий 
улемалары арасында энъ белли шахслардан эди. 

Улемалыгъы ичюн Афифеддин Абдулла эфенди «челеби» намынен 
такъдирлене вео Мангъуп эм де Судакънынъ къадысы вазифелеринде булуна. 
Селямет Герай хан заманында Къырымда юзь берген исъянларны илим ве 
ирфан, адалетли тедбирлер иле ятыштырмагъа наиль ола. Озю шериатнынъ 
укюмлерини ве эмирлерини там оларакъ эда этмеге тырышыр эди. 

Сонъра о Кефе къадысы ве даа сонъ Кефе муфтийи киби месулиетли 
вазифелерге тайин этиле. Сонъ дередже диндар, намуслы адам оларакъ о, 
муавини халкътан къабар алгъанынынъ устю ачылгъанда пек зияде 
кедерлене. Бу себептен муавинни иштен бошата ве озь идаресинде бунынъ 
киби масхаралыкъкъа ёл берильгенинден озюни де къабаатлы саяракъ, озю 
де истифагъа чыкъа. 

Къалгъан омрюни Афифеддин эфенди Кефе янында Сеит-Эли коюндеки 
дервишлер текиесинде кечире. 1640 сенеси вефат эте. Онынъ иджадынынъ 

колеми бизге малюм дегиль, лякин сакълангъан гъазеллери эсасен тасаввуф 
шиириети нумюнелеридир. Озь шиирлеринде о «Афифий» махлясыны 
къулланды!. 

Ашагъыда онынъ гъазеллери: 


ж ж ж 


Невдживаным киби бармы кишие яр олыджакъ? 
Гъам чекерми — къаму алем анъа агъяр олыджакъ? 


Кишиге генч севгилим киби бириси яр олгъандан сонъ, 
Бутюн инсанлар онъа ракъиб олса, гъам чекерми? 


Н ‘ола зар эйлер исем гуль юзинъе къаршу шаха, 
Бульбуль итмезми фигъаны — гули гулузар олыджакъ. 


Эй, падишахым, гуль юзюнъе къаршы агъласам, шашылырмы? 
Гуль вегуль багъчасы бар экен, бульбуль фигъан этмезми? 


Муфтие ашкъ-у муаббетден олундыкъда суаль, 
Деди: — Джаиз дурур ол ашыкъ-ы дидар олыджакъ. 


Ашкъ муфтийсинден севги акъкъында фетва соралгъанда, 
Севгилининъ юзюне (Хакъкъынъ дидарына) ашыкъ олунджа 
джаиздир, деди. 


Сен гул-и гульшен-и хусне ниче ойкунсенъ керек, 
Багъ-и алем гулининъ дамени пюр-хар олыджакъ. 


Алем багъынынъ гулю, этеги тикеннен толы олгъан алда, 
Сен гузеллик багъчасынынъ гулюне насыл тенъ олсанъ керек? 


Эй, Афифий, горен ол яр-ы вефадары диди: 
«Бойле олмакъ керек иште, кишие яр олыджакъ». 


Эй, Афифий, о вефалы севгилини корьгенлер: 
«Кишиге яр оладжакъ исе, иште бойле олмалы», дедилер. 


' Сеид Мухаммед Риза. Эс-себ ус-Сейяр. Къазан, 1832; Къырым тюрк-татар 
эдебияты» антологиясы. Анкара, 1999. С.256. 

Багълайуб эбруванун шеклинъ корюнди чюн хилял, 
Халкъ емез-ичмез олды ашыкъ-ы шида мисаль. 


Хилял (ай) сенинъ къашларынънынъ шеклине бурюнип корюндиги 
ичюн халкъ дели-диване ашыкъ киби емез-ичмез олды. 


Гях «ра» олды, гяхи «дал» олды, мах-ы нев, дила 
Ремз идер сан, рузее ким олмакъ истер гъайре «дал». 


Эй, гонъуль, ай базан «ра», базан «дал» арифи киби олды. 
Санки оразагъа ишарет этерек башкъаларына делиль олмакъ истер. 


Савм-ы хеджринъ мах-у сал олса нигяра гъам дегиль, 
Ашыкъ-ы садыкъ олыджакъ ахыры ид-и висал. 


Эй, севгили, садыкъ ашыкъ вуслат (къавушув) байрамына иришкен 
сонъ, айрылыкънынъ оразасы ай яхут йыл олса биле гъам дегиль. 


Хаб-ы раатда ятан би-дер бильмез къадрынъи, 
Дерд иле бидар олан ушшакъа къыл арз-ы джемал. 


Сен гузель юзюнъни дерт иле юкъусыз ашыкъларгъа косьтер, 
Юкъусында раат яткъан дертсиз онынъ къадрини бильмез. 


Алынъ афьёны гъыдасын булмаялдан хасте диль, 
Бенде-и кемтер Афифие демезсинъ: «Кейфе ал?». 


Эй, севгили! Гонъуль, бенинънинъ афьёнынынъ гъыдасыны алама- 
гъанындан (юзюнъи коралмагъанындан) бери хастадыр. 
Дегерсиз къулынъ Афифийге алынъ недир демезсинъ. 


СЕЙИД МУСА КЕФЕВИЙ — Келимий (7583—1644). Эдебиятшнас, 
къады, бираз сонъра Кефенинъ муфтийи олгъан Сейид Муса эфенди Кефевий 
1583 сенеси Кефеде догъа. Бабасы озь вакъытында Борагъазы Герайнынъ 
сарайында буюк вазифеде булуна. Тасилини догъгъан шеэриндеалып, яш Сейид 
Муса Истанбулгъа кете ве анда окъувыны девам эте. Аида мудеррис (медресе 
оджасы) олып ишлей, къады вазифесинде булуна. 

1615 сенеси Къырымгъа къайта, илим ве эдебиятнен огърашып башлай. 
Кефеде къады ола, бираз вакъыттан сонъ Кефенинъ муфтийи вазифесине 

тайин олуна. 1634 сенеси Сейид Муса эфенди Кефевий бутюн ишлеринден 
вазгечип бутюнлей ильмий араштырмалар иле огъраша. Бу вакъыт ичинде 
бир сыра ильмий эсерлер яза. 

Мусульман акъ-укъукъы мутехассысы оларакъ о ислям тарихы боюнджа 
терен бильги саиби ола. Ислям укъукъынен багьлы «Шемсют-Теварих» 
(«Тарихлар кунеши») серлевалы китап яза. Бу эльязма «Музе-и Хумаюн»да 
(Истанбулда) сакъланмакъта. О, шу девирнинъ Къырым эдебиятына даир 
эсерлер де язып къалдыргъандыр. 

Яшлыгъында Истанбулда булунгъан Сейид Муса эфенди тюрк 
дюньясында намы белли олгъан Бакъы (1526—1600) иле корюше ве 
субетлеринде улу шаирге озюне тахаллюс, яни эдебий лагъап тапып 
бермесини риджа эте. Бакъы исе Кефевийнинъ иджадынен мемнюн оларакъ 
онъа «Келимий» эдебий тахаллюсыны теклиф эте ве о шиирлеринде 
«Келимий» тахаллюсыны къуллана. Бу адисе акъкъында о девирнинъ буюк 
шаирлеринден бири Шейхийнинъ (1666—1732) «Бекъаайи-уль Фузуля» аллы 
китабында айрыджа айтылып кечиле. 

Юкъарыда къайд этильген «Шемсют-Теварих» китабы дёрт къысымдан 
ибарет: 1. «Баб-ы Сиясият»; 2. Теварих-и Экябир-и Беррийат»; 3. Илян-ы 
Махмудат ве Мезмумат; 4. Аджайип Махлюкъат. 

Шаир 1644 сенеси озь ватанында Кефеде вефат эте!. Иште онынъ бир 
дёртлюги: 


Хамд ол падишаха ляйыкътыр 
Джумле мевджуттан о файыкътыр 
Ёкъ икен ресмий тавр-и мевджудат 
Халкъ эдюп джумлее верди харекят 


Макътав ол падишагъа ляйыкътыр, 

Джумле булунгъанлардан о устюндир. 
Яратылгъанлар ал-арекетте булунмаз экенлер, 
О джумлеге арекет этмекчюн имкян яратты. 


ІУ МУХАММЕД ГЕРАЙ ХАН — Кямилий (1591—1676). 


Мухаммед Герай эки дефа тахтта булуна. Биринджи кере 1641—1644 
сенелери, экинджи кере исе 1654—1666 сенелери. Джемий олып он беш йыл 
тахтта булунгъан ІУ Мухаммед Герай «Кямиль» лагъабынен шиирлер язгъан 
кениш малюматлы бир шаир де эди. Шаир сыфатында о, ХУП асыр 
шиириетимизде белли из къалдыргъандыр. Мешур Ашыкъ Умер ве 


' Усеинов Т.Б. Къырымтатар эдебиятынынъ орта асырлар деври. Симферополь, 1999. 
С.63-—64. 

Джевхерийлерден аз бучукъ эвель яшагъан Мухаммед Кямильнинъ 
эсерлеринде шу девир шаирлерининъ чокъусында олгъаны киби, умумиетле 
шахсий фикир ве дуйгъулар, аятта олып тургъан дерт-къасеветлер, севги 
ислери, асретлик ве айрылыкъ аджджылары, умют ве ниетлер акс олуна. 

Тюркиели муэллиф Февзие Абдуллаһ Тансель онынъ акъкъында шойле 
яза: «Проф. Фуад Копрюлининь «Гульбун-и ханан»гъа ве Эвлия Челебининъ 
«Сеяатнаме»сине эсасланып къайд эттигине коре, «там манасиле бир заъид, 
бир дервиш, бир текие шаири олмаса да», Мухаммед Герай «софуане 
мизаджа малик, даима тасаввуфлара (мистика) дюшип къалкъар, дервишлик 
саиби бир адам»дыр. Мевлевийликке (дервишликке) мейиль беререк, кюлах 
(махсус баш кийими) ве хыркъа (япынджа) киймиш, базан ашав-ичюв 
меджлислеринде семая биле къалкътыгъы олмуш, Багъчасарай дживарында 
бир Мевлевий текиеси яптырмыштыр. Бильхасса, «бу ургъунлыгъы онъа 
иляһийлер язмагъа, шиирлеринде халкъ везнини ве халкъ лисаныны 
къулланмагъа имкян бергендир»'. 

Акъикъатен де Мухаммед Кямиль эсерлерининъ тили Ашыкъ Умерлерге 
коре, зияде ана тилине, халкъ тилине якъынджа ве анълайышлыдыр. Бунынъ 
себеби онынъ озь ватанында яшагъанындадыр. 

ГУ Мухаммед Герай тахттан эндирильген сонъ бутюн малыны-мулькюни 
балаларына ве къадынларына пайлаштырып, Дагъыстангъа кете ве анда 
чокъ йыллар дервиш олып яшай. Анда да вефат эте. Бир йылдан сонъ джеседи 
Багъчасарайгъа кетириле. 

80 йыл яшап, 1676 сенеси вефат эткен Мухаммед Герай ханлар арасында 
энъ зенгини олгъан ки, Багъчасарай дживарында о бир мевлевийхане, шеэрде 
исе бир аммам яптыра. Олардан алынгъан келирни ольген ханларнынъ 
рухларына багъышланаджакъ Къуръан ве дуалар ичюн сарф этиджи бир 
вакъуф да тешкиль эте. Бундан гъайры да чокъ хайрат ишлери олгъан. 

Мухаммед Герай озь шиирлеринде ве джумледен ашкъ шиирлеринде биле 
ара-сыра «диний ве тасаввуфий фикирлер, озюнинъ исъянкяр бир къул 
олгъаны, сонъ дакъкъада Танърынынъ оны имандан айырмамасы, Азрет-и 
Мухаммеднинъ шефаатыны тилегени» хусусында яза. Онынъ бойле 
шиирлеринде озь аятынынъ акси корюнмектедир. Февзие Абдуллаһ 
Тансельнинъ озь макъалесинде язгъанына коре, шаир шиирлеринде 
«яратылышнынъ сырлары, бу меджиз алеминден вазгечип, акъикъатны коре 
бильмек ичюн козюнинъ пердесини сильмек ихтияджы, Шериат ильминден 
дерс аларакъ къальбинде Акъикъатны тапкъаны, Тарикъат ильмини анълап 
хыркъалара (дервишлернинъ кийген халаты) кирип, аба (япынджа) кийгени 


' Февзие Абдуллаһ Тансель. Къырым ханы Мехмед Гирай [У-нинъ Кямилий такъма 
ады иле язмыш олдугъы къошма ве тюркюлер. Тюрк тарихы къурумы бюллетени. 
Джылт ХХХІ. Эким 1967. № 124. С. 651. 

акъкъында сёз юрсете ки, бу киби фикирлери онынъ акъкъында Эвлия Челеби 
эм де «Гульбун-и ханан» муэллифининъ берген малюматларыны да 
къуветлендирмектедир»". 


Шаирнинъ ашагъыда кетирильген шиирлери де шу макъаледен алынды. 
КЪОШМАЛАР 


Не агъларсынъ, гонъуль, недир ферьядынъ? 
Гъам у гъам серинъден гитмезми сандынъ? 
Бир кунь шад эйлейуб, вериб мурадынъ, 
Хакъ сени теселли этмезми сандынъ? 


Къуртулмадынъ, гонъуль, ах-у ферьяддан, 
Гъам къыш атты, сакъла кендинъи матдан. 
Къуртаруб зевракъынъ бу зулюматдан, 

Бу эййам кянына чатмазмы сандынъ? 


Бильмезим, гонъуль, ич санъа не олмыш, 
Агъларсынъ, козьлеринъ къан иле толмыш. 
Шадлыкъ мулькинъи зай-ы харап этмиш, 
Бир дахи ич темель тутмазмы сандынъ? 


Ексан олдым дию ол намерд иле 
Якъмакътасынъ гонълюнъ кендинъ от иле. 
Бу дюнья бойле(дир) эр дем дерт иле, 
Къалыр гидер ишинъ битмезми сандынъ? 


Эр зульф-и сиягъа гонъуль багъларсынъ, 
Дерде дюшер, нара синенъ дагъларсынъ. 
Недир оксюз Кямиль, ничюн агъларсынъ? 
Кендинъи мурада етмезми сандынъ? 


жж ж 


Недир аслы, бильмем, джийанда бир дем, 
Ич гъариб башымынъ гитмез думаны. 
Дюшельден озюме бу фиркъат, бу гъам 
Тар итди башыма девр-и заманы. 


' Айны шу макъаледе, С. 651. 


89 


90 


Ашыкъым, сыррыма надан иремез, 
Кимселер джушума къаршы дурамаз. 
Аны дегме ашыкъ чекиб къурамаз, 
Гъаетде ек дурур ашкъынъ кеманы. 


Ашыкълар дост ичюн верирлер сери, 
Дефтер у Диванда бойледир ери. 
Муаббет сыррына иргенден бери, 
Силинди къальбиминъ гитди гюманы. 


Бир кунь о Азраиль джангъа къасд идер, 
Эджель шерабындан сени мест идер. 
Вуджудынъ шеърине сунар дест идер, 
Эджель ход кимсеге вирмез аманы. 


Кямилинъ та'аты ёкъдур зерредже, 
Исъяндыр ишлери эп гедже-куньдюз. 
Иззетинъ акъкъычюн, эй, Гъаний юдже, 
Айырма сонъ демде бизден иманы. 


ж жж 


Бу дюньяден бизи гочюрюр фелек, 
Теним хаке салар бербат этмеге. 
Ичер эджель джамын эп инс-у мелек, 
Ёкъдыр эльде кучюм инат этмеге. 


Корьмемек дилерсинъ джейеннем нарын, 
Фаригъ ол, терк эйле джићанынъ варын. 
Бу кунни терк иден чалышыр ярын, 
Нуриле къабрини къушад этмеге. 


Чалынса Исрафиль Суры энсабдан, 
Бельки маъшер ери толар инсандан. 
Чалышыр о Ресуль джан-у гонъюльден, 
Асый умметине имдат этмеге. 


Силькиниб асман, титирер ерлер, 
Асыйлер элинден ферьяд эдерлер. 
Бунда гунайлылар чалышыр дерлер, 
Джеһеннемде еринъ бербад этмеге. 


Сакълаян (даима) динин, иманын, 
Нар-ы джеэннемден къуртарыр кендин. 
Фикр эдюб бу Кямиль джурм-и исъянын, 
Юзь тутту Худая ферьяд этмеге. 


(Мухаммед Герайнынъ эсерлери «Йылдыз» журналынынъ 
1990 с. 2-нджи, 1998 с. 9—10-унджы санларында басылды). 


РЕЗМИЙ БАХАДЫР ГЕРАЙ — Резмий (1601—1641). Резмий 
Бахадыр Герай Борагъазы Герайнынъ (Гъазаийнинъ) къардашы 1 Селямет 
Герай ханнынъ он учь огълундан биридир. О, дёрт бучукъ йыл девамында 
(1637—1641) Къырым ханы ола. Озь эмджеси Борагъазынынъ къызы Ханзаде 
ханымгъа эвли экен. Ханзаде ханым да аджайип шиирлер язгъан истидатлы 
шаире экен. Оларнынъ мунасебетлери гъает назик ве кучьлю севгинен, 
шиириет ве музыка иле мушгъуль олувнен характерлидир. Гонълю севги 
толу Резмий Бахадыр Герай Азав къалесини казакилерден азат этип 


къайткъан вакъытта веба (чума) хасталыгъына огърап 40 яшында вефат 
эте. Шиирий иджадындан пек аз эсерлер сакъланып къалгъан. 
Ашагъыда онынъ гъазеллеринден нумюнелер: 


ж жж 


Бу чарх-ы сифле-первер эйл-и таб'а джюд госьтермез 
Мет’а-ы марифет гуя зияндыр сюд госьтермез. 


Алчакълардан хошлангъан бу фелек, табиат саиплерине — 
шаирлерге джумертлик косьтермез. 
Марифет малы санки зияндыр, ич кяр косьтермез. 


Чекер бир перде даим диде-и һасрет нигях узьре 
Руй-ы джанана бакъсам эшкъ-и хун-алуд госьтермез. 


Асрет козю бакъыш устюне гуя сюрекли бир перде чекер. 
Севгилининъ ёлуна бакъаджакъ олмаз, къанлы козьяш косьтермез. 


Олуп сенг-и хавадисден шикест айине-и таб’ум 
Мурадым узьре руй-ы шаћһид-и макъсуд госьтермез. 


Табиатым айнасы хадисе ташларынен къырылып, 
Истедигим шекильде макъсадым олгъан гузельнинъ юзюни косьтермез. 


Табабет госьтерюп эр захмыма эльмаз бенд эйлер 
Мюрювветсиз фелек бир мархем-и бийбуд госьтермез. 

Аджувсыз талий экимлик япып эр бир ярама эльмаз сепер, 
Амма ярайджакъ бир дерман косьтермез. 

(Эвельде азап ичюн ярагъа эльмаз тозу сепер экенлер. 
Эльмаз тозу яраны даа зияде аджытыр экен). 


Н ‘ола атеш-эсер олса севад-ы ши’ри Резмийнинъ 
Деруни хане-и атешдир амма дуд госьтермез. 


Резмийнинъ шиирининъ парлакълыгъы атеш киби тесирли олса, 
бунъа шашылырмы? 
Онынъ гонълю думан косьтермеген бир атешханедир. 


ж жж 


Хат-ы сер-себзининъ устюнде идер ер зульфунъ, 
Чемен устюнде битен сунбюле бенъзер зульфунъ. 


Айва тюклерининъ устюнде ер алгъан зульфунъ 
Чимен устюнде биткен сунбульге бенъзер. 


Эбр-и сыр-аб-сыфат перде-фиген хуршиде, 
Афитаб-ы рухуна сайе салар тер зульфунъ. 


Ягъмур булутынынъ кунешке перде олгъаны киби, 
Тазе зульфлеринъ юзюнънинъ кунешине кольге салар. 


Баш къалдырды юзе чыкъды сипах-ы хаттунъ 
Фитне вахмийле душюп ра 'шее титрер зульфунъ. 


Айва тюклери ордусы баш къалдырып юзьге чыкъты. 
Зульфинъ фитне телюкесинден къоркъып титремектедир. 


Сакъынур ол гуль-и рохсары эсен еллерден, 
Санма тахрик-и сабадан юзюнъ ортер зульфунъ. 


О гуль юзьлюни эскен еллерден къызгъаныр, 
Саба рузгярынынъ тесиринден юзюни ортер санма. 


Нидже мумкюн гире Резмий-и геданынъ элине, 
Генч-и хуснинъ сенинъ аждер гиби беклер зульфунъ. 


Сенинъ гузеллик хазиненъ тиленджи Резмийнинъ элине насыл 
кирсин, зульфинъ аждерха киби оны беклемектедир. 
(Эвельде хазинелерни тылсымнен йылан ве аждерхагъа 
беклеткенлерине инаныр экенлер). 


ВЕДЖИХИИ [(?—1660). Багъчасарайда догъгъан бу шаир ХУП 
асырда яшап иджат эткендир. Ады Усеин олса да, базы языларда Асан деп де 
къайд этильген. Озю Тюркиеге баргъан сонъ Истанбулда таныла. Султан 
Диванынынъ кятиплериндендир. Къара Мустафа Пашанынъ муурдары 
олгъандыр. Заманнын» белли тарихчыларындан олгъан шаир 1660 сенеси 
вефат эте. Шейх Назмийнинъ: «Ола макъам Веджихие дженнет-и фирдевс» 
деген мысрасы шаирнинъ вефат эткен йылыны анълата. Мезары Эдирне 
къапысы янларындадыр. 

Онынъ тарихий эсерлери 1637—1660 сенелери арасында олып кечкен 
адиселерге багъышлангъандыр. Эсерлерининъ базы нусхалары шулардыр: 
Нуруосманиййе, № 3198; Хамидиййе, № 917; Копрюлю Мехмед Паша, 
№ 225. «Диван»ынынъ эки нусхасы Истанбул Университетининъ 
кутюбханесиндедир (Т.605; Т.462/3). Усеин Веджихийнинъ шиирлеринде 
эсасен севги, ашыкълыкъ, асретлик, куньджюлик, айрылыкъ яныгъы киби 
мевзулар акс олуна. Иште онынъ бир гъазели: 


Йине сахны чемен джуш итмеде дерья-йы ахдар-веш 
Демидир кешт-и сахбайы чекмек мей-перестане. 


Ешиль аланлар кене Къызыл денъиз киби джошмакъта, 
Ичмеге севгенлер ичюн ички къайыгъыны чекмек заманыдыр. 


Нигаристан-ы Чин у дейр-и Мани итдилер багъы 
Пери-вешлер гелюп бир кушеде местане джевляне. 


Периге бенъзеген гузеллер бир кошеде местане кезинерек, багъны 
Чинли накъкъаш Манийнинъ Нигарстаны киби сюследилер. 


Не халетдюр бу ким тесир-и ах-ы сюз-ы бульбуль, 
Ире чакъ-ы гирибаны гулюнъ эр демде дамане. 


Бу неалдыр ки, бульбульнинъ яныкъ ахынынъ тесиринен 
Гульнинъ якъа йыртыгъы эр заман та этегине етишир. 


Ракъиби хем-дем итмем дию вад итмишди джанане, 
Бозуп ахды биле салынды йине уйду шейтане. 


Севгилим ракъбими озюне аркъадаш этмем деп сёз берген эди, 
Амма сёзюни бозып онынънен кетти, кене шайтангъа уйды. 


Тенеззюль эйлейуп мейл эйлемез ол серв-и азадум, 
Сиришкум дёнсе де хиджриле гер джуй-ы фираване. 

«Козь яшым джошкъун бир ирмакъкъа чеврильсе биле, сербест 
сельбиге бенъзеген севгилим аджынып да манъа юзь чевирмез». 


Идер ол демде ашыкъ хакъ-ы рах олмакъ теменнасын, 
Семенд-и наз иле ол шах-сювар чыкъа мейдане. 


«О уста ат миниджи севгилим наз атынен мейдангъа чыкъса, 
ашыкъ о аньде ёлунынъ топрагъы олмакъ истер». 


Гёрюнир сайе-и эбр ичре маненд-и гул-и харшид, 
Веджихий джильве итдукче сийех-джамейле джанане. 


«Веджихий, севгилим къара антерде джильвеленсе биле, 
булутнынъ кольгеси ичинде кунеш гулю киби корюнир». 


АБДУЛЬ-АЗИЗ ЭФЕНДИ — Иззий ү/6//—1694/95). Абдуль- 


Азиз Афиф-заде о девирде намлы шаир, алим, шейх Афифеддин эфендининъ 
огълудыр. Намлы улема Татар Шейх Ибрахим эфендининъ торуныдыр. 
(73 с. бакъ.). Онынъ иджады да бабасынынъки киби, эксериетнен софулыкъ 
шиириетинден ибареттир. Софулыкънынъ энъ юксек дереджеси олгъан 
тарикъат ёлуна о бабасынынъ ёлбашчылыгъы алтында аякъ баса. 

Абдуль-Азиз эфенди бабасы сагъ экенде де, ольген сонъ да бабасынынъ 
кою Сеит-Элидеки дервишлер теккиесинде яшай. Онынъ олгъан малы — бир 
дане эчки териси олып, о бутюн вакъыт шу тери устюнде отурып ибадетке 
бериле. Ибадеттен бошагъан вакъыт шу тери устюнде шиирлер язмагъа 
тутуна. Озюнинъ шиирлеринде о «Иззий» махлясыны къуллана. Шиирлери 
исе, бабасы Афифеддин эфендининъ шиирлери киби, къыйын анълашыла. 
Эбет, софулыкъ шиириетини яхшы анъламакъ ичюн софулыкъ 
терминологиясыны ве затен тасаввуф талиматынынъ озюни бильмек керек. 

Абуль-Азиз эфенди омрюнинъ сонъунда аджиликке барып келе. Онынъ 
эсерлери аз сакълангъандыр. Ашагъыда онынъ гъазели кетириле. 


Кендюми кендюм иле кендюм перишан эйледим 
Алдануп захид сёзине гъайра изъан эйледим 


Озюмни озюмнен озюм перишан эттим. 
Алданып софунынъ сёзюне, башкъаларына инандым. 

Эйлеюп Хади хидает чюнки гельдим кендиме 
Кендюми кендюмле билюп хаке ексан эйледим 


Озюмни озюмнен билип топракънен бир эттим, чюнки 
Аллаһ хидает эйледи ве мен озюме кельдим. 


Кендюми салдыкъча хаке издияд олды зияд 
Сонъра кесретден гечюп бен кесь-и ирфан эйледим 


Озюмни топракъкъа ташлар экеним, юджелигим артты. 
Мен сонъра кесреттен кечип ирфан (бильги) къазандым. 


Диль хумасы сайд-ы дильдара деруни азм идуп 
Дам-ы тевхид ичре кендюм арз-ы джанан эйледим 


Гонъуль хумасы севгилининъ юзюни авламагъа та ичинден 
Азм этип, озюм тевхит тузагъы ичинде джананы арз эттим. 


Кендюме иззет билюп кендю вуджудум ёкълугъын 
Дам у данеден гечюп кендюми султан эйледим. 


Озь вуджудымнынъ ёкълугъыны озюме бир шереф билип, 
Дане ве тузакътан кечерек озюмни султан эйледим. 


Кендюнъе кендюнъ герексе билегёр сен кендюнъи 
Мен ареф сыррыны захид кешф-у илян эйледим. 


Софу, санъа сен керекли исенъ озюнъни биль, мен ареф (нефсини 
бильген Раббини билир) сыррыны кешф этип илян эттим. 


Чюнки гельдим Иззия кендюме бильдим кендюми 
Кенди дердиме йине кендюми дерман эйледим. 


Эй, Иззий, озюме кельдим, чюнки озюмни бильдим. 
Озюм озюме кене озюмни дерман эйледим. 


ЛУТФИЙ (?- 7703). Шаир Лутфий Багъчасарайда догъа. 
Яшлыгъында Истанбулгъа кете ве анда окъуй, анда бильги ала. Салим ве 
Сафаий тезкерелеринде онынъ ады Лутфулла деп къайд этиле, амма 
Белигъынъ нухбесинде Абуллятиф дениле. Озю исе Татар Лутфий деп таныла. 
О, Къарачелеби-заде Абуль-Азиз эфендиде амелият кече. ХУП асырда яшап 
иджат эткен шаир бир чокъ вакъытлар мудеррислик ве къадылыкъ 


95 


вазифелеринде булуна. Онынъ ичкиге берильгени де беллидир ки, ахыры 
1703 сенеси сархош алында Къасым-пашада ольдириле. 

Шаир Лутфий эсерлеринде озюнинъ ички вазиетини, дюньябакъышыны 
бакъышыны, севгиге мунасебетини, ашыкълыкъ, асретлик дуйгъуларыны 
ифаде эте. Онынъ бир гъазели: 


Кин сакълама къальбинъде ки, инсаф дегильдир 
Нейлерлер о айнейи ким саф дегильдюр 


Къальбинъде кин сакълама, бу инсаф дегильдир; 
саф олмагъан кирли кузьгюни не япсынлар?. 


Гёстерме гозюнъ яшын о симин-тене зира 
Бильмез гюхеринъ къадрини - сарраф дегильдюр. 


Козюнънинъ яшыны о кумюш тенге косьтерме, 
чюнки о сарраф дегильдир, джевхернинъ къыйметини бильмез. 


Кешфейле китаб-ы дили ким гёрмее ляйыкъ 
Алемде хеман нюсха-и Кешшаф дегильдир 


Гонъуль китабыны кешф эт, алемде корьмеге ляйыкъ олгъан асла 
Кешшаф дегильдир. (Кешшаф-Земахшерийнинъ мешур тефсиридир). 


Сарф этсем эгер ёлунъа эй падишах-и хусн 
Генджине-и джан у дильи исраф дегильдюр 


Эй, гузеллик падишасы, джан ве гонъуль хазинесини 
сенинъ ёлунъа сарф этсем исраф дегильдир. 


Аллай билюр мухтешем-и таб 'уны Лутфий 
Вассаф-ы замане дир исем лаф дегильдир 


Лутфий, Мухтешемге бенъзеген шиир кучюни Аллаһ билир, 
Амма заманнынъ Вассафы (тасвири) десем лаф дегильдир. ‘ 


ДОСМАМБЕТ АЗАВЛЫ 2). Белли Къырым сераскери, ХУ1--ХУП 
асырларда яшап иджат эткен шаир. Азавда яшагъан. Догъгъан ве ольген 
йыллары белли дегиль. Дженкявер шаир Къалмыкъстангъа баргъандже бир 
чокъ арбий сеферлерде булунгъан, гъалебелер эльде эткен. Оны о тарафнынъ 
халкълары — ногъайлар, къазахлар ве къаракъалпакълар да озь шаирлери 

деп билелер. Онынъ иджадыны огренювнен зиядесиле къазах алимлери 
мешгъуль олдылар. М.Магауин шаирнинъ иджады акъкъында шойле яза: 
«Къазтугъан киби Досмамбет де дженкчи шаир эди ки, буны онынъ 
яратыджылыгъы тасдикъламакъта. Досмамбетнинъ шиирлери --- дженкявер 
къараманлыкъ шиириетидир. Аятынынъ сонъки дакъкъаларында язгъан 
толгъайында (йырында) Досмамбетнинъ, орта асыр адамы оларакъ 
дюньябакъышы, инамы ачыкъ-айдын акс олуна.Шу сатырларда шаир 
озюнинъ дженкявер урушларда булунгъаныны, душманларны насыл 
ургъаныны, яшлыгъында сюрьген сербест кочебелик аятыны хатырлай. 
Кедай ойле сёзлер тапкъан ки, олар онынъ рухиетини, ички вазиетини толу 
дереджеде акс этелер. Йыр, онынъ омрю зая кетмегени ичюн озюнинъ 
гонълюни алувнен бите'. 

Иште шу йырдан бир къач сатырлар. (Русчадан къайта терджиме этип 
алынды). 


Тогъайлар, тогъайлар, озен бою тогъайлар. 
Тогъайларда яшадым, ич янмайман. 
Ай балтамны къолгъа алыл, 
Дженклештим мен, ич янмайман. 
Окъларымман душманларны 
Къыйраттым мен, ич янмайман. 
Бир оркечли девелермен 

Кочип юрьдим, ич янмайман. 
Тонъкъа къуйрукъ аргъамакъкъа 
Атландым мен, ич янмайман. 
Айнынъ он дёртидай демир 
Башлыкъ кийдим, ич янмайман. 

Чин безекли ятагъымда, 

Ал перденинъ аркъасында, 

Къара сачлы гузелиммен 
Къучакълаштым, ич янмайман. 
Пешманым ёкъ ич бир шейден, 
Омрюм кечти намус иле. 

Джесюр Мамайнынъ огюнде 

Тиз чёктим мен, ич янмаиман. 


' Музафаров Р. Къырымтатар энциклопедиясы. Акъмесджит, 1993. С. 241—242. 

ХУ! асыр саз шаирлеринден бизге шимдилик энъ зияде мешур Ашыкъ 
Умер Ве Мустафа Джевхерийнинъ яратыджылыкълары беллидир. Бу 


эки шаир озь заманынынъ сонъ дередже белли махсулдар шаирлери 
олгъанлар. 


АШЫКЪ УМЕР (1621—1707). Ашыкъ Умернинъ аяты ве 
яратыджылыгъы акъкъында бизим эдебиятымызда 1968 сенеси «Ленин 
байрагъы» газетасында биринджи олып кениш малюмат берген Эшреф 
Шемьи-заденинъ язгъанына коре, бу буюк шаиримиз 1621 сенеси Къырымда 
Кезлеве шеэринде Абдулла Кендже огълу намында бир куркчи эснаф 
аилесинде дюньяга келе. Буны шаир: 


«Кендим Козлевели, Умердир исмим, 
Бир къатре мениден вар олмыш джисмим», — 


киби сатырларынен озю де тасдикъламакъта. 

Ашыкъ Умернинъ аяты ве иджады акъкъында эсас малюматлар белли 
рус шаркъшынас алими Ф.Домбровскийнинъ Петербургда нешир этильген 
«Современник» журналынынъ 1848 сенеси 5-инджи санында басылгъан 
макъалесинде ве белли тюрк эдебиятшнасы Садеддин Нузет Эргъуннынъ 
1936 сенеси Тюркиеде нешир этильген «Ашыкъ Умер. Аяты ве шиирлери» 
адлы буюк колемли китабында мевджуттир. Эшреф Шемьи-заде де 
башлыджасына бу менбалардан файдалангъан. 

Ф .Домбровский озюнинъ Ашыкъ Умер акъкъында макъалесини шойле 
башлай: 

«... Аджайип Кезлеве шеэринде (татарлар Евпаториягъа ойле дейлер) 
Абдулла Кендже огълу деген фукъаре эснафчы яшагьан. О куркчилик япа 
экен... Къартайгъанда Аллаћ онъа бир огъул багъышлай. Бунъа къарарсыз 
севинген Абдулла, огълунынъ адыны Умер деп къоя...»!. 

Ана-бабасынынъ бирден-бир огълу олгъан Умер пек эрке осе. Маалле 
мектебине баргъан сонъ, акъранлары арасында озюнинъ шохлугъы ве 
ойнакълыгъынен айырылып тура. Умернинъ балалыкъ чагъындаки 
зеккийлиги, азырджеваплыгъы акъкъында базы меракълы малюматларны 
Садеддин Эргъун да багъчасарайлы Эльхадж Абдульазиз Къырымий деген 
бир тарихчынынъ тезкерелеринден (языларындан) алгъан. 

Ашыкъ Умер мешур Кезлеве Джума джами медресесинде о девирнинъ 
намлы шаирлеринден Кефевий Сеит Абдулькерим Шерифий киби эдебият 
оджасындан дерс ала. Озю де аджайип шиирлер токъумагъа башлай. 


' «Современник» журналы. 1848. № 5. 

Севимли оджасы вефат эткен сонъ Умер медресени быракъа ве озю язгъан 
шиирлерине макъамлар уйдурып, саз чаларакъ къавеханелерде ашыкъ 
тюркюлери айтып адамларны эглендире. Сеси гузель, истидатлы яш кедай 
«Ашыкъ Умер» адынен анъылып башлай ве онынъ бу ады ве намы аз вакъытта 
узакъ-узакъларгъа таркъай. 

Сонъра о Къырымдан чыкъып къомшу диярларгъа кете ве омрюнинъ 
эксери къысмыны гъурбет иллерде — Дагъстанда, Азербайджанда, Иранда, 
Суриеде, Тюркиеде кечире. Бойлеликле, Ашыкъ Умернинъ намы, шан- 
шурети ве онынъ иджады къырымтатар миллий шиириети черчивесинден 
чыкъып, Якъын Шаркъ мемлекетлеринде ве хусусан Тюркиеде гъает буюк 
урьмет ве рагъбет къазана. Ве атта тюрклер оны озь шаирлери деп 
таныйлар. 

Анда Ашыкъ Умер озюнинъ даимий сырдашы — сазыны алып кой-койден 
юре, йырлай, авам халкъны эглендире, шиирлеринде озь дуйгъуларыны, адий 
халкънынъ фикирлерини, оларнынъ арзу-хаялларыны ифаде эте. Тюркиеде 
фарс поэзиясынынъ энъ зияде тесири олгъан девирде яшап иджат этер экен, 
Ашыкъ Умер шаркъ поэзиясынынъ бутюн эсас шекиллерини менимсей. О, 
шаркъ поэзиясынынъ аман-аман бутюн жанрларында иджат эте. Онынъ 
яратыджылыгъында гъазеллер ве дестанлар, къошмалар ве семаилер 
(йырлар), мураббалар (дёртлюклер), муаммеслер (бешликлер) ве муседдеслер 
(алтылыкълар), мюстезадлар (къошакълы сатырлар) ве муфридатлар 
(бирлештирильген бейитлер), текерлемелер (текрарлавлар) ве шиирлер, 
муаммалар (тапмаджалы шиирлер), бейитлер ве дигер жанрларгъа аит 
эсерлер бар. Шаирнинъ бу эсерлерде акс эткен эсас мевзулары севги ве 
садыкълыкъ, эйилик ве намус, инсаниетлик ве адалетлик, инсангъа урьмет 
пе мераметликтир. Онынъ яратыджылыгъына энъ зияде хас чизгилер — назик 
пиризм, мисильсиз севдалыкъ, терен ве аджайип образлылыкъ, юксек 
бедиийликтир. Эбет, озь тарихий девирине коре, онынъ ичтимаий адиселерге 
Бякъышындаки тарлыкъ шу адиселернинъ маиетини, себебини кереги киби 
ачып бермек имкянындан аджиз эте. Лякин озюнинъ гъает кениш бильги 
дииресине, аятны терен огренювине, адамлар иле мунасебетлериндеки 
геджрибеге базанаракъ, фукъаре табакъаларнынъ вазиети акъкъында, 
адамлар арасындаки ичтимаий чешитлик ве адалетсизликлер акъкъында, 
озь девирине коре, олдыкъча ачыкъ ве кескин тарзда яза: 

Джемиетте байларнен, зенгинлернен бир сырада нидже-нидже ач-чыплакъ 
рукъарелер де олгъаныны шаир шойле сатырларда косьтере: 


Нидже джанлар вардыр, лаилядж ятур, 
Земине гъаркъ олмыш, сувсыз ач ятур. 
Дюнъядан эль чекмиш, ихтиядж ятур, 
Алемде сагъларынъ бир дуасына. 

Дюньянынъ кеткен сайын бозулгъаныны, акъ-адалет эксильгенини, 


адамларнынъ эп зияде мераметсиз, шефкъатсыз олгъанларыны Ашыкъ Умер 
къандырыджы сёзлернен ифаде эте: 


Эй, гонъуль, шимденгиру 
Дуньяда раат къалмады. 
Мерхамет кимден умарсынъ? 
Эхл-и шефкъат къалмады. 


Лякин эр алда Ашыкъ Умер мисильсиз севда ашыкъ шаир оларакъ, озь 
эсерлеринде ильк эвеля ве энъ зияде къадын гузеллигини, дюльберликни, 
севгилисининъ къашыны-козюни, эндамыны, юрюшини макътай. 

«Улу шаир, авам халкънынъ сайгъы ве севгисини де, ич шубе ёкъ, биринджи 
невбетте, бойле шиирлеринен къазангъандыр. Бундан 320 сене эвельси 
язылгъан бу аджайип шиир, эр анги миллий эдебиятны сюслендире биледжек 
гъаевий-эстетик къуветке, социаль-бедиий образларгъа малик шедеврдир»!, 
— деп яза Эшреф Шемьи-заде. 

Ашыкъ Умер «Шаирнаме» адлы эсеринде озь деврининъ 100-ден зияде 
намлы шаирлерининъ адларыны анъа ве оларнынъ чокъусына къыймет кесе. 
Бу онынъ шузаманнынъ Якъын Шаркъ ве тюркий эдебиятыны не дередже 
терен бильгени, не дередже кениш малюмат саиби олгъанындан делялеттир. 

Бу ерде шуны унутмамакъ керек ки, Къырым ХУ асырнынъ сонъунда 
Тюркиенинъ эли алтына кечкен сонъ Къырымнынъ медениетине ве эдебиятына 
тюрк тесири пек буюк олгъан. Тюрк тили тек эдебий тильге тесир этмекнен 
къалмайып, умумен о ерли халкънынъ лакъырды тилине де сонъ дередже 
тесир эткен. Бу тесир эсасен Къырымнынъ ялы бою ве дагъ районларынен 
сынъырлангъан. Ярымаданынъ эксери къысмында — меркезий районларда 
ве чёль тарафында исе бу тесир олдыкъча аз сезиле. 

Эгер эдебий тиль талилине терен даладжакъ олсакъ, шуны айтмакъ лязим 
ки, Ашыкъ Умернинъ де, Джевхерийнинъ де, о девирде иджат эткен дигер 
шаирлернинъ де чокъусы эсерлери эсасен тюрк тили иле къарышыкъ арап- 
фарс тиллеринде язылгъанлар. Бунынъ себеби шунда ки, диний-мистик ве 
сарай эдебияты векиллерининъ тырышувынен Тюркиенинъ озюнде биле 
поэзия ичюн тюрк тили гуя келишиксиз, къаба деп илян этильген ве бу саада 
фарс, арап тиллерине устюнлик берильген. 

Академик В.А.Гордлевский тюрк поэзиясына фарс тилининъ япкъан 
кучьлю тесири акъкъында айтаракъ, шойле яза: «Эджнебий тиль огюнде 
къуллар киби боюн эгюв шу дереджеге барды ки, озь сёзлери юксек поэзия 
ичюн ляйыкъсыз деп, тильден бутюнлей четлетильдилер; сийректе бир озь 


' Э.Шемьи-заде. Омюр ве яратыджылыкъ. Ташкент. 1974. С. 119-120. 

догъмуш тилине мураджаат эткен базы бир уйкен несиль шаирлери чешит 
сыкъыштырувларгъа, такъипке огъратыла эдилер»'. 

Эски къырымтатар тилини яхшы бильген мутехассысымыз Зия Акъсакъов 
бу хусуста «Йылдыз» журналынынъ 1985 сенеси 1-инджи санында басылгъан 
«Халкъ вариети» адлы макъалесинде шойле язгъан эди: «Ашыкъ Умер де озь 
девирине, озь земанесине, онынъ адет-аньанелерине бойсунаракъ, о девирнинъ 
башкъа шаирлери киби, озь эсерлеринде эсасен арап-фарс ве тюрк тиллеринден 
файдаланмагъа меджбур олды... Шунынъ ичюн биз Ашыкъ Умернинъ эдебий 
мирасыны кениш окъуйыджылар кутьлесине шаирнинъ эсерлерини имкяны 
олдыгъы дереджеде пек денъшитирмейип, азырки эдебий тилимизге ве русчагъа 
терджиме этмекле еткизе билемиз. Ялынъыз бойледже биз оны халкъымызгъа, 
эм башкъаларына, яни эдебий алемге таныта билемиз». 

Бойлеликле, Къырымнынъ эдебий тили эджнебий тиллернинъ зияде 
тесирине къапылып, озюнинъ ильки девирдеки шекилленюв эсасы олгъан 
къырым-къыпчакъ язма тилинден узакъ девирлергедже четленгенини 
коремиз. Бу тесирнинъ, бу четлетювнинъ акъибетлери озюни аля бу куньгедже 
сездирмекте. 

Ашыкъ Умер озюнден сонъ пек зенгин шиирий асабалыкъ къалдыра. 
Эшреф Шемьи-заденинъ язгъанына коре, онынъ шиирлери язылы 
джонклерден чешит китапханелерде учь эльязмасы беллидир. Бириси 
Истанбулда Бешикташ Ягъя эфендининъ китапханесинде, экинджиси Конья 
шеэриндеки Мевляна музейинде, учюнджиси де Лондонда Британия 
музейиндедир. Истанбул нусхасы 1728 сенеси кочюрилип язылгъан энъ эски 
эльязма олып, 530 саифелик бу джыйынтыкъта 19970 сатырдан ибарет 1242 
шиир бар экен. Коньядаки эльязма колем джеэтинден энъ буюги олып, 
шаирнинъ 1500-ге якъын шиирини къаплап алмакъта ки, о Истанбул 
нусхасындан 56 йыл сонъ, Аджи Ислям огълу Афыз Усеин тарафындан 
кочюрилип язылгъандыр. Британия музейиндеки нусха исе, арапча диний ве 
ахлякъий эсерлернен бир джылткъа тикильген 44 саифелик дефтер олып, 106 
шиирден ибареттир". Булардан башкъа элимизде булунгъан ве Булгъарстанда 
Ибраим Татарлы тарафындан чыкъарылгъан «Эски тюрк эдебияты» 
джыйынтыгъында да Ашыкъ Умернинъ баягъы эсерлери бар. 

Ашыкъ Умернинъ эсерлери 96 шиирден ибарет «Диван Ашыкъ Умер» 
адлы айры китапчыкъ шеклинде Къырымда биринджи кере 1894 сенеси 
Багъчасарайда Исмаил бей Гаспринскийнинъ «Терджиман» газетасы 
басмаханесинде басылып чыкъкъандыр. Не себептен бильмем, Ашыкъ 
Умернинъ бу китаптаки 100-ден зияде эсерининъ эксериси пек чокъ 
ииълышлар ве хаталарнен басылгъан. Бундан 74 йыл кечкен сонъ, 1968 
сепеси «Ленин байрагъы» газетасында Эшреф Шемьи-заденинъ Ашыкъ Умер 


ы ВА. Гордлевский. Сайлама эсерлери. ІУ джылт. С. 493. 
'’).Шемьи-заде. Омюр ве яратыджылыкъ. Ташкент, 1974. С. 120. 

акъкъында буюк колемли макъалеси ве онынъ эсерлеринден бир сыра 
нумюнелер басылды. Бундан сонъ газеталарда ве «Йылдыз» журналында бу 
буюк шаиримиз акъкъында дефаларджа макъалелер ве шиирлеринден 
нумюнелер басылып кельмекте. Ве, ниает, 1988 сенеси Ташкентте шаирнинъ 
«Ашыкъ Умер. Шиирлер, гъазеллер» адлы буюк колемде китабыны бастырып 
чыкъармагъа наиль олдыкъ. 1990 сенеси исе онынъ «Ашыкъ Умер. 
Ашыкънынъ йырлары» адлы экинджи китабыны бастырдыкъ. Бу эки китапта 
шаирнинъ 10000 сатыр къадар шиирий асабалыгъы ер алды ве бу буюк 
шаиримизнинъ ольмез иджады халкъымызнынъ эдебий ве медений вариетине 
чевирильди. 

Ашагъыда кетирильген «Шаирнаме» эсеринде тюрк алемининъ юзден 
зияде шаирлерини тариф этип кечкени Ашыкъ Умернинъ озь деврининъ не 
дередже кениш малюматлы иджаткяры олгъанындан делялеттир. 
Кетирильген эсерлер Тюркиеде чыкъарылгъан китабындан алынды. 


ГЪАЗЕЛЛЕР 


Джан-ы дильден маиль олдым бир сачы лейляе бен, 
Дили бульбуль, сачы сунбуль, къашлары тогърае бен. 


Гидже-куньдюз асретинден джигерим къан агълады, 
Бир онъалмаз дерде душдим огърадым севдае бен. 


Алыма рахм эйлемез ол дини ёкъ иманы ёкъ, 
Ашыкъкъа эйлер джефайы зерредже ихсаны ёкъ. 


Бир аджаип дерде душдим дердиминъ дерманы ёкъ, 
Башыма алдым беляйы огърадым гъавгъае бен. 


Бизе нисбет гъайрыеми кендинъи яр эйлединъ? 
Руз-и шеб бульбуль мисали ишими зар эйлединъ. 


Гъурбет ильде бу джиъаны башыма дар эйлединъ, 
Джевр-и джефа чекмек ичюн кельмишим дюньяе бен. 


' Садеддин Нузет Эргъун. Ашыкъ Омер. Аяты ве шиирлери. Семин Лутфий 
нешрияты. 1936. 

Зерредже дюньяде бир кез корьмедим лутфынъ сенинъ 
Мерйаметсиз олдынъ, асла корьмедим лутфынъ сенинъ. 


Шойле бир сейях алем коремедим Къафдан Къафа, 
Дир ки Умер маиль олдым бир мелек симае бен. 


ж жож 


Барекалла! Хуб яратмыш къудретиле зульджелал, 
Бир бакъышле акълым алды самур къашлары хилял. 


Веджхинъ дженнете бенъзер, леблеринъ аб-и зулял, 
Сурейе таха язылмыш алнынъа, дильбер, сенинъ. 


Михнет иле кечди омрюм бир сефасын сурьмедим, 
Эшкъ иле диване олдым, бу джиъанда кульмедим. 


Хасбуналла, севдигим, бен гунахкяр олмадым, 
Хаста гонълюм ятмакъ истер дизинъе, дильбер, сенинъ. 


Бир гузеле гонъуль вируб, кендинъ къурбан эйлеме, 
Эр корьдигинъ дост сануб, гизли сырынъ сёйлеме. 


Мерхамет къапысын къапап, бенденъи терк эйлеме, 
Инсан олан таянурмы назынъа, дильбер, сенинъ. 


Янды куль олды (бу) вуджудым кель сёндир эльаман 
Эр къачан ах эйлесем, наз идер ол къашы хилял. 


Дир ки Умер нейлеейим, бойле гитсун бир заман, 
Эр не дирсенъ разыйым сёзинъе, дильбер, сенинъ. 


СЕМАИЙЛЕР 


Не джанлардан гери къалмыш 
Мисафирханедир дюнья. 
Хараб эдер хараб олмуш 
Ятур виранедир дюнья. 

Хараб олмушдюрюр йине 
Дуалар юзю суйине. 
Назар къыл Хай-у хуйине 
Къуру эфсанедир дюнья. 


Ширар-ы мекрине янма 
Юзюнъе кулер инанма. 
Сен аны ашине санма 
Сакъын, биганедир дюнья. 


Не семте къулланурсунъ ат 
Фелек эйлерсен ахыр мат. 


Мюджерред зеър иле къат-къат 


Долу пейманедир дюнья. 


Умер эль чек сафасындан 
Вефа умма вафасындан. 
Хазер эйле джефасындан 
Фенадыр я недир дюнья. 

Баһар олду гуль ачылды 
Кюлли рахметлер сачылды. 
Дюрлю чичеклер ачылды 
Къангимиз аля чичектир? 


Ляле эдер бен лялейим 
Джумленъизден бен аляйым. 
Эм сенайым эм сафайым 
Къангимиз аля чичектир? 


Къаранфиль бени экерлер 
Беглере пишгех чекерлер. 
Алур сакъсия дикерлер 

Къангимиз аля чичектир? 


Меневше эдер эй танъры 
Ашыкълар сёйлерлер догъру. 
Ничюн беним бойнум эгри? 
Къангимиз аля чичектир? 


Сюнбюль дер ки къаным акътыр 
Ичимизде ич кем ёкътыр. 

Д жумлемиз ярадан Хакътыр 
Къангимиз аля чичектир? 


Умер тутту сюнбюль сёзюн 
Гетирсюн чичегинъ юзюн. 
Гьондже икъаз этсе гёзюм 
Эр бири аля чичектир. 


КЪОШМА 


Фелек этти асрет чешм-и местиме 
Дияр-ы гъурбети гездим усандым. 
Къалмады зерредже сабра такъатым 
Бу дердли синеми эздим усандым. 


Къалмады зерредже сабра такъатым 
Гёзден уйкъу гитти тенден раатым. 
Къалмамыштыр гъайра къула миънетим 
Миънет потасында сыздым усандым. 


Ёнюм Хакъкъа туттым юзюм тураба 

Гонъуль махрум къалмаз гелен хитаба. 
Хиджран маджерасы сыгъмаз китаба 

Къалем аджиз олды яздым усандым. 


Дели гонъуль истер исенъ саадет 
Бинип ашкъ атына этме сефает. 
Эввели мелямет сонъу недамет 

М уктеза-йи ашкъы сездим усандым. 


Умер нелер чекти хиджран элинден 
Гёрен ибрет алыр чешм-и селинден 
Ярынъ джефасындан халкъынъ дилинден 
Бен кенди кендимден бездим усандым. 

ШАИРНАМЕ 


Олмакъ истер исенъ гонъуль зюльфюнунъ 
Деруни зикр эйле Гъани Езданы!. 
Бе-эмр-и сани'и сун’и Кяф у Нун?. 
Яратты алем-и кевн у мекяны. 


Кель, диль бюльбюли медх-и лисане, 
Къасды шуарайы чекмек беяне. 

Корь, не ашыкълар вар гельмиш джиъане, 
Дильде яд эделим эп шаирани. 


Султан Несимийдир джумлее сердар, 
Эсрар-ы ашкъы ол эйледи изхар?. 
Дерисин юздилер этмеди инкяр, 
Джанана эриндже терк этти джаны. 


Ахмед-и Кюфрийнинъ кем намы къалды, 
Кюфюр сёзьлериле чокъ зарар булды. 
Мансур да Энельхакъ таблыны чалды. 
Къайгъусуз белюрсиз этти мекяны. 


Хафиз-и Ширазий, Румий, Фузулий, 
Анлары гечиндже екдир Усулий. 
Окъуныр диллерде назм-ы Къабилий, 
Эр демде шад ола рух-и реваны. 


Эгер кормединъсе юзюн Кямийинъ, 
Келямын гуш эттикте Келямийинъ, 
Фариси гюфтеси Молла Джамийинъ, 
Назм-ы дюрер бары тутты джиъаны. 


Затийинъ корь муям саньатын мегер, 
Беданийинъ фазлы джиъаны дегер, 
Къоджа Неджатийи сорарсанъ эгер, 
Олдыр шуаранынъ пир-и ирфаны. 


'Гьани Ездан — джумерт Аллаһ демектир. 
2 «Кяф» ве «Нун» — арап элифбесинде «К» ве «Н» арифлерининъ адлары. 
3 Изхар эйлемек — тасвир этмек, ачып косьтермек, анълатмакъ. 

Лутфий сёзьлериле тутты Исхакъы, 
Яхшы Фиркъатнаме сёйлер Фиракъий. 
Ишретле кочюрди вакътыны Бакъий, 
Султан Сулейманынъ девр-и заманы. 


Арифлер Хаятий назмын бегенди, 

Султан Селим хана къылуп песенди. 
Семенд-и таб’иле Яъя Эфенди 

Нидже дем джюстюджо къылды мейданы. 


Намын марифетле анъдырды Феврий, 
Ульвий гюне гюне костерди Таврий. 
Мешъурий алемдир хеджв иле Джеврий, 
Явейе унс олмуш анынъ Лисаний. 


Сууд Эфенди олмюфти-и ислам 
Ильмиле алемде булды хош макъам. 
Инс у джинге фетва верди бир эйям, 
Бир несне олмазды андан пинхани!. 


Алиде дерс олды ашкъын кюнюзу, 
Нефий иле Невий къопарды тозу. 

. Молла Гъарибийнинъ гъараиб сёзю 
Эксик олмаз Фигъанийинъ фигъаны. 


Аскерий алеме гъульгъуле салды, 
Къадылар садрында хукюмет къылды. 
Молла Джелаледдин ильм иле олды, 
Хакъикъат бахрининъ гевъер-и кяны. 


Фазлий устадыдыр тарз-ы иджадын, 
Бахаий даменин къомаз инадын. 
Тифлий Челебидир султан Мурадын, 
Яр-ы вефадары корь къанде къани. 


Недимий гелиндже тарз-ы иджада, 
Худуды сюремез ола пияде. 
Рахшанлынынъ таб’ы гъает кюшаде, 
Шуара безминде шан верди Шаний. 


! Пинхан — гизлев, гизлемек олмаз дегени. 

Атаий, Хатаий кямиль хунердир, 
Садерю сёзьлере Хусний ибердир. 
Медждий диваны герчи муътасардыр, 
Агахийе сордум бегенди аны. 


Беъиштий, Наимий, Фейзий, Дюхюрий, 
Сабрий хакъикъатин эм дахи Нурий. 
Убейдий, Месихий, Эмрий, Сюрюрий, 
Эмирий, Ринда эм Шюхудий, Кяний. 


Ахий гъаркъ эйледи нура джисмини, 

Хюсн у дильде назар эйле ресмини. 

Махляс эдинмишлер дженнет исмини 
Фирдевсий, Дженнетий, Адний, Джинаний. 


Хакъикъаттен сёйлер Аллахий, Сабрий, 
Аджиз къоду нидже Шаирий, Хайрий. 
Герчи Зиммий иди сюрета Гебрий, 

Даъл эдемем бельки мюслим Ниханий, 


Абдийнинъ таъмиси джюмлее гъалиб, 
Хашимий мюседдес япмагъа Талиб. 
Рахмийнинъ сёзьлери хале мунасиб, 
Окъунса динълейир эъл-и ирфаны. 


Шемседдининъ джандан гелюр садасы, 
Ходжа Челебининъ назий эдасы. 
Фисебилилайдыр Вейсий нидасы, 
Тебризий сёзьлери бир хошча Маний. 


Хайретий мейданын гечерди мерди, 
Имамлар медхини баша чыкъарды. 
Халетий чокъ дюрлю сырлара варды, 
Гюльшенийден тутуб дести даманы. 


Ниязий хакъикъат къылмады нияз', 
Юнус эр дем эдер кешиф иле раз. 


т Нияз этмек — ялвармакъ, тилемек. 

Ёкъ Эшреф огълунынъ сёзюнде гюдаз, 
Нуткъий иршад эдер ишиден джаны. 


Феъмийде къылалым хатмын келямын, 
Халиль де леззетин алды о джамын. 
Алий гъазель иле мешћурды намын, 
Тамам эйлеелим бу деситаны. 


Бу денлю джем’ идуп акъл-и перишан, 
Яздыкь исимлерин олдукъча имкян. 
Асрымызда олан саъиб-и диван, 
Динъле бизим шеъримизде оланы. 


Шерифий дегильми джумлее устад, 
Ол дегильми бизи эйлеен иршад. 
Хашимий ши рине верди озьге дад, 
Бир-бирин екреги Къандий, Лисаний. 


Анлар ма рифетле булды девлети, 
Адлий чекти нидже дюрлю мийнети. 
Бурсада мешйурдур Дервиш Узлетий. 
Зарийи бегендим дурсун къаланы. 


Селефтен геченин мухтасар йиан, 
Исм у ресми иле эйледик беян. 
(Даа чокътур шаирлер олур беян, 
Исимлерин бир-бир эйлериз илян). 


Эввель Кятибийден иделим агъаз, 
Кямилинъ сёзьлерин дерунунъа яз. 
Кёрогълу чаларды пердесиздже саз, 
Къулогълунынъ белли нам у нишаны. 


Эмир заде эйлияя верди шан, 
Бегзаде нюс асыз олмазды реван. 
Ахий иле Гедайы да бир заман 
Бурсада сюрьдилер дем у девраны. 


Бурсалы Халильде садедир лисан, 
Гузель медх этмеде ёкъ анъа акъран. 


Бир кунь джам ичеркен сакъи'-и девран, 
Ольдюрип зеър иле сунды Еганий. 


Будыр мюнаджатым раб-уль-Меджиде, 
Мурад иденлери мюстедам иде. 
Языджы гъаркъ олды Бахр-и сефиде, 
Хакъ насиб эйлесин хар-и джиъаны. 


Бичаре Мейлий де джиъанда мелиль, 
Бир заман гъурбетте сюрюнди зелиль. 
Генчликте эль чекюп хурмет-и Халиль, 
Терк эйлейюп гитти кёхне джиъаны. 


Бир заман гъурбетте сюрюльди сефа, 
Аякълар алтындан гечти чокъ джефа. 
Нидже шаирлеринъ Дагълы Мустафа 
Къопарды сёзинен тозы-думаны. 


Оксюз Ашыкъ дейишлери асельдир. 
Къарадж-огълан исе эски месельдир. 
Эзгиси чыгърылур кейфе кесельдир, 
Биз шаир саймайыз ойле озаны. 


Дели Балта хасама костерир хунер, 
Арабча сёзьлерле урфа сепер. 
Сипахийдир джумлесине сер нефер, 
Мекян тутуб къылды ол Къараманы. 


Бели дедиклери эр джане къалмам, 
Бинъ джеваб сёйлесе айныма алмам. 
Кямилинъ янында бир несне бильмем, 
Хеле бен бойледже эттим из аны. 


Дер ки Ашыкъ Умер саде сёзьлериз, 
Ильм-и хакъикъатте биз джан озьлериз. 
Постумузын абдалыйыз гёзлериз 

Текйе-и ашкъ ичре ёлу эркяны. 


Бутюн омрюни шиирве музыка язмакънен кечирген Ашыкъ Умер ич эвленмей, 
аятыны бекярлыкъта кечире. Омюрининъ сонъунда о догъгъан шеэри Кезлевеге 


' Сакъий — шарап сюзюджи, шарап дагъытыджы. 

къайтып келе ве 1707 сенеси сексен алты яшында бу ерде вефат эте. 
Шаир бугуньде халкъынен берабердир ве онынъ зенгин иджадий 
асабалыгъы халкъымызгъа, медений варлыгъымызгъа хызмет этмекте. 
(Ашыкъ Умернинъ эсерлери «Йылдыз» журналынынъ 1980 с. 3-юнджи, 
1985 с. |-инджи, 1999 с. 2-нджи санларында басылды ве Ташкентте айры китаплары 
нешир этильди: 1988 сенеси — 1-инджи джылты, 1990 сенеси — 2-нджи джылты). 


СЕЛИМ ГЕРАЙ ХАН ү7634— 7704) Бахадыр Герай ханнынъ огълу, 
1634 сенеси догъгъан І Селим Герай хан дёрт кере (1671—1678, 1684—1691, 
1692—1699, 1702-1704 сенелери) Къырым тахтында булуна. Къырым ханлыгъы 
тарихында Селимлер деври о вефат эткен сонъ да девам этеве ХУІІ асырнынъ 
биринджи ярысында тахтта бутюнлей Селимлер сулялеси булуна, чюнки І Селим 
Герай пек буюк къорантанынъ башы олгъан - о 75 баланынъ бабасы олып, о 
балалардан 13 огъул ве 10 къыз сагъ къала ве осип буюйлер. Онынъ алты огълу: 
П Девлет Герай, Ш Гъазы Герай, І Къаплан Герай, Ш Саадет Герай, П Менъли 
Герай ве П Селямет Герай умумен 41 йыл тахтта булуналар. 

Селим Герай еди яшында бабадан оксюз къала — Бахадыр Герай хан 
1641 сенеси Кезлеведе вефат эте. Бахадыр Герайнынъ озю де шаир эди. Онынъ 
къадыны (Селим Герайнынъ анасы) Хан-заде ханум да шаире эди. 

Селим Герайнынъ ады тарихта энъ бильгили, энъ мерхаметли, энъ джумерт ве 
инсаниетли бир хан олмакънен бирге,заманынынъистидатлы шаирлеринден бири 
оларакъ да белли. Замандашлары, шу джумледен намлы сеяатчы Эвлия Челеби 
де озюнинъ «Сеяхат-наме» эсеринде Селим Герайнынъ яратыджылыгъына юксек 
къыймет кеселер. Эвлия Челеби онынъ достлары олгъан шаирлерни анъып 
кечерек, джумледен Лемъи Челебини, Муъмин Эфендини, Фазлы Челебини, Эмир 
Медхи Челебини, Арани Челебини, Недим Челебини (Челеби - бу сой ады дегиль, 
бу Къырымда белли бир бильгили, медений, зиялы табакъагъа аит ве бабадан 
балагъа кечкен унвандыр) ве дигерлерни къайдэте. Лякин шиир тизювде Селим 
Герайнынъ озюнеетер олмагъан!. 

Нариман Абдульваап «Голос Крыма» газетасынынъ 1996 с. ноябрь 29 
санында басылгъан макъалесинде Селим Герайнынъ акъыл-идракли 
укюмдар, истидатлы сераскер, буюк шаир олмакънен бирге, онынъ 
музыкагъа мейиль бергенини ве бестекярлыкъ япкъаныны, пек гузель 
йырлагъаныны да къайд эте. Меккеге аджиликке барып Аджи Селим Герай 
олгъан, Къур’анны эзберден билип, афыз олгъан Селим Герай Мевлевий 
тарикъатынынъ азасы олып, шу дервишликнинъ эсасчысы софу шаир 
Мевляна Джеляледдин Румийнинъ (1207—1273) «Месневий» поэмасыны энъ 
гузель окъугъанлардан бири экен. 


' «Голос Крыма» газетасы. 1996, ноябрь 29. 

Хан вешаирІ Аджи Селим Герай 1704 сенеси вефат эте. Онынъ сакъланып 
къалгъан бир къач шииринден бир дёртлюк: 


Диригъ, о тазе-нихалим хева недир бильмез. 
Беля-ий ашкъ недир у мубтеля недир бильмез. 
Дерун-и синее захм урмагъа билюр амма, 
Табиб-и тазехевесдир, дева недир бильмез. 


Земане тилимизде бу дёртлюкнинъ манасы тахминен шойледир: 


Эй-ат! О яш фиданым ашкъ атеши недир бильмез, 
Ашкъ белясы недир, я асретлик недир бильмез. 
Коксюмнинъ ичине яра урмагъа билир, амма, 

Яш дживан табиб — о дева недир бильмез. 


МУХАММЕД КЪЫРЫМИИ ү2— 7708 /09). ХУП асырда яшап иджат 
эткен бу шаир къырымлы бир къорантада догъгъан олып, Истанбулда 
оськендир. Озю дервишлер тавабасындан олып, сеяат этмек макъсадынен 
дефаларджа Къырымгъа келип кеткени белли. Бу себептен озюне Къырымий 
тахаллюсыны алгъандыр. Онынъ севги, ашыкълыкъ мевзусына 
багъышлангъан ве Февзие Абдуллаһ Тансель тарафындан нешир этильген 
бир «Къошма»сындан башкъа шиири белли дегильдир. «Салимнинъ 
тезкересинде де «Къырымий» тахаллюслы бир шаир акъкъында сёз 
юрютиле», — деп яза Джемал Къурназ озь «Антология»сында. 

Мухаммед Къырымий башына кельгенлерни усталыкънен тариф этмек 
истидадына малик бир шаир экен. Шиирлери саде ве табиий олгъанындан 
акъылда тез къала экенлер. Февзие Тансель, Салим тарафындан бир бейти 
ве муаммасы орьнек оларакъ кетирильген бу шаирнинъ юкъарыда анъылгъан 
«Къошма»нынъ саиби Къырымий иле айны бир киши олгъаныны зан этмекте. 
Эгер бу догъру олса, ХУІ асырда кутьлевий олгъан, эм «эджа» везнинен, эм 
де «аруз» везнинен шиирлер язув къабилиети Къырымийге де хас олгъаны 
анълашылмакъта. Салим онынъ Хиджрий 1120-де яни 1708—1709 
сенелеринде ольгенини бельгилей. 

Мухаммед Къырымийнинъ тили гъает саде, анълайышлы. Онынъ 
башлыджасына озь ана тилинде язгъаны корюнмекте. Иште, онынъ 
юкъарыда анъылгъан къошмасы: 


Учь шей сечтим дахи учьлер ашкъына 
Бири ляле, бири сунбуль, бири хар 
Не хош олур учь фиданнынъ мейвасы 
Бири алма, бири армут, бири нар. 

Ашкъ иле башыма джихан тар олду 
Ашкътан диванелик ялнъыз зар олду 
Гъурбет ильде учь шей бана яр олду 
Бири асрет, бири фиркъат, бири зар. 


Санма башума гечени девлетлер 

Дахл этмейин булсун тадж-ы девлетлер 
Учь сёзь илен чектим бунджа захметлер 
Бирин гёрдим, бирин бильдим, бири вар. 


Диделер фиркъатте яшыны дёкди 
Нал идуп учь несне къаддымы букти 
Муруввет джевхери хебая гитди 
Бири намус, бири гъайрет, бири ар. 


Аджеб не геректир гъариб баш сана 
Къырымийим учь шей етишир бана 
Гъафиль олуп ягъма сатманъ дёрт яна 
Бири агъув, бири зеэр, бири мар. 


МУСТАФА ДЖЕВХЕРИИ (2— 7775 / 16). Шаирнинъ догъгъан 
йылы белли дегиль, вефаты 1715—1716 сенелери арасындадыр. Мустафа 
Джевхерий ХУП асыр классик шаирлеримиз сырасында Ашыкъ Умернен 
бир девирде, бир шараитта яшап иджат эткен ве онынънен бир сырада намы 
кениш даркъагъан намлы саз шаирлеримизден биридир. Мустафа Джевхерий 
эсерлерининъ мевзу чешитлиги, шекиль ве жанрлары да аман-аман айны 
Ашыкъ Умернинъки кибидир. Лякин Джевхерийнинъ айры эсерлеринде халкъ 
аяты даа кенишче акс олуна. О, халкънынъ озюне, халкъ адетлерине даа 
якъын ве тили исе даа зияде анълайышлыджа. 

Мустафа Джевхерийнинъ эсерлери Тюркиеде дефаларджа айры китаплар 
олып чыкъарылды, чешит шиирий топламларгъа кирсетильди. Бизим 
эдебиятымызда Джевхерий акъкъында биринджи кере къыскъа бир малюмат 
1983 сенеси «Йылдыз» журналынынъ 3-юнджи санында онынъ бир сыра 
эсерлерини азырлап ёллагъан Айдер Эмировнынъ къыскъа макъалесинде 
берильген эди. Айдер Эмиров Джевхерий хусусында малюмат илькиде 1980 
сенеси Бакуда нешир этильген «Тюрк халкъ шиириетинден сечмелер» адлы 
джыйынтыкъта пейда олгъаныны къайд эте ве шу джыйынтыкъны тертип 
эткен азербайджан шаири Мехмед Аслан Мустафа Джевхерийнинъ 
къырымлы олгъаныны бильдире. 

Сонъра 1984 сенеси «Йылдыз»нынъ 2-нджи санында белли 
зиялыларымыздан Зедла Акъсакъовнынъ Джевхерий акъкъында «Буюк 

эдебий сима» серлевалы макъалеси ве шаирнинъ бир къач шиири басылды. 
Бойлеликле, ХУП асырда махсулдар иджат эткен буюк шаиримиз Мустафа 
Джевхерийнинъ ады аман-аман 300 йылдан сонъ акълы суретте озь 
халкъынынъ эдебиятына къайтыл кельди. 

Зедла Акъсакъов озь макъалесинде тюрк эдебияты тарихчысы ве 
муаллими Агах Сиррининъ «Эдебият тарихы дерслери» китабында аз олса 
да, къырымлы шаирлер Ашыкъ Умер ве Мустафа Джевхерийнинъ эсерлери 
акъкъында да малюмат кетирильгенини къайд эте. Зедла Акъсакъовнынъ 
язгъанына коре, китапнынъ «Халкъ шаирлери» адлы болюгинде ХУІ асырда 
яшап иджат эткен саз шаирлери акъкъында сёз юрьсетилерек, о девирдеэнъ 
чокъ шурет къазангъан шаирлернинъ адлары анъыла ве муэллиф озь фикрини 
шойле иляве эте: «...Хусусан Ашыкъ Умернен Джевхерийнинъ шурети сонъ 
девирлерге къадар девам этти. Джевхерийнинъ асыл исми Мустафадыр. 
Догъгъан вакъты билинмемекле берабер къырымлы экени беллидир. Эр алда 
аз-чокъ тасиль корьмиш бир адам олгъаны анълашыла. Бу итибарле диван 
эдебиятынынъ буюк тесири алтында къалмыш. Манзумелеринде арапча ве 
аджемдже келимелер ве ибарелер чокъча булуна». 

Буны тюрк тарихчысы яза. Къыйметли малюмат. Джевхерийнинъ ады 
Мустафа олгъаны онынъ озь сатырларында косьтериле: 


Джевхерий табирдир, Мустафа исмим, 
Бир къатре мениден һалкъ олды джисмим, — 


деп яза о къошмаларындан биринде. 

Тюрк алими проф.Фуад Копрюлюнинъ «Джевхерий» адлы эсеринде 
кетирильген риваетте Мустафа Джевхерийнинъ къырымлы олгъаны зан этиле, 
онынъ о вакъытта Истанбулгъа кельген Къырым ханы Селим Герайгъа 
багъышлап медхие язгъаны къайд этиле ве бу онынъ къырымлы шаир 
олгъаныны тасдикълайыджы делиль оларакъ косьтериле. Эбет, чокъ йыллар 
ватанындан узакъта, гъурбетте яшагъан Джевхерий Селим Герай ханнынъ 
кельгенини корип, севинип, онъа озь мунасебетини шиирий сатырларнен 
бильдирген. Шубесиз, бу фактнынъ эмиетини эксильтмек олмаз. 

Лякин 1987 сенеси Анкарада чыкъарылгъан кене «Джевхерий» адлы 
джыйынтыкънынъ баш макъалесинде тертип этиджи проф. Шукри Эльчин 
юкъарыдаки фикирнен чокъ разы олмаса керек ки: «Бизе гёре 
мемлекетимизинъ бухранлы бир девресинде Истанбула гелен Селим Гирая 
эр анги бир халкъ шаирининъ — макъсады не олурса олсун — медхие язмасы 
мумкюндир. Элимиздеки махдуд мальземее гёре Джевхерийнинъ Истанбуллы 
олмасы ихтималы вардыр. Онынъ узун муддет Истанбулда яшадыгъыны ве 
мемуриетле гиттиги эски виляетлеримизде Истанбула дуйдыгъы асретини 
косьтерген делиллер вардыр», — деп яза о. 

Урьметли Шукри Эльчиннен бу ерде разылашмакъ ич мумкюн дегиль. 
Малюм ки, Къырым ханлары адети узьре Истанбулда тайинлене я да анда 
тасдикълана эдилер. О ханларнынъ Истанбулгъа сыкъ-сыкъ барувлары ерли 
шаирлер ичюн ич де янъылыкъ олмаса керек ки, бу «вакъиа» асыл да «эр 
анги бир халкъ шаирини медхие язмагъа» ильхамландырмасы ичюн себеп 
ола бильмез эди. Занымызджа, Селим Герайгъа медхиени анджакъ озь 
ватанына асрет олгъан къырымлы шаир Джевхерийнинъ язмасы зияде 
табиийдир. Бу ал ич бир тюрлю шубе догъурмамакъ керек. 

Ватанындан кетип, бутюн омрюни ят иллерде ве эсасен Тюркиеде кечирген 
шаирнинъ ватанына олгъан битмез-тюкенмез асретлик дуйгъуларыны ве 
гъурбетлик аджджыларыны акс эткен сатырларгъа Джевхерийнийъ 
эсерлеринде сыкъ-сыкъ расткелине. Иште олардан базылары: 


«Фелек ят иллере дюшюрди бени, 
Гъурбет диярына дёнюрди юзю». 


«Я Раб! Нидже олур шу гъарип алым, 
Гъурбете дюшели иль банъа душман». 


«Гъурбет иллеринде чаресиз къалдым, 
Бир алымдан билюр яр-ы гярым ёкъ». 


«Багъдады турнайым варды илимиз, 
Екътыр гъурбетликте сорар алымыз». 


Бу сатырларда акс олунгъан асретлик дуйгъулары, Шукри Эльчин 
айткъаны киби, мемлекетнинъ бир шеэринден дигер шеэрине кеткен адамнынъ 
дуйгъуларындан зияде умумен узакъ йыллар ватанындан, догъгъан юртундан 
айрылгъан, акъикъатен гъурбет ильге тюшкен шахснынъ юрегини якъкъан 
асретлик дуйгъуларыдыр. 

Шусы да дикъкъаткъа ляйыкътыр ки, Мустафа Джевхерий озюнинъ 
замандашы олгъан ве онынъ киби омрюнинъ эксерий къысмыны Тюркиеде 
кечирген улу шаиримиз Ашыкъ Умернен сыкъы алякъада ве бир ерде 
булунгъанлар. Тюрк эдебиятында ве эдебий макъалелерде мешур саз 
шаирлери сырасында оларнынъ адлары эр вакъыт ян-яна тура. Бу ал да 
тесадуфий олмаса керек. 

Шукри Эльчиннинъ язгъанына коре, Ходжа Эмин адлы бир муэллифнинъ 
«Менакъиб-и Кетхудазаде Мехмед Ариф азретлери» адлы эсеринде 
дикъкъаткъа ляйыкъ бир язы бар экен. Истанбулда Фенер мааллесинде бир 
еудий мейханесинде «... ве искемлелеринъ узеринде невбетнен бир бейти Ашыкъ 
Умер ве бир бейти Джевхерий сёйлер ве къаршыларында дахи кятиплер о 

бейитлерден ич бирини зайы итмейип аман къайд идерлер»,' — дениле о языда. 

Бу языдан анълашылгъанына коре, эки буюк шаиримиз, ватанларына 
асрет эки семетдеш кедай Истанбулда берабер булунып, мейханелерде, 
чешит мерасимлерде бирликте мушаире япар, яни ярышлашыр экенлер. 

Юкъарыда къайд эттигимиз киби, Джевхерийнинъ аятына аит малюмат 
гъает аз. Тюрк тедкъикъатчыларындан Садеддин Нузет Эргъуннынъ, Фуад 
Копрюлюнинъ, Шукри Эльчиннинъ ве дигерлернинъ берген малюматларына 
коре, Мустафа Джевхерийнинъ догъгъан вакъты ХУП асырнынъ биринджи 
черигине аит этильмекте. Озю янъгъыз олып, бир эль-темели олмагъан олса 
ве Ашыкъ Умер киби о да эвленмеген олса керек. Буны о шиирлеринден 
биринде шойле тасдикълай: 


Аджи Бекташ Вели беним пиримдир, 
Асмана чыкъан беним зарымдыр. 


Беним кимсем ёкътыр, Мевля керимдир, 
Насибимсе келир Хиндден, Йеменден. 


Эсерлерине бакъаракъ онынъ сербест тюшюнджели, диндар бир адам 
олгъаны, аз-чокъ медресе бильгисине саип олгъаны ве диван эдебиятыны 
якъындан бильгени тасавур этиле. Онынъ Истанбул ве Бурсадан башлап, 
Турк-Ислям шеэрлеринде ве Румелиеде Диван кятиплиги вазифесинде 
булунгъаны беллидир. 

Озь деврининъ энъ махсулдар шаирлеринден бири олгъан Мустафа 
Джевхерийнинъ иджадий яратыджылыгъы эр анги саз шаирининъ иджады 
киби, айры эсерлерини эсапкъа алмасакъ, эсасен севги ве ашыкълыкъ, 
къадын дюльберлиги ве севгилисине къавушмакъ арзусы киби мевзуларгъа 
багъышлангъандыр. Эсерлеринде сыкъ-сыкъ ватан асретлиги ве 
гъурбетлик аджджысы чеккен адамнынъ дуйгъулары акс олунмакъта ки, 
шаирнинъ севгилисине къавушмакъ арзусы акс эттирильген шиирлернинъ 
бир чокъунда севгилиси — бу тувгъан иль, ватан образы деп зан этмек 
мумкюн. 

Джевхерий эсерлерининъ эксерисини 11 эджалы къошмалар ве 8 эджалы 
семаилер тешкиль этмектелер. Бунынънен бирге онынъ иджадында аруз 
везнинен язылгъан гъазеллер, мустезадлар, диванлар да ер алмакътадыр. 

Озюнинъ аджайип иджадынен шурет къазангъан ве тюрк халкъ 
шиириетинде озюне акълы суретте шерефли ер булгъан Джевхерийнинъ 
эсерлери къырымтатар эдебиятынынъ алтын саифелерини тешкиль 
этеджектир. 


' «Джевхерий». Сёз башы. Анкара, 1987. 

ХУП асырнынъ биринджи ярысында дюньягъа келип, узакъ омюр яшагъан 

Джевхерийнинъ вефат эткен вакъты белли бир дереджеде там бельгилене. Бу 

1715—1716 сенелеридир ки,бу тарих шаирнинъ ашагъыдаки дёртлюгинден келип 
чыкъа: 


Дер Джевхерий эр дем гонълюмиз фаригъ, 
Дюнья бир кольгелик харблере ляйыкъ. 
Бинъ юз йирми еди устюне тарих, 

Гидер серимизден бу бир думандыр. 


Хиджрий 1127 сенебу милядий 1715—1716 сенелери ола. Яни бу сенелерде 
шаир даа аятта экен. Демек, халкъымызгъа мисильсиз дереджеде къыйметли 
бедиий асабалыкъ къалдыргъан буюк шаиримиз Мустафа Джевхерийнинъ 
вефаты 1716 сенесинден эвель олмамалы. 

Джевхерийнинъ ашагъыдаки шиирлери 1928 сенеси Тюркиеде 
чыкъарылгъан китабындан алынды!. 


КЪОШМАЛАР 


ж ж ж 


Не къачарсынъ бенден, эй юзи махым, 
Сени севен вармы бенден зияде? 
Руз-у шеб дурмайып алырсынъ ахым, 
Ашыкъым, агълатма бундан зияде. 


Гедже-куньдюз бир висале эрмедим, 
Бульбуль олып гъондже гулюнъ термедим. 
Бу джефалар недир бен де бильмедим, 
Вармы ки бир залым сенден зияде? 


Сёйле мурадынъы мен де билейим, 
Инсаф эйле, чокъ агълаттынъ, кулейим. 
Къабул эйле сёзюм, къурбан олайым, 
Хаддим ёкътыр" санъа бундан зияде. 


Эрджаийсинъ, гъондже гулюм къокъулмаз, 
Кечер гидер хатирчигим сорулмаз. 

Дер Джевхерий май юзюнъе бакъылмаз, 
Якъар хуснинъ бени нардан зияде. 


' «Халкъ шиирлери» сериясы, «Джевхерий» китабы. Истанбул: Ахмед Кямиль 
матбаасы. 1928. 
2 Хаддим ёкътыр — чарем ёкътыр. 

Лутд-и ихсан иле диване гонъуль, 
Сени севмегенден иракъ ол сен де! 
Керек сунбуль олсын, керек гъондже гуль, 
Сени севмегенден иракъ ол сен де! 


Эки гонъуллийсе бир козьлери мест, 
Ихтияр эттирир хиркъа иле пост. 
Козинден беллидир акъикъатлы дост, 
Сени севмегенден иракъ ол сен де! 


Эгер къыйметинъи билюр исе де, 
Билип хакипае! гелюр исе де, 
Джианджа булунмаз мелек исе де, 
Сени севмегенден иракъ ол сен де! 


Дер Джевхерий, мурад олан ана, 
Тевеккуль эт? йонунъ Худадан яна. 
Вефа гельмез андан акъибет санъа, 
Сени севмегенден иракъ ол сен де! 


жожо ж 


Бульбуль, не ятарсынъ, яз баарь олды, 
Чагърышып отьменинъ заманы кельди. 
Сельбилер ешерди, чечеклер толды, 
Джангъа джан къатманынъ заманы кельди. 


Беним ярым янакълары аллыдыр, 

Акъ эллери десте-десте гуллидир. 
Дертли олгъан бакъышындан беллидир, 
Эр дерди атманынъ заманы кельди. 


Фиркъатле агълайып шевкъле кулюндже, 
Козюмден тёкюлен яшы силиндже, 

Бир дульберинъ элин ельге алынджа, 
Яйляя чыкъманынъ заманы кельди. 


' Хакипае — аягъын тюбюне. 
з 


2 Тевеккуль этмек — итаат этмек, бойвунмакь (Аллагъа). 

Ашыкъ Джевхерий де гидер достына, 
Гиди ракъиблеринъ бизе къасды не? 
Эввель баарь чайыр-чимен устине 
Сарылып ятманынъ заманы кельди. 


жж ж 


Кимге дад эйлесем сенинъ элинъден, 
Севдигимден айры дюшюрдинъ, фелек. 
Янды бу вуджудым иджран элинден, 
Кебап идуп багърым пиширдинъ, фелек. 


Бир эрджаий яре мефтун эйлединъ, 
Йыкътынъ хатырымы маъзун эйлединъ. 
Тюшюрип ёллара Меджнун эйлединъ, 
Акълымы башымдан шашырдынъ, фелек. 


Теслим олып риза вердим къазая, 

Омюрими исмарладым Худая. 

Дюшюрдим зевракъым бахр-ы беляя, 

Ашкъ далгъасын баштан ашырдынъ, фелек. 


Арайып булмадынъ, Джевхерий, мерди, 
Чектигим михнетлер серими серди. 

Рах-ы ашкъта бунджа муаббет дерди 
Джем идуп башыма душюрдинъ, фелек. 


ж ж ж 


Эй пери, джиана сен киби дильбер 

Не кельди, не келир, не кельсе керек. 
Лаълынъ киби Лукъман тиряк-и экбер! 
Не булды, не булур, не булса керек. 


Джефая башлады къадд-ы мевзунынъ, 
Та арша иришти ах-ы дерунинъ`. 
Бойле гидер исе чешм-и пурхунынъ? 
Не кульди, не кулер, не кульсе керек. 

' Тиряк-и экбер — энъ яхшы дерман, илядж. 

? Ах-ы дерунинъ — ичинънинъ ахы. 


3 Чешм-и пурхунынъ — къанлы, къан толу козьлеринъ. 

Эй алем-и хуснинъ сахид-кираны, 
Ольдир кель ракъиби, верме аманы. 
Ольдирмезсенъ кенди элинънен оны, 
Не ольди, не олер, не ольсе керек. 


Бунджа дем козюмден акъаркен селлер, 
Ваад этмиш экен сильмеге дильбер. 
Ахдине дурмады ол пери-пейкер, 

Не сильди, не силер, не сильсе керек. 


Джевхерий, гузелим гитти ябана, 
Бедир киби чыкъты о мей мейдана. 
Бу джиана беним киби диване 

Не кельди, не келир, не кельсе керек. 


жж ж 


Гъурбет иллеринде чаресиз къалдым, 
Бир алымдан билер яр-ы гярым ёкъ. 
Гьам-ы фиракъ иле би-меджал олдым, 
Агъламакътан гъайры кисб-у кярым ёкъ. 


Анынъчюн нуш эттим! джам иле зехри, 
Буламадым бир яр долаштым дехри. 
Къадими дал этти фелегинъ къахри, 
Аякъларда къалдым, итибарым ёкъ. 


Бу чархынъ элинден кульмедим бир дем, 
Чешмиминъ яшыны сильмедим бир дем. 
Бу дерттен халас олмадым бир дем, 
Дерд-у гъамдан озьге эльде варым ёкъ. 


Чокъ нияз эйледим кечмеди дилек, 
Аджиздир ахымдан коктеки мелек. 
Джевхерие бу джефа етер, эй фелек, 
Зияде джефая икътидарым ёкъ. 


' Нуш этмек — ичмек. 

Къуртуламам учь несненинъ элинден, 
Бири фиркъат, бири гъурбет, бири ашкъ. 
Учю бильмез бир-бирининъ алындан, 
Бири фиркъат, бири гъурбет, бири ашкъ. 


Ашкътыр бени севда иле сёйлетен, 
Фиркъаттыр джевр иле синем дагълатан, 
Гъурбеттир козьлеримден къан агълатан; 
Бири фиркъат, бири гъурбет, бири ашкъ. 


Бахри киби умманлары юзьдюрен, 
Меджнун киби сахралары кездирен, 
Ферхад киби дагълар башын къаздыран; 
Бири фиркъат, бири гъурбет, бири ашкъ. 


Бен билирим, беним акълым шашыран, 
Бени севдигимден джуда дюшюрен', 
Мухаббет дерьясын баштан ашыран: 
Бири фиркъат, бири гъурбет, бири ашкъ. 


Джевхерий дер: — Дерсим алдым оджадан, 
Окъуйып хатм эттим къара эджадан. 
Къоч йигити пир эйлейип къоджадан; 

Бири фиркъат, бири гъурбет, бири ашкъ. 


(Мустафа Джевхерийнинъ эсерлери «Йылдыз» журналынынъ 
1983 с. 3-юнджи, 1984 с. 2-нджи, 1999 с. 5-инджи санларында басылды). 


Малюм ки, къырымтатар тили ве эдебиятынынъ кечмиши гъает зенгин 
Ве мундериджели олып, о девирлерде кичкене Къырымда юзлернен 
шаирлер, улемалар, бильгили адамлар яшап иджат эткендирлер. Бу 
тарихий акъикъат, бу факт. Буны «Йылдыз» меджмуасында 
«Къырымтатар шиириети антологиясы» рубрикасы алтында къадимий 
девир шаирлеримиз акъкъында берильген малюматлар бе оларнынъ 
эсерлеринден кетирильген нумюнелер де тасдикълайлар. Бу джеэттен 
хусусан орта асырлар эдебиятымызгъа аит баягъы малюмат топланды. 


' Джуда тюшюрмек — айырмакъ, айры тюшюрмек. 

Булар арасында аз олса да, энъ къыйметли малюматлардан бири ХУ! 
асырда яшап иджат эткен аджайип шаиремиз Лейля Бикеч акъкъында 
малюматтыр. Онынъ яратыджылыгъы да анджакъ шу девирге аиттир. 


ЛЕИЛЯ БИКЕЧ 2). Бу аджайип шаиремиз акъкъында эдебиятымызда 
ильки малюматны етмишинджи сенелерде озь макъалелеринде Эшреф Шемьи- 
заде беян эткен эди. Онынъ догъгъан, ольген вакъты ве аяты акъкъында 
элимизде ич бир малюмат ёкъ. 

Орта асырларгъа аит къырымтатар шиириетининъ алтын деврини тешкиль 
эткен ве энъ махсулдар сайылгъан, эдебиятымызгъа Ашыкъ Умер, 1 Селим 
Герай хан, Мустафа Джевхерий, Резмий Бахадыр Герай, Мухаммед Кямиль, 
Лутфий, Джанмухаммед, Ашыкъ Ариф, Сейид Муса Кефевий, Усеин 
Веджихий, Мухаммед Къырымий, Абдулла Рамиз Паша, Достмамбет 
Азавлы, Абдуль-Азиз Афиф-заде, Афифелдин Абдулла эфенди киби ве даа 
чокъ аджайип шаирлерни берген ХУП асыр бизге къадынлар арасындан да 
Лейля Бикеч киби аджайип шаирени бермемеси мумкюн дегиль эди. 

Теэссюф ки, Лейля Бикечнинъ шимдилик элимизде булунгъан иджады 
ялынъыз ашагъыдаки дёрт сатырлыкъ шииридир: 


Ийш-у нуше, немет долу софрая гозь атмагъиль, 
Аят зевкьы, ферахлыгъы гельмез ялнъыз бу иле. 


Бакъ сен, ляле киби сюсьли, нарын чичек шукранле 
Бутюн омюр гъыдаланыр факъат согъан, сув иле. 


Бугуньге етип кельген шу дёрт сатыр шииринен белли Лейля Бикеч 
къадынлар арасындан о девирде чыкъкъан екяне шаире дегильдир. 

Классик эдебиятымыз узеринде семерели чалышмакъта олгъан яш 
эдебиятшнасларымыздан Нариман Абдульваап озюнинъ ХУП асыр 
шаиримиз І Селим Герай хангъа багъышлангъан макъалесинде онынъ 
бабасы Бахадыр Герай да шаир олгъаныны ве онынъ къадыны яни Селим 
Герайнынъ анасы Ханзаде Ханым да (энъ намлы шаирлеримизден бири 
олгъан Гъазаийнинъ къызыдыр) аджайип шаир олгъаныны къайд эте. Эльбет, 
даа чокъ бойле шаирелеримиз олгъаны шубесиздир. 

Эшреф Шемьи-заде озюнинъ «Аслыхан» дестанында Лейля Бикечни 
мисаль кетирип, тилимизнинъ байлыгъыны, къуветини тасдикъламакънен 
бирге, бизим о девирки шаирлеримиз бир чокъ башкъа шаирлер киби озь 
укюмдарларына ялтакъланып, ялынъыз оларны макътап шиирлер 
язмагъанларыны, оларнынъ халкънен сыкъы багълы акъикъий шаирлер 

олгъанларыны косьтере. Яни Лейля Бикеч озь шииринде: «Аятнынъ зевкъы, 
ферахлыгъы ялынъыз ашап-ичмекнен, софрагъа козь атмакънен 
сынъырланмай, табиатнынъ гузеллигине сукъланынъыз, табиат 
къанунларына бакъынъыз», дей. 

Эбет, дёрт сатырлыкъ шиирге бакъып, муэллифнинъ яратыджылыгъы 
хусусында, онынъ иджадынынъ чешит тарафлары акъкъында кениш сёз 
юрьсетмек къыйын. Лякин бундан аман-аман 350 йыл эвель язылгъан шу 
дёрт сатыр биле, Лейля Бикечнинъ не дередже истидатлы шаире олгъаны, 
онынъ тилининъ тюзьгюнлиги, къувети акъкъында кесен-кес мусбет фикир 
айтмагъа имкян бере. Яни, меселя, озьбеклер озьлерининъ кечмиштеки мешур 
шаирелери Надирабегимнен насыл гъурурлансалар, биз деозюмизнинъ Лейля 
Бикеч шаиремизнен о дередже гъурурлана билемиз. Чюнки олар озь 
иджадыны халкъкъа багъышлагъанлар ки, бу иляһий фаалиет миллий 
медениетимизнинъ алтын хазинесини байытмакътадыр. 

Лейля Бикеч ве Хан-заде Ханым бу джеэттен, халкъымызнынъ дюньяджа 
мешур медениет эрбабы Исмаил бей Гаспринскийнинъ фаалиетине озюнинъ 
бутюн бильгиси ве истидадыны, эм маддий ве эм маневий кучь-гъайретини 
къошкъан къадыны Зухра ханымнен, миллий театримизнинъ йылдызы олгъан 
Айше Тайганскаянен, ольмез бульбуллеримиз Сабрие Эреджепова ве Эдие 
Топчыларнен ве атта белли эдибе ве шаирелеримиз Джеваире ве Урие 
Эдемоваларнен, Сабрие Сеутова, Айше Кокиева ве Лиля Буджуроваларнен 
бир иджаткярлар сулялесини тешкиль эте дегиллерми? Истегимиз шу ки, бу 
суляленинъ теркиби арта берсин, тиль веэдебиятымызнынъ багъаналарындан 
олгъан бу иджаткярлар сулялесининъ несиллер багъы узюльмесин. 
Келеджегимизнинъ таянчы бундадыр. 

(Лейля Бикеч акъкъында «Йылдыз» журналынынъ 
1998 с. 3-юнджи санында басылды). 


Къырымтатар классик поэзиясы Ве эрте Вакъыт реализми 
шахэсерлеринден ХУ// асыр шаирлери Джанмухаммеднинъ «Тогъайбей» 
поэмасы Ве Эдип эфендиге иснад этильген «Сефернаме» дестаны 
эдебиятымызда айрыджа ер тутмакъталар. 


ДЖАНМУХАММЕД 2). ХУП асыр шаиримиз Джанмухаммед 
эдебиятымыз тарихында озюнинъ 2000 сатырлыкъ «Тогъайбей» адлы 
реалистик поэмасынен беллидир. Онынъ догъгъан ве ольген вакъты белли 
дегиль веаяты акъкъында элимизде ич бир малюмат ёкъ. Ялынъыз онынъ шу 
поэмада сёз юрьсетильген вакъиаларнынъ, шу Польша сеферининъ 

иштиракчиси олгъаны белли. Яни бу поэма Къырым сераскери 
Тогъайбейнинъ, Къырым ве Украина халкълары арасында достане 
мунасебетлер тарихынынъ муим вакъиасы олгъан шу сеферни озь козюнен 
корьген муэллифнинъ эсеридир. Чюнки Тогъайбейнинъ киеви олгъан шаир 
Джанмухаммед шу сеферде шахсен озю иштирак эткендир. 

«Тогъайбей» поэмасынынъ баш эмиети, бу агрессив ынтылышнынъ 
устюни бедиий суретте ачмасындан ве бу ынтылышкъа Украина ве Къырым 
халкъы тарафындан ляйыкъ дарбе эндирильгени догъру ве джанлы 
косьтермесинден ибареттир. 

Бу поэма акъкъында Эшреф Шемьи-заде шойле яза: 

«1925 сенеси язда, мешур алим, тарихчы ве языджы Осман Акъчокъракълы ве 
рессам, археолог Усеин Боданинскийнинъ реберлигинде, халкъ маариф 
комиссарлыгъы тарафындан тешкилятландырылгъан этнографик экспедиция бир 
чокъ районларны айланып, ильмий-тедкъикъат ишлери алып баргъанда, Судакъ 
районы Къапсыхор коюнде Аджи Али эфенди адлы биркъартнынъ эвинден буюк 
бир поэма — дестан язылы эски джонктапа. Эльязманы тешкерип,окъуп чыкъкъан 
сонъ, онынъ 1648 сенеси Тогъайбейнинъ Польшагъа япкъан сеферинде иштирак 
эткен Джанмухаммед адында бир шаир тарафындан язылгъаныны анълайлар. 
1892 сатырдан ибарет бу буюк поэма бизим эдебият хазинемизге, ХХ асырнынъ 
биринджи черигинде тюшкен энъ къыйметли эсер эди. О йыллары бу поэманен 
Украина Илимлер академиясы да меракъланып, Осман Акъчокъракълыны 
Харьковгъа чагъырдылар. (О сенелери Украина ССРнинъ пайтахты Харьков 
эди). Бир къач ай девамында Осман Акъчокъракълы Киев ве Харьков 
университетлеринде, Украина Илимлер академиясынынъ шаркъшнаслыкъ 
институтында лекциялар окъуды. Поэма, Академиянынъ арап-иран филологиясы 
ве тюркшнаслыкъ қабинети тарафындан украин тилине терджиме этильди. 
Акъчокъракълынынъ докладлары Илимлер академиясынынъ бильдирювлеринде 
веукраин тилинде чыкъкъан «Схидний свит» журналынынъ 1930 сенеси декабрь 
номеринде басылды. Бу узун поэманынъ тили «Сефернаме»нинъ тилине 
бакъкъанда, китабийдже ташлай ве о къадар енгиль окъулмай: 


...Ол заман лехли къыралы нейледи, 

Еди беклер беклерин джем эйледи. 

Эм дахи баярларны кетирдилер, 

Бир алий меджлис къурыб отурдылар... 


Джанмухаммеднинъ 1648 сенеси язгъан, фактик материалларгъа зенгин, 
тарихий вакъиаларны ве адиселерни хронологик тертипте беян эткен бу эсери 
халкъымызнынъ ХУП асыр тарихыны, ичтимаий, сиясий аятыны огренмек 
ичюн, онынъ тарихий-этнографик манзарасыны козь огюне кетирмек ичюн 
муим бир менбадыр»'. 


'Э.Шемьи-заде. Омюр ве яратыджылыкъ. Ташкент, 1974. С. 102. 

Бу ерде шуны да къайд этмели ки, Джанмухаммеднинъ бу поэмасы 
акъкъында ильки язгъан Осман Акъчокъракълынынъ макъалесинде де, 
сонъундан бу поэма хусусында язгъан Алим Фетислямовнынъ макъалесинде 
де («Эдебият ве культура». 1939. 6-нджы сан) поэманынъ ады анъылмай. 
Ялынъыз Эшреф Шемьи-заденинъ макъалесинде къайд этильген сонъ («Омюр 
ве яратыджылыкъ». Ташкент. 1974. С.101), бу поэма «Гогъайбей» адынен 
анъылып келинмекте. 

Поэмада Польша панлары агрессиясына къаршы арекетте эсасен 
Къырым ордусы ве онынъ ёлбашчысы Тогъайбейнинъ федакярлыгъы 
косьтериле. Бу табиий, Къырым шаирининъ агрессиягъа къаршы олгъан улу 
арекетте татарларнынъ ролюни косьтерювни макъсат эткенинден келип 
чыкъмакътадыр. Лякин, бунъа бакъмадан, акъикъий шаирнинъ сезеклиги 
Богдан Хмельницкийни озь ватанына ве озь халкъына садыкъ бир образ 
оларакъ косьтерювге алып кельген. Поэмада косьтерильгенине коре 
Хмельницкий, Потоцкийнинъ уджюми хусусында хабер алгъаны киби, буюк 
гъайрет ва чыдамлылыкъ косьтере, уста тедбирлер коре. 

Хмельницкий, Къырым ханынен Польша къыралы арасында олгъан 
зытлыкълардан усталыкънен файдаланып, ханнынъ юзюнде озюне къуветли 
тарафдар тапа ве озь ватаныны душмандан къараманджа къорчалай биле. 
Хмельницкий эльчилери хангъа къыйметли бахшыш кетирип келерек: 


Дидилер ки, эй бизим султанымыз, 

Баш урып, селям къылды атаманымыз. 
Батавский сексен бинъ аскер иле, 
Кельмек ичюн тедарик итти бизе. 
Илимизи, коюмизи йыкъса керек. 
Джюмлесини эп ота якъса керек. 
Келеджек йыл эм Къырыма кельсе керек. 


Къырым халкъынынъ Украина халкъына бу меселеде ярдым этмеси, муим 
дереджеде, Хмельницкийнинъ акъылнен алып баргъан сиясетининъ нетиджеси 
эди. Поэмада Хмельницкий озь халкъынынъ атаманы оларакъ, Тогъайбейнен 
бир сырада, агрессорларгъа къаршы дженк мейданында батырджа 
курешкени косьтериле ве онынъ арекетинде Украина халкъынынъ душман 
уджюмине къаршы куреши косьтериле. 

Хмельницкийге ве онынънен берабер Украина халкъына бир сыра мусбет 
чизгилер берильгенине бакъмадан, поэмада тасвир этильген вакъиаларнынъ 
баш къараманы оларакъ, эр алда Тогъайбей косьтериле. 

Тогъайбей, Хмельницкийнинъ эльчилери вастасынен, Потоцкийнинъ 
уджюмге азырлыгъы хусусында хабер алгъанда, ачувындан агълай яза ве 
Потоцкийге къаршы чыкъыш япмакъ ичюн мусааде алув мерамынен, 

эльчилернен берабер хангъа бара. О, хандан мусааде ала ве Полыша ордусынен 
олгъан дженклерде озюни джесюр бир къараман оларакъ косьтере: 


Ол Тогъайбей казак иле бикеман, 
Кяфирнинъ къаршысына турдылар эман. 
Гъазылар оны корип, къылыч урур, 
Санарсыз ки къиямет къопмуштыр, 
Тогъай бей ортада джурюр эди, 
Санарсынъ саргъуш арслан киби эди. 


Поэмадан анълашылгъанына коре, Тогъайбей сынъырсыз батырлыкънен 
ялынъыз бу дженкте айрылып чыкъмады. О, дженк пельваны оларакъ, бундан 
эвель де кениш суретте белли эди. 

Хмельницкий, Тогъайбейге ве онынъ вастасынен хангъа эльчи йибергенде, 
Тогъайбей акъкъында: 


Шаркъа, гъарба чыкъмыштыр онынъ ады, 
Джиан ичре беллидир онынъ намы. 

Не ере варса ол эр заман 

Фетх идер, ол санки олдыр къараман, — 


дей. Къыскъадан айткъанда, поэмада Тогъайбей озь Ватанына, озь халкъына 
садыкъ, гъает чыдамлы батыр дженкчи, сераскер оларакъ косьтериле. 

Поэмада Польша къыралы ве гетман Н.Потоцкий озь-озьлерине 
къарардан зияде ишангъан, тутып алув планларыны омюрге кечирювде 
алманларнынъ, франсызларнынъ ярдымына умют багълагъан агрессорлар 
оларакъ косьтерильгенлер. Шаир оларнынъ мерамларыны усталыкънен ачып 
берген, оларны, сёзде — октем, иште — аджиз макътанчакълар оларакъ реаль 
косьтерген. Н.Потоцкий ве онынъ ёлдашлары урушларда масхараджа 
енъилелер ве Тогъайбейнинъ элине тюшелер. 

Поэманынъ муэллифи, озюнинъ къараманы Тогъайбей киби, ватаныны, 
халкъыны юректен севген, бу халкънынъ сербестлигине эль узаткъан 
агрессорларны корер козю олмагъан бир ватанпервер эди. 

Поэманынъ композияциясы, тасвир ве ифаде васталары, тили бу гъаеге 
уйгъундыр. Шаир башта агрессорнынъ акъикъий мерамыны ача, сонъра 
агрессоргъа берильген дарбени тасвир эте. Тогъайбейни дженк мейданында 
алевленип яна тургъан атешнен, арсланнен къыяс эте. 

Шаир, озюнинъ севимли къараманы Тогъайбейни, «улу батыр», 
«заманнынъ къараманы», «арслан» киби мергин ве ачыкъ эпитетлернен 
сыфатлай. Амма Польша къыралыны «гъурурлы», «мельун», «пелит» киби 
эпитетлернен характеризлей. 

Поэманынъ нефислик хусусиетлери, онынъ муэллифи Джанмухаммеднинъ 
буюк истидаткъа малик олгъаныны ве озь деври медениетининъ юксек 

нокътасында тургъаныны косьтермектедир ки, онынъ бу поэмасы кечмиш 
девир классик эдебиятымызда озюне дегерли ер булмакътадыр!. 


ЭДИП ЭФЕНДИ (2). Эдебиятымызда ХУП асыргъа аит «Сефернаме» 
адлы дестан ве даа догърусы шу дестандан алынгъан парча чокъ вакъыттан 
берли Эдип эфенди адынен анъылып кельген шаирге иснад этильмекте. Бу 
дестан да юкъарыда айтылгъан вакъиаларгъа, яни корюмли Къырым 
сераскерлеринден бири Тогъайбейнинъ Украина гетманы Богъдан 
Хмельницкийнен бирликте Польша къыралы [У Владиславгъа къаршы 
япкъан арбий сеферине багъышлангъан. Бу дестанда да къомшу халкъынынъ 
ёлбашчысынынъ даветине сесленип, озюнинъ аскеринен берабер украин 
халкъына ярдымгъа баргъан Тогъайбей сеферининъ там акъикъий 
вакъиалары айдынлатыла. 

Эдебиятымыз тарихында бойле сийрек олса да, сакъланып къалгъан 
эсерлер гъает къыйметли олгъаны ичюн Эдип эфендининъ «Сефернаме» 
дестанындан Эшреф Шемьи-заденинъ китабында кетирильген ашагъыдаки 
парчаны толусынен аламыз. Бу сатырларны окъур экенсинъ, муэллифнинъ 


шаир оларакъ усталыгъына ве хусусан тилимизнинъ байлыгъына 
сукъланасынъ. 


СЕФЕРНАМЕ 
(Дестандан парча) 


Йигит къолунда къамчы бар, «Мен!» дегенге джеза бар. 
Эй, огъланлар, топлашынъ, тезден бизге сефер бар! 
Алашалар наллансын, окъ-яйлары майлансын, 

Эгер агъач бакъылып, къавурмалар къайналсын. 

Ал къылычны аскъыдан, чек къайракъны юзюне, 
Къылычынъ эгер акъ болса, къара тюшмез козюнъе. 
Эки тыршав, бир аркъан асынъыз эгер къашына, 
Къызыл мешин назарлыкъ такъынъыз атнынъ башына. 
Сеферлик атны семиртме, донен? болса арымаз, 
Семиз атынъ ёл алмаз, баргъандан сонъ ярамаз. 
Чекменинъни тартып кий, къалпагъынъны басып кий, 


' Джанмухаммед ве онынъ «Тогъайбей» поэмасы хусусында бу малюматларда 
«Эдебият хрестоматиясы»ндан ве Алим Фетислямовнынъ юкъарыда анъылгъан 
макъалесинден файдаланылды. 

? Донен --– дёрт яшында ат. 

Ёлда ёкътыр анайынъ, керегинъни бакъып джый. 
Кельди эмир сарайдан, чыкътыкъ ёлгъа Мамайдан!, 
Дуамны алдым анайдан, окъларымны бабайдан. 

Тал теректир Мамайлар, яв юректир Мамайлар. 
Эрдель ашып сефер бар, элял этинъ, агъайлар! 
Эгерленди ал торы, башы йылдыз къашкъадыр, 

Хан къолунда йигит коп, Мамай беги башкъадыр. 
Етмиш чора янында, ат ойнатып чыкътылар, 

Етмиш ана етмиш тас сув септирип чыкътылар. 

Дуа этип анайым, чыдамады байылды, 

Етмиш атнынъ тозаны туман болып джайылды... 
Топлаш болды бизлерге Гъазы Кермен чёлюнде?, 
Къызыл явлыкъ, къара къамчы джумлемизнинъ элинде. 
Таттан-кельди одаман, Кефе тюбю къараман, 

Барын, Аргъын, Къарт Къыпчакъ джумлесинден къоджаман. 
Эрдель шеэри акъ шеэр, къоджамандыр джамиси, 

Бу шеэрде къатышты бизге Богдан тёреси. 

Богдан баяр зор баяр, эдиеси къыркълама: 

Къыркъ айгъырман къыркъ бугъа, джумлеси эп сайлама. 
Хан чадыры къаршына къурулды баяр чадыры, 
Сыйлавына къойдылар сыйламаджы батырны. 

Адиль Герай Богъданман кенъештилер танъгъаджек, 
Къопай лехли панынынъ къопайлыгъын алгъанджек. 
Къара къушлар илери, эки къолда акъ къушлар, 

Ат налланыр, къайракъ ойнар, агъартылыр къылычлар. 
Хабер алдыкъ, ёлумыз батакъ орман, акъ тикен, 

Бу сеферге сав кетип, кимлер сав къайтар экен?.. 
Бизлер къыпчакъ огълумыз, чамургъа батар чыкъармыз, 
Кунеш чыкъса къурутыр, сув тапылса чайкъармыз. 
Баш язысын козь корер, йигит эр шейге конер, 

Джан къуртулса селямет, агъув, аджджы эм отер... 


«Сефернаме» дестанындан сакъланып къалгъан юкъарыдаки парча ильки 
кере «Терджиман» газетасында басыла. Сонъундан Осман Акъчокъракълы 
буны озюнинъ «Шаингерай» пьесасында къайд эте. Белли эдебиятшнас, 
языджы Алим Фетислямовнынъ дженктен эвель 1939 сенеси «Эдебият ве 


' Мамай — койнинъ ады. 

2 Гъазы Кермен чёлю — Каховка къаршысында Борагъазы Герай тарафындан 
къурдырылгъан Гъазы Кермен къалеси этрафыдыр. 

3 Эрдель — шимди Подольск шеэри. 


128 


культура» журналынынъ 6-нджы санында басылгъан «Тогъайбейнинъ 
Богъдан Хмельницкийнен бирликте Польшагъа походы хусусындаки поэма 
акъкъында» серлевалы макъалесинде кетириле. Дженктен сонъ исе, 1971 
сенеси Ташкентте басылып чыкъкъан «Эдебият хрестоматиясы»нда ве 
Эшреф Шемьи-заденинъ 1974 сенеси нешир этильген «Омюр ве 
яратыджылыкъ» китабында басылып кельди. 

Алим Фетислямов озь макъалесинде джумледен украин ве къырымтатар 
халкълары арасында олгъан тарихий озьара мунасебетлер ве вакъиалар 
халкънынъ анъында терен из къалдыргъаныны къайд этерек: 

«Бу, Тогъайбейнинъ походы Кърым Герай хан заманында яшагъан Эдип 
эфендининъ «Сефернаме» адлы йырында акс эттирильмесинде де 
корюнмектедир. Бу йыр атта фольклор эсерлери алына кечип, бутюн 
Къырымгъа даркъагъан. Бу йырда да патриотический рух бар»! — деп яза 
ве «Сефернаме»ден кучюк бир парча кетире. 

Макъаледе кетирильген бу парча 12 сатырдан ибарет, «Эдебият 
хрестоматиясы»нда исе 19 сатыр колеминде (бунда ничюндир бир бейитнинъ 
бир сатыры тюшип къалгъан). Биз эсасен Эшреф Шемьи-заденинъ китабында 
кетирильген 46 сатырлыкъ парчадан файдаландыкъ. 

Шуны айрыджа къайд этмек лязим ки, «Эдебият хрестоматиясы»нда 
Джанмухаммеднинъ «Тогъайбей» деп юрьсетильген эсери ничюндир 
«Сефернаме» поэмасы деп берильген. Бу, эбет, янълыш. Энъ худжуры шу ки, 
«Хрестоматия»нынъ эсас тертип этиджиси олгъан Абдулла Дерменджи 
Джанмухаммед ве онынъ «Тогъайбей» поэмасы акъкъында материалны 
бутюнлей сатыры сатырынен Алим Фетислямовнынъ макъалесинден кочюрип 
ала да (буны о материалнынъ сонъунда берильген «Ихтар»да къайд эте), 
ничюндир, анда «Сефернаме» Эдип эфендининъ эсери деп, къайд этильген 
языгъа эмиет бермей. 

«Эдебият хрестоматиясы»ндаки Джанмухаммед акъкъында 
материалнынъ сонъунда: «Поэманынъ тили о девирде язылгъан эсерлерге 
коре ачыкътыр. Ашагъыда кетирильген мисралар бунынъ ачыкъ делилидир», 
— дениле де, «Сефернаме»ден «Алашалар наллансын, окъ яйлары 
майлансын», деп башлангъан юкъарыдаки парча кетириле. 

Корюнип тура ки, бу эки эсер бир-биринден эм шекиль, эм ольчю 
джеэтинден (биринджисининъ сатырлары 10—11 эджадан ибарет, 
экинджисининъ сатырлары 14—15 эджалы), эм бедииет джеэтинден ве энъ 
эсасы исе, тиль джеэтинден кесен-кес айрылып туралар, олар бам-башкъалар. 
Эбет, «Сефернаме»нинъ тили аджайип тиль,акъикъий къырымтатар тилидир 
ки, Джанмухаммеднинъ «Тогъайбей» поэмасынынъ зиядесиле китабийдже 
кельген тили акъкъында сёз юрьсетип де, Эдип эфендининъ тилини мисаль 
кетирмек асыл догъру олмаз. 


' «Эдебият ве культура» журналы. 1939. № 6. С. 39. 


5 Фазыл Риза 


Юкъарыда кетирдигимиз парча, Эшреф Шемьи-заде къайд эткени киби, 
иште классик эдебиятымызнынъ шах эсерлеринден бири олгъан «Сефернаме» 
эсерининъ кучюк бир къысмыдыр. Халкъ эдебиятына гъает якъын, темиз 
къырымтатар тилинде язылгъан дестаннынъ бу сатырлары орта асырлар 
шиириетимизнинъ не дередже кучьлю ветилимизнинъ недередже зенгин, саде 
ве къуветли олгъаныны ачыкъ-айдын косьтерелер. 

Бу ерде шуны къайд этмели ки, «Сефернаме» эсеринден юкъарыда 
кетирильген ве «Терджиман» газетасында басылгъан шу парчанынъ о 
вакъытта муэллифи косьтерильмегени эм де Осман Акъчокъракълынынъ 
«Схидний свит» журналында Джанмухаммеднинъ сонъундан «Тогъайбей» 
деп къайд этип келинген поэмасы хусусында басылгъан тафсилятлы 
макъалесинде де «Сефернаме» эсерининъ ады айтылып, муэллифи 
косьтерильмегени себебинден эдебиятшнасларымыз арасында онынъ 
муэллифи шаир Эдип эфенди олгъаны тасдикъланмай деген фикир де бар. 

Лякин айны шу Осман Акъчокъракълынынъ пьесасында, сонъра Алим 
Фетислямовнынъ макъалесинде, Эшреф Шемьи-заденинъ макъалелеринде 
бу эсернинъ муэллифи шаир Эдип эфенди деп къайд этильген шимдилик биз 
ичюн эсастыр. 

ХУШ асырда «Эдип» адлы шаир мевджут олгъаны Багъчасарай 
Хансарайынынъ Ханлар мезарлыгъындаки Къырым Герайнынъ башташына 
язылгъан шиирий сатырларнен детасдикълана. Башташнынъ язылары шу бите: 


«Дедим дуа иле тарих-и джевхерин Эдиб: 
«Къырым Герай! Оласын тадждар-и дар-ы хулюд» 
Сене 1183».(1769) 


Амма эр алда насылдыр шубе ве суаль догъгъан экен онъа джевап тапылмалы. 
Илериде чалышаджакъ яш тедкъикъатчыларымыз бу меселени кесен-кес 
аныкълайджакъларына ишанчымыз къавийдир. 


АБИБУЛЛА ЭФЕНДИ (7647 — 2) Багъчасарайда догъгъан. Девлетшах 
огълу Абибулла эфенди яхшы бильги саиби олып, Зынджырлы медресени 
битиргендир. Тюрк ве Ислям тарихларыны терен тедкъикъ эткен, тюрк ве ислям 
девлетлерининъ инкишаф ве кери дёнюв себеплерини араштыргъан зеккий бир 
тарихчыдыр. Айры языларда айтылгъанына коре, бу девлетлернинъ кериде 
(инкишафта артта) къалувларынавеаятта бир чокъ ханларнынъвесултанларнынъ 
залым, эгоист, фанатик олгъанлары, тек озьлерини бильгенлери эм де 
душманларынынъ ялан вефитнелеринеалдангъанлары себептир, деп тасдикълай 
Абибулла эфенли озь эсерлеринде. Теэссюф ки эсерлери элимизде ёкъ. 

Аджи Герай ве Менъли Герай ханларнынъ Османлы девлетинен ве хусусан 
Султан Мехмед Фатихнен багъ эльде эткенлери сиясий бир мувафакъиет 

олгъаныны яза ве бу ханларны шерефлей. Чобан Герай деп танылгъан, 
джаиль ве эгоист Адиль Герайнынъ сарайында булунып, оны яхшы ве догъру 
ёлгъа къоймагъа арекет этсе де, нетидже эльде этип оламай ве бир кунь ола 
бу джаиль Хан мени де ольдирте билир деп хавфсырап Къырымдан 
Истанбулгъа кете'. Ольген вакъты белли дегиль. 


|! МЕНЪЛИ ГЕРАИ ХАН (7682—7739, декабрь 10). Менъли Герай 
князь Голицын башлыгъындаки рус аскерининъ Къырымгъа уджюмини урып 
къайтарувы иле мешур Селим Герай ханнынъ огълудыр. О, эки дефа (1724— 
1730 ве 1737-1739 сенелери) Къырым тахтына чыкъып, умумен 9 йыл къадар 
ханлыкъ япты. 1737 сенеси Менъли Герай бундан даа бир йыл эвельси,яни 
Фатих Герай девринде, Къырымгъа князь Миних башлыгъында бастырып 
кирип, бир къач шеэрни ве джумледен ханнынъ зенгин китапханесини де 
якъкъан рус аскерлерининъ экинджи бир уджюмини урып къайтармагъа наиль 
ола. 1739 сенеси вефат эте. Багъчасарайда Хан Джами мезарлыгъында 
эдждадынынъ янында дефн этильди. О, Къырымда Джами ве Халвети текиеси, 
Татарпинарында медресе ве Истанбулнынъ Топханесинде Гульшени текиесини 
къурдырды. Эм къылычны, эм къалемни къулланувда меаретли эди. 

Элимизде НП Менъли Герайнынъ ашагъыда кетирильген гъазели бар. Шусы 
дикъкъаткъа ляйыкъ ки, о Алишер Навоийни пек юксек таный экен. Тюркий 
мемлекетлерде Навоийге «малик уш-шуара» яни «шаирлер шаири» дей 
экенлер. Буны козь огюне алып, Менъли Герай энди чокътан ольген Навоийге 
мураджаат этип, озюнинъ шиирлерини такъдирлегенини истей. Мен шаирлер 
султаны олмасам да, Герайлар сулялесине менсюп Къырым ханы Менъли 
Герайым, дей о. Ашагъыдаки шиирден корюне ки, асыл къырымтатар тили бу 
девирге келип энди тюрк тилининъ тазыйкъы алтында эдебиятымыздан затен 
четлетильген эди. Эдебиятта, зиядесиле поэзияда арап, фарс ве тюрк 
тиллерининъ къарышмасы олгъан ве кениш кутьлеге анълашылмагъан 
эджнебий тиль къулланыла эди. Иште онынъ сакъланып къалгъан бир гъазели: 


Уфтаде-и дам-и сер-и зынджыр-и джефайыз, 
Бир зульфи сияйкяре къул олмагъа сезайыз 


Джефазынджырынынъ уджундаки тузакъкъа тюшкенмиз. 
Биз сия сачлы, гунахкяр бир гузельге къул олмагъа ляйыкъмыз. 


' Мустелжиб Улькусал. Къырым тюрк-татарлары. Истанбул. 1980. С.124. 

Гер шах-и серирдар олурса н’ола джанан, 
Гъам мы чекериз биз дахи куйинде гедайыз. 


Эгер севгили тахт саиби бир падиша олса не экен? 
Асла гъам чекермизми, биз де мааллесинде бир къулмыз. 


Итмеклик ичюн хакъ-ы рехюн дидее сурьме, 
Эр шам-у сеъер талиб-и тешриф-и сдбайыз. 


Ёлунынъ топрагъын сурьме япмакъ ичюн 
Гедже-куньдюз саба рузгярынынъ эсмесини истермиз. 


Бир пула сатарса бизи агъяре аджебми? 
Олафет-и гуль-чехрее чюн бад-ы хевайыз. 


Севгили бизни бир пулгъа сатса шашылырмы? 
Биз огуль юзьлю дюльбернинъ янында ич къыйметимиз ёкъ. 


Эйлерсе Неваий н’ола эш'арымы тайсин, 
Биз де сильсиле-и хан-ы Къырым Менъли Герайыз. 


Али-Шир Неваий шиирлерими такъдир этсешашылырмы? 
Биз де Къырым ханлары сойындан Менъли Гераймыз. 


МУСТАФА РАХМИЙ ЭФЕНДИ ү7— 7757, июль 20). Шаир ве 
тарихчы олгъан Мустафа Рахмий эфенди Багъчасарайда догъа. 
Диванындаки бир шиирининъ башында да багъчасарайлы олгъаны 
язылыдыр. Тасилини Истанбулда битиререк, девлет вазифелеринде булуна. 
Мехмет Нашанынъ муурдары ола. Терсане-и амиреде кятиплик япты. 1747 
сенеси Османлы девлети тарафындан Ирангъа эльчи тайин этильген гиритли 
Аджи Ахмет пашанынъ имаесинде Ирангъа баргъаныны ве бу сеферде чешит 
вакъиаларда иштирак эткенини о «Сефаретнаме-и Иран» серлевалы эсеринде 
яза. Рахмий эфендининъ муреттип, яни тертип олунгъан диванчеси де бардыр. 
Эдебий тахаллюсы «Рахмий»дир. 

Бу буюк шаир ве тарихчымыз Тюркиеде Къырымлы Мустафа Рахмий, я 
да Татар Рахмий эфенди адларынен беллидир. 1751 сенеси Истанбул 
шеэринде булунгъан вакъытта веба хасталыгъына огърап вефат эте. Эдирне 
къапысы тышарысында дефн олуна. 


Чокъ аджайип гъазеллер язгъан Мустафа Рахмий эфендининъ ашагъыда 
бир гъазелини кетиремиз. 

Шеб махв олуп хемише ки неджм-и саарь догъар 
Энджам-ы инхизамда михр-и зафер догъар. 


Гедженинъ сонъунда саарь йылдызы догъгъаны киби, 
Бозгъунлыкънынъ сонъунда дазафер кунеши догъар. 


Абистен-и сафа вю кедердир лейал эп 
Гюнь догъмадан мешиме-и шебден нелер догъар. 


Гедже даима севинч ве кедерге юклюдир. 
Кунь догъмадан гедженинъ къарнындан нелер догъар. 


Ол сенг-дильден эйлеемем сельб-и мерхамет 
Мешхурдур ки сулб-и хаджерден гюхер догъар. 


О таш гонъулли севгилиден мерхамет умюдини кесалмам, 
Таш союндан джевхер догъгъаны мешхурдур. 


Уммюль-хабисе динсе н’ола духтер-и резе 
К’андан мюдама фаджире-и шур у шер догъар. 


Юзюм къызына (шарапкъа) яманлыкъларнынъ анасы денильсе тааджипми? 
Ондан даима яманлыкъ ве къарышыкълыкъ фаджиреси догъар. 


Фаджире — яман къуйлу, гунахкяр, аллякъ, резиль, яланджы, 
къавгъаджы, ашшалыкъ киби анъламларда къулланылыр. 
Бейитте «Ичкилик бутюн яманлыкъларнынъ анасыдыр», деген хадиске 


ишарет бардыр. 


Эп пендж-бейт олурса аджеб ми гъазеллерюм 
Рахмий хемише заде-и таб’ум бешер догъар. 


Эй, Рахмий, гъазеллерим эп беш бейитли олса тааджипми? 
Иджадымнынъ балалары даима бешер (инсан) оларакъ догъар. 


СЕЛИМ ДИВАНЕ ү2— 1757). Селим Диване чешит эльязмаларда Шейх 
Селим аль-Къырымий, Къырымлы Селим Баба, Селим аль-Къадирий аль- 
Къырымий аль-Алевий адларынен анъылгъан шуретли бир Къадирий 
муршидидир. Яни руханийлер рехберидир. Яшлыгъында Истанбулгъа барып 

анда бильги ветербие ала. Окъувыны битирген сонъ оны Боснагъа къады тайин 
этелер. Чокъкъа бармадан, онъа эвельден таныш олгъан Шейх Мухаммед 
эфендиге багъланып, къадылыгъыны быракъа. Сонъра о Кесриййедеки 
Къадирий муршидлеринден Шейх Усеин Амди эфендиге багълана. Сейр-у 
сулюкини эда эткен (яни керек бильгилерни менимсеген) сонъ, хиляфет (халиф) 
макъамына (вазифесине) тайинлене. Даа сонъра исе Шейхнинъ эмринен Ускюпке 
ёлланыла. О ерден Копрюлюге кочевеомрюнинъ сонъуна къадар шу ердекъала. 
1757 сенеси Копрюлюде вефат эте. 

Селим Диваненинъ эсерлеринден бир «Диван»ы олгъаны къайд этильсе 
де, о тапылгъаны ёкъ. Башкъа эки эсериндеки шиирлери дердж олунгъандыр. 
«Бурхануль-Арифин ве Неджатуль-Гъафилин» адлы несир эсери онынъ энъ 
муим эсери сайылмакъта. Бу эсерде эдип «Тевхид»нинъ (яни Аллаһ огърунда 
бирлешменинъ) насыл анълам олгъаны ве оны насыл анъламакъ кереклиги 
хусусында изаатлар бере. «Мифтаху мушкилятиль-Арифин Аадаб-у 
Тарикъиль-Васылын» адлы эсери исе тасаввуфий бир изааттыр. Мында о 
Азизлернинъ яшайышы ве арекетлери, пейгъамбер ве муршидлернинъ 


йиберильмесининъ себеплери киби мевзуларда бильгилер бере. Онынъ 
изаатларындан мисаль: 


«Къале алейхис-селяту весселям: Эш-шериату шеджеретун вет- 
тарикъату агъсануха вель-марифету эвракуха вель-акъикъату эсмаруха 
вель-Къур’ану джамийун би-джемийиха. Яни Къур'ан ильм-и шериат ве 
ильм-и тарикъат ве ильм-и марифет бу дёрт ильми джамиийдюр. 

Имди бу ильм-и акъикъат Бари Таалянынъ кендюне олан ильмидир. Дерья- 
йы би-керандур. Ашыкълар ол дерья-йы би-керан ильмун гъаввасларыдур. 
Ильм-и захир ол дерьянун кенарыдур. Дерьянун ортасында олан далгъучлар 
джевхеруни чыкъарур. Алтуны, бакъыры кенарда оланлар не бильсюн. Улема- 
йы захирин улема-йы раббаниййуна дахл итдюклери бильмедюклериндендюр. 
Эль-мерю адуввюн ли-маджехилеху хадис-и шерифи фехвасынджа эренлер 
анлары мазур гёрмюшлердюр. Улема-йы захир, улема-йы батынун ильмини 
бильмезлер. Улема-йы батын улема-йы захирун ильмини мухитдюр. Зира 
анлар Бари Таалянун кендюне махсус олан ильмини билюрлер. Анлардан асла 
бир илим ве бир шей гизлю ве местур дегильдюр». 


Шимдики тилимизде 

«Пейгъамбер эфендимиз (с.а.в.) шойле деди: «Шериат — теректир, 
тарикъат — онынъ даллары, марифет — япракълары ве акъикъат — 
мейвасыдыр. Къур'ан исе эписини ичине топлагъандыр». Яни Къур'ан 


шериат, тарикъат, марифет ве акъикъат илимлерининъ дёртюни де озюне 
топлагъандыр. 

Шимди бу акъикъат ильми Аллаһнынъ озюне хас ильмидир, кенары 
олмагъан бир денъиздир. Ашыкълар о кенары олмагъан илим денъизининъ 
далгъыджыларыдыр. Захир ильми (яни тышкъы къияфет ильми) о денъизнинъ 
саилидир. Денъизнинъ ортасында олгъан далгъыджылар инджи чыкъарамы, 
алтын чыкъарамы, бакъыр чыкъарамы — саильдекилер не бильсин. Захир 
алимлерининъ батын алимлерине (ички маиет алимлери) ачувлангъанлары 
бильмегенлери ичюндир. «Киши бильмеген шейининъ душманыдыр» деген 
хадиснинъ манасынджа, эренлер (азизлер) оларны багъышлайлар. Захир 
алимлери батын алимлерининъ ильмини бильмезлер. Батын алимлери исе 
захир алимлерининъ ильмини къаврап алгъандырлар. Чюнки олар Аллаһу- 
Таалянынъ озюне махсус олгъан ильмини билелер. Ич бир илим, ич бир шей 
олардан асла гизли, сакълы дегильдир. Назм: 


Чюн банъа меджнун динильди достумын меджнуниям 
Эйл-и акълун акълы ирмез бир аджеб диванейим. 


Манъа меджнун денильди, мен достумнынъ делисим. 
Акъыл эһлининъ акълы етмез бир аджайип диванем. 


Анъламаз эйл-и шериат ильмюмюн бир къатресин 
Къатремюн къатреси джиъан бен анун умманыям. 


Шериат эВли ильмиминъ бир тамчысыны анъламаз. 
Тамчынынъ тамчысы бир джиъандыр, мен онынъ денъизим. 


Халкъ олынмаздан бу махлюкъ затыле бир зат идюм 
Зухрымынъ икмети бойле унсурунъ девраныям. 


Бу яратылгъанлар яратылмаздан эвель мен Танърынынъ заты иле берабер 
эдим. Ортагъа чыкъышымнынъ икмет себеби шу ки, мен дёрт унсурнынъ 
девраным. (Дёрт унсур бу — ава, сув, атеш ве топракътыр). 


Екъ икен Хызрынъ нишаны ильм иди ледюн банъа 
«Лен терани» бен димишем алемюн султаныям. 


Хызырнынъ шимди ады-саны ёкъ экен, ледюн (дин) ильмини билир 
эдим. «Лен терани» сёзюни мен айтмышым, мен алеминъ султаным. 


Алды акълын кулли варын бу Селим Диваненюн 
Варлыгъум кулли анунъдыр бен анунъ бурханыям. 


Танъры бу Селим Диваненинъ акълыны, бутюн барлыгъыны алды. 
Барлыгъым бутюнлей онынъдыр, мен бунынъ бир исбаты, бир делилим. 

АБДУЛЬГЪАФФАР ЭФЕНДИ 2). Толу ады Абдульгъаффар бин 
Хасан Къырымий. Шаир ве ХУШ асырнынъ биринджи ярысынынъ 
йылнамеджиси. Догъгъан ве ольген йыллары белли дегиль. Абдульгъаффар 
эфенди Къырым тарихы боюнджа «Умдет-уль-Ахбар» адлы йылнамелер ве 
тарихий вакъиалар топламы эсерининъ муэллифидир. Академик А.Крымский 
«Студії з Криму» неширинде (1—[Х, Киев, 1930) басылгъан «Къырым ве 
къырымтатарларнынъ тарихындан» серлевалы макъалесинде 
Абдульгъаффар эфендининъ ильмий ве бедиий яратыджылыгъына юксек 
къыймет кесе. Онынъ шу макъаледе къайд эткенине коре, Аджи 
Абдульгъаффар Къырымий мезкур эсерни 1744 сенеси язгъан. «Истанбул 
китапханелеринден биринде Абдульгъаффарнынъ «Омдет...» эсерининъ 
эльязмасыны тапкъан Истанбул профессоры Ф. Копрюлю-заде шу эсернинъ 
муэллифи «Къан-сув»да яшагъаныны окъугъан, — деп яза А.Крымский. — 
Лякин Ялтадаки Шаркъ музейининъ мудири Якъуб Кемал Къырымда 
Абдульгъаффарнынъ «Омдет...» эсерининъ бир эльязмасыны даа 
расткетирген ки, онда насылдыр бир «Къан-сув» дегиль де, намлы Къарасув, 
Къарасувбазар акъкъында лаф кеткенини къатиетликле къайд эте»'. 


АБДУЛЛА РАМИЗ ПАША — Рамиз (2— 1812). Абдулла Рамиз 
Къырымда догъа ве башлангъыч тасилини ярымадада ала. Къырым 
къазыаскери Фейзулла эфендининъ огълудыр. Истанбулгъа кетерек тасилини 
анда битире ве буюк илим саиплерининъ сырасына кирип девлет хызметинде 
булуна. Махмут Паша махкемесинде баш кятип, Мысыр сеферинде орду 
къадысынынъ наиби (муавини) вазифелеринде булуна. Алемдар Мустафа 
пашанен Истанбулгъа бара. Чешит мемуриетлерде чалышып «паша» 
унванына наиль ола. 1808 сенеси юзь берген фаджиада зорнен джаныны 
къуртара. Исъян чыкъара ве Русиеге къача. Сонъундан афу этильсе де, 1812 
сенеси Еркой дживарында Садразам Хуршид пашанынъ аскерлери 
тарафындан ольдириле. Аскерлер элинден шеит кеткен шаир шеэрнинъ 
дживарындаки мусульман мезарлыгъында дефн олуна. 

Абдулла Рамиз Пашанынъ терджиме-и алы ве даа бир сыра Осман 
императорлыгъы пашаларынынъ омюрлери ве фаалиетлери акъкъында 
онынъ огълу Иззет бей «Харита-ы Къапуданан-и Дерья» серлевалы эсеринде 
яза. Озю Мевлевий тарикъатындандыр. Шиирлерининъ бир късмыны къаврап 
алгъан диванчеси бар. Онынъ бу диванчеси 1846 сенеси Истанбулда 
«Матбаа-ы Амире»де басылгъандыр. Ашагъыдаки шииринден Абдулла 
Рамизнинъ гъурбетликте чеккен къайгъысыны, онынъ янъгъызлыгъыны, 


' Крымскотатарская энциклопедия / Тертип эткен Р.Музафаров. Акъмесджит. 1993. 
С. 22; Бурсалы Мехмед Таир. Къырым муэллифлери. Анкара, 1990. С. 33. 

кимсеси олмагъаныны, Аллаһдан башкъа сыгъынмагъа ич кими 
олмагъаныны анълаймыз. Бу гъурбетлик, янъгъызлыкъ мевзусы ватандан 
тышта яшамагъа меджбур олгъан эдиплеримизнинъ аман-аман эписининъ 
эсерлеринде ер алгъаны табиийдир. Чюнки ватан севгиси омюрлик юректен 
чыкъмагъан бир дуйгъудыр ки, хусусан иджретте булунгъан иджаткярлар 
ватансызлыкъ аджджысыны эр кестен зияде сезелер. Ватан дуйгъусы оларны 
даима озюне чеккен, олар умютнен яшагъанлар. Умют гулю ватан 
асретлигинден башкъа къокъу бермез, деп яза Абдулла Рамиз шиирлеринден 
биринде. Бу шиирдеки «макъам» сёзю мытлакъа ер, юрт манасындадыр. 
Мына Абдулла Рамизнинъ шу шиири: 


ТЕРДЖИ-И БЕНД 


Нева ёкъ безм-и гъурбетде фигъан у ахдан гъайры, 
Киме дем-саз олурсунъ нале-и джангяхдан гъайры. 

Не хем-дем вар не сакъи рес дил-и гюмрахдан гъайры, 
Хат-ы сагъарда язмаз хафиле эй-вахдан гъайры. 
Безимде ляле ёкъ дагъ-ы дил-и агяхдан гъайры, 

Гул-и уммид вермез бюй е'с-и джахдан гъайры. 

Сорар ёкъ хатырум хузн-у гъам-ы джангяхдан гъайры, 
Теселли-бахш олур ёкъ тали-и бед-хахдан гъайры. 
Гъарибеем би-кесем ёкъдур энисюм ахдан гъарйы, 
Пенахум дест-гирюм къалмады Аллаһдан гъайры. 


Гъурбет меджлисинде фигъан ве «ах»тан башкъа сес ёкъ. 

Джан алыджы инъильтиден башкъа кимге аркъадаш олурсынъ? 
Ёлуны гъайып эткен гонъульден башкъа не дост бар, не сакъий... 
Къаденинъ узеринде «эй-вах»нен «ах»тан башкъа бир шей язылмаз. 
Меджлисте уяныкъ гонълюнъ ярасындан башкъа ляле ёкъ. 

Умют гулю макъам асретлигинден башкъа къокъу бермез. 

Джан алыджы гъам ве кедерден башкъа хатырымы сорагъан ёкъ. 
Яманлыгъымны истеген талийден башкъа теселлеи берген ёкъ. 
Гъарибим, кимсесизим, «ах»тан башкъа кимсем ёкъ. 

Аллаһдан башкъа элимден туткъан бир сыгъынагъым къалмады. 


ЭБУБЕКИР РИФ’АТ ЭФЕНДИ — Риф’ат (2— 1830-дан сонъ). 
Къырымда догъа ве яш экенде къорантасы Истанбулгъа коче, анда тасиль 
ала. Чешит девлет вазифелеринде юкселип сайгъы ве урьмет къазана. Бир- 
къач дефа Османлы укюметининъ малие назири (малие министри) олгъан 
Муса Сафвети пашанынъ бабасыдыр. 

Османлы императорлыгъынынъ базы везирлерининъ имаесинде 
булундыгъы вакъытлары ве шахсен 1830 сенеси Неджип пашанынъ сурре 
парасыны (эр йыл Мекке ве Медине шеэрлерине Османлы 
императорлыгъынынъ султаны адындан йиберильген пара ве бахшышлар) 
эманет эткен заманда кятиплик хызметинде гузель чалыша. Шу вакъытта 
яни 1830 сенелеринден сонъ Медине-и Муневверде, яни Медине шеэринде 
вефат эте. 

Эбубекир Риф’ат эфенди эдебий эсерлер язмасынен де огърашты ве 
озюнинъ шиирий ве несир эсерлеринен эдебият алеминде танылды. Эдебий 
тахаллюсы «Риф'ат»тыр. Базы шиирлеринде Шаир Сейид Вебийни озюнинъ 
устазы оларакъ къайд эте. Базыда озюнинъ османлы олгъанындан шикяет 
эте, базан исе Истанбулнынъ къыйметини бильмегенинден кедерлене. Бир 
шииринде Текирдагъгъа сюрьгюн этильгенини сёйлей. Бизим кунюмизгедже 
шаирнинъ басылгъан «Диван»ы сакъланып къалгъан. Иште онынъ шу 
«Диван»ындан алынгъан бир шиири: 


ж ж ж 


Дюшмеди хайфа бу девр-и дар-ы гъурбет чагъына 
Достлар фехм эйлесюн бакъуп сакъалум агъына. 


Языкълар олсын ки, бу гъурбет юртунынъ заманы чагъына 
тюшмеди; достлар сакъалымнынъ акъына бакъып анъласынлар. 


Такъылуп Османлылыкъ зынджыры шимди бойнума 
Пирликде иртибад итдюм джюнунунъ багъына. 


Шимди османлылыкъ зынджыры бойнума такъылып, 
Ихтиярлыгъымда делилик багъына багъландым. 


Къыштзар-ы ташрайы бир данейе сатмыш икен 
Пек хата итдюм аягъумла тутулдум агъына. 


Койлюнинъ экинлигини бир данеге сатмыш экен, 
Пек хата этип, онынъ авуна озь аягъымнен тутулдым. 


Бильмедюм къадрин Истанбулун диригъа бильмедим 
Эйл-и дикъкъат бензедюркен аны дженнет багъына. 


Шаирлер оны дженнет багъына бенъзетир экенлер, 
Языкъ ки, бен Истанбулынъ къыйметини бильмедим. 


Багълануп тул-ы эмель зынджыр-и матлаб бойнума 
Кешмекешле чекди энджамында Текфур Дагъына. 

Арзу ве истек зынджыры бойнума багъланып (мени), 
Къарышыкълыкънынъ сонъунда Текир-Дагъгъа чекип чыкъарды. 


Ах эле гечсейди гюльшензар-ы шехр-и таййибе 
Ташранунъ бульбуллерин къурбан идердюм загъына. 


Ах, темиз шеэринъ (Истанбулынъ) гуль багъчалары элиме кечсе эди, 
Койлюкнинъ бульбуллерини онынъ къаргъаларына къурбан этер эдим. 


ХАЛИМ ГЕРАЙ СУЛТАН — Халимий (7772—1823). Визеде 
сюрьгюнликте ольген сонъки Къырым ханларындан Шахбаз Герай ханнынъ 
(1793 с. ольген) огълудыр. Къырымда догъса да, омрюнинъ эксери къысмыны 
Къырымдан тышта кечирди. Ш Селим Герай девринде (1789—1807) Халим 
Герай Истанбулгъа бара. Бираз вакъыттан сонъ Къырымгъа къайта. Онъа 
Бахадыр Герайнынъ имаесинде булунмакъ насип ола (Бахадыр Герай о 
заманда Кубань ханы ола ве Туна озени бою сераскерлигине тайинлене). Бу 
сеферден къайтып кельген сонъ Халим Герай Тюркиеге кете. Къырым 
Русиенинъ элине кечкен сонъ (1783) Истанбул тарафындан тайин этильген 
Къырым ханы Бахадыр Герайнынъ (1792 с. ольген) имаесинде Русие иле 
Тюркие дженкинде (1787—1792) иштирак эте. Эдебиятшнас А.Сойсалнынъ 
бильдиргенине коре, Чингизхан сулялесининъ векиллерининъ Истанбулда 
яшамалары эски Османлы къанунларына уймагъанындан Визе 
къасабасында ерлеше. О ерде бир муддет яшагъан сонъ, Чаталджагъа авуша. 
Халим Герай 1823 сенеси бу ерде вефат эте ве Ферхад Паша джамисининъ 
къабристанында дефн олуна!. 

Алий тасильге малик олгъан Халим Герай Султан муаллим, терен бильгили 
ве шуретли инсанларнынъ бири олып, хусусан тарих ве эдебият сааларында 
мутехассыс ве аджайип сёз устасы экен. 

Халим Герай эсас итибарен озюнинъ Къырым ханлары акъкъындаки 
«Гульбун-и Ханан» (Ханлар Гультереги) адлы гъает къыйметли тарихий 
китабынен мешурдир. 1870 сенеси биринджи кере Истанбулда басылып 
чыкъкъан бу китапта 1466-да Къырым ханы олгъан Мёнъли Герайдан 
башлап, 1766-да ольген Бахт Герай хангъа къадар 44 ханнынъ аят тарихлары 
икяе этильгендир. Халим Герайнынъ бу тарих китабы сонъра 1909 сенеси 
«Къырымлы Ариф-заде» тахаллюсынен Къырымнынъ мутефеккир 
генчлеринден Абляким Ильмий тарафындан бир чокъ изаатлар иле 
Истанбулда текрар дердж этильгендир. 1990 сенеси Эрзурумда «Гульбун-и 
Ханан» китабы арап арифлеринен текрар нешир этильди. 


«Эмель» журналы. 1963. № 17. 

Халим Герай, айны заманда, истидатлы шаир олгъан веонынъ бир чокъ 
хакимане ве ашыкъане шиирлери бардыр. Онынъ мешур «Гульбун-и Ханан» 
адлы тарихий китабындан гъайры, аджайип бир шиирий «Диван»ы да 
сакъланып къалгъан ки, бизни зияде меракъландыргъан да иште шу 
«Диван»дыр. Шаирнинъ шу «Диван»ы 1842 сенеси Истанбулда Халим 
Герайнынъ огълу Шахбаз Герай Султан тарафындан тертип олунып нешир 
этильген. 1862 сенеси бу Диван текрар нешир олуна»'. 

1992 сенеси Тюркиенинъ Эрзурум шеэринде онынъ Реджеп Топарлы ве 
Сади Чогенли тарафындан азырлангъан ве чокъ эсерлерини къаврап алгъан 
«Диван-ы Халим Герай» адлы шиирий китабы басылып чыкъты. Иште онынъ 
шу китабындан нумюнелер: 


Зерре-первер афтабумсынъ беним 
Эвдж-и хюсне махтабумсынъ беним 
Неджм-и бахт-ы шу’ле-табумсынъ беним 
Дильбер-и али-дженабымсынъ беним. 


Сен меним зерре етиштирген кунешимсинъ меним, 
Гузеллик къуллесине айымсынъ меним. 
Бахтымнынъ ышыкълар сачкъан йылдызысынъ, 
Къадри юдже гонъуль алырымсынъ меним. 


Итме, эй шех бендени джевре сеза 
Ашыкъ-ы уфтаденюм эйле вефа 
Хак-и пай олдым эфендим бен сана 
Дильбер-и али-дженабымсынъ беним. 


Эй, шах, къулынъны эзиетке ляйыкъ корьме, 

Сенинъ тюшкюн бир ашыгъынъым, манъа вефа косьтер. 
Эфендим, мен сенинъ аягъынънынъ топрагъы олдым, 
Къадри юдже гонъуль алырымсынъ меним. А 
Шивелерле чыкъ бугунь деврана сен 

Гюн киби кель севдюгим джевляна сен 

Кель отур баля-йы къаср-ы джана сен 

Дильбер-и али-дженабымсынъ беним. 


Эльмаз Бахшишова. Даа бир сыма... // Йылдыз. 1998. №3. С. 11—114. 

Сен бугунь назлар иле долашмагъа чыкъ. 
Севдигим, кезинтиге кунеш киби кель. 

Сен кель, джан сарайына отур, 

Къадри юдже гонъуль алырымсынъ меним. 


Бир шех-и хюсне Халима бендеем 
Рах-ы ашкъында анынъ эфгендеем 
Яр фехм эйлер не хаджет бен дейем 
Дильбер-и али-дженабымсынъ беним. 


Эй, Халим, бир гузеллик шахынынъ къулум, 
Онынъ ашкъы ёлунда бир ургъуным. 

Манъа сёйлемеге не аджет бар, яр буны анълар, 
Къадри юдже гонъуль алырымсынъ меним. 


(Халим Герай Султаннынъ эсерлери «Йылдыз» журналынынъ 
1998 с. 3-юнджи ве 1999 с. 4-юнджи санларында басылды) 


МЕХМЕД САИД (7785 /86— 1837). Толу ады Мехмед Саид Пертев- 
пашадыр. Мермер денъизиндеки Измид корфезининъ ялысындаки Дарыджа 
деген ерде Къырымдан Тюркиеге кельген татар къорантасында догъа. Шусы 
малюм ки, онынъ эдждатларындан бири Багъчасарайда накъибульэшреф 
(яни торуны Усеин тарафындан Мухаммед пейгъамбернинъ догърудан-догъру 
несили сайылгъан сейитлернинъ башы) олгъан. Сонъра Пертев-пашанынъ 
ана-бабасы Хиджазда (Арабстан), даа сонъра кене Тюркиеде — Конья ве 
Анталья шеэрлеринде яшагъанлар. Мехмед Саид догъгъан сонъ олар 
Истанбулгъа кочькенлер. 

Пертев-паша пек гузель тасиль ала, атта франсыз тилини биле огрене (бу о 
вакъытта мусульманларда сийрек олгъан шей эди). Сонъ дередже истидат саиби 
олгъан Мехмед Саидаз бир вакъыт ичинде уйкен везирнинъ кятиби вазифесинден 
Портанынъ сиясий актларыны тизиджи дереджесине котериле. 1827—1830 
сенелери исереис-эфенди,яни Тышкъы ишлер назири вазифесинде булуна. 1836 
сенеси исе алий паша унванына наиль ола ве Ватандашлыкъ укъукълар назири 
вазифесине тайин этиле. Пертев-паша девлетте денъишмелерни (реформа) яваш- 
яваш япмакъ тарафдары оларакъ мемлекетни, Авропагъа бакъып андаки 
япылгъанларны олгъаны киби текрарлап дегиль де, халкъны окъувгъа, бильгиге 
джельп этюв, илим къазанчларындан файдаланув вастасынен къуртармакъ 
мумкюн деп сая эди. Онынъ итибары о дередже буюк экен ки,замандашлары 
онъа «сонъки акъикъий турк» дер экенлер. Халкъ арасында исеонъа «Тугъсыз 
падиша» дей экенлер. Ойле олса да, 1836 сенеси сиясий давалар нетиджесинде 

оны Истанбулдан Эдирнеге сюрьгюн этелер веанда ольдирелер. 

Буюк сиясий ве ичтимаий эрбап олмакънен бирге, Пертев-паша тарихкъа 
айны заманда арап, фарс, тюрк эм де рус тиллеринде язгъан аджайип шаир 
ве истидатлы хаттат оларакъ да киргендир. Онынъ буюк бир шиирлер диваны 
Истанбулда 1840 сенеси нешир олуна. Онынъ классик усулда аруз везнинен 
язгъан шиирлери шиириет авескярлары арасында кениш даркъалгъан. 
Хусусан онынъ озь Диванынынъ сёз башында шиириетте ве несирде услюп 
ве тиль меселелери боюнджа язгъан фикирлери айрыджа давалар котерген. 
Шу джумледен о несирде къыскъа ибарелер, шиириетте исе саде тиль 
къулланмагъа чагъыргъан. О девирнинъ бестекярлары тарафындан 
шаирнинъ пек чокъ шиирлерине музыка язылгъан. Иште бизим 
эдждатларымыз бойле истидатлы эдиплер ве ичтимаий эрбаплар олгъанлар. 


ШАХБАЗ ГЕРАЙ СУЛТАН — Сирет (1795/96 — 1836/37). Шахбаз 
Герай Султан акъкъында малюмат пек аздыр. О, 1795/96 сенеси догъгъан 
олып, Халим Герай султаннынъ шерефли огълудыр. Шахбаз Герайнынъ 
гъайрети саесинде онынъ бабасы Халим Герай Султаннынъ айры ерлерде 
язылы шиирлери топланып, «Диван» шеклинде дюнья юзю корьдилер. 
Истанбулда яшап эдебий эсерлерини «Сирет» эдебий лагъабы иле ярата. 
Шахбаз Герай 1836/37 сенеси вефат эте!. Шаирнинъ Фатих тезкересинде 
басылгъан ашагъыдаки гъазели беллидир: 


ж жж 
Ашыкъ-и шуриде-хализ зардыр эгленджемиз 
Кюндж-и гъамда дерд-и ышкъ-ы ярдыр эгленджемиз. 


Ашыкъ-севдалыкътан «ах-у зар»дыр эгленджемиз, 
Яр ышкъынын»ъ дерд-у гъамын чекмектир эгленджемиз. 


Эйлесек эндише ярынъ зульф-и перчининъ н ‘ола 
Халл олунмаз укъде-и дюшвардыр эгленджемиз. 


Ойласакъ ярынъ зульфининъ теллерини не ола? 
Аль олунмаз зорлукълар ичиндедир эгленджемиз. 


Бир болюк перване-и безм-и беля вю михнетиз, 
Пертев-и шем'-и рух-и дидардыр эгленджемиз. 


' Гульшен хаяллары. Азырлагъан Н.Абдульваап. Симферополь, 1999. С. 74, 83. 

Бир топ перване киби тюшемиз беля джыйынына, 
Яр юзю чырагъынынъ нурларыдыр эгленджемиз. 


Санмасын Сирет бизи эгленджесиз эхл-и хева 
Ней киби ћер демде ах-у зардыр эгленджемиз. 


Санмасын Сирет бизни эгленджесиз бир тенбель деп, 
Най киби эр аньда «ах-у-зар»дыр эгленджемиз. 


ФЕРРУХ ИСМАИЛ ЭФЕНДИ ү2— 7840). Къырым озь мустакъиллигини 


гъайып эткенинден сонъра гъурбетликке кеткен шаирлеримиз аман-аман бутюн 
ХУШ асыр девамында орта асырларда укюм сюрьген эдебий аньанелер темелинде 
иджат этелер. Феррух Исмаил (онынъ ады Усеинов Тимурнынъ китабында Исмаил 
Феррух деп бериле, башкъа неширлерде исе Феррух Исмаил дениле ки, биз де 
ойлеалдыкъ) бойле муэллифлер сырасындан олып, Къырым ханлыгъы веОсманлы 
шаирлеринден, мутефеккир, муневвер адамларындан биридир. Келеджекте мешур 
алимлер сырасына киреджек Феррух Исмаил эфенди Къырым ярымадасында 
догъа (сенеси белли дегиль) ве бу ерде темелли тасиль ала. Эали арасында чокъ 
бильгили адам оларакъ озюни косьтере. Чешит себеплер иле Истанбулгъа коче 
веанда Баб-ы-Алийде юксек вазифегетайин олуна. 

Къыскъа вакъыт ичинде эсерлерини османлыджа муваффакъиетле 
язмагъа башлай. Шу девирде бу буюк мутефеккиримиз «Тефсир-и Мевакип», 
«Манзум (шиирий) Месневий-и Шериф терджимеси» киби бир сыра аджайип 
эсерлер ярата. Озю замангъа уйып яшамагъа арекет эткен ве башкъаларгъа 
да бу хусуста огют берген бир киши олгъандыр. 

Терен бильги ве юксек медениет саиби олгъан Феррух Исмаил эфенди о 
девирде озьджесине бир Илимлер Академиясыны анъдыргъан (Илимлер 
Академиясы исе Тюркиеде чокъ вакъыт сонъ, яни 1860 сенеси тешкиль олуна) 
«Бешикташ илим джемиети»нинъ тешкилятчыларындан ве онынъ энъ фааль 
азаларындан бири ола. Бу джемиет озь этрафында ХІХ асырнынъ биринджи 
черигинде Тюркие пайтахтынынъ бутюн зиялыларыны бирлештирмекте эди. 
Джемиет ильмий-ярыкъландырув фаалиети алып бара эди, дин ве табиий 
илимлер, фельсефе, тыббиет, эдебият боюнджа даимий мунакъашалар тешкиль 
эте эди. Феррух Исмаил джемиетте эдебият меселелерине рехберлик япа экен. 
Шусы да малюм ки, Феррух Исмаил 1797 сенеси Османлы императорлыгъынынъ 
Ингильтереде ресмий эльчиси вазифесине тайин этиле. Бу фаалиетке чокъ меракъ 
косьтермеген Феррух Исмаил эльчилик муддети толгъан сонъ 1800 сенеси 
Истанбулгъа къайтып келе ве бутюнлей эдебият ве иджат ишлерине бериле. 

ХУП асырнынъ сонъу ве ХУШ асырнынъ башында яшагъан, Маджарстанда 
ве Иранда сеяхат иле булунгъан Сулейман Нахифий адлы 1738 сенеси вефат 

эткен истанбуллы шаир «Мевляна Месневийи»нинъ (Мевляна — Мевлевий 
терикъатынынъ эсасчысы олгъан Джеляледдин Румийнинъ иляһий ады) алты 
джылтыны назм иле османлыджагъа терджиме эте. 

Арадан аман-аман юз йыл кечкен сонъ Феррух Исмаил эфенди шу 
«Месневий»нинъ единджи джылтыны да османлыджагъа шиирий терджиме 
япа. Амма шуны сёйлеп кечмек керек ки, мевлевийлер (Мевлевий 
тарикъатынынъ тарафдарлары, азалары) Исмаил эфендининъ терджимесини 
къабул этмейлер. Бунъа бакъмадан, 1852 сенеси Мысыр Булакъ матбаасында 
Сулейман Нахифийнинъ ве Исмаил эфендининъ терджимелери еди джылт 
оларакъ нешир олуналар. Онынъ къалемине даа бир сыра китаплар 
менсюптир ки, булардан бири Къур’аннынъ изаатларындан ибарет «Тефсир» 
китабыдыр. О китап сонъра дефаларджа нешир этильгендир. 

Феррух Исмаил эфенди 1840 сенеси Бешикташта вефат эте ве 
Ортакойдеки Йылдыз Сарайынынъ мезарлыгъына дефн олуна, башташына 
исе бу сёзлерни язалар: 

«Алими амиль, фазылы кямиль Феррух Исмаил эфендининъ къабридир». 

Бу акъта Эмин эфенди адлы бир шахснынъ «Менакъиб-и Кетхуда заде» 
серлевалы менакъипнамесинде сёз юрютиле.! 


МЕХМЕД ФАЗЫЛ — Фазыл (2— 7882). Кефели Эбуль-Бекя союндан 
Мехмед Пашадыр. Шиирлеринде Фазыл махлясыны къуллана экен. Бабасы 
эски София къадысы Босналы Мустафа Нуреддин эфендидир. Гузель бильги 
алып, мудеррис ола. 1826 сенеси Боснада накъибуль эшраф (дин илимлери 
алимининъ) къаймакъамы (муавини) ола, 1833-те исе Белград молласы олып 
юксек дереджеге къадар котериле. Сонъра Истанбулгъа келип, Али 
Пашанынъ имаесине кире. Шиирлеринде Босналы Сабитни макътап сёз 
юрьсетмектедир. Гъалата Мевлевийханесининъ шейхы Курретуллах 
эфендиде хызметте булуна. 1882 сенеси Истанбулда вефат эте. Къабри 
Гъалата Мевлевийханеси мезарлыгъындадыр. 1866 сенеси язылгъан «Шерх- 
и Хакъайыкъ-ы Эзкяр-и Мевляна» адлы эсери ве «Диван»ы мевджуттир. 
«Диван»ынынъ бир нусхасы Гъалата Мевлевийханесининъ 
китапханесиндедир. Гъазелинден бир-эки бейит: 


Хезарынъ захм-ы гюн-а-гуню джевр-и хардандыр эп 
Беним гёрдюклерим дерд-у михен агъярдандыр эп. 


Бульбулинъ чешит-чешит яралары эп тикеннинъ джевриндендир, 
Меним корьдигим дертве сыкъынтылыр эп душманымдандыр. 


' Усеинов Т.Б. Къырымтатар эдебиятынынъ орта асырлар деври. Симферополь. 1999. 
С. 142—143. 

Келям-ы на-сезайы сёйлеен надим олур эльбет, 
Кишининъ чектиги гъам итдучеги кярдандыр эп. 


Ерсиз сёз сёйлеген эльбетте пешман олур, 
Адамнынъ чеккени эп яптыкъларындандыр. 


Дюругъ-эфкен олан ахбабдан даим хазер эйле, 
Джиханынъ гёрдюгю къахр у ситем би-арбандур эп 


Яланджы достлардан озюнъни даима къору. Дюньянынъ, 
корьген къаарь ве юзьлевлер эп эдепсизлернинъ себебиндендир. 


Тешеккюр эйлерем Фазыл ки гъайра итмеди мухтадж, 
Джиханда булдугъум рифат дер-и хункярдандыр эп. 


Фазыл, дюньяда эльде эттиклерим эп падишанынъ 
(Аллаһнынъ) къапысындандыр. Мени башкъасына 
мухтадж эттирмегени ичюн онъа тешеккюр этерим. 


МЕХМЕД НУЗЕТ (1828—1887, июнь 8). Истанбулда догъса да, 
асылы къырымлыдыр. 1845-те Малие идаресине ишке кире. 1868-де Маариф 
Незарети рехберлигине, 1871-де Матбаа-и Амире мудири ве 1873-те Матбуат 
мудири вазифелерине тайин этиле. Омрюнинъ сонъунда бираз акъылдан 
зайыфлай ве шу себептен онъа Дели Нузет де денильген. Ава денъиштирмек 
макъсадынен Къыбрызгъа ве Сайдагъа кеткен сонъ, Сиваскъа къайтып келе 
ве 1887 сенеси июнь 8-де бу ерде вефат эте. Укюмет даиреси дживарындаки 
мезарлыкъта дефн олуна. Тюрк, арап ве фарс тиллерини несир веназм эсерлер 
яза биледжек дереджеде менимсеген. Эсерлери: 1. «Терджеме-и Изхаруль- 
Хакъ» (Индстанлы Рахметулла эфендининъ «Изхаруль-Хакъ» адлы 
эсерининъ биринджи джылтынынъ терджимеси); 2. «Мухтасар инша». 
Истанбул, 1870; 3. «Кирли Чыкъы (богъча)». Истанбул, 1878; 4. «Летаифуль- 
Мухаддарат» ве иляхре. Ашагъыда онынъ бир дёртлюги: 


Гёстер мета-ы назмунъы къыймет-шинасына 
Макъсуд сатмамакъса аны ёкъ баасына 
Арз ит бенат-ы фикринъи ол хаджлегяха ким 
Вакъыф олан булунмалы хусн-и эдасына. 


Макъсадынъ ёкъ фиятына сатмамакъ олса, манзум эсерлеринъи 
Къыйметини бильгенге косьтер. Фикринънинъ къызларыны 
(оригинал тюшюнджелеринъи) эдасынынъ гузеллигини 
анълагъанлар булунгъан бир келин одасына тюшюр. 


Эдебиятымызнынъ тарихында адлары белли олгъан бир сыра 
шаирлеримиз даа бар ки, олар Багъчасарайнынъ Хансарай 
мезарлыгъындаки Ханлар Ве ханзаделернинъ башташларына мерсиелер, 
хатыра язылары язып къалдыргъан шаирлердир. Оларнынъ бойле этип 
сакъланып къалгъан шиирий сатырлары о девирки къырымтатар 
шиириетининъ къыйметли нумюнелеридир. Бу шаирлер акъкъында, 
оларнынъ догъгъан Ве ольген йыллары хусусында элимизде малюмат 
ёкъ. Лякин сакъланып къалгъан шиирий сатырлары Ханлыкъ деври 
эдебиятымызны текмиллеген къыйметли бир инджи данелеридир. 

Шуны айтмалы ки, Хансарай мезарлыгъындаки башташларнынъ чокъусы, 
затен тарихий Ве медений абиделеримизнинъ аман-аман эписи киби, 
озьлерини мемлекетиндеки бутюн халкълардан устюн, медений бир 
халкъ эсап эткен шовинистлернинъ хышмына огърап, аман-аман 
бутюнлей ёкъ этильгенлер. Олардан пек азлары сакъланып къалгъанлар. 
Шу мезарлыкътаки башташ языларынынъ айры муэллифлери шулардыр:' 


ШЕЙХИИ — ү7666— 1732). Онынъ «Бекъаайи-уль Фузуля» адлы китабы 
беллидир. Шейхийнинъ Багъчасарай Хансарайына киргенде сол тарафтаки 
чешменинъ тёпесинде язылгъан язы сыфатында ашагъыдаки шиирий сатырлары 
сакъланып къалгъандыр. (Ашагъыда косьтерильген неширде, с. 492). 


«Юзи кульди йине Багъчасарайнынъ. Хакъкъа хамд олсун! 
Дженаб-ы хазрет-и Къырым Герайнынъ хусн иджады. 
Суя къандырды этрафы хеле базу-йы химметле 
Дахи чокъ хайре саъ идер, олурса Хакънынъ имдады. 
Суйы булды гузель тарх эйледи табъ-ы незакетле 
Эгер вар исе, кельсин, бизде корьсин Шам у Багъдады. 
Окъур атшан ош Шейхий зебан-и люледен тарих: 
«Кель, ич ма-аб-ы сафи-и, чешме-и айн-и шифадады!». 
Сене 1144» (1732). 


ХАМДИЙ —хуш асыр шаири. (Айны шу неширде, с. 500). Хамдийнинъ 
къалгъай Саадет Герайнынъ баш ташына язгъан шиири: ·. 


«Сильк-и несл-и хан-ы Чингизандан бу гевхери 

Эйледи хаке фютаде рузгяр-и кинай. 

Нидже джевхер эйледи Саадет Герай къалгъай-ы Къырым 
Ин вакъыт Бахт Герай — султан-ы адиль, хубрай. 


' Борзенко А., Негри А.. Домбровский А., Кузьмин В.. «Бахчесарайския арабския и 


турецкия надписи». В издании «Зап. Одес. Общ. Ист. и Др. т. П. и отд.». Одесса, 1849. 
С.494. 

Ол дефин-и зир-хак олдыкъча ола зиб-и бахт 

Валид-и алий тебар-ы ал-и Чингиз ичре рай. 

Рахметуллайи алейхим ве джумле эдждад-ы о 

Бер — меркъадим салтанат даред мердан-ы худай. 

Хамдий бенде деди тарих-и сал-и рыхлетин: 

«Бу саадетле кире, дженнете, ола джильве — джай». 
Сене 1176». (1762). 


ХЫФЗИЙ — хуш асыр шаири. (Айны шу неширде, с. 501). Шаир 
Хыфзий Арслан Герай ханнынъ башташына мерсие язгъан ве шу сатырлар 
сакъланып калгъан: 


«Хуве-ль-Хайй-уль-Бакъий! 
Асаф-рай-ы магъази шехсювар-ы арса-йы хейджа 
Сер-эфраз олмыш иди ал-и Чингизе дилиране 
Дем-и шемшир-и хун-ашамына Миррих диль-тешне 
Нидже тешбихи мумкюн бу салябетле Неримане 
Пеленгян-ы замане хейбетинден джан верирлеркен 
Чыкъынджа шевкет-у-ферр иле мейдана хизбиране. 
Хытаб-ы мустетаб-ы «Эрджиъ "йе масадакъ дюшди 
Къаралар кийсун алем, башласун чак-и гирибане! 
Муджевхер мысра-ы дилькешле Хыфзий деди тарихын: 
«Сезадыр Дженнет-уль-Мева хеле Арслан Герай хане». 
Сене 1181». (1767). 


Шаир ЭДИБ - ХУШ асыр шаири. (Айны шу неширде, с. 501). Шаир 
Эдиб тарафындан Къырым Герай ханнынъ башташына язылгъан сатырлар: 


«Хуве-ль-Хайй-уль-Бакъий! 

Къырым Герай-гъазапише хан-ы алишан 

Ки мисли олмады мешйуд чешм-и черх-и кебуд 

Бу тахтгях-ы фенадан чюн эйледи рыхлет 

Къонагъы мензил-и укъба ола би-эмр-и Ведуд 

Дедим дуа иле тарих джевхерини, Эдиб: 

«Къырым Герай! Оласын тадждар-и дар-ы хулюд». 
Сене 1183». (1769). 


МУДЖЕМИЙ — хуш асыр шаири. (Айны шу неширде, с. 502). 
Шаирнинъ Бахадыр Герай султаннынъ башташына язгъан шиири: 


«Заде-и хан-ы Къырым, яни Бахадур Герай 
Тыфл икен, ах, джан атуб мульк-и бекъайы итди джай. 

Мульк-и фенадан кечюб учды дженан багъына 

Санким кельмемиш, дёнди ол таир-и дженнетсерай. 

Азм-и дженан идюб ол мургъ-ы бехиштий бе-джан 

Диде-и кюлльден олды нихан мисл-ы Хумой. 

Гульшен-и дженнетде итдикче сефа бермурад 

Девлетийле валидейн эйлейе даим Худай. 

Сал-и вефатын дедим, Муджемий, ах идюб: 

«Дженнет-и хулде къадем басды Бахадур Герай». 
Сене 1177». (1763). 


ПИРРИЙ — ХУІІ асыр шаири. (Айны шу неширде, с.503). Шаир 
Пиррий Мурад Герай султаннынъ хатрасыны онынъ башташына язгъан 
шу шииринен эбедийлештирген: 


«Къылуб рыхлет, фенадан ол бекъая азм идюб джаны 
Умид идюб Худадан чюн хеман лютф (иле) ихсаны. 
Коренлер дженкин(и) анынь меджюсий аскери иле 
Шеджаатда назири ёкъ, санасын Къахраман-ы саний. 
Гъаза рахында вуджудын безль идюб себилюллай 
Джезасын вер шехид-и Кербелядан адд идюб аны. 
Селятин-и Къырымдан ол Мурад Герай султан 
Шеджаатле, сахаветле бахадирлик эди шаны. 
Гуняхын джурмини махв эт, бехиштинъле идюб месрур 
Анъа хулд-и берин ичре верюб хур-и муслиманы. 
Шехид олдыкъда ћем саатде һуб Пиррий деди тарих: 
«Макъамыны идюб Фирдевс хем эйле лютф-и Рахманы». 
Сене 1170». (1756). 


ДУРРИЙ — ХУП асыр шаири. (Айны шу неширде, с. 520). Дуррийнинъ 
Макъсуд Герай султаннынъ башташына язгъан мерсиеси: 


«Насфет-и менкъабет Макъсуд Герай султан ким — 
Терк идюб бу алеми итди хевес-и алиййин. 
Даима рухы олуб нимет-и дидар иле шад 
Ола һемсухбети хурий ве ери — Фирдевс-и беррин. 
Гюш идюб февтини, Дуррий тарихын деди тамам: 
«Азм-и Адн эйлейе Макъсуд Герай нуреддин». 

Сене 1109». (1697). 


БАХТИЙ __ ХУП асыр шаири. (Айны шу неширде, с. 522). Селим 
ханнынъ огълу Мехмед Герайнынъ башташына Бахтий тарафындан язылгъан 
шиир: 

«Мехмед Герай ибн-и Селим хан-ы фелекджах 
Назенде ол пирайе-и о еклиль-и неджабет. 
Бу тенгсера (й)дан сыкъылуб джан-ы азизи 
Пехна-и чимен-и хулда эйледи рыхлет. 
Олды мютевари ниханхане-и гъубранынъ 
Ол мухр-и мурасса келле-и матла-и девлет. 
Бир генч эди ким — ахд шебабында земине 
Дефн эйледи бу чарх — ферумайе табиат. 
Бахтий! Ол эрбаб-ы дильнинъ шем-и хаятын 
Хайф-а ки сёндирди эсюб бад-ы мусибет. 
Бу матем-и джангях у джансуз иле сабит 
Гердун киби къан агълайуб эрбаб-ы мухаббет. 
Адед-и миет у эльф тарих десюнлер 
Мехмед Герай эйледи укъбая азимет. 

Сене 1100». (1688). 


ДЕРДИЙ — ХУП--ХУШ асырлар шаири. (Айны шу неширде, с. 522). 
Шаир Дердийнинъ Эль-Хадж Селим Герай ханнынъ къызы Къая ханымнынъ 
башташына язгъан мерсиеси: 


«Эль-Хадж Селим ханнынъ эди духтер-и паки 
Февтин ишидюб, Дердий, хавф эйледи джаны 
Чюн дар-ы фена-и кёхнеден юзь тутды харабе 
Акъыл олан адам дие: — (Будыр сонъ) мекяным. 
Хич олмады та’мир фелек ки, ола тарих: 

«Бу кёхне бина-йы дюньяйы къойды Къая ханым». 


Сене 1130». (1718). 


Бу ерде шуны къайд этмели ки, башташларгъа язылгъан бу шиирлерде 
эсасен мерхумнынъ пек эйи адам олгъаны айтылып, онъа макътав сёзлери 
багъышлана, онъа о бир дюньяда раатлыкъ, яни мекяны дженнет олмасы 
истениле ве иляхре. Шиирнинъ къош тырнакъ ичине алынгъан сонъки 
сатырында мерхумнынъ ольген йылы «Эбджет» сайысынен тариф этиле ве 
сонъунда шу ракъам Хиджрий эсапнен де косьтериле. 

Бу язылар пек меракълы малюматларны сакълап кельгенлер ки, оларны 
окъугъанда шу девирни козь огюне кетирип, гуя шу адамларнынъ озьлерини 
корьген киби оласынъ. 

Юкъарыда аз-чокъ тариф эттигимиз языджы Ве шаирлерден 
башкъа эдебиятымызнынъ Ханлыкъ деврине аит даа бир сыра 
муэллифлерни анъмай кечалмаймыз. Булардан 1999 сенеси 
Анкарада чыкъарылгъан «Къырым тюрк-татар эдебияты» 
антологиясында тариф этильгенлер: 


Сейид Мехмед Шефиий (2— 7671/72). Мевлевийлерден олып, озю 
Кефелидир. Кефевий Мухаммед Шефикъ Деде оларакъ да беллидир. Шаир 
оларакъ баягъы эсерлер къалдыргъаны белли. (с.263). 


Али (2— 1703). Бурсалы Белининъ язгъанына коре, ады Алиджан Бейдир. 
Базы меджмуаларда «Къырымлы Али» адынен бельгили шиирлери расткеле. 
Бу шаирнинъ озь девринде олдыкъча танылгъаны анълашылмакъта. (с.271). 


Шаин Герай (2— 7772). Къырым ханларындан Селим Герайнынъ 
огълудыр. Шиирлеринде «Шахий» тахаллюсыны къуллангъан. (с.286). 


Шериф (2— 7720-ден сонъ). Ады Рахметулладыр. Сафий ве Салимнинъ 
замандашы олып, ХУІ асыр шаирлериндендир. Истанбулда тасиль алып, 
къадылыкъ вазифесинде булуна. Озюнинъ язы ишлеринен ве шиирлеринен 
таныла. 1720-де даа сагъ экен. (с.333). 


Умер Бесим (27— 7787, майыс 10). Къырымдан Истанбулгъа барып 
илим алгъандыр. Силядар кятиплиги япаракъ чешит мемуриетлерде булуна. 
Эйюб Султан дюрбесининъ артында дефн этильгендир. Сулеймание 
кутюбханесиндеки бир меджмуада (Нафиз Паша, № 1019) «Эз-гъазеллият-ы 
Омер Бесим Эфенди Мектюб-и Садр-ы Али» серлевасы алтында 34 гъазели, 
18 къытасы ве 5 тарихы мевджуттир. (с.318). 


Иджретте иджат эткен буюк эдибимиз Мустеджиб Улькусалнынъ 
1980 сенеси Истанбулда чыкъарылгъан «Къырым тюрк-татарлары. 
Дюню, бугюни, ярыны» адлы китабында къайд этильгенлер: 


Атиф эфенди (7399— 1469). Гозлеве (Кезлев) шеэринде Алтын Ордадан 
Къырымгъа кочип кельген Сейид-Ахмед эфендининъ къорантасында догъа. 
Къырым ханлыгъыны мейдангъа кетирген Аджи Герай ханнынъ сиясий 
кенъешчиси олгъан. Айны заманда ислямиет боюнджа терен бильги саиби 
экен. Эдип 1469 сенеси вефат эте. 


Аджи Мехмед Сенаий (7). Догъгъан ве ольген йыллары белли дегиль. 
Къырымда къадылыкъ япкъан ве ПІ Ислям Герай хан ве онынъ заманында 
девлетнинъ ички вазиети акъкъында эм де 1648 сенеси Богъдан Хмельницкийнинъ 
исъянлары акъкъында гъает меракълы тарих китабы язгъандыр. Китабында 

къырымтатарларнынъ Польшагъа, Русиеге ве Румыниягъа япкъан уджюмлерини 
вебу уджюмлернинъ мувафакъиетли нетиджелерини тасвир эткендир. Тарихчы 
бу эсерини язар экен, Ш Ислям Герай ханнынъ ве УІ Мухаммед Герай ханнынъ 
баш везири олгъан мешур Хан агъасы Сефер Гъазынынъ ве дигер 
муэллифлернинъ эсерлеринден файдалангъандыр. Бу тарихий эсерде Къырым 
ханларынынъ Польша ве Османлы девлети иле сыкъы алякъалары хусусында 
дегерли ве муим малюматлар ер алгъаны себебинден онынъ буюк къыймети 
бардыр. Бу эсер 1971 сенеси лех тилине чеврилип, Польшада Зигмунд 
Абрахамович тарафындан нешир этильди. 


Мехмед Салих эфенди (2— 7767). Къырымлы Абдулла эфендизаде Яъя 
эфендининъ огълудыр. Башлангъыч тасилини Къырымда алгъан сонъ 
Истанбулгъа кетеве анда Енъишеэрде шейхульислям (Османлы девлетинде энъ 
юксек диний вазифе) Абдулла эфендиде окъуп, алий бильги саиби ола ве айны 
заманда бу адамнынъ киеви ола. Сонъра о падиша Ш Мустафада баш имам 
вазифесинде булуна ведаа сонъра Халеп, Шам, Медине шеэрлерининъ къадысы 
ола. 1746-да Истанбул къадысы ола, 1749-да Анадолу къазыаскерлиги 
дереджесине юкселе. 1758-де шейхульислям Фейзулла эфенди вазифесинден 
бошатылгъан сонъ Мехмед Салих эфенди онынъ ерине шейхульислям вазифесине 
тайин этиле. Бир бучукъ йылдан сонъ исе, 1759 сенеси айны шу падиша тарафындан 
бу вазифеден бошатыла ве Къанлыджада отурмасына изин бериле.' 

1 йыл 5 ай ве 5 кунь шейхульислям вазифесинде булунгъан Мехмед Салих 
эфенди 1761 сенеси вефат эте ве Истанбулда Разие къадынынъ киеви 
Къазыаскер Мехмед эфенди медресесининъ мезарлыгъында дефн этиле. 


Проф. Рефикъ Музаффаровнынъ 1993 сенеси Акъмесджитте 
нешир олунгъан «Къырымтатар энциклопедиясы»нда шойле адлар 
къайд этиле: 


Абдуль Лютфулла Ильхакъ ХУІ асыр къырымтатар алими. «Эль-мухит 
аль-Бурханий» (Дерья къадар исбатлар) адлы фундаменталь эсернинъ муэллифи. 
Къырымтатар тилининъ абидеси олгъан ве 1735 сенеси Селямет Герай хан 
тарафындан Зынджырлы медресеге багъышлангъан бу эсер дженкке къадар 
Къырым архивинде булуна эди. — Саифе 21. («Языки народов СССР» 
китабындан алынгъан. 2-нджи джылт, «Тюркские языки», М., 1966. С. 234). 


Абдуль-Азиз эфенди ХҮП асыр къырымтатар фельсефеджиси. О арап 
фельсефеси вастасынен Аристотель ве Скратнынъ гъаелерини менимсеген. 
Саифе 21. (Хартахайдан алынгъан. «Историческая судьба крымских татар», 
Вестник Европы, 2-нджи джылт, июнь 1867. С. 154—156). 


' Мустеджиб Улькусал. Къырым тюрк-татарлары. Истанбул, 1980. С.124—125. 

Абдуль-Мумин эфенди ХУП асыр шаири. Замандашларынынъ 
малюматына коре, Абдуль-Мумин эфенди аджайип шаир олмакънен бирге, 
айны заманда уста хаттат ве рессам да экен. — Саифе 24. (Эвлия Челебиден 
алынгъан. «Книга путешествий». Варшава, 1969. С. 278). 


Къубтий Челеби ХУІІ асырда яшап иджат эткен къырымтатар шаири. 
-– Саифе 402. (Эвлия Челебининъ китабындан алынгъан). 


Къырымлы Ахмет Абдулла огълу (1460 сенеси ольген). Арап филологиясы 
ве теология боюнджа ХУ асыр къырымтатар алими. — Саифе 420. («Тюркие 
Ансиклопедиси»нден алынгъан. Джылт 3. Анкара, 1956). 


Фазлы Челеби ХУІІ асыр къырымтатар шаири. — 2-нджи джылт. С.750. 
(Эвлия Челебиден алынгъан. Лех тилинде. Варшава, 1969). 


Хейр-заде эфенди ХУП асыр къырымтатар шаири. Къырым 
ханлыгъынынъ тарихыны язгъан. — 2-нджи джылт, саифе 773. (Сеид 
Мухаммед Ризадан алынгъан. «Семь планет». Казань, 1831). 


Кефевий Сеит Абдулькерим Шерифий. ХУП асыр къырымтатар шаири. 
Кезлев медресесинде дерс берген, Ашыкъ Умернинъ оджасы олгъан. Ашыкъ 
Умер озюнинъ «Шаирнаме» эсеринде шаир оларакъ онъа юксек къыймет 
кесе. — 2-нджи джылт, саифе 802. 


Тедкъикъатчы Нариман Абдульваапнынъ джедвелинде къайд 
этильген базы муэллифлер: 


| Сахиб Герай хан (7481—1551). 1532—1551 сенелери ханлыкъ 
япкъандыр. Къардашы Саадет Герай киби о да Эндерунда бильги алгъандыр. 
Багъчасарайнынъ эсас къуруджысы олгъан да одыр. Османлыджа ве озь 
заманынынъ къырымтатар тилинде шиирлери язгъаны белли олса да, элимизде 
онынъ «татар лисаны» иле язгъан бир дёртлюгинден башкъа эсери ёкъ. Сахиб 
Герай Къырымда бир сыра джамилер, аммамлар киби иншаатлар 
къургъандыр. Ор къалесини къурдыргъан да одыр. 50 йыл яшап, 20 йыл 
ханлыкъ япкъан Сахиб Герай Багъчасарайда дефн этильгендир. 


| Саадет Герай хан (2— 7540). 1524—1532 сенелери ханлыкъ япкъан. 
Эништеси Османлы Султаны Явуз Селимнинъ (1512—1520) тарафындан 
Истанбулнынъ Топкъапы сарайындаки Эндерун Академиясына алынып, о ерде 
тасиль корьген, илим ве маарифетке сонъ дередже ургъун бир заттыр. Пек 
зенгин бир китапханеси бар олып, китапларынынъ арасында Мир Али Шир 
Неваийнинъ «Хамсе»си де бар экен. Тили чокъ зенгин бир шаир олып, 
шиирлеринден ич бир мысрасы бугуньки куньге етип кельмегендир. 

1 Девлет Герай хан (7572—7577). 1551-1577 сенелери ханлыкъ 
япкъандыр. О, Османлы падиша Явуз Султан Селимнинъ Мысыр сеферинде 
шеит кеткен Мубарек Герай Султаннынъ огълудыр.1571 сенеси Москваны 
басып алгъаны ичюн «Тахт алгъан» намынен танылгъандыр.Тарихларда 
олдыкъча махсулдар бир шаир оларакъ косьтерильсе де, шимди элимизде 
онынъ ялынъыз бир бейти булунмакътадыр: 


Якъасын чакъ иле эр бери гулинъ 
Гульшен ичре налесидир бульбулинъ. 


27 йыл ханлыкъ япкъан ве Кезлев шеэринде бир джами къурдыргъан ве 
бир къач чешме яптыргъан Девлет Герай 65 яшында вефат эте. 


Махмуд Кефевий (7520—7587). Кефеде догъгъан Кефевий Махмуд 
бин Сулейман эфенди танылгъан алим, кятип ве шаирдир. Къырымнынъ 
мешур шейхлеринден Кефевий Такъиййуддин Эбу-Бекир эфендининъ 
(1562-де ольген) талебеси экен. Кефеде, Истанбулда, Синоп шеэринде диний 
вазифелерде булуна. Ханефий мезхеби фыкъых (мусульман кодекси) 
алимлерининъ аяты ве фаалиетлерине даир «Кетаибу А’лямиль-Ахяр мин 
Фукъахаи мезхеби’н-Ну’ман-иль-Мухтар» адлы пек мешур бир эсер иле бир 
сыра диний-ильмий рисалелернинъ муэллифидир. Шаир олып, арапча ве 
тюркче шиирлери мевджуттир. 1581-де Синоп шеэринде вефат эте ве анда 
дефн олуна. Онынъ акъкъында тафсилятлы макъале «Гюнсель» журналынынъ 
5-инджи санында басылды. 


Кефевий Такъиййуддин Эбу-Бекир эфенди [(2— 7562/63). Кефеде 
догъгъан. Къырымнынъ энъ мешур шейхлеринден (Къадириййе тарикъаты) 
олып, там манада азиз ве алим адам экен. Тасаввуф ёлджулыгъына берилип, 
бир чокъ йыллар Мысырда, Багъдатта булунды, чокъ терен бильгилер алды, 
шериат иле багълы илимлерде алим бир зат оларакъ тасаввуф ёлунда алий 
бир вели (азиз) олды. 9 йылдан сонъ Кефеге къайтып кельген Такъиййуддин 
Кефевийни шеэр халкъы буюк бир итибарнен къаршылап алды. Кельгенинен 
о, инсанларгъа дюнья ве ахретте саадетке иришмелери ичюн ислямиетнинъ 
эмир ве ясакъларыны анълатмагъа башлады. Онынъ илим ве фазилеттеки 
юксек дереджеси къыскъа бир муддет ичинде бутюн этрафкъа дуюлды. 
Талебелери ве оны севгенлер чокълашты. Ханнынъ озю ве ханзаделери биле 
онынъ субетлеринде булунып, бильгилеринден файдалана эдилер. Кефе 
дживарында о озюне бир текие къурдура ве 1562/63 сенеси вефат эткенде шу 
текие янында дефн олуна. 


Хусам Герай Султан ве Саадет Герай Султан 11 Гъазы Герай ханнынъ 
огъулларыдыр. 1636 сенеси къатиль олундылар. Эдебий махляслары 
«Сейфий» ве «Арифий»дир. 

Ханзаде Ханым. Аджайип шаире Ханзаде Ханым П Гъазы Герай ханнынъ 
(Борагъазы Герайнынъ) къызы ве І Бахадыр Герай ханнынъ къадыныдыр. 


Талиб-и Кефевий. Эдебий тахаллюсы «Талибий». «Тарих-и Ал-и Осман» 
(«Осман сулялесининъ тарихы») эсерининъ муэллифидир. 


Селямий, Кесбий, Фейзий эдебий махлясларыны ташыгъан шаирлер. 


Фейзий Челеби, Неджатий Челеби (айны заманда астролог), Недим, 
Лем’и, Эрани, Элиф Медхий Челебилер ве даа Хасан къады эфенди 
ки, булар мешур сеяатчы Эвлия Челебининъ Къырымгъа экинджи сефер 
кельген вакъытта (1666 с.) Багъчасарайдаки эдебий чевресини тешкиль эте 


эдилер. 


Абдулла Ридван Паша-заде. «Теварих-и Дешт-и Къыпчакъ» («Дешт-и 
Къыпчакънынъ тарихы») ве «Тарих-и Мыср» («Мысырнынъ тарихы») 


эсерлерининъ муэллифи. 


Эбу’ль Бекъа Мухибуддин Эйюб Кефевий (2— 7682 /. Илим саасында 
эсерлер къалдыргъан. 


Абду’н-Насри эфенди (2— 7703). Ильмий эсерлер язып къалдыргъан. 


Бурсалы Мехмет Тахирнинъ «Къырым муэллифлери» (Анкара, 
1990) китабында косьтерильген эдиплер: 


Мухаммед Шефикъ Деде Кефевий. Догъгъан шеэри Кефеде тасилини 
тамамлагъан сонъ Тюркиеге кете, анда Мевлевий тарикъатынынъ менсюби 
оларакъ Конья шеэринде омюр кечире. 1671 сенеси анда вефат эте. «Эсрар 
Деде» адлы тезкереде онынъ бир сыра шиирлери басылгъандыр. (Мезкур 


китапта, с. 30—31). 


Кефевий Мухаммед эфенди. Арапчаны мукеммель бильген намлы 
алимлердендир. Бир муддет Истанбулда илим хызметлеринден сонъ белли 
бир тарикъаткъа берилип, Медине-и Муневвереге кете, сонъра Къуддус-ы 
Шерифнинъ къадысы вазифесине тайин этиле ве 1772 сенеси о ерде вефат 
эте. Язгъан эсерлери: «Исбат-ы ваджип», « Хашиййе аля шерх-и Ислям», 
«Хашийе Алель-Хусейнийе» ве дигерлери. (Айны шу китапта, с. 19). 


Хайдар-заде Мухаммед Фейзий эфенди. Хальветие тарикъатынынъ 
шейхлеринден олып, бильгили бир заттыр. Озю кефели, лякин эсас тасилини 
Истанбулда алгъандыр. Бир сыра эсерлери олгъаны малюм. 1645 сенеси 
вефат эткен. Эсерлерининъ базылары: «Равзатуљ-Ибад» (Къыркъ хадиснинъ 

изаатлары), «Рисале фи-Джеваз-ы Девран-ы Суфиййе» (Тасаввуфий бир 
рисале), «Хадаикъ-уль-Ахйар фи-Хакъайыкъ-уль-Ахбар» (Ахлякъ ве насиат 
китабы олып, 1643 сенеси язылгъандыр). Къырым акъкъында бир тарихий 
эсери олгъаны да малюм ки, бу акъта Халим Герайнынъ «Гульбун-и Ханан» 
эсерининъ мукъаддемесинде айтыла. (Айны шу китапта, с. 11). 

Умют этемиз ки, бу муэллифлер ве оларнынъ иджадий фаалиетлери 
акъкъында бильгилеримиз илериде даа зияде кенишлер ве даа чокъ 
эдиплернинъ адларыны ачмагъа наиль олурмыз, иншалла. 


ххх 


Эдебиятымызнынъ тарихий инкишафында гъает семерели олгъан умумен 
орта асырлар деври, шубесиз, миллий медениетимизнинъ инкишафында муим 
эмиетке маликтир. Юкъарыда тариф эттигимиз Ханлыкъ деври 
эдебиятымызнынъ, шиириетимизнинъ гурьдели инкишаф ёлу бунынъ ачыкъ 
делилидир. Бу ерде корюмли медениет эрбабы А.В.Луначарскийнинъ 
къырымтатар халкъ йырларына къыймет кесерек, айткъан сёзлерини 
хатырламакъ ляйыкътыр. О шойле язгъан эди: 

«...Буюк зекя ве истидат саиби тюркий халкъларнынь, Шаркъ ве Гъарп 
медениетлерининъ тесирлери бири-бирлеринен бирлешкен, бир чокъ 
халкъларнынь ёллары бири-бирлерине чатышкъан ярымададаки — берекетли 
Къырым улькесиндеки будагъынынъ озюне хас, назик, парлакъ ве шаиране 
бир медениет догъурмамасы итималдан тыш бир шей олгъаны шубесиздир. 

Бутюн бу аджайип хасиетлер къырымтатарларнынъ озьлеринде Шаркъ 
ее Гъарп эзгилерининъ назикане бирлешмесинен инсанны айретте 
къалдыргъан йырларында айрыджа яхшы корюнмектедир. 

Шаркъий-дженюбий Авропанынъ энъ къыйметли джевхери сайылгъан 
бу дженюп татарларынынь, бу денъиз ве кок аралаш дагълар эвлятларынынъ 
зенгинден-зенгин йырлары узун заманлар систематик суретте ич де 
тешкерильмеди, огренильмедилер. 

Биз озюмизнинъ къыйметли къырымтатар къардашларымызгъа джан- 
гонъюльден хайырлы, бахытлы омюрлер ве эр бир саада илерилев ве юкселюв 
арз этемиз».' 

Ярымаданынъ бу табиий эйи хусусиети ялынъыз шиириетте ве йырларда 
дегиль, санатнынъ башкъа пытакъларынынъ да, джумледен сана оюнлары 
яни театр санатынынъ да эрте шекилленювине ярдым эткендир, дей билемиз 
биз. Немсе тарихчысы Теодор Мухдтнынъ къайд эткенине коре, 
Багъчасарайда та ХУШ асырнынъ орталарында къырымтатар тилинде 
санада комедиялар косьтериле экен. Булар, эльбет, авескярлар тарафындан 
къоюлгъан чешит турмуш мевзуларында сатирик-юмористик корьсетювлер 


! Песни Крыма / Собраны и записаны А.К.Кончевским. Госиздат, 1929. 

олса керек. Лякин бу сана корьсетювлери энди о вакъытта къырымтатар 
театр санаты догъгъаныны, къырымтатар драматургиясы яратылгъаныны 
исбат этелер. Малюм олгъаны киби, анджакъ шу девирде анда Мольернинъ 
«Тартюф» эсери къырымтатар тилинде саналаштырылгъан ве буюк 
мувафакъиетнен нумайыш этильген. Бу комедияны къырымтатар тилинде 
саналаштырмакъ ичюн онынъ франсызджадан терджимеси махсус Людовик 
ХУ-нинъ кятиби ве терджиманы Руффинге сымарыш этиле. 

Ич шубе ёкъ ки, эдебиятымызнынъ Ханлыкъ девринде иджат эткен ве 
адлары бизге даа белли олмагъан чокъ муэллифлер бардыр. Оларнынъ 
адлары, эльбет, ачылыр, эсерлери тапылыр, огренилир. Белли шаркъшнас 
Ф.Домбровский «Современник» журналынынъ 1848 сенеси 5-инджи санында 
Ашыкъ Умер акъкъында язып бастыргъан макъалесинде эсерлери аля 
тапылмагъан даа бир буюк шаиримиз Ашыкъ Арифни анъа. «Ашыкъ Умер 
Къырымнынъ энъ ахлякъчы, аджайип шаирлеринден бири эди. Ашыкъ 
Умерден сонъ, Къырым саз шаирлери арасында экинджи ерде Ашыкъ Ариф 
турмакътадыр...», — деп яза о. Ашыкъ Ариф акъкъында ялынъыз онынъ 
шиирлери рус тилине терджиме этилип, о девир журналларындан биринде 
басылгъаны белли. Демек, бизлерни бу саада чокъ ишлер беклей. 

ТУ. РУС ИСТИЛЯСЫ ДЕВРИ КЪЫРЫМТАТАР 
ЭДЕБИЯТЫ 


(Рус истилясы яни 1783-тен — 
«Терджиман»гьа къадар) 


Орта асырларда озюнинъ гурьдели деврини кечирген къырымтатар 
эдебияты Къырымны руслар басып алгъан сонъ, ХІХ асырнынъ биринджи 
черигине келип кет-кете эп зайыфлай. Буны шу ал да тасдыкълай ки,биз Халим 
Герай Султаннен бирге шаирлер Орлы Сеит-Халиль ве Исметийден, Эшмырза 
къарт ве Абибулла Керем киби кедайлардан башкъа, бу девирге аит ич бир 
белли намгъа, белли бир эдебий малюматкъа наиль дегильмиз. Ичтимаий аят 
бутюнлей императрица Екатеринанынъ зорбалыгъы рухунен ашлангъан 
мусульман руханийлерининъ элине кечкен сонъ, Къырымда эсасен диний- 
мистик эдебият укюм сюре. Дюньявий прогрессив эдебиятнынъ инкишафы исе 
узакъ девиргедже аман-аман бутюнлей токътатыла, къалем саиплерининъ 
агъызы къапатыла. Бунынъ устюне де халкънынъ арды-сыра иджретлерге 
огъратылгъаны нетиджесинде медений инкишаф, бедиий иджат юз йылдан 
зияде меджбурий дургъунлыкъкъа укюм этиле. 

Бу акъта озю аслы къырымтатар олгъан академик Агъатангел Крымский 
«Къырымтатар эдебияты» макъалесинде шойле яза: «ХУ—ХУИШ асырлар 
къырымтатар эдебиятынынъ гурьдели инкишафы токътатылгъанынынъ 
себеби — Къырымнынъ Русие тарафындан запт этильмесидир. Ханлар ёкъ 
олды ве эдебияткъа къол туткъанлар да ёкъ олды, эдебий джерьян 
токъталды. Окъуйыджыларнынъ сайысы да эксильди. Къырымнынъ кениш 
халкъ кутьлеси ичюн сарай эдебияты эвель де ят эди ве о халкътан узакъ 
эди. Эбет, Русие акимиети девринде де эдебият халкъкъа даа якъын олмады. 
Къырымтатарларнынъ кутьлевий суретте Тюркиеге иджрет этюви 

себебинден юкъары табакъаларда да окъуйыджыларнынъ сайысы кесен-кес 
эксильди. Бойлеликле, классик эдебият орталыкътан джыйылды ве кениш 
кутьле арасында яваш-яваш бутюнлей унутылып башлады»". 


‚Эр алдо бу девир эдебиятында озь шахсий яратыджылыкъларынен белли 
олгъан муэллифлер де ёкъ дегиль эди. Орлы Сеит-Халиль, Исметий, 
Сулейман Менла-Осман, Эшмырза къарт, Абдураман Къырым 
Хавадже, Абдурефий Боданинский булар джумлесиндендир. 


ХІХ асырнынъ сийрек муэллифлеринден бири ОРЛЫ СЕИТ-ХАЛИЛЬ 
деген бир муневвердир. Бу адам акъкъында элимизде белли бир малюмат 
ёкъ. Ялынъыз Басыр Гъафарнынъ 1980 сенеси «Йылдыз» журналында 
басылгъан «Осман Асан огълу Акъчокъракълы» серлевалы макъалесинде 
бу муэллиф акъкъында къыскъа бильдирюв бар. Басыр Гъафарнынъ 
язгъанына коре: «Осман Акъчокъракълы 1925 сенеси язгъан «Кърымтатар 
медениети эсерлерини тедкъикъ» макъалесинде, 1840 сенеси Орлы Сеит- 
Халиль деген бир адам бутюн Кърымны джаяв доланып чыкъкъан сонъ, 
«Дестан-и Къырым» адлы эсер язгъаныны къайд этти. Дестаннынъ аджайип 
бир ери олса, о да Кърымнынъ эр шеэрине даир дёрт сатырлыкъ шиир язылып 
къалдырылувындадыр. Дёртлюклерде шеэрнинъ аджайип хусусиети къайд 
этильген. Дестан 130 йыл эвельси адий халкъ тилинде язылгъан. Муэллифи 
шиир усталыгъына, къафие ве везин акъкъында юксек бильгиге саип олмаса 
да, эр дёртлюк озь хусусиетини ве манасыны сакълап къалгъан»?. 

Исмаил Асан огълу Керимнинъ 1997 сенеси чыкъкъан «Медений эснас» 
китабында Осман Акъчокъракълынынъ «Енъи дюнья» газетасынынъ февраль 
7 нусхасында басылгъан ашагъыдаки къыскъа хаберинен бирге Орлы Сеит- 
Халильнинъ шу юкъарыда айтылгъан «Дестан-и Къырым» эсери кетириле. 
Хаберде шойле дениле: «Бундан 85 сене эвель Къырым шеэрлерини Сеид 
Халиль деген бир адам долашкъан ве эр шеэрни бир беит иле тариф этип 
дестан язгъан. Бу дестанны биз бир джонкте корип язып алгъан эдик. Бу 
ерде де дердж этмейи мунасип корьдик. (О.Акъчокъракълы)»?. 


' А. Крымский. Къырымтатар эдебияты // Голос Крыма. 1997. Майыс 7. 
? «Йылдыз» журналы. 1980. № 1. 
3 «Медений эснас». 1997. 

ДЕСТАН-И КЪЫРЫМ 


Чокътыр тимары............. (О.А. ) 
Османлыдан къалмыш ядикярдыр 

Къыркъ къулач эндеки анда сейир иттим. 
«Ор» — дедиклери Къырымгъа намдыр 
Ичинде дуранлар къармагъы оландыр 

Эки джамиси вар бир атсыз джандыр 
Чёльде бейрам намазын анда сейип иттим. 


«Керчь» — дедиклери еньи япувдыр 
Анадолудан ачылан улькекъапудыр 

Анда пара кьазанан сийрек тапылыр 

Беш юз аякъ мердивени анда сейир иттим. 


«Кефе» — дедиклери денъизе ялы 
Ичинде дуранлар эп эдна къулу 
Кимсе де бильдирмез девлете алы 
Минареде чанъы анда сейир иттим. 


«Къарасув» — дедиклери бир узун чаршы 
Шехри къурулмыш дагълара къаршы 
Истанбулдан келир бези-къумашы 
Четенден эвлери анда сейир иттим. 


«Кезлеве» — дедиклери искеле башы 
Гемилер янашыр шеэрге къаршы 

Къавун киби дёкерлер малы-къумашы 
Гъаниметин мемлекети анда сейир иттим. 


«Акъмесджит» — дедиклери Къырымын бенди 
Чокътыр гузеллери ёкътыр бюленди 

Анда отурыр губернат кенди 

Урус халкъыны анда сейир иттим. 


«Багъчасарай» — дедиклери ханларын тахты 
Ичинде дуранлар киббардыр халкъы 

Малы оланлар идер хайраты 

Ислям умметин анда сейир иттим. 

«Акъяр» — дедиклери бир буюк къале 
Ичинде отуран эп урус халкъы 

Дёрт яны таштан мюкеллеф къале 
Топларын дюзьгюнин анда сейир иттим. 


«Эски Къырым» — дедиклери бир кучюк хандыр 
Ичинден чыкъмасы айлакь ямандыр 

Къыркъ йыллыкь силяджы анда тамамдыр 
Силясыны терк идени анда сейир иттим. 


Сеид Халиль дер ки, къылдым джаныма джефа 
Арадым докъуз Къырымы булмадым вефа 
Къараим миллети анда сейир иттим. 


1257 Хиджрий (Милядий 1840). 


Бу девирдеэки тарафлы зулум алтында -– яни эм чар акимиетининъ амансыз 
зулумы, эм де озь мырзалары, помещиклери ве руханийлерининъ зулумы 
алтында булунгъан халкъ бу девирде эсасен агъыз яратыджылыгъынен 
къанаатленмеге меджбур ола. Озь дуйгъуларыны, къуванч ве кедерини, арзу- 
истеклерини, къайгъы-къасеветини, озюнинъ фаджиалы такъдири хусусында 
фикирлерини миллий фольклорымызнынъ эсас жанрларындан бири олгъан 
чынъларда ве манелерде, йырларда акс эттире. Шунынъ ичюндир ки, бу 
девирде — ХУШ-—-ХХ асырларда озь эсерлерини кой-койден юрип иджра 
эткен, джыйынларда, тойларда, тантаналарда чыкъышта булунгъан 
чынъджыларнынъ, халкъ кедайларынынъ яратыджылыгъы зияде инкишаф эте. 
Бу чынълар ве манелер, халкъ йырлары, иджрет йырлары эр кескеанълайышлы 
саде халкъ тилинде яратылылалар. 


Шуны айтмакъ керек ки, ХІХ асырнынъ башындан башлап, халкъ 
арасында энъ зияде даркъагъан -— ИДЖРЕТ ЙЫРЛАРЫ ве 
ДЕСТАНЛАРЫДЫР. Бу акъта сёзни белли тарихчы ве сиясий эрбабымыз 
ве «Къырым фаджиасы» адлы тарихий эсернинъ муэллифи олгъан Амет 
Озенбашлыгъа беремиз. Онынъ эсасен халкъымызнынъ иджретлери тарихына 
багъышлангъан мезкур нам эсеринде чар укюметининъ, русларнынъ 
халкъымызгъа япкъан мисильсиз зорбалыкълары ве бу сиясетнинъ акъибети 
хусусында шойле языла: 

«1858—1859 сенелеринде Кефе уездининъ топракъсыз татарлары Укюмет 
Аразысы (ер, топракъ) Незаретине топракъ истеерек истидада булундыкълары 
заман бунлара Къырымдан топракъ вермек мумкюн олмаяджагъыны сёйлеерек, 
истеенлере Оренбург виляетине кочьмее теклиф итмиш иди! Чюнки бу 

намуссызларын фикриндже, ешиль аданынъ махсулдар топракълары чолпа 
татарлара чокъ корюлиюрды ве чар укюмети бутюн манасыле Къырымны бир 
ань эвель бу «керексиз» миллеттен бошалтмакъ сиясетини юрютиюрды. 

Бу арды-арасы кесильмеен акъсызлыкълара 1874 сенеси январь 1-деки къанун 
муджиби татар яшларынынъ да менфур чар ордусына аскер алынмасы да 
къошулмыштыр. Диндар, миллий аньанелеринден айырылмагъа ич бир тюрлю 
истемеен татара, огълуны кенди янындан айырмакъ, онъа тар ыштан ве шапка 
кийдирмек ве, ниает, домуз эти ашатмакъ ихтималы олюмден бетер келиюрды. 
Онынъ ичюн бир тарафтан аилесини «явур элинден къуртармакъ» эмелине 
къапылан мутаасип бабалар, дигер тарафтан бойле бир муитте осип етишен 
татар дживанлары даа тешкилятлы бир сюретте терк-и-дияр идиюрларды. 
Бойлеликле, хиджретлерин икътисадий ве ичтимаий себеплерине дин уйгъусыле 
къозмыш маневий себеплер де къошулыюрды. Икътисадий сыкъынтыларын 
алтында маддий марумиетлере махкюм идилиркен, эвини-баркъыны, аньанети, 
тарихы иле ёгъурылмыш коюни, топракъларыны, мамур багъ ве багъчаларыны 
быракъып китмейи адет эдинен татар маневиятий эзилиркен, оны да халкъ 
тюркюлери шеклине тёкмиштир ки, аскер вермек меселесининъ шу сёйледигимиз 
себеплерден отьрю онынъ маневиятына эндирильдиги дарбелере къаршы догъан 
ачувыны бир сыра тюркю ве дестанлара тёкмиштир»'. 

Абдулла Лятиф-заде исе озюнинъ макъалесинде бу акъта шойле яза: 
«Къырымнынъ Русиеге къошулмасындан «Терджиман»гъадже кечкен 100 
йыллыкъ бир заман татар миллетининъ эр джиетче (икътисат ве 
медениет) энъ агъыр, энъ тюшкюн бир девридир. 

Бу девирден башлап, бутюн ХІХ асыр бою вакъыт-вакъыт къозгъалып девам 
эткен иджрет фелякети халкъны эр кунь бираз даа сарскъан, 
факъырлаштыргъан, мал-мулькинден, топрагъындан айыргъан ве юз бцнълердже 
джаннынъ ёллар ичинде, искелелерде, Къырым ве Анадолу ялыларында телеф 
олмасына себеп олгъан. Бу девирде ялынъыз муаджир тюркюлери догъа биле... 
Халкъ ялынъыз чарлыгъынъ зулмы, иджретинъ фелякети, аскерлик белясы киби 
бахытсызлыкъларнен мешгъуль. Бу девирде халкъ ялынъыз агълай... 

Медений къурулышкъа, санаткъа, шиир ве эдебияткъа истек оле...»?. 

Демек, рус падишалыгъы тарафындан чектирильген бу зулум ве 
зорбалыкълар, къачып-кочювлер девринде русларнынъ «Когда пушки 
говорят, муза молчит» дегенлери киби, халкъынъ фелякет эскенджеси алтында 
чырпынгъанда ильхам токътап къала экен. 

Лякин халкъ эп бир озь фаджиасыны, озюнинъ гъарип такъдирини, 
ватангъа севгисини, ватандан айрылув асретлигини умумхалкъ иджады 
олгъан «Иджрет тюркюлери»нде, «Муаджир тюркюлери»нде ифаде эткен. 

' Амет Озенбашлы. Къырым фаджиасы. Акъмесджит. 1997. С. 136. 

? А.Лятиф-заде. Къырымтатар эдебиятынынъ сонъки деври акъкъында. «Йылдыз» 
журналы, 1994. №3. 

ИДЖРЕТ ТЮРКЮЛЕРИ 


Бизим багълар мында къалыр, 
Чокъ аналар агълап къалыр, 
Огъланларны салдат алыр 
Аман, Мевлям, къуртар бизни. 


Кунь догъар дёне-дёне, 

Артар дердим куньден-куне 
Аман, Мевлям, бизге чаре 
Аман, Мевлям, къуртар бизни. 


Медреседе дерс окъулды, 
Койлюлерге ферман окъулды, 
Юреклере ханджер вурулды 
Аман, Мевлям, къуртар бизни. 


Тавлар башы думан олды, 
Къырым алы яман олды, 
Юреклерге дерт багъланды 
Аман, Мевлям, къуртар бизни. 


Белли бир девир токъталгъан бу иджрет акъымы 1900-ынджы сенелерде 
бир даа къозгъалгъан эди ки, о девирнинъ илери зиялылары бу акъымгъа 
къаршы къатиетле чыкъышта булундылар. 

Джаиль халкънынъ алданып къапылгъан бу фаджиалы иджрет акъымыны 
бир дередже олса да, эксильтмек, токътатмакъ макъсадынен халкъымызнынъ 
атасы Исмаил бей Гаспринский озюнинъ «Терджиман» газетасында 1902 
сенеси исрарлы арекетлер япты, бу мевзугъа багъышлангъан онларнен кескин 
публицистик макъалелер, насиатлар, огютлер бастырды. Затен бойле 
заруриетлерден толайы «Терджиман»да эдебиятымызнынъ публицистика 
жанры инкишаф этти. Бунда исе эм газетаджы, эм истидатлы публицист 
олгъан Гаспринскийнинъ озюнинъ ролю гъает буюк олгъандыр. 

Газетанынъ майыс 1 5 санында басылгъан «Лязим бир насихат, гъафлет олма!» 
серлевалы макъалесинде Гаспринский шойле яза: «Бизлерде исе сарармыш 
ашлыкъларыны, чичек ачмыш бостаныны ташлап китеджек дереджее кельмиш 
«сархош»лар вардыр. Сархошлыкъ исе истер ракъыдан, афьёндан, истер 
эсрардан ве яхут бир атеш фикриеден олсун хайырлы нетидже вермеси пек 
шубелидир. Айыныкъ баш, сагъ ве сувукъ фикир иле иш корьмели!.. Эй, азиз 
къардашлар! Сатмакъ колай, алмакъ кучьтир. Китмек къолай, къайтмакъ 

кучьтир. Йыкъылмакъ, тюшмек къолай, къалкъмакъ кучьтир»!. 

Ноябрь 11-де басылгъан «Дост давушы» серлевалы макъалесинде 
Гаспринский иджрет левхаларындан бирини джанландыра: «Къардашым, 
Джафер! Къыш кельди, сув, топракъ бузлады, къар иле орьтюльди. Джумле 
махлюкъат ерине, ювасына къапалды. Сувукътан, къыштан къачты. Сен 
исе бир элинъде сабий ве субъянларынъ, о бир элинъде аялынъ, бу земхерире 
къаршы кокюс керип хиджрет ёлуна тюшесинъ. Къутурмыш дерьяя эманет 
оласынъ. Къардашым, бу аджеле не лязим?!»’. 

ХІХ асырда язылгъан бир эсерни даа къайд этмели ки,онынъ муэллифи белли 
дегиль. Бу, 1910 сенеси белли рус фольклорджысы А.Олесницкий тарафындан 
чыкъарылгъан «Къырым тюрклерининъ йырлары» адлы джыйынтыкъта 
басылгъан «Къырым дестаны»дыр. Сёз юрьсеттигимиз бу девирде язылгъан 200 
сатырлыкъ бу дестан да Эшмырзанынъ эсерлери киби, чар ордусына 
къырымтатарлардан аскер алынувынынъ акъибетлерине багъышлана. 


КЪЫРЫМ ДЕСТАНЫ 
(Парча) 


Такъдир-и эзельден — эмри Худанынъ, 
Бойле икен язы кельди зуура. 

Зулум атешине тюштик, не чаре. 
Фена-мушкуль олды алы Къырымынъ. 


Москов къыралынынъ кельди бир эмри: 
«Татарлардан аскер алынмалы гъайры!» 
Къырым мемурларын, айгиди, деври!.. 
Фена-мушкуль олды алы Къырымынъ. 


Динъленъиз джумле, эмриле сёзюн! 
Ишидип бигъает олдылар махзун. 
Хиджрет-и-Ислямгъа вермеди изин. 
Фена-мушкуль олды алы Къырымынъ. 


Ялварыл къыралгъа тюштик фигъангъа. 
Сёзюмиз кечмеди сары Ивангъа 
Дерд-и-хиджрет иле олдыкъ диване. 
Фена-мушкуль олды алы Къырымынъ! 


Накъль этейим бир хабер, къулакъ бер сёзге, 
Динълейин кель имди, айтайым сизге. 


! Амет Озенбашлы. Къырым фаджиасы. Акъмесджит, 1997. С. 146. 
* Айны шу эсер. С. 146. 


Бу хиджрет Ресульден мирастыр бизге. 
Фена-мушкуль олды алы Къырымынъ. 


Къырымнынъ бейлери учь бучукъ мырза 
Бунлардыр аскере олдылар риза. 

Теклиф этелер бизлерни: «Бас имза!» 
Фена-мушкуль олды алы Къырымынъ. — ве иляхре. 


Корьдигимиз киби, бу эсер де халкъ агъызында юрьген иджрет йырлары 


тесиринен язылгъан. Лякин мында о мевзу даа кениш ве бедиий суретте 
айдынлатыла. 


МУАДЖИР ТЮРКЮЛЕРИ 


Биз кетермиз Къырымдан, эй яр, джыйындай, тойдай, 


айтыр да агълерим. 
Сой-сопымыз къаладжакъ, эй яр, магърашкъан къойдай, 


айтыр да агълерим. 
Тютеп къалгъан оджакълар, эй яр, сёнерми экен, 


айтыр да агълерим. 
Татар халкъы хорлыкъкъа, эй яр, конерми экен, 


айтыр да агълерим. 
Бордж деп бильдик кочювни, эй яр, Акъ топракъкъа, 


айтыр да агълерим. 
Эль багъладыкъ къадерге, эй яр, сыгъындыкъ Хакъкъа, 


айтыр да агълерим. 
Айланып чыкъты бир геми, эй яр, кок бурундан, 


айтыр да агълерим. 
Котерильген къысметлер, эй яр, шу Къырымдан, 


айтыр да агълерим. 
Кетеятыр гемимиз, эй яр, тютюни бувдакъ, 


айтыр да агълерим. 
Биз кеткен сонъ, Къырымда эй яр, къалмады къувнакъ, 


айтыр да агълерим. 
Дерья толы параход, эй яр, татар халкъы, 
айтыр да агълерим. 
Татарны юрттан айыргъан, эй яр, къазакънынъ полкы, 
айтыр да агълерим. — ве иляхре. 

Эдебият тарихымызда ИСМЕТИИ адынен анъылгъан шаирнинъ «Кефе 
дестаны» намынен белли олгъан эсери де шу девирде язылгъан веайны шу 
юкъарыда анъылгъан иджрет мевзусына багъышлангъандыр. Яни гемилерге 
юкленмек ичюн Кефеге топлангъан халкъ арасында веба хасталыгъы 
джайрай ве о, аз вакъыт ичинде шеэрнинъ бутюн мааллелерини къаплап 
ала. пек чокъ адам оле. Шу вакъытта шеэрни бир тамам сарып алалар ве 
къатты карантин илян этип, адамларны дёрт диваргъа къапап, кимсени бир 
якъкъа чыкъармайлар. Эсерде халкънынъ шу агъыр вазиети, дуйгъулары, 
тюшюнджелери акс этиле. 

Исметийнинъ «Кефе дестаны»ндаки базы тасвирлери шуны косьтере ки, 
бу эсер 1813—1815 сенелерининъ иджрет вакъиаларыны акс этмекте. Демек, 
Исметийнинъ яшап иджат эткен вакътыны — ХУШ асырнынъ сонъу ве ХІХ 
асырнынъ биринджи ярысыдыр, деп эсап этмек мумкюн. Догъгъан ве ольген 
йыллары белли дегиль. 

Элимизде Исметийнинъ озю акъкъында малюмат ёкъ дередже аз. Онынъ 
сой ады, догъгъан ве ольген вакъытлары акъкъында ич бир малюмат ёкъ. 
Шимдилик ялынъыз Нариман Абдульваапнынъ 1919 сенеси Акъмесджитте 
чыкъкъан «Миллет» газетасындан тапып, «Гюнсель» журналында 
бастыргъан бир языгъа маликмиз. 

Осман Мурасов деген муэллифнинъ бу язысында айтылгъанына коре, 
Исмет эфендининъ бабасы Шуайб Челеби Къырым улемасы ве шейхы 
олмакънен бирге табиаты гъает муляйим ве озю бир руханий оларакъ 
Накъшбендиййе тарикъатына берильген ве бу ёлда бир чокъ шиирлер ве 
иляхийлер язып къалдыргъандыр. 1766 сенеси о аджиликке кетмек ниетинен 
Истанбулгъа бара ве о ерде озюнинъ бабасынынъ къабрини тапа. Бир къач 
айлар анда яшамакъ истей, лякин хасталанып вефат эте. 

Исмет эфенди яш экенде Къырымнынъ эскиден бери айтувлы дин ве илим 
оджакъларында олгъан Колеч къасабасы (Келеч олса керек) медресесинде, 
сонъра Кефе медресесининъ мудерриси Абдурахман эфендиде тасиль ала. 
Ондан сонъ Истанбулгъа барып, анда да озь бильгисини арттырмагъа 
чалыша. Сонъра Тюркиенен Русие арасында башлангъан дженкте, яни 
1787—1792 сенелери девам эткен дженкте, иштирак этмеге къарар берип, 
Озу (Очаков) къалесине ёлланыла. 1788 сенеси Озу къалеси енъилип, 
русларгъа эсир тюше ве бир къач сене Русиеде булунгъан сонъ Колеч 
къасабасына къайтып келе. Мында о джамиде худдамлыкъ (дин хадими) ве 
текиеде шейхлыкъ вазифелеринен мешгъуль ола. 

Осман Мурасов язысыны шойле девам эте: 

«Мерхумнынъ (яни Исметийнинъ — Р.Ф.) озь элинен язгъан бир къач 
китаплары, дефтерлери элимизде булунгъанындан онынъ шейх олмакътан зияде 
бир тарихчы ве шаир олгъаны корюнмекте, дей билемиз. Онынъ Озу къалеси 
вакъиаларына, рус аятына, 1812—1813-те Къырымда зуур эткен веба 

хасталыгъы вакъиаларына («Кефе» дестаны» иште бу акътадыр — Р.Ф.) аитве 
дигер мевзуларда язгъан бир чокъ бейитлери, шиирлери ве дестанлары 
юкъарыдаки сёзлеримизни исбат этмек ичюн кяфидир. Мерхум Исмет 
эфендининъ ильк эввеля язгъан дестанларындан бири — «Озу вакъиасы 


дестаны»дыр. Биз де мерхумнынъ шу дестанындан бир нумюне бермекни 
мунасип коремиз. 


ОЗУ ВАКЪИАСЫ ДЕСТАНЫ 


1 
Озунынъ къалеси даштыр, 
Исмаилинъ кози яштыр, 
Д женкчилерде Москоф баштыр. 


Ах, йесир олдыкъ, вах, йесир олдыкъ, 
Дженкчи Москоф элинде! 


12 
Аскер дизер Муса Паша, 
Укми гечер дагъа-таша, 
Бозгъунлыкъ верир Хусейин Паша. 


Ах, йесир олдыкъ, вах, йесир олдыкъ, 
Дженкчи Москоф элинде! 


13 
Джума гуню дженк къурулды, 
Сексен бинъ шехид къырылды, 
Гъазанфер Паша урулды. 


Ах, йесир олдыкъ, вах, йесир олдыкъ, 
Дженкчи Москоф элинде! 


24 
Йине гельди шаркътан аджы, 
Шехид дюшти Сеййид Хаджи, 
Эренлер бизе дуаджы. 


Ах, йесир олдыкъ, вах, йесир олдыкъ, 
Дженкчи Москоф элинде! 


ж жж 
Табйаларда топ атыджы, 
Къальёнларда къумбараджы, 
Аскерлердир джан алыджы. 


Ах, йесир олдыкъ, вах, йесир олдыкъ, 


Дженкчи Москоф элинде! 

жож ж 


Топчылар топ ата бильмез, 

Йеничерилер дженкке гирмез, 

Али Османдан имдад гельмез. 
Ах, йесир олдыкъ, вах, йесир олдыкъ, 
Дженкчи Москоф элинде! 


ж ж ж 


Китаптан гечтик варымыз, 

Султандан ёкъ имдадымыз, 

Катерина дегиль мурадымыз. 
Ах, йесир олдыкъ, вах, йесир олдыкъ, 
Дженкчи Москоф элинде! 


80 
Исмет, бойледир язымыз, 
Къан агълаюр Ватанымыз, 
Артты бизим фигъанымыз. 
Ах, йесир олдыкъ, вах, йесир олдыкъ, 
Дженкчи Москоф элинде! 


Мерхумнынъ «Озу дестаны» узунджадыр, бир чокъ бейитлери дахи гъает 
силингенинден окъулмасы пек кучьтир. 

Мерхум бу дестаныны язаракъ, о ерде аскерлер арасында дагъыткъаныны 
ве аскерлер дахи топлашып макъам иле йырлап агълашкъанларыны хатыра 
оларакъ китабынынъ бир кенарына язып къалдыргъандыр. Дестанда корюнген 
исимлерге даир малюмат язылмагъанындан, биз тарихлери тедкъикъ идерек 
шойле къыскъа бир тарихий малюмат чыкъара бильдик».' 

«Кефе дестаны»нынъ эсас мевзусы — 1783 сенеси Къырымны запт эткен 
чар укюмети бу дияргъа аякъ баскъанынен насыл этип ерли халкъкъа зулум 
эткени, эмекдар халкъкъа азаплар чектиргени, адамларнынъ эллеринден эр 
шейини, топракъларыны тутып алмакънен бир сырада, онынъ урф-адетине, 
намус-ахлякъына пис эллерини узатаракъ, акъаретлегени, инсанларны ач- 
чыплакъ къалдырып, буллюрдай темиз диярда савулмаз веба хасталыгъы 
халкъ арасында джайрамасына себеп олгъаныны косьтермектен ибареттир. 
Веба хасталыгъы энъзияде Кефе орталыгъында джайрай веаз вакъыт ичинде 
Кефенинъ бутюн маллелерини къаплап ала, пек чокъ адамлар олелер. 
Вебадан къорчаланувнынъ бир тедбири оларакъ халкъ меджбурий суретте 


' «Гюнсель» журналы. 1999. № 3. С. 10—13. 

карантинге топланыла, эр шейден марум этилип, оларны ич бир якъкъа 
чыкъармайып, дёрт дивар ичерисинде карантин беклетип отурталар. 


Эй, шанлы эфендим, эй, падишамыз, 
Бу Кефе шеэрине сен назар эйле. 
Япылды карантин, тизильди ташы, 
Санки олды къуш кечильмез бир къале. 


Дестангъа язгъан къошма дёртлюклеринде Исметий чар ордусына 
татардан аскер алынувынынъ белясыны, аскер алынгъанларнынъ агъыр 
алыны, къазармаларда оларнынъ тюрлю зорбалыкъларгъа 
огъратылгъанларыны, чыдалмаз вазиетте булунгъанларыны тасвирлей. 


Пек аджайип олды шимди бу заман, 
Къазармагъа эттилер бизни реван. 

Бу хорлыкъкъа даянмаз ич бир инсан, 
Фена, мушкуль олды алы Къырымнынъ! 


Бу агъыр вазиеттен къуртулувнынъ башкъа чаресини тапмагъан Исметий, 
бунынъ ёлуны тек Аллагъа бойсунувда, Аллагъа ялварувда коре. Вазиетнинъ 
яхшылашувыны о тек Алладан умют эте ве: «Керем (мерхаметлик) Сенинъ 
элинъдедир», — дей: 


Къулынъдыр Исметий, эй, къадир Мевля! 
Гедже-куньдюз этер шукюр эм дуа. 
Сабий-субъян ичюн багъышлар Худа, 
Керем Сенсинъ, бер инает Кефеге! 


Исметий акъкъында бизге аз олса да, эсас малюматны язып къалдыргъан 
ве онынъ «Кефе дестаны»ны азырлап бастыргъан А.Гъазиев (бу муэллиф 
Эшмырза къартнынъ яратыджылыгъы акъкъында макъале язып, онынъ 
китабыны азырлап чыкъаргъан Бакъи Гъазиев дегильми экен, аджеба?) 
озюнинъ «Исметий акъкъында бир къач сёз» адлы макъалесинде Исметийнинъ 
о девирде бойле бир дестан яраткъаны, онынъ къалемине менсюп даа башкъа 
эсерлер ола бильгенини зан этмеге акъ бере, деп яза.! Ихтимал илеридеонынъ 
даа башкъа эсерлери тапылыр. Теэссюф ки, шимдилик элимизде онынъ 
ялынъыз шу «Кефе дестаны» эсери ве онъа къошма оларакъ язылгъан бир 
къач дёртлюги мевджут. 

Бу дестан халкъ тарафындан уйдурылгъан иджрет йырларына такълид 
этилип язылгъан. Шай олса да, мында халкънынъ башына кельген шу 
мусибет, шу драматик вакъиалар бедиий суретте ифаде этильген. 


' «Эдебият ве культура» журналы, 1939. №6. 

Кефе карантининде топлангъан халкънынъ башына тюшкен фелякетни 
тасвир эткен «Къырым дестаны» адлы даа бир эсерде о замандаки фаджиа 
шиирий сатырларда шойле джанландырыла: 


Джавун-боран демедик, чыкътыкъ биз ёлгъа, 
Къаратмады язымыз онъгъа ве солгъа. 


Къалентирге огърадыкъ, айларман джаттыкъ, 
Тёшек-ястыкъ къалдырмай эр шейни саттыкъ. 
Буюгъып къалгъан эсапсыз, ёрлыкъкъан ачтан, 
Ана-баба балларын аттылар баштан. 


Беденде къанлар сувуды, джуреклер турды, 
Шайтип халкънынъ бойнуны къалентир урды. 


ХІХ асырнынъ ортасында намы, шурети бутюн Къырымгъа даркъагъан 
ве ады та падишагъа барып еткен къырымтатар халкъ къараманы 
къарасувлы Алим Азамат огълу акъкъында, онынъ адий халкъны, факъыр- 
фукъарени къорчалавда, халкъкъа къылынгъан залым ве адалетсиз 
байларгъа, помещиклерге, жандармларгъа къаршы бир кендиси курешке 
атылып, бу саеде косьтерген мисильсиз джесарети акъкъында яратылгъан 
чокътан-чокъ риваетлер ве йырлар, икяелер ве хатырлавлар да 
эдебиятымызнынъ аджайип саифелерини тешкиль этелер. Алим акъкъында 
риваетлер дженктен эвель айры китап олып чыкъты.! 1895 сенеси исе 
Петербургда Н.А.Поповнынъ «Алим — Кърым айдамагъы» адлы романы 
нешир этильди. Дженктен эвель Алим акъкъында атта эки кинофильм 
чыкъарылды. 

Алим акъкъында энъ белли йырлардан биринде Алим образы шойле 
косьтериле: 


Мен Къарасувгъа тойгъа (да) бардым, 
Давулгъа ойнадым. 

Ойнай (да) ойнай тоялмадым, 
Чаршысын бойладым. 


Бурулчанынъ копюринден 
Атымны атлаттым. 
Дильжан толу забитлернинъ 
Отюни патлаттым. 


! Алим. Акъмесджит, 1940. 

Къарасувнынъ ёлларында 
Чокъ гедже бекледим. 
Келип-кечкен душманларгъа 
Тюфегим тикледим... 


Бутюн бу мисаллер халкънынъ омюринде олып кечкен вакъиалар насыл 
этип эдебиятта акс олунгъаныны яни эдебият тарихы — халкъ тарихы 
олгъаныны ачыкъ-айдын исбатлайлар. 


Айны бунынъ киби, бу девирде умум тарафындан йырланып кельген 
ХАЛКЪ ЙЫРЛАРЫ да кениш даркъалгъаны шубесиздир. 

1989 сенеси, ХУ асыр шаиримиз Усеин Кефевий акъкъында малюмат 
араштыргъан вакъытта, элимизге онынъ эсерлери зан этильген бир аджайип 
эски къолязма джонк расткельди. Джонкнинъ ичиндеки эсерлернинъ эписи я 
«тюркю», я «бесте» деп адландырылгъан ве араларында айры-айры 
мустакъиль бейитлер де язылгъан. Аман-аман эр бир «тюркю»нинъ яхут 
«бесте»нинъ дёртлюклери арасында багъламалар текрарлана. Меселя: 


Ничюн, ах севдигим, ничюн? 
Сени севдим — одыр сучым. 
Сия самур киби сачынъ, 

Чезен бенден бетер олсун. 
Бетер олсун, бетер олсун! 
Сырма сачынъ тель-тель олсун. 


Къарадыр къашларынъ, къара, 
Сен ачтынъ коксюмде яра. 

Бени эшимден авара 

Иден бенден бетер олсун. 
Бетер олсун, бетер олсун! 
Сырма сачынъ тель-тель олсун. 


Элимизде булунгъан бу эльязма джонк ве андаки тюркюлер эр бири 
мустакъиль бир бедиий эсер оларакъ, эски къырымтатар халкъ шиириетини, 
миллий йыр санатымызны зенгинлештириджи бир хазине олмакънен бирге, 
айны заманда, о девирки язма тилимизнинъ къыймети ёкъ бир абидесидир. 

ТЮРКЮ 


Эски-Къырым узун чаршы, 
Тюкянлары къаршы-къаршы. 
Беним ярем индже къашлы. 

Ах, аман-аман, къашлары кеман, 
Кель, эйле дердиме дерман. 


Арпа эктим — битти тикен, 
Янъгъызлыкътыр белим бюкен. 
Беним ярем анда экен? 

Ах, аман-аман, къашлары кеман, 
Кель, эйле дердиме дерман. 


Эски-Къырым ёлы тюздир, 
Геджелер банъа куньдюздир. 
Ярем орада янъгъыздыр. 

Ах, аман-аман, къашлары кеман, 
Кель, эйле дердиме дерман. 


Эбет бу халкъ йырлары топламы озь-озьлюгинен пейда олмагъандыр, 
оларны язып алып топлагъан бир муэллифи бар олмасы шубесиздир. 
Эльязманынъ ичиндеки язылардан онынъ муэллифи Сулейман-Менла 
Осман деген киши олмалы фикри акъикъаткъа якъындыр.' 


СУЛЕЙМАН МЕНЛА-ОСМАН. Джонкнинъ бир чокъ саифелеринде 


тюркюнинъ сёзлеринден сонъ язылгъан айры бейитлер бар: 


Не мумкюндир вефа булмакъ джианнынъ бивефасындан? 
Вефа, садыкълыкъ келир тек кишининъ акърабасындан. 


я да: 


Эй, эфендим! Зулм идерсинъ бен факъырнынъ джанына, 
Бу дюнья фаний — кимсенинъ эттиги къалмаз янына. 


Занымызджа, джонкни тизген муэллиф бойле бейитлерни саифе бош 
къалмасын деп, озю уйдурып язса керек. Эр алда, о бунынънен тюркюлерге 


‹ Бу эльязмадаки халкъ йырларындан нумюнелер «Йылдыз» журналынынъ 1990. 
4-юнджи санында басылды. 

къошма оларакъ бизим элимизге инджи данелерини анъдыргъан даа бир чокъ 
аджайип сатырларны етиштирмеге наиль олгъан. Шунынъ ичюн бизлер 
джонкнинъ муэллифине сынъырсыз миннетдармыз. 

Джонкнинъ муэллифи насылдыр бир Сулейман Менла-Осман адлы шахс 
олса керек, чюнки саифелернинъ биринде: «Эльхакир веэльфакъир Сулейман 
ибн Менла-Осман» деген ачыкъ язылы сатыр бар. Бу сёзлер ве Сулейман 
ады джонкте даа бир къач кере текрарлангъаны фикримизни бир къат даа 
къуветлендире. Халкъ йырларыны топлап джонкке кечирген эм де айры 
бейитлерни озю уйдырып язгъан шу киши олса керек. Башкъа саифелерде 
гъает меракълы шойле сатырлар язылы: «Сене бинъ эки юз къыркъ экиде, 
мартнынъ он бешинджи куню, акъшам мубарек Айы корип, Рамазан 
тутмакъчюн теравий къылып ниет эттик — сабасына къар ягъды ярым 
черик». «Сене бинъ эки юз къыркъ учьте, мартнынъ бешинджи куню, базар 
эртеси Рамазан тутуладжакъта, биринджи куни бурчакъ ягъды, экинджи 
куни акъшам къар ягъды, учюнджи кунъ къар ягъды, зияде сувукъ олды». 

Бу язылар шунынъ ичюн пек къыйметли ки, олар джонкнинъ язылгъан 
вакътыны там догъру бельгилемеге имкян берелер. Хиджрий эсапнен 1242— 
1243-юнджи йыллар, миладий эсапнен 1826—1827-нджи йыллардыр. Иште, 
бу язылардан хуляса чыкъараракъ биз, элимиздеки эльязма джонк ХІХ 
асырнынъ башында, яни 1826—1827 сенелери язылгъан олып, онынъ муэллифи 
Сулейман Менла-Османдыр, дие билемиз. Демек, джонкке кирсетильген халкъ 
йырлары тахминен ХУШ асырда, ХІХ асырнынъ башларында яни бундан 
аман-аман эки юз йыл эвель йырлангъан йырлардыр. 

Шусы да дикъкъаткъа ляйыкъ ки, джонкте шимдигедже халкъ арасында 
сакъланып, йырланып кельген «Назлы-назлы, кель яныма», «Телли турнам» 
киби айры халкъ йырлары да расткеле. Бутюн булар шу джонкнинъ о 
девирдеки халкъ йырлары ве тюркюлерининъ топламыдыр деген 
фикримизнинъ олдыкъча ачыкъ делиллеридир. 

Эбет, бу джонк язылгъан вакъытта шу тюркюлер энди умумий халкъ 
йырларына чевирильселер де, оларнынъ озь вакътында белли бир 
муэллифлери олгъаны шубесиздир. Бу фикирни джонкнинъ ичинде кимдир 
тарафындан русча: «Сборник песен разных популярных в народе сочинителей 
— Ашик Омера, Къул огълу и других, но больше безымянных: тюркю, бесте, 
кошма, иляги...» деп язылып къалдырылгъан сёзлер де тасдикълайлар. 

Акъикъатен, мында Ашыкъ Умернинъ бизге энди малюм олгъан «Эль 
уруб, ханджер чекуб, бинъ къан иден къаршумдадыр», «Бу диль йине бир 
афет-и меккаре толашды» деп башлангъан ве дигер гъазеллери, 
Джевхерийнинъ, Хафыз адлы шаирнинъ ве Менъли Герай, Абдий, Хасан, 
Нишадий киби муэллифлернинъ де айры эсерлери бар. Демек, бу эсерлер 
энди о вакъытта йыргъа чевирильгенлер. Хусусан Ашыкъ Умернинъ «Бени 
гъамдан азат эйле», «Нидже улу дагъ олса», «Учь неснеден къоркъарым» 

киби даа пек чокъ эсерлери аджайип халкъ йырларына чевирильгени эпимизге 
малюмдыр. Онынъ бойле айры эсерлери ады айтылмадан бу джонкке 
кирсетильгени о джерьяннынъ та шу девирде башлангъанындан делялеттир. 

Джонкке кирген йырларнынъ эр бирининъ озь макъамы, озь эзгиси олып, 
олар кениш кутьле арасында иджра этилип келингендир. Теэссюф ки, 
оларнынъ чокъусынынъ макъамлары унутылгъан олса керек. Бунъа 
бакъмадан, 200-ге якъын халкъ йырынынъ сёзлерини бизге етиштирген бу 
джонк — ХУШ-— ХХ асыр агъыз яратыджылыгъынынъ, халкъ шиириетининъ 
гъает къыйметли бир язма абидесидир. 


ХІХ асырда яшап иджат эткен чынъджы кедайлардан бизге энъ зияде 
ЭШМЫРЗА КЪАРТнынь ве АЙДЕР КЕДАИнынъ адлары беллидир. 
Олар озь чынъларында, шиирлеринде байларнынъ, укюмдарларнынъ 
зулумыны, ичтимаий адалетсизликни къаралайлар, адий халкъны 
къорчалайлар, оларнынъ арзу-истеклерини, хаялларыны акс эттирелер. 

Меселе шунда ки, къырымтатарлардан чар ордусына аскер алынмай эди. 
Амма мырзалар чар укюмети огюнде озьлерини косьтермек ниетинен, Къырым 
яшларындан да аскер алынмасыны истеп падишагъа мураджаат этелер. Эбет 
оларнынъ озьлерининъ огъуллары аскер алынмайджакъ, тек адий халкънынъ 
балалары кетеджек. Бу акъта фольклорджы Бакъи Гъазиев озюнинъ «Халкъ 
шаири Эшмырза» адынен чыкъаргъан китабына яздыгъы «Эшмырза веонынъ 
шиирлери» серлевалы сёз башында шойле яза: «/806 сенеси ноябрь 16-да 
Тавриданынъ бай ве мырзалары муфтий сайламакъ макъсадынен 
Акъмесджид шеэрине топланалар. Муфти сайлангъан сонъ, олар бутюн 
Къырым халкъы адындан Тавриданынъ губернаторы В.В. Мертва 
вастасынен І Александргъа ариза джиберерек, къырымтатарларнынъ 
«гонъюлли оларакъ», «улу падишаны» къорчаламакъ ичюн аскерлик этмеге 
азыр олгъанларыны бильдирелер». 

Бу аризаны кениш эмекдар кутьлесининъ разылыгъы веатта хабери биле 
олмадан, ялынъыз байлар, мырзалар ве молла, дворян табакъасынынъ 
векиллери имзалайлар. Эшмырза къарт бу фактны озь шииринде шойле 
косьтере: 


Къырымынъ башы коп дегиль, 
Олса-олса — беш мырза. 
Бутюн Къырым адындан 
Олар этерлер имза. 


'Бакъи Гъазиев. Халкъ шаири Эшмырза. Къырым девлет нешрияты, 1940. С. 10. 

Мырзаларнынъ юкъарыда айтылгъан аризада ялан язгъанларыны, 
аскерликке ич ким гонъюлли оларакъ кетмеге истемегенини кедай шойле 
ифаде эте: 


Бу Къырымда киши ёкъ 
Солдатлыкъкъа кетеджек, 
«Алагъачны»! корьдинъми — 
Башымызгъа етеджек. 


Бу Къырымнынъ бабасы 
Мен беллесем беш мырза. 
Бу йырларны чыкъаргъан 
Ойсуллы сокъур Эшмырза. 


Эшмырза къартнынъ козьлери зайыф, корьмей эдилер. Оны элинден 
джетип юре эдилер. Онынъ уйдургъан шиирлери эсасен халкъ агъзында 
айтылып юре ве шайтип сакъланалар. Эшмырза къартны чокъ йылларгъадже 
къолундан джетип юрьген Ленин районы Аргъымакъ-Эли коюнден 
Къулмамбет Бекмамбет сонъундан озю белли фольклор айтыджы, масалджы 
олды. Эшмырза къартнынъ шиирлерининъ де чокъусы онынъ агъызындан 
язылып алынды. 

Кедайнынъ яратыджылыгъыны топлав ишинен дженктен эвель 
А.С.Пушкин адына къырымтатар тили ве эдебияты ильмий-тедкъикъат 
институты мешгъуль олды. Анда топлангъан материаллар эсасында 
Эшмырза къартнынъ юкъарыда анъылгъан шиирлер китабы чыкъарылды. 
1940 сенеси чыкъарылгъан бу китапны тертип эткен ве онъа кедайнынъ аяты 
ве иджады акъкъында сёз башы язгъан, халкъымызнынъ садыкъ огълу, дженк 
вакътында Акъмесджит шеэр гизли тешкилятынынъ азасы сыфатында 
оккупантларгъа къаршы амансыз куреште фааль иштирак этерек, буюк 
джесарет косьтерген ве сонъра гестапо джеллятлары тарафындан 
ольдюрильген истидатлы тедкъикъатчы ве фольклорджымыз Бакъи 
Гъазиевдир. Теэссюф ки, фикримиздже, биз Эшмырзанынъ 
яратыджылыгъындан халкъкъа бойле аджайип китапчыкъ азырлап, нешир 
эттирип къалдыргъан бу алидженап адамнынъ — Бакъи Гъазиевнинъ азиз 
хатырасына урьметсизлик яптыкъ. Онынъ юкъарыда анъылгъан макъалеси 
«Йылдыз» журналынынъ 1981 сенеси 6-нджы санында аз-бучукъ 
денъишмелер иле Амет Дуваджиев деген кишининъ имзасынен басылды. 
Фурсаттан файдаланып, адий дикъкъатсызлыкънынъ нетиджеси олгъан бу 
хатаны тюзетмек истеймиз. 

Бойлеликле, Эшмырза къарт эдебиятымызда халкъ ичинден чыкъкъан ве 


' Алагъач — аскерликке чагъырылгъан яшларнынъ топланаджакъ ерине тикленген 
узун къазыкъ. 

халкънынъ такъдирини къайгъыргъан кескин къалемли кедайлардан бири 
оларакъ дегерли ер алды.! 

Айдер кедайгъа кельгенде исе шуны айтмакъ мумкюн ки, онынъ эсерлери 
даа тапылмады. Шимдилик ялынъыз онынъ шиирлери кечкен асырда 
терджиме этилип рус журналларында басылгъаны белли. 


Бойлеликнен, ХУИ/—=ХИХ асырларда эдебиятымызда эр не къадар 
дургъунлыкъ олгъанындан къатий назар шуны къайд этмелимиз ки, эр 
алда, ХІХ асырнынъ экинджи ярысында прогрессив дюньявий эдебият 
янъыдан джанланып башлай. Бунъа халкъ арасындан котерилип чыкъкъан 
Абдураман Къырым Хавадже бе Абдурефи Боданинский киби Ве 
дигер миллий зиялыларнынъ маариф-ярыкъландырыджы фаалиетлери 
ярдым эте. Бу халкъ маарифчилери медреселерде диний дерслернен 
бир сырада талебелерге эсап, джогърафия, тарих Ве дигер табиий 
фенлер де огретильмеси ичюн гъайрет этелер, халкъны бильгиге чекмек, 
айдынлыкъкъа, чыкъармакъ ичюн курешке къатылалар. Озьлери де эм 
бу фенлер боюнджа, эм де ана тили Ве татар балалары ичюн рус тили 
дерсликлерини мейдангъа кетирелер. Та о девирде биринджи русча- 
къырымтатарджа ве къырымтатарджа-русча лугъатларны да олар 
тизелер. Акъмесджит гимназиясы татар болюгининъ мудири, ана тили 
оджасы Абдураман Къырым Хавадженинъ лугъаты 1850 сенеси басыла.? 
Таврида губерниясы гимназияларында оджалыкъ япкъан Абдурефи 
Боданинскийнинъ лугъаты исе 1873 сенеси нешир этиле. Демек, бизде 
бундан та 150 йыллар эвельси озь тилимизде лугъатлар чыкъармагъа 
имкян Ве кучь бар экен, эм чыкъарылгъан. 


АБДУРЕФИ БОДАНИНСКИЙ. Абдурефи Эсадулла огълу 


Боданинский затен озь деврининъ энъ бильгили, итибарлы адамларындан эди. 
Озю исе эвельки Таврида губерниясынынъ шималинде, яни Къырымдан 
тыщтаки Бердянск уездинде яшагъан ногъай къабилелеринден чыкъмадыр. 
Къырымда о, озь къорантасынен 1860 сенеси пейда ола. Шу йылы шималь 
уездлериндеки ногъайларнынъ чокъусы чар укюмети тарафындан Тюркиеге 
иджрет этильгенде, Абдурефи оджа шу акъынтыдан айырылып къала ве 
Акъмесджит уездининъ Бадана коюнде ерлеше. 


"Эшмырза къартнынъ эсерлери «Йылдыз» журналынынъ 1981. 6-нджы, 2000 с. 2-нджи 
санларында басылды. 

2 Къырым Хавадже. Татарско-русские разговоры с присовокуплением к ним 
пословиц, басен, образцов. Казань, 1850. 

3 Абдурефи Боданинский. Русско-татарский учебник для чтения с приложением 
словаря. Одесса, 1873. 

1836 сенеси Ногайск шеэринде оджалар гимназиясыны аля ишаретлернен 
битирген энъ актив окъуйыджы Абдурефи Эсадулла шу окъув юртунда 
оджалыкъ вазифесинде къалдырыла. Гъает шокъ, арекетчен, эр бир 
янъылыкънынъ тешеббюсчиси олгъан яш оджа шу окъув юртунынъ мемуриетине 
чокъ къалабалыкъ кетире. «Биздеки бу яш татар оджасыны не япмагъа 
бильмеймиз, о уставны боза, низамдан тыш чешит арекетлерде булуна, 
талебелерни къозгъалта, гимназияда аман-аман эр кунь бир чешит шаматалар 
котере», деп гимназия мемуриети Къырым губернаторына, Русие ички ишлер 
министрине мураджаатта булуна ве меселе атта падишанынъ озюне барып ете. 

Пек чокъ йыллар анда оджалыкъ япувы саесинде, даима кишилер арасында 
булунмагъа, эр кимнинъ ишини битирмеге, риджасыны ерине кетирмеге 
тырышкъан бу адам шу орталыкънынъ койлюлери арасында озюне буюк 
итибар пейда этеве халкъ оджасы намыны къазана. Къырымда ерлешкен сонъ 
о, озюнинъ маарифчилик фаалиетини даа зияде кенишлете. Акъмесджитте, 
Алуштада, Багъчасарайда оджалыкъ япа, асырларнен диний хурафат 
алкъасында булунгъан, козьлери шериат къанунларынен перделенген джаиль 
халкънынъ козюни ачмагъа, бильги ве медениет багъчасынынъ ильки 
фиданларыны сачмагъа хызмет эте. О, Акъмесджитте оджалар етиштирген 
Халкъ татар окъув юртунда дерс бере. 

Рус медениетинден о вакъытта даа узакъ олгъан халкъ ичинде рус тилини 
бильгенлер пек аз эди. Бу тильни мукеммель бильген Абдурефи оджа 
къырымтатар яшларына рус тили дерси берювде ве бу тильге кениш 
кутьленинъ мерагъыны джельп этювде биринджилерден эди. Бу муим ишнинъ 
ильки тешеббюсчилеринден бири олгъан Абдурефи Боданинский яшларгъа 
ве талебелерге рус тилини огренювде къолайлыкъ догъурмакъ макъсадынен, 
бу саада да биринджилерден олып ильки русча-татарджа элифбени тертип 
этти. Бу элифбе ( бу акъта биз юкъарыда сёз юрюткен эдик) 1873 сенеси 
Одессада 2000 нусха нешир этильген эди. Бу «Элифбе»нинъ талебелер ве 
бутюн яш окъуйыджылар ичюн рус тилини огренювде ве о девирде ерли 
халкънен руслар арасында медений ве рухий якъынлашувдаки ролюни 
эсапкъа аларакъ, Абдурефи оджанынъ бу иште тешеббюсини козь огюне 
кетирмек ичюн, онынъ сёз башындан шу парчаны кетиремиз: 

«Чокъ йыллар зарфында башлангъыч окъув юртларында оджалыкъ япар 
экеним, мен татарларны рус тилинен, русларны ве Къырымда яшагъан дигер 
эалини исе татар тилинен таныштырмакъ ичюн махсус бир окъув вастасы 
гъает зарур экенине къаний олдым. Бу кучюк окъув вастасыны тертип этюв 
саесинде, мен иште шу макъсаднен иш корьдим, арап сёзлеринден олдыкъча 
къачынмагъа ынтылдым, талебелернинъ окъувыны енгиллештирмек ичюн энъ 
енгиль, энъ анълайышлы сёзлерни, ибарелерни, айтымларны, икяечиклерни ве 
масалларны сечип алдым. Керек ерде эм руслар, эм де татарлар ичюн 
анълатмалар яптым. 

Башлангъыч халкъ мектеплеринде окъув ичюн дердж этильмекте олгъан 
бу китапны «Русча-татарджа элифбе» деп адландыргъанымнынъ себеби 
шу ки, мында эр бир сёз, эр бир ибаре рус тилинден къырымтатар тилине ве 
къырымтатар тилинден рус тилине терджиме олунгъандыр...»' 

Демек, шу шекильдеки бу ильки «Элифбе» рус ве къырымтатар тиллери 
арасында алякъаны кенишлетюв, инкишаф эттирювде гъает файдалы бир 
васта олгъан. Бундан корюне ки, Абдурефи Боданинский (бу фамилияны о 
Акъмесджит уездиндеки Бадана коюне келип ерлешкенде ала) асылында 
джемаатчы, маарифетпервер бир зат олмакънен бирге, айны заманда, 
шимдики тильнен айткъанда, интернациональ рухта бир адам экен. О, рус 
халкъынен бизим халкъымыз арасында юз йыллардан берли яшап кельген 
медений алякъаларнынъ инкишафына семерели иссе къошкъанлардан бири 
экен. Онынъ о вакъытта энди осип башлагъан эдебий кучьлерге де шубесиз 
тесири олгъан бу семерели фаалиети эдебий-медений тарихымыздан деерли 
ер алмагъа акълыдыр. 


Бутюн булар чокъ кечмеден асырнынъ сонъки черигинде Къырымнынъ 
бутюн медений аятына денъишмелер кетиреджек мешур «Терджиман» 
газетасынынъ чыкъып башламасына земин азырлайлар. 


' Абдурефи Боданинский. Русско-татарский букварь для чтения в первоначальных 
народных школах Таврической губернии. 

У. «УЯНУВ ДЕВРИ» КЪЫРЫМТАТАР 
ЭДЕБИЯТЫ 


(«Терджиман» чыкъып башлагъандан — 
Совет девринедже ) 


Тедкъикъатымызнынъ бу саифесинедже биз къырымтатар эдебиятынынъ 
къадимий девирден башлап шекилленгени, ханлыкъ девринде ве рус истилясы 
яни ХІХ асырнынъ сонъуна къадарки девирде отип кечкен инкишаф ёлу 
хусусында сёз юрьсеттик. Энди мсе Здебиятымызнынъ «Уянув деври» 
денильген ХХ асырнынъ башындан Октябрь инкъилябынадже инкишаф 
девирини козьден кечиреджекмиз. Лякин бу девирни биз «Терджиман» 
газетасынынъ чыкъувындан башлаймыз. 

Къырымнынъ ве магьлюбиетке огърагъан Русиенинъ тарихында муим роль 
ойнагъан Акъяр муаребесинден (1853—1856) сонъ, эдебий-маарифий курешни 
даа кениш ве терен малюмат саиплери, белли медениет эрбаплары, 
Л.Толстойнен, А.Чеховнен, Л.Андреевнен ве дигер рус языджыларынен 
якъындан таныш олгъан демократ Асан Нури, Исмаил бей Гаспринский ве 
дигерлер фааль суретте девам эттилер. Исмаил бей Гаспринский бу вакъытта 
энди Москвада, Истанбулда, Парижде тасиль алгъан ве «Тонъгъуч» адлы 
газета чыкъарып бакъкъан теджрибели маарифчи эди. О, бир чокъ ресмий 
тирелювлерге ве къыйынлыкъларгъа бакъмадан «Терджиман» газетасыны 
чыкъармагъа рухсет ала. Русиеде тюркий тильде нешир этильген бу ильки 
газетанынъ биринджи саны Багъчасарайда, !Къырымнынъ Русиеге 
къошулувынынъ 100 йыллыгъына къарарлаштырылып 1883 сенеси апрель 
10-да чыкъарылды. Иште шу куньден башлап, дегиль тек халкъымызнынъ, 
медениетимизнинъ тарихында, айны вакъытта ве эсасен эдебиятымызда да 
акъикъатен уянув деври башлана. 

Айны бу девирдезаманнынъ мешур эрбабы Решид Медиев тарафындан 
тешкиль этилип, 1906 сенеси Къарасувбазарда чыкъарылып башлангъан 

«Ветан хадими» газетасы да эм бир чокъ зиялыларнынъ, эм умумен 
халкънынъ сиясий ве ичтимаий анъыны юксельтювде фааль хызмет этти. Бу 
газета «Терджиман»гъа нисбетен даа кескин, даа ачыкъ, даа талапкяр ве 
демократик рухкъа малик эди. 

ХХ асырнынъ башы ве хусусан 1905 сенеси инкъилябындан сонъки девир 
къырымтатар эдебиятынынъ энъ гурьдели оськен девирлеринден биридир. 
Бунынъ эсас амиллеринден бири, юкъарыда сёйледигимиз киби, умумен буюк 
итибаргъа малик «Терджиман» газетасы ве онынъ нашири Исмаил бей 
Гаспринскийнинъ кениш ичтимаий фаалиети саесинде чокъ микъдарда яш 
истидатларнынъ, бедиий иджаткярларнынъ осип чыкъувы олса, дигер 
тарафтан, рус пролетариатынынъ инкъилябий котерилюви, азлыкътаки 
халкъларны ве шу джумледен къырымтатар эмекдарларыны да 
уяндыргъаныдыр. Олар арасындан демократик мизаджда адамлар чыкъып, 
озь эмекдар халкъынынъ сынфий анъыны уяндырмакъ ичюн чалыштылар. 
Бу саедекъырымтатар зиялыларынынъ демократик фикирли табакъасы буюк 
роль ойнады. Бу табакъагъа менсюп зиялылардан (Исмаил бей 
Гаспринскийден сонъ) эвеля Абдурешид Медиевни, Осман 
Акъчокъракълыны, Бекир Эмекдарны, Абдульгъафар Шейх-задени, Асан 
Чергеевни, Али Боданинскийни, Асан Сабри Айвазовны, Исмаил Лемановны, 
Ильяс Борагъанскийни, Усеин Шамиль Тохтаргъазыны, Осман Заатовны, 
Абибулла Керемни, Мемет Нузетни, Сеит Абдулла Озенбашлыны, Абибулла 
Одабашны, Джемиль Керменчиклини, Мемет Ниязийни, Мидат Рефатовны, 
Номан Челеби-джианны, Джафер Сейдаметни, Абляким Ильмийни вебунынъ 
киби де сонъра эсасен Совет девринде иджат эткен Усеин Балични, Бекир 
Чобан-задени, Абдулла Лятиф-задени, Умер Ипчини ве даа бир чокъларны 
къайд этмек мумкюн. 

Бу девир эдебиятымызны аслында эки къысымгъа: «Терджиман» деври» 
ве «Уянув деври» (1905 сенеси инкъилябындан 1917 сенесинедже) киби 
къысымларгъа больмек даа зияде макъсаткъа уйгъун олур эди. Чюнки 1905 
сенеси инкъилябындан сонъ бутюн Русиеде олгъаны киби Къырымда да эм 
ичтимаий вазиет, эм сиясий муит кесен-кес денъише. Ве бу денъишмелер 
эдебиятта, языджы ве шаирлернинъ эсерлеринде ачыкъ-айдын акс олуна. 
Лякин биз буны япмадыкъ, чюнки «Уянув девринде» иджат эткен эдиплернинъ 
чокъусы 1905 сенесинден эвель ве ХІХ асырнынъ сонъунда да иджат этип 
кельгенлер. Ве бу эки девир бири-биринен сыкъы багълы олгъаны ичюн биз 
оны бирлештирип «Уянув деври къырымтатар эдебияты» деп алдыкъ. Чюнки 
бутюн бу девир халкъымызнынъ ичтимаий, сиясий, медений, джеалет 
юкъусындан уянув деври эди. 

«Уянув» деврини анълатаракъ, Амди Герайбай озюнинъ «Къырым 
эдебиятына бир бакъыш» серлевалы тедкъикъатында шойле фикир юрьсете: 
«Терджиман»нынъ шиары «Тильде, фикирде, иште — бирлик!» эди. 
«Терджиман»нынъ макъсады тюрк-татар миллетининъ сиясий, ичтимаий, 

икътисадий меселелеринде бир лисан, даа догърусы бир шиве къулланмакъ 
тарафдары эди. Ялынъыз юкъарыда сёйледигимиз киби, кене текрарлаймыз: 
Къырымда бу лисан бирлиги, фикри «Терджиман»нынъ догъулгъаны бир 
меселе олмайып да, та Къырымнынъ истикълялы заманындан берли илерилеп 
ве инкишаф этип кельди. «Терджиман» бунъа джерьян берди ве бутюн 
кучюнен бу шиар ичюн чалышып кельди. Бойледже, «Терджиман»нынъ 
чыкъувы девамында Исмаил Гаспринскийнинъ этрафында топлангъан 
мутефеккирлер, шаирлер, языджылар эмиетли эсерлер яздылар ве терджиме 
эттилер. Бу заманнынъ эдебий махсуллары «Терджиман»да толуджа яхут 
айры китаплар шеклинде «Терджиман» матбаасында нешир этильдилер. 

Бойледже, бу «терджиманджы»лар Къырым эдебиятынынъ кечмишининъ 
тайининде муим роль ойнадылар. Къыркъ сене къадар девам эткен бу девир 
эдебиятына «Терджиман» эдебияты» намыны беремиз.... «Терджиман»да там 
манасы иле инкишаф эткен эдебият эсасен «илим ве ирфангъа» сарылмакъны 
телькъин эте эди. 

Къырым эдебиятында «янъы девир» намы бериледжек бугуньки эдебий 
джерьян 1905 сенеси башлар.1905 сенесининъ инкъилябы дигер тюрк 
улькелеринде олгъаны киби, къырымлылар арасында да акъикъий бир 
денъишме догъурмады исе де, зехниетининъ эсасыны тамамы иле алт-усть 
этти»! 

„ ХІХ асырнынъ сонъу ве ХХ асыр башларынынъ Къырым улькесиндеки 
ичтимаий-икътисадий характеристикасы шундан ибарет ки, Къырымнынъ 
кой ходжалыгъында капитализм тез инкишаф эте ве койде сынфий 
табакъалашув зиядесинен теренлеше. Койлюлернинъ эзилюви ве эп зияде 
истисмар этилюви нетиджесинде кой буржуазиясы зенгинлеше. Кой 
пролетариатына чевирильген бир чокъ фукъаре ве ёкъсуллар ерли 
помещиклернинъ топракларында тамакъ токълугъына чалыша, ыргъатлыкъ 
этелер. Санайы исе, бутюн мемлекетте олгъаны киби, Къырымда да белли 
дереджеде инкишаф этип башлагъан олса да, ири ве чешит санайы 
истисаллары, ишханелери даа аз эди. Бунъа бакъмадан, Акъяр, Керчь, Кефе 
энди Къырымнынъ санайы меркезлери сайылгъанлар. 

Керчьте ве Кефеде тютюн фабрикалары чалышкъан, мевсимлер 
вакътында консерва ве шарап заводлары ишлеген. Демек, бу санайы 
меркезлеринде ве дигер шеэрлерде ерли халкътан энди там манада миллий 
ишчи сынфы шекилленип башлай демек мумкюн. Бутюн буларнынъ ве 
улькедеки икътисадий кетишатнынъ маариф, ичтимаий, медений ве эдебий 
инкишафкъа кучьлю тесири олмамасы мумкюн дегиль эди. 

· Эдебиятымызнынъ тарихында бу муреккеп ве гурьдели девир шунынънен 
де характерлидир ки, эдебиятта ве хусусан шиириетте асырларнен 
къулланылып кельген эски эдебий тиль, яни арап-аджем-тюрк тиллери 


' «Йылдыз» журналы. 1995. №3. С. 17—18. 

къарышмасындан олгъан, тар бир юкъары табакъагъа хызмет эткен ве озь 
къырымтатар тилинде лаф эткен кениш кутьлеге, авам халкъкъа 
анълашылмагъан, ят олгъан шу тиль ерине озюмизнинъ эвельки акъикъий 
озь эдебий тилимизге къайтмагъа эм део тильни мукеммеллештирип, эки ири 
шиве эсасында умумий бир къырымтатар эдебий тилини шекиллендирмеге 
ёл ачылды, бунъа башлангъыч къоюлды. 

Эбет, бу джерьян даа эвель яни ХІХ асырда энди озь тиллеринде идждат 
эткен Исметий, Эшмырза къарт, Абибулла Керем киби ве дигер 
муэллифлерден башлангъандыр. Лякин эр алда бу джерьян анджакъ «Уянув 
деври»нде темелли сильтем алды. 

Бунда эвеля Исмаил бей Гаспринскийнинъ ве онынъ «Терджиман» 
газетасынынъ ролю буюк олды. «Терджиман» тили веэдебиятта пейда олгъан 
«Янъы девир» озь тилимизге кечмек ичюн земин азырладылар. Айры 
муэллифлер анджакъ бу девирде озь тиллеринде, озь шивелеринде яни халкъ 
тилинде язып башладылар. 

Амди Герайбайнынъ къайд эткенине коре, 1905 сенесинден сонъ рус 
миссионерлерининъ арекетлери нетиджесинде миссионерлер ерине ерли 
миллетчилер етиштирильди. Мааллий шивелерде язгъанлар Шамиль 
Тохтаргъазы, Асан Чергеев, Абдультъафар Шейх-заде ве дигерлер бир 
тарафта олсалар, дигер тарафта Истанбул рушдиелеринде етишкен ве 
османлы-тюркчесинен эсерлер язгъан Джафер Сейдамет, Асан Сабри 
Айвазов, Джемиль Керменчикли киби языджылар туралар. Буларнынъ 
арасында Номан Челеби-джианлар шиирлерини мааллий шиведе язсалар, 
макъалелерини Истанбул-тюркчесине язгъанлары, иште, бу джерьяннынъ 
нетиджеси эди.' 

Бу джерьян кет-кете эп зияде сильтем алды ве 1920-нджи сенелернинъ 
сонъунда энди латин элифбесине кечмекнен бир сырада эки эсас шиведен ибарет 
бир умумий земанекъырымтатар эдебий тилине кечюв арекети юзь алды. 

Бундан да башкъа ХІХ асырнынъ сонъларындаки бойле ичтимаий- 
икътисадий инкишаф шараитында, рус халкъынынъ прогрессив ичтимаий 
фикирлери ве медениет векиллерининъ тесири саесинде Къырым халкъынынъ 
аятында ве медений омюринде муим тепренюв — джанланув деври башлана. 
Улькенинъ бильгили, окъумыш адамлары, илери оджалары, маариф ве 
медениет эрбаплары, языджы ве шаирлери халкъны джаиллик эсаретинден 
къуртармагъа, онынъ медений севиесини юксельтмеге исрарле хызмет этелер. 
Оларнынъ бу алидженап макъсатлары ве ишлерине, эр вакъыттаки киби, 
Къырымгъа раатлыкъкъа ве тедавий олунмагъа кельген рус медениетининъ 
векиллери — языджылар, рессамлар, артистлернинъ де гъает буюк тесири ве 
ярдымы олгъандыр. 


' «Йылдыз» журналы. 1995. №3. С. 18. 

Къырымтатарджа ве русча — эки тильде чыкъмакъта олгъан мешур 
«Терджиман» газетасынынъ дюнья юзю корюви, айры эрбаплар, муаллимлер, 
языджылар тарафындан рус ве дюнья эдебиятынынъ векиллери: Пушкин, 
Лермонтов, Омар Хайям, Низамий, Навоий, Тургенев, Чехов, Л.Толстой, 
Физулий ве даа дигерлерининъ дюньяджа мешур эсерлеринден айры 
нумюнелер къырымтатар тилинета о вакъытта терджиме этилип басылгъаны 
ве халкъ арасында даркъагъаны фикримизнинъ ачыкъ делилидир. 


Бутюн бу ёнелишлерде «Терджиман» газетасы ве онынъ нашири улу 
Гаспринскийнинъ фаалиети аль этиджи роль ойнагъандыр. Бунда, эбет, 
газетанынъ тешеббюсчиси олгъан Асан Нури эфендининъ ролю 
буюктир. 


АСАН НУРИ эфенди (2— 7903). Ады унутылгъан дегерли ильмий, 
сиясий сималарымыздан биридир. Озю ялы бойлу олып, Истанбулгъа кете 
ве алий бильгисини анда ала. Мешур тюрк эрбаплары — Ибраһим 
Шинасийнен, «тюрк инкъилябынынъ бабасы» Медет пашанен, Хусейн Арни 
пашанен сыкъы алякъаларда булуна. Эгер Франциянынъ буюк 
инкъилябында, Парижде, «Пантеон» къуббеси узерине ильк джумхуриет 
байрагъыны котерген Ибраһим Шинасий олгъан олса, Тюркиеде султан 
Абдульазизнинъ пекинмесинде энъ буюк ве месулиетли рольни Асан Нури 
эфенди ойнагъандыр. Анда султан Абдулхамиднинъ истибдады (зулумы) 
башлангъанынен бир сыра генчлер иле берабер Асан Нури де Истанбулдан 
къачып, Къырымгъа келе. 

Озю асылында тешеббюскяр, арекетчен бир джемаатчы оларакъ Асан 
Нури эфенди бутюн Къырымда озюнинъ фикирлеринеземин къыдыра, озюне 
гонъюльдеш арай. Тюрк, арап, фарс, немсе, франсыз тиллерини темелли 
бильген Асан Нури эфенди, ниает, даа якъын заманда Парижден Къырымгъа 
къайтып кельген Исмаил бей Гаспринскийни расткетире. Бу ХІХ асырнынъ 
етмишинджи йылларынынъ сонъунда эди. Асан Нури Айвасыл коюнде, 
Гаспринский исе Ялтада муаллимлик япа эдилер. Бир корюшкенде Асан Нури 
эфенди Гаспринскийге халкъны ярыкъландырув макъсадынен умум ичюн 
ана тилинде прогрессив бир газета мейдангъа кетирмекни теклиф эте. 

Исмаил бей Гаспринский бу теклифни мемнюниетле къабул эте ве 
Багъчасарайгъа баргъанынен, деръал бу гъаени омюрге кечирмек пешине 
тюше. Асан Нури онъа къол тута ве ярдымда булуна. Иште бу эки эрбап 
къырымтатарджа ве русча эки тильде афталыкъ «Терджиман» газетасы 
чыкъарылмасынынъ тешеббюсчиси олалар. 

Гаспринский айларнен пешинден юрип, чешит къыйынлыкъларны енъип, 

газетаны чыкъарып башлай. Амма Асан Нури эфендини «Асан Георгий» деп, 
Айвасыл халкъы койден къува. О бир муддет Ялтада къаведжилик япмагъа 
меджбур ола. Сонъра 1903 сенеси Тюркиеге кетер экен, Румынияда вефат 
эте.! 

Халкъымызнынъ инкишаф тарихында мисильсиз буюк роль ойнагъан 
«Терджиман» газетасы чыкъарылмасынынъ тешеббюсчиси олгъан буюк 
медениет эрбабы Асан Нури эфендининъ шанлы хатырасы медениет ве 
эдебият тарихымызда эбедий ер аладжакътыр. 


ИСМАИЛ БЕИ ГАСПРИНСКИИ (1851, март 21— 1914, сентябрь 
11). Ялта уездининъ Багъчасарай тарафындаки Авджыкой коюнде догъа. 
Бабасы Мустафа Алиев Ордуда айрыджа бир нумюнели хызмет косьтергени 
ичюн онъа 1853 сенеси поручик унваны бериле ве онынъ ады дворянлар 
(мырзалар) шеджереси китабына языла. Бу мунасебетле о, Гаспринский 
фамилиясыны ала. 

Сырасы кельгенде, бу ерде бир меселени айдынлатмакъ истеймиз. Шимди, 
не ичюндир, ве, даа догърусы, Тюркиеде айтылгъанына бакъып, базы 
неширлерде улу оджамызнынъ сой ады «Гаспралы» деп языла эм бунъа 
бакъып чокъусы аркъадашлар да озь чыкъышларында онъа: «Гаспралы», 
«Гаспралы» деп текрарлайлар. 

Занымызджа, бу улу затнынъ бутюн алемде «Гаспринский» деп белли 
олгъан сой адыны бойле бозмакъ, денъиштирмек къатиен янълыш олмакънен 
берабер, бу буюк эрбабымызнынъ озюне, онынъ дюньяджа белли шахсий сой 
адына урьметсизликтир. Чюнки Исмаил бей Гаспринский озюнинъ сой адыны 
бир вакъыт «Гаспралы» деп язмады ве айтмады да. «Терджиман»ныньъ бутюн 
девринде ве эр ерде онынъ сой ады «Гаспринский» деп язылып кельди. Эм 
онынъ ады айтылгъанда ве язылгъанда онъа урьмет ве иззет косьтерилип, 
бутюн ерде мытлакъа ады ве сой адынен берабер «Исмаил бек Гаспринский» 
деп айтылыр ве ялынъыз ойле язылыр эди. 

Ойле экен, не ичюн биз бу улу эрбабымызнынъ сой адыны 
денъиштиремиз? Бунъа не акъкъымыз бар?! Бунъа бизни не меджбур эте? 
Тюркиеде онынъ сой ады руслаштырылгъан зан этилип, оны «Гаспралы» 
деп тюркийлештиргенлер. Бойле япмакъ янълыш олса да, бу оларнынъ иши. 
Чюнки умумиетте риает этильген къаиде боюнджа шахсларнынъ адлары ве 
сой адлары денъиштирильмей, терджиме этильмей языла. Ялынъыз шу 
тильде яни онынъ элифбесинде керекли ариф олмаса, башкъа арифлер 
къулланыла биле. Меселя, арапларда «э» яхут «е» арифи олмагъанындан 
олар «Ленин» сёзюни «Линин» шеклинде язалар. Украинлерде исе 


' Исмаил Асан огълу Керим. Медений эснас. Акъмесджит, 1997. С.30-—31. 

«Владимир» сёзю бу шекильде затен айтылмагъаны ичюн олар бу сёзни 
«Володимир» шеклинде язалар ве иляхре. Я биз не ичюн биле турып, буюк 
Оджамызнынъ сой адыны бойле бозып айтамыз? 

Асылында, онъа «Гаспралы» демек ичюн о Гаспрада догъмакъ яхут анда 
яшамакъ керек эди, о исе анда не догъды, не де яшады. О, Багъчасарай 
янларындаки Авджыкойде догъды. Озьлерине бу шекильде яни догъгъан 
коюнинъ адынен эдебий тахаллюс алгъан шаирлеримиз Гъафар 
Булгъанакълы, Зиядин Джавтобели, Керим Джаманакълы анджакъ 
Булгъанакъ, Джавтобе, Джаманакъ койлеринде догъып оськенлер. 
Экинджиде, «Гаспринский» — бу Тюркиеде зан этильгени киби, онынъ асла 
руслаштырылгъан сой ады дегиль де, онынъ Али къартбабасынынъ ве 
сонъра бабасынынъ да озьлери къабул эткен дворянлыкъ (мырзалыкъ) сой 
адларыдыр. 

Исмаил бей Гаспринскийнинъ аяты ве фаалиети боюнджа джиддий 
тедкъикъатларнен мешгъуль олгъан В.Ю.Ганкевич озюнинъ «Исмаил 
Гаспринскийнинъ терджимеий алына даир» макъалесинде («Йылдыз» 
журналы. 1994 с. №4 саны) шойле яза: «Архив материалларындан корюне 
ки, Исмаил Гаспринскийнинъ къартбабасы Али рус ордусында обер-офицер 
рутбесинде олгъан. Бу исе, «Рутбелер акъкъында табеллер» муджиби онъа 
дворянлыкъ укъукъыны бере. 1815 сенеси онынъ огълу догъа. Адыны 
Мустафа къоялар». Демек, Исмаилнинъ къартбабасы Али дворянлыкънен 
бирге о девирде бельгиленген къаиде муджиби озюне «Гаспринский» сой 
адыны да ала ки, огълу да Мустафа Гаспринский ола. «Лякин о, белли 
олмагъан себеплерден толайы дворянлыкъны бирден алмай. Онынъ озюне 
бу унван баягъы йыллар арбий хызметте булунгъан сонъ бериле», — деп яза 
В.Ганкевич. 

Мустафа Гаспринский арбий хызметини 1835 сенеси башлай ве 1840 
сенеси обер-офицер яни прапорщик дереджесине наиль ола. 1847 сенеси исе, 
«Айрыджа гъайрети, хызмети ве джесюрлиги ичюн» онъа подпоручик унваны 
бериле. Бунынънен о да дворянлыкъ укъукъыны къазана. 

«1853 сенеси, октябрьнинъ сонъунда, — деп иляве эте В.Ганкевич, — 
истифадаки поручикнинъ иши хусусындаки рапорт Санкт-Петербурггъа 
ёлланыла ве 1854 сенеси апрель 9-да укюмет Сенаты ве муурь депортаменти 
«поручик Мустафа Алиев Гаспринскийге аилеси иле дворянлыкъ дереджеси 
тасдикълангъаны»ны бильдире. Гаспринский несиллер китабынынъ 
экинджи къысмында къайд этиле. Бу, дворянлыкъ дереджеси арбий хызмети 
ичюн алынгъаныны косьтере». 

Демек, «Гаспринский» — бу кимлердир тарафындан руслаштырылгъан 
сой ады дегиль де, Исмаил бейнинъ бабасы ве къартбабасы озьлерининъ 
дворянлыкъ дереджесини тасдикълап къабул эткен ресмий ве тарихий сой 
адларыдыр. 

Эбет, бу оларнынъ тарихий сой адлары, бу аднен Исмаил бей бутюн 
дюньяда белли ки, бу адны ич биримизнинъ денъиштирмеге, бозмагъа 
акъкъымыз ёкътыр. Бозулгъан такъдирде исе бу онъа косьтерильген 
урьметсизликтир. Бозмакъ, денъиштирмек ве чешит ерде чешит-чешит 
язмакъ дегиль де, бу аднен биз гъурурланмакъ керекмиз, эм гъурурланамыз 
да. 

Бу шекильде къулланылгъан сой адлары тек Гаспринскийде дегиль, бу 
халкъымызнынъ тарихында, Къырым тарихында муим ер туткъан кениш ве 
намлы мырзалар табакъасына менсюп: Борагъанскийлер, Тайгъанскийлер, 
Крымскийлер, Кантуганскийлер, Ширинскийлер, Аирчинскийлер, 
Мансурскийлер, Карашайскийлер ве иляхре киби сой адларыдыр. Бу сой 
адларынынъ эр бирининъ озь маналары, келип чыкъув тарихлары бар. 
Оларнынъ чокъусынынъ несиллери сагъ-селяметлер, озьлерининъ сой 
адларынен гъурурланалар ки, оны кимсеге боздыртмазлар. Сорап 
бакъынъыз, Крымскийлер яхут Карашайскийлер озьлерининъ сой адларыны 
тар бир мана ташыгъан «Къырымлы», «Къарашайлы» деп бозмагъа, 
денъиштирмеге разы олур экенлерми? Аксине, олар, янъылмасакъ, озь 
кечмишлерининъ тарихыны тиклемек, огренмек, сакъламакъ макъсадынен 
атта Акъмесджитте «Къырым мырзалары джемиети» де тешкиль эттилер. 
Эльбет, тарихымызны сакъламакъ керекмиз, яхшымы, яманмы — тарихкъа 
урьмет этмек керекмиз. Тарихымызны, кечмишимизни, адларымызны 
бозгъанлары, таптагъанлары етер, оны озюмиз де бозмайыкъ, 
денъиштирмейик! 

Улу Гаспринскийнинъ сой адына кельгенде исе, айрыджа дикъкъатлы 
олмакъ керекмиз ки, къаш якъаман деп, козь чыкъармайыкъ. Онынъ сой 
адыны эки тюрлю этип айтмайыкъ ве матбуатымызда да эки чешит этип 
язмайыкъ. О озюнинъ сой адыны насыл къуллангъан олса, биз де ойле 
«Исмаил бей Гаспринский» яхут «Исмаил Гаспринский» деп язмагъа ве 
айтмагъа борджлумыз. 

Бойлеликле, Исмаил бей Гаспринский башта кой мусульман мектебинде, 
сонъра Воронеж шеэринде ве Москвада кадетлер корпусында окъуй. Базы 
малюматларгъа коре, 14—15 яшында экенде о, Москвада арбий окъув 
юртуны быракъып кете ве мектеп аркъадашларындан бири иле берабер 
Москвадан джаяв ёлгъа чыкъа. Сонъра «Волга, Дон озенлерини бойлап, 
Азав денъизи бою юрип», Багъчасарайгъа келип ете. («Окъув ишлер» 
журналы, 1925. №2 саны). Багъчасарайгъа келип эки-учь йыл мешур 
«Зынджырлы» медресесинде оджалыкъ япа. Сонъра Истанбулгъа барып, 
анда тасиль ала, даа сонъ исе Парижге барып чыкъа. Анда рус тилинде 
чыкъкъан газеталарда иштирак эте, бу ерде яшагъан улу рус языджысы 


И.С.Тургеневнен таныш ола ве онынъ узурында эдебий кятип олып 
чалыша. 

Исмаил бей Гаспринскийнинъ аяты ве фаалиети акъкъында 
матбуатымызда сонъки девирде баягъы материаллар басылгъанындан, биз 
онынъ ялынъыз публицистик ве эдебий яратыджылыгъы акъкъында эсас 
малюматларнен сынъырланамыз. 

Исмаил бей Гаспринский озюнинъ мешур «Терджиман» газетасыны 
Къырымнынъ Русие тарафындан ишгъаль этилювининъ тамам 100 
йыллыгъына къарарлаштырып, 1883 сенеси чыкъарып башлай. Биринджи 
нусхасы 1883 сенеси апрель 10-да чыкъып башлагъан «Терджиман» Русиеде 
тюркий тильде чыкъкъан ильки газета эди ве о тек къырымтатар эдебияты ве 
медениетине дегиль, бутюн тюркий халкъларнынъ эдебиятлары ве 
медениетлерининъ инкишафына сильтем берди ве умумен бу халкъларны 
джеалет юкъусындан уянтты ки, онынъ дюньяджа эмиети де иште бундадыр. 

Ойле олса да Улу атамыз Исмаил бей Гаспринскийнинъ ве умумен 
«Терджиман» газетасынынъ фаалиетлери илькиде ве башлыджасына 
къырымтатар халкъынынъ уянмасында, къырымтатар эдебияты ве 
медениетининъ инкишаф этмесинде, онынъ этрафына бирлешкен онларнен 
къырымтатар эдебиятчылары везиялыларынынъ осип етишмесинде буюктен- 
буюк ролю олды. 

Бойледже, «Терджиман»нынъ этрафына топлангъан яш несиль 
къырымтатар зиялылары земаневий рухта эсерлер язмагъа, рус ве джиан 
классикасы эсерлерини къырымтатар тилине терджиме этмеге башлайлар. 
«Терджиман» ХІХ асырнынъ сонъунда янъы сильтем алгъан 
эдебиятымызнынъ инкишафына, янъы эдебий кучьлернинъ пейда олмасына 
чокъ ярдым этти. Бу саеде онынъ нашири И.Гаспринскийнинъ озю нумюне 
оларакъ, парлакъ публицистик фаалиет иле бир сырада, аджайип эдебий 
эсерлер де догъурды. Онынъ «Фрэнкистан мектюплери» ве «Кунь догъды» 
романы девамлы суретте анджакъ «Терджиман»да басылып, бунынъле 
несиллер ичюн сакъланып къалгъандырлар. 

Исмаил бей Гаспринскийнинъ ве «Терджиман» газетасынынъ эдебият 
тарихымызда ролю о дередже буюк ки, о девирде гурьдели оськен 
эдебиятымыз «Терджиман эдебияты» намыны алгъан эди. 

Бу газета ве онынъ нашири тек эдебиятымызда дегиль, айны заманда, 
къырымтатар журналистикасы ве газетаджылыгъыны, публицистикамызны 
инкишаф эттирювде, маарифчиликни илерилетювде, умумен халкъны 
ярыкъландырувда, онынъ медениетини котерювде, бутюн бу сааларда 
къалеми пишкин истидатлы мутехассыслар осьтюрювде буюктен-буюк роль 
ойнады. «Терджиман»да Гаспринский шу девирнинъ гъает актуаль ичтимаий 
ве сиясий меселелеринен бир сырада тербиевий меселелер, къадынларны 
ярыкъкъа чыкъарув, оларны эски диний адетлернинъ тесиринден, эзилювден 
къуртарув, акъ-укъукъларыны къорчалав проблемалары акъкъында, илери 
рус медениетини менимсев, рус халкъынен акъикъий достане суретте 

бирликте яшав ве дигер мевзуларда чокътан-чокъ макъалелер язып 
бастыргъандыр. Бутюн бу кениш фаалиетнинъ Къырымнынъ бутюн медений 
ве ичтимаий аятына мусбет тесири шубесиздир. 

1887 сенеси «Терджиман»да Гаспринскийнинъ «Дар ур-Рахат 
мусульманлары» адлы романы басыла. Анда инглиз империалистлерининъ 
баскъынджылыкъ сиясети айдын мисаллер вастасынен тенкъид этиле. 
Гаспринский акъкъында «Звезда Востока» журналында ильки олып 
тафсилятлы макъалеси чыкъкъан Л.Климович бу роман акъкъында шай дей: 
«Ичинде фантастик сюжетлер сиясий роман элементлеринен къошулып 
кеткен «Дар ур-Рахат мусульманлары» айрыджа огренювге ляйыкъ эсердир. 
Бу китап тюркий тильде окъугъанлар арасында юксек итибар къазанды, 
тек къырымтатар эдебиятынынъ дегиль, айны заманда, бутюн татар 
эдебиятынынъ обзорларына дефаларджа кирсетильди». 

Земане тедкъикъатчымыз Исмаил Асан огълу Керим исе бу роман 
акъкъында щойле яза: «Меракълы шей. Муэллифнинъ кечильмез къаялар иле 
къаплангъан хаялий мемлекетинде башта 185 киши бар эди. Олар озь акъыл- 
идраклериле, ёрулмадан-усанмадан чалышувларыле, азап-укъубетлерге 
даянып, тыштан ич бир тюрлю ярдым олмадан, сагъ къалып, бир къач 
йыллардан табиаты, ичтимаиети зияде илерилеген муджизевий яшайыш 
къуралар...»'. 

Бу эсеринен Исмаил бей Гаспринский озь халкъыны ве умумен тюркий 
мусульман халкъларыны джеалеттен къуртулмагъа, илимге сарылмагъа, 
бильги саиби олмагъа, илим къазанчлары ве техниканы менимсемеге ве 
буларнынъ эсасында озь миллий медениетлерини ве икътисадиятларыны 
котерип, буларнынъ вастасынен озьлерининъ яхшы яшайыш акъкъында 
арзу-хаялларыны амельге кечирмеге чагъыра. Яни бунда о бойле 
яшайышны эльде этмек ичюн окъумакъ, бильги ве медениет саиби олмакъ 
керек деп, кене озюнинъ даимий къайгъысы олгъан окъумакъ, юксельмек, 
дюнья халкъларынынъ сырасына къошулмакъ зарурлыгъы гъаесини 
тешвикъат эте. 

Озюнинъ гъает кениш ичтимаий фаалиети, миллий маариф, медениет ве 
эдебият сааларында косьтерген буюк ярарлыкълары саесинде Исмаил бей 
Гаспринский дегиль тек озь ватаны Къырымда, бутюн дюньягъа танылды. 
Венгрияда кечкен асырнынъ мешур шаркъшнасы Герман Вамбери озюнинъ 
«Мусульманларнынъ медений аяты» серлевалы макъалесинде: «Бойле 
адамнен эр анги бир мемлекет гъурурлана биле», деп нафиле язмагъан эди. 

Мешур рус шаркъшнасы академик В.В.Бартольд Исмаил 
Гаспринскийнинъ фаалиетине къыймет кесерек шойле дей: «Ал-азырда 
Багъчасарай татар санайысы ве татар эдебий фаалиетининъ муим 

меркезине чевирильмекте. Мында Исмаил мырза Гаспринский татар ве рус 
тиллеринде «Терджиман» адль! гъает кениш тесирли газета нешир этмекте; 
кене шу журналист тарафындан тешкиль этильген басмаханеде эр сене 
буюк микъдарда татар китаплары нешир этильмекте».' 

«Терджиман» газетасынынъ ве И.Гаспринскийнинъ бедиий 
яратыджылыгъынынъ къырымтатар халкъы ичюн эмиетини корюмли 
шаркъшнас, Украина ССР Илимер академиясынынъ академиги 
А.Е.Крымский самимиетле тарифледи. О, шойле къайд эте: «Тек талантлы 
журналист ве педагог олмакънен къалмайып, айны заманда, аджайип 
несирджи де олгъан И.Гаспринский къырымтатарларнынъ «эсасен 
схоластик-клерикал эдебиятыны» земаневий реалистик эдебияткъа чевирмек 
икътидарына малик эди. Онынъ тарафындан нешир этильген «Терджиман» 
газетасы «умумтюрк эмиетини къазанды».? 

Юкъарыда къайд этильген эсерлернен бир сырада, Гаспринскийнинъ 
«Арслан къыз» повести, бир чокъ икяелери ве дигер эсерлери эдебиятымызда 
озюне хас ер алмакътадырлар. Эдебиятчыларымыз огюнде шимди онынъ 
эсерлерине янъыдан дюнья юзю косьтерип, оларны халкъ вариетине чевирмек 
вазифеси тура. 

Исмаил бей Гаспринскийнинъ эсас макъсатларындан бири де — тюрк 
тили эсасында бутюн тюркий халкълар ичюн умумий бир эдебий тиль 
шекиллендирмек эди. Бу макъсат ичюн о чокъ гъайрет сарф этти ве бу 
ёнелиште белли бир къазанч эльде этти: онынъ шу озю зан эттиги тильде 
чыкъаргъан газетасыны пек чокъ тюркий улькелерде ала, окъуй ве анълай 
эдилер. Теэссюф ки, эдип бу ниетини сонъуна чыкъарып оламады. Бу гъает 
муреккеп, глобаль меселени чезмек ичюн атта Гаспринский киби феномен 
бир адамнынъ омюри азлыкъ этти. 

Шуны да къайд этмели ки, йигирми эки йыл девамында татарджа ве русча 
олып, эки тильде чыкъкъан «Терджиман» газетасы 1905 сенеси 
инкъилябындан сонъ, ялынъыз къырымтатар тилинде чыкъып башлады. О 
вакъыткъадже газетанынъ башында «Афталыкъ сиясий-икътисадий-эдебий 
газета» деп языла эди. Сонъра о куньделик газетагъа чевирильди ве 1912 
сенеси сентябрь айындан «Тильде, фикирде ве иште бирлик!» шиары алтында 
чыкъа башлады ве бу девирде Гаспринский энди газетагъа зиядедже сиясий 
тюс бермеге ынтылды. 

Эй-ат! Дюньяда эр шейнинъ сонъу бар ки, инсан омрюнинъ деахыры бар. 
Чокъ языкъ ки, Улу Гаспринскийге де Аллайнынъ онъа берген рызкъыны эда 
этип, эманетини теслим этмек вакъты кельди. 1914 сенеси сентябрь 11 куню 
Оджамызнынъ козю юмулды. Гаспринскийнинъ сонъки дакъкъаларыны 

онынъ янында булунгъан садыкъ шегирти, меслекдеши, ярдымджысы Асан 
Сабри Айвазов озюнинъ «Исмаил Гаспринскийнинъ сонъки куньлери. 
Васиетлери ве насиатлары» серлевалы къыйметли макъалесинде! шойле 
тариф эте: 

«Сентябрь 10-да хастанынъ вазиети даа'зияде агъырлашты... Шу куню 
саат он экилерде онынъ башы узеринде «Ясин» окъулгъанда, о энди озюнинъ 
тюзелип оламайджагъыны анълады, Бираздан сонъ козьлери юмукъ алда 
сёйленди (сёзю-сёзюнен язам): : 

«Аллаһым! Мына эндӣ дюньяда алтмыш учь бучукъ йыл яшайым...... 
Бундан отуз беш йылыны мусульманларымызны уйкъудан уянтмагъа 
багъышладым, озюмнинъ бутюн кучь-гъайретимни озь халкъымнынъ 
фаалиетини, инкишафыны юксельтювге, онынъ теракъкъияты ашкъына сарф 
эттим. Миллетимнинъ эйилиги ве бахты огърунда элимден кельген эр шейни 
яптым, бутюн барлыгъымны бердим, Аллаһым! 

Эй, Аллаһым! Омюримде япыладжакъ бир къач ниетим даа бар эди. Лякин 
мен оларны энди япып оламайджагъым... Энди... Энди эр шей Санъа багълы, 
эр шей Сенинъ элинъде, Мевлям!..»”. 

Эртеси куню саба саат 7-ни 30 дакъикъа кечкенде, Оджамызнынъ козьлери 
юмула. Бутюн Къырым ве бутюн тюрк алеми матем алтында булуна. 

Исмаил бей Гаспринскийнинъ мисильсиз кениш иджадий ве ичтимаий 
фаалиети онъа истидатлы оджа ве педагог, мешур неширджи ве муаррир 
олмакънен бирге, истидатлы публицист, аджайип терджиман, атешин 
тешвикъатчы, буюк тешкилятчы, корюмли несирджи, гъает итибарлы ве уста 
нуткъчы, дюньяджа намлы медениет ве джемаат эрбабы, Русиедеки тюрк- 
татар миллетининъ миллий къараманы демеге акъ бере. 

Миллий къараман! Эбет, мешур шаркъшнас Герман Вамбери чокъ 
керелер язгъаны киби, бойле къараманнен эр анги миллет ве эр анги мемлекет 
гъурурлана биле. Бойле шахслар дюньягъа юз йылда бир кере келе дейлер. 
Лякин халкъ да озь къараманына ляйыкъ олмакъ керек. Халкъ оны 
унутмамакъ, онынъ адыны, иджадыны, бутюн гъаелерини козь бебегидай 
сакъламакъ, яшатмакъ борджлу, яш несиллер исе ондан ибрет алмакъ, онынъ 
гъаелерини озьлерине ашламакъ кереклер. Ярым асырдан зияде тильсиз, 
миллий мектепсиз, окъувсыз къалгъан халкъымызнынъ бугуньки фаджиалы 
вазиетини эсапкъа алсакъ, бу иляий симанынъ, онынъ бутюн иджадий 
фаалиетининъ эмиети, къыймети даа зияде къат-къат арта. Халкъымызгъа 
шимди Гаспринскийнинъ бундан тамам 100 йыл эвель айткъанларыны, 
япкъанларыны ондан даа агъыр, даа къыйын, даа муреккеп шараитта 
текрарлап, янъы баштан япмакъ меджбуриетиндемиз. 


' «Терджиман». 1914, сентябрь 27. 

Исмаил бей Гаспринскийнинъ шегиртлеринден олгъан буюк медениет 
эрбабымыз Осман Акъчокъракълы «Герджиман»нынъ 1915 сенеси 202-нджи 
санында басылгъан «Бизим миллий хазинемиз» серлевалы макъалесинде: 
«Миллий маариф яшай экен, халкъымыз да яшар. Халкъымыз яшар экен, улу 
Исмаил бей Гаспринскийнинъ ады да яшар», — деп яза. 

Оджамызнынъ озю исе: «Бизлер келемиз ве кетемиз. Амма миллий маариф 
эбедий яшайджакътыр», — деп язгъан эди. Эбет, миллий маарифимизнинъ 
озь ватанымызда гъайрыдан тикленип, инкишаф этеджегине ве сонъра эбедий 
яшайджагъына бутюн барлыгъымызнен ишанамыз. 

«Терджиман»нынъ гурьдели эдебий фаалиети саесинде ХІХ асырнынъ 
сонъунда ве ХХ асырнынъ башында осип етишкен яш истидатларынынъ бир 
чокъу энди газетанынъ зияде сакът ве либераль ёнелишинен разы олмай 
башладылар. 1905 сенеси инкъилябы бу тенденцияны даа зияде къуветлештирди 
ве миллий прогрессив эдебиятымызнынъ инкишафыны тезлештирди. Шу яш 
зиялыларнынъ бир чокъу Къырымнынъ экинджи бир медений меркези олгъан 
Къарасувбазарда «Ветан хадими» адлы янъы газета тешкиль олунмасына ярдым 
эттилер. «Терджиман»гъа бакъкъанда даа ачыкъ, даа кескин, даа прогрессив 
ёнелишли бу газетаны, Къырым койлюлери адындан П Девлет думасында 
депутат олгъан инкъилябий бакъышлы, парлакъ истидатлы публицист Решид 
Медиев мейдангъа кетирди. 1906 сенеси майыс 1-ден башлап афтада дёрт кере 
чыкъкъан «Ветан хадими» газетасы озюнинъ биринджи санында койлюлер ичюн 
топракъ талап этти, чар укюметининъ зулумына ве Къырымда топракъ 
ишлериндеки адалетсизликлерге къаршы чыкъты. Онынъ ачыкъ инкъилябий 
рухлу ёнелиши бир кереден бунынънен бельгиленди. 

Белли зиялыларымыздан Басыр Гъафаров озюнинъ Осман Акъчокъракълы 
акъкъындаки макъалесинде 1905 сенеси инкъилябынен башланылгъан девирге 
«уяныкълыкъ девири» ады берильген эди, дей ве шойле яза: «Бу «уяныкълыкъ 
девири»ндеки ичтимаий арекетлернинъ башында булунгъан Решид Медиев, 
Шамиль Тохтаргъазы, Осман Акъчокъракълы, Асан Сабри Айвазов, Асан Чергеев, 
Усеин Балич ве дигерлери 1905 сенеси инкъилябынынъ берген аз-чокъ уриетинден 
файдаланып, генчликнинъ тешеббюсинен янъы газета чыкъарувны керекли 
таныды ве 1906 сенеси «Ветан хадими» газетасыны дюньягъа кетирдилер»!. 

Айны шу йылы Багъчасарайда да «Учкъун» журналы тешкиль этиле. 
Бойлеликле яш языджылар ичюн озь эсерлерини бастырмагъа имкян 
олдыкъча кенишлей. «Ветан хадими»нинъ нашири Решид Медиев, онынъ 
муаррири Асан Сабри Айвазов ве кятиби Аблямит Шейх-заде иле бирликте, 
озюнинъ юкъарыда анъылгъан иджадий меслекдешлерининъ ярдымынен аз 
вакъытта чокъ иш япты. Онынъ, классик шаиримиз Шамиль 
Тохтаргъазынынъ «Нале-и Къырым» яни «Къырым фигъаны» адынен 


' «Йылдыз» журналы. 1980. №1. С. 157. 

бирлештирильген шиирлерини бу газетада бастырып, даа ады билинмеген 
шаирни халкъкъа танытувы бойле ишлерден тек биридир. 

Лякин озюнинъ ёнелиши гъает ачыкъ инкъилябий рухта олгъаны, анда 
басылгъан макъалелерде «байлар ве фукъарелер», «топракъ ве уриет» 
меселелери кесен-кес къоюлгъаны себебинден чар цензурасы онынъ пешине 
тез тюше. Нетиджеде, чыкъып башлагъанына еди ай толар-толмаз газета 
къапатыла. Бир айдан сонъ, яни декабрьде о кене чыкъып башлай ве 1908 
сенеси баарьде экинджи кере ве тамамиле къапатылып ясакъ этиле. 

«Ветан хадими»нинъ фаалиетине къыймет кесилерек, сонъундан «Окъув 
ишлери» журналынынъ 1927 сенеси 5-инджи санында шойле язылгъан эди: 
«Газета аз вакъыт ичинде къырымтатарларда фикрий инкъиляб уяндырмакъ, 
онлара ичтимаий, икътисадий ве сиясий чыгъырлар ачмакъ тарихийле енъи 
бир девир, тамамиле башкъа бир меслек догъураракъ, окъуйыджыларны 
чарлыкъ ве къаранлыкъ тимсали олгъан эки башлы къарталнынъ этрафкъа 


къаранлыкъ серген къанатлары астындан чыкъармагъа, оларны сербест бир 
аяткъа кирдирмеге чалышты». 


Бойлеликле, йигирми йылдан зияде Русиеде тюркий тильде чыкъкъан 
екяне газета оларакъ (ХХ асырнынъ башында Татарстанда ве башкъа 
улькелерде тюркий тиллерде газеталар чыкъып башлады), бутюн тюркий 
виляетлерге буюктен-буюк тесир япкъан «Терджиман»нынъ бу дередже фааль 
маариф ве эдебий фаалиетининъ себеби шу ки, онынъ этрафында бир сыра 
истидатлы маарифчилер, эдебиятчылар топландылар. 

Булар — биринджи невбетте халкъ оджасы Бекир Эмекдар, медениет ве 
джемаат эрбабы Решид Медиев ве гъает кениш бильгили педагог Исмаил 
Леманов, фааль маарифетчи Али Боданинский, драматург ве джемаат эрбабы 
Сеит Абдулла Озенбашлы, яш истидатлардан Осман Акъчокъракълы, Асан 
Сабри Айвазов ве бир сыра дигер языджы ве зиялылар эдилер. Бу саада озь 
хызметлерини косьтерген Осман Заатов, Мустафа Мырза Давидович, 
Гъафар Шерфеддин ве даа чокъ эдиплернинъ адларыны анъмакъ мумкюн. 


БЕКИР ЭМЕКДАР (1859 1909, август 4). Гаспринскийнинъ иджат 
эткен янъыджа окъутув усулына руханийлер ве онынъ эмиетини 
анъламагъанлар тарафындан о дередже къатты къаршылыкъ косьтерильди 
ки, о атта энди теслим олмакъ ве озюнинъ бу ниетинден вазгечмек къарарына 
биле келеязгъан эди. 

Бойле тюшкюн куньлеринден биринде Исмаил бей озь газетасыны сатмакъ 
ичюн Акъмесджитке бара. Анда о аякъкъап тюкянына киргенде, тюкяннынъ 
саиби оны танып, урьмет этип озь къавесине давет эте. Къавеге киргенинен 

онынъ козюнедивардаки дюльбер язылар илише. Гъает усталыкънен язылгъан 
бу дюльбер языларгъа сукълангъан Исмаил бей шорбаджыдан: — «Бу 
языларны ким язды я? — деп сорай. «Оларны меним яш хызметчим язды», деп 
джеваплана шорбаджы. Исмаил бей онъа хызметчинъизни чагъырсанъыз, 
деп мураджаат эте. Гаспринскийнинъ янына гузель корюнишли яш йигит 
келе. Эдип ондан бойле дюльбер язмакъны къайда огренгенини сорай. «Мен 
Тюркиеде рушдие мектебинде окъудым. Мында Къырымгъа тувгъанларыма 
кельдим, иш тапамагъанымдан бу къавеге адий хызметчи олып кирдим», — 
деп джевап бере. Девамлы субеттен сонъ Гаспринский йигитни озюнинъ 
«Терджиман» газетасына ишке давет эте. Йигит бир сёзсиз разы ола ве шу 
куню Гаспринскийнен берабер Багъчасарайгъа келе. 

Гаспринскийгерасткельген бу йигит сонъундан халкъымызнынъ энъ корюмли 
зиялыларындан, акъикъий халкъ оджаларындан бири олгъан Бекир Эмекдар 
эди. Иджадий омрюнинъ ильк башлангъыч девиринде Гаспринский киби улу 
симанен расткелишкени Бекир Эмекдар ичюн бекленильмеген бир бахт эди. О, 
Гаспринскийнинъ энъ якъын гонъюльдешлеринден бири олды ве янъы усул 
мектебинде янъыджа дерс берген биринджи оджа эди. Бойледже, Гаспринский 
ве Бекир Эмекдар Русиедеки тюрк-татар халкъларында кениш даркъагъан 
«усул-ы джедид», яни янъы усул мектеплерининъ ильки темель къойыджылары 
вебу миллетнинъ умумтасиль маарифининъ акъикъий эсасчылары олдылар. 

Бекир Эмекдар 1859 сенеси Евпатория уездининъ Илакъ коюнде догъа. 
Эки яшында экенде бабасы Тюркиеге коче. Анда о Истанбулда яшай, сонъра 
Анадолу виляетине авуша. Тюркиеде рушдиени битирген Бекир сонъундан 
Къырымгъа тувгъанларына келе ве юкъарыда тариф эттигимиз киби, 
Акъмесджитте оны Гаспринский расткетире. Гаспринскийнинъ янъы усулда 
тешкиль эткен биринджи группа талебелери анджакъ Бекир Эмекдарнынъ 
джесарети, истидады ве гъайрети саесинде, эскидже окъувнынъ аман-аман 
эки йыллыкъ вазифесини алты ай ичинде менимсеп, бу усулнынъ эскидже 
окъувдан къат-къат устюн олгъаныны бутюн джемаат ве руханийлер огюнде 
исбат эттилер эм де бунынънен янъы усул мектеплерине акъ ёл ачылмасына 
себепчи олдылар. Бу исе Гаспринскийнинъ халкъ маарифи саасында эльде 
эткен биринджи буюк тарихий гъалебеси эди. Диний фанатизмнинъ гъает 
агъыр шараитинде эльде этильген бу къазанч эдипке айрыджа шурет кетирди. 
Чюнки савтий усул шу куньден башлап тюрк-татар мектеплеринде 
гражданлыкъ укъукъына наиль олды ве яваш-яваш бутюн ерлерде амельге 
кечириле башланды. Сонъра аман-аман бутюн мектеплерде оджалар 
Гаспринскийнинъ озю тарафындан 1887 сенеси язылгъан «Ходже-и субьян» 
(«Балалар оджасы») адлы дерсликтен файдаландылар.! 

Озюнинъ оджалыкъ фаалиетинен шурет къазангъан Бекир Эмекдар 1909 


‘Бу малюматлар Сеитгъазы Гъафаровнынъ — «Исмаил бей Гаспринский. Аяты ве 
фаалиети» адлы монографиясындан алынды; // Йылдыз, 1990, №4 сан, С.98—99. 

сенеси август 4-те вефат этти. «Терджиман»нынъ август 14 нусхасында 
мерхумгъа багъышлангъан макъаледе шойле сатырлар бар: «Мерхум Бекир 
Халиль эфенди махдуд (тар бир) программлы рушдие тасили корьген бир 
генч эди. Факъат зеккий эди. 1884 сенеси тасхихджи (корректор) оларакъ 
матбуатымыза алынып, эки ай къадар идаре-мектеп (дидактика) усул-и- 
тедриджи ве савтеий мухаррирден къадир эльхал тасиль итмиш эди. Баде 
(сонъра) Къайтаз-агъа маалле мектебине муаллим тайин идилип, усул-и- 
джедиде дерсине ве усули нешире башламыш иди. Бугунь эвляд-и-теркип 
лисан ве маариф миллиесине хызмет иден бинълердже мектеплер шу маалле 
мектепчигининъ семераты олдыгъы джумлее малюмдир»'. 


О девирде Къарасувбазарда Решид Медиев тарафындан чыкъарылгъан 
«Ватан хадими» газетасы да эдебиятымызда белли бир из къалдырды. 


РЕШИД МЕДИЕВ (1880—1912). Ор шеэринде фукъаре аиледе 
догъды. Он яшында экенде бабасы олип, эки агъа-къардаш (аптелери эвли 
эдилер) оксюз къалдылар. Лякин бу девирде Армянскте оджалыкъ япкъан ве 
Медиевлер къорантасынен якъын таныш олгъан, достлашкъан муаллим Али 
Боданинский (Эшреф Шемьи-заденинъ къайнатасы) кучюк Абдурешиднинъ 
келеджек такъдири ичюн буюк иш япты — оны Акъмесджитке алып кетип 
озь эсабына андаки учительская семинариягъа окъумагъа кирсетти. Татар 
балалары ичюн рус тили оджалары азырлагъан ве халкъта «Татарская 
школа» намыны алгъан бу мешур еди йыллыкъ окъув юртуны о 1902 сенеси 
аля дереджели шеадетнаме иле битире. Чокъкъа бармай Медиев 
Къарасувбазар шеэринде оджалыкъ япып башлай. Къарасувлы эски 
оджалардан 91 яшына келип вефат эткен Сеит-Ибраим агъа Ильясовнынъ 
(Абдуреим Алтанълынынъ догъмуш агъасы) Медиев акъкъында язып 
къалдыргъан хатырлавында къайд этильгени киби, Къарасувгъа Ор 
шеэринден онынъ энъ якъын аркъадашы, фикирдеши, ярдымджысы 
Абдулхамид оджа да келе. Айны заманда, Медиев мында о вакъытнынъ белли- 
башлы зиялыларындан Петербургдан келип-кетип юрьген ве анда 
революцион табакъаларнен алякъада булунгъан Эски-Къырымлы Менсеит 
Джемилевнен, кефели Мустафа Къуртиевнен достлаша. Къарасувнынъ 
озюнде яшагъан зиялылардан Сеит-Мемет ве Аблямит Шейх-заделер, 
Абдульфетта Абдураман ве Бекир Къалафат, Абибулла Зиядин ве Базиргян 
Мамут, Ибраим Смольский ве Осман Сейфуллаев, Абибулла-бей ве Сейт- 
Амет Челеби, Сеит-Умер Таракъчы, Сарачы ве дигерлер онынъ фикирдешлери 
ве достлары олалар. (Сеит-Ибраим Ильясовнынъ эльязмасындан). 

Бу илери кучьлернинъ фааль арекетлери ве ярдымы саесинде невбеттеки 


' «Гаспринскийнинъ «джанлы» тарихы. 1883—1914». 1999. С.197. 

сайлавлар вакътында Абдурешид Медиев Къарасувда ильки кере 
къырымтатарлардан шеэр головасы оларакъ сайлана. Айны шу вакъытта о, 
Таврида губерниясындан Русиенинъ П Девлет думасына депутат оларакъ сайлана. 

Решид Медиевнинъ илери бир Къырым зиялысы, джемаат эрбабы оларакъ 
япкъан муим ишлеринден бири Асан Сабри Айвазовнен берабер юкъарыда 
айттыгъымыз киби, Къарасувбазарда афтада дёрт кере чыкъкъан «Ветан 
хадими» газетасыны тешкиль эткенидир. Теэссюф ки, биринджи нусхасы 
1906 сенеси майыс 1-де чыкъкъан «Ветан хадими» (бундан тамам 51 йыл 
кечкен сонъ Ташкентте «Ленин байрагъы» газетасы да майыс 1-де чыкъып 
башлагъан эди) эки бучукъ йылгъа бармадан, 1908 сенесининъ кузюнде чар 
укюмети тарафындан къапатыла. Асан Сабри Айвазовнынъ озю къайд эткен 
киби: «Ветан хадими» инкъиляпчы Къырым генчлигининъ нашир эфкяры олып, 
чарлыкъ идареси алейхинде шиддетли лисан къулландыгъындан укюмет 
тарафындан къапатылмыштыр. «Ветан хадими» аз яшамыш исе де, 
халкъымызын эфкярыны тенвир идерек (айдынлатаракъ) бир чокъ 
меселелерде оны бирлештирмиштир»!. 

«Ветан хадими»нинъ аз вакъытта япкъан ишлери ве эмиети акъкъында 
Амет Озенбашлы озюнинъ «Кечен девримизе тенкъитли бир бакъыш 
теджрибеси» адлы макъалесинде тафсилятлы токътала: «Р. Медиев, 
А.С.Айвазов, Менсеит Джемилев ве дигерлери енъи бир «ат» эгерлиюрлар. 
О — «Ветан хадими» — къара халкъын яныкъ юрегин серинлеен джанлы 
теселли! Койлюнинъ хаят-мемат меселеси олан топракъ къавгъасы, 
татарларын кенди дилинде экинджи дередже мектеп ачмая хакъкъы 
истенильмеси, гимназиялара кирильмеси тешвикъы, къадынларын да окъумая 
джельби ве илх... Бу не къадар буюк хюджюм, къувет, деринлик ве тазелик. 
Не чаре ки, бу тазе фидан вакъытсыз кесилиюр. Лякин чогъа вармадан онун 
чевре-четинде фышкъырып чыкъан филизлер еди башлы аждер киби, ольмез 
олуюр. Онун косьтердиги ишлер япылыюр, ёлу такъип олуныюр. Эбет, 
рушдиелер ачылыюр, юксек бир рух ве умитле яшыюр. Гимназиялара, 
университетлере ёл тутыюр. Медиевин меслекдеши, «Ветан хадими»нинъ 
баш языджысы Айвазов дурмадан Кавказ, Истанбул, Мысыр газеталарына 
языюр. Гъурбет эллерде къаарини дёкиюр. «Ветан хадими»нинъ инкъиляпчы 
рухуле зехэрленен зиялы яшлар Усеин Балич, Яъя Байбуртлы, Сулейман 
Бадракълы, Эмирали Къаишев, Джелял Меинов, Ибраим Меинов, Абдураман 
Усний ве дигерлери Багъчасарайда «Учкъун» намы алтында бир сыра 
китапчыкълар нешир идиюр... Истанбулда топлашан талебе генчлик кенди 
тешкилятыны къуруюр. «Яш татар языджылары» адлы джемиетин «Алтын 
ярыкъ», «Яш татар язылары», «Чар султанаты къамчысы» ве илх. киби бир 
сыра китапчыкълары нешир олуныюр ве Къырымын, Русие 


' Исмаил Асан огълу Керим. Бедиий сёзюмизнинъ эврими. // Йылдыз. 1998. №7. С.122— 
123. 

мусульманларынынъ тепрендигини мюжделиюр, гизли хытапнамелерле 
Къырым койлюсини уяндырыюрлар. Хуляса, «Ветан хадими» орталыгъы 
туташдырыюр, аттыгъы филизлери иле эмеллерини йине яшатыюр. Олююр, 
факъат олеркен де, догъуюр — генчлиги тепредиюр»'. 

Решид Медиев къырымтатар эдебияты, медениети ве ичтимаий аяты 
тарихына бир тарафтан, озюнинъ парлакъ публицистик фаалиети ве «Ветан 
хадими» газетасыны тешкиль этиджи оларакъ кирген олса, экинджи 
тарафтан, шеэр головасы оларакъ Къарасувбазар джемаатынынъ, адий 
халкънынъ менфаатыны джан-юректен къорчалап япкъан буюк ишлеринен 
ве, хусусан бутюн къырымтатарларнынъ векили оларакъ 11 Девлет 
думасынынъ 1907 сенеси апрель 9 меджлисинде койлюлернинъ 
менфаатларыны къорчалап сёйлеген мешур нуткъынен кирди. 

Бу нуткъында о, Думада къабарып отургъан чокътан-чокъ дворян ве 
помещиклернинъ, ири топракъ саиплерининъ ве сагъ мейилли мемурларнынъ 
юзьлерине бакъып: «Топракътан ялынъыз оны ишлегенлер файдаланмакъ 
кереклер!» —- деген шиарны ортагъа сюрьди. Медиев озь дюньябакъышыны 
бу нуткъында шойле ифаделеди: «Русие койлю ве ишчи бирлигине таянып яшай. 
Койлю ве ишчи Русиени тутып тургъан эсас багъаналардыр. Койлю ве ишчи 
эвельки Русиенинъ кевшеген эски бинасы ерине янъы, сербест Русиенинъ янъы 
ярашыкъ бинасыны мейдангъа кетиреджек къудретли бир кучьтир... 
топракъны ким озь манълай теринен суварса, онынъ саиби де о олмакъ керек». 

Бу сёзлер Дума меджлисинде кок гудюрдиси киби янъгъырап, пек 
чокъларнынъ тынчлыгъыны бозды, юкъусыны къачырды. Шунынъчюндир 
ки, В.И.Ленин Медиевнинъ бу чыкъышына «инъкилябий нуткъ» деп гъает 
юксек къыймет кести. О, озюнинъ «1904—1907 сенелери рус инкъилябында 
социал-демократларнынъ топракъ ишлери программасы» серлевалы 
эсеринде: «Къырымтатарларынынъ векили депутат Медиев (Таврида 
губерниясы) озюнинъ алевли инкъилябий нуткъында «Топракъ ве сербестлик» 
акъкъында айта. Мунакъашалар девам эткен сайын, халкънынъ «топракъны 
ким ишлесе, ондан ялынъыз о файдаланмакъ керек» — деген талабы даа да 
ачыкъ-айдын анълашылмакъта»:. 

«Абдурешид Медиевнинъ буюк ишлеринден бири де — зиялыларны театр 
ишине джельп этмеси эди, — деп хатырлай къарасувбазарлы Сеит-Ибраим 
Ильясов. — Зиялыларнынъ ве мектеп талебелерининъ иштиракинен санада 
пьесалар къоюлмасыны тешкиль эте эди. Биринджи спектакль пек кулюнчли 
олгъаны ичюн халкънынъ буюк алгъышыны къазанды. Бундан сонъ тарихий 
пьесалар, шу джумледен Ахмед Джевдетнинъ «Шейх Санван» намлы 
пьесасы да къойылгъан эди»?. 


' Айны шу эсерде. С. 122. 
? В.И.Ленин. Эсерлерининъ толу топламы. 5-инджи нешир, 16 джылт. С. 389. 
3 Сеит-Ибраим Ильясовнынъ эльязмасындан. 

Шуны да къайд этмели ки, дюньяджа намлы тюркшнас алимимиз, классик 
шаиримиз Бекир Чобан-заденинъ Къарасувбазарда ильки оджасы олгъан ве 
сонъундан оны шу шеэрде озю тешкиль эткен «Джемиет-и хайрие» эсабына 
Истанбулгъа окъумагъа ёлланылмасына себепчи олгъан да Решид Медиевдир. 

Решид Медиев озюнинъ кениш публицистик фаалиети иле 
эдебиятымызнынъ о девирки инкишафында ве яш истидатларнынъ пейда 
олмасында да дегерли роль ойнады. Онынъ 1900 сенесинден башлап 
Петербург, Москва, Баку ве Акъярда чыкъкъан рус прогрессив 
газеталарында басылгъан ичтимаий-сиясий макъалелери, «Ветан хадими» 
газетасындаки чыкъышлары, шубесиз, бизим миллий публицистикамыз 
тарихында дегерли ер тутмакътадыр. Теэссюф ки, медениетимизнинъ парлакъ 
муневверлеринден бири олгъан бу буюк сима верем хасталыгъына огърап, 
1912 сенеси отуз эки яшыны толдырмадан дюньядан кече. 


ж ж ж 


Миллий матбуатта ве эдебиятымыздаки гурьдели инкишафнынъ 
нетиджеси оларакъ, асырнынъ башында даа бир сыра янъы неширлер пейда 
ола. Олардан бири 1906 сенеси март айындан башлап, Исмаил 
Гаспринскийнинъ къызы Шефикъанынъ мудирелиги алтында чыкъарылгъан 
афталыкъ «Алем-и нисван» («Къадынлар дюньясы») журналыдыр. Айны бу 
девирде Гаспринскийнинъ тешеббюсинен бири-бири артындан «Ха-ха-ха» 
адлы афталыкъ сатирик ве юмористик журнал, «Миллет» адлы ичтимаий- 
медений газета эм де балалар ичюн «Алем-и субьян» («Балалар дюньясы») 
журналы чыкъып башлай. 

Заманнынъ илери бакъышлы иджаткярлары «Терджиман»нен, «Ветан 
хадими»нен бир сырада, бу неширлерде де озь эсерлери ве макъалелери иле 
иштирак этелер. Умумен маариф-ярыкъландырув, джемаатнынъ анъыны 
осьтюрюв, тербие, ахлякъ ве намус меселелерини вазифе этип къойгъан бу 
неширлер эдебиятымызнынъ о девирки инкишафында белли ер туткъанлары 
шубесиздир. Чюнки яш эдебиятчыларнынъ да, чокъусы эдебий эсерлернинъ 
де ильки адымлары шу девирий матбуатта башлана ве пишкинлеше эди. 

Бу неширлернинъ мундериджелери терен ве чешит олып, олар халкъ 
тарафындан гъает севилип окъула эдилер. Меселя, «Къадынлар дюньясы» 
журналы шойле болюклерден ибарет эди: «Къадынларгъа махсус девлет 
низамнамеси ве шериат укъукълары», «Эв идаресине, бала тербиесине ве 
къоранта табиблигине даир малюматлар», «Тикиш, нагъыш ве башкъа 
керекли шейлернинъ анълатмалары, ресим ве шекиллери», «Башкъа миллет 
къадынларынынъ алы ве маишети, омюрде мешур олгъан ханымларнынъ 
терджимеий аллары ве ресимлери», «Ахлякъ, мантыкъ, эдебият ве тарих 
акъкъында башлангъыч бильгилер». 

«Ха-ха-ха» журналында гъает кулюнчли ве терен маналы кульдиргилер, 
кескин сатирик макъалелер, меракълы ве ошлу вакъиалар акъкъында 
малюматлар, хаберлер басыла. Оларнынъ даимий муэллифлери — о девирде 
Къырымда азырджеваплылыгъы ве сатирасы иле бёлли «Сиври синек», 
«Ахмах ахай», «Насредин дегиль», «Айнорлы» киби ве дигер лагъаплар 
ташыгъан генч языджы ве рессамлар эдилер. «Ха-ха-ха» Бакуда чыкъкъан 
«Молла Насредин» журналынен беллешип оламаса да, халкъ арасында 
севилип окъула эди. Онда ичтимаий адалетсизликлер, байларнынъ, аким 
сыныфлар табакъаларынынъ ачкозьлиги, видждансызлыгъы кескин суретте 
къаралана, кулькюге алына эди. 

«Балалар дюньясы» журналында исе эсасен халкъ агъыз яратыджылыгъы 
нумюнелери — лятифелер, масаллар, тапмаджалар, чешит меракълы 
хаберлер, юкъары сыныф талебелери ве оджалар ичюн махсус методик 
тевсиелер ве дигер сой тербиевий материаллар басыла эди. 

Алты саифе олып чыкъкъан афталыкъ «Миллет» газетасы 
Гаспринскийнинъ озю язгъаны киби: «...Русие халкъларынынъ истек ве 
талапларыны, файдасы ве зарарларыны, тедбир ве арекетлерини беян 
этмектен гъайры, башкъа газета ве журналларнынъ мунакъашалары 
акъкъында хабер берип, халкъымызнынъ келеджеги нокътаий назарындан 
керекли ве керек олмагъан меселелерни айырып косьтере» эди. Газетанынъ 
эки саифесинде даимий суретте Гаспринскийнинъ озю тертип эткен «Ильмий- 
фенний къамус» («Энциклопедия») басылып турды.! 

Юкъарыда биз Решид Медиевнинъ Акъмесджиттеки «Татарская школа»да 
окъугъаныны къайд эткен эдик. Бу ерде шуны айтмакъ керек ки, кечкен 
асырнынъ етмишинджи йылларында рус миссионерлери тарафындан мейдангъа 
кетирильген ве талебелерге рус тили ве эдебиятындан кениш, терен ве темелли 
бильги берген бу окъув юрту халкъымыз арасындан бир чокъ ири джемаат ве 
медениет эрбапларыны, языджыларны тербиелеп осьтюрювде буюк роль 
ойнады. Эдебиятымыз ве медениетимиз тарихында муим излер къалдыргъан 
намлы нашир Ильяс Мырза Борагъанский, мешур тарихчы, эдебиятчы, 
этнограф алимимиз Осман Акъчокъракълы, классик шаирлеримиз Усеин 
Шамиль Тохтаргъазы ве Асан Чергеев, буюк этнограф алимУсеин 
Боданинский, онынъ агъасы эдебиятчы, большевик Али Боданинский, фааль 
публицист, терджиман, революционер Мидат Рефатов, корюмли публицист, 
джемаат эрбабы Мамут Недим, белли филолог алим Исмаил Леманов, 
эдебиятчы ве терджиман Осман Заатов, белли зиялылардан Халиль 
Чапчакъчы, Медиевнинъ меслекдеши Менсеит Джемилев ве даа пек чокълар 
анджакъ шу «Татарская школа»дан осип чыкътылар. 


! Газета ве журналлар акъкъында малюматлар Исмаил Керимовнынъ «Ленин 
байрагъы»нынъ 1988 с. майыс 5 санында басылгъан «Бизим джанлы 
энциклопедияларымыз» адлы макъалесинден алынды. 

Малюм ки! 1907 сенеси июнь 3-те чар укюметининъ ферманы муджиби П 
Девлет думасынынъ дагъытылувы, сайлавлар къанунынынъ ёкъ этилюви 1905— 
1907 сенелери революциясынынъ къазанчларыны ёкъкъа чыкъарды, буржуазия 
гъалебе къазанды ве мемлекетте агъыр Столыпин реакциясы йыллары 
башланды. Юкъарыда айттыгъымыз киби, озь ишини буюк бир ишанчнен 
башлагъан «Ветан хадими» газетасы да иште шу реакциянынъ къурбаны олды. 

Лякин гурь сильтем алгъан прогрессив, реалистик эдебиятымызны энди 
токътатмакъ мумкюн дегиль эди. Рус пролетариатынынъ къозгъалув 
далгъалары эм де большевиклер партиясынынъ гъаелери Русиенинъ кенар 
улькелерине ве Къырымгъа да етип келе эди. Прогрессив рухлу яш 
къырымтатар языджылары озь эсерлеринен халкънынъ сынфий анъыны 
осьтюрмеге арекет этелер. Бу девир — 1905—1907 сенелери революциясындан 
1920 сенесинедже яни Къырымда Совет акимиети тикленгенге къадар чокъ 
гурьдели вакъиалар иле толу гъает муреккеп девир олды. 

Къарсанбалы реакция йылларындан сонъ, 1911 сенесинден башлап, 
инкъилябий арекет янъыдан кениш къувет алды, 1914 сенеси биринджи джиан 
дженки башланды, 1917 сенеси февраль инкъилябы падишаны тахтындан 
эндирди ве Русиеде большевиклер акимиети тикленди. Бутюн бу вакъиалар 
Къырым эмекдарларынынъ, илери зиялыларынынъ, шаир ве 
языджыларынынъ дюньябакъышына, анъына кучьлю тесир этти, олардаки 
демократик рухны пекитти, озьлеринде инкъилябий гъаелернинъ 
шекилленмесине ярдым этти. 

Бутюн булардан корюне ки, къырымтатар эдебиятынынъ ХХ асырнынъ 
башындан ве энъ зияде 1905 сенесинден 1920 сенесине къадарки осюв девири 
классик шаиримиз Абдулла Лятиф-заденинъ мергин ибареси иле айткъанда, 
«янъы девир эдебияты» адыны ала. Абдулла Лятиф-заде озюнинъ украин 
тилинде басылгъан «Къырым эдебиятына къыскъа бир назар» серлевалы 
макъалесинде: «/905 сенелери инкъилябий девринде Кърымда Шамиль 
Тохтаргъазы (дженюп шивеси) ве Асан Чергеев (шималь шивеси) пейда 
олалар. Шу сенелерден башлап 1917 сенесине къадар Къырым эдебиятында 
янъы девир ачыла. Шу янъы девирнинъ эсасчылары мерхум Шамиль 
Тохтаргъазы ве Асан Чергеев эдилер»', — деп яза. 


Бу девирде эдебиятта фааль иджат эткен классик языджыларымыз 
Усеин Шамиль Тохтаргъазы бе Асан Чергеевдир. Олар озьлерининъ 
иджады ве фаалиетлеринен эдебиятымызнынъ Уянув деврине джиддий 
сильтем бердилер. 


' «Червоний шлях» журналы. Харьков, 1927. №11. С. 199. 

УСЕИН ШАМИЛЬ ТОХТАРГЪАЗЫ |(1881!— 1913, сентябрь 17). 
Ялта уездининъ Коккозь коюнде фукъаре къорантада догъа, яш экенде бабадан 
оксюз къала. Фукъарелик себебинден мектепке къатнап темелли окъуп оламай. 
Озь зеккийлиги ве авеслиги саесинде мустакъиль окъумагъа ве язмагъа огрене. 
Тапкъан китапларыны бир къачырмай буюк меракънен окъуй ве гъайрет илеаз 
вакъытта белли бир бильги саиби ола. 1897 сенеси яни он алты яшында экенде 
энди Ялта уездининъ Аутка коюнинъ мектебинде оджа олып чалышып башлай. 
Сонъра Акъмесджиттеки юкъарыда анъылгъан «Татарская школа»гъа 
окъумагъа кирип, анда озь миллий эдебиятынен бир сырада, рус ве дюнья 
эдебиятлары векиллерининъ зсерлеринен таныш оларакъ терен бильги ала. 
Иште бу девирде о озю де шиирлер язмакъ авеслигине къапыла. 

Оксюзлик, фукъарелик, ёкъсызлыкъ ичинде оськен, кой халкъынынъ 
агъыр омюрини озь елькесинде ис эткен Усеин Шамиль Тохтаргъазы 
асырнынъ энъ башында язгъан ильки шиирлеринден биринде бу агъыр 
вазиетни шойле тасвир эте: 


Бир факъырым, ишим къалды балтая, 
Одун кесер, гётюририм Ялтая. 

Къарлы, сувукъ яйлялары ашарым, 
Акъшам олса ёргъунлыкътан шашарым... 


1902— 1904 сенелери Керчь уездининъ Сараймен коюнде олжалыкъ япкъан 
шаир чаризм девринде акъ-укъукъсыз олгъан авам халкънынъ укюмдар 
сыныфлар тарафындан амансызджа истисмар этилип, аджыныкълы алда 
булунгъаны акъкъында 1904 сенеси язгъан шииринде шойле яза: 


Дагъда яшар — якъмагъа бир одуны ёкъ, 
Сув башында — сувдан янмагъан куню ёкъ, 
Ашлыкъ сачар — ашамагъа уны ёкъ, 

Илим керек — парасы ёкъ огренмеге, 

Тили багълы, чареси ёкъ сёйленмеге... 


Ичтимаий джеэттен бойле илери рухлу оджанынъ джаиль кой татарынынъ 
козюни ачув фаалиети ве эм талебелерге, эм де кой залисине тесири ерли 
байларнынъ, медресе агъаларынынъ кейфине уймады. Олар чешит фитнелик 
арекетлери иле оджаны айны шу 1904 сенеси мектепни быракъып, койден чыкъып 
кетмеге меджбур этелер. Сарайменден Кефе уездининъ Харджибие коюне барып 
о, андаки джемаатнынъ ярдымынен буюк, ярыкъ бина къурдырып, янъы мектеп 
ачмагъа муваффакъ ола. Онынъ бу мектепте дерс берюв, балаларны тербиелев 
усулы ойле юксек дереджеде эди ки, тез вакъытта мектепнинъ шурети бутюн 
уездге даркъай. Нетиджеде, медреседе окъугъан бир чокъ сохталар биле 
медресени быракъып Усеин оджанынъ мектебине авушалар. 

Фольклорджы къарт оджаларымыздан Абдураман Бариевнинъ 
хатырлавына коре, Усеин оджа Харджибиеде яшлары буюк талебелерден 
Кефе ве Керчь уездлерине кой оджалары азырлав ичюн махсус мектеп ача ве 
о койде эки мектеп чалыша. Эр не къадар оджалыкъ ишинен мешгъуль 
олгъанына бакъмадан, Усеин Тохтаргъазы халкънынъ агъыр яшайышыны 
косьтерген шиирлер яза, этраф койлернинъ ичтимаий турмушына фааль 
къошула, байлар ве моллаларнынъ джаиль халкъны алдагъанларынынъ 
устюни ачмагъа, буны халкъкъа анълатмагъа тырыша. 

Лякин оджанынъ янъы мектеби, язгъан кескин шиирлери, койлюлер 
арасында алып баргъан анълатув, ярыкъландырув ишлери, асылында исе 
байларгъа ве руханийлерге къаршы куреши бутюн уезд койлеринде балабан 
гурульти къопара. Акимиет векиллери оджаны динсиз, алласыз киши деп 
илян этерек, оны ёкъ этюв пешине тюшелер. Нетиджеде, 1906 сенеси 
къышнынъ ортасында Усеин оджанынъ мектеби къапатыла зе онынъ иши 
Кефе жандарм идаресине тюше. Эмекдар халкъ оны къорчалайджакъ олса 
да, о озюнинъ Кок-Козь коюне къачмагъа меджбур ола". 

Бу девирде о, халкъ табакъалары арасында сынфий айрылыкъны даа зияде 
ачыкъ коре ве буны «Дюньяда невар?» деген шииринде шойле ифаде эте: 


Дюньяда чокъ аллар вар, 
Эгри-догъру ёллар вар. 
Сагъ, орта ве соллар вар. 
Ачлар иле берабер — 
Кечиниши боллар вар! 
Эписининъ мерами шу. 
Сен къазан вер, есин о! 
Кими киер алтын тадж, 
Кими бир пула мухтадж. 
Иш верен токъ, ишчи ач, 
Булмады бунджа эким 
Ишбу дерде бир илядж! 
Не агълайсынъ, эй койлю, 
Дурма, чёльде ашлыкъ сач! 
Агъламакъле иш битмез, 
Баланъ-чагъанъ къалыр ач! 
Юртымызда корьдигинъ — 
Элем, кедер ве зиллет, 
Вахшийликлер битерсе. 
Къуртуладжакъ бу миллет! 


ТА.Бариев. Языджынынъ сонъки куньлери // Ленин байрагъы, 1962. Январь 25. 

Ве бу фикирни девам этерек, о бу ёлда эр кес бирлик олмакъ кереклиги 
гъаесини ортагъа сюре, акъ-укъукъта мусавийликке, бунынъ ичюн янмагъа, 
арекет этмеге давет эте: 


Адам олайыкъ эпимиз бир, 
Тек шу вар — кимимиз факъыр. 
Олмадан зенгине акъир — 
Кель яналым, кель яналым! 
Истеелим акъ бир олсун, 
Бунынъчюн диван къурулсын. 
Бу ёлда джан къурбан олсун, — 
Кель яналым, кель яналым! 
(«Тевъид-и Шамиль», 1905 с.) 


1905 сенесининъ тазе инкъилябий еллеринден рухлангъан, буюк гъайрет 
ве исрарнен рус ве дигер халкъларнынъ классик эдебиятыны огренген 
Тохтаргъазы озь халкъынынъ аятындан алынгъан реалистик, илери фикирли 
ве янъы услюбде, янъы рухта эсерлер ярата. Бу янъылыкълардан бири — озь 
миллетини халкъларнен достлукъкъа чагъырувдыр. 


Сонъ сёзюм будыр санъа: 
— Руслар иле хош яша! 
Мектебе кет, русча биль, 
Кетмесин омрюнъ боша! 
(«Кетмесин омрюнъ боша!», 1905 с.) 


Озю исе бу гъаеге, халкълар достлугъы, къардашлыгъы, 
интернационализм гъаелерине сонъ дередже инана, илериде яшайышнынъ 
анджакъ бойле оладжагъына къани ола: 


Беклериз сизлерден 
Ойле кунь келеджек, 
Къарылар биле бизден 
Артыкъ бильги биледжек, 
Умют вар, сизден чыкъар — 
Сагъ ве солуна бакъар; 
Рус огълу, гузель татар 
Бирге олурсыз бахтияр! 
(«Беклериз!», 1905 с.) 


Шаирнинъ иджадий ве гъаевий янъылыкъларындан бири даа халкънынъ 
анъына тесир этип, оны озь такъдири, озь менлиги ве рухий осюви ичюн 
ачыкътан-ачыкъ курешке чагъырмакътыр. Бу джеэттен онынъ «Кель 
курешке!» шиири характерлидир. 

Халкънынъ агъыр фаджиалы вазиетининъ ве ондан къуртулып 
оламагъанларынынъ энъ эсас себеплеринден бирини онынъ джаилликте, 
джеалетте булунувы деп бильген акъикъий халкъ оджасы, эски омюрнен 
курешни, ильк эвеля, окъувда, бильги ве илим саиби олмакъ ичюн арекет 
этювде коре. Окъувгъа, бильгиге сарылувны о, яшлар ичюн эсас куреш 
мейданы деп биле ве шиирни шойле сатырларнен битире: 


Эски усулле биз омюрнен 

Ич курешип олмамыз. 

Эгер буны анъламасакъ, 

Биз бир вакъыт онъмамыз. 

О джульдени мектеплерден 
Чыкъкъан пельван аладжакъ. 
Бу къарт омюр тек о заман 
Бизге теслим оладжакъ. 


Халкъны джаиллик уйкъусындан уянтмакъ ичюн шаир усанмай-талмай 
чалыша, бу ёлда къалемини бир дакъкъа бош турсатмай. 1910 сенеси язгъан 
бир шииринде кене халкъкъа мураджаат эте; 


Уян, халкъым, уян, козюнъни ач! 

Къаранлыкъ, юкъунъа лянет сенинъ, эм озюнъе! 
Бахтиярыз биз айдынлыкъ, эм кучьлю зия иле, 
Ярыкъ, эм бахтияр олур бу дюнья. 


Онынъ «Не керек?» (1906), «Чоджукъ, гит мектебе!» (1909), «Кунеш» 
(1909), «О недир?» (1909), «Ашламалыйыз» (1910) шиирлери де, мектеп 
балаларына йырлаткъан «Эй, рефикълер!», «Мектеплийиз, эй къардашлар!» 
киби маршлары да яшларны илимге, бильгиге давет этиджи эсерлер эди. Бу 
ве дигер эсерлер къол-къолдан окъулып юрип, халкънынъ козюни ачмагъа 
хызмет эте эдилер. 

Усеин Шамиль Тохтаргъазы 1898 сенеси язгъан бир шииринде халкънынъ 
Къырымдан иджрет этмесине къаршы сес котерип шойле дей: 


Чокътан берли гезиюрым гъурбети, 

Бенден алсын акъылы олан ибрети. 

Корьмедим ич гъурбет ильде сервети, 

Янсын гъурбет или, думана дёньсин! 
Кульмедим дюньяя кельдим келели, 

Агълайым да чешмим яшын силели. 

Дер ки, Шамиль, гъурбет тилинъ ерге батсын! 
Негизинден виране дёньсин! 

Исмаил Асан огълу Керим озюнинъ «Бедиий сёзюмизнинъ эврими»» адлы 
макъалесинде Усеин Шамиль Тохтаргъазынынъ 1910 сенеси нешир эткен екяне 
шиирлер джыйынтыгъына кирсеткен «Сатма сакъын!» деген даа бир шиири 
акъкъында сёз юрьсетерек, шаир бу шиирдетопракъларыны сатып Къырымдан 
иджрет эткен, ватаннынъ къадрине етмеген ватандашларына мураджаат 
эткенини къайд эте. Муэллиф фикрини девам этерек: «Къырымнынъ 
дюльберлигинен хошлангъан, ватан асретлиги энъ мешакъкъатлы ал олгъаныны 
косьтерген, гъурбет ильни бутюн руху, къаны ве джанынен къабул этмеген 
шаир... шиирининъ сонъунда энди несир шеклинде ана ве ватан топрагъы 
айны олгъаныны ве ана сатылмагъаны киби, ватан топрагъы да сатылмаз! — 
дее, сонъ дередже тесирли ве ибретли ифаделер япа», — дей. 

Халкъымызнынъ та инкъиляптан эвель олсун, 20-нджи ве 30-ынджы 
сенелерде ве шимдиге къадар олсун — окъувгъа, мектепке, бильги алувгъа 
сонъ дередже буюк эмиет ве дикъкъат берип кельгенининъ, муаллимлерге, 
оджаларгъа акъикъий самимиетлик, сайгъы ве урьмет беслеп кельгенининъ 
биз озюмиз шааты олмакътамыз. Бунынъле вебу амиль халкъымызнынъ энъ 
мусбет миллий чизгилеринден бири олып терен тамыр аткъанындан биз эпимиз 
гъурурланамыз. Лякин бу чизгининъ халкъта бойле кениш тамыр атып 
пекишкенинде Исмаил бей Гаспринский, Шамиль Тохтаргъазы, Асан Чергеев 
киби ве даа чокъ маариф ве медений эрбапларымызнынъ бу дередже буюк 
хызметлери ве тесирлери олдыгъындан хаберимиз ёкъ эди. Бойле халкънынъ, 
бойле эдебият ве медениетнинъ бугуньки вазиетте биле озь юзюни джоймайып, 
эндиден сонъ даа семерели инкишаф этерек, дигер къардаш медениетлернен 
ян-янаша эбедий яшайджагъына ич шубе ола бильмез. 

Тохтаргъазынынъ эсерлери кеткен сайын бедиий джеэттен эп юкселе ве 
пишкинлеше. Шаирнинъ яратыджылыгъына багъышлап язгъан «Эдипнинъ 
буюк хызметлери» серлевалы хатырлавында Зиядин Джавтобели бу хусуста 
шойле яза: 

«Бойле аджайип топракъта догъгъан ве яшагъан Тохтаргъазы озь эсерлеринде 
Къырымнынъ табиий дюльберликлерини ве зенгинликлерини юксек бедиий 
усталыкънен тасвир эте. Тохтаргъазы Къырымда буюк рус эдиплеринен эльде 
эткен танышлыгъы нетиджесинде, буюк бедиий усталыкъкъа ве о девирнинъ 
революцион тюшюнджели илери адамларынынъ фаалиетини огренюв саесинде 
гъаевий пишкинликке иришти»? Лякин о бу агъыр реакция йылларында оны 
эзиетлеген эсас шей — эсерлерини бастырмагъа, оларны халкъкъа етиштирмеге 
имкян тапамагъаны эди. Бу вакъытта энди Решид Медиевнинъ «Ветан хадими» 
газетасы да, дигер прогрессив неширлер декъапатылгъан эдилер. 


' «Йылдыз». 1998. № 7. С. 131. 
«Эдебият севдалары» китабы. Ташкент, 1983. С. 53. 

Усеин Шамиль Тохтаргъазы чокъ эсерлер язды, лякин оларны китап этип 
бастырмагъа имкян олмадыгъына кедерлене ве атта рухтан тюше эди. 

1909 сенеси, задекян ве руханий табакъаларынынъ мектеплерге къаршы 
чыкъышлары бираз тынгъан сонъ, земство идареси Харджибиеде янъыдан 
мектеп ача. (Къырымтатар балалары рус тилини огренмелери ичюн укюметнинъ 
косьтеришинен уезд ве земство идарелери эр ерде мектеплер ачылмасына рухсет 
эткен эдилер). Кой джемаатынынъ талабынен мектепке кене Усеин оджа давет 
этиле. О, бу даветке мемнюниетле разы олып келе ве балаларны окъутув, 
джемаатнынъ козюни ачув ичюн исрарнен чалыша. Бу девирде о, озюнинъ 
севимли зенааты — оджалыкъ ишине зиядесиле берильсе де, иджадий 
фаалиетини де бир ань токътатмай. 

Усеин Шамиль Тохтаргъазынынъ аяты ве яратыджылыгъыны огренип 
дженктен эвель «У.Ш .Тохтаргъазы — халкъ шаири» мевзусында намзетлик 
диссертациясыны къорчалагъан белли фольклорджы ве шаир Керим 
Джаманакълы олды. О озюнинъ бу диссертациясында Шамиль Тохтаргъазы 
кой оджалары ве мектеп талебелери ичюн бир сыра окъув китаплары ве 
дерсликлер язгъаныны къайд эте ве шаирнинъ эльязмасындан озь иджадий 
фаалиети ве язгъан эсерлери акъкъында шу парчаны кетире: 

«Бен яшагъан еримнинъ белли башлы окъумыш бир адамы оларакъ языёрым 
ве яздыкъларымы «эсер» намында юрютмекде гендими акълы булыёрым. Затен, 
умумен муслим бир тарих нокътаи назарындан гендими эсер саиби саймакъ 
акъкъына маликлигими эда этсем де оладжакъ. Чюнки ашагъыдаки китаплар 
ич кимсенинъ ярдымы олмадан, ялынъыз гендимнинъ семерели иджадымдыр: 
«Талим джедит», «Ребер талим джедит», «Къырает — Гкъысым», «Къырает 
— П къысым», «Къырает — Ш къысым», «Къырает — ТУ къысым», «Педагогия», 
«Нале-и Къырым», «Мензум ве несир», «Саадет адасы» — роман, «Моллалар 
проекти. Театр», «Акъикъий ашыкълар», «Видждансыз моллалар» ве иляхре. 
Бу эсерлернинъ (керчек «Нале-и Къырым»нынъ беш-он саифелик бир 
парчасындан башкъа), ич бириси басылмады... Бу языкълыкъ эсерлернинъ 
дегерсиз олмасындан зияде, беним факъирлигимде ве миллетнинъ 
джаиллигиндедир зан идиёрым. Итимал, бу заным догърудыр».' 

У.Ш.Тохтаргъазынынъ эльязмасындаки бу сатырларны «Йылдыз»нынъ 
1983 сенеси 5-инджи санындаки макъалесинде кетирген Исмаил Керимов 
шаирнинъ эсерлери озь вакътында азербайджан, башкъырт тиллеринде 
басылып чыкъкъаныны ве шаир Петровский тарафындан исе 
Тохтаргъазынынъ «Нале-и Къырым» китабындаки эсерлери буюк 
усталыкънен рус тилине терджиме этилип басылгъаныны къайд эте.’ 


' Керим Решидов (Джаманакълы). У.Ш.Тохтаргъазы халкъ шаири. Намзетлик 
диссертациясы, с. 37. И. Керимовнынъ макъалесинде // Йылдыз, 1983. №5, С. 101. 


э 


? «Дружба народов» альманахы, 1940. №5, С. 352. 

Бу ерде ана тилинде окъумагъа къыйналгъан бир чокъ шимдики 
окъуйыджыларгъа шаирнинъ эсерлери рус тилинде насыл янъгъырагъаныны 
косьтермек ичюн онынъ земане шаиримиз Амет Адиль тарафындан русчагъа 
терджиме этильген «Бир факъырнынъ дуасы» шиирини мисаль кетирмек 
истеймиз. 


МОЛИТВА БЕДНЯКА 


Единый бог! 

Вам наш привет! 

Пошли детишкам нашим хлеб. 
Назавтрак, ужин 

И суп им нужен. 

И незабудь, что есть обед. 

Ты дал нам труд, 

К труду господ, 

А про штаны забыл, господь... 
Нас сотворил и в небо взмыл, 
С тех пор к нам милостив небыл. 
Но, слышь, господь, довольно! 
Хватит! 

Не мало заставлял нас плакать. 


Усеин Шамиль Тохтаргъазы назм эсерлернен бир сырада несир эсерлер 
де яза эди. Онынъ «Моллалар проекти» адлы пьесасы ачыкъ революцион 
рухлу эсердир. Мында 1905 сенеси инкъилябындан сонъ Къырымда байлар 
ве фукъарелер арасындаки сынфий зыддиетлер, фикир чатышмалары акс 
этиле. Байлар, моллалар эмекдар койлюлерге уриет берильмемеси ичюн 
падишагъа мураджаат этип арзуал (ариза) проектини язалар ве койлюлерни 
алдатып, онъа имза эттирмек макъсадынен меджлис тешкиль этелер. Койнинъ 
илери адамлары муаллим Дульгеров ве адий койлю Абибулла акъай 
фукъарелернинъ тарафыны тутып, арзуал проектине къаршы чыкъалар. 
Нетиджеде, моллалар проекти койлюлер тарафындан имзаланмай, ред этиле. 
Бу эсернинъ о вакъытта эмекдар халкънынъ сынфий анъыны юксельтювде 
къыймети пек буюк эди. 

Тохтаргъазынынъ колемджеэнъ буюк эсери, озю айткъанына коре, «Саадет 
адасы» романы эди. Бу эсер хаялий, яни фантастик эсерлерден эди. Эсернинъ 
баш къараманлары Дилявер ве Диляра озь койлериндеки агъыр яшайыш ич 
де денъишмейджегине къани ола ве койден чыкъып, Крит адасына кетелер. 
Олар анда еди йыл окъуп, бильги саиби олып, янъылыкълар корип, 

ватанларына къайтып келелер ве бу ерде янъы аят къурмакъ ниетине 
къапылалар. Олар ойле бир аят, ойле бир джемиет къурмакъ истейлер ки, 
анда инсанлар зулум, истисмар, акъ-укъукъсызлыкъ неэкенини бильмесинлер, 
эр кес сербест, бахтлы олсун. 

Мектеп ишлерине исрарлыкъле берильген Усеин оджанынъ халкъны 
ярыкълыкъкъа чыкъарув фаалиети, онынъ Харджибиедеки бай ве 
задекянлардан душманларыны раат къоймады, оны тындырмакъ ичюн эп 
себеп арадылар. Бу акъта Абдураман оджа Бариев юкъарыда анъылгъан 
макъалесинде шойле яза: «Бир кере оджа гедже тюкяндан эвге озь талебеси 
ве къайыны Сеит-Джемильнен берабер къайтар экен: — Душманларым эр 
кунь, эр гедже мени анъдырып, пешимден кезелер... — деген. — Мени 
ольдиреджеклер. Лякин мен не душмандан ве не де олюмден къоркъмайым». 

Эбет, душманлары бу теракъкъийпервер халкъ оджасына къастлыкъ 
япмагъа ахыры себеп тапалар. Олар, даа янъы отуз эки яшыны толдыргъан 
буюк шаиримиз Усеин Шамиль Тохтаргъазыны Менълибайнынъ эвине 
чагъырып, анда пычакълайлар. Бу фаджиа мешур озьбек шаири Хамза 
Хакимзаде Ниязий 1929 сенеси фанатик руханийлер тарафындан ташнен 
шыбаланып ольдирильгенинден тамам 16 йыл эвель яни 1913 сенеси сентябрь 
17-де ола. Бир афтадан сонъ «Терджиман» газетасында кедерли сатырлар 
иле шойле тазие илян этиле: 

«Алдыгъымыз хабере гёре, Харджибие къариесинде теэссюфли бир 
джинает вукъу олмушдыр. Бурада муаллимлик иден Усеин Шамиль 
Тохтаргъазы огълу иле мезкюр къарие джемаатындан Аджи Эрбаин бай 
Эмирзакъ огълу араларында ихтиляф чыкъып, Аджи Эрбаин Менълибайнынъ 
эвинде Усеин эфендийи пычакъ иле урып ольдирмиштир. Меръум Усеин 
Шамиль эфенди Къырым эалисине маълюм истидатлы генч шаир эди. Онынъ 
бойле вахшийликте вефат итдигине теэссюф идилир. Худанынъ рахметинде 
олсун. 

Исмаил Гаспринский. 1913 сенеси, сентябрь 24». 


Улу демократ Шаиримиз Усеин Шамиль Тохтаргъазынынъ 
эдебиятымыздаки ери акъкъында сёзюмизни профессор Бекир Чобан-заденинъ 
онъа ве онынъле берабер янъы девир эдебиятынынъ башлайыджысы олгъан 
Асан Чергеевге кескен къыйметинен екюнлемек истеймиз. О, озюнинъ «Сонъ 
девир къырымтатар эдебияты» серлевалы ильмий-эдебий эсеринде шойле яза: 
«1905 сенеси бизге Шамиль Тохтаргъазы шахсиетинде дженюп, Асан Чергеев 
шахсиетинде шималь шивелерининъ шаирлерини берди. Шамильнинъ 
шиирлеринде нисбетен инкъилябий мизадж даа къуветли олса, Чергеевде 
шиирий къувет даа зияде эди. Тюркче-дженюбий язан шаирлеримизнинъ 
пешдары (етекчиси) Шамиль исе, татарджа-шимальдже язанларнынъ 


206 


пешдары Чергеев эди.Чергеев идеология итибариле 1906 сенеси 
исляаджыларынынъ (реформаджылар) шаири олдыгъы алда, Шамильнинъ 
шиирлеринде даа зияде социаль, революционер эмеллерининъ, ичтимаий 
инкъиляп теллерининъ титредигини сеземиз». 


АСАН ЧЕРГЕЕВ — Бельгисиз (1879— 1946). Къырымнынъ (Ор, 
Перекоп) уездиндеки Ачикеч коюнде зенгин къорантасында дюньягъа келе. 
Озю мырзалар табакъасындан олып, зеини кескин, окъумагъа пек авес огълан 
экен. Кой мектебини битирген сонъ о, 1892 сенеси Акъмесджитке барып 
«Татарская школа»гъа яни оджалар семинариясына кире. 1899 сенеси 
окъувыны битирип, озюнинъ коюндеки земство мектебинде чалышып башлай. 
Бойлеликле, Асан Мемет огълу Чергеевнинъ бутюн эмек фаалиети 
оджалыкънен багълы олды. 1906 сенеси о, Перекоп уезди земствосынынъ 
азасы ола. 1908 сенеси Акъмесджитке ишке авуша ве мында оджалыкъ япа. 
Шаирнинъ эдебий фаалиети кечкен асырнынъ сонъунда даа оджалар 
. семинариясында окъугъан девринде башлай. Къырымтатар эдебиятында 
Асан Чергеев хусусан «Аджи Ислям молла» поэмасынен халкъ арасында 
танылды. 

Бу ерде шуны къайд этмели ки, классик шаирлеримиз Шамиль 
Тохтаргъазынынъ ве Асан Чергеевнинъ аяты ве яратыджылыкъларыны 
биринджилерден олып белли дереджеде темелли огренген кениш малюматлы 
шаиримиз Абдуреим Алтанълы олды. Онынъ «Шамиль Тохтаргъазы ве Асан 
Чергеев» намлы буюк макъалеси та 1924 сенеси «Енъи Чолпан» журналынынъ 
3-юнджи ве 4-юнджи санларында басылды. Сонъра онынъ айны шу серлевалы 
колемдже даа кенишлетильген еди макъалеси 1934-1936 сенелери 
«Большевик ёлу» ве «Илери» журналларында дердж этильди. Дженктен сонъ 
исе «Шаир Чергеевнинъ яратыджылыгъы» серлевалы макъалеси «Ленин 
байрагъы»нынъ 1970 сенеси декабрь 29 санында басылды. Демек, шойле 
бильмек мумкюн ки, бундан сонъ Асан Чергеев акъкъында ким не язгъан 
олса, шу макъалелерге базангъанлар. Табиий ки, бу ишимизде биз де 
Абдуреим Алтанълынынъ макъалелерине эсасланамыз. Асан Чергеев 
акъкъында къарт шаиримиз Зиядин Джавтобелининъ «Йылдыз» 
журналынынъ 1983 сенеси 1-инджи санында басылгъан «Ильки адымлар» 
серлевалы макъалесинде языла. 1983 сенеси дердж олунгъан «Эдебият 
севдалары» китабында исе онынъ яшлыкъ чагъында бу буюк шаирнен, 
оджасынен корюшкени ве субетлешкени акъкъында меракълы хатырлавы 
да бар. Чергеев акъкъында базы къыйметли малюматларны биз Эшреф 
Шемьи-заденинъ макъалелеринде де расткелемиз. Сафтер Нагаевнинъ 


! Б. Чобан-заде. Сонъ девир къырымтатар эдебияты. Акъмесджит, 1928. С. 14. 


«Халкъ севген шаир» макъалеси! исе Асан Чергеевнинъ иджадыны огренювг ‹ 
янъы ёнелиш берди. 

Асан Чергеевнинъ иджадий фаалиети 1905 сенеси инкъилябий 
котеринкилик вакътында сильтем ала. Бутюн Русиени сарсыткъан бу 
инкъиляб мемлекетнинъ чет улькелерини де арекетке кетирди. Январь 
адиселеринден сонъ Къырымнынъ шеэрлеринде сиясий башкъалдырувлар 
башланды. Шеэрлердеки инкъилябий чыкъышлар койлюлерни де арекетке 
кетирди. Къырымнынъ деерлик бутюн кошелеринде койлю арекетлери олып 
кечкени акъкъында бир чокъ мисаллер кетирмек мумкюн. Буны 1905—1906 
сенелери «Терджиман» ве «Ветан хадими» газеталарында басылгъан 
хаберлер де тасдикълай. 

Бу ерде медениетимизнинъ корюмли эрбабы Абдулла Лятиф-заденинъ Асан 
Чергеев иджадынынъ башлангъыч деврини догъру характеризлеген шу 
сёзлерини хатырламакъ мумкюн: «Бу девирде топракъ, койлю ве къадын 
укъукъы, мектеп ве маариф меселелери даа да амелий (конкрет) суретте 
къойылалар. Языджыларнынъ эсерлеринде буларнынъ аль этильмеси ичюн 
даа джесаретли тедбирлер теклиф этиле эдилер».? 

Асан Чергеевнинъ талебелик йыллары халкъымызнынъ ичтимаий аятында 
руханийлер, помещик ве мырзалар тарафындан прогрессив маарифчиликке 
къаршы амансыз куреш алынып барылгъан девирде кечти. 1899 сенеси, 
семинарияны битирген йылы, о «Къарт багъчаджы» ве «Чешме» адлы 
биринджи шиирлерини яза. Бундан сонъ о эдебиятны терен огренювнен 
мешгъуль ола, иджадий фаалиетини эп кенишлете. Чокъкъа бармай, эльде 
эткен теджрибеси ве 1905 сенеси инкъилябий арекетлерининъ тесири алтында 
биринджи буюк эсерини — «Эшит, мевта не сёйлеюр» поэмасыны яза. Лякин 
озь мундериджесинде чаризм зулумы алтында эзильген эмекдар халкънынъ 
агъыр вазиетини беян эткен, инкъилябий арекетлер кетишатында кениш 
кутьленинъ уянып, джанланып башлагъаныны темсилий образларнен тасвир 
эткен бу эсерни къайда бастырсын? Бунынъ пешинден о чокъ юреве, ниает, 
1909 сенеси Джанкойдеки Абкиннинъ басмаханесинде рус арифлери иле 
«Бельгисиз» имзасынен бастыра. Бунъа бакъмадан, чар мемурлары эсернинъ 
муэллифи Асан Чергеев экенининъ устюни ача ве оны якъалайлар. 1911 
сенеси Русиеде Романовлар сулялеси падишалыгъынынъ 300 йыллыгъы 
мунасебетинен илян этильген амнистиягъа бинаэн о джезасындан азат этиле. 

Асан Чергеевнинъ джезалангъаны нафиле дегиль эди, чюнки «Эшит, мевта 
не сёйлеюр» эсери хаялий, фантастик сюжетте язылса да, о мундеридже 
итибарынен чаризм, капитализм къурумына къаршы наразылыкъ эди. 
Абдуреим Алтанълы озю бу поэма акъкъында шойле яза: 


' «Ленин байрагъы», 1979. Сентябрь 25. 
? «Окъув ишлери» меджмуасы, 1928. №№ 4—5. 

«Бу эсер озюнинъ мундериджеси, ортагъа сюрьген меселелери 
джеэтинден специфик бир эсердир. Оны, къыскъадан айткъанда, 1905 сенеси 
девиринде Къырым койлюлери арасында кенишлеген революцион арекетнинъ 
талапларыны ифаде этиджи къырымтатар койлюлерининъ П Девлет 
Думасына берген «Петиция»сынынъ мундериджесини нефис шекильде акс 
эткен эсер демек мумкюн». ! 

Шаирнинъ инкъилябий-демократик эдебиятымызда муим ер алгъан бу 
«Эшит, мевта не сёйлеюр» поэмасы публицистик характерде олып, бедиий 
эдебияткъа хас усулларнен озь девирининъ муим меселелерини ифаде эткени, 
онынъ муэллифинден буюк джесарет талап эткенини ачыкъ-айдын 
косьтермекте. 

Асан Чергеевнинъ бизге малюм олгъан экинджи поэмасы — «Такъдир» 
1909 сенеси язылгъан олып, та 1917 сенеси Акъмесджитте айры китап шеклинде 
басыла. Бу эки поэма арасындаки багъ шундан ибарет ки, «Такъдир»нинъ 
сюжети инкишафында къушчыкъ образынынъ иштирак этмесидир, дей 
Абдуреим Алтанълы. Эр эки поэманынъ ахырында гъамлы къушчыкънынъ 
элемли сесини эшитемиз. «Эшит, мевта..»нынъ сонъунда: 


Алла рахмет эйлесин деп, дюрбесинде багъырды, 
Гунь догъгъанджек баш уджунда о факъырнынъ агълады. — 


бейитини окъугъандай, «Такъдир» нинъ сонъунда: 


Азат олып учкъан къушчыкъ къонар башына мезар ташын, 
Алла рахмет эйлесин деп, йырлар анда, тёкер яшын. — 


дениле. 

Шаир бу эсерде, шубесиз, халкъ яратыджылыгъындан файдалангъан. 
Поэманынъ мундериджеси шойле: Койде яшагъан бир зенгин шеэрге барып, 
пара ве байлыкъ хатирине къызы Эсманы андаки бир байгъа бермек ичюн 
нишан кесип, парасыны ала. Буны эшиткен Эсма азаплана, ичи-багъры эзиле, 
бу акъсызлыкъкъа насыл къаршылыкъ бильдирмеге чаре тапмай: 


Эй, яраббим! Сен яраттынъ, онлар киби биз де инсан, 
Джумле фырсаты вердинъ эрге, биз гъарипте кечмез лисан. 
Ачыл, исар, огюмден тез, ерге батсын акъ ташлары! 

Бизге буны япты такъдир, белясын берсин козь яшлары. 


' А. Алтанълы. Шаир Чергеевнинъ яратыджылыгъы // Ленин байрагъы, 1970. 
Декабрь 29. 

Чыкъымсыз алда къалгъан гъарип Эсма омюрнинъ аджувсызлыгъына, 
озюнинъ акъсызлыгъына къаршы курешмеге башкъа ёлуны бильмегенинден, 
бу дердине дерман буламайджагъыны анълап, озь джанына къаст этмеге 
къарар бере: 


Истесенъ вер бинъ раат, истесенъ къой азапкъа, 

Севмей варсам эгер байгъа, оладжакъ чокъ къарсамба. 
Истемем, версин акъ белясын, вармам эрге ич затен, 

Эй, яраббим, ал тез джаным, халкъкъа этмей мутый сен! 


дей де, зеэр ичип дюньядан кече. 

Халкъ яратыджылыгъындан усталыкънен файдаланылып язылгъан бу 
эсеринде Асан Чергеев кечмиште акъ-укъукътан марум къадынларнынъ 
вазиетини айдынлата, о девирнинъ шараитини тасвирлей. Бу эсеринен шаир 
къадынлыкъны эсареттен къуртармакъ ичюн умум медений курешке, 
оларнынъ ичтимаий анъыны осьтюрювге гъает джиддий иссе къоша. 

Абдулла Лятиф-заде шаирнинъ бу эсерине шойле къыймет кесе. 
«“Такъдир” поэмасы эджель киби, къадер киби хурафаткъа уджюм эткен 
энъ кескин силя эди... Бу поэмада шаир къырымтатар къадынынынъ талийи 
насыл исарларнен къоралангъаныны, рух ве ирадесининъ насыл 
ольдюрильгенини пек эдебийане бир суретте тасвир эте». 

Илериде бинълернен къадынларымызнынъ озь такъдирлерини озь 
къолларына алмагъа наиль олувларында Асан Чергеевнинъ «Такъдир»и де 
буюк роль ойнагъандыр. Эсернинъ къыймети ве эдебият тарихымызда 
ишгъаль эткен ери де, иште, бундан келип чыкъа. 

Асан Чергеевнинъ учюнджи бир буюк эсери даа — «Аджи Ислям молла» 
поэмасы дженктен сонъ тапылды. Шаирнинъ яратыджылыгъынен баягъы 
огърашкъан Абдуреим Алтанълы Чергеевнинъ меарети акъкъында джошып 
икяе этмеге севе эди. 1968 сенеси олып кечкен субетимизде о шойле деген 
ЭДИ: 

— Асан Мемет огълу эдебиятымызда чокъ эйи хызметлер косьтерди. 
Онынъ поэма жанрындаки эсерлери эдебиятымыз ичюн муим эмиетке 
маликлер... Мен чокъ йыллардан берли шаирнинъ салмакълы эсерлеринден 
бири «Аджи Ислям молла» адлы поэмасыны араштыра эдим. Шимди бу 
эсер, ниает, меним къолумда. Мен оны неширге азырлайман. Халкъ 
яратыджылыгъына якъын усулман язылгъан бу эсернинъ поэзиямызнынъ 
зенгин фондына къошулмасы буюк эмиетке малик вакъиадыр. 

«Аджи Ислям молла» поэмасыны Абдуреим Алтанълы «Ленин байрагъы»нынъ 
1971 сенеси январь 12-нджи санында бастырды. Бу поэманынъ тапылып дердж 
этилюви Асан Чергеевнинъ «Эшит, мевта не сёйлеюр» ве «Такъдир» 
поэмаларынынъ къыйметини бизим козюмиз огюнде бир къат даа юксельтти. 

Руханийлернинъ, моллаларнынъ юзьсиз сойларыны тенкъид этювге 
багъышлангъан «Аджи Ислям молла» поэмасында, тыштан озюни саф диндар 
косьтерген, джаминен эвининъ арасыны бара-келе ёл япкъан, озюни бир иляий 
киши деп косьтермек истесе де, фаний дюнья малына тоймагъан ачкозь молла 
ве онынъ джарис, пис ахлякълы къадыны Хислети ананынъ япкъан 
ашшалыкълары, юзьсизликлери тасвирлене. 

Поэманынъ сюжети ве мундериджеси шуны косьтере ки, о халкъ 
масалларындаки нефисхор моллалар акъкъында айтылгъан менфий 
хасиетлерни, къылыкъларны Аджи Ислям молла образында бирлештирген. 
Буны классик шаиримиз Абдураман Къадри-заденинъ буюк усталыкънен 
язылгъан ве «Ленин байрагъы»нда (1968 сенеси январь 20) басылгъан 
«Молланынъ нефси» адлы шиирий масалынынъ сюжети де тасдикълай. 

Асан Чергеев халкъ масалларында базы моллаларнынъ ачкозьлюги иле 
багълы олып, сувда богъулаяткъан молланынъ къуртарылувы вакъиасыны 
озь поэмасына эпизод этип ала. Эр эки масалнынъ сюжетлери башкъа-башкъа 
олса да, экисинде де молланынъ ачкозьлюги ачылып косьтериле, моллагъа, 
онынъ бойле къылыкъларына къаршы нефрет бильдириле. 

Бойлеликле, шаирнинъ бизге шимдилик бу учь поэмасы белли. Лякин 
эдипнинъ яраткъан эдебий мирасы гъает зенгин экен. Онынъ озю язып 
къалдыргъан джедвельге коре, отузгъа якъын пьеса ве поэмаларныньъ, 15 
манзуменинъ муэллифидир. Юкъарыда сёз юрьсетильген поэмаларындан 
гъайры, 1924 сенеси «Ешиль ада» журналында онынъ «Омюр — чыракъ» 
адлы эсери, 1928 сенеси ренкли ресимлернен чыкъарылгъан ве балалар ичюн 
шиирлерден тертип этильген «Айванлар не айталар?», «Тильки ве къоян» 
джыйынтыкълары, «Йыл дёнюми» адлы балалар пьесасы беллидир. 

Демек, Асан Чергеев бала эдебиятымызнынъ инкишафына да дегерли иссе 
къошкъан шаирлеримиздендир. Онынъ юкъарыда адлары анъылгъан эсерлери 
балалар шаири оларакъ да юксек меаретини косьтерелер. Эбет, о атешин 
публицист, шаир олмакънен бирге, айны заманда, бала психологиясыны яхшы 
бильген теджрибели оджа эди. Йигирминджи ве отузынджы сенелерде онынъ 
къыскъа, лякин маналы ве меракълы дёрт сатырлыкъ шиирчиклерини эзберлеп 
юрьмеген мектеп талебеси ёкъ эди десек, янъылмамыз. 

Асан Чергеев аджайип ве айдын истидат саиби оларакъ эдебиятымызнынъ 
тарихында силинмез из къалдырды. Онынъ яраткъан учь поэмасындан эр 
бири озь девирининъ энъ актуаль мевзуларыны юксек бедиийлик ве 
нефисликнен, саде ве зенгин тильнен тасвир эткен эсерлердир. Нефисликке, 
аджайип гузелликке малик, озь деврининъ актуаль меселелерини ортагъа 
сюрьген ольмез эсерлери онъа классик языджымыз демеге акъ бере.! 

Асан Чергеев миллий поэзиямызда муим роль ойнагъанына бакъмадан, 
шуны теэссюфле къайд этмек керек ки, онынъ яратыджылыгъына аля бугунь 
ляйыкъ къыймет кесильмеди. Ве бу ерде шуны хатырламакъ зарур ки, 

отузынджы сенелерде академик А.Е.Крымский де, профессор Бекир Чобан- 
заде, Абдулла Лятиф-заде де онынъ эсерлерине, бутюн фаалиетине юксек 
къыймет кесерек, Асан Чергеевни демократ халкъ шаири оларакъ къайд 
эттилер. 

Дженктен сонъки девирде Асан Чергеевнинъ эсерлери «Ленин 
байрагъы»нда, «Аджи Ислям молла» поэмасы 1971 сенеси чыкъкъан 
«Эдебият хрестоматиясы»нда, 1976 сенеси чыкъкъан «Саадет ичюн» адлы 
джыйынтыкъта исе «Аджи Ислям молла» ве «Такъдир» поэмалары дердж 
этильди. 1986 сенеси онынъ «Айванлар не айталар?» серлевасы алтында 
бирлештирильген шиирлер топламы белли рессамымыз Зарема 
Трасинованынъ чызгъан ренкли ресимлери иле безетилип учь тильде 
(къырымтатарджа, озьбекче ве русча) 75000 нусханен басылып чыкъты. 
Демек, шаиримизнинъ бу эсерлеринен бизим балаларнен бир сырада эм 
озьбек, эм рус балалары датаныш олдылар. Бир чокъ эвлерде балаларнынъ: 


Саба кетип тогъайдан 
Чечек башы отлайман. 
Балачыкълар ичер деп, 
Къоп-къою сют топлайман. 
Яхут: 
Сакъалчыгъым уп-узун, 
Ошайман къойгъа озюм. 
Тийме, чобан, сен магъа, 
Тырмашайым къырларгъа. — 


деп, шырын-татлы теляфузнен бойле шиирчиклерни эзберден 
окъугъанларыны да эшитемиз. 

Асан Чергеев 1946 сенеси сюрьгюнликте Озьбекистаннынъ Андижан 
шеэринде вефат этти. Шаирнинъ эдебиятымыз тарихына алтын саифелер 
олып кирген эсерлери халкъ агъызында юре, яшай ве даа яшарлар. Олар 
даа чокъ несиллернинъ тербиесине хызмет этерлер.' 


Эсасен ХІХ асырнынъ сонъунда, яни «Уянув деври»нинъ башында иджат 
эткен бир шаиримиз даа Абибулла Керемдир. Бу адам акъкъында биз 
ильки кере Эшреф Шемьи-задеден эшиткен эдик. 1986 сенеси Ленинградда 
Шаркъшнаслыкъ институтынынъ китапханесинде Абибулла Керемнинъ 
эльязмасыны да расткетирген эдик. Бу эльязма онынъ чешит вакъиаларны, 
янъылыкъларны, хаберлерни язып баргъан куньделик дефтери экен. 


· Асан Чергеевнинъ эсерлери «Йылдыз» журналыныньъ 1987 с. 6-нджы, 1992 с. 3-юнджи, 
1996 с. 6-нджы санларында басылды. 

АБИБУЛЛА КЕРЕМ ү7845— 1913). Исмаил Асан огълу Керимнинъ 
«Бедиий сёзюмизнинъ эврими» адлы эсериндеки языларгъа коре, Абибулла 
Керем коккозьлидир. Секиз айлыкъ сабий экен, анадан къала ве оны 
къартанасы тербиелей. Бир къач вакъыт шу ернинъ оджасында окъугъан 
сонъ оны Акъмесджитке ёллайлар. Мында о, бир къач йыл чалыша, сонъ 
Русиеге кетип, беш-он йыл мейва тиджарети иле огъраша. Сонъра Одессагъа 
бара, андан 1871 сенеси Истанбулгъа кете. Бир къач айлар анда эгленип, 
Багъчасарайгъа къайтып келе. Бу ерде рус тилини яхшы бильгенинден 
русларнен татарлар арасында алякъаларгъа, сёйлешювлерге, иш 
меселелеринде — не ерде заруриет олса, о ерде булунып адамларгъа 
мерхаметле ярдым эте. Бунынъ ичюн о халкъ арасында Керем (мерхаметли, 
хайриетли) адыны къазана. Сонъра о аман-аман 30 йыл девамында 
«Терджиман» газетасынынъ энъ фааль окъуйыджыларындан бири сыфатында 
халкъны джаилликтен къуртармакъ, оны айдынлыкъкъа чыкъармакъ ишине 
озь къалеминен усанмай хызмет эте. 

Абибулла Керемнинъ вефаты мунасебетинен «Терджиман»да басылгъан 
макъаледе шойле дениле: «Мерхум, сагълыгъында тюркю сёйлемек ве миллий 
шиир ве дестанлар язмакъле мешхур эди. Атта бунынъ ичюн кендисине 
«Керем» лагъабы верильмиштир. Мерхум сагълыгъында бир дефтер (рузнаме) 
тутып, бунъа шеэримизде ве Къырымда олып кечкен эр тюрлю мухим вакъиалары 
къайд иде кельмиш. Бундан мада омрю бою кенди уйдурдыгъы шиир ве 
дестанлары дахи джем идерек бир меджмуа тертип итмиш иди».! 

Абибулла Керем озюнинъ эсерлерини матбуатта ич де бастырмагъан. 
Онынъ базы шиирлери ялынъыз белли тюркшнас А.Н.Самойловичнинъ онынъ 
акъкъында язгъан макъалесинде кетирилелер. А.Н.Самойловичнинъ 
бильдиргенине коре, Абибулла Керем бастырмакъ ичюн озюнинъ 
шиирлеринден «Гъонджа-и эфкяр» адлы джыйынтыкъ азырлай. Бу 
джыйынтыкънынъ эльязмасы эки къысымдан ибарет олып, онынъ 
биринджисине 17 шиир, экинджисине — 25 шиир кирсетильген.? 

Бу топламнынъ биринджи къысмындаки ильки шиири Исмаил бей 
Гаспринскийнинъ «Ховаджа-и субьян» («Балалар оджасы») дерслик 
китабына багъышлангъандыр. Бу шиирде муэллиф шу китапны макътап, 
балаларны, буюклерни окъумагъа, огренмеге, бильги алмагъа чагъыра ве 
бильгисиз, унерсиз (зенаатсыз) адамнынъ бир шейге ярамагъаныны къайд 
эте: 

«Я, иляхе, медет сенден, бизе эйле Сен ихсанлар, 
Санаатсыз, эм унерсиз харап олды бу инсанлар». 
Шиирлер топламынынъ айны шу биринджи къысмына кирген 


' «Терджиман». 1913, сентябрь 5. (И. Керимнинъ ады анъылгъан эсеринде). 
? А.Н. Самойлович. Избранные труды о Крыме, Симферополь, 2000. С. 37. 


шиирлеринден бири дин тарихымызда белли эвлия олгъан Гъазы Мансургъа 
багъышлана. Хиджрий эсапнен та 838 сенеси (Милядий 1420 сенеси) Чуфут 
къале янларында Гъазы Мансур адына дервишлер текиеси къурулгъан. Гъазы 
Мансурнынъ озю исе, Мухаммед пейгъамбернинъ сафдашларындан бири 
олып, та о девирде Къырым киби гузель аданы озюне мекян этип сайлагъан 
ве шу текиенинъ азбарында дефн этильген. О текие адамларнынъ чокъ зиярет 
эткен азиз ери олгъан. Буны шаир озь шииринде шойлетасвир эте: 


Шехримизин усть башында вардыр бир улугъ зат 
Гъазы Мансур султан вели дерлер онъа ад. 

Чокъ кишилер келир анда зияретле, алырлар мерам 
Эм орасын козетедир даима да бир шейх зат. 


Иште шу аджайип азиз имаретлернинъ бакъылмадан йыкъылып, харап 


олгъанына кедерленген Абибулла Керем илери адамлар буны не ичюн 
корьмейлер, не ичюн бунъа къулакъ асмайлар, деп шиирини шойле девам 


эте: 


Эвельден вар иди орада мусафирханелер... 
Йыкъылмыш, харап олмыш, къалмамыш ич эсерлер. 

Не мердивени къалмыш ве не де исарлары 

Не себептен къулакъ асмай буна уста яшлары?! 
Насыл ола да корьмейлер бурасыны улемалар 
Йыкъылыр гидер, орасы да олур монастырлар 

Бир зат-ы шериф орада эй, бирадерлер, 

Д жумлемиз билириз ки, Гъазы Мансур — велидир, 
Гуняхы бир тарафта турсын .......... айыптыр! — дей. 


Озь макъалесинде бу малюматларны кетирген Исмаил Асан огълу Керим, 


Абибулла Керемден «бизге асабалыкъ къалгъан ялынъыз шиирлери» дегиль 
де, «айры шекильде къорунмада булунгъан дестаны» да бар олгъаныны 


къайд эте.! 

' «Йылдыз». 1998. №4. С. 138. 


ХХ асырнынъ башларындан эдебиятымызнынъ янъы кучьнен инкишаф 
этювине «Терджиман» газетасы этрафында бирлешкен языджы Ве 
медениет эрбапларынынъ буюк ролюни къайд эткен эдик. Булардан 
Исмаил Гаспринскийге энъ фааль ярдымда булунгъанлардан Али 
Боданинский, Исмаил Леманов, Осман Акъчокъракълы, Асан Сабри 
Айвазов ве бунынъ киби де шу девирдеки корюмли эдебиятчы Ве 
медениет эрбабымыз Ильяс Борагъанскийнинъ фаалиетлери акъкъында 
да къыскъадан токъталмамакъ мумкюн дегиль. 


ИЛЬЯС БОРАГЪАНСКИИ (7852—7942). Багъчасарайда догъа. 
Онынъ акъкъында бизде 1971 сенесине къадар ич бир малюмат ёкъ эди. Онынъ 
аяты ве фаалиети хусусында ильки олып малюмат топлагъан къазах алими 
Къайым Мухаметхановны араштырувлар ёлу 1970 сенеси башкъырд 
халкъынынъ классик языджысы Сайфи Къудашкъа алып бара. 
Борагъанскийнен озь вакътында шахсен корюшкен Сайфи Къудаш онъа, 
Уфада чыкъкъан «Янъы ёл» журналынын» 1923 сенеси 4-юнджи санында 
Ильяс Борагъанскийнинъ юбилейине багъышланып «Матбуат дюньясында 
элли йыллыкъ хызмет» серлевалы хайырлав басылгъаныны бильдире. 
Къ.Мухаметханов 1971 сенеси «Къазах адебиети» газетасынынъ июнь 2 
санында дердж эткен «Абайнынъ китабын биринджи олып ким чыкъарды» 
серлевалы макъалесинде шу хайырлавны аман-аман бутюнлей кетире. 
Къ.Мухаметхановнынъ о макъалеси айны шу йылы «Ленин байрагъы»нда 
да (октябрь 26) басылды. 

Татарстанлы алим, филология илимлери докторы Абрар Гибадуллович 
Каримуллин исе озюнинъ «Татарская книга начала ХХ века» намлы 
монографиясында Борагъанский акъкъында малюматны даа да кенишлетти 
ве байытты. Сафтер Нагаевнинъ «Йылнамелердеки излер» адлы эссеси де 
Ильяс Борагъанскийнинъ фаалиетине багъышлангъандыр. Нетиджеде, бу 
адам акъкъында ашагъыдакилерни бильдире билемиз. 

Ильяс Борагъанский он беш яшынадже мектепте вегимназияда окъуй. Дигер 
илимлернен бир сырада уснихат (каллиграфия) усталарындан дерс ала. 1867 
сенеси о, тасилини девам эттирмек ичюн Тюркиеге кете ве еди йыл анда окъуй. 
Анда шаркъ уснихатыны негизинден огрене ве айны вакъытта, матбаа, ресим 
чызув, нагъыш япув зенаатлары боюнджа теджрибе эльде этип, Къырымгъа 
къайтып келе. Бир къач йыл озь саасы боюнджа чалыша ве 1876 сенесининъ 
сонъунда Русие шеэрлери бойлап сеяаткъа чыкъа. Еди йыл девамында буюк 
улькенинъ бир чокъ шеэрлеринде, виляетлеринде булунып, 1882 сенеси 
Петербурггъа келе. 

Шаркъ язылары боюнджа уста хаттат верессам, бир чокъ шаркъ ве Авропа 
тиллерини бильген Борагъанский мында русшаркъшнасларынынъ дикъкъатыны 

джельп эте. Оны Петербург университетининъ шаркъ факультетине тюрк тили 
ве шаркъ уснихаты боюнджа лектор оларакъ ишке давет этелер ве о, 1898 
сенесинден 1908 сенесине къадар, тамам он йыл девамында бу иште чалыша. 

О вакъытта пайтахтта затен арап арифлери илекитаплар басылмай эди. 
Илимлер Академиясынынъ басмаханесинде арап шрифтлери булунса да, 
мутехассыслар олмаювы себебинден о шрифтлернен китаплар нешир этюв 
иши ёлуна къойылмагъан эди. Шу себептен рус шаркъшнасларынынъ ильмий 
ишлеринде арапча метинлер олгъаны такъдирде, оларнынъ басылувы пек 
чокъкъа созула тургъан. Адети узьре, бойле ишлер тап Къазан 
басмаханелерине ёлланыла эди. 

Бойле бир шараитта Илимлер Академиясы янындаки Асия музейининъ 
хадимлери де, университетнинъ шаркъ факультетининъ шаркъшнаслары да 
токътамадан Борагъанскийге арап язысы иле басмахане ачмасыны теклиф 
этелер. Бу меселеге ойле кениш къолтутулувы саесинде, Ильяс Борагъанский 
Петербургда шахсий басмахане ачмакъ ичюн къолайлыкънен рухсет ала ве 
1894 сенеси онынъ басмаханеси чалышып башлай. 

Бойле басмаханенинъ пейда олувы пайтахтта шаркъ китаплары нешир 
этюв саасында буюк вакъиа олды. ХІХ асырнынъ сонъунда ве ХХ асырнынъ 
башында Петербургдаки пек чокъ шаркъшнаслыкъ китаплары бу 
басмаханеде нешир этильдилер. Арап арифлеринен китапларнынъ басылып 
чыкъарылувы ве хусусан рус алимлерининъ шаркъшнаслыкъ боюнджа 
ильмий ишлери нешир олунувы пайтахт матбуатында кениш суретте къайд 
этиле эди. Борагъанскийнинъ бизим эдебиятымыз ичюн буюк хызмети шу ки, 
о озюнинъ басмаханесинде бир сыра къырымтатар муэллифлерининъ де 
эсерлерини, чешит китапларны ве русязыджыларынынъ къырымтатарджагъа 
терджиме этильген эсерлерини де басып чыкъаргъанындадыр. 

Борагъанскийнинъ о девирде нашир ве матбааджы оларакъ япкъан 
семерели ве гъает файдалы хызметлери дикъкъатсыз къалмады, чокъкъа 
бармадан, басмахане юксек матбаа дереджеде ве аля бедиий севиеде 
китаплар басып чыкъаргъаны ичюн «Гъайрети ве юксек санаты ичюн» 
медалинен мукяфатлана. 

Басмаханеде биринджи куньлерден башлап, арап ве рус шрифтлеринен 
берабер авропа тиллеринде метинлерни басмакъ ичюн латин шрифтлери де 
эльде этиле ве энди чешит тиллерде китаплар нешир этмек имкяны догъа. 
Мында Борагъанскийнинъ озю тарафындан ишленильген шаркъ 
каллиграфиясы нумюнелери, реклама шекильде неширлер, такъвимлер, рус 
ве татар тиллеринде «Русие мусульманлары ичюн санайы-тиджарет 
такъвими» нешир этиле эди. Булардан башкъа о басмаханеде Г.Вагабовнынъ 
рус ве татар тиллерини мустакъиль суретте огренюв дерслиги, 
Къ.Насырийнинъ «Къыркъ везир икяелери» серлевалы шаркъ масаллары 
топламы ве даа чокъ китаплар басылып чыкъа. Улу къазах шаири Абайнынъ 

ильки шиирлер джыйынтыгъы да Борагъанскийнинъ басмаханесинде нешир 
этильди. Бу джыйынтыкъкъа кирсетильген шиирлерни профессор 
П.М.Мелиоранский азырлады, китапнынъ озю исе басмахане саиби Ильяс 
Борагъанскийнинъ озь эсабына басылып чыкъарылды. Айны бунынъ киби 
«Князь Игорь» операсынынъ терджимеси ве Н.В.Гогольнинъ «Эвленюв» 
комедиясынынъ Осман Заатов тарафындан къырымтатарджагъа терджимеси 
де мында нешир этильди. 1909 сенеси исе Н.В.Гогольнинъ догъгъанына 100 
йыл толувы мунасебетинен, «Тарбиятель этфаль» («Балалар тербиеси») 
джемиети Ильяс Борагъанский неширинде «Гогольнинъ терджимеий алы» 
китабыны басып чыкъарды. Бу китап татар ве башкъырд окъуйыджылары 
кутьлесини улу русязыджысынынъ яратыджылыгъынен таныш этювде буюк 
роль ойнады. 1900 сенеси Ильяс Борагъанский Р.Ибрагимовнен бирликте 
«Мират» («Кузьгю») намынен китаплар сечимини нешир этип башлайлар. 
Уфалы алим, санатшнаслыкъ илимлери намзети Х.Губайдуллиннинъ 
язгъанына коре, бу сечим асылында татар тилинде нешир этильген ильки 
эдебий журнал эди. 

Ильяс Борагъанскийнинъ китаплар нешир этюв иши та 1919 сенесине 
къадар девам эте. Шу сенеси исе Петроградны Юденичтен къорчалав ичюн 
пайтахткъа башкъырд атлылар бригадасы келе ве бу арбий къысымда татар 
тилинде «Салават» адлы къызыласкер газетасы чыкъарылып башлана. 
Газетанынъ басылувыны тешкилятландырувда Борагъанский фааллик 
косьтере ве газета онынъ басмаханесинде басыла. Демек, къырымлы намлы 
хаттат Ильяс Борагъанский Петроградны акъгвардияджылардан 
къорчалагъан башкъырд къызыласкерлери арасында пропаганда ишине 
догърудан-догъру ярдым эте. Ильяс Борагъанский «Салават» газетасыны 
чыкъармакънен бирге, анда башкъырд бригадасынынъ аскерлерине 
муреттиплик ишини огрете. Сонъра о, 1920 сенеси бу бригаданен берабер 
Башкъырдстангъа коче ве Стерлитамакъта китап басып чыкъарув ишлерини 
тешкилятландыра. Стерлитамакъта китап нешир этюв киби янъы ишнинъ 
негизини Борагъанскийнинъ Петрограддан кочюрип кетирген шахсий 
басмаханеси тешкиль этти. Бундан сонъ Ильяс Борагъанский озюнинъ бутюн 
бильгиси ве теджрибесини Башкъырдстанда матбааджылыкъ, яни китаплар 
нешир этюв ишлерини тешкилятландырувгъа сарф эте, Башкъырдстан 
Ревкомы матбуат болюгининъ мудири вазифесинде булуна. Башкъырдстан 
матбаасыны тешкиль этювде о пайтахт басмаханелери иле сыкъы багъ 
тутаракъ, эм матбааджы, эм рессам, эм хаттат сыфатында иштирак эте, 
Башкъырдстан басмаханелерини чешит зарур донатмаларнен темин этюв иле 
мешгъуль ола.! 

Бутюн айтылгъанлардан корюне ки, бизим мешур медениет эрбабымыз 


‘ Каримуллин А.Г. Татарская книга начала ХХ века. Къазан. 1974. С. 177—181. 

тек къырымтатар эдебияты ве матбааджылыгъында дегиль, та о вакъытта 
акъикъий интернационалист сыфатында халкълар достлугъы гъаесини озюне 
амелий ёнелиш этип аларакъ, революциядан эвель де, Совет акимиетининъ 
ильки йылларындан омюрининъ сонъунаджа Татарстан ве Башкъырдстан 
эдебияты ве матбааджылыгъы инкишафына хызмет эте. Онынъ эм 
къырымтатар эдебияты эм бу къардаш халкълар эдебияты, медениети эм де 
Русие шаркъшнаслыгъынынъ инкишаф тарихында ишгъаль эткен ери шу 
буюк хызметнен ольчене. 

Буюк медениет эрбабымыз Ильяс Борагъанский 1942 сенеси Уфада 


докъсан яшына келип вефат эте. 


Бу девирнинъ корюмли эрбапларындан бири «Терджиман»нынъ ишлеринде 
фааль иштирак эткен Али Боданинскийдир. О, юкъарыда ады анъылгъан 
Ве озюнинъ ичтимаий-маарифчилик фаалиетинен умумий медениет 
тарихымызгъа кирген айтувлы халкъ оджасы Абдурефи Боданинскийнинъ 
къорантасында дюньягъа келе. Абдурефи оджанынъ къорантасында беш 
бала: эки къыз бе учь огълан олды. Олардан энъ уйкенлери иште, сёз 
юрьсетеджек олдыгъымыз Али Боданинский эди. Кучюклери Усеин 
Боданинский де медениетимизнинъ намлы эрбабы олды. 


АЛИ БОДАНИНСКИИ ү7865— 7920). Акъмесджит уездининъ 
Бодана коюнде, намлы халкъ оджасы Абдурефи Боданинскийнинъ 
къорантасында дюньягъа келе. Он эки яшына кельгендже башлангъыч 
бильгини озь бабасындан ала. 1877 сенеси исе Акъмесджиттеки еди йыллыкъ 
оджалар семинариясына кирип, 1884 сенеси оны битирип чыкъа. Бир йыл 
девамында о «Терджиман» газетасында онынъ нашири Исмаил бей 
Гаспринскийнен берабер чалыша, онъа чокъ ярдымы тие. Лякин оны эп 
бабасынынъ зенааты — оджалыкъ озюне чеке ве бир йылдан сонъ Ор 
тарафкъа барып, Армянск шеэриндеки татар халкъ мектебинде рус тили 
оджасы олып чалыша. 

Къуш ювасында корьгенини кутер, дейлер. Абдурефи оджа киби илери 
адамнынъ къорантасында тербие алгъан Али де талебелерине халкълар 
достлугъы рухунда тербие бере, даима халкъ арасында булуна ве ерли 
эмекдар кутьлелернен сыкъы багъ пейда этип, оларнынъ арасында ичтимаий 
ве медений иш алып бара. Мында да о илькиде, къырымтатар халкъ агъыз 
яратыджылыгъы нумюнелерини топлап башлай. 

Бу девирде Али Боданинский Орда яшагъан Медиевлер къорантасынен 
таныш ола. Юкъарыда къайд эттигимиз киби, 10 яшында бабадан оксюз 
къалгъан Абдурешидни Акъмесджитке окъумагъа ёлламагъа ве бунынъле 

онынъ илеридеки омюри догъру ёл алмасына джиддий себепчи ола. Лякин 
Орда Али Боданинскийнинъ фаалиети чокъкъа сюрьмей. Мааллий чар 
«шпиклери» онынъ прогрессив арекетлерини, халкъны къозгъалтыджы 
фикирлерини тез сезе ве юкъары чиновниклерге еткизелер. Нетиджеде, о чокъ 
истемесе де, Багъчасарайгъа авушмагъа меджбур ола. 

Къырымнынъ медений меркези олгъан Багъчасарайда о кене 
«Терджиман»нынъ ишлеринде иштирак эте, анда илери бакъышлы яшлардан 
тешкиль этильген франк-масонлар (янъылыкъ араштырыджылар) тёгерегине 
къошула. Бу сиясий-медений тёгерекнинъ азалары татар эдебиятчылары, газета 
хадимлери ве чешит зенаат саиплери эдилер. Сулейман Байбуртлы, Бекир 
Муртазаев, Меметша Акчурин, Яъя Пичакъчы ве бир сыра дигер илери яшлар 
шу джумледендир. Озюнинъ кениш бильгиси, арекетченлиги ве 
тешеббюскярлыгъы саесинде о, чокъкъа бармай шу тёгерекнинъ ёлбашчысы ола. 

«Фармазонлар»нынъ (руханийлер «франк-масон» сёзюни бозып, о 
вакъыттаки прогрессив къырымтатар яшларына ойле дей эдилер) алып 
баргъан ичтимаий-сиясий ишлери умумен Багъчасарай тёгерегининъ 
фаалиети, онынъ джемааткъа япып башлагъан тесири татар 
буржуазиясынынъ ве руханийлернинъ керчектен де юкъусыны къачыра 
башлады. Хусусан оларны энъ зияде «алласыз» ве «дёнме» Али Боданинский 
раатсызлай эди. Ерли чиновниклер тарафындан кунь-куньден 
сыкътырылгъан эскенджелер саесинде тёгерекнинъ иши эп къыйынлаша. Али 
Боданинский исе полиция тарафындан эм чалышкъан мектебинден, эм де 
Багъчасарайдан къувула. Бундан сонъ о Акъмесджитке авуша ве анда 
Таврида ве Екатеринослав губернияларынынъ девлет мульклери идаресининъ 
кятиби вазифесине ишке кире. Тамам 24 йыл девамында, яни 1917 сенеси 
февраль инкъилябына къадар шу иште чалыша. 

Халкъ медениетининъ инкишафына буюк эмиет беререк, Али Боданинский 
шу девирде эдебиятнен айрыджа мешгъуль ола. О, къырымтатар аталар 
сёзлерини, тапмаджаларыны, айтымларыны топламакъны девам эттире. 
Онынъ топлагъан аталар сёзлери ве айтымлары 1915 сенеси «Таврида ильмий 
архив комиссиясынынъ хаберлери»нде Э.Л.Мартино ве О.Мурасов 
тарафындан топлангъан аталар сёзлеринен бирлештирилип басылыл чыкъа. 
700 къадар къырымтатар аталар сёзюнинъ топланып матбуатта басылгъаны 
бу биринджи кере эди. 

Али Боданинский айны вакъытта русча-татарджа буюк лугъат устюнде 
чалыша, прогрессив рус эдебияты нумюнелерини къырымтатар тилине 
терджиме этювге чокъ гъайрет къоя. Шу джумледен Гогольнинъ «Тарас 
Бульба»сыны, «Арабескалар» сечимине кирген «Бурун» икяесини де 
терджиме эте. Озюнинъ маддий имкяны аз олгъанына бакъмадан, ичтимаий- 
сиясий меселелерге, тюрк-татар тарихы ве этнографиясына аит, илери рус 

эдебиятындан ве дигер китаплардан ибарет баягъы колемде меракълы ве 
къыйметли бир китапханечик мейдангъа кетире. 

Бабасы киби, озюнинъ эмекдар халкънен якъынлыгъы ве чокъ йыллар 
девамында алып баргъан кениш ичтимаий фаалиети саесинде Али 
Боданинский халкъ арасында итибары ве танылувы джеэтинден шу девирнинъ 
энъ илери, итибарлы, прогрессив адамлары сырасындан ер ала. 

1917 сенеси февраль инкъилябындан сонъ онъа, сиясий ишанчсызлыкъ 
косьтерилип, аман-аман черик асыр чалышкъан ишинден чыкъарыла. 
Чыкъарыла амма, шу куньден башлап фааль инкъилябий арекетлерге 
къошула. 

Март 25-те Симферопольде бутюн ульке мусульманлары векиллерининъ 
(мусульманлары дегени бу ерде къырымтатарларнынъ деп анъламалы) чокъ 
адамлы (2000 кишиден зияде) съезди ачыла. Съезд иштиракчилерининъ 
эксериси шеэр ве кой эмекдарларынынъ векиллери эди. Съезд ерли акимиет 
органыны тешкиль эткен мувакъкъат мусульман Иджра комитети эркяныны 
сайлады. Бу Иджра комитетке, джумледен, сонъра актив большевиклер олып 
чыкъкъан Али Боданинский, Селим Меметов, Сулейман Идрисов, Халиль 
Чапчакъчы ве башкъалары сайландылар.! 

Али Боданинский Иджра комитетнинъ органы олгъан ве рус тилинде 
чыкъарылгъан «Голос татар» газетасынынъ муаррири олды. Лякин 
этрафтаки гурьдели вакъиаларгъа къыймет кесювде вебир чокъ принципиаль 
меселелернинъ чезилювинде Али Боданинский Иджра комитетнинъ 
ёлбашчыларынен ве сонъра бу комитет Къурултайгъа чевирильген сонъ, 
Къурултай реберлеринен разылашып оламай, оларны догъру ёлгъа чекмеге 
чокъ гъайрет къойды. Боданинский шу парламентнинъ азасы олгъанына 
бакъмадан, бутюн вакъыт онынъ буржуа-миллетчилик маиетини ве онынъ 
ёлбашчыларына къаршы чыкъышта булуна эди. Ахыр сонъу, оларны 
къандырып оламайджагъыны анълагъан сонъ Али Боданинский 1918 
сенесининъ кузюнде, Къурултайнынъ умумий сиясий ёлуна къатты 
наразылыкъ бильдиререк, бир группа аркъадашларынен берабер 
Къурултайдан чыкъып кете ве Къырым большевиклерининъ гизли 
тешкилятына кире. Анда о, къырымтатар большевиклерининъ ильки 
ячейкасыны тешкиль эткенлерден бири ола. 

1919 сенеси апрель айында Къызыл Орду Къырымны эльге кечирди. 
Биринджи ульке партия конференциясында дигер тешкилий тедбирлернен 
бир сырада, къырымтатар эмекдарлары арасында иш алып бармакъ ичюн 
обком янында махсус мусульман секциясы мейдангъа кетирильди. 
Секциянынъ башы оларакъ Москвадан Меркезий Комитет тарафындан 
ярдымгъа йиберильген корюмли тюрк инкъиляпчысы Мустафа Субхи тайин 

этильди. Секциянынъ кятиби исе Али Боданинский олды. Секциянынъ азалары 
оларакъ Мидат Рефатов ве къазанлы большевик Хасан Урманов сайланалар. 

Майыс айында Али Боданинский янъы тешкиль этильген Къырым 
укюметининъ азасы оларакъ сайлана ве анда Халкъ комиссарлары 
советининъ иш кочюриджиси вазифесине тайин этиле. Айны вакъытта о, 
Мустафа Субхинен берабер татар тилинде «Енъи дюнья» адлы биринджи 
большевик газетасыны мейдангъа кетирди ве редактирледи. 

Лякин июннинъ орталарында Деникин аскерлерининъ тазыйыкъы алтында 
Къырым текрар беязларнынъ элине кече. Ярымадада Совет акимиети 
ёлбашчыларындан бир къысмы, шу джумледен Мидат Рефатовнынъ 
группасы да гизли ишке къалдырыла, бир къысмына исе аджеле суретте 
аркъагъа чекильмек керек ола. Али Боданинский Мустафа Субхинен, 
Дмитрий Ульяновнен, Досмамбет Аджинен ве дигер месуль хадимлернен 
берабер Одессагъа барып чыкъа. 

1920 сенеси март айында Къырым ревкомы ве обком бюросы 
Мелитопольде ерлеше. Али Боданинский де анда Къызыл Ордунынъ 
штабында чалыша. Лякин беязлар оларгъа къаршы апансыздан уджюм 
башлайлар. Али Боданинский элинде тюфек, белинде къылыч, 
аркъадашларынен берабер, сюрип кельген душмангъа къаршы чыкъа. Амма 
онынъ отряды беязларнынъ сарымына тюше ве къылычнен догърала. 

Намлы халкъ оджасы, эдебиятчы, Али Боданинский бойле этип 1920 сенеси 
беязларнынъ элинден къурбан кетти. 


Боданинскийлер, затен халкъымызнынъ медений Ве ичтимаий тарихында 
гъает салмакълы из къалдырдылар. Абдурефий Боданинскийнинъ экинджи 
огълу Усеин Боданинский де бабасы Ве агъасы киби, бизим мешур 
медениет эрбапларымыз сырасындан ляйыкъ ер алды. О, къырымлы 
рессам В.К.Яновскийнинъ айткъанына коре, Русие мусульманлары 
арасында биринджи осип етишкен рессам, архитектор Ве тарихчыдыр. 


УСЕИН БОДАНИНСКИИ (1877, декабрь 7— 1938, апрель 17). 
Али Боданинскийнинъ къардашы. 1877 сенеси декабрь 1-де Симферополь 
уездининъ Бадана коюнде догъа. Татар мектебини битирген сонъ 1888— 
1895 сенелери «Татарская школа»да окъуй. Сонъра 1895—1905 сенелери 
Москвада Строганов адына намлы санайы-бедииет окъув юртунда окъуй. 
Даа сонъра о рессамлыкъ ве мимарлыкъ тасилини Италияда Рим шеэрининъ 
бедииет академиясында алды. Озю Москвада ве Петроградда чалышса да, 
«Терджиман»да, «Балалар дюньясы» ве «Ха-ха-ха» журналларында даима 
иштирак эте. къайтып кельген вакъытларында шеэрдеки ве шеэр 

этрафындаки абиделерни огрене. «Къырым тарихы ве этнографиясыны 
огренюв джемиети» тарафындан чыкъарылгъан журналда о, 1914—1916 
сенелери бир сыра къыйметли ильмий макъалелер бастырды. 

Мешур Къырым рессамы В.К.Яновский онынъ акъкъында шойле деген 
эди: «Усеин Боданинский Русие мусульманлары арасында биринджи осип 
етишкен рессам, архитектор ве тарихчы-этнографтыр. О вакъытларда 
диний итикъадлар себебинден мусульманлар арасында ресимджилик иши 
итибарда олмагъанындан, Боданинский Москва ве Петербург шеэрлеринде 
чалышмагъа меджбур олды. Боданинскийлер аслында къырымтатарлар 
арасында энъ илери ве прогрессив фикирли адамлар эдилер».' 

Аджайип тарихчы ве санатшнас Усеин Боданинский революциядан сонъ 
Багъчасарайда Хансарай музейини тешкилятландырды ве онынъ директоры 
олды, шеэрде унер-санайы мектебини ве оджалар семинариясыны мейдангъа 
кетирювде буюк роль ойнады. Озю де шу мектеплерде ресим дерслерини 
берди. 1930 сенеси Акъмесджитте Къырым археологиясы ве этнографиясына 
аит китап нешир эттирди. Йигирминджи сенелерде «Илери», «Новый 
Восток» журналларында, газеталарда бир чокъ ильмий макъалелер дердж 
эттирди. Айны заманда о, халкъымызнынъ аятына багъышлангъан бир сыра 
оригинал ресимлер, левхалар яратты. Умумен Усеин Боданинскийнинъ бутюн 
бу фаалиети языджыларнынъ ве эдебиятчыларнынъ да иджадына тесир 
этерек, медениетимизнинъ инкишаф тарихында муим из къалдырды. 

Усеин Боданинский энъ намлы медениет эрбапларымыз сырасында 
миллетчиликте къабаатланып апске алынды ве 1938 сенеси апрель 17-де атылды. 


ИСМАИЛ ЛЕМАНОВ (7877, март 12— 1942). О девирнинъ Асан 
Нури, Исмаил Гаспринский, Осман Акъчокъракълы, Ильяс Борагъанский киби 
миллий зиялыларымыздан биридир. Гаспринскийден йигирми яш кучюк олгъан 
Исмаил Леманов академик А.Е.Крымскийнинъ язгъанына коре, бир чокъ тыш 
мемлекетлерде булуна, арап мемлекетлеринде яшай веарап тилини, эдебиятыны 
темелли огрене. О, Истанбулда окъуй, Каирде мешур Аль-Азхар 
университетинде шаркъ тиллерини огрене, мусульман укъукъы, тарих боюнджа 
бильги ала. Сонъра исе Петербург университетининъ шаркъ тиллери 
факультетини битире, чюнки Акъмесджитте оджалар семинариясыны битирген 
Леманов рустилини де озь ана тили киби сув тильмач биле эди. Багъчасарайда 
о, программасына математика, джогърафия, астрономия, дюнья тарихы ве дигер 
фенлер кирсетильген Зынджырлы медреседе сохталаргъа рус тили ве эдебияты 
дерсини бере. Академик Крымский озюнинъ «Къырымтатар эдебияты» 
макъалесинде Исмаил Лемановны шойле хатырлай: 


' Умеров Б., Асанин И. Къарт рессамларымыз. // Ленин байрагъы 1967. Ноябрь 25. 

«Хатырымда, 1905 сенеси Лемановнен берабер Зынджырлы медресеге 
баргъанда, о манъа козь къымып: — Сохталарнен не татарджа, не де 
русча лаф этменъиз, не олур экен, бакъайыкъ, — деди. Эбет, бундан бир 
шей чыкъмады, сохталар меним арапча айткъан энъ адий джумлелериме 
бир тюрлю джевап къайтарып оламадылар. Биз исе Лемановнен отурып, 
сохталарнынъ янында чешит меселелер боюнджа арапча фикир алышып- 
бериштик, ильмий мевзуда субетлештик. Субеттен Леманов пек хош эди. 
«Барсын бизим клерикаллар азиз Къур’аннынъ тилини явурлар олардан яхшы 
бильгенлерини корьсинлер, — деди о. — Себеби шу ки, олар оны файдасыз 
эски усулнен дегиль де, янъы Авропа усулынен огренелер». 

Багъчасарайда Лемановнынъ къырымтатар балаларыны окъутув ичюн янъы 
усул мектеби бар эди. Бир къач йыл девамында Исмаил бей Гаспринскийнен 
берабер «Терджиман» газетасында чалышты. О, Гаспринскийге 
«Терджиман»ны редактирлевде эр кестен чокъ ярдым эте, базыда исе 
редакторнынъ ерине озю къала эди. 

Исмаил Леманов 1898 сенеси «Терджиман» ичюн «Янъы девир татар 
эдебияты» серлевалы макъале яза. (Мында о татар эдебияты дегенде, умумен 
тюркий тиллер эдебиятыны козьде тута). Макъалени о дефаларджа гъайрыдан 
ишлей. Шу макъаленинъ намлы къазан татар языджысы Марджаний, 
азербайджан эдебияты тарихчысы Кочарлинский, яш азербайджан 
несирджиси Нариман Нариманов ве дигерлер акъкъында айры болюклери 
«Терджиман»да та 1905—1906 сенелери басыла. 

1905 сенеси Леманов Петербурггьа кете. Анда о Девлет думасынынъ 
депутаты оларакъ мусульман фракциясынынъ кятиби ола, 1910—1912 
сенелери оларнынъ «Миллет» газетасыны редактирлей.! 

1917 сенеси о І Къурултайгъа делегат сайланды. Инкъиляптан сонъ 
Къырым АССР Меркезий Иджра Комитетининъ терджимелер болюгинде 
чалышты, 1926 сенеси чыкъарылгъан «Бутюн Къырым» адлы 5 йыллыкъ 
юбилей джыйынтыгъыны азырлавда иштирак этти. 192 | сенесинден Къырым 
университетининъ (сонъра Къырым педагогика институтынынъ) 
Шаркъшнаслыкъ (сонъра къырымтатар тили ве эдебияты) факультетинде 
дерс берди. Ассистент, доцент ве 1933 сенелери кафедра мудири 
вазифелеринде булунды. 

Исмаил Лемановгъа бу институт тарафындан берильген 1933 сенеси 
июль | тарихына аит характеристикада шойле язылы: «Леманов Измаил 
Леманович. 1871 сенеси догъды. Поселян койлюлеринден. Къырымтатар тили 
ве эдебияты кафедрасынынъ доценти. Айны кафедранынъ мудири. Татар 
тили ве эдебияты методикасындан дерс бермекте. Оджалыкъ стажы чокъ 


! А.Е. Крымский. Литература крымских татар // Голос Крыма. 1997. Майыс 7. 


узакъ олып, 1890 сенесинден башлана. Партия азасы дегиль... Инкъиляпнынъ 
биринджи йылларында (Къырым) мусульманларынынъ миллетчилик 
арекетлеринде фааль иштирак этти. Къырым советлешкен сонъ, 1921 
сенесинден университетте ве сонъра институтта чалышмакъта. Советлер 
акимиетининъ тарафына кечти ве озюнинъ эски миллетчи фикирлеринден 
вазгечти — демеге эсас ёкъ, шунынъ ичюн башкъа, квалификациялы оджа 
олмагъанындан чалышып турмасы мумкюн. Лякин чаре булуныр исе, 
денъиштириледжек. Денъиштирильмеси люзюмлидир».' 

1929 сенеси Экинджи бутюнкъырым ильмий тиль конференциясында 
орфография боюнджа, 1926 сенеси исе Бакуда отькерильген Бутюнсоюз 
тюркология съездинде латин графикасына кечюв меселелери боюнджа 
докладларнен чыкъышта булунды. Эмек характеристикасында буюк 
оджалыкъ теджрибеси олгъаны (1890 сенесинден), лякин эвельки гъаевий 
позицияда тургъаны къайд этиле. 1934 сенеси иштен бошатыла. 

Бундан сонъ Исмаил Леманов Ленинградгъа кете ве анда 
Шаркъшнаслыкъ институтынынъ эльязмалар болюгинде чалыша. 1938 
сенеси ноябрь 18-де апске алына. О гуя «пантюркизм арекетининъ гъаевий 
етекчилеринден бири» олгъанында ве гуя учь эджнебий девлетнинъ агенти 
олгъанында къабаатлана. Институтта чалышкъан иш аркъадашлары онынъ 
фаалиетине: «эльязмалар болюгининъ энъ яхшы хадими» деп юксек къыймет 
кеселер. 1939 сенесининъ июнь айында о апстен чыкъарыла. Мешур алимлер 
А .Крымский ве В.Гордлевский онынъ акъкъында сыджакъ хатырлавлар язып 
къалдырдылар. 

«Илери» журналынынъ 1926 сенеси 1-инджи санында онынъ «Енъи 
къырымтатар эдебияты», 1927 сенеси 4-юнджи санында исе «Къырымтатар 
нешрияты» адлы макъалелери дердж олуна. 

Исмаил Леманов, шубесиз, эдебиятымыз ичюн даа чокъ ишлер япкъандыр, 
шимдилик элимизде бу акъта етерлик малюмат ёкъ. Ялынъыз шу малюм ки, 
о, совет девринде «Крымгосиздат»та месуль иште булунды. Дженк йыллары 
о, Ленинград шеэри агъыр блокада алтында къалгъанда, 1942 сенеси 
ачлыкътан оле ве анда мешур Пискарёв къабристанында дефн этиле. 

1908 сенеси «Терджиман»нынъ 25 йыллыкъ юбилейи къайд этилюви 
Къырымнынъ эдебий ве медений аятында муим вакъиа олгъан эди. Девлет 
думасынынъ мусульман фракциясында бу вакъиа гъает тантаналы суретте 
къайд этиле. Бу юбилей тек Къырымнынъ дегиль, бутюн тюркий 
эдебиятларнынъ байрамына чевириле. Оренбургда татар тилинде чыкъкъан 
«Шура» журналынынъ 9-ынджы санында бу юбилейге багъышланып 
Гаспринскийнинъ бир чокъ фото-суретлеринен берабер «Миллий байрам» 


' Керимов И. Сахна къараманлары. // Йылдыз, 1997. №6. С.177---178.) 

серлевалы буюк макъале дердж этиле. Бу девирде Исмаил Леманов 
«Терджиман»да редакторлыкъ вазифесини эда эте эди. 


«Терджиман»ны редактирлев ичюн Гаспринский Исмаил Лемановнынъ 
ерине чокъусы Вакъыт эсасен каллиграфияны, татар-арап 
литографиясыны (таш басмасыны) яхшы бильген яш мутехассыслардан 
Осман Акъчокъракълыны я да онынънен яшдаш олгъан Асан Сабри 
Айвазовны джельп эте эди. 


АСАН САБРИ АИВАЗОВ (1878, майыс 6— 1938, апрель 17). 
Алупкада фукъаре бир къорантада догъды. Медресени битирген сонъ 
Алупкада оджалыкъ япты. Сонъра Истанбулда окъуды ве 1908 сенеси 
окъувыны Каирде девам этти. Тюркиеде окъугъан вакътында 
Гаспринскийнинъ «Терджиман» газетасында, Истанбул ве Баку 
неширлеринде озь макъалелерини бастырды. Ватанына къайтып кельген сонъ 
Алупкада ве Багъчасарайда оджалыкъ ишини девам эттире. Белли бир вакъыт 
Москвада мешур Лазарев институтынынъ шаркъшнаслыкъ факультетинде 
дерс бере. Языджы оларакъ о Исмаил бей Гаспринскийнинъ гъаелери алтында 
ве 1905-1907 сенелери инкъилябий вакъиаларынынъ тесири алтында 
шекилленди. 

Корюмли эдип, терджиман, публицист Асан Сабри Айвазов чокъ 
вакъытлар «Терджиман»нынъ редакторы вазифесинде булунды, 1914 
сенесинден исе газетанынъ даимий редакторы олды. Эм газетанынъ о девирде 
халкъ арасында зияде популяр олувында бу кишининъ хызметлери гъает 
буюктир. 

Озю фааль сиясий фаалиет косьтерип кельди. 1906—1908 сенелери «Ветан 
хадими» газетасыны чыкъарувда Решид Медиевнинъ якъын гонъюльдеш 
хадими эди. Айвазов биринджи олып Авропа илими ве технологиясыны озьчен 
миллий медениетнен бирлештирюв гъаесини ортагъа сюрди ве мисаль 
оларакъ японларны косьтерди. 

Асан Сабри Айвазов бир чокъ эсерлернинъ муэллифидир. Онынъ та 1907 
сенеси «Неден бу ала къалдыкъ» адлы пьесасы санагъа къоюлмакънен бир 
сырада, айры китап этип басылып чыкъты. Бунынънен бирге Айвазов даима 
къырымтатар тили акъкъында макъалелер язып, чыкъышларда булунып 
кельди. Айвазовнынъ «Терджиман»да тилимизнинъ о девирки имлясы 
хусусында бастыргъан макъалесине атта белли шаркъшнас В.Гордлевский 
сесленген. «Терджиман»да онынъ мектюбинден парча кетирилип, шойле 
дениле: Москвада Лазарев институтынынъ шаркъ тиллери шубеси 
муаллимлеринден Гордлевский эфендининъ енъи имля акъкъында мектюби: 

«Эфендим! Теклиф иттигинъиз усул-имля эм саде, эм къолайлыдыр. Саделик 
нокъта-и назарындан давагъа ихтиядж олмаяджакъ исе де, бутюнлей 
тюркче келяматына аит олдыгъындан имляйы бус-бутюн ислях идемееджек 
(денъиштирип оламайджакъ) зан идерим. Эр алда бир дереджее къадар 
къолайлыкъ кетирир. Бу да аз бир шей дегильдир...».' 

1917—1918 сенелери Айвазов «Миллет» газетасынынъ редакторы олды. 
Къырымда Совет акимиети тикленген сонъ Къырым АССР Меркезий Иджра 
Комитетининъ терджиме болюгинде чалышты. 1922 сенесинден Къырым 
педагогика институтында арап ветюрк тиллеринден дерс берди. 1923 сенеси 
июнь айында Сабри Айвазовнынъ ичтимаий ве эдебий фаалиетининъ 25 
йыллыкъ юбилейи къайд этильди. Юбилейде Айвазов учь къысымдан ибарет 
«Къырымтатар тили ве эдебиятынынъ тарихы»ны язгъаны акъкъында 
бильдирильди. 

1926 сенеси Айвазов Бакуда Бутюнсоюз тюркология съездинде иштирак 
эте. 1927 сенеси [-инджи ве 1929 сенеси П-нджи Бутюнкъырым тиль 
конференцияларында докладларнен чыкъышта булунды. Латин элифбесине 
кечюв тарафдары олгъан Айвазов Къырымда янъы тюрк алфавити 
джемиетине ёлбашчылыкъ япты. Айны шу сенелерде о «Енъи дюнья» 
газетасында, «Илери» ве «Окъув ишлери» журналында тильшнаслыкъ 
боюнджа бир чокъ макъалелер бастырды. Аз бирвакъыт латин арифлеринен 
чыкъып башлагъан «Козь айдын» журналынынъ редакторы олды. 1932 
сенеси (башкъа малюматкъа коре 1934 сенеси) Айвазов пединституттан иштен 
чыкъарыла. 

Асан Сабри Айвазовнынъ базы эсерлери: «Латин элифбесине даир» («Енъи 
дюнья» газетасы, 1927 с.), «Октябрь инкъилябы ве татар муневверлери» 
(«Илери» журналы. 1927 с., №10), «Къырает китабы» (Акъмесджит, 1928 с.), 
«Меюс шаирлеримиз» («Окъув ишлери», 1928 с. №4—5), «Неден бу ала 
къалдыкъ» — пьеса (Симферополь, 1997 с.). 

Сабри Айвазовнынъ рус тилинден бедиий эсерлер терджиме этювде 
усталыгъы ве теджрибеси Осман Акъчокъракълыдан эксик дегиль эди, деп 
къайд эте академик А.Е.Крымский. Айвазов о девирде Тургеневнинъ 
«Бабалар ве балалар» романындан парчалар, Чеховнынъ йигирмиден зияде 
икяесини, Толстойнынъ ве дигер рус классиклерининъ эсерлерини 
къырымтатар тилине терджиме этерек, оларны эдебий вариетимизге 
чевирювде буюк гъайрет косьтерди. Бунынънен бирге Айвазов къырымтатар 
окъуйыджыларыны гъарбий Авропа эдебияты нумюнелеринен де 
(Лонгвеллининъ «Тайфун», Кнут Гамсуннынъ «Ярым ай алтында» 
драмалары) таныш эте. 


!· Терджиман. 1913. Апрель 28. (Малюматлар И.Керимовнынъ «Бедиий сёзюмизнинь 
эврими» эсеринден алынды). 

Къырымтатар зиялыларынынъ парлакъ векили Асан Сабри Айвазов да 
1937 сенесининъ панджасына огърады. О, шу сенеси апрель 4-те къапалды 
ве 1938 сенеси апрель 17-де атылды. 


ОСМАН АКЪЧОКЪРАКЪЛЫ (1879, январь 3— 1938). Ялта 
уездининъ Багъчасарай янындаки Акъчокъракъ коюнде багъчеван Асан 
Меметнинъ къорантасында догъды. Къорантада алты баладан бири озю сагъ 
къалгъан тонгъуч Осман 1889 сенеси койде иптидаий (башлангъыч) мектепни 
битирип, Багъчасарайда рушдиеге (орта мектепке) кире. Анда о, Ильяс 
Борагъанскийден хаттатлыкъ (каллиграфия) дерсини ала. Рушдиеден сонъ 
Акъмесджит оджалар гимназиясыны битире. 1895 сенеси Тюркиеге барып 
окъуп келе, 1908 сенеси исе озь бильгисини арттырмакъ ниетинен Каирге 
бара. Анкеталарында озюнинъ малюматы акъкъында «битмеген орта 
малюмат» дел язар экен. Лякин бу онъа озь деврининъ энъ малюматлы 
шахсларындан бири олмагъа кедер этмеди. Уста хаттат олып етишкен Осман 
Акъчокъракълы сонъра озю де Петербург университетининъ Шаркъ 
факультетинде хаттатлыкъ дерсини бере. (Къуранны рус тилине терджиме 
эткен намлы шаркъшнас акад. И.Ю.Крачковский онынъ талебесидир). Бу 
девирде о, озь догъмуш эдебиятынен бир сырада, рус эдебиятыны да темелли 
огрене ве эр эки эдебият боюнджа мукеммель бильги саиби ола. Петербургда 
ве Багъчасарайда джамилерни шаркъ орьнеклери ве Къуран аетлеринен 
безете. Бойлеликле Осман Акъчокъракълы эдебиятымыз ве медениетимиз 
тарихында белли терджиман, этнограф, фольклорджы, эдебиятшнас, 
тарихчы алим оларакъ дегерли ер алды. 

1899 сенеси улу рус шаири А.С.Пушкиннинъ догъгъанына 100 йыл толувы 
мунасебетинен Осман Акъчокъракълы онынъ «Багъчасарай чешмеси» 
поэмасыны ве «Тылсым» («Талисман») эсерлерини терджиме эте. 1900 сенеси 
исе халкъ мектеплери ичюн махсус И.Крыловнынъ он масалыны терджиме 
эте. А.Е.Крымскийнинъ язгъанына коре, бу вакъытта оны Ильяс 
Борагъанский Петербурггъа ишке чагъырып ала. Андан о Истанбулгъа 
окъумагъа кете ве кене Петербурггъа къайтып келе. 1906 сенеси 
Багъчасарайгъа келип, «Терджиман»нынъ редакторы ола. 1908 сенеси 
Акъчокъракълыны Оренбурггъа «Шура» журналына ишке чагьыралар. 1910 
сенеси андан къайтып келе ве «Ненкеджан ханым тюрбеси»ни сейир этюви 
ве ондан алгъан терен теэссураты алтында озюнинъ ильки несир эсери 
«Хикает-и Ненкеджан ханым тюрбеси» адлы тарихий повестини яза.' 

Осман Акъчокъракълы озюнинъ бу тарихий повестине сюжет этип 
Багъчасарай дживарында Чуфут-Къаледеки Джанике ханым тюрбеси 


' «Йылдыз», журналы. 1990. №4. С. 79—94. 

акъкъында халкъ фантазиясы догъургъан эфсанени алгъан. Эфсанеде 
айтылгъан вакъиалар тарихий фактларгъа пек уймаса да, акъикъаткъа якъын 
тарзда икяе этиле. Чуфут-Къаледе тюрбеси булунгъан Джанике ханым 
керчектен де Алтын Ордќ ханы Токътамышнынъ къызы исе де, бабасынынъ 
вефатындан 17 йылдан сонъ эляк олгъан. Токътамышнынъ ольдирильген 
йылы исе 1420-дир. Бу повестте муэллиф Токътамыш ханнынъ укюмдарлыгъы 
вакътындаки ичтимаий ве икътисадий вакъиаларны, зорбалыкъларны ве эки 
яш арасындаки садыкъ севгини гъает бедиий усталыкънен ифаде эте. 

Онынъ бу повести ве «Багъчасарай чешмеси»нинъ терджимеси 
Петербургда Ильяс Борагъанскийнинъ басмаханесинде нешир этильди. 1903 
сенеси о Н.В.Гогольнинъ «Эвленюв» комедиясыны къырымтатар тилине 
терджиме этип шу басмаханеде дердж эттире. Терджиме ишине чокъ эмиет 
берген Осман Акъчокъракълы окъуйыджыларны Пушкиннинъ «Евгений 
Онегин» поэмасындан парчаларнен де таныш эте. 

Осман Акъчокъракълы 1901—1905 сенелери ордуда хызмет эте. 1908— 
1910 сенелери Оренбургда «Шура» журналынынъ муаррири олды. Иджаткяр 
бир шахсоларакъ о «Терджиман» газетасында чалышкъан вакъытларында 
(1906, 1910—1916) Гаспринскийнинъ тесири алтында шекиллене. 1906 сенеси 
Оренбургда Акъчокъракълынынъ «Къырым гъонджелери» адлы шиирлер 
джыйынтыгъы басылып чыкъа. Бу акъта «Терджиман»да басылгъан хаберде: 
«...Гъает гузель язылмыш ве гъает гузель басылмыш ве мунасип ресим ве 
орьнеклер иле яраштырылмыш нефис бир меджмуадыр»' — дениле. 

1905 сенеси инкъилябы Осман Акъчокъракълыгъа да буюк тесир япты. 
О, Решид Медиевге гонъюльдеш олып, онъа «Ветан хадими» газетасыны 
мейдангъа кетирмеге ярдым этти ве шу газетада фааль иштирак этти. 

Осман Акъчокъракълынынъ аяты ве яратыджылыгъыны талиль эткен 
зиялыларымыздан Басыр Гъафаров озюнинъ эдип акъкъында «Осман Асан- 
огълу Акъчокъракълы» серлевалы макъалесинде шойле яза: «Осман оджа 
озь зенааты боюнджа дюнья джогърафиясыны темелинден бильген ве бир 
чокъ девлетлерни корьген адам. О, яшлыгъында Одесса, Киев, Петроград, 
Москва, Къазан, Уфа, Оренбург, Ташкент, Самаркъанд, Ашхабад, Бухара, 
Баку шеэрлеринде дефаларджа булунгъаны киби, Юнанстанны, Италияны, 
Суриени, Мысырны, Тюркиени, Булгъарстанны, Алманияны зиярет этти, 
Петербург, Истанбул, Бейрут, Каир университетлеринде тасиль алды, 
рус, арап, фарс, алман, франсыз тиллерини мукеммель огренди, ильмий 
ишлеринде бу тиллерден файдаланмагъа бильди».? 

1917—1918 сенелери Осман Акъчокъракълы І Къурултайнынъ азасы ола. 
Лякин сиясий ишлернен фааль огърашмай, онынъ тюшюнджеси илим ве иджат 


' «Терджиман», 1906. Сентябрь 4. Е 
? Б. Гъафаровнынъ макъалесинден // Йылдыз, 1980. №1. С.155—160. 


228 


ола. 1921 сенеси о «Терджиман» газетасы басылгъан бинада Исмаил бей 
Гаспринскийнинъ музей-эвини тешкиль этювде фааль иштирак этти. 1918— 
1919 сенелери о Багъчасарайдаки Зынджырлы медреседе, гимназияда, 
санайы-нефисе окъув юртунда дерс бере. 1922 сенеси о, сонъундан 
университетке чевирильген Къырым педагогика институтына ишке 
чагъырылды. 1920—1936 сенелери Акъмесджитте Дарульмуаллиматта, 
Къырым университетинде, педагогика институтынынъ къырымтатар тили 
ве эдебияты факультетинде чалыша. Бу вакъытта о къырымтатар 
эдебиятынынъ тарихына аит тафсилятлы макъале яза. 

20-нджи йыллар Осман Акъчокъракълынынъ ильмий фаалиетининъ энъ 
гурьдели деври олды. Чокъ тиллер бильген, гъает кениш малюматлы бу адам 
тарих, эдебиятшнаслыкъ, фольклористика, бедиий терджиме сааларында 
мисильсиз истидат саиби олгъаныны косьтерди ве айны вакъытта о озюни 
истидатлы археолог, фольклорджы, тарихчы, этнограф оларакъ танытты. 
Педагогика институтында о тюрктили, хаттатлыкъ, къырымтатар фольклоры 
ве этнография дерслерини бере. Басыр Гъафар онынъ 1924 сенеси ялынъыз 
«Янъы дюнья» газетасында 28 макъалеси басылгъаныны къайд эте. 1926 сенеси 
басылгъан «Къырымда этнография ве археология» серлевалы макъалесинде 
Акъчокъракълы къырымтатар халкъынынъ къайдан ве насыл келип 
чыкъкъаныны талиль эте. «Къырымда халкъ эдебиятыны яшатыджылар» адлы 
макъалесинде исе кедайларнынъ, чынъджыларнынъ, масалджыларнынъ 
яратыджылыгъы ве истидадындан насыл файдаланмакъ, олардан халкъ агъыз 
яратыджылыгъы нумюнелерини насыл топламакъ кереклиги акъкъында муим 
талиматлар бермекнен берабер, айрыджа къырымтатар фольклоры узеринде 
токъталып, халкъымызнынъ зенгин фольклорындан нумюнелер де кетире. 
Асылында о шаркъшнаслыкъта янъы ёнелишке —- къырымтатаршнаслыкъкъа 
темель къоя. 

1925 сенеси дердж эттирген «Къырымтатар медениети эсерлерини 
тедкъикъ этюв» макъалесинде о, 1840 сенеси Орлы Сеит-Халиль деген шаир 
бутюн Къырымны джаяв доланып чыкъкъан сонъ «Дестан-и Къырым» адлы 
эсер язгъаныны къайд эте. Дестаннынъ бир аджайип ери олса, о да 
муэллифнинъ Къырымнынъ эр бир шеэрине багъышлап дёртер сатырлыкъ 
шиир язып къалдырувындадыр. Дёртлюклерде шу шеэрлернинъ озь 
хусусиетлери акс эттирильгендир. 

Осман Акъчокъракълы 1925 сенеси Усеин Боданинский 
ёлбашчылыгъында тешкиль этильген этнографик экспедицияда иштирак 
этти ве о вакъытта Судакъ районы Къапысхор коюнде ХУІІ асыр шаиримиз 
Джанмухаммеднинъ 1892 сатырлыкъ «Тогъайбей» поэмасынынъ 
эльязмасыны тапты. Онынъ эдебият тарихы ве эдебиятшнаслыкъ саасында 
япкъан муим ишлеринден бири иште Джанмухаммеднинъ белли Къырым 

сераскери Тогъайбейнинъ Богдан Хмельницкийнен берабер Польша 
къыралына къаршы япкъан сефери акъкъында 1648 сенесине аит шу 
«Тогъайбей» поэмасыны талиль этерек язгъан макъалелеридир. О поэманынъ 
баягъы къысмы украин тилине терджиме этилип «Східний світ» («Шаркъ 
дюньясы») журналында басыла. 

Озь вакътында «Терджиман»да ХУП асыр шаиримиз Эдип эфендининъ 
айны шу мевзугъа багъышлап язгъан аджайип «Сефернаме» дестаны да Осман 
Акъчокъракълынынъ тешеббюси иле дердж этильген эди. 

Онынъ башкъа макъалелеринден «Улькенинъ этнографиясы ве 
археологиясы», «Чуфут-Къаледе янъы тапылгъан тарихий эсерлер», 
«Керчьтеки къадимий абиделер», «Эски Херсонес шеэриндеки къадимий 
абиделер» ве дигерлерини къайд этмек мумкюн. 

Онынъ япкъан бир буюк ильмий иши даа шу ки,о Къырым боюнджа эски 
татар урувларынынъ 400-ге якъын тамгъаларыны араштырып тапты. Эски- 
Къырымда, Отуз коюнде, Чуфут-Къаледе пек чокъ къадимий абиделерни 
огренди. Истидатлы фольклорджы оларакъ «Чора-батыр», «Къопланды 
батыр», «Эдиге» дестанларыны огренди. 1927 сенеси «Багъчасарай чешмеси» 
пьесасыны язды ве о пьеса Къырым Девлет драма театри санасында 
мувафакъиетнен ойналды. 

Анги саада олмасын, озюни истидатлы къалем эхли оларакъ косьтерген 
Акъчокъракълы драматургиямызгъа да муим иссе къошты. «Багъчасарай 
чешмеси» музыкалы драма ве бунынъ киби де намлы композиторымыз Асан 
Рефатовнен бирликте яраткъан «Чора-батыр» операсынынъ либреттосы да 
онынъ къалемининъ емишлеридир. «Чора-батыр» операсы Къырым Девлет 
драма театринде санагъа къоюлды. Профессор Бекир Чобан-заде бу акъта 
язгъан макъалесинде «Чора-батыр» операсына: «Бу кърымтатар саньаты 
тарихында ильки корюнген энъ кучьлю, энъ севимли медений, сиясий вакъиа 
олды. Эсернинъ муэллифлери Осман Акъчокъракълы ве Асан Рефатов 
бунынъле халкънынъ медений аятында силинмез из къалдырдылар», - деп 
къыймет кесе. 

Къырымда исе «Къырымда татар тамгъалары» (1927), «Эски-Къырымда 
ве Отуздаки ХПІ —ХУ асыр язылары» (1927), «Чуфут-Къале тарихындан 
янъы малюматлар» (1928), «Волго-Дон каналы хусусында ХУІ асырда 
тизильген биринджи лейха акъкъында» (1928) ве даа бир чокъ дигер ильмий 
ишлери басылды. 

Осман Акъчокъракълы, айны заманда, фааль джемаатчы да эди. О, «Окъув 
ишлери» журналы ве Киевде чыкъкъан «Східний світ» журналы 
редколлегияларынынъ азасы эм де Къырым халкъ маариф комиссарлыгъы 
Ильмий кенъешининъ азасы эди, Украина Илимлер академиясынынъ 


! Айны шу макъаледе. 


академиги эди. 20—30-ынджы сенелерде энъ фааль чалышкъан медениет 
эрбапларымыздан бири Осман Акъчокъракълынынъ бир чокъ бедиий эсерлери, 
терджимелери ве чешит сааларгъа аит 100-ден зияде эдебий, ильмий 
макъалелери эдебият ве медениет тарихымызнынъ алтын саифелерини тешкиль 
этмектелер. Олар топланылмакъ, дердж этильмек ве огренильмек кереклер. 
Буюк алим, аджайип инсан Осман Акъчокъракълы 30-ынджы сенелерде 
«миллетчилик»те къабаатланып акъаретленди, 1934 сенеси педагогика 
институтындан иштен бошатылды. Сонъ о Бакуда яшагъан къыз 
къардашынынъ янына кетти. Анда о, И.Гаспринскийнинъ пантюркизмини 
макътагъаны ичюн къабаатланыл, 1937 сенеси апрель 7-де апске алынды. 
Махкемеде о озюни къабаатлы танымады. 1938 сенеси апрель 17-де атылды. 


«УянуВ деври»нинъ белли эрбаплары Осман Заатов, Сеит Абдулла 
Озенбашлы, Абибулла Одабаш да эдебиятымызда Ве медениетимизде 


дегерли из къалдырдылар. 


ОСМАН ЗААТОВ ү7875— 7920). Зенааты боюнджа рус тили 
оджасы эди. Асыр башында Акъмесджиттеки «Учительская школа»да дерс 
берди. «Полный русско-татарский словарь крымскотатарского наречия» 
(1906) ве «Краткий практический учебник татарского языка (этимология) 
для русских» (1915) киби китапларнынъ муэллифидир. 1901 сенеси А. С. 
Пушкиннинъ «Саран пехливан» («Скупой рыцарь») драмасыны 
къырымтатарджагъа чевирип Багъчасарайда айры китап шекилинде 
нешир этти. 

Осман Заатовнынъ мезкюр «Русча-татарджа лугъат»ы даа неширден 
чыкъмаздан эвель, И. Гаспринский «Терджиман»да онынъ акъкъында шойле 
яза: «Акъмесджиттеки окъув юртунынъ оджасы Осман Заатов кенди 
тарафындан тертип этильген «Русча-къырымтатарджа лугъат»нынъ 
неширине изин алгъандыр. Иншалла, якъын арада китап неширден 
чыкъаджакътыр. Бойле иште биринджи теджрибе эткен муэллиф кенди 
ветандашлары русчаны огренмеси ичюн ярдым этмеге шерефане макъсат 
эдингендир. «Лугъат»къа чокъча ишлетильген 15.000 сёз кирсетильди».! 

Бундан сонъ Гаспринский «Лугъат»нынъ русларгъа да файдаланмакъ 
имкяны олмасы ичюн рус арифлеринен джыйылгъаныны къайд эте. Сонъра 
газетада бу «Лугъат»нынъ нешир олунгъаны акъкъында да хабер бериле. 

Осман Заатовнынъ бу лугъаты чокъ несиллерге хызмет этти. О 


' И. Асан огълу Керим. Сахна къараманлары // Йылдыз. 1997. №6. 

«Лугъат»тан 70—80-инджи сенелерде бизлер чокъумыз файдаландыкъ. Оны 
шахсен озюмиз фото нусхаларыны чыкъарып яшлар арасында чокъ 


даркъаткъанмыздыр. Эдипнинъ бундан 90 йыл эвель япкъан иши бугунь де 
эдебиятымызгъа хызмет этмекте. 


СЕИТ-АБДУЛЛА ОЗЕНБАШЛЫ (1867-1924). Багъчасарайда 
догъды. Илькиде ерли оджа Усеин эфендиде окъуды, озюнинъ зеккийлиги ве 
истидады, гъайрети саесинде озю мустакъиль суретте арап, фарс ве рус 
тиллерини огренди. Яшлыкъта тиджарет ишлеринен мешгъуль олса да, 
«Терджиман» газетасында фааль иштирак эте, бир къач йыл 
«Терджиман»нынъ басмаханесинде хаттатлыкъ, муреттиплик вазифесинде 
булуна ве бу газетада озюнинъ шиирлерини, макъалелерини бастыра. 

Къырымтатар эдебияты ве хусусан драматургиямыз тарихында 
С.А.Озенбашлы башлыджасына озюнинъ 1901 сенеси язгъан «Оладжагъа 
чаре олмаз» пьесасынен беллидир. Айны шу сенеси санагъа къоюлгъан 23 
саифелик бу пьеса 1902 сенеси айры китапчыкъ шеклинде басылып чыкъты. 

Озюнинъ миллий турмуш адиселерине багъышлангъан шиирлеринде о 
кескин суретте адамларнынъ саранлыгъы, ийлекярлыкълары, юзьсюзликлери 
устюнден куле. Озю даа сагъ экенде онъа «Халкъ шаири» дей эдилер. 

С.А.Озенбашлы юзлердже шиир язды, амма сагълыгъында бир-эки 
парчасындан башкъа, ич бир шей нешир этмеге чаребуламады. Атта чокъ эмек, 
къасевет ве хорлукъларнен азырлагъан «Фонограф хакъайыкъ» («Акъикъат 
сеси») серлевалы назм меджмуасы ойле де эльязма шеклинде къалып кеткендир. 
Адындан билекорюнгени киби, Озенбашлы озюнинъ меджмуасында ичтимаий 
аятны догърулыкъ ве акъикъат иле ольчемеге арекет эткендир. Затен тамам бу 
шей о девирдечар акимиети алып баргъан сиясетине ич де керекмей эди. 1905— 
1907 сенелери корюнгензайыф ярыкъ да реакция девиринде тез вакъыт ичинде 
амансызджа сёндюрильди. Илле китап бастырмакъ меселеси дефаларджа 
феналашты. Сонъундан о девирнинъ вазиетини анълатаракъ, А.С.Айвазов бойле 
язгъан эди: «Арасы чокъ кечмеден умумрусие истиля иден мюртедуслер арекети 
бутюн тюрк-татарларда корюлен енъилик деврини сёндюрмее, хенуз догъмая 
башлаян енъи татар эдебиятыны богъмая къалкъышыюр, эвельде инкъиляпчы 
къырым генчлигининъ нашир-эфкяры олан «Ветан хадими» багъланыюр, 
рушдиелер къапатылыюр, муаллим ве мухаррирлерден бир къысмы тевкъиф 
идилип, иштен чыкъарылыюр, бир къысмы да Къырымдан сюрюлиюр. Бу сюретле 
къач юз бинъ къырымтатарларынынъ мукъаддераты талим ве тербиеси эвельки 
киби «духовный правления»йы кендилерине бир «кябе» иттихаз иден бир сюрю 
истипдат мемурларына тевди олуныюр. Ана дилинде китапларын 
чогъалмамасы ичюн гъает шиддетли цензор къоюлыюр, цензора кондерилен 
ильмий, эдебий ве лирик мевзулар узеринде язылан эсерлер биле айларджа 

цензорда тутульюр. Бунлардан пек азынынъ суя, сабуна тутунмаларынынъ 
махдуд микъдарда басылмасына рухсет верилиюр. 1917 сенеси инкъилябына 
къадар Къырымда татар дилинде рисале ве китапларын аз басылмасынынъ 
биринджи себеплеринден бириси де бу ал иди». 

Иджадынынъ биринджи сатырларындан башлап чар акимиетине къаршы 
кучьлю дарбеэндирген С.А.Озенбашлы озь халкъынынъ эски руху, чюрюк 
зехниетини де кескин тенкъитке огъратты. Къырымнынъ миллий омюриндеки 
къарама-къаршылыкъ, табакъалашув, миллет огърунда хызметни 
танымаюв, инсан укъукъыны инкяр этюв киби алларны ачыкъ косьтерди. 

Заманы илеС.А.Озенбашлы багъчасарайлы бир зенгиннинъ эвинде иш 
кочюриджи вазифесинде булунды. Иште о девирде адамлар арасындаки 
саранлыкь, айнеджилик, бошбогъазлыкъ, хумарбазлыкъ, яланджылыкъ киби 
чиркин адетлерге къаршы эсерлер язды. 

О девирнинъ шиириети аджайип сатырлар илезенгин олсада, везин ольчюси 
(эсасен парадигма) меселесинде зайыфлыкъ дуюла. Бу алгъа ялынъыз айры 
муэллифлернинъ иджадында дегиль де, умумен тюркий, шу джумледен 
къырымтатар, назмиетинде де раст келине. Занымызджа, бунынъ себеби (эбет, 
истидатсызлыкътан гъайры) белли бир дереджеде эдебиятымыздаки бедиий 
васта веараштырувларнынъ кечит деври иле багълыдыр. Эски шиириетимиз 
чокъусы «аруз» ольчюсине, яни сатырлардаки эджаларнынъ сыфаты ве 
микъдарына эсасланса, ХІХ асырнынъ сонъларында «бармакъ» ольчюси (яни 
сатырлардаки эджаларнынъ тенъ текрары ве бир тертипте кельмеси) мейдан 
алмагъа башлай. Шунынъ ичюн тюркий шиириетнинъ бу эки эсас везин 
ольчюсининъ бир-бирине якъынлашкъаныны, атта базыда аралашкъаныны 
коремиз. Меселя, Абдульгъафар Шейх-заде ве Осман Акъчокъракълынынъ 
1901 сенеси нешир олунгъан И.А.Крыловдан терджимелеринде («Къаргъа ве 
тильки», «Шамеклер», «Эмен агъачы ве къамыш», «Тильки ве юзюм», 
«Сандычыкъ» шиирлери) базыда айны парчаларда шу эки ольчюни де раст- 
кетирмек мумкюн. 

Озюнинъ актив позициясы ве фаалиети ичюн белли табакъалар 
тарафындан онъа зорбалыкъ япылувы нетиджесинде сакъатлангъан Сеит- 
Абдулла Озенбашлы чокъ йыллар хаста олып, 1924 сенеси вефат эте. 


АБИБУЛЛА ОДАБАШ — Тимурджан, Чатыр-Тавлы (7887, февраль 
11— 1938). Ялта уездининъ Алушта районындаки Корбекуль коюнде Одабаш 
Абдурешид эфендининъ къорантасында догъды. Балалыкъ чагъында ерли 
мектепте окъуды. Тербиесинде динге зиядедже мейиль берильген эди. О, бир 


' «Окъув ишлери» журналы, 1927. М 1. С. 49-50. Бу малюматлар И. Асан огълу 


Керимнинъ эсеринден алынгъандыр. «Йылдыз» журналы, 1998. №4. С. 138—140. 
2 Исмаил Асан огълу Керим. Къырымтатар эдебияты. Акъмесджит, 1995. С.89—91. 


233 


йылда Къур’анны огрене. 1910 сенеси о Меккеге аджиликке бара. Андан 
къайткъанда Истанбулда токъталып дарульфунунларнынъ бирисине 
окъумагъа кире. Окъудыгъы заман, сиясий меселелерде иштирак этип 1908 
сенеси декабрь 30-да ресмий тэсис этильген «Къырым талебе джемиети»не 
къошула. Шу йыллары Истанбулда мезкюр джемиеттен гъайры, къырымлылар 
тарафындан тешкилятландырылгъан «Ватан» адлы даа бир джемиет пейда 
олгъан эди. Иште, бу джемиетлернинъ ярдымынен А.Одабаш 1911 сенеси 
«Алтын ярыкъ» адында шиирлер меджмуасыны нешир эте. Бу меджмуада 
«Тимурджан» тахаллюсынен «Алтын ярыкъ» поэмасыны бастыра.!913 сенеси 
басылгъан «Яш татар язылары» эдебий эсерлер топламында исе онынъ 
«Заваллы тайым» адлы кинаели шиири басыла. Профессор Бекир Чобан- 
заденинъ изаатына коре, бу шиирде гузель къунлу ве къабилиетли бир тайнынъ 
узун муддет огюзлер арасында булунмасындан «огюзлешмеси» косьтериле. 
Айны шу джыйынтыкъта онынъ Исмаил бей Гаспринскийге багъышлангъан 
«Улу бабай» адлы шиири басыла. 

1917 сенеси, Къырымгъа къайтып кельген сонъ, Абибулла Одабаш эдебий 
эсерлер иле берабер къырымтатар эдебий тилининъ тикленмеси ве инкишаф 
этмесине хызмет эте. 1918 сенеси август 23-те чыкъкъан «Миллет» 
газетасында онынъ «Къайсы тиль?» серлевасы иле уникаль ве гъает эмиетли 
бир парчасы басыла. Мында о къырымтатар эдебий тилининъ насыл ёлнен 
илерилейджегини косьтере. (Бундан сонъ: 1924, 1927, 1929, 1934 сенелери 
Акъмесджитте кечкен Бутюнкъырым тиль ве имля конференциялары 
А.Одабаш иле бу меселеде фикирдеш киби къарарлар къабул эттилер). 

Абибулла Одабаш І Къурултайнынъ делегаты ола. Онынъ агъасы Бекир 
Одабаш исе Миллий Фыркъа Меркезий Комитетининъ азасы ола (1929 сенеси 
апске алынып, атыла). 

1920 сенеси, Врангель девринде, А.Одабаш Акъмесджитте «Ешиль ада» 
журналыны чыкъармагъа башлай. Хаберимизге коре, бу журналнынъ ялынъыз 
дёрт-беш саны чыкъкъандыр. Бунъа бакъмадан мезкюр журналда басылгъан 
эсерлер эдебиятымызнынъ инкишафы ичюн айрыджа бир роль ойнагъандырлар.! 

1921 сенеси нешир олунгъан «Бильги» журналынынъ да муаррири Абибулла 
Одабаш олгъандыр. Бу дерги де тиль меселесине зияде эмиет берип, биринджи 
санында Амди Герайбайнынъ «Тувгъан тилим» адлы аджайип манзумесини 
баса. Абибулла Одабашнынъ озю де шиирлер яза эди. 

1921 сенесинден сонъ Къырым АССР Маариф Комиссарлыгъында чалыша 
ве айны вакъытта Тотайкой оджалар техникумында дерс бере ве сонъра 
Къырым педагогика институтында къырымтатар тили ве эдебияты 
факультетининъ доценти ола. 1923 сенеси А.Одабашнынъ «Унутмайджакъ» 
адлы икяеси «Чатыр-Тавлы» тахаллюсынен айры китап этип чыкъарыла. Бу 


' Айны шу китаптан. С. 127. 

эсер 1921 сенесининъ ачлыгъы мевзусында язылгъандыр. Ачлыкъ мевзусы асла 
йигирминджи сенелери бир чокъ къырымтатар языджыларынынъ иджадында 
акс олунды. «Муэллиф «Унутмайджакъ» икяесинде ачлыкъ мевзусыны 
Эсмачыкънынъ такъдири вастасынен ача. Эсердеки вакъиалар бир къач кунь 
ичинде олып кече. Икяенинъ сюжет ёлагъыны исе эсасен хатырлавлар ве 
диалоглар тешкиль эте. Эсмачыкънынъ дуйгъулары буюк усталыкънен 
косьтериле. Повесть къараманлары олгъан Яшар дудунынъ веЭсмачыкънынъ 
озьлерине хас лакъырды тиллери бар. Къараманларгъа бойле хусусий тиль 
берилюви иле муэллиф оларнынъ образларыны мукеммеллештире».' 

Умер Аджи-Асаннен бирге «Тюрк-татар тили» (1923), «Окъув китабы» 
(1924) дерсликлерини, И.Къаянен бирликте исе «Къырымтатар тилини 
огретюв» къулланмасыны чыкъара. 1926 сенеси З.Бахаревичнен берабер 
«Къырымтатар бала тюркюлери» топламыны ве дигер китапларыны 
чыкъара. 1925-1926 сенелери «Окъув ишлери» журналында бир сыра эдебий- 
медений макъалелерини бастыра. 1926 сенеси Бакуда отькерильген 
І Бутюниттифакъ тюркшнаслыкъ съездинде иштирак эте ве «Тюркий тиллерде 
терминология» мевзусында докладнен чыкъышта булуна. 

Бойлеликле, Абибулла Одабаш инкъиляптан эвель ве совет девринде де 
къырымтатар эдебий тилининъ шекилленмесинде буюк роль ойнады. Онынъ 
мектеп, окъув ве тиль акъкъында макъалелери ве рисалелери бугунь де озь 
эмиетини джойгъаны ёкълар. 

Абибулла Одабаш 1928 сенеси октябрь 26-да Джелял Меинов, Амди 
Герайбай, Якъуб Кемал, Абляким Ильмий кибизиялыларымызнен бир сырада 
апске алына ве айны шу йылы декабрь 17-де ОГПУ коллегиясы оны олюм 
джезасына укюм эте. О, бир йыл къадар Москвада «Бутырка» тюрьмесинде 
олюмге укюм этильгенлер камерасында ята. 1931 сенеси январь 13-те олюм 
джезасы 10 йыл лагерь джезасынен денъиштириле. 1934 сенеси о 
къорантасынен корюше. Шундан сонъ къорантасы Орта Асиягъа кочип кете. 
Профессор Д.П.Урсунынъ язгъанына коре, Абибулла Одабаш 1938 сенеси 
апске алына. 1991 сенеси апрель 17-де къабул олунгъан Украина къануны 
муджиби бутюнлей акълана. 


О девирнинъ энъ фааль иджаткярлары Мемет Нузет ве Джемиль 
Керменчикли сонъундан классик шаирлеримиз сырасыны арттырдылар. 


МЕМЕТ НУЗЕТ (Тахаллюсы — «Туревич». Асыл сой ады Челебиевдир) 
(1888, март 13— 1934, майыс 4). Евпатория уездининъ Айдаргъазы коюнде 
Шейх-Ислям челебининъ къорантасында догъды. О, балалыкъ чагъындан 
чынъ, бейит айтыл юрьген чынъджыларнынъ, кедайларнынъ чынъларыны, 


' Джемиле Асанова. Абибулла Одабаш // Йылдыз, 1991. №4. С. 87. 

бейитлерини, халкъымызнынъ дестан ве масалларыны, аталар сёзлери ве 
джумакъларыны эшитип, халкъ йырларынынъ текрарланмаз хош эзгилерини 
сунгер киби ичинесинъирип, чешит миллий адет ве аньанелеримизни, наврез 
байрамларыны корип осе. Шу аджайип балалыкъ теэссуратларыны зеининде 
сакълап, сонъундан озь яратыджылыгъында булардан гъает усталыкънен 
файдалана. 

Озюнинъ эдебий фаалиетини Октябрь инкъилябындан эвельки девирде 
башлагъан, «Кърымтатар шиирий сёзюнинъ корюмли ве истидатлы 
усталарындан бири» олгъан классик шаиримиз Мемет Нузетнинъ 
яратыджылыгъы эдебиятымызда озюне хас айрыджа бир дегерли ер 
тутмакъта. Шаирнинъ яратыджылыгъы акъкъында сёзни онъа, тедкъикъатчы 
шаиримиз Эшреф Шемьи-заденинъ кескен бу къыйметинден башлар экенмиз, 
онынъ акъкъында ашагъыдаки малюматларда эсасен Шемьи-заденинъ «Эс, 
татлы ель, талгъын-талгъын» серлевалы макъалесине! базанылгъаныны 
къайд этмек истеймиз. 

Илериде оладжакъ шаир озюнинъ ильки тасилини кой оджапчесинден 
ала. Сонъра бабасы Шейхислям челеби 1897 сенеси оны Евпатория 
медресесине ерлештире. Бу вакъытта энди анасындан оксюз къалгъан Мемет, 
осьмюрлик чагъынынъ учь йылыны шу медреседе кечирсе де, омюрден узакъ 
бу схоластик «бильги оджагъы»нда кечильген диний дерслер оны ич де 
къанаатлендирмейлер. Озю гъает сергек, талапкяр огълан бойле окъувдан 
насыл къуртулмакънынъ чаресини къыдыра ве 1900 сенеси Багъчасарайдаки 
мешур Зынджырлы медресеге окъумагъа кире. 

Мемет Багъчасарайда озюни янъыдан дюньягъа кельген киби ис эте. Чешит 
фенлерни о, тюрлю китаплардан, къыраетлерден та койде экенде огренип 
башлагъан эди, амма янъы фенлерни, хусусан рус тилини темелинден мында 
огренип башлай. Бу саада онъа Исмаил Лемановнынъ айрыджа буюк ярдымы 
ола. Онда о рус тили ве эдебиятындан дерслер ала. Меметнинъ халкъ 
эдебиятына ашналыгъыны, бир чокъ миллий дестан ве эртеклерни эзберден 
бильгенини ве озю де патта-сатта шиир язувнен огърашкъаныны эшиткен 
Леманов оны озь имаесине ала ве онъа мешур рус шаирлери Жуковскийнинъ, 
Пушкиннинъ, Никитиннинъ шиирлерини, Крыловнынъ масалларыны озю 
окъуп анълатып башлай. Пушкин шиирлерининъ саделиги, бедиий къувети 
ве джазибедарлыгъы яш кедайны эсир ала. Сонъундан Мемет Нузетнинъ озю 
айткъанына коре, онынъ нефис эдебиятнен джиддий меракъланмасына илькиде 
оджасы Исмаил Леманов себепчи ола. 

Мемет Нузетнинъ фааль эдебий яратыджылыгъы 1905 сенеси инкъилябы 
девринде башлай. Бунъа къадар о, шу вакъытта чыкъарылгъан газета ве 
китапларны окъуй ве Гаспринскийнинъ «Дар ур-Рахат мусульманлары» ве 


' «Омюр ве яратыджылыкъ» китабы. Ташкент, 1974. 

«Кунь догьды» романлары киби, эдебиятчылыкъ назариесинде маарифчилик 
реализми деп адландырылгъан яратыджылыкъ усулы, яни рационализм, 
дидактизм ве ахлякъ тюзетюв усулынен язылгъан эдебий эсерлернинъ тесири 
алтында иджат эте. 

Эскиликнинъ ве янъылыкънынъ узлашылмаз курешининъ, истер-истемез, 
шааты олгъан Мемет Нузет, зулум ве истисмар боюндырыгъы алтында 
инълеген халкъ кутьлелерини арекетке кетирген 1905 сенеси инкъилябынынъ 
ильки гурультилерини Зынджырлы медреседе окъугъан вакътында эшите ве 
бу инкъиляпны Решид Медиев, Шамиль Тохтаргъазы, Асан Чергеев киби 
демократик бакъышлы зиялыларымыз ве языджыларымыздай севинчнен 
къаршылап ала. Лякин бу къуванч чокъкъа бармай. Шу йылы император 11 
Николай тарафындан халкъкъа «граждан эркинликлери» берюв, «къанун 
чыкъарыджы» Думаны чагъырув ве даа чокъ ваделер адагъан «Манифест» 
имзалана. Албуки, бундан макъсат халкънынъ козюни боямакъ экен. 
Акъикъатен, 1906 сенеси июль 21-де І Девлет думасы, 1907 сенеси июнь 3-те 
исе П Девлет думасы дагъытылгъан сонъ, алдангъан халкънынъ 
козьлеринден перделери тюше. Бундан сонъ къатты «Столыпин реакциясы» 
девири (1907—1910 сенелери) башлана. 

Бу вакъытта Мемет Нузет о девирнинъ менфий девлет ве сиясий эрбаплары 
акъкъында, муфти сайлавлары, Дума сайлавлары, медресе исляатлары киби 
мевзуларда бир чокъ сатирик ве юмористик эпиграммалар яза. Лякин булар 
о вакъыт либерал сиясет алып баргъан «Терджиман» газетасында 
басылмайджагъыны яхшы бильген шаир эльязмаларны аркъадашларындан 
топлап алып гъайып эте. 

1909 сенеси полиция незарети алтында булунгъан яш шаир, инкъиляп 
джеллятлары олгъан девлет эрбаплары акъкъында эпиграммалар язувда 
къабаатланып къапатыла ве 4 ай Акъмесджит тюрьмесинде соргъу алтында 
булуна. 

Апсханеден чыкъкъан сонъ о Русие бойлап, сеяаткъа чыкъув манасынен 
Къырымдан кете. О вакъытта шаир Москвада, Петербургда, Нижний 
Новгородда, Къазанда, Уфада, Уральскте, Оренбургда булуна. 1910 
сенесининъ башында, Къазанда Абдулла Токъайнен корюше, онынъ 
лекцияларыны динълей. 

Мемет Нузет озюнинъ ильки шиирлеринде Къырымнынъ чёльтарафынынъ 
аятыны, манзараларыны, койлюлернинъ факъырлыгъыны, джаиллигини, 
сафдиллигини тасвир эте. Онынъ эр бир шиири сонъ дередже ачыкъ, эр кеске 
анълайышлы образлы тильнен язувлы. Мына, онынъ «Чёль тарафынынъ 
аятындан» адлы шииринден сатырлар: 

Чёль тарафнынъ койлюлери культёбеге тырманыр, 
Чёльге, ёлгъа, къыбла-сырткъа, дёрт бир якъкъа къараныр. 


Ашкъа тойып кирер уйге, дым кошеде узаныр, 
Ич ойланмаз куфли ерден инсан нелер къазаныр. 


Культобедир койлюлернинъ ахырети, дюньясы 
Анда чыгъып зевкъланмакътыр тюшюнджеси, хульясы. 


Кечер шайтип язы-къышы, яв заманы, руясы, 
Эгленирлер эмишлернен Хатиджеси, Ильясы. — 


деп башлагъан шиирини, эзильген халкъкъа азатлыкъны ким кетиреджегини 
даа бильмеген шаир, эксери маарифперверлеримиз киби, койлюлерни бу 
агъыр вазиеттен ялынъыз окъув, бильги оджакълары къуртара биле, койлю 
меселесини ялынъыз мектеп чезе биле, деп битире: 


Д жаилликмен зеэрленген сонъ о койлернинъ авасы, 
Юзерлиги, татранлары, джушанлары, джувасы, 


Мен беллесем, эп батылдыр анълатмакънынъ давасы, 
Чезер буны мектеп деген окъув, бильги ювасы. 


Мемет Нузет поэзиянынъ чешит жанрларында эсерлер яратты: сатирик ве 
юмористик шиирлер, балалар ичюн шиирлер, ахлякъ ве турмуш, тербие 
мевзуларында шиирлер, лирик шиирлер, агитацион шиирлер, шиирий пьесалар, 
поэмалар веиляхре. Буларнынъ эр биринде шаир поэзиянынъ юксек нумюнесини 
косьтерди. Лякин, эр алда, онынъ текрарланмаз истидады энъ зияде кечмишнинъ 
менфий адетлерини, диний хурафатларны, феодализм къалымтыларыны тенкъид 
этювге, адамларда олгъан менфий чизгилерни: ичкиджиликни, ачкозьлюкни, 
саранлыкъны, нефисхорлыкъны кулькюге алувгъа, къаралавгъа 
багъышлангъан эсерлеринде парылдады. Мемет Нузетнинъ садыкъ шегирти 
олгъан Эшреф Шемьи-заде бу акъта: «Бу феодализм къалымтыларынен, бизим 
сатирик эдебиятымызда, озюнинъ отькюр къалеминен иркильмей, талмай 
курешкен энъ популяр, энъ семерели шаиримиз Мемет Нузет эди»! — деп яза. 

Мемет Нузетнинъ буюк колемли эльязмалар дефтери белли шаиримиз 
Абдураман Къадри-заденинъ Румынияда яшагъан къызы Пирае ханымда 
сакъланып къалгъандыр. Пирае ханым Ташкентке кельген вакъытта Эшреф 
Шемьи-заденен багълана ве Эшреф агъа сонъундан бу дефтердеки бир сыра 
шиирлерни «Ленин байрагъы»нынъ 1967 сенеси «Раатлыкъ саифелери»нде 
(майыс 6, июнь 17) бастыра. 

Шаирнинъ бойле сатирик ве юмористик манзумелерининъ халкъ арасында 


' Айны шу китаптан. С.57 


энъ зияде мешур олгъанларындан: «Ногъайнынъ адагъы», «Узун къулакъ 
азиз», «Ава сертийген», «Менден де гедженъ хайыр», «Сокъур козьден 
сеадет», «Тюркюли намаз», «Чобан ве эчки», «Такъсим дерси», «Къайдан 
чыкъа?», «Бизнинъ бабайлар», «Ички къурбаны», «Вааз», «Ногъайнен 
молла», «Тек магъа корюнме», «Агъыр джеза» ве даа чокъ эсерлерини къайд 
этмек мумкюн. Булардан базылары «Ленин байрагъы»нда, «Эдебият 
хрестоматиясы»нда ве бир сыра эсерлери де Эшреф Шемьи-заденинъ «Омюр 
ве яратыджылыкъ» китабында басылдылар. 

Мемет Нузетнинъ поэзиямызда къазангъан буюктен-буюк 
мувафакъиетининъ эсас менбасы — онынъ токътамай халкъ 
яратыджылыгъынынъ битмез-тюкенмез хазинесине далувында ве халкъ 
тилининъ аджайип зенгинлигинден кениш суретте файдаланувындадыр. 
Эшреф Шемьи-заде бу хусуста шойле дей: «Мемет Нузет халкъ 
яратыджылыгъы хазинесинден алгъан къыйметли сёз эльмазларыны даа зияде 
джулялап, къадын герданлыгъына тизильген бриллиант ташлары киби, 
оларны шиир мисраларына, несир эсерлерининъ сатырларына усталыкънен 
тизерек, озь тувгъан халкъына къайтарды». 

Мемет Нузет шиирий шекиллер ве шиир техникасында да 
сукъланыладжакъ дереджеде усталыкъкъа саип эди. Онынъ бу усталыгъы 
эр бир эсеринде олгъаны киби, инсаннынъ дуйгъу ве эеджаныны образлы 
суретте акс эттириджи лирик шиирлеринде де козьге чарпа. Шаирнинъ 1920 
сенеси омюр аркъадашы Фера апте ольгенде язгъан «Севдигимнинъ къабри 
башында» ве «Къырыкъ къальбимнинъ къайгъысы» адлы эки шиири бар. 
Мына оларнынъ экинджисинден бир къач сатыр: 


Табут тартып тенинъни топракъ тутты, 
Джаш джанынъны джутукъ джер джалмап джутты. 


Козь корьмеген куньлерде, кокрек кирли, 
Тюшюнджелер, тасалар, тюрлю-тюрлю. 


Мезарынъа мингенлер миявкъушлар, 
Тек-тик тенге туюла тик тавушлар. 


Талпынаман тентиреп тен тарлыкъта, 
Мырылданып, монсиреп мезарлыкъта. 


Къабиринъни къармалап къалтырайман, 
Джангъа джетти джангъызлыкъ деп джылайман... 


Бу шиирде сатырларнынъ эр бир сёзю айны бир арифнен башлана, шаир 
бу шиирлерде аллитерация усулындан билип файдалана. 

Шемьи-заде озь макъалесиндебу усулнынъ халкъ агъыз яратыджылыгъында 
да кениш къулланылгъаныны косьтеререк, базы сёзлернинъ башындаки 
сеслерни «дж» арифинен айткъан кишилерге шакъа тарзында: «Джаз 
джарыкъта джалт-джулт этип, джашын джалтырап джавун джавгъанда, джол 
джанында джарты джабувым джабып джаткъанда, бир джылан бир 
джумранны, джалп-джулп этип, джалмады-джулмады да, джутты джиберди» 
деп, токъумакъ адет олгъаныны къайд эте. 

Мемет Нузетнинъ «Ногъайнынъ адагъы» шиирини исе истидатлы санат 
эрбабы Аблямит Умеров чокъ йыллар «Къайтарма» ансамблининъ санасында 
хусусий бир усталыкънен иджра этип сейирджилернинъ чокъ алгъышыны 
къазангъандыр. 

Затен юмор ве сатирик мевзуда Мемет Нузетке етер шаир олмаса керек. 
Эшреф Шемьи-заденинъ хатырлавына коре, 1920 сенелерде Акъмесджитте 
яз татиллери вакътында тешкиль этильген оджалар курсларында дерс берген 
Абдулла Лятиф-заде оджалар арасында «Талап эткен — мурадына еткен» 
мевзусында шиир токъув мушаиреси илян эте ве бу мушаиреде Мемет 
Нузетнинъ язып кетирген «Нышанлыма кеткенде» шиири гъалебе къазана. 
Шиирнинъ сюжети шойле. Къар аралаш ягъмур ягъып тургъан титис бир 
къыш акъшамы, бир йигит, джарты бир араба екип, къомшу койге 
нышанлысынен корюшмеге кете. Бойле елли, ягъмурлы авада, зифт 
къаранлыкъта, «опма малаз агъыр ёлда», заваллы йигит адаша, ушюй, ачыкъа, 
устю-башы чым-чыркъ сув ола. Лякин, нышанлы къызнен корюшмек дерди, 
бутюн бу кучьлюклерни енъе. Йигит, ахыры шу койге барып чыкъа ве 
нышанлысынен корюше. 


НИШАНЛЫМА КЕТКЕНДЕ 


Бир къыш куни къалдым ёлда, араба джарты, ат арыкъ, 
Къарангъылыкъ чёкти ерге, ёкъ джылт эткен бир ярыкъ. 
Нишанлыма етийим деп, ийтен-сайтан! кетемен, 
Адым сайын атлар токътай, мен де тыныш этемен. 


«Ай! Уй!» — диймен, атым джурьмий, къатсин, гъарип тарталмай. 
Мечевде бир къотур тай бар, о да тартып джарталмай. 

Эпкин эскен Азав ели кокюс къаплай, джурьсетмий, 

Къатты джавгъан къыш джавуны янакъны да терс этмий. 


' Ийтен-сайтан — пек баткъакъ чамурлы ерлерде, копчеклер батып къалгъанда, 
тюшип, арабаны артындан итеп, — дегени. 

Кимерде бир дёрт яныма къулакъ салып дынълайман. 
Кой тапмасам, ишнинъ неге тигеджегин анълайман. 
Аччы ельнинъ зыйылтысы тургъан сайын артыша, 
Ачлыкъкъа да даяналмай, ичим-баврым тартыша. 


Усть-баш енгиль, джавгъан джавун джандан-джигерден кече. 
Кунь ярыгъы болса не исе, къарангъы да бир гедже. 

Ал, ятайым ёлда десем, олюм - пешин, бар да бар. 

Дедим: — Анджа бондай куньде эр баласы ёл табар! 


Дёрт бир якъта сес солукъ ёкъ, эшитильмий бир давуш. 
Не сырт белли, не куньбаты, не къыбла, не куньтувуш. 
Дёрт аякълап, ер бавурлап, из къарайман къолумман, 
Не де болса джонийим деп, кетеяткъан ёлумман. 


«Айды, айванлар, давранынъыз!» — дедим, малий ынтылды, 
Силькип алгъан мечевнинъ де джанкъайышы къутулды. 
Алай-булай тагъъыштырып, алдым тизгин къолыма, 
Къаранлыкъта къармаланып, бир даа тюштим ёлыма. 


Баш окъалав, энъсе тырнав, джылав, кульгю хайыр этмий, 
Юректен де нишанлымны корьмек дерти ич кетмий. 
Атны мечев, эрни намус ольдиргенин ойланып, 

Ташны джармакъ, тав авдармакъ гъайретине байланып, 


Болгъан кучюм, ачувымны топлай берип бир ерге, 

Кокюс керип къар-борангъа, эскен аччы еллерге, 

Бираз джаскъап джандавурны!, малийни бир шыпырдым, 
Опма малаз авур ёлны? теран даа шапырдым. 


Д жаяв-джалпы, джыгъыла-тая, зор этип озь кучюме, 
Къарсанбадан иркильмемек дерти толды ичиме. 

«Къач, токътайым, атларнынъ да бек тыгъылды нефеси», — 
Деп тургъанда, къулагъыма токъунды бир ит сеси. 


Къулакъ салдым сеске табан, ельмен къарышып якъындан 
Эшитиле талгъын-талгъын, ёлнынъ къыбла ягъындан. 
«Койдир, бугъай?» — деп, атларны айландырдым давушкъа, 
«Тапсам, теран пысарман, — деп, — бир талда я къувушкъа». 


' Бираз джаскъап джандавурны — мечевге (янбашкъа) екильген тайны 
тельбевлернен бираз урып, — демек. 


2 Опма-малаз авур ёлны — ягъмурдан сакъызланып къалгъан къара топракъ, агъыр 
ёлны, — демек. 

Шай дер экеч, онъ ягъымдан бир джылтырды корюнди. 
Шогъа табан бурып эдим, малий де бир сюрюнди. 
Арбачыгъым тарс токътады бир шекийге тирелип, 
Дуйдым артыкъ кельгенимни, бир ерлерге сюйрелип. 


«Тев, тев, энди къатермен?» — деп, башым къычып тургъанда, 
Джан дарсыгъып, болгъан къаным тап мийиме ургъанда, 
Къарай къалдым, джалп этип бир, о корюнген ярыкъкъа, 

Бахт ишимни онъ кетирип, салгъан мени джорукъкъа. 


Къармаланып кетип эдим бир къалавнынъ четинден, 
Барып кирдим бир азбаргъа, уйнинъ къыбла бетинден. 
Бир даа бакъсам, не корийим, арувимнинъ койи экен, 
Ярыкъ чыкъкъан пенджере де тамам онынъ уйи экен. 


Ель окюре, сувукъ арта, къар да яхшы бората. 

Эр кес пыскъан уйли-уйине, къыш котермий къората. 

Тез туварып айванларны, байладым бир ахыргъа, 

Джаптым джарты чекменимни къотур тайгъа, факъыргъа. 


Озюм барып пенджереден давуш эттим арувгъа, 

О да шашты умютсизден гедже шайтип барувгъа. 
Къарсанбагъа къаршы кетсенъ, сонъы хайыр болакен, 
Шайтил яргъа къавушкъанда, козьге де яш толакен. 


Аджайип шаиримиз Мемет Нузет Куйбышев районынынъ Коклуз коюнде 
оджалыкъ япар экен, агъыр хасталанып, 1934 сенеси майыс 4-те Коккозь 
хастаханесинде вефат этти. 

(Мемет Нузетнинъ шиирлери «Йылдыз» журналынынъ 1987 с. 6-нджы; 
1995 с. 2-нджи ве 5-6-нджы; 1996 с. 1-инджи санларында басылды). 


ДЖЕМИЛЬ КЕРМЕНЧИКЛИ (1891—1942, январь 22). Ялта 
уездининъ Багъчасарайгъа якъын Керменчик коюнде догъды. Койде мектеп 
олмайып, Джемильнинъ бабасы Сеитабла, анасы Анифе халкънынъ 
джаиллигине языкъсынып, койлю балаларыны озь шахсий мектеплеринде 
окъуттылар. Джемиль он яшынадже иптидаий тасильни бабасынынъ шахсий 
мектебинде алды. Сонъ Багъчасарайда Абдулалим мектебиндеэки йыл окъуп, 
Зынджырлы медресеге кирди. Медреседе тек диний илимлер дегиль де, 
дюньявий илимлер окъутылмасы ичюн куреш башлангъан девирде, эскилик 
тарафдарлары олгъан мудеррислер демократик рухта эсерлер язгъан 
шаирлернинъ эсерлерини окъугъан сохталарны окъувдан къувдыра эдилер. 

Джемиль де бойле дубарагъа огърады. Абдулла Токъай, Шамиль Тохтаргъазы 
киби эм дерустеракъкъийпервер шаирлерининъ шиирлерини окъугъаны ичюн 
медреседен къувулгъан Джемиль эвден маддий ярдым олмагъанындан отьрю, 
яз айлары Къазахстангъа ве Къыргъызстангъа кетип чалышмагъа меджбур 
олды. Бираз пара къазангъан сонъ Оренбурггъа барып, анда «Хусайние» 
медресесинде окъуды. 

1913 сенеси Оренбургдан коюне къайткъан Керменчикли джемаат 
тарафындан къурулгъан дёрт сыныфлы мектепте оджалыкъ япа башлады. 
Фукъаре балаларыны мектепке джельп этмек ичюн джемаатнынъ ярдымынен 
оларгъа куньде бир кере сыджакъ емек берювнинъ тешеббюсчиси олды. 

Джемиль Керменчикли йигирми беш йыл оджалыкъ япты. Бу ишке бутюн 
бильги ве истидадыны, юрегини къойып чалышты. Онынъ оджалыкъ япкъан 
йыллары дерсликлер де ёкъ эди. О, рустилинде чыкъарылгъан дерсликлерден 
файдаланып, озь къолунен язгъан дерсликлернен иш алып барды. Советлер 
девринде о койлерде оджалыкъ япувнен бирге, ликбезлер тешкилятландырды, 
джемаат арасында медений-ярыкъландырув ишлерине фааль къошулды. 

Шаир оларакъ Керменчиклининъ иджады эсасен Оренбург медресесинде 
окъугъанда яни 1913 сенелери башланды. Эбет, Багъчасарайда окъугъанда 
да шиирлер язып башлагъан эди. Лякин о шиирлер шаирнинъ ильки 
чыкъарылгъан «Кучюк достларыма» адлы китабына кирсетильмеген. Чюнки 
о шиирлерде эскиликке, джеалетке, акъсызлыкъкъа къаршы куреште атешин 
ве джесюр шаирнинъ чаризм къурумында факъыр-фукъарелернинъ агъыр 
турмушы, оларнынъ зульмет ичерисинде хырпалангъанлары, 
къадынларнынъ акъ-укъукътан махрум олгъанлары реаль тасвирлерде акс 
олунмакъта эди. 

1917 сенеси февраль инкъилябы чар салтанатыны йыкъты, Русиеде 
монархия деврильди. Эсарет зынджыры къырылды. Чаризмнинъ демир 
панджасында чокъ чекишкен, инълеген халкъ уриет къазанды. Шаир 
халкъны бу енъишнен хайырлады, бутюн барлыгъынен маарифке — яш 
несильни окъутув, оларны джемиет ичюн хызмет эте биледжек, темиз 
ахлякълы, виджданлы, намуслы адамлар оларакъ тербиелев ишине берильди. 

Яш несиль ичюн о мектеп шаркъылары (йырлары) язды. Бу шаркъыларнен 
о эдеп, намус, видждан темизлигинде, «акъран иле муаббат, буюгимизге 
урьмет, кучюклерге мерхамет» этюв рухунда несиль тербиелев вазифесининъ 
заман ичюн муимлигини къайд этти. Онынъ отькюр къалеминден тёкюльген 
мектеп шаркъылары бутюн къырымтатар мектеплеринде, балалар арасында 
йырлангъан кутьлевий йырлар эдилер. 

Джемиль Керменчиклининъ Къырымтатар миллий арекетинде фааль 
иштираги онынъ эдебий фаалиетинде де акс олуна. Онынъ «Татарым!» (1917), 
«Мукъаддес эмелимиз олуркен» (1917), «Севин, эй, шанлы миллет!» (1918), 
«Челеби-джихане» (1918) киби ве дигер шиирлеринде миллий мустакъиллик 

гъаеси, Ватангъа ве озь халкъына севги, миллетперверлик дуйгъулары акс 
олунгъандыр. 

Шаирнинъ юкъарыда айттыгъымыз киби, 1917 сенеси нешир этильген 
«Кучюк достларыма» адлы тек бир джыйынтыгъы белли. Лякин о сонъки 
йылларда язгъан шиирлерини топлап, «Буюк достларыма» адынен бир 
джыйынтыкъ азырлагъаныны бизге огъуллары Эрджигит ве Эрдживан айткъан 
эдилер. Теэссюф ки, бу эльязма джыйынтыкънынъ такъдири белли дегиль. 

Джемиль Керменчиклининъ бир сыра шиирлери дженктен сонъ эдебий 
джыйынтыкъларда, дерсликлерде ве «Йылдыз» журналында (1991. №2; 
1992. №2; 1994. №4) дердж олундылар. Мектеп шаркъыларыны исе онынъ 
замандашлары аля даа эзберден билелер. 

Джемиль Керменчиклининъ миллетпервер шиирлеринден нумюне: 


ТАТАРЫМ! 


Баш устюмде долашыйыр бир булут, 
Манъа диюр: «Татарлыгъы, сен, унут!». 
Хайыр, достым, сен бу дерттен фаригъ ол, 
ШУу сёзлери хатиринъде эйи тут: 

«Сен не дирсенъ — татар огълу татарым, 
Татарлыкътыр о беним ифтихарым! 


Лятиф баарь рузгярлары кусерсе, 

Дёрт тарафдан аджджы еллер эсерсе, 
Ерлер, коклер, дагълар, дашлар, денъизлер 
Юзь чевирип ёлларымы кесерсе, 

Ёл арамам, орталыкъта ятарым 

Амма дерим: — Татар огълу татарым! 


Къоркъунч шемшек ич дурмайып чакъарсе, 
Эр тарафы йылдырымлар якъарсе, 

Бинъ йыл ягъмур, бурчакъ, къар, бузлар ягъып, 
Дюшен селлер орталыгъы йыкъарсе, 
Юкселирим, алчалырым, батарым, 

Ер алтына кирсем — йине татарым! 


Дюнья батса, дерья ташса, чагъласа, 
Ай, кунеш де къоркъып къачса, агъласа, 
Еди къат ер, еди къат кок бирлешип, 
Татарлыгъы инкяр этсе, сакъласа, 

Ери, кокю бир-бирине къатарым, 

Инкяр итмем — йине татар, татарым! 

Джебраиль санъа шаатлыкъ идерсе, 
Микаиль де къысметими кесерсе, 
Азраилинъ элинде къылыч, келип, 
Асрафиль де сонъ сурени окъурсе, 
Укъукъ узеринде бинъ йыл ятарым, 
Ред идерсе, зорле дерим: — Татарым! 


Арш-и-аля ахирете энерсе, 

Левх-и Махфуз козь огюме келирсе, 

Еди джеэннем, секиз дженнет, бир сырат 
Аваз кесер, татар дегильсинъ дерсе, 
Джумлесини бир тарафа атарым, 
Джеэннеме китсем — йине татарым! 


Алманлар да сенден тараф олурсе, 
Дженнет урийлеринден соралырсе, 

Эр миллете дженнеттен ер верилирсе, 
Татар олан, дженнеттен къувулырсе, 
Абдия-и джиханде бен янарым, 

Лякин йине: — Татар! Татар! Татарым! 


Джемиль Керменчикли 1937 сенеси июнь айында къапалды, миллетчи, 
халкъ душманы сыфатында укюм этильди. О, Архангельск шеэринде лагерьде 
булуныр экен, 1942 сенеси январь 22-де фашистлер шеэрге якъынлагъанда, 
сиясий мабюслернинъ душман элине тюшмемеси ичюн оларнынъ эписини 
алель-аджеле пулемёт къуршунына тизелер ве джеседлерини шу ерде 
къазылгъан афу чукъурларгъа комелер. Оларнынъ арасында шаир Джемиль 
Керменчикли де булунгъаныны огълу Эрдживан Керменчикли арадан чокъ 
вакъыт кечкен сонъ анълай. 


Пек чокъ улькелерге дагъылгъан миллетимизнинъ етиштирген ве эм 
Къырымда, эм де Къырымдан тышта яшап иджат эткен аджайип 
шаирлеринден бири Мемет Ниязийдир. 


МЕМЕТ НИЯЗИИ (1878, ноябрь 30— 1931, ноябрь 29). Румынияда 
Добруджанынъ Манкъалие къасабасы дживарында къырымтатарлар 
яшагъан Ашчылар коюнде догъды. Тасилини койнинъ эски усул мектебинде 
алгъан сонъ, он бир яшында Истанбулгъа кетип, Дарульмуаллиминге 
окъумагъа кире. Анда тасиль алгъан сонъ 1898 сенеси Къырымгъа келип 
оджалыкъ япа. Лякин Русие чар укюметининъ зулум ветакъибатындан толайы 

бир йылдан сонъ Румыниягъа къайтмагъа меджбур ола. Анда оджалыкъ ишини 
девам эте. Меджидие къасабасына авушкъан сонъ анда медреседе дерс бере. 
1900 сенеси текрар Къырымгъа кельген Мемет Ниязий муаллимлик 
фаалиетини девам эттире. Лякин 1904 сенеси Истанбулда бабасы вефат эткен 
сонъ кене Румыниягъа анасынынъ янына къайта. 1903—1909 сенелерде 
Добруджада мусульман тасили маариф джемиетини тешкиль эте, онынъ 
къурултайыны отькере. Сонъ кене Истанбулгъа кете. 

20 яшында шиирлер язып башлагъан Мемет Ниязий Тюркиенинъ намлы 
эдебиятчыларындан Намыкъ Кемал, Абдульхакъ Амет ве дигерлернинъ 
китапларыны меракънен окъуй эди. 

1904 сенеси Мемет Ниязий Истанбулдан Костенджеге келип, андаки тюрк- 
рушдие мектебинде муаллим ве мудир оларакъ тайин этильген эди. 1914 
сенеси Дарульмуаллимин дереджесиндеки Меджидие медресесине ресмийане 
тайин этиле. Сыкъ-сыкъ Истанбулны зиярет эткен муаллим анда къырым- 
татарларнынъ сербестлик ичюн курешкен гизли джемиетининъ 
топлашувларында иштирак эте, Номан Челеби-джианнен таныш ола. 
Добруджада чыкъкъан бир чокъ газеталарнен бир сырада о, «Добруджа 
садасы», «Тешвикъ» ве «Ышыкъ» газеталарыны, «Мектеп ве эали» 
меджмуасыны чыкъара эди. Бутюн бу газеталар ве меджмуа иле о ватангъа 
асрет олгъан иджреттеки миллетнинъ руху ве яраларыны сармагъа, 
дертлерининъ ташкъыныны бильдирмеге даима усанмай чалышты. 

1917 сенеси февраль инкъилябындан рухлангъан Мемет Ниязий баба 
юртуна ашыкъа. 1918 сенеси о Акъмесджитке келип чыкъа ве мында миллий 
«Акъ сёзь» газетасынынъ муаррири ола. Багъчасарайда Зынджырлы 
медресенинъ мудири олып чалыша. 1920 сенеси Къырымда Шуралар 
акимиети пекинген сонъ текрар тувгъанларынынъ янына къайтмагъа меджбур 
олгъан Мемет Ниязий омрюнинъ сонъунадже оджалыкъ япа. Шаир оларакъ 
иджады асырнынъ башында шекилленген Мемет Ниязийнинъ шиирлери 
Къырымда ве Добруджада яшагъан къырымтатарлар арасында 1904 
сенесинден башлап кениш даркъады. 1911 сенеси о Истанбулда озюнинъ 
«Итхафат» («Багъышлавлар») адлы биринджи шиирлер джыйынтыгъыны, 
1919 сенеси «Кок китап» джыйынтыгъыны бастырып чыкъарды. Онынъ бир 
чокъ шиирлери 1935 сенеси Костенджеде чыкъкъан «Къырым шиирлери» 
джыйынтыгъына кирсетильди. 193! сенеси Румыниянынъ Пазарчыкъ 
шеэринде «Эмель» меджмуасынынъ нашири Мустеджип Улькусалнынъ 
гъайрети иле шу меджмуанынъ нешрияты шаирнинъ «Сагъыш» 
джыйынтыгъыны чыкъара. 1998 сенеси Бухарестте «Сагъыш» джыйынтыгъы 
янъыдан басылып чыкъа. 

Шаирнинъэсерлери татлы тиль иле миллетнинъ дертлерини, аджджыларыны, 
нешэлерини айдынлата, онынъ сатырлары миллетни агълата, тюшюндире ве 
силькиндире, базан исе шадландыра, джоштыра, арекетке кетире. Асрет 
халкънынъ бинъ бир тюрлю алы веана юрту олгъан гузель Къырымнынъ асрети 


246 


илеянгъан бу юксек рухлу шаиримизнинъата-баба шивесинде язгъан шиирлери 
Къырымда ве хусусан Добруджада яшагъан татарларнынъ ферьядындан, 
элеминден ве аи-зарындан башкъа бир шей дегильдир. Онынъ «Ешиль 
джурткъа», «Татар бармы, деп сорагъанларгъа», «Ничюн сюйдим?», «Джурт 
сюйгиси», «Ешиль ада», «Добруджадан сизге селям кетирдим», «Менгли Герай 
медресесине марш» ведаа чокъ дигерлери иште бойле шиирлердир. 


Бизге Къырым бир чакъырым болса да, 

Коб вакъытлар бир хабер аламадыкъ... 
Асретликтен козьлерге яш толса да, 

Ешиль джурткъа тогъры джол табалмадыкъ!..— 


дей шаир «Добруджадан сизге селям кетирдим» деген шииринде иджреттеки 
адамларнынъ ватангъа ынтылышларыны акс этерек. Сонъра о: 


Тёзалмаймыз, къайтаджакъмыз. Артыкъ сиз 
Къардашлары болгъанымыз керчектен. 
Бирлешейик, биз ольсек де, ольмесин 

«Татар намы» эшитильсин юксектен! -– 


деп, юртдашларыны юрт гъаеси огърунда арекетке чагъыра. 

Мемет Ниязийнинъ шиирлери дженктен сонъ ильк кере С.Нагаев 
тарафындан азырланып, «Янъы дюнья» газетасынынъ 1991 сенеси июнь 26 
санында «Иджретте догъгъан сатырлар» серлевасынен, сонъра «Йылдыз» 
журналынын» 1996 сенеси 5,6-нджы санларында басылды. 

Иджадий фаалиетини эсасен баба юртуна багъышлангъан шиирлер 
язувнен иджретте омюрини кечирген Мемет Ниязий 1931 сенеси ноябрь 29-да 
Добруджанынъ Меджидие къасабасында вефат этти ве анда мусульман 
мезарлыгъында дефн олунды. 1935 сенеси онынъ къабрине къоюлгъан таш 
устюне: 

«Таптап кечме, токъта, тюшюн, мында бир олю джатмай! 
Ешиль Джурткъа шавле сачкъан къуяш сакъланып тура. 
Ниязий деп кечме, тарих асла Онъа кунь кесмей! 

Джав джурегин къалтыраткъан — О бир вулкан, бир бора!» — 


деп язылгъан. 
Мына шаирнинъ юреклерни инълеткен сатырлары: 


ТАТАР БАРМЫ, ДЕП СОРАГЪАНЛАРГЪА 


Татар бармы, деп ким сорай? Мына мен барман! 
Адын, шанын бек таныгъан джаш татарман! 
Тюрктен башкъа тувгъаным ёкъ дюньяда, 

Тюркнинъ ози, озь къардашы Чонъгъарман. 
Миллет адым тюрк болса да тарихта, 

Шанлы адым Татар... шай деп язарман. 

Озь терегин бегенмеген сойсызларгъа 

Гурь давушман: — Керекмийсиз! — деп айтарман. 
Кельген, кечкен ханлыкъларны, барлыкъларны 
Ёкътыр деген къансызларгъа джав боларман. 

Сав бол, арув миллет, бугунь юкъласанъ да, 

Козь яшыман бетинъ сийпап мен янтарман. 

Талкъ болсанъ да, халкъ къатында шуретинъ бар, 
Кунь корерсинъ сен де халкъдай итибарман. 

Мен корьмесем савлыгъымда бундай куньлер, 
Мезарымдан: — «Татар къайдай?» — деп сорарман! 
— «Татар къайдай?» --- деп сорарман мезарымдан, 
Алалмасам яхшы джевап, ах... джыларман. 


Шаир ольди, лякин онынъ ольмез иджады яшай, о эдебиятымызда озюне 
эбедий ер алды ве халкъкъа хызмет этмекте. 


Малюм ки, эр анги медений, сиясий, джемаат эрбабынынъ баш макъсады 
— озь халкъынынъ такъдирини къайгъырмакъ, миллетнинъ келеджеги 
огърунда тюшюнмек, бутюн барлыгъынен халкъкъа хызмет этмек, джемий 
истидадыны, фаалиетини халкъ ишине багъышламакътыр. Бунынъсыз онъа 
эрбап денильмеси шубелидир. Эбет, о тек бу мукъаддес гъаенен яшамакъ, бу 
гъаенинъ чырагъы олып янмакъ, тек бу гъаеден ильхамланмакъ керек. 

Мемлекетимизде сиясий девирлер ойле олды ки, эр бир миллетте озь 
халкъынынъ акъикъий урьмети ве шерефини къазангъан пек чокъ эрбапларнынъ 
етмиш йыл девамында адлары билеанъылмай кельди. Оларнынъ озь халкъына 
япкъан хызметлери о дередже муим ки, олар умумхалкъ урьметине толу 
дереджеде ляйыкълар. Энди — оларнынъ да адларыны анъмагъа имкян догъды. 

Халкъымызнынъ чешит сой ве чокъ муреккеп сиясий, ичтимаий 
сарсынтылар ве фаджиаларнен толу сонъки юз йыллыкъ тарихында пек чокъ 
бойле мешур эрбаплар, аджайип сималар келип кечкендир. Юкъарыда 
корьдигимиз киби, ХІІІ асыр шаири Махмуд Къырымлыдан башлап, та 
Эшреф Шемьи-задеге кельгендже пек чокълар бу джумледендир. 


Халкъымызнынъ рухий инкишафында муим ер алгъан бойле энъ корюмли 
сималардан бири, отуз учь яшында озь макъсады огърунда девир 
къарсамбасынынъ къурбаны олгъан шаир бе медениет эрбабы Номан 
Челеби-джиан олып, экинджиси Джафер Сейдаметтир. 

НОМАН ЧЕЛЕБИ-ДЖИАН (1885—1918, февраль 23). 
Къырымнынъ чёль тарафында, Джанкой янларындаки Сонакъ коюнде, 
Ибраим Челебининъ аилесинде догъды. Кой мектебинде, сонъра Акъчора ве 
Зынджырлы медреселеринде окъуды. Даа яш экенде онынъ окъугъан кой 
мектебини ерли чар мемурлары келип: — Балаларгъа эдебият, джогърафия, 
эсап огреткен мектеп бизге керекмей! — деп, къапаткъан векъапысына килит 
къойып кеткен эдилер. Мектеп къапысына агъыр демир килит асылгъан 
вакъытта генч Челеби-джианнынъ ичинде бу акъсызлыкъкъа къаршы исъян 
къыгъылчымлары пейда олгъан ве бу къыгъылчымлар сонъундан зорбалыкъ 
алтында боджалагъан миллетине ёл косьтериджи алевге чевирильген эди. 
Бу къыгъылчымлар онынъ эдебий эсерлеринде де ер алгъандыр. Шу 
мектепнинъ къапалмасынынъ тесиринен о сонъра «Къарылгъачлар дуасы» 
адлы мешур икяесини язгъан эди. 

Озю зийрек акъыллы, окъумагъа авес огълан Къырым ве Истанбул 
газеталарыны окъуй ве айны вакъытта рус тилини де огрене. Лякин Челеби- 
джианны медреседе окъув къанаатлендирмей. О, Истанбулгъа кетип, анда 
Мерджан окъув юртуна окъумагъа кире. Оны битирген сонъ укъукъ тасили 
алды ве иляийят дерслерине къатнап, диний талимат боюнджа бильгисини 
мукеммеллештирди. Истанбулда, озю киби тасиль алгъан къырымлы 
генчлернен берабер 1906 сенеси «Ватан» адлы гизли бир джемиет тешкиль 
эттилер. Уриет ёлуны кутькен бу джемиет азалары Челеби-джиан 
рехберлигинде ватан, халкъ, сербестлик акъкъында шиирлер, икяелер, сиясий 
ве тарихий макъалелер бастырып, рисалелер чыкъарып даркъата эдилер. 
Челеби-джиан, иште, бу вакъытта ильки шиирлерини язып башлагъандыр. 
1911 сенеси анда окъугъан Бекир Чобан-заденен экиси къошулып озь 
шиирлерини айры китапчыкъ этип чыкъаралар. 

Челеби-джиан 1912 сенеси окъувыны тамамлап Къырымгъа къайтып келе. 
Чокъкъа бармай о, Русиенен даа якъындан таныш олмакъ макъсадынен 
Петербурггъа кете ве анда университетнинъ укъукъ шубесине окъумагъа 
кире. Сонъра о иджат ишлеринен бир сырада, фааль суретте сиясий ишлерге 
де къошула. 

Озь халкъыны сонъ дередже севген, онынъле гъурурлангъан, хусусан 
яшларгъа буюк умют беслеген Челеби-джианнынъ энъ айтувлы эсерлеринден 
бири «Айгиди татар яшлары!» адлы шиириндеки: 


Айгиди татар яшлары, окъумайлар! 
Окъусалар кимседен кем къалмайлар. 
Истанбулда, Парижде биринджи бола, 
Японлар да онларгъа еталмайлар! — 


деген сёзлерини бильмеген зиялы ёкъ десек янъылмамыз. Бу сатырларда 
муэллиф халкъымызнынъ хусусий чизгилеринден бирини не къадар 

усталыкънен акс эттире! Эм акъикъатен, аля бугунь, не ерде олмасын, 
Къырым яшлары кимседен кем къалмайлар ве, аксине, башкъалардан огде 
олмагъа тырышалар. 

1914 сенеси биринджи дюнья дженки башлангъанда, Челеби-джиан 
запастаки офицер сыфатында джебэге джонетиле. Айткъанларына корео, 
Акъмесджит вокзалына оны озгъарып кельген аркъадашларынынъ янында 
локомотив тамир депосына якълашып, сол билегининъ къан дамарыны кесе 
де, севимли миллетине хатра оларакъ депонынъ диварына озь къанынен шу 
сёзлерни яза: 

Савлыкъман къал, татарлыкъ! 

Мен кетем дженкке, 

Атымнынъ башы айланды ахрет бетке. 
Сенинъ ичюн яшадым, сенсиз ольсем, 
Бильмем насыл кирермен бош дженнетке... 


1917 сенеси февраль инкъилябы нетиджесинде,падиша тахтындан 
эндирильген сонъ, Къырымгъа къайтып келе ве озъ халкъынынъ келеджек 
такъдирини къайгъыргъан эрбаплар сырасында Челеби-джиан да фааль 
арекетте булуна. Шу февраль инкъилябы тесиринен о миллий къуртулув 
дестурини тизе. Бу эсаста Къырым мухтариятыны тешкиль этюв акъкъында 
топлашув отькерилип, Къырым мусульманлары Меркезий Комитети тизиле 
ве Номан Челеби-джиан онынъ реиси сайлана. Лякин чокъкъа бармай 
Керенский укюмети Номан Челеби-джианны бастырыкъкъа ташлады. 
Мында о озюнинъ «Бастырыкъ» адлы гузель шиирини яза. Халкънынъ 
исрарлы талаплары нетиджесинде оны тезден азат этелер. 

Номан Челеби-джиан ве Джафер Сейдаметнинъ рехберлигинде 1917 
сенеси ноябрь 26-да ачылгъан І Миллий Къурултай Къырымнынъ миллий 
девлет къурумы ве идаресини бельгилеген Халкъ Джумхуриетининъ 
Конституциясыны къабул этти. Номан Челеби-джиан къырымтатар миллий 
идаресининъ ёлбашчысы яни укюмет реиси этип сайланды. Русие акимиетини 
эльге алгъан большевиклер Къырым Халкъ Джумхуриетини де, айны заманда 
Къырым муфтиси этип сайлангъан Номан Челеби-джианны да танымадылар. 

1918 сенеси январь 26-да большевиклер халкъкъа къаршы Акъяр 
матросларыны йиберип, къырымтатар укюметини тар-мар эттилер. Шу куню 
Номан Челеби-джиан эльгеалынып, 27 кунь Акъяр апсханесинде тутулды ве 
февраль 23-те вахшийджесине ольдирилип, джеседи Къара денъизге 
ташланды. 

Номан Челеби-джиан озюнинъ бугунь энди миллий гимнге чевирильген 
мешур «Ант эткенмен!» шиирининъ: 


«Ант эткенмен, сёз бергенмен бильмек ичюн ольмеге, 
Билип, корип миллетимнинъ козь яшыны сильмеге», — 
киби сёзлерине омюрининъ сонъ дакъкъасынадже садыкъ къалды. 

(Бу ерде шуны айтмакъ истер эдик ки, Челеби-джиан шиирининъ «Ант 
эткенмен, сёз бергенмен миллет ичюн ольмеге» сатыры къарт оджамыз 
Мустафа агъа Халиловнынъ фикриндже: «Ант эткенмен, сёз бергенмен 
бильмек ичюн ольмеге» денильмек керек экен. Бу фикирни Мустафа оджадан 
эшиткенлер даа бардырлар.Эки сатырны бир къошып окъугъанда, мантыкъ 
джеэтинден Мустафа оджанынъ айткъаны догъру олгъанына къаний 
оласынъ. Шунынъ ичюн биз де шу сатырны онынъ айткъаны киби 
къалдырдыкъ). 

Халкъ ишине садыкъ, илери фикирли, фааль гъайретчен бир эрбап 
оларакъ Челеби-джиан, вакъиалар бири-бирини денъиштирип тургъан шу 
муреккеп девирде табиий ки, о вакъиалардан четте турып оламады, шу 
къайнакъ вакъиаларнынъ энъ ортасында булунды. 

Асылында интернационал рухлу олгъан, башкъа миллетлерге акъикъий 
урьмет беслеген Челеби-джиан озь чыкъышларындан биринде шойле деген 
ЭДИ: 

«...Миллетимиз адильдир. О, ялынъыз озюни тюшюнгенлерден, ялынъыз 
озь саадети ичюн чальпикъанлардан дегильдир. О уриетни ве джумхуриетни 
север. Озь укъукъыны не дередже мукъаддес таныса, дигерлерининъ 
укъукъыны да о дередже такъдирлер... Къырым ярымадасында тюрлю 
ренклерде бир чокъ зариф гуллер, шеббойлар, замбакълар, лялелер бардыр. 
Бу лятиф, рух охшайыджы чечеклернинъ озьлерине хас гузелликлери, лятиф 
къокъулары бардыр. Бу гуллер, бу чечеклер Кърымда яшагъан миллетлер: 
татарлар, руслар, еудийлер, немселер ве башкъаларыдыр». 

Халкъымызнынъ ички рухуны, янында яшагъан башкъа миллет 
векиллерине нисбетен, асырларнен беслеп кельген алидженап, достане 
мунасебетини косьтерген ве бугуньде халкъымызгъа хызмет эте биледжек не 
къадар самимий, инсаниетли сёзлер! 

Эскизиялыларымыз сырасында энъ корюмлилеринден бири олгъан Номан 
Челеби-джиан истидатлы иджаткяр, шаир эди. Теэссюф ки, о эски чар 
къурумыны ёкъ эткен инкъиляп ташкъынларынынъ, бу саеде юзь алгъан 
анълашылмамазлыкъларнынъ къурбаны олгъандыр. О, Акъярдан уруштырып 
кельген ве козьлери акъ-къара корьмеген матросларнынъ элинден шеит кетти. 
Олар, базы бир малюматларгъа коре, В.И.Лениннинъ: «Челеби-джианны 
ольдюрювни токътатынъыз!» деген аджеле телеграммасыны биле беклемеге 
къадир олмадан, эдипни ашыкъчанлыкънен ольдирелер. 

Челеби-джианнынъ колем джеэтинден пек чокъ олмаса да, мундеридже 
ве бедиий джеэттен аджайип эсерлери бардыр ки, бу джумледен онынъ 
тиллерде дестан олгъан ве озь миллетине садыкъ эр анги ватанпервер ичюн 
рухий гъыда берген мешур «Ант эткенмен!» шиирини айрыджа къайд этмемек 


мумкюн дегиль. Онынъ «Айгиди, татар яшлары!» шиири бугунь де сонъ 
дередже актуальдир: 

АЙГИДИ ТАТАР ЯШЛАРЫ! 


Айгиди татар яшлары, окъумайлар! 
Эренлерге эш болып, ёл къувмайлар. 
Башта акъыл бар экен, козьде къарув, 
Корьмей, бильмей юрьмектен утанмайлар! 


Айгиди татар яшлары, окъумайлар! 
Окъусалар кимседен кем къалмайлар. 
Истанбулда, Парижде биринджи бола, 
Японлар да онларгъа еталмайлар. 


Айгиди татар яшлары, ёкъ башлары, 
Тёрелермен тёрде оськен ёлбашлары. 
Ёлбашлары болмагъанда хорлыкъ корип, 
Къайда барса тёкелер козь яшлары. 


Халкъымызнынъ садыкъ эвляды, буюк сиясий эрбап, шимди ватанда эр 
йыл февраль 23-те Хатыра куню къайд этильген миллий шеитимиз Номан 
Челеби-джиан къырымтатар эдебияты тарихында да ер алгъан парлакъ 
сималардан биридир. 

(Номан Челеби-джианнынъ шиирлери «Йылдыз» журналынынъ 
1990 с. 3-юнджи, 1995 с. 2-нджи санларында басылды). 


ДЖАФЕР СЕЙДАМЕТ — къырымэр (7889, сентябрь 1— 1960, 
апрель 3). Ялта уездининъ Къызыл-Таш коюнде аллы-такъатлы койлю 
къорантасында догъды ки, бабасы оны кереги киби окъутмагъа наиль олды. 
Джафер 1908—1910 сенелери Истанбул университетининъ укъукъ шубесинде 
окъуды. Шу вакъытта о анда окъугъан Къырым генчлери Номан Челеби- 
джианнен, Абляким Ильмийнен ве дигерлернен бирликте «Къырымтатар талебе 
джемиети»ни тизелер. Сонъра 1909 сенесининъ сонъунда аркъадашларынен 
берабер «Ватан» адлы гизли сиясий джемиет тешкиль этелер. 

1911—1913 сенелери Париж университетининъ ве 1914 сенеси Петербург 
университетининъ укъукъ факультетлеринде окъуды. Бу девирде (1911е.) 
«Йигирминджи асырда татар миллет-и мазлумеси» адлы рисалесини 
бастырып чыкъара. Биринджи дюнья дженки башлангъанда Одессада эди, 
анда рус тилини огрене эди. Ордугъа алынды ве 1916 сенеси прапорщиклер 
арбий окъув юртуны битирди ве Измаил шеэринде булунгъан запастаки 
полккъа ёлланылды! 1917 сенеси февраль инкъилябы саесинде чар тахтындан 
эндирильген сонъ Къырымгъа къайтып кельди. 

Джафер Сейдамет Къырымда 1917—1918 сенелери олып кечкен 
инкъилябий вакъиаларнынъ фааль иштиракчисидир. 1917 сенеси 
Къырымтатар халкъынынъ 1 Къурултайыны чагъырув тешеббюсчилеринден 
бири эди. Шу Къурултайда о Миллий парламентнинъ азасы олып сайлана 
ве Тышкъы эм де Арбий ишлер директориясынынъ башы ола. 1918 
сенесининъ январь айында Акъяр матросларынынъ Акъмесджитке уджюмине 
къаршылыкъ косьтерювни тешкилятландыра. Генерал Сулькевичнинъ 
укюметинде де Тышкъы ишлер назири ола. 1918 сенеси Тюркиеге кете. 
Омюрининъ сонъунаджа чет эльде яшай ве сиясий. медений хызметлерде 
булунып, истидатлы ве пишкин къалеми иджат этерек, ичтимаий-сиясий 
чыкъышларыны девам эте. 1960 сенеси апрель 3-те Истанбулда вефат эте. 

Джафер Сейдаметнинъ юкъарыда анъылгъан биринджи китапчыгъындан 
гъайры Истанбулда 1930 сенеси «Рус инкъилябы» (157 с.), 1934 сенеси 
«Гаспралы Исмаил бей» (251 с.), кене 1934 сенесиҳ«Мефкюре ветюркчилик» 
(248 с.), 1948 сенеси «Совет джеэннеминде койлю ве ишчи дюзюми» (32 с.), 
1991 сенеси «Нурлы къабирлер» (112 с.) ве 1993 сенеси «Базы хатыралар» 
(328 с.) киби китаплары‘нешир олунды. 

Онынъ козьге корюнген ильки эсерлеринден та 1915 сенеси 
«Терджиман»да басылгъан «Унутылмаз козьяшлар» ве «Миллий дуйгъу» 
серлевалы аджайип икяелери сексен йылдан сонъ «Йылдыз» журналынынъ 
1996 сенеси 1-инджи санында дердж олунып земане эдебиятымызнынъ вариети 
олдылар. Джафер Сейдаметни генчлик чагъындан раатсызлагъан миллетнинъ 
вазиетини енгиллештирмек, оны джаилликтен, хурафаттан, эски 
аньанелерден къуртармакъ киби тюшюнджелери эсасен онынъ «Унутылмаз 
козьяшлар» икяесинде де бир дередже акс олуналар. «Миллий дуйгъу» икяеси 
исе, серлевасындан да анълашылгъанына коре, халкънынъ миллий рухуны 
котермеге, адамларгъа миллий дуйгъулар ашламагъа багъышлангъандыр. 
Икяенинъ башында: «Эр миллетнинъ тарихы, тирилиги, парлакълыгъы 
рухундаки миллий дуйгъунынъ дереджесиле ольчелир. Эр миллет о дуйгъуйы 
ис идерек догъар, оны рухларында джанландыраракъ къавийлешир ве оны 
нура, аселетле юксеклиге ай идерек (котеререк) меденийлешир»!, — дениле 
ки, бу эсер шимди де озь эмиетини джойгъаны ёкътыр. 

Джафер Сейдамет омюрининъ сонъуна къадар къырымтатар 
диаспорасында буюк итибаргъа малих эди. Совет режимининъ амансыз 
душманы олгъан Джафер Сейдамет бутюн дюнья огюнде о режимнинъ 
халкъларгъа къаршы япкъан джинаетликлерининъ устюни ача эди. Намлы 
эдебиятчы ве медениет эрбабы оларакъ о «Эмель» журналыны да мейдангъа 
кетиргенлерден бири эди. Айны заманда о 1935 сенеси шаир Амди 
Герайбайнынъ хатырасына багъышланып чыкъарылгъан «Къырым 


' «Йылдыз» журналы, 1999. №2. С. 125 


253 


шиирлери» джыйынтыгъынынъ тертип этиджиси эди. Эдипнинъ къырымтатар 
эдебиятында шерефли ери шубесиздир. 


1920 сенелерининъ сонъунда репрессиягъа огърагъан эски зиялыларымыз 
арасында къырымтатар сёзюнинъ аджайип устасы Абляким Ильмий 
де бар эди. 


АБЛЯКИМ ИЛЬМИИ — Алтайлы, Ариф-заде (1887— 1947). 
Акъмесджит уездининъ Къачы боюндаки Эски-Эль коюнде Аджи-Ариф 
эфендининъ къорантасында догъды. Башлангъыч ве орта тасилини кой 
мектебинде ве Багъчасарай орта мектебинде алды. Сонъра, о девирнинъ бир 
чокъ яшлары киби, Тюркиеге кетип Истанбулнынъ дарульфунунында окъуды. 
Сиясий арекетлерде иштирак этти. Къырымда чар акимиетинден азатлыкъ 
девиримлерини азырлагъан «Къырымтатар талебе джемиети»не аза ола. Номан 
Челеби-джиан, Джафер Сейдамет, Абибулла Одабаш киби илери генчлер иле 
достлаша. Дарульфунунда окъуркен, 1908— 1909 сенелери къырымлы Халим 
Герайнынъ 1870 сенеси Истанбулда басылгъан «Гульбун-и ханан» 
(«Ханларнынъ гульбагъчасы») эсерини саде тюркчесине чевирип чешит 
изаатлар илеянъыдан нешир эте. Сонъундан тамам бу куньлерни хатырлаяракъ 
Джафер Сейдамет бойле язды: «Заваллы Абдульхаким Ильмий кунь кечтикче 
Къырым тарихына бир къат даа багъланыёр, онынъ къуввет ве къудретини, 
Тюркие огърунда ойнадыгъы мусбет ве муим ролюнинъ эмиетини къаврыёр, 
ханлыгъынъ дахилий бюньесинде де (ичеридеки структурасында) 
истибдаттан зияде мешрутиете якъын (белли бир къаиделерге бинаен) бир 
идаре усулыны булундыгъыны сезиёр ве халкъымыза, генчлигимизе бу тарихле 
тесир этмее чальшмамыз люзюмини илери сюрюёрды». 

1913 сенеси «Терджиман» газетасында А.Ильмийнинъ диний ве дюньявий 
тасильнен багълы учь макъалеси басылды. 1914 сенеси исе биринджи дюнья 
дженки мевзусында «Чубарым, балам» адлы икяеси дюнья юзюни корьди. 
Мезкюр эсернинъ мундериджесинде адий бир къырымлы къадыннынъ огълу 
— Чубарны дженктен къайтмасыны беклегени ве, ниает, бир кунь огълу 
Чубар, башы ве эллери бинтнен сарылы алда, эвге кьайтып, ана-бала бири- 
бирине къавушкъанлары акъкъында тариф олуна. 

Абляким Ильмий окъувыны битирип Къырымгъа къайткъан сонъ, 
оджалыкъ фаалиетини башлай. 1914 сенеси о Тавдайыр медресесининъ 
мудерриси олып чалыша. 

Газетаджылыкъта белли бир меарети олгъаны ичюн 1916 сенеси бир-эки 
ай девамында А.С.Айвазовнынъ ерине къалып, Багъчасарайда 
«Терджиман»нынъ баш муаррири вазифесинде булуна. 1917 сенеси июнь 
20-ден исе Акъмесджитте «Къырым оджагъы» адлы газетаны мустакъиль 
бир орган сыфатында нешир этмеге башлай. І Курултайда иштирак эте. 

Айны шу сенеси декабрь 26-да А.С.Айвазов ве Дж.Аблаев иле берабер 
къырымтатар миллий парламентине реис этип сайлана. 

1918 сенеси кене оджалыкъ фаалиетини девам эттиререк, Абляким Ильмий 
Зынджырлы медреседе джогърафия дерслерини бере. О девирде шу 
медресенинъ сохтасы олгъан белли муаллимимиз Мустафа Халилов бойле 
хатырлай эди: «Абляким Ильмий о вакъытта бизде джогърафиядан дерс 
бере эди. Озю арыкъчан бир адам олып, зынджырчыкълы козьлюк (пенсне) 
такъып юре эди... Иште, о сенелери А.Ильмий Зынджырлы медресенинъ 
мудерриси Якъуб Кемалнынъ къыз къардашы — Айшеге эвлене». 

1920 сенелери Абляким Ильмийнинъ къырымтатар лисаниетине 
багъышлангъан макъалелери ве 1926 сенесинден башлап «Илери» журналында 
«Ачлыкъ хатирелери. Сюндюсин хатире дефтеринден» адлы повести нешир 
олуна. 1928 сенеси онынъ «Къуртчы Бекирчик» серлевалы эсери айры китап 
шекилинде нешир олуна. 

Лякин шу сенеси, «Вели Ибраимовнынъ махкеме иши»нден сонъра, бутюн 
эски оджа, языджы ве алимлеримиз репрессия олунмагъа башлайлар. Базы 
архив материалларына коре, Абляким Ильмий 1928 сенеси декабрь 2-де 
ОГПУ хадимлери тарафындан якъаланып, декабрь 17-де чыкъарылгъан 
къарар муджиби 5 йыллыкъ джеза муддети иле тюрьмеге быракъылып 
Сибирьге айдала. Джеза муддети толгъан сонъ да, Къырымгъа къайтмайып 
Украинада насылдыр бир ишханеде джамджы олып чалыша. 

Дженк вакътында къарысы иле тапышып Румыниягъа къачалар. Лякин 


анда омюри чокъ девам этмей. 1947 сенеси Абляким Ильмий Меджидие 
шеэринде вефат эте...! 


Октябрьден эвельки илери рухлу шаирлеримизден бири даа Якъуб 
Шакир-Алидир. 


ЯКЪУБ ШАКИР-АЛИ (1890—1930). Багъчасарайда эснаф 
къорантасында дюньягъа келе. Онынъ балалыгъы ве осьмюрлик чагъы 
ёкъсуллыкъта кече. Шеэрдеки рушдие мектебини битирген сонъ, 1905 сенеси 
15 яшында экенде оны Исмаил бей Гаспринский озь басмаханесине ишчи 
оларакъ къабул этеве анда о, муреттиплик (ариф джыюв) зенаатыны огрене. 
Басмаханеде чалышыр экен, Якъуб даима куньделик матбуатнен таныш олып 
тура, «Терджиман»да, «Ветан хадими» ве дигер газеталарда, журналларда 
басылгъан эдебий эсерлерни, чыкъкъан китапларны даима окъуй, озь 
бильгисини арттыра, бедиий эдебиятнен эп зияде меракълана. Сонъра озю де 
шиирлер токъуп башлай ве базыларыны «Терджиман»да бастыра. 


' Бу малюматлар олгъаны киби Исмаил Асан огълу Керимнинъ «Къырымтатар 
эдебияты» адлы китабындан алынды. Акъмесджит, 1995. С.144—145. 

Та балалыкътан ёкъсуллыкънынъ не экенини бильген, адий халкънынъ 
агъыр яшайышыны корьген Шакир-Алининъ дюньябакъышына, ичтимаий 
анъынынъ осювине 1905 сенеси инкъилябы, реакция йыллары ве биринджи 
джиан дженки киби вакъиалар буюк тесир быракъалар. 1916 сенесинден 
омюрининъ сонъуна къадар о, Багъчасарайда Арслан агъа мектебинде, Азек 
ве Битакъ койлеринде оджалыкъ япа ве шиирлер язувыны девам эте. 

Шу йыллары язгъан шиирлеринде Шакир-Али окъув вебильги, маариф ве 
медениет, ахлякъ мевзуларыны акс эттире, озюнинъ эсасвазифесини о, халкъны 
джаилликтен къуртарув ишине ярдым этюв деп таный. «Дердимизнинъ 
дерманы маарифеттир», — дей о «Энди усланалым» деген шииринде. 

1917 сенеси Багъчасарай муаллимлер джемиети тарафындан 
Акъмесджиттеки «Къырым оджагъы» басмаханесинде шаирнинъ 
«Дуйгъуларым» адлы 32 саифелик шиирлер джыйынтыгъы нешир этиле ве 
анда онынъ 1915—1917 сенелери язгъан 25 къадар шиири кирсетиле. Эбет, 
китапны о озю чыкъармагъа маддий кучю етмей, шунынъ ичюн онъа 
муаллимлер джемиети ярдым эте. Бу акъта муэллиф озю китапкъа язгъан сёз 
башында шойле дей: «Нидже заманлардан бери басылмасына мувафакъ 
оламадыгъым бу эсерни, масрафыны да озь устюне алып, Багъчасарай 
муаллимлер джемиети чыкъармагъа къарар вермиштир». 

Бу китаптаки шиирлерден корюне ки, Якъуб Шакир-Али къырымтатар 
эдебиятында инкъиляптан эвель биринджи олып озь эсерлеринде эмекчи адам, 
ишчи мевзусыны, улькеде шекилленип башлагъан ишчилер сынфы мевзусыны 
котерип чыкъкъан шаир олды. 

1916 сенеси язгъан «Мектеп ве миллий тиль» шииринде кене окъув 
мевзусыны девам этерек: 


Мектеп илим дерьясыдыр, сен де бунъа дал да чыкъ! 
Намлы, шуретли олурсынъ, джеалети ур да йыкъ! — 


деп яза. Лякин кет-кете онынъ эсерлерининъ демократик руху эп арта. Айны 
шу сенеси язгъан шиирлеринден биринде ишчилерге хытап этерек шойле дей: 


Эй, ишчилер, девир етти, 
Чалышмая там замандыр. 
Уюманъыз, уянынъыз, 
Ишлемее там замандыр. 


1917 сенеси январь айында язгъан «Къыш» шииринде шаир ёкъсул халкънынъ 
омюрини шефкъатсыз къышнен къыяс эткенден олып: 


Чыкъар бир кунь нурлу кунеш, яяр алтын теллери, 
Къалмаз эсер сувукълардан, эсмез шималь еллери. — 

дей, яни энди факъыр халкъ да кунь корер, сербестлик олур, деген фикирни 
ортагъа сюре. «Танъ» адлы шиириндео инкъилябнынъ береджек сербестлигини 
бутюн джанлы махлюкъатнынъ танъ аткъан вакътындаки къуванчына бенъзете: 


Тепренирлер кунь ачылса эм фикирлер, эм ислер, 
Ягъдырырлар къокъулары бизе гуллер, наргизлер. 


Совет девиринде онынъ эсерлери «Енъи дюнья», «Яш къувет» газеталарында, 
«Илери», «Енъи Чолпан», «Окъув ишлери» журналларында басылып турды. 
Онынъ бу девирде язгъан «Ишчилерге», «Фабрика», «Мазлумлар яшай», 
«Къартал ве йыртыджы къушлар», «Язда» киби ве даа чокъ эсерлери 
къырымтатар эдебиятынынъ инкишафына къошкъан джиддий иссесидир. 

Истидатлы шаиримиз Якъуб Шакир-Али озюнден къыйметли эдебий 
асабалыкъ къалдырып, яратыджылыгъынынъ гурь вакътында, 1930 сенеси 40 
яшына етмезден вефат этти. 

(Якъуб Шакир-Алининъ шиирлери «Йылдыз» журналынынъ 1987 с. 6-нджы, 
1996 с. 1-нджи, 1998 с. 7-нджи санларында басылды). 


Инкъиляптан эвельки эдебиятымызгъа дегерли иссе къошкъан бир адны 
даа анъмай кечалмаймыз. Бу да намлы, журналист, эдебиятчы, 
терджиман, инкъиляпчы Мидат Рефатовдыр. 


МИДАТ РЕФАТОВ ү7893— 1920, апрель 21). Багъчасарайда, белли 
халкъ оджасы Рефат Мамут огълунынъ къорантасында догъгъан Мидат, 
гимназияны битирген сонъ тасилини мустакъиль девам эттире, чокъ окъуй, 
чокъ яза. 1908 сенеси исе Истанбулгъа окъумагъа кете. Анда о эсасен укъукъ 
илимлеринен меракълана. Айны заманда, журналист зенаатына да мейиль 
бере. Маркснынъ эсерлеринен де анда таныш ола. Рустилини яхшы бильген, 
рус ве дигер прогрессив языджыларнынъ эсерлерини чокъ окъугъан Мидат 
16 яшында экенде Гогольнинъ «Тарас Бульба»сыны, Толстойнынъ «Олюм», 
«Аят фельсефеси» киби эсерлерини тюркчеге терджиме эте. Рус эдебиятыны 
огъает севип окъуй. Оны хусусан Толстойнынъ иджады зияде меракъландыра. 
1912—1913 сенелери Толстойнынъ мешур «Анна Каренина» ве «Джанлы 
мевта» эсерлерини къырымтатар тилине терджиме эте. Лякин маддий 
къыйынлыкълардан себеп, окъувынынъ сонъуна чыкъалмай, веремден 
хасталанып, 1914 сенеси, биринджи джиан дженки арфесинде 
Багъчасарайгъа къайтып келе. 

Сагълыгъынынъ зайыфлыгъы себебинден Мидат дженкке алынмай. Амма 
озюнинъ сиясий пишкинлигини арттырмакъ макъсадынен 1916 сенеси 

гонъюлли суретте джебэге кете. Анда аскерлернинъ инкъилябий арекетине 
къошула, рус большевиклеринен якъындан достлаша. 1917 сенеси исе 
февраль инъкилябындан сонъ Къырымгъа къайтып кельген Мидат, ерли 
къырымтатар эалиси арасында большевиклер партиясынынъ макъсат ве 
вазифелерини анълатып башлай. Шу сенеси Рефатов «Русиеде сиясий 
фыркъалар» китабыны яза ве о китап 1918 сенеси Акъмесджитте нешир этиле. 
1918 сенеси, Къырымда ильк кере Совет акимиети тикленильгенде, Мидат 
Рефатов къырымтатар тилинде чыкъкъан биринджи инкъилябий органнынъ 
— «Эмекдар халкъ» газетасынынъ муаррири олды. Бу газетада онынъ 
большевиклер акъкъында, В.И. Лениннинъ Декретлери акъкъында 
макъалелери дердж олуна. 1919-1920 сенелери Къырым обкомында 
чалышкъан эсли коммунист, истифадаки полковник К.Максимов Мидатны 
саф къальбли, къавий инамлы коммунист, амансыз курешчи, аджайип 
публицист ве тешкилятчы оларакъ хатырлай: «Мидат Рефатов, Русие 
большевиклер партиясыны къырымтатарларнен багълайыджы къавий 
бугъумлардан бири эди. Ярымададаки къырымтатар эалиси заманнынъ илери 
гъаелери акъкъында биринджи кере Рефатовнынъ атешин сёзю ве отькюр 
къалеми вастасынен бильди». 

Бир ерде бир дакъкъа тынч отуралмагъан Мидат Азербайджангъа бара, 
анда «Шуляле» журналыны тешкилятландырмагъа, чыкъармагъа ярдым эте. 
Петроградда чыкъкъан «Русские ведомости» журналында, дигер 
газеталарда иштирак эте ве иляхре. 

1919 сенеси Ю.Гавен ёлбашчылыгъындаки Къырым большевиклер укюмети 
Врангель ордусынынъ тазыйыкъынен ярымададан четке чыкъмагъа меджбур 
олды. Къырымда исе гизли иш алып барув ичюн къалдырылгъан меркез 
группада тешкиль этильген «Мусульман секциясы»нынъ башы оларакъ Мидат 
Рефатов ве Хасан Урманов тайин этилелер. Халкъ арасында пек чокъ иш 
алып баргъан «Мусульман секциясы» Врангельге къаршы силялы исъянгъа 
азырлыкънынъ энъ къызгъын вакътында группагъа сокъулгъан хаин 
Суриннинъ (Вишневский) провокациясы нетиджесинде секциянынъ бутюн 
азалары къапатыла ве Врангельнинъ суды тарафындан махкемеге чекилелер. 
Олардан алты киши: Мидат Рефатов, Хасан Урманов, Решит Асанов, Усеин 
Сакаев, Евгения Жигалина, Абдулла Баличиев олюм джезасына укюм 
этилелер. (Шимди Акъмесджитте ялынъыз «Мусульман секциясы»нда 
терджиманлыкъ япкъан Евгения Жигалинанынъ хатырасы анъыла, шеэрде онынъ 
адына сокъакъ бар). 

Истидатлы терджиман, атешин публицист-инкъиляпчы Мидат Рефатов 
озь аркъадашларынен берабер бир куньде, яни 1920 сенеси апрель 21 куню 
врангельджилер тарафындан къуршунгъа тизнле. 

Эдебиятымызнынъ ХІХ-ынджы асырнынъ сонъундан 1920 сенесине къадар 
кечкен Ве чешит ичтимаий Вакъиалар иле толу гурьдели ёлуна екюн 
чекер экенмиз, айны шу девирде фааль иджат эткен маарифчи ве 
эдебиятчыларымыздан Усеин Балатуков, Яъя Наджи Байбуртлы, 
Эдем Рухий, Номан Байборы, Умер Аджи-Асан, Бекир Балыкъчы, 
Усеин Балич киби Ве даа чокъ зиялыларымызнынъ да адларыны анъмакъ 
ляйыкътыр. 

Намлы языджы ве шаирлеримизден Абдулла Лятиф-заде, Бекир Чобан- 
заде, Умер Ипчи, Амди Герайбай, Шевкъий Бекторе, Абдураман 
Къадри-заде Ве дигерлер де озь яратыджылыкъ фаалиетлерини шу 
девирде башлагъанларыны къайд этмеге борджлумыз. 


Айны бу «Уянув» деврине озь фаалиетлери иле иссе къошкъан даа бир 
сыра шаирлерни, оджаларны ведигер парлакъ зиялыларымызны анъмамакъ 
мумкюн дегиль. Булар эсасен Багъчасарайда «Тержиман» газетасы этрафында 
бирлешкенлер: Гъафар Шерфедин, Исмаил Акъкъий, Нусрет Ильмий, Назим 
Али, Сулейман Бадракълы, Эмирали Къаишев, Джелял Меинов, Ибраим 
Меинов, Абдураман Усний, Исмаил Мырза Муфти-заде, Сеитмамут Рефатов 
ве башкъалар. Къарасувбазарда «Ветан хадими» газетасы этрафында 
бирлешкенлер: Менсеит Джемилев, Мустафа Къуртий, Аппаз Ширинский, 
Сулейман Идрисов, Исмаил Мырза Арабский, Сеитумер Таракъчы, Нуреддин 
Агъаев, Фазыл Биарсланов, Сейдамет Челеби, Аблямит Шейх-заде, Сулейман 
Алимоллаев ве дигерлеридир. 

Бойлеликле, «Уянув деври» эдебиятымызнынъ къыймети башлыджасына 
шунда ки, бу девирде эдебиятнынъ несир жанры кучьлю сильтем алды, ильки 
романлар, повестьлер пейда олды, ильки драматургия эсерлери язылды. 
Публицистика, журналистика саалары зияде илериледи ве балалар эдебияты 
шекилленди. Поэзияда поэма жанры озюни пекитти. Энъзияде исетерджиманлыкъ 
санаты юкселе, рус классикасынынъ бир чокъ эсерлери къырымтатар тилине 
терджиме этиле. Экинджиде, Асан Чергеев, Шамиль Тохтаргъазы, Мемет Нузет, 
Осман Акъчокъракълы, Якъуб Шакир-Али, Абдулла Лятиф-заде, Мидат Рефатов 
киби ве инкъиляптан эвельки дигер прогрессив эдебиятчылар сюлялесининъ 
яратыджылыкъ фаалиети девирнинъ илери гъаелерини пропаганда этювде, 
халкънынъ анъыны осьтюрювде, оны янъы аят огърунда курешке къозгъалтувда 
буюк роль ойнады. Шунынъ ичюн дебу девир, эдебиятымыз тарихында айрыджа 
ер тута вео девирки эдебий асабалыгъымыз къырымтатар эдебиятынынъ алтын 
фондыны тешкиль этмектедир. 


1917 сенеси, яни 134 йылдан сонъ къырымтатар халкъына озь миллий 
девлетчилигини тиклемеге имкян догъды. Бу макъсатнен октябрь 1-де Къырымда 

мевджут олгъан бутюн партияларнынъ иштиракинде отькерильген умумий бир 
конгресс топланды. Конгресснинъ экинджи куню Челеби-джиан озь сёзюнде: 
«Аркъамызда шанлы бир тарих иле бир заманларда эр ерде кенди къуветлерини 
юксельткен ве шимди асырлар аркъасында беяз кефинлерге бурюнип бизге 
бакъкъан бир эдждат бар. «Аджеба, меним неслим бу муим куньлерде не 
япаджакъ?» — деп бизни темаша эте. Эгер эдждадымызнынъ торунлары исек, 
олар киби федакярлыкъ косьтерип иш япмакъ керекмиз. Оларнынъ яптыкълары 
ишлерни текрар тирильтмек бизим вазифемиздир», — деди. 

Бу конгрессте октябрь 12-де Русие Буюк Меджлисине, ноябрь 17-де исе 
Къырым Къурултайына векиллер сайламакъ ве ноябрь 24-те Къурултайны 
топламакъ къарары къабул этильди. Бу къарарлар къабул олунгъан сонъ 
япкъан субетинде Челеби-джиан: «Тарих текрарланувдан ибарет олгъаны 
ичюн, биз бугунь кене шанлы тарихымызнынъ джанлангъаныны коремиз. 
Бизлер бир чечек эдик, бир замбакъ киби башта сараргъан, сонъра солгъан, 
даа сонъра да ольген эдик. Факъат бугунь текрар тирилемиз...». «Иште биз 
асырлардан берли асылзат оларакъ яшап кельген татарнынъ огълу 
олгъанымызны исбат этемиз!»! — деген эди. 

1917 сенеси, ноябрь 26-да чокъ асырлыкъ девлетимизнинъ пайтахты 
олгъан Багъчасарайда, ханларымызнынъ сарайында Къырымтатар 
Къурултайы топланды. Къурултайны ачмакъле сёйлеген чыкъышында 
Челеби-джиан, сёз сырасы: «Бугунь татар миллети текрар догъа. ХХ асыргъа 
къадар Русие укюмети рухий ве миллий аньанелеримизге душманлыкъле, 
умумий маарифимиз, аскерий ве мааллий аятымыз устюнден япмыш олдыгъы 
зулум ве истибдатынынъ ичтимаий аятымызгъа ачтыгъы яралар аля даа 
къанамакъта», — деген эди. 

Декабрь 13-ке къадар Къурултай озь ишини девам этти. Къырымтатар 
халкъынынъ бу І Къурултайы, Къырым Джумхуриетининъ, Къырымда 
яшагъан бутюн миллетлернинъ мусавий укъукъларыны таныгъан, феодализм 
девринде асалет унванларыны лягъув эткен ильк Анаясасыны къабул этти, 
Челеби-джиан башлыгъында Къырым миллий укюметини мейдангъа кетирди, 
озюнинъ Къырым парламентини илян этти. Къырым Джумхуриети дюньяда 
озь Анаясасында къадынларгъа эрлер иле берабер сайлав ве сайланув 
укъукъыны берген ильки мусульман джумхуриети олды. 

Къырымда миллий Джумхуриет илян этильмеси Акъярда юва ясагъан 
большевик арбий кучьлерининъ нефретине огърады. Акъярарбий ревкомынынъ 
эмринен большевик матросларнынъ буюк бир силялы къысмы январь 12 
танъында Къурултайнынъ Сюйрень станциясында тургъан азсайылы къысмына 
къаршы атеш ачты. Къанлы чарпышмаларгъа чеврильген бу уруш январь 18-ге 
къадар девам этти. Гъаддар большевик кучьлери Къырым Демократик 


' И.Асанин. Н.Челеби-джианнынъ хатыра кунюне япылгъан буклет. 1999. 

Джумхуриетини даа къундакъта экенде къангъа богъдылар. Къырым 
парламенти ве укюмети азалары тараф-тараф сачылдылар. Челеби-джиан 
достларынынъ, оны гизлемек, большевиклернинъ къолундан къачырмакъ 
теклифлерини ред этти. «Мен халкъымнен къалмакъ кереким!» — деди о. 
Большевик силялы кучьлери оны апске алып, Акъяргъа алып бардылар. Ич бир 
соргъу ве махкеме олмадан, Челеби-джиан февраль 23 куню танъда, Акъяр 
тюрьмеси азбарында къуршунланды. Джеседи исе денъизге быракъылды!. 

Бойлеликле, миллий девлетчилигимизнинъ гъайрыдан тикленюви амельге 
ашмады. Эльбетте, бу макъсат амельге ашкъан олса, эдебиятымызнынъ 
ондан сонъки инкишаф джерьяны да бам-башкъа ола биле эди. Теэссюф ки, 
фырсатны халкъымызнынъ бутюн такъдирини алт-усть эткен коммунист 
режими эльге алды ве эдебиятымызда совет деври башланды. 


' Айны шу буклетте. 

УІ. КЪЫРЫМТАТАР СОВЕТ ЭДЕБИЯТЫ 


(1921—1944 сенелери) 


Эдебий инкишафнынъ юкъарыда тариф эттигимиз 1900-1920 сенелери 
девриндеки эсас къазанчы ве хызметлери эмекдар халкънынъ анъыны 
уянтув, оны сербестликке чагъырув, озь акъ-укъукъы ичюн курешке 
къозгъалтувдан ибарет эди исе, бундан сонъки, яни 1921 сенесинден экинджи 
джиан дженкине къадарки девир янъы совет эдебиятынынъ мейдангъа 
келюви, шекилленюви ве онынъ пекишюви иле характерлидир. Эм ойле олды 
ки, эдебиятымызнынъ асыр башындан инкъилябкъа къадарки прогрессив, 
инкъилябий инкишафы янъы девир эдебиятынынъ догъувы ичюн земин 
къойгъан эди. 

Бу ерде шуны айтмакъ лязим ки, Совет акимиети Къырымда Октябрь 
инкъилябындан сонъ бир кереден пекишмеди. Совет акимиети, Къырым 
миллий укюмети матрослар тарафындан дагъытылып ёкъ этильген сонъ 
биринджи кере 1918 сенеси январь айында тикленди. Акъярдаки арбий 
кучьлернинъ ярдымынен Совет акимиети илян этильди ве Къырым Таврида 
Совет Социалист Республикасы адыны алды. Лякин апрель айында энди 
Алмания аскерлери Къырымны басып алды ве Къырым укюметини ёкъ 
эттилер. Амма олар да мында чокъ чыдамадылар. 1919 сенеси апрель айынынъ 
башында Къызыл Орду къысымлары акъ гвардиялылар джебэсини ярып 
кечип, Къырымда кене Совет акимиетини тикледилер. Бу сефер о Къырым 
Совет Социалист Республикасы деп илян этильди. Къырым Совнаркомы 
президиумына В.И .Лениннинъ къардашы Дм.Ульянов, Ю.П.Гавен ве 
П.Е.Дыбенко сайландылар. Укюмет эркянына исе къырымтатарлардан 
Ибраим Ибраимов (Адлие халкъ комиссары), Сулейман Идрисов (Топракъ 
ишлери халкъ комиссары), Селим Меметов (Тышкъы ишлер халкъ 

комиссары), Али Боданинский (иш кочюриджи) кирдилер. Бу кересинде де 
Къырым укюмети тек 70 кунь яшады, чюнки ярым ада Врангель башкесерлери 
элине кечти. 

1920 сенеси ноябрь айында Къызыл Орду Врангель аскерлерини енъип, 
ярым аданы ишгъаль этти ве Къырымда темелли суретте Совет акимиети 
тикленди, 1921 сенеси октябрь айында исе Къырымгъа мухтариет берильди 
яни о Къырым Мухтар Совет Социалист Джумхуриети (Къырым АССР) деп 
илян этильди. Бу мухтариет ичюн инкъилябий куреште юкъарыда 
анъылгъанларнен бир сырада, халкъымызнынъ Мидат Рефатов, Осман 
Дерен-Айырлы, Фирдевс, Халиль Чапчакъчы киби ве даа чокъ огъуллары 
фааль иштирак эттилер. 

Бойле муреккеп девирде, белли бир шей анълашылмагъан вазиетте 
озюнъни джоймакъ бир шей дегиль эди. Лякин Къырым зиялыларынынъ 
эксериси бу къыйынлыкълардан кереги киби кечти ве озьлерини 
джоймадылар. Эдебияткъа Октябрь инкъилябындан эвель кельген языджы 
ве шаирлернинъ эксериси янъы аят къуруджылыгъына, халкънынъ 
аятындаки янъы денъишмелерге къол тутмагъа меджбур эдилер. 
В.И.Лениннинъ 1921 сенеси октябрь 18 Декретинен Къырым Мухтар 
Джумхуриети тешкиль этильген сонъ миллий медениетимизнинъ бутюн 
сааларында янъы усулда, янъы шекильде, янъы мундеридже ве янъы 
ёнелишлерде янъыджа иджат деври башланды, яни янъы типте эдебият — 
къырымтатар совет эдебияты шекилленип башлады ве бу джерьян зиядесиле 
дженк башлангъангъа къадар девам этти ве о дженктен сонъки девирде де 
озь тазыйкъыны белли дереджеде сакълап къалды. 

Демек, иджаткярлар янъы къурумгъа уймакъ макъсадынен эсерлеринде 
янъы ибарелер, янъы шекиллер араштырып, янъы мундеридже асыл эте 
эдилер. Бойле ынтылыш, шубесиз, эсерлернинъ бедиий севиесине, умумен 
бедииетнинъ зайыфлашмасына алып кельмемеси мумкюн дегиль эди. 
«Сымарлама дуа къабул олунмаз», дегенлери киби, о девирден башлап 
яратылгъан эсерлернинъ эксериси девир «сымарыш»ынен, сиясий 
шараитнинъ «сымарыш»ынен яратылгъан эсерлер эдилер. Бу меселеге о 
вакъытта ким насыл бакъкъанындан къатий назар, янъы девир, янъы аят, 
янъы муит ве шараит эр кимнинъ психологиясына, фикир этювине, умумен 
дюньябакъышына да тесир этмей къалмады. Девирнинъ кучьлю сиясий 
акъынтысы эр кимни, бутюн халкъны, бутюн джемиетни, бутюн къоджаман 
мемлекетни озь даиресине уюрип алып кетти. 

Бу джерьянны классик шаирлеримизден бири Абдулла Лятиф-заде 
озюнинъ «Янъы саз» джыйынтыгъында шойле тариф эте: 

Янъы дюнья, янъы омюр, янъы куньге — 
Янъы баарь, янъы яз, 

Янъы дуйгъу, янъы фикир, янъы эзги, 
Янъы тюркю, янъы саз! 


Эр не къадар янъы омюр, янъы фикирлер талап олунса да, 20-нджи 
сенелерде бу джерьян даа янъы башлангъан эди. Ве эвельки девир 
тербиесинен шекилленип кельген шу йылларнынъ эсас языджылары, 
шаирлери даа озьлерининъ маясыны джоймагъан эдилер, олар даа 
сымарышнен язмагъа алышмагъан эдилер. Меселя, Джемиль 
Керменчиклиден не ичюн сусып отурасынъ, шиирлер язмайсынъ, деп 
сорагъанда, о: «Меним язмагъа къызыл къалемим ёкъ», деп джевап берген. 
Башкъалары да ойле, илериге догъру пек чапмасалар да, кеттикче эп бир 
бу ёнелиште арекет этмеге меджбур эдилер. 


Эдебиятнынъ инкишаф джерьянында девирий матбуатнынъ, газета ве 
журналларнынъ эмиети не дередже буюк олгъаны эр кимге малюм. Бу 
джеэттен къырымтатар нешрият ве матбуат ишлери узун бир тарихкъа 
маликтир. Ялынъыз куньделик матбуатымызны алсакъ биле, онынъ яшы 
энди 100 йылдан зиядедир. Яни энъ эски газетамыз олгъан «Терджиман»дан 
(1883) Акъмесджитнинъ Марьино къасабасында чыкъарылмакъта олгъан 
«Къасаба» адлы энъ яш мааллий газета (1998) арасында тамам 115 йыл 
бардыр. Ве бу арада пек чокъ неширлерге маликмиз. Ялынъыз 1917 
сенесинден дженкке къадарки девирде куньделик матбуатымыз 
ашагъыдаки неширлерге маликтир. 

«1917 сенеси февраль буржуа-демократик инкъилябындан сонъ 
Акъмесджитте А.С.Айвазовнынъ муаррирлигинде «Миллет» серлевалы янъы 
газета чыкъмагъа башлады. Газетада ичтимаий-сиясий макъалелернен 
берабер бир сыра бедиий очерклер, икяелер, шиирлер, эдебий тилимиз 
акъкъында муляазалар басылды. Яъя Наджи Байбуртлы, Бекир Чобан-заде, 
Джемиль Керменчикли, Усеин Джаид, Абибулла Одабаш, Усеин Болатуков 
киби белли шаир, языджы ве публицистлеримизнинъ эсерлери газетада 
айрыджа ер тута эдилер. «Миллет» 1918 сенесине къадар нешир 
олунгъандыр. Кене 1917 сснеси Абляким Ильмий ве Мустафа Къуртсеит 
тарафларындан Акъмесджитте «Кърым оджагъы» адында афтада эки кере 
чыкъмакъ узьре бир газета басылды. Бу ерде шуны да къайд этмек керек ки, 
Умер Ипчининъ «Гъазы Мансур» адлы биринджи поэмасы 1917 сенеси шу 
газетанынъ озюнде нешир этильген олса, Якъуб Шакир-Алининъ 
«Дуйгъуларым» адлы шиирлер меджмуасы бу газетанынъ басмаханесинде 
табъ этильди. Айны бу девирде Али Боданинский муаррирлигиндерус тилинде 
«Голос татар» адлы газета да нешир олунгъан эди. 1917—1920 сенелери 

арасында аз муддет девамында Мустафа Субхийнинъ муаррирлигинде 
«Къырым хаберлери», Осман Мурасов тарафындан «Кърым 
мусульманлары», айры зиялыларымыз тарафындан «Акъ сес» киби газеталар 
ве Абибулла Одабашнынъ муаррирлигинде «Ешиль ада» серлевалы эдебий 
журнал чыкъарылгьан эди. Булардан гъайры, кене шу сенелери 
Багъчасарайда дарульмуаллимин талебеси Мустафа Бекир «Аркъадаш» ве 
янъы усулнен чалышкъан Зынджырлы медресенинъ сохталары «Ёлдаш», 
Кезлев яшлары исе «Янъы ой» ве «Темир къазыкъ» киби эльязма журналлар 
чыкъаргъан эдилер. 

1921 сенесинден башлап Къырымда куньделик матбуат ишлерине 
айрыджа дикъкъат этильди. Энъ эвеля виляетнинъ меркезий газетасы «Енъи 
дюнья» нешир олунмагъа девам этти. Шу газета 1918 сенеси Москвада 
Наркомнац янында тюркий тильде чыкъмагъа башлагъан эди. Мустафа 
Субхийнинъ муаррирлигинде чыкъкъан «Енъи дюнья» газетасы, тюрк арбий 
эсирлери арасында буюк итибар къазанды. 1919 сенеси апрель айынынъ 
сонъларында Мустафа Субхий Къырымгъа кельди. Онынънен берабер мында 
тюрк тилини яхшы бильген 15—20 хадим келип «Енъи дюнья» газетасынынъ 
неширини Акъмесджитте девам эттилер. 1920 сенесинден башлап «Енъи 
дюнья» газетасынынъ муаррири белли публицистимиз Мамут Недим олды. 
Шуны да къайд этмели ки, къырымтатар эдебиятынынъ ве медениетининъ эр 
джеэттен юксельмесинде «Енъи дюнья» газетасы гъает буюк роль 
ойнагъандыр. Газета иле якъынджа танышаджакъ олгъанлар шунъа 
дикъкъат этмелилер: 1938 сенеси июнь 9-дан «Енъи дюнья» газетасынынъ 
ады «Къызыл Кърым» адынен чыкъып башлагъандыр. 

1921 сенеси Акъмесджитте къыскъа муддетте «Яш орду» адлы газета 
чыкъарылды. 1922 сенеси Багъчасарайда «Яш къувет» серлевалы газета 
нешир этилип башланды. Бир къач вакъыттан сонъ шу газета 
Акъмесджитке кочюрилип яшларнынъ меркезий газетасы олып къалгъан 
эди. «Енъи дюнья» ве «Яш къувет» Къырымда 1917 сенесининъ 
инкъилябындан сонъ энъ девамлы суретте басылгъан газеталар эди. 1938 
сенеси июль 24-тен «Яш къувет» «Комсомолец» адынен чыкъып башлады. 

1920-нджи сенелери къырымтатар тилинде нешир олунгъан газеталаргъа 
даа «Къызыл гъондже»ни де къошмакъ лязимдир. Шу газетанынъ 
мундериджесини мектеп талебелерининъ язылары тешкиль эте эди. «Къызыл 
гъондже» 1923 сенесинден башлап, бир къач вакъытлар эки афтада бир кере 
чыкъарылгъан эди. 

Советлер девиринде нешир олунгъан журналлар акъкъында шуларны 
къайд этмек керектир. Башта бир оларнынъ эписи Акъмесджитте нешир 
олунгъандырлар. 1921 сенеси А.Одабаш тарафындан «Бильги», базы 
зиялыларымыз тарафындан «Ильк адым» киби журналлар нешир олунды. 1923 
сенесинден «Енъи Чолпан» ве 1924 сенесинден айда бир керечыкъкъан «Асрий 

мусульманлыкъ» серлевалы журналлар нешир этильдилер. «Бильги» ве«Енъи 
Чолпан» эдебий-бедиий журналлар эди. О девирдеки къырымтатар 
муэллифлерининъ базылары иште бу журналларда басылып башлагъан эдилер. 

1925—1926 сенелери бедиий эдебият ве умумен бутюн медениетимизге 
хызмет эткен эки аджайип журнал пейда олды. Оларнынъ эр экиси де шу 
девирдеки башкъа журналлардан аджимининъ буюклигинен айырыла 
эдилер. Бири «Окъув ишлери» ве дигери «Илери» журналлары эди. «Илери» 
журналы нешир ишлеринден башкъа тешкилий меселелерде де буюк роль 
ойнагъандыр. Меселя, къырымтатар эдебий къуветлерини бир тамам 
бирлештирип, эдебиятымыз огюнде тургъан юксек вазифелерни эда этмек 
ичюн 1927 сенеси онынъ янында «Языджылар бирлиги» джемиети тешкиль 
олунды. Джемиетнинъ ёлбашчылары белли эдиплеримиз Джелял Меинов ве 
Мамут Недим эдилер. Оларнынъ фааль ишлери ве тешеббюскярлыгъы 
саесинде ялынъыз эдебият дегиль, бутюн медениетимиз инкишаф ёлунда эди. 
Джемиетнинъ пролеткульт ве вульгар социологизм тарафдарлары иле куреш 
де айрыджа дикъкъаткъа ляйыкътыр. 

Кене 1920 сенелерининъ орталарында «Тырнавуч» адлы сатирик- 
юмористик журнал чыкъкъан эди. 1927 сенесинден башлап янъы латин 
элифбесини пропаганда эткен А.С.Айвазовнынъ муаррирлиги алтында 
«Козьайдын» серлевалы журнал басылгъандыр. 

1930 сенесинден «Илери» ве «Окъув ишлери» журналлары ерине «Большевик 
ёлу» журналы нешир этильди. Кене шу сенеси «Пролетар медениети» ве 
«Къадынлыкъ социализм ёлунда» журналлары басылмагъа башлай. 

1936 сенеси «Большевик ёлу» журналы «Эдебият ве культура» 
серлевасына чевирильсе, 1940 сенесинден «Совет эдебияты» адына 
денъиштирильгендир. Оккупация вакътында исе Къуртиев эм де Мемет 
Муедин муаррирлигинде «Азат Кърым» эм де рус тилинде «Голос Крыма» 
газеталары нешир этильген эди. 

Юз йылдан зияде тарихы олгъан куньделик матбуатымызнынъ 
эдебиятымызны инкишаф эттирюв джерьянында япкъан хызметлери, къыймети 
гъает буюктир. Онынъ вастасы иле бугуньде биз миллий эдебиятымыз, 
медениетимиз веумумен миллий тарихымызнынъ сонъки асырыны баягъы толу 
шекильде огрене билемиз. Эски газета ве журналларымыз бизим ичюн шимдики 
девирде «Джанлы» энциклопедияларгъа чевирильгендирлер. Оларны козь 
бебегимиз киби къорып, эр джеэттен огренмек керекмиз». 

Большевиклер партиясы бу девирде къырымтатар зиялыларында озюне 
таянч къыдыра эди, чюнки зиялыларнынъ умумен койлюлер арасында 
итибары буюк эди. Д.П.Урсунынъ къайд эткени киби, зиялыларымызнынъ 


! Бу малюматлар Исмаил Асан огълу Керимнинъ «Къырымтатар эдебияты» 
китабындан алынды. 1995. С. 321—324. 

чокъусы, пек фааль олмаса да, совет акимиетининъ эсас тедбирлерине ~ 
«коренизация» меселесине, язымызнынъ латин графикасына кечирильмесине 
къол тута эди. 

Халкъ арасында айрыджа итибаргъа малик олгъанлар Асан Сабри 
Айвазов, Осман Акъчокъракълы, Усеин Боданинский, Бекир Чобан-заде, 
Амет Озенбашлы ве дигерлери эдилер. Малие халкъ комиссарынынъ муавини 
олгъан Амет Озенбашлы 1926 сенеси «Къырым фаджиасы» адлы тарихий 
эсер язып бастырды. Бу эсер къырымтатарларнынъ ХІХ асырда ве ХХ 
асырнынъ башларында юз берген иджретлерине багъышлангъандыр. 

Зиялыларнынъ, аз сайылы бир къысмы исе, кимге олса олсун хызмет 
этмеге азыр олгъан партия азаларындан, комсомоллардан ве 
карьеристлерден ибарет эди. 

1928 сенеси Къырым АССР Меркезий Иджра Комитетининъ реиси Вели 
Ибраимов ифтирагъа огъратылып, къапатылгъан сонъ, зиялылар арасында 
сыдыргъы такъиплер башланды ве бунынъ биринджи къурбаны, айны шу 
1928 сенеси апске алынып, 1930 сенеси атылгъан къырымтатар шиириетининъ 
энъ парлакъ йылдызларындан бири Амди Герайбай олды. 

Эр алда, «коренизация» арекетининъ мусбет тесири алтында 20-нджи 
сенелерде медений инкишаф ичюн хусусий бир психологик шараит пейда 
олды ки, бу шараитте эдебият ве санатымыз олдыкъча сильтем алдылар.! 

Бу девирде юксек севиеде бедиий эсерлер язгъан аджайип языджылар 
иджат эттилер ки, оларнынъ эсерлери къырымтатар эдебиятынынъ алтын 
фондында мунасип ер алдылар. Булар арасында, эвеля Исмаил бей 
Гаспринскийнинъ шегиртлери ве гонъюльдешлери олгъан уйкен несиль 
языджылары Асан Сабри Айвазовны, Осман Акъчокъракълыны ве 
дигерлерини анъмакъ мумкюн. Орта несиль векиллери Бекир Чобан-заде, 
Амди Герайбай, Абдулла Лятиф-заде, Шевкъи Бекторе ве Абляким Ильми де 
олдыкъча махсулдар чалышалар. 

1927 сенеси Б.Чобан-заденинъ «Боран» адлы, А.Лятиф-заденинъ «Янъы 
саз» адлы шиирий джыйынтыкълары чыкъты, Амди Герайбайнынъ шиирлери 
дердж этильди. «Окъув ишлери», «Илери», «Къырым» журналларында 
Мамут Недимнинъ, Абибулла Одабашнынъ, Джелял Меиновнынъ терен 
мундериджели кескин публицистик макъалелери ве театр спектакллери 
акъкъында такъризлери басылып турды. Яшлардан Умер Ипчи 
драматургияда, несирде семерели иджат эте, Джафер Гъафар исе озюни икяе 
жанрынынъ устасы оларакъ косьтере. 

Бу девирде тилимизге ве эдебиятымызгъа япылгъан бир зорбалыкъны даа 
къайд этмек керекмиз. Бу да язымызнынъ 1928—1929 сенелери арап 


' Д.П. Урсу. Очерки истории культуры крымскотатарского народа. (1921—1941). 
1999. С. 18—21. 

уруфатындан латин элифбесине кечирилювидир. Бу о дередже муим джерьян 
эди ки, бу исляхат шундан сонъки бутюн эдебиятымызгъа, медениетимизге, 
бутюн языджыларымызгъа гъает кучьлю тесир япты ве бунынъ акъибетини 
бизлер аля бугунь сезмектемиз. 

Эльбетте, бойле бакъкъанда арап уруфатындан латинге кечювни 
прогрессив бир исляхат деп саймакъ мумкюн. Чюнки бутюн Авропада ве 
джианнынъ дигер мемлекетлеринде латин элифбесинен язалар. Демек, бу 
умумий инкишафкъа, илерилевге хызмет эте биле. Лякин энъ фаджиалысы 
шу ки, бундан сонъки несиллер кечмиштеки аман-аман 1000 йыллыкъ 
эдебияттан, зенгинден-зенгин эдебий асабалыкътан, къыйметли язма 
абиделерден бутюнлей айрыла ве оларны окъумакътан, огренмектен, олардан 
файдаланмакътан махрум олалар. 

Бир вакъытта Индстан да латинге кечмеге азырлангъан эди. Лякин 
Индстаннынъ мешур сиясий ве медений эрбабы Джавахарлал Неру бу меселе 
хусусында чокъ ойлангъан сонъ: «Элифбени, языны денъиштирюв бутюн 
миллетни бир кереден джаиль къалдыраджакъ ве халкъны бутюн кечмиш эдебий 
ве медений асабалыгъындан махрум этеджек», — деп бу джерьянны токътаткъан. 

Бу айтылгъан сёзлер бизим мисалимизде толусынен тасдыкъланмакъта. 
Эм акъикъатен ойле олды, арапча окъумагъа-язмагъа бильген бутюн 
адамларымыз бир кереден «джаиль» олып къалдылар. 1930-ынджы сенелерде 
оларгъа латиндже огретмек ичюн эр ерде махсус курслар — «ликбез»лер 
(ликвидация безграмотности) ачтылар. Лякин уйкен несиль адамлары эп бир 
латинджени менимсеп оламадылар ве газета-китап окъувындан махрум 
этильдилер. Олар омюрлерининъ сонъунадже арапча мектюп языша эдилер. 
Иште, элифбени, языны денъиштирюв ойле шей. 


Эвельки девирде шекилленген языджыларымыз 


Эдебиятымыз тарихынынъ, онынъ отип кечкен ёлунынъ къырымтатар 
совет эдебияты адыны алгъан ве 1920 сенесинден башлангъан деври 
хусусында сёз юрьсетир экенмиз, тарихны бозмамакъ макъсадынен 
окъуйыджылардан афу сорап, шу девирки терминлерден файдаланып, 
кетишатны, вазиетни олгъаны киби, ялдызламайып акс этирмекни зарур 
деп таныдыкъ. Чюнки бу девир халкънынъ, бутюн бир несильнинъ омюрини, 
бутюн аятыны къаврап алгъан, адамларнынъ анъына, дюньябакъышына, 
тасавурына зорбалыкъле тесир эткен хусусий бир девирдир ки, о тарихта 
озь ерини булмасы лязим. Шунынъ ичюн де 1980-инджи сенелерде айны шу 
шараитта догъгъан бу языларны эсасен олгъаны киби къалдырмагъа къарар 
бердик. Кесильген базы къыйметлерни, чыкъарылгъан хулясаларны, берильген 
характеристикаларны ве иляхре окъуйыджы ерине коре, язылгъанындай дегиль 
де, шимдики бакъышнен аксине анъламагъа икътидары етер беллеймиз. 

Бойлеликле, янъы къырымтатар совет эдебиятына темель къойгъанлар 
— инкъиляпдан эвель иджат эткен языджыларымыз Асан Чергеев, Мемет 
Нузет, Абдулла Лятиф-заде, Умер Ипчи, Бекир Чобан-заде, Якъуб Шакир- 
Али ве дигерлернен бир сырада, эдебияткъа янъы кельген Абдуреим 
Алтанълы, Зиядин Джавтобели, Джафер Гъафар, Ильяс Тархан, Ыргъат 
Къадыр, Мамут Недим, Эшреф Шемьи-заде, Гъафар Булгъанакълы, Керим 
Джаманакълы ве башкъалар олдылар. Оларнынъ эсерлеринде эксериетнен 
янъы аят къуруджылыгъы эеджаны акс олунып башлады, эм шиириетте, 
эм де несирде аньаневий шекиль эп зияде янъы социалистик мундеридженен 
ашланды. Абдулла Лятиф-заденинъ о девирде язгъан «8 Марткъа», Умер 
Ипчининъ «Денъиз», «1905 сенеси январь 9», Ыргъат Къадырнынъ 
«Ыргъатнынъ хатреси», Зиядин Джавтобелининъ «Къызыл Байракъ», «Ал 
танъ», Мемет Нузетнинъ «Койлюнинъ шаны», Эшреф Шемьи-заденинъ 
«Ленинге» киби шиирлери ве шу актуаль мевзуларда язылгъан даа бир 
чокъ эсерлер бунынъ ачыкъ делилидир. 

Лякин халкъны сербестликке, азатлыкъкъа, окъув-бильгиге, илимге, 
теракъкъияткъа, иджатта ве эмекте, яшайышта, ахлякъ ве турмушта 
янъылыкъкъа, янъы аяткъа чагъыргъан, янъылыкъны тешвикъат эткен бу несиль 
шу совет къурумы, большевиклер акимиети бу джерьянны озьлерине хас 
зорбалыкънен бутюнлей башкъа тарафкъа бураджакъларыны веозьлери деаман- 
аман бир къалмай шузорбалыкънынъ къурбаны оладжакъларыны бильмедилер. 

Бу нокътаий назардан биз, эр алда, 1920 сенесинден 1944 сенесине 
къадарки совет эдебияты деврининъ языджыларыны ве оларнынъ 
яратыджылыгъыны тахминен эки къысымгъа: а) эвельки девирде 
шекилленген языджылар; 6) 1930-ынджы сенелернинъ языджылары киби 
къысымларгъа больгенимизнинъ себеби бар. 

Меселе шунда ки, 1920-нджи сенелерде иджат эткен языджы ве 
шаирлеримиз эсасен эвельки рухий тербие алгъан, озьлерине эвельки 
аньанелерни синъирген ве эвельки эдебиятны менимсеген иджаткярлар 
эдилер ки, олар эр не къадар совет эдебиятына башлангъыч къойгъан 
олсалар да, эм озьлери ве эм де оларнынъ яратыджылыкълары бутюнлей 
сиясет талабынынъ къурбаны олмадылар. Оларнынъ яратыджылыкълары 
олардан сонъ кельген несильнинъкинден бунынънен де айрылалар. 


Эдебиятымызнынъ Октябрьден сонъки девиринде хусусан корюмли 
медениет эрбабымыз, классик языджымыз Умер Ипчининь 
яратыджылыкъ фаалиети айрыджа ер тута. Умер Ипчи (Алкедай) 
къырымтатар совет эдебиятынынъ темелини къойгъанлардан бири 
олып, хусусан несир эдебиятымызны ве къырымтатар драматургиясыны 
илерилетювде гъает муим хызметлер этти. 

УМЕР ИПЧИ — Алкедай, Умби (1897— 1955, январь 11). 
Багъчасарайда къайышчы эснаф Ипчи Бекирнинъ аилесинде догъды. 
Балалыкъ чагъында оксюз къалгъаны ичюн 8—9 яшларында энди бир локъма 
отьмек хатирине чешит ишлерде чалышып башлай, шорбаджыларнынъ 
къамчысыны да, сёгюши ве сюмсюклерини де ашай. Бойледже, онынъ ильки 
мектеби халкъ ичинде кечирген омюри олды. Ниает, 1911 сенеси о Тавдайир 
кой мектебине окъумагъа кире, сонъра исе медресеге авуша. Лякин мындаки 
оджаларнынъ залымлыгъына чыдаялмай ве окъув шараитинден тёнъюлип, 
медресени ташлап кетмеге меджбур ола. 1913 сенеси Уфагъа барып, андаки 
«Галия» медресесине кире, буюк истекнен Алимджан Ибраимовнынъ эдебият 
дерслерине къатнай. 1917 сенеси февраль инкъилябынадже мында окъуй ве 
онынъ мектеп тасили бунынънен тамам ола. 

Къырымгъа къайтып кельген сонъ Ипчи кой мектебинде оджалыкъ япа, 
сонъра Къырым девлет татар театринде чалыша, «Енъи дюнья» газетасында 
эдебий хадим вазифесинде булуна. Бойлеликле, онынъ яратыджылыгъы ильки 
вакъыттан сыкъы суретте театрнен ве журналистиканен багълы ола. 

Умер Ипчи озюнинъ ильки эсерлерини — «Медресе», «Эвлерге 
бакъкъанда» шиирлерини, «Гъазы Мансур» ве дигер эсерлерини та 1915 
сенеси Уфада окъугъан вакътында яза. Яш муэллиф «Медресе» шииринде 
эски медресе аятыны, андаки менфий адетлерни тенкъид эте. «Эвлерге 
бакъкъанда» шииринде исе джемиетнинъ чешит табакъаларгъа 
болюнгенини, джемиетнинъ бир къысмыны ачлар, факъырлар тешкиль 
этсе, дигер бир къысмыны «токъ къурсакълы агъалар» тешкиль эткенини 
тасвирлей: 


Анавы эвде токъ къурсакълы агъалар бар, 
Мынавы эвде ач къурсакълы агълавлар бар. 
Анавы эвде эр кес куле, джыйынмы бар? 
Мынавы эвде эр кес агълай, олюмми бар? 


Анавы эвде къумач антер келинлер бар, 
Мынавы эвде ач ве чыплакъ етимлер бар. 
Анавы эвде залым, шишман байлар бар, 
Мынавы эвде ёкъсул яшлар, анайлар бар. 


Бу секиз сатырлыкъ шиирде Ипчи о девирге аит муим ичтимаий фикирни 
ортагъа сюре, халкънынъ эсасен эки сыныфкъа — байлар ве ёкъсуллар 
сыныфларына болюнгенини догърудан-догъру косьтере вебунынъ недередже 
акъсызлыкъ олгъаныны юрек яныгъынен сёйлей. Сонъра о «Чыракълар», 
«Кимден ярдым?» киби шиирлерини яза. 1917 сенеси язылгъан «Кимден 
ярдым?» шииринде муэллиф татар къызларынынъ, къадынларынынъ акъ- 

укъукъсыз яшагъаныны, оларнынъ чыкъымсыз бир агъыр вазиетте 
булунгъанларыны тасвир эте: 


Татар къызы къарт омюрнинъ къучагъында эзилиркен, 
Айдын ёлу къалын-къара перделернен кесилиркен, 

Кунь корьмеден, зевкъ сюрьмеден, дёрт диварнынъ арасында, 
Азап чекип, хорлыкъ корип. яш омюри эзилиркен... 


Эгер «Эвлерге бакъкъанда» шииринде муэллиф акъсызлыкъны тек 
къайд этювнен кифаетленсе, «Кимден ярдым?» шииринде къадынларгъа 
нисбетен япылгъан акъсызлыкъкъа къаршы кескин наразылыкъ бильдире 
ве энди: 


Ёкъмы бир эль, къалын-къара перделерни къопараджакъ? 
Екъмы бир эр бу яш къызны азаплардан къуртараджакъ? 


деп, бу акъсызлыкъ ве адалетсизликнинъ огюни ким аладжакъ, бу вазиетни ким 
тюзетеджек деген суальни огге сюре. Лякин о тек суаль къоймакънен токъталмай 
да, бу суальге озю джевап бермеге ынтылып, шиирни шойлебитире: 


Озюнъ ичюн озюнъ чалыш, аджджыларгъа кокюс керме! 
Такъирлерге, нефретлерге, зульметлерге боюн эгме! 

Кер кокюсинъ, атыл огге, азатлыкъны булурсынъ, 

Азап, хорлыкъ, къарт омюрден анджакъ бойле къуртулырсынъ! 


Яни «озюнъ ичюн озюнъ чалыш» сёзлери мында «озюнъ ичюн озюнъ 
куреш» манасыны бере. Демек, яш шаир джемиетте эр анги акъсызлыкъ ве 
адалетсизликке къаршы кишилер озьлери курешмек кереклер деп, халкъны 
курешке чагъыра. Буны Ипчининъ ильки инкъилябий чыкъышы деп эсап 
этмек мумкюн. 

Умер Ипчининъ Совет деврининъ ильки йылларында язгъан 
«Балыкъчылар», «Джигитке», «Денъиз» киби шиирлери де акъикъий 
инкъилябий дуйгъуларнен ашлангъан эсерлердир. 

Меселя, «Денъиз» шииринде о: 


Ташкъын рухкъа сенинъ чюрюк седлеринъ ич даянырмы? 
Кулю кокке, ур-ра! Исъян!..— 


деп, «ташкъын рух»ны яни улу инкъиляп далгъасыны энди ич ким токътатып 
оламайджагъыны буюк бир эминликнен ифаделей ве исъянгъа давет эте. 
Эдипнинъ шиирий эсерлери 1926 сенеси «Шаркъ къадынлыгъы» 
серлевасынен чыкъкъан джыйынтыгъында ве 1928 сенеси чыкъкъан 
«Куреш ичюн» адлы китабында ер алдылар. 

Умер Ипчининъ тарихий, ватанперверлик мевзусында язгъан 

эсерлеринден бири «Гъазы Мансур» поэмасыдыр. Бу эсер 1917 сенеси 
«Къырым оджагъы» газетасында басылгъан. (Гъазы — дин огърунда, Ислям 
огърунда дженклешкен ве енъген киши). Дин тарихымызда энъ белли 
эвлиялардан бири, Мухаммед пейгъамбернинъ сафдашы олгъан Гъазы 
Мансур, белли олгъаны киби, Багъчасарайда Чуфут-Къале янындаки 
Гъазы Мансур текиеси азбарында дефн олунгъан. О, озь Ватаны эткен 
Къырымны о дередже севген ки, эфсанеге коре, дженк мейданында эляк 
олып шеит кетсе де, озюни душмангъа къалдырмайып, Алланынъ 
икметинен севимли Ватанына келип дефн олуна. Поэмада джумледен шойле 
дениле: 


Къабир къазып, дженазе намазыны къылдылар, 
Комип Мансурны хан-шеитлер агъладылар... 
Мансур шеит олды Ватанынынъ огъруна 
Къалдырмады башын душмана, 

Къолтугъына къысты кельди озь илине... 
С анда ольди, 

Гъазы Мансур озь топрагъында комюльди. 


Исмаил Асан огълу Керимнинъ язгъанына коре, бу поэма басылгъан 
«Кърым оджагъы» газетасынынъ ич бир саны тапылмай. Юкъарыдаки парча 
Керим Джаманакълынынъ макъалесинден алына. Эбет, Умер Ипчи, 
поэманынъ бу сатырларындан анълашылгъанына коре, эсерде диний сюжет 
къулланып, тарихий вакъиалар эсасында Гъазы Мансурнынъ дин 
огърунда, Ватан огърунда дженклерде косьтерген джесюрлигини ве озь 
Ватанына садыкълыгъыны тасвирлей.! 

Лякин Умер Ипчининъ кениш ичтимаий фикирлерине, бедиий 
тасавурына поэзия мейданы эп тарлыкъ эте ве о эп зияде несирге мейиль 
бере. Бу саада о юксек къазанчлар эльде эте ве шу джумледен къырымтатар 
совет драматургиясынынъ эмин адымларнен инкишаф этмесине буюк иссе 
къоша. 

Умер Ипчи 1917 сенеси Уфадан Багъчасарайгъа къайтып кельген сонъ, 
анда «Аркъадаш», «Ёлдаш» адлы къолязма журналларында иштирак эте 
ве шу сенеси онынъ «Босагъа» адлы биринджи икяеси пейда ола. 1924 сенеси 
басылгъан ве 1914—1918 сенелериндеки империалистик дженкнинъ 
акъибетлерине багъышлангъан «Зейнеп тизе» икяеси эм мевзу, эм 
мундеридже джеэтинден бутюнлей янъылыкъ олып, онынъ энъ яхшы 
эсерлери джедвелине башлангъыч къойгъандыр. 

Бу икяе бир кереден Умер Ипчининъ истидатлы несирджи олгъаныны 
тасдикълай ве бу икяенен о озюни эдебиятымызда социалистик реализм 


: «Йылдыз». 1998. №4. С.137—138. 

денильген усулны мукеммель менимсеп башлагъан бир эдип оларакъ 
косьтере. Сонъра «Къакълыкъ базарында» (1926), «Ачлыкъ хатирелери» 
(1927) икяелеринде о империалистик ве ватандашлар дженклерининъ 
акъибетлери ве бу дженклернинъ халкъкъа кетирген фелякет ве 
фаджиалары мевзусыны девам эттире, «Трактор» (1925) икяеси биринджи 
артеллерге, колллектив ходжалыкъларнынъ мейдангъа кетирилювине, 
«Куреш» (1925) икяеси исе айры янъылыкънен эскилик арасындаки кескин 
курешке багъышланалар. Озь икяелеринде муэллиф янъы аят огърунда 
курешкен янъы типте къараманлар образыны ярата, «Хатип» (1927) 
икяесинде исе айры руханийлернинъ ич юзюни ачып косьтере. 
Языджынынъ бутюн бу икяелеринде эмекдар халкънынъ аяты реалистик 
тарзда эр тарафлы ве догърулыкънен ифаде этиле. О икяелер къырымтатар 
несирджилигине акъикъатен, янъы догърулыш кирсеттилер. 

Несир жанрынынъ инкишафыны эп девам эттиререк, Умер Ипчи 
отузынджы сенелерде даа бир сыра аджайип икяелер яза. «Джевап» (1930), 
«Кузь геджесинде» (1932), «АМО» автобусында» (1934), «Багъчеван», 
«Къартлар» (1935), «Нефисе» (1937) ве дигер икяелери шу джумледендир. 
Айны заманда о, несирджиге даа кениш имкян берген повесть жанрынынъ да 
инкишафына белли дереджеде иссе къошты. Онынъ 1931 сенеси яраткъан 
«Тесаддуф» адлы ве 1936 сенеси язгъан «Асан» адлы повестьлери 
несирджилигимизде мунасип ер алдылар. Социалистик къуруджылыкъны, 
кескин сынфий зыддиетлерни, янъы аят огърунда курешни, гуманистик 
идеалларнынъ пекинювини акс эттирген бу эсерлернинъ эр биринде Ипчининъ 
бир санаткяр оларакъ эп янъылыкъкъа ынтылгъаныны коремиз. Бу онынъ 
эсерлерининъ эм мундериджеси ве шекилинде, эм мевзусы ве гъаесинде, эм 
услюбы ве тасвир этюв усулында корюне. Ипчининъ эр джеэттен янъылыкъ 
аляметлери иле ашлангъан инкъилябий прозасы пек чокъ яш языджылар ичюн 
иджат мектеби олгъандыр. 

Икътидары гъает кениш санаткяр Умер Ипчи эдебиятымызнынъ аман-аман 
бутюн жанрларынынъ инкишафында озь изини къалдырды. Лякин онынъ 
хусусан театр санатыны ве драматургиямызны илерилетювде хызметлери 
айрыджа буюктир. Кунь тертибининъ энъ джанлы суаллерине джевап берген 
пьесалары иле къырымтатар совет драматургиясына темель къойгъан Умер 
Ипчидир. Онынъ аз бир девир ичинде язгъан 20-ге якъын пьесасы миллий 
театримизнинъ инкишафында пек буюк роль ойнадылар. Умер Ипчининъ тек 
языджы-драматург оларакъ дегиль, айны вакъытта Къырымтатар Девлет 
драмтеатрининъ режиссёры сыфатында иджадий фаалиети де республикада 
театр санатынынъ кениш суретте илерилевине ярдым эткендир. Бу ерде шуны 
айтмакъ лязим ки, 1930 сенеси Къырымда энди 17 театр труппасы мевджут 
олып, оларнынъ эркянында 662 артист ва театр хадими чалышмакъта эди.! 


' «Большевик ёлу» журналы. 1930. №1. 


Умер Ипчининъ «Фаише», «Алим» (1924), «Ненкеджан ханым» (1926), 
«Мотор», «Айыныкълар», «Азат халкъ» (1930), «Шаингерай» (1929), 
«Душман» (1933) ве дигер пьесалары къырымтатар совет драматургиясынынъ 
эсасыны тешкиль эттилер. Койдеки кескин сынфий курешке багъышлангъан 
«Душман» пьесасы 1935 сенеси айры китап олып чыкъты. 

Умер Илчининъ шанына шан къошкъан эсерлеринден 1926 сенеси язылгъан 
«Ненкеджан ханым» ве 1929 сенеси язылгъан «Шаингерай» пьесаларыны 
айрыджа къайд этмек мумкюн. Онынъ 1924 сенеси язгъан «Алим» пьесасы 
киби бу эки эсер де тарихий мевзуларгъа багъышланыла. «Ненкеджан ханым» 
пьесасы Осман Акъчокъракълынынъ 1899 сенеси Петербургда Ильяс 
Борагъанскийнинъ басмаханесинде басылгъан «Ненкеджан ханым дюрбеси» 
серлевалы тарихий повести эсасында язылгъан олып, онда Токътамыш 
ханнынъ укюмдарлыгъы вакътындаки ичтимаий вакъиалар, зорбалыкълар 
ве эки яш къальп арасындаки севги федакярлыгъы бедиий усталыкънен акс 
этиле. Буларнен бирге Къырымда инкъиляп вакъиаларына багъышлангъан 
«Мусульман бюросы» пьесасыны да козь огюне аладжакъ олсакъ, бу эсерлерде 
Умер Ипчи озюни айны вакъытта истидатлы тарихчы ве алим оларакъ 
косьтергенининъ шааты оламыз. 

Умер Ипчининъ драматургия ва театр саасындаки кениш фаалиети о 
девирде янъы аят къуруджылыгъына, кишилерни социалистик рухта тербие 
этювде, диний хурафат ве эскилик адетлерине къаршы курешке, халкънынъ 
медениетини юксельтювге гъает буюк хызмет эткендир. Эдипнинъ бу 
фаалиети илекъырымтатар миллий театр санатыны илерилетювдеки буюктен- 
буюк ролю хусусында сёз юрьсетир экенмиз, онынъ пьесаларынынъ юксек 
мувафакъиет къазанувында Джелял Меинов, Умер Девишев киби истидатлы 
режиссёрларнынъ, рессам, санаткяр Усеин Боданинскийнинъ, композитор 
Асан Рефатовнынъ, намлы артистлеримиз Халид Гурджи ве Сара 
Байкинанынъ, Эмирамет Парыков ве Эмине Фейзуллаеванынъ, Асан Нагаев 
ве Майнур Ишниязованынъ, Ибраим Абдураманов веЛютфие Чалбашнынъ, 
Гъани Муратнынъ ве дигерлернинъ, шубесиз, буюк хызметлерини къайд 
этмемек мумкюн дегиль. 

1925 сенеси Умер Ипчи къырымтатар эдебиятында биринджи олып 
«Алим» киносценариясыны язды ве онынъ эсасында 1926 сенеси режиссёр 
Г.Тасин тарафындан халкъ къараманы Алим Азамат огълу акъкъында 
«Алим» кинофильми чыкъарылды. Къырымтатар тилинде чыкъарылгъан 
бу фильм о дередже мувафакъиет къазанды ки, о Къырым ичинде айларнен 
нумайыш этильди. Онынъ бойле мувафакъиет къазанувында, эбет, 
сценарий муэллифининъ иджадий иссеси шубесиздир. 

Умер Ипчи публицистика ве терджиме ишине буюк эмиет беререк, бу саада 
да фааллик косьтерди. О, хусусан янъы совет медениетининъ шекилленювинде 
тиль ве эдебият меселелерине зияде эмиет берди. Эдебий тиль хусусында о 

вакъытта кениш суреттеалынып барылгъан мунакъашаларда фааль иштирак 
эткен эдип «Бизде имля меселеси» (1923), «Гиль ве имля», «Язы меселеси», 
«Имля ве тиль конференциясы мунасебетиле» (1924) киби макъалелеринен 
матбуатта чыкъышта булуна. Айны вакъытта о мектепте тиль ве эдебият 
окъутув меселелерине де дикъкъат айыра. «Кърым мектеплери» (1926), 
«Ифтира дегиль, акъикъат» (1926) киби макъалелеринде о окъув ишлерининъ 
севиесини юксельтюв меселесини котерди. 

Умер Ипчи корюмли медениет эрбабы оларакъ тек драматик эсерлер язув 
ве оларны саналаштырувнен къанаатленмеди. Миллий театримизнинъ 
шекилленюв джерьянларыны пропаганда этювни де къайгъырды. Эдип 1925-—- 
1935 сенелери зарфында театр санатынынъ инкишафына багъышлангъан 
онларнен макъале язды. «Театр омюринден» (1925), «Койде театр 
ишлеримиз» (1927), «Татар театросы акъкъында» (1928), «Театр ве 
языджыларымыз» (1929), «Пьеса тили» (1932), «Миллий опера» (1937) киби 
макъалелеринде о инкъилябдан сонъки девирде театрнинъ огюнде тургъан 
проблемаларны догъру сече бильди, онынъ эксикликлери ве вазифелери 
неден ибарет экенини озь теджрибеси мисалинде косьтерди. 

Тиль, эдебият, мектеп ве театрнинъ узвий суретте багълы бир медениет 
джебэси оларакъ халкъкъа хызмет этмеси кереклигини озюнинъ публицистик 
чыкъышларынынъ эсас макъсады этип алгъан Умер Ипчи бу иш земане 
языджылары ичюн муим фаалиет олмакъ зарурлыгъыны айрыджа къайд 
этти. «Нефис эдебият терджимеси» (1932), «Эдебиятымызнынъ 
мувафакъиетлери ве базы эксикликлери» (1935), «Эдебиятта эксикликлер 
ёкъ этильмели» (1934), «Октябрь инкъилябынынъ 19 йыллыгъына 
къырымтатар совет эдебияты» (1936) серлевалы макъалелеринде исе о совет 
языджыларынынъ огюнде тургъан вазифелер акъкъында озь муляазаларыны 
бильдирди. Айны шу девирде о «Багъчасарай» (1931), «Ускют» (1935), 
«Реислер» (1935), «Не дюльбер баарь» (1936), «Джанлангъан халкъым» (1936) 
киби очерклеринен къырымтатар совет публицистикасынынъ энъ яхшы 
нумюнелерини яратты. 

Рус классик эдебиятыны яхшы бильген Умер Ипчи земане совет 
языджыларынынъ эсерлеринен де мунтазам суреттетаныш олып турды. Онынъ 
яратыджылыгъына хусусан Максим Горький эсерлерининъ буюк тесири олды. 
«Мен Горькийден пек чокъ шей огрендим ве аля огренмектем» деп язгъан эди о. 

Ипчининъ терджиме саасындаки фаалиети айрыджа къайд этювге 
ляйыкътыр. Эдипнинъ уста къалеми иле къырымтатар тилине дюнья ве 
рус классиклерининъ отузгъа якъын ири колемли эсери терджиме этильди. 
Шу джумледен В. Шекспирнинъ «Гамлет» трагедиясы, И. Шиллернинъ 
«Айдутлар» драмасы, Мольернинъ «Мещаннынъ дворянлыгъы» 
комедиясы, Э. Войничнинъ «Овод» («Мирадж») ве А. Барбюснынъ «Атеш» 
романлары, Н.В.Гогольнинъ «Олю джанлар» поэма-романы, Л. Толстойнынъ 

«Казакилер» повести, Серафимовичнинъ «Демир ташкъыны» романы, 
М.Горькийнинъ «Ана», «Артамоновларнынъ иши», «Клим Самгиннинъ аяты» 
романлары ве дигер эсерлер эдебиятымызгъа онынъ терджимесинде кирдилер. 
Озюнинъ бу фаалиетинен Умер Ипчи о девирде гъает кениш сильтем алгъан 
акъикъий къырымтатар терджиме мектебининъ шекилленювинде муим роль 
ойнагъандыр. 

1934 сенеси о СССР языджыларынынъ І съездинде иштирак этти ве айны 
шу сенеси биринджилер сырасында СССР языджылары бирлигининъ азасы 
олды. 1935 сенеси совет джемаатчылыгъы сынъырсыз гъайрет ве истидат 
саиби Умер Ипчининъ эдебий фаалиетининъ 20 йыллыгъыны тантаналы 
суретте къайд эткен эди. Айны шу йылы онынъ эсерлер джыйынтыгъы 
ЧЫКЪТЫ. 

Умер Ипчининъ чешит жанрлы зенгин яратыджылыгъы энди къырымтатар 
языджыларынынъ бир къач несили ичюн иджат мектеби олып кельмекте. 
Теэссюф ки, дженктен сонъки девирде 1972 сенеси онынъ «Икяелер» 
серлевасынен «Асан» повести ве бир къач икяелеринден ибарет ялынъыз бир 
китабы чыкъты. Айны шу сенеси чыкъкъан «Къаранфиль япракълары» адлы 
коллектив джыйынтыкъта исе онынъ шиирлери басылды. Лякин эдипнинъ 
иджадынынъ чешит тарафларына багъышлангъан бир сыра макъалелер 
басылды. Онынъ иджадыны шимди де эдебияткъа кельгенлер озьджесине 
талиль эте ве ондан иджадий усталыкъ огренелер. Хусусан сонъки йылларда 
бу саада баягъы иш япылды. Эдебиятшнасларымыз классик эдиплеримизнинъ 
иджадий асабалыкъларына да мураджаат этип башладылар. Исмаил 
Керимовнынъ 1988 сенеси Ташкентте «Теренлик» серлевасынен чыкъкъан 
эдебий-библиографик очерки бутюнлей Умер Ипчининъ фаалиетине 
багъышлана. (Биз де озь языларымызда шу эсерден файдаландыкъ). 

Эдебиятымызда гъает буюк иджадий асабалыкъ къалдыргъан языджымыз 
1937 сенеси Сталин репрессиясына огърап, чокъ йыллар лагерьлерде азап 
чекти ве 1955 сенеси январь 11-де Томск тюрьмесинде вефат этти. 


Умер Ипчинен бир вакъытта яшап иджат эткен ве кърымтатар совет 
эдебиятынынъ темелини къойгъанлардан бири Джафер Гъафардыр. 


ДЖАФЕР ГЪАФАР — дервиш, Абурчубурджы (/1898— 1938, 
апрель 17). Акъмесджит уездининъ Тавдайир коюнде, муаллим 
къорантасында догъгъан Джафер кой мектебинден сонъ медресеге кире. Кой 
оджасы къорантасында осип тербие алувы, асылында онъа асыр 
башларындаки ичтимаий арекетлернен, шу девирнинъ белли зиялы ве 
языджылары Исмаил Гаспринскийнинъ, Решид Медиевнинъ, Шамиль 


276 


Тохтаргъазынынъ сонъра исе Асан Чергеевнинъ, Мидат Рефатовнынъ 
инкъилябий рухлу эсерлери ве макъалелеринен эрте танышмагъа себеп 
олгъандыр. О, бабасынынъ китапханесиндеки Къазан ве Азербайджан 
языджыларынынъ эсерлерини бир къалдырмай окъуй. Бунен бирге рус 
классиклерининъ ана тилине терджиме этильген эсерлерини де буюк 
меракънен окъуй эди. Эдебияткъа да авеслик онда шу вакъытта пейда олса 
керек. Медресени битирген сонъ койлерде оджалыкъ япып башлагъан 
Джафер Гъафарнынъ анълы омюрининъ ильки деври 1917—1920 
сенелерининъ муреккел вакъиалары ичинде кече. Шу йыллары койде адий 
халкънынъ агъыр омюрини, андаки сынфий чатышувларны озь козьлеринен 
коре. 

Эдебияткъа озюнинъ 1921 сенесининъ башында язгъан «Дуйгъуларым» 
серлевалы шииринен кирген Джафер Гъафар бу шииринде инкъиляп ёлуна 
аякъ баскъаныны бильдире: 


Джефа чеккен гонъюлимде бир азатлыкъ дуяман, 

Мен озюмни озь ёлумда бир къараман саяман. 

Бир шей манъа къоркъу бермей, мейдан ёлум алдымда, 
Ал байракъкъа аркъа берип, ал йылдызгъа бараман. 


Джафер Гъафар Къырымда Совет акимиети темелли пекинген сонъ 
комёомолгъа ильки киргенлерден бири олып, яш комсомол сыфатында 
янъы аят къуруджылыгъы огърунда фааль курешке къошулды. Онынъ бу 
девирдеки гъаевий фикирлери юкъарыда анъылгъан «Дуйгъуларым» 
шииринде озь аксини тапалар. Ондан сонъ язгъан «Интернационал 
чалына», «Амансыз куреште», «Эшитинъиз!» киби шиирлеринде 
халкънынъ аятында юзь алгъан муим ичтимаий денъишмелерни ифаде эте 
ве оларгъа къыймет кесмеге тырыша. Хусусан «Дуйгъуларым» ве 
«Интернационал чалына» шиирлерини онынъ программ эсерлери демек 
мумкюн. Буны эдип сонъра озюнинъ бутюн яратыджылыкъ фаалиетинен 
ве озь аятынен тасдикълай. < 

Теэссюф ки, языджы 1938 сенеси Сталин зулумындан эляк ола ве ольгенде 
«Интернационал» чалынмакъ бир якъта турсын, озю киби миллионларнен 
къурбанлардай, мезарынынъ биле къайда къалгъаны бельгисиз. 

Язув къабилиети бир кереден джемаатчылыкънынъ дикъкъатыны джельп 
эткен коммунист языджыны «Яш къувет» газетасына ишке чагъыралар. 
Бундан сонъ о, «Енъи дюнья» газетасында чалыша ве онынъ муаррири ола. 
Сонъра исе «Илери» журналынынъ муаррири вазифесине авуша. Бу девирде 
о энди эсасен несир жанрына авушкъан ве аджайип икяелер язып башлагъан 
эди. Онынъ икяеджиликте усталыгъыны энъ корюмли эдебиятшнасымыз 
профессор Бекир Чобан-заде де къайд эте. 1928 сенеси айры китап этип 

чыкъарылгъан «Сонъ девир кърымтатар эдебияты» намлы ильмий эсеринде 
о шойле яза: «Икяеджилеримиз арасында козьге корюнгенлерден бири 
Джафер Гъафар аркъадаштыр. Бу хусуста онынъ «Ёлджулыкъта» икяеси 
фикримизге бир дередже джевап бере... Эбет, истидат саиби олмакъ кучь. 
Лякин о истидатны еринде, вакътында къуллана бильмек даа кучь. Эр алда, 
къыскъа бир девирде Джафер Гъафар шахсиетинде къуветли бир икяеджи 
къазанмамызгъа буюк ихтимал бар». (Саифе 94—95). 

Намлы филолог алим, академик А.Е.Крымский исе озюнинъ ишанчлы 
адымларнен илерилемекте олгъан къырымтатар совет эдебияты акъкъында 
1930 сенеси бастыргъан макъалесинде истидатлы яш языджылар сырасында 
Джафер Гъафарны да къайд эте ве онынъ илериде яхшы несирджилерден 
бири оладжагъына къавий ишанч бильдире. 

Алимлер янъылмадылар. Ильки вакъытта эсасен шиирлер язгъан 
Джафер Гъафар эминликнен несирге кечерек, заманнынъ актуаль 
мевзуларында онларнен икяелер язды ве бунынънен икяе жанрынынъ 
инкишаф этюви ичюн чокъ иш япты. Шунынъ ичюн де эдипнинъ 
эдебиятымызда туткъан ери эсас итибарен онынъ несир эсерлеринен 
бельгилене. Анджакъ бу саада о озюни буюк истидат саиби оларакъ 
косьтерди. 

Джафер Гъафар озь эсерлеринде кечмиш аят акъкъында усталыкънен икяе 
этерек, окъуйыджыны эвельки омюр адиселерини шимдики аятнен, омюрде 
юзь алаяткъан тарихий денъишмелернен къыяс этмеге, тенъештирмеге давет 
эте. Бунынънен о окъуйыджыда шу янъы омюрге севги дуйгъулары 
шекиллендире. Языджы «Асанчыкънынъ куньлеринде» ве «Эрке 
Сеитджемильчик» икяелеринде молланынъ саранлыгъы ве куфюрлигини эм 
де байнынъ эрке огълунынъ къылыкъларыны гъает уста косьтере. «Сумбуль 
къартийнинъ эртегеси» эсериндеки баш къараман Сумбуль къартий озь 
эртегесини икяе этер экен, чар деврини «еди башлы дев»ге бенъзете, Улу 
Октябрь инкъилябыны исе алемге нур сачкъан Кунешнен къыяс эте. 
Заманнынъ актуаль мевзуларына багъышлангъан «Эмине — комсомол 
къыз», «Пролетар челеби», «Айше капайнынъ къарчыгъасында», «Ударник 
сенеги» киби ве дигер икяелеринде де янъы девирнинъ бир сыра парлакъ 
образларыны яратты. 

Джафер Гъафар Ипчинен бир сырада совет девринде повесть жанрына 
мураджаат эткен ильки языджылардандыр. Онынъ «Азманлар» адлы 
повестинде совет акимиетининъ биринджи йылларында койде юзь алгъан 
денъишмелер къандырыджы суретте акс этиле. Бу эсерде кескин сынфий 
куреш ве бу курешнинъ иштиракчилери олгъан байлар ве фукъарелер 
арасындаки зыддиетлер озь бедиий аксини тапкъанлар. 

Джафер Гъафарнынъ эсерлерининъ эсас хусусиетлери — психологизм 
теренлиги ве тиль саделигидир. Эгер эдебий тилимизнинъ тарихий инкишаф 
джерьяныны эсапкъа аладжакъ олсакъ, арап-фарс ве тюрк сёзлеринден эп 

арынаракъ зенгинден-зенгин халкъ тили хазинесине эсасланып, земане эдебий 

тилимизнинъ темелли суретте шекилленген девринде бунынъ эмиети пек буюк 
эди. Халкъ тилини мукеммель суретте менимсеген эдип озюне нисбетен гъает 
буюк талапчанлыкъ косьтеререк, сёзлерден файдаланувгъа сонъ дередже 
мукъайтлыкънен янаша. 

Джафер Гъафар озюнинъ языджы сыфатында вазифесини олдыкъча 
кениш анълай. О, иш башында булунаракъ, эдебиятымызнынъ келеджеги 
ичюн, яш иджадий кучьлерни тербиелев ве оларнынъ сафыны арттырув ичюн 
даима къайгъырып турды. Матбуат органларында ёлбашчы вазифелерде 
чалышаракъ, газета ве журналлар этрафында бир чокъ истидатлы яшларнынъ 
бирлешмесине ярдым этти. Озю де къыскъа ве парлакъ омюрининъ 
сонъунадже энъ фааль яратыджылардан бири олды. 

Къыркъ яшына етмезден вакъытсыз къурбан кеткен Джафер Гъафар 
эдебиятымызнынъ инкишафы ичюн буюк хызметлер этти ве онынъ земане 
классиклери сырасындан акълы суретте ер алды. Онынъ дженктен эвель 
чыкъкъан «Инкъилябий шиирлер» (1926), «Омюрден орьнеклер» (1927), 
«Икяелер ве шиирлер» (1933) адлы айры китапларында дердж этильген 
фааль курешчен ве гражданлыкъ эсерлери Къырымда социализм къурув, 
джемиетни темелинден янъартув огърунда куреште буюк роль ойнадылар. 
1934 сенеси Джафер Гъафар СССР языджылары бирлигининъ азасы эм де 
Къырым языджылары бирлигининъ реиси олды. 

Джафер Гъафар Сталин репрессиясына огърап 1936 сенеси апске алынды 
ве 1938 сенеси апрель 17-де олюм джезасына укюм этильди. Укюм шу куню 
ерине кетирильди. 

Дженктен сонъки девирде 1971 сенеси Джафер Гъафарнынъ 
икяелеринден ибарет «Омюр орьнеклери» адлы кучюк колемде ялынъыз 
бир китабы басылып чыкъты. Шунынъ ичюн онынъ семерели 


фаалиетининъ емишлерини топлав, дердж этюв, огренюв ишлерини 
джанландырмакъ лязимдир. 


Къырымтатар эдебиятынынъ совет деврине менсюп уйкен несильнинъ 


энъ парлакъ Векиллеринден бири аджайип шаир ве эдебиятшнас 
Абдулла Лятиф-задедир. 


АБДУЛЛА ЛЯТИФ-ЗАДЕ (1890, овгуст 26— 1938, апрель 17). 
Назик дуйгъулар шаири Абдулла Лятиф-заде Кезлев шеэринде Абиль 
оджанынъ къорантасында догъды. Онынъ ильки оджасы — озь бабасы олды. 
Абиль оджа онъа ана тилинен берабер рус тилини де огрете. Бабасынынъ 
ярдымынен докъуз яшында Абдулла энди Пушкиннинъ эсерлерини де сербест 

окъуп башлай. Кой мектебини тамамлагъан сонъ о, Акъмесджитте яшагъан 
дайысынынъ янына келе ве андаки рушдие мектебине кире. Рушдиени 
битирген сонъ, гимназиянынъ 7-нджи сынфына кире. Лякин Абдуллагъа 
гимназияны битирмек къысмет олмай. Шаирнинъ омюр аркъадашы Регина 
Яковлевнанынъ айткъанына коре, бир дефа дерс маалинде оджа балалардан 
бирине: «Ах, сени къоюн!» деп къычыргъанда, Абдулла бунъа зияде 
акъаретленип, еринден атылып тургъан ве оджагъа: «О къоюн олса, демек, 
сиз чобансынъыз», дей. Абдулла бу сёзлери ичюн къайда олса олсын, окъув 
укъукъындан марум этилип, гимназиядан чыкъарыла. Оны, керчектен де ич 
бир ерге окъувгъа къабул этмейлер. Абиль агъа чокъ тырыша, чокъ чарелер 
коре, лякин чар мемурлары огълунынъ окъув ёлуны текмиль 
къапаткъанларына эмин олгъан сонъ, Абдулланы 1908 сенеси Истанбулгъа 
ёллай. Лякин теэссюф ки, 1910 сенеси бабасы вефат эткени себебинден анда 
да окъувынынъ сонъуна чыкъалмай къайтып кельмеге меджбур ола. 

Эр джеэттен истидатлы, зеккий йигит бу девирде энди арап, фарс, тюрк, 
франсыз, латин ве рус тиллерини мукеммель огренген эди. О, юртуна 
къайтып кельген сонъ, эвеля Кезлевде, сонъ Акъмесджитте оджалыкъ япты. 
Та о девирде А.С. Пушкиннинъ ве Л. Толстойнынъ эсерлерини къырымтатар 
тилине терджиме этти. 

Абдулла Лятиф-заде буюк шаир олмакънен бирге, айны заманда, 
халкъымызнынъ маариф ве медений севиесини юксельтюв ишине чокъ 
гъайрет сарф эткен алим ве медениет эрбабы эди. Бизим эдебиятымыз 
тарихынен догърудан-догъру мешгъуль олгъан намлы шаркъшнас алим, 
академик Агъатангел Крымский юкъарыда анъылгъан «Къырымтатар 
эдебияты» серлевалы ильмий эсеринде къайд эткени киби, онынъ биринджи 
шиирлери «Терджиман»да ве белли демократ эрбабымыз Решид Медиев 
тарафындан чыкъарылгъан «Ветан хадими» газетасында басылгъанлар. О, 
яратыджылыгъынынъ ильки девиринде, ильки эсерлеринде энди озюнинъ 
илери фикирли санаткяр оладжагъыны сездире. Шаир та о девирде яни 1910 
сенеси язгъан «Хаял — омюр» адлы шииринде: «Омюр — бу тегиз бир ёл 
дегиль, омюр — бу даимий куреш, о энъшшли-ёкъушлы бир ёлдыр ки, онынъ тикени 
де бар, гулю де бар, онынъ аджджысыны да татмакъ керек, татлысыны да; 
яни макъсадынъа етмек ичюн эр шейге къатланмакъ, гъайрет этмек ве эр тюрлю 
къыйынлыкъны енъмек керек», деген фикирни ортагъа сюре. 

Пролетар эдебиятынен ве умумен инкъилябий яратыджылыкъ 
гъаелеринен исе о, биринджи джиан дженки йылларындаки аскерлик хызмети 
вакътында таныш ола. Эльбетте, шаирнинъ дюньябакъышына кучьлю тесир 
япкъан бу илери гъаелер онъа реалистик эдебият аньанелерини менимсемек 
ичюн, шубесиз, буюк ярдым эттилер. 

Абдулла Лятиф-заде эдебияткъа 1905 сенеси инкъилябындан сонъ аякъ 
баскъан буюк шаирлеримизден бири эди. О, акъикъий шаир, джошкъун 

публицист, истидатлы терджиман, аджайил тешкилятчы эди. Кок 
къушагъында еди чешит ренк олгъаны киби, шаирнинъ иджадына да 
шиириетнинъ бутюн хусусиетлери хастыр. 

1917 сенеси о І Къурултайгъа делегат сайлана, аз бир вакъыт «Миллет» 
газетасынынъ муаррири ола, сонъра миллий укюметте халкъ маарифи 
шубесининъ кятиби вазифесинде булуна. Миллий фыркъа азасы эди. 

Абдулла Лятиф-заде шиириетимизге янъылыкълар алып кирген шаир 
оларакъ беллидир. Онынъ башкъа халкълар эдебиятларынен, хусусан рус 
эдебиятынен якъындан танышлыгъы бу саада зияде билине. Онъа хусусан 
Владимир Маяковскийнинъ иджады айрыджа тесир этти. О шу девирнинъ 
намлы шаирлери В.Брюсовнен, В.Маяковскийнинъ озюнен, С.Есениннен 
якъындан таныш эди, айны вакъытта белли украин шаири П.Тычинанен 
ве акад. А.Крымскийнен таныш ве дост эди. 

В.Маяковскийнинъ яратыджылыкъ аньанеси, юксек гражданлыгъы, айдын 
гъаевий догърулышы киби эсас чизгилери бизде илькиде А.Лятиф-заденинъ 
иджадында корюнди. В.Маяковскийнен о, та 1921 сенеси Москвада шаир 
В.Брюсов тешкиль эткен алий эдебий институткъа къатнап юрьгенде сыкъ- 
сыкъ корюше, онынънен чешит мевзуларда субетлеше. Сонъра озю де 
эдебиятымызны къайгъыргъан бир устаз шаир сыфатында шу девирде элине 
къалем алгъан бир сыра яшларнынъ иджадыны козетип барды ве оларнынъ 
эдебиятта пекинмелерине ярдымда булунды. 

Абдулла Лятиф-заденинъ шаир оларакъ пишкинлик дереджесини 
косьтерген эсерлери — онынъ «Омюр», «Шаирге», «Ахырзаман къушы», 
«Бер!» киби ве даа чокъ дигер шиирлеридир. Бу шиирлер эм шекиль, эм 
мундеридже джеэтинден пишкин эсерлердир, оларда терен фикир, тазе 
ислер, дуйгъулар мевджут. 

1928 сенеси онынъ «Янъы саз» адлы шиирлер джыйынтыгъы чыкъты. 
Джыйынтыкъкъа онынъ бир сыра фельсефий шиирлери кирсетильген олып, 
олар шаирнинъ отузынджы йылларда шиириетимизнинъ байракъдары 
дереджесине котерильгенини тасдикълайлар. 

А.Лятиф-заденинъ эсерлери микъдар джеэтинден пек чокъ олмасалар да, 
нефислик ве мундеридже итибариле олдыкъча кучьлю, юксек севиели 
эсерлердир. Онынъ эсерлериндеки эр бир сатыр окъуйыджынынъ зеинини, 
тюшюнджесини, дюньягъа назарыны терен фельсефий фикирлернен 
зенгинлештире, къальбинде индже, хош ве юксек ислер уянталар.О, инсаннынъ 
къальбиндеки муреккеп тюшюнджелер ве ислернинъ фуртунасыны да, баарь 
гъонджелери киби джошкъун дуйгъуларнынъ далгъасы ветепренювлерини де 
нефисликнен сезген истидатлы иджаткяр эди. 

О, юкъарыда къайд эттигимиз киби, эдебияткъа та инкъиляптан эвель 
аякъ баскъан олса да,. совет акимиетининъ ильки йылларында озюни 
шиириетте янъы шекиллерни эминликнен менимсеген, оны янъы мундеридже 

иле зенгинлештирген ве бу саада энъ фааль чалышкъан новатор шаир 
оларакъ косьтерди. Озюнинъ нешир эттирген китабыны да ойле — «Янъы 
саз» деп адландыргъаны да шунынчюндир. 

Иджатта даима янъылыкъкъа ынтылгъан Абдулла Лятиф-заде девирнинъ 
янъылыгъыны, куннинъ талапларыны шашыладжакъ дереджеде сезгирликнен 
ис этти ве юкъарыда кетирильген сатырларда о шай демек истеди: янъы 
замангъа мунасип йырлар язмакъ ичюн элинъе янъы саз алмакъ керексинъ, 
яни озюнъни янъы гъаелернен, янъы фикирлернен, янъы ынтылышларнен 
байытмакъ керексинъ. Бу ялынъыз мот сёзлерден ибарет бир риторика дегиль 
де, шаирнинъ иджадий шиары, онынъ мефкуревий позициясы эди. О, 
башкъаларгъа мураджаат этмекнен кифаетленмей, озю де бу талапларгъа 
риает этерек, юреклерни эеджанландырыджы, кишилерни, хусусан яшларны 
янъы аят огърунда, парлакъ келеджек огърунда арекетке джельп этиджи 
шиирлер яза. Онынъ «Шаирнинъ руху», «Омюр», «Шаирге», «Козьайдын!» 
«Акъынгъа» ве дигер шиирлери шу джумледендир. Бойле шиирлер о девирки 
шиириетимизде тамамиле янъылыкъ эди. Олар эр джеэттен: эм рухунен, эм 
мундериджеси ве шекилинен, эм тилинен эм де тасвир усулынен янъы эдилер. 

1921 сенеси Къырымда ильки кере отькерильген 8 Март къадынлар 
байрамы мунасебетинен язылгъан «Муджде» серлевалы шииринде шаир 
шойле яза: 


Муджде сизге, эй дюньяда хор корюльген мелеклер! 
Инсанлыкънынъ бахты ичюн къан тюкюрген юреклер! 
Муджде санъа, зинданлардан чыкъарылгъан къадынлыкъ! 
Муджде санъа! Энди сенинъ омрюнъ, кунинъ айдынлыкъ. 


Абдулла Лятиф-заде Совет акимиетининъ ильки йылларында Къырым 
АССР Халкъ маарифи комиссарлыгъынынъ санат идареси мудири олды, 
сонъра республика профсоюзлары советининъ месуль секретары 
вазифесине сайланды. 1927—1931 сенелери Къырымда янъы элифбе 
комитетининъ месуль кятиби вазифесинде де чокъ фаалиет косьтерди. 1929 
сенесининъ августында отькерильген экинджи имля конференциясында 
«Терминология меселеси» мевзусында докладнен чыкъышта булунды. 

Лякин оны зиядесинен эдебият ве медениет меракъландыра эди. 1931 сенеси 
Ленинграддаки девлет санат академиясынынъ аспирантурасына окъумагъа 
кирген Лятиф-заде, оны 1934 сенеси битире ве Къырым девлет педагогика 
институтынынъ доценти ола. 1934-тен 1937-гедже, яни Сталин репрессиялары 
хышымына огърап къапалгъандже шу институтнынъ къырымтатар тили ве 
рус тили факультетлериндегъарп эдебиятындан дерс бере. 

Шаирнин»ъ совет девриндеки иджадий фаалиети акъкъында айткъанда 
академик А.Е.Крымскийнинъ «Къырымтатар эдебияты» ве профессор Бекир 

Чобан-заденинъ «Сонъ девир кърымтатар эдебияты» киби тедкъикъатларыны 
анъмамакъ мумкюн дегиль. 

Бекир Чобан-заде озь сафдашы ве меслекдеши Абдулла Лятиф-заденинъ 
земане къырымтатар эдебий тилини шекиллендирювдеки хызметине 
къыймет кесерек шай дей: «...Къырымтатарнынъ эдебий тили догъмакъ 
ичюн муштерек, шуурлы, планлы суретте чалышув, гъайрет керектир. Бу 
хусуста биринджи ве даимий роль языджыларнынъ, шаирлернинъдир... Бу 
ёлда чалышкъан, тильге ве сёзлерге мунасебетте муайен талап иле 
якълашкъан башлыджа языджымыз, шаиримиз, эльбетте, Абдулла Лятиф- 


заде аркъадаштыр. Эр гъайрет киби, А. Лятиф-заденинъ гъайрети де 
бошкъа кетмеюр. 


Бир кунь сазым къолдан тюшер меним де, 
Шу омюрнинъ кузьгюси — козь юмулыр, 
Топракъ киер я тоз болыр теним де 

Бир къарынджа, бир боджекнинъ тенидай 
Бир кунь келир, шу алемден джойылыр. 
Лякин шаид олсун бунъа кунеш, ай, 
Кольгеми ич бу ерлерден сильмем мен, 

Ольмек ичюн тувмадым мен, ольмем мен! 


Бурада фикир, дуйгъу не артыкъ, не эксик. Сонъра ич бир теркиб, ич бир 
джумле гъайры табиий, суньий суретте тизильмиш, багъланмыш дегиль. 
Олдыкъча терен фикирлер къолайлыкъле окъула, деръал башта дуйгъугъа 
тесир эте. Шу сатырларнынъ ичинде шаирнинъ емини, ахды бар... Ольмек 
ичюн догъдыгъына, оледжегине ич шубе ёкъ, табиий. Лякин левхаларнынъ 
кескинлиги, теренлиги, сёзлернинъ аэнки ве табиийлиги шаирнинъ бири- 
бирини тамамлаян тасавурлары сизни тюшюнмеге быракъмадан 
сыраланмасы окъуйыджыны онынъ сёзюне иштирак этмеге меджбур идиюр 
ве шаир: «Шавлеми бу юреклерден сильмем мен, ольмек ичюн тувмадым 
мен, ольмем мен!» дедиги заман, артыкъ мен онынъ самимийлигине, къуветине 
ве керчектен де ольмейджегине инанырым. Бурада шиирнинъ ички 
мундериджесиндеки эсас къуветни унутмаймыз. Лякин тесир эттириджи 
къуветнинъ ярысы гузель аэнкдар суретте дейильмиш сёзлердир... «Баарь 
тюркюси», «Ахыр заман къушы», «Хайырсыз тюш», «Омюр» киби 
шиирлеринде де Лятиф-заде олдыкъча къыйметли бир санаткяр оларакъ 
мейдангьа чыкъа. Бурада онынъ озюне махсус мевзуларгъа да малик 
олдыгъыны къайд этмелимиз».! 

Абдулла Лятиф-заденинъ шиириетимизге янъылыкълар кирсетювинде 
онынъ башкъа халкъларнынъ эдебиятларынен, хусусан рус эдебиятынен 


' Б.Чобан-заде. Сонъ девир кърымтатар эдебияты. Акъмесджит. 1928. С. 94—95. 

якъындан таныш олувы буюк роль ойнагъандыр. Онъа хусусан 
В.Маяковскийнинъ революцион иджады айрыджа тесир этти. Абдулла 
Лятиф-задени озюнинъ энъ якъын устазларындан бири эсап эткен шаиримиз 
Эшреф Шемьи-заде бу акъта шойле язгъан эди: 

«Владимир Маяковский киби буюк къалем саибининъ яратыджылыкъ 
аньанеси, онынъ эсерлерининъ революцион пафосы, юксек гражданлыгъы, айдын 
гъаевий догърулышы киби эсас чизгилери бизде илькиде Абдулла Лятиф-заде 
киби икътидарлы шаиримизнинъ эдебий яратыджылыгъында корюнди. Абдулла 
Лятиф-заде та 1921 сенеси Москвада шаир Валерий Брюсов тешкиль эткен 
алий эдебий-бедиий институткъа къатнап юрьгенде Владимир Маяковскийнен 
сыкъ корюше, онынънен умумий тиль тапа, янъы аят, янъы санат огърунда 
куреште Маяковскийнинъ эдебий аньанелеринден файдалана. Лятиф-заденинъ 
«Бер!» «Джермай тюркюси», «Бир тамчы къан», «Тегенекли, чечекли ёл», 
«Ленин ольди» киби бир чокъ шиирлери бунынъ айдын мисалидир».! Шаирнинъ 
бойле эсерлери де озь невбетинде къырымтатар поэзиясынынъ курешченлик 
рухуны юксельтюв мектеби олгъандыр. 

Шаирнинъ иджадына хас энъ характерли эсерлеринден бири «Омюр» 
шииридир. Бу шиирдео, халкъ чынъларындан биринде: 


Омюр деген бир ёлдыр энъиштен къыргъа, 
Етишип ольген бармы экен тасавургъа? 


деген пессимистик фикирге къаршы чыкъа ве озь макъсадынъа иришмек ичюн 


умюттен вазгечмейип сонъунадже курешмек керек олгъаныны исбат эте. 
Шиирнинъ къараманы къайыкънен озь севгилисине кеткенде 


фуртунагъа огърай. Амма о умютини кесмей сонъки дакъкъагъадже куреше 
ве енъип чыкъа. Муэллиф мында омюрни далгъаланып ташкъан 
фуртуналы, дешетли денъизге бенъзете. О, ялынъыз умюттен вазгечмейип, 
бутюн къуветини топлап курешни девам эттирген инсан мурадына ирише 
билир, деген фикирни тасдикълап, инсаннынъ акъылы, ирадеси ве къуветине 


юксек къыймет кесе: 


Толкъунларнен курешип, къайыгъыны тюзете, 
Къарангъыгъа, яшынгъа, фуртунагъа къарамай. 
Эки къолгъа зор берип къуртулмагъа козь эте, 
Коктен имдат беклемей, ерден ярдым сорамай. 


Бу дешетли фуртунаны енъип ялыгъа чыкъкъан йигит озь бахтына — 
севгилисине къавуша. Сонъки сатырларда шаирнинъ гъаеси ачыкъ-айдын 
анълашыла: 


' Э.Шемьи-заде. Халкъ хызметинде. Ташкент, 1977. С. 35—36. 

Эбет, омюр — бир ёлдыр, орьден-къыргъа тырмашкъан, 
Лякин оны къул этер умют кесмей огърашкъан. 


Омюрде куреш гъаеси, янъы аят къуруджылыгъы мевзусы, фааль 
гражданлыкъ дуйгъулары шаирнинъ йигирминджи сенелердеки 
иджадынынъ эсас мундериджесини тешкиль этелер. «Асрет», «Бир тамчы 
къан» киби шиирлеринде о, акъикъат огърунда куреште тёкюльген къан — 
умумий азатлыкъ курешининъ азиз тамчысыдыр дер экен, бахтлы омюр 
огърунда къурбан кеткен бинълернен адамнынъ къабрине седжде этюв эр 
биримизнинъ мукъаддес боюн-борджумыз экенини къайд эте. 

Абдулла Лятиф-заде акъикъий шаир олмакънен бирге, истидатлы 
эдебиятшнас ве тильджи оларакъ да медениетимизнинъ тарихында сезилир 
из къалдырды. Онынъ тиль ве эдебият меселелерине багъышлангъан 
макъалелери аля бугунь меракънен окъулалар. Онынъ бир чокъ макъалелери 
арасында «Кърымтатар эдебиятына къыскъа бир назар» серлевалы 
макъалеси айрыджа эмиетлидир. 1927 сенеси Харьковда нешир олунгъан 
«Червоний шлях» («Къызыл ёл») журналынынъ декабрь санында украин 
тилинде басылгъан бу макъаледе эдебиятымызнынъ чокъ асырлыкъ тарихына 
характеристика бериле, онынъ инкишаф ёллары къыскъадан талиль этиле, 
эдебиятнынъ илерилев ёллары косьтериле ве Умер Ипчи, Мамут Недим, 
Джафер Гъафар, Зиядин Джавтобели, Керим Джаманакълы, Абдуреим 
Алтанълы, Эшреф Шемьи-заде киби шаир ве эдиплернинъ ильки 
иджатларына догъру къыймет кесиле. 

Лятиф-заде миллий драматургиямызнынъ инкишафына да белли иссе 
къошты. Онынъ театрде къоюлгъан спектакллер акъкъында рецензиялары 
газеталарда сыкъ-сыкъ басыла эди. Буюк тешкилятчылыкъ 
къабилиетининъ саиби олгъан эдип, Къырым АССР Халкъ маарифи 
комиссарлыгъында санат болюгининъ ёлбашчысы олгъан йыллары, 
драматургиямызнынъ инкишафыны айрыджа къайгъыра, театримизнинъ 
совет девриндеки мувафакъиетли осювине чокъ гъайрет эте. Эдиплер, 
санаткярлар ве зиялыларны бу муим саанен джиддий огърашмагъа давет 
эте. О бир къач йыллар санада мувафакъиетнен ойналгъан «Омюр баари» 
пьесасыны ярата ве онда коллективлештирюв девринде койдеки 
зыддиетлерни усталыкънен косьтере. 

Эдебиятымызнынъ талийи хусусында джиддий тюшюнген Лятиф-заде 
умумен яш истидатлар акъкъында чокъ къайгъыргъан устаз оларакъ шурет 
къазана. Онынъ юкъарыда анъылгъан макъалесиндеки шу сатырлар да буны 
тасдикълайлар: «Яш шаирлерден Джафер Гъафар ве Джемиль Кендже, 
Джавтобели ве Джаманакълы, Алтанълы ве Эшреф Шемьи-заде 
дикъкъаткъа ляйыкълар. Оларнынъ сонъкиси ( Шемьи-заде) даа пек яш, лякин 
чокъ ишанчлыдыр, о озюнинъ мевзуларынынъ кенишлигинен, терен 

мундериджесинен ве умумен озь къабилиетинен яш шаирлернинъ арасында 
айырылып тура». 

Шаир, Эшреф Шемьи-заденинъ иджадыны дикъкъатнен козетип барды, 
онынъ осьмесине, пишкинлешмесине чокъ ярдым этти. Э. Шемьи-заде 
сонъундан эдебий устазы акъкъында шойле деген эди: «Эдебиятта ильки 
адым аткъан вакътымда Абдулла Лятиф-заде киби буюк шаирнен 
танышкъаным, ондан дерс алгъаным, огренгеним ичюн озюмни бахтлы эсап 
этем. Абдулла агъа пек инсаниетли бир адам олып, халкъ арасында мешур 
олгъанына бакъмадан, яшларны юректен севген алчакъ гонъюлли инсан эди. 
О девирнинъ мешур шаирлери Владимир Маяковскийнен, Валерий Брюсовнен, 
Сергей Есениннен шахсен таныш олгъан Абдулла агъа бизни олардан 
огренмеге давет эте эди... ».' 

Абдулла Лятиф-заденинъ терен фельсефий фикирлернен ашлангъан, илери 
гъаелернен толу, юксек дереджеде нефис, зенгин мундериджели иджадий 
асабалыгъы эдебиятымызнынъ бедиий хазинесине ольмез саифелер олып 
киргенини академик А.Е.Крымскийнинъ сёзлери де бир дередже 
тасдикълайлар: 

«Лятиф-заде шаир оларакъ омюрнинъ шахсий тюшюнджелеринен 
тербиеленди. Акъикъатен де Лятиф-заде шиириетининъ негизи бу — халкъ 
рухунен ашлангъан гражданлыкъ мевзусыдыр. Мен Лятиф-заденен лакъырды 
эткенде онъа шойле дедим: «Сенинъ бутюн лириканъ гражданлыкъ 
дуйгъусыны ташый». А. Лятиф-заде меним сёзюмни болип: «Мен 
гражданлыкъ мевзусына лирика къошам», — деди. Бир татар зиялысы (Бекир 
Чобан-заде — Р.Ф. — С.Н.) Лятиф-заденинъ бутюн яратыджылыгъына 
акълы суретте эки сёзнен «социаль лирика» деп характеристика берди».? 

Акъикъатен, шаирнинъ эр бир сатыры онынъ джошкъун юрек араретинен 
ашлангъандыр. Шунынъ ичюн де бу эсерлер онынъ иджадынынъ 
эбедийлигини теминледилер. 

Аджайип шаир ве эдебиятшнас, халкъымызнынъ тасиль ве тербие 
севиесини котерювде адсыз-эсапсыз хызметлер косьтерген буюк алим ве 
медениет эрбабы Абдулла Лятиф-заде шахскъа табынув деврининъ 
дубарасына огърады. Абдулла Лятиф-заде дерс бергенде бир чокъ арап, фарс 
ве тюрк сёзлерини «сокъуштыра», «сыкъ-сыкъ студентлернинъ ятакъханесине 
бара», «китапханеге Тюркиеден китаплар алдырмакъ талабыны къоя» деп, 
умумен контрреволюцион фаалиетте къабаатланып, 1937 сенеси апрель 19-да 
апске алына ве 1938 сенеси апрель 17-де «халкъ душманы» сыфатында 
къуршунгъа тизиле. 


' Юкъарыда анъылгъан китабында. 
? А.Е.Крымский. «Студії з Криму. Киев, 1930. 

Ташкентте 1971 сенеси онынъ Бекир Чобан-заденен бирликте «Шиирлер» 
джыйынтыгъы нешир этильди. 

(Шиирлери «Йылдыз» журналыныньъ 1977 с. 2-нджи, 1987 с. 1-инджи ве 

6-нджы, 1995 с. 5-6-нджы санларында басылды). 


Озюнинъ парлакъ аяты ве яратыджылыгъынен бутюн инкишаф 
тарихымызны яраштыргъан, илим ве эдебиятта силинмез излер 
къалдыргъан энъ урьметли эрбапларымыздан бири профессор Бекир 
Чобан-задедир. 


БЕКИР ЧОБАН-ЗАДЕ (7893, майыс 15— 1937, октябрь 13). 
Кефе уездининъ Къарасувбазар шеэринде, Къуртваап чобаннынъ аилесинде 
догъды. Он учь яшынадже о мырза ве байларнынъ къолунда чобан 
ярдымджысы олып чалышты. Сонъ, кеч олгъанына бакъмадан, биринджи 
сыныфкъа окъумагъа кирди. Лякин озь истидады ве исрарлыгъынен бир йыл 
ичинде бутюн башлангъыч мектеп программасыны менимсей ве дигер 
балаларнен берабер имтиан бермеге азырлана. Имтианда Бекир озюнинъ 
сонъ дередже терен мундериджели ве толу джевапларынен муаллимлерни 
темиз шашыра. «Иште, санъа чобан огълу!» —- дейлер олар тааджипленип. 
Шу вакъыттан башлап Бекир озюне «Чобан-заде» (Чобан огълу) лагъабыны 
ала ве бу лагъапнен омюр бою гъурурлана. 

1909 сенеси Чобан-заде Къарасувбазар шеэр головасы ве озюнинъ оджасы 
олгъан Решид Медиевнинъ ярдымынен Джемиет-и хайрие эсабына 
Истанбулдаки «Султание» медресесине окъумагъа ёлланыла. О, андаки 
университетте арап ве франсыз тиллери боюнджа алий курсларгъа къатнап, 
бу тиллерни мукеммель суретте менимсей. Поэзиягъа авеслик де Бекирде 
шу вакъытта пейда ола вео, озюнинъ ильки шиирлеринден бирини «Чобан- 
заде» имзасынен бастыра. 1914 сенеси Бекир Чобан-заде Истанбулдан 
къайтып келе ве Одессагъа барып, анда бир йылгъадже славян тиллерини 
огренювнен мешгъуль ола. Бу вакъытта биринджи джиан дженки башлана 
ве Чобан-задени Австрия-Венгрия джебэсине ёллайлар. 1914 сенесининъ 
сонъунда о венгрлерге эсир тюше. Чокъ тиллерни бильгени ичюн оны 
Будапешт университетининъ тарих-филология факультетине окъумагъа 
къабул этелер.1918 сенеси университетни битире ве бир йыл девамында даа 
докторлыкъ диссертациясыны азырлавнен мешгъуль ола. 

Будапештте онынъ оджалары белли алимлер — арапшнас профессор 
Игнац Гольциер ве тюркшнас профессор Дьюла Немет олалар. Мында 
Чобан-заде бир кереден ильмий ишке мейиль бере ве та ХІІІ асырнынъ 
сонъунда Къырымнынъ Солхат шеэринде (Эски-Къырым) язылгъан «Кодекс 

Куманикус» лугъатыны огренип башлай. Бу лугъат онынъ 
эдждатларынынъ, яни къуман (къыпчакъ) тилининъ ильки абидеси 
олгъанындан зияде меракъланып рухлангъан яш алим окъувынынъ 
сонъунадже «Кодекс Куманикус» абидеси ве тюркий тиллерде артикуляция 
темели» мевзусында тедкъикъатыны азырлап битире. 1919 сенеси майыс 
18-де о айны мевзуда фельсефе илимлери докторы дереджесине диссертация 
къорчалай. Сонъра Будапешт ве Лозанна (Швейцария) университетлеринде 
дерс бере ве 26 яшында шу университетлернинъ профессоры олып сайлана. 

1919 сенеси, Венгрия инкъилябы къозгъалгъан вакъытта, Бекир Чобан-заде 
инкъиляпчыларгъа къошула ве догърудан-догъру оларнынъ чыкъышларында 
иштирак эте. Шунынъчюндир ки, о шу вакъытта язгъан «Дунай таша» адлы 
шииринде венгр пролетариатынынъ баш къалдырувыны Дунай озенининъ 
ташкъынына ошата. Бундан эвель исе о Октябрь революциясыны да «Оксюзлер 
тою» деп адландыргъан эди («Ах, табылсам!» шииринде). Лякин 1919 сенеси 
язылгъан «Дунай таша» шииринде Чобан-заде о вакъытта врангельджилернинъ 
зулмы астында инълеген озь халкъыны хатырлап, ташкъан озенге, яни азатлыкъ 
ёлуна аякъ баскъан венгр халкъына сукъланып: 


Мен де сендай копюрсем, ташсам, акъсам! 
Инсанлыкънынъ седлерин йыкъсам, якъсам! 
Чыкъарсам гъарип халкъымны тар гольчиктен, 
Кенъ дерьягъа еткизсем, болсам озен...— 


деп Дунайгъа хытап эте ве озь миллетини къайгъыра.) 

Бир вакъытта ана-бабасындан, тувгъан коюнден айрылып, озь 
босагъасындан атлап муджизели кениш бильги алемине ёл алгъан чобан 
огълу Бекир, он бир йыл девамында бильги ве илим хазинесининъ 
теренликлерине даларакъ, гъает кениш малюмат саиби профессор Чобан- 
заде олып, эльде эткен бильгисинен халкъына, Ватанына хызмет этмек 
макъсадынен, 1920 сенесининъ сонъунда Къырымгъа къайтып келе. 

Бу ерге кельгенинен о, озюне хас гъайрет ве тешеббюскярлыкънен 
инкъилябий янъарув ишлеринекъошула, маариф-ярыкъландырув фаалиетине 
кирише: Тотайкой оджалар техникумында, къадынлардан оджалар 
азырлайыджы окъув юрту — Дарульмуаллиматта ана тили ве эдебияты 
дерслерини бере. Айны вакъытта о, Маариф Халкъ Комиссарлыгъында 
къырымтатар болюгининъ мудири вазифесинде булуна. 1922 сенесинден 
Къырым университетининъ Шаркъ факультети профессоры вазифесинде 
чалыша. «Окъув ишлери», «Енъи Чолпан», «Илери» журналларында, 
газеталарда ильмий макъалелернен чыкъышта булуна. Бу девирде о Къырым 
АССР Меркезий иджра комитетининъ азасы олып сайлана. 1924 сенеси исе 
Къырым университетининъ муаррири ола. 

1922 сенеси Азербайджан ёлбашчылары Нариман Нариманов веСамед 
Агъам-али огълу тюркий тиллернинъ язысыны арап элифбесинден латин 
элифбесине кечирюв меселесини котерип чыкъкъан сонъ, анда тешкиль 
этильген янъы элифбе комитети янындаки Ильмий советке ёлбашчы 
оларакъ тюркшнаслыкънынъ чешит сааларында кениш бильгиге малик бир 
мутехассыс алим керек эди. 1924 сенесининъ язында бутюн республикаларны 
айланып чыкъкъан С.Агъам-али огълу бойле шахсны къырымлы Бекир 
Чобан-заде юзюнде тапты. Ве шу йылнынъ сонъунда Чобан-заде энди Баку 
алий окъув юртларында ве ильмий муэссиселеринде чалышып башлай эм де 
янъы элифбе комитети Ильмий советининъ ёлбашчысы ола. 

1926 сенеси Бакуда чагъырылгъан 1 Бутюнсоюз тюркшнаслыкъ съезди 
ичюн янъы элифбе комитети адындан янъы тюркий элифбени унификация япув 
боюнджа программ докладны о азырлай. Айны шу съездде озю де «Тюркий 
тиллернинъ озьара мунасебетлери» ве «Тюрк-татар тиллеринде ильмий 
терминлер мейдангъа кетирюв» мевзуларында докладлар япты. 1928 сенеси 
о, янъы элифбе боюнджа Бутюнсоюз Меркезий комитети Ильмий советининъ 
реиси олып сайлана. Озюнинъ бутюн бу фаалиетинен Бекир Чобан-заде 
СССрРдеки тюркий тиллернинъ языларыны латин элифбесине кечирюв киби 
гъает муим амелий весиясий тедбирнинъ тешкилятлы суретте ве мувафакъиетле 
отькерильмесини темин этти. Бу саеде бутюн муим тедбирлерде, етекчи 
эрбаплардан бири оларакъ, девлет микъясындаки чокъ муреккеп бу меселени 
аль этювде бар кучюни къойып чалышкъан намлы алимимизнинъ бу хызмети 
акъкъында Ф.Д.Ашнин озюнинъ макъалесинде шойле яза: «Латин элифбесине 
кечюв боюнджа беш йылда япкъан ишлери Бекир Ваапович Чобан-задеге: «Мен 
инкъиляпнынъ бутюниттифакъ колеминде теренлешмесине ярдым эттим», 
— демеге толу дереджеде эсас бере»! 1935 сенеси Бекир Чобан-заде СССР 
Илимлер Академиясы Азербайджан филиалынынъ акъикъий азасы ве Париж 
филология джемиетининъ фахрий азасы оларакъ сайлана. 

Чобан-заде отузынджы йылларда Озьбекстанда да чалыша. 1930-1934 
сенелери Фергъана девлет педагогика институтында озьбек тили ве эдебияты 
кафедрасынынъ мудири ола, 1935 сенеси исе Озьбекстан девлет 
университетинде ве Бухара педагогика институтында студентлерге 
тильшнаслыкъ эсаслары боюнджа лекциялар окъуй. Алим къыскъа омюри 
ичинде учь юзге якъын ильмий ве ильмий-методик эсер яратты. Онынъ 
эсерлери рус, къырымтатар, азербайджан, озьбек, туркмен, тюрк, маджар, 
алман, франсыз тиллеринде басылып чыкъты. 

Эбет, Бекир Чобан-заде энъ зияде тюркшнас алим оларакъ белли. Лякин 
онынъ эдебиятымызгъа шаир эм де эдебиятшнас, тенкъидчи оларакъ 
къошкъан иджадий махсулы онъа тамамиле классик шаиримиз демеге акъ 
бере. Онынъ бир сыра аджайип шиирлери 1927 сенеси «Боран» адынен айры 


Ф.Д. Ашнин. Бекир Ваапович Чобан-заде. «Народы Азии и Африки» журналы. 
1967. №1. Мында сёз медений инкъиляп акъкъында кете. 

китап олып чыкъты. Бу китапкъа шаирнинъ «Яз акъшамы уй алдында», 
«Тувдым бир уйде», «Ой сувукъ шу гъурбет», «Ах, табылсам!», «Сув 
анасы», «Дунай таша», «Анам», «Булутлар» киби ведигер мешур эсерлери 
кирсетильген. 

Шаирнинъ шиирлери дженктен сонъ да (1971), Абдулла Лятиф-заденинъ 
шиирлеринен къошулып, бир китапчыкъ этип чыкъарылды. Эшреф Шемьи- 
заде озюнинъ устазы акъкъында шу китапчыкъкъа язгъан кириш сёзюнде 
Чобан-заденинъ «Думан» адлы мешур шииринден мисаллер кетире. Шаир 
кериликте къалгъан ве озь феодалларынынъ зулумы алтында инълеген, озь 
дертлерини айтмагъа акълары олмагъан шаркъ мемлекетлери 
эмекдарларыны къайгъырып: 


Бети бар, козьлери корюнмей шаркънынъ, 
Дерди бар, яшлары силинмей шаркънынъ, 
Тили бар, сёзлери эшитильмей шаркънынъ, 
Чёллери, голлери, эллери думан... — 


дей ве азатлыкъ, мустакъиллик эльде этмек ичюн инкъиляп (боран) 
кереклигини тасдикълай. 


Баты рузгяры, къыбла, сырт бораны 
Эсмейип тирильмез Инд, Къытай, Ираны... — 


деп, шаркъ халкъларыны курешке чагъыра. 

Янъылыкънынъ эскилик узеринден, айдынлыкънынъ зульмет узеринден, 
адалетнинъ акъсызлыкъ узеринден эрте-кеч гъалип келеджеги меселесинде 
Чобан-заде ич янъылмады вета 1918 сенеси язгъан шиирлеринден биринде 
айткъаны киби: 


...Гуллери пек къызыл, ах насыл къызыл! 
Къызылны ничюн шай сюемен бу йыл?... 
Меним де къызылгъа боялсын манълайым, 
Гизлидже комсинлер, корьмесин анайым. 
Къызарсын къанымдан юртумнынъ гуллери, 
Къокъласын бульбуллер, тутулсын тиллери. 
Байрамда, сейранда татар къызлары — 
Кунь корип олмагъан танъ йылдызлары, 
Къопарып такъсынлар кокреклерине, 

Халкъ ашкъы тез толсун юреклерине. 
Олермиз оларны онъгъармакъ ичюн, 
Факъырны тахтына чыкъармакъ ичюн...— 


деп, бутюн дюньяда «факъырларнынъ тахткъа чыкъаджагъына» юректен 

ишана. Чобан-заденинъ шиирлерининъ мундериджеси о дередже терен, о 
дередже ичтимаий, фельсефий фикирлернен ашлангъанлар ки, оларнынъ эр 
бири акъкъында айры тедкъикъат язмакъ мумкюн. Онынъ эдебиятымызда 
шиирий яратыджылыгъынынъ ери де анджакъ бунен бельгилене. 

Бекир Чобан-заденинъ энъ гузель шиирлеринден бири «Тувдым бир уйде» 
шииридир. Бу шиирде адий татар психологиясы, адий татар аяты о дередже 
саде, усталыкънен акс олуна ки, гуя адий татар эвчигининъ шараити кесилип 
алынып бу ерге къоюлгъан. «Тувгъан тиль» шиири исе ана тилимиз 
акъкъында язылгъан чокътан-чокъ шиирлерден энъ гузели, энъ кучьлюси 
демек мумкюн. Бу шиир азырки заманда, ана тилини менимсев меселеси сонъ 
дередже кескин тургъан вакъытта, халкъ арасында ве чокъ ерлерде энъ 
севилип окъулгъан шиирлерден бири олды. 


ТУВГЪАН ТИЛЬ 


Мен сени Къырымда, Къазанда таптым, 
1Орегим къайнагъан, ташкъанда таптым. 
Ят ильде мугъайып аджынып джурьгенде, 
Умютим, хаялым шай пошип джурьгенде, 
Мойнынъа сарылдым дердимни айтып, 
Юрт деген сёзинъмен озиме къайтып. 


Йырларынъ болмаса, маненъ болмаса, 
Юрт деген сёзинъмен юрек толмаса, 
Ах насыл юрермен гъурбет якъларда, 
Танышсыз, билишсиз ят сокъакъларда. 


Бильмиймен, туркми, татармы адын», 
Пек яман татлысынъ танъриден дадынъ. 
Туркте, татарда сенинъ сёзлерипъ, 
Экиси эки чифт мунълы козьлеринъ. 


Къушларгъа, къашкъыргъа огретсем сени, 
Сен болсанъ оксюзнинъ гонъульден сюйгени. 
Анъласын бир сени, душман да иер, 

Бир яныкъ сёзинъмен джуреги кюер. 


Истиймен озинъни эр ерде корьмек, 
Эр ерде инджинъден дестанлар орьмек. 


Джамиге, михрабгъа, сарайгъа кирсем, 

Денъизлер, голлернинъ четине ирсем, 
Сенинъле душмангъа ярлыкълар язсам, 
Сёзинъмен онъмазнынъ гонълюни къазсам. 


Къабримде мелеклер соргъы сораса, 

Азраиль тилимни къач кере тораса, 

— Озь тувгъан тилимде айт манъа! — дермен, 
Озь тувгъан тилимде йырлап олермен. 


Гонълюмни къайгъылар кемирип тургъанда, 

Халкъымнынъ тынышсыз йылдызы ургъанда, 

Тувгъан тиль, башкъа шей акълыма кельмий, 
Бир буюк сырымсынъ, душманлар бильмий. 

Бунынънен бирге Бекир Чобан-заденинъ эдебиятымыз тарихы ве 
эдебиятшнаслыкъ саасындаки фаалиети де айрыджа ер тутмакъта. Меселя, 
эдипнинъ «Ильмий ве эдебий тиль меселеси»! «Октябрь ве тюрк-татар 
эдебияты» ; «Сонъ девир къырымтатар эдебияты» ‚ «Октябрь девриндеки тюрк- 
татар эдебияты»* киби ве даа чокъ дигер макъалелери къырымтатар 
эдебиятшнаслыгъынынъ энъ зенгин саифелерини тешкиль этмектелер. 

Эдебиятымызнынъ кечмишини де, Октябрьден сонъки вазиетини де 


тафсилятлы тедкъикъ эткен алим та 1919 сенеси Будапештте язгъан «Ой 
сувукъ бу гъурбет!» шииринде: 


Я халкъны къорур да, севермиз омюр, 
Я халкъчюн янар да, олурмыз комюр. ..— 


дегенде, янъы медениет огърунда фааль курешмек кереклигини козьде тутты. 

Эдебиятымызнынъ тарихына аит гъает зенгин тедкъикъатларнынъ 
муэллифи, шаркъ эдебиятынынъ тарихчысы оларакъ да, джиан 
тюркшнаслыкъ алеминде шурет къазанды. Онынъ «Фузулий ве онынъ ери» 
(1925), «Къумыкъ тили ве эдебияты акъкъында» (1925), «Байкъара ве 
диваны акъкъында» (1926), «Навоийнинъ тили ве тильджилиги акъкъында» 
(1926), «Исмаил Хатаийнинъ тили ве эдебий иджады», «Ибн Мукъаннанынъ 
тюрк грамматикасы» (1933), «Китаб-ы Дедем Гёргюднинъ эдебий-лингвистик 
талили» (1935) киби даа бир чокъ эсерлери Шаркъ эдебиятыны огренювде 
тюркшнаслар ичюн бир дерсликке чевирильди ки, онынъ ады джиан 
тильшнаслыкъ алеминде энъ мешур тюркшнаслардан бири оларакъ 


! «Маариф ишчиси», 1926. № 5. 

* «Маариф ве медениет», 1927. №№ 10—11. 
3 Симферополь, 1928. 

+ «Маариф ишчиси», 1929. №№ 2—3 

урьметнен анъылмакъта. Тюркий халкъларнынъ, бу джумледен 
къырымтатарларнынъ да эдебий тиллери та ХИ—ХШ асырларда 
шекилленгенини ве буны мешур арап тильшнасы озь лугъатында та ХІУ 
асырда тасдикълагъаныны ильки кере тедкъикъ этип, бу фикирнинъ 
догърулыгъыны исбатлагъан Чобан-заде бунынънен азербайджан, озьбек, 
таджик эдебиятларынынъ тарихында белли бир бошлукъны толдырмагъа 
хызмет этти ки, буны миннетдар несиллер унутмайлар. 

Бекир Чобан-заденинъ совет тюркшнаслыгъында хызметлери о дередже буюк 
ки,онынъ ильмий веэдебий фаалиетини огренюв ишлери кеткен сайын кенишлей. 
Хусусан 1983 сенеси алимнинъ догъгъанына 90 йыл толувы мунасебетинен бу 
ишлер янъыдан джанландырылды. Бу мунасебетнен Бакуда тантаналы 
акъшамлар отькерильди, Азербайлжан ССР Илимлер академиясынынъ Насимий 
адына тильшнаслыкъ институты ве Низамий адына эдебият институты бирликте 
алимнинъ ильмий веэдебий фаалиетинебагъышлангъан махсус сессия кечирдилер. 
Анда Чобан-заденинъ яратыджылыгъынынъ чешит тарафларына багъышлангъан 
докладларнен онынъ шегиртлери чыкъышта булундылар. Умуминсаниет 
медениетине хызмет эткен буюк гуманист ве интернационалист алимнинъ 
хатырасына бу чыкъышларда самимий итирам иле седжде этильди.! 

1993 сенеси Бекир Чобан-заденинъ догъгъанына 100 йыл толувы Къырымда 
биринджи керетантаналы суретте къайд этильди. Майысайында Акъмесджитте 
бу юбилейге багъышланып халкъара ильмий-амелий конференция 
отькерильди. Филология илимлери докторы Айдер Меметов рехберлик япкъан 
бу конференцияда Тюркиеден, Румыниядан, Венгриядан, Америкадан, 
Москвадан алимлер иштирак эттилер. Эсас тантаналар шаирнинъ догъгъан 
шеэри Къарасувбазарда кечирильди. Анда шеэрнинъ меркез сокъакъларындан 
бирине Бекир Чобан-заденинъ ады берильди ве шу сокъакътаки мейданчыкъта 
бу буюк эрбабымызгъа абиде тиклениледжек ерге махсус таш къойылды. 
2001 с. сентябрьде исе о ерде шаирнинъ хатырасына абиде къойылды. 

Умумий медениетимиз, тилимиз, эдебиятымыз хазинесине къыймети ёкъ 
джевэрлер къалдыргъан текрарланмаз истидат саиби, аджайип инсан Бекир 
Чобан-заде Сталин шахсына табынув деврининъ амансыз панджасына 
огърап, 45 яшында эляк олды. О 1937 сенеси бастырыкъкъа алына ве 
октябрь 13-те Азербайджаннынъ Баку шеэринде ольдириле. 

(Эдипнинъ бир сыра шиирлери «Йылдыз» журналында басылды: 1987. № 6; 
1988. №4; 1993. №3; 1994. №1,2; 1995. №1). 


Кечкен девирнинъ чешит худжур аляметлери, зорбалыкълары саесинде 
ады чокъ Ввакъыткъадже анъылмай кельген классик шаирлеримизден бири 
Амди Герайбайдыр. 


' «Советскя тюркология» журналы. 1983. №3. 

АМДИ ГЕРАИБАИ (1901, февраль 14— 1930, сентябрь 13). Кефе 
уездининъ Енъи-къале коюнде (дигер бир малюматларгъа коре, 
КъарасувбазарнынъЙылдырым маллесинде) догъды. 1910 сенеси 
Къарасувбазарда иптидаий мектепни битирди. Ильки шиирлерини 1913 
сенеси язмагъа башлады. 1915 сенеси «Оксюз къарт Али», «Яз», «Къыш», 
«Баарь» серлевалы кучюк шиирлер язды. 1917 сенеси Акъмесджитте 
ачылгъан рушдие мектебине ильки олып кирди. Лякин сонъра орталыкънынъ 
къарышувындан окъувыны битиралмайып оджалыкъ япты. 1921 сенеси о 
Къырым университетининъ Рабфагына кире, лякин ачлыкъ йылларынынъ 
зорундан окъувыны девам этип оламай ве Миллет ишлери комиссарлыгъында 
чалышмагъа башлай. 1922 сенеси Къырым Топракъ Истисал Ширкетине 
кирди. Къырымтатар дарульфунунында талебелер кооперативини ачты ве 
онынъ мудири олды, айны заманда Шаркъ факультети студентлер 
джемиетининъ де реиси этип сайланды. 1923 сенесине къадар бу факультетте 
окъувыны девам этти. Лякин бу окъувынен къанаатленмеген Амди 1923 
сенеси Къырым укюметининъ башы Вели Ибраимовнынъ ярдымынен Джемиет 
хайрие эсабына Тюркиеге окъумагъа кете ве анда Истанбул 
университетининъ филология факультетине кире. Халкънынъ адалет 
огърунда къозгъалувына даима гонъюлдеш олгъан шаир анда да Тюркие 
студентлерининъ нумайышында, митинглеринде иштирак эте веатта полиция 
элине тюше. Учь йылдан сонъ университетни битиреджекте «Къырым 
тарихы» адлы диссертациясынен бутюн оджаларнынъ такъдирини къазана. 
Бу мевзуны онъа анда онынънен сыкъы алякъада булунгъан Джафер Сейдамет 
теклиф эте. Амди озю исе къырымтатар эдебиятынынъ тарихыны язмагъа 
авеслене веозюнинъ шу диссертациясына «Къырым эдебиятына бир бакъыш» 
серлевалы иляве язып къоша. (Демек, Осман Акъчокъракълыдан сонъ 
къырымтатар эдебиятынынъ тарихы мевзусына мураджаат эткенлерден 
биринджиси Амди Герайбай ола). 1926 сенеси ноябрь 8-де Амди Герайбай 
Къырымгъа къайтып келе.' 

Тюркиеден къайтып кельген сонъ о Янъы элифбе джемиетинде чалыша, 
шиирлери газета ве журналларда басылып тура. 

Шаирнинъ иджады энъ зияде 1918— 1923 сенелери гурьледи. Энъ гузель 
эсерлерини де о, анджакъ бу девирде язды: «Джигитке» (1918), «Анъма шу 
куньлерни» (1920), «Яш татарларгъа» (1921). Онынъ язгъан эки пьесасы да: 
«Эски татар мектеби» (1921) ве «Оксюзлерх, (1923) айны шу девирге аиттирлер. 
Шаирнинъ кене шу девирде язылгъан «Кечти энди» (1922) ве «Иджрет» (1923) 
адлы поэмаларында Къырымнынъ ХУПШ асырнынъ сонъундаки ичтимаий- 
сиясий вакъиалары тасвир олуналар. Бу эсерлерде о чешит къыйынлыкълар 
зорунда булунгъан ватанынынъ такъдири акъкъында икяе этмеге ынтыла. Бу 


' Джафер Сейдамет. Амди Герайнынъ аяты // Йылдыз. 1995. №3. 

онынъ эм мевзу сечип алувында, эм де тасвир усулында ачыкъ корюне. Халкъ 
ичинден чыкъкъан шаирнинъ тили зиядесиле халкъ тилине якъын ки, шунынъ 
ичюн онынъ озю де, шиирлери дехалкъкъа зияде якъынлар. 

1920 сенеси ноябрь 20-де большевиклерге багъышлап язгъан «Хош 
кельдинъиз!» серлевалы инкъилябий шииринен янъы къырымтатар совет 
поэзиясынынъ ильки саифесини ачкъанлардан бири эди. Къырымны ишгъаль 
эткен большевиклерни о халкъ адындан шойле селямлай: 


Хош кельдинъиз, большевиклер, Къырымгъа! 
Яшавымыз кирди башкъа къурумгъа. 
Сайып-сюйип къаршылаймыз сизлерни, 
Къызыл достлар, унутманъыз бизлерни! 


«Къызыл достлар»гъа мураджаат этерек, «бизлерни де бирдай 
корьсенъиз», деп халкънынъ янъы омюр ичюн курешке къошуладжагъыны 
эминликнен бильдире: 


Бизнинъ тамам акъкъымызны берсенъиз, 
Бизлерни де озюнъиздай корьсенъиз, 
Татар сизнен къол тутушып кетеджек, 
Керек олгъан эр эрликни этеджек. 


Бу шиирнен Амди Герайбай, асылында халкъ адындан большевиклерге 
шарт къоя. Халкънынъ тенъликке, мусавийликке, къардашларджа 
достлукъкъа ынтылышыны муэллиф шу сатырларда ифаде эте: 


Дертимизни анъласанъыз, бильсенъиз, 
Отьмекни де бирдай этип тильсенъиз, 
Къардаш болып татлы-мабет яшармыз, 
Къарт Къырымнынъ яш омрюне шашармыз. 


Эй, хорлангъан, орьселенген джарлылар! 
Къул этильген чонъгъар, чатыртавлылар! 
Уянынъыз, эски дюнья салланды, 

Нурсыз тургъан кунеш шимди алланды, — 


деп мазлумларгъа мураджаат эте ве оларны айдын келеджек огърунда арекетке, 
къозгъалувгъа давет эте. (Лякин теэссюф ки, ойле олмады. Аксине, бизим 
акъкъымызны да бермедилер ве аля даа бермейлер, бизни озьлериндай корьмек 
бир якъта турсын, бизни кореджек козьлери олмады ве атта бутюн халкъны 
Ватандан сюрьгюн эттилер. «Татар оларман къол тутушып кетти, керек олгъан 
эрликлерни» де этти, амма олар халкъны аньламадылар, отьмекни де бирдай 
этип больмедилер, алдаттылар, халкъкъа йымырта косьтерип, бортуттырдылар). 

Амди Герайбайнынъ бу шииринде халкънынъ Совет акимиетине, 
большевиклерге нисбетен умют ве ишанчы о дередже саде ве бедиий 
усталыкънен ифаде этиле ве шиирнинъ окъуйыджыгъа тесири о дередже 
кучьлю ки, эгер шаир башкъа бир шей язмагъан олса биле, бу бир эсеринен 
эдебиятта озюнеер алмагъа акъкъы бар эди. 

Амди Герайбай иптидаий мектепни ве рушдиени битирген сонъ, 1915 
сенеси Ханлыкъ коюнде оджалыкъ эте, сонъра шу мектепнинъ мудири ола. 
Къарасувлы шаиримиз Решид Мураднынъ хатырлавында къайд 
этилювиндже («Атешин шаир». «Йылдыз» журналы, 1988. № 5) шу койдеэр 
кунь саргъушланып: «Сизге инкъиляп керекми?.. Къызылларны 
беклейсинъизми? Атсыз-иликсиз татарлар!..» деп эр кесни акъаретлеп, 
къамчылап юрьген Къуршут мырза адлы акъ гвардия поручигини зияде 
ачувы келип котеклегени ичюн мектеп мудири койден къувула. Сонъ о 
Къарасувгъа келип Тарганский деген бирининъ басмаханесинде чалыша 
ве бу вакъытта энди шиирлер язып башлай. Лякин чокъкъа бармай Амди 
бу иштен де къувула. Бундан сонъ о Акъмесджитке кете ве анда кирагъа эв 
тутып яшай. Сонъундан Абдульзаат Абдулятиф огълу язгъан эсерлерини Амди 
Герайбай имзасынен бастыра ве эдебиятымызгъа шу аднен кире. Демек, Амди 
Герайбайнынъ озь ады Абдульзаат экен. 

Врангель айдутларынынъ Къырымда ат ойнаткъанларыны, халкъкъа 
насыл къылынгъанларыны, этрафтаки акъсызлыкъ ве адалетсизликни 
коререк, иджадий истидады эп пишкинлешкен шаирге янъы омюр ишанчы 
янъы-янъы ильхам кетире. Онынъ 1920—1922 сенелери язгъан эсерлери о 
вакъытта «Яшларгъа» адынен айры китап олып чыкъарыла. О 
китапчыкъкъа шаирнинъ «Хош кельдинъиз!» «Яшлыкъкъа», «Джигитке», 
«Ачлыкъ», «Татар оджасына», «Шаркълыларгъа», «Сатлыкъ имтиан», 
«Татар ичюн» киби ве даа бир сыра эсерлери кирсетильгенлер. 


ТАТАР ИЧЮН 


Татар алын тефтиш этип джурьгенде, 
Мен бу оксюз татарларны корьгенде, 
Козьяш тёгип, джыламагъа башлайман, 
Джавнынъ кучюн козьден тёбен ташлайман. 


Буюк бир кучь табаман мен озимде, 
Балкъ-чалкъ этип джашын джашнай козимде, 
Чал сакъаллы бир къарт келе къатыма, 

Мен джер тебип, атланаман атыма. 


Бир арсландай баш тиклиймен, тураман, 
Санки джавны къалибинден урамач, 

Кенъ темельни инечикмен къазаман, 
Емин этип шу сёзлерни язаман. 


Татар ичюн джеэннемде янарман, 
Татар ичюн къызыл откъа атарман, 
Татар ичюн кольмегимни сатарман, 
Мен Алтайнынъ бир чечеги татарман! 


Къол котерип, татар, татар дегенде, 

Татар къаны синъирлерге кельгенде, 

Мен дюньягъа бир джумурдыкъ урарман, 
Душманымнынъ таджын, тахтын къырарман! 


Татар ичюн дерьяларны тыярман, 
Бир иненинъ тешигине сыярман, 
Татар ичюн инджерермен, азарман, 
Татар сёзин башташыма язарман! 


Татар ичюн дарагъачкъа асылсам, 
Топракъ болып, аякъларман басылсам, 
Джер астында гене де шай айтарман, 
Татарман деп, мен ахретке къайтарман. 
1921 с. 


Амди Герайбай озь деврининъ белли зиялыларынен бирликте ичтимаий 
джерьянда фааль иштирак этти, хусусан шаир Абдулла Лятиф-заденен ве 
намлы рус шаири Вл.Маяковскийнен якъындан таныш олувы онынъ 
яратыджылыгъында сезилир дереджеде тесир къалдырды. 

Шаирнинъ басылгъан ве басылмайып эль-эльден юрьген бир чокъ 
эсерлерини, шу джумледен «Иджрет» поэмасындан парчаларны адамлар биле 
эдилер ве бойле адамлар аля даа барлар. Онынъ эсерлери инсанийлиги ве 
тиль байлыгъы джеэтинден, эм мундеридже теренлиги ве хусусан бедиий 
юксеклиги джеэтинден онынъ яратыджылыгъыны шиириетнинъ энъ ог 
сырасына чыкъарды ве адынынъ эбедийлешмесини темин эттилер. Шунынъ 
ичюндир ки, бу буюк шаиримизнинъ яратыджылыгъы бутюнлей топланып 
нешир олунмасы, талиль этильмеси гъает зарурдыр. Эдебиятымызнынъ 
тарихы, поэзиямызнынъ инкишаф менфааты буны айрыджа талап этмекте. 

Шаирнинъ бир чокъ шиирлери «Йылдыз» журналында басылды: (1988. 
№5; 1991. №1; 1993. №3; 1995. №2,3,4; 1996. №1,3,4; 1997. №1,2,3,4). Онынъ 
«Кърым тарихы» диссертациясына къошкъан «Кърым эдебиятына бир 
бакъыш» серлевалы илявеси исе «Йылдыз»нынъ 1995 сенеси 3-юнджи 
санында басылды. 

1994 сенеси Румынияда шаирнинъ «Яш татарларгъа» адлы шиирлер 
китабы нешир олунды. 1997 сенеси исе Акъмесджитте «Таврия» 
нешриятында да онынъ шиирлеринден 144 саифелик айры китап нешир 
ЭТИЛЬДИ. 

Теэссюф ки, юкъарыда тариф этильген бир чокъ эдиплеримиз киби, 
халкъымызнынъ севимли шаири Амди Герайбай да 1928 сенеси Миллий 
фыркъанынъ иши боюнджа миллетчиликте ве джасуслыкъта къабаатланып 
апске алына ве айны шу йылы декябрь 17-де ОГПУнынъ махкеме 
коллегиясы оны олюм джезасына укюм эте. 1930 сенеси сентябрь 13-те 
29 яшында шаир къуршунгъа тизилерек, биринджилер сырасында совет 
зулумынынъ къурбаны олды. 

Лякин шусы дава талап этмеген бир акъикъат ки, затен эдебиятымызны, 
хусусан шиириетимизни Амди Герайбайсыз тасавур этмек мумкюн дегиль. 
О къырымтатар эдебияты ве умумен медениети тарихында буюк миллий 
шаир оларакъ, шиириетимизнинъ парлакъ классиги олып къаладжакътыр. 


Эдебиятымызда белли ер ишгъаль эткен Ве йигирминджи йыллардаки 
уйкен несиль шаирлеримизден Шевкъи Бекторе ве Абдураман Къадри- 
заде де шиириетимизде муим из къалдырдылар. 


ШЕВКЪИ БЕКТОРЕ — джарлы (1888—1961, декабрь 20). 
Румынияда, Добруджанынъ Къавлакълар коюнде, Къырымдан иджрет 
кеткен бир къырымтатар муаллимининъ аилесинде догъа. О даа бала 
олгъанда, бабасы, бир чокъ койдешлерини пешине такъып, Анадолугъа коче 
ве Полатлы къасабасынынъ дживарындаки Къаракъая коюнде ерлешерек, 
кой мухтарлыгъы, нахие мудирлиги ве оджалыкъ киби вазифелерде булуна. 

Шевкъи Бекторе башлангъыч тасилини кой мектебинде, орта тасилини 
исе, Аймана къасабасында алгъан сонъ, 1905 сенеси, Истанбулгъа кетип, 
иляият диний фенлер шубесине окъумагъа кире. Шу девирде, анда окъугъан 
къырымтатар яшларынен таныш ола, эдебияткъа мейиль бергенлернен 
достлашаракъ, озю де шиирлер язмагъа башлай. Онынъ къырымтатар 
аркъадашлары кет-кете меаретлерини пекитерек, «Яш татар языджылары» 
адында бир джемиет къуралар. Бу джемиет адындан «Къарылгъачлар дуасы», 
«Алтын ярыкъ» ве «Шиирлер джонки» киби рисалелер чыкъарыла. Мында 
«Тюрк юрты» журналында онынъ биринджи шиирлери басыла. 

1909 сенеси анасы, бабасы ве бир эмджеси вефат эткен сонъ, 
акърабаларыны къыдырмакъ ичюн, Шевкъи Бектор Къырымгъа келе. 
Мында о базы акърабаларыны ве севген миллетини тапа. Къырымда къалып, 
кой мектебинде оджалыкъ эте. 

Шевкъи Бекторе тюрк тебаасындан олгъаны ичюн, 1914 сенеси биринджи 
джиан дженки башлангъанынен, Русиеге къаршы чыкъышта булунгъан 
Тюркиеге къайтмагъа меджбур ола. Лякин гонълю Къырымда къала. Бундан 
сонъ бираз вакъыт Румынияда булунгъан шаир 1918 сенеси Къырымгъа 
къайтып кельгенинен Алушта районындаки Къуру-Озен коюнде ерлешип, 
оджалыкъ япып башлай. Мында онынъ фаалиети ялынъыз оджалыкънен 
сынъырланмайып, «Шар-шур» адында афталыкъ эльязма меджмуа чыкъара 
башлай ве оны халкъ арасында дагъыта. 

1920 сенеси Шевкъи Бекторе Акъмесджитке келип ерлеше. Мында о, 
ичинде «Эркинекъон», «Ханджами къаршысында», «Эй, джошкъун 
далгъалар», «Чатыртавнынъ якъынлары», «Аркъадаш», «Аякъдаш» 
шиирлери де олгъан «Эркинекъон» адлы ильки китабыны бастыра. 1923 
сенеси къырымтатар тилининъ арапча ве фарсча сёзлеринден 
арындырылгъан «Татарджа сарф ве нахв» (Грамматика ве синтаксис) 
дерслигини яза. Ш.Бекторе о вакъытта къырымтатар тилини ябанджа 
сёзлерден темизлемек ве темиз къырымтатар грамматикасыны мейдангъа 
кетирмек макъсадында чифт ат ве араба алып, озь китабынынъ 
рекламасыны япмакъ ичюн бу арабагъа «Сарф-наху арабасы» адыны бере. 
Чокъ йылдан сонъ бу адисеге багъышлап Номан Шейх-заде татлы бир 
шакъа шеклинде шиир яза. 


Алмания апсханелеринде булунгъан оджа ве шаир Номан Шейх-заде 
1945 сенеси язгъан бу шииринде шойле дей: 


«Сарф-наху» арбасы тюшкенде эске, 

Корюнди де худжур о эр кеске. 

Алфабенъде «вав»ларынъ бир антикъа, 

Сыгъмаса да теримлер бир мантыкъкъа. 

«Мечев сёзлер», «джандавурлар» — насыл сёзлер? 
Заман бизге эмир этти оларын теркин... 


Шу йыллары, Акъмесджит дживарындаки Тотайкойде педагогика 
техникумы ачыла. Онынъ мудири оларакъ, корюмли эким ве фааль 
джемаатчы Амет Озенбашлы, мудир муавинлигине исе — шаир Шевкъи 
Бекторе тайин этиле. Оджалыкъкъа къырымтатар зиялыларындан: Бекир 
Чобан-заде, Мамут Недим, белли эким ве фааль джемаатчы Абдулла 
Джанторе, Абибулла Одабаш, Эдем Фейзи, Гъафар Шемшедин ве бестекяр 
Асан Рефатов ёлланылалар. Бу девирде о, Къырымнынъ корюмли 
зиялыларынен, сыкъы алякъада булуна. Хусусан намлы тильшнас алим Бекир 
Чобан-заденен онынъ достане алякъасы чокъ йыллар девам эте. 

Бу вакъытларда Шевкъи Бекторе, элифбе язув ярышында иштирак этип, 
«Тоташ-боташ» адынен элифбе китабыны яза. 1925 сенеси онынъ бу китабы 

мектеп талебелерине дерслик оларакъ бастырыла. О, айны заманда, 
Абибулла Одабаш ве Исмаил Лемановнен берабер, маариф идаресининъ 
азасы олып да чалыша. 

1925 сенеси Дагъстан Маариф комиссарлыгъы озь ихтияджыны 
къанаатлендирмек ичюн, Шевкъи Бекторени Дагъстангъа давет эте. Энди базы 
зиялыларгъа «миллетчи», «буржуа» киби адлар такъылып башлангъаны ве 
бу джеэттен базы сыкъынтыларгъа огърагъан шаир бу даветке разы олып 
Дагъстангъа кетмеге меджбур ола. Анда о Темирханшура (шимди Буйнакск) 
шеэринде ерлеше ве педагогика курсларынынъ мудири ветиль оджасы олып 
чалыша. 1926 сенеси о Бакуда отькерильген Бутюнсоюз тюркология съездинде 
Дагъстандан делегат оларакъ иштирак эте. Чокъ йыллар Бекир Чобан-заденен 
достлугъы шаирге чокъ итибар кетире. Эки белли зиялынынъ Къырымдан 
кетмеге меджбур олувлары ве Бакуда корюшип сыкъы алякъада булунувлары 
бу эки буюк симанынъ тюрк алеминде буюк сайгъы саиби экенлерини косьтере. 

Сонъра Шевкъи Бекторе Туркменстангъа кете ве Ашхабад педагогика 
техникумында окъув ишлери болюгининъ мудири вазифесинде чалыша. 
Мында о «Туркмен тилининъ сарфы» адлы дерслик чыкъара.1932 сенеси 
март 25-те апске алына ве миллетчиликте къабаатланып, 10 йыл тюрьме 
джезасына укюм этиле. 

Тюрьмеден бошагъан сонъ Шевкъи Бекторе 1948 сенесине къадар 
Озьбекистанда (Янъыёл шеэринде) яшады. Шу йылнынъ декабрь айында о 
текрар апске алына ве бир къач айдан сонъ 10 йыл муддетке Сибирьге 
сюрьгюн этиле. Бу йылларыны о Красноярск лагерлеринде кечире. О 
вакъытта Тюркиеде яшагъан омюр аркъадашы ве балалары оны апстен 
къуртармакъ ве озь янларына Тюркиеге чагъырып алмакъ пешине тюшелер. 
Тюркиенинъ Москвадаки эльчиханесининъ ярдымынен бу арекетлер мусбет 
нетидже бере ве 1956 сенеси бу девлетнинъ элинден къуртулып, къорантасына 
барып къавуша. 

«Йылдыз» журналынынъ 1991 сенеси 3-юнджи санында Шевкъи Бекторе 
акъкъында озь хатырлавларыны бастыргъан языджымыз Рустем Муедин 
шаирнинъ сонъки йыллары хусусында шойле яза: 

«Бойлеликле, Шевкъи Бекторе омюрининъ энъ махсулдар деврини 
лагерьлерде ве НКВДнинъ незарети алтында кечиререк, халкъына 
багъышлайджакъ поэма ве шиирлерининъ чокъусыны язамайыл, 
сербестликке чыкъа. Лякин онынъ юреги, сюрьгюнликтехорлангъан халкъы 
арасында къала. Тюркиеде тешкилятландырылгъан къырымтатар миллий 
меркезине рехбер сайланаджакъта, онынъ разылыгъыны сорагъанлар. О исе: 
«Эки куньлик омюрим къалгъан олса биле, оны халкъыма хызмет этип 
кечирмеге истейим», — деп разылыкъ берген». 

Шевкъи Бекторе омюрининъ сонъунда совет лагерьлеринде кечирген деври 
акъкъында «Волга къызыл акъаркен» адлы хатырла» хитабыны язды. Бу китап 

1965 сенеси Тюркиедебасылып чыкъты. Шаирнинъ бу эсери онынъ ана тилинде 
де «Йылдыз» журналынынъ 1993 сенеси 3,4,5-6-ынджы санларында ве 1994 
сенеси 1,2-нджи санларында басылды. Журналда шаирнинъ бир сыра 
шиирлери де басылды: (1991. №3; 1992. №1; 1995. №2,5—6). 

Шаир Истанбулда 1961 сенеси декабрь 20-де вефат этти. Онынъ бизге 
къалдыргъан аджайип эдебий асабалыгъы миллий эдебиятымызнынъ алтын 
фондыны тешкиль этеджектир. Чюнки онынъ эсерлерининъ эр сатыры Ватан 
ичюн, халкъ ичюн къайгъы, юрек аджысы, тувгъан юртуна, догъмуш 
халкъына битмез-тюкенмез севги ве шу халкъынен гъурурланув, онынъ 
парлакъ келеджегине умют дуйгъуларынен ашлангъандыр. 


Мына шаирнинъ миллий рухнен ашлангъан ве халкъ йырына 
чевирильген мешур «Татарлыгъым» шиири: 


ТАТАРЛЫГЪЫМ 


Татарлыгъым, тувгъан ерим, 
Балалыкътан суемен. 

Онлар ичюн коп вакъытлар 
Джылай-джана куемен. 


Къайда барсам, мен коремен 
Гъарип татар сачылгъан. 
Озь багъында къокъламагъа 
Ёкъ бир гули ачылгъан. 


Къальтеджексинъ, озь багъындан, 
Озь тилинден пек гъарип. 

Лякин кимге айтаджакъсынъ 

Сен буларны тиль джарып. 


Къатты джельмен атылгъанлар 
Тавгъа, ташкъа я джаргъа. 
Джарты дюнья мезар болгъан 
Татарлыкъкъа, татаргъа. 


Эр мезарнынъ баш уджунда 
Токътап тёктим козь яшым. 
Эр бирине чынъларымдан 
Ясап тиктим баш ташын. 


Къол котерип дуа эттим 
Юрегимден худайгъа. 


Узун, къутлы омюр берсин 
Бары оксюз анайгъа! 


Бу девирде фааль иджат эткен, лякин эдебият алемимизде ады чокъ 
айтылмагъан эдиплеримизден бири Умер Самийдир. 


УМЕР САМИИ — Арбатлы, У.С. (1881— 1951). Чокъ сенелер 
оджалыкъ япкъан, Умер Самий тиль ве эдебиятнынъ окъутылмасынен багълы 
бир чокъ усул меселелерини озю чезмеге тырыша ве бу иште баягъы 
мувафакъиетлер эльде эте. 1910 сенеси о мектеп талебелери ичюн 
«Чоджукълара аркъадаш» адлы къырает (окъув) китабыны азырлап 
чыкъара. Бу дерсликни о талебелерге якъынлаштырмакъ ве олдыкъча 
саделештирмек макъсадынен башкъа тиллерден бир чокъ гузель шиир 
парчаларыны терджиме этип кирсете ве озю де манзумелер яза. Онынъ 
дерслиги ве язгъан шиирчиклери о дередже популяр олды ки, оларны эзберден 
бильмеген талебе ёкъ эди. Къартларымыздан аля даа о шиирлерни 
хатырлагъанлар бар. Бойле шиирлерден бири «Койлю Вели-къарт» 
шииридир. Мына ондан бир парча: 


Бир факъырым, къалды ишим балтая, 
Одун кесер, котюририм Ялтая. 


Къарлы сувукъ яйлалары ашарым, 
Акъшам олса, ёргъунлыкътан змашарым. 


Корююрым, окъуянлар не раат, 
Бен джаилим, кимседе ёкъ къабаат. 


Бабам бени окъутсайды кучюктен, 
Бу аллара къалмаз эдим керчектен... 


Умер Самий озь къалемини драматургия жанрында да сынагъан. 1928 
сенеси онынъ «Эки олю» адлы пьесасы Багъчасарай санасында ойналгъан. 

Асылында Умер Сами советлер ватандашлыгъында дегиль де, Тюркие 
ватандашлыгъында булуна экен. 1929 сенеси бу ал иле файдаланып 
Истанбулгъа кочьти... Эм андаки фаалиети эйидже огренильмесе де, базы 
парчаларындан анда да къалемини дурултмагъаны корюне. Омрюнинъ 
сонъунда Къырымдаки ильк рушдиелер акъкъында хатыралар язаркен, 
«Чоджукълара аркъадаш» китабы узеринде махсус токъталып: «1905 
сенесине къадар Къырымда ана тилинде окъуп-язгъанларнынъ сайысы эр алда 

пек аз эди. Иптидаий тасиль де тиль ихтияджыны темин этеджек бир 
алда дегиль эди. Медреселерде ана тили ич де окъутылмай эди. Ана тилининъ 
миллий бир варлыкъ олгъаныны такъдир эткен биле пек аз эди... 
«Чоджукълара аркъадаш» намы алтында тертип ве эки къысым оларакъ 
нешир эткен къыраат китабымдан усула кельген акс седа мусбет олды. Эки 
кере бастырдым. Бутюн Къырым мектеплеринде Истанбул къыраат 
китаплары ерине булар окъутылмакъта эди... (Русофиллерге магълюп 
тюшмемек ичюн) истер-истемез шаирликни эльге алдыкъ. Зорнен олса да, 
бир къач манзуме язаракъ, китапларнынъ о ерине, бу ерине къоштыкъ...» 

Иште, бу «зорнен язылгъан манзумелерни» козьден кечиргенде, Умер Самий 
оджанынъ анълатув меаретини сезмемек мумкюн дегиль. Бир чокъ бильги ве 
хаберлерни талебелерге шиир суретинде берип, йырлай-йырлай дерс кечиргени, 
талебелер исе севине-севине буюк авесликнен окъугъанлары корюне. Умер Самий 
йипчиклер узерине инджи данелери тизген киби, энъ саде, ачыкъ ве ифадели 
келимелерни бир-бири янында тизип, кендисине махсус аджайип бир услюп иле 
джумле артындан джумлени сыралап, чокъ меракълы ве озьгюн левхалар ярата. 

Умер Самийнинъ «Чоджукълара аркъадаш»таки парчаларында, онынъ 
бала табиатыны, баланынъ дуйгъу дюньясыны, къылыкъларыны, отурыш- 
турушларыны суньийликтен махрум, чокъ уйгъун, инамлы, табиий ве гъает 
джанлы шекильде берип, окъуйыджыгьа, талебеге зевкъ берип, айрыджа 
тесир эткени корюне. 

Умер Самий талебелерге Къырымнынъ икълимини анълатмакъ, дюльбер 
ватанларына севги ашламакъ ве Къырымнынъ маддий дурумына алыштырмакъ 
озюнинъ базы лирик парчаларына биле «кяр»ве «зарар» меселелерини кирсетип, 
оларнынъ дуйгьуларыны индже шейлер иле ишлетмесинен берабер аятнынъ 
икътисадий къанунларынынъ эсасларынен таныш этмегетырыша. 

Истидатлы маарифчи, оджа, шаир ве медениет эрбабы Умер Самийнинъ 
маарифимизде, эдебиятымызда ве умумен медениетимизнинъ инкишафында 
хатири сайыладжакъ хызметлери шубесиздир. Хусусан бала эдебиятымызда 
онынъ озь ери бардыр.! 


Маарифте Ве эдебиятымызда айны Умер Самий киби фааль хызметлер 
эткен намлы оджаларымыз даа Номан Шейх-заде ве Абдураман 
Къадри-задедир. 


НОМАН ШЕЙХ-ЗАДЕ (7899—1953). Къарасувбазарда руханийлер 
къорантасында догъгъан Номан Шейх-заде башлангъыч мектеп ве 
рушдиеден сонъ, 1914—1916 сенелери Багъчасарайда Зынджырлы медреседе 


' Умер Самий акъкъында малюматлар И.Керимовдан алынды // Йылдыз, 1998. № 8. 
С.155—160 

окъуды. Сонъра Тюркиеге кетип,1916—1918 сенелери окъувыны Истанбулда 
«Мерджан» медресесинде девам эттирди. Къайтып кельген сонъ 1920 
сенелерининъ башындан Къарасувбазарда оджалыкъ япты. 1928 сенеси 
къалемдеш досту оджа Юнусов Умернен бирликте мектеп талебелери ичюн 
латин арифлеринен «Ильк адым» ве «Енъи ёл» адлы эки дерслик чыкъара. Бу 
саада гъайретнен чалышкъан бу эки теджрибели оджа 1929 сенеси бир дерслик 
даа чыкъаралар. Бу дерсликлерни чыкъарувда оларгъа «Янъы тюрк элифбеси 
джемиети»нинъ кятиби шаир Абдулла Лятиф-заде буюк ярдымда булуна. 

1932 сенеси Номан Шейх-заде Къырым педагогика институтынынъ 
къырымтатар тили ве эдебияты факультетине гъиябий окъумагъа кире ве 
1937 сенеси институтны аля дипломнен битире. Айны шу йылы онынъ 
бабасы къапалып, сюрьгюн этиле, шунынъ ичюн о Къарасувбазардан 
кетмеге меджбур ола. Бундан сонъ о Эски-Къырымда, Кефеде, Акъярда 
оджалыкъ япа. 

Номан Шейх-заде айны вакъытта къалеми тюзгюн, истидатлы шаир де 
эди. Лякин язгъан эсерлерини о чокъ бастырмады, даа догърусы бастырып 
оламады, чюнки бабасы «лишён» олып, такъип этильген адамгъа о вакъытта 
матбуатта басылмакъ мумкюн эдими? Чокъ йыл эвель Озьбекстанда 
Шахрисябзда яшагъан Юнусов Умер оджа бир субетимизде 30-ынджы 
йылларда бир кунь досту Номан Шейх-заденинъ эвине баргъаныны шойле 
хатырлады: «Эвине барсам, Номан кейфи бозукъ, башы тобен алда отура 
эди. Не бар, не олды, деп сорасам: «Бакъ бу Ззьязмаларгъа, бу Алим акъкъында 
язгъан эсеримдир, на япайым мен буларны?!» — деп кошеде дагъылып, перишан 
алда яткъан бир оба эльязма кягъытларыны косьтерди. Мен онъа бизим 
союмыз олгъан ве Акъмесджитте чалышып юрьген Абдуреим Алтанълыгъа 
бармасыны тевсие эттим. О анда барып: «Абдуреим, язгъан эльязмаларымны 
нешрияткъа алып бараман, манъа бир джевап бермейлер. Не басалар, не де 
къайтарып берелер. Мен кимге шикяет этейим? Эсерлеримни насыл 
бастырайым?»— деп сорагъан. Абдуреим онъа: «Номан, сен шейх огълусынъ, 
«лишён» баласысынъ, кимге шикяет этеджексинъ, олар иш башында яш 
коммунистлер, сенинъ сёзюнъ кимсеге кечмез, башынъны белягъа къалдырма, 
бар эвинъе де, озюнъ пысып, агъзынъ къысып отур», — деген». Иште, бойле. 
Умер оджанынъ айткъанына коре, шу вакъытларда Номан Шейх-заде 
юкъарыда анъылгъан эльязмадан гъайры, «Акъ топракъта акъ олюм» деген 
эсер язып нешрияткъа берген экен. Сонъра о эсер башкъаларнынъ адынен 
санагъа пьеса этип къоюлгъан. Номан оджа, айны бунынъ киби, халкъ 
эфсанеси эсасында Арзы къыз акъкъында да эсер язып теслим эткен экен. 
Дженктен сонъ къапалып, къач йыллар Воркута лагеринде булунып кельген 
Умер оджанынъ лафлары язылып алынгъан магнит лентасы элимиздедир. 
(Шусы да дикъкъаткъа ляйыкъ ки, Умер оджа шу Воркута лагеринде белли 

шаиримиз Ибраим Бахшышнен бир ерде булунгъан ве алы фена олгъан хаста 
шаирге чокъ ярдым эткен. Шаир онынъ козю огюнде кечинген). 

Номан Шейх -заденинъ намлы шаиримиз Шевкъи Бектореге багъышлап 
1940 сенеси язгъан шимри элли йылдан сонъ 1991 сенеси «Йылдыз» 
журналынынъ 3-юнджи санында басылды ве сонъра 1995 сенеси 5, 6-нджы 
санында да текрар басылды. 


ШЕВКЪИ БЕКТОРЕ 


Шан санъа шерефмен, эй, Шевкъи Бекторе, 
Олмайджакъ шейлерни козьлеринъ коре. 
Безмеден, Макъбуле сачларын оре, 
Шаирлер ичинде сайгъылы торе. 
Язынъны эр татар баласы биле, 
Гонъюльнен эзберлей анасы биле. 
Кяде бир «Силем»мен козьяшын силе, 
Сёзлеринъ юрекке, мийлерге синъе. 
«Чатыр- Тав» окъусам, юрегим ие, 
«Джошкъун далгъалар» ачувгъа тие. 
«Ханджами» окъулса, юреклер куе, 
Болгъан къырымтатарлар Шевкъини сюе. 
«Соловка» шаирни ольдирди дие, 
Козьлерден козьяшлар токътамай ие. 
Акъмесджитте арнавут ашханасы, 
Татарларгъа эдебий тиль анасы. 
Оджагъыны къурды о он секизде, 
Философман Шевкъимиз бир эгизде. 
Джалдадылар экиси бир денъизде, 
Шевкъи ольмез, сиз: «Ольди», десенъиз де. 
Къарасувбазар, 1940 с. 


Номан Шейх-заде дженк йыллары оккупация вакътында «Черик асыр» 
адлы поэма яза веонынъ бу поэмасы 1943 сенеси «Азат Кърым» газетасынынъ 
52, 54, 56,61-инджи санларында басыла. Дженкнинъ сонъунда яни 1944 сенеси 
Номан Шейх-заде Германиягъа тюше. Анда о кечмиш куньлерини хатырлап, 
Шевкъи Бекторенинъ «Татарджа сарф ве нахв» (Грамматика ве синтаксис) 
дерслиги хусусында шакъа тарзында шиир яза. (Юкъарыда Шевкъи Бекторе 
хусусында языларымызгъа бакъ). Эдип сонъра Германиядан Тюркиеге кете ве 
анда яшай. Шубесиз, о анда да иджат эткендир, лякин бу хусуста элимизде 
малюмат ёкъ. 1953 сенеси Истанбулда вефат эте. 

АБДУРАМАН КЪАДРИ-ЗАДЕ (1876— 1938, август 6). 
Акъмесджит уездининъ Тавдайир коюнде, Къырым муфтийи Абдулкерим 
эфендининъ къорантасында догъгъан Абдураман Къадри-заде Тавдайир 
медресесинде окъуды, сонъундан онынъ мудерриси олды. Мустакъиль 
суретте тюрк, фарс ве рус тиллерини огренди. Яшлыгъындан зиядесинен рус 
эдебиятынен меракъланды. 

Къырым советлешкен сонъ Акъмесджитте чыкъып башлагъан куньделик 
матбуатта шиирлеринен корюнди. «Илери», «Тырнавуч», «Окъув ишлери» 
ве «Козь айдын» журналларында шиирлери басылды. 

Яш экенде чокъ китаплар окъуй, мустакъиль суретте озь бильгисини 
арттыра. Арап, фарс, тюрк тиллеринен меракълана, рус тили ве эдебиятыны 
мукеммель огрене. Сонъра исе терджимелер япып башлай, озю де шиирлер 
токъуй. Совет девринде чокъ йыллар «Янъы дюнья» газетасында 
терджиманлыкъ япа. Озюни матбуат ве эдебият саасында истидатлы ве 
талапкяр терджиман оларакъ таныткъан Къадри-заде о девирде зарур 
олгъан пек чокъ сиясий китапларны, дерсликлерни, нефис эсерлерни ана 
тилине терджиме эткендир. 

Зиядин Джавтобели озюнинъ «Эдебият севдалары» китабында 
заманнынъ истидатлы шаирлеринден бири Абдураман Къадри-заденинъ 
гъает эрудициялы адам олгъаныны къайд этерек, оны «джанлы 
энциклопедия» эди дей ве фикрини шойле девам эте: «Абдураман Къадри- 
заде тюркий халкълар фольклорыны ве хусусан къырымтатар халкъ агъыз 
яратыджылыгъыны темелли бильгенлерден эди. Халкъ арасында кениш 
даркъагъан масаллар, текерлемелер, йырлар, тюркюлер, чынълар, аталар 
сёзлери ве дигер нумюнелер онынъ ярдымынен газета саифелерине къоюла 
эди. Къадри-заде озю де гузель манзумелер яза. Оларда инсаннынъ 
турмушында, куньделик арекети ве амелиндеки айры нукъсанларны, чиркин 
алларны, адетлерни тенкъид эте, устюни ача, озь фикирлерини бедиий 
тарзда ифаде эте». 

1927 сенесине аит «Къызма, бе яу!», «Вир къач огютлер» яхут 
«Огютлерим» киби шиирлери анджакъ бу мевзуларгъа багъышлангъандыр. 
Онынъ умуминсаний, ахлякъий мевзулардаки бойле шиирлерининъ тербие 
ишлери ичюн аля бугунь эмиети джоюлмагъандыр. Шаирнинъта 1926 сенеси 
язгъан «Огютлерим» шиириндеки насиат-огютлер шимдики базы 
манзумеджилерге де догърудан-догъру аиттир: 


Чыкъарып базара шииринъи, къозум, 
Везинсиз, ольчюсиз сатма, бу недир! 
Шиирде везин ве къафие лязим, 

Бунлары къалдырып атма, бу недир! 

Девейи, пирейи къафие япма, 

Догъру ёл вар экен, эгрие сапма. 
Къолайджа шаирлик намыны къапма, 
Себепсиз гунайе батма, бу недир! 


Бенъзесин яздыгъынъ бир демет гуле, 
Окъусын эшиткен севине, куле. 
Дегильсе, къалеми алып да эле 
Алеминъ башыны кутьме, бу недир! 


Абдураман Къадри-заденинъ халкъ яратыджылыгъындан: масаллардан, 
лятифелерден файдаланып язылгъан бир сыра сатирик эсерлери де бар. Гъает 
терен мундериджели олып, меракънен окъулгъан «Молла нефси», «Акъсакъ 
Темир ве Насреддин», «Чыркъ-мыркъмы, мыркъ-чыркъмы?», «Насредин 
оджа ве къарысы» киби эсерлери шу джумледендир. 

Айры эсерлерини о «Чиркий» тахаллюсынен бастыргъан. 

Юкъарыда сёйледигимиз уйкен несиль шаирлерининъ сонъкилеринден бири 
олгъан Абдураман Къадри-заде шиирий эсерде мундериджеге коре насыл 
ольчю ве шекиллер къулланмакъ кереклигини там манада бильген уста 
эдебиятчы эди. Озюнинъ айры эсерлеринде мешур сатирик шаиримиз Мемет 
Нузеттен къалышмагъан Къадри-заденинъ яратыджылыгъы шиириетимизни 
зенгинлештирген аджайип саифелердир. Онынъ озю аджайип бир шаир ве 
терджиман олмакънен бирге, уста чалгъыджы, йырджы, рессам да эди. 

Шаир 1938 сенеси август 6-да Къырымда девамлы хасталыкътан сонъ 
вефат этти. 

Дженктен сонъ онынъ эсерлери айры китап этип чыкъарылмаса да, бир чокъ 
шиирлери айры джыйынтыкъларда, дерсликлерде, газета ве журналларда дердж 
олундылар. Халкъ тилине ве халкъ агъыз яратыджылыгъына якъын бу шиирлер 
окъуйыджылар арасында зияде кутьлевийлештилер. 

(Абдураман Къадри-заденинъ шиирлери «Йылдыз» журналында: 
1980. №5; 1990. №1; 1991. №6; «Ленин байрагъы»нда: 
1967 с. майыс 6 ве июнь 17 нусхаларында басылды). 


Халкъымызнынъ белли тарихчы ве сиясий эрбабы Амет Озенбашлынынъ 
фаалиети де эдебиятымызда белли ер тутмакъта. 


АМЕТ ОЗЕНБАШЛЫ — Индемез (1893, февроль 10— 1958, 
декабрь 4). Багъчасарайда, намлы медениет эрбабы, халкъ оджасы Сеит- 
Абдулла Озенбашлынынъ къорантасында догъды. 1914 сенеси Акъмесджитте 
гимназияны аля ишаретлернен битирген Амет 1915 сенеси Одессагъа барып, 
Новороссийск университетининъ тыббиет факультетине кире. Амет даа 

гимназияда окъугъан вакътында озь халкъынынъ тарихы ве медениетинен 
меракълана ве «Терджиман»да басылгъан эдебий материалларнен, Решид 
Медиевнинъ гъаелеринен таныш ола. О вакъытта «Къырым талебе 
джемиети»не къошула ки, бу онынъ миллий арекетке къошулмасына ярдым 
эте.1917 сенеси Одессада илери гъаели студентлер Новороссийск 
студентлерининъ Бирлешкен меркезий комитетини мейдангъа кетирелер ве 
Амет Озенбашлы онынъ реиси этип сайлана. 

Къырымгъа къайтып кельген сонъ о Къырым мусульманларынынъ съезди 
тарафындан сайлангъан Мувакъкъат Иджра Комитетнинъ эркянына кире 
ве шу Комитетте чалыша. Шу вакъыттан башлап, эп зияде сиясий фаалиет 
косьтере. Амет Озенбашлы 1 Миллий Къурултайымызнынъ делегаты ве онынъ 
фааль тешкилятчыларындан бири ола. Ватандашлар дженки вакътында 
«Миллет» газетасынынъ муаррири, сонъра исе «Миллий фыркъа»нынъ 
ёлбашчыларындан бири ола. - 

1920 сенесининъ сонъунда эмиграциягъа кетмекни ред эткен Амет 
Озенбашлы Къырымда Совет акимиети тикленген сонъ озь халкъынынъ 
акъ-укъукълары ичюн бу акимиет черчивесинде курешмеге къарар бере. 
1921 сенеси о Тотайкой оджалар техникумынынъ директоры вазифесине 
тайин этиле, 1922 сенеси исе Къырым девлет университетининъ тыббиет 
факультетини битирип, эким-невропатолог дипломыны алмагъа наиль ола. 
1924—1927 сенелери Къырым АССР малие халкъ комиссарынынъ муавини 
ола, ондан сонъ исе озь зенааты боюнджа чалыша. 

Амет Озенбашлы озюни, айны заманда, истидатлы языджы ве публицист 
оларакъ танытты. 1917 сенеси о «Йыкъынтылар астында» пьесасыны язды, 
«Къырым», «Окъув ишлери», «Илери» журналларында, газеталарда тарих, 
этнография ве педагогика сааларына аит макъалелеринен мунтазам суретте 
чыкъышта булуна. Бир чокъ эдебий эсерлерге, шу джумледен Амди 
Герайбайнынъ эсерлерине де рецензиялар яза. Оны алемге таныткъан энъ 
мешур эсери исе халкъымызнынъ ватандан иджрет олунув меселелерине 
багъышлангъан «Къырым фаджиасы» адлы тарихий эсеридир. 1926 сенеси 
айры китап олып чыкъкъан бу эсер сонъра «Йылдыз» журналынынъ 1992 
сенеси 1-инджи ве 2-нджи санларында басылды, 1997 сенеси исе Акъмесджитте 
кене айры китап этип чыкъарылды. 

Амет Озенбашлы 1928 сенеси апрель 12-де къырымтатарларнынъ 
миллетчилик группасына менсюп деп апске алына ве шу йылы декабрь 17-де 
олюм джезасына укюм этиле. 1931 сенеси январь 30-да ОГПУ коллегиясы бу 
укюмни 10 йыллыкъ лагерь джезасына денъиштире. 1934 сенеси о Къырымда 
яшамакъ укъукъындан махрум этилерек, азатлыкъкъа чыкъарыла. 
Новосибирск, Павлоград шеэрлеринде яшап, экимлик япа. Дженк вакътында 
Къырымгъа къайтып кельди. Лякин 1944 сенеси Совет ордусы кельмезден 
эвель Румыниягъа кетти. Анда оны кене апске алып, Москвагъа кетирелер 

ве 1947 сенеси сентябрь 20-де 25 йыл лагерь джезасына укюм этелер. 1955 
сенеси оны агъыр хаста алында азат этелер. Озюнинъ сонъки йылларыны о 
Таджикстаннынъ Ленинабад шеэринде озь къорантасынен кечире. 1958 сенеси 
декабрь 4-те о ерде вефат эте. 1993 сенеси онынъ джеседи тешкилятлы суретте 
Таджикстандан Къырымгъа кетирилип, август 8-де. Багъчасарайда 
Зынджырлы медресе азбарында Исмаил бей Гаспринскийнинъ къабри янында 
дефн этильди. 

Амет Озенбашлынынъ ады ве онынъ фаалиети даима шерефнен 
анъыладжакътыр. 


Инкъиляп йылларынынъ истидатлы къалемлеринден бири илери фикирли 
адалетпервер шаир Билял Усеин эди. 


БИЛЯЛ УСЕИН (1901—1922). Кезлевде намлы халкъ оджасы 
Усеин афызнынъ къорантасында догъды. Бабасы — Бекир Эмекдар, Амет 
Нуреддин, Мамут Рефатов киби ильк маарифпервер муаллимлеримизнинъ 
сафдашларындан олгъан Усеин афыз оджа Исмаил бей Гаспринскийнинъ 
теклифинен озь догъгъан шеэри Багъчасарайдан къорантасынен берабер 
Евпаториягъа кочип келеве бу ердеки ачыкъ фикирли илери зиялыларнынъ 
къол тутувлары эм де илим ве маариф хайратчыларынынъ маддий 
ярдымларынен «сес усулынен окъутув» мектебини ача ве мында янъы усул 
иле тиль, язы, эсап, джогърафия, тарих киби дюньявий дерслер де берип 
башлай. Иште бойле къорантада догъгъан Билял еди яшынадже эвде 
окъумагъа-язмагъа огрене. 1908 сенеси бабасы оны татар балаларына русча 
дерслер бермек ичюн ачылгъан уезд земство мектебине бере. Земство 
мектебинде эки-учь йыл окъугъан сонъ Билял озюнинъ акъранларындан 
дёрт-беш огъланнен берабер «Городское училище» намыны ташыгъан рус 
орта мектебине кире. 

1917 сенеси эр ерде инкъиляп серпинтилери юзь берген вакъытта Билял 
Усеин мектеп балалары ичюн «Марсельеза» макъамына озю татарджа сёзлер 
уйдырып «Уриет маршы» яза. Бу онынъ биринджи эдебий яратыджылыгъы 
олса керек. 1919 сенеси о эмекдар халкъны интернационал этрафына 
(Миллетлер къорантасына) чагъыргъан «Чокъ заманлар» серлевалы мешур 
инкъилябий тюркюсини яза: 


...Медениет къапысындан, 
Инсаниет дюньясына — 
Миллетлер къорантасына 
Сизге де кирмеге заман... 

Бу йырнынъ музыкасыны земство мектебининъ рус тили оджасы 
Мамбедали Асанов язгъан ки, бу йыр аз вакъыт ичинде бутюн Къырымгъа 
даркъап, акъикъатен марш тюсюни алгъан эди. 1925 сенеси исе бу йыр 
СССР Девлет нешриятынынъ музыка секторы тарафындан татарджа-русча 
сёзлери ве нотасынен Москвада «Революционные и общественно-бытовые 
песни крымских татар» адлы джыйынтыкъта нешир этильди. 

Айны шу 1919 сенеси майыс 23-те Мустафа Субхи тарафындан 
Акъмесджитте чыкъарылып башлангъан «Енъи дюнья» газетасынынъ 27-нджи 
санында Билял Усеиннинъ «Къалкъынъыз, эй, аркъадашлар!» серлевалы 
шиири дердж этильди. 

Уянынъыз, эй, къардашлар, 

Танъгъа догъру илери! 

Шураларнынъ акъ изинден 

Къалмаялым ич гери. — 
дей о бу шииринде. 

1921 сенеси Къырым АССР тешкиль олунгъан сонъ, Билял Усеин бутюн 
кучюни, гъайретини эмекдар халкъ арасында медений ярыкъландырув 
ишлерини джанландырмакъ ишине берди. Бутюн джемаат ишлеринде о фааль 
иштирак эте. Ишлерининъ чокълугъына бакъмадан, о мектепке барып, анда 
афтада учь кере «Сиясий бильги» дерсини бере эди. Айны заманда иджат эте. 
«Енъи дюнья» газетасында онынъ Октябрь инкъилябынынъ 4-юнджи 
йылдёнюмине багъышлангъан «Октябрь» адлы шиири басыла. 

Билял Усеин 1921 сенесининъ сонъунда Акъмесджитте кечирильген 
Бутюнкъырым шуралар съездинде иштирак эте, анда Къырым Меркезий 
иджра комитетине аза сайлана эм де ишчи, солдат ве койлю депутатлары 
Советлерининъ ІХ Бутюнрусие съездине рей берюв укъукъынен делегат 
этип сайлана. 1921 сенеси декабрь 23-те ачылгъан бу съездден Билял Усеин 
буюк теэсурат алып келе. 

Лякин шу 1921—1922 ачлыкъ йыллары онынъ къоранта азалары тиф 
хасталыгъындан арды-сыра телеф олалар. Бу вакъытта эвлерине кельген 
Билял Усеин де озюнинъ энъ махсулдар чалышаджакъ, иджат этеджек 
чагъында шу хасталыкънынъ къурбаны ола. 

Озю кезлевели олгъан Эшреф Шемьи-заде шеэрдеши Билял Усеин 
акъкъында язгъан макъалесинде шойле дей: «Мен, Билял Усеиннинъ гъает 
къыскъа, лякин гурьдели шаиране, парлакъ омюрини селли, афатлы ягъмурдан 
сонъ, копюрип, шапырыт, сарп дагъдан тюшкен дагъ озенчигине бенъзетем. 
О, дюньядан пек яшлай, он гулюнден бир гулю даа янъы ачылаяткъанда кетти, 
лякин бизим шимдики йигирми яшар огълан ве къызларымызнынъ акъраны 
оларакъ къалды» .! 


' «Йылдыз» альманахы. 1977. №2. С.32. 

1921— 1926 сенелери эдебияткъа янъы несиль яш шаир ве языджылар 
кельдилер ки, сонъра олар къырымтатар совет эдебиятынынъ озегини 
тешкиль эттилер. Булар Абдуреим Алтанълы, Зиядин Джавтобели, 
Ильяс Тархан, Ыргъат Къадыр, Эшреф Шемьи-заде, Керим 
Джаманакълы, ‚Джемиль Сейдамет, Гьафар Булгъанакълы ве 
дигерлер эдилер. Олар эписи озь эсерлеринде эсасен янъы аят 
къуруджылыгъы эеджаныны, сынфий курешни, хусусан койдеки 
денъишмелерни озьлерине хас сыджакълыкъ Ве эеджаннен акс этселер 
де, олар эскидже тербие алгъан бе озьлерине аньаневий рухны синъирген 
эдиплер эдилер. 


АБДУРЕИМ ШЕИХ-ЗАДЕ — Алтанълы (1898— 1976, 
сентябрь 14). Бу девирнинъ энъ махсулдар шаирлеринден бири Абдуреим 
Шейх-заде Къарасувбазарда руханийлер къорантасында догъды. 
Балалыкътан ана-бабасындан оксюз къалгъан Абдуреим, уйкен агъасы 
Сейтибрамнен берабер яшады. (Олар шейх балалары олып, къалемлери тюзьгюн, 
бильгилери темелли эдиплер олдылар. Сейтибрам агъа кениш эрудициялы, дурюст 
фикирли бир инсан эди ки, о эм эскини яхшы бильген, зм янъыны къаврап алгъан 
бир шахсэди. О бир къач вакъытлар «Янъы дюнья» газетасында чалышты. Теэссюф 
ки, о руханийлерге ве оларнынъ балаларына такъиплер башлангъан сонъ язы 
ишлеринден четленди). Абдуреим окъув-язувны анасындан огренген сонъ 
башлангъыч мектепте окъуды, айны заманда бир йыллыкъ башлангъыч рус 
мектебинде де тасиль алды. 1912 сенесинден эль къапысында чалышты, 
Къарасувбазардаки зенгинлернинъ багъчаларында ыргъатлыкънен кунь 
кечирген Абдуреим 1915 сенеси аскерликке алынды. Джебэде яраланып, 
Акъмесджитке къайтып кельди. 1919 сенеси Зынджырлы медреседе тасильде 
булунып, 1921 сенеси Багъчасарайгъа оджалыкъкъа ёлланылды. Сонъра 
Москвадаки Шаркъ тиллери институтына окъумагъа ёлланылгъан яш оджа 
маддий вазиетининъ агъырлыгъы себебинден оны битирип оламады. Озь 
шиирлерини газета ве журналларда 1922 сенеси бастырып башлагъан 
Абдуреим Шейх-заде сонъра Москвадаки сааларара институтнынъ 
рабфагында, 2-нджи Москва Девлет университетининъ педагогика 
факультетинде окъуды ве окъувыны 1930 сенеси битирди. Айны вакъытта 
газетада эдебий хадим, иш кочюрилжи вазифелеринде чалышты. Бутюн булар 
яш шаир ичюн зенгин аят мектеби олды. Бу аят теджрибеси исе онынъ 
мефкуревий инамыны джулялады ве озь кучюне ишанчыны къавийлештирди. 

Къырымгъа къайтып кельген сонъ Алтанълы педагогика институтында 
дерс берди, Къырымтатар театрининъ директоры олды, «Эдебият ве 
культура» журналынынъ месуль кятиби вазифесинде булунды. 

Абдуреим Алтанълы Москвада окъуп башлагъан вакътында яни 1922 
сенеси декабрь 13-те язгъан «Яш коммунист йыры» серлевалы шиирини 
«Ёкъсул» лагъабынен бастыра. Сонъра исе о «Алтанълы» тахаллюсыны ала. 
Октябрьнинъ он йыллыгъына багъышлап о энди «Трактор» серлевалы 
шиирий повесть яза. Совет акимиетининъ пекинювине, койдеки 
коллективлештирюв меселелерине багъышлангъан бу эсер 1928 сенеси айры 
китапчыкъ олып чыкъа ве конкурста 2-нджи ерни ала. 

1930 сенеси шаирнинъ «Атешли сатырлар», 1932 сенеси «Енъиш йыллары» 
адлы шиирий китаплары чыкъты. Онынъ бу китапларгъа кирген шиирлери 
девир нефесинен ашлангъан курешчен эсерлер эди. Олар янъы шекилленмекте 
олгъан къырымтатар совет поэзиясына кучьлю веджошкъун толкъунлар олып 
кирдилер. Алтанълынынъ ады исе эдебиятта къавий ер алды. 1933 сенеси онынъ 
ады Буюк Совет Энциклопедиясында пейда олгъаны нафиле дегиль эди. Анда 
шаир акъкъында джумледен шойле дениле: «Шейх-заде (Алтанълы) Абдуреим 
земане къырымтатар шаири, ВКП (6) азасы... Ильки шиирлеринде эксери алда 
фикир дагъыныкълыгъы, сёзлерден уйгъунсыз файдаланув, мевзуны гъает саде, 
усттен-усть тариф этюв аллары юзь ала. Сонъундан шаир озь иджадында 
бу эксикликлерден къуртула. Онынъ «Енъиш йыллары» адлы сонъки поэмасында 
эски турмушнынъ бозулувы, янъы адамнынъ осюви социализм огърунда 
къараманане куреш фонында ачыкъ-айдын косьтериле». 

Бундан сонъ Алтанълынынъ 1933 сенеси «Осюм адымлары» шиирий 
джыйынтыгъы, 1935 сенеси «Бу эпоха» адлы шиирлер, икяелер, очерклер 
китабы чыкъа. Бу девирде Абдуреим Алтанълы Къырым АППнинъ (пролетар 
языджылары ассоциациясы) месуль кятиби, Къырым Языджылары 
бирлигининъ консультанты, «Янъы дюнья» газетасында партия болюгининъ 
мудири вазифелеринде чалышты. 1934 сенеси СССР языджылары 
бирлигининъ азасы олды. 

Москвада окъувда булунгъан вакътында о В.Маяковскийнен, 
С.Есениннен, Хади Такъташнен таныш олды, оларнен къонушты. Бу 
девирде Алтанълы бир сыра терджимелер япа. Лякин о энъ зияде 
В.Маяковскийнинъ эсерлерини терджиме этювде мувафакъиет къазана. О 
къырымтатар окъуйыджылары ичюн шаирнинъ аджайип давушыны ана 
тилинде джанландырды ве олар озь ана тилинде «Владимир Ильич Ленин» 
ве «Яхшы!», «Бар сеснен» поэмаларыны, «Совет паспорты акъкъында», 
«Башлары меджлистен котерильмегенлер», «Сол марш» киби ве дигер 
эсерлерини окъумагъа наиль олдылар. В.Маяковский затен Алтанълынынъ 
энъ севимли шаири эди ве ондан о чокъ шей огренди. Къырымтатар 
шиириетинде Абдулла Лятиф-задеден сонъ Маяковский шиирлерининъ усулы 
ве шекилини энъ зияде менимсеген ве девам эткен Абдуреим Алтанълы олды. 


! Большая Советская энциклопедия. 62-нджи джылт. 1933. С. 191. 

Алтанълы шиир язмакънен бир сырада эдебиятшнас ве тенкъидчи 
сыфатында да эдебий-ичтимаий мевзуларда макъалелер яза. Озюнинъ бу 
саада ишлеринен о Бекир Чобан-заде ве Абдулла Лятиф-задеден сонъ 
эдебиятымызнынъ кечмишинен огърашкъан эдиплерден бири олды. Онынъ 
гъайрети саесинде классик шаирлеримиз Усеин Шамиль Тохтаргъазы ве Асан 
Чергеевнинъ иджадий фаалиетини кениш огренювде ильки адым атылды. 
«Шамиль Тохтаргъазы ве Асан Чергеев» деген макъалеси «Енъи Чолпан» 
журналынынъ 1924 сенеси 3-юнджи ве 4-юнджи санларында басылды. 
Муэллиф бу мевзуны огренювни девам эттиререк 1934—1936 сенелери 
«Большевик ёлу» ве «Илери» журналларында еди макъале дердж эттирди. 
Эбет, бу макъалелерде отузынджы сенелерге хасвульгар социологизм тесири 
ачыкъ сезильсе де, кениш бильгили шаир ве тедкъикъатчы Алтанълы озь 
макъалелеринен чокъ асырлыкъ тарихкъа малик эдебиятымызнынъ инкишаф 
ёлуны бельгилев ишине муим иссе къошты.Ойле олса да, Абдуреим 
Алтанълынынъ дженктен эвельки эдебиятымызда ери эвеля онынъ поэзия 
саасындаки янъгъыравукъ давушлы шиирий яратыджылыгъынен бельгилене. 

Абдуреим Алтанълынынъ яратыджылыгъы дженктен сонъ да девам этти. 
(«Сюрьгюнлик деври» болюгини бакъ.) 


1923 сенеси матбуатта яшлардан Зиядин Джавтобели ве Ыргъат 
Къадырнынъ шиирлери пейда олып башладылар. Хусусан бу Вакъытта 
Тотайкой техникумында окъугъан Ве комсомол азасы олгъан 
Джавтобелининъ «Енъи дюнья» газетасында басылгъан «Къызыл 
байракъ», «Къызыл йылдыз» адлы шиирлери, комсомол Ве яшлыкъ 
мевзуларына багъышланып «Яш къубет» газетасында басылгъан 
«Комсомол джыры», «Комсомол сафларына ким керек?», «Бир чобан 
баладан», «Корьген куньлерим» киби актуаль шиирлери бир кереден 
окъуйыджы джемаатнынъ дикъкъатыны джельп эттилер. 


ЗИЯДИН ДЖАВТОБЕЛИ — Менлиазизов (7905—7997, июнь 
16). Кефе уездининъ Керчь тарафындаки Джавтобе коюнде догъды. 1927 
сенеси намлы Тотайкой техникумыны битирген сонъ аз бир вакъыт Акмесджит 
районы Алма-Тархан коюндеки нумюне мектебининъ мудири вазифесинде 
чалыша. Бу девирде о газеталарда, «Окъув ишлери» ве «Илери» 
журналларында шиирлери ве макъалелерини бастырмакъны девам эте. 1928 
сенесининъ бааринде область партия комитети Джавтобелини «Янъы дюнья» 
газетасынынъ месуль кятиби вазифесине тайин эте. Мында о газетанынь 
муаррири Джафер Гъафарнен, редколлегия азалары Мамут Недим веЭмир- 
Усеин Софунен, редакция хадимлери Умер Ипчи, Абдураман Къадри-заде, 
Веби Къутуб-заде, Иззет Нури киби теджрибели эдиплернен берабер эм 

чалышты, эм де педагогика институтынынъ ичтимаий-икътисадий 
факультетинде окъуды. Институтны кумюш медальнен екюнлеген 
Джавтобели шу институтнынъ аспирантурасыны да битирди. Айны вакъытта 
о эдебий фаалиетини де девам эттирди ве атеизм тешвикъатына зияде эмиет 
берип, «Динлернинъ зууры ве зарары», «Ораза», «Къурбан», «Суннет», 
«Ислям динининъ сынфий маиети» киби мевзуларда бир сыра макъалелер 
бастырды. 1930—1938 сенелери Къырым девлет нешриятында муаррир ве 
сонъра баш муаррир вазифелеринде булунды. 

Мешур эдиплер Асан Чергеевнинъ, Мемет Нузетнинъ, Абдулла Лятиф- 
заденинъ яратыджылыкъларыны терен огренген Джавтобели 20-нджи 
сенелери энъ фааль комсомол шаирлеринден бири олды. Эксери алда «Яш 
къувет» газетасында басылгъан шиирлерининъ эсас мевзулары оларнынъ 
адларындан да корюнип тура: «Къызыл пролетарий», «Къызыл яшлыкъкъа», 
«Керчь къызларына», «Къадынлыкъкъа», «Бай ве фукъаре», «Ал танъ», 
«Комсомол йыры» ве иляхре. 

1934 сенеси Зиядин Джавтобели къырымтатарлардан биринджилер 
сырасында СССР языджылары бирлигине аза ола. Бу акъта о озь 
хатырлавында шойле яза: 

«1934 сенеси Москвадан эдебият меселелеринен кельген комиссия векиллери 
Федор Гладков, Григорий Санников, Владимир Бахметьев аркъадашлар шаир ве 
эдиплермизден Умер Ипчини, Джафер Гъафарны, Ыргъат Къадырны, Абдуреим 
Алтанълыны, Эшреф Шемьи-задени ве мени СССР языджылары бирлиги азалары 
сырасына, Абдулла Дерменджинен Раим Тынчеровны исе азалыкъкъа кандидат 
оларакъ къабул олунгъанымызны беян эттилер. Бизге М.Горький имзасынен 
билетлер такъдим этильди. Бундан эвель биз Русие пролетар языджылары 
ассоциациясынынъ — РАППнинъ Къырым болюги оларакъ тешкиль этильген 
КАППнинъ азалары эдик. Реиси — Джемиль Сейдаметов, кятиби Полканов эди».! 

Зиядин Джавтобелининъ эсасен аньаневий шекильде язылгъан шиирлери 
ичюн риторика ве сёз чокълугъы хас олгъанына бакъмадан, мундериджелери 
актуаль олгъанындан яшлар оларны севип окъуй эдилер.1920 сенеси 
шаирнинъ «Инкъилябий шиирлер» серлевалы биринджи китабы нешир 
этильди. 1937 сенеси исе «Бахытлы бувын йырлары» адынен бала шиирлери 
джыйынтыгъы чыкъты. Бу девирде Къырымнынъ эдебий аятында фааль 
иштирак эткен Джавтобели «Большевик ёлу», «Къадынлыкъ социализм 
ёлунда», «Коммунистик тербие» журналларынынъ редколлегия азасы эди. 

Къырымтатар совет поэзиясынынъ эсасчыларындан бири олгъан 
Джавтобелининъ яратыджылыгъы эдебияткъа отузынджы сенелерде кельген 
яшлыкънынъ иджадий осювине джиддий тесир быракъты. Корюмли эдибимиз 
Шамиль Алядин де оны озь оджасы ве устазы деп таный. Джавтобели 
акъкъында язгъан фикирлеринде о шойле дей: «Генчликте совет поэзиясына 
юксек меракъ. урьмет ве севги догъурувда Зиядин Джавтобелининъ 


' «Йылдыз». 1988. № 6. С. 128. 

яратыджылыгъынынъ тесири гъает кучьлю олды. Ишчи, койлю ве окъуйыджы 
яшлар онынъ саде шекильде ве халкъ тилинде язылы шиирлерини тез бегенди. 
Джавтобелининъ озюни алевли комсомол шаири деп бильди» 

Лякин чокъкъа бармай 1938 сенесининъ сонъунда Зиядин Джавтобели 
репрессиягъа огърап апсханеге къапатыла ве бунынънен онынъ дженктен 
эвельки гурьдели яратыджылыкъ фаалиетине сынъыр чекиле. Шаир 
апсханеден 1946 сенеси азат этиле ве 1965 сенеси къабаатсыз танылып 
реабилитация олуна. 


Зиядин Джавтобелининъ яратыджылыгъы дженктен сонъ да девам этти. 
(«Сюрьгюнлик деври» болюгини бакъ.) 


ЫРГЪАТ КЪАДЫР — Халиль Къадыр огълу, Ыргъат (1905— 1945, 
январь 26). Ялта уездининъ Къырымда энъ буюк койлерден бири олгъан 
Ускютте ыргъат къорантасында догъа. Бабасы эрте оле ве дёрт яш баланен 
янъгъыз къалгъан анасына къорантаны кечиндирювде ярдым ичюн 13 
яшында ыргъатлыкъкъа кете. Совет акимиети тикленген сонъ Акъмесджит 
рабфагында окъуй, комсомол сафына кире. 1923 сенеси «Яш къувет» 
газетасында Халильнинъ «Ыргъатнынъ хатиреси», «Комсомол», «Тувгъан 
коюм» серлевалы ильки шиирлери пейда ола. Бу шиирлерни о Ыргъат 
Къадыр имзасынен бастыра. 

Ыргъат Къадыр Москвада Шаркъ эмекдарлары Коммунист 
университетинде окъуды, Акмесджит педагогика институтыны битирди. 1925 
сенеси партиягъа кирди. 1927 сенеси Орду хызметине чагъырылгъан шаир 
темелли арбий сиясий хадим ола ве бу девирде Пушкин ве Некрасовнынъ 
эсерлеринен якъындан таныш ола. О вакъытта о 9-ынджы Къырым пияделер 
полкунда хызмет этерек, газета ве журналларда эсерлерини сыкъ-сыкъ 
бастырды. Чокъкъа бармадан, 1929 сенеси, Янъы элифбе комитетининъ реиси 
Мамут Недимнинъ теклифинен онынъ манзумелери янъы ишлетилип 
башлагъан латин элифбесинде «Ыргъатнынъ йырлары» адынен китап этип 
басылды. Орду хызметини битирип къайткъан сонъ комсомол ве партия 
ишлеринде чалыша, къырымтатар Девлет драма театрининъ директоры, 
Балыкълава район газетасынынъ муаррири вазифелеринде чалыша. 

Анги иште булунмасын шаир озь иджадий фаалиетини бир ань 
токътатмады. Онынъ актуаль мевзуларгъа багъышлап девир рухунда язгъан 
шиирлери газета ве журналларда мунтазам суретте басылып турды. Бу 
эсерлер «Ыргъатнынъ йырлары» китабыны тешкиль эттилер. Онынъ шу 


! «Ленин байрагъы». 1975. Март 25. 

девирдеки эсерлери техника ве бедиийлик джеэтинден чокъ мукеммель 
олмасалар да, мундеридже джеэтинден терен сиясий, ичтимаий фикирлерге 
малик эдилер. Буны хусусан «Комсомол», «Либкнехт», «Земане яшы», 
«Анам», «Васиет», «Тувгъан коюм», «Койден мектюп», «Кель, аптем», 
«Лянет» ве дигер шиирлери акъкъында айтмакъ мумкюн. 1932 сенеси 
шаирнинъ «Уджюм» адлы экинджи китабы нешир этильди. Бу китапкъа 
кирген шиирлер энди олдыкъча мукеммель, ичтимаий джеэттен кескин, 
пишкин эсерлер эдилер. Умумен онынъ эсерлери фикир тазелигинен, сиясий 
актуаллигинен, Ватаннынъ парлакъ келеджегине сынъырсыз инамнен 
айырылалар. «Уджюм» джыйынтыгъына Ыргъат Къадырнынъ мешур 
«Къызыл аскер маршы», «Колхоз маршы», «Комсомолка» киби йырлары 
да кирген эди. 1934 сенеси Москвада отькерильген къырымтатар 
медениетининъ онкуньлигинде ильки кере яш йырджымыз Зейнеп Люманова 
иджрасында «Комсомолка» йыры мувафакъиет къазангъан эди. Музыкасы 
композитор Яъя Шерфединов тарафындан язылгъан «Къызыл аскер маршы» 
исе сонъундан «Тур, аркъадаш!» намыны аларакъ о дередже мешур олды 
ки, Ватанны къорчалав ичюн даима азыр олувгъа чагъыргъан бу тюркю 
бутюн бир несильни ватанлерверлик рухта тербиелевге фааль хызмет 


эткендир. Бу маршнынъ: 


Тур, аркъадаш, танъ агъарды! 

Кетмек керек талимге. 

Эпимизнинъ бордусымыздыр 

Арбий ишни бильмеге. 

Айды, айды, айды, даим илери! 

Урь Ватаннынъ джесюр яш аскерлери!..— 


киби сёзлери иле джошкъун давушы 1941 -де он бинълернен кърымтатарны 
душмангъа къаршы куреш ичюн рухландыргъандыр. Шу анъылгъан арбий- 
ватанперверлик эсерлери ичюн олса керек, о эдебиятымызда къызыласкер 
шаири адыны алгъан эди. 

1934 сенеси Къырым языджыларынынъ биринджи конференциясында 
республика языджылары бирлиги тешкиль этильгенде, Ыргъат Къадыр онынъ 
месуль кятиби вазифесине сайлана. Август айында исеязыджыларымыздан Умер 
Ипчи, Эшреф Шемьи-заде, Абдулла Дерменджинен бирликте айны шу йылы 
август 17-де Москвада ачылгъан ве он беш кунь девам эткен СССР 
языджыларынынъ І Бутюниттифакъ съездининъ делегаты олды. Бу тарихий 
съездде Ыргъат Къадыр фааль иштирак этти, съезднинъ редакцион 
комиссиясына сайланды ве М. Горькийнинъ доклады боюнджа мунакъашаларда 
чыкъышта булунды, Горькийнинъ озюнен де корюшти ве субетлешти. Онынъ 
бу чыкъышы «Литературная газета»да басылды. Шу съездде Ыргъат Къадыр 
СССР языджылары бирлиги идаресининъ азасы олып сайланды. 

1935—1936 сенелери онынъ шиирлери даимий суретте рус тилине 
терджиме этилип, «Литература и искусство Крыма» журналында басылып 
турдылар. Бунынъ киби де онынъ шиирлери 1937 сенеси чыкъкъан «Поэты 
Крыма» джыйынтыгъына кирсетильди. Газеталарда эдебият ве медениет 
мевзуларында макъалелери басылып турды. 

ШУу вакъытта Къырым языджылары бирлигининъ кятиби вазифесинде 
чалышкъан ве яратыджылыгъынынъ энъ гурьдели девринде булунгъан 
аджайип шаир ве джемаат эрбабы Ыргъат Къадыр 1937 сенеси пис 
адамларнынъ ошек ве ифтирасынынъ къурбаны олып партиядан 
чыкъарыла ве апсханеге тюше, онынъ истидатлы къалемине балта урула. 
Дженк арфесинде о, бу ботен белядан бир тамам акъланып къуртулса да, 
шаир ичюн бу буюк бахтсызлыкъ эди. Шаир Къырым АССР Меркезий Иджра 
Комитетининъ реиси ве языджы Ильяс Тарханнен дост эди ве апске де онен 
берабер алынды. Дженкнинъ арфесинде азат этильди. 

Арбий кадрлар эсабында тургъан дженкявер офицер Ыргъат Къадыр 
дженк башланмаздан учь ай эвель ордугъа чагъырылып, Киев шеэри 
якъынларындаки арбий къысымгъа ёлланылды. Дженкни де анда 
къаршылады. О, фашистлернинъ мытлакъа енъиледжегине къавий инам 
иле дженклешти. Озь шиирлеринде Ватан душманларына насыл нефрет 
беслеген олса, оларнен ойле де дёгошти. СССР языджылары бирлигининъ 
азасы олгъаны ичюн онъа джебэден аркъагъа къайтмакъны теклиф этселер 
де, ватанпервер шаир, меним ерим душманнен курешнинъ ог сафында, 
джебэде деп, бу теклифни ред этти ведушманнен къараманджа курешти. 

Теэссюф ки, дженкявер шаир, Гъалебе кунюне учь ай къалгъанда, 1945 
сенеси январь 26-да Кенигсберг янларында душманнен амансыз урушлардан 
биринде къараманджа эляк олды. Шаркъий Пруссияда, Ведау шеэрининъ 
дживарындаки Попендорф коюнинъ Пилау къабристанында дефн этильди. 
Талийи чокъ къарсанбалы къырымтатар эдебиятында о дженкчи-шаир 
оларакъ ер алды. 

Сюрьгюнлик девринде 1974 сенеси Ыргъат Къадырнынъ «Ташкъын» 
адлы шиирлер джыйынтыгъы нешир этильди. 1978 сенеси исе Ташкентте 
Джемиль Сейдаметнинъ онынъ омюри ве яратыджылыгъына 


багъышлангъан «Ыргъат Къадыр» адлы эдебий портрет эсери басылып 
ЧЫКЪТЫ. 


1923 сенеси «Енъи Чолпан» журналында яшларнынъ инкъилябий рухуны 
акс эттирген «Биз денъизджи яшлармыз!» серлевалы шиир басылды. 
Бу, сонъундан ири джемаат эрбабы, партия-совет хадими олып етишкен 
яш революцион шаир Ильяс Тарханнынъ шиири эди. 

ИЛЬЯС ТАРХАН (7900—1938, апрель 17). Ялта уездининъ 
Корбекуль коюнде, фукъаре Умер Тарханнынъ къорантасында дюньягъа 
кельди. Яш вакъытларында о байларнынъ топракъларында ыргъат юрьди. 
Кой мектебинде иптидаий бильги алгъан сонъ, 1914—1918 сенелери 
Къазангъа кетип, анда Галеев мектебинде окъуй ве андан келип 
Багъчасарайда Зынджырлы медреседе окъувыны девам эттире. 1919 сенеси 
Къырымда экинджи кере совет акимиети тикленгенде, большевиклер сафына 
кире. Алушта партия райкомында инструктор ола. Айны шу йылы Къырым 
врангельджилернинъ элине кечип, ялынъыз 75 кунь яшагъан совет акимиети 
дагъылгъанда, Ильяс Тархан Багъчасарайда гизли иш алып бара ве бир 
муддет Къырымны терк этмек зорунда къала. 1921 сенесининъ башларында, 
Къырым энди темелли советлешкен сонъ къайтып келе ве деръал джемаат 
ишлерине къатыла. Акъмесджитте татар клубы идаресининъ реиси оларакъ 
ерли яшлар арасында муим сиясий-медений ишлер алып бара. 

1922 сенеси партия окъувы мектебинде тасиль алды. Айны вакъытта 
макъалелер, шиирлер язды. Сонъра месуль девлет ишлеринде чалышыр экен, 
Ильяс Тархан иджат къалемини ташламады. 1923 сенеси «Енъи Чолпан» 
журналында онынъ юкъарыда анъылгъан «Биз денъизджи яшлармыз!» деген 
ильки шиири басылды. Эдебий яратыджылыгъыны поззиядан башлагъан 
эдип озюни бир кереден истидатлы публицист-журналист оларакъ косьтерди. 
Сонъра исе корюмли драматург олып, бу жанрларнынъ инкишафы ичюн чокъ 
ишлер япты. Айны шу 1923 сенеси о яшлар ичюн янъы тешкиль олунгъан 
«Яш къувет» газетасынынъ муаррири, область комсомол комитети матбуат 
болюгининъ мудири вазифелеринде булунды. 

1924 сенеси РКСМ МІ съездининъ делегаты олгъан Ильяс Тархан бутюн 
омюрини партия-совет ишине багъышлады. Бираз вакъыт Кучюк-Озенде 
ячейка кятиби ола, сонъра Ялта райкомынынъ бюро азасы мг пропаганда 
болюгининъ мудири, 1928—1929 сенелери исе Багъчасарай район партия 
комитетининъ кятиби олып чалыша. 1930 сенеси область партия комитетининъ 
медениет болюгине мудир тайин этиле. 1931 сенеси Къырым АССР Меркезий 
Иджра Комитетининъ реиси вазифесине сайлангъан эдип 1936 сенесинедже 
яни шахскъа табынув деврининъ къурбаны олгъандже бу вазифеде чалышты. 
Айны вакъытта о бу девирде «Большевик ёлу» журналынынъ, сонъра 
«Эдебият ве культура» журналынынъ муаррири ола. Озю де бу журналларда 
сыкъ-сыкъ басыла. Бу девирде о янъы аятны пропаганда этюв ичюн 
къырымтатар медениетинде аньаневий олгъан энъ кутьлевий джанлы 
пропаганда шекилине — драматургиягъа мураджаат эте. Сейирджилер 
тарафындан буюк хошнутлыкънен къабул этильген мешур «Уджюм» ве 
«Москва айта» пьесаларыны язды ки, бу эсерлер къырымтатар 
драматургиясынынъ инкишафында муим вакъиа олдылар. 

Ильяс Тархан эсерлерининъ характерли чизгилери шу ки, олар халкъ 
аятынен, девирнен сыкъы багълылар. Бу, хусусан алынгъан мевзуларнынъ 
актуаллигинде, оларны акс этювдеки оперативликте, къоюлгъан о я да бу 
меселелерни чезювдеки принципиалликте ачыкъ корюне. «Уджюм» 
пьесасында муэллиф чешит миллет векиллери — татарлар, руслар, 
украинлер, румлар, эрменилер, булгъарлар ве дигерлер Совет акимиети 
огърунда куреште бирдем интернациональ бир аилени тешкиль эткенлерини 
буюк бир усталыкънен косьтере. Бу пьеса биринджи кере санагъа 1933 сенеси 
28 январьда къойылды, 1929 сенеси исе матбуатта басылды. Бу пьесанен 
театр Озьбекистангъа гастрольге баргъан эди. 

СССР языджылары бирлигине аза къабул олунгъан Ильяс Тархан месуль 
девлет ишинде булунгъанына бакъмадан, 1934 сенеси янъы тешкиль этильген 
Къырым языджылары бирлигининъ реиси вазифесини де иджра этти. Бу ерде 
шуны айтмакъ лязим ки, о вакъытта журналларда муаррир вазифеси, 
Языджылар бирлигининъ реиси киби ве даа дигер вазифелер эксери алда 
джемаатчылыкъ эсасында эда этиле эди. 

Эдип 1935 сенеси Умер Ипчининъ эдебий фаалиетининъ йигирми 
йыллыкъ юбилейини отькерювде фааль иштирак этти ве шу юбилейде 
белли языджымызнынъ яратыджылыкъ ёлу акъкъында докладнен 
чыкъышта булунды. СССР языджылары бирлиги идаресининъ азасы оларакъ, 
Ильяс Тархан бу тешкилятнынъ союз республикаларында отькерильген 
пленумларында эдебиятымызнынъ инкишафы ве вазифелери акъкъында бир 
сыра чыкъышларда булунды. 

Фаджиалы 1937 сенеси сентябрь 8-де Ильяс Тархан гуя насылдыр бир 
«антисовет пантюркист террористик тешкилятнынъ рехберлеринден бири» 
олгъанында къабаатланып апске алына . Махкемеде о озюни ич бир шейде 
къабаатсыз таный. Бунъа бакъмадан 1938 сенеси апрель 17-де суд оны олюм 
джезасына укюм эте. Укюм шу куню ерине кетириле. Ильяс Тархан озюнинъ 
парлакъ омюрине балта урулгъан куньгедже тувгъан къырымтатар 
эдебиятыны тешвикъат этюв ишине усанмай-талмай хызмет этти ве озю де 
аджайип курешчен эсерлеринен эдебиятымызда темелли ер алды. 

Дженктен сонъ онынъ эсерлери «Эдебият хрестоматиясы»нда, газета 
ве журналларда басылды, дерсликлерге кирсетильди. Ильяс Тарханнынъ 
фаалиети Сафтер Нагаевнинъ 1990 сенеси март 13-те «Ленин байрагъы» 


газетасында басылгъан «Боранда догъгъанлардан бири» эссесинде 
айдынлантылды. 


Эдебиятымызнынъ инкишафына фааль хызмет эткенлерден бири 


истидатлы журналист, публицист, тенкъидчи, янъы гъаелернинъ атешин 
тешвикъатчысы Мамут Недим эди. 

МАМУТ НЕДИМ — Керчьли Мебсюсе (1893— 1938, апрель 17). 
Кефе уездининъ Керчь тарафындаки Сараймен коюнде, фукъаре Муратнынъ 
къорантасында догъды. Мектепте эр кестен яхшы окъугъан фукъаре баласы 
Мамутны 1909 сенеси Джемиет-и хайрие эсабына Тюркиеге окъумагъа 
ёллайлар. Истанбулда о Бекир Чобан-заденен берабер окъуй, сонъра исе 
окъувыны девам эттирмек ичюн Берлинге кете. Озь сынфий анъына садыкъ 
Мамут анда инкъилябий рухлу студентлернен якъынлаша, марксистик 
эдебиятны огренювнен мешгъуль ола ве догърудан-догъру илери 
ишчилернен алякъа багълай. Немсе ишчилерининъ инкъилябий курешини 
козеткен студент Мамут Недим анда спартакчылар сафына къошула. 
Лениннинъ сафдашлары Карл Либкнехт ве Роза Люксембург тарафындан 
тешкиль этильген митинглерде, нумайышларда фааль иштирак эте. 1918 
сенеси о Берлин университетининъ икътисадият факультетини битире ве шу 
йылы Германия Коммунистлер союзы «Спартак»къа аза олып, партия 
билетини Карл Либкнехтнинъ элинден ала. 

1920 сенесининъ орталарында Мамут Недим Бекир Чобан-заденен 
берабер Истанбулдан кечип, Къырымгъа къайтып келе ве ноябрьде 
врангельджилер къувулып, ярымадада Совет акимиети тикленгенинен 
коммунист партиясы сафына кире, Къырым обкомынынъ органы «Енъи 
дюнья» газетасынынъ муаррири ола (1928 сенесининъ февраль айынадже). 
1929 сенесине къадар о Къырымда матбуат ишлерининъ башында тура, «Енъи 
Чолпан» ве «Илери» журналларынынъ муаррири ола, 1928 сенеси март 
айындан 1929 сенеси октябрьге къадар Республика Халкъ маарифи 
комиссары вазифесинде булуна, янъы кадрлар азырлав, ана тилинде 
дерсликлер азырлап чыкъарув меселелерине буюк дикъкъат айыра, ишчи 
яшлар арасындан чыкъкъан журналистлернинъ осьмелерине чокъ ярдым этти. 

Къырымда медений къуруджылыкъ ишлерининъ энъ итибарлы 
рехберлеринден бири олгъан Мамут Недим «коренизация» сиясетини, маариф 
ишлери ве миллий тильнинъ инкишафы меселелерини изченликнен ве 
къатиетле алып барды. «Енъи дюнья» газетасында «Керчьли Мебсюсе» 
тахаллюсы алтында даимий суретте театр хроникасыны алып барды.Театрде 
къоюлгъан спектакллер акъкъында дефаларджа кениш рецензиялар язып 
бастырды. Онынъ къол тутувы алтында «Енъи дюнья»да Джелял 
Меиновнынъ, Осман Акъчокъракълынынъ, Абибулла Одабашнынъ, Абдулла 
Лятиф-заденинъ, Умер Ипчининъ театр акъкъында терен мундериджели 
макъалелери басылгъандыр. 

Бекир Чобан-задени ачыкъ-ачыкъкъа къорчалагъаны ичюн Мамут 
Недимнинъ устюне тюшелер. 1929 сенеси Къырым АССР Меркезий Иджра 
Комитетининъ комиссиясы: «Гъает медений адам... Герайбай, У.Ипчи киби 
ве дигер миллетчилерге ярдым эткен», деп къайд эте озюнинъ тешкерюв 
хулясасында ве онынъ иштен бошатылмасыны теклиф эте. Айны шу йылы о 

къатты тенбиенен ашагъы дереджеде ишке ёлланыла. Озю оны адий оджа 
оларакъ къалдырмаларыны истей. 

Пролетар гимни «Интернационал»нынъ сёзлерини къырымтатар тилине немсе 
ве франсыз оригиналларындан биринджи олып терджиме эткен Мамут Недим 
олды. К.МарксвеФ. Энгельснинъ «Коммунист манифести»ни одогърудан-догъру 
немседжеден терджиме этти. В.И.Лениннинъ де бир чокъ эсерлери онынъ 
терджимеси саесинде къырымтатар окъуйыджыларына еткизильди. 

1929 сенеси ВКП(б) Меркезий Комитетининъ къарарынен Мамут Недим 
Москвагъа ишке ёлланыла. Анда о СССР халкълары Меркезий 
нешриятынынъ баш муаррири ола. Сонъра Халкъ ходжалыгъыны 
планлаштырув ве тешкилятландырув институтынынъ ильмий хадими (1931— 
1932), Меркезий педагогика институтынынъ уйкен ильмий хадими (1932— 
1933), маариф ишлери боюнджа Алий коммунистик институтынынъ уйкен 
ильмий хадими (1933—1934), СССР миллетлерининъ Меркезий ильмий- 
тедкъикъат педагогика институтынынъ уйкен ильмий хадими (1934—1937) 
киби месуль ишлерде чалышты. Языджы Юсуф Болат онынъ акъкъында 
язгъан макъалесинде: «Мамут Недимнинъ он алты чешит тильни мукеммель 
билюви СССР халкъларынынъ медений ве икътисадий инкишафына, халкълар 
достлугъынынъ къавийлешювине хызмет эткен бутюн бу ишлерни 
мувафакъиетнен алып бармасына имкян догъургъандыр»,! — деп къайд эте. 

Истидатлы публицист ве тешкилятчы, буюк интернационалист Мамут 
Недим ифтирагъа огърап, 1937 сенеси майыс 26-да къапатылып, Сталин 
репрессиясынынъ къурбаны олды. 1938 сенеси апрель 17-де атыла. Сталин 
ольген сонъ тувгъанларынынъ талабынен Мамут Недим 1958 сенеси июнь 
14-те ресмий суретте акълана. Онынъ къырымтатар матбуатынынъ, 
публицистика ве эдебиятынынъ инкишафы ичюн япкъан буюк хызметлери 
несиллер анъында эбедий яшайджакътыр.? 


Дженктен эвельки эдебиятымызда хусусан Эшреф Шемьи-заденинъ 
яратыджылыгъы айрыджа ер тутмакъта. Биринджи шииринден башлап 
та бугуньгедже халкъ арасында популярлыгъы бир ань эксильмеген 
Шемьыи-задеге, базан къарсанбалы олса да, парлакъ шаиране такъдир 
насип олды. 


ЭШРЕФ ШЕМЬИ-ЗАДЕ — Эшреф Абдураман огълу (1908, июнь 


21— 1973, март 11). Кезлев шеэринде халкъ оджасы аилесинде догъды. 
Рушдие мектебини битирген сонъ о Акъмесджитке барып, андаки 
«Совпартшкола»гъа окъумагъа кире. 16 яшында Эшреф Шемьи-заде 1925 


* «Ленин байрагъы». 1965. Ноябрь 30. 
* С. Нагаев. Къанаты къайрылгъан къарылгъач // Яньы дюнья, 1995. Февраль--март. 

сенеси январь айында «Ленинге» адлы шиир яза. Бу шиир мектепнинъ дивар 
газетасында, бир йылдан сонъ исе «Илери» журналында басыла. 

Эшреф Шемьи-заде эдебияткъа мемлекет ичюн гъает муреккеп девирде 
язылгъан ве сонъра хрестоматик эсерге чевирильген бу шииринен кирди. 

Озюнинъ шиириетке мейиль берювини Эшреф Шемьи-заде шойле тариф 
эткен эди: «Ойле олып чыкъты ки, мен койде яшагъан акърабаларыма язгъан 
мектюплеримни кулькю ичюн къафиели бейитлернен язар эдим ве сонъра 
табиат гузелликлерини, мевсим денъишмелерини тасвир эткен парчалар 
къаралап башладым. Шу йыллары — Къырымда Совет акимиети 
тикленгенининъ биринджи сенелери, шеэримизнинъ илери кельген оджалары 
ве яшлыгъы «Темир къазыкъ» адында бир эльязма журнал чыкъармакъ 
тешеббюсинде булундылар. Язысы гузель яшлар журналнынъ асыл 
нусхасындан секиз-он нусха кочюре ве сонъра бу журналлар эль-эльден кечип 
окъула эди. Бир-эки нусхасы атта Акъмесджитке ве Багъчасарайгъа да 
кете эди. Бунъа къаршылыкъ Багъчасарайдан да бизим шеэримизге 
«Аркъадаш» адлы эльязма журналнынъ бир нусхасы келе эди. Олардан 
корьмедже, 1924 сенесининъ бааринде, февраль революциясынынъ 7-нджи 
йылдёнюми кунюне догърулап, тек озюм язгъан эки макъалем ве аз 
эшитильген фольклор материалларындан ибарет «Къуван» (Балкъурт 
къутусы ) адында 24 саифелик бир нусха ресимли эльязма журналчыкъ мен 
де чыкъардым. Меним «эдебий авескярлыкъ ве журналистлик фаалиетим» 
шу кучюк журналдан башланса керек...» ! 

Заманымызнынъ буюк шаири дереджесине котерильген бу симанынъ 
эдебий яратыджылыкъта ильк адымларыны иште шойле тасавур этмек 
мумкюн. 

Бундан сонъ Шемьи-заденинъ эсерлери чешит газета ве журналларда 
сыкъ-сыкъ басылып тура ве яш шаирнинъ намы кеткен сайын арта. Академик 
А .Крымский озюнинъ макъалесинде шай дей: «Къыром эдебиятында совет 
ёнелишинде даа яп-яш эдебий къуветлер озьлерини косьтере башладылар. 
Олардан зиядедже истидатны Эшреф Шемьи-заде, Менли-Азиз ве Керим 
Джаманакълы киби шаирлерде сезмек мумкюн». 

1927 сенеси, сентябрь айында, даа янъы 18-ни толдыргъан яш шаирни 
балалар ичюн тешкиль этильген «Козь айдын» журналынынъ месуль 
муаррири вазифесине тайин этелер. 1928-де о РАП Пнинъ азасы ола, 1932-де 
Москвада Бутюнсоюз девлет кинематография институтынынъ эдебий- 
сценария факультетини битире. Айны заманда о, озюнинъ тазелиги ве 
тендюристлиги иле айрылып тургъан шахсий дуйгъулы шиирлерини яза, 
дердж эттире. О вакъытнынъ белли рус тенкъидчиси Я. Полканов озюнинъ 
«Къырымтатар эдебияты» макъалесинде Э.Шемьи-заде акъкъында шойле 


! Эшреф Шемьи-заденинъ эльязмасындан. 

яза. «Къырымтатар эдебий яшлыгъы арасында энди кениш суретте белли 
олгъан догъма истидатлар бар. Мисаль ичюн окъуйыджыгъа белли олгъан 
ве шиирлери юксек бедиийликнен айрылгъан Эшреф Шемьи-задени алайыкъ. 
«Маневр», «Яхшы», «Фуртуна» киби шиирлери онынъ ташыгъан пролетар 
шаири намыны акъикъатен акълайлар. Тендюристлик, джанлылыкъ — 6б} 
шаирнинъ яратыджылыгъындаки эсас чизгидир».! 

1933 сенеси Эшреф Шемьи-заде биринджи бешйыллыкънынъ къоджаман 
иншааты олгъан мешур «ДнепроГЭС» къуруджылыгъына багъышлангъан 
«Днепрельстан» поэмасыны яза. Онъа дженктен эвель шаир оларакъ энъ 
зияде нам кетирген шу «Днепрельстан» поэмасыдыр. Поэмада «ДнепроГЭС» 
къуруджылыгъы, ондаки ишчилернинъ гъайретинен бир сырада, къомшу 
Украинанынъ кечмишинден, Днепр диярынынъ тарихындан, халкъынынъ 
аяты ве курешинден баас этиле ве о ерде олаяткъан денъишмелер, 
батырлыкълар ве аньанелер хусусында зенгин фикирлер акс олуна: 


Эй, Днепр, эй, тарихлар орекеси! 

Эй, чаларгъан асырларнынъ колеткеси! 
Айт, бу ташлар узеринде янъгъырдымы 
Бир вакъытта къачкъынларньшъ ачув сеси? 


Айт, бу титис къобаларнынъ эшиклери, 
Мазепанынъ атларынен къазылдымы? 
Потёмкиннинъ козь боягъан койчиклери 
Бир вакъытта бу топракъкъа къурулдымы? 


Джесетлерден копюр къурып озен кечкен 
Атиллалар бу къырларда адаштымы? 

Бир джуйрюкке къызларыны берип кеткен 
Печенеглер сенмен мында чаташтымы? 


Чомакъларнынъ къодалакълы обозлары, 
Къырым тузын мындан келип алдылармы? 
Акъ сакъаллы кобзарьларнынъ къобызлары, 
Бандураны бу къаяда чалдылармы? 


Айт, Днепр, айт, дюньяда корьгенинъни, 
Къыдырлезде ёлдан чыкъып джурьгенинъни, 
Эв авдарып, кой акътарып, шеэр басып, 
Мурадынъа насыл этип иргенинъни.. 


' «Просвещение национальностей». 1931. № 2. 

Айт, бу кунеш ерге коктен тёкюльдими? 
Айт, бу дюнья къайта баштан тирильдими? 
Тарихларда тунч девринден бугуньгеджек, 
Бойле гъайрет, бойле янгъын корюльдими?.. 


Украинанынъ бу къоджаман къуруджылыгъында насыл бир джошкъун 
эмек къайнагъаны, чешит миллет векиллери бирлик олып иш беджергенлери, 


бу къуруджылыкъта келеджекнинъ темель ташы къоюлгъаны эсерде бедиий 
суретте озь аксини тапа: 


Бугунь артыкъ кобзарьларнынъ эллеринде, 
Къобыз дегиль, демир курек, лескер ишлей. 
Бинъ мучеллик къобаларнынъ беллеринде 
Ель ерине машиналар чархы кишней. 


Бугунь артыкъ къарт Днепр, зильфлерини, 
Къаяларнынъ серт тишине тараялмай. 
Этрафына, бузлар ирип кеткен куню, 

Озь эркине баш котерип къараялмай. 


Бугунь мында эр сейирджи шашып къала, 
Эр кошеден эшиткенде сибат йыры.. 
Бугунь мында иш ордусы эсир ала, 
Асырларгъа баш бермеген Днепрни. 


Мында кучьлю турбиналар арманында, 
Эски омюр темелинден мыратыла. 
Чёюн, бетон, къая, демир орманында 
Янъы эмек усуллары яратыла. 


«Днепрельстан» поэмасы ойле бир мувафакъиет къазанды ки, о вакъытта 
пек чокълар поэманынъ айры парчаларыны эзберлеп юре эдилер. Ойле 
парчаларны мектеплерде, ятакъханелерде, топлашувларда окъуй эдилер. 
Мерхум шаиримиз Зиядин Джавтобели о вакъиаларны шойле хатырлай: 

«Маариф хадимлери бинасы залында топлашув япып, поэманы муакемеге 
къойдыкъ. Эдебият, санат векиллери, оджалар, талебелер... бир чокъ адамлар 
мында топлангъан эдилер. Иштиракчилер эсерни рухий джошкъунлыкънен 
къабул эттилер. Себеби — эсер пек актуаль ве земаневий эди. Онынъ иле 
бирликте буюк нефасет, зенгин тиль, чешит тасвирий васталар 
къулланылып, пишкин образлар эсерде усталыкънен берильген эди. Шу 
себептен де, иштиракчилернинъ фикир бирлигинен эсернинъ къырымтатар 
эдебиятында поэма жанрында ильки ве екяне янъы бир эсер олгъаныны акълы 

оларакъ кешф эттилер ве бу эсернинъ муэллифи — Эшрефни урьметнен 
алгъышладылар».' 

«Днепрельстан» газеталарда, журналларда басыла. 1934 сенеси исе айры 
китап олып чыкъарылды. Поэма шаирге акълы суретте шурет кетире. Эм бу 
шурет оны тек Къырымда дегиль, бутюн мемлекетке таныта. Буюк шаирлер 
Абдулла Токъай, Сулейман Стальский, Абулкъасым Лахутий, Алимджан 
Ибраимов ве дигерлернен бир сырада, 25 яшында онынъ ады Буюк Совет 
Энциклопедиясына кирсетиле. Бу Энциклопедиянынъ 1933 сенеси чыкъкъан 
62-нджи джылтында шаирнинъ яратыджылыгъына багъышлангъан 
сатырларда джумледен шойле дениле: «... Шемьи-заденинъ сонъки йылларда 
язылгъан ве социализм къуруджылыгъы джошкъунлыгъынен ашлангъан 
эсерлери («Днепрельстан» эпопеясы ве дигерлери) озьлерининъ лирик 
кергинлиги ве бедиий усталыгъынен айырылалар. Шемьи-заденинъ фаалиети 
къырымтатар эдебий тилининъ инкишафы ичюн буюктен-буюк эмиетке 
маликтир».? 

Бу поэма узеринде дженктен эвельки бутюн бир несиль ишченлик, 
ватаиперверлик ве интернационализм рухунда тербиеленди. Поэма 1936 сенеси 
рус тилине терджиме этилип, «Литература и искусство Крыма» журналында 
басылды. Эшреф Шемьи-заденинъ ады 30-ынджы йылларда энди къырымтатар 
эдебиятынынъ Бекир Чобан-заде, Шевкъи Бекторе, Абдулла Лятиф-заде, Амди 
Герайбай киби эдиплернен бир сырагъа къоюла эди. 

Эшреф Шемьи-заде 1934 сенеси СССР языджыларынынъ биринджи 
съездинде делегат оларакъ иштирак этти. 1936-1937 сенелери Къырым 
языджылары бирлигининъ месуль кятиби вазифесинде чалыша. 1935 сенеси 
майыс айында бир группа къырымтатар языджысы Максим Горькийнен 
корюштилер ве бу корюшювде Эшреф Шемьи-заде де иштирак этти. Дёрт 
саат къадар девам эткен гъает меракълы ве мундериджели субет шахсен 
Шемьи-задеде пек буюк теэссурат къалдырды. Субет вакътында М.Горький 
къырымтатар эдебиятынынъ, ана тили ве санатынынъ инкишафы 
меселелеринен, халкъ яратыджылыгъыны топлав, огренюв ишлеринен пек 
меракъланды. Хусусан халкъ агъыз яратыджылыгъыны, миллий 
фольклорны яхшы билювнинъ языджы ичюн некъадар буюк эмиети олгъаныны 
айрыджа къайд этти. Горький о вакъытта джумледен шойле деген эди: «Озь 
халкъынынъ фольклорыны яхшы бильмеген ич бир вакъыт яхшы языджы олып 
оламаз. Бойле муэллифнинъ эсери окъуйыджынынъ юрегине барып тиймез. 
Халкъ яратыджылыгъы — бу миллетнинъ битмез-тюкенмез рухий 
байлыгъыдыр. Ве эр бир намуслы, виджданлы языджы бу байлыкъны бутюн 
инджеликлеринен огренмек борджлу». 


' «Йылдыз». 1988. №3. С 116. 
? Большая Советская энциклопедия. 62-нджи джылт. 1933. С. 285. 

Эшреф Шемьи-заде улу языджынынъ бу насиаты ве тевсиесини яхшы этип 
мыйыгъына сарды ве бутюн омюр бунъа риает этти. Онынъ яратыджылыкъ 
мувафакъиетлерининъ, эсерлериндеки мундеридже ве тиль зенгинлигининъ 
темели де иште бунда, яни фольклорны терен огренювинде, ондан билип ве 
усталыкънен файдаланувындадыр. 

Шаир чешит вакъытларда В.Маяковский, К.Чуковский, Ф.Гладков, 
М.Светлов, С.Эйзенштейн, Н.Икмет, А.Лахутий, М.Джалиль, С.Вургъун, 
У.Насыр, Х.Алимджан киби ве даа чокъ буюк языджыларнен, шаирлернен, 
медениет эрбапларынен корюшти, субетлешти, алякъада булунды. Веонынъ 
иджадий мувафакъиетлеринде бу корюшювлернинъ тесири шубесиздир. 

Бу йылларда Шемьи-заде чокъ шиирлер яза, «Яшлыгъымнен корюшюв», 
«Москва — Севастополь» поэмаларыны ярата. Бу поэмаларнынъ 
биринджисинде о земане аятыны эвелькисинен, яни балалыкъта корьгенинен 
къыяс эте. Экинджи поэмада бу мевзу даа зияде кенишлетиле. Лирик къараман 
Москва — Севастополь поездынен кетер экен, мемлекетнинъ аджайип 
манзарасыны, инсан эмегинен янъартылгъан топракъларны сейир этерек, 
мемлекетнинъ къоджаманлыгъынен, ярашыгъынен гъурурлана. 

Шаир, айны заманда, терджиме ишинен де чокъ огъраша. Онынъ 
терджимесинде окъуйыджылар Шекспирнинъ «Он экинджи гедже» 
трагедиясынен, А.С.Пушкиннинъ, А.Мицкевичнинъ, М. Лермонтовнынъ, 
Низамийнинъ ве даа чокъ дигер шаирлернинъ эсерлеринен таныш олалар. 
Бу саада о Пушкиннинъ «Багъчасарай чешмеси» поэмасыны терджиме 
этювде айрыджа мувафакъиетке наиль ола. Бу терджиме эр кеснинъ 
фикриндже энъ юксек дереджеде таныла ве о, акълы суретте къырымтатар 
миллий терджиме эдебиятынынъ алтын фондына кире. Бунынъле бирге 
Шемьи-заденинъ озь эсерлери де башкъа тиллерге чевириле. 1933 сенеси 
онынъ рус тилинде «Сайлама эсерлер» шиирий джыйынтыгъы нешир этиле. 

Бундан гъайры Шемьи-заде къырымтатар тилине Т.Шевосаконынъ 
«Васиет» шиирини, Л.Толстойнынъ, С.Есениннинъ эсерлерини терджиме 
этти. Айны заманда онынъ озюнинъ шиирлери де рус тилине терджиме 
этильди. Олар А.Тарковскийнинъ терджимесинде Москвада чыкъарылгъан 
«Поэты Крыма» (1937) джыйынтыгъына кирсетильдилер. 

Эшреф Шемьи-заденинъ шаир оларакъ о девирдеки буюк хызмети шундан 
ибарет ки, Зиядин Джавтобели, Ыргъат Къадыр, Абдуреим Алтанълы ве дигер 
шаирлернен бир сырада, къырымтатар шиириетининъ бутюнсоюз мейданына 
чыкъмасына ярдым этти. Шаирнинъ намы тек мемлекетимизде дегиль, ондан 
да тышкъа кетти. Венгрия халкъ шаири Эмиль Мадараснынъ Эшреф Шемьи- 
задеге багъышлап шиир язгъаны шаирнинъ намы та о вакъытта не къадар 
кениш белли олгъанындан делялеттир. Эмиль Мадараснынъ 1936 сенеси рус 
тилинде чыкъкъан «Минское шоссе» адлы китабындан ер алгъан «Къырым 
тюркюси» адлы шиири Къырым шаири Эшреф Шемьи-задеге 

багъышлангъандыр. Терджимеде кучю бираз эксильсе де, о шиирден 
ашагъыдаки парчаны татарджагъа чевирип беремиз. 


...Айды, йырым, джошкъун ол сен 
Шенъ пионер маршыдай. 
Тендюрист ол, ташкъын ол сен 
Байрам устю чаршыдай. 
Магърур Днепрельстан акъкъында 
Шемьи-заде йырыдай, 

Бизим Ватан акъкъында 
Шемьи-заде шииридай, 

Шаир ве комсомол Шемьи— 
Заденинъ тап озюдай — 
Ачыкъ-айдын ол эр ерде 
Мас-мавы кок юзюдай. 


Эбет, муэллиф язгъаны киби озюнинъ бойле назик, джанлы, шахсий 
дуйгъуларынен ве лирик сатырларынен поэзиягъа ишанч ве эминлик иле, 
онынъ эркеси дегиль де, джансюер хызметчиси олып кирген шаир отузынджы 
йылларда о дередже популяр олды ки, белли языджымыз Шамиль Алядин 
къайд эткенине коре, о девирде студент яшларнынъ ве къызларнынъ омюрини 
Шемьи-заденинъ шиирлерисиз тасавур этмек мумкюн дегиль эди. «Илери» 
журналынынъ анкетасындаки: «Энъ зияде бегенген шаиринъиз ким?» суалине 
джевап бергенлернинъ докъсан файызы Эшреф Шемьи-заденинъ шиирлерини 
бегенгенлерини айттылар». 

Теэссюф ки, 1937— 1938 сенелерининъ репрессия далгъасы онларнен языджы 
веэрбапларымызны къурбан эткени киби, Шемьи-задени де четтекъалдырмады, 
оны да къапаттылар ве чокъ йылларгъадже иджадыны чаналаттылар. 


Бу ерде шу амансыз 1937—1938 сенелери языджылар арасында ве 
эдебиятымызда насыл муит юзь алгъаныны Эшреф Шемьи-заденен багълы 
вакъиалар мисалинде косьтермек истеймиз. 1935 сенесинден 1937 сенесине 
къадар Къырым языджылары бирлигининъ кятиби вазифесинде чалышкъан 
Эшреф Шемьи-заденинъ халкъ арасында котерильген итибары органларны 
эп зияде раатсызламакъта эди. Иште, бу девирде, яни 1937 сенеси сентябрь 
20-де, Акъмесджитте Языджылар бирлигининъ топлашувы олды. Топлашув 
акъкъында макъале 24 сентябрьде чыкъкъан «Яш къувет» газетасында дердж 


олунгъан эди.! 
Бу макъаледе языджылардан Умер Ипчи, Ильяс Тархан, Ыргъат Къадыр 


' Макъале толусынен И.Керимнинъ «Медений эснас» китабында басылды. 
Акъмесджит, 1997. С.444—446. 

ве Эшреф Шемьи-заде «буржуа миллетчилиги»нде къабаатланып: «Бу 
хаинлер Союз этрафында озь «эш-достларыны» бирлештирип, озь сасыкъ 
«нефис продукцияларыны» огге сюрип, осип етишмекте олгъан сагълам, совет 
яшлыгъыны бутюн чарелернен эдебият саасындан ушкютмеге тырышты, 
догърудан-догъругъа Къырым совет эдебиятынынъ осюшини 
чаналаттылар», — дениле. 

Бундан сонъ Эшреф-Шемьи-задени къапамагъанлары худжур шей. Эльбет, 
оны Языджылар бирлигинден чыкъаралар, ишинден бошаталар. О, эр кунь 
озюнинъ къапаладжагъыны беклей... Амма акимиет шаирни тевкъиф этмеге 
ашыкъмай эди. 1938 сенесининъ апрелинде оны Языджылар бирлигине 
гъайрыдан къабул этелер ве Къырым девлет нешриятында онъа аддий муаррир 
ишини берелер. Шаирни тек 1941 сенеси июнь 24-те яни дженк 
башлангъанынынъ учюнджи куню апске алалар. Эки ай НКВДнинъ 
подвалларында булунгъан сонъ, Эшреф Шемьи-заде узакъ Иркутск шеэрине 
ёлланыла. Анда о, 1942 сенеси апрель 4-те «Къабаат аляметлери 
олмагъанындан себеп» азат олуна. Бунъа, эбет, шаирнинъ Бутюниттифакъ 
мешурлиги ярдым эте. Айны шу йылы декабрь айында Эшреф Шемьи-заде 
озьбек языджыларынынъ даветинен Ташкентке келе ве анда оны 
Фергъанадаки виляет газетасынынъ месуль кятиби вазифесине тайин этелер. 

1944 сенеси Къырым азат олунгъан сонъ, Э. Шемьи-заде майыс 17-де 
Акъмесджитке къайтып келе ве шу геджеси къорантасына къавушыр- 
къавушмаз, халкънен берабер ватандан сюрьгюн этиле. Дженк фелякети ве 
халкънынъ сюрьгюн этилюви акъибетинде сагъ къалгъан башкъа 
языджылардай онынъ да иджадий фаалиети дженктен сонъ та 50-нджи 
сенелернинъ сонъунда девам этти. («Сюрьгюнлик деври» болюгини бакъ.) 


1920-нджи йылларда иджат этип башлагъан шаир ве языджыларымыздан 
Гьафар Булгъанакълынынъ, Керим Джаманакълынынъ, джемиль 
Сейдаметнинъ, Джемиль Кендженинъ яратыджылыкълары шу девир 
эдебиятымызда белли ер туталар. 


ГЪАФАР БУЛГЪАНАКЪЛЫ — Эюпов ( 7905, март 4— 1987, июнь 5). 


Акъмесджит уездининъ Булгъанакъ озени боюндаки Агъач-Эли коюңдедогъды. 
1927 сенеси Зиядин Джавтобелинен бирге Тотайкой техникумыны битирди. 
Онынъ эмек фаалиети айны шу йылы оджалыкътан башланды. Сонъра Къырым 
оджалар бильгисини арттырув институтынынъ ильмий хадими олып чалышты. 
Берабер бир курста окъугъан, бир одада яшагъан Гъафаргъа, шубесиз, шиир 
язув авеслиги Зиядин Джавтобелиден кечкендир. Онынъ яшлыкъкъа 
багъышлангъан «Комсомол» адлы ильки шиири 1926 сенеси «Яш къувет» 

чыкъа. Онынъ Къырымгъа къайтып кельген сонъ язгъан «Сенсинъми, 
огълум?» повести иште шу къуруджылыкъта алгъан теэссуратлары эсасында 
догъгъан эсердир. Онынъ эсасыны яшлыкънынъ эмек романтикасы, 
джошкъунлыгъы, янъы аят энтузиазмы тешкиль этмекте. Бу йылларда, яни 
1936—1939 сенелери эдебият журналында онынъ бу повестинден башкъа 
«Геджелев» икяеси, «Мердивен», «Шаланда» повестьлери ве дигер эсерлери 
басылды, 1940 сенеси исе шиирий ве несир эсерлеринден ибарет «Омюр» 
адлы джыйынтыгъы чыкъты. Айры эсерлери рус тилине терджиме этилип, 
1937 сенеси «Поэты Крыма» ве 1940 сенеси «Татарские писатели Крыма» 
джыйынтыкъларына кирсетилелер. 

1941 сенеси дженк башлангъанынен джебэге кете ве дигер Къырым 
языджыларынынъки киби,онынъ да иджадий фаалиети узакъ девиргелже узюле. 
Дженкте о атлы ве джаяв аскер сыраларында взвод ве эскадрон командири 
оларакъ урушты, эки дефа яраланды. Бу фаалиет та 16 йылдан сонъ, яни 1957 
сенеси Озьбекстанда гъайрыдан башлана. («Сюрьгюнлик деври» болюгини бакъ.) 


РАИМ ТЫНЧЕРОВ (1908, декабрь — 1978, январь). Астыркъан 
коюнде фукъаре къорантада догъа. Даа алты айлыкъ сабий экенде бабасы 
оле. Учь йыл диний мектепте окъугъан сонъ 9—10 яшында чалышмагъа ве 
бир тилим отьмек къазанып, анасына ярдым этмеге меджбур ола. 
Акъмесджитте «Ялта» мусафирханесинде «бала» хызметинде булуна. 1921 
сенеси Аджи-Болат коюнде ыргъатлыкъ япты, 1922—1925 сенелери арабаджы 
олды Акъмесджит камволь трестинде аммал олып чалышты. Онъа мектеп 
тасили корьмек насип олмады, лякин элинден китап тюшюрмей окъуды, 
бильгисини озь башына арттыра берди. Хусусан Максим Горькийнинъ 
эсерлерини бегенип окъуй эди. Озю де шиирлер язып башлады. 

Горькийнинъ, Маяковскийнинъ ве Блокнынъ эсерлерини окъуп чыкъкъан 
сонъ оларгъа такълиттарзда язгъан «Мухалифеткярларгъа» («Мирасчыларгъа») 
адлы ильки шиирини 1926 сенеси «Яш къувет» газетасында бастыра. Бу 
вакъытта о эмек биржасында чалыша эди. 1928 сенеси «Яш эзгилер» адлы 
биринджи шиирлерджыйынтыгъы чыкъты. Онынъ бедиий усталыгъы артты ве 
оны матбуат ишлерине чагъырдылар.1930 сенесинден башлап о, матбуат 
ишлеринде чалышты. 1932 сенеси «Юкселиш» адлы джыйынтыгъы чыкъты. 

Бундан сонъ о эм шиирлер яза, эм журналистлик, терджиманлыкъ иле 
огъраша ве омюрнен бир адымлап, эп янъы эсерлер ярата, янъы къурумгъа 
къуванчыны бильдире: 


Янъы эмель тогъай чёллюклери 
Экинлеген ишлек сабанджы 
Тырышып, терлеп койде шеэр къура. 
Юрегим, къуван, шадланчы! 


зынджырындан азат этилюви, джемаатны, яшлыкъны диний хурафатларгъа, 
джаилликке, къадын эсаретине къаршы куреш мевзуларына багъышланылды. 
Сонъра шаирнинъ яратыджылыгъында янъы омюр къуруджылыгъына, 
бирликли эмекке, комсомол яшлыкъкъа багъышлангъан шиирлер эп зиядеер 
алдылар. «Къадынлыкъкъа», «Комсомол йигит», «Яшлыкъ», «Истеймен, 
эбет», «Трактор» киби шиирлери шу джумледендирлер. Бу ве дигер шиирлери 
Джаманакълынынъ 1927 сенеси «Азатлыкъ йырлары» адынен басылып 
чыкъкъан биринджи шиирий китабыны тешкиль эттилер. 

1927 сенеси язгъан ильки шиирлеринден бири олгъан «Яш шаирге» 
шииринде Джаманакълы яш иджаткярларгъа мураджаат этип, оларны 
огютлей, оларны ёрулмай чалышмагъа, иджат этмеге,заман талабына 
уйгъан, авам халкънынъ юрегине яткъан шиирлер язмагъа чагъыра. 

Керим 1928 сенеси техникумны битире ве сонъра оны Акъмесджит 
педагогика институтына окъумагъа ёллайлар. Анда о 1931 сенеси партиягъа 
кире. Институтны битирген сонъ рус эдебияты кафедрасы янындаки 
аспирантурагъа кире, эдебият саасында ильмий ишлернен мешгъуль ола. 
1933—1936 сенелери аспирантурада окъур экен о, инкъилялтан эвельки 
къырымтатар классик эдебиятынен меракълана, хусусан Шамиль 
Тохтаргъазынынъ аяты ве яратыджылыкъ фаалиетини терен огрене. 1937 
сенеси Къазан университетинде «Къырымтатар халкъ шаири 
Ш Тохтаргъазынынъ ичтимаий-сиясий ве эдебий фаалиети» мевзусында 
диссертация къорчалай. Айны шу девирде «Тогъайбей дестаны» акъкъында, 
Умер Ипчининъ эдебий фаалиети хусусында макъалелер яза. 

Шаир халкъ агъыз яратыджылыгъыны эбедийлештирюв, оны огренюв, 
тедкъикъ этюв саасында да чокъ хызмет этти, дженктен эвельки фольклор 
экспедицияларында иштирак этти, зенгин материал топлады. О вакъытта 
тертип этильген фольклор джыйынтыкъларынынъ дюнья юзю корьмеси ичюн 
чокъ гъайрет сарф этти. Оларнынъ базыларыны озю тертип этти («Чынълар 
ве манелер». Акъмесджит, 1936; «Чынъ ве манелер джыйынтыгъы». 
Акъмесджит, 1940), базыларына сёз башы макъалелери язды. Эдипнинъ 
«Къырымтатар совет фольклоры», «Орта мектеп оджалары ичюн 
фольклордан косьтергич» ве бир сыра дигер макъалелер: гъает 
мундериджели ве къыйметли эди. Та 1934 сенеси язып бастыргъан «Фольклор 
топлав методикасы» адлы рисалеси исе мемлекетимиздеки тюркий халкълар 
эдебиятлары арасында фольклорджылыкъта япылгъан ильки ильмий 
ишлерден ве теджрибелерден бири эди. 

Эдебияткъа эмин адымларнен кирген Джаманакълы ильмий ишлеринен бир 
сырада шиирлер язмакъны да девам этти ве шу девирде бир чокъ эсерлер 
яратты. Олар онынъ дженктен эвель чыкъкъан «Балаларгъа Ленин акъкъында» 
(1939) ве «Ана йырлары» (1940) серлевалы китапларында ер алдылар. Озь 
Ватанына севгисини шаир «Тувгъан ерим» шииринде шойле акс эте: 

ТУВГЪАН ЕРИМ 


Улу Пушкин шииридай лезет берген гузель Къырым — 
Меним асыл тувгъан-оськен, энъ къадирли сюйген ерим... 
Онынъ Къара денъизининъ акъ оркечли толкъунлары, 
Кунеш нурын джыйып берген юзюмининъ салкъымлары 


Къайсы совет кишисининъ рухын охшап кульдирмеген, 
Къайсымызгъа омюр къошып, аят дадын бильдирмеген?! 
Шырыл-шырыл акъып тургъан салкъын сувлы чокъракълары, 
Сельбилернинъ ельпиреген акъчиль-ешиль япракълары 


Къайсы козьге къарув берип, юреклерни джоштырмагъан, 
Севгининъ энъ назик, юксек нокътасыны аштыртмагъан?! 
Ашыкъларнынъ ислерине къанат олгъан гузель Къырым — 
Меним севип омюр эткен энъ къадирли тувгъан ерим! 


Шаирнинъ иджадий фаалиети дженктен сонъ Татарстаннынъ Елабуга 
шеэринде девам этти. О анда яшады, Елабуга педагогика институтында 
чалышты. 1965 сенеси август 1-де анда вефат этти. 1973 сенеси Ташкентте 
шаирнинъ «Достларыма» адлы шиирлер джыйынтыгъы нешир этильди. 


ДЖЕМИЛЬ СЕИДАМЕТ — Бузлу (1903, майыс 21— 1977, июнь). 
Къарасувбазар шеэринде фукъаре къорантасында догъды. Башлангъыч ве 
орта мектеплерни битирген сонъ, ишчи, багъчеван олып чалышты. 1922 
сенеси Акъмесджитте «Совпартшкола»да, 1924—1928 сенелери Москвада 
Шаркъ эмекдарлары университетинде окъуды. Къырымгъа къайтып 
кельген сонъ, «Илери» журналында, «Енъи дюнья» газетасында чалышты. 

Джемиль Сейдамет эдебияткъа озюнинъ 1923 сенеси «Енъи дюнья» 
газетасында басылгъан «Шаркъ» шииринен кирди. Озь иджадий фаалиетини 
шиирнен башлагъан олса да, Джемиль Сейдаметнинъ яратыджылыгъында эсас 
ерни несир жанры тута. Онынъ «Къанлы кольмек» (1926), «Къуртлагъан 
кокюс» (1927), «Къую тюбюнде» (1928), «Амам аралыгъы» (1930) киби 
икяелери ве повестьлери эсасен империалист дженкине, янъы аят 
къуруджылыгъынынъ зыддиетлерине векъыйынлыкъларына багъышлана. 

Партия мектебини, алий окъув юртуны ве сонъра аспирантураны битирген 
Джемиль Сейдамет 1928—1930 сенелери «Енъи дюнья» газетасынынъ, «Илери» 
ве «Большевик ёлу» журналларынынъ муаррири вазифелеринде булунды. 1930 
сенеси «Илери» журналында «Уфукъкъа догъру» романынынъбиринджи къысмы 
басылды. Бу эдебиятымызда совет девириндеяратылгъан биринджи роман эди. 


331 


СССР языджылары бирлигининъ азасы олгъан Джемиль Сейдамет, 
Москвада аспирантурада окъугъан вакътында 1939 сенеси арбий эдебият 
нешриятында, Меркезий арбий-тарих архивинде чалыша ве анда ильмий 
ишнен мешгъуль ола. Нетиджеде, 1939 сенеси «Чар Русиесинде Германия ве 
Австрия разведкасы» серлевалы китап чыкъара. О девирде эдебият саасында 
бир сыра назарий ве фельсефий макъалелери басылды. 

Эдип умумен отузынджы сенелери эдебий джерьянда фааль иштирак этти, 
Русие пролетар языджылары ассоциациясынынъ Къырым болюгининъ 
(КАППнинъ) реиси олды. Бу вакъытта вульгар социологизм тесирине 
къапылып, бир сыра макъалелеринде инкъиляптан эвель язып башлагъан 
эдиплернинъ иджатларына нисбетен янълыш фикирлер бильдирди. 

Москвада аспирантураны битирген сонъ оны Магадангъа ишке ёллайлар. 
Анда да «Советская Колыма» газетасында йыллар девамында онынъ чешит 
мевзуларда макъалелери басылыптурды. Дженктен сонъ анда онынъ «Улу Ватан 
дженкинде булунгъан сибирьлилер акъкъында» китабы басылып чыкъа. 1973 
сенеси Ташкентте онынъ «Уфукъкъа догъру» романы айры китап олып чыкъа. 
1978 сенеси шаир Ыргъат Къадырнынъ ве 1981 сенеси Абдулла Дерменджининъ 
аяты веяратыджылыкъларына багъышлангъан «Эдебий портрет» китапчыкълары 
нешир этиле. Джемиль Сейдамет 1977 сенеси Москвада вефат этти. 


МУСТАФА КЪУРТИЙ. 20-нджи сенелерде фааль иджат эткен 
Мустафа Къуртийнинъ аяты акъкъында ич бир малюмат ёкъ. Онынъ догъгъан 
ве ольген сенелери белли дегиль. Озю, базы хаберлерге коре, чар заманында 
С.-Петербург университетининъ укъукъ шубесини битирген. 1920 сенелери 
эдипнинъ матбуатта чешит мевзуларда макъалелери, икяелери басылгъан. 
Базы эсерлерини «М.Къ» (яни Мустафа Къуртий) киби арифлернен 
бельгилеген. Онынъ «Эмдже» (1922), «Таныдым, я!» (1927), «Аз къалгъанлар» 
(1928) киби икяелери дикъкъаткъа ляйыкътырлар. 

Онынъ эмдже адлы икяеси И. Керимнинъ «Къырымтатар эдебияты» 
(Акъмесджит, 1995) китабында басылды. 


УМЕР АДЖИ-АСАН (1898— 1949). Кефедедогъды. Багъчасарайда 
Зынджырлы медресени битирген сонъ, окъувыны Акъмесджитте оджалар 
техникумында девам эте. Оджалыкъ фаалиетини 1917 сенеси озь шеэринде 
— Кефеде башлай. 1922 сенеси о Къырым Девлет университетининъ тарих- 
филология факультетине гъиябий окъумагъа кире. Шу йылы да Кефеде 
ачылгъан янъы мектепнинъ директоры вазифесине тайин этиле. Бир йылдан 
сонъ Сакътаки Къара-Тёбе мектебининъ директоры вазифесине ёлланыла. 

Умер Аджи-Асан 1922—1923 сенелери Абибулла Одабашнен бирликте 


332 


мектеплер ичюн къырымтатар тили боюнджа бир сыра дерсликлер азырлап 
чыкъара. 1924—1925 сенелери Халкъ Маариф Комиссарлыгъынынъ окъув- 
методик болюгинде чалыша ве 1926 сенесинден исе, айны вакъытта 
Акъмесджиттеки оджалар техникумында ана тилинден дерс бере. 
Теджрибели педагог Къырым педагогика институтында да дерс бере, 
студентлернинъ амелиятына ёлбашчылыкъ япа. 

Умер Аджи-А сан озюнинъ оджалыкъ фаалиетинен ве матбуатта басылгъан 
макъалелеринен къырымтатар иджадий кадрларынынъ осьмесине, эдебий 
тилимизнинъ ве бунынъле эдебиятымызнынъ инкишафына белли бир иссе 
къошкъандыр. 

Корюмли тильшнас алим, педагог Умер Аджи-Асан «буржуа 
лингвистикасы методологиясына къол тута ве гуя бутюн къырымтатар тили 
дерслеринде пантюркизм концепциясына эсаслана» деп къабаатланаракъ, 
1937 сенеси 28 апрельде апске алына. Махкемеде озюни къабаатлы танымай. 
1938 сенеси август 14-те 8 йыл лагерь джезасына укюм этиле. Дженктен сонъ 
1946 сенеси азатлыкъкъа чыкъып, Самаркъандгъа сюрьгюн этильген 
къорантасына бара ве 1949 сенеси анда вефат эте. 


ЭМИРАЛИ КЪАИШЕВ 2. ХІХ асырнынъ сонъунда ве ХХ асырнынъ 
башларында Багъчасарайда яшады. 1904 сенеси Акъмесджитте оджалар 
мектебини битирип, Оренбург губерниясына чалышмагъа ёлланылды. 
Къырымгъа къайтып кельген сонъ, 1906— 1908 сс. Керчьте яшады. Сиясий 
арекетлерде булунгъаны ичюн чар охранкасы тарафындан шеэрден сюрьгюн 
этильди. «Енъи дюнья» газетасындан белли олгъаны киби, 1926 сенеси Эмирали 
Къаишев сагъ-селямет олып, театро юбилейине давет олунгъан эди. 

Къырым архивинде онынъ сиясий фаалиетине аит базы весикъалар 
мевджут. Булардан бири Багъчасарай полисинин» 1911 сенеси февраль 18-де 
губерния жандармасына берген малюматыдыр ки, бу малюматта Керчь татар 
окъув юртунынъ сабыкъ оджасы Эмирали Къаишевнинъ «хакимиетке 
телюкели олгъан тешкилятлар азасы сыфатында сиясий тарафтан зарарлы 
вехавфлы бир инсан олгъаны беллидир», дениле. 

Экинджи весикъа исе Акъяр охранка болюгине берильген малюматтан 
ибарет олып, бу малюматта Эмирали Къаишевнинъ Багъчасарайдаки «Чатыр- 
Дагъ» къавеси татар зиялылары топланып «озь талапларыны акимиетке 
яптыртмакъ ичюн мусульманларнынъ бирлешмеси зарурлыгъы музакере 
этильгени» бильдириле. «Мезкюр къаведен мусульманларнынъ бирлешмесине 
чагъыргъан къырымтатарджа беяннамелер дагъытылды, — дениле ве шойле 
иляве этиле: — Агентурамыз, беяннамелернинъ муэллифлери сыфатында 
Багъчасарай мещанларындан шуларны косьтере: Ибраим-эфенди Тарпи 

Аджиамет-огълу ве онынъ къардашы Асан-эфенди Тарпи Аджиамет-огълу. 
Къаведеки топлашувларда иштирак эткенлерден къавенинъ саиби — Эмирали 
Къаишев, Багъчасарай шеэр головасы Сулейман-мырза Къырымтаев, шеэр 
Управасынынъ кятиби Усеин Сеит Балджы Велиша-огълу (Баличиев — 
дегенлери айны шу адам) веСмаил-бей. 

Белли медениет эрбабы Эмирали Къаишев 1904 сенеси «Сары япракълар» 
адлы пьеса да язгъандыр ки, эдипнинъ къалемине менсюп даа да эсерлер ве 
макъалелер олмасы мумкюн. Эдипнинъ догъгъан веольген сенелери белли дегиль.! 


ДЖЕЛЯЛ МЕИНОВ (7887— 1938). 1906 сенеси Кефе гимназиясыны 
къыскъа муддеттебитирген сонъ Джелял Меинов Новороссийск университетининъ 
Одессадаки юридик факультетине кире. Окъувыны битирген сонъ, 1910 сенеси 
Багъчасарайдаки земский окъув юртунда рустилинден дерс бере. 

Бу девирде Джелял Меинов озюни шиириет саасында да сынай ве гузель 
шиирлер яза. Исмаил Асан-огълу Керим озюнинъ «Бедиий сёзюмизнинъ 
эврими» серлевалы тедкъикъатында эдипнинъ бу саада иджадына юксек 
къыймет кесе, онынъ «Терджиман»да расткетирген манзумесини 
«огрениркен, иджадий кучюне ве теджрибесине шашып, бу жанрда чокъча 
чалышмагъанына языкъсыныла», дей ве фикрини шойле девам эте: «Бир 
басня шеклини алгъан парчасында Меинов чокъ эдибане бир суретте 
джемиетимизнинъ вазиетинде олгъан акъсызлыкъларнынъ бирисини 
узюльтиджи, кескин бир кулькю ве мыскъылгъа огърата... Эм бу ерде 
манзуменинъ дегиль ялынъыз тыш хусусиетлери, атта джумленинъ тизилиш 
услюбы биле истидатлы эль иле ишленгенӣ ачыкъ корюне». 

Иште, Джелял Меиновнынъ шу шиири: 


СЫЧАН ВЕ КЪОНЪУЗ 


Чапып кельди бир сычан, 

Кирди китти долаба, 
Огъратты залым къапкъан 
Сычанчыгъы хараба. 

Сырма мыйыкълы кеди 
Мыскъыл дер сычана: 

— Хырсызлыкъ иден, — деди, — 
Эвет, дюшер къапкъана! 

— Догъру исе дедигинъ, — 
Сычан деди кедие, — 


' Исмаил Асан огълу Керим. Сахна къараманлары макъалеси // Йылдыз, 1997. №6. 
С.178—179. 

Чокъ шашарым бен сенинъ 
Бошта кезиндигинъе! 

— Сёйледигинъ тухаф сёз, — 
Къонъуз деди сычана, — 
Кеди буюк бир хырсыз, 
Атылырмы къапкъана?! 


Дюнья, дюнья олалы 

Бойле олып кельмиштир: 
Кучюк хырсыз джезалы, 
Буюк хырсыз кезмиштир...! 


Режиссёр оларакъ Джелял Меинов къырымтатар театрининъ 
инкишафына белли иссе къошкъандыр. 1920-нджи йылларда о Къырым 
девлет татар театринде режиссёрлыкъ япар экен, газета ве журналларда 
театр акъкъында бир сыра терен мундериджели макъалелер бастыра. 1926 
сенеси «Илери» журналынынъ биринджи санында онынъ «Къырымтатар 
театросы» серлевалы макъалеси дердж олуна. Айны шу журналнынъ 1927 
сенеси чыкъкъан 4 ве 6-нджы санларында «Пьесалар акъкъында» ве 
«Къазандан мектюб: Сеяхат къайдлары» серлевалы макъалелери басыла. 

1928 сенеси «миллетчи»ликте къабаатлангъан Джелял Меинов 
Озьбекистангъа сюрьгюн этиле. Арадан эки йыл кечкен сонъ, о белли озьбек 
режиссёры Маннан Уйгъурнен берабер Ташкент театринде «Алим айдамакъ» 
пьесасыны саналаштырув арекетинде булуна. 

Мустафа оджа Халиловнынъ хатырлагъанына коре, Джелял Меинов 
Ташкентте техникумда дерс берген, озьбек артистлери ве языджыларынен 
достлашкъан. 1937 сенесининъ сонъунда белли озьбек эдиплери А.Къадирий, 
А.Фитрат, А.Чолпаннен бир вакъытта апске алына ве 1938 сенеси атувгъа 
укюм этиле. 


ДЖЕМИЛЬ КЕНДЖЕ (7896—7945). Кефе уездининъ Къарасувбазар 
янындаки Аблеш коюнде догъды. Эдебиятымызда бала шаири оларакъ белли 
олгъан Джемиль Кендже Решид Медиевнинъ Къарасувбазарда ачкъан рушдие 
мектебинде тасиль алды. Онынъ биринджи тербиеджиси озаманнынъ энъ илери 
оджаларындан бири Сеит-Мурад Кефели олды. Мында о эдебият тёгерегинде 
фааль иштирак эте. Яш авескяр иджаткяргъа Решид Медиевнинъ дерслери 
чокъ шей бердилер. 1913 сенеси о Тавдайир медресесине окъумагъа кире. 
Мында о белли эдибимиз Джафер Гъафарнен берабер окъуй. Биринджи джиан 


' «Йылдыз» журналы. 1998. № 8. С. 154—155. 

дженки башлангъан сонъ, яни 1915 сенеси медресени битирир-битирмез 
къайтып бираз вакъыт озь коюнде оджалыкъ япа. Сонъра 1917 сенеси 
Акъмесджитке кетип, анда гимназиягъа кире. 

Октябрь инкъилябындан сонъ Джемиль Кендже омюр аркъадашы Лейля 
Хатип-заденен берабер Тотайкой техникумына окъумагъа кире. Анда олар 
Асан Чергеев, Осман Акъчокъракълы, Исмаил Леманов, Умер Азиз киби 
белли муаллимлерден дерс алалар. Лякин ачлыкъ себебинден окъувларыны 
ташлап, койге къайтып оджалыкъ япмагъа меджбур олалар. Чокъкъа бармай 
Джемиль Кендже озюнинъ бала шиирлеринен матбуатта корюнип башлай. 
1927 сенеси о «Бала шиирлери» адлы джыйынтыгъыны дердж эттире. Мамут 
Недим ве дигер тенкъидчылар бу джыйынтыкъкъа юксек къыймет кеселер. 

Эсасен бала шиирлеринен танылгъан Джемиль Кендже озь иджадында 
ватанынынъ ичтимаий аятында олгъан муим вакъиаларгъа да фааль сеслене. 
Меселя, ХІХ асырнынъ сонъунда ве ХХ асырнынъ башында олып кечкен 
иджретлер киби йигирминджи сенелерде де адамларны иджретке 
уйтеклегенлер тапыла эди. Эм озь ана юртуны, тувгъан топрагъыны ташлап 
иджрет ёлуна тюшкенлер де аз дегиль эди. Джемиль Кендже иште бу 
аркетлерге сесленип «Къандалайлар» шиирини яза. 


КЪАНДАЛАЙЛАР 
(Иджрет ичюн пропаганда япкванларгва) 


Къасарткъы сурьатлы о къандалайлар 

Къан сорып, тамагъын тойдырмакъ истей. 
Къандырып халкъымны «акъ топракь» макътай, 
Анайнынъ къойнындан айырмакъ истей. 
Билемен сизлерни, козинъиз коктир, 
Кульдирмей, джылаткъан кунинъиз коптир. 


Сачма, сумалакъ, айнеджи, аллякъ 

Экени бес-белли, алдатмакъ истей... 
Заваллы, кене де шеэрлер ясап, 

Союмны къарада джалдатмакъ истей. 
Билемен сизлерни, козинъиз коктир. 
Кульдирмей, дж :'латкъан кунинъиз коптир. 


Оксюзнинъ оюрын тапкъанын бильсе де, 
Тарихын акътарып, ачкъанын корьсе де, 
Алышкъан бир кере; таламакъ истей, 

Бир парча болса да, джаламакъ истей. 


Билемен сизлерни, козинъиз коктир. 
Кульдирмей, джылаткъан кунинъиз коптир. 


(Бу шиир шаир Юнус Темиркъаянынъ архивинден алынды). 


«Енъи Чолпан» журналынынъ 1923 сенеси 2-нджи санында басылгъан бу 
шиирнинъ «Билемен сизлерни козинъиз коктир, кульдирмей джылаткъан 
кунинъиз коптир» киби сатырларыны аля даа агъыздан айтып юрьген 
къартларымыз бар. 

Шаир озь бильгисини юксельтюв ниетинен Къырым педагогика 
институтынынъ къырымтатар тили ве эдебияты факультетине окъумагъа кире 
ве оны 1932 сенеси битире. Бу девирде халкъ агъыз яратыджылыгъынен 
меракъланып башлай ве пек чокъ материал топлай. О материалларны 
низамгъа кетирип айры китап оларакъ тертип этип, нешрияткъа береджек 
вакъытта дженк башлай ве о китапнынъ эльязмасы гъайып ола. Гъает 
истидатлы иджаткяр къыскъа вакъыт ичинде озюни эм шаир, эм эдебиятшнас, 
эм фольклорджы оларакъ танытты. Къырымнынъ чешит районларында 
оджалыкъ япкъан шаир мектеплерде тиль ве эдебият окъутув меселелеринен 
джиддий огъраша. Тильджи оларакъ о 1928, 1929 ве 1934 сенелери 
отькерильген тиль конференцияларында фааль иштирак эте, тиль, эдебият 
ве фольклор меселелери боюнджа мунакъашаларда чыкъышта булуна. 

Истидатлы бала шаиримиз Джемиль Кендже, халкъымызнынъ башына 
тюшкен фаджиаларгъа чыдаялмай, 1945 сенеси, Ташкент областынынъ 
Пскент шеэринде вефат этти. Дженктен сонъ онынъ шиирлери газета ве 
журналда басылды, дерсликлерге кирсетильди. 


Бу девир эдиплерине къошулгъанлардан сонъкилери Шамиль Алядин ве 
Раим ТынчероВдыр. 


ШАМИЛЬ АЛЯДИН (1912, июль 72— 1996, майыс 21). Ялта 
уездининъ Махульдюр коюнде догъды. Багъчасарайда еди йыллыкъ 
мектепни битирди. Анда Шамиль о заманнынъ белли оджасы Яъя Наджи 
Байбуртлыдан дерс ала, эдебияткъа севги ве авесликни де онъа шу оджасы 
ашлай. Ондан сонъ о Акъмесджитте педагогика техникумыны битирди, 
сонъра пединститутта окъуды. 

Сонъундан ири несирджи олып етишкен Шамиль Алядин эдебияткъа 15 
яшында, яни 1927 сенеси Исмаил бей Гаспринскийге багъышлангъан ве «Яш 
къувет»те басылгъан «Танъ бульбули» шииринен кельди. Техникумда окъугъан 
Шамиль Алядин газета ве журналларда бир сыра шиирлер бастыра. Онынъ бу 
шиирлери 1932 сенеси «Топракъ кульди, коккульди» серлевасынен чыкъкъан 

биринджи китабына кирдилер. Бу китапкъа яш муэллифнинъ 10-данзиядешиири 
кирген олып, о шиирлер Шамиль Алядин аятнынъ пассив бир козетиджиси дегиль 
де, онынъ фааль тасвир этиджиси экенини, о газета ве журналларда окъуп 
бильген шейлери акъкъында дегиль де, озю корьген, озюнде эеджан догъургъан, 
озюни джоштургъан вакъиалар акъкъында язгъаныны косьтерелер. Меселя, о 
ишчилер аятына багъышлагъан шиирлеринде аятнынъ учь тарафыны — 
халкънынъ агъыр куреште эльде эткен гъалебесини, эзиеттен къуртулып янъы 
аят къуруджылыгъына бельсенген инсанны, онынъ арзу-хаялы олгъан парлакъ 
келеджекни акс эттире. Койлюлерге багъышлангъан шиирлеринде де муэллиф 
аятнынъ иште шу учь тарафыны шаиране суретте тасвир этювге ынтыла. 

Эльбет, Шамиль Алядиннинъ бу шиирлери бедиий джеэттен даа о дередже 
пишкин дегиль эдилер, деп къайд эте профессор М.Къошджанов озюнинъ 
Шамиль Алядин иджадына багъышлагъан «Эдебий портрет»инде ве шойле 
иляве эте: «Оларда вакъиа ве адиселернинъ ички маиети, янъы аят бинасынынъ 
биринджи ташыны къояяткъанларнынъ улу ишлери терен психологик планда, 
озюне хас зыддиетлер вастасынен етерли дереджеде бедиийлештириль- 
мегенлер. Шаир вакъиа ве адиселернинъ тышкъы бельгилерине, сиясий маиетине 
зияде назар ташлап, шу ёлнен хулясалар чыкъармагъа арекет эткен. Бунъа 
бакъмадан, Шамиль Алядиннинъ бу шиирлери оладжакъ шаир ве языджынынъ 
аяткъа мунасебетини бельгилеген программ эсерлер эдилер». 

1932 сенесининъ сонъунда Шамиль Алядин Къызыл Ордугъа чагъырыла, 
анда Къызыл казак атлылар полкында хызмет эте. Сонъра 1935 сенеси о 
«Къызыл казакнынъ йырлары» адлы экинджи шиирий китабыны чыкъара. 9 
шиирден ибарет бу китап шаирнинъ янъы иджадий араштырувлар ёлунда 
олгъаныны косьтере. Бу араштырувлар нетиджесинде муэллиф шуны анълады 
ки, онъа озь фикирлерини истегени киби толу ве кениш суретте ифаде этмек 
ичюн несирге баш урмакъ керек. Эм о ойле де япа. Сонъундан басылгъан бир 
сыра несир эсерлери онынъ бу фикрининъ догърулыгъыны тасдикъладылар. 
Эдип 1937 сенеси СССР языджылары бирлигине азалыкъкъа къабул олуна. 

Орду хызметинден къайтып кельген сонъ Шамиль Алядин акъикъий эсерлер 
язмакъ ичюн чокъ шей бильмек, чокъ аят теджрибеси эльде этмек кереклигини 
анълап, комсомол ёлланмасынен Орта Асиягъа кете. Чырчыкъ 
къуруджылыгъында экскаваторджы олып чалыша. Биринджи 
бешйыллыкънынъ бу ири къуруджылыгъы, буюк ишчи коллективи, андаки 
мунасебетлер, иш процессиндеки къыйынлыкълар яш романтик языджы ичюн 
керчектен де джиддий эмек ве аят мектеби ола. Бу вакъиалар эсасында о чокъ 
йыллардан сонъ, сюрьгюнлик девринде «Эгер севсенъ» романыны язаджакътыр. 

1939 сенеси Шамиль Алядин Къырымгъа къайтып келеве оны Къырым 
языджылары бирлигининъ реиси вазифесине сайлайлар. Айны шу йылы онынъ 
9-ынджы сыныфлар ичюн тертип эткен «Эдебият хрестоматия»сы басылып 


' М. Къошджанов. Шамиль Алядин. Эдебий портрет. Ташкент, 1973. 

чыкъа. Онынъ Къырымгъа къайтып кельген сонъ язгъан «Сенсинъми, 
огълум?» повести иште шу къуруджылыкъта алгъан теэссуратлары эсасында 
догъгъан эсердир. Онынъ эсасыны яшлыкънынъ эмек романтикасы, 
джошкъунлыгъы, янъы аят энтузиазмы тешкиль этмекте. Бу йылларда, яни 
1936—1939 сенелери эдебият журналында онынъ бу повестинден башкъа 
«Геджелев» икяеси, «Мердивен», «Шаланда» повестьлери ве дигер эсерлери 
басылды, 1940 сенеси исе шиирий ве несир эсерлеринден ибарет «Омюр» 
адлы джыйынтыгъы чыкъты. Айры эсерлери рус тилине терджиме этилип, 
1937 сенеси «Поэты Крыма» ве 1940 сенеси «Татарские писатели Крыма» 
джыйынтыкъларына кирсетилелер. 

1941 сенеси дженк башлангъанынен джебэге кете ве дигер Къырым 
языджыларынынъки киби,онынъ да иджадий фаалиети узакъ девиргелже узюле. 
Дженкте о атлы ве джаяв аскер сыраларында взвод ве эскадрон командири 
оларакъ урушты, эки дефа яраланды. Бу фаалиетта 16 йылдан сонъ, яни 1957 
сенеси Озьбекстанда гъайрыдан башлана. («Сюрьгюнлик деври» болюгини бакъ.) 


РАИМ ТЫНЧЕРОВ (1908, декабрь — 1978, январь). Астыркъан 
коюнде фукъаре къорантада догъа. Даа алты айлыкъ сабий экенде бабасы 
оле. Учь йыл диний мектепте окъугъан сонъ 9—10 яшында чалышмагъа ве 
бир тилим отьмек къазанып, анасына ярдым этмеге меджбур ола. 
Акъмесджитте «Ялта» мусафирханесинде «бала» хызметинде булуна. 1921 
сенеси Аджи-Болат коюнде ыргъатлыкъ япты, 1922—1925 сенелери арабаджы 
олды Акъмесджит камволь трестинде аммал олып чалышты. Онъа мектеп 
тасили корьмек насип олмады, лякин элинден китап тюшюрмей окъуды, 
бильгисини озь башына арттыра берди. Хусусан Максим Горькийнинъ 
эсерлерини бегенип окъуй эди. Озю де шиирлер язып башлады. 

Горькийнинъ, Маяковскийнинъ ве Блокнынъ эсерлерини окъуп чыкъкъан 
сонъ оларгъа такълиттарзда язгъан «Мухалифеткярларгъа» («Мирасчыларгъа») 
адлы ильки шиирини 1926 сенеси «Яш къувет» газетасында бастыра. Бу 
вакъытта о эмек биржасында чалыша эди. 1928 сенеси «Яш эзгилер» адлы 
биринджи шиирлерджыйынтыгъы чыкъты. Онынъ бедиий усталыгъы артты ве 
оны матбуат ишлерине чагъырдылар.1930 сенесинден башлап о, матбуат 
ишлеринде чалышты. 1932 сенеси «Юкселиш» адлы джыйынтыгъы чыкъты. 

Бундан сонъ о эм шиирлер яза, эм журналистлик, терджиманлыкъ иле 
огъраша ве омюрнен бир адымлап, эп янъы эсерлер ярата, янъы къурумгъа 
къуванчыны бильдире: 


Янъы эмель тогъай чёллюклери 
Экинлеген ишлек сабанджы 
Тырышып, терлеп койде шеэр къура. 
Юрегим, къуван, шадланчы! 


«Янъы эмельден янъы омюр догъа» деген шаир бутюн иджадыны янъы 
омюрни тасвир этювге багъышлады. 1930 сенеси бутюнлей матбуат ишине 
авушкъан Раим Тынчеров газета ве журналларда эдебий хадим ветерджиман 
олып чалышты. Янъы къурумнынъ энъ къыйын муреккеп девринде шиириеттен 
несирге авушты ве 1931 сенеси ильки «Темирджан къарт» икяесини язды. 
Сонъра о койдеки сынфий курешке багъышлангъан «Шевкетовлар» (1932) 
повестини язды. Садебир мевзу узеринде язылгъан бу эсерде муэллиф девирнинъ 
озюне хас чизгилерини усталыкънен косьтере бильди. Коллективлештирюв 
девриндеки койлюлер омюрининъ бедиий тасвирини берди. Бундан сонъки 
«Эки дели», «Эки дава» (1934) икяелеринде де о койлюлер омюрине мураджаат 
этти.1935 сенеси онынъ «Икяелер» джыйынтыгъы, 1936 сенеси исе эсерлери 
рус тилине терджиме этилип, «Сайлама эсерлер» джыйынтыгъы чыкъарыла. 

1934 сенеси Раим Тынчеров СССР языджылары бирлигине къабул олуна. 

Матбуатта чалышув девринде Максим Горький эсерлерининъ севдасы олгъан 
эдип, онынъ бир сыра эсерлерини къырымтатар тилине терджимеэте. Сонъра о 
бир сыра сиясий эсерлерни къырымтатарджагъа чевире. 

Несирдекъалеми пишкинлешкен эдип драматургияда да озь кучюни сынай. 
О, «Алтайскийлер» (1935) ве«Айнынъ он дёрди» (1939) пьесаларыны яза. Ишчилер 
омрюне багъышлангъан бу эсерлерде муэллиф драматургия къанунларына риает 
этип,вакъиаларнынъ инкишафыны реаль левхаларда аксэттире, менфий ве мусбет 
образларны оларнынъ арекетлери илетолу суреттекосьтермеге наиль ола. 

Раим Тынчеровнынъ дженк вакътында болюнген иджадий фаалиети 
сюрьгюнлик девринде, 1957 сенесинден сонъ девам этти. («Сюрьгюнлик деври» 
болюгини бакъ.) 


Эдебиятымыз Ве медениетимизге ве семерели хызмет эткенлерден 
намлы тарихшнас алим Якъуб Кемал бе белли сиясий бе джемаат 
эрбабы Якъуб Мусанифнинъ де фаолиетлери дикъкъаткъа ляйыкътыр. 


ЯКЪУБ КЕМАЛ (1885— 1939, сентябрь). Алий малюматны о Истанбул 
ве Бейрут университетлеринде ала. Якъуб Кемалнынъ бутюн фаалиети онынъ 
Къур'ан ве мусульман акъ-укъукъыны, арап тилини темелли бильгенини косьтере. 
1917—1920 сенелери башта Къырымнынъ къазыаскери олгъаны тесадюф 
дегильдир, Челеби-джианнынъ олюминден сонъ, о, муфти вазифесини де 
беджергени акъкьында малюмат бар. 1913—1914 сенелери Якъуб Кемал 
Москвадаки Лазарев адына шаркъ тиллери институтынынъ махсуссыныфларында 
окъугъаны беллидир. Бу акъта онынъ оджасы академик А.Крымский хатырлай. 

Якъуб Кемал Ялтада 1921 сенеси тешкиль олунгъан Шаркъ музейининъ 
мудири вазифесине тайин этиле. Ондан эвель бу музейнинъ мудири И.Роджеро 
эди. Шу музейнинъ мудири оларакъ Якъуб Кемал онынъ илерилевине буюк 
иссе къошты. Ялы боюнда яшагъан къырымтатарларнынъ бедиий истисал 

санайысы ве санаты боюнджа огренюв, топлав ве корьгезме тешкиль этюв 
ишлери музейнинъ эсас вазифелери эди. 1927 сенеси белли тюрколог В. 
Гордлевский Шаркъ музейини зиярет эткен сонъ япкъан эсабатында Якъуб 
Кемал музейге чокътан-чокъ фольклор-этнографик малюматлар, эльязмалар 
топламагъа муваффакъ олгъаныны, музейде 65 эльязма, о къадар да 
ярлыкълар, ферманлар ве Кьырым ханларынынъ дигер адлие весикъалары 
сакълы олгъаныны къайд эте. Ве бу эльязмаларнынъ джумлеси арап, фарс, 
тюрк (османлы) тиллеринде язылгъаныны айтып, бутюн бу материалларнынъ 
кой-койден, Къырым шаркъшнаслары: Осман Акъчокъракълы, Усеин 
Боданинский ве Якъуб Кемал джыйгъанлары акъкъында нетидже чыкъара. 

Якъуб Кемал ислям мистицизмининъ бильмири танылгъан эди. А. 
Крымский тарафындан нешир олунгъан «Студіїз Криму» джыйынтыгъында 
Якъуб Кемал ХІП асырдаки арап тилинде язылгъан софу эдебиятына аит 
эльязманынъ тапылгъаны акъкъындаки малюматны дердж этти. Бунен 
бирге, о, шу вакъытта тапылгъан «Хаджх аль-Фарадис» адлы ХІУ-инджи 
асыр эльязмасы акъкъында махсус макъале язып, бу эльязманынъ хиджри 
759 (1358) сенесине аит олгъаныны къайд эткен эди. 

1927 сенеси шаркъ музейининъ ишинде файдалы сене олды. Якъуб Кемал 
«Енъи дюнья» (1927 с. ноябрь 11) газетасында дердж олунгъан макъалесинде 
музей хадимлерининъ япкъан ишлери акъкъында баягъы малюмат бере, 
Ялтанынъ шаркъ дживарына этнографик экспедициялар ёлланылып, 
фольклор материаллары топланылгъаны ве сырлы эльязмалар 
къыдырылгъаны айдынлатылгъан эди. Япылгъан ишлернинъ нетиджесинде 
100 китап тапылды ки, оларнынъ чокъусы къырымтатар тилинде олып, 
эдебият тарихынынъ бельгисиз саифелерини айдынлаталар. Бу китаплардан 
энъ къыйметлиси Хиджрий 683 сенеси (Милядий 1325 сенеси) язылгъан олып, 
онынъ муэллифи Баба Шейх бин Ховадждыр. Китапта аджайип бир эпизод 
— Амир Тимурнынъ Улугъбекнен субети язылы экен. 

Теэссюф ки, Якъуб Кемалнынъ да, Ялтадаки Шаркъ музейининъ де 
фаалиетлери чокъкъа сюрьмеди. 1929 сенеси март 20-де махсус шеэр 
комиссиясы оны «/885 сенеси догъгъан, алий малюматлы, Къурултай Къырым 
укюметининъ сабыкъ азасы Якъуб Кемал Меметович джемиетимизге ят 
унсур» деп, къабаатлап иштен чыкъара. Акад. Крымскийнинъ хатырлавына 
коре, 1931 сенеси Якъуб Кемалнынъ басмаханеде джыйылгъан «Къырым 
ханлыгъында эснафчылыкънынъ весикъалы тарихы» адлы китабы бутюнлей 
ёкъ этиле. Музейнинъ озю исе 1930 сенеси къапатылгъан эди. 

Акъикъий алим, буюк медениет эрбабы Якъуб Кемал 1932 сенеси апске 
алына ве 1938 сенеси сентябрь айында олюм джезасына укюм этильген 
алында Акъмесджитте тюрьмеде вефат эте.' 


' Д.П.Урсу. Очерки истории культуры крымскотатарского народа. (1921-1941). 1999. 
С.31—-33. 

20-нджи йылларнынъ сонъунда Ве 30-ынджы йылларда публицистикада 
фааль къалем ишлеткенлерден бири белли сиясий Ве джемаат эрбабы 
„Якъуб Мусаниф эди. 


ЯКЪУБ АБДУЛЛА огълу МУСАНИФ (7900—7938, апрель 17). 
Багъчасарай районынынъ Гулюмбей коюнде догъды. Онынъ бабасы медресе 
мудерриси эди. Якъуб яшлыгъындан илимге сарылды, алий бильги саиби олды. 
1917—1918 сенелери Багъчасарай татар талебелери миллий джемиети комитети 
эркянына кирди. 

1923—1928 сенелери партия ички куреши девринде Якъуб Мусаниф 
«сол»ларнынъ етекчилеринден бири эди. Шу йыллары Къырым АССР 
Меркезий Иджра Комитетининъ кятиби, 1929 сенеси исе Кезлев район халкъ 
маарифи болюгининъ мудири вазифелеринде булунды. 

Якъуб Мусаниф шу девирде етекчи публицистлерден бири олып, онынъ 
агъымдаки меселелер боюнджа кескин макъалелери «Енъи дюнья» 
газетасында сыкъ-сыкъ басыла эди. Къалеми кучьлю олгъан Якъуб Мусаниф 
медений меселелерге бир чокъ макъалелер багъышлагъандыр. Онынъ «Енъи 
дюнья» газетасынынъ 1927 сенеси декабрь 28 нусхасында басылгъан 
«Театромыз акъкъында бир къач сёз» серлевалы ве 1930 сенеси ноябрь 14 
нусхасында басылгъан «10 йыл ве Къырымда нешрият ишлери» серлевалы 
макъалелери шу джумледендир. 

Миллий театримизнинъ инкишафы хусусында озь фикирлерини беян этерек, о 
макъалелеринден биринде шойле яза: «Театронынъ муваффакъиетлери эсасен 
догъма артист, талантлы режиссёр Джелял Меинов аркъадашын ве бутюн 
труппа азаларынынъ гъайретли чальпималарына борднслудыр... Театромыз огюнде 
энъ биринджи ве муим вазифе идерек, бизим театромыз бир «камадия» ери 
алмакътан зияде яшайышын кузьгюси олдыгъыны козьде тутмалыдыр... Енъи пьеса 
къыдырылыркен, онынъ ешиль «агитка» олмасындан къачынмалы, оны бир ишленген 
эдебий эсер алына кетирмек ичюн бутюн кучь-къуветиле чальшылмасы лязимдир.» 

Онынъвебашкъааркъардашларнынъ Бекир Чобан-заде, Асан Сабрий Айвазов 
ведигер зиялыларымыз акъкъында менфий рухта тенкъидий макъалелер язгъаны 
да беллидир. Бунъа бакъмадан, 1934 сенеси онынъ озюни де миллетчиликте 
къабаатлап, партиядан чыкъардылар ве 1936 сенеси октябрь 21-де къападылар. 
Бир сыразиялыларымызнен берабер о да 1938 сенеси апрель 17-де атылды. 


"Исмаил Асан огълу Керимов. Медений эснас. 1997. С.169. 


? Деятели крымскотатарской культуры. 1921—1944 гг. 1999. С.141: Эдебият 
хрестоматиясы. 1971. С.7. 

30-ынджы сенелернинъ языджылары 


Къырымтатар совет эдебияты 30-ынджы сенелерде энди эр джеэттен 
шекилленди ве иджаткярларнынъ да чокъусы энди бу ёнелиште насыл иджат 
этмек кереклигини огрендилер. 

Янъы эзги, янъы саз талап эткен бу СОВЕТ ЭДЕБИЯТЫ дегени не озю? 
Бу анълам асыл Совет къурумынынъ озь ички маиетинден келип чыкъкъан бир 
анъламдыр. Тек совет эдебияты дегиль, «совет адамы», «совет халкъы», «совет 
тербиеси», «совет яшлары», «совет санаты», «совет алимлери», «совет 
мектеби», «совет языджысы», «совет шаири» ве иляхре. Яни дюньянынъ 
алтыда бир къысмында Совет системасы, советлер къурумы тикленген сонъ, 
эр анги саада, эр анги фаалиетте (хусусан илимде, эдебиятта, санатта, театр 
ве музыкада, маариф ве тербиеде), эр анги иджатта юкъарыдан яни девлет ве 
партия тарафындан косьтерильген белли бир черчиведе, белли бир сынъырда, 
белли бир ёнелиште иджат этмек керексинъ, бунъа меджбурсынъ, шу 
сынъырдан тышкъа чыкъмакъ мумкюн дегиль! Озюнъ истегенинъ киби, озь 
виджданынъ талап эткени киби, озь корювинъ ветасавур эткенинъ киби язмакъ, 
иджат этмек ясакъ эди! Иште бунъа совет языджысы дерлер. Бу талапкъа кесен- 
кес риает этмегенлерге терс бакъылыр, олар итибарда олмаз, оларнынъ иши 
юрьмез, олар чешит къыйынлыкъларнен, зорлукъларнен иджат этер ве 
эсерлерини кереги киби ве истегенлери киби бастырып оламаз эдилер. 

Бу джерьян узеринден партия ве дигер органлар, хусусан НКВД ве КГБ 
органлары тарафындан къатты-къаттыгъа незарет алынып барыла эди. 
КГБнинъ имаесинде булунгъан «Цензура» (Главлит, Крымлит, Узлит) киби 
махсус органлар бар эдилер ки, не эдебиятта, не илимде, не нешриятта, не 
газета ве журналларда бу органнынъ имзасы олмай тура къатиен бир ерде 
бир сатыр шей басылмаз эди. 

Бу органларгъа чешит усуллар ве чешит васталарнен джельп этильген 
юзлернен, бинълернен чанакъяларлар, сексотлар (секретный сотрудник) ярдым 
эте эдилер. Нидже-нидже истидатлар, нидже инсанлар бу эскендженинъ 
къурбаны олгъандырлар, нидже инсанларнынъ иджадий омюрлери 
балталангъандыр, къалемлери къырылгъандыр, такъдирлери алт-усть 
этильгендир. 

20—30-ынджы йылларда эр анги басылгъан шиирде, макъаледе, икяеде, 
япылгъан чыкъышта, санагъа къоюлгъан эсерде: «миллетчилик руху» бар, 
«буржуа-миллетчилиги» гъаеси бар, яхут муэллиф мында «эскиликни 
къорчалай», «янъылыкъкъа къаршы чыкъа» деп, эсерни де ёкъкъа 
чыкъармакъ, муэллифини де къапатмакъ, ёкъ этмек бир шей дегиль эди. Эм 
чокъ иджаткярларымыз, чокъ аджайип зиялыларымыз анджакъ бу усулнып» 
къурбаны олдылар. Бунда органлар эр анги руху чюрюк, ирадеси зайыф, 

нефисхор, карьерист адамдан файдалана эдилер. Оларнынъ бойле адамлары 
олмагъан ич бир тешкилят, ич бир муэссисе ёкъ эди. 

Энъ фаджиалысы шу ки, бу органлар (адларыны денъиштирип) озь 
фаалиетини шимди де девам этелер ве олар озьлерине хызмет эткенлернинъ 
ич бирининъ якъасыны бошамадылар. Кене эвелькиси киби оларны ишлете 
ве озьлерининъ алчакъ ишлеринде, фитнелеринде олардан файдаланалар. 
Меселя, иджадий зиялылар арасына, миллий арекеткео вакъытта сокъулгъан 
нидже-нидже «сексот»лар шимди де озь «хызметлери»ни намуснен эда этселер 
керек. Бу органлар халкъымызнынъ такъдирини чезмеге, онынъ акъ- 
укъукъларыны тиклемеге, онъа озь девлетчилигини мейдангъа кетиртмеге 
истемеген девлетке бу саада бутюн кучь-гъайрети ве теджрибесинен ярдым 
этмекте ве бу къара иште мытлакъа озюмизнинъ халкътан олгъан 
ярдымджыларындан да кереги киби файдалансалар керек. 

Органлар деймиз. Эбет, бу оларнынъ иши, оларнынъ девлет вазифеси. Я 
биз озюмиз бунъа насыл акъылнен къапыламыз, бизни неге хызмет 
эттиргенлерини анъламаймызмы? 

Анджакъ Совет деврининъ иджады, кешфиети олгъан «социалистик реализм» 
деген ибаре де айны бунынъ кибидир. Бутюн дюнья эдебиятларында «реализм», 
«реалистик ёнелиш» ибарелери яни ,«акъикъатны, аятны догъру, олгъаны киби 
ифаделеген эдебият» ибареси къулланылгъанда, мында «социалистик реализм» 
ибареси тапып чыкъарылды ки, бу усулда язмакъ — акъикъатны, аятны акимиетке, 
партиягъа, органларгъа келишикли, уйгъун тарзда ялдызлап, джулялап 
косьтермектир. Яни эр неяхшы иш япылса, тешкиль этильсе, о мытлакъа партия 
тарафындан япылды, эсерде не къадар мусбет, джесюр, истидатлы къараманлар 
олса, олар мытлакъа коммунистлер деп косьтермектир, совет къурумыны, совет 
яшайышыны мытлакъа макътап, коклерге котерип косьтермектир ве иляхре. 
Менфий къараманлар исе къатиен коммунист олмамалылар. 

Иште «совет эдебияты», «совет языджысы» дегени — шойле бир 
шараитта, шойле бир вазиетте булунгъан, шойле бир сынъырларнен 
черчивеленген эдебият ве иджадий фаалиети ве имкянлары шойле 
сынъырлангъан языджылардыр. Къырымтатар совет эдебияты ве 
языджылары да бундан мустесна дегильдир. 

[БУ фикирлеримизден хуляса чыкъараракъ шуны къайд эте билемиз: 1920- 
нджи сенелерден башлап, зиядесиле 30-ынджы сенелерге аит ве ондан да сонъки 
къырымтатар совет эдебияты — сербестликтен, сербест фикирден, там 
акъикъаттан, видждан талабындан ве башлыджасы эксери алда бедииеттен 
де махрум олгъан эдебияттыр. Эбет, бутюн совет девирине аит бойлевазиет — 
бу умумен халкъымызнынъ, джемиетимизнинъ фаджиасы эди, эр бир языджы 
ве шаирнинъ, эр бир иджаткярнынъ шахсий фаджиасы, шахсий драмасы эди. 

Меселе шунда ки, иджат иши, языджылыкъ ойле бир «хасталыкъ» ки, 
озюнде язмакъ ичюн белли бир икътидар, белли бир ихтиядж сезип элине 

къалем алгъан иджаткяр о къалемни бир даа ташлап оламай, о омюрлик шу 
«хасталыкъ»нынъ эсири ола. Язгъан киши, эльбетте, язгъан эсерини 
бастырмакъ ичюн яза, озь языларыны бастырмакъ, оларны китап этип 
чыкъармакъ истей. Бу истек исе оны девирнинъ, мезкюр муитнинъ 
шартларына, талапларына уймагъа, риает этмеге меджбур эте ки, бу 
меджбурликтен совет девринде яшап иджат эткен ич бир языджы мустесна 
дегильдир. Амма риает этмеге насыл этип меджбур эткенлеринден бир мисаль. 

Меселя, 30-ынджы сенелернинъ энъ фааль тенкъидчысы Абдулла 
Дерменджи озь макъалелеринден биринде: «Шамиль Алядиннинъ «Мердивен» 
повестини дикъкъатнен окъуп чыкъкъан сонъ, озь-озюнъе: — Языджы бу 
эсерни не макъсатнен язды? Окъуйыджыгъа не бермек истеди? — суаллерини 
бересинъ», — дей де, сонъ шойле иляве эте: «Бизим эдебиятымызнынъ вазифеси 
социалист къуруджылары олгъан совет адамларында большевик характери 
тербиелемек... толу рухий омюр кечирмеге бильген ифадели, юксек идеаллы, 
терен эйджанлы характер тербиелемектен ибареттир. «Мердивен» повести 
бойле вазифелерге джевап бермегенини къайд этмек керек». 

Даа сонъра тенкъидчы эсернинъ къараманлары акъкъында лаф юрьсетип, 
озь фикрини девам этерек: «Лякин совет адамлары бу зыпкъынларнынъ 
устьлерини ачмагъа бильгенлери не ичюн косьтерильмей? Марксизм-ленинизм 
ильминен силялангъан къуветли, большевик ирадели совет адамлары къайда?... 
Повестте бу суаллерге джевап тапамаймыз. Языджы озюнинъ повестинде 
литературщинагъа къапыльп, эсернинъ идея вазифелерини экинджи планда 
къалдырды. Бу онынъ баш янълышыдыр», — дей..! 

Демек, бедиий эсерде сиясет талапларына риает этмесенъ, партиянынъ 
сымарышыны эда этмесенъ, бу «литературщина» эмиш. Иште, бойле «урып 
йыкъыджы» тенкъидлар шараитинде нормаль иджат этмек, акъикъий бедиий 
эсер яратмакъ имкяны не дередже сынъырлангъаныны зан этмек къыйын дегиль. 
Шу девирде яни 1937— 1938 сенелери бир чокъ эдиплеримизнинъ репрессиягъа 
огъратылып ёкъ этильгенлери де, бу фикримизни ачыкъ тасдикълай. 

Бойлеликле, 1930-ынджы сенелернинъ языджылары ве шаирлери энди 
бутюнлей совет акимиетининъ, партиянынъ талапларына риает этерек, заман 
шараитине уйып иджат этмеге огрендилер.Шунынъ ичюн бу несиль 
языджыларынынъ яратыджылыкълары эсасен бунынънен характеризлене. 
Чюнки оларнынъ иджадий фаалиети 30-ынджы йылларнынъ гъаевий талаплары, 
«ура патриотизм», «урып йыкъыджы» тенкъидлер, бир бирине «донос»лар язув, 
амансыз такъиплер шараитында кечти. Бутюн булар да бизим тарихы мыздыр. 

Бунъа бакъмадан, о шараитта биле эдебиятымыз илериледи ве эдебий 
кучьлер артты. 

' Абдулла Дерменджи. Шамиль Алядиннинъ эдебий яратыджылыгъы // Совет 
эдебияты. 1941. №3. 


2 Ю. Болат, М.Джемилев. Буржуа миллетчилерине аман берильмемели // Яш къувет. 
1937. Сентябрь 23; Медений эснас, Акъмесджит.1997. С.444. 

20-нджи сенелернинъ энъ сонъунда ве 30-ынджы сенелернинь башында 
эдебияткъа бири-бири артындан буюк бир группа яш языджы Ве шаирлер 
кельдилер. Булар Амди Алим ве Абдулла Дерменджи, Юсуф Болат 
Ве дигерлери эдилер. Бу сырагъа о вакъытта белли журналист ве 
эдебиятчылар олгъан Амет Озенбашлыны, Сеитхалиль Сейдаметовны 


да къошмакъ мумкюн. 


АМДИ АЛИМ — Гъаниев (7905— 7942). Куйбышев районындаки 
Адым-Чокъракъ коюнде догъды. 1923 сенеси Акъмесджитте 9 йыллыкъ 
нумюневий мектеп ачылгъан эди. Анда окъумагъа бир чокъ фукъаре кой 
балаларыны топладылар, оларны ятакъ, урба, аш-сув — эр шейнен темин 
эттилер. Олардан ялынъыз гъайретнен яхшы окъумакъ талап олунды. Иште 
Амди Алим бу мектепте окъуды. Анда онынънен берабер сонъундан корюмли 
къалем эйиллери оладжакъ Осман Амит, Амет Озенбашлы, Сеитхалиль 
Сейдамет, Зекие Чапчакъчы, Сеитумер Османов ве дигерлери де бар эдилер. 
Амди оларнынъ эписинден чокъ китап окъугъан бильгили, илери 
талебелерден бири эди. Амет Озенбашлы о девирни шойле хатырлай: «Биз 
Амди Алимге «ильмий адам» дей эдик. Бизим одамыз даима китапнен толу 
ола, о даима нелердир окъуй, нелердир яза эди. Онда Намыкъ Кемал, Тевфикъ 
Фикрет, Назым Икмет, Абдулла Токъай, Бекир Чобан-заде киби намлы 
шаирлернинъ, Умер Ипчининъ эсерлери даима ола, хусусан Бекир Чобан- 
заденинъ шиирлерини пек бегенип окъуй эди... Пушкин, Лермонтов, Горький, 
Маяковский — бу улу языджылар да онынъ оджалары эди».' 

Мектепни битирген сонъ Амдини Орду хызметине алалар. Ордудан 
къайтып кельген сонъ о «Енъи дюнья» газетасына ишке кире. 1927 сенесинден 
матбуатта шиирлери ве терджимелеринен корюнген Амди Алим чешит газета 
ве журналларда эдебий хадим олып чалышты. «Шайлы къызгъа» ве 
«Тревога» онынъ ильки шиирлери эди ки, онынъ эсерлери гъаевий ве бедиий 
джеэттен кеттикче эп мукеммеллешти. Совет эдебияты тарихына «дженкчи 
эдиплер» адынен кирген иджаткярлардан биридир. О чокъ узакъ омюр 
корьмеген олса да, бизге ватанперверлик рухунда язылгъан шиирлери ве 


бедиий терджимелерини асабалыкъ къалдырды. 
Бедиий авеслиги та мектеп ралесинден башлангъан Амди Совет Ордусы 


сафында булунгъанда да къалемини элинден ташламады. Арбий хызметтен 
къайткъан сонъ, газета ве журналларнынъ редакцияларында эдебий хадим 
олып чалышты. Шаирнинъ бу девирде язгъан шиирлеринде ватандашлар 
дженки, о вакъытлардаки партизан арекети романтикасынен, келеджекте 
ватанны къорчаламакъ керек олгъан такъдирде совет адамларынынъ 
косьтереджек къараманлыгъынен багълы эдилер. 


' «Йылдыз». 1980. №3. С. 23. 

Амди Алимнинъ шиирлерининъ эсас мевзусы Совет мемлекетини 
душмандан къорчаламагъа азыр олмакъ, озюнъни эр анги телюкели 
вакъиаларгъа азырламакъ, яни совет ватанперверлиги мевзусы эди. Бунынъ 
киби де шаирнинъ: «Шайлы къызгъа» (1927), «Рур шахтёрларынынъ йыры» 
(1931), «Тревога» (1932), «Мавзолей огюнде», «Мектюп», «Бешик йыры», 
(1937) киби шиирлери шаирнинъ иджадында ватанперверлик мевзусынынъ 
насыл муим ер туткъаныны ачыкъ косьтерелер. 

Амди Алим истидатлы терджиман оларакъ да танылды. О,озюнинъ ачыкъ- 
айдын, саде ве шырныкълы тили вастасынен халкъымызны рус веэм деджиан 
эдебиятларынынъ энъ яхшы нумюнелеринен таныш этти. Шекспирнинъ 
«Отелло» трагедиясы, Лопе де Веганынъ «Испаньол папазы» комедиясы 
онынъ терджимесинде къырымтатар театринде ойналды. Окъуйыджылар ана 
тилинде Николай Островскийнинъ «Челик насыл пишкинлешти» романынен, 
Шота Руставелининъ «Къаплан териси кийген пельван» поэмасынен Амди 
Алимнинъ терджимесинде таныш олдылар. 

СССР языджылары бирлигининъ азасы Амди Алимнинъ дженктен эвель 
шаир Азам Аметнен бирликте «Рапорт» адлы шиирлер джыйынтыгъы 
чыкъты. Джыйынтыкътаки шиирлернинъ чокъусыны арбий мевзугъа 
багъышлангъан эсерлер тешкиль эттилер. Амди Алимнинъ эки шиирининъ 
рус тилинде терджимелери 1940 сенеси чыкъкъан «Татарские писатели 
Крыма» джыйынтыгъына кирсетильди. 

Шаирнинъ омюр аркъадашы Шефикъа Гъаниеванынъ хатырлавына коре, 
1941 сенеси июнь 22-де, яни дженк башлангъан куню, о бутюн кунь кедерли 
юрьген. Акъшам устю язы столы башына кечип, шиир язмагъа тутунгъан. 
Эртеси куню саба къалемини дефтер устюне ташлап, учь яшында Джульетта 
деген къызчыгъынынъ янакъларындан опип, арбий комиссарлыкъкъа 
ашыкъкъан. Шунынънен догъру джебэге кеткен. 

Дженк йыллары Амди Алим денъизджилер бригадасына тюшкен. 
Денъизджилерден ибарет бу бригада Нальчик шеэри ве онынъ этрафыны 
мудафаа эткен. Амет Озенбашлынынъ хатырлавына коре, Амди Алим шу 
къатты урушларда башындан ве омузындан агъыр яралана. Яралары бираз 
савулгъан сонъ о Аметлернинъ полкында къала ве онынъ вазифеси — 
батальонларгъа ве башкъа къысымларгъа газета даркъатмакъ, джесюрлик 
косьтерген аскерлер акъкъында «Тревога» адлы дивизия газетасына 
хаберлер язмакътан ибарет олып, янында ярдымджылары да бар экен. 
Теэссюф ки, бир къач вакъыттан сонъ Амди Алим душман бомбалавы 
нетиджесинде къурсагъындан агъыр яраланып эляк ола. Бу ал 1942 сенеси 
ола. Ватан ичюн джаныны феда эткен шаирнинъ башлангъан шиири шойле 
де битмей къалды. Онынъ енъишке, душманнынъ тар-мар этиледжегине 


ишанчы сынъырсыз къавий эди ве бу эминликни озь шиирлерининъ 
сатырларында тувгъан халкъына еткизди. 

1938 сенеси къызчыгъы Джульетта догъгъанда, арбий хызметте булунгъан 
Амди Алим озь къуванчыны «Мектюп» серлевалы шииринде шойле акс эткен 


Эди: 


Къайтармыз биз енъиш йырыны йырлап, 
Къайтармыз биз сонъки уджюмден. 
Мени корип севинген урь, шенъ къызым 
Чекип ойнар шинелимнинъ уджундан. 


Лякин Амди Алим дженктен къайтмады, осип буюген сонъ оджапче олгъан 
къызыны да коралмады. Шаир озь мукъаддес антына, ватан огюнде боюн- 


борджуна садыкъ къалды. 


АБДУЛЛА ДЕРМЕНДЖИ — ялыбойлы, Тиктель (1905, 
апрель 14— 1976, январь 31). Ялта уезди Кикинеиз коюнде догъды. 1926 
сенеси Ялта оджалар техникумыны битирди. Бираз вакъыт Къырым 
педагогика институтында окъуды, Москвада махсус журналистика 
курсларыны битирди. 1926 сенесинден башлап, узьлюксиз матбуат 
ишлеринде: 1926—1931 сенелери «Яш къувет» ве «Янъы дюнья» 
газеталарында эдебий хадим, болюк мудири, муаррии олып, сонъра 
Багъчасарай район газетасынынъ муаррири, 1934—1937 сенелери «Янъы 
дюнья» газетасында эдебий хадим, болюк мудири, муаррирнинъ муавини, 
1938—1940 сенелери Къырым радиосында баш муаррир вазифелеринде 
чалышты. 

Асылында эдебияткъа журналистикадан кельген Абдулла Дерменджи 
сонъра РАППнинъ болюги олгъан КАПНнинъ — Къырым пролетар 
языджылары ассоциациясынынъ тешкилятчыларындан бири олды. 1929 
сенеси басылгъан «Учюнджи несиль» ве «Арекетсиз билет» икяелеринде о 
девирнинъ куреш ёлуны косьтерди. Затен о девирге хас омюр тарзы онынъ 
эсерлери ичюн эсас мевзу олды. Сонъра о «Чайырлар» ве «Кечит деври» 
(1934) адлы повестьлерини язды. «Чайырлар» повестининъ эсас гъаеси 
ичтимаий омюрде, социализм къуруджылыгъында къадыннынъ буюк истисал 
къувет олгъаныны косьтерювдир. Эсердеки эсас образлар да земане аяты 
ичюн курешкен Айше, Сайде, Азиме образларыдыр. 

Абдулла Дерменджи отузынджы йылларда энди эдебий тенкъидчы 
оларакъ танылды. Тенкъидчы оларакъ «Пролеткульт» гъаелерине мейиль 
берди. О вакъытта чыкъып тургъан газета ве журналларда Дерменджининъ 
пролетар эдебиятыны шекиллендирювге багъышлангъан онларнен 
макъалеси басылды. О макъалелер де, эбет, юкъарыдан айтылгъан 
косьтеришлернен ашлангъан эдилер. «Миллий фыркъа» азаларына къаршы, 
«буржуа миллетчилерине» къаршы куреш компанияларында озь къалеминен 

фааль иштирак этти. Онынъ бу макъалелери «Пролетар эдебияты ичюн 
куреш» (1930) ве «Поэзия акъкъында фикирлер» (1934) адлы 
джыйынтыкъларында дердж олунды. Эльбет, бу китаплар вульгар 
социологизм гурьлеген ве муэллиф бунъа зияде мейиль берген девирде дюнья 
юзю корьгенлери себебинден, оларда инкъиляптан эвель ве сонъ иджат этип 
башлагъан эдиплернинъ яратыджылыкъларына къыймет кесювде джиддий 
хаталаргъа ёл берильди. Тенкъидчынынъ бу фикирлери 1930 сенеси март 
айында Къырым пролетар языджыларынынъ биринджи съездинде 
къырымтатар несири акъкъында япкъан докладында да текрарланды. 
Докладда къырымтатар несирининъ вазиети, келеджеги, инкишаф ёллары 
косьтерильген олса да, айны вакъытта анда чокъ асырлыкъ несиримизнинъ 
аньанелери ве теджрибелерине, умумен эдебий асабалыгъымызгъа дикъкъат 
айырылмады, бу зенгин асабалыкъкъа эмиет берильмеди ве умумен кечмиш 
ред этильди. Абдулла Дерменджи олсун, Джемиль Сейдамет олсун, затен 
РАППнинъ фааль векиллеринден олып, вульгар социологизм джерьянына 
энъ зияде къапылгъанлардан эдилер. Оларнынъ бу гъаелери иле фааль 
чыкъышлары, макъалелери эдебиятымызнынъ там догъру инкишаф ёлунда 
чокъ къыйынлыкълар догъургъаны шубесиздир.' 

Шу девирлерде Абдулла Дерменджи «Большевик ёлу» журналы, Къырым 
радиосынынъ баш муаррири вазифелеринде чалышты. 1934 сенеси о СССР 
языджыларынынъ І съездинде иштирак этти. 1934 сенеси о СССР языджылары 
бирлигине аза къабул олунды ве Къырым языджылары бирлигининъ 
ишлеринде фааль иштирак этти. 

Коммунист языджы, экинджи группа инвалиди олгъанына бакъмадан, дженк 
башлангъанынен гонъюлли оларакъ джебэге кетти. Бир къач кере яраланды, 
кенесафкъа къайтты. Джебэден сагъ къайткъан Дерменджи эдебий фаалиетини 
энди дженктен сонъ девам этти. («Сюрьгюнлик деври» болюгини бакъ.) 


ЮСУФ БОЛАТ — Айнур (7909, март 16— 1986). Алушта шеэринде 
фукъаре къорантада догъды. 1924 сенеси Ялтада оджалар окъув юртуны 
битирди. Комсомол системасында чалышты. 1931—1935 сенелери Къырым 
педагогика институтынынъ тиль ве эдебият факультетини битирди, 
аспирантурада окъуды. Сонъра ВКП(б) Меркезий Комитети янында 
марксизм-ленинизм классиклерининъ эсерлерини терджиме этиджилер ичюн 
тешкиль этильген курста окъуды. 1931 сенеси партия азасы олды, 1937 сенеси 
СССР языджылары бирлигине аза къабул олунды. 


1937—1938 сенелери Къырым языджылары бирлигининъ месуль кятиби 


' С. Нагаев. Йылнамелердеки излер. 1991. С. 196—197; Эдебият хрестоматиясы. 
1971. С. 7. 

олды, 1939—1941 сенелери «Совет эдебияты» журналынынъ муаррири 
вазифесинде чалышты. Дженк вакътында исе Москвада Бутюнсоюз 
радиокомитетинде къырымтатарджа эшиттирювлер болюгининъ муаррири 
ЭДИ. 

Юсуф Болатнынъ эдебий яратыджылыгъы 1929 сенеси «Енъи дюнья» 
газетасында басылгъан «Чанълар къакъылгъанда» адлы икяесинен башланды. 
О, къырымтатар эдебиятында Умер Ипчиден сонъ драматургия жанрына буюк 
иссе къошкъанлардан биридир. Онынъ комедиялары мувафакъиетнен санада 
ойнала эди. Актуаль мевзуларда язылгъан «Той девам эте» (1936, музыкасы Асан 
Рефатовнынъ), «Ишлеген тишлер» (1937, музыкасы Яъя Шерфединовнынъ) 
музыкалы комедияларында муэллиф омюрдеки менфий алларны къамчылай, 
мусбет совет адамларынынъ алидженап образларыны косьтере, янъылыкънынъ 
эскилик узеринден гъалибиетини тасдикълай. Эдипнинъ «Арзы къыз» (1938, шаир 
Ибраим Бахшышнен берабер язылды, музыкасы Яъя Шерфединовнынъ ве Ильяс 
Бахшышнынъ), «Денъиз далгъасыз олмаз» (1940) киби драмалары къырымтатар 
драматургиясында мунасип ер алдылар. «Арзы къыз» эсери халкъ эфсанеси 
эсасында яратылгъаны ве озюнинъ драматик хусусиетлери, йырларынынъ 
гузеллиги себебинден халкънынъ энъ севимли эсерлеринден бири олды. 

Булардан башкъа Юсуф Болат «Сонъки гедже» (1936), «Яшамакъ истейим» 
(1937) пьесаларыны яза.Бу пьесалар Къырым девлет драма театринде 
дефаларджа ойналдылар. 

Языджынынъ драматик эсерлеринде интернациональ достлукъ гъаелери, 
ачкозьлик, ялтакълыкъ, экиюзьлилик, намус ве ахлякъ проблемалары 
къойылып, олар типик образлар вастасынен догъру чезилеве янъы омюрнинъ 
гъалибане ёнелиши косьтериле. Драма, комедия ве дигер пьесаларында 
образлар терен дуйгъуларынен, кедер ве къуванчларынен тасвир олуналар. 

Бунынъле бирге Юсуф Болат рус классиклеринден терджимелер япа, 
Ибраим Бахшышнен берабер «Алим» (1939) пьесасыны яза, «Татар халкъ 
йырлары» топламыны чыкъара, бир къач мектеп дерсликлерининъ соавторы 
ола. 1940—1941 сенелери «Совет эдебияты» журналында Юсуф Болатнынъ 
«Алим» романы басыла. Бу тарихий романда кечкен асырнынъ ичтимаий 
аяты, сыныфлар арасындаки зыддиетлер, руханийлернинъ, байларнынъ адий 
халкъкъа нисбетен ве озьара мунасебетлери фонында халкъ къараманы 
Алимнинъ балалыкъ ве осьмюрлик чагъы косьтериле. Эбет, Юсуф Болатнынъ 
ады отузынджы йылларда энъ зияде онынъ драматургиясынен белли олды ве 
о эсасен драматург оларакъ танылды. Язгъан пьесалары исе къырымтатар 
драматургиясыны муим дереджеде байыттылар. 

Юсуф Болатнынъ дженк вакътында токъталгъан иджадий фаалиети 
сюрьгюнлик девринде 1957 сенесинден сонъ девам этти. («Сюрьгюнлик деври» 
болюгини бакъ.) 

АМЕТ ОЗЕНБАШЛЫ (1907, морт 19— 1982). Буюк-Озенбаш 
коюнде фукъаре къорантада догъды. Кой мектебини битирген сонъ 1923 
сенесинден Акъмесджиттеки 13-юнджи интернат-мектебинде окъуды. Бу 
мектепте о илериде оладжакъ шаирлеримиз Амди Алимнен, Осман Амитнен, 
Макъсуд Сулейманнен берабер окъуды. Мектепте Исмаил Леманов, Осман 
Акъчокъракълы, Абибулла Одабаш киби намлы эрбаплар дерс бере эдилер. 

Амет Озенбашлы 17 яшында «Яш къувет» ве «Енъи дюнья» 
газеталарында макъалелерини бастырып башлады. Къырым педагогика 
институты тарих факультетининъ учь курсыны битирди ве эки кере 
Москвада 6 айлыкъ муаррирлик курсларында окъуды. 1928-1930 сенелери 
«Енъи дюнья» газетасында чалышты, сонъра Къарасувбазарда 
«Коммунист» адлы район газетасынынъ муаррири олды. 1934 сенеси «Енъи 
дюнья»да болюк мудири ве 1935 сенеси майыс айындан муаррир муавини 
вазифелеринде чалышты. 1939 сенесинден 1941 сенеси дженк 
башлангъангъа къадар «Комсомолец» газетасынынъ месуль кятиби олды. 
Бутюн бу девирде онынъ чешит ичтимаий-медений меселелерге, эдебият 
меселелерине багъышлангъан терен мундериджели макъалелери басылып 
турды. Эдебият аятында фааль иштирак этти. 

Амет Озенбашлы дженкте яраланды, тюзельген сонъ 1944—1946 сенелери 
«Южный пограничник» газетасынынъ месуль кятиби вазифесинде булунды. 
Дженктен сонъ Одесса областында ходжалыкъ ишлеринде чалышты. Онынъ 
макъалелери «Ленин байрагъы»нда ве «Йылдыз» журналында мунтазам 
суретте басыллы. Решид Мураднынъ «Ачыкъ гонъюльнен» адлы шиирлер 
джыйынтыгъы акъкъында язгъан «Озь ёлунен» серлевалы макъалеси, Юнус 
Темиркъаянынъ «Акъсув къызы» поэмасы акъкъында язгъан айны шу 
серлевада макъалеси? шу джумледендир. Эдип 1973 сенеси Сеитхалиль 
Сейдаметовнен бирликте Советлер Бирлиги Къараманларымыз акъкъында 


«Къараманлар» адлы очерклер китабыны чыкъарды. 1982 сенеси Одессада 
вефат этти. 


СЕИТХАЛИЛЬ СЕИДАМЕТ — Т.Бике (1907, июль 21— 1977, 
март 6). 1925 сенеси «Яш къувет» газетасында биринджи хабери басылгъан 
Сеитхалиль Сейдамет бутюн омрюни газета ве журналларнен багълады ве 
омрюнинъ сонъунадже къалемини ташламады. 

20-нджи йылларнынъ сонъундан башлап «Яш къувет»те онынъ 
салмакълы, терен маналы, мундериджели макъалелери сыкъ-сыкъ басылып 
турды. Онынъ къуветли, уста къалеми йыл-йылдан къавийлешти, пекинди, 


! «Ленин байрагъы». 1972. Январь 22. 
? «Ленин байрагъы». 1979. Январь 27. 

кескинлешти. Популяр журналистнинъ газеталарда чыкъышлары эм 
окъуйыджаларнынъ, эм деджемаатчылыкънынъ дикъкъатыны джельп эте 
эди. Онынъ алевли, кескин макъалелери халкъны курешке, енъишке чагъыра, 
эмекке рухландыра эди. 

Отузынджы йылларда Сеитхалиль Сейдамет энди озю «Яш къувет» 
газетасында чалышты. Башта эдебий хадим олып чалышкъан теджрибели 
журналист сонъра газетанынъ муаррири олды. Газетанен берабер эм озю 
осьти, эм де газета этрафына бир чокъ яш иджадий къуветлерни джельп этип, 
оларнынъ осьмесине ярдым этти. Ашагъыда адлары анъыладжакъ о девир 
языджы ве шаирлерининъ пек чокълары анджакъ «Яш къувет»тен осип 
чыкъкъандырлар. Дженк иштиракчиси олгъан Сеитхалиль Сейдамет джебэде 
де «Сын отечества» адлы джебэ газетасында материалларыны бастырып 
турды. Белли рус шаири Илья Сельвинский онынъ акъкъында: «Политрук 
Сейдаметов эм дженклеше, эм де Гитлер акъкъында халкъ яраткъан сатира 
ве шакъаларны топлай», — деп язгъан эди. 

Сеитхалиль Сейдамет дженктен сонъ да къалемини токътатмады. Онынъ 
эдебий-бедиий макъалелери мунтазам суретте «Ленин байрагъы» 
газетасында басылып турды. Иште, олардан базылары: «Омюрни 
тасдикълайыджы поэзия» (1966 с. март 13) — Эшреф Шемьи-заденинъ 
«Къавал» шиирлер джыйынтыгъы акъкъында; «Боранда догъгъанлар» (1968 
с. октябрь 24) — Ильяс Тарханнынъ аяты ве фаалиети акъкъында; 
«Эдебиятымызнынъ классиги» (1972 с. август 25) — Умер Ипчининъ 
яратыджылыгъы акъкъында. 

1973 сенеси онынъ Амет Озенбашлынен берабер халкъымызнынъ Советлер 
Бирлиги Къараманлары акъкъында язгъан «Къараманлар» адлы очерклер 
китабы нешир олунды. 


Отузынджы йылларда эдебиятымызда адлары белли олгъан Фетта 
Аким, Алим Фетислямов, Ибраим Бахшиш, Эюп Дерменджи, Решид 
Мурад, Халид Шеитов, Энвер Селямет, Ибраим Акъманайлы, Зейнеп 
Аббасова ве дигер яш иджаткярлар да газета ве журналларда даима 
озь эсерлеринен чыкъышта булунып турдылар. Базыларынынъ айры 
китаплары да нешир этильди. 


ФЕТТА АКИМ (7977—7967). Къарасувбазар районы Татар-Аблеш 
коюнде фукъаре къорантада догъды. Кой мектебинден сонъ Кефеде еди 
йыллыкъ мектепни битирди. 1928 сенеси Акъмесджит педагогика 
техникумына кирди ве мында Шамиль Алядин, Таир Усеин, Исмаил Али 
киби яш эдебият авескярларынен берабер окъуды. Оларнен берабер шиирлер 

язмагъа ве оларны газета ве журналларда бастырмагъа башлады. 1932 сенеси 
Акъмесджитте «Шиирлер сефери» адынен онынъ шиирлери айры китапчыкъ 
олып нешир этильди. 1931—1937 сенелери «Яш къувет» газетасынынъ месуль 
кятиби вазифесинде чалышты. 1937 сенеси онынъ «Шиирлер» адлы экинджи 
китапчыгъы нешир этильди. 

1937 сенеси Орду хызметине чагъырылгъан Фетта Аким, Ордудан 
къайткъан сонъ Ленинград токъумаджылыкъ институтында окъуды. Онынъ 
эсерлери рус тилине де терджиме этильди. Арс.Тарковскийнинъ Къырым 
шаирлерининъ терджиме эсерлеринден тертип этип 1937 сенеси чыкъаргъан 
«Поэты Крыма» джыйынтыгъы Фетта Акимнинъ «Корюшюв» шииринен 
ачыла. 

Фетта Аким асылында аз яза, лякин озюнинъ яратыджылыкъ ишинде гъает 
джиддий ве намуслы эди. Шаирнинъ якъын досту Шамиль Алядин дженктен 
сонъ онынъ акъкъында язгъан хатырлавында шойле дей: «Онынъ эсерлери 
гъаевийлик ве бедиет итибариле юксек севиели, мысраларындаки къафие ве 
везин догъру ишленильген ола эди. Фетта бедиий усталыкъкъа буюк дикъкъат 
косьтере эди... Феттанынъ эсерлери фена эсерлер демеге тырышкъанлар да 
ола эди. Фетта яхшы эсерлер яза ве онынъ эсерлерининъ яхшылыгъыны инкяр 
этмек мумкюн дегиль эди. О, эсерлерини чокъ микъдарда язып оламады, чокъ 
язмагъа имкяны олмады, лякин язгъан эсерлерини яхшы язды». 

Орду хызметине чагъырылгъан сонъ Фетта Украина куньбаты 
шеэрлерининъ биринде танкчылар полкында хызмет этти. 
Яратыджылыгъыны о энди аз олса да, дженктен сонъ девам этти. Ташкентте 
1972 сенеси онынъ «Челик ве гуль» адлы шиирлер китабы чыкъты. 1961 
сенеси Ташкентте хасталыкътан вефат этти. 


АЛИМ ФЕТИСЛЯМОВ (1905-1966). Керчь уездининъ Садыр- 
Багъай коюнде догъды. 1927 сенеси Къырым педагогика институтына кире. 
1930 сенеси оны битирген сонъ аспирантурада окъуй ве дженк башлангъангъа 
къадар шу институтта дерс бере. Бутюн бу йыллар ичинде иджадий ишлернен 
де мешгъуль олып, эдебият аятында фааль иштирак эте. 

Алим Фетислямов озюнинъ кениш яратыджылыкъ ве ильмий фаалиетинен 
эдебиятшнаслыгъымызны ве тенкъидчылыгъымызны илерилетювге муим иссе 
къошты. Онынъ чешит эсерлер акъкъында, айры-айры шаирлернинъ 
яратыджылыкълары хусусында терен мундериджели, тафсилятлы макъалелери 
о вакъытта буюк меракънен къаршыланып алына эди. Меселя, «Эдебият ве 
культура» журналында басылгъан «Халкъ шаири Шамиль Тохтаргъазы» 
(1937. №3), «Шамиль Алядиннинъ яратыджылыгъы» (1938. №5) макъалелери 


' Шамиль Алядин. Юксек хызмет. Ташкент, 1983. 

эм де«Тогъайбейнинъ Богдан Хмельницкийнен бирликте Польша къыралына 
къаршы сефери акъкъында» (1939. №6) «Арзы къыз» макъалеси!, «Шаир 
Алтанълы акъкъында»: серлевалы ве дигер макъалелери бу джумледендир. 

Алим Фетислямов 1939 сенеси Ленинградда «Земане къырымтатар 
поэзиясы» мевзусында ильмий диссертациясыны къорчалап, филология 
илимлери намзети олды?. Яш алимнинъ бу тедкъикъаты Эшреф Шемьи-заде, 
Шамиль Алядин, Макъсуд Сулейман, Осман Амит, Абдуреим Алтанълы, 
Зиядин Джавтобели, Гъафар Булгъанакълы, Керим Джаманакълы киби ве 
дигер къырымтатар шаирлерининъ яратыджылыкъларына 
багъышлангъандыр. 

Фетислямов фольклорджылыгъымызда да белли из къалдырды. Онынъ 
халкъ агъыз иджадыны огренювге багъышлангъан «Эдиге дестаны 
акъкъында»“, «Чора-батыр акъкъында»°, «Совет деври къырымтатар 
фольклоры»*, «Къозу-Курпеч ве Баян-Слу»' киби макъалелери къырымтатар 
фольклорджылыгъыны джиддий суретте зенгинлештирдилер. 

СССР языджылары бирлигининъ азасы олгъан ве 1940 сенеси партиягъа 
кирген Алим Фетислямов бир сыра оригиналь бедиий эсерлернинъ де 
муэллифидир. Онынъ энъ белли эсерлеринден айры китаплар олып чыкъкъан 
«Колхоз ичюн куреш» (1932) ве янъы аят къуруджылыгъы меселелерине 
багъышлангъан «Бавбек» (1935) повестидир. Истидатлы алимнинъ 
эдебиятымыз саасында чокъ планлары бар эди, лякин апансыздан 
башлангъан дженк бутюн халкъымызнынъ талийини бербат эткени киби, 
онынъ да ниетлерини ёкъкъа чыкъарды. 1941 сенеси о, элине силя алып 
ватанны къорчаламагъа кетти. 

Дженктен сонъ Алим Фетислямов чокъ йыллар Къыргъызстаннынъ Ош 
шеэринде педагогика институтында рус тили ве эдебияты кафедрасынынъ 
мудири олып чалышты. Айны вакъытта о эдебий аятымызда да иштирак 
этти. Бу девирде о «Ленин байрагъы» газетасында Амет Мефаевнинъ 
«Сёнмез севги» повести хусусында «Сёнмез севги акъкъында бир къач сёз» 
(1965 с., майыс 15), «Яш къырымтатар шаирлери акъкъында» (1966 с. 
майыс 7—8), «Шаир Лёман Сулейманнынъ яратыджылыгъы акъкъында 
базы фикирлер» (1966 с., декабрь 9), Ремзи Бурнаш, Амет Мефаев ве 
Черкез-Алининъ бирликте чыкъаргъан «Мавы саиллер» адлы шиирлер 
джыйынтыгъы акъкъында «Учь шаирден бир топ гуль» (1967 с., февраль 


' «Эдебият ве культура» журналы. 1939. №11. 

? «Къызыл Кърым» газетасы. №101. 1940. Июнь 24. 

> Автореферат. Ленинград Университетининъ нешрияты. 1939. 
+ «Эдебият ве культура». 1938. №№ 10,11,12. 

5 «Совет эдебияты». 1939. №2. 

6 «Совет эдебияты». 1941. №2. 

7 «Совет эдебияты». 1941. №3. 

21), «Юнус Темиркъаянынъ яратыджылыгъы» (1967 с., апрель 4), «Земане 
татар поэзиясында Октябрь» (1967 с., август 3), Черкез-Алининъ «Солмаз 
чечеклер» адлы поэмасы акъкъында «Солмаз чечеклер» (1967 с., сентябрь 
7), «Иса Абдураманнынъ шиирлери» (1967 с., декабрь 5) киби ведаа бир 
сыра дигер эдебий-тенкъидий макъалелеринен чыкъышта булуна. 
Эдебиятшнаслыгъымыз ве эдебий тенкъид саасында даа чокъ шей япа 
биледжек эдибимиз Алим Фетислямов1966 сенеси Къргъызстаннынъ Ош 


шеэринде хасталыкътан вефат ЭТТИ. 


ИБРАИМ БАХШЫШ ү7207— 7957). Юсуф Болатнен бирликте бир 
сыра эсерлернинъ, пьесаларнынъ соавторы олгъан Ибраим Бахшыш Алушта 
шеэринде догъды. Тотайкойде, сонъра Ялта педагогика техникумында 
окъуды, Къырым педагогика институтыны битирди. 1928 сенесинден ялы 
бою койлеринде оджалыкъ япты. Отузынджы сенелерде шаир, терджиман ве 
фольклорджы оларакъ танылды. Бир сыра дерсликлер азырлап чыкъарды. 

Ибраим Бахшыш 1936 сенесинден СССР языджылары бирлигининъ азасы 
эди. Онынъ «Яш фиданлар» (1934), «Йырлар ве шиирлер» (1936), «Йырла, 
дей Ватан!» (1940) адлы шиирий джыйынтыкълары нешир этильди. Айны 
заманда халкъ агъыз яратыджылыгъыны топлав нетиджесинде 
«Тапмаджалар» (1937), «Балалар ичюн тапмаджалар» (1941), композитор 
Ильяс Бахшышнен берабер «Къырымтатар йырлары» (1940) киби фольклор 
джыйынтыкъларыны бастырып чыкъарды. 

Ибраим Бахшыш отузынджы сенелерде гъает махсулдар чалышкъан 
шаирлерден бири эди. Онынъ шиирлери аман-аман бутюн газета ве журналларда 
басылып турды, радиода эшиттирильди. Лякин энъзиядео, юкъарыда айтылгъаны 
киби, музыкалы комедияларнынъ ведрамаларнынъ соавторы олды. Эдип«Алтын 
бешик» драмасынынъ да муэллифидир. Шу йылларда о композиторлар илебир 
чокъ йыр текстлери язгъан йырджы-шаир оларакъ танылды. 

Иште онынъ сонъундан халкъ йырлары сырасына кирип, халкъ арасында 
кениш даркъагъан йырларындан бири. 


ГУЗЕЛЬ КЪЫРЫМ 


Тиллерде дестандыр бу ярымада, 
Мейвасы мамурдир багъча-багъында. 
Алмасы алдыр, ярашыр сепет, 

Юзюми баллыдыр, шарабы — шербет! 


Яз кельсе сефадыр ялысы онынъ, 
Дертлерге дермандыр авасы онынъ. 

Шекер бар сувында — юректен алыр, 
Бир ичсенъ, леззети агъзынъда къалыр. 


Айтмакънен ич битмез макътавнынъ сонъы, 
Бир корьген ольгендже унутмаз оны. 
Баарьде ярашып башлагъан Къырым, 
Санъадыр кене бу макътавлы йырым. 


Ибраим Бахшыш къалемдеш аркъадашы Юсуф Болатнен бирликте 
«Колхозлашкъан койде» китабыны (1934) язды, «Арзы къыз» (1938) ве 
«Алим» (1938) пьесаларыны язды. 

Шаирнинъ талийи къарсанбалы олды. Дженкнинъ башында о, фашистлер 
Къырымгъа уджюм эткенде, Гурзуф янында къамачавгъа къалып, немселерге 
эсир тюше. Бабасынынъ Мусульман комитетине мураджаат этюви нетиджесинде 
Ибраим лагерьден къуртарыла ве сонъра шу Мусульман комитетинде чалыша, 
немселер вакътында ана тилинде чыкъкъан «Азат Къырым» газетасында 
шиирлери, макъалелери басыла. Иште бунынъ ичюн эм де оккупация вакътында 
пьесалары санада ойналгъаны ичюн шаир 1944 сенеси къапалып, 1951 сенеси 
Воркута лагеринде вефат этти. Шу Воркута лагеринде Ибраим Бахшышнен 
берабер булунгъан къарасувлы Умер оджа Юнусов онынъ лагерьде насылагъыр 
вазиетте булунгъаныны, онъа чокъ ярдым эткенини веонынъ элинде кечингенини 
веонынъле«Арзы къыз» эсерининъ муэллифлиги ве оэсернинъ насыл догъъаны 
хусусында лакъырды эткенини бизге сёйлеген эди. 

Сафтер Нагаев «Адалет — эбедийлик копюридир» деген макъалесинде 
Ибраим Бахшышнынъ иджадыны кениш талиль этти.! 


ЭЮП ДЕРМЕНДЖИ (7907—7945). Ялта уездининъ Кикинеиз 
коюнде догъды. Кой мектебинден сонъ, Ялтада оджалар техникумыны, 
сонъра Къырым педагогика институтынынъ къырымтатар тили ве эдебияты 
факультетини битирди. Окъувыны битирген сонъ оджалыкъ япты, тиль ве 
эдебият меселелеринен мешгъуль олды, мектеп дерсликлери ве окъув 
китаплары азырлап чыкъарув ишлеринде иштирак этти. 

1928 сенеси шиирлеринен матбуатта корюнген Эюп Дерменджи хусусан 
балалар рухуна якъын эсерлеринен эм де эдебиятымызда масал жанрында 
окъунакълы эсерлеринен танылды. Эдебияткъа о анджакъ 1930 сенеси 


басылгъан «Кучюмиз демир» адлы шииринен кирди. Бу шииринде о халкъны 
коллектив хозяйствогъа чагъырды: 


! «Янъы дюнья», 1993. Майыс 4. 

Айры олмакъ — бир оракъ, 
Бир оракъта бир ёлакъ. 
Бир ёлакътан ат тоймаз, 
Бирлик керек, бирлик керек! 


Онынъ «Къызыл Орду — бир къувет!», «Седовлылар», «Яш омюр» 
шиирлеринде совет халкъынынъ, бутюн мемлекетнинъ илери догъру 
адымлагъаны къуванч ве мемнюниетликле ифаде этиле. 1934 сенеси «Алев 
орьгюси» адлы шиирлер джыйынтыгъыны чыкъарды. 17 шиирден ибарет бу 
джыйынтыкъны Эшреф Шемьи-заде муаррирлеген. Бундан сонъ о СССР 
языджылары бирлигине аза къабул олунды. Онынъ эсерлери «Илери», 
«Большевик ёлу», «Эдебият ве культура» журналларында басылды. 1939 
сенеси исе «Айнеджи тилькининъ олюми» эсери айры китап этип чыкъарылды. 

Шаирнинъ эсерлери чокъ басылды. О, чешит мевзуларда эсерлер яратты ве 
шу джумледен балалар ичюн де бир сыра шиирлер язды. Олардан энъ белли 
сойлары халкъ яратыджылыгъы эсасында язылгъан «Къартбабай ве онынъ 
Арслан копеги» ве «Айнеджи тилькининъ олюми» адлы шиирий масаллардыр. 

1944 сенеси Эюп Дерменджи 18 майыстан эвель пек чокъ яш 
къырымтатарлар сырасында эмек ордусына алынгъан эди. Къазахстаннынъ 
Гурьев шеэринде завод къуруджылыгъында чалышты. Дженктен сонъки 
девирде онынъ шиирлери «Эдебият хрестоматиясы»на кирсетильди, 
«Айнеджи тилькининъ олюми» масалы исе газетада, «Йылдыз» журналында, 
«Тувгъан эдебият» дерслигинде басылды, 1995 сенеси исе айры китап олып 
учь тильде (рус, украин, къырымтатар) нешир этильди. 

Шаир Гурьев шеэринде чалышыр экен, мисильсиз агъыр шараитке ве 
токътавсыз такъиплерге даяналмай 1945 сенеси озь джанына къаст эте. 


РЕШИД МУРАД (1916, июль 8— 2000, январь 19). Къарасувбазарда 
эснаф къорантасында догъды. Башлангъыч мектепни битирген сонъ, 
Акъмесджитте ульке нумюне-теджрибе татар мектебинде окъуй. 14 яшында 
олгъанда, яни 1930 сенеси «Яш къувет» газетасында «Комсомолгъа кирдим» 
деген ильки шиирини бастырды. Дженктен сонъ о бу шиирнинъ адыны 
денъиштирип, «Меним яшлыгъым» серлевасынен бастырды. 

1932 сенеси мектепни битирген яш шаир теджрибели журналист Амет 
Озенбашлынынъ теклифи ве ярдымынен 1933 сенеси «Яш къувет» газетасына 
ишке алына, бундан сонъ Къарасувбазар район «Коммунист» газетасында 
месуль кятип вазифесинде чалыша. Бунда чалышувы онъа журналист ве 
публицист оларакъ теджрибесини арттырмагъа ярдым эте. Сонъра о «Янъы 
дюнья» ве «Къызыл Къырым» газеталарында, Къырым радиокомитетинде 
чалыша. 1938 сенеси Решид Мурад «Яш ленинджилер» журналынынъ месуль 

кятиби ола. Онынъ газета ве журналларда даима басылып тургъан шиирлери 
айны шу йылы Гъафар Булгъанакълы ве Бекир Ваапнынъ шиирлеринен 
бирликте «Яшлыкъ йырлары» адлы китабында дердж этильди. Кене шу йылы 
чыкъкъан «Ор чёллери» джыйынтыгъында исе онынъ очерклери басылды. 
«Эдебият ве культура» журналынынъ 1939 сенеси 2-нджи санында онынъ 
«Партизан Осман акъкъында дестан»ы дердж олунды. 

Иджадыны яшлыкъ мевзусындан башлагъан арекетчен, атик, оптимист 
шаир Решид Мурад бу вакъыттан башлап, илериде де озюнинъ эсас яшлыкъ 
мевзусындан бир вакъыт четленмеди. Шиириетке эминликнен адым аткъан 
шаирнинъ о вакъыттаки актив лирикасы эр даим оптимистик ве джельп 
этиджи рухта эди. Джафер Гъафар, Абдулла Лятиф-заде, Амди Герайбай 
киби намлы шахсларнынъ шегирти, Маяковский ве Светловнынъ издеши 
Решид Мурад озюнинъ эдебиятта ишанчлы адымларынен энди поэзиянынъ 
даимий ве акъикъий хызметчиси оладжагъына эминлик догъурды. 

Решид Мурад 1940 сенеси СССР языджылары бирлигине аза къабул 
олунды. 1941 сенеси онынъ «Лирика» адлы шиирлер джыйынтыгъы дюнья 
юзи корьди. Айры шиирлери рус тилине терджиме этилип, «Татарские 
писатели Крыма» (1940) джыйынтыгъында басылды. Лякин чокъкъа бармай 
амансыз дженк башлай. Шу куньлерде о Къырым оккупациягъа къалгъангъа 
къадар дженкке къаршы, фашистлерге къаршы, атешли шиирлер ве очерклер 
язып бастырды. Оккупация вакътында Къырымда булунды. 

Шаирнинъ иджады эсас итибарен дженктен сонъ девам этти. 
(«Сюрьгюнлик деври» болюгини бакъ.) 


ХАЛИД ШЕИТОВ (7974—7936). Ор (Красноперекопск) шеэринде 
догъды. Пек яш экенде ана-бабадан оксюз къалып, акърабаларында 
тербиеленди. Мектепте окъуды, озь чаресини озю корьди. 

Халид Шеитовнынъ биринджи очерклери ве икяелери 1932— 1933 сенелери 
басылып башланды. Онынъ эдебий асабалыгъы юзден зияде нефис очерк ве 
икяедир. Янъылыкъкъа джесюрликнен ынтылгъан яш языджы къалемге алгъан 
мевзусыны эр даим терен ве этрафлыджа ишлей эди. Саделик, джанлы сёз, 
аталар сёзлерини билип къулланув — булар онынъ эсерлерининъ характерли 
чизгисидир. Онынъ базы икяелери балалыкъта яшап кечирген омрюнен 
багълыдыр Бу икяелерде о яшлыкътан бакъымсыз къалгъан ве сонъра аятта 
озь гъайрети иле ляйыкълы ер тапкъан кишилерни косьтере. («Сокъакъ 
башындан — тезья башына», «Денъизде» ве дигерлери.) 

Муэллифнинъ студентлер омрюне багъышлагъан «Эки расткелиш», 
«Юректен сёйлешюв» икяелери, эмек джошкъунлыгъы акъкъында «Ватаннынъ 
чечеклери», «Чечекленген умютлер», «Бахыт толкъуны», «Эки къардаш» киби 
ве дигер эсерлерине юксек къыймет кесильгендир. Языджынынъ ири колемли 

эсерлеринден «Кеманеджи Нун» икяесини къайд этмек мумкюн. Санат 
адамларына багъышлангъан бу икяесини о «Севдирген де тиль, бездирген де 
тиль» сёзлеринен башлай. «Рапорт чул тутмады», «Эки юзьлюлер», «Йымшакъ 
юреклер» киби уфакъ юмористик очерклер ве икяелеринде адамларнынъ 
нукъсанлыкъларынынъ устюни буюк усталыкънен ачты. 

Халид Шеитовнынъ сонъки эсери «Дагъдан энди бир къозу» очерки олып, 
анда о кой яшларынынъ намуслы эмеги ве шенъликлерини тасвир эте. Онынъ 
темиз чокъракъ киби гурьлеп акъкъан яратыджылыгъы оптимистлик, 
яшайышкъа, курешке чагъырувнен ашлангъан эди. О озь деврининъ адамы 
олып, шу девирнинъ буюк йырджысы эди. Теэссюф ки, истидатлы языджы 
даа яш чагъында 22 яшында хасталанып ольди. 

Халид Шеитов ольген куню шаир Макъсуд Сулейман шойле сатырлар 
язгъан эди: 


Эльвида, Халид, эльвида! Раат юкъла. 
Бизнен къалгъан достларынъ сени айтыр. 
Къалеминъден тёкюльген алтын теллер 
Достум, сени чокъ куньлер хатырлатыр... 


Языджы 30-ынджы йыллар эдебиятымыздан озюне мунасип ер алды. 


ЭНВЕР СЕЛЯМЕТ (1917—1980). Багъчасарай районынынъ Чоткъара 
коюнде догъды. Ялта оджалар техникумыны, сонъра Къырым педагогика 
институтынынъ къырымтатар тили ве эдебияты факультетини битирди. Даа 
мектеп чагъында экенде шиирлер язып башлады. 

Энвер Селямет 1934 сенеси «Яш ленинджилер» журналында басылгъан 
«Ленин» адлы шииринен эдебият алемине аякъ басты. О, ильки шиирлеринде 
энди озюнинъ истидадынен, самимийлиги ве шиириетке джиддий 
мунасебетинен окъуйыджы джемаатнынъ дикъкъатыны джельп этти. Онынъ 
шу девирде язгъан энъ белли эсерлери «Байрам», «Бу ад», «Талдалы сув 
башында», «Чатыр» ве дигер шиирлери эм де «Яланджы чобан» ве «Алтын 
балта» адлы шиирий масалларыдыр. Шуны айтмалы ки, онынъ балалар 
тарафындан гъает севилип окъулгъан «Алтын балта» масалы газета ве 
журналларда басылгъанындан гъайры 1939 сенеси айры китапда олып чыкъты. 
Яни аз вакъыт ичинде о дёрт кере басылды. Бу масал яш шаирге нам кетирди. 

Энвер Селяметнинъ шиирлерининъ эсас хусусиети тек фикирлерининъ 
тазелиги ве оригиналлигинде дегиль, айны заманда шекили ве къафиелерининъ 
сонъ дереджетюзгюнлигиндедир. Яш шаир затен иджадий яратыджылыгъынынъ 
ильки девринден башлап, озюне сонъ дередже талапчан эди. 

Энвер Селямет озюнинъ бир чокъ акърандаш шаир достлары киби, дженк 

башлангъан кунюнден къалемини сюнгюге авуштырып, ватанны къорчаламагъа 
кетти. О, Сталинград урушларында, Новороссийск ичюн къатты чарпышмаларда 
джаныны ортагъа къойып дженклешти ве гъалебенен къайтып кельди. 


Шаир озь иджадыны дженктен сонъ девам эттирди. («Сюрьгюнлик деври» 
болюгини бакъ.) 


ИБРАИМ АКЪМАНАИЛЫ (7973— 1943, март 29). Кефе уездининъ 
Акъманай коюнде догъа. Эдебиятымызда бала шаири оларакъ из къалдырды. 
О, мектепке къатнап башлагъанда энди мушкуль хасталыкъкъа огърагъан 
эди. Чокъ тедавийленгенине бакъмадан, аякълары бир даа арекет этмедилер. 
ШУ агъыр вазиетни енъмеге тырышты, рухтан тюшмеди. Орта мектепни ве 
педагогика техникумыны битирди.Отузынджы йылларнынъ гурьдели омюрини 
газета, журналлар ве радио вастасынен огренип турды. 

Озь балалыгъы ве яшлыгъы агъыр хасталыкъ панджасында къалгъан 
Ибраим балаларны джан-юректен севе ве иджадынынъ эксери къысмыны 
келеджекнинъ яш фиданлары — балаларгъа, яшларгъа багъышлады. 
Онынъ шу девирнинъ актуаль мевзуларына багъышлангъан «Майыс 
тюркюси», «Тракторджылар йыры», «Кузь кельгенде», «Мектепке» 
шиирлери, «Ельпиреди ал байракъ» балладасы ве даа чокъ эсерлери газета 
ве журналларда басылды. О вакъытта озю киби агъыр хаста олгъан белли 
языджы Николай Бирюковнен мектюплешюви ве ондан кенъешлер алып 
турувы яш шаирнинъ осювине буюк ярдым этти. 

Ибраим Акъманайлы озюне хас тили, эдебий тасвир васталарынен 
окъуйыджыларнынъ дикъкъатыны джельп этти. Дженк башлангъан сонъ 
шаир Озьбекстаннынъ Фергъана областындаки Къудаш инвалидлер эвине 
эвакуация олды, анда дженкке къаршы бир сыра шиирлер язды. Бу ирадели 
шаир мында 1943 сенеси март 29-да вефат этти. Оңынъ базы эсерлери 


дженктен сонъ «Ленин байрагъы»нда ве мектеп дерсликлеринде дердж 
олунды. 


ЗЕИНЕП АББАСОВА (1!906— 1998, июнь 14). Акъмесджитте, 
Токъал-Джами мааллесинде догъды. 1923 сенеси Тотайкой оджалар 
техникумыны битирди ки, бунда о Бекир Чобан-задеден дерс алды. О, 
озюнинъ Тотайкой техникумында тешкиль этильген эдебият 
акъшамларынынъ биринде Бекир Чобан-заденинъ «Тувгъан тиль» шиирини 
насыл бир джошкъунлыкънен окъугъаныны ве Чобан-заде онъа шахсен 
тешеккюр бильдиргенини мемнюниетнен хатырлай эди. 

Йигирминджи йылларда о балалар эвининъ мудири олды, Акъмесджитте 

12-нджи ве 13-юнджи мектеплерде оджалыкъ япты. Бу девирде о дерсликлер 
узеринде де чалышты. А.Аджиасанованен берабер 1933 сенеси 3- юнджи 
сыныфлар ичюн «Татар тили дерслиги»ни бастырып чыкъарды. Бу девирде 
онынъ шиирлери «Яш къувет» газетасында, «Илери» журналында басылды. 
Онынъ о девирде язгъан энъ ири эсери — «Той» поэмасы 1933 сенеси 
«Къадынлыкъ социализм ёлунда» журналында басылды. 

1940 сенеси исе Къырым педагогика институтыны битирген Зейнеп 
Аббасова бутюн омрюни балаларгъа, бала тербиесине, оджалыкъкъа берди. 
Сюрьгюнлик вакътында Зейнеп Аббасова Фергъана виляетининъ Къува 
районына тюшти. Анда мектеплерде оджалыкъ япты. Лякин шиириет онынъ 
даимий ёлдашы олды ки, озь халкъынынъ фаджиасыны, озь дуйгъуларыны 
шиирий сатырларда ифаде этмекни о озюнинъ иджадий борджу деп сайды. 
Онынъ эсерлери «Ленин байрагъы» газетасында, «Йылдыз» журналында 
дефаларджа басылды. 

Онынъ омюр аркъадашы Амит Лятиф-заде белли шаиримиз Абдулла 
Лятиф-заденинъ дженктен эвель «Крымгиз» нешриятында чалышкъан 
догъмуш къардашы эди. Шаире Эшреф Шемьи-заденен, Яъя Шерфединовнен 
якъын алякъада эди. 

Озюнинъ иджадий фаалиетинен эдебиятымызда белли ер алгъан Зейнеп 
Аббасовагъа 1989 сенеси ватангъа къайтып кельмек насип олды ве мында 
докъуз йыл яшап 1998 сенеси июнь 14-те вефат этти. Акъмесджит янындаки 
Дубки къасабасынынъ мусульман мезарлыгъында дефн этильди. 


ж ж ж 


Бойлеликле, биз инкъиляптан сонъки девирде къырымтатар совет 
эдебиятынынъ темелини къойгъан, оны шекиллендирген, инкишаф эттирген, 
онынъ эмин адымларнен осьмесине озь иджадий гъайретини къошкъан 
языджы ве шаирлеримизнинъ, иджаткяр эдиплеримизнинъ аман-аман 
бутюнининъ яратыджылыкъларына къыскъадан олса да характеристика 
бермеге, оларнынъ шу девир эдебиятымыздаки ерлерини бельгилемеге 
тырыштыкъ. Эбет, иджаткярларгъа гъает бай олгъан 20—30-ынджы 
сенелердеки къалем эхиллерининъ яратыджылыкълары акъкъында даа 
тафсилятлы токъталмакъ ляйыкътыр, лякин бу китапта бизим макъсадымыз 
эдебиятымызнынъ тарихына къыскъадан бир назар ташламакътыр. Биз айры 
языджыларымыз акъкъында етерликсиз токъталмагьа меджбур олсакъ да,о 
девирде эдебиятымызда фааль хызмет этип кечкенлернинъ ич бирини сырадан 
къалдырмамагъа арекет эттик. 

Юкъарыда бутюн тариф этип кельдигимизден хуляса чыкъараракъ, 
Къырымда Совет акимиети тикленгенинден 1941 сенесинедже мейдангъа 
кельген ве шекилленген янъы къырымтатар совет эдебиятынынъ эсас 

хусусиетлери ве чизгилери неден ибарет экени, «онынъ эмекдар халкъкъа, 
янъы джемиетке насыл хызмет эткени», эдебиятымызнынъ насыл ёнелиште 
кеткени, языджы ве шаирлеримизнинъ насыл ве нелер устюнде 
чалышкъанлары бир дередже олса да, айдынлатылмагъа тырышылды. 
Эдебиятнынъ эсас жанрлары олгъан несир де, шиириет де, ДРАМАТУРГИЯ. 
да эм мундеридже, эм гъаевий, эм шекиль ве услюб джеэтлеринден заман 
талабына уяракъ, янъыджа ёнелиш алгъанлары, койде ве шеэрде янъы аят 
къуруджылыгъына, халкълар достлугъына хызмет эткенлери энъ корюмли 
эдебий шахсларымызнынъ яратыджылыкъларында зияде косьтерильмеге арекет 
этильди. Яратыджылыкъларынен бирге языджы ве шаирлеримизнинъ 
къыскъаджа терджимеий аллары да дикъкъаттан четте къалдырылмады. 
Октябрьден сонъ шекилленген янъы къырымтатар эдебиятында несир ве 


шиириет жанрларынынъ инкишафы ве ёнелишлери хусусында юкъарыда 
белли дереджеде тасвир этильди. 


Юкъарыда тариф этильгенлернен бир сырада 30-ынджы сенелери 
эдебиятымызда драматургия жанры да белли дереджеде кенишледи. 
Дженктен эвельки драматургиямызнынъ инкишафы исе эсасен Умер 
Ипчи, Юсуф Болат Ве Ильяс Тарханнынъ фаалиетлеринде косьтерильди. 


Бу саагъа белли режиссёр Сервер Джетере бе яш истидотлардан 
Вели Габилев де белли иссе къоштылар. 


СЕРВЕР ДЖЕТЕРЕ (1906, февраль 16— 1980). Сервер Джемиль 
огълу Джетере Алушта районындаки Буюк-Ламбат коюнде догъды. 1924 
сенесинден Къырым девлет татар театринде бир чокъ пьесаларда баш 
роллерни иджра этип озюни истидатлы артист оларакъ косьтерди. 1928 сенеси 
о Къазандаки театр техникумыны битире, сонъра исе 1940 сенеси Москвадаки 
Девлет театр санаты институтынынъ режиссёрлыкъ факультетини битирди. 

Сервер Джетере 1930-ынджы йылларда Ильяс Тарханнынъ «Уджюм», 
Умер Ипчининъ «Мотор» пьесаларында баш роллерни иджра этти. Айны 
вакъытта о озюни истидатлы режиссёр оларакъ да танытты. Хусусан онынъ 
о вакъытта саналаштыргъан «Багъчасарай чешмеси» (Р.Беньяш) пьесасы 
айрыджа муваффакъиет къазанды. 

Намлы санат эрбабы Сервер Джетере истидатлы драматург оларакъ да 
танылды. Онынъ язгъан «Ким кимни?» (1932), «Эки къардаш» (1935) адлы 
пьесалары Къырымда койлерни колхозлаштырув джерьянына 
багъышлангъандыр. «Ким кимни?» пьесасы акъкъында «Енъи дюнья» 
газетасынынъ 1932 сенеси ноябрь 11 санында шойле сёзлер язылы: «Куреш 
битмеди. Куреш девам эте. Сынфий душман мукъавемет (къаршылыкъ ~ Р.Ф.) 
косьтере. О, пролетариаттан ачувыны, интикъамыны алмакъ истей... О, 

колхозлашкъан койден къувулдыгъы такъдирде чешит ёлларнен, чешит 
усулларнен маска алтында япыджылыкъ оджакъларына кете. Партиягъа 
кире. Пост запт эте. Совет активлерини ольдире. Зиянкярлыкълар япа, иште 
теминатыны усуллаштыра. Факъат партия ёлбашчылыгъы алтында 
пролетариатнынъ ачыкъкозьлиги иле маска сыдырыла, зиянкярларнынъ устю 
ачыла. Эки къуветнинъ чарпышувында пролетариат кене гъалибиет къазана, 
акъикъат пролетариатнынъ ола... Мына Джетеренинъ язгъан пьесасы бу 
сиясий, сагълам мундеридже иле толу. Бутюн бу левхалар джанлы оларакъ 
сейирджилернинъ козю огюнден кече. Де кулесинъ, де джошасынъ, де 
ачувлана, нефрет этесинъ, де йине кулесинъ, джошасынъ. Мына пьесанынъ 
къыйметли ери де бу. Джетере эсасзвеноларгъа япышмагъа бильген. О, эсас 
звенолар исе, алынгъан проблеманы догъру чезювге имкян берди»! 

Сервер Джетеренинъ озю язып, озю саналаштыргъан «Эки къардаш» 
пьесасы да айны шу сынфий душман мевзусындадыр. Бу пьеса акъкъында 
«Енъи дюнья»нынъ 1935 сенеси апрель 15 нусхасында шойле языла: «Колхоз 
реиси Иззет, колхоз идареси азасы Мамбет — сынфий душман агентлери. 
Олар колхозда хырсызлыкъ, зиянкярлыкъ этмек ёлунен колхозны ичтен 
йыкъмагъа чалышалар. Оларнынъ зиянкярлыкъларыны мейдангъа 
чыкъармагъа Мамбетнинъ оксюзи — Алим ве Иззетнинъ къадыны Фатма 
ярдым этелер. «Эки къардаш» Джетеренинъ учюнджи пьесасыдыр».? 

Къырымтатар театр санатынынъ инкишафына къошкъан семерели 
хызметлери ичюн 1940 сенеси Сервер Джетере Къырым АССРде нам 
къазангъан артист унванынен такъдирленди. 

Дженк вакътында о Акъяр янларында яраланып госпитальге тюшти. 
Дженктен сонъ Дагъстанда яшады. Махачкъала шеэриндеки къумыкъ драма 
театринде режиссёрлыкъ япты, сонъра шу театрнинъ директоры олды. Театр 
санатында чокъ йыллыкъ хызметлери ичюн онъа Дагъстан АССРде нам 
къазангъан санат эрбабы эм де Дагъстан халкъ артисти унванлары берильди. 

О, 1980 сенеси Махачкъалада вефат этти. 


ВЕЛИ ГАБИЛЕВ | 1898— 1945). Эдипнинъ сой ады Абилев, Габилов, 
Абилов деп деязыла эди. Вели Мурат огълу Габилев башлангъыч бильгисини 
мешур шаиримиз Абдулла Лятиф-заде оджалыкъ япкъан кой мектебинде алды. 
Сонъра 1914—1919 сенелери о Евпатория уездиндеки Мырзабек ве Баим 
койлеринде озю оджалыкъ япты. 1920 сенеси Мырзабекте кой ревкомынынъ 
реиси олды. 1921 сенеси оны Москвагъа Шаркъ эмекдарлары коммунистик 
университетине окъумагъа ёллайлар. Андан къайтып кельген сонъ 


! Исмаил Асан огълу Керим. Медений эснас. Симферополь, 1997. С.402—403. 
? Айны шу китапта. С.263. 


363 


Акъмесджитте виляет совет-партия мектебинде къырымтатар болюгининъ 
мудири вазифесине тайин этиле. Айны заманда о виляет курсларында 
оджаларгъа ичтимаият дерслери боюнджа лекциялар окъуй. 1925—1926 
сенелери о Маариф Халкъ Коммисарлыгъынынъ сиясий-ярыкъландырув 
болюгинде чалыша ве сонъра Тотайкой оджалар техникумынынъ директоры 
вазифесинетайин этиле. 

Вели Габилев 1920-нджи сенелери газета ве журналларда бир чокъ 
публицистик макъалелернен чыкъышта булуна. Бу девирде матбуатта онынъ 
бедиий несир эсерлери, пьесалары басыла. 1925—1927 сенелери Къырым 
девлет татар театринде муэллифнинъ «Адиль яхут бинъден бири», «Учь ёл» 
адлы пьесалары саналаштырыла. «Адиль яхут бинъден бири» пьесасы 
акъкъында «Енъи дюнья» газетасынынъ 1925 сенеси февраль 5 нусхасында 
шойле хабер бериле: 

«Татар театросы «Чора-батыр», «Алим айдамакъ» пьесаларындан 
башкъа яш языджылардан Абилев аркъадаш чёль татарларынынъ эски 
помещиклер девринде чеккен зулумлыкъларындан алып язгъан «Адиль яхут 
бинъден бири» адлы пьесасы бу афта Укюмет театросында ойнала. Мында 
чар идареси, помещиклер ве моллаларнынъ фукъаре халкъны насыл эзгенлери, 
фукъаре койлюлернинъ бутюн бу залымларгъа къаршы болгъан ачув ве кини 
ачыкъ оларакъ косьтериле. Яш языджымыз Абилев аркъадашнынъ буюк бир 
мувафакъиетле язгъан бу пьесасыны бакъмакъны эр кеске тевсие этемиз» .! 

Айны шу йыллары «Илери» журналында Вели Габилевнинъ «Эльвида!» 
адлы пьесасы басыла. Сонъра о «Омюр баари» адлы даа бир пьеса яза. Онынъ 
бир сыра юмористик икяелери «Тырнавуч» адлы сатирик журналда басылды. 
1928 сенеси Вели Габилев Ленинграддаки Крупская адына сиясий- 
ярыкъландырув институтына окъумагъа ёлланыла. Институтны битирген 
сонъ о Къырым кой ходжалыгъы институтынынъ директоры вазифесине тайин 
этиле. 1935—1938 сенелери Вели Габилев «Енъи дюнья» газетасынынъ 
муаррири вазифесини эда эте. 

Дженктен сонъ 1969 сенеси «Ленин байрагъы»нда (июль 26) онынъ «Акълы 
дегильми?» серлевалы эсери басылды. 

Озь вакътында энъ корюмли къырымтатар медениет эрбапларынынъ 50 
шахстан ибарет джедвелини тизген Эшреф Шемьи-заде бу джедвельге Вели 
Габилевни де кирсеткен эди. 

Аджайип языджы, драматург медениет эрбабы Вели Габилев Сталин 
репрессиясына огърап, 1945 сенеси апсханеде вефат этти. 


' Исмаил Асан огълу Керим. Медений эснас. Симферополь, 1997, С. 40. 

Эдебиятымызда башкъа жанрларнынъ инкишафы да айры 
языджыларнынъ яратыджылыкъ фаалиетлеринде къайд этилип кечильди. 

Меселя, бала эдебяты, юкъарыда къайд эттигимиз киби, уйкен несиль 
эдиплери Асан Чергеевнинъ, Мемет Нузетнинъ ве бунынъ киби де, эсасен 
Джемиль Кендже, Эюп Дерменджи, Ибраим Акъманайлы, Керим 
Джаманакълы, Энвер Селямет киби языджыларнынъ яратыджылыгъы ве 
илериде сёз юрьсетиледжек Осман Амит киби ве дигер шаирлернинъ 
яратыджылыкълары саесинде инкишаф этти. Оларнынъ балалар ве 
мектеплилер ичюн язгъан ве девир гъаелери иле ашлангъан намус, ахлякъ, 
достлукъ, бирдемлик, ватанперверлик мевзуларындаки чешит эсерлери, 
шиирлери, йырлары талебелерни, яш несильни тербиелев ичюн буюк роль 
ойнадылар. Бу саеде намлы рус бала шаирлери — Крыловдан, Маршактан, 
Бартодан, Чуковскийден япылгъан ве дерсликлерге кирсетильген 
терджимелер де бала эдебиятымызны зенгинлештирдилер. 

Терджиме дегенде, бу меселе узеринде айрыджа токъталмакъны лязим 
таныймыз. Сонъундан, умумен совет эдебиятында олсун, къардаш халкълар 
эдебиятында олсун, бедиий терджиме меселесине не дередже буюк эмиет 
берильгени, махсус терджиманлар азырланылгъаны, курслар тешкиль 
этильгени эпимизге малюм. 


КЪЫРЫМТАТАР ЭДЕБИЯТЫНДА ТЕРДЖИМЕ САНАТЫ табиий 
суретте та ХІХ асырнынъ экинджи ярысында шекилленип, инкишаф этип 
башлады. 1853 сенелери шу девир зиялыларындан Абдураман Къырым 
Хавадже тарафындан азырланып эки тильде (русча ве татарджа) 
чыкъарылгъан махсус дерслик, отуз йыл Къырымда яшагъан намлы тарихчы, 
этнограф, языджы В.Х.Кондараки тарафындан 1868 сенеси чыкъарылгъан 
«Тюрк-татар ве янъы-грек тиллерини огренюв боюнджа къулланма» ве дигер 
неширлер терджиме ишининъ шекилленювинде ильки адымлар эди. 

Кет-кете 1883 сенеси «Терджиман» газетасы чыкъып башлагъан сонъ, 
Русиедеки тюркий халкълар арасында къырымтатар эдебиятында бедиий 
терджиме иши биринджилер сырасында профессиональ шекиль алды. Асылында, 
эсас материаллары терджиме этилип, эм татарджа, эм русча чыкъарылгъан 
«Терджиман» газетасы къырымтатар эдебиятында терджиме санатынынъ 
нумюневий бир инкишаф мектеби олды. Онынъ саифелеринде даимий суретте 
рус языджыларынынъ эсерлери, очерклери ве шиирлери, публицистик 
макъалелери терджиме этилип басыла эди. Бу саеде ХІХ асырнынъ сонъундан 
башлап, истидатлы терджиман языджылар осип етиштилер. Исмаил бей 
Гаспринскийнинъ озюнен берабер Осман Акъчокъракълы, Осман Заатов, Асан 
Сабри Айвазов — бу джумледендирлер. Сонъра оларнынъ сырасына Исмаил 

Леманов, Мидат Рефатов, Али Боданинский ве даа чокъ дигерлер къошулалар. 
Инкъилябдан сонъ совет девиринде исе профессиональ терджимеишиндехусусан 
Умер Ипчи, Джафер Гъафар, Абдуреим Алтанълы, Мамут Недим, Абдураман 
Къадри-заде, Эшреф Шемьи-заде, Амди Алим, Раим Тынчеров, Осман Амитве 
башкъалар фааллик косьтердилер. Айны заманда терджиманлар арасында биз 
Зинабаддин Келямовнынъ, Мемедля Усеиновнынъ, Ибраим Бахшышнынъ, Вели 
Габилевнинъ, К.Джемилевнинъ, И.Нуриевнинъ, Б.Умеровнынъ ведигерлернинъ 
адларыны коремиз. 

«Терджиман» газетасы ве дигер неширлернинъ бу меселеге догъру 
бакъувы ве юкъарыда анъылгъан юксек бильгили языджы ве медениет 
эрбапларымызнынъ пек чокъунынъ гъайрети саесинде тюркий эдебиятлар 
арасында биринджи олып дюнья классиклери ве рус классиклерининъ аман- 
аман бутюн эсас эсерлери къырымтатар тилине терджиме этильди десек 
янъылмамыз. Москвадаки сабыкъ Ленин адына Меркезий китапханенинъ 
ве дигер шеэрлердеки ири китапханелернинъ картотекаларындаки 
малюматлар буны тамамиле тасдикълайлар. 

Биз юкъарыда айры языджыларымызнынъ та кечкен асырдан башлап, джиан 
ве рус классиклерининъ эсерлерини мунтазам суретте терджиме эткенлерини 
айтып кечтик. Шимди шуны айрыджа къайд этмек истеймиз ки, джиан 
классиклеринден Даниэль Дефонынъ «Робинзон Крузо», Войничнинъ «Овод», 
Джованьолининъ «Спартак», Джонатан Свифтнинъ «Гуливер», Сервантеснинъ 
«Дон Кихот», Джон Риднинъ «Дюньяны сарсыткъан он кунь», Шиллернинъ 
«Айдутлар», Жюль Верннинъ «Сейяат», Шекспирнинъ «Гамлет», «Отелло» киби 
ве даа чокъларынынъ дюньяджа мешур эсерлери; рус классикасындан 
Пушкиннинъ «Багъчасарай чешмеси», «Капитан къызы»», «Дубровский», 
Лермонтовнынъ «Заманымызнынъ къараманы», Чеховнынъ «Вишнебагъчасы», 
Горькийнинъ «Балалыкъ», «Ана», «Клим Самгиннинъ аяты», Шолоховнынъ 
«Тынч дон», Островскийнинъ «Челик насыл пишкинлешти», «Борандан 
догъгъанлар», Фадеевнинъ «Тар-мар», Серафимовичнинъ «Демир ташкъыны» 
киби эсерлери; бунынъ киби де Некрасовнынъ, Салтыков-Щедриннинъ, 
Тургеневнинъ, Короленконынъ, Зощенконынъ, Маяковскийнинъ, Крыловнынъ; 
дигер халкълар эдебиятларындан Навоийнинъ, Низамийнинъ, Хайямнынъ, 
Руставелининъ, Шевченконынъ, Токъайнынъ ве даа чокъ языджыларнынъ 
эсерлери та о девирлерде терджиме этилип эдебиятымызнынъ вариетине 
чевирильгени бунынъ ачыкъ делилидир.' 

Булар косьтере ки, терджиме саасында да къырымтатар эдебияты бутюн 
тюркий халкълар эдебиятлары арасында биринджилер сырасында олып, 
мында кучьлю терджиме мектеби шекилленгендир. 


* Бизим элимизде ялынъыз Москвадаки В.И.Ленин адына кутюпханенинъ фондунда 
булунгъан бойле терджимелернинъ 400-ге якъын картотекасы бар. 

Терджиме саасында айрыджа гъайрет косьтергенлерден бири 
истидатлы терджиман Мемедля Усеиновдыр. 


МЕМЕДЛЯ УСЕИНОВ (7907—7940, опрель 26). Мемедля Усеин 
огълу Усеинов Судакъ районынынъ Отуз коюнде догъды. Кой мектебини 
битирген сонъ, рабфакта окъуды. 1929—1930 сенелери Ленинграддаки дагъ- 
маден институтында тасиль алды. 

Отузынджы йылларнынъ сонъунда Мемедля Усеинов Къырым девлет 
нешриятында муаррир вазифесинде чалышты. Анда о рус тилинден ана 
тилимизге мектеплер ичюн дерсликлер эм де къардаш халкълар 
эдебиятларындан бедиий эсерлер терджиме эте. Аз бир вакъытта о озюни 
теджрибели терджиман оларакъ танытты. 

Мемедля Усеинов о девирде Дм.Фурмановнынъ «Чапаев» романыны 
къырымтатар тилине терджиме этти ве бу эсер 1940 сенеси басылып чыкъты. 
Уста терджиман Мольернинъ «Зораки доктор», А.Ширван-заденинъ 
«Намус», бунынъ киби де «Сынъырда» адлы пьесаны ве даа бир сыра 
эсерлерни ана тилимизге чевире. 

Эдип 1940 сенеси апрель 26-да даа 33 яшында экенде Акъмесджитте 
хасталыкътан вефат этти.! 


Терджиме саасы эдебиятымызда о дередже кениш ве профессиональ 
ёнелиш алгъан эди ки, там юксек севиеде бедиий терджиме иле мешгъуль 
олмагъан ич бир языджы ве шаир ёкъ эди десек янъылмамыз. Олар эписи бу 
ишни озь иджадынынъ джиддий бир къысымы деп эсап эте эдилер. 
Занымызджа, бу джерьян озюнинъ махсус тедкъикъ олунмасыны, 
огренильмесини талап эте, чюнки бу джерьяннынъ эдебиятымыз тарихында, 
онынъ кечкен асырдан башлап, аля бугуньгедже инкишаф ёлунда гъает буюк 
ролю олгъандыр. Бу джерьян саесинде, биринджиде, халкъымыз, 
окъуйыджылар, чешит халкълар эдебиятларынынъ энъ яхшы нумюнелеринен 
таныш олалар, оларнынъ дюньябакъышлары кенишлей, башкъа 
халкъларнынъ турмушы ве адетлерини огренелер — умуминсаний, достлукъ 
чизгилери мукеммелеше; экинджиде, языджы ве шаирлернинъ озьлери джиан 
ве русклассикасыны якъындан менимсейлер, терджиме джерьянынынъ озю 
исе оларнынъ кенди яратыджылыкъ теджрибелери ве бедиий 
усталыкъларыны мевзу ве образлаштырув, фикир этюв имкянларыны 
кенишлете. Бутюн буларнынъ эдебиятымызнынъ осювине, теренлешмесине, 
инсанларда халкълар достлугъы чизгилерининъ пекинмесине тесири 


' Д.П. Урсу. Деятели крымскотатарской культуры (1921—1944 гг.). Симферополь. 
1999. С.185—186. 

шубесиздир. Та кечкен асырда башлангъан профессиональ бедиий терджиме 
аньанеси эдебиятымызда белли дереджеде шимди де девам этмекте. 

Эдебият тарихымызнынъ тариф эттигимиз бу девринде, хусусан, 
отузынджы йыллардан юзь алгъан эки ёнелишни даа къайд этмек керек. 
Булар — язма эдебиятнынъ эсас темели ве зенгин чокърагъы олгъан халкъ 
агъыз яратыджылыгъыны топлав иши ве отузынджы йылларда кениш 
сильтем алгъан халкъ кедайларынынъ яратыджылыгъыдыр. 


Малюм ки, КЪЫРЫМТАТАР ХАЛКЪ АГЪЫЗ ЯРАТЫДЖЫЛЫГЪЫ 
нумюнелерини махсус топлав ишини кечкен асырда илькиде рус 
тильшнаслары, фольклорджылары башладылар. Булардан илькиде академик 
В.Радловнынъ ХІХ асырнынъ сонъунда чыкъкъан «Тюрк къабилелерининъ 
халкъ эдебияты нумюнелери» адлы буюк ильмий ишининъ 7-нджи джылтына 
кирсетильген масаллар, лятифелер ве 200-ге якъын аталар сёзлерини, 
И.Березиннинъ 1856 сенеси чыкъкъан «Тюрк къабилеси татарларынынъ 
аталар сёзлери» топламыны, А.Олесницкийнинъ 1910 сенеси чыкъаргъан 
«Къырым тюрклерининъ йырлары» китабыны, А.Боданинский, О.Мурасов 
ве Э.Мартино тарафындан топланылып, «Таврида ильмий архив 
комиссиясынынъ хаберлери»нде (1915 с., № 52) басылгъан аталар сёзлерини 
ве дигер неширлерни къайд этмек мумкюн. 

Лякин халкъ агъыз яратыджылыгъыны планлы суретте топлав ве оны 
акъикъатен халкъ вариетине чевирюв иши анджакъ инкъиляптан сонъ 
башланды. Бу саада энъзияде халкъ йырларыны топлап нешир этювде семерели 
ишлер япылды. Булар А.Кончевскийнинъ «Къырымтатар йырлары» (1926), 
3.Бахаревич ве А.Одабашнынъ «Къырымтатар бала йырлары» (1926), 
В.Филоненко ве С.Ефетовнынъ «Къырымтатар йырлары» (1927), 
Я. Шерфединовнынъ «Татар халкъ йырлары ве оюнлары» (1931), 
А.Рефатовнынъ «Кърымтатар йырлары» (1932), Ибраим Бахшыш ве Ильяс 
Бахшышнынъ «Къырымтатар йырлары» (1940) ве дигер неширлердир. 
Фольклорнынъ башкъа жанрларындан Умер Ипчининъ тертип эткен 
«Масаллар» (1936) китабыны, Зинабадин Келямов ве Я.П.Бризгал тарафындан 
тертип этильген «Къырымтатар масаллары ве легендалары» (1937) 
джыйынтыгъыны, Керим Джаманакълынынъ тертип эткен «Чынълар ве 
манелер» (1936) топламыны вебир сыра дигер китапларны къайд этмек мумкюн. 
Бу фольклор китапларындан ильмий джеэттен ве мундериджесининъ толулыгъы 
джеэтинден энъ къыйметлилери А.Кончевскийнинъ «Къырымтатар йырлары» 
(сёз башы макъалеси корюмли медениет эрбабы А.В.Луначарскийнинъ), Асан 
Рефатовнынъ «Кърымтатар йырлары» (сёз башы тертип этиджининъ), 
Зинабаддин Келямовнынъ «Кърым масаллары ве легендалары» (сёз башы белли 
тюркшнасалим С.Д.Коцюбинскийнинъ), Керим Джаманакълынынъ «Чынълар 
ве манелер» (сёз башы тертип этиджининъ) джыйынтыкъларыдыр. 

Бу муим ишлерни тешкиль этювде энъ эвеля Фрунзе адына Къырым 
педагогика институтынынъ къырымтатар тили ве эдебияты факультети 
коллективи ве студентлерининъ, халкъымызнынъ белли медениет эрбабы Якъуб 
Кемал реберлигиндеки Алупка музейи хадимлерининъ, Къырым АССР миллий- 
медений къуруджылыкъ ильмий-тедкъикъат институты коллективи эм де газета 
ве журнал редакцияларынынъ хызметлери гъает буюктир. СССР Илимлер 
академиясынынъ тешеббюси ве ярдымы саесинде бу республика муэссиселери 
тарафындан 1925 сенеси тешкиль этильген ве дигер тиль ве фольклор 
экспедициялары гъает зенгин материаллар топладылар. Бу экспедицияларда 
москвалы алимлернинъ ёлбашчылыгъы алтында чокъ тиль ве эдебият 
мутехассысларымыз, фольклорджылар, олжалар, студентлер иштирак эттилер. 
Олар тарафындан топланылгъан зенгин фольклор материаллары ильмий 
джеэттен ишленилип, даа чокъ джыйынтыкълар чыкъарыладжакъ эди, эбет. 
Теэссюф ки, экинджи джиан дженки башлангъаны ве Къырым оккупацияда 
къалгъаны акъибетинде о материалларнынъ талийи кимсеге бельгисиз. 


Дженктен эвельки фольклорджылыгъымызда фааль хызмет 
косьтергенлерден бири о девирде басылгъан бир сыра фольклор 
джыйынтыкъларынынъ неширге азырланмасыны темин эткен, оларнынъ 
муаррири олгъан Зинабадин Келямовдыр. 


ЗИНАБАДИН КЕЛЯМОВ ү7970— 7942). Керчь районында 
дюньягъа келе. Онынъ ильки шиирлери 1928 сенеси, орта мектепте окъуп 
юрьген вакъытларында матбуатта басылалар. Къырым педагогика 
институтыны битирген сонъ о эдебий-тенкъидий макъалелер язып башлай. 

Бир къач йыл девамында Зинабадин Келямов Мариуполь тарафларда 
урум-татар мектеплеринде оджалыкъ япкъан сонъ, бир къач йыллар Къырым 
девлет нешриятында бедиий эдебият болюгининъ мудири вазифесинде 
чалышып, эдебиятнынъ инкишафына хызмет этти. Бу девирде о шу нешриятта 
чыкъарылгъан фольклор джыйынтыкъларынынъ метинлерини неширге 
азырлады, оларны муаррирледи. Бойле джыйынтыкълардан бири Алупка 
девлет музей-сарайы тарафындан тертип этилип 1937 сенеси чыкъарылгъан 
«Къырымтатар масаллары ве легендалары» джыйынтыгъыдыр. 385 саифели 
бу аджайип джыйынтыкънынъ муаррири Зинабадин Келямов эди. 

Зинабадин Келям бильгили, зекий, эдебият ишинде къатиетли инсан эди. 
Козьлери зайыфлашувы себебинден арбий хызметке алынмады. 1942 сенеси 
о Къалмыкъстандан Къазан тарафкъа кеткенде, немселернинъ умумий 
уджюми нетиджесинде шу чёллерде эляк ола.! 


' Закир Къуртнезир. Къырымтатар эдиплери. 2000. С.119. 

КЕДАЙЛАРНЫНЪ ЯРАТЫДЖЫЛЫГЪЫна кельгенде исе отузынджы 
сенелерде халкъымызнынъ зенгин агъыз яратыджылыгъы — фольклор, шу 
джумледен кедайларымызнынъ да яратыджылыгъы эдебиятымызнынъ 
осьмесине дегерли иссе къоштылар. Девирлер бою халкъ арасында 
чынълары, манелери яшап кельген халкъ шаирлери — кедайларымыз 
къабилиетли, кутьлеге белли векиллери озь иджатларыны заман аэнклерине, 
девир мевзуларына уйдырып, чынъларны даа янъы къалыпларгъа, 
шекиллерге къойып, оларны шиирлерге чевирдилер. 

Кедайларнынъ яратыджылыгъы шунынъ ичюн сильтем алды ки, янъы аят 
мевзусы, колхоз къуруджылыгъы, Сталинни ве партияны макътав джерьяны 
эсасен отузынджы сенелерде гурьледи. Бу догърулыш къырымтатар агъыз 
поэзиясынынъ эм мевзу даиресине, эм мундериджесине, эм шекилине озь 
тесирини быракъты. Бу джеэттен янъы омюрнинъ чешит адиселерге эмекдар 
кутьленинъ мунасебетини ифаде этмек ичюн халкъ агъыз 
яратыджылыгъынынъ чынъ шекили эписинден зияде уйгъун олды. Бунынъ 
себеби чынъ жанрынынъ оперативлигинде, шекилининъ къыскъалыгъында, 
бу шекильнен эр анги адисеге сесленмек къолай олгъанында, онынъ тез 
менимсенильгениндедир. Кедайларнынъ уйдыргъан чынъ ве манелерининъ 
эсас хусусиети шу ки, оларнынъ тили халкъ тилине якъын олып, саде ве 
анълайышлы олмасы ве эм де оларнынъ шу ерде уйдырылып айтылмасыдыр. 

Шунынъ ичюндир ки, азвакъыт ичинде халкъ арасындан бир сыра истидатлы 
кедайлар етишип чыкъа. Исмаил Салет, Джангъазы Шерфедин, Зиядин Джемай, 
Абдурешит Серверий, Афифе Самиева, Менаджи къарт, Абибулла Хайрулла, 
Мустафа Мудждабаев, къарангъытлы Амет Акъай, бакъсанлы Мерьем Алиева, 
Беген коюнден Абдульбакъий Февзи, А.Менсеттаров киби ве дигер 
кедайларнынъ иджады эп кенишледи, олар бутюн Къырымда танылдылар. 
Оларнынъ заман мундериджесинде, котеринкиликнен яратылгъан бир чокъ 
шиирлери, уйдыргъан чынълары, бедиий парчалары газеталарда, журналларда 
сыкъ-сыкъ пейда олды, чешит джыйынтыкъларда ер алдылар. 

Эгер инкъиляптан эвель чынъ, мане жанрлары зиядесинен севги, турмуш, 
яшларнен къызлар арасында мунасебетлер мевзуларыны ифаде эткен олса, 
бу джеэттен совет девринде ичтимаий мевзулар устюнлик алды. Янъы 
ичтимаий шараитта яшагъан халкъ озюнинъ эвельки омрюни: 


Бизлер яшав корьмедик, 
Теректе арткъач дал эдик. 
Помещиклер кунюнде 

Энъ къыйметсиз мал эдик, — 


деп тасвир эте. Янъы омюр акъкъында исе чынъларда: 

Тазеленди Къырымым, 
Эр бир ери тюрленди... 
Акъкъан сувдай шырылдап, 
Фукъарелер сёйленди... — дениле. 
(Исмаил Салет) 

Бу девирде халкъ чынълары эп янъы мундеридженен ашланды. 
Чынъларда эксериетинен эмекдар халкънынъ Совет укюметине, партиягъа 
садыкълыгъы, яшлыкънынъ окъувгъа ынтылышы, янъы колхоз аяты, 
ватанперверлик мевзулары ер алдылар. Бунда, эльбетте, кедайларгъа совет 
пропагандасынынъ, партиявий тазыйкънынъ, шу янъы девир муитининъ 
кучьлю тесири оларнынъ уйдыргъан сатырларында ачыкъ корюнип тура. 
Олар эписи зиядесиле девир талабына уйып иджат эттилер. 

Кедайларнынъ яратыджылыгъындан бир къач мисаль: 


Яраштыргъан дюньяны Ленин эди, 
Бизлер сюрьдик сефасын, о корьмеди. 


Гуль багъчагъа отурттыкъ он бир чечек, 
Меним айткъан сёзлерим джумлеси керчек. 


Он бир чечек, бир гъоньдже СССРде, 
Оларнынъ ады айтыла эр бир ерде. 
(Исмаил Салет) 


Нелер корьдик, не чектик эвельки куньде, 
Мырзалар, байлар бизлерге джекиргенде. 


Ашымыз эди тек омач, къатыкълы шорба, 
Гонълюмиз къуванч корьмеди, устюмиз урба. 


Энди бизлер топлашып, колхоз яптыкъ, 
Дюньянынъ зевкъын, сефасын шайтип таптыкъ. 
(Абдурешит Серверий) 


Колхозларда омюр къайнай, 
Халкъ котерди башыны. 
Дюнья биле Ватанымнынъ 
Джесюр къызы, яшыны. 


Ленин даим даиймиздир — 
Ярыкъ Куньден эм Айдан. 
Селям санъа, урь Москва, 
Кърымлы къарт кедайдан! 
(Джангъазы Шерфедин) 

Бу мисаллерден корюнип тура ки, озюнинъ анълайышлы саде тилинен, 
ифаде васталары ве тесир кучюнен, кишилернинъ анъына тез барып етювинен 
чынълар, халкъны яньы омюр къуруджылыгъына джельп этюв, яш несильни 
земане рухунда тербиелев ишинде халкъ эдебиятынынъ энъ фааль, энъ 
арекетчен жанрларындан бири эдилер. 

1941 сенеси Къырым АССРнинъ 20 йыллыгъы мунасебетинен кедайларнынъ 
эсерлеринден эки джыйынтыкъ чыкъарылды. Бири — «Азат Къырым» 
джыйынтыгъы ки, онъа белли кедайларымыздан Исмаил Салетнинъ, 
Джангъазы Шерфединнинъ, Абибулла Хайрулланынъ ве дигер 
чынъджыларнынъ энъ яхшы йырлары кирсетильгендир. Экинджиси — 
«Бахытлы халкънынъ йырлары» адлы джыйынтыкъ олып, бу джыйынтыкъкъа 
да Къырым кедайларындан эсасен Зиядин Джемай, Джангъазы Шерфедин, 
Исмаил Салет киби намлы кедайларнынъ ве Евпатория районы Болек-Аджы 
коюнден, Къызыл Перекоп районы Байкъазакъ коюнден, Ленин районы 
Акъташ коюнден чынъджыларнынъ чынълары кирсетильген. 

Халкъ яратыджылыгъы бу девирде эл кенишлей, янъы девирнинъ янъы 
мундериджесинен зенгинлеше. Кедайлар эски чынъ, мане, тюркю, аталар 
сёзлерине янъы мундеридже къойып, колхоз омрю, Къызыл Орду, совет 
къараманлары акъкъында, гонъюль джоштырыджы эсерлер яраталар. 
Оларнынъ иджадында девир сымарышы иле шойле ибарелер догъа: «Колхоз 
бергенни бирев бермез», «Чалышкъанны колхоз север», «Сувгъа таянма, 
Аллагъа инанма» ве иляхре. Яни «Бабанънынъ бергенин кимсе бермез» деген 
аталар сёзюндеки «Баба» сёзю «Колхоз» сёзюнен денъиштирильген. Бу — 
«бабанъа ишанма, колхозгъа ишан», деп яшларны ана-бабасындан 
айырмакъ, оларны миллий ахлякъымыздан, урф-адетлеримизден четлетмек 
ве коллективлештирмек, советлештирмек пропагандасынынъ емишлери эди. 
«Сувгъа таянма, явурге инанма» деген аталар сёзю исетам аксине чеврилип 
«явур» сёзю «Алла» сёзюнен денъиштирильген. Бу исе адамларны, хусусан 
яшларны динден-имандан айырмакъ, Аллагъа инанмамакъ 
пропагандасынынъ нетиджесидир. 

Эльбет, чынъларнынъ мундериджеси ве мевзулары девирнинъ талабындан 
келип чыкъалар ки, мында адамларгъа, кедайларгъа совет 
пропагандасынынъ, партия-совет тешвикъатынынъ тесири, тазыйкъы ачыкъ 
корюнип тура. Не япмалы, бутарих, бу акъикъат, бу кечмиш аятнынъ реаль 
левхалары. Буны биз бильмек керекмиз. 

Эбет, кедайлар бойле заманны, девлетни, Сталинни макътав 
сатырларыны сиясет ичюн, куннинъ талабы ичюн уйдыра эдилер, чюнки 
уйдырмагъа меджбур эдилер. Оларгъа буны яптырмакъ ичюн чешит усуллар 
къулланыла эди. Меселя, козьге корюнген белли кедайларгъа ярдым ичюн 
махсус шаирлер пекитильген эди ки, олар да эсасен шу вазифени беджере 
эдилер. Кедайларгъа колхоздан олсун, башкъа ерден олсун бир сыра маддий 

ярдымлар косьтерилеэди. Оларны макътай, оплай эдилер, колхозларны, янъы 
аятны, сиясетни макътагъан чынъларыны газета ве журналларда сыкъ-сыкъ 
баса эдилер. Лякин кене шу макъсатнен кедайларнынъ иджадынынъ бу 
тарафы махсус къабартыла ве огге сюрюле эди. 1938 сенеси февраль айында 
Акъмесджитте кедайларнынъ махсус топлашувы (мушавереси) де 
тешкилятландырылгъан эди. 

Лякин кедайлар чешит мевзуларда садедже бедиий шиирлер де яза эдилер 
ки, оларнынъ иджадий яратыджылыгъынынъ эсаскъысмыны анджакъ шойле 
эсерлер, шойле сатырлар тешкиль эте эдилер. Оларнынъ эдебиятымыздаки 
ерлери де анджакъ бойле эсерлеринен бельгилене. Даа догърусы исе, олар 
эксери алда озьлерининъ бир де бир мевзуда юректен чыкъкъан бедиий 
сатырларына девир талабына ве сиясетке уйгъун сатырлар къоша эдилер, 
даа догърусы, къошмагъа меджбур эдилер. 


Намлы кедайларымыздан Исмаил Салет, Джангъазы Шерфедин бе 
Зиядин Джемай хусусында айрыджа токъталмакъ истеймиз. 


ИСМАИЛ САЛЕТ энъ айтувлы кедайларымыздан биридир. О йылларда 
«Эдебият ве культура» журналында басылгъан бир макъаледе шойле 
сатырлар бар: «О (Исмаил Салет) лакъырды этип тургъанда биле озь 
фикирини чокъусы чынъгъа тёкип айта. Корьген шейи акъкъында аман шу 
ерде чынъ уйдурып чынълай. Саатлернен чынъ айтыр, лякин чынъы кене де 
битмез». 

О халкънынъ энъ зияде урьмет ве севгисини къазангъан кедай эди. 
Отузынджы йылларда Исмаил Салетнинъ иджады кенишледи. Онынъ 
эсерлери «Яш ленинджилер», «Эдебият ве культура» журналларында, 
«Къызыл Къырым», «Яш кьувет» газеталарында сыкъ-сыкъ басылды. 
Радиода йырланды. 1938 сенеси «Бахтлы халкънынъ шенъ йырлары» ве 1940 
сенеси «Азат Къырым» деген джыйынтыкълар нешир этильди. Оларда намлы 
кедай Исмаил Салетнинъ де бир сыра эсерлери бар эди. Халкъ 
кедайларынын» 1938 сенеси февраль айында отькерильген мушавересинде 
Исмаил Салет де иштирак этти. 

Исмаил Салет девирнен бир адымлагъан кедай, онынъ яратыджылыгъы 
да озь деврининъ махсулыдыр. Мемлекетимизде олып кечкен бутюн вакъиа, 
адиселер онынъ иджадында озь аксини тапты. 

Исмаил Салет халкънынъ аятына, ичтимаий-сиясий омюрине багъышлап 
чокъ гузель йырлар, бейитлер, чынълар яратты. Онынъ эсерлери юксек 
бедиийликке малик олып, терен маналыдыр. Кедайнынъ тили саде, халкъ 

лакъырды тилининъ тамам озю демек мумкюн. Бунынъ ичюн де окъунакълы, 
анълайышлы, халкъ тарафындан бегениле эди. 

Иште, кедай ватаны — Къырым акъкъында халкъ яратыджылыгъы 
шеклинде аджайип шиир язгъан. Я о шиирни девир талабына уйдурмакъ 
ичюн не япмакъ керек? Кедай шиирнинъ сонъуна шиирнинъ мундериджесинен 
ич алып береджеги олмагъан: «Сталинге эр вакъыт сайгъысы бар 
Къырымнынъ» киби эки сатыр къоша ве меселе чезиле. Кедай буны япмагъа 
меджбур, чюнки онъа шойле анълаткъанлар, ондан буны талап этелер. 

Энди халкъ арасында белли кедай 1938 сенеси Сейтлер районынынъ 
Ногъайчы-Ахмет коюне кочип келе. Бу койде онынънен къомшу яшагъан, 
шимди исе Алманияда истикъамет эткен семетдешимиз Фейзи Рахман Юртэр 
кедайны шойле хатырлай: 

«Исмаил Салет кой халкъыны севе ве озю де олар тарафындан севиле, 
сайгъы коре эди. 

Онынъ матбуатта басылгъан шиирлери, чынълары, манелери бизим койде 
буюк тантанагъа себеп ола, буюклер Исмаил Салетни хайырламагъа 
баралар, бизлер — яшлар исе бу улу адамнен койдеш олгъанымыздан 
гъурурлана, онынъ басылгъан эсерлерини деръал эзберлеп бири-биримизге, 
ана-бабамызгъа айта эдик. Исмаил Салет яшагъаны ичюн бизим коюмизни 
Къырымнынъ энъ мешур кою деп биле эдик. Мен исе Исмаил агъа къомшумыз 
олгъаны ичюн эр кестен зияде фералана эдим. 

Исмаил Салет акъылынынъ тезлигинен,шакъийлигинен, самимиети ве 
къабилиетинен февкъульаде бир адам эди. Кедай Къырымда энъ кучьлю сёз 
усталарындан бири эди. 1938 сенеси йыр конкурсы илян этильгенде, Исмаил 
Салетнинъ «Не гузель ярашыр» серлевалы йыры экинджи ерни алгъан эди. 
Бу, юксек дереджеде бедиий, озь девирине коре терен гъаели йыр эди. Бизлер 
оны аман эзберледик ве ёлда-ызда йырлап башладыкь».! 


НЕ ГУЗЕЛЬ ЯРАШЫР 


Кягъыткъа язы, языгъа къалем — не гузель ярашыр, 
Бахытлы омюр, къувана алем — не гузель ярашыр. 
Балларгъа оджа, гонъюллер джоша — не гузель ярашыр, 
Яшларгъа къызлар, къызларгъа яшлар — не гузель ярашыр. 
Колхозгъа багъча, джебинъде акъча — не гузель ярашыр. 
Къартларгъа урьмет, яшларгъа севги — не гузель ярашыр, 
Сельбидир бойынъ, сиядыр сачынъ — не гузель ярашыр. 
Шеэрге чёллер, чёллерге ёллар — не гузель ярашыр, 
Къышларгъа къарлар, шаирге йырлар — не гузель ярашыр. 


! «Йылдыз». 1995. №3. 

Яз куню джавун, бостанда къавун — не гузель ярашыр, 
Багъчада терек, савлыкъ да керек — не гузель ярашыр. 
Замангъа яшлыкъ, сизлерге башлыкъ — не гузель ярашыр, 
Кокте аэроплан, полюсте долан — не гузель ярашыр. 
Москва меркез, йырласын эр кес — не гузель ярашыр, 
Бахытлы аят, бульбульге къанат — не гузель ярашыр. 


Бу аджайип шиирде де ойле — кедай онынъ сонъуна сиясетке уйгъан: 
«Москва меркез, йырласын эр кес...Бахытлы аят, бульбульге къанат», — 
деген эки сатырны къошмагъа меджбур. 


ДЖАНГЪАЗЫ ШЕРФЕДИН (1864—1944). Къарасувбазарнен 
Кефе арасында, Эски- Къырым шеэрининъ дживарындаки Агъармыш 
дагъындан узакъ олмагъан Джума-Эли коюнде факъыр бир къорантада 
догъды. Къорантанынъ кенджеси олгъан Джангъазы балалыкъ чагъында 
атик, чалыкъ, мазаллы олып осе. Бабасы Шерфедин оны окъутмакъ истей, 
лякин о заманда фукъарелерге ойле имкян ёкъ эди. 16 яшындан бабадан 
оксюз къала. 17—18 яшында о тойларда, джыйынларда чынълар айтып 
башлай. Дервизаларда, курешлерде иштирак эте, нам къазана. 

21 яшына кельгенде оны аскерликке аладжакъ олалар. О: «Мен 
падишагъа хызмет этмем», — дей ве къазармада озюни акъылдан тайгъан 
сыфатында косьтере. О ойле бир усталыкънен озюни делиликкеура ки, онынъ 
буны махсус япкъаныны экимлер де билип оламайлар. Ахыр сонъу оны 
делиханеге къоялар. Анда экимлер онынъ тырнагъынынъ арасына ине 
сокъалар, о бунъа да даяна ве озюни дуйдырмай. Сонъ кокюсине янгъан 
сигарны басалар, кене чыдай. Эгер дуйдырса, оны атаджакълар, буны о 
биле эди. Ниает, о бутюн сынавлардан кече ве ордудан бошап къайта. 

Джангъазы Шерфедин 45 йыл байларгъа ыргъатлыкъ япа. Койлю 
аилесинде догъгъан, бу топракъкъа манълай тери тёккен истидат саиби бу 
адам,гонълюнинъ энъ теренинден асыл олгъан ильхам дуйгъуларынен аятны, 
халкънынъ эмегини йырламагъа джошкъан. Эбет, о сабан сюрьген, багъчада 
чалышкъан, той-джыйынларда чынълар айткъан. 

1927 сенеси Джума-Эли коюнде артель къурулгъанда, Джангъазы Шерфедин 
онъа биринджилерден олып кире. Он йыл колхоз малыны бакъа вебутюн вакъыт 
джемаат эгленджелеринден къалмай, чынълар, бейитлер, шиирлер уйдыра. Оны 
энди эр ерде билелер, онынъ шиирлери, уйдыргъан бейитлери газеталарда, 
«Эдебият ве культура», «Яш ленинджилер» меджмуаларында басыла, радиодан 
айтылалар. Онынъ Ватан акъкъында, янъы девир, эмекдар халкъ акъкъында 
чынълары, шиирлери о вакъытта халкъ арасында кениш даркъадылар. Базы 
бирлерине музыка язылып, олар халкъ йырларына чеврильдилер. 

1938 сенеси кедайларнынъ, чынъджыларнынъ Бутюнкъырым мушавереси 
отькериле. Бу буюк топлашувда Джангъазы Шерфедин де озь шиирлерини 
окъуй. 1939 сенеси апрель 13-те Акъмесджитте кедайнынъ 75 йыллыкъ 
юбилейи отькериле. Шу йылы онынъ «Кедайнынъ йырлары» адлы айры 
джыйынтыгъы да басылып чыкъты. 

Койде онъа янъы эв къурып бердилер, мааш багъладылар ве иляхре. 
Онынъ шиирлери ве чынълары Къырым АССРнинъ 20 йыллыгъына 
багъышланып чыкъарылгъан «Азат Къырым» ве «Бахытлы халкънынъ 
йырлары» адлы джыйынтыкъларгъа да кирсетильди. 

Бу сатырларнынъ муэллифлеринден бири Риза Фазыл дженктен эвель бала 
экенде ве ондан сонъ да Джангъазы Шерфединни шахсен бир къач кере 
корьген. Бу корюшювлерини о шойле хатырлай: 

«Бабам, кой оджасы, мени яз татилинден сонъ Кефеге окъумагъа озгъарып 
Цюрихталь коюнде (татарджа бу койге Джайлав дей эдилер, шимди Золотое поле) 
машина дурагъында автобус беклегенде, кенарда тургъан узунджа бойлу дюльбер 
черели бир къартны корип, онынънен барып селямлашты. Онынънен бир-эки 
сорашкъан сонъ манъа чеврилип: «Бу киши белли шаир, кедай Джангъазы 
Шерфедин, осанъа шимди бир кереден уйдырып чынълар айтар», — деди. Къарт 
манъа бакъты да: «Къачынджы сыныфта окъуйсынъ, огълум?» — деп сорады. 
«Алтынджы сыныфта окъуйджакъман» — дедим мен. «Сизге шимди ёл ачыкъ, 
балам, эвельде ойле дегиль эди», — деди де, чынълар айтып башлады: 


Биз окъудыкъ оджада, бильдирмеди, 
Ярыкъ бир ёл косьтерип, кульдирмеди. 
Кунь косьтермий, баланы котекледи, 
Афталыгъын бермесенъ, дерс бермеди. 
Окъур эдик бир сабакъ афталарнен, 
Джарты-джурты динълесек, о да зорнен. 
Балаларнынъ чубукънен джанын якъты, 
Тап тенинден къызарып къанлар акъты. 
Джыламагъа алы ёкъ, шашырды бала, 
Мына шайтип кобиси оджадан къала. 


О даа чокъ чынълар айтты, амма эписи акъылымда къалмады. Кедайнынъ 
яшагъан кою Джума-Эли бизим Челеби-Эли (шимди Льговское) коюне якъын 
эди. Оккупация вакътында онынъ бизим койге кельгени де хатырымда. О 
арабасынен къайтаяткъанда, токъталып адамларнен селямлашып лакъырды 
этип тургъанда, койлюлерден бириси: «Джангъазы акъай, бизге бир-эки чынъ 
ташласанъыз», — деди. Джангъазы къарт адамларгъа бакъты да: 


Къырларны, джапларны сюрьмек керек, 
Д жангъазы къарткъа бир чувал къартоп бермек керек, — деди. 


376 


Эбет, агъыр вакъыт эди. Бу сёзлерни о яры-шакъа, яры чин айтса да, 
адамларнынъ пек ошына кетти ве олар деръал къайдандыр бир чувал къартоп 
тапып кетирип онынъ арабасына къойдылар. Бу арада о ерде 
топлангъанларнынъ арасындан бир къадынчыкъ: «Джангъазы акъай, манъа 


да бир чынъ айтсанъыз», — деп шакъалашты. Джангъазы къарт онынъ энине, 
бойына бакъты да: 


Йымыртадан беязсынъ, къардан акъсынъ, 
Къоюн джепке салгъандай томалакъсынъ. — 


деди. Къадынчыкъ «Ва-ай!», деп утансырап, чанкильдеп четке чекильди. 

1944 сенеси сюрьгюнлик вакътында Джангъазы Шерфедин, бизнен берабер 
Кострома областынынъ Макарьев районына тюшкен эди. Бир чокъ 
адамларымызны шу ернинъ чыкъымсыз дагълары ичине кетирип ташлагъан 
эдилер. Шу йылы къышта анда пек чокъ адам ольди. Бизлер де шай ачлыкътан, 
о ерден башкъа якъкъа къачып, тесадюфен олюмден къуртулгъан эдик. Шу 
вакъытта Джангъазы кедай да о ерде ачлыкътан ольгени хатырымда. 

Сонъундан меним Яъя деген бир шакъаджы, чынъджы, кеманеджи достум 
манъа Джангъазы къартнен оккупация вакътында корюшкенини айткъан 
эди. О, койлерине Джангъазы акъай келеджегини эшите ве онен чынъ 
къайтарышмагъа авес эте. Джангъазы къартнынъ кельген эвине адамлар 
топлангъанда, о да анда бара. Яш огълан Яъя кенарда отура. Бир талай 
лакъырдылардан сонъ адамлар Джангъазы акъайдан чынъ айтмасыны риджа 
этелер. Мусафир бир себеплер тапып ред этеджек ола, лякин къонакъбай, 
айтынъыз Джангъазы акъай, мына сизге бизим Яъя да къошулыр, деп 
Яъянынъ чынъ айтмагъа уста экенини айталар. Кедайгъа энди ред этмеге 
сыра къалмай, о Яъянен чынъ къайтарышмагъа меджбур ола. Эбет, 
теджрибели кедай яш чынъджыны эп зорлукъкъа къалдыра. Яъя къызара- 
бозара, амма енъильмеге истемей. Сонъ къарткъа бакъып: 


Акъмесджитке чагъырып, юбилейинъ яптылар, 
Янъы эвге кочюрип, кейфинъ арап таптылар, — 


дей. Бу чынъдан сонъ къартнынъ чырайы тюрлене, заваллы кедай «бу бала 
меним Советлерни макътап чынълар уйдыргъанымны да орталыкъкъа 
чыкъараджакъ, гъальба» деп къоркъса керек: «Машалла, йигитке! Мен 
енъильдим», — деп къуртула. 

Иште бойле. Дейджегимиз, он бинълернен адамларымыз киби, 
эдебиятымызда, медений тарихымызда белли из къалдыргъан бу намлы 
кедайымыз да сюрьгюнликнинъ энъ фаджиалы ильки йылынынъ къурбаны олды. 

ЗИЯДИН ДЖЕМАЙ 1878 сенеси Эски-Къырым районынынъ Аблеш 
коюнде догъды. Балалыкъ ве осьмюрлик йылларыны бай ве мырзаларнынъ 
къолунда ыргъатлыкъта кечирди. О, даа яш экенде чынълап башлады. 
Халкънынъ аятыны яхшы бильген, омюрнинъ бутюн къыйынлыкъларыны 
озь козюнен корьген кедай озюнинъ чынъларында о девирнинъ аятий 
левхаларыны акс этмеге тырышты. Онынъ отузынджы сенелерде яраткъан 
эсерлеринден пек азы бизим кунюмизге етип кельди. 

Кедай Зиядин Джемай отузынджы йыллар шараитинде олып кечкен эр бир 
вакъиагъа озюнинъ чынъларынен сесленди. Эсасен янъы аят, колхозлар,онынъ 
эмекчилери акъкъында чокътан-чокъ чынълар яратты. Онынъ эсерлерининъ 
тили саде, анълайышлы олгъанлары ичюн севилип окъула эдилер. 

1938 сенеси чыкъарылгъан «Бахытлы халкънынъ шенъ йырлары» 
джыйынтыгъына кедайнынъ еди эсери кирсетильди. Кедайнынъ дженктен 
сонъки девирдеки яратыджылыгъы ве вефат эткен йылы акъкъында элимизде 


малюмат ёкъ.! 


Дженктен эвельки эдебиятымыз Ве матбуатымызда ады шерефнен 
анъылмагъа ляйыкъ олгъан бир эрбабымыз даа бар ки, бу, халкъымызнынъ 
шанлы огълу, къырымтатар миллий арекетининъ тешеббюсчилеринден 
ве рехберлеринден бири, ихтисаслы журналист, фааль медениет 
эрбабы Джеббар Акимовдыр. 


ДЖЕББАР АКИМОВ ү7209— 27.07. 1983). Алушта районынынъ 
Тувакъ коюнде догъды. Тотайкой оджалар техникумыны битирген сонъ, 
1926—1931 сенелери Ялта янындаки Чаир коюнде оджалыкъ япты. 1931— 
1935 сенелери Къырым педагогика институтынынъ къырымтатар тили ве 
эдебияты факультетинде окъуды. Институтны битирген сонъ, 1935 сенесинден 
1941 сенесине къадар Къырым окъув-педагогика девлет нешриятынынъ 
директоры олды. Бу девирде о эдебиятымыз, маарифимиз ве миллий 
матбааджылыгъымызнынъ инкишафына дегерли иссе къошты. Мектеплерге, 
талебелерге керекли дерсликлер, къулланмалар, лугъатлар нешир этти. 
Озюнинъ кениш фаалиети ве Къырымнынъ ичтимаий, медений аятында фааль 
иштираки иле джемаатчылыкъ арасында мунасип урьмет къазанды. 

Джеббар Акимов дженк вакътында партизанлыкъта булунды, партизан 
газетасынынъ муаррири олды. 1944 сенеси апрель айында Къырым фашистлерден 
азат олунгъан сонъ, «Къызыл Къырым» газетасынынъ муаррири вазифесинетайин 
этильди. 1944 сенеси майыс 18-де бутюн халкънен берабер Озьбекстангъа сюрьгюн 
этильди, Бекабад шеэринде яшады. Бу ерде де халкъымызнынъ акъ-укъукъы 


' Закир Къуртнезир. Къырымтатар эдиплери. Акъмесджит. 2000. С. 34. 

тикленмеси огърунда, миллий меселемизнинъ адалетче чезильмеси ве 
халкъымызнынъ тешкилий суретте Ватангъа къайтарылып, миллий 
девлетчилигимиз тикленмеси огърунда башлангъан умумхалкъ арекетининъ 
эсасчыларындан бири олды. Бу арекетке япкъан рехберлиги ве фааль хызметлери 
ичюн ихтияр яшына бакъмадан, эки кере апскеалынды. 

Тиль ве эдебиятымызгъа, матбуатымызгъа, миллий медениетимизге 
айрыджа эмиет берген Джеббар Акимов иджаткяр зиялыларымызнен, 
санаткярларнен, языджыларнен даима алякъада булунып, оларгъа къол 
тутты. Эшреф Шемьи-заденен, Идрис Асаниннен, Бекир Умеровнен якъын 


дост вегонъюльдеш эди. Эдип 1983 сенеси июль 21-де сюрьгюнликте, Бекабад 
шеэринде вефат этти. 


30-ынджы сенелерининъ муим вакъиалары 


Бу ерде шуны къайд этмей кечалмаймыз ки, отузынджы йыллар 
эдебиятымыз ичюн гъает муреккеп девир олды. Бутюн мемлекетте олгъаны 
киби, Къырымда да 5-6 йыл ичинде ойле вакъиалар олып кечти ки, 
эдебиятымыз тарихында олар терен из къалдырдылар. 

Бу, ильк эвеля, ВКП(б) Меркезий Комитетининъ 1932 сенеси апрель 23-те 
къабул эткен «Эдебий-бедиий тешкилятларны янъыдан къурув 
акъкъында»ки къарарыдыр. Бутюн совет эдебияты ве джумледен миллий 
эдебиятларда муим из къалдыргъан бу къарар эсасында РАПП 
бирлешмелери, пролеткультчилер киби чешит эдебий акъынлар бутюнлей 
ёкъ этильдилер, чюнки оларнынъ арекетлери партиягъа ве совет акимиетине 
пек уйгъун деп танылмагъан олса керек. Къырымда ерли РАПП 
тешкилятынынъ энъ актив азалары ве ёлбашчылары Джемиль Сейдамет ве 
Абдулла Дерменджи эдилер. 

Бу къарар эсасында Совет акимиетининъ платформасына къол туткъан 
бутюн языджыларны эвельки «янълышувлары»ндан къатий назар, екяне совет 
языджылары бирлигине бирлешюв имкяны догъды. Бу бирлешюв яни шу 
СССР языджылары бирлиги — языджыларнынъ бутюн иджадыны, 
фаалиетини оларнынъ аяты ве иджадий имкянларыны бир къалыпкъа 
къоймакъ, оларнынъ иджадий арекетлерини бир черчиведе тутмакъ, 
коммунистик гъаелерни ве совет яшайыш тарзыны тешвикъат этювде 
муимден-муим бир кучь оладжакъ бутюн языджылар алемини тельбевде 
тутмакъ ичюн иджат этильген бир тешкилят эди. Буны СССР языджылары 
бирлигининъ ве совет языджыларынынъ шу кечмиш девирдеки тарихы 
бутюнлей тасдикълады. Бу тешкилят вастасынен совет девлети ве партия 
истеген языджысыны джезалай, котеклей (рухий джеэттен), сыкъыштыра, 
истегенини исе оплай, котере, мукяфатлай (бу джеэттен акимлернинъ элинде 
чокъ чешит имкянлар ве усуллар мевджут эди). 


379 


Иште, мезкюр къарардан сонъ деръал СССР языджыларынынъ [ съездине 
азырлыкъ башланды. Съездге азырлыкъ ичюн Москвада бутюнсоюз 
тешкилий комитети, мааллерде исе республика тешкилий комитетлери 
мейдангъа кетирильди. Къырым языджылары тешкилий комитетининъ реиси 
оларакъ Джафер Гъафар ве секретары оларакъ Ыргъат Къадыр 
сайландылар. 1934 сенеси август айынынъ башларында Къырым 
языджыларынынъ биринджи конференциясы отькерильди. Бу конференцияда 
Джафер Гъафар «Къырымтатар совет эдебиятынынъ вазиети ве онынъ 
невбеттеки вазифелери» мевзусында докладнен чыкъышта булунды. 
Конференцияда СССР языджыларынынъ биринджи съездине делегатлар 
сайланды. Сайлангъанлар арасында къырымтатар языджыларындан дёрт 
киши: Умер Ипчи, Ыргъат Къадыр, Эшреф Шемьи-заде, Абдулла Дерменджи 
бар эдилер. Олар эписи шу йылы Москвада август 17-де ачылгъан Советлер 
Бирлиги языджыларынынъ биринджи съездинде иштирак эттилер. Он беш 
кунь девам эткен бу съезднинъ август 31 куню саба меджлисинде Ыргъат 
Къадыр къырымтатар эдебиятынынъ вазиети, онынъ инкишафы ве 
вазифелери акъкъында чыкъышта булунды. Онынъ бу чыкъышы 
«Литературная газета»да басылды. Ыргъат Къадыр СССР языджыларынынъ 
Максим Горький ёлбашчылыгъында отькерильген бу тарихий съездининъ 
редакцион комиссиясына сайланды. 

Айны шу йылы Къырым язылжыларындан Умер Ипчи, Джафер Гъафар, 
Ыргъат Къадыр, Абдуреим Алтанълы, Эшреф Шемьи-заде, Ильяс Тархан 
ве Зиядин Джавтобели СССР языджылары бирлигине къабул олуналар, 
оларгъа М.Горький имзасынен азалыкъ билетлери такъдим этиле. Бунынъле 
бирге Къырым АССР языджылары бирлиги тешкиль этиле ве онынъ реиси 
оларакъ Джафер Гъафар сайланды. Сонъра Ильяс Тархан реис олды. Янъы 
тешкиль олунгъан республика языджылары бирлиги озь этрафына янъы 
эдебий кучьлерни бирлештирди, яш истидатларнынъ осьмесине ярдым этти. 

1935 сенеси бутюн республика джемаатчылыгъы тантаналы суретте Умер 
Ипчининъ яратыджылыгъынынъ 20 йыллыгъы юбилейини къайд этти. Бу 
юбилей буюк эдебият байрамына чевирильди. 

Айны шу йылы эдебиятымыз аятында козьге корюнген бир адисе даа олып 
кечти — бир группа къырымтатар языджысы А.М.Горькийнен корюштилер. 
1931 сенеси Италиядан ватанына темелли къайтып М.Горький Къырымнынъ 
ялы боюндаки «Теселли» дачасында яшай эди. Майыс айында олгъан бу 
корюшювде Умер Ипчи, Ыргъат Къадыр, Ильяс Тархан, Эшреф Шемьи- 
заде, Абдулла Дерменджи ве Раим Тынчеров иштирак эттилер. Бу буюк 
языджынен олгъан ве дёрт саат девам эткен корюшюв къырымтатар 
языджыларында гъает буюк теэссурат къалдырды. Газеталарда бу корюшюв 
акъкъында чокъ язылды. Корюшюв вакътында Горький бизим 
эдебиятымызнынъ, тилимизнинъ, санатымызнынъ инкишафы, 

фольклорымызны огренюв киби меселелернен пек меракъланды. О, хусусан 
языджынынъ халкъ агъыз яратыджылыгъыны бильмеси гъает зарур олгъаны 
ве бунынъ эмиети узеринде айрыджа токъталды. Къырым языджыларына 
бойле насиат беререк, Максим Горький даа яш совет эдебияты огюнде 
тургъан вазифелер акъкъында, янъы аят къуруджылыгъында языджынынъ 
туткъан ери хусусында сёйледи. 

Теэссюф ки, энди умумен джемиетимиз эм де миллий медениетлер узерине 
Сталин репрессияларынынъ къара булутлары уюрилип башлагъан эди. 
Чокъкъа бармадан, бири-бирини амансызджа чакъувлар, буржуа 
миллетчилигинде къабаатлав макъалелери бастырув ве чешит сой дигер 
фитнеликлер юзь алды. Бу фитнелер арасында хусусан эдебиятымызнынъ о 
девирде етекчилери олгъан Умер Ипчи, Джафер Гъафар ве дигерлернинъ 
устюнден язылгъан къаралав макъалелери айрыджа аджыныкълы ал эди. 
Бутюн булар нетиджесинде, языджыларнынъ ве медениет эрбапларынынъ 
бири-бири артындан къапалувы — яни 1936—1938 сенелерининъ фаджиасы 
башланды. Сталин репрессиялары эр бир республикагъа фелякет кетирди. 
Амма, зан этсек, бизим эдебиятымыз ве медениетимиз айрыджа буюк 
къурбанларгъа огърады. Ашагъыдаки джедвельге бир бакъынъ: Умер Ипчи, 
Джафер Гъафар, Абдулла Лятиф-заде, Бекир Чобан-заде, Асан Сабри 
Айвазов, Осман Акъчокъракълы, Усеин Боданинский, Амди Герайбай, 
Шевкъи Бекторе, Исмаил Фирдевс, Ильяс Тархан, Мамут Недим, Халиль 
Чапчакъчы, Мамут Рефатов, Асан Рефатов, Решат Рефатов, Яъя Байбуртлы, 
Якъуб Кемал, Усеин Балич, Умер Аджи-Асан, Вели Габилев, Исмаил 
Акъкъий... Олар эписи (бу джедвельни даа чокъ узатмакъ мумкюн) репрессия 
къурбанлары олдылар. 

Айны вакъытта Ыргъат Къадыр, Эшреф Шемьи-заде, Зиядин Джавтобели 
киби корюмли шаирлер ве даа чокъ дигер эрбапларымыз да арды-сыра 
къапалып, апсханелерде ятып, акъаретленди ве хайли вакъыткъадже 
эдебияттан четлендирильдилер. Бу амансыз репрессиялар янъы омюр 
шараитинде озь инкишафы ичюн зарур ёллар арамагъа ынтылгъан ве бу 
ынтылувда муим мувафакъиетлер эльде этип башлагъан эдебиятымызны о 
дереджеде зараргъа огъратты ки, онынъ акъибетлери аля даа бизлерни 
сюрюндирип кельмекте. Чюнки, нетиджеде, о йылларда эдебиятны онынъ 
кечмиши иле багълагъан эсас дамарлары балталангъан эди. Биз шимди 
эдебиятымызнынъ аджиз вазиетини,зайыфлыгъыны юрек аджджысы иле къайд 
этемиз. Эбет, бу вазиетнинъ себеби дженктен сонъки сюрьгюнлик фаджиалары 
нетиджесинде мектепсиз, окъувсыз къалып, дургъунлыкъ девирининъ рухий 
эскенджелери алтында булунувымыз олса да, занымызджа, онынъ энъ эсас 
себеби чокъ асырлыкъ эдебиятымызнынъ зенгин аньанелерини балталап 
ташлагъан, онынъ озюнчелигини хырпалагъан, несиллернинъ багъыны 
амансызджа узьген шу къанлы репрессиялардыр. 

Эбет, шу репрессия йылларында да, эдебиятымыз джан алып-джан берсе 
де, аят токътамады, эдебий джерьян заманына коре, яшамагъа тырышты. 
Эдебиятнынъ талийи энди эсасен шу йыллары Языджылар бирлигине къабул 
олунгъан Абдулла Дерменджи, Юсуф Болат, Раим Тынчеров, Гъафар 
Булгъанакълы, Керим Джаманакълы, Шамиль Алядин киби яш 
языджыларнынъ къолунда эди. Амди Алим, Алим Фетислямов, Решид Мурад, 
Бекир Ваал ве дигерлер де СССР языджылары бирлиги азалыгъына къабул 
олунгъан эдилер. Шамиль Алядин, Юсуф Болат, Абдулла Дерменджи 
Къырым языджылары бирлигининъ ёлбашчылары олдылар. 

30-ынджы сенелернинъ сонъунда тилимизгебир дарбедаа эндирильди. 1938— 
1939 сенелери язымыз латин элифбесинден энди кирил элифбесине кечирильди. 
Къыскъа бирдевирдеяни 10 йыл арасында элифбеси эки кере бойле денъишмеге 
огъратылгъан тильнинъ вазиетини анъламакъзор дегиль. Арапэлифбесинден латин 
элифбесине кечювнинъ акъибети, юкъарыда тариф эттигимиз киби, не дередже 
агъыр фаджиалы олсада, эр алда бу элифбекъырымтатар тилининъ теляффузы, 
язысы ичюн олдукъча уйгъун эди. Кирилэлифбеси исезатен бизим фонетикамызгъа 
келишмей, бир чокъ сеслеримизни акс этмеге арифлер етишмей, «къ», «гъ», «нъ», 
«дж» арифлерининъ экишер ишаретнен язылгъаны да чокъ къолайсызлыкълар 
догъура. Бутюн буларгъа бакъмадан, язымыз кирилицагъа кечирильди. Чюнки 
халкъымыз эмир къулу эди, шорбаджы (совет акимиети) насыл истесе, ойле япты. 

Совет ватанперверлиги рухунда тербиеленген бу дженкявер несиль 
эдебияткъа бир дередже риторик олса да, ачыкъ-ачыкъкъа гражданлыкъ, 
арбий-ватанперверлик дуйгъуларынен ашлангъан озьгюн бир тазе акъынты 
кирсетти. Оларнынъ эсерлерининъ эсас мевзусы ве мундериджеси, 
къараманларынынъ арекетлери ве ынтылышлары айны шу дженк 
арфесиндеки йылларнынъ хавфсыравы ве теляшыны акс эте эдилер. 
Оларнынъ энъ популяр йырлары — «Если завтра война» йыры эди. Оларнынъ 
лирик къараманлары ватанны къорчалавгъа азыр олмагъа чагъыра эдилер. 
Тек лирик къараманлары дегиль, олар озьлерини де эм ахлякъий, эм де 
психологик джеэттен душманнен беллешмеге азырлай эдилер. 

. Тэссюф ки, такъдир оларны чокъ беклетмеди. Эм ватангъа севги, озь 
халкъына садыкълыкъ, ватанперверлик сёзлери олар ичюн тек бир 
янъгъыравукъ ибарелер дегиль де, бу оларнынъ анълы инамы олып, оны 
мукъаддес борджлары деп биле эдилер. 


Дженктен сонъки девирде «Он экилер» намыны алгъан бу дженкчи 
эдиплер юрек даветинен ватанны къорчаламагъа кетти ве уруш мейданындан 
къайтмадылар. Халкънынъ бу шанлы огъулларынынъ адлары эсерлеринен 
берабер Сафтер Нагаев ве Сеитумер Эмин тертип эткен 1970 сенеси чыкъкъан 
«Он экилернинъ хатиреси» китабында эбедийлештирильди. Биз де оларны 
бирер-бирер анъайыкъ: Ыргъат Къадыр, Амди Алим, Осман Амит, Макъсут 

Сулейман, Бекир Ваап, Азам Амет, Мамут Дибагъ, Меннан Джаманакълы, 
Абляй Шамиль, Таир Усеин, Осман Батыров, Эннан Алимов. 

Ватан огърунда шеит кеткен он эки адам. Амма бу, о вакъыттаки 
къырымтатар языджыларынынъ аман-аман ярысы эди! 


Бу дженкчи эдиплер сюлялесинден биз юкъарыда тек Ыргъат 
Къадырнынъ Ве Амди Алимнинъ фаалиетлерини къайд эткен эдик. 
Ашагъыда сёз дигерлери акъкъында. 


ОСМАН АМИТ (1910, февраль 10— 1942 март 17). Кезлев уездининъ 
Денъизбашы коюнде догъды. Ана-бабадан эрте оксюз къалгъан Осман 
тувгъанлары янында тербиеленди. Кой мектебинден сонъ Акъмесджитке 
кетип, анда орта мектепте окъуй. 1928 сенеси Къырым педагогика 
институтынынъ къырымтатар тили ве эдебияты факультетине окъумагъа 
кирген Осман Амит институтны битиргенинен газета ве журнал 
редакцияларында чалышып башлай. «Яш ленинджилер» ве «Эдебият ве 
культура» журналларынынъ месуль кятиби олып чалыша. 

1925 сенеси «Яш къувет» газетасында ильки шииринен корюнген Осман 
Амит отузынджы йылларда икътидарлы шаир ве терджиман оларакъ 
танылды. О, халкъ агъыз яратыджылыгъы нумюнелерини топлай, рус 
тилинден терджимелер япа. «Тиль ве язы инкишафы дерслиги» (1932), 
«Буюклер элифбеси» (1933) киби дерсликлернинъ муэллифлеринден биридир. 

1933 сенеси Осман Амитнинъ «Биринджи баразна» деген ильки шиирлер 
китабы чыкъты. Онынъ шиирлерининъ эксериети гражданлыкъ мевзусында 
олып, оларда насылдыр бир темизлик, самимиетлик бар, онынъ шиирлерине 
инанасынъ, олар кишини озюне джельп этелер, эеджанландыралар. Онынъ 
биринджи китабына ад берген «Биринджи баразна», «Колхоз чёлюнде», 
«Къызыл Ордугъа селям!», «Бригадир Ахтем», «Ишчи достума», «Куреш 
къызы» ве даа чокъ шиирлери анджакъ бойле эсерлердир. 

Шаирнинъ экинджи китабы секиз йылдан сонъ, тамам дженк арфесинде 
1941 сенеси чыкъты, чюнки о, шиирлерини бастырмагъа чокъ ашыкъмагъан, 
озь иджадына сонъ дередже талапчанлыкънен бакъкъан шаирлерден эди. 

1939 сенеси Осман Амит «Эдебият ве культура» журналынынъ месуль 
кятиби вазифесинде чалышты. Шаир къардаш эдебиятлар классиклерининъ 
эсерлерини терджиме этюв ишине чокъ эмиет бере. Бу иш эр бир миллий 
эдебият ичюн гъает муим деп сая эди о. Озю исе Пушкиннинъ, Шевченконынъ, 
Крыловнынъ шиирлерини ана тилине усталыкънен терджиме эте эди. 
М.Ю.Лермонтовнынъ «Заманымызнынъ къараманы» романынен 
къырымтатар окъуйыджылары онынъ терджимесинде таныш олдылар. 

Шаирнинъ омюр аркъадашы Зулейха Амитованынъ бизге икяе эткенине 
коре, Осман Амит озюнинъ шиирлерини пек аэнкли окъуй экен. О, хусусан 
шу сатырларны джемаат арасында окъумакъны бегене экен: 


Бакъ — анда къавдамлы эгин бойлары, 
Орюшке орьди яш къозу-къойлары. 
Зевкълы эр акъшам джыйын-тойлары, 
Эглене, ойнайлар колхоз байлары — 

Не къадар гузель бу — ватаным меним! 


Далгъалы денъиз ве Сибирь тёрлери, 
Ярашыкъ къулан чёль, Къырым орьлери, 
Чаларгъан чал Казбек, ялы ерлери, 

Эр ерде урь яшай ватан эрлери, 

Не къадар гузель бу — ватаным меним! 


Шаир къырымтатар эдебиятынынъ тарихынен меракъланып, йыллар бою 
пек чокъ халкъ агъыз яратыджылыгъы нумюнелерини топлады ве оларны 
айры джыйынтыкълар этип чыкъармагъа ниетлене эди. Тэссюф ки, олар 
дженк акъибетинде гъайып олдылар. Халкъ агъызында намлы «Кёр огълы» 
дестаныны озю гъайрыдан ишлеп, журналда бастыргъан эди. 

Осман Амит мектеплер ичюн тиль веэдебият дерсликлерини тертип этювде 
де иштирак этти. Онынъ балалар ичюн язгъан шиирлеринден тертип этильген 
«Меним кучюк достларыма» адлы учюнджи китабы басмаханеде яры басувлы 
къалды — дженк башланды. Къырымгъа фашистлер киргенде, о махсус вазифе 
иле гизли иште къалдырылгъан эди. Халкъына садыкъ шаир озь джаныны 
ортагъа къояракъ, бу вазифени эда этти. 1942 сенеси март 17-де гестапо 
тарафындан якъалангъан Осман Амит оларнынъ элинден эляк олды. 

Шаирнинъ асабалыгъыны гъает агъыр куньлерде мукъайтлыкънен 
сакълагъан омюр аркъадашы оджапче Зулейха А митова, дженктен сонъ, 
оларнен окъуйыджыларны таныш этюв ишине чокъ эмек къойды. 1972 сенеси 
о, языджы олып етишкен ве баба къалемини элинден тюшюрмеген огълу Эмиль 
Амитнен берабер шаирнинъ «Челик давушы» адлы шиирлер джыйынтыгъыны 
азырлап, дердж эттирди. Ватанпервер шаирнинъ эсерлери шимди яш несиль 
тарафындан севилип окъула ве бу несильнинъ инсаниетлик, адалетлик, 
ватанперверлик рухунда тербиеленмесине хызмет этелер. 


МАКЪСУТ СУЛЕЙМАН (7909—7953). Къырымнынъ Лариндорф 
районындаки Беген коюнде догъа. Акъмесджитте 9 йыллыкъ мектепни 
битирген сонъ Къырым педагогика институтыны битирди. «Яш ленинджилер» 

ве «Совет эдебияты» журналларынынъ месуль кятиби олып чалышты. 
Институтта окъугъан йылларында шиирлер язып башлады ве матбуатта 
халкъ яратыджылыгъына уйгъун шиирлеринен корюнди. 

Макъсут Сулейман умумен шиириетте халкъ поэзиясына зияде мейиль бере 
эди. Шунынъ ичюндеонынъ иджадында халкъ агъыз яратыджылыгъынынъ тесири 
буюктир. Халкъ поэзиясы шекиллерини о янъы земане мундериджеси иле 
зенгинлештире эди. Онынъ 1934 сенеси басылгъан «Насибе» поэмасына мусбет 
къыймет кесильген эди. 1935 сенеси «Сиваш хатирелери» адлы биринджи шиирлер 
джыйынтыгъы, «Шиирлер» адлы экинджи китабы исе 1940 сенеси чыкътылар. 
Бу китапларгъа кирген шиирлерден башкъа газета ве журнал саифелериндеонынъ 
«Санъа селям», «Миллионларнынъ джевабы», «Дженк истемеймиз», «Партизан 
Кемал», «Корюшюв», «Котериль, Къырым!» киби бир чокъ эсерлери басылды. 

Макъсут Сулейманнынъ шиирлери гъает саде, анълайышлы олмакънен 
бирге озьлерининъ тесир кучюнен характерлилер. Онынъ эсерлери халкъ 
агъыз яратыджылыгъына пек якъын олгъанындан олса керек ки, олар 
акъылда тез къала, тез огренилелер, эм отузынджы сенелернинъ 
талебелеринден бир чокълары Макъсут Сулейманнынъ шиирлерини эзберден 
биле эдилер. Бунъа онынъ о вакъытта «Эдебий Къырым» джыйынтыгъында 
басылгъан мешур «Къайтарма» шиири мисаль ола билир: 


Айтынъыз, манъабир 
Къайтарма чалынсын, 


Ортагъа тюшейим! 
Гонълюм юксельсин, 
Гонълюм алынсын, 
Бир оюн тёшейим! 
Балалыкъ чагъымда 
Бегенип къарыштым 
Мен санъа, къайтарма! 
Анамнынъ тилинен 
Тилинъе алыштым, 
Ах, сени къайтарма! 
Кавказлы ойнаса, 
Лезгинка чалдырыр. 
Мен сени, къайтарма! 
Украин гопакнен 
Чалгъыны талдырыр, 
Мен сеннен, къайтарма! 
Кунь кельди, кенъ къоран 
Къойнуна тюштим де, 
Къырымнынъ адындан. 


13 Фазыл Риза 

Ойнадым мен сени, 
Куньбаты белорус 
Халкъынынъ алдында... 
Бугунь де къалмадым 
Сабыргъа ишанып, 
Гонълюм кульгенде. 
Ойнадым къол джайып, 
Кийинип, къушанып, 
Сырасы кельгенде! 
Айтынъыз, кене де 
Къайтарма чалынсын 
Ортагъа тюшейим! 
Бизлерге зевкъ, байрам, 
Джав гонълю янсын, 
Бир оюн тёшейим! 


Севимли артистимиз Аблямит Умеров чокъ йыллар бу шиирнен 
«Къайтарма» ансамблининъ концертлерини ача ве сейирджилер оны гурьдели 
алгъышларнен къаршылап ала эдилер. Экинджи джиан дженки арфесинде 
Къырымда отькерильген кедайларнынъ мушавересинде Макъсут Сулейман 
да фааль иштирак этти ве чынъ айтувда корюмли кедайлар Джангъазы 
Шерфедин ве Исмаил Салеттен биле кери къалмады. Шаир халкъ 
шиириетини теренден огренди, лякин оны текрарламады, аксине янъы 
мундеридженен зенгинлештирди. Эдебий муитте буюк итибар саиби олгъан 
Макъсут Сулейман Акъмесджит шеэр Советине депутат сайлангъан эди. 

Дженк фелякети чыкъкъанынен гонъюлли оларакъ, джебэге кеткен шаир 
топ командири олды. 1942 сенеси агъыр контузиягъа огърап, эсир алынды, 
душман концлагеринде чокъ чекишти. 1946 сенеси озь халкъы сюрьгюн 
олунгъан Озьбекстангъа келип чыкъкъан Макъсуд Сулейман чокъ йыллар 
агъыр хасталыкънен чекишти ве 1953 сенеси Андижан шеэринде вефат этти. 


БЕКИР ВААП (7275—7944, август 14). Багъчасарай районындаки 
Буюк Къаралез коюнде догъды. Кой мектебини, сонъра Къырым педагогика 
институтынынъ къырымтатар тили ве эдебияты факультетини битирди.1938 
сенеси институтны битиргенинен Орду хызметине алынды. Аскер оларакъ 
1939 сенеси Финляндия дженкинде иштирак этти. Сонъра «Яш къувет» 
газетасында, Къырым радиокомитетинде, аз бир вакъыт «Къызыл Къырым» 
газетасында, «Совет эдебияты» журналында чалышты. 1938 сенеси 
шаирнинъ къалемдеш достлары Решид Мурад ве Гъафар Булгъанакълынен 
бирликте «Яшлыкъ йырлары» адлы шиирлер китабы чыкъты. Арбий омюр 
шаирнинъ яратыджылыгъында белли.из къалдырды. Шу китапкъа 

кирсетильген шиирлерининъ чокъусы арбий мевзудадыр. 

СССР языджылары бирлигининъ энъ яш азаларындан бири Бекир Ваап озюне 
хас сымасы, аэнки, давушы, мевзусы олгъан бир шаир эди. Бекир Ваап лирик 
шаир олып, онынъ юрек теренлигинден чыкъкъан самимий дуйгъулары хусусан ·` 
«Меним Зейнебим» шииринде ачыкъ сезиле. Балалар ичюн дебир чокъ шиирлер 
язгъан Бекир Ваап «Каникулдан сонъ», «Шенъ балалар», «Бахтлы куньлер» киби 
шиирлеринен яш несилимиз ичюн иджат эткен эдиплер сырасынданер алды. 

Финляндия дженкинден къайткъан шаир «Къызыл Кърым» газетасы 
редакциясына ишке кирген вакъытта дженк башланды ве о кене къалемини 
сюнгюге денъиштирип джебэге кетти. Ватанымызнынъ дженюп-гъарбий 
сынъырларында душманны ильки къаршылагъанлардан бири олды. Шаир о 
вакъытлары гъарпта кок юзюни яшынлы къара булутлар саргъаныны юректен 
сезе, акъылнен анълай ве окъуйыджыларны сакътлыкъкъа, ана-юртны 
къорчаламакъ ичюн душмангъа дарбе эндирмеге азыр турмагъа чагъыра эди. 

Уйкен лейтенант рутбесиндерота командири олгъан Бекир Ваап чокъ керелер 
яраланды. 1944 сенеси Москвада булунгъан вакъытта Ыргъат Къадырнен 
корюше ве кене де джебэге кетеяткъаныны бильдире. Шаир бу кереси кери 
къайтмады. 1944 сенеси август 4-те олгъан урушларда эляк олды. Литва 
ССРнинъ Вилка-Вишский районындаки Гайтурлевка коюнде дефн этильди. 

Шаирнинъ дженк ёлларында язгъан эсерлери де сонъки урушта озюнен 
берабер гъайып олдылар, чюнки о шиирлерини де автоматы киби, эр вакъыт 
янында ташый эди. О бизге белли сонъки эсерлеринден бири — «Партизан» 
адлы шииринде дженктен гъалебе иле къайткъан аскерлерни къаршыламагъа 
азырлангъан адамларнынъ дуйгъусыны шойле ифаде эте: 


Бизим, багъ-багъчамызда ал гуллер ачтылар, 
Гъалиплер йыр олды, йырлайыкъ! 
Душманлар абынып-сюрюнип къачтылар, 
Юрекни енъишнен сырлайыкъ. 


Бекир Ваап шаир оларакъ, эдебиятымызда озюнинъ ватандашлыкъ 
борджуна садыкъ акъикъий иджаткяр сыфатында мунасип ер алды. 

Бекир Ваапнынъ аяты ве яратыджылыгъы акъкъында, онынъ тувгъаны 
олгъан къалем эйиллеринден бири Амди Къаралезли 1990 сенеси басылып 
чыкъкъан «Язылып битирильмеген шиирлер» китабында чокъ гузель ве 
тафсилятлы язды. Онынъ бу хатырлавлары «Йылдыз» журналынынъ 1982 
сенеси 5-инджи санында да басылгъан эди. 


МЕННАН ДЖАМАНАКЪЛЫ — Решидов (7976— 1942). Кезлев 
уездининъ Акъшейх районындаки Джаманакъ коюнде догъды. 1934 сенеси 
къуруджылыкъ техникумына кире. Агъасы, белли шаиримиз Керим 

Джаманакълынынъ тесиринен шиирлер язып башлай ве оларны газета ве 
журналларда бастыра. Техникумны битирген сонъ 1938 сенеси Къараденъиз 
флотуна арбий хызметке чагъырыла. О, дженкчи шаирлеримизнинъ энъ яшы 
олып, йигирминджи сенелери эдебиятымызгъа кельген Керим 
Джаманакълынынъ (Решидовнынъ) догъмуш къардашыдыр. 


Мен яшлыкъ дуям — 
Шай эр бир сёзюмде. 
Бойле бир къуванч 
Юрекке сыгъармы?! 


Бу сатырлар 1940 сенеси Акъярда язылдылар. Онынъ муэллифине енъиш 
куньлерининъ къуванчыны корьмек насип олмады. О, халкънынъ 
хатырасында ве эдебиятымызда шу «Мен яшлыкъ дуям» деген шииринде 
айткъаны киби, яшлыкъ йырджысы олып къалды. О, чокъ яшамады, лякин 
шерефли векъараман омюринен яш несильге нумюне олды. 

Фукъаре къорантада оськен Меннаннынъ янъы къурум енъишлерини акс 
эттирген «Янъы койге», «Коммуна батырларына», «Ватан», «Йырла сен, 
гитарам, йырла!» киби шиирлери эдебияткъа озюне хас аэнкли шаир 
кельгенини тасдикъладылар. 1936 сенеси Кавказ республикаларында сеяатта 
булунгъан яш шаир «Кавказ йырлары» шиирлер сечимини яратты. 

1938 сенеси Орду сафына чагъырылгъан Меннан Джаманакълы 1941 
сенеси Акъярда арбий хызметини битирип, эвге къайтып келе ве шинелини 
биле чыкъарып етиштиралмай, дженк башлай. О кене Акъяргъа кете ве 
фашистлернен анда дженклеше. 1942 сенеси Москвадаки «Коминтерн» 
радиостанциясындан берильген Совинформбюро хаберинде: «Бизим денъиз 
бастионымыз — Севастопольде къызгъын урушлар кетмекте. Сержант, 
сиясий хадим Решидовнынъ болюги шеэрнинъ эр бир эвини, эр бир сокъагъыны 
джесюрликнен къорчаламакъта...» —- дениле. Бойледже, къараман шеэр 
Акъяр мудафааджыларынынъ сафында душман иле дженклешкен шаир 1942 
сенеси озь арбий болюгинен берабер бир эвни къорчалагъанда, шу эв бир 
тамам янгъан. Олар янаяткъан эвден чыкъып етиштирамагъанлар. Шаир 
севимли ватаны ичюн джан берди. 


Ватаным ярашыкъ, 
Ватаным севимли, Я 
Ватаным — муджизе доньясы. — 


деп язгъан эди о «Ватан» деген шииринде. 


Шаир Ватан огърунда озь джаныны феда этти, лякин онынъ эсерлери 
яшай ве халкъкъа хызмет этелер. Онынъ эсерлери де «Он экилернинъ 
хатиреси» джыйынтыгъында басылдылар. 

МАМУТ ДИБАГЪ ү7905— 1942). Багъчасарай шеэринде дюньягъа 
келе. Кърымтатар совет эдебиятына о икяеджи оларакъ кирди. Матбуатта 
баягъы вакъыт чалышкъан эдипнинъ ильки эсери — «Концерт» икяеси 1938 
сенеси «Къызыл Кърым», «Красный Крым» газеталарында басылды ве 
Языджылар бирлиги тарафындан отькерильген конкурста экинджи 
мукяфатнен такъдирленди. Эдип бундан сонъ «Коктен зембильнен энгенлер», 
«Ферат», «Таш Дуду», «Балкъуртлар», «Мусафирнинъ пешинден» адлы 
икяелерини язды. Икяелеринде о девир адамларынынъ омюриндеки 
денъишмелерни косьтермеге тырышты. 

Мамут Дибагънынъ икяелериндеки тасвир усулы енгиль, олар нефислик 
джеэтинден озюне хас усулнен, саделикнен язылып, терен мундериджеге 
маликтирлер. Гузель эдебий тиль, енгиль услюбы ве бедиий образлар 
яратувда муим усталыгъы олгъан языджы, теджрибеси арткъан сонъ 1940 
сенеси озюнинъ кениш окъуйыджылар даиресине танылгъан «Гизли нишан» 
пьесасыны язды. Онынъ эсерлери газета ве журналларда басылды, 
дерсликлерге кирсетильди. Эдипнинъ эки икяеси русчагъа терджиме этилип 
«Татарские писатели Крыма» (1940) адлы джыйынтыкъкъа кирсетильди. 

Мамут Дибагъ дженк башлангъанда, сагълыгъы фена олгъаны 
себебинден арбий хызметке алынмамагъа акъкъы бар эди. Лякин языджы бу 
имкяндан файдаланмакъ истемеди яни виджданы бунъа ёл бермеди. О, 
гонъюлли суретте Акъяр къоруджыларына барып къошулды ве 1942 сенеси 
къараман шеэр ичюн къатты урушларда эляк олды. 


АЗАМ АМЕТ (7209—7942). Къалымтай коюнде фукъаре Сеит-Аметнинъ 
къорантасында догьды. Багъчасарайда еди йыллыкъ мектепте окъугъан Азам о 
девирнинъ Яъя Байбуртлы, Билял Терликчи киби буюк бильги саиби оджалардан 
дерсалды, нефисэдебиятны севди, о вакъытнынъ инкъилябий омюринен яшады. 
1928 сенеси Акъмесджитте рабфаккъа кирди ве бу девирде ильки шиирлерини 
язды. Сонъ 1931 сенеси М.В.Ломоносов адына Москва Девлет 
университетининъ нешрият факультетини битирди. Университетте партия сафына 
кирген шаир озь иджадында янъы заманнынъ йырджысы олып къалды. 

Азам Амет озюнинъ досту Амди Алимнен берабер «Рапорт» адлы шиирлер 
джыйынтыгъыны чыкъарды. Газета ве журналларда басылгъан ве «Рапорт» 
джыйынтыгъына кирсетильген «Къара къан», «Анайым», «Комсомол», «Йыл 
босагъасында», «Рабфаклылар йыры», «Алевли койлер» киби шиирлери, 
«Тезьялар къызы» адлы поэмасы ве дигер эсерлери Азам Аметни 
эдебиятымызда темелли ер алгъан шаир оларакъ таныттылар. 

Истидатлы шаир, аджайип инсан Азам Амет 1941 сенеси дженкке кетти, 
офицер оларакъ, явуз душманнен амансыз урушларда 1942 сенеси 
къараманджа эляк олды. 

ТАИР УСЕИН (1911—1942). Кефе уездининъ Мангъыт коюнде догъды 
ве озюнинъ анълы аятыны яшлыкъ тербиесине багъышлагъан 
оджаларымыздан бири эди. Отузынджы йылларда чыкъып тургъан газета ве 
журналларда шиирлеринен корюнген Таир Усеин озь эсерлеринде о 
девирнинъ ходжалыкъ, медениет къуруджылыгъында совет адамларынынъ 
федакяр ишлерини акс эттирди. О, Судакъ районында башта мектеплерде 
директор, сонъра совет идарелеринде чалышкъан шаир коммунист оларакъ, 
койде медений инкъиляпны кечирювде фааль иштирак этти ве озь 
шиирлеринде де бу мевзуны биринджи плангъа къойды. 


Домналар ве мартенлер гурьлегенде, 
Ничюн омюр эзгиси орюльмесин? 

Яшав акъкъы эр кимге берильгенде, 
Ничюн Ватан юректен севильмесин! — 


деп шаир озюнинъ ана-Ватангъа севгисини бильдире. 

Шаир ве оджа Таир Усеин «Не арув!» серлевалы шиирлер 
джыйынтыгъыны азырлагъан эди, амма китапны чыкъармакъ онъа къысмет 
олмады. Шаир дженк башлангъан биринджи куньлеринден къолуна силя 
алып джебэге кетти ве взвод командири оларакъ чокъ урушларда джесарет 


косьтерди. 1942 сенеси бойле чарпышмаларнынъ биринде Таир Усеин ватан 
огърунда урушта эляк олды. 


ЭННАН АЛИМОВ (7972—7947). Къарасувбазар районындаки мешур 
Алим Азамат огълунынъ кою олгъан Копюрликойде догъды. Эдебиятымызда 
о эсасен икяеджи оларакъ ер алды. Совет идарелеринде хызмет этер экен, яш 
эдип айны заманда рессам оларакъ да шурет къазанды. 1933 сенеси Къырым 
АССР Халкъ эмек комиссарлыгъы аппаратында чалышты. Рус тилини 
мукеммель бильген Эннан Алимов 1936 сенеси академик Самокиш адына 
тасвирий санат техникумынынъ директоры вазифесине тайин этильди ве бу 
вазифеде деяш истидатларны тербиелев ишине дегерли иссекъошты. 

1933— 1936 сенелери газета ве журналларда онынъ «Бостанда», «Тувгъан 
коюм», «Къумру къанат кергенде», «Меним къартым», «Балыкъчылар» киби 
икяелери басылды. «Яш къувет» ве «Комсомольская правда» газеталарында 
исе«Багъджы къызлар», «Орманда танъ», «Къайтарма» ойнагъан къыз» деген 
ресимлери басылды. Эдип республика Халкъ комиссарлары Совети янындаки 
Нефис санат идареси партия комитетининъ кятиби вазифесинде булунгъанда 
дженк башланды. Ватанына садыкъ иджаткяр Эннан Алимов къалемдеш 
достлары киби, дженкнинъ биринджи кунюнден джебэге кетти ве атлы аскерлер 
къысмында булунып, Ор къапысындаки дешетли урушларнынъ биринде 1941 
сенеси къараманджа эляк олды. 

АБЛЯИ ШАМИЛЬ (7900— 1942). Джанкой районындаки Къамаджы 
коюнде фукъаре койлю аилесинде дюньягъа кельди. Эдебиятымызгъа яш 
несильни тербиелев мевзусыны алып кирген эдиплерден бири оларакъ, о, 
озюнинъ бутюн анълы омюрини оджалыкъ ишине багъышлады. 1925 сенеси 
педагогика техникумыны битирген Абляй оджа олып чалыша, сонъра 
Акъмесджитте 12-нджи орта мектепте окъув ишлери мудири вазифесинде булуна. 

Бу девирде эдебий журналларда ве газеталарда озь икяелерини бастыргъан 
ве мектеплерде эдебият дерслери кечирюв методикасы боюнджа макъалелеринен 
чыкъышта булунгъан Абляй Шамиль фааль бир эдип оларакъ танылды. Сонъра 
Къазан университетини битирип, джемаат ишлеринде фааль гъайрет косьтерген 
аджайип тербиеджи, педагог, языджы дженк йылларында душман аркъасында 
гизли тешкилят азасы олду ве озю киби ватанперверлернен берабер фашист 
ягъмаджыларына къаршы амансыз курешке атылды. Бу саеде буюк джесарет 
косьтерир экен, 1942 сенеси гестаподжыларнынъ элинетюшти. Озь ватанына, 
халкъына садыкъ къалгъан истидатлы эдибимиз гестапо джеллятлары 
тарафындан вахшийане ольдюрильди. 


ОСМАН БАТЫРОВ (7970—7943, ноябрь 6). Республика пайтахты 
Акъмесджитте догъды. О даа талебе экенде, комсомол комитетининъ 
авалесинен пионер ишлеринде чалышкъан вакътында яшлар, балалар 
омюринден язгъан хабер ве макъалелерининъ джиддийлиги ве къалемининъ 
кескинлигинен озюне дикъкъат джельп эткен эди. Сонъра о «Яш къувет» 
газетасында ве «Совет эдебияты» журналында буюк гъайретнен ве намуснен 
чалышты. 

Бу девирде Осман озюнинъ юксек гъаели ве бедиий очерклеринен 
окъуйыджыларнынъ итибарыны къазанды. Онынъ энъ актуаль мевзуларгъа 
багъышлангъан ве отузынджы сенелер публицистикасынынъ энъ яхшы 
нумюнелерине чевирильген очерклери аля бугунь озь эмиетини джоймадылар. 

Намлы журналист, эдебиятчы Осман Батыров дженк вакътында 
оккупацияда къалды, лякин о душман огюнде тиз чёкмек истемеди. Гизли 
ватанперверлер тешкилятынынъ азасы сыфатында о гитлерджилер иле 
батырларджа куреш алып барды, чешит муреккеп, хавфлы вазифелерни эда 
эткенде, буюк джесаретлер косьтерди. Бу мукъаддес куреш саесинде о, 1943 
сенеси ноябрь 6-да гестаподжылар тарафындан якъаланып, вахшийлердже 
къыйналып ольдюрильди. Осман озюнинъ ватандашлыкъ борджуны толусынен 
эда этти вебир иджаткяр оларакъ халкъ ишанчыны намуснен акълады. Шунынъ 
ичюн о башкъаларнен бир сырада эдебиятымызда дженкчи эдиплер намынен 
шерефленген шанлы дженкявер иджатчылар сырасындан акълы суреттеер алды. 

Ватан азатлыгъы огърунда къурбан олгъан он эки джан, он эки Батыр! 
‚ Он эки языджы... Олар илеридеземане эдебиятымызнынъ озегини тешкиль 


391 


этеджек эдилер. Теэссюф ки, олар эдебиятымызгъа сонъки сатырларыны озь 
къанларынен язмагъа меджбур олдылар. 


Отузынджы сенелерде эдебияткъа комсомолда тербиеленген, янъы 
къуруджылыкъларнынъ эеджаны, биринджи бешйыллыкъ къараманларынынъ 
федакяр эмеги, мешур челюскинджилер ве Испанияда дженклешкен 
гонъюллилернинъ джесюрликлери тесири алтында шекилленген бир буюк 
шаирлер ве языджылар сюлялеси даа къошулды. Булар ильки эсерлеринен 
озьлерини косьтерген ве яратыджылыкъларыны дженктен сонъ девам эткен 
Амет Мефаев ве Сеитумер Эмин, Юнус Темиркъая ве Риза Халид, Лёман 
Сулейман ве Ремзи Бурнаш, Якъуб Зеккий ве Джевдет Аметов вебунынъ киби 
де Джеваире Меджитова, Зейнеп Аббасова, Халиль Аппаз ве даа башкъалары 
олып, олар дженктен эвель шиириетте олсун, несирде олсун, белли дереджеде 
из къалдыргъан эдиплердир. Бу сонъки сайып кечкенлеримизнинъ иджадий 
фаалиетлери умумен дженктен сонъки сюрьгюнлик деврине аиттир'. Амма 


оларнынъ эсаскъысмыны джебэден къайтып кельмеген дженкчи эдиплеримиз 
тешкиль эте эдилер. 


жож ж 


Эр бир несиль ичюн эрте-кеч ойле бирвакъыт келе ки, о ватан ичюн, халкъ 
ичюн джевапкярлыкъны уйкенлернен бир сырада озь елькесине ала. Башкъа 
вакъытларда бу джерьян озь-озюне аятта тадбикъ олуна вео айрыджа козьге 
чарпмай, оны кимсе эслемей. Лякин о вакъытта, ватаннынъ мустакъиллиги, 
онынъ бутюн истикъбали телюке алтында къалгъанда, халкъымызнынъ бутюн 
яш несили бир кереден уйкенлер сырасына кечти ве олар къоркъу не экенини 
бильмедилер, бу акъта тюшюнмедилер биле. Джебэ омюри ве андаки эр 
дакъкъада озюнъни феда этмеге азыр олув муити бу языджыларны гъает муим 
хуляса чыкъармагъа меджбур этти: душманнынъ зорбалыгъына огърагъан 
ватангъа севги ялынъыз бир ольчюнен — оны сонъки нефесинъедже, сонъки 
тамла къанынъадже къорчаламагъа азыр олувнен ольчене. 

Эбет, бу иджаткярларнынъ эдебиятта эбедий ер алувлары шунынънен 
багълы эди ки, олар языджы олмакънен бирге, ильк эвеля, аскерлер эдилер. 
Оларны эдебияткъа дженкнинъ озю, даа догърусы, дженк телюкесининъ 
сезгиси алып кельди. Ве эдебиятта буюк ишанчлар догъургъан бу 
ватанперверлер башларына тюшкен джиддий сынавдан намуснен, 
эрлерджесине кечтилер, олар бинълернен ве бинълернен озь акъранларынынъ 
шанлы эм фаджиалы такъдирини болюштилер. 

Фашистлернинъ Ватанымызгъа уджюми саесинде кеткен бу къурбанлар 


' Сюрьгюнлик деври» болюгине бакъ! 

Сталин репрессияларындан сонъ эдебиятымызгъа урулгъан ве тюзельмеси 
мумкюн олмагъан экинджи бир амансыз дарбе олды. 

Экинджи джиан дженки эдебияты 1941 сенеси июнь 22-ден чокъ вакъыт 
эвель догъды, дегенлер акълылар. Бу тааджипли шей дегиль. Ойле олды ки,о 
вакъытта адамлар мына-мына ярын дженк башлана биле, бизге фашистлернен 
дженклешмек керек оладжакъ гъалиба, деген фикирнен яшай эдилер. Яш 
шаирлер энди якъынлап келеяткъан урушларнынъ узакътан кельген 
гурультисини эшите, барот къокъусыны сезе эдилер. Шунынъ ичюн вакъты 
кельгенде, олар военкоматнынъ чагъыртувыны беклемеден, гонъюлли суретте 
ватан къоруджылары сафына озьлери барып къошулдылар. 

Джебэге кеткенлернинъ чокълары дженк вакътында да яздылар, 
шиирлерини урушлар арасында къоюн дефтерлерине яхут кягъыт парчасы 
устюне къараладылар. Амма эксери вакъыт язмагъа имкян олмады. Акъяр 
денъизджиси Меннан Джаманакълынынъ къоюн дефтеринде шойле сёзлер 
бар: «Белинъедже сув ичинде кеткен вакъытта, къатты чарпышмалар 
муитинде шиир язалмайсынъ...». Эбет, эр шей, атта шиирлер биле дженктен 
сонъуна къалдырыла эди, буларнен дженктен сонъ огърашыладжакъ. Олар 
ойле сая эдилер ки, умумхалкъ фелякети куньлеринде ким элине силя ала 
бильсе, сонъундан шаир олув акъкъына тек о малик ола биле. 

Эр алда языджы ве шаирлеримиз агъыр дженк йылларында да озь 
къалемлерини ишлетип турдылар. Оларнынъ чешит джебэ газеталарында 
басылгъан яхут дженктен сонъ тапылгъан эсерлери, Шамиль Алядиннинъ, 
Алтанълынынъ, Сеитумер Эминнинъ ве дигерлернинъ халкъны душмангъа 
къаршы курешке котерильмеге, аналарнынъ козь яшлары ичюн интикъам 
алмагъа чагъырув сёзлеринден тизилип, джебэ аркъасына ташлангъан 
листовкалар, мураджаатлар бунынъ ачыкъ делилидир. 

Ниает, дженк сонъуна ирмекте эди. Къырым душмандан азат этильди. 
Эки бучукъ йыл девам эткен оккупация эзиети ве къаранлыкъ геджеден сонъ, 
кунь ярыгъы ачылды, халкъ сербест нефес алды. Языджы ве шаирлеримиз бу 
хусуста гурь давушнен сеслендилер. Шаир Решид Мурад о вакъытта язгъан 
шииринде шойле дей: 


Зынджырлардан къопкъан къанджыкъ копекдай 
Къапымызны парлап кирди фрицлер. 

Фаджиалы эки сене ве беш ай 

Сув ерине инсан къаны ичтилер. 

Эфсанели Чонъгъар ве Ор чёлюнде 

От битмеди, къан агълады яш юртым. 

Демир чюйли чызмаларнынъ тюбюнде 

Чечеклери солды бу ешиль юртнынъ. 

Зиндан олды мектебимиз, эвимиз, 

Сокъакъларгъа дарагъачлар салынды. 
Джандан севген шеэримиз, коюмиз 
Фашистлернинъ атешинен алынды. 
Нидже явлукъ; марамалар ве шаллар 
Анайларнынъ козьяшынен сыланды. 

Ер инъледи, гурульдеди далгъалар, 
Къара денъиз къайнап ташты, буланды. 
Айдут душман тапалмады бир дуракъ, 
Къызыл Орду сюнгюсини корьгенде. 
Къанымызнен ялдызлангъан ал байракъ 
Шавле сача шанлы Ватан устюнде! 
Къанлы Сиваш, Севастополь —- шан сизге! 
Огге кете сонъ енъишнен полкларымыз. 
Лянет, Берлин! Биль ки, сени тез куньде 
«Катюша»нынъ селямынен ёкълармыз! 


Шуны айтмакъ керек ки, дженк джебэлеринде эджель къуршунындан 
къуртулып къалгъан бир сыра дигер языджыларымыз да дженк 
иштиракчилеридир. Булар: Шамиль Алядин, Абдулла Дерменджи, Керим 
Джаманакълы, Алим Фетислямов, Энвер Селямет, Амет Озенбашлы, Сеит- 
Халиль Сейдаметов ве башкъалары эдилер. Бунынъ киби де, эдебияткъа 
дженктен эвель янъы адым атып башлагъанлар: Сеитумер Эмин, Риза Халид, 
Ремзи Бурнаш, Якъуб Зеккий, Джеваире, Лёман Сулейман, Джевдет Аметов 
ве башкъалардыр. Эдебиятымызны дженктен сонъки агъыр вазиетте девам 
этмек, иште дженк фелякетинден сагъ къалгъан уйкен языджыларнен берабер 
эсасен бу несильнинъ ве олардан сонъ етишип кельгенлернинъ устюне къалды. 

Эгер эдебиятымызнынъ 1920 сенесинден дженк башлангъангъа къадарки 
деврине екюн чекеджек олсакъ, эвеля, бу девирде янъы типте къырымтатар 
совет эдебияты догъып шекилленгени ве бу эдебиятнынъ янъы шекиллер ве 
жанрларнен, янъы мундеридженен зенгинлешкенини къайд этмек лязимдир. 
Амма эдебиятнынъ 20-нджи сенелерден башлап, дженкнинъ сонъунадже 
девирдеки умумий вазиетине козь ташлайджакъ олсакъ, инкъиляптан сонъки 
муреккеп йылларны, 1937—1938 сенелерининъ репрессияларыны эм де дженк 
къурбанларыны эсапкъа алгъанда, эдебиятымыз эльде эткенинден зияде чокъ 
зарарларгъа вегъайыпларгъа огърагъаныны къайд этмек борджлумыз. Бунъа 
да 1944 сенеси халкъымызнынъ ватандан бутюнлей сюрьгюн этилюви 
нетиджесинде башымызгъа кельген фелякетлерни къошсакъ, сонъундан, 
сюрьгюнлик муитинде он учь йыллыкъ меджбурий токъталувдан сонъ 1957 
сенеси Ташкентте ана тилинде «Ленин байрагъы» газетасы чыкъып 
башлавынен гъайрыдан тирилип башлайджакъ эдебиятымызнынъ о вакъытта 
насыл бир вазиетке келип къалгъаныны тасавур этмек кучь дегиль. 

УП. СЮРЬГЮНЛИК ДЕВРИ КЪЫРЫМТАТАР 
ЭДЕБИЯТЫ 


(1944—1987 сенелери) 


Юкъарыда сёйледигимиз киби, хайырсыз дженкнинъ мудхиш 
акъибетлери, 1944 сенеси халкънынъ вахшийлердже тувгъан топрагъындан 
сюрьгюн этилюви онынъ такъдиринде савулмаз яралар къалдырды ки, 
акъибетте бутюн медениетимиз, шу джумледен эдебиятымыз да джиддий 
дургъунлыкъкъа огъратылып, аман-аман юз йыл кериге къайтарылды. 
Чюнки Сталин, Берия ве оларнынъ чанакъялар унсурлары озь ана-юртундан 
тюбу-тамырынен сёкюлип чыкъарылгъан бутюн бир миллетни темелинден 
ёкъ этмек макъсадыны къойгъан эдилер. Лякин Алланынъ козю тюзь экен, 
бу хаинане ниетлерине иришип оламадылар: халкъымыз озюнинъ ишкирлиги, 
тирнеклиги, озюнинъ аяткъа, тувгъан топрагъына севгиси эм де бу мисли 
ёкъ акъсызлыкънынъ, адалетсизликнинъ бир кунь ола мытлакъа 
тюзетиледжегине, халкънынъ озь юртуна — Къырымгъа 
къайтарыладжагъына къавий ишанчы, умюти саесинде озюни миллет 
оларакъ сакълап къалмагъа, озь тилининъ, санаты ве медениетининъ ят 
ерлерде, ят муитте бутюнлей ёкъ олмасына ёл бермейип, буюк бир 
къыйынлыкъларнен, бир дередже олса да, озь юзюни, озь менлигини, озь 
миллий къияфетини сакъламагъа наиль олды. 

Эминликнен айтмакъ мумкюн ки, аман-аман элли йыл девам эткен ве 
чешит зорлукъларнен, чешит сой сынъырлав ве ясакъларнен багълы олгъан, 
махсус органларнынъ къатты незарети алтында кечкен бу агъыр ве муреккеп 
девирде, шубесиз, халкънынъ сюрьгюн этильгенинден 13 йылдан сонъ 

янъыдан нефес алып, джанланып башлагъан эдебиятымызнынъ ролю гъает 
буюктир. Эбет, эдебиятымызнынъ тарихында аман-аман бош къалгъан 13 
йыл ве насыл йыллар! Бу акъта айрыджа токъталмакъ истеймиз. 


СЮРЬГЮНЛИК. ФАДЖИАЛЫ 13 ЙЫЛ... 


1944 СЕНЕСИ МАЙЫС 18. Халкъымызнынъ башына дюнья 
авдарылгъан кунь. Бир куньде бутюн халкъымызнынъ темелинден сёкюлип, 
тамырындан сувурылып, олюм ёлларына ташланылгъан кунь. Аман-аман 
50 йыл девам эткен сюрьгюнликнинъ башлангъан куню. Шимди 
халкъымызнынъ бутюн Къырымда ве Украинада эр йыл къайд этильмекте 
олгъан умумий Матем куню. 

Шу куньден башлап, сюрьгюнликнинъ шу энъ агъыр, энъ фаджиалы ильки 
йыллары халкъымызнынъ аман-аман ярысы къырылып битти. Бу йыллар 
ичинде халкъымызнынъ миллет оларакъ яшавы — онынъ ичтимаий ве 
медений инкишафы, тили, эдебияты бутюнлей токътады ве затен ёкъ олув 
дереджесине келип къалды. Зиялыларнынъ, языджыларнынъ чокъусы джебэде 
эляк олды, сагъ къалгъанлары анда-мында бутюн халкъ киби озьлерини ве 
озь къоранталарыны олюмден къуртармакъ ичюн чырпынып юрьдилер. 

13 йыл къадар девам эткен бу алельхусусамансыз девир халкъымызнынъ 
да, эдебиятымызнынъ да тарихында къара муурьнен муурьленген бир девир 
ки, мында эр шей олюм панджасы алтында ве чыкъымсыз бир вазиетте 
булунмакъта эди. Шунынъ ичюн бу девир халкъымызнынъ, 
эдебиятымызнынъ инкишаф тарихындан силинген, тарихымыздан 
хырсызлангъан бир девир ки, бунынъ тедкъикъыны тарихчыларнынъ 
имаесине къалдырып, эдебиятымызнынъ гъайрыдан джанланып, нефес алып 
башлагъан вакътына кечмек истер эдик, лякин... 

Лякин мустеснасыз къаиде олмай дегенлери киби, мында да бир мустесна 
бар ки, оны къайд этмей кечалмаймыз. Халкъымыз олюм-къалым арекетлери 
ичинде чырпынгъан бу йылларда Самаркъанд виляетининъ Митан къасабасына 
тюшкен 17—18 яшларында бир йигит шу йылы о ерге кетирилип тёкюльген 
бинълернен адамларнынъ сыдыргъы олип кеткенлерини, анда атта къабир 
къазып олюни джыймагъа адам къалмагъаныны, сокъакъларда ач-чыплакъ 
тиленип юрьген балаларны, базарда къасап кутюги башында кемик ярчыгъы 
ялагъан сабийлерни, ачлыкътан шишкен балачыкъларны корип, бу сонъсуз 
фаджиаларгъа юреги янып, оларны ериндже шиир яки несир тарзында яза эди. 
Язгъанларыны койдешлерине окъумагъа бере эди. 

Бу йигит — тюрьмелерни, лагерьлерни кечирип, бутюн такъип этильген 

зиялыларымыздан, языджыларымыздан сагъ къалгъан ве ватангъа къайтып 
келип, бугунь де иджадий фаалиетини фааль девам эткен екяне бир курешчен 
шаиримиз ИДРИС АСАНИН эди. О, озюнинъ шу 1944 сенеси язгъан «Митан 
сокъакъларында», «Меним дуам», «Бу не зулум?» киби шиирлеринде 
халкънынъ фаджиасыны, чыкъымсыз вазиетини акс эткен олса, сонъра энди 
тек вакъианы тарифлемекнен къалмай, бу вазиеттен къуртулув чарелерини 
излеп башлай. Бу джеэттен онынъ «Меним антым» шиири айрыджа 
дикъкъаткъа ляйыкъ. 


Юртсыз къалгъан хор миллетим, гъурбетликте юресинъ, 
Ачлыкъ, хорлукъ, хасталыкътан сюрю-сюрю олесинъ. 
Мезарджылар ёрулдылар, дженазелер къылынмай, 
Дуа-хатим бир якъ турсын, ...ольген эске алынмай. 


Бир кунь кечсе кимсе бильмей дюньки къабир не ерде, 
Мезарлыкъта олюлерни къашкъыр сюйрей кимерде. 
Буны корип юрек сызлай, этим-теним чимирдей, 
Бунъа насыл юрек чыдар, гъадапланмай, иримей?! 


Бу гъарип халкъ акъсыз ерде мында олип битсинми, 
Юртны баскъан ягъмаджылар корип байрам этсинми? 
Миллет артыкъ гъайып ола, къалды душман шэрине. 
Татар ады тарихлардан шан-шуретсиз силине. 


Гедже-куньдюз ойлангъаным — бу зевалгъа бир чаре, 
Бу аджджылар акъылыма нелер-нелер кетире!.,. 
Нефретленем, гонълюм таша, козьлеримден яш келе, 
Тек бир Ниет — Куреш ёлу... ирадеме кучь бере. 


Мен ант этем, ант эткеннинъ излеринден кетмеге, 
Миллетимнинъ акъкъы ичюн джаным феда этмеге! 
1944 с., сентябрь, Митан. 


(Шиирнинъ асыл нусхасы муэллифнинъ устюнден 1950 сенеси тешкиль 
этильген 359 санлы (арх. № 3479) джинаий ишнинъ 2-нджи джылтынынъ 
4-юнджи саифесиндедир. 1990 сенеси андан кочюрилип алынды). 


Ватан ве халкъ огърунда ант эткен Идриснинъ ве тюрк йигити 
Юсуповнынъ етекчилигинде яшлар вакъыт джоймайып миллий севгини 
сёндирмемек, Ватан давасыны котермек фикринен тешвикъат башладылар. 
Идриснинъ шиирлерини халкъкъа даркъата, семетдешлерге язылгъан 

чагъырувнамелерни къол-къолдан ве почта вастасынен таныш-билишлерге 
векойдешлерге ёллай эдилер. Идриснинъ язгъан бир «Чагъырувнаме»синде, 
сёз сырасы, шойле дениле: «Кенди балаларынъызны, етим балаларны 
окъутайыкъ. Олар бизим халкъымызнынъ келеджегидир. Оларнынъ илеридеки 
чыдамлы куреши нетиджесинде биз ана ватанымызгъа къавушаджакъмыз. 
Къадынларымызгъа, къызларымызгъа мукъайт ве урьметли мунасебет 
япайыкъ. Ассимиляциядан къачынайыкъ. Душманларымыз бизни бир-эки 
несильнинъ девамында къарышып ёкъ олып кетмемизни беклейлер»!. 

Не къадар догъру, эвельни корип айтылгъан фикирлер, тенбиелер, о девир 
ичюн не къадар джесаретли чыкъыш! 

1950 сенеси Асанин Самаркъанд оджалар институтынынъ тарих 
факультетининъ экинджи курсыны гъиябий битирди. Шу йылы сентябрь 
айындан башлап институт ятакъханесинде яшап, учюнджи курснынъ 
куньдюзки болюгинде окъумакъ ичюн коменданттан разылыкъ алгъан эди. 
Лякин куньдюз окъумакъ Асанинге насип олмады. Сентябрь 4 геджеси 
МГБнинъ Самаркъанд виляет идаресининъ агентлери Идрисни институтнынъ 
ятакъханесинден алып кетип МГБ зинданына ташладылар. Бу якъалавда 
Асаниннинъ МГБ къолуна тюшкен эсерлерининъ арасында юкъарыда адлары 
анъылгъанларындан гъайры: «Кок байракъ», «Инкярым ёкъ, татарым», 
«Бекленильген куньлер келир», «Къаргъышларым, козьяшларым», 
«Османлыларгъа», «Истанбул сокъакъларында», «Табиат, сен 
гуналысынъ» киби даа бир къач дане биткен ве битмеген эсерлерининъ 
къолязмалары бар эди. 

Асаниннинъ бу къолязмалары устюнден МГБнинъ авалесинен 
«Самобллит» ве «Госмедлитэкспертиза»нынъ’ чыкъаргъан хулясаларында: 
«Асанин озь эсерлеринде коммунист партиясы ве Совет укюметининъ 
къырымлы татар ве гурджистанлы тюрклерге нисбетен сиясетини 
къаралай. Оларны Совет девлет къурумына къаршы курешке чагъыра», — 
дениле. 

Секиз ай девам эткен, энъ бетер деспотик усулларнен алынып барылгъан 
соргъулардан сонъ Озьбекистан Алий Судынынъ махсус коллегиясы Асанин 
ве Юсуповларнынъ 359 санлы джинаий ишини бакъты ве шу иш боюнджа 
оларны «партия ве совет укюметининъ миллий сиясетини къаралавда, совет 
девлет къурумына къаршы куреш ичюн группа тешкилятландырувда ве 
дигер аксинкъилябий, миллетчилик фаалиетинде «къабаатлы» таныды“. 
Махкеме коллегиясынынъ 1951 сенеси 27—30 апрель куньлери отькерильген 


! Идрис Асанин. Бир авуч топракъ. Акъмесджит, 1997. С.9. 

? Исх. №95, 1950. Сентябрь 15 ве исх.№199, 1950 . Сентябрь 19 тарихлы весикъаларда. 
з Айны шу эсерде. С. 9. 

* Айны шу эсерде. С. 9. 

япыкъ махкемесининъ къарарынен «группа»нынъ башы эсап этильген 
Асанин — 25 йылгъа, Юсупов — 25 йылгъа, даа учь аркъадашларынынъ эр 
бири 10-ар йылгъа къатты лагерь джезасына укюм этильдилер»'. 

Идрис Асанин лагерьде де тынч отурмай, къалемини эп ишлете. Озюнинъ 
халкъ огърунда куреш ичюн берген Антына садыкъ йигит эр анги фурсаттан 
файдаланып, халкъны ватан огърунда курешке котермеге, къозгъатмагъа 
арекет эте. Онынъ 1953 сенеси «Печора» лагеринден язгъан «Койге мектюп» 
шиири де анджакъ шу макъсатнен язылгъандыр. 


КОЙГЕ МЕКТЮП 


Яры гедже... Барак юкълай, 
Мен де ятам агъач нарда. 
Юкъу къайда, бу гонъюльде 
Унутылмаз гъадап барда!.. 


Ёргъаныма сарынам да, 
Далам татлы умютлерге. 
Хаялланам, козь ташлайым 
Ёгъурылгъан тувгъан Ильге. 


Ана-юртум джав къолунда 
Оны Сырттан зулум басты. 
Виран олды халкъ варлыгъы 
Къабирлер де аякъ асты... 


Тувгъан халкъым Юрткъа асрет, 
Джан талаша не ерлерде?.. 

Бир залымнынъ хышымынен 
Эсаретте ят иллерде. 


Юкъу къача, джан тырнана, 
Тёшегимде откъа янам. 
Хаялларым тынчлыкъ бермей, 
Нефретлене, эфкярланам. 


Кене умют гъайрет бере, 

Дейим: «Раббим! Риджам Санъа: 
Бир имдат бер хор халкъыма 
Озь Юртуна къавушмагъа!..» 


' Шакир Селим. Идрис Асаниннинъ «Бир авуч топракъ» китабына кириш сёз. 
Акъмесджит, 1997. С.9—10. 

Ынджынма сен, аначыгъым, 
Огълунъ озюн унута деп. 
Къалыр артыкъ Печорада 
Яш башынен эджель беклеп. 


Эгер халкъым Юрткъа къайтса, 
Мен олырым «Юртлу татар». 
Эгер халкъым Юртсыз къалса, 
Меним кимге керегим бар?!.. 


Селям сёйле, азиз анам, 
Менден джумле койдешлерге. 
Чёрменсинлер бекленильген 
«Акъ огърунда!» курешлерге. 


Эр зулумнынъ бир сонъу бар... 
Буны сонъсыз демесинлер. 

Ич олмаса, гъафиль ятмай 
Бугъавларны кемирсинлер! 


(Идрис Асаниннинъ ватангъа къайтып кельген сонъ 1997 сенеси 
чыкъаргъан «Бир авуч топракъ» адлы шиирлер джыйынтыгъындан). 


Иште, бойле муим фактлар бар экен, шу фаджиалы йылларда эдебиятымыз 
юкъарыда айттыгъымыз киби затен олюм ястыгъында эди демек догъру 
экенми? Биз янъылмай экенмизми? Бир яки эки шаирнинъ! бойле арекетлерине, 
бойле иджадына эдебият демек, эдебиятымызнынъ арекетлери демек 
мумкюнми экен? Эбет, бир чечекнен яз олмай, дейлер. Лякин русларда «И 
один в полевоин», деп де айтыла. 

Занымызджа, Идрис Асаниннинъ о девирки курешчен арекетлери ве 
иджадыны, Эшреф Шемьи-заденинъ фаалиетини дегиль тек эдебиятымызнынъ 
Миллий арекетке къошкъан иссеси, о арекетке бир сильтем, деп танымакъ, 
айны вакъытта, бу арекетлер, бу чыкъышлар ве ондан сонъ 1956-1957 
сенелери Ташкент студентлерининъ, Самаркъанд ве дигер шеэрлердеки 
яшлыкънынъ ватан дуйгъулары ве миллий дуйгъулар иле бирлешювлери — 
булар эписи Миллий арекетимизнинъ башлангъычына къоюлгъан негизлер 
дегильми, аджеба? Миллий арекетимизнинъ тарихынен огърашкъанлар бу 
девирни терен тедкъикъ этмек, огренмек кереклер. Бунсыз акъикъат толу 
олмаз. 

Эшреф Шемьи-задеге кельгенде исе, 1944 сенеси халкъ сюрьгюн 
олунгъанда онынъ къорантасы Андижан виляетининъ Чинабад районына 


' Эшреф Шемьи-задени де козьде тутамыз. 

тюше. Район план болюгининъ мудири олып чалыша, сонъра медений- 
ярыкъландырув муэссисеси болюгине авуштырыла. Шу вакъытта, биринджи 
такъипнинъ джезасындан «къачкъан» Эшреф Шемьи-задени 1949 сенеси 
октябрь 4-те, текрар апске алалар. Ве бу сефер оны 25 йыл муддетке 
къапаталар. Шаирге чыкъарылгъан укюм къарарында джумледен шойле 
дениле: 

«Къырымтатарлар Къырымдан сюрьгюн этильгенден сонъ, 1944 
сенесинден башлап Шемьи-заденинъ совет къурумы, ВКП(б) ве халкълар 
даийсине нисбетен олгъан нефрети энъ кескин ве ачыкъ суретте ифаде олуна. 
Партия ве акимиет тарафыноан япылгъан бу тедбирлерни анъламайып, ве 
олар антисовет рухунда деп сайгъан Шемьи-заде контрреволюцион фаалиет 
ёлунен кетти...» 

Сталин ольген сонъ, 1954 сенеси декабрь 27-де Эшреф Шемьи-заде 
азатлыкъкъа чыкъа. 


Идрис Асаниннинъ ве онынънен берабер лагерьде булунгъан Эшреф 
Шемьи-заденинъ де фаалиетинден гъайры эдебиятымызнынъ бу 13 йыллыкъ 
девирине аит башкъа малюмат элимизде ёкъ. Олар лагерьде булунгъанда да 
тынч отурмадылар, халкъ огърунда озь фаалиетлерини анда да девам 
эттирдилер. Бу акъта Идрис Асаниннинъ сонъундан язгъан «Телькъоралар 
артында» серлевалы хатырлавына! бакъынъыз. Бу эки шаирнинъ 
такъдирлеринен меракълангъанларгъа «Йылдыз» журналыныньъ 1999 сенеси 
6-нджы санында басылгъан «Эки шаир — бир такъдир» адлы очеркимизге 
мураджаат этмелерини тевсие этемиз. 


ИДРИС АСАНИН 7227 сенеси октябрь 12-де Багъчасарай районы 
Фоти-Сала коюнинъ Аджы-Мевлют мааллесинде, Асан-Челебининъ аилесинде 
догъды. Асан Челеби Фоти-Сала коюнде урьметли адамлардан бири оларакъ 
оны джемаат чокъ вакъыт сакълап къалдырса да, бунъа бакъмадан, Асан 
эмдже 1934—1940 сенелери сиясий къувгъунлыкъкъа огъратылды. 

Асан эмдженинъ аилесинде Идрис он бир баладан докъузынджысы эди. 
О, 1933—1940 сенелери Фоти-Сала коюндеки еди йыллыкъ татар мектебинде 
окъуды. Мында еди сыныфны битирип, 1940 сенесининъ сентябрь айында 
Коккозь коюндеки Ибраим Чолакъ адына койлю татар яшлары мектебинде 
окъувыны девам этти. Идрис истидатлы, зийрек, сыдыргъы яхшы окъугъан 
талебелерден эди. Онынъ тарихкъа ве эдебияткъа олгъан мерагъыны, 
шиириетке олгъан истидадыны ачувда ве инкишафында буюк роль ойнагъан 
оджалар, бу мектепте татар тили ве эдебияты дерси берген Зекки 


' «Йылдыз». 1997. №№3,4. 

Менсеттаров ве сыныф рехбери Илья Башкиров эдилер. 1941 сенеси немсе 
ордусы Къырымгъа басып киргенде Идрис 9-ынджы сыныф талебеси эди. 
1942 сенесининъ кузюне къадар Идрис тувгъан кою Фоти-Салада озь 
аилесинде булунды. Уйкен огъланлары дженкте олгъан ихтияр бабасына 
ходжалыкъ ишлеринде ярдым этти. 

Оккупация йыллары 1942 сенесининъ октябрь айында Албат районынынъ 
меркезинде 7—8 сыныфларны мувафакъиетнен битирген истидатлы 
къырымтатар балалары ичюн бир лицей ачылды. Онынъ ачылмасына 
тешеббюсчи Къырым мусульман комитети олып, ортагъа сюрюльген 
макъсадынен «Авропа медениетине якъынлашмакъ ичюн латин элифбеси ве 
немсе тилини огренмек» эди. Арадан эппий вакъыт отькен сонъ, 
анълашылгъанына коре, бу сёзлер асылында немсе алий команданындан 
рухсет алмакъ ичюн айтылгъан маначыкъ экен. Акъикъатта исе мында эски 
татар оджалары район боюнджа къабул этильген бу балаларгъа Къырым 
тарихы, татар эдебияты, арап ве латин элифбеси, ислям тарихы ве ахлякъ 
дерслери бердилер. Арбийлернинъ терс бакъкъаны себепли къыскъа муддетли 
олса да, лицей девири Идриснинъ миллий анъынынъ шекилленмесине буюк 
тесир быракъты. Хусусан, мында дерс берген, озь девринде Истанбул ве 
Бейрут алий окъув юртларында дерс алгъан оджалардан Абляким Ильмий 
ве Суфьян эфендилер бар эдилер. 

Идриснинъ эдебий яратыджылыгъы мектеп йылларында башланды. 
Онынъ ильки шиири ве икяечиклери 1939—1941 сенелери мектеп дивар 
газеталарында басылды. Идриснинъ балалыкъ чагъында язгъан эсерлеринден 
сакъланып къалгъан бир шиири олса, о да «Сафие битайнынъ козьяшлары» 
адлы шииридир. Бу шиир Идриснинъ койдеши, башлангъыч мектепте дерс 
берген оджапче, 1942—1943 сенелери Фоти-Салада гизли ватанпервер 
тешкилятынынъ иштиракчиси Сайде оджапченинъ гестапо тарафындан 
якъаланып къатиль этильмесине багъышлангъандыр. 

Идриснинъ дюньябакъышында кельмешеклерге, баскъынджыларгъа 
нефрет — онда аиле ве мектеп (1942—1943) тербиеси нетиджесинде асыл 
олгъан акъикъий дуйгъудыр. Онынъ фикриндже олсун Сырттан кельген рус 
баскъынджылары, олсун Батыдан кельген алман ишгъальджылары — эписи 
бир къырымтатар юртуны харабеге чевирген ягъмаджылардыр. Бу акъта 
Идрис 1944 сенесининъ бааринде алман ишгъальджыларынынъ бу ерден 
къачып, рус аскерлерининъ къайтып кельгенини тарифлеген бир шииринде 
вакъианы шойле акс эте; 


«Атеш сачып кельди олар 

Кийик ульке, узакъ якътан. 
Ватаныма толуштылар 
Къаракълардай дёрт-бир якътан. 

Этеджеги чокь оларнынъ, 

Къолунда йип,.. Яшырса да. 
Баскъын кетти... Баскъын кельди, 
«Къуртарам!» — деп багъырса да». 


1944 сенеси 18 майыс танъында бутюн семетдешлеримизнен бирге 
сюрьгюнликке огъратылгьан Асан эмдженинъ къорантасы Самаркъанд 
виляетининъ Митан районына тюшти. Озьбекистанда агъыр сытма 
хасталыгъы зуур эткен районлардан бири Митанда къыскъа вакъыт ичинде 
юзлернен къырымтатар къоранталары бир тамам олип биттилер. Бу эджельсиз 
ольгенлер арасында Идриснинъ бабасы, анасы, даа якъында джебэден келип 
къорантасына къавушкъан агъасы ве онынъ эки баласы, омюр аркъадашы, 
джебэде олгъан аптеси ве онынъ эки баласы, экинджи аптеси ве онынъ бир 
баласы бар эдилер. 

1945 сенеси март айында, бутюн къоранта азалары олип биткен ве ялынъыз 
он эки яшында къыз къардашынен къалгъан Идрис ат аранларында яшап 
юрьди, колхозда памукъ чёллеринде кетменнен чалышты. 

Сонъра, 1948 сенеси о, юкъарыда айткъанымыз киби, Самаркъанд 
оджалар институтынынъ тарих факультетине гъиябий окъумагъа кирди. 

Идриснинъ эвини халкъ арасында къол-къолдан юрьген шиирлери ичюн 
биринджи кере 1947 сенеси январь 27 геджеси тинттилер. Тинтюв вакътында 
бир чокъ шиирлери ведигер къолязмаларыны алдылар. Бу джумледен онынъ 
18 майыс фаджиасынен багълап язылгъан, 19 сутка девам эткен агъыр 
ёлджулыкъны акс эттириджи «Козьяшларнен суварылгъан ёллар» 
повестининъ къолязмасыны ве «Бу тюш дегиль» поэмасынынъ биринджи 
къысмыны да алдылар. 

Идрисни веонынъ тюрк аркъадашы Юсуповны юкъарыда айттыгъымыз 
киби халкъ арасында «Совет къурумына къаршы тешвикъат алып барув»да 
ве бу «къурумнен куреш ичюн яшлардан группа тешкилятландырув»да 
къабаатладылар. 

МГБзинданлары ве Узакъ Шимальнинъ агъыр иш лагерьлери Асаниннинъ 
ирадесини сындырмады. О Самаркъанд зинданларында биле къалемини 
ташламады. Идрис мында «Азиз халкъым, айрылдыкъ» (1950 с. декабрь), 
«Йырла, сазым» (1951 с. март) эсерлерини язды. Чаресини тапып оларны суд 
залындан семетдешлерине еткизди. Шималий Урал, Печора лагерьлеринде 
къазма-курек, балта-пычкъынен чалышса да, кене язмакъны девам этти. Анда 
о буюк шаиримиз Эшреф Шемьи-заденен, намлы артист Халид Гурджинен, 
эким Амет Озенбашлынен бир лагерьде булунды. 

О озюнинъ «Самара-Пересыльная» (1951), «Аптеме», «Гизли сырларым», 
«Ватан дуйгъусы», «Нефрет», «Анама мектюп» (1952), «Иблиснинъ олюми», 

«Койдешлерим», «Къара, къонъур булутлар», «Сагъындым сени» ве даа 
бир чокъ шиирлерини 1953—1955 сенелери лагерьлерде язып, чешит 
васталарнен тувгъанларына ёллады. Ватан ичюн, тувгъан халкъы ичюн 
курешке ант эткен шаир балтанен, пычкъынен дагъда чалыша, амма онынъ 
эсерлери халкъкъа хызмет эте, халкъны, яшларны курешке къозгъай, курешке 
азырлай эдилер. 

Сталин ольген сонъ 1956 сенеси Асанин лагерьден къуртулып чыкъа. 

Азатлыкъкъа чыкъкъанынынъ биринджи кунюнден Идрис Асанин 
институткъа кирип, яры ёлда къалгъан окъувыны девам этмеге иришти. 
Куньдюзлери Самаркъанддаки химия заводы къуруджылыгъы трестинде 
нормировкаджы, уста вазифелеринде чалышты. «Аксинкъиляпчы», 
«миллетчи» лагъабы омюрлик такъылгъан Асанинге не оджалыкъ, не де 
журналистлик боюнджа ишлемек къатиен ясакъ эди. Махсус бильгиси ёкъ 
маначыгъынен оны прораблыкътан юкъары котермей эдилер. Бу ачыкъ 
къувгъынлыкълардан иддетленген Асанин 1965 сенеси Ташкент Политехника 
институтына кирди ве 1970 сенеси бу институтнынъ санайы-къуруджылыкъ 
факультетини мувафакъиетнен битирди. 1987 сенесине къадар 
«Самаркандхимстрой» трестининъ идарелеринде месуль ребер вазифелеринде 
чалышты. 

1957 сенесинден башлап онынъ шиир ве макъалелери «Ленин байрагъы» 
саифелеринде сийрек олса да, басылып турды. Лякин кечмиште сиясий 
махкеме джезасы алгъан, миллий арекет етекчилеринден бири олгъан 
Асаниннинъ эдебий фаалиети КГБнинъ даимий дикъкъаты алтында турлы. 
Халкъымызнынъ фаджиасына веакъсыз сюрьгюнликтеки агъыр вазиетине 
мунасебети олгъан шиирлерини ве макъалелерини эдебий лагъап иле я да 
бир ортакъ муэллиф(соавтор)нен къошулып бастыра башлады. Меселя, 
«Къартийнинъ дженк хатыралары» (яхут «Багъчасарай фаджиалары») 
«Ленин байрагъы» 1966. №18, «Зулум тарихындан бир саифе» (яхут 
«Таракъташ фаджиасы») «Ленин байрагъы» 1967. №18, март 18. Бу 
весикъалы икяелер басылып башланды, лякин чокъкъа бармай КГБнинъ 
тазыйкъынен токътатылды. 

Асанин чокъ язгъан, лякин аз басылгъан истидатлардан биридир. Онынъ 
чокъ йыллыкъ иджады факъат бир эсас мевзугъа — ватансыз къалгъан, 
гъурбетликке сепильген, акъсыз ерде махв олмакъта олгъан азиз 
миллетимизнинъ фаджиалы такъдирине багъышлангъандыр. О озь 
эсерлеринде фаджианынъ акъибетлерини икяе этмекнен бирге бу вазиетнинъ 
себеплерини ве шу вазиеттен чыкъмакъ ёлларыны да косьтермеге тырыша, 
халкъымызнынъ озь тарихий Юртуна къайтарылмасы ве миллий 
акъларынынъ толусынен тикленмеси огърунда курешке чагъыра. 

Идрис Асаниннинъ эсерлерини окъур экенмиз, биз эр шейден эвель 
халкъымызнынъ ватан къайгъысыны, атта аятта сакъланып къалув 

къайгъысыны коремиз. Башкъа тюрлю олмакъ да мумкюн дегиль. Эр бир 
инсан, эр бир зат эр шейден эвель озь юрек агърысы акъкъында сёйлей. 
Асаниннинъ юрек агърысы — онынъ азиз халкъынынъ агъыр вазиетидир. 
1956 сенеси лагерьден къайтар экен, язгъан биринджи эсери «Афу эт, азиз 
халкъым!» шииринде халкънынъ такъдири акъкъында сёйлей де, сонъ: 


«Мен кене эминим, мерд несиль келеджек, 
Адалет курешин леззетин биледжек. 

Батырлар мирасы — кок-ешиль байрагъынъ 
Астында джем олып, Ниетке етеджек. 
Умютим пек буюк. О кунни корермиз, 

Чин эвлят борджуны биз санъа одермиз», — дей. 


1988 сенеси Идрис Асанин Ватангъа къайтып кельди, Багъчасарайда 
ерлешти. Иджадий яратыджылыгъы даа зияде кенишледи. 1997 сенеси 
эдебий-медений джемаатчылыгъымыз Идрис Асаниннинъ 70 йыллыкъ 
юбилейини тантаналы суретте къайд этти. Бу мунасебетнен онынъ «Бир авуч 
топракъ» адлы буюк колемде шиирлер джыйынтыгъы нешир этильди. Шаир 
70 яшында озюнинъ биринджи китабыны корьди. Джыйынтыкъкъа онынъ 
1944 сенесинден башлап, бутюн девирлерде язгъан шиирлери ве 
терджимелери кирсетильди. 1991 сенеси Идрис Асанин И Къурултайнынъ 
делегаты олды. 

Идрис Асаниннинъ олсун халкъ арекетининъ фааль курешчиси 
сыфатында, олсун бир языджы я да джемаат эрбабы сыфатында, бугуньки 
къайгъы ве къасевети - халкъымызнынъ ал-азырдаки вазиетидир. 
Шаирнинъ «Юрт ичюн», «Хан-Чайырда къыш акъшамы», «Эски юртта» 
киби ведаа бир чокъ шиирлери халкъымызнынъ бугуньки агъыр вазиетини 
ифаде этелер. 

Идрис Асанин дегенде, биз догърудан-догъру озь шиирлери, озь иджадий 
фаалиети ичюн къапатылып, мисильсиз гъаддар совет репрессия аппаратынынъ 
бутюн амансыз чемберлеринден кечкен ве сагъ къалып, бугуньде Ватанда 
яратыджылыкъ фаалиетини девам эткен бирден-бир екяне къырымтатар 
шаирини коремиз. Онынъ къырымтатар эдебиятында ишгъаль эткен ери де 
бунынънен бельгиленмектедир. (Идрис Асанин ве онынъ яратыджылыгъы 
акъкъында малюматлар онынъ 1997 сенеси Акъмесджитте чыкъкъан «Бир авуч 
топракъ» китабына Шакир Селимнинъ язгъан «Ватан курешине ве шиириетке 
берильг ен омюр» серлевалы кириш макъалесинден алынды). 


405 


ЭР ГЕДЖЕНИНЪ ТАНЪЫ БАР 


Эр алда, Аллаһ бар экен, 1957 сенеси де келип етти... 


Сталин репрессияларынынъ устюни ачкъан ве шахскъа табынув сиясетини 
кесен-кес къаралагъан ХХ съездден сонъ мемлекетте сиясий ве ичтимаий 
омюрдеки эйи йылышувлар тесиринен Озьбекстанда да дигер миллетлернинъ 
медениетлерини инкишаф эттирюв саасында белли бир арекетлер башланды. 
Бу девирде гъаевий-сиясий ве маневий икълим баягъы денъишти ки, бу 
денъишмелер къырымтатарларнынъ да миллий медениетини, тили ве 
эдебиятыны ёкъ олувдан къуртармакъ, оны сакълап къалмакъ ве яшатмакъ 
ичюн азгъана олса да имкян догъурды. Уйкен несиль языджыларымыз ве 
оларнынъ артындан етишип кельген яш несиль иджаткярлары бу имкяндан 
файдаланмагъа арекет эттилер. 

1957 сенеси майыс 1-ден Ташкентте ана тилимизде «Ленин байрагъы» 
газетасы чыкъып башлады, республика радиосындан къырымтатар тилинде 
даимий эшиттирювлер башланды, сонъундан «Къайтарма» адыны алгъан 
къырымтатар оюн ве йыр ансамбли, кене шу йылы Озьбекстан языджылары 
бирлиги янында Къырымтатар эдебияты секциясы мейдангъа кетирильди ве 
о секция озь этрафына къарсанбалы йыллардан сагъ къалгъан эдиплерни 
бирлештирди. Иште къырымтатар эдебияты он учь йыллыкъ аман-аман 
бутюнлей токътап къалувдан сонъ, «Ленин байрагъы» газетасынынъ 
чыкъувынен янъыдан джанланып башлады. Къырымтатар эдебияты 
секциясынынъ негизини тешкиль эткен языджыларымыз Шамиль Алядин, 
Абдуреим Алтанълы, Абдулла Дерменджи, Эшреф Шемьи-заде, Юсуф Болат, 
Зиядин Джавтобели, Раим Тынчеров, Решид Мурад, Фетта Аким, Гъафар 
Булгъанакълы ве дигерлер эдебиятымызнынъ сюрьгюнлик муитинде къайта 
баштан джанланып башламасына хызмет эттилер. Къырымтатар эдебияты 
секциясына чокъ йыллар языджылар бирлигининъ аппаратында чалышкъан 
Шамиль Алядин реислик япты. Айры девирлерде языджылардан Черкез-Али, 
аз бир вакъыт Закир Къуртнезир ве сонъки йылларда Айдер Осман ве Сафтер 
Нагаев де секциягъа реислик яптылар. 

Шуны айтмакъ лязим ки, къырымтатар эдебияты секциясы къырымтатар 
языджыларыны бирлештирип, девир шараитына коре, яш языджыларнынъ 
осьмесине, къырымтатар тилинде китапларнынъ нешир этильмесине, 
языджыларнынъ сафлары артмасына, языджыларнынъ иджадий джеэттен 
осьмеси ве пишкинлешмесине ве умумен эдебиятымызнынъ, эдебий 
тилимизнинъ шу шараитта яшап турмасына, адым-адым олса да, 
илерилемесине, эдебий аятнынъ бир дередже олса да, къайнап турмасына 
хызмет этти. 

Айны шу 1957 сенеси сюрьгюнликте къырымтатар языджыларынынъ 

эсерлеринден тертип этильген биринджи джыйынтыкъ нешир этильди. «Баарь 
эзгилери» адынен чыкъкъан бу джыйынтыкъкъа языджыларнынъ икяелери, 
очерклери, шиирлери кирсетильди. Дженк акъибети ве 1944 сенеси бутюн 
халкъымызнынъ башына тюшкен сюрьгюнлик фелякети юзюнде он алты 
йыллыкъ меджбурий дургъунлыкътан сонъ бу ана тилимизде чыкъкъан 
биринджи китап олды. 1958 сенеси исе языджыларымызнын»ъ эсерлеринден 
тертип этилип, рустилинде «Дни нашей жизни» адлы джыйынтыкъ чыкъты. 

Языджы ве шаирлеримиз ильки йылларда озь эсерлерини кучюк колемнен 
афтада эки кере чыкъкъан «Ленин байрагъы» газетасында бастыра эдилер. 
1968 сенесинедже исе къырымтатар тилинде йылда бир дане китапчыкъ чыкъа 
эди. 1965 сенеси «Ленин байрагъы» буюк колемнен афтада учь кере чыкъып 
башлагъан сонъ, онда эдебий эсерлер дердж этюв имкяны баягъы артты. 
Газетада арды-сыра «Эдебият саифелери» берилип турды. Амма къалем 
саиплерининъ сайысы да эп артты. Бу девирде энди эдебиятта ильки 
эсерлерини та дженктен эвель бастырып башлагъан несиль эдебиятчылары: 
Риза Халид, Сеитумер Эмин, Энвер Селямет, Ремзи Бурнаш, Черкез-Али, 
Якъуб Зекки, Джевдет Аметов, Джеваире Меджитова, Юнус Темиркъая, 
Амет Мефаев, Зейнеп Аббасова, Мамбет Алиев, Ибраим Паши, Эшреф 
Ибраим ве дигерлер эдебиятта фааль чалышып башладылар. Олардан Риза 
Халид, Сеитумер Эмин, Энвер Селямет, Якъуб Зекки, Черкез-Али, Джевдет 
Аметов, Ремзи Бурнаш, Ибраим Паши сонъундан СССР языджылары 
бирлигининъ азалары олдылар. Булардан башкъа СССР языджылары 
бирлигине сонъра даа бир сыра иджаткярларымыз къабул олундылар. Булар: 
Урие Эдемова, Риза Фазыл, Закир Къуртнезир, Айдер Осман, Эрвин Умеров, 
Эмиль Амит, Рустем Муединов, Нузет Умеров, Билял Мамбет, Шакир 
Селимов, Иса Абдураман, Сафтер Нагаев, Аблязиз Велиев, Мамбет 
Аблялимов, Шерьян Алиев, Рустем Алиев, Амет Адильдир. Озь къалемлерини 
айны шу девирде пишкинлештирген Эскендер Фазылны, Шевкет 
Рамазановны, Рефат Чайлакъны да бу несильге къошмакъ мумкюн. Бундан 
башкъа озь эсерлеринен газета ве журналда мунтазам суретте корюнип 
тургъан Къуртсеит Амет, Мустафа Ибраим, Энвер Къафадар, Юсуф Аким, 
Джафер Къуртсеитов, Джемиль Сарычев, Нури Къуртмоллаев ве бир сыра 
дигер муэллифлер де бар эдилер. Табиий ки, ичине янъыдан джан кирип 
башлагъан эдебиятымыз ичюн, озь къалемлерини эп пишкинлештирген 
языджы ве шаирлеримиз ичюн газета саифелери энди гъает тарлыкъ эте эди. 

Буны козь огюне алып, Озьбекстан языджылары бирлигине ве Озьбекстан 
Компартиясы Меркезий Комитетине мураджаат этип, махсус мектюп 
язувымыз нетиджесинде Ташкенттеки Гъафур Гъулам адына нешриятта 1968 
сенеси айры къырымтатар эдебияты редакциясы мейдангъа кетирильди ве 
шундан сонъ къырымтатар тилинде йылда умумен 100 басма табагъы 
колеминде 13—14 китап чыкъарылып башланды. Бу исе энди эдебиятымыз о 

дередже етерлик олмаса да, белли бир инкишаф ёлуна мине башлады демек 
эди. Бир группа яш языджыларымызнынъ мураджаатына бинаэн Озьбекстан 
Компартиясы Меркезий Комитетининъ къарарынен 1976 сенеси 
къырымтатар тилинде йылда эки кере «Йылдыз» эдебий альманахы чыкъып 
башлагъан ве 1980 сенеси бу альманах эки айда бир кере чыкъкъан эдебий- 
бедиий ве ичтимаий-сиясий журналгъа чевирильген сонъ, 
языджыларымызнынъ ве хусусан яшларнынъ эсерлерини басмакъ имкяны 
баягъы артты. Бундан сонъ янъы догъгъан эсерлернинъ: романлар, повестьлер 
ве икяелернинъ, поэма ве шиирлернинъ аман-аман эписи илькиде журнал 
саифелеринде басылмакъта. 

Сексенинджи сенелерде эдебият алемине яш къалемлернинъ даа бир янъы 
акъымы кирип кельди. Олар пек чокъ олмасалар да, эдебиятымызгъа 
озьлериндже бир тазелик кирсеттилер. Булар Сабрие Сеутова, Айше 
Кокиева, Юнус Къандымов, Таир Халилов, Шукри Аппазов, Венера 
Ибраимова. Олар да сонъра СССР я да Украина языджылары бирлигининъ 
азалары олдылар. Оларнынъ сырасында Решид Мемишни, Певат 
Аджрединовны, Васфие Къыпчакъованы, Рустем Джелилевни, Гульзар 
Дерменджини, Джафер Къуртсеитовны ве дигерлерни къайд этмек мумкюн. 

Эбет, юкъарыда къайд эттигимиз киби, дургъунлыкъ девиринде юзь 
алгъан чешит сынъырланув ве ясакълардан толайы языджы ве шаирлеримиз 
озьлери истеген эр анги мевзугъа мураджаат этмектен аджиз эдилер. Меселя, 
языджынынъ рухуна, анъына, талабына, истегине энъ якъын олгъан тувгъан 
юрт, ана-Ватан, денъиз ве дагъларгъа, озь халкъынъа севги мевзулары, 
халкънынъ кечмиши ве тарихына аит мевзулар бизим языджылар ичюн 
бутюнлей ясакъ этильген эдилер. Бизге Ватан, тувгъан юрт, денъиз, сельби 
киби сёзлерни язмакъ бир якъта турсын, атта халкънынъ адыны, яни 
къырымтатар деп язмакъ биле ясакъ эди. Бойле муитте, бойле шараитте 
эдебияттан кереги киби осювни, кереги киби инкишаф этювни, мевзу 
кенишлигини, мундеридже теренлигини беклемек къыйын эди. Бунъа 
бакъмадан языджыларымыз озь имкянларына коре эсерлер яратмагъа, эдебий 
тильни ве эдебиятымызны белли бир черчиведе олса да, яшатмагъа гъайрет 
эттилер, базыда исе юксек бедиий севиеде, кучьлю эсерлер де яраттылар. 

Сербест эмек, ишчи аяты, экинджи джиан дженки эдебиятымызнынъ эсас 
мевзуларындан бири олдылар. Языджыларымызнынъ вакъиаларны кениш 
къаврап алув усталыгъы артты. Дженктен сонъки къырымтатар 
эдебиятынынъ характерли чизгилеринден бири шу ки, онда несир жанры 
етекчиликни эльге алды. Хусусан эдиплер озьлерининъ эвельки несильден 
фаркълы оларакъ несирнинъ буюк жанры — романгъа мураджаат этмеге 
джурьатландылар. Къырымтатар языджылары земане халкъ омюринен 
джиддий меракъланып башладылар, олар озь эсерлеринен халкъ 
ходжалыгъыны тиклев, дженктен сонъки къыйынлыкъларнынъ огюни алув 


408 


ве ичтимаий адалет ичюн курешни бедиий суретте айдынлатмагъа 
тырыштылар. 

Языджыларымызнынъ дженктен сонъки иджадында кой 
ходжалыгъындаки коллектив эмек ве халкъ ходжалыгъыны санайылаштырув 
мевзусы эвелькине нисбетен даа кениш айдынлатылды. Эдебият совет 
халкъынынъ арбий джесюрлигини косьтерювни де озюнинъ эсас 
мевзуларындан бири этип алды. Шамиль Алядин, Абдулла Дерменджи, Раим 
Тынчеров ве Решид Мураднынъ повестьлери, Абдуреим Алтанълы, Эшреф 
Шемьи-заде, Сеитумер Эмин ве дигерлерининъ поэмалары фашизмнен куреш 
йылларындан сонъ дженк акъкъында язылгъан ильки эсерлер олып, оларда 
кутьлевий халкъ къараманлыгъынынъ маиети ачылып берильди, дженкни 
умумийлештирильген тарзда даа кениш тасвирлев башланды. 

«Ленин байрагъы» газетасы къырымтатар тилинде екяне девирий матбуат 
органы олгъанына бакъмадан, бутюн къырымтатар эдиплерининъ, шу 
джумледен иджат мейданына янъы келип кирген яш шаир ве языджыларнынъ 
да эсерлерини дердж этип кельди. Бу ерде газетанынъ къырымтатар 
эдебиятыны янъыдан джанландырувдаки ролюни айрыджа къайд этмек лязим, 
онынъ истидатлы иджадий яшларны тербиелевде, эдебий тильни сакълап 
къалув ве мукеммеллештирювдеки хызметлери юксек къыйметке ляйыкътыр. 

Совет эдебиятында дженктен сонъки девирде земаневий мевзуларгъа 
гъайретли бурулыш башланды, куннинъ мусбет айдын образларыны 
яратувгъа ынтылув етекчи роль ойнады. Эльбет, бу девирде конфликтсизлик 
назариеси, дургъунлыкъ укюм сюргенине бакъмадан, халкънынъ инкъилябий 
тарихыны косьтерюв вазифеси эдебият огюнде тура эди. Бу мевзугъа ильки 
мураджаат эткенлерден бири Джемиль Сейдамет дженктен эвель язгъан 
«Уфукъкъа догъру» романыны анджакъ дженктен сонъ китап этип бастырды 
ве бу эсеринде о халкъ ичинден чыкъкъан ве онъа садыкълыкънен хызмет 
эткен янъы къырымтатар совет зиялысынынъ шекилленюв джерьяныны 
косьтерди. 

Дженктен сонъ кучюк несир жанры да илериледи ве уйкен несиль 
языджыларынен берабер алтмышынджы сенелерде эдебияткъа кельген яш 
эдиплер де бу жанрларда фааль чалыштылар. Бу эдиплернинъ икяе ве 
очерклеринде адамларнынъ тынч эмеги, оларнынъ омюр тарзы, 
коллективнинъ адамгъа тесири, къардаш халкъларнынъ достлугъы 
тасвирленильди. Бу девирде Шамиль Алядин, Юсуф Болат, Абдулла 
Дерменджи, Абдуреим Алтанълы, Эшреф Шемьи-заде, Зиядин Джавтобели 
ве дигерлери публицистика саасында да семерели иджат эттилер. 

Къырымтатар несири умумен дженктен сонъки девирде гъаевий-бедиий 
джеэттен осьмеге ынтылды ве мемлекетимиздеки къардаш халкълар 
эдебиятлары сафындан белли дереджеде ер алды. Эльбет, о озь вазифесини 
толусынен эда этти демек догъру олмаз. Дургъунлыкъ девирининъ эскенджеси 

алтында о, халкънынъ агъыр талийинен багълы бир сыра мевзуларны атлап 
кечмеге, дженк йыллары ве ондан сонъки девирнинъ акъикъий манзарасыны 
ачып берюв ерине эр шейни яраштырып косьтерюв ёлуна минмеге меджбур 
олды. Яни юкъарыда айтылып кечильген себеплерден толайы 
халкъымызнынъ фаджиалы такъдири, онынъ мукъаддес арзу-хаяллары, истек 
ве ниетлери, ватан асретлиги, онынъ озь тувгъан юртуна ынтылувы киби 
меселелер эдебиятта озь аксини кереги киби тапып оламады. Даа догърусы 
буны яптыртмадылар. 

Эр алда, къырымтатар шаирлерининъ дженктен сонъ язгъан эсерлеринде 
земаненинъ халкъ омюринен багълы куньделик истисал, турмуш, севги, 
озьара мунасебетлер, достлукъ меселелерини айдынлатувгъа ынтылыш 
сезильди. Дигер къардаш халкъларнынъ шиириетинен озьара алякъанынъ 
къуветленюви шиириетимизнинъ де белли дереджеде инкишафына ярдым этти. 
Шиириетнинъ мевзу даиреси кенишледи, онынъ жанр шекиллери 
зенгинлешти. Хусусан уйкен несиль шаирлери семерели чалыштылар. Эшреф 
Шемьи-заде, Абдуреим Алтанълы, Зиядин Джавтобели, Гъафар 
Булгъанакълы, Ремзи Бурнаш, Энвер Селямет, Черкез-Али, Риза Халид, Амет 
Мефаев, Сеитумер Эмин, Джеваире ве дигерлернинъ атешин сатырларында 
халкъымызнынъ яратыджылыкъ эмеги, Совет Ордусы аскерлерининъ 
къараманлыгъы, сабыкъ аскерлернинъ тынч эмеги шерефлендирильди. 
Къырымтатар шаирлерининъ дженкявер руху, терен гъаевийлигинен рус 
совет шиириетининъ мешур векиллери Н.Тихонов, А.Сурков, К.Симонов, 
къардаш халкълар эдебиятларындан М.Рыльский, С.Вургъун, Гъ.Гъулам, 
Къ.Къулиев, Д.Кугультинов ве дигерлерининъ эсерлеринен аэнкдаштыр. 
Къырымтатар шаирлери, ичтимаий адалетсизликке огърагъан тувгъан 
халкъынен бирликте, озьлерининъ агъыр иджат шараитлерине бакъмадан, 
тюшкюнликке къапылмадылар, акъикъий интернационализм, халкъларнынъ 
бозулмаз достлугъы гъаелерини бедиий суретте тасвирледилер, бу саада 
мувафакъиет къазандылар. 

Шиириетте поэма жанры озь инкишафыны тапты. Бу девирде яратылгъан 
къырымтатар поэмаларында халкъ шиириетининъ аньанелери девам 
эттирильди. Къырымтатар реалистик поэмасынынъ инкишафы энъ зияде 
Эшреф Шемьи-заденинъ адынен багълыдыр. Онынъ «Алиме» ве «Тогъан 
къая» поэмалары бунъа яхшы мисаль ола билир. Решид Мураднынъ «Кок 
тарлада догъгъан дестан», Черкез-Алининъ «Гулистан къызы», «Солмаз 
чечеклер», Абдуреим Алтанълынынъ «Къанатлы къуванчым», Сеитумер 
Эминнинъ «Атешли ёллар», Юнус Темиркъаянынъ «Акъсув къызы», Энвер 
Селяметнинъ «Башакъ», Риза Халиднинъ «Лейтенантлыкъ йылларым», Амет 
Мефаевнинъ «Гульнара», Джеваиренинъ «Унутылмаз саифелер» киби ве 
дигер поэмалар къырымтатар шиириетинде муим ер алдылар. Дженктен 
сонъки къырымтатар шиирий эпосында эмек мевзусы эсас ер алды, халкълар 

достлугъы мевзусы да кениш ишленильди. Эдебиятымыз бутюн чокъ миллетли 
совет эдебияты киби бу девирнинъ характерли хусусиетини акс эттирди. 
Эсерлернинъ гъаевий-бедиий дереджелери, омюрнинъ ве эдебий 
къараманнынъ эстетик концепциясы олдыкъча денъишти. 


СЮРЬГЮНЛИК ДЕВРИ НЕСИРИМИЗ 


Къырымтатар эдебиятынынъ 60-ынджы сенелердеки муим чизгилеринден 
бири, несирнинъ бутюн жанрларынынъ кениш сильтем алувындадыр. Очерк 
жанрынынъ кенищ ёл алувы языджыларнынъ омюрнен сыкъы багъ тутувына 
яхшы мисальдир. Очеркчилернинъ дикъкъаты, биринджи невбетте, илери 
адамларнынъ аяты ве эмегине догърултылды. Муэллифлернинъ бир 
чокълары озь къараманларынынъ ички дюньясыны ачып берювге зияде 
дикъкъат эттилер. Языджынынъ фактны талиль этювге тенкъидий янашувы, 
проблемаларны ачувгъа ынтылувы къырымтатар очеркинде янъылыкъ олды. 
Бойле башлангъыч сонъундан эдебияткъа кельген яшлар тарафындан 
къуветлендирильди ки, янъы адлар оны даа янъы фикирлернен 
зенгинлештирдилер. 

Бу ал яш эдиплер Айдер Осман, Урие Эдемова, Эрвин Умеров, Риза 
Фазыл, Эмиль Амит, Сафтер Нагаев, Аблязиз Велиев, Рустем Алиев ве 
дигерлерининъ эсерлери ичюн характерлидир. Олар икяе ве очерк 
жанрларыны баягъы джанландырдылар. Мевзу черчивелери баягъы 
кенишледи. Оларнынъ очерклери ве икяелеринде илери эмекчилернинъ 
психологик портретлери яратылды. Новелла жанрында земане мевзусы эп 
пекинди. Бир чокъ новеллаларда социаль мевзусы, халкъкъа, ватангъа севги 
мевзуларынен сыкъы багълы оларакъ ишленильди. 

Етмишинджи йылларда заманнынъ актуаль мевзуларында яратылгъан 
реалистик повесть ве романлар къырымтатар эдебиятынынъ бу шараитта 
эльде эте бильген хусусий енъишлеридир. Раим Тынчеровнынъ «Баарь 
танъында», Шамиль Алядиннинъ «Теселли», Черкез-Алининъ 
«Догъмушлар», Тимур Дагъджынынъ «Унутылгъан йыр» повестьлери 
джемиетнинъ земаневий омюринден алынып язылгъан эсерлер оларакъ янъы 
омюр тарзыны терен эстетик талиль этюв эсасында догъдылар. 

Бу девирнинъ эсас хусусиети — къырымтатар эдебиятында роман 
жанрынынъ илерилевидир. Несир жанрынынъ энъ ири шекили олгъан 
романлар язылгъаны эдебиятымызнынъ черчивеси бир дередже даа 
кенишлегенини косьтермекте. Шамиль Алядиннинъ «Эгер севсенъ» (1961) 
ве «Рузгярдан саллангъан фенерлер» (1969), Юсуф Болатнынъ «Саф юреклер» 
(1962) ве «Анифе» (1969), Решид Мураднынъ «Дагълар сонатасы» (1968), 
Сеитумер Эминнинъ «Ираде дерьясы» (1971), Черкез-Алининъ «Сабалар 

къучагъында» (1973) ве дигер романлар бу фикримизнинъ делилидир. 
Бутюн совет эдебиятында олгъаны киби, о вакъытта къырымтатар 
несирининъ де меркезинде эмек мевзусы етекчи эди. Юкъарыдаки 
романларнынъ эксериети ичюн де бу характерлидир. Бу эсерлернинъ гъаевий- 
бедиий севиелери бирдайын олмаса да, оларны маневий джеэттен зенгин, озь 
девринен терен ве сыкъы багълы шахс оларакъ къараманларынынъ социаль 
актив позицияларыны тасдикълавгъа ынтылув бирлештире. Оларда шимдики 
девирни терен анъламагъа, умуминсаний, ахлякъий-этик проблемаларнынъ 
янъы чизгилерини корьмеге ярдым эткен узакъ ве якъын тарихтаки вакъиалар 


муджессемлешкендир. 


Бу, хусусан дженктен сонъки къырымтатар эдебиятында муим ер 
туткъан буюк несирджи Шамиль Алядиннинъ иджады ичюн 
характерлидир. Онынъ дженктен эвель башлагъан яратыджылыкъ 
истидады бу девирде даа зияде ачылды Ве бутюн барлыгъынен корюнди. 
О, озюне шурет кетирген бир чокъ эсерлернинъ муэллифи оларакъ 
танылды. 


Та отузынджы йылларда кениш кутьлеге танылгъан языджы ШАМИЛЬ 
АЛЯДИНннъ (7972— 1996) яратыджылыгъынынъ диапазоны гъает кениш 
олып, чешит жанрларда иджат эткен, буюк колемли эсерлер — романлар ве 
повестьлер яраткъан, аджайип эссе, икяелер язгъан, очерклер ве публицистик 
макъалелернен мунтазам суретте чыкъышта булунгъан земаневий языджы 
эди.! О, заманнен яшай эди. Онынъ къараманлары девирнен бир адымлайлар, 
озь мемлекетининъ бугуни ве келеджегинен меракъланалар. Олар 
вакъиаларнынъ лякъайд козетиджилери дегиль де, шу вакъиаларнынъ 
джанлы иштиракчилери олып, шу куньде шекилленген тарихнынъ екяне 
бугъумыны тешкиль этмектелер. 

Экинджи джиан дженкининъ иштиракчиси Шамиль Алядин 1957 сенеси 
Октябрь инкъилябы ве ватандашлар дженки вакъиаларыны акс эттирген 
«Теселли» повестини язды. Айны шу девирде язылгъан «Чауш огълу» повести 
исе языджынынъ аятий ве иджадий диапазоны даа зияде кенишлегенини 
косьтере. Эдип бу эсерде къараманларнынъ о я да бу арекетлерини 
эсасландырмакъ ичюн оларнынъ психологияларыны даа текмиль талиль 
этмеге тырыша. Бу повесть языджынынъ иджадында озь мевзусынен 
новаторджа бир корюниш эди. Онынъ ильки шиирлеринде тасвирленильген 
дженк ве тынчлыкъ мевзусы бу эсерде эпик планда усталыкънен ачылып 


!Терджимеий алыны «Къырымтатар совет эдебияты» болюгинде бакъ. 

берильди. Эсернинъ меркезинде о девирге хас типик олгъан Мустафа Чауш 
къорантасынынъ талийи тура. 

Повесть психологик тарзда язылгъан киби корюнсе де, муэллиф онда 
шахсий пландаки проблемаларны тасвирлей. Лякин онда тар къоранта 
драмасындан келип чыкъкъан буюк макъсат, муим мундеридже акс олуна. 
Иште бундан отьрю повесть аля бугунь озь эмиетини гъайып этмеген 
эсерлерден биридир. 

«Теселли» ве «Чауш огълу» повестьлери Шамиль Алядиннинъ 
теджрибесини арттырдылар. О энди буюк несир жанры — роман узеринде 
чалышмагъа азыр эди. Эм бу вакъытта языджынынъ юрегинде «иджадий 
невбет»ни беклеген бир чокъ аятий теэссуратлар топлангъан эди. Меселя, о 
та отузынджы йылларда озю чалышкъан Чырчыкъ къуруджылыгъындан 
алгъан теэссуратларынен яшай эди. Иште бу мевзуда о «Эгер севсенъ» 
романыны язды. Бу роман 1961 сенеси дердж олунды. 

Белли ки, Чырчыкъ о вакъытта тек Озьбекстанда дегиль, бутюн 
мемлекетте мешур экинджи бешйыллыкъ къуруджылыкъларындан бири, яш 
республиканынъ индустриясыны аякъкъа турсатаджакъ биринджи санайы 
меркези эди. Муэллиф ишчилернинъ бу къуруджылыкъта косьтерген эмек 
къараманлыгъыны бедиий суретте тасвир этти, куньделик эмек шараитининъ 
агъыр олувына бакъмадан, адамларнынъ маневий къуветлери не дередже 
къавий олгъаныны акс эттирди. Эсерде о девирнинъ эмек шараитини, истисал 
мунасебетлерини, техниканынъ иптидаий шекилини тасавур этмек къыйын 
дегиль. 

Чырчыкъкъа бенъзеген къуруджылыкълар мейдангъа кельген девирде 
мемлекетнинъ икътисадий къудрети тек шу къуруджылыкъларда 
къоюлаяткъан биринджи толалардан ибарет дегиль эди. Бу 
къуруджылыкълар озьлерининъ интернациональ теркибинен онда дюньягъа 
бакъышы чешит олгъан адамлар, чешит миллет векиллери озьлерининъ 
ватандашлыкъ чизгилерини къавийлештирдилер. 

Романда тарих ве земане бирликте косьтерильген. Отькен куньлернинъ 
тарихы, биринджи несиль комсомолларнынъ юреклеринде озь араретини 
сакъламакъта. Эдип отузынджы сенелернинъ адамлары, Чырчыкъ 
къуруджылыгъы акъкъында икяе этмекле, эр вакъыт, эр ерде джемаат 
менфаатыны биринджи сырада туткъан джемиет адамынынъ гъаесини 
тасдикъ эте. 

«Эгер севсенъ» бизде дженктен сонъ яратылгъан ильки роман оларакъ, 
ишчи сынфы аятыны косьтерген бир муим эсер сыфатында окъуйыджынынъ 
дикъкъатыны бирден джельп этти. Бу романны, жанр итибары иле, рус 
эдебиятшнаслыгъында базан къулланылгъан «истисал романы» деген 
эсерлер сырасына кирсетмек мумкюн. Бойле романларнынъ чокъусында, 
адетиндже, бир эксиклик козьге чарпа. Оларда инсан психологиясы, 

къараманларнынъ шахсий хусусиетлери кимерде истисал ишлерининъ 
тафсиляты ичинде комюлип къала. Бу сой нукъсан белли дереджеде Шамиль 
Алядиннинъ мезкюр романына да аиттир. Языджы бунда чокъ ерде 
къуруджылыкънынъ уфакъ-тюфек ишлерине арткъач ер берген. Бунъа 
бакъмадан, бу роман эдебиятымызда даа косьтерильмеген сааны — буюк 
бир къуруджылыкъны акс эттирмекле буюк эмиетке маликтир. «Эгер 
севсенъ» 60-—70-инджи йылларда бир сыра романларнынъ пейда олувына 
ёл ачты. 

Бу эсерден сонъ языджы янъы иджадий ниетлернен яшады. Оны эп зияде 
земаневий санайы къуруджылыкълары, янъы шеэрлернинъ догъувы, оларнен 
багълы сюжетлер ве мевзулар меракъландырды. Араштырувлар оны 
Озьбекстаннынъ санайы шеэрлеринден бири Ангренге алып кельди. Бу ердео 
озю ичюн янъы эмек саасы — комюрджилер омюринен таныш олды. Бу 
танышув саесинде «Рузгярдан саллангъан фенерлер» (1969) романы догъды. 

«Рузгярдан саллангъан фенерлер» Шамиль Алядиннинъ буюк иджадий 
мувафакъиетидир. Бу ерде сёз тек материалнынъ янъылыгъында дегиль, 
мында языджынынъ омюрни даа да терен талиль этювге, аятны 
умумийлештирювге, синтезлештирювге янъыджа бакъув меселесинде 
джиддий араштырув ёлунда булунгъаны билинди. Ильк бакъышта романда 
кучюк комюрджилер шеэрининъ омюри козюмиз огюнден кече. Лякин 
асылында исе дикъкъатнен козьден кечирильсе, романда тасвирленильген 
аятий материал ве онынъ акс этилюви, языджы тарафындан омюрнинъ энъ 
характерли чизгилерини тасвир этюв, энъ юксек ахлякъий идеалларгъа, 
алидженап макъсатларгъа инам биринджи плангъа къоюлгъаныны косьтере. 

Эсерде акс олунгъан вакъиалар Чартал шеэринде олып кечелер. Романда 
замандашларымызнынъ янъы девирдеки аятынынъ эсас мейиллерини ачып 
косьтериджи адиселернинъ чокъусыны сечмек мумкюн. Бир тарафтан ишке 
джиддий суретте, намуснен янашув, садыкълыкъ, адамларгъа инанув, дигер 
якътан шурет ве карьера пешинден юрюв, шахсий менфаатыны ойланув 
Шамиль Алядиннинъ романында янъылыкъ ве эскилик арасындаки эсас 
конфликтни косьтериджи амильдир. 

Романда заманларнынъ багъы узюльмей, о багъ яшай ве бу шараит 
эсернинъ проблемасыны ачувда, колемли, джанлы ве парлакъ бедиий 
образлар мейдангъа кетирювде муим роль ойнай. Тарихкъа мында даа зияде 
талаплы ве джиддий янашкъан, фикири кескин муэллиф озюнен бир девирде 
омюр эткен адамларнынъ ички дюньяларыны, ичтимаий мунасебетлер 
шараитинде янъы шахснынъ шекилленювини, совет адамындаки мусбет 
денъишмелерни, совет кишиси характерининъ баш аляметлерини ачып, буюк 
гъайрет косьтере. 

Замандашларымызнынъ образларыны ачып косьтерювде бу эсердеайрыджа 
аэнк берильген муим аспектлерден бири де— «бабалар ве балалар» меселесининъ 

изаатынен багьлыдыр. Языджынынъ бу фааль ватандашлыкъ позициясы онынъ 
китапларынынъ яшлар акъкъында икяе эткен ерлериндезиядекорюне. 

«Эгер севсенъ» романынен «Рузгярдан саллангъан фенерлер» арасында 
секиз йыл бар. Бу девирдеэдип гъает джиддий чалышып шу романны яратты 
веоны земанеге хас эпик полотно дереджесине котерди. 

Шамиль Алядиннинъ бу романына матбуатта юксек къыймет кесильди ве 
роман 1970 сенеси Озьбекстан ССР Министрлер Советининъ мукяфатыны 
къазанды. 

Языджы бойле иджадий мувафакъиеттен сонъ чешит несир жанрларгъа 
мураджаат эте. О, дженкнинъ ильки айларына багъышлангъан «Эльмаз» 
икяесини язды. Икяеде атлылар полкынынъ Азав денъизинден кечюви, совет 
аскерлерининъ’ чыдамлылыгъы, джесюрлиги, Эльмазнынъ батырлыгъы 
косьтериле. Сонъра бу мевзуны девам эттиререк, эдип «Фуртуна тынгъан 
сонъ» повестини яратты | Бундан сонъ исе о совет адамларынынъ омюр 
тарзыны талиль этип, озю шааты олгъан Дагъстан аулы аятындан «Сынгъан 
ханджер» повестини язды. Эсернинъ негизинде языджынынъ шахсий 
теэссуратлары олып, онда интернациональ достлукъ гъаелери ифаде этиле. 

Бутюн шу девирде эльде эткен зенгин иджадий теджрибеси эдипке энди 
тарих саифелерине далмагъа имкян берди. Шамиль Алядин къырымтатар 
халкъынынъ демократ шаири, 1913 сенеси реакционерлер тарафындан 
вахшиане ольдюрильген Усеин Шамиль Тохтаргъазынынъ аятына 
багъышлангъан «Иблиснинъ зияфетине давет» повестини язды. Муэллиф 
шаирнинъ омюрини къандырыджы суретте веайны заманда бедиий шекильде 
тасвир этти. 1979 сенеси айры китап олып чыкъкъан бу повесть Шамиль 
Алядиннинъ тарихий-весикъалы эдебият жанрында эльде эткен даа бир муим 
иджадий мувафакъиети олды. Онынъ бу эсери де окъуйыджылар тарафындан 
самимиетле къаршыланып алынды. 

1976—1977 сенелери Шамиль Алядиннинъ эки джылтлыкъ сайлама эсерлери 
дердж этильди. Бунда онынъ романлары веайры повестьлери кирсетильди. 1987 
сенеси исе эдипнинъ «Чорачыкълар» адлы буюк колемде бир джылтлыкъ 
сайлама эсерлери китабы нешир этильди. Бу китапкъа язылжынынъ «Теселли», 
«Иблиснинъ зияфетине давет», «Фуртуна тынгъан сонъ» ведигер повестьлери, 
икяелери кирсетильди. «Чорачыкълар» китабы Озьбекстан языджылары 
бирлигининъ Айбек адына мукяфатынен такъдирленди. Эдипнинъ озюне исе 
Озьбекстанда нам къазангъан медениет хадими ве «Озьбекстанда нам 
къазангъан санат эрбабы» киби шерефли унванлар берильди. 

Бойлеликле, ильки несир эсерлерини та дженктен эвель бастыргъан Шамиль 
Алядин умумен дженктен сонъки эдебиятымызда ири несирджимиз сыфатында 
иджат этип кельди. Шамиль Алядин омюр бою шиириетнен огърашып кельсе 
де, дженктен сонъ шиирлер китабыны чыкъармады, лякин онынъ шиирлери, 
йырлары халкъ арасында кениш даркъады. 

Дженктен къайтып кельген Шамиль Алядин озь къорантасыны 
Озьбекстанда тапты. Мында о бираз вакъыт яш темашаджылар театрининъ 
директоры вазифесинде чалышты, сонъра 1949 сенесинден башлап чокъ 
йыллар девамында Озьбекстан языджылары бирлигининъ аппаратында 
эдебий консультант, месуль кятип олып чалышты. 1965—1966 сенелери аз 
вакъыт «Ленин байрагъы» муаррирининъ муавини олды, сонъ кене 
Языджылар бирлигине ишке кечти. 1980—1985 сенелери исе «Йылдыз» 
журналынынъ баш муаррири олды. Чокъ йыллар Озьбекстан языджылары 
бирлигининъ янындаки къырымтатар эдебияты секциясынынъ реиси олды. 

Шамиль Алядин 1994 сенеси Ватангъа къайтып кельди ве мында 
газеталарда актуаль мевзуларда бир сыра публицистик макъалелернен 
чыкъышта булунды. Эдип 1996 сенеси майыс 21-де, 84 яшыны толдырмадан 
вефат этти, Акъмесджитнинъ Абдал мезарлыгъында дефн этильди. Эдипнинъ 
тарихий вакъиаларгъа багъышлап янъы язып башлагъан «Тогъайбей» 
романы битмей къалды. Романнынъ баш къысмыны языджынынъ къызы 
журналист Лейля Алядинова азырлап «Йылдыз» журналынынъ 1998 сенеси 
1-инджи санында бастырды. Теэссюф ки, эдипнинъ айны бунынъ киби, чокъ 
йыллар азырланып, Улу оджамыз Исмаил бей Гаспринскийнинъ аятына 
багъышлангъан бир роман язмакъ ниети де амельге ашмай къалды. 


Дженктен эвель эсасен драматург оларакъ белли ЮСУФ БОЛАТ 
(1909— 1986) къарсанбалы йыллардан сонъ бир сыра буюк несир эсерлер: 
учь роман, бир чокъ икяелер яратты.! Онынъ икяелерининъ эксериети 
юмористик жанрдадыр. Умумен онынъ яратыджылыгъында «Саф юреклер» 
(1962), «Анифе» (1969) ве «Садакъат» (1979) романлары муим ер туталар. 

Муэллиф «Саф юреклер» романында чешит миллет ишчилерининъ 
Озьбекстан нефть оджакъларындан биринде дженктен сонъки федакяр 
эмегини косьтере. 

«Анифе» романында ве онынъ экинджи китабы сайылгъан «Садакъат»та 
Озьбекстан эмекдарларынынъ буюк памукъ арманы ичюн куреши акс 
эттириле, земане кою адамларынынъ рухий дюньясы ачылып бериле. Эдип 
коллектив эмек адамларынынъ табиат чизгилери ве анъыны 
денъиштиргенини къандырыджы суретте косьтере. Акъикъат, адалетлик бу 
эсерлердеки образларнынъ характерли чизгилеридир. Эм бу къануний бир 
алдыр. Языджы «Анифе» романыны язмагъа киришмезден эвель джиддий 
азырланды. Озь къараманларынынъ арасында сыкъ-сыкъ булунды, койде 
тешкилий, партиявий, ходжалыкъ ишлерини огренди, койлюлернинъ озьара 
мунасебетлерининъ шекилленюви джерьянына дикъкъат этти. Роман басылып 


' Терджимеий алыны «Къырымтатар совет эдебияты» болюгинден бакъ. 

чыкъкъан сонъ Акъкъургъан районынынъ бир чокъ механизаторлары, 
памукъчылары, партия ве совет хадимлери онынъ къараманларында озьлерине 
таныш адамларнынъ чизгилерини корьдилер, базыда исе озьлерини де 
таныдылар. Лякин бу фото нусха дегиль де, бедиий образлар олып, реаль 
адамларнынъ къандырыджы тасвирий корюнишлери эди. 

Памукъ — Озьбекстаннынъ миллий гъурурыдыр. Памукъ ичюн куреште 
ерли халкънынъ энъ яхшы миллий чизгилери беян олуна, республика 
эмекдарлары памукъчылыкъны илерилетюв планларыны эда этювни 
озьлерининъ интернациональ борджлары деп билелер. Къышлакънынъ 
аятынен багълы джерьянларны догъру ве айдын косьтерюв — бу 
памукъчылыкънынъ юкселювини, чокъ миллетли Озьбекстаннынъ омюрини 
бутюн байлыгъынен тасвирлев демектир. Халкънынъ бу уджсыз-буджакъсыз 
памукъ тарлаларындаки къоджаман эмеги земане къырымтатар несиринде 
де айдын корюнмекте. 

Юсуф Болат кой эмекчилерине хас чизгилерни озь эсерлеринде кереги 
киби косьтерген озьбек эдиплери Айбек, А.Къаххар, А.Якъубов, 
С.Ахмаднынъ энъ яхшы аньанелерини девам эттиререк, «Анифе» ве 
«Садакъат» романларында эдебиятымызнынъ инкишафында несирнинъ 
характери ве онынъ эмиети акъкъында яхшы тасавур бере. 

Юсуф Болат озюне зарур материалларны кереги киби огренди ки, 
омюрдеки муим вакъиаларны къаврап алув, оларны къараманларнынъ ички 
дюньясынен сыкъы багълав онынъ романларына къырымтатар несиринде 
озюне хасер алмагъа ярдым этти. 

Анифенинъ фаджиаларгъа толу омюри халкънынъ омюринен ойле сыкъы 
багълана ве романнынъ сюжетиндеки шахсий ве умумий чизгилер екяне 
къавий суретте бирлеше ки, бу ал къараманлар талийининъ джиддий сынав 
ве куреш ёлундан кечмелерини теминлей. Къадын-къызларгъа нисбетен 
адалетсизлик ве акъаретлернен багълы олгъан турмушнынъ тасвири, халкъ 
омюрининъ кениш панорамасы ве къараманлыкъларгъа эсаслангъан 
оптимизмнинъ къудретли сильтеми косьтерильген бу китапнынъ бедиий ве 
социаль эмиети иште шундадыр. 

Юсуф Болатнынъ романлары чокъ къараманлы эсерлер олып, олар бизим 
интернациональ къардашлыгъымызнынъ бедиий тасвирине 
багъышлангъандыр. Оларны окъугъанда адамларнынъ коллективджилигини, 
аркъадашларджа озьара ярдымлашув дуйгъуларыны коресинъ. Лякин 
бунынънен берабер муэллиф, драматик вакъиаларны косьтерювнен омюрнинъ 
ичине дала, адамларнынъ аятындаки къуванч ве кедерни, конфликтлерни 
бедиий суретте тасвирлемеге гъайрет эте. 

«Садакъат» романында да иштиракчилернинъ сайысы деерлик 
денъишмей. Оларнынъ куреш даиреси исе эп кенишлей ве кергинлеше. Анифе 
ве онынъ меслекдешлери къыртыш топракъларгъа джесюрликнен уджюм 

этелер. Окъуйыджы бу ерде де озюне энди таныш, лякин образлары даа да 
илерилеген ве теренлешкен къараманларны расткетире, чокъ миллетли 
совхозда буюк памукъ арманы ичюн курешнинъ панорамасы даа кениш 
колемде тасвирленгенининъ шааты ола. 

Бундан сонъ Ю.Болат, 1941 сенеси «Совет эдебияты» журналында 
басылгъан «Алим» романынынъ девамыны язмагъа тутуна ве нетиджеде 1980 
сенеси «Йылдыз» журналында онынъ «Алим аткъа минди» адлы эсери дердж 
олуна. 1983 сенеси айры китап олып чыкъкъан «Алим» романы ХІХ 
асырнынъ орталарында бир озю халкънынъ менфаатыны къорчалап 
чыкъкъан ве адалет огърунда курешкен Алим Азамат огълунынъ чешит 
къыйынлыкъларнен багълы къараманане омюрине багъышлана. Лякин Алим 
романда акъикъатен халкъ къараманы оларакъ етерли дереджеде 
косьтерильди деп айтмакъ къыйын. 

Чюнки романнынъ экинджи къысмында Алимге хас чизгилер ачылып 
берильмей ве онынъ джесюране арекетлери кереги киби косьтерильмей. Эсас 
дикъкъат Сарагъа ве онынъ къорантасына айрылгъан. Айны заманда, 
ничюндир, романнынъ биринджи къысмында олгъан тиль шырныкълыгъы, 
халкъ аятынынъ бедиий тасвири экинджи къысымда сезильмей ве бунынънен 
эки къысым арасында джиддий фаркъ юзь ала. 

Юсуф Болат несир эсерлер узериндечалышкъанда, эллинджи сенелери умумен 
совет эдебиятында темеллешкен ве сонъундан даа чокъ йыллар санаткярлар 
яратыджылыгъына тесир эткен конфликтсизлик назариесинден къуртулып 
оламагъаны сезилип тура. Лякин, айны вакъытта эдебиятымызда уста 
икяеджилерден бири олгъан Юсуф Болат «Туфанда къалгъан къой сюрюси» 
(1972) китабында ве юмористик икяелерден ибарет «Табиатым ойле» (1977) 
джыйынтыгъында о,замандашларынынътипик характерлерини косьтеребильди. 

Озьбекстанда Юсуф Болат чокъ йыллар девамында «Ленин байрагъы» 
газетасы муаррирининъ муавини олып чалышты. Онынъ эдебий фаалисти 
шуны косьтере ки, о дженктен сонъки девир эдебиятымызда белли ер алгъан 
корюмли несирджилеримизден бири олды. Онъа Озьбекстанда нам къазангъан 
медениет хадими унваны берильди. 1986 сенеси Ташкентте вефат этти. 


Эдебиятымызнынъ вазиети ве талапларымыз 


Бу ерде бир даа къайд этмеге борджлумыз ки, окъуйыджылар шуны яхшы 
анъламакъ ве бильмек кереклер: дженктен сонъки девирде яни бутюн 
халкъымызнынъ сюрьгюнликте булунувы шараитинде, онынъ муим дереджеде 
акъ-укъукътан махрум этильгени алда, умумен эдебиятымыз да шойле 
алельхусус вазиетте булунгъанына тааджип этмеге сыра къалмай. 
Тедкъикъатымызнынъ бу болюгининъ башында къайд эттигимиз амиллернен 

бир сырада, бунынъ себеплери даа шунда ки, эдебиятымыз бутюн башкъа 
эдебиятлар киби, идеология аппаратынынъ даимий къатты незарети ве 
тазыйыкъы алтында булунгъаны бир якъта турсын, онъаанджакъ къырымтатар 
эдебияты оларакъ, яни ватандан, тувгъан юрттан, озь топрагъындан марум 
этильген, базы акимиет мемурларынынъ тасавурынджа эндиден сонъ 
келеджеги олмагъан бир халкънынъ эдебияты оларакъ айрыджа бир бакъыш, 
мунасебет косьтерилерек, айрыджа бир кескин незарет ве тазыйыкъ алтында 
булунгъаныны унутмамакъ керек. Бизим языджы ве шаирлеримиз озь 
эсерлерини истегени киби, озь фикирлери ве дуйгъуларыны, вакъиаларгъа 
мунасебетини олгъаны киби язмакътан аджиз эдилер. Бойле ресмий незарет ве 
тазыйыкълардан да зияде олар озь-озюни незарет этюв зынджырынен сыкъы 
багълы олып: «бу фикирни насыл язайым экен, буны бойле язсам не дер экенлер, 
оны кечирир экенлерми?» деген даимий къоркъунен иджат этмекте эдилер. 
Айны вакъытта олар бири-бирининъ незарети алтында да булунмакъта эдилер. 
Бизим пек хатиримизде, алтмышынджы сенелерде Эшреф Шемьи-заденинъ 
«Къавал» адлы шиирлер китабына рецензия язгъан эсли-башлы коммунист 
языджыларымыздан бири рецензиясыны: «Бу кимнинъ къавалы?» деген суальнен 
башлагъан эди. Яни о даа джыйынтыкънынъ мундериджесинен таныш олмадан, 
онынъ адында энди миллий дуйгъу, миллий аэнк къыдыра ве муэллифни бунда 
къабаатламакъ истей. Видждан бичаресизлиги сени! О, шу къавалнынъ сеси 
мемлекетте контрреволюциягъа себеп олмасын деп къоркъса керек. Бу мисаль 
языджыларымызнынъ насыл бир вазиетте иджат эткенлерини пек ачыкъ косьтере. 
Меселе ойлекъоюлгъан эди ки, гуя язылгъан эсернинъ дегиль ки озю, онынъ 
атта ич бир сатыры, ич бир сёзю окъуйыджыда миллий дуйгъу, озь ватанына, 
ана юртуна севги ислери уянтмамакъ, оларны къозгъалтмамакъ керек эмиш. 
Иште, 1957 сенесинден башлап, 1987 сенеси «Йылдыз» журналында 
корюмли шаиримиз Шакир Селимовнынъ «Бар кучьнен!» серлевалы 
публицистик поэмасы басылгъангъа къадар тамам отуз йыл зарфында бойле 
алельхусус сыкъынтылы шараитте иджат этмеге джесаретленген ве бу 
вазиетте биле халкънынъ юрегине яткъан, онынъ арзу-хаялларыны акс эткен 
айры сатырлар, шиирлер, джумлелер, саифелер, эсерлер ярата бильген ве 
атта аз олса да, халкъкъа керекли, медениетимиз ичюн эмиетли китаплар 
чыкъара бильген айры языджыларымызнынъ фаалиети эдебиятымызны, 
эдебий тилимизни сакълав ве яшатув, оны аз бучукъ олса да, инкишаф 
эттирюв — бу озь халкъына джан-юректен хызмет этюв огърунда 
косьтерильген самимий гъайрет ве атта озьджесине къараманлыкъ эди. 


Эбет, эр ким бирдай арекет этти, эр ким ве эр вакъыт миллий рухта, 
ватанперверлик рухунда иджат этти десек, бу догъру олмаз. Буны энди эр 
бир языджынынъ япкъан ишлерине, иджадына, фаалиетине бакъып къыймет 
кесмек лязим. 

Эр алда, эдебиятымыз бу алельхусус шараит эскенджесинде булунувына 
бакъмадан, баарьде асфальт къатламыны ярып чыкъкъан от киби, сюем-сюем 
оггеджылышып акъкъан ирмакъ киби, озь имкянларына, озь кучюне базанып, 
яваш-яваш озь хусусий инкишаф ёлуны араштырмакъны бир ань биле 
токътатмады. Эдебиятымызнынъ, тилимизнинъ бугуньки талийи, оны яшатув 
заруриети языджыларымызнынъ анджакъ бойле иджадий гъайретине мухтадж 
эди. Тиль джеэтинден шимди насыл бир зорлукъта булунгъанымыз эр кеске 
белли. Я тасавур этинъиз, эгер 1957 сенесинден башлап 1992-гедже яни 35 йыл 
зарфында ана тилимизде газета, журнал, китаплар,языджы ве журналистлеримиз, 
редакция ве нешрият болюгимиз олмагъан олса,бунынъ киби де ансамбль, радио, 
мектеплерде ана тилинде окъутув, дерсликлер, къырымтатар тили ве эдебияты 
факультети олмагъан олса, бизим тилимиз, эдебиятымыз, маарифимиз насыл 
вазиетте олур эди?! Алла косьтермесин, буны атта тасавур этмек биле мумкюн 
дегиль. Албу исе бизлер ватангъа къайтып кельгенимизнен эм газета, журнал, 
китаплар чыкъармагъа, радио ве телевидениени алып бармагъа, мектеплерде 
ана тили дерслерини бермеге, миллий мектеплер ачмагъа, мектеплер ве алий 
окъув юртлары ичюн дерсликлер чыкъармагъа яни ана тилимизде эр шейни 
япмагъа имкянымыз олды. Бу имкян кечкен девир къалем эйиллерининъ 
гъайретинен эльде этильген буюк къазанч эди. 

Эбет, языджыларымызнынъ эписи ве редакцияларымыз да керек 
дереджеде бутюн имкянлардан файдаландылар десек, бу янълыш олур. Лякин 
япылгъан мусбет ишлерге козь юммакъ — бу да гунядыр. 

Асылында сюрьгюнлик девринде эдебиятымыз саасында учь муим вакъиа 
олды: 

1) Юкъарыда айтылгъаны киби, 1957 сенеси ана тилинде «Ленин 
байрагъы» газетасы чыкъып башламасы ве Озьбекстан языджылары бирлиги 
янында къырымтатар эдебияты секциясы тешкиль этильмеси. 

2) 1967 сенеси Гъ.Гъулам адына эдебият ве санат нешриятында 
къырымтатар эдебияты болюгининъ ачылмасы. 

3) 1976 сенеси йылда эки кере чыкъкъан «Йылдыз» эдебий альманахы 
мейдангъа кетирильмеси ве сонъра 1980 сенесинден онынъ эки айда бир кере 
чыкъкъан «Йылдыз» журналына чеврильмеси. 

Шу йыллар ичинде 20-ден зияде эдибимизнинъ СССР языджылары 
бирлиги азалыгъына къабул олунмасы да бу сырадандыр. 

Къырымтатар эдебиятынынъ тарихы, онынъ кечмиши хусусында сёз 
юрьсетир экенмиз, бу тедбирлернинъ де келип чыкъувы ве амельге ашув 
тарихлары устюнде къыскъадан токъталмакъны ляйыкъ таныймыз. 


Белли ки,1956— 1957 сенелери яшлар арекетининъ къозгъалувы эм де 
корюмли дженк ветеранларынынъ, языджылар ве дигер зиялыларымызнынъ 

халкъымызнынъ акъланмасыны, онынъ озь Ватанына къайтарылмасыны, 
адалетнинъ тикленильмесини талап этип КПСС Меркезий Комитетине язгъан 
мураджаатлары нетиджесинде (асылында халкънынъ арекетини токътатмакъ, 
чаналатмакъ макъсадынен олса да), бир сыра медений тедбирлер корюльди: 
ана тилинде «Ленин байрагъы» газетасы, къырымтатар оюн вейыр ансамбли, 
радиода афтада бир кере ана тилинде эшиттирювлер, Озьбекстан языджылары 
бирлиги янында къырымтатар эдебияты секциясы тешкиль этильдилер. 
Дженктен сагъ къайтып кельген ве дигер 5—6 языджы шу секция этрафына 
бирлешти ве «Ленин байрагъы»нда эсерлерини бастырмагъа ве эксериси анда 
чалышмагъа имкян булдылар. Ве ана тилинде аз да олса, китаплар да 
чыкъарылып башланды. Бунынънен сюрьгюнлик шараитында олюмге укюм 
этильген эдебиятымызнынъ ичине яваш-яваш джан кирип башлады. 

Бу ерде шуны айтмакъ истер эдик ки, эдебиятнынъ яшамасы, онынъ бир 
дередже олса да, инкишаф этмеси, языджыларнынъ фаалиети кенишлемеси, 
оларнынъ къалемлери пишкинлешмеси ичюн, яш къалемлернинъ осип етишмеси 
ичюн оларнынъ китаплары чыкъып турмакъ керек. Бунсыз эдебият инкишаф 
этмей. Бизде исе 1957 сенеси ана тилинде «Ленин байрагъы» газетасы чыкъып 
башлавынен языджы ве шаирлеримиз озь эсерлерини шу газетада бастырмагъа 
аз бучукъ имкян булсалар да, озьлерининъ айры китапларыны чыкъармакъ 
имкянлары сонъ дередже тар эди. Яни Ташкенттеки Гъ.Гъулам нешриятында 
1957 сенесинден 1967 сенесине къадар къырымтатар тилинде олгъаны- 
оладжагъы йылда бир дане китап чыкъарыла эди. Буны ич де эдебиятнынъ 
илерилеви демек мумкюн дегиль. Эбет, бир чарелер корьмек зарур эди. 

Бу девир халкъымызнынъ миллий арекетининъ энъ кениш сурьат алгъан 
деври эди ки, халкънынъ кутьлевий тазыйкъы медениетимизни, 
эдебиятымызны да къайгъырып, ортагъа чешит талаплар къоймагъа имкян 
бере эди. 

1967 сенеси Октябрьнинъ 50 йыллыгъы мунасебетинен бу юбилейге 
мемлекетте буюк азырлыкълар алынып барылды. Миллий арекетимизнинъ 
акъсакъалы, миллий эдебият ве миллий медениет севдасы олгъан Мустафа 
оджа Халилов онынънен сыкъы алякъада булунгъан бу тедкъикъатнынъ 
муэллифлеринден бири Риза Фазылгъа шу юбилейден файдаланып, нешриятта 
къырымтатар тилинде китаплар чыкъарув болюги ачылмасыны талап этмекни 
теклиф эте. Риза Фазыл, айны шу вакъытта СССР языджыларынынъ ІУ 
съездине азырлыкъ кеткенини де эсапкъа алып, деръал ишке кирише ве шу 
акъшам Озьбекстан языджылары бирлиги Идаресининъ реиси Кямиль Яшинге 
мектюп яза. Мектюпнинъ нетиджесини о шойле хатырлай: 

«Бир кунь редакцияда иш вакътында къапымыз ачылып, одагъа Шамиль 
Алядин кирип кельди. Бизнен селямлашкъан сонъ о эеджанлы алда мени 
коридоргъа чагъырды. Узун коридор бойлап адымлар экенмиз, Шамиль агъа 
мени къучакълады да: «Риза, сен не яптынъ, акъай, бутюн языджылар 

бирлигини аякъкъа турсаттынъ. Мен шимди андан келем. (Языджылар 
бирлиги зельзеледен сонъ, Навоий сокъагъында бизим редакциямыз 
булунгъан буюк бинада ерлешкен эди). Кямиль Яшин бутюн Идаре 
азаларыны топлап, сенинъ мектюбинъни башындан сонъунадже окъуды. Эр 
кес, Шамиль ака не ичюн бир шей айтмады деп, манъа тикильдилер. Кямиль 
Яшин де манъа итираз этти. Сенинъ мектюбинъни пек гузель къабул эттилер. 
«Молодец», акъай! Ама да иш яптынъ, акъай, Яшин манъа, барып о адамны 
тапынъыз ве не къадар языджынъыз бар, не къадар язгъан, газетада эсерлери 
басылгъан муэллифлеринъиз бар, эллеринде насыл азыр эсерлер, насыл 
эльязмалары бар — бутюн булар акъкъында малюмат, оларнынъ 
джедвеллерини азырлап кетиринъ, деп учь кунь муддет берди. Элинъде олгъан 
малюматларны ал да акъшам бизим эвге кель», деди. 

Мен мектюпнинъ Кямиль Яшин тарафындан мусбет къабул олунгъаныны 
анълап, меселенинъ темелли чезильмеси ичюн шу мектюпни янъыдан 
машинкадан чыкъарып, оны энди Озьбекстан КП Меркезий Комитетининъ 
секретары Р.Нишановгъа ёлладым ве башында «ІУ съезду писателей СССР» 
деп экинджи адресни де къоштым». 


Меркезий Комитетке язылгъан шу мектюпни язылгъаны киби русча 
кетиремиз': 


«ГИ СЪЕЗДУ ПИСАТЕЛЕЙ СССР 


СЕКРЕТАРЮ ЦККОМПАРТИИ УЗБЕКИСТАНА 
тов. НИШАНОВУР.Н. 


В мае месяце этого года состоится ГИ съезд писателей СССР, который 
подведет итог работы огромной армии прозаиков и поэтов за прошедшие 
семь лет. На съезде, безусловно, будет отмечено какой большой скачок сделала 
советская литература за этот период, какие большие успехи достигнуты 
советскими писателями во всех жанрах литературы, литературами 
братских народов. Это очень и очень отрадно. Иначе и не должно быть. В 
Программе КПСС и в решениях ХХ Ш съезда партии также ставится задача 
дальнейшего развития национальных культур народов СССР. 

Однако цель моя состоит не в том, чтобы констатировать эти 
общеизвестные истины, а в том, чтобы поставить непонятный мне и 
тревожащий меня вопрос: почему эти общеизвестные истины перестают 
быть истинами в отношении крымскотатарской культуры вообще, и 
литературы в частности. Здесь речь пойдет именно о литературе. 

Я — самый обыкновенный читатель, каких тысячи и тысячи. Любитель 
литературы. Люблю русскую классическую литературу и литературу 
других народов. Но я, к своему несчастью, являюсь также неисправимым 


' Мектюп къыскъартылып алынды. 

любителем своей родной крымскотатарской литературы. Именно эта 
любовь и заставила меня взяться за перо. 

Дело в том, что в эти дни, читая о подготовке к ГИ съезду писателей 
СССР впериодической печати, я бросил мысленный взгляд на состояние родной 
мне крымскотатарской литературы на сегодняшний день и решил свои 
наблюдения и факты изложить в этом письме. 

У крымскотатарской литературы весьма богатое прошлое, которое 
уходит своими корнями в глубь веков. Но, не имея целью показать ее развитие, 
отмечу только, что в 20-х и 30-х годах выросла целая плеяда крымскотатарских 
писателей и поэтов. Многие из них сложили головы в боях за Родину, участвуя 
в партизанском движении и подпольной работе. Некоторые живы и трудятся 
по сей день, успев стать уже старшим поколением нашей къымскотатарской 
литературы. Среди них есть и делегаты [ съезда писателей СССР — старейшие 
писатели Э.Шемьи-заде и А.Дерменджи. 

Затем годы войны. 1944-й год. Выселение всего народа из родных мест 
(чёрное последствие культа личности). Годы репрессии и комендантского 
режима и т.д. И, наконец, сегодняшний день 1967-го года, канун открытия 
[У съезда писателей СССР. 

С чем же приходит наша крымскотатарская литература к этому форуму 
советских писателей и с чем приходит она к 50-й годовщине Октября? 

Обратимся к цифрам. Мне, экономисту по специальности, нетрудно 
привести некоторые цифры. Благо их будет немного. 

За последние почти 23 года, что наш народ живет в Узбекистане (в 
основной своей массе), здесь выпущено на крымскотатарском языке всего 
12 книг общим объемом в 73 печатных листа и тиражом всего в 61 тысяч 
экземпляров. Это 0,5 книги в год. 

Как говорится, комментарии излишни. Можно ли говорить после этого 
о каком-то развитии или достижениях крымскотатарской литературы в 
Узбекистане, а тем более о её помощи в воспитании людей. 

Говорят, без хозяина и дом сирота. Мне кажется, примерно такое 
сиротское положение и у крымскотатарской литературы. Вернее, у неё 
хозяин-то есть, но беда в том, что у этого хозяина нет решительно никаких 
прав и возможностей. (А раз нет никаких прав, то, естественно, этот 
хозяин и обязанностей никаких у себя не чувствует). 

Дело в том, что в 1957-ом году была создана специальная секция 
крымскотатарской литературы при Союзе писателей Узбекистана. Этот 
орган и является хозяином, если можно его так называть, нашей литературы. 
Посмотрим же на этот орган сейчас, почти через 10 лет со дня его создания. 
Он оказался у Союза писателей Узбекистана пасынком. Достаточно сказать, 
что никто не интересуется, чем занимается эта секция и что она делает. 

Авторы приносят (вернее, раньше приносили, теперь не приносят) свои 

произведения, сборники в секцию, секция рассматривает и рекомендует их в 
издательства, а издательства не выпускают. Ведь у них свой план, свои задачи, 
свои дела (какое им дело до нужд крымскотатарской литературы, до ее развития, 
до потребностей крымскотатарского читателя). А секция ничего не может 
сделать. Вот тут-то и выявляется, что у неё нет никаких прав и возможностей. 

В самом деле, что она может сделать, если у неё в руках ничего нет, если 
она не наделена никакими правами и возможностями. Есть видимость, что 
работает орган, занимающийся вопросами развития крымскотатарской 
литературы, есть видимость, что издаются книги на крымскотатарском 
языке, а фактически — 0,5 книги в год! 

Тут или я ничего не понимаю, или здесь явно какое-то упущение. 

Ведь раньше в Крыму до войны на родном языке выходило 4 журнала, 
десятки газет, сотни книг в оригинале и в переводе с братских литератур. 
Кстати, тогда очень бурно развивалась переводческая литература. 

О деятельности крымскотатарской секции при Союзе писателей 
Узбекистана и об условиях «развития» нашей литературы красноречиво 
свидетельствует следующий факт. Несмотря на то, что секция объединяет 
всего девять человек (членов Союза писателей СССР), за 10 лет не принят в 
члены Союза ни один молодой писатель. Почему не принят? Опять-таки 
потому, что ни один из них не может выпустить хотя бы одну свою книгу. 
А, как Вам известно, без издания книги в Союз писателей не принимают. 

«Если на одну минуту остановить литературу, то это равносильно 
прекращению жизни народа», — так оценил великий Навои место 
литературы в жизни народа. 

Из всего вышесказанного можно сделать вывод, что сложился 
заколдованный круг, из которого непременно и срочно надо найти выход и 
дать толчок развитию крымскотатарской литературы. 

Для частичного решения этого вопроса осмелюсь предложить сделать 
следующее: 

1) Учитывая своеобразное нынешнее положение крымскотатарской 
литературы, установить в издательствах Ташкента постоянный лимит 
для издания крымскотатарской литературы примерно в 100 печатных 
листов в год и предоставить право секции крымскотатарской литературы 
полностью распоряжаться этим лимитом. 

2) Создать при издательстве небольшую редакцию, хотя бы из 2-3 человек 
для редактирования и обеспечения своевременного и качественного издания книг. 

В результате чего: 

а) у секции крымскотатарской литературы появились бы права и 
возможности в выпуске книг своих писателей; 

б) появился бы стимул к плодотворной творческой работе у всех, кто 
обнаружил у себя второе призвание — литературную деятельность 

(поскольку будет возможность издаваться); 

в) читатели получили бы возможность приобщиться к литературе на 
родном языке. 

Вышесказанное, конечно, является первым практическим шагом к 
осуществлению которого надо приступить сегодня же. 

Однако, для этих же целей, на наш взгляд, назрела необходимость и 
настала уже пора организовать выпуск литературного журнала на 
крымскотатарском языке или, если это невозможно, то выпуск 
литературного альманаха с периодичностью хотя бы один раз в три месяца. 

Вот те мысли о нынешнем состоянии крымскотатарской литературы и 
те предложения, которые я решил изложить в этом письме. Надеюсь, что 
на мои предложения будет обращено внимание и что появятся сдвиги и 
перемены в нашей родной литературе. 


С уважением читатель 
Фазылов Риза Эмирович. 
10.01.1967 г. 


Мой адрес: г. Ташкент-49, ул. Выставочная, 371/5". 


Бу мектюптен сонъ эки афтагъа бармадан Озьбекстан Компартиясы 
Меркезий Комитетининъ медениет болюгининъ мудири Саид Шермухаммедов 
къырымтатар языджыларыны топлап, нешрият янында къырымтатар эдебияты 
болюги ачыладжагъыны илян этти. Иште, тыпкъы шу мектюптеязылгъаны киби, 
Гъ.Гъулам адына нешриятта дёрт адамдан ибарет къырымтатар эдебияты 
болюги ачылды ве о болюкке къырымтатар эдебияты ичюн йылда 120 басма 
табакъ колеминде лимит берильди. Болюкнинъ мудири этип языджы Черкез- 
Али тайин этильди, болюк муаррири вазифесине исе шаир Сеитумер Эмин 
къойылды. 1972 сенеси Сеитумер Эмин миллий арекетте фааль иштираки ичюн 
иштен чыкъарылгъан сонъ исе болюк муаррири Урие Эдемова олды ве Черкез- 
Али нефакъагъа кеткен сонъ о болюк мудири олды. Мектюпте къойылгъан 
талаплардан ялынъыз бир шей амельге ашмады --- шу айырылгъан 120 басма 
табакъкъа языджыларымызнынъ секциясы саип олып оламады, яни насыл 
китаплар, насыл эсерлер, кимлернинъ эсерлери венасыл колемде чыкъарылмакъ 
кереклер, бу меселени секция озь элине алып оламады. Ве, ничюндир, шимди де 
шойле девам этмекте. 

Журнал насыл мейдангъа кельди 


«Йылдыз» журналы исе чокъ къыйынлыкъларнен мейдангъа 
кетирильди. Корьгенинъиз киби, эдебий журнал акъкъында лакъырды 
та о вакъытта башлана. Лякин бу талапнынъ амельге ашып башламасы 
ичюн аман-аман он йыл даа вакъыт керек олды. 

Журнал акъкъында лакъырды эр даим олып тура эди. Бу меселе халкъ 
тарафындан Москвагъа язылгъан мектюплерде де къоюла эди. 1973 сенеси 
бу меселени котергенлерден Абдулла Дерменджини ве дигер 
коммунистлерни Меркезий Комитетке чагъырып, субет этип, меселени 
ятыштыргъан эдилер. 

Журнал ичюн джиддий арекет 1975 сенеси башланды. Шу йылнынъ 
башында къырымтатар языджылары секциясынынъ реиси Шамиль 
Алядиннинъ теклифинен языджылар адындан Озьбекстан Меркезий 
Комитетине мектюп язмакъны Риза Фазыл озь устюне ала ве мектюп азыр 
олгъан сонъ оны кимлер имзалайджагъыны тайин этеджек вакъытта, 
Черкез-Али оны нешрияткъа чагъыра. Барса, анда Абдулла Дерменджи 
отура. Дерменджи мектюпни алып окъуй ве сен бу мектюпни манъа бер, 
мен ЦКдан бир адамнен лаф эттим, иш оладжакъкъа ошай. Сен раатсыз 
олма, бу тарафыны биз коммунистлер бакъармыз, дей. Мектюпни 
Дерменджи насыл тюзете, насыл редактирлей, белли дегиль, лякин 
анълагъанымызгъа коре, оны бир къач коммунист имзалай. Сонъра 
оларны Меркезий Комитетке чагъырып субет япалар ве меселе шунынънен 
де бите. (Сонъундан анълагъанымызгъа коре, макъсат — къарт коммунист 
Абдулла Дерменджини ортагъа къойып, тешеббюсни яшларнынъ 
къолындан алып, коммунистлер ве ишанчлы адамлар вастасынен меселени 
ятыштырмакъ экен). Ойле де олды. 

Бундан сонъки арекетлерни Риза Фазыл шойле хатырлай: 

«Йылнынъ сонъуна якъын къарт коммунист языджылар Шамиль Алядин, 
Абдулла Дерменджи ве Юсуф Болат журнал меселесини бир даа котерип 
чыкъмакъ истедилер. Шамиль Алядин менден шу эвельки язгъан 
мектюбимнинъ копиясыны сорап алды. Онынъ эсасында о мектюп азырлады. 
Лякин не олды, не олмады, бир кунь Шамиль агъа чанъ къакъып, мени 
Языджылар бирлигинде булунгъан иш ерине чагъырды. Барсам, анда Абдулла 
Дерменджи отура. Чырайлары куськюн, ачувлы отуралар. Селямлашкъан 
сонъ Шамиль Алядин манъа хитап этип: — Риза, къардаш, хаберинъ бар, 
бизлер мына бу мектюпнен учь адам — къарт языджы ве коммунистлер 
журнал талап этип Меркезий Комитетке мураджат этеджек эдик. Лякин 
Юсуф мектюпке имза чекмектен баш тартты. Иште, биз ойлемиз. Риза, 
къардаш, биз къартлардан энди оладжакъ шей ёкъ, ал мына бу мектюпни 
де, оны сен озюнъ азырлагъан эдинъ, мен мында косьтердим, бир къач яш 

языджылар имзалап йиберинъиз Меркезий Комитетке. Сиз иджаткяр 
яшларсыз, журнал талап этмеге акъкъынъыз бар, — деди. 

Мен мектюпни алып, оны яшларнынъ адындан бираз даа келиштирип, 
тюзетип янъыдан азырладым. Айдер Османнен берабер бакъып чыкъып, 
мектюпнинъ сонъуна тахминен шойле бир абзац къоштыкъ: «Если решение 
этого вопроса не в компетенции ЦК КП Узбекистана, то мы оставляем за 
собой право обратиться к высшей партийной инстанции — ЦК КПСС». 
Меселенинъ чезилювинде бунынъ эмиети олса керек. Мектюпни «Ленин 
байрагъы»нда партия болюгининъ мудири Айдер Осман, партия 
тешкилятынынъ кятиби Ибраим Паши, эдебият ве санат болюгининъ мудири 
Риза Фазыл, нешриятта къырымтатар эдебияты болюгининъ муаррири Урие 
Эдемова, радиода къырымтатар тилинде эшиттирювлер редакциясынынъ 
муаррири Джевдет Аметов ве «Ленин байрагъы»нынъ болюк мудири Сафтер 
Нагаев имзаладылар. 1976 сенеси январь 21-де мектюпни Меркезий 
Комитетнинъ къабулханесине теслим эттик. Буны биз ойле 
къарарлаштырдыкъ ки, февраль 3-те Озьбекстан Компартиясы Меркезий 
Комитетининъ пленумы оладжакъ эди. Эм ойле де олды. Пленум 
иштиракчиси олгъан Сеитмемет Таировгъа Рашидов сизге тезден журнал 
япаджакъмыз, деген. Бу хаберни о Шамиль Алядинге бильдирди. 

Чокъкъа бармай, апрель 10-да Рашидов озю бизлерни яни мектюпни 
имзалагъанларны къабул этип, бизим мектюбимиз эсасында мусбет къарар 
къабул этильгенини бильдирип, бизлерни тебрикледи. Лякин вакътынджа 
журнал дегиль де, 10 басма табагъы колеминде йылда эки кере чыкъкъан 
эдебий альманах тешкиль этиледжегини айтты. Шимдилик альманахны 
чыкъарынъыз, теджрибе эльде этинъиз, сонъ бир йылдан, эки йылдан оны 
журналгъа чевирирмиз, деди. Къабулда мектюни имзалагъанлардан гъайры 
языджылардан Шамиль Алядин, Юсуф Болат, Черкез-Али ве нешриятнынъ 
директоры да иштирак эттилер. Альманахны чыкъармакъ нешриятнынъ 
къырымтатар эдебияты болюгине авале этильди ве, табиий ки, онынъ 
муаррири этильди. Шу ерде онынъ ады да къойылды. Бизлер журналнынъ 
ады «Танъ йылдызы» олгъаныны истеймиз, десек де, альманахнынъ адыны 
«Йылдыз» олсын деп къарар чыкъардылар». 

Бу демек дегиль ки, Риза Фазыл аркъадашларынен берабер ЦКгъа 
мектюп язды да, бизге журнал берильди. Ёкъ. Бунынъ артында, шубесиз, 
халкъымызнынъ миллий арекети ве онынъ миллий меселемиз боюнджа 
партия ве акимиет органларына япкъан даимий ве кутьлевий тазыйкъы, 
халкъ ве Ватан огърунда огге сюрьген къатты талаплары тура эди. 
Бунынъсыз бир нетидже олмаз эди. 

Лякин шусы да акъикъат ки, эр бир меселени, эр бир талапны керек 
ерине, керек тарзында ве керек вакътында язмакъ, бильдирмек, ортагъа 
сюрьмек ичюн онынъ конкрет бир тешеббюсчиси, иджраджысы олмакъ 

шарт. Ойле олып кельген. Биз де тешеббюсни озь къолымызгъа алып, шу 
вазифени эда эттик. . 

Бойлеликнен, 1976, 1977, 1978, 1979 сенелери «Йылдыз» 
альманахынынъ еди саны чыкъарылды. 1979 сенеси Шараф Рашидов кене 
бизлерни къабул этип, 1980 сенеси январьдан башлап, альманах энди эки 
айда бир кере чыкъкъан эдебий-бедиий ве ичтимаий-сиясий «Йылдыз» 
журналы оладжагъыны, онынъ озь редакциясы, баш муаррири, болюклери 
оладжагъыны бильдирди. «Йылдыз»гъа баш муаррир оларакъ Шамиль 
Алядин тайин этильди ве 1980 сенеси февраль айында журналнынъ 
биринджи саны чыкъты. Сёз сырасы 2000 сенеси эдебий ве медений 
джемаатчылыгъымыз «Йылдыз» журналынынъ 20 йыллыгъыны къайд 
этти ве анда журналнынъ эдебиятымызны, эдебий тилимизни яшатувда, 
яш языджыларымызны осьтюрювде ве умумен медениетимизнинъ 
инкишафында туткъан буюк ролю айрыджа къайд олунды. 

Акъикъатен, шу вакъыттан башлап, аман-аман бутюн языджыларнынъ 
эсерлери «Йылдыз» журналында басылып кельди. Журналда тек эдебий 
эсерлер дегиль, пек чокъ къыйметли тарихий ве медениет, санат 
материаллары басылып кельмекте. Журнал, айны вакъытта, эдебий 
тилимизнинъ сакъланмасына ве онынъ шекилленмесине де дегерли хызмет 
этип кельмекте. 

Шуны да къайд этмели ки, адамларымызда журнал меселесине 
мунасебет бирдайын дегиль ве онъа терс бакъкъанлар ве атта къаршы 
чыкъкъанлар да аз дегиль эди. Бир чокълар затен ана тилинде газета ве 
китаплар чыкъмасына, мектеплерде ана тили дерслери берильмесине 
къаршы эдилер. 1965-1966 сенелери «Ленин байрагъы» газетасына 
япылгъан ве тилимизге, эдебиятымызгъа, неширлеримизге чокъ зарар 
кетирген бойкотлар иште шу мунасебетнинъ нетиджеси эди. О 
бойкотларнынъ тесиринен пек чокъ адамлар газета ве журналгъа язылмай 
эдилер: — «Бизге мында газета керекмей, биз ватангъа баргъан сонъ 
язылырмыз», — дей эдилер ве халкъ йылларджа окъувдан четленди, 
эдебияттан, эдебий тильден сувунды. Нетиджеде, тиль джеэтинден эм де 
газета, китап окъув джеэтинден несиллер арасында айырылув, узюлюв 
пейда олды ки, окъугъан адамларны энди пармакънен саймакъ мумкюн 
десек, янъылмамыз. О бойкотларнынъ ве газетагъа къаршы япылгъан 
тешвикъатларнынъ, языджыларгъа, журналистлерге нисбетен терс 
мунасебетлернинъ фаджиалы акъибетлерини бутюн ачыкълыгъынен шимди 
корьмектемиз. 

1991 сенеси «Янъы дюнья»нынъ «Языджы минбери» рубрикасы 
алтында басылгъан макъалемизде шойле язгъан эдик: «Ойле олды ки, 
кечкен йылларда белли бир кучьлернинъ тазыйыгъы саесинде, газетагъа, 
китапларгъа, ана тили дерслерине бойкотлар илян этилип, джемаат 

арасында, эдебияткъа, языджыларгъа терс бакъыш тешвикъат этильди 
ве ойле мунасебет шекилленильди. «Мында бизге бир шей керекмей», деп 
ортагъа сюрюльген шиар да озь ишини япты — шай да окъувсыз-язувсыз 
къалгъан адамларнынъ чокъусы газета ве китап окъувдан темелли 
четлендилер. Нетиджеде, пек чокъ алларда эвде балаларгъа ана тилинде 
окъув алышкъанлыгъы, ана тилинде газета ве китапларгъа авеслик 
дуйгъусы ашланмады. Энди бу джеэттен несиллер арасында фаджиалы 
узюлюв асыл олды ки, оны къурамакъ мумкюн олурмы экен? Бугуньде исе 
ойле вазиетке кельдик ки, китапларны ве журналны энди алтын бувнен 
безетсенъ де, окъумагъа адам тапмакъ къыйын оладжакъ. 

Бу сёзлерни манъа айтмакъ пек къыйын, лякин юрек аджджысынен олса 
да, оны къайд этмемек мумкюн дегиль. Бу бизим фаджиамыз, бизим 
дердимиз. Дердини гизлеген исе дерманыны буламаз, дегенлер»'. 

Ана тилинде 44 йылдан берли чыкъып кельген бирден бир 
газетамызгъа язылгъанларнынъ сайысы ватанда олгъаны-оладжагъы эки- 
учь бинге тюшип къалгъаны, ичиндеки материаллары джеэтинден алтын 
къыйметинде олгъан «Йылдыз» журналынынъ исе абунеджилерининъ 
сайысы бинъге биле етмегени бундан аман-аман он йыл эвель шу 
язгъанымызнынъ догъру олгъанындан делялет дегильми, аджеба? Зан 
этсек, миллетимизнинъ огюнде булунгъанларгъа мында ойланмагъа, 
фикир этмеге шей бар. 


Сюрьгюнлик деври несиримизнинъ икяе Ве повесть жанрына уйкен несиль 
языджыларымыздан Шамиль Алядин Ве Юсуф Болатнен бир сырада 
Раим Тынчеров, Абдулла Дерменджи, Якъуб Зеккий, Джевдет 
Аметов, Ибраим Паши, Рустем Муедин, Мамбет Алиев ве дигерлери 
дегерли иссе къоштылар. 


РАИМ ТЫНЧЕРОВ (1908—1973) ичюн 1950-нджи сенелернинъ 
сонъу онынъ яратыджылыгъында экинджи иджадий котерилиш деври 
олды*, чюнки 1957 сенеси «Ленин байрагъы» газетасы тешкиль этильген 
сонъ о шу газетагъа ишке кирди ве омрюнинъ сонъунадже анда чалышты. 

Раим Тынчеров озюнинъ бу девирде «Ленин байрагъы»нда бастыргъан 
«Бир яз акъшамында» адлы ильки повестинен джемаатчылыкънынъ назар 
дикъкъатыны джельп этти. Бу эсерде языджы оккулация режимини корип 
кечирген ве бунынъ ичюн де ватангъа севгилери, душмангъа нефретлери 


"Риза Фазыл. Тиль, эдебият ве миллий меселе // Янъы дюнья. 1991. Январь 30. 
2 Терджимеий алыны «Къырымтатар совет поэзиясы» болюгинден бакъ. 

къат-къат арткъан къырымтатар халкъынынъ дженктен сонъки омрюни, 
дженк яраларыны тедавийлевде онынъ федакяр эмегини косьтере. Муэллиф 
халкъымызнынъ ахлякъий темизлигини, ватангъа садыкълыгъыны ве ватан 
душманларына мунасебетте чексиз, сынъырсыз нефретини буюк бир 
усталыкънен ве къандырыджы суретте косьтермеге наиль ола. Бундан сонъ 
басылгъан «Не ола шу дюньягъа?», «Баарь танъында» адлы повестьлери, 
«Экинде бир тикен» ве дигер икяелери де адамлар арасындаки ахлякъ 
меселелерине аиттирлер. «Черик асыр сонъ» адлы повестинде исе дженк 
йыллары эджнебий мемлекетке тюшкен адамнынъ такъдири тасвирлене. 

Истидатлы къалем саиби Раим Тынчеров айны вакъытта бир чокъ 
нефис очерклернинъ де муэллифидир. Булардан энъ юксек такъдирге 
ляйыкълары халкъымызнынъ севимли йырджылары Сабрие 
Эреджепованынъ ве Эдие Топчынынъ иджадий аятларына 
багъышлангъан очерклердир. 

Эдипнинъ истидадынынъ бир тарафы даа — терджиманлыкъ 
санатыдыр. Онынъ теджрибели къалеми саесинде къырымтатар 
окъуйыджылары озь вакътында рус ве гъарп эдебиятлар классиклерининъ 
бир чокъ эсерлерини ана тилинде окъумакъ имкянына малик олдылар. О 
хусусан Максим Горькийнинъ эсерлерини терджиме этювде буюк хызмет 
косьтерди. 

Иште, эдипнинъ эдебиятымыздаки ери буларнен бельгиленмекте. 

Языджынынъ чыкъаргъан китаплары.: «Баарь танъында» — повесть 
(1964), «Черик асыр сонъ» — икяелер (1970), «Сайлама эсерлери» — 
Икяелер, повестьлер, пьесалар (1975). 

Эдип 1973 сенеси Ташкентте хасталыкътан вефат этти. 


АБДУЛЛА ДЕРМЕНДЖИ 7905—7976) дженктен яраланып, 


аякътан сакъатланып кельген сонъ Янъыёлда яшай эди. Теджрибели 
журналист оларакъ озь зенаатыны «Ленин байрагъы» газетасында девам 
этти. 1957 сенеси майыс 1-ден 1968 сенесининъ сонъунадже редакцияда 
башта месуль кятип, сонъра муаррир муавини вазифелеринде чалышты!. 

Бу девирде Абдулла Дерменджи бир сыра несир эсерлер яратты. Язгъан 
эсерлерининъ бир чокъу газетада басылдылар. Сонъра олар онынъ айры 
китапларына кирдилер. Озь икяелеринде о эсасен, дженк ве дженк 
йыкъынтыларыны тиклев деври вакъиаларыны, партизан арекети 
вакъиаларыны акс эттире. Онынъ бу икяелери 1970 сенеси чыкъкъан «Аят 
дестаны» китабыны, 1971 сенеси чыкъкъан «Замандашлар» китабыны 
тешкиль эттилер. 1973 сенеси исе «Аят ёлунен» адлы эдебий-тенкъидий 


' Терджимеий алыны «Къырымтатар совет эдебияты» болюгинден бакъ. 

макъалелер джыйынтыгъы басылып чыкъты. 

Абдулла Дерменджи та дженктен эвель къырымтатар эдебиятынынъ 
корюмли тенкъидчыларындан бири оларакъ танылгъан эди. О, чешит 
девирлерде ве чешит мевзуларда язылгъан пек чокъ очерк ве 
макъалелернинъ муэллифидир. Онынъ дженктен сонъки девирде язгъан 
макъалелери фактларнынъ зенгинлиги ве тамлыгъынен, тилининъ 
тюзгюнлигинен, иджаткяргъа кесильген къыйметнинъ догърулыгъынен 
айырыла эдилер. «Абдулла Дерменджининъ бирден-бир янълышы — бугуньки 
кунь назарынен бакъкъанда — онынъ коммунистлиги, компартиягъа пек 
садыкълыгъы, совет къурумына беслеген ишанчы эди. Мына бу ишанч онъа 
чокъ шейлер яптырды. Коммунист партиясына ве совет укюметине 
садыкълыгъыны эбедий сакълады. Даима шу къоруйыджылыкъ позициясында 
турып иш корьди»! — деп язгъан эди Айдер Осман онынъ акъкъында. 

Эдип Якъуб Шакир-Али, Раим Тынчеров, Абдуреим Алтанълы ве 
дигерлерининъ иджады акъкъында терен мундериджели макъалелер язды, 
оларнынъ эдебиятымызда туткъан ерлерини косьтерди, иришкен 
мензиллери ве ёл къойгъан эксикликлерини талиль этти. 

Дженктен сонъки девирде Дерменджининъ япкъан ишлеринден бири, 
эдебиятымызгъа буюк авесликнен кельген бир сыра яшларымызгъа 
косьтерген ярдымыдыр. Шу ярдым саесинде «Ленин байрагъы» газетасы 
этрафында мектеп кечкен истидатлы яшларымыз бугуньде уста 
эдебиятчылар дереджесине котерильди ве салмакълы эсерлер яратып, 
эдебиятымызнынъ инкишафыны девам эттирмектелер. 

1975 сенеси Дерменджининъ «Сайлама эсерлер» китабы чыкъты. 1967 
сенеси исе «Боюн эгмегенлер» повестини язды. Бу, эдипнинъ сонъки 
китабы олды. Эсер, языджы вефат эткен сонъ, дюнья юзи корьди. 

1971 сенеси Ташкенттеки «Укъитувчи» нешриятында басылып 
чыкъкъан «Эдебият хрестоматиясы» да эсасен Абдулла Дерменджининъ 
къолы астындан чыкъты. Хрестоматия къырымтатар тили ве эдебияты 
болюги студентлери ичюн чыкъарылды, онъа адебиятымыз тарихындан 
озюне ер алгъан языджылар ве оларнынъ базы бир эсерлери кирсетильди. 
Демек, Дерменджи ялынъыз эдебий эсерлер язувнен сынъырланмай, 
эдебиятымызнынъ осюви ичюн зарур материалларнен де огърашып, чокъ 
ишлер япты. 

Языджынынъ семерели фаалиетини козь огюне аларакъ, онъа 
Озьбекстанда нам къазангъан медениет хадими унваны берильген эди. 
1976 сенеси январь 31-де Ташкентте вефат этти. 


! «Йылдыз» журналы. 1995. № 3. 

ЯКЪУБ ЗЕККИ — Умеров (7977— 1977). Багъчасарай районындаки 
Янджу коюнде догъды. 1935 сенеси Багъчасарай оджалар техникумыны 
битирди. Экинджи джиан дженкининъ иштиракчиси. Журналист олып 
чалышты. Дженктен сонъ Украинанынъ Донецкке якъын Мариуполь 
шеэринде яшады. Якъуб Зекки омюрининъ чечекли ве тегенекли ёлларыны, 
джебэ ёлакъларыны кечип, иджат ёлуна минип, несримизде къайд этмеге 
ляйыкъ из къалдыргъан языджылардан биридир. 

Якъуб Зекки окъугъан мектепте тиль ве эдебият дерслерини Яъя 
Байбуртлы, Абляй Шамиль, Осман Амит киби теджрибели оджалар алып 
бара, олар талебелерге ана тилимиз ве эдебиятымызгъа терен севги ашлай 
эдилер. Якъуб Зекки оларнынъ тесиринде ильки эсерлерини къаралады. 
О, 1935—1939 сенелери Куйбышев районынынъ «Ударник» газетасында 
чалышты. «Къара чекмен» адлы биринджи икяесини 1937 сенеси язды ве 
шу газетада бастырды. 

Эдип озюнинъ омюр ёлуны шойле тарифлеген эди: «1939 сенеси арбий 
хызметке кеткен сонъ, 1947 сенесинедже флотта булундым, эдебиятнен 
джиддий суретте огърашмагъа имкян олмады. Къара денъиз флотында 
артиллерияджы ве топ командири оларакъ, Одесса, Севастополь, Керчь, 
Новороссийск шеэрлерини кьорчаладым. Дженк фелякети узады. Бутюн 
гъайрет ве кучюмизни, умют ве истеклеримизни дженк атеши ютты. 
Дженктен сонъ кене де йыкъынтылыкъ девирининъ кучьлюклери бизим 
гъайретимизни озюне джельп этти. Дженк алеви энди къартайып башлагъан 
эдебият авескярларынынъ юрегини къозгъады. Икътидарымызгьа коре беш- 
он сатырлар къараламагъа тырыштыкъ. Эгер бу омюр мектеби бильгисинен 
яратылгъан сатырлар окъуйыджыларнынъ дикъкъатыны джельп этселер, 
эмегим бош кетмеди деп севинеджегим. Мени эписинден зияде кучюк икяелер 
меракъландыра. Келеджекте меним иджадым эсасен бу жанрда оладжакъ 
деп тюшюнем». 

Якъуб Зекки, озю айткъаны киби, джиддий чалышты, усталыгъыны 
пишкинлештирди, эдебий мирасымызны огренди, несирнинъ кучюк 
жанрына садыкъ къалды. Онынъ икяелеринде Умер Ипчининъ вакъиаларны 
беян этювдеки лаконизмине, Шамиль Алядиннинъ психологик тасвир 
усталыгъына, Юсуф Болатнынъ юморына якъынлыкъ сезилип турды. 
Эсерлерини ана тилинен берабер украин ве рус тиллеринде де язды ве 
бастырды. Дженктен сонъ исе Ташкентте онынъ «Бахт анахтары» (1969 с.) 
ве «Къытыкълы икяелер» (1972 с.) джыйынтыкълары дердж олунды. 

Языджынынъ «Баджанакълар», «Енъсиз бушлат», «Йылбаш геджеси», 
«Иришильмеген хаял», «Гармонь» киби бир сыра икяелери дженк 
вакъиаларына багъышлангъанлар. Муэллиф оларда дженкнинъ дешетли 
акъибетлерини тесирли суретте тасвирледи. Якъуб Зекки эдебиятымызда 
ишчи сыныфынынъ омюрини косьтерювге баягъы иссе къошты. Онынъ 

ишчи образыны яратувгъа багъышлангъан онларнен икяелери арасында 
хусусан «Сонъки гудок» икяеси айрыджа дикъкъаткъа ляйыкътыр. 

Эдип бир сыра икяелерининъ дикъкъат меркезине ахлякъ-этик 
проблемаларыны къойды, оларны конкрет омюр адиселеринде ишанчлы 
ве догъру чезмеге ынтылды эм де макъсадына наиль олды. О озь 
фикирлерини терен образлар вастасынен тасвирледи ве оларны саде 
тильнен окъуйыджыгъа еткизди. О бедиий яратыджылыкъкъа инсан 
омюриндеки уфакъ-тюфек адиселерни дегиль де, буюк проблемаларны 
мевзу этип алмакъ кереклигини яхшы анълады ве икяелери ичюн 
меракълы, джиддий сюжетлер араштырды. Языджы къараманнынъ эр бир 
арекети мантыкъ джеэтинден эсаслангъан олмакъ керек деген фикирни 
озюне иджадий принцип оларакъ къабул этерек, онъа джиддий риает этти. 

Муэллифнинъ «Къытыкълы икяелер» деп адландырылгъан китабына 
21 юмористик икяе кирсетильди. Икяелернинъ эр бири чешит мевзуларда 
язылгъан олсалар да, олар терен юмор ве сатира элементлеринен 
ашлангъанлар. О, икяелеринде тасвирленеджек эр бир вакъиадан 
фельсефий фикир чыкъармагъа, вакъиаларны тесирли ифаде этмеге 
ынтылды ве бу саада баягъы енъиш эльде этти. 

Эдипнинъ икяелерининъ бедиийлиги вакъиаларнынъ къыскъа 
тасвиринде, манзараларнынъ акъикъийлигинде, тасвирнинъ 
теренлигинде, детальден билип файдаланувда, тилининъ саделигинде ве 
табиийлигиндедир. 

Якъуб Зеккий 1977 сенеси Мариупольде вефат этти. О СССР 
языджылары бирлигининъ азасы эди. 


ДЖЕВДЕТ АМЕТОВ (1917, апрель 14— 1995, январь 20). Ялта 
районынынъ Лимена коюнде догъды. Кой мектебинде окъуды, ондан сонъ 
Ялтада еди йыллыкъ татар мектебини битирип, Акъмесджитте Къырым 
девлет педагогика институтынынъ къырымтатар тили ве эдебияты 
факультетине кирди. 1941 сенеси институтта девлет имтианларыны 
береяткъан вакъытта, дженк башланды. Шу йылы институтны 
битиргенлер мектеплерге оджалыкъкъа дегиль де, джебэге кеттилер. 

Дженк биткен сонъ джебэджилер ватанларына дегиль, къоранталары 
сюрьгюн олунгъан ерлерге «саткъын» тамгъасынен къайттылар. Джевдет 
Аметов Андижан шеэринде маариф системасында чалышты. Ана 
тилимизде газета чыкъып башлагъанынен озюнинъ макъалелери, 
очерклери, шиирлери ве икяелеринен онынъ саифелеринде сыкъ-сыкъ 
корюнип турды. Чокъ йыл девамында Ташкентте къырымтатар тилинде 
радио эшиттирювлер муарриетининъ башлыгъы олып чалышты. 

Ташкентте онынъ «Атеш башында» (1972), «Топлар сускъан сонъ» 

(1976), «Эрылгъанлар ачкъанда» (1980), «Къуршуннен токътатылгъан 
йыр» (1987) икяелер ве повестьлер китаплары нешир этильди. 

Джевдет Аметовнынъ эдебиятта озь ери бар. О, бу ерни озюне махсус 
яратыджылыгъынен къазанды. Джебэден къайтып кельген дженкчи даа чокъ 
вакъыт дженк теэссуратлары алтында булунды ве ниает, къырымтатар 
тилинде газета чыкъып башлагъан сонъ, артыкъ тыныкълашкъан бу 
теэссуратларыны шиирлер ве икяелерде беян этти. Онынъ икяелерини 
окъугъан адам бу языджыны эдебияткъа дос-догъру дженк атешлери ичинден 
чыкъып кельген киби зан этер. Эм керчектен де ойле. Онынъ эсерлеринде 
дженк акъибетлери мевзусы эсас ерни тута. Бу мевзунынъ языджы иджадында 
бу къадар терен тамыр аткъаны тевеккель дегиль. Дженкнинъ не киби 
фелякетлер кетиргенини корьди, ис этти ве озюнинъ юрегинден текрар 
кечиререк, бедиий эсерлер шекилинде тёкип башлады. Онынъ «Топлар 
сускъан сонъ» джыйынтыгъында дигер джыйынтыкъларындан фаркълы 
оларакъ, энди къуршун атылмай, снарядлар, бомбалар патламай. Бу 
джыйынтыкътаки икяелернинъ аман-аман эписи ичюн дженкнинъ ве 
дженкчилернинъ ихтираслары ятышкъан сонъ, адамларнынъ козьлери 
огюнде дешетли манзара ачыла: дженк инсанларнынъ бир къысмыны 
ольдюрген, ана баласыз, баба огъулсыз, чокътан-чокъ балалар оксюз 
къалгъанлар. Даа бир чокълары бири-бирлерини джойгъан, шеэр-шеэрден, 
кой-койден къыдырып, сораштырып юрелер. Дженк яралары къолайлыкънен 
савулмай. Топларнынъ гудюрдили сеслери ерине энди адамларнынъ 
нидалары, ферьядлары, асретлик яныкълары эшитиле. 

Джевдет Аметов язгъан бир чокъ эсерлернинъ сюжетини ана-бабасыз 
къалгъан балаларнынъ талийлери тешкиль эте. Бала дженкке къаршы 
куреше ве енъе. Бу бизим омюримизнинъ енъишидир. Затен, 
барышыкънынъ вакъытсыз битмемеси ичюн, аналарнынъ балалардан, 
балаларнынъ бабалардан айырылмамасы ичюн куреш бир заман 
токътамамакъ керек. Бу — барышыкъ ашкъына курештир. Сабыкъ 
джебэджи, истидатлы языджы Джевдет Аметов да бу курешке озь 
къалеминен дегерли иссе къошты. 

Джевдет Аметовнынъ «Къуршуннен токътатылгъан йыр» повестинде 
яш композитор Абибулла Къаврининъ дженкявер куреши ве фаджиалы 
эляк олувы реалистик шекильде тасвирленген эсердир. 

1987 сенеси Джевдет Аметовнынъ Энвер Арифовнен берабер язгъан 
«Абдул Тейфыкъ» адлы весикъалы повести басылып чыкъты. Адындан 
корюнгени киби, бу эсер де дженк мевзусына яни Советлер Бирлигининъ 
Къараманы Абдул Тейфыкънынъ аяты ве дженкявер ёлуна 
багъышлангъандыр. 

Джевдет Аметов СССР языджылары бирлигининъ, 1993 сенесинден исе 
Украина языджылары бирлигининъ азасы эди. Ватангъа къайтып келип 

иджадий ишлерини янъы кучьнен девам этмеге бельсенген эди. Теэссюф 
ки, онъа ватанда чокъ иджат этмек насип олмады. О, 1995 сенеси январь 
20-де Акъмесджитте вефат этти. Абдал мезарлыгъында дефн этильди. 


ИБРАИМ ПАШИ 1918 сенеси ноябрь 20-де Къырымнынъ Алушта 
районындаки Тувакъ коюнде койлю къорантасында догъды. 1939 сенеси 
орта мектепни битирген Ибраим Акъмесджиттеки Къырым педагогика 
институтынынъ къырымтатар тили ве эдебияты факультетине кире. Айны 
шу йылы Алуштада чыкъкъан «Ленин ёлу» район газетасында 
Ибраимнинъ «Али» адлы биринджи икяеси басыла. Яш иджаткяргъа 
окъув пек керек эди, амма о, хасталыгъы себебинден экинджи курстан 
кетмеге меджбур ола. Дженк башлангъанда о койде оджалыкъ япа эди.. 

Сюрьгюнлик вакътында Ибраим Паши Ташкентке тюше. Анда о 
чешит къуруджылыкъ ишлеринде чалышты. 1957 сенеси «Ленин 
байрагъы» газетасынынъ чыкъа башламасы, эдебиятнен меракълангъан 
яшларны, шу джумледен Ибраим Пашини де, озь этрафына джельп этти. 
Элинде къалеми олгъан Ибраим газетагъа макъалелер, очерклер язып 
турды ве, ниает, 1963 сенеси газетада онынъ дженктен сонъ язгъан 
«Азбарында къуюсы бар» адлы ильки икяеси басылды. Бу онъа рухий 
къувет берди, бундан сонъ, газета ве журнал саифелеринде онынъ янъы- 
янъы икяелери арды-сыра пейда олып башладылар. 

Ибраим Пашининъ «Чечек ве къан» адлы биринджи икяелер 
джыйынтыгъы 1970 сенеси Гъ. Гъулам адына нешриятта айры китап 
оларакъ дюнья юзю корьди. Бундан сонъ о озюни повесть жанрында 
сынады. Исрарлы ве себатлы эмек мусбет нетиджелернен екюнленди. 1975 
сенеси кене шу нешриятта онынъ «Юрек эмиринен», 1978 сенеси 
«Йылдызлы геджелер» адлы повестьлер китаплары, 1983 сенеси «Бир 
афта» ве 1988 сенеси «Алтын боялар» адлы повесть ве икяелер китаплары 
басылып чыкъты. Бу джыйынтыкъларгъа кирген эсерлерде 
къуруджыларнынъ, кой эмекчилерининъ омюрлери, эмекке 
садыкълыкълары, темиз-пак севгилери, кедер ве къайгъылары, арзу- 
истеклери гъает меракълы левхаларнен тасвир этиле. Пашининъ 
эсерлеринде халкълар достлугъы, ватангъа садыкълыкъ айрыджа ер 
тутмакъта. Инсангъа севги, маневий яхшылыкъкъа давет этюв 
эсерлернинъ эсас гъаесидир. 

Ибраим Паши кой аятына багъышлап, баягъы эсер яратты. «Токъ 
башакълар», «Бир афта», «Алтын боялар» киби повестьлерде бу мевзу 
озь ифадесини тапты. Он беш йыл зарфында «Ленин байрагъы» 
газетасынынъ кой ходжалыгъы болюгининъ мудири олып чалышувы, 
чокъ керелер совхоз ве колхозларда булунувы онынъ иджадында буюк 

роль ойнап, эсерлерини джанлы-аятий материалларнен байыттылар. 
Эсерлериндеки вакъиаларнынъ эписи земане аятындан алынгъанлар. 
Мында койлюлер омюри, аиле ве севги мунасебетлери, ахлякъ меселелери, 
намуслы эмек, табиатны къорув киби бир сыра меселелер бедиий суретте 
айдынлатыла. «Бир афта» повестинде муэллиф земане адамынынъ 
` образыны яратувда, оны къайнакъ аят ичинде туткъан ерини косьтерювде 
баягъы мувафакъиетлерге иришти. 

1988 сенеси Ибраим Паши озюнинъ «Узюльген зынджыр» адлы 
биринджи романыны язып битирди. Роман дургъунлыкъ деврининъ тотлы 
зынджырларыны узьмеге тырышкъан, янъыджа яшамакъ, чалышмакъ, 
фикир этмек ичюн курешкен адамларгъа багъышлана. Эсерде 
джемиетимизде олып кечкен гъайрыдан къурув ве ахлякъ меселелери 
котерильмекнен, агъа-къардаш Боралиевлер образында адамлар 
арасындаки мунасебетлерни психологик джеэттен терен талиль ве 
усталыкънен акс эттире. Роман 1989 сенеси «Йылдыз» журналында 
басылды (№5-6). 

Ибраим Паши СССР языджылары бирлигининъ азалыгъына къабул 
олунгъан эди. 1993 сенеси о Къырымгъа къайтып кельди. Акъмесджит 
районында яшай. 1994 сенесинден Украина языджылары бирлигининъ 
азасыдыр. Онынъ сонъки девирде язгъан бутюн эсерлери: «Бельки даа 
корюширмиз»', Ватангъа авдет мевзусынен ашлангъанлар. Бу мевзуны 
о «Сынгъан пытакъ» икяесинде де девам этти. Бу эки икяе украин тилине 
терджиме этилип, «Кримська світлиця» газетасында дердж олунды. 

1998 сенеси эдебият джемаатчылыгъы тарафындан Ибраим Пашининъ 
80 йыллыгъы къайд олунды. Бу мунасебетнен «Таврия» нешрияты онынъ 
«Джанлы нишан» адлы китабыны нешир этти. Китапкъа муэллифнинъ 
«Джанлы нишан» адлы экинджи романы эм де «Ана» повести кирсетильди. 
Эдип озь эсерлеринде о я дабу вакъианы тасвир эткенде инсан насыл олмакъ 
керек эди деген меселени огге сюрьмей де, инсан асылында омюрде насыл 
эди деген фикирге устюнлик бере. Языджы эр бир эсеринде аятнынъ мусбет 
ве менфий къараманларыны ялдызламай, ашаламай, омюрде насыл 
олсалар, ойле косьтермеге тырыша. Онынъ къараманлары аятнынъ энъ 
къою, къыйын ерлеринде булунмакънен омюр сынавларындан даашыкъмай 


адым-адым кечелер. Муэллиф озю де 80 яшына бакъмадан ашыкъмай, яваш- 
яваш эп чалыша, иджат эте. 


«Йылдыз» журналы. 1988. №5. 

Несирде фааль иджат эткен шаирлер 


Биз дженктен сонъки девирде бир сыра шаирлернинъ даа кениш 
имкянгъа малик несир жанрына мураджаат эткенлерининъ шааты олдыкъ. 
Эльбет, бу анълашылгъан ал. Джемиетнинъ омюринде терен денъишмелер 
олмакъта, умумен яшайыш эм де адамларнынъ психологиясы денъишмекте 
эди. Эдебиятта акс олунмасыны беклеген бу зенгин материалны шиириет 
черчивесине сыгъдырмакъ къыйын эди. Шаирлер девир даветине джевап 
бермеге тырышып, язаяткъан шиирлерини токътатып, несир эсерлер 
язмагъа кириштилер, эм бу ынтылышта баягъы мувафакъиет эльде 
эттилер. Бу муэллифлер омюрде пейда олгъан янъы аньанелерни, янъы 
чизгилерни, хусусиетлерни, миллий характерлернинъ янъы кейфиетини 
бельгиледилер ки, оларда эр бир халкънынъ омюр теджрибеси ве 
медениетининъ янъы илери аньанелери муджессемлешти. | 

Бугуньде миллий характернинъ зенгинлигини косьтерюв бу тек ондаки 
миллийликни ачып берюв дегильдир. Онынъ анджакъ инкишаф 
тенденциясыны бельгилев эмиетлидир. Бу тенденция исе янъы шахснынъ 
джанлы ве текрарланмаз къыяфетини косьтеребилювде, онынъ халкъларнен 
сыкъы алякъасы саесинде нелер эльде эткенини, дигер халкъларнынъ эйи 
аньанелерини менимсевденасыл теджрибе эльде эткенини тасвир эте билювдир. 

Орта Асия халкълары эдебиятлары буюк несирининъ инкишаф 
теджрибеси бойле хулясагъа кельмеге имкян бере. М.Ауэзов, Б.Кербабаев, 
С.Мукъанов, Ч.Айтматов романларынынъ мусбет къараманлары, Айбек, 
А.Къаххар, А.Мухтар, С.Ахмад, А.Якъубов киби озьбек языджыларынынъ 
эсерлери бир чокъ джеэттен бойле чизгилернен характерлидир. 


Иште, юкъарыда айтылгъаны киби, бедиий иджатта гъайрет косьтерген 
белли къырымтатар шаирлери Решид Мурад, Сеитумер Эмин, Черкез- 
Али Ве дигер языджылар шиириетнен бир сырада, рус совет ве Орта 
Асия эдебиятларынынъ теджрибесини менимсеерек, буюк несирге 
кельдилер ве ишчи сынфына, койлюлер аятына багъышлангъан романлар 
яздылар. Шунынъ ичюн оларнынъ иджадий фаалиетлерини бу ерде къайд 
этмек ляйыкъ танылды. 


Эдебияткъа та дженктен эвель шаир оларакъ кельген РЕШИД 
МУРАД (7276, июль 8— 2000, январь 19) 1968 сенеси «Дагълар 
сонатасы» романыны нешир эттирди'. Бу роман этрафындаки 
лакъырдылар чокъ вакъыт девам этти. Бойле кениш мунакъаша объектине 


'Терджимеий алыны «Къырымтатар совет эдебияты» болюгинден бакъ. 


чевирильген эсер бизде даа олмагъан эди. Эбет, бу мунакъашаларда бир 
чокъ догъру, акъикъий ве объектив фикирлернен берабер, баягъы 
субъектив фикирлер де бильдирильди. 

Белли бир вакъыт геологлар арасында чалышкъан Решид Мурад озь 
романыны ерасты байлыкъларыны араштырыджыларгъа багъышлады. 
Романда дженкнинъ агъыр ёлларыны кечселер де, озь зенаатларыны 
денъиштирмеген, тынчлыкъ йылларында ерасты байлыкъларыны 
тедкъикъ этюв ишине юрек араретлерини берген адамларнынъ омюри 
косьтерильди. 

Максим Горький вакътынен эмек поэзиясыны косьтерген, эмекни янъы 
омюрнинъ иджады оларакъ тасвирлеген языджыларнынъ иши къоджаман 
эмиетке малик экени акъкъында айткъан эди. Решид Мурад бизим бойле 
эдебиятчыларымыз категориясына кире ве бойле муим мевзуны 
айдынлатувда, оны поэтик суретте тасдикълавда онынъ да озюне хас 
яратыджылыкъ иссеси бар. О, сабыкъ аскерлер ве партизанларнынъ 
дженктен сонъки федакяр эмегини мисаль этип ала, онынъ эстетик 
маиетини, олар ичюн янъы шараитте шахснынъ пишкинлешювинде етекчи 
роль ойнагъан амиллерни ачып бере. 

Решид Мураднынъ «Дагълар сонатасы» романында онынъ 
акъикъаткъа, барлыкъкъа озьджесине янашувыны теминлеген ичтимаий 
ве миллий муит, озюндже бир корюниш бар ки, о языджынынъ иджадында 
буюк ве етекчи эмек мевзусы булундыгъыны, санаткяр тарафындан халкъ 
омюрининъ янъы-янъы къатламларыны къаврап алмакъ ичюн арекет 
этильгенини тасдикълай. Ер астындаки файдалы байлыкъларны 
араштыргъан геологларнынъ федакяр эмеги мисалинде ишчи сынфы 
мевзусы, ишчи такъдирининъ образы романны терен ички шавле иле 
айдынлаталар. Онда санаткярнынъ иджадий диапазоны кенишлегени 
акъкъында ве иджатчы тарафындан «Дагълар сонатасы» романында 
косьтерильген халкъ омюри акъкъында бизим тасавурымызны 
теренлештирген янъы нагъмелер, образлар ве характерлер пейда ола. 

Решид Мурад дженктен сонъ Озьбекстанда Сырдарья районы «Къызыл 
юлдуз» газетасында 1948 сенесинедже месуль кятип вазифесинде булунды. 
Ондан Ангренге кетип, анда беш йыл Лашкаргах геология 
экспедициясында чалышты. Сонъра 1952 сенесинден 1996 сенесине къадар 
Ташкентте «Муштум» журналында, Озьбекстан радиокомитетинде ве 
«Ленин байрагъы» газетасында ишледи. 

Решид Мураднынъ назм ве несир эсерлери девирий матбуатта, 
коллектив джыйынтыкъларда йыллар девамында дердж олунды. «Дагълар 
сонатасы» романындан башкъа бу девирде языджынынъ несир эсерлери 
(икяелери ве повестьлери) «Инат торунлар» (1975), «Эрлик сынавларындан 
кечкенлер» (1983), «Сенелер» (1991) киби китапларында дердж олундылар. 


438 


Решид Мурад озюнден уйкен къалемдешлерининъ эльде эткен 
енъишлеринен сынъырланмай, озь араштырув ёлунен кетерек, 
джесюрликнен фольклор шиириети ёлундан вазгече, рус классик 
шиириетининъ теджрибесини менимсеерек, къырымтатар шиир 
тешкилининъ янъы системасына ынтыла, шиириетнинъ теляффуз ифадеси 
вастасыны зенгинлештире. Шаир миллий шиирге даире къафиесини, 
севги, манзара лирикасыны кирсете. О, джесюрликнен илериге догъру 
адымлай ве, айтмакъ керек ки, бу саада баягъы енъиш эльде эте. Шаир 
бейитлерни къурувда классик рус шиириети теджрибесинден файдалана, 
айны заманда халкъ шиириетининъ теляффузы ве шырныкълыгъыны 
менимсеп, шиир къуруджылыгъында аэнк ве айдын везинлер яратты. 
Решид Мураднынъ бир сыра шиирлеринде хусусан Сергей Есенин, Иосиф 
Уткин, Михаил Светловнынъ шиирий везин тесири сезиле. «Бир къучакъ 
чечек» (1958), «Ачыкъ гонъюльден» (1971), «Йылдырым» (1976), 
«Бекленильген ал елькенлер» (1983) ве «Юксеклик» (1986) адлы 
джыйынтыкъларына кирген шиирлеринде бу тесирни корьмемек мумкюн 
дегиль. Решид Мурад озюнинъ комсомол шиирлеринден башлап, 
замандашларымызнынъ омюри акъкъында терен фикирли бир чокъ 
эсерлеринде шиириетнинъ тематикасыны кенишлетти. Бунынънен берабер 
о шиир къуруджылыгъыны мукеммеллештирюв ёлунда чокъ джесюр 
адымлар атты. 

Шуны къайд этмели ки, озь яратыджылыгъы девамында акъикъий 
шиирий гармониянен багълы бир чокъ эсерлер яраткъан Решид Мурад 
къырымтатар шиириетининъ инкишафына дегерли иссе къошты. Эльбет, 
Мамбет Аблялимов, Шакир Селим, Шерьян Алиев, Билял Мамбет, Закир 
Къуртнезир, Эскендер Фазыл киби ве дигер шаирлернен текмилленген 
земане къырымтатар шиириетининъ бу сонъки деврини Решид Мурадсыз, 
онынъ иджадий араштырувларысыз тасавур этмек мумкюн дегиль. 
Шунынъ ичюн онъа Озьбекстанда нам къазангъан медениет хадими деген 
шерефли унван берильди. 

Шаир 1995 сенеси ватангъа къайтып кельди. Токътамай иджат этти. 
Онынъ шиирлери «Къырым» ве «Янъы дюнья» газеталарында, «Йылдыз» 
журналында мунтазам суретте басылып турды. 2000 сенеси январь 19-да 
вефат этти. Акъмесджитте Абдал мезарлыгъында дефн этильди. О СССР 
языджылары бирлигининъ, 1995 сенесинден исе Украина языджылары 
бирлигининъ азасы эди. 


Дженктен сонъки девир къырымтатар эдебиятынынъ несир жанрына 
белли исе къошкъан шаирлерден бири де поэзиямызнынъ корюмли Векили 
дженкчи шаиримиз Сейтумер Эминдир. 

СЕИТУМЕР ЭМИН 7927 сенеси майыс 15-те Багъчасарай 
районынынъ Албат коюнде догъды. 1941 сенеси гонъюлли суретте дженкке 
кетти, Акъяр мудафаасында иштирак этти, яраланып госпитальге тюшти, 
сонъра 3-юнджи денъизджилер полкынынъ 8-инджи хусусий десант 
бригадасы эркянында афатлы десантларда иштирак этти, Новороссийск 
янларында, «Атешли топракъ»та дженклешти. Кене яраланды, Сочиде 
госпитальде деваланды. Шу шеэрде ерлешкен Къырым обкомы даа ярасы 
тюзелип етишмеген Сеитумерни Сочиде чыкъарылмакъта олгъан 
«Къызыл Къырым» газетасы муарриетине месуль кятип вазифесине 
чагъырып ала. Сеитумер кене къалемнен чалыша, газета чыкъара, 
листовкалар яза. Сонъра Къырым партизанларынынъ штабы оны 
Къырым дагъларына партизанлыкъкъа ёллады. 1944 сенеси майыс 18-де 
исе о да бутюн халкънен берабер сюрьгюн этильди. 

Сюрьгюнлик фуртунасы оны Озьбекстаннынъ Бекобад шеэрине 
кетирип ташлады. Анда о Фархад ГЭС-и къуруджылыгъында иштирак 
этти, сонъра кинофикация системасында чалышты. 1967—1971 сенелери 
Гъ.Гъулам адына нешриятнынъ къырымтатар эдебияты болюгининъ 
муаррири вазифесинде булунды. САГУни гъиябий битирди. 

Сеитумер Эмин 60-ынджы сенелернинъ башында фааль суретте бедиий 
иджатнен мешгъуль ола башлады. О, сюрьгюнлик шараитинде эр анги 
къыйынлыкъларгъа, тазыйыкъкъа бакъмадан, озюни сакъламагъа, 
яшатмагъа тырышкъан сюрьгюнлик деври эдебиятымызгъа озюндже бир 
тазелик, эминлик багъышлагъан акъикъатпервер, джесаретли 
шаирлеримизден биридир. Шаирнинъ яратыджылыгъы озь халкъынынъ 
сюрьгюнлик аяты саесинде шекилленди ве онынъ Ватан огърундаки 
умумий курешинде буюк фааллик косьтерген федакяр несильнинъ 
сафларында пишкинлешти. 

Сеитумер Эминнинъ «Беяз чичеклер» адлы биринджи шиирлер 
джыйынтыгъы 1968 сенеси нешир этильди, 1969 сенеси исе онынъ «Атешли 
куньлер» адлы шиирлер ве поэмалардан тертип этильген экинджи китабы 
чыкъты. Бу джыйынтыкъларынен о, озюнинъ истидатлы иджаткяр, 
къуветли шаир олгъаныны косьтерди. Шаир 1969 сенеси СССР 
языджылары бирлигининъ азасы олды. 

Лякин шаир айны вакъытта озюни несир саасында да сынамагъа 
къарар берди ве 1971 сенеси «Ираде дерьясы» адлы романыны чыкъарды. 
Дженкнинъ энъ агъыр вакътында Озьбекстанда Фархад ГЭСи 
къурулгъан, озю де бу къуруджылыкъта чалышкъан девирге мураджаат 
эте. Дженк сынъырларындан узакъ озен, Озьбекстаннынъ харитасында 
козьге корюнмеген бир къышлакъ. Эмек ве сербестлик дуйгъусынен 
яшагъан дженк аркъасы эмекчилерининъ джесюрлиги, иште, бу ерде 
догъды. Республикада омюрнинъ ярынки айдын куню огърунда 

хаялларны муджессемлештирген биринджи гидростанциянынъ 
къуруджылары. Олар эписи дженк йылларында умумий гъалебени темин 
эткен совет халкъынынъ, шу гъалебени темин этюв макъсадында 
къоджаман бир эмек мейданына чеврильген Советлер Бирлигининъ огъул 
ве къызларыдыр. Оларнынъ терджимеий аллары — шан-шурет, 
чыдамлылыкъ темсили эм де эмек джесюрлигининъ джанлы 
йылнамесидир. Бу джесюрликнинъ джогърафиясы гъает кениш. Бойле 
адамларнынъ базылары фашистлернен дёгюшерек, джебэ ёлларындан 
кечтилер, дигерлери памукъ етиштирдилер, бала тербиеледилер, каналлар 
къаздылар, багъ-багъча асрадылар. Сеитумер Эминнинъ къараманлары 
исе ГЭС къурдылар. 

«Ираде дерьясы» романына асылында озьбек халкъынынъ озю 
тарафындан яратылгъан озь тарихы кирсетильди. Бу къуруджылыкъта 
Къырымдан сюрьгюн этильген халкъымызнынъ да иштираги косьтериле. 
Дженк мевзусы исе эсерде етекчи ер ала ве о, романда миллионларнен 
адий адамларнынъ къараманлыгъы мевзусы сыфатында айдынлатыла. 
Романнынъ сюжети, композициясы да бу макъсатнен тайинлене ве онынъ 
баш гъаеси, тарихий-фельсефий концепциясы да сонъунадже бунынъле 
текмиллене. 

Романда дженк деврине хас типик муреккеп муит косьтериле. Биз анда 
конкрет вакъиа ве адиселерни коремиз. Эр бир шахснынъ къыяфети ве 
такъдири текрарланмаз олгъаны киби, романда да эр шей омюрден алына 
ве буюк бир самимиетле тасвирлениле. Анда бедиий эсерни омюрнинъ 
акъикъий ве макъсаткяр бир панорамасына чевирген белли бир элемент 
ёкъ дегиль. Умумен роман дженк вакътынен багълы федакяр эмек 
мевзусында озюне коре ер тутмакъта. 

Ташкентте, окъуйыджылар «Йылдыз» журналынынъ 1991 сенеси 3- 
юнджи ве 4-юнджи санларында Сеитумер Эминнинъ «Сенинъ йылдызынъ» 
адлы экинджи романынен де таныш олдылар. 1972 сенеси о, миллий 
арекетте фааль иштираги ичюн Озьбекстан Меркезий Комитетининъ 
косьтеришинен нешрияттан иштен чыкъарылгъан сонъ, Ташкенттен 
Новороссийск шеэрине кочьти ве анда «Госкино» системасында чалышты. 

Дженктен сонъки девирде миллий эдебиятларда эки тильде иджат эткен 
муэллифлер пейда олды. Бизде де бир сыра аркъадашлар: Эрвин Умеров, 
Амет Адиль, Таир Халилов ве дигерлери озь эсерлерини эм ана тилинде, 
эм рус тилинде яраталар. Иса Абдураман, Айдер Осман, Сафтер Нагаев, 
Закир Къуртнезир, Аблязиз Велиев, Шерьян Алиев, Венера Ибраимова 
ве мерхум шаиримиз Мамбет Аблялимов да эм озь тилинде, эм де озьбек 
тилинде яза эдилер. Сеитумер Эмин де иште бойле эки тильде язгъан 
шаирлеримизден биридир. Онынъ рус тилинде язгъан бир сыра шиирий 
китаплары Краснодар китап нешриятында басылып чыкътылар. 

«Опаленные волны» (1977), «Дорога» (1980), «Голоса» (1983), «Горы» 
(1987) адлы ве дигер китаплары шу джумледендир. 

Шуны къайд этмели ки, Сеитумер Эминнинъ татарджа олсун, русча 
олсун язгъан шиирлери энъ юксек поэзия севиесинделер. Онынъ шиирлери 
земане адамларына, озь халкъына, тувгъан ватанына сынъырсыз севги иле, 
озь халкъынынъ, озь юртунынъ такъдирини къайгъырув иле ашлангъанлар. 
Дженк акъкъында хатырлавлар, севги, достлукъ, видждан ве ахлякъ — 
булар эписи онынъ эсерлерининъ мевзусыдыр. Лякин Сеитумер Эминнинъ 
иджадынынъ энъ эсас мевзусы тувгъан Ватанына, озь юртуна севги, ватан 
асретлиги ве бутюн барлыгъынен онъа къайтмагъа, анда бармагъа 
ынтылувдыр ки, онынъ бу дуйгъулары — бутюн халкъымызнынъ мукъаддес 
дуйгъусыдыр. Иджаткярларымыз ичюн битмез-тюкенмез бу мевзуны 
бедиий суретте акс этювде шаир аджайип мувафакъиетлерге иришти. 

Сеитумер Эмин ватан акъкъында, миллий куреш акъкъында тек язмакъ 
дегиль, о шахсен озю бу миллий курешнинъ энъ ог сафларында булунып 
кельди. 

Аджайип шаир Сеитумер Эминнинъ та яшлыкътан башлап девир ве 
аят теджрибесининъ зенгинлигини сезюв къабилиети сонъундан онъа 
такъдир муджиби омюрде расткельген тарихий замандашларынынъ 
бутюн бир несили адындан айтмагъа акъ берди. Умумен дженк 
къыйынлыкълары, фашизм узеринден гъалебе девринен берабер 
мейдангъа чыкъкъан бу несиль дженктен эвель эдебияткъа кельген уйкен 
несильни ве 60-ынджы сенелерде элине къалем алгъан кучюк несильни 
бири-бирине багълагъан бугъумгъа чеврильди. Сеитумер Эминнинъ шиир 
ве поэмалары топлангъан ильки джыйынтыкъларында биз шиирий 
къуветнинъ толу фааллешкенининъ шааты оламыз. 

Муэллиф шиирлеринде дженк мевзусына, тынчлыкъны къорув, озь 
ватанына самимий севги, эйилик ве адалет мевзуларына буюк ер берювнен 
берабер, бир чокъ эсерлеринде халкънынъ такъдири, несиллернинъ 
девамийлиги, замандашлары акъкъында фикир юрьсете. Шаирнинъ лирик 
къараманы — дуйгъуларнынъ сафлыгъы ве фикирлернинъ адалетлилиги 
ичюн курешкен, юксек гъаелер саиби инсандыр. Бутюн эсерлеринде 
шаирнинъ лирик сесининъ къувети янъгъырай. Шиирлери, олсун агъыр 
урушлар я да севги акъкъында, олсун эляк олгъан къараманлар я да кери 
къайтмаз яшлыкъ чагъы акъкъында — оларнынъ эписинде девримизнинъ 
озюне хас чизгилери сезилип тура. Озюнинъ эм несирде, эм шиириетте 
семерели иджадынен Сеитумер Эмин земане къырымтатар эдебиятында 
озюне дегерли ер ишгъаль этти.. 

Миллий арекетнинъ къатиетли ветеранларындан бири олгъан шаир 
халкънен берабер озь макъсадына иришти. Акъмесджитте яшай. 
Къалемини токътамай ишлетмекте. Онынъ макъалелери, шиирлери 

«Йылдыз» журналында, газеталарда басылып тура. 1997 сенеси «Сенинъ 
йылдызынъ» романы Акъмесджитте айры китап олып басылып чыкъты. 
2000 сенеси шаирнинъ «Сен олмасанъ...» адлы эки тильде — эм 
къырымтатар эм де рус тиллеринде аджайип шиирлер китабы нешир 
этильди. Бу китабы ичюн 2001 сенеси Сеитумер Эминге Къырым Мухтар 
Джумхуриетининъ Девлет мукяфаты берильди. 

Сеитумер Эмин эписи олып 20 китап чыкъарды. Къырымтатар 
эдебиятында семерели иджадий хызметлери ичюн онъа Украинада нам 


къазангъан санат эрбабы унваны берильди. О, шимди Русие языджылары 
бирлигининъ азасыдыр. 


Шаирлернинъ романларынен таныш олгъан сонъ, оларнынъ несирге 
мураджаат этювлери эдебиятта озюни акълагъан къануний бир ал 
экенине къаний оласынъ. Бойле шаирлеримизден бири де Черкез-Алидир. 


ЧЕРКЕЗ-АЛИ 7925 сенеси майыс 25-те Къырымнынъ Куйбышев 
районындаки Багъатыр коюнде догъды. Черкез-Алиде шиириетке авеслик 
эрте кельген эди. Онынъ ильки шиирлери «Яш ленинджилер» журналы 
саифелеринде басылгъанда о даа мектеп талебеси эди. 

Черкез-Али аятнен бир нефес алгъан языджы олды. О, сюрьгюнликнинъ 
ильки йыллары Шимальде дагъ санайы ходжалыгъында дагъ кесиджи, 
Къазахстан чёллеринде шофёр, Озьбекстанда девирий матбуат идареси 
хадими, «Ленин байрагъы» газетасында болюк мудири олып ишлеген 
йылларында аяттан мана не экенини бильмеге гъайрет этти. Нетиджеде, 
гъае ве бедиет итибары иле олдыкъча пишкин эсерлер ярата бильди. 

1966 сенеси Черкез-Алининъ «Мавы саиллер» ве учь йылдан сонъра 
«Улукълар» шиирий джыйынтыкълары нешир олунды. Бу китапларгъа 
шаирнинъ лирик эсерлери ве элли сонеттен ибарет «Солмаз чечеклер» 
поэмасы кирдилер. Бундан сонъ языджынынъ «Арзуларым», «Ер нефеси», 
«Догъмушлар», «Ешиль далгъалар» шиирлер, поэмалар ве повестьлер 
джыйынтыкълары басылып чыкъты. 

Эллинджи сенелерден башлап, къыртыш топракъларны менимсев 
саасында буюк тедбирлер омюрге кечирильди. Чёллерни менимсевде шахсен 
иштирак эткен Черкез-Али о хусуста бир сыра шиирлер ве очерклер яратты, 
ондан сонъ халкънынъ бу кутьлевий джесюрлиги акъкъында ири эсер 
догъурув истегинен яшады, ниает, «Ешиль далгъалар» повестини, сонъра 
«Сабалар къучагъында» романыны язды. Роман замандашымызнынъ 
коллектив образыны косьтериджи меракълы эсер олып чыкъты. 

1973 сенеси чыкъкъан бу романда эки сюжет ёлагъы инкишаф эте: 

биринджи сюжет ёлагъы бу «Алсаба» совхозы коллективининъ тютюн 
асрав технологиясыны менимсевнен, янъы къасаба къурмакъ ичюн 
кересте азырлавнен багълы. Романнынъ экинджи сюжет ёлагъы — 
эсернинъ баш къараманы Айрие характерининъ инкишафынен багълы. 
Къоджасы тарафындан алдатылгъан яш къадын аят 
къыйынлыкъларыны енъе, адамлар арасында озюне мунасип ер ала, 
койде намуснен чалыша. Муэллиф Айрие характерини инкишафта 
косьтере. Эсерде, умумен халкъымызнынъ озюне хас миллий чизгилери 
де анджакъ дигер миллет векиллерининъ арекетлеринен багълы суретте 
берильген. Романнынъ къараманлары буюк адамлар дегиль, адий 
кишилер. Лякин япкъан ишлери муим. Черкез-Али бойле адамларнынъ 
аятыны косьтерювде кескин конфликтлер догъурмай, лякин 
образларнынъ вазиетине, ишлерине эмиет бере. 

«Сабалар къучагъында» романы учь тильге терджиме этилип 
чыкъарылды: 1978 сенеси Москвада русча басылып чыкъты, 1980 сенеси 
Алма-Атада къазахча, 1984 сенеси Ташкентте озьбек тилинде нешир 
этильди. Онынъ «Солмаз чечеклер», «Баарь нефеси» шиирлер ве поэмалар 
джыйынтыкълары, «Ешиль далгъалар» повестьлер ве икяелер 
джыйынтыгъы да бир къач къардаш халкълар тиллеринде нешир олунды. 

Черкез-Алининъ кой ходжалыгъына садыкълыгъыны онынъ язгъан 
экинджи буюк эсери «Джумертлик» (1983) романы да исбат этти. Умумен 
муэллифнинъ койлюлер омюрине сыкъ-сыкъ мураджаат эткенининъ 
себеби онынъ омюр ёлундаки араштырувларынынъ мантыгъы ола биле. 
Чюнки кой баласы эмек фаалиетининъ белли бир къысмы къыртыш 
чёллерини менимсев ишлеринен багълы олып, о балалыкъта корип 
кечирген кой аятыны озь эсерлеринде акс этмеге ынтыла. «Сабалар 
къучагъында» романындаки вакъиаларнынъ Шималий Къазахстанда 
олып кечкенини хатырласакъ, экинджи романдаки ишлерни онынъ 
девамы демек мумкюн. Эвелькиси киби бу роман да эки сюжет ёлагъынен 
инкишаф эте. Биринджи ёлакъ — Къызыл-Къумда къаракульджиликни 
инкишаф эттирювнен берабер багъ-багъчаджылыкъны кенишлетюв 
ишлери, экинджиси — Мемедин къартнынъ инкъиляптан эвельки эски 
девирлерге аит икяелеридир. 

Эдип мевзу сечип алмагъа, оны косьтермеге, къараманларнынъ 
характерлерини айдынлатувда адий омюр тарзынынъ чизгилери 
черчивесинде иш корьмеге биле. Лякин эсерлеринде къараманларнынъ 
сайысы чокълугъы себебинден баш къараманларгъа алякъасы олмагъан 
вакъиаларгъа занымызджа чокъ ер бериле. Бу ал персонажларнынъ 
озьлерине хас чизгилерини даа ачыкъ тасвирлемеге кедер этмей къалмай. 
Асылында исе «Джумертлик» романы Черкез-Алининъ дженктен сонъки 
девир несиримизге къошкъан джиддий иссесидир. Бунен бирге 

«Догъмушлар», «Ешиль далгъалар», адлы повестьлери де онынъ буюк 
несир жанрларында эльде эткен иджадий мувафакъиетидир. 

Черкез-Али къырымтатар шиириетининъ де имкянларыны 
джесюрликнен кенишлетип кельди ве миллий шиириетни ифадели 
васталарнен зенгинлештирди. Меракълы ве озюне хас услюб саиби олгъан 
шаир эдебиятымызда яхшы беллидир, Черкез-Алининъ шиириети несинен 
меракълы? Бу суальге шойле джевап бермек мумкюн: о озюнинъ 
оптимизминен, миллий колоритинен, омюрдеки айдын башлангъычны 
тасдикълавнен характерлидир. Хусусан онынъ «Козь нурларым» (1985) 
адлы юбилей джыйынтыгъына кирген шиирлери, йырлары, балладалары 
ве поэмалары ич бир окъуйыджыны лякъайд къалдырмады десек 
янъылмамыз. Юксек гражданлыкъ шиириети, совет адамынынъ 
ватанперверлиги, ер курресинде тынчлыкъ ичюн куреш, инсан такъдири, 
онынъ бахт ве кедери — буларнынъ эписи окъуйыджыларнынъ 
дикъкъатыны шаирнинъ яратыджылыгъына джельп эте. 

«Солмаз чечеклер» (1975) джыйынтыгъына Черкез-Алининъ шу 
топламгъа ад берген поэмасы — талийи халкънынъ такъдиринен багълы 
адий йигит Асаннынъ омюри акъкъындадыр. Бу поэма кечкен дженкнинъ 
къыйынлыкъларыны башларындан кечирген миллионларнен аилелерден 
бири акъкъында тафсилятлы икяедир. «Улукълар» (1969) 
джыйынтыгъындаки шиирлерде исе кечкен дженкнинъ дешетли куньлери, 
адамларымызнынљъ эбедий джесюрлигининъ къараманлыкъ ве фаджиалы 
эпизодлары джанлана. Шаир юрек сёзлеринен яшларгъа, дженкте эляк 
олгъан аскерлернинъ къадынларына мураджаат эте, инсанлыкъ 
мунасебетлеринде эйилик ве самимийлик чизгилерини тасдикъламагъа 
ярдым эткен ве адамны шерефлендирген севги акъкъында муляйим лирик 
дуйгъулар ифаделей. Шаирнинъ «Арзуларым» (1971), «Ер нефеси» (1979) 
киби китаплары да земане шиириетинде муим ер туталар. Онынъ «Рица» 
ве «Орман дестаны» поэмалары исе айрыджа дикъкъаткъа ляйыкълар. 
Озюни эм шиириетте, эм несирде фааль ве къуветли иджаткяр оларакъ 
Черкез-Али Решид Мураднен, Энвер Селяметнен, Сеитумер Эмин ве 
дигерлеринен бир сырада дженктен сонъки поэзиямызда да дегерли ер 
ишгъаль этти. 

Языджы рус ве дигер халкълар эдиплерининъ яратыджылыкълары иле 
къырымтатар окъуйыджыларыны таныш этюв макъсадынен «Къайнар 
чокъракъ башында» шиирлер джыйынтыгъыны чыкъарды. Бундан да 
гъайры, Шакир Селимов иле берабер белли озьбек эдиби Хамид 
Гъуламнынъ «Эбедийлик» романыны бизим тилимизге чевирдилер. 

Языджынынъ эдебияттаки хызметлерине дегерли къыймет кесильди. 
О, СССР языджылары бирлигининъ азасы эди, шимди Украина 
языджылары бирлигининъ азасыдыр. Шаир 1995 сенеси Ватангъа 

къайтып кельди, Акъмесджитте яшай. 

1999 сенеси Акъмесджитте шаирнинъ «Уян, Чатырдагъ, уян!» адлы 
шиирий китабы нешир этильди. 75 йыллыгъы мунасебетинен 2000 сенеси 
онъа Украинада нам къазангъан санат эрбабы унваны берильди. 


Янъы несиль языджылары 


1970— 1980-инджи йылларда къырымтатар эдебиятынынъ несир 
жанрына орта несиль языджылары, Москвадаки М.Горький адына 
эдебият институтында тасиль алгъан Эмиль Амит, Эрвин Умеров 
ве Нузет Умеров, бунынъ киби де Айдер Осман, Рустем Алиев, 
Урие Эдемова Ве дигерлери мураджаат этти Ве оларнынъ базылары 
шу йыллары биринджи романларыны да бастырдылар. 


ЭМИЛЬ АМИТ 7938 сенеси февраль 24-те Судакъ районынынъ 
Къутлакъ коюнде дженкчи шаиримиз Осман Амитнинъ къорантасында 
догъды. Сюрьгюнликнинъ ильки йылларынынъ ачлыгъыны, сувугъыны, 
ёкъсузлыгъыны корип кечирген Эмиль Амит анасынынъ мисильсиз 
гъайрети саесинде бу къарсанбалардан сагъ къалып, мектепте окъумагъа 
ве озь ирадеси иле аят ёлуна минмеге мувафакъ олды. Бабасынынъ 
иджадий истидады онъа да кечкенини сезген Эмиль, мектеп чагъында 
экенде бедиий сатырлар къараламагъа башлады ве сонъра талий оны 
Москвадаки Эдебият институтына алып кельди. О башта Ташкент 
педагогика институтына кирген эди. Онынъ экинджи курсыны битирип, 
учюнджи курсына кечкенде, Озьбекстан языджылары бирлигинде 
чалышкъан Шамиль Алядин оларны — Ташкент университетининъ 
филология факультетининъ экинджи курсыны битирген Эрвин Умеровнен 
экисининъ шу йылы Москвадаки М.Горький адына дюньяда екяне 
эдебият институтына кирмелерине себепчи ола. Эмиль де, Эрвин де 1965 
сенеси шу институтны битирип, эдебий яратыджылыкъ ёлуна аякъ 
бастылар. Олар экиси де 1966 сенеси Ташкентте «Ленин байрагъы» 
газетасында чалыштылар ве сонъра кене Москвагъа кеттилер. 

Эмиль Амитнинъ бир чокъ икяелери «Ленин байрагъы»нда басылдылар. 
Озюни эсасен истидатлы несирджи оларакъ косьтерген Эмиль Амит бир 
сыра аджайип повестьлернинъ муэллифидир. Онынъ айры китаплар олып 
нешир этильген «Учурымлы ёл» (1971), «Севгиден кучьлю» (1973), «Буюк 
арзунен» (1978), «Сыгъын чокърагъы» (1982) киби повестьлери ве даа бир 
чокъ икяелери дженктен сонъки девир несиримизде белли ер тутмакъталар. 

Эмиль Амитнинъ иджадынынъ характерли бир хусусиети шу ки, о 

эсерлерининъ баш къараманы этип эксери алда 12—15 яшында 
осьмюрлерни ала ве озюнинъ ички дюньясыны, адамларгъа, чешит 
вакъиаларгъа, этрафтаки муитке, табиаткъа олгъан мунасебетлерини 
оларнынъ вастасынен косьтере, ачып бермеге, окъуйыджынынъ къальбине 
эйи дуйгъулар ашламагъа, онынъ психологиясына шу ёлнен тесир этмеге 
тырыша ве чокъ алларда бунъа наиль ола. 

Эмиль Амитнинъ 1986 сенеси басылгъан «Ишанч» романы — онынъ 
иджадий пишкинлиги ве юксеклиги олды. Бу романда о дженк 
йылларында яшларнынъ табиат чизгилери насыл пишкинлешкенини 
косьтермеге тырышты. Роман буюк бир девирни — отузынджы 
сенелернинъ башындан оккупациянынъ ильки девирине къадар вакъытны 
къаврап ала. Романнынъ баш къараманы Рустемни дженк ана ве 
бабасындан айыра. Муэллиф мында адий адамнынъ джесюрлик ве 
къараманлыкъ юксеклигинедже котерилюв къабилиетини ондаки 
маневий, рухий потенциал имкянынен айдынлатмагъа тырыша. 

Эсерде Рустемнинъ табиат чизгилери пишкинлешмесине къартбабасы 
Якъуб Демирджи ве битасы Зера оджапченинъ буюк тесири олгъанына 
айрыджа эмиет бериле. Бунда Демирджини севген зенгин къызы Зеранынъ 
табиаты, оларнынъ бахтлы яшайышы, мектеплер къапатылгъанда биле 
балаларны окъуткъанлары кой джемаатыны рухландыра. Демирджи элял 
эмегинен, акъикъатсеверлигинен койдешлерининъ итибарыны къазана, 
агъыр куньлерде оларны фашистлерге къаршы курешке давет эте. 
Сонъундан роман къараманларынынъ яшайышлары ве арекетлери энди 
халкъымыз ватандан сюрьгюн этильген сонъ, Озьбекстанда девам 
эттириле. 

Арадан къыркъ йыл кечкен сонъ Къырымдаки оккупация йылларына 
багъышлангъан бу биринджи эсерни — «Ишанч» романыны, ондан омюр 
акъикъатынынъ там догъру косьтерильмесини беклеген окъуйыджылар 
буюк меракънен къаршылап алгъан эдилер. Бу роман Москвада 
«Последний шанс» адынен рус тилинде де басылып чыкъты ве кениш 
окъуйыджылар кутьлесининъ дикъкъатыны джельп этти. 

СССР языджылары бирлигининъ азасы олгъан Эмиль Амит Москвада 
«Советский писатель» нешриятында чокъ йыллар къардаш халкълар 
эдебиятлары болюгининъ муаррири олып чалышты ве бу саеде терджиме 
саасында да буюк мувафакъиет эльде этти. О, Озьбекстанда ве мемлекет 
микъясында белли озьбек языджыларынынъ чокътан-чокъ эсерлерини рус 
тилине терджиме этти. 1991 сенеси Эмиль Амит П Къурултайнынъ делегаты 
олды ве Меджлиске аза сайланды. 1998 сенеси Акъмесджитте языджынынъ 
60 йыллыгъы къайд этильди. Эдип шимди де Москвада яшай, иджадыны 
девам эттире. Шимди о Русие языджылары бирлигининъ азасыдыр. 

Эдебият алеминде несир муим ве эксери алда етекчи ер тутмакъта. 
Несирджи исе тарихчы яхут девир йылнамеджиси сайылмакъта. Несир 
инсан аятынен узюльмез алда багълы инкишаф этмекте. Базы истидатлы 
эдиплернинъ нефис усталыгъы, бедиий къудрети несирде зияде 
билинмекте. Лякин бизде шиириетте белли енъишлер эльде этип, сонъ 
несирге де мураджаат эткен базы эдиплер ичюн роман юкю агъырлыкъ 
этти. Шундан себеп олса керек, етмишинджи сенелери язылгъан романлар 
жанр талабыны толу дереджеде къанаатлендирип оламагъаныны 
танымакъ борджлумыз. Бунъа сонъки вакъытта язылгъан базы 
романларны да къошсакъ, акъикъаттан чокъ узакъ олмамыз беллеймиз. 

Эр алда, дженктен сонъки девирде яратылгъан къырымтатар 
романлары окъуйыджынынъ дикъкъатыны джельп эттилер. Оларда 
къоюлгъан меселелернинъ кескинлиги ве муэллифлер позициясынынъ 
джесюрлиги, замандашларымызны меракъландыргъан ахлякъий-рухий 
проблемаларгъа мураджаат этюв джурьаты сезильди. Бу романларнынъ 
муэллифлери бизим замандашларымыз олгъан мусбет къараманларнынъ 
образларыны яратаракъ, омюр акъикъатыны косьтерелер. Олар эмекчиге 
ят олгъан эр анги амиллерге къаршы курештеки къыйынлыкъларны 
ялдызлап косьтермейлер, эм бу курештеки гъайыплар акъкъында 
сусмайып, аксине, эр сой куреште тек енъишлер дегиль, 
мувафакъиетсизликлерге де расткелингенини тасвирлевден 
къачынмайлар. Илериге догъру адымлав, ярынки айдын куньге ынтылув 
олар тарафындан аяттаки куреш сыфатында муджессемлештирильмекте. 

Эр анги инкишаф этеяткъан эдебияткъа насыл олса олсын тек бир 
язмагъа бильген дегиль де, анджакъ янъыджа фикир эткен санаткярлар 
керек. Эгер миллий эдебиятта аз-бучукъ йылышув бар экен, бу ялынъыз 
икътидары джеэтинден даима оськен, ог сафта булунгъан, даима 
янъылыкъ араштыргъан языджыларнынъ гъайретинен ола. Бойле 
языджылар баарьнинъ ильки куньлеринде къарлы къаяларнынъ 
тёпелериндеки къарталлар киби янъылыкъны тез сезелер. 

50-нджи сенелерде ве 60-ынджы сенелернинъ башында яни ХХ съездден 
сонъ аз бучукъ сербестлик пейда олгъан девирде совет эдебияты янъарув 
эеджанынен яшай эди. Янъарув руху кеткен сайын эп несирни де къаврап 
алды. Рус ве совет несириндеки мувафакъиетли араштырувлар миллий 
эдебиятларда да янъарув рухуны джанландырмагъа ярдым этти, онъа 
тендиристлик ве эминлик багъышлады. Бу девирде, юкъарыда къайд 
олунгъаны киби, къырымтатар несирине де озь гъайретлеринен дженктен 
сонъ кельген языджылар несили, сонъра исе яш эдебиятчыларнынъ янъы 
акъымы къошулды. 

Яш несирджилернинъ гъайретинен къырымтатар эдебияты мевзу 
джеэтинден баягъы чешитленди, янъы жанрлар даа терен менимсенилип 

башланды. Эдиплер кучюк несир шекиллерини инкишаф эттирюв саесинде 
баягъы бедиий-эстетик теджрибе эльде эттилер. Романдан сонъ 
образларны кениш типиклештирювде, вакъиаларны бедиий суретте 
анълавда повесть жанры да янъы басамакъкъа котерильди. Эдебият огюне 
умумен окъуйыджыларнынъ юрегини эсир этиджи, оларнынъ анъыны 
запт этиджи къараманлар характерлерини яратув, эсерлернинъ бедиий 
севиесини кесен-кес юксельтюв вазифеси келип чыкъты. Янъы къараманны 
онынъ бутюн зенгин рухунен, ахлякъий ве маневий араштырувларынынъ 
бутюн муреккеплигинен берабер косьтермек вазифеси огге сюрюльди. 
Девир, социаль джеэттен салмакълыкъны ве айны вакъытта яратылгъан 
образларнынъ бедиий джеэттен там олмаларыны талап эте эди. Бу 
вазифени уйкен несиль эдиплеринен бирге яш несирджилер эда этмек керек 
эдилер. Эм бу талап кучюк жанрларнынъ инкишафы черчивесинде озюне 
хас ёлнен къанаатлендириле башланды. 60-ынджы сенелер те эсерлернинъ 
мевзулары ойле инкишаф этти ки, эсасен сабыкъ дженкчилернинъ 
омюрини тасвирлев вастасынен земане яшларынынъ аяты ве хусусий 
чизгилери косьтерильди. 


Повесть жанры озюнде янъарув чизгилерини муджессемлештирди, 
миллий несирде реализмнинъ шекилленюв муреккеплигини акс эттирди 
ве яш несиль муэллифлерининъ повестьлери бу жанрда сезилир йылышув 
асыл эттилер. Повесть гурьдели илерилеяткъан девирнен бирликте янъы 
адамны даа да терен тасвирлемеге имкян берди. 

Теэссюф ки, юкъарыда къайд эттигимиз иджат мейданында янъарув 
деври чокъкъа сюрьмеди. Чюнки 60-ынджы сенелернинъ сонъунда энди 
джемиетимизде гъает аджыныкълы вазиет асыл эткен дургъунлыкъ девири 
башлангъан эди. Эр ерде олгъаны киби, къырымтатар языджыларынынъ 
эсерлеринде де къараманларнынъ хусусий чизгилерини ачув ерине 
муэллиф дидактикасыны тасвирлев, эр шейни плакатлардаки киби 
публицистик пафоснен косьтермеге ынтылыш устюнликни алувы, бу 
иджаткярларнынъ эсас нукъсаны эди. Эп инкишаф этмекте олгъан 
акъикъий аят кереги киби фикир чельтегинден кечирильмеди, джиддий 
реализм романтик эеджаннен денъиштирильди. Бу исе о йыллары укюм 
сюрьген конфликтсизлик назариесининъ тесири, вульгар 
социологизмнинъ корюниши эди. 

Эр алда энди пишкин эдиплер сырасына кече башлагъан яш 
несирджилер повесть жанрында огге таба белли адымлар аттылар. Бу 
саада хусусан Эрвин Умеров («Экинджи келин», «Йылдызларгъа догъру») 
ве Эмиль Амит («Сыгъын чокърагъы», «Мен хаинни атар эдим») джиддий 
мувафакъиет къазандылар. Оларнынъ эсерлери земане 
проблемаларынынъ кескинлигини анълавда, замандашымыз 
къыяфетининъ янъы чизгилерини косьтерювде, онынъ ички дюньясыны 

ачып берювде дигерлеринден фаркъ этелер. Оларнынъ къараманлары 
маневий джеэттен озь-озюни тасдикълавгъа, акъикъатны араштырувгъа, 
темиз ахлякъ юксекликлерине котерильмеге икътидары олгъан яш 
адамлардыр. Олар омюрде озь макъсатларыны амельге тадбикъ этюв 
ёлларыны араштыралар, къыйын олса да, аятта ильки мустакъиль 
адымларыны догъру атмагъа тырышалар. 

Языджылар бу джеэттен сонъки йылларда совет эдебиятында пекинген 
лирик-драматик услюбни менимсеп башладылар. Эм икяе, эм повесть 
жанрларында озьлерини истидатлы иджаткярлар оларакъ косьтерген 
Эрвин Умеров, Эмиль Амит, Айдер Осман, Урие Эдемова ве дигерлер озь 
бедиий анъларыны куннинъ актуаль ичтимаий тарафларыны огренмеге, 
девирнен берабер адымламагъа чалыштырттылар. Олар къырымтатар 
миллий характеринде энди шекилленмекте олгъан янъы тенденцияларны 
эп ачыкъ-айдын сезелер. Эм икяе жанрында земане мевзусы да дурюст ве 
оператив суретте айдынлатылды. 


ЭРВИН УМЕРОВ 1938 сенеси майыс 1-де Къырымнынъ Октябрь 
районындаки Ени-Сала коюнде оджалар аилесинде дюньягъа кельди, 
Озьбекстаннынъ Алтыарыкъ районында тасиль корьди, Москвада 
Максим Горький адына эдебият институтында алий малюматлы олды. 
Эмек ёлуны колхоз тарласында, сонъра Ванновский нефть ишлев 
заводында чиленгирликтен башласа да, мектеп чагъындан онъа раатлыкъ 
бермеген эдебият севгиси оны башта «Ленин байрагъы» газетасына ве, 
ниает, Москвадаки буюк девлет нешриятларындан бири олгъан «Детская 
литература» нешриятына алып кельди. Бу иш онынъ юрегине якъын эди 
ве бу иште о чокъ йыллар девамында эдебият алемининъ 
къалабалыкълары ичине чомып чалышты. 

Эрвин Умеров бизге, чокътан-чокъ эсерлер багъышлады. Оларнынъ 
ичинде ана тилимизде язылгъан ве Гъафур Гъулам нешриятында нешир 
этильген «Эр даим кунеш олсун» (1970), «Эки атеш арасында» (1975), 
«Йылдызларгъа догъру» (1983), «Умют» (1988) ве дигер повесть ве 
икяелеринден тертип этильген китаплары айрыджа дикъкъаткъа 
ляйыкътырлар. Онынъ айны заманда озьбек ве рус тиллеринде яраткъан 
«Коктал ёлу», «Козьлеринънинъ ярыгъы», «Меним ювам», («Ёш гвардия» 
нешрияты) ве «Экинджи келин» («Советский писатель» нешрияты) адлы 
китапларына кирген эсерлери бир чокъ къардаш халкълар 
окъуйыджыларынынъ дикъкъатыны джельп этти. Онынъ бир чокъ 
эсерлери балалар ве осьмюрлер аятына багъышлангъандыр. 

Эдип «Йылдыз» журналында 1988 сенеси «Омюр копчеги» (№3) адлы 
повестини, 1989 сенеси озюнинъ сюрьгюнлик мевзусында русча язгъан 
ве о девирде къол-къолдан юрьген «Янъгъызлыкъ», «Къара поездлар», 

«Рухсет» (№2) адлы аджайип икяелерини бастырды. 

Эрвин Умеров Москва нешриятында ишлеркен озюни СССР 
халкълары арасында уста терджиман оларакъ танытты. Онынъ къалеми 
астындан та институтта окъугъан йыллары Абдулла Къаххарнынъ 
«Къабирден давуш» эсери рус тилине терджиме этилип чыкъты. Бираз 
сонъджа о Худайберди Тухтабаевнинъ «Тылсымлы къалпакъ», Латиф 
Махмудовнынъ «Къыргъый», «Сырлы мектюп», Отькюр Хашимовнынъ 
«Чёль авасы» киби китаплары, Черкез-Алининъ «Сабалар къучагъында» 
романы, «Догъмушлар» ве «Ешиль далгъалар» повестьлери ве даа бир 
чокъ языджыларнынъ эсерлерини рус тилине терджиме этти. Онынъ айры 
терджиме эсерлерине вакъты иле Константин Симонов, белли озьбек 
тенкъидчиси, филология илимлерининъ докторы Пирмат Шермухамедов 
юксек къыймет кестилер. 

СССР языджылары бирлигининъ азасы олгъан Эрвин Умеров джаны- 
къанынен эдебияткъа берильген къалемдешлеримизден биридир. Онынъ 
эли астындан бу куньге къадар терджимелеринен берабер рус, озьбек ве 
ана тилинде 30-дан зияде китап неширден чыкъты. Эрвин Умеров эдебиятны 
севген ве онъа джан-юректен хызмет эткен, даима янъылыкъкъа ынтылгъан 
ве бу саада баягъы къазанчлар эльде эткен, окъуйыджыларгъа зевкъ 
багъышлагъан, земане несиримизде белли ер алгъан семерели 
языджыларымыздан биридир. 1991 сенеси о П Къурултайнынъ делегаты 
олды. 

Эдип Москвада яшай, девирнинъ къыйынлыкълары себебинден китап 
чыкъарып оламаса да, иджадыны девам эттире. Сонъки йылларда «Йылдыз» 
журналында онынъ «Афат» драмасы (1992, №2), «Йырла, эвим» комедиясы 
(1998, №9) басылды. Шимди о Русие языджылары бирлигининъ азасыдыр. 


НУЗЕТ УМЕРОВ 1931 сенеси ноябрь 13-те Акъмесджитте догъды. 
1951 сенеси мектепни битирген сонъ чиленгир, токарь, шахтёр олып 
чалышты. 1958 сенеси Москвадаки М.Горький адына эдебият 
институтына кирди. 1963 сенеси институтны битирип, Къазахстангъа 
ишке ёлланма алды. Анда «Жазушы» нешриятында болюк мудири, 
Къазахстан ССРнинъ матбуат боюнджа Девлет комитетининъ баш 
муаррири вазифелеринде чалышты. Сонъра Ташкентке кочьти ве анда 
Навоий адына театрде баш режиссёрнынъ муавини, Озьбекстан 
языджылары бирлигининъ Эдебият фонды директорынынъ муавини олып 
чалышты. 1984 сенесинден «Ленин байрагъы» — «Янъы дюнья» 
газетасынынъ муаррири вазифесинде булунмакъта. 

1962 сенеси Москвада «Детский мир» нешриятында онынъ «Шахтёрлар 
шеэрчиги» адлы биринджи китабы нешир этильди. 

Нузет Умеров эки тильде язгъан эдиплеримиздендир. Мемлекет 
нешриятларында онынъ 20-ге якъын китабы нешир этильди. Бундан да 
башкъа тюркий халкълар языджыларынынъ эсерлеринден 30-гъа якъын 
китапны рус тилине терджиме этти. О бир къач телефильм ве 
мультфильмлернинъ, бир сыра йырларнынъ муэллифидир. Онынъ 
сёзлерине музыка язгъан бестекяр Эдил Асановдыр. 

Нузет Умеровнынъ рус тилинде язгъан «Демирджилер вадийси» адлы 
романында дженктен сонъки йылларда халкъ ходжалыгъында федакяране 
чалышкъан яш йигитлернинъ такъдири акъкъында икяе этиле. Эдип буюк 
несирдеки бу ильки эсерини Ангрен шеэрининъ ишчилерине, хадимлерине 
багъышлады. Романдаки персонажлар — партия хадимлери, ишхане 
ёлбашчылары, шахтёрлар, ишчилер, чешит несиль векиллери. Баш къараман 
исе янъы типтеки ёлбашчы, илим-техника инкъилябы деврининъ адамыдыр. 
Романнынъ меркезинде омюрде де, эмекте де огде тургъанларнынъ такъдири 
тура. Муэллиф озь романында земане шеэрининъ кескин социаль-икътисадий 
ве ахлякъий меселелери узеринде токътала. Бу меселелерни аль этюв ёлунда 
тек мувафакъиетлер ве енъишлер дегиль, чешит нукъсанлар ве янълышлар 
да ола. Муэллиф базыда ойле кескин драматик вакъиалар тизиштире ки, 
олар нетиджесинде айры адамларнынъ характерлери, такъдирлери бозула. 
Бутюн булар романнынъ меракънен окъулмасына ярдым этелер. 

Нузет Умеровнынъ ана тилинде де бир сыра эсерлери, шу джумледен 
бала эсерлери де басылды. Булар «Акъ алтын масалы» (1981), «Амет ве 
кирамет» (1997), «Алтын урлукъ» (2000), «Чал хораз» комедиясы (1988) 
ве бунынъ киби де «Янъы дюнья»да, «Йылдыз»да басылгъан бир чокъ 
лирик ве юмористик икяелери, шиирлеридир. 

Нузетнинъ бала поэзиясы миллий шиириетимизде айтылгъан янъы 
сёздир. Онынъ бу шиирлери эм шекиль, эм мундеридже ве услюб джеэтинден 
янъы бир ёнелиштир. Шиирлернинъ енгиль окъулувы, тилининъ озюндже 
бир музыкаллиги, образларнынъ саделиги, муэллифнинъ бала 
психологиясына далмагъа билюви — булар эписи онынъ шиирлерине 
миллий колорит веземаневий аэнк бере. 2001 сенеси онынъ «Меним достум 
Руслан» адлы джыйынтыгъы эки тильде - къырымтатар ве украин 
тиллеринде чыкъты. «Янъы дюнья» газетасынынъ 2000—2001 сенелери 
санларында онынъ тарихий «Бейбарс» эсери басылды. Бир сыра 
аркъадашларнен бирликте о эдебиятымыз тарихында биринджи оларакъ 
эки тильде — къырымтатар ве украин тиллеринде чыкъкъан «Йылдызчыкъ» 
— «Зірочка» адлы балалар журналыны тешкиль этип чыкъармакъта. 

Языджы 1992 сенеси «Янъы дюнья» муарриетинен берабер Акъмесджитке 
кочип кельди ве эр не къадар къыйынлыкъларнен олса да, бутюнлей ана 
тилинде чыкъмакъта олгъан екяне газетамызнынъ мунтазам суретте чыкъып 
турмасыны темин этмекте. О, СССР языджылары бирлигининъ азасы эди, 
шимди Украина языджылары бирлигининъ азасыдыр. 

РУСТЕМ АЛИ 1936 сенеси декабрь 26-да Судакъ шеэринде догъды. 
Эдебиятны балалыкътан севди. Эбет, бунъа, о вакъытлары Судакъта 
«Бригадир» адлы район газетасында чалышкъан анасы Эсма аптенинъ 
тесири олгъандыр. Ватандан сюрьгюн олунгъанда оларнынъ къорантасы 
Озьбекстаннынъ Андижан шеэрине тюшти. Рустем орта мектепни 
битирген сонъ къуруджылыкъта чалышты, кооператив техникумында 
окъуды, чешит идарелерде тюрлю вазифелерде ишледи. Сонъра Ташкент 
Девлет университетининъ журналистика болюгине кирди ве оны 
мувафакъиетле битирди. Ниает, о балалыкъ чагъындаки арзусына 
иришти, «Ленин байрагъы» газетасына ишке давет олунды. Сонъра газета 
ве журнал саифелеринде мунтазам суретте онынъ икяе ве повестьлери 
басылып турды. 

70-—80-инджи сенелер Рустем Алининъ яратыджылыгъы ичюн гъает 
семерели девир олды. Шу вакъытларда онынъ «Йылдыз» журналында 
«Къадифе кисе», «Беяз шеэр», «Учь къаранфиль» адлы икяелери, 
«Козьлеринънинъ нуры», «Эки къутуб арасында», «Сени арайым, койдеш» 
адлы эсерлери басылды. 1976 сенеси чыкъкъан ве юмористик икяелерден 
тертип этильген «Таныш эзгилер» джыйынтыгъына Юсуф Аким ве 
Джемиль Сарычевнен берабер онынъ да икяелери кирди. Сонъра онынъ 
«Сельбилер эбедий яшайлар» серлевалы учь китаптан ибарет повести 
басылды. Бу повестьнинъ 1-инджи китабы 1980 сенеси чыкъты, 2-нджи 
китабы — 1982 сенеси, 3-юнджи китабы исе 1985 сенеси чыкъты. 

Учь китаптан ибарет бу повестьни язмакъ ичюн эдип дефаларджа 
Къырымгъа келип кетти, къырымтатарлардан партизан ве гизли арекет 
иштиракчилерининъ фаалиетлерини терен огренди, олар булунгъан 
ерлерни, олар яткъан лагерьлерни барып корьди. Нетиджеде, меракълы 
тарихий эсер догъды. Языджы, «Сельбилер эбедий яшайлар» эсеринде 
дженк деврининъ вакъиаларыны, фаджиаларыны, дженктен сонъки 
омюрни тасвирлесе, «Таныш эзгилер» китабына кирген юмористик 
икяелеринде омюрде расткелинген базы менфий алларнынъ устюни ача. 

1988 сенеси Рустем Али «Бурулышта» романыны язып битирди. Бу 
роман шу йылы «Йылдыз» журналынынъ дёрт санында толусынен 
басылды. 1989 сенеси исе бу роман айры китап оларакъ нешир этильди. 

«Бурулышта» адлы романы юксек ахлякъ ве козьачыкълыкъкъа 
багъышлангъан эсердир. Мында къуруджылыкъ ве медицина саасында 
хызмет эткен генч мутехассысларнынъ аяты косьтериле. Эсернинъ баш 
къараманы — яш къуруджы-инженер озь къуруджылыгъында чешит 
адамларнынъ козьбоявджылыкънен, къошып язувнен огърашкъанларыны 
коре ве бунынъ киби дигер менфий арекетлернинъ шааты ола. 
«Бурулышта» романынынъ эмиети шунда ки, о джемиетимизде гъайрыдан 

къурув, ашкярлыкъ башлангъан девирде пейда олды. Анда совет 
джемиетинде олгъан денъишмелернинъ кишилерининъ аятына, 
яшайышына не дередже эйи тесир быракъкъаны косьтериле. Айны 
вакъытта муэллиф, намуссыз аят кечирюв усулларына къапылгъан ве 
арамтамакълыкънен кечинмеге алышкъан, паранен ойнагъан 
адамларнынъ джиренч омюрлерининъ джемиет ичюн зарарыны 
косьтермеге ынтыла. 

Рустем Али о, яда бу эсерине шиир кирсетмек истесе, шиириетнинъ бутюн 
инджеликлерине дала ве инсаннынъ къальбине яткъан сатырлар ярата. «Кене 
кельдинъ тюшюме», «Арзынен корюшюв» икяелериндеки шиирлер бунъа 
мисаль ола билелер. Композитор Февзи Алиев бу шиирлерни йыргъа чевирди. 
Яхутта «Беяз пирамида» повестинде эдип фырчы устасына — рессамгъа, 
истидатлы мимарджыгъа чевириле... Языджы анги бир саагъа токъунмасын, 
оны ойле тасвирлей ки, окъуйыджыда андаки вакъиаларнынъ 
акъикъатлыгъына ич шубе догъмай, о, къараманларынынъ арекетлерине 
инана, эсерден рухий гъыда ала. Рустем Алининъ икяе ве повестьлери иште 
бойле, юксек дереджеде бедиий эсерлердир'. 

Несирнен бир сырада Рустем Али аджайип шиирлеринен озюни шаир 
оларакъ да танытты. «Ватаным Къырым» шиирине бестекяр Сервер 
Какура тарафындан музыка язылып, о белли йырджымыз Рустем Меметов 
иджрасында халкъ арасында энъ популяр йырлардан бири олды. Озюнинъ 
кескин къалеминен парлакъ истикъбаль адамыны тербиелев огърунда 
джан-юректен хызмет эткен эдип 1989 сенеси ватангъа къайтып кельди, 
озюнинъ догъгъан шеэри Судакъта яшай. Анда Судакъ район 
газетасынынъ имаесинде ана тилинде «Сувдагъ сеси» газетасыны 


чыкъара. О, СССР языджылары бирлигининъ азасы эди, шимди Украина 
языджылары бирлигининъ азасыдыр. 


Айны шу несильге мевджут Ве эдебиятымызгъа алтмышынджы 
йылларда келип къошулгъан истидатлар арасында озюне хас тасвир 


усталыгъына малик ильки несирджи къадынларымыздан бири Урие 
Эдемовадыр. 


УРИЕ ЭДЕМОВА 1938 сенеси апрель 23-те Къырымнынъ 
Балыкълава районы Байдар коюнде дюньягъа кельди. Сюрьгюнликте 
къоранталары Озьбекстаннынъ Сырдарья районына тюшти. Анда кой 
мектебини битирген Урие 1957—1959 сенелери Жуковский адына Ташкент 
медицина окъув юртунда тасиль алгъан сонъ Сырдарья районында 


' «Йылдыз» журналы. 1986. №6. С. 132—133. 
454 


эмшире олып чалышты. Сонъра Ташкент Девлет университетининъ 
журналистика факультетине окъумагъа кирди. Университетте окъугъан 
йыллары «Ленин байрагъы» газетасында, сонъра исе 1971 сенесинден 
Ташкенттеки Гъафур Гъулам адына нешриятта къырымтатар эдебияты 
болюгининъ муаррири олуп чалышты, сонъундан шу болюкнинъ мудири 
олды. 

Онынъ яратыджылыгъындаки эсас хусусиетлерден бири шу ки, эсерлерини 
окъугъанда земане яшларынынъ гурьдели омюри, эмектеки федакярлыгъы, 
садыкълыгъы, севинчи ве кедери, энъ мукъаддес дуйгъусы темиз севгисинен 
таныш оласынъ. Акъикъий иджат саиби озь къараманларынынъ омюринен, 
арзу-истеклеринен яшай ве озюнинъ эсерлеринде инсан къальбининъ бу назик 
дуйгъуларыны акс эттирмеге тырыша. 

Уриенинъ биринджи эсери — «Къырмызы гуль» адлы икяеси 1963 
сенеси «Ленин байрагъы» газетасында дердж олунды. Колеми джеэтинден 
кучюк олгъан бу икяе деръал окъуйыджыларнынъ дикъкъатыны джельп 
этти. Шундан сонъ матбуатта онынъ икяелери арды-сыра чыкъып 
башладылар. Бойлеликле, 1971 сенеси онынъ «Къырмызы гуль» адлы 
джыйынтыгъы айры китап оларакъ басылып чыкъты. Бу китабына 
муэллифнинъ «Къырмызы гуль», «Мектюп», «Къара козьлер», «Элемли 
козьяшлар», «Башымнынъ уджундасынъ, анайым», «Тарла севдасы» киби 
бир сыра икяелери кирсетильдилер. 

Урие Эдемова озюнинъ куннинъ талапларына джевап берген 
эсерлеринен дженктен сонъки несиримизге белли иссе къошты. Икяе ве 
очерк язувнен иджат алемине келип кирген Урие Эдемова повестьлеринде 
озь замандаш къадынларынынъ шу куньки омюри ве ишлерини тасвирлев 
иле эдебиятымызда озюне ляйыкъ ер алды. Онынъ эсерлеринде эсасен яш 
замандашларнынъ образы ачылып берильди, яратыджы инсаннынъ 
дюльберлиги косьтерильди. Озю ана олгъан Урие Эдемова земане 
эдебиятымызда къадын образыны ве хусусан ана образыны яратувда 
белли мувафакъиет эльде этти. 

Уриенинъ эсерлерининъ эр биринде бугуньки омюримизнинъ бир 
парчасы, аятта сыкъ-сыкъ расткелинген вакъиалар тасвирлениле, девир 
адамларынынъ образлары яратыла. Онынъ эсерлерини окъугъанда, анда 
тасвирленильген вакъиаларны, адиселерни озь козюнънен корьген киби 
оласынъ, къараманларнынъ ис-дуйгъуларынен нефес аласынъ. 

1974 сенеси окъуйыджылар онынъ «Нишан юзюги» адлы китабыны 
окъумагъа наиль олдылар. 1977 сенеси Урие Эдемованынъ «Омюрлик 
янымдасынъ», 1981 сенеси исе «Баш язысы», 1985 сенеси «Юрек атеши» 
адлы икяелер ве повестьлер китаплары дюнья юзю корьдилер. Эсерлерде 
эсас меселелерден бири сайылгъан, халкълар арасындаки интернациональ 
достлукъ, яшларнынъ озь-ара мунасебетлери ачыкъ-айдын 

тасвирленгендир. Урие Эдемованынъ, «Омюрлик янымдасынъ» повести 
1986 сенеси озьбек тилине терджиме олып чыкъты. Онынъ къалеминен 
бир чокъ ерли языджыларнынъ икяелери ве айны заманда 
И.С.Тургеневнинъ «Биринджи севги» ве «Арфе» адлы повестьлери 
къырымтатар тилине терджиме олунды. Эдемова «Къырмызы гуль» ве 
«Нишан юзюги» эсерлери ичюн 1977 сенеси Озьбекстан Ленин комсомолы 
мукяфатынынъ лауреаты олды. 

1992 сенеси Урие Эдемова озь редакциясынен берабер ватангъа къайтып 
кельди ве мында «Таврия» нешрияты янында ерлешкен къырымтатар 
эдебияты болюгине реберлик япмакъта ве иджадий ишлерини де девам 
этмекте. «Йылдыз» журналынынъ 1998 сенеси 4-юнджи санында онынъ 
«Айдын геджелер» адлы янъы язылмакъта олгъан романындан парча 
басылды. Роман ватангъа севги, халкънынъ ватангъа къайтувы мевзусына 
багъышлангъандыр. О СССР языджылары бирлигининъ азасы эди, 1993 
сенесинден Украина языджылары бирлигининъ азасыдыр. 


Эмиль Амит, Эрвин Умеров, Айдер Осман ве Урие Эдемованынъ 
бедиий усулларында алчакъгонъюллилик ве омюрге ачыкъ козьнен бакъув 
бирлешмекте. Аятта олып тургъан энъ назик янъылыкълар биле оларнынъ 
дикъкъатындан четте къалмай. Оларнынъ къараманлары 
араштырувларгъа, яратыджылыкъкъа мейилли олып, даима ахлякъ 
юксекликлерине котерильмеге ынтылалар. Бойле арекет исе яш 
языджыларнынъ къырымтатар несириндеки жанр ве услюб зенгинлигини 
менимсемеге тырышувларынен багълыдыр. Олар араштырув ёлуна минген 
сонъ 70-инджи сенелернинъ сонъуна къырымтатар повести ве икяесининъ 
бедиий имкянлары даа зияде артты: оларнынъ эсерлериндеки лирик 
къараман муэллиф фикирининъ ифадеджиси оларакъ корюнди. Яни 
муэллиф тарафындан беян этильген тасвир эп эксильди ве эсерлернинъ 
мундериджеси фикир юрьсетюв эм де ички дюньябакъыш джерьяны 
оларакъ, биринджи плангъа чыкъты. Муэллиф ве къараманнынъ 
эмекдашлыгъы, оларнынъ дуйгъулары ве фикирлерининъ бирлигинде 
мундериджени бир бутюн оларакъ косьтермеге имкян берди. Эльбет, 
биринджи шахс адынен багълы лирик несир къырымтатар эдебиятында 
бундан эвель де бар эди. Лякин бу несиль лирик несирнинъ мевджут 
тенденцияларыны иджадий суретте инкишаф эттирди ве онынъ 
оптимистик эм де инсаниетлик чизгилерини къуветлендирдилер. Олар 
къараманны бутюнлей муэллифнинъ анълайышында косьтерильген 
икяелер ве повестьлер поэтикасы ёлунен кетмектен вазгечип, къарамангъа 
мустакъиль оларакъ фаалиет косьтермек ичюн кениш имкян яраттылар. 

Эльбет, оларгъа лирик несирдеки мевджут аньанелернинъ, хусусан 
Шамиль Алядин, Юсуф Болат ве дигерлернинъ иджадий тесири олмай 

къалмады. Айны заманда оларнынъ иджады умумен совет эдебиятында, 
хусусан рус эдебиятындаки лирик несирнинъ чечекленген деврине 
расткельди. Шубесиз, бу языджыларымыз айны вакъытта Ч.Айтматов, 
В.Белов, В.Распутин ве дигер лирик планлы санаткярларнынъ 
теджрибесинден де чокъ шей огрендилер. 


Икяе жанрында да земане мевзусы баягъы дурюст айдынлатылды. 
Ахлякъий Ве этика проблемаларына дикъкъат айырубв, инсан 
шахсиетининъ акъикъий критерияларыны араштырув, яшайышнынъ 
манасыны анъламагъа тырышу8 шахсны эр тарафлы тасвирлевде 
етекчи адым олды. Бу янъы ёнелиш бизим эдебиятта хусусан Айдер 
Османнынъ икяелеринде ачыкъ билинди. Икяе Ве повесть жанрларында 
80-инджи сенелерде семерели иджат эткен Рустем Муединнинь ве 
Мамбет Алиевнинъ эсерлери де бу джумледендир. 


АИДЕР ОСМАН (1938, январь 1— 1997, июнь 20). Къырымнынъ 
Сейтлер районындаки Бешкъурткъа-Вакъуфы коюнде дюньягъа кельди. 
Мектеп чагъына етер-етмез, аджувсыз сюрьгюнлик къарсанбасы оны 
Озьбекстаннынъ Фергъана виляетиндеки Алтыарыкъкъа алып кельди. 
Ана-бабасындан, якъын сой-акърабаларындан тербие корьген бу генч, 
такъдир къыйынлыкъларына бойсунмамагъа, оларны эр анги бир 
шараитта олмасын, мытлакъ намуслы эмек саесинде енъмеге яшлыкътан 
алышты. Кой мектебини битиргенинен Маргъылан оджалар техникумына 
окъумагъа кирди. Техникумны битирген сонъ, Алтыарыкъ район 
мектебинде оджалыкъ этти. 1957—1960 сенелери Совет Ордусы 
сафларында хызмет этти. Хызмет йыллары арбий хаберджилер 
курсларында окъуды ве арбий газеталарда чыкъышларда булунды. 

Орду хызметинден къайтып кельген сонъ, Ташкент Девлет 
университетининъ журналистика болюгине кирди. Университетни 
мувафакъиетле битирген сонъ «Ленин байрагъы» газетасына ишке 
ёлланылды. Газетада Айдер Осман озюни кемалатлы журналист оларакъ 
косьтерди ве 1980 сенесине къадар муарриетнинъ партия болюгининъ 
мудири олды. 1980 сенесинден «Йылдыз» журналына месуль кятип 
вазифесине авушты. 1985 сенеси журналнынъ баш муаррири олды. 

Эмиль Амит, Эрвин Умеров ве Урие Эдемованынъ акърандашы, 
дженктен сонъки девирнинъ истидатлы несирджилеринден бири Айдер 
Осман озюнинъ аджайип икяелеринен эдебиятымызгъа фааль яратыджы 
олып кирди. Айдер Османнынъ икяелеринде земане мевзусына мураджаат 
этювнинъ озю янъылыкъ олып, оларда омюрни озюне хас усулнен анълав 
сезильди. Языджы къараманларнынъ истисалнен багълы фаалиетлерини 

косьтерювнен къанаатленмейип, оларнынъ аятий фельсефесини, 
дюньябакъышларыны тедкъикъ этювнен куньделик проблемаларны котере. 
О, инсаннынъ чизгилерини ве инсаниетлик шахсиетининъ ахлякъий 
темизлигини фельсефий тедкъикъ этмеге мейиль бере. Онынъ къараманлары 
чокъ тюшюнелер, эйилик, достлукъ, инсаниетлик киби аятий хасиетлер 
акъкъында къайгъыралар. Адам яманлыкъ ичюн догъмай. Эм адамлар 
ичюн яшамакъ ве иджат этмектен де буюк бахт ёкъ деп эсап эте Айдер 
Осман. Бу фикир исе онынъ икяелерининъ эсас лейтмотивидир. 

Онынъ иджадий эмегининъ биринджи емиши «Эмдженъден селям» 
адлы очерклер джыйынтыгъы олды. Бу китап 1972 сенеси Гъафур Гъулам 
адына нешриятта дюнья юзю корьди. Бу китапкъа кирген очерклер бир 
кереден окъуйыджыларнынъ дикъкъатыны джельп этти. Языджынынъ 
руху котерильди, элинден къалемини ташламады. Исрарлы эмекнинъ 
нетиджеси эрте-кеч белли ола экен. 1975 сенеси кене шу нешриятта Айдер 
Османнынъ «Таныш козьлер», 1981 сенеси «Йыллар ве достлар», 1984 
сенеси «Осюв басамакълары» киби икяелер, повестьлер ве тенкъидий 
макъалелер китаплары дердж олундылар. 1989 сенеси чыкъкъан 
«Тутушув» адлы джыйынтыгъыны тешкиль эткен повестьлери ве 
икяелеринде онынъ истидат къувети бир даа тасдикъланды. 

Айдер Осман кениш колемли языджыдыр. Айдер Османнынъ эсерлери 
СССР халкълары тиллерине терджиме олундылар. Языджынынъ озю де рус 
ве озьбек тиллеринден къырымтатар тилине чокъ терджимелер япа, бунынъ 
киби де къырымтатар языджыларынынъ эсерлерини озьбек ве рус тиллерине 
чевире. О, 1972 сенеси партизан Зелиха Ниязиева-Керменчиклининъ «Дагълар 
башында» адлы весикъалы повестини, Эмиль Амитнинъ «Ишанч» романыны 
ве «Къырмызы сарыкъ» повестини рус тилинден, бир сыра озьбек 
языджыларынынъ эсерлерини озьбек тилинден ана тилине терджиме этти. 
Языджы ве драматург Юсуф Болатнынъ икяелери ве «Дубаралы той» 
пьесасыны исе озьбек тилине, айны заманда, В.Сухомлинскийнинъ «Богъдай 
башагъы» адлы икяелери ве масаллары китабыны украин тилинден озьбек 
тилине терджиме этти. Айдер Османов учь тильде — къырымтатар, озьбек ве 
рус тиллеринде иджат эткен бир языджы оларакъ беллидир. О бир сыра сиясий 
макъалелер ве рисалелернинъ терджиманыдыр. Айны вакъытта о озюни 
аджайип очерклер муэллифи эм де джиддий тенкъидчы сыфатында да танытты. 

СССР языджылары бирлигининъ азасы Айдер Осман айны вакъытта 
Озьбекстан языджылары бирлиги янындаки къырымтатар эдебияты 
кенъешининъ реиси эм де Озьбекстан языджылары бирлиги идаресининъ азасы 
олды. 1993 сенесинден о Украина языджылыры бирлигининъ азасы олды. 

Айдер Осман озь эсерлерини А.С.Пушкиннинъ «несирнинъ анасы 
саделик ве акъикъаттыр» деген сёзюне риает этип язмагъа тырышкъаны 
корюне. Онынъ икяелериндеки саделик акъикъатны къуветлештирмеге, 

окъуйыджыгъа муэллифнинъ макъсадыны даа ачыкъ анълатмагъа хызмет 
эте. Деталлернинъ ачыкъ-айдын ифаде этилюви, характерлернинъ там 
догъру тасвир олунувы — онынъ эсерлерининъ озюне хас хусусиетидир. О, 
къырымтатар, рус ве озьбек несирининъ халкъ омюринен сыкъы багълы, 
зенгин типажлы къысымынынъ джанлы аньанелерини инкишаф эттирди. 

Фааль санаткяр языджы оларакъ Айдер Осман даима араштыра эди. Бу 
араштырув эдебияткъа янъы омюр материалыны алып кирювде дегиль де, 
омюр материалыны озюндже акс эттирювде, оны муим бир проблема — 
инсаниетлик проблемасы дереджесине котерювде, хусусан, озю ойлангъан 
проблемаларны окъуйыджыгъа толу еткизип берюв ёлларыны излев узеринде 
чалышкъанында корюне. Бу фикирни биз Шамиль Алядиннинъ: «Янъы ифаде 
усулы яш эдиплерден Эмиль Амитнинъ, Эрвин Умеровнынъ ве Айдер Османнынъ 
икяелеринде де ачыкъ корюнмекте», — деген сёзлеринен де исбат этмек истеймиз. 

Айдер Осман 1992 сенеси «Йылдыз» муарриети ве онынъ хадимлеринен 
ватангъа, Акъмесджитке кочип кельди. Чешит къыйынлыкъларгъа 
бакъмадан журналны мында да чыкъып турмасыны темин этти. Иджат 
ишлерини ташламады. Журналда онынъ сонъки сенелерде «Агент» (1993. 
№5—6), «Агентнинъ изинден» (1994. №2), «Агентнинъ олюми» (1996. №3) 
адлы повести, «Аедин» (1996. №2) адлы пьесасы, «Къайтув» (1997. №1) 
повести ве бир сыра икяелери басылды. 

Теэссюф ки, истидатлы несирджимиз эвельки агъыр хасталыгъындан 


1997 сенеси июнь 20-де вефат этти. Акъмесджитте, Абдал мезарлыгъында 
дефн этильди. 


РУСТЕМ МУЕДИН 7979 сенеси июль 6-да Акъмесджитте догъды. 
Сабий экен, 1921 сенесининъ ачлыгъыны корьди, 30-ынджы сенелернинъ 
къыйынлыкъларыны башындан кечирди. Мектепте окъуды. Озь 
аятынынъ бу деврини языджы шойле хатырлай: 

«Иште, шу агъыр девирде, яни отузынджы сенелернинъ орталарында, 
менде эдебияткъа авеслик догъмагъа башлады. Тиль ве эдебият дерси 
берген оджамыз Умер Дерменджи бу саагъа адым атмама ярдым этти. 
Эдебият авескярлары тёгерегини алып баргъан шаир Ибраим Бахшыш 
исе, бильгимни къавийлештирди. Талебелер дерс арасында бир-бирлерине 
фикир бильдиреджекте, кягъыт парчаларына язып ата тургъанлар. 
Эдебият тёгерегине къатнагъанлар исе, шиириет къанунларына риает 
этмеге тырышып: 


«Къалемимни унуткъаным, сенде олса бер манъа. 
Тенеффюсте ич бир сёзсиз, къайтарырым мен санъа», 


киби сатырлар язып ата тургъанмыз. 

1937 сенеси «Яш ленинджилер» меджмуасында «Рустемнинъ 
джинаетлиги» адлы икяем басылды. Ондан сонъ шиирлерим дюнья юзю 
корьмеге ве радиодан эдебий радиомонтажларым яйынланмагъа 
башладылар. Эдебиятнен бир сырада драмтёгерекке къатнап, пьесаларда 
иштирак эте эдим». 

Рустем Муедин 1939 сенеси ордугъа чагъырылып, дженкнинь ильки 
йылы Москва мудафаасында иштирак эте. 1944 сенеси оны аскерликтен 
догъру Озьбекстангъа ёлладылар. 1957 сенеси «Ленин байрагъы» 
чыкъмагъа башлагъанынен онынъ саифелеринде корюнмеге башлады. 
Сонъра «Йылдыз» меджмуасында да бир сыра эсерлери басылды. 1972 
сенеси онынъ «Такъдир» повести айры китап этип чыкъарылды. 

Экинджи китабы пьесалар джыйынтыгъы олып, 1992 ве 1994 сенелери 
«Сёнген йылдызлар» адынен Нью-Йорк шеэриндеки «Къырым» фонды 
тарафындан нешир этильди. 1995 сенеси исе Акъмесджитте онынъ «Ана 
къайгъысы» адлы китабы чыкъты. Бу сонъки эки китабына муэллифнинъ 
повестьлери, пьесалары, къыскъа икяелери ве шиирлери кирелер. 

Къырымгъа къайткъан сонъ, Рустем Муедин «Къырым» газетасында 
чалышты. 1993 сенеси Украина языджылары бирлигине къабул олунды. 
1999 сенеси 80 йыллыгъы къайд олунды ве бу мунасебетнен онынъ 
«Къатмер къадерлер» адлы китабы нешир этильди. Бу китапкъа да онынъ 
икяелери, пьесалары ве шиирлери кирсетильгенлер. 


МАМБЕТ АЛИЕВ (1916— 1981, апрель). Ордаки Буюк Къышкъара 
коюнде догъды. 1929 сенеси Джанкойде интернат-мектебини, 1933 сенеси 
исе Ялта оджалар техникумыны битирди. Окъувыны битиргенинен «Яш 
къувет» газетасына ишке алынды. Башта эдебий хадим олды, сонъра 
болюк мудири вазифесинде чалышты. Газетада чалышыр экен, Мамбет 
Алиев ара-сыра кучюк икяелерини бастырып турды ве бу онынъ энди 
эдебияткъа аякъ баскъаны эди. 

Дженк иштиракчиси Мамбет Алиев 1944 сенеси халкънен берабер 
сюрьгюн этильгенде, Озьбекстанда Чырчыкъ шеэрине тюшти, анда 
«Узбекхиммаш» заводында чалышты. 1958 сенеси оны «Ленин байрагъы» 
муарриетине ишке чагъырдылар ве мында о 1976 сенесинедже санайы ве 
къуруджылыкъ болюгининъ мудири олып чалышты. 

Муарриетте чалышкъан девринде Мамбет Алиев газетада аджайип 
очерклеринен, икяелеринен даима чыкъышта булунды, бир сыра 
повестьлерини бастырды. Очерклерде о истисалда чалышкъан эмек 
адамларыны, оларнынъ иште федакярлыгъыны, истисал шараитини, озь- 
ара мунасебетлерини, ахлякъ меселелерини айдынлатты. Онынъ икяелери 

де юксек бедиий севиеде олып, къараманлары земане адамлары, эсасен 
санайы ишханелеринде чалышкъан къырымтатар эмекчилеридир. 
Икяелерде бу къараманларнынъ ички дюньясы, оларнынъ 
дюньябакъышлары, ватанперверликлери, эмек къазанчлары, севги ве 
яныкълары къандырыджы суретте бедиий образларнен. усталыкънен ифаде 
олуналар. 

Мамбет Алиевнинъ эсерлери «Бир ютум сув» (икяелер — 1970), «Мен 
санъа кельдим» (повесть ве къытыкълы икяелер — 1974), «Дивардаки 
язылар» (икяелер — 1977), «Яхшы адамлар арасында» (икяелер — 1981) 
киби китапларында дердж олундылар. 1959 сенесинден СССР 
журналистлери бирлигининъ азасы олгъан Мамбет Алиев 1981 сенеси 
апрель айында Ташкентте вефат этти. 


Сюрьгюнлик деври несримизде Таир Халилов, Шевкет Рамазанов, 
Эмир Фаикъ ве Самедин Шукурджиев киби эдиплеримиз де белли из 
къалдырдылар. Оларнынъ газетада, чешит джыйынтыкъларда 
басылгъан Ве айры китап этип чыкъарылгъан эсерлери шу девирнинъ 
махсулыдыр. 


ТАИР ХАЛИЛОВ 7940 сенеси сентябрь 6-да Эски-Къырым 
районынынъ Къарабай коюнде догъды. Ташкент кой ходжалыгъы 
институтыны битирген сонъ «Ахангаран» совхозында агроном олып 
чалышты. 

Эдебий фаалиетини рус тилинде эсерлер язувнен башлады. Сонъра 
эдебий тильни менимсеп, ана тилинде язгъан эсерлерини «Ленин 
байрагъы»нда ве «Йылдыз» журналында бастырды. Онынъ ильки 
икяелери тасвир саделиги ве эмоциональ кучю иле озьлерине дикъкъат 
джельп эттилер. 1985 сенеси яш несирджилернинъ эсерлеринден ибарет 
«Фесильген къокъусы» джыйынтыгъы чыкъты Бу джыйынтыкъкъа Таир 
Халиловнынъ повести ве икяелери кирсетильди. 

«Йылдыз» журналында онынъ «Денъиз анасы» (1981. №3), «Чимган 
къырлары» (1985. №5), «Анамны арзылап» (1988. №4) киби икяелери; 
«Бинъ баш къорай» (1990. №1), «Сонъки нефеске къадар» (1992. №3) адлы 
повестьлери; «Танъ йылдызлары» (1985. №2) адлы пьесасы; «ХХ асыр — 
меним такъдирим» (1985. №6) адлы поэмасы басылды. 

1987 сенеси «Биринджи къар» адлы повесть ве икяелер джыйынтыгъы 
чыкъты. Бу джыйынтыкъларгъа кирген «Лейлеклер учып келирлер», «Эски 
кемане», «Къабаат экимизде» киби повестьлерде ве бир сыра икяелерде 
эдипнинъ земане адамларынынъ турмушы, ичтимаий ве аилевий муитини 

терен бильгени ве оларны ифаделевде тилимизнинъ имкянларындан 
икътидарына коре файдалангъаны корюнди. 

Умумен Таир Халилов несиримизде яшлар омюринден къыскъа 
колемли, зенгин мундериджели лирик повестьлер муэллифи сыфатында 
танылды. Эдип тувгъан юртуна къайткъан сонъ да бир сыра окъунакъчы 
эсерлер яратты. О айны заманда, сонъки йылларда публицист сыфатында 
да матбуатымызда фааль иштирак эте, медений омрюмизнинъ муим 
меселелери хусусында фикир юрьсетильген макъалелернен чыкъышта 
булуна. О, 1995 сенесинден Украина языджылары бирлигининъ азасыдыр. 


ШЕВКЕТ РАМАЗАНОВ 7247 сенеси октябрь 27-де Куйбышев 


районынынъ Черкез-Керман коюнде догъды. 1960 сенеси Самаркъанд 
кооператив техникумыны битирди. 1961 сенеси Ташкент девлет 
университетининъ журналистика факультетининъ гъиябий болюгине 
окъумагъа кирди. 1965 сенесинден 1974 сенесине къадар рус тилинде 
чыкъкъан «Сырдарьинская правда» газетасында мухбир, болюк мудири, 
муаррир муавини вазифелеринде чалышты. 1974 сенеси янъы Джизакъ 
областында тешкиль этильген «Джизакская правда» газетасынынъ 
муаррири вазифесине кечирильди. Бу девирде КПСС Меркезий Комитети 
янында алий партия мектебини битирди. 1980 сенеси Ташкентте 
«Йылдыз» журналы тешкиль этильгенде, журнал муаррирининъ муавини 
вазифесине чагъырылып алынды. 1982 сенеси «Ленин байрагъы» газетасы 
муаррирининъ муавини вазифесине тайин этильди. 1988 сенеси 
Къырымгъа кочип кельди. 1989 сенеси ана тилинде «Достлукъ» газетасы 
тешкиль этильгенде, онынъ муаррири вазифесине тайин этильди ве шу 
йылы июль 1-де газетанынъ биринджи саны чыкъты. 1992 сенеси 
газетанынъ ады «Къырым» олды. 2000 сенеси февраль айынадже онынъ 
муаррири олып чалышты. 

Шевкет Рамазановнынъ очерклери, макъалелери, икяелери газета ве 
журнал саифелеринде басылды. «Йылдыз» журналы саифелеринде онынъ 
«Бир ютум сув» (1980. №3), «Инат торы» (1980. №6), «Отьмекнинъ фияты» 
(1985. №5) киби икяелери басылды. 1985 сенеси онынъ «Джевизлик» адлы 
китабы чыкъты. Бу китапкъа онынъ ватангъа асретлик, ватан севгиси, 
ватан дуйгъусынен ашлангъан «Джевизлик» адлы повести ве икяелери 
кирди. 2000 сенеси «Къырым» газетасында онынъ «Джеэннемден 
къачкъанлар» романынынъ |-инджи къысмы басылды. О, Украина 
языджылары бирлигининъ азасыдыр. Къурултай делегаты, Меджлис 
азасы ве Къырым Юкъары Шурасынынъ депутаты олды. 

ЭМИР ФАИКЪ (1909, майыс 9— 1993, февраль 3). Эмир Ибраим 
огълу Фаикъ Багъчасарайда догъды. Орта мектепни битирген сонъ, 
Акьмесджит педагогика институтына кирди. Сонъундан Бутюниттифакь 
Девлет Кинематография институты (ВГИК)нынъ режиссёрлыкъ 
факультетини битирди. Дженк йылларында джебэде арбий кинооператор 
оларакь хызмет этти ве бинълердже метр шеритлерде федакяр 
дженкчилеримизнинъ кьараманлыкьларыны эбедий оларакь муурьлеп 
къалдырды. ы 

Дженктен сонъ Эмир Фаикъ Къазахстаннынь пайтахты Алма-Ата 
шеэринде яшады ве 1946—1990 сенелери «Казахфильм» киностудиясында 
режиссёр оларакъ етмиштен зияде весикьалы эм де «Къанатлы бахт», 
«Гедженинъ дер маалинде», «Юрегинъден сора», «Меним огълум» киби 
бедиий фильмлерни чыкъарды. 

Эмир Фаикъ айны вакъытта бедиий яратыджылыкънен семерели 
огърашмагъа да вакьыт тапты. Ташкентте онынъ «Мен сизни унутмадым» 
(1974), «Бир тамчы сув» (1980), «Борандан сонъ» (1984) киби икяе ве 
повестлер джыйынтыкьлары дердж олундылар. 

Эмир Фаикъ Къазахстанда нам къазангъан санат эрбабы (1959) ве 
Кинематографчылар бирлигининъ азасы эди. 1993 сенеси февраль 3-те 
Алма-Ата шеэринде вефат этти. 


САМЕДИН ШУКУРДЖИЕВ 7939 сенеси март 17-де Сейтлер 
районындаки Джабу коюнде догъды. Ташкентте токъумаджылыкъ 
комбинатында чалышты, анда акъшамлыкъ мектепте окъуды. Дёрт йыл 
Флотта арбий хызметте булунды. Ордудан къайткъан сонъ Ташкент ички 
ишлер болюгине джинаий-тефтишлев хызметине ишке кире. Бу ерде о 
Ички ишлер назирлигининъ Алий мектебини битире ве милиция 
органларында чалыша. Бир къач йыллар Джизакъ виляетинде ве 
Мубаректе ички ишлер идаресинде хызмет эте. 

Самедин Шукурджиев бедиий яратыджылыкънен 1963 сенеси мешгъуль 
олып башлай. Онынъ эсасен милиция хадимлерининъ ишлерине, 
джинаетликлернен, къанун бозуджыларнен курешке багъышлангъан 
очерклери ве икяелери рус тилинде Озьбекстан газеталарында басылып 
турдылар, айры икяелери исе «Звезда Востока», «Йылдыз» 
меджмуаларында (1979. №2; 1986. №2; 1988 . №2; 1989. №1), «Чебер эллер» 
адлы коллектив джыйынтыкъта (1981) басылдылар. 

Шукурджиев асылында рус тилинде язгъанлардан олып эсерлери ана 
тилине терджиме этиле. 1982 сенеси онынъ ана тилинде «Учансув 
тамчылары» адлы икяелер джыйынтыгъы, 1987 сенеси исе «Ёл 
кечитлеринде» адлы повести айры китап этип басылды. 1990 сенеси 


463 


муэллифдешликте онынъ рус тилинде «Особые приметы» адлы китабы 
чыкъты. 

Самедин Шукурджиев Акъмесджитте яшай ве адвокатура хызметинде 
булуна. 1992 сенесинден Украина языджылары бирлигининъ азасыдыр!. 


Энъ яш несильнинъ векиллери де несир жанрынынъ инкишафына дегерли 
иссе къошмагъа ынтылдылар. Меселя, Сабрие Сеутова, Гульнар 
Зиядинова, Сейяре Меджитова Ве дигерлерининъ икяе Ве повестьлери 
дердж олунды. Олар къалемдеш уйкен аркъадашларынынъ 
эстафетасыны девам эттиререк, озьлерининъ иджадий 
араштырувларында мубафакъиетле арекет эттилер. 


САБРИЕ СЕУТОВА сюрьгюнликте (7953, октябрь 20— 1998, 
февраль 6) Къазахстаннынъ Джамбул виляетинде догъды. 1977 сенеси 
Ташкент педагогика институтынынъ къырымтатар тили ве эдебияты 
болюгини битирди ве «Ленин байрагъы» газетасында чалышып башлады. 
1980 сенесинден башлап он йыл девамында «Йылдыз» меджмуасында 
уйкен муаррир вазифесинде чалышты. 

Сабрие Сеутова эрте язып башлады. Газета ве журналда, чешит 
джыйынтыкъларда очерклери, икяе ве повестьлери басылды. «Йылдыз» 
журналында онынъ «Вадийлерни кезгенде» (1985. №1), «Эйи хызмет» 
(1986) адлы очерклери, «Мумкюн олсайды», «Кузь геджесинде» (1980. №5), 
«Кене келирим» (1981. №1), «Языкъсынмайым», «Къыраличе» (1987. №2) 
киби икяелери; «Умют нагъмелери» (1983. №2), «Япракълар тёкюльгенде» 
(1985. №2) адлы повестьлери басылды. 

1988 сенеси онынъ «Умют нагъмелери», «Япракълар тёкюльгенде» 
повестьлерини, «Ишанч, умют ве севги», «Эбедий дуйгъу», «Эля козьлю», 
«Алем мас-мавы», «Кечмишке», «Къар ягъгъанда» киби икяелерини озь 
ичине алгъан «Алем мас-мавы» адлы китабы дюнья юзю корьди. Сабрие 
Сеутова, эсасен актуаль земаневий мевзуларгъа, бугуньки яшларнынъ 
омюрине багъышлангъан эсерлеринде омюрге янъыджа бакъмагъа, 
муреккеп аятий проблемаларны сечмеге, инсан омюрининъ чешит 
сааларындаки о я да бу меселелерни котермеге ве чезмеге ынтыла эди. 

1983 сенесинден СССР журналистлер бирлигининъ азасы олгъан 
Сабрие Сеутова ватанымызгъа къайтып кельген сонъ, 1995 сенеси 
Украина языджылары бирлигине аза къабул олунды. 

Онынъ миллий арекетимизнинъ фаалиетинен багълы, миллий 


! Закир Къуртнезир. Къырымтатар эдиплери. 2000. С. 200. 

меселемизни чезювге аякъ чалгъан совет акимиетининъ ёлбашчылары, 
партия, КГБ, прокуратура хадимлерининъ айын-оюнларыны, 
къанунсызлыкъларыны фаш эткен макъалелери Америка, Япония, 
Тюркие, Алмания ве дигер мемлекетлернинъ газета, журнал ве махсус 
джыйынтыкъларында дефаларджа дердж этильди. 

Саф юрекли, миллетпервер ве ватанпервер, принципиаль Сабрие 
Сеутова миллий куреш ёлунда омрюнинъ сонъунадже бир вакъыт озь 
виджданына терс кетмеди, озь итикъадындан къайтмады, дильде башкъа, 
тильде башкъа адамларгъа олгъан нефретини бир вакъыт гизлемеди. 

Теэссюф ки, эдебиятымызда даа чокъ шей япа биледжек гъает 
истидатлы яш иджаткярымыз, миллий арекетнинъ фааль иштиракчиси 
Сабрие Сеутова 1987 сенеси Москвада юзлернен халкъ векиллерининъ 
кутьлевий нумайышы вакътында КГБ джеллятлары тарафындан 
котекленип сакъатланды, иджат эталмай, йылларнен шу яраларыны 
тедавийлев иле мешгъуль олды. Милиция хадимлеринден ашагъан 
котеклери нетиджесинде пейда олгъан хасталыкъ оны он йылгъадже 
къыйнады. 

(Шуны да айтмалы ки, ватан огърунда джаныны ортагъа къойгъан 
истидатлы яш языджымыз, курешчи къызымыз ватанда къувнап оламады. 
Ватан огърунда, халкъ огърунда къаны-джаныны, аятыны аямагъан ве 
1989 сенеси ватангъа къайтып кельген бу джесюр курешчи къызгъа 
яшамакъ ичюн халкъымыз бир коше тапып бералмады, о бир ерге ишке 
алынмады, сюмсюкленди, хорланды, кимсенинъ онынъле иши олмады. 
Бу да девримизнинъ бир чизгисидир. Эгер КГБджилер онъа он эки яра 
ургъан олсалар, Расул Гамзатов язгъаны киби, он учюнджи яраны биз 
озюмиз урдыкъ ки, бу яра онынъ ичюн эписинден агъыр олды. Иште 
бойле вазиетте, серс магъазада яшап, гонъюль азабы чекип, хасталыкътан 
тюзелип оламады). 

Иште, он йылдан зияде девам эткен агъыр хасталыкъ озь ишини япты. 
Сабрие 1998 сенеси февраль 6-да хастаханеде вефат этти, Акъмесджиттеки 
Абдал къабристанында дефн этильди. Сагъ олгъан олса, эр джеэттен 
истидатлы Сабрие къызымыз эдебиятнынъ энъ парлакъ йылдызларындан 
бири оладжакъ эди. 

«Халкъымызнынъ садыкъ къызы, миллий курешнинъ фааль иштиракчиси, 
истидатлы языджы Сабрие Сеутованынъ айдын хатырасы оны 
бильгенлернинъ, дост-эшлери ве къалемдешлерининъ юреклеринде эбедий 
сакъланыр», — дениле онынъ вефаты мунасебетинен басылгъан тазиеде!. 


! «Йылдыз» журналы. 1998. №2. 

Къырымтатар эдебиятынынъ дженктен сонъки деврининъ даа бир 
хусусий чизгиси шунда ки, языджылар весикъалы несир, очерк ве 
хатырлавлар жанрыны кениш инкишаф эттирип башладылар. Олар реаль 
къараманларгъа, замандашларынынъ омюрине мураджаат этти ве озь 
деврининъ белли бир йылнамесини яратмагъа кириштилер. 70-инджи 
ве 80-инджи сенелерде документаль несир бир сыра языджыларнынъ 
фаалиетинде муим мевзуларгъа чеврильди. Иште бу вакъыт бизим 
эдебиятымызда арбий-мемуар эдебияты ве девирнинъ земане 
публицистикасы яратылып башланды. 

Уйкен несиль эдиплери Ш. Алядин, Ю. Болат, Р. Мурад, А. Дерменджи, 
Р. Тынчеров озьлерининъ очерклеринде фааль къараманнынъ психологик 
суретлерини яраттылар. 

Янъы несиль языджылары весикъалы несирни даа зияде джесаретнен 
илерилеттилер. Айдер Осман, Риза Фазыл, Сафтер Нагаев, Аблязиз Велиев 
ве башкъаларнынъ характерли повестьлери ве очерклери пейда олды. 
Языджы Риза Фазыл (Л.Софунен бирликте) «А мет-ханнынъ йылдызы» 
(1982) адлы документаль повестинде Советлер Бирлигининъ эки дефа 
Къараманы Амет-хан Султаннынъ парлакъ аяты ве дженкявер ёлуны 
тасвир этти. Онынъ тертип эткен «Аналар яш экенде» очерклер 
джыйынтыгъында дженкте ве партизанлыкъта иштирак эткен шанлы 
къадынларымызнынъ къараманлыкълары тасвир этиле. Айдер 
Османнынъ земане кишилери акъкъында бедиий очерклери онынъ 
«Эмдженъден селям» (1972) джыйынтыгъыны тешкиль эттилер. Аблязиз 
Велиев «Бахт йылдызы» (1984) повестинде республикада намлы памукъчы, 
Социалист Эмек Къараманы Энвер Алиевнинъ омюр ве эмек ёлуны 
айдынлатты, «Байракъкъа тамгъан козьяшлар» (1980) весикъалы 
повестинде исе адий койлюден ири арбий командир дереджесине 
котерильген полковник Усеин Сулеймановнынъ аяты ве дженкявер ёлуны 
косьтерди. Сафтер Нагаев «Сахралар алеви» (1983) весикъалы повестинде 
Бухара-Урал-Меркез газ трассасынынъ белли къуруджысы, Социалистик 
Эмек Къараманы Дилявер Зинабадиновнынъ, «Буз устюнде Фарадей» 
(1987) повестинде Челюскин эпопеясынынъ иштиракчиси, мешур физик 
алим Ибраим Факидовнынъ, «Комиссар» повестинде (1983) Къырым 
партизанлары Шималий бирлешмесининъ комиссары Рефат 
Мустафаевнинъ, «Дагъларда» повестинде намлы къуруджы Сейяр 
Феттаевнинъ характерли чизгилерини тасвир этти. 

Эдебиятымыз алеминде бир сыра акъикъий истидат саиплери олгъан 
иджаткярлар да мевджут ки, олар мундериджелеринде джиддий Ве 
чешит ахлякъий-рухий проблемалар усталыкънен котерильген бир чокъ 
лирик икяелер, повестьлер яраттылар. Оларнынъ озьлерини Ве 
эсерлерини къайд этмей кечалмаймыз. 


Гъани Мураднынъ «Къырылгъан къаде» — пьесалар (1973), «Эльден 
къачырылгъан севги» — повесть (1986); Юсуф Аким, Джемиль Сарычев ве 
Рустем Алининъ «Таныш эзгилер» — икяелер (1976), Амди Къаралезлининъ 
«Арман таш» — икяелер (1984); Исмаил Аблякимов, Иззет Эмиров ве 
Велядие Насырованынъ «Къуветли къанатлар» — очерклер; Якъуб 
Мустафаевнинъ «Чёллерде» — очерклер (1988) китаплары; ве иляхре. 

Сабыкъ джебэджилер Аджи-Абла Эмировнынъ «Къызыл хазлы 
чадырлар» (1979), «Танъны къаршылап» — повесть (1983), «Генерал 
Булатов» — повесть (1985), «Джебэде сыналгъанлар» — весикъалы 
повестьлер (1991 — учь муэллиф); Абселям Ислямовнынъ «Йыллар ве 
ёллар» адлы хатырлав китабы («Йылдыз», 1983. № 1, 3, 4, 5, 6). Энвер 
Арифовнынъ «Айдын уфукълар» — очерклер (1980), «Абдул Тейфыкъ» — 
весикъалы повесть (1983 — эки муэллиф), «Комендантнынъ ишлери» — 
очерклер (1990), учуджы-полковник Эмир-Усеин Чалбашнынъ «Йигирми 
йыл кокте» (1970), топчылар батальоны командири Абдураман 
Молланынъ «Мушкюль ёллар» (1978), партизан Зелиха Ниязиева- 
Керменчиклининъ «Дагълар этегинде» (1971), денъизджи Месфер 
Ислямовнынъ «Атешли кок тюбюнде» (1981); Сеитхалиль Сейдамет ве 
Амет Озенбашлынынъ «Къараманлар» — 1973; Аблямит Умеровнынъ 
«Ватан къызы» (1987) адлы очерклер ве хатырлавларындан тертип 
этильген публицистик китаплары дердж этильди. Сабрие Эреджепованынъ 
«Меним энишли, ёкъушлы ёлларым» адлы хатырлавы «Йылдыз» 
журналында (1982. № 1, 1983. № 1,3) басылды. Бу китапларны тешкиль 
эткен эсерлеринен олар несирджи иджаткярлар сафыны арттырдылар. 

Бу ерде шуны къайд этмели ки, юкъарыдаки муэллифлернинъ бир чокъу 
— Энвер Арифов, Аджи-Абла Эмиров, Зелиха Ниязиева-Керменчикли, 
Абдураман Молла, Эмир-Усеин Чалбаш ве дигерлер ве атта 
языджыларымыздан Эмиль Амит, Самедин Шукурджиев ве даа 
башкъалары эсасен рус тилинде иджат этелер. Оларнынъ эсерлери эксери 
алда рус тилинден терджиме этилип басылалар. Шунынъ ичюн шу эсерлер 
талиль этильгенде, олар акъкъында, хусусан оларнынъ тили акъкъында 
сёз юрьсеткенде, буны мытлакъа эсапкъа алмакъ лязим. Ве эсер 
басылгъанда мытлакъа онынъ терджиманы косьтерильмек керек. Бизде 
бу ничюндир япылмай. Акс алда, биринджиде, терджиман япкъан иши 
ичюн месулиетликтен четлетиле ве бу ал япылгъан терджименинъ 

кейфиетине, бедиий севиес’ не де тесир эте биле, экинджиде, 
терджиманнынъ акъкъы ашепа, онынъ япкъан иши, иджады 
косьтерильмей. Тилимизнинъ вазиетинден келип чыкъып, русча 
язгъанларнынъ сайысы эп артаджагъ лиы эсапкъа аларакъ, бу меселеге 
джиддий дикъкъат айырылмалы. 


Юкъарыда анъылгъан муэллифлернинъ эсерлерининъ адлары ве 
мундериджелери шуны косьтере ки, сюрьгюнлик деври эдебиятымызда 
дженк ве къараманлыкъ мевзусы муим ер тутмакъта эди. Буны юкъарыда 
адлары анъылгъан эсерлернен бир сырада, башлыджасына языджылардан 
Эмиль Амитнинъ «Ишанч» романы ве «Сыгъын чокърагъы», «Мен хаинни 
атар эдим» повестьлери; Рустем Алининъ «Сельбилер эбедий яшайлар» 
повести; Абдулла Дерменджининъ «Боюн эгмегенлер» повести; Риза 
Фазылнынъ (Лютфие Софунен) «А мет-ханнынъ йылдызы» весикъалы 
повести ве онынъ азырлап чыкъаргъан «Аналар яш экенде» очерклер 
джыйынтыгъы; Якъуб Зеккининъ «Енъсиз бушлат», «Гармонь» ве бир 
сыра дигер икяелери; Сафтер Нагаевнинъ «Аджимушкъай таш 
къобаларында» весикъалы повести; Аблязиз Велиевнинъ «Байракъкъа 
тамгъан козьяшлар» весикъалы повести; Джевдет Аметовнынъ 
«Къуршуннен токътатылгъан йыр» повести ве «Атеш башында», «Топлар 
сускъанда» адлы икяелер джыйынтыкълары ве даа пек чокъ эсерлер ачыкъ- 
айдын тасдикълайлар. Эбет, халкъы саткъынлыкъта къабаатлангъан 
языджылар ичюн озь халкъынынъ дженкте, партизанлыкъта, гизли 
тешкилятларда фааль иштиракини, адамларымызнынъ джебэлерде 
къараманджа дженклешкенлерини, халкъымыз арасындан дженкявер 
генераллар, онларнен полковниклер ве дигер юксек рутбели командирлер 
етишкенини, бир сыра Советлер Бирлигининъ Къараманы ве атта Эки 
Дефа Советлер Бирлигининъ Къараманы чыкъкъаныны (сёз сырасы, Эки 
Дефа Къараман бутюн тюркий республикалардан ялынъыз 
Башкъырдлардан — учуджы Муса Галеев ве къырымтатарлардан — Амет- 
хан Султан чыкъты, башкъа республикаларда ёкъ), Къырымда партизан 
бирлешмелерининъ комиссарлары къырымтатарлар олгъаныны, пек чокъ 
къадынларымыз дженкте, партизанлыкъта, гизли тешкилятларда 
иштирак эткенлерини (къазан татарлардан гъайры дженкте бизим 
къадынлар къадар чокъ къадынлары иштирак эткен мусульман 
республикасы олмады) — бутюн буларны бедиий эсерлерде акс этмеге 
ынтылув табиий бир шей олмакънен бирге, айны заманда языджылар 
ичюн озь халкъы огюнде бир бордж эди. Бу джеэттен бизим «Ленин 
байрагъы» газетамыз киби дженк иштиракчилери акъкъында чокъ 
материал баскъан экинджи бир газета Советлер Бирлигинде олмагъан 
олса керек. Бунынъчюн бизге индемей эдилер. Бундан файдаланып 
аркъадашларымыз бу саада буюк исрарлыкъ косьтердилер. Эгер 

газетамызда язылгъан дженкчилеримизнинъ эписини топласанъ, 
генералларынен, офицерлеринен берабер бутюн бир дивизия тизмек 
мумкюн десек, янъылмамыз. Бутюн бу иджат халкъымызны акъламагъа, 
онынъ юзюни акъкъа чыкъармагъа догърултылгъан фаалиеттир. 
Иджаткярлар ичюн бу девир талабы эди. Яни халкъымызнынъ 
джебэлерде, гизли тешкилятларда, партизанлыкъта ве джебэ аркъасында 
косьтерген дженкявер хызметлери ве ярарлыкълары сюрьгюнлик деври 
эдебиятымызда олдыкъча толу дереджеде озь аксини тапты демек мумкюн. 


Озь эсерлеринен матбуатымызда корюнген муэллифлер: Басыр Гъафар 
— «Сизинъ адынъыз биринджи ерде» («Йылдыз». 1992. №1); Тимур Дагъджы 
— «Унутылгъан йыр» повести («Ленин байрагъы»нда басылды); Иззет 
Эмиров — «Энди кимни тазирлемели?, «Эльтр къозу», «Нишан богъчалары», 
«Озь такъдирининъ саиби»; «Сакинени ынджытма», «Эманет» икяелери. 
(«Йылдыз». 1981. №3; 1982. №4; 1984. №2; 1987. №1; 1992. №2); Гульнар 
Зиядинова — «Кене корюшеджекмиз», «Къабаатлав», «Аблаевнинъ иш 
куньлери», «Омюр девам эте» икх лери. («Йылдыз». 1983. №2; 1985. №2; 1986. 
№1; 1987. №2); Сейяре Меджитова — «Гъиябий танышлыкъ», «Гизли севги», 
«Омюр джезасы» новеллалары, «Севги ве нефрет», «Сараргъан мектюп», 
«Къокъла» икяелери. («Йылдыз». 1983. №2; 1984. №4; 1989. №2; 1985.3; 1986. 
№3; 1991. №2); Наджие Аметова — «Чыбалыкъ сачлар», «Койде» икяелери. 
(«Йылдыз». 1983. №2); Лейля Алядинова — «Торунлар ичюн», «Меджлис 
битер-битмез», «Ач козюнъни-юм козюнъни», «Сырлы сейф», «Кельдинъми, 
къызым?» икяелери. («Йылдыз». 1985. №2; 1987. №2; 1989. №2; 1991.№4); 
Медиха Мамбетова — «Козьлеринъ яшланмасын, къызым», «Куньлернинъ 
биринде» икяелери. («Йылдыз». 1991. №1); Алие Муратова — «Догъмуш 
нагъмелер» («Йылдыз». 1977. №1); Ремзи Алимов — «Ёлда» весикъалы икяе. 
(«Йылдыз». 1986. №3); Усеин оджа — «Копчеклернинъ давушы алтында», 
«Корюшюв» икяелери. («Йылдыз». 1980. №1); Селямет оджа — «Анит», 
«Зулейха» икяелери. («Йылдыз». 1978. №2; 1984. №3); Исмаил Хатипов — 
«Мен сёз бердим», «Мен баба олдым», «Сонъки дерс», «Лейля» бала икяелери. 
(«Йылдыз». 1987. №2; 1988. №1; 1990. №1; 1990. №4); Субхи Вапиев — 
«Турналар», «Асанчыкъ», «Огъурлар олсун, Фадмечик!» бала икяелери. 
(«Йылдыз» 1985. №1; 1986. №4; 1987. №І); Ирфан Аметов — «Кучюк 
икяелер», «Юмористик икяелер». («Йылдыз», 1987. №1; 1990. №1); Арсен 
Альчиков — «Эсирликтен — интикъамджылыкъкъа», «Юрек де ойле... эп 
тепине». («Йылдыз», 1983. №3); Наджие Баталова — «Алим», «Эр гедженинъ 
сабасы бар». («Йылдыз», 1988. №4; 1994. №2) ве дигерлери. 

Бойлеликле, дженктен сонъки къырымтатар несири озь кучю ве 
имкянына коре яшамагъа, инкишаф этмеге ве башкъа къардаш 
эдебиятларнынъ пешинден олса да, огге догъру йылышмагъа наиль олды. 

СЮРЬГЮНЛИК ДЕВРИ ШИИРИЕТИМИЗ 


Шиириет жанры эдебиятымызнынъ дженктен сонъки девирде 
гъайрыдан тикленювинде муим роль ойнады. Чюнки бу девирде 
эдебияткъа кельгенлернинъ де эксериси шиир язувдан башладылар. Олар, 
бир вакъытта гъает кучьлю олгъан, лякин халкъымыз иле бир такъдирден 
кечип хырпалангъан шиириетимизни адым-адым огге йылыштырмагъа 
хызмет эттилер. 

Шиириет асылында бутюн тюркий халкъларда олгъаны киби, 
къырымтатарлар ичюн де язылмагъан тарих ве фельсефе эм де ахлякъ 
кодекси олып кельди. Рус ве джиан эдебиятынынъ терен бильген Абдулла 
Лятиф-заде Октябрь инкъилябындан сонъки йылларда шойле деп къайд 
эткен эди: «Шиириет — къырымтатарларнынъ омюри, юреги, 
турмушынынъ корюниши, оларнынъ топрагъындаки джанлы вакъиаларнынъ 
джанлы хатырасыдыр! О, дуракъ турмушында, халкъ меджлислеринде, 
матбуатта халкънынъ акъылы ве тасавурыны идаре этти, оларнынъ 
дюньягъа келювини къаршылап алды, бешиктен башлап мезаргъадже 
онынънен берабер олды, оларнынъ ишлерини несиллерге еткизди». 

Халкъ озюнинъ шиддетли силясыны — бутюн омюрлерини 
шиириетке багъышлагъан ве халкънынъ озюнден тёреп чыкъкъан 
истидатлы шаирлернинъ иджадында асырларнен пишкинлешкен 
шиирий сёзни козь бебеги киби сакълап кельди. Шиир ве йыр эвель- 
эзельден энъ кескин ахлякъий джеза вастасы олып кельгендир. Озюнинъ 
менлигини эйбетлеген къырымтатар ичюн биреви тарафындан шиирде, 
чынъда акъаретленюв олюмден бетер экен. Эбет, «Къабирлер деврилир, 
онынъ мермер ташлары ёкъ олур, амма йыр эп яшар» деп нафиле 
айтмагъанлар. Шунынъ ичюн де къырымтатар эдебияты догъгъан 
девринден башлап бугуньгедже онда шиириет жанрлары етекчи жанр 
олып кельдилер. Дженктен сонъки девирде несир белли дереджеде 
етекчиликни эльге алгъанына бакъмадан, шиириет умумен эдебий 
джерьянда озюнинъ хусусий чизгисини сакълап къалмакъта. Яш 
шаирлер исе сонъки йылларда тар аньаневий шиир шекилининъ 
черчивесини баягъы джесюрликнен кенишлетмеге ынтылдылар. Бу 
девирде шиириетнинъ поэма, дестан, баллада киби ири жанрлары да 
инкишаф этти. 

Бу девирде бир чокъ гузель шиирий эсерлер яратылгъандыр. Буны 
хусусан Эшреф Шемьи-заденинъ, Решид Мураднынъ, Энвер Селяметнинъ, 
Сеитумер Эминнинъ Черкез-Алининъ, Юнус Тесмиркъаянынъ, Ремзи 
Бурнашнынъ ве дигерлернинъ яратыджылыкъларында корьмек мумкюн. 
Лякин умумен шиириетимиз сюрьгюнлик девринде юксек севиеде эди 
демек де къыйын. Язгъанлар чокъ олды, амма акъикъий шиириет 

юксеклигине котерильгенлер чокъ олмады. Бу да сюрьгюнлик 
фаджиасынынъ акъибетлеринден биридир. Бунынъ эсас себеплеринден 
бири тиль меселеси яни халкымызнынъ аман-аман учь несили ана тилинде 
окъув-язувдан, мектептен махрум олгъаныдыр. 

Бунъа бакъмадан, эр насыл шараитта олса биле, эдебий джерьян 
токътамай экен. Чокъ асырлыкъ теджрибеге малик къырымтатар 
эдебияты озь тарихынынъ энъ фаджиалы, энъ агъыр сюрьгюнлик девринде 
сюрюнсе, абынса да, йыкъылмады, озюни джоймады, аксине, кеткен сайын 
эп зияде бель устюне келип, сонъра аякъларыны да къавий басмагъа наиль 
олды. 

Бу ерде сюрьгюнлик деври эдебий аятымызда олып кечкен эки 
вакъианы даа къайд этмемек мумкюн дегиль. Булардан бири — 1983 сенеси 
февраль 22 куню Москвада СССР языджылары бирлигинде биринджи 
кере «Къырымтатар шиириетининъ бугуни ве келеджеги» юксек севиеде 
этрафлыджа музакере этильгени. Экинджиси исе — 1990 сенеси Москвада 
рус тилинде «Все народы велики» адынен къырымтатар шаирлерининъ 
эсерлеринден айры джыйынтыкъ нешир этильгенидир. 

Шиириетимизнинъ Москвада олгъан шу музакересине 
шаирлеримизден Риза Халиднинъ, Черкез-Алининъ, Иса Абдураманнынъ 
ве Билял Мамбетнинъ эсерлери къоюлгъан эди ве анда олар иштирак эткен 
эдилер. Музакереде белли рус шаирлери ве эдиплеринден тенкъидчы ве 
эдебиятшнас В.И .Сахаров, ленинградлы тенкъидчы Д.М.Молдавский, 
белли рус шаиреси Римма Казакова, тюркшнас алим профессор 
Л.И.Климович, терджиман Виктор Виткович, языджы Дмитрий Холендро 
ве дигерлери иштирак этти ве шаирлеримизнинъ яратыджылыкъларына, 
умумен земане къырымтатар шиириетине мусбет къыймет кестилер. 

В.И.Сахаров джумледен шойле деген эди: «Бугунь музакере 
этилеяткъан эдебиятнынъ озюне хас хусусиетлери бар. О, шаркъ, бу 
джумледен озьбек поэзиясына бенъземей, онынъ дигер тамырдан гъыда 
алгъаны дуюлып тура. Бу поэзияны окъугъанда, онынъ джиддийлигине ве 
кескинлигине дикъкъат этесинъ. Онда шаркъий джулялыкъ аз. Ойле исе 
де, онынъ озюне хас поэтикасы, хусусий джеэтлери бар. Бу шиириет 
терен хатыралар иле зенгиндир. Бу эснада оны озьбек поэзиясындан 
фаркъладым. Мен Черкез-Алининъ эдебият багъчасына тикенли гуль 
отурткъаны акъкъында шиирини бегендим. Дигер шаир «къырмызы гуль 
отурттым» дер эди. Бу ерде исе тикенли фидан дениле, ондан гуль ача. 
Шиирнинъ поэтик мундериджеси башкъа. Лякин бу — поэзия тек нур 
къуванчы, уфукъ къуванчы, демек дегиль. Бойле шиирлер Билял Мамбетте 
ве Иса Абдураманда да бар. Оларда аят къуванчы, бу къуванчнынъ 
сынъыры айдын-ачыкъ косьтериле. Бу сынъыр мердивен образы вастасиле 
бериле. Аят вакъиаларына бойле янашув умумен бутюн къырымтатар 

шаирлерининъ иджадына хас хусусиеттир... Мен эвельден 
джыйынтыкъларда бойле хатыратлы ве джиддий поэзия нумюнелери иле 
таныш олмагъанымдан, бугунь озюме янъы къыта ачтым. Занымджа, 
бойле поэзиянынъ рус тилине чеберликнен чевирильген антологиясы нешир 
этильмек керек деп саям» .' 

Музакереде бунынъ киби де Ташкенттен кеткен группанынъ башы 
языджы Закир Къуртнезир ве Москвада яшагъан языджыларымыз Эрвин 
Умеровнен Эмиль Амит де иштирак этип, анда сёзге чыкътылар. 

Эбет, о девирде къырымтатар шиириетининъ Москвада СССР 
языджылары бирлиги микъясында бойле ресмий суретте музакере 
олунмасы эдебий аятымызда муим вакъиа эди. «/983 сенесининъ февраль 
22-си тувгъан эдебиятымыз тарихына, хусусан поэзиямыз тарихына 
унутылмаз кунь оларакъ язылды», — дениле бу музакере акъкъында 
берильген макъаледе. 

1990 сенеси Москвада «Советский писатель» нешриятында 
къырымтатар шаирлерининъ эсерлери рус тилине терджиме этилип, «Все 
народы велики» адынен айры китап этип чыкъарылувы да бизлер ичюн, 
эдебиятымыз ичюн муим бир вакъиа эди. Бунынънен къырымтатар 
эдебияты, шиириети дженктен сонъ биринджи кере мемлекет микъясында 
танылды ве биринджи кере бутюниттифакъ окъуйыджысына еткизильди, 
чешит къардаш халкълар векиллери къырымтатар шиириетинен таныш 
олмагъа имкян булдылар. 

Китапкъа 34 муэллифнинъ 300-ге якъын шиир ве поэмалары 
кирсетильди. 

«Настоящий сборник — первая за последние полвека попытка представить 
всесоюзному читателю как бы срез современной крымскотатарской поэзии, 
-- дениле китапкъа язылгъан сёз башында. — Среди авторов — 
профессиональные литераторы и начинающие поэты, люди всех возрастов и 
разного житейского опыта. В основном они --- дети тех, кто в одночасье 
лишился родного гнезда и нёс до конца тяжкий крест социальной 
несправедливости. Трудолюбивый крымскотатарский народ и в новых местах 
обитания доказал свою жизнестойкость и жизнелюбие. Отражением и 
развитием этих качеств стали многие произведения, включенные в книгу. По 
стихам можно проследить разнообразие жизненных и творческих интересов 
крымскотатарских поэтов — наших современников. Страстное 
утверждение неистребимых нравственных ценностей — главный мотив 
книги... 

Сборник был уже составлен, когда были приняты высшим форумом 
страны решения, кардинально развязывающие многие межнациональные узлы, 


' «Йылдыз» журналы, 1983. №3. С.122. 

в том числе узел проблем крымскотатарского народа. А значит, будут новые 
книги, дополняющие наше представление об одной из древнейших культур 
нашей федерации — культуре крымских татар». 

Языджды Риза Фазыл тарафындан тертип этильген бу китапкъа 
кирген шиирлерни белли рус ве дигер миллет шаирлеринден Арсений 
Тарковский, Александр Лашкевич, Александр Файнберг, Вадим Шефнер, 
Николай Старшинов, Олег Дмитриев, Михаил Дудин, Майя Борисова, 
Александр Наумов, Николай Красильников, Борис Пак, Аркадий Тюрин 
ве дигерлер терджиме эттилер. 

Иште, бойле тедбирлер, эдебиятымызнынъ бутюниттифакъ 
микъясында бойле танылувы языджы ве шаирлеримизге, элине къалем 
алгъанларгъа муим бир рухий къол тутув ве оларнынъ иджадий ишлерине 
джиддий бир сильтем эди. 

Бутюн булар тек сюрьгюнликте чырпынгъан къырымтатар 
эдебиятынынъ танылмасы дегиль, айны вакъытта бу эдебиятнынъ саиби 
олгъан къырымтатар халкъынынъ да танылмасына, о халкънынъ миллий 
меселесининъ чезильмесине хызмет этиджи амиллер эди. 


Дженктен сонъки девир шиириетининъ белли векиллери Эшреф Шемьи- 
заде, Абдуреим Алтанълы, Зиядин Джавтобели, Гъафар 
Булгъанакьлы, Керим Джаманакълы, Решид Мурад, Сеитумер Эмин, 
Энвер Селямет, Черкез-Али, Риза Халид, Амет Мефаев, Джеваире 
Меджитова, Ремзи Бурнаш, Юнус Темиркъая, Лёман Сулейман бе 
дигерлери уйкен несиль шаирлеримиздир. 


Мешур «Днепрельстан» поэмасынынъ муэллифи, белли къырымтатар 
шаири ЭШРЕФ ШЕМЬИ-ЗАДЕнинъ (7908, июнь 21- 1978, 
март 11) дженктен сонъки девирде иджады халкънынъ юрегинден 
айрыджа ер алды. 

1941 сенеси къапалып, 1942 сенеси лагерьден бошагъан Эшреф Шемьи- 
заде белли бир муддет Озьбекстанда яшады, Фергъана виляети «Коммуна» 
газетасында месуль кятип вазифесинде булунды. Дженк вакътында бу ерде 
истикъамет эткен украин, белорус эдиплеринен, сиясий муаджирликте 
яшагъан тыш мемлекет эдиплеринен эмекдашлыкъта чалышты. Дженктен 
сонъ бу эмекдашлыкъ фаалиети ичюн текрар апске алынгъан шаир 1954 


! Все народы велики. Кириш сёз. Москва: Советский писатель. 1990. С.3. 


* Шаирнинъ терджимеий алы хусусында «Къырымтатар совет эдебияты» болюгининъ 
ильки деврине бакъ. 

сенесининъ сонъки куньлеринде лагерьден азат олып кельди. Бир муддет 
Ташкент янындаки Янъыёл шеэринде яшады, сонъра Ташкентте ерлешти. 
Анда Гъафур Гъулам адына нешриятта озьбек классик эдебияты 
болюгинде чалышты, сонъ о болюкнинъ мудири олды. 

1957 сенесинден сонъ эр кес киби онынъ да «Ленин байрагъы»нда 
шиирлери ве макъалелери басылып кельди. 1965 сенеси онынъ «Къавал» 
адлы биринджи шиирлер джыйынтыгъы чыкъты. «Тогъан къая» (1969), 
«Шиирлер ве поэмалар» (1978) адлы джыйынтыкъларына кирген шиирий 
эсерлери дженктен сонъки къырымтатар шиириетинде янъы бурулыш 
нумюнелери олдылар. Онынъ «Программаны окъугъанда», «Чолпангъа 
догъру», «Ёл берме!», «Эмексевер магърур халкъым», «Озюнчелик» (яки 
«Озюнъе хас ол, шиирим») ве даа бир чокъ шиирлери, бунынъ киби де 
«Къыркълама» адыны алгъан къыркъ дане секизлиги шаирнинъ 
юрегинден къайнап чыкъкъан инджи данелеридир. Шаир бу девирде 
озюнинъ энъ яхшы «Алиме» ве «Аслыхан» поэмаларыны яратты. 

«Алиме» поэмасы — халкъымызнынъ шанлы къызы, Хусусий Денъиз 
яны ордусы разведка болюгининъ душман аркъасында резиденти, 19 яшлы 
комсомолка Алиме Абденнанованынъ хатырасына багъышлана. Халкъ 
къырымтатар Зоясы деп адландыргъан Алиме Абденнанованынъ 
къараманане образында шаир Ватангъа, халкъкъа сынъырсыз севгини 
ве батырлыкъны тереннум эте. Шубесиз, яшлыкъны ватанперверлик 
рухунда тербиелевде бу поэманынъ ролю гъает буюктир. 

«Аслыхан» — бу кениш планлы эсер олып, о диний хурафаткъа къаршы 
кескин бир эпик дестандыр. Халкъчанлыкъ, самимийлик, халкънынъ арзу- 
умютлерине якъынлыкъ Шемьи-заденинъ шиириетине хас чизгилердир. 
О озюнинъ саделигинен, анълайышлыгъынен, тилининъ зенгинлиги, терен 
образлылыгъы, назиклигинен фаркъ эте. Бу чизгилернинъ эписи 
«Аслыхан» дестанында айрыджа бир шиирий усталыкънен беян олунды 
ки, о «Таир ве Зоре», «Къозукурпеч ве Баян-Слу» ве дигер лирик-эпик 
дестанлар киби халкъ яратыджылыгъынынъ энъ яхшы нумюнелеринден 
бирине чевирильди. Поэмада эски хурафатнынъ менфий тарафлары терен 
ачылып берильмекнен берабер бир сыра ахлякъий-этик проблемалар да 
котериле. Бунъа бакъмадан, шаир сагъ экенде поэма чешит себеплерден 
толусынен бир кере басылмады. Поэманынъ ялынъыз биринджи ярысы 
«Тогъан къая» адынен Эшреф Шемьи-заденинъ «Тогъан къая» шиирлер 
джыйынтыгъында ве экинджи кере «Аслыхан» адынен 1978 сенеси 
«Шиирлер ве поэмалар» джыйынтыгъында басылды. 

Буюк алимимиз, СССР Педагогика Илимлери Академиясынынъ 
академиги Азиз Измайлов бу поэмагъа гъает юксек къыймет кесерек, озь 
такъризинде шойле деп язгъан эди: «Шаир адамларнынъ чешит 

аспекттеки омюр акъикъатыны кениш ве бедиий суретте косьтере бильди. 
Корюнишче адий ве саде, сонъ дередже намуслы, къанысыджакъ ве гузель 
Аслыхан образыны окъуйыджы хошнутлыкънен къабул эте. Халкъ 
адамларнынъ пакъыллыкъ, худбинлик, эгозим, бозукълыкъ ве хаинлик киби 
къылыкъларыны кескин кулькюнен фаш эте. Поэмада бойле адамларнынъ 
акъикъий юзьлери бедиий къуветнен ачылгъан. Диннинъ социаль маиетини 
янълыш тарафкъа бургъан шейх Муслим атанынъ алчакълыгъыны фаш 
этювге багъышлангъан сатырларны гъазап, нефрет дуйгъуларынен 
ашлангъанына гъает буюк къыймет кесмек лязимдир. Поэма озь 
мундериджесине коре шойле къурулгъан ки, о башындан сонъунадже 
дикъкъат ве мерагъынъ эксильмеден окъула. Эсер гъает образлы, шырын 
акъикъий халкъ тилинен язылгъан. Шаир тувгъан тилининъ бутюн 
зенгинлигинден буюк усталыкънен ве билип файдалана ки, бир чокъ сёз 
бирикмелеринден, аталар сёзлеринден усталыкънен файдаланув онъа кениш 
иджадий имкянлар бере. Поэмада къулланылгъан тасвир ве ифаде васталары 
о къадар айдын, озьара багълы ве оригинал ки, булар эсернинъ эмоциональ 
тесирини сонъ дередже къуветлендирелер. Мен бу поэманы къырымтатар 
тилининъ энциклопедиясы дер эдим». 

Алимнинъ бу фикирлеринен разы олмамакъ мумкюн дегиль. Поэма 
керчектен де пек уйгъун халкъ поэзиясы усулында эм де енгиль, аэнкли 
тильнен язылгъан. Мында шиирий бугъумнынъ музыкаллиги ойле 
шашыладжакъ дереджеде ки, кърымтатар тилинде шиирет даа ич бир ерде 
бойле муляйим янъгъырамагъан эди. Ёкъса бу Пушкин шиириетининъ 
муджизевий тесирими? «Мен Пушкиннинъ шиирлер джыйынтыгъыны ильки 
кере ачкъанда, — деп хатырлагъан эди шаир, — менде шойле бир дуйгъу 
пейда олды ки, мен гуя энъ юксек бир къаягъа котерильгеним де, ондан 
дюньянынъ бутюн дюльберлигини корьгеним. Не къадар айдынлыкъ, юрекни 
сарып алгъан не къадар айдынлыкъ, ираде! Севингенимден козьлерим яшланды. 
Мен аджайип шиирлернинъ сатырларындан мефтюн олып юрьдим, олар 
меним юрегимни далгъаландырдылар. Олар, денъиз далгъасы енгиль 
къайыкъны саллагъан киби, меним юрегимни джоштырдылар». 

Теэссюф ки, «Къырымтатар тилининъ энциклопедиясы» намыны 
къазангъан «Аслыхан» дестанынынъ толусынен басылгъаныны Эшреф 
Шемьи-заде озю корип оламады. Поэма-дестанны биз текмилинен 
«Козьяш дивар» ады иле ялынъыз «Йылдыз» журналынынъ 1990 сенеси 
4—5-инджи санларында дердж этип олдыкъ. 1994 сенеси исе бу дестан 
Акъмесджитте «Козьяш дивар» намынен айры китапчыкъ этип 
чыкъарылды. 

Эшреф Шемьи-заде бизим эдебиятымызда биринджи олып ХУП 
асырда яшагъан классик шаиримиз Ашыкъ Умернинъ иджадыны огренюв 
ишини башлады, онынъ аяты ве иджады акъкъында эдебиятымызда 

биринджи олып, кениш макъале язып шиирлеринен берабер «Ленин 
байрагъы» газетасында бастырды. Эдебиятымызнынъ тарихыны язмагъа 
тутунды. Эбет, бу ишнинъ сонъуна чыкъып етиштирмесе де, илериде бу 
саада япыладжакъ ишлернинъ чизгилерини бельгиледи. Бунда онынъ 
эдебий макъалелеринден тертип этильген «Омюр ве яратыджылыкъ» 
(1974) ве «Халкъ хызметинде» адлы джыйынтыкъларынынъ нешир 
этильмеси яхшы нумюнедир. 

Эдип бир чокъ озьбек шаирлерининъ эсерлерини къырымтатар тилине 
терджиме этти. Озьбекстан халкъ шаиреси Зульфиянынъ шиирлеринден 
япкъан терджимелери исе «Бутюн йырларым сизге» адынен 1972 сенеси 
айры китап этип чыкъарылды. 

Эшреф Шемьи-заденинъ бутюн яратыджылыгъында ве хусусан 
«Аслыхан» поэмасында озюне хас самимийлик дуйгъусы укюм сюре. Бу 
дуйгъу исе халкъ оптимизминен ве халкъчанлыкъны сезювнен багълы 
олып, бу шаир ичюн гъает зарур чизгидир. Шаирнинъ шахсиети халкъ 
тарафындан озь шахсиети сыфатында къабул олунгъан такъдирде, о 
муджизеге чевириле: халкъ шаирни ярата ве оны шерефлей, шаир исе озь 
невбетинде халкъыны шерефлендире ве юксеклерге котере. 

Белли эдибимиз Шамиль Алядин онынъ иджадына къыймет кесерек: 
«Шемьи-заде акъкъында айтмакъ — бу къырымтатар шиириети акъкъында 
сёз юрьсетмек демектир», — дегенде шубесиз акълы эди. Корюмли 
шаиримиз Черкез-Али исе: «Назим Икметнинъ сёзлеринен айткъанда, 
энциклопедик малюмат ве юксек медениет саиби Эшреф Шемьи-заде 
эдебияткъа хусусий бир янъылыкъ, текрарланмаз озюнчелик кирсеткен 
яратыджы оларакъ, бизим поэзиямызнынъ классиги сайылмакътадыр», — 
деп эсап эте!. 

Эшреф Шемьи-заденинъ эдебиятымыздаки ерини бельгилер экенмиз, 
онынъ фаалиети эдебиятшнаслыкъ, тенкъидчылыкъ ве 
тедкъикъатчылыкънен де сыкъы багълы экенини айтмакъ борджлумыз. 
Алтмышынджы йылларда о, эдебиятымызда даа бир бошлукъны 
толдырмагъа тырышып, тенкъид ве эдебиятшнаслыкъ саасында буюк 
ильмий тедкъикъатларнен мешгъуль олды. Эски тюркий тильнинъ, 
классик тюрк эдебиятынынъ аджайип бильгири Эшреф Шемьи-заде 
60-ынджы ве 70-инджи сенелери озьбек муэллифлерининъ эдебий-бедиий 
эльязмалары ве неширлери, тарихий-сиясий эсерлери акъкъында юзлернен 
рецензия ве тенкъидий макъале язды, буюк ильмий-тедкъикъат ишини 
алып барды, къырым-къыпчакъ эдебиятынынъ учь джылтлыкъ тарихыны 
яратув узеринде чалышты. О бизге ХУП асыр классигимиз — шаир Ашыкъ 
Умерни ачты, совет девиринде биринджи кере бу классикнинъ аяты ве 


' «Ленин байрагъы» газетасы, 1983. Июнь 21. 

яратыджылыгъына багъышлангъан буюк макъале язды, онынъ бир сыра 
эсерлеринен окъуйыджыларны таныштырды. 

Заманымызнынъ буюк шаири Къайсын Къулиевнинъ Эшреф Шемьи- 
заде иджадына самимий, саде ве назикликнен къыймет кесип айткъан 
сёзлери де дикъкъаткъа ляйыкътыр. Гъает алчакъ гонъюлли ве 
тартынчакъ, турмушта да, шиирлеринде де буюк сёзлерни айтмакътан 
къачынгъан Къайсын Къулиев Эшреф Шемьи-заде юзюнде санат 
къанунларыны менимсеген шаир корьгенини къайд этти. О буны макътав 
эпитетлеринден файдаланмайып, Шемьи-заденинъ дюньяны корюв 
къабилиетини ачыкъ-айдын ифаделеди: «Ватанынынъ табиаты, онынъ 
манзарасы Эшреф Шемьи-заденинъ иджадий тюшюнджелерини, фикир 
этюв усулыны бельгиледи: «Беяз къар устюнде къара ат оле», «Ай ярыгъы 
ве къараджанынъ аркъасында онынъ чатал бойнузларынынъ кольгеси...» 
Бойле ошатувлар онынъ иджадынынъ тесир кучюни олдыкъча арттыралар. 
Мында ренклер косьтерильмей, амма къаранлыкъ ве айдынлыкънынъ 
сынъырлары ачыкъ-айдын корюне. Шемьи-заде акъкъында айтар экеним, зан 
этсем, макътав эпитетлеринден къачынып олгъандырым. Онынъ таланты 
ве шахсиетининъ хусусийлиги оны достча къабартып косьтермеге биле 
ихтиядж къалдырмайлар». 

Шиириет эдебиятнынъ арекетчен ве оператив жанры оларакъ, сёз 
санаткярындан даимий эстетик дикъкъатлылыкъны, сонъ дередже мергин, 
озюндже корюв ве сезгирлик къабилиетини талап эте. Малюм ки, 
шиириетте, хусусан лирикада, аньаневий тасвирий васталарнынъ 
укюмранлыгъы къуветлидир. Атта энъ янъы шиирий дуйгъу биле 
аньаневий шекиль черчивесинде иш коре. Базыда миллий аэнкни ифаделев 
макъсадынен эски къалпакъ кийдирильген ве чешит такъынчакъларнен 
безетильген земане мевзусы окъуйыджыны чокъ меракъландырмай. Бойле 
яраштырувлар биле онъа озюне хас чизгилерни ашлап оламай. Тенкъидчы 
Владимир Огневнинъ келишикли ифадесинен айткъанда, озюнчелик — 
бу «этрафыны ёсун къаплагъан таш дегиль де, озюне ёл ачып акъкъан 
джошкъун озендир». Бу фикирни Эшреф Шемьи-заденинъ юкъарыда 
анъылгъан «Озюнчелик» шиири тамамиле тасдикълай: 


Гузелликке сонъсыз бериль, 
Озюнъе хас ол, шиирим. 
Озюнъе хас олалмасанъ, 
«Лав!» этип ян, оль, шиирим! 


Эр бир шаир эдебияткъа кельгенде, шубесиз, миллий шиириет 
инкишафынынъ белли бир севиесини коре. Лякин оны янъыджа бир 
янашувнен, озюндже менимсемек эр кеснинъ элинден кельмей. Эскилик 
ве янъылыкъ арасындаки зыддиетлернинъ негизине ялынъыз акъикъий 

шаир дала биле, адий бир шейде алельхусус янъы бир алны тек о коре 
биле. Шаир намыны ташымагъа анджакъ бойле истидатлар ляйыкълар. 

Эшреф Шемьи-заденинъ яратыджылыгъы бир сыра земане 
шаирлерининъ акъикъий усталыкъ мектеби олды. Шаирлеримизнинъ 
эксериети шимди оны озюнинъ оджасы деп биле. Эшреф Шемьи-заденинъ 
халкъ арасында итибары, урьмети шу къадар юксек, онынъ шахсиетининъ 
эмоциональ къувети, адамларда онъа олгъан самимий севги о дередже 
буюк ки — онынъ хатырасына шиир багъышламагъан ич бир шаир ёкъ 
демек мумкюн. Бунъа бакъмадан, даимий суретте девлет тазыйкъы 
алтында булунгъан бу инсаннынъ, бу буюк шаирнинъ кереги киби гузель 
безетилип, юксек дереджеде кейфиетли этип бир китабы чыкъарылгъаны 
ёкъ. 

Эшреф Шемьи-заденинъ умумен къырымтатар эдебиятында ери, онынъ 
шу халкъ гонълюне яткъан аджайип эсерлеринен эм де халкънынъ онъа 
буюк севгисинен бельгилене. 

Шаир 1978 сенеси март 11-де Москвада агъыр хасталыкътан вефат 
этти ве озюнинъ васиети ерине кетирилерек, къорантасы ве достларынынъ 
гъайретинен о Къырымгъа кетирилип, Эски-Къырымгъа якъын Акъчора 
(Долинное) коюнинъ мезарлыгъында дефн этильди. 

Шаирнинъ ватанда Эски-Къырым шеэри дживарында тынч яткъан 
къабири узеринде язылгъан ашагъыдаки сатырлар айны бу фикирни 
ифаде этмектелер: 


Эль арзусы эркин олса, 
Эль арзусын эр акълар. 
Шаир козю мергин олса, 
Шаир намын эль сакълар. 


Шаирнинъ намыны халкъ эбедий сакълайджагъына ич шубе ёкъ. 
Чюнки Шемьи-заденинъ яратыджылыгъы акъикъатен де озь халкъыны 
ве онынъ шиириетини муджессемлештирмекте. 


АБДУРЕИМ АЛТАНЪЛЫ — шейх-заде (7898—7976, 
сентябрь 14) дженктен сонъки девирде фааль иджат эткен 
шаирлеримизден бири олды'. Самаркъандда яшады ве анда Самаркъанд 
девлет университетинде оджалыкъ япты, сонъра чокъ йыллар университет 
китапханесинде ильмий хадим олып чалышты. 

Онынъ шиириетининъ эсас чизгиси — гражданлыкътыр. Сиясий ве 
гражданлыкъ тематикасыны ишлевде джесюрлик ве уджюмкярлыкъны о, 


' Терджимеий алыны «Къырымтатар совет эдебияты» болюгинден бакъ. 

Маяковскийден огренген эди. «Къанатлы къуванчым» киби шиирий 
повести ве дигер эсерлери устюнде чалышкъанда трибун шаирнинъ 
иджады онынъ ичюн нумюне олды. Маяковскийнинъ иджадий тесири 
Алтанълынынъ шиирлериндеки субъектив-гражданлыкъ мананынъ 
къуветинде де корюнди. Шаир янъы социалистик барлыкъны тереннум 
этерек (хусусан сонъки йыллардаки шиириетинде), тасвирленилеяткъан 
вакъиаларгъа эп зияде озь мунасебетини бильдире башлады, шиириетте 
декларатив публицистиканынъ тесир имкянынынъ эп сынъырлангъаныны 
сезерек, публицистик лирика жанрыны инкишаф эттирди. 

Янъы шиириетнинъ шекилленюви сакин бир джерьян олып, о 
аньанелер асабалыгъынынъ салмакълы элементи иле бирлешти. Шаир 
озь окъуйыджыларына «Меним излерим» (1970), «Къанатлы къуванчым» 
(1972), «Шиирлер» (1979) адлы шиирий китапларыны къалдырды. Бу 
китапларгъа кирген эсерлерде уйкен несиль сёз устасынынъ иджадий 
шахсиети айдын ифаделенди. 

Алтанълынынъ шиириети эсасен публицистик аэнк ташый ве о эксери 
алда гражданлыкъ мевзуларынен багълыдыр. Онынъ яратыджылыгъы 
дженктен сонъки шиириетимизнинъ инкишафында белли бир роль ойнады 
ве о яш несиль шаирлери ичюн буюк тиль ве шиириет мектеби оларакъ 
эмиетлидир. 

Абдуреим Алтанълынынъ шиирлеринде лирик къараманнынъ — 
бахтлы куньлер ичюн озь юрегини ачкъан самимий ве алчакъ гонъюлли 
адамнынъ чизгилери тасвирленильди. Бу исе энди озь инкъилябий 
вазифесинен магърур янъы адам, яшлыгъы джианнынъ яшлыгъынен бир 
вакъыткъа догъру кельген инсан эди. 

Алтанълынынъ эсерлеринде, оларнынъ тили ве мундериджелеринде 
миллий аэнкнинъ сакъланмасына муим эмиет берильгени сезилип тура. 
Абдуреим Алтанълы уйкен несильнинъ энъ кениш бильгили, энъ 
теджрибели шаирлеринден бири эди. Шаир 1976 сенеси Самаркъандда 
агъыр хасталыкътан вефат этти. Алтанълы озь деврининъ адамы эди ки, 
иджадий фаалиетинде гъаевийликке, партиявийликке зияде бериле эди. 
Шунынъ ичюн онынъ эсерлерининъ гъаевий тарафыны четке ташлап, 
шаирнинъ шиирий усталыгъыны, шиириетининъ миллий хусусиетлерини 
яш иджаткярлар озьлерине мектеп этип файдалана билелер. 


Уйкен несиль шаирлери арасында девамлы ве махсулдар 
чалышкъанлардан бири ЗИЯДИН ДЖАВТОБЕЛИ — Менлиазизов 
эди (7905—1991). Сюрьгюнлик йыллары Самаркъандгъа тюшти, анда 
яшады ве чокъ йыллар адий ишчи олып, фырчынен чалышты. 


' Терджимеий алыны «Къырымтатар совет эдебияты» болюгинден бакъ. 


479 


Зиядин Джавтобелининъ бу девирде язгъан эсерлери «Йырла, инсан» 
(1970), «Шиирлер» (1978), «Яш достларыма» (1987) адлы китапларына ве 
дигер джыйынтыкъларгъа кирсетильгендир. Акъсакъал шаирнинъ 
эсерлерининъ эсас мевзулары: севги ве ахлякъ, Дженк ве ватанперверлик, 
эмек ве тербие, тынчлыкъ ве социаль адалет, достлукъ ве 
интернационализмдир. 

Зиядин Джавтобели озь шиирлерининъ шекили ве тышкъы 
тизилювинен аньаневий шиир язув усулына садыкъ къалды ве бунынънен 
берабер эсерлеринде насиат берювден, консерваторлыкътан къуртулыл 
оламады. Лякин шиирлерининъ мундериджеси кесен-кес денъишти, 
оларнынъ образлылыгъы, эмоциональ къувети баягъы юксельди. Зиядин 
Джавтобелининъ лирик къараманы омюрнинъ пассив иштиракчиси 
дегиль, янъы аятнынъ фааль курешчен къуруджысыдыр. Шаир ичюн 
омюрнинъ озю дюльберлик олып, бу онынъ эсас принципидир. Онынъ 
къараманлары сербестлик огърунда Сивашнынъ тузлу сувына дала, 
Кронштадт ичюн курешке чыкъа, тынчлыкъ вакътында исе озь джаныны 
аямадан сувгъа ве атешке кире. Къарт шаирнинъ озю аля даа толу аят 
кечирмек, янъы ишлер акъкъында янъы йырлар язмакъ истегинен яшай 
эди. Онынъ эсерлери арасында яшлыкъны тербиелев эм де намус-ахлякъ 
меселелерине багъышлангъан мевзулар муим ер туталар. 

Джавтобелининъ яратыджылыгъы земане шиириетининъ инкишафына 
муим иссе къошувнен берабер, йигирминджи сенелерден бу куньлергедже 
олгъан тарихнынъ озюне хас йылнамесидир. Джавтобели 1992 сенеси 
Самаркъандда вефат этти. О СССР языджылары бирлигининъ азасы эди. 


Бу девирде дигер бир уйкен несиль шаиримиз ГЪАФАР 
БУЛГЪАНАКЪЛЫ — Эюпов (7905—7987) эдебиятымызгъа тынчлыкъ, 
барышыкълыкъ мевзусыны кирсеткенлерден бири олды!. 

Гъафар Булгъанакълы сюрьгюнлик девринде Къазахстаннынъ Гурьев 
шеэринде яшады. «Ленин байрагъы»нен, Ташкенттеки эдебий аятымызнен 
багъыны узьмеди. Иджат этти, шиирлерини мунтазам суретте газетада 
бастырып турды. Гъафар Булгъанакълы да акърандаш досту Зиядин 
Джавтобели киби, аньаневий шиир язув усулындан эм де эсерлеринде 
эсасен насиатчылыкъ шекилинден вазгечмеди. 1969 сенеси онынъ «Йыллар 
ве йырлар» адлы шиирлер китабы чыкъты. Онынъ иджадында козьге 
чарпкъан хусусиетлерден бири шаирнинъ даима актуаль, земаневий 
мевзулар сечип ала бильмеси ве адамларнынъ яшайышларына аит мусбет 
ве менфий вакъиаларны, омюр левхаларыны мергин тильнен, зенгин 
ошатувларнен бере бильмектир. О, уфачыкъ бир адиседен, бир бакъышта 

абайланмагъан «эмиетсиз» меселелерден терен мана чыкъармагъа, оны 
теренлештирмеге, умумийлештирмеге биле. 

Шаирнинъ 1973 сенеси басылып чыкъкъан «Инсан» адлы китабына 
«Алем масхарасы», «Бу да бир арамтамакъ», «Манъа тиймеген йылан», 
«Дюнья мердивен дейлер», «Бербер», «Сонъки пешман — башкъа душман» 
киби шиирий фельетонлары кирсетильди. Онынъ буюк усталыкъ ве 
чеберликнен язылгъан фельетон ве сатирик шиирлери нокътасына барып 


уралар: 


Арамтамакъ, бес-белли. ар нишаны, 
Ёкъ, юзюнде къалмагъан инсан шаны. 
Оларнынъ да бар арыгъы, шишманы, 
Бутюн арамтамакълар халкъ душманы. 


Шаир омюрде ер тапкъан эксикликлерни, перишанлыкъны корер экен, 
раат отурып оламай. «Тыштан ялтырап, ичтен къалтырагъан»ларны 
кескин тенкъит эте. 1977 сенеси онынъ «Экинджи яшлыгъым», 1981 сенеси 
«Чёллер танъы», 1986 сенеси исе «Аят бахшышы» адлы шиирий китаплары 
нешир этильди. 

Озюнинъ эксериетнен халкъ тилине якъын эсерлеринен 
эдебиятымыздан ер алгъан акъсакъал шаиримиз Гъафар Булгъанакълы 
1987 сенеси Гурьев шеэринде хасталыкътан вефат этти. О СССР 
языджылары бирлигининъ азасы эди. 


Озюнинъ эдебий Ве ильмий фаалиетини Зиядин Джавтобели ве Гьафар 
Булгъанакълынен айны бир девирде, 20-нджи сенелерде башлагъан ве 
шиириетимизде туткъан ери де оларнен бирдайын олгъан бир шаиримиз 
даа Керим Джаманакълыдыр. 


КЕРИМ ДЖАМАНАКЪЛЫ — Решидов (7905— 1965). 1945 
сенесинден Татарстаннынъ Елабуга шеэринде яшады ве омюрининъ 
сонъунадже андаки педагогика институтында чалышты!. 

Керим Джаманакълы дженк вакътында да иджадий фаалиетини 
токътатмагъан шаирлеримизден биридир. Ватан кокюни булутлар 
къаплагъанда, о душман иле къалеминен дженклешти. Онынъ бунъа имкяны 
да бар эди. Онынъ шу йылларда язгъан: «Эй, тувгъан халкъ», «Къанатлы 
батыр», «Партизан достларыма», «Зафер маршы», «Къырым» шиирлери, 
адларындан да корюнип тура ки, адамларны душмангъа къаршы курешке 

къозгъалталар, оларнынъ гъалебеге ишанчыны къавийлештирелер. 1943 
сенеси о «Къырымтатар батыры — Амет-хан Султан» адлы 40 саифелик 
очерк яза ве оны Къазанда айры китапчыкъ этип бастыра. 

Керим Джаманакълы дженктен сонъ да эдебиятшнаслыкъ саасында 
фаалиетини девам этти. Онынъ дженктен эвельки ильмий ишлерине 
«Токъай, Сабир ве Тохтаргъазы», «Къырымда Горькийнинъ сонъки 
йыллары», «А.С.Пушкин Шамиль Тохтаргъазы терджимесинде» 
серлевалы ве дигер ильмий макъалелер къошулды. 

Эдип бедиий иджадыны да токътатмады. Онынъ шиирлери Ташкентте 
«Ленин байрагъы» газетасында басылып турды. Омюрининъ сонъки 
йылларында Елабуга девлет педагогика институтынынъ доценти, рус ве 
чет эль эдебияты кафедрасынынъ мудири вазифесинде булунгъан Керим 
Джаманакълы озь эсерлерини Къазан неширлеринде да бастырып кельди. 
Онынъ анда басылгъан сонъки шиирлеринден «Къазангъа урьмет 
беслейим», «Сенинъ интикъам къылычынъ сынмады», «Инд къызына», 
«Токъай» поэмасындан парчалар ве дигерлерини къайд этмек мумкюн. 
1958 сенеси онынъ «Муса Джалиль — Ленин мукяфатынынъ лауреаты» 
намлы рисалеси басылып чыкъты. Бу рисале озьбек тилинде де нешир 
этильди. Озюнинъ чокъ йыллыкъ педагогик, ильмий ве эдебий 
фаалиетинен Керим Джаманакълы къырымтатар ве татар халкълары 
арасында достлукъ багъларыны даа зияде къавийлештирмеге хызмет этти. 

1973 сенеси Ташкентте шаирнинъ «Достларыма» адлы шиирлер 
джыйынтыгъы чыкъты. Лякин шаир бу китабыны озю корип оламады. 
Ондан секиз йыл эвель, яни 1965 сенеси агъыр хасталыкъ оны арамыздан 
алып кетти. Онынъ фаалиети эдебиятымызда дегерли ер алды. 


Эсасен ахлякъий-этик, маневий-турмуш мевзуларында язгъан бу 
шаирлер фааль гражданлыкъ рухта бир чокъ эсерлер яраттылар. 
Оларнынъ эсерлери эксери алда тербиевий джеэттен эмиетли олып, олар 
ичюн муим дереджеде аньаневий шекиллер характерлидир. 

Дженктен сонъки кърымтатар шиириети огюне декларативлик ве 
схематизмден къуртулув вазифеси келип чыкъты, чюнки девир эдебияттан 
янъарувны ве бедиий ифаде васталарынынъ инкишаф этмесини талап эте эди. 
Эбет, бойле денъишюв бир кереден олмай. Бир чокъ уйкен несиль шаирлеримиз 
эвельден шекилленген усуллардан шай да къуртулып оламадылар. Хусусан 
Гъафар Булгъанакълынынъ иджады бунъа мисаль ола биле. Амма озь 
девирининъ махсулы олгъан шиириет шекиллери ве усулларыны 60-ынджы 
сенелернинъ миллий шиириетине олгъаны киби кечирмек мумкюн дегиль эди. 
Шунынъ ичюн базы шаирлернинъ иджадында янъы шиирий эмекдашлыкъ 
шараитинде эр тарафлы фикир этюв шиириети шекилленип башлады. 

Эшреф Шемьи-заде бу девирде шойле язгъан эди: «Озюндже миллий 

колоритке малик эсернинъ догъув сыры ялынъыз омюрден эдебияткъа сеяат 
япув эм де анда дигер эдебиятларнынъ теджрибеси ве аньанелерининъ 
иштираги саесинде ачыла биле». Бу терен маналы ве догъру фикир дженктен 
сонъки земанекъырымтатар шиириетини огренюв ве онъа тенкъидий къыймет 
кесювнен огърашаджакълар ичюн методик бир къулланма оларакъ хызмет 
этмеси мумкюн. Эбет, бутюн совет шиириети ве хусусан рус шиириетининъ 
инкишафынен къыяс этмеден, ве ильк эвеля онынъ бугуньге къадар насыл бир 
специфик вазиетте булунгъаныны эсапкъа алмадан сюрьгюнлик деври 
къырымтатар шиириетининъ хусусиетини анъламакъ къыйын. 

50-нджи сенелерде инсаннынъ ахлякъий джеэттен юксельмесине алып 
кельген ичтимаий денъишмелер затен шиириетнинъ рухий джеэттен 
янъармасыны темин эттилер. Шиириет социаль-ахлякъий янъарув 
девирини башындан кечирди ве онда лирик негизлер сезилир дереджеде 
къуветленди. «Инсанны шерефлендирюв»ге догърултылгъан янъы шиирий 
ёнелиш А.Твардовский, В.Луговской, К.Симонов, Л.Мартынов киби ве 
дигер айдын истидатлар эсабына кенишледи. Къардаш эдебиятларнынъ 
Э.Межелайтис, Р.Гамзатов, Гъ.Гъулам, Къ.Къулиев, Д.Кугультинов, 
С.Вургъун киби шаирлери де бу акъымгъа къошулдылар. 

Дженктен сонъки девир шиириетимизнинъ эсас хусусиетлеринден бири 
шу ки, бу девирде поэма жанры кениш сильтем алды ве шаирлеримиз 
тарафындан бир сыра аджайип поэмалар, дестанлар яратылды. 

Булар: Эшреф Шемьи-заденинъ «Алиме» поэмасы ве «Аслыхан» дестаны, 
Решид Мураднынъ «Баарь кельди», «Бекташ» поэмалары, «Сеит огълу 
акъкъында дестан»ы, Сеитумер Эминнинъ «Атешли куньлер» поэмасы, Черкез- 
Алининъ «Солмаз чечеклер» ве «Гулистан къызы» поэмалары, Юнус 
Темиркъаянынъ «Акъсув къызы», «Джумертликке догъру» поэмалары, «Рустем 
ве Сухраб» дестаны, Амет Мефаевнинъ «Гульнара», «Ешиль къуман», «Оджа» 
поэмалары, Джеваиренинъ «Унутылмаз саифелер» поэмасы, Риза Халиднинъ 
«Бу саба», «Эрылгъан фиданы» поэмалары, Гъафар Булгъанакълынынъ 
«Инсан», «Ватан ичюн», «Чёллер танъы» ве «Ресимлер» поэмалары, Энвер 
Селяметнинъ «Ильки богъдай» ве «Амет-хан акъкъында дестан» поэмалары, 
Ремзи Бурнашнынъ «Зылха тизе» поэмасы, Эшреф Ибраимнинъ «Мешакъатлы 
куньлер», «Лютфие» поэмалары, Шакир Селимнинъ «Севги алеви», «Бар 
кучьнен» поэмалары, Лёман Сулейманнынъ «Шан-Шурет йылдызы» поэмасы, 
Шерьян Алининъ «Дюрьбе» поэмасы, Мамбет Аблялимовнынъ «Олюмлерни 
гъафлетте къалдырып» поэмасы ве саиредир. 

Адамны шерефлендирювге хызмет эткен эстетик принцип шаирлер 
тарафындан чешит тарзда ифаделенди. Къырымтатар лирикасында о, 
халкъ ферасетинен, аньаневий темсилий образларнен бирлешти. Амма о 
даима инсан къуветине, онынъ акъылына, виджданына сынъырсыз инам 
иле тасдикъланды. 


16* 483 


Инсан идраки мевзусына мураджаат этюв къырымтатар шиириетини 
рухий джеэттен котерди. Шаирлер озьлерининъ юксек инсанийлик 


менликлерини беян этелер, инсанны шерефлев киби мукъаддес дуйгъудан 
вазгечмегенлерини исбат этелер. 


Айны бойле иджадий араштырувларыны мантыкъий севиеге котерген 
шаир ЭНВЕР СЕЛЯМЕТ (7977— 1981) де озь яратыджылыгъында муим 
денъишмелер япты ве мусбет нетиджелерге иришти!. Шаир Озьбекстанда 
Чырчыкъ шеэринде яшады, заводда рессамлыкъ-безетюв ишлеринде 
чалышты. Къырымтатар шиириетинде тек аньаневий шиириеттен дегиль, 
айны заманда ачыкъ публицистика ве насиатчылыкътан къачынув 
хусусиети муим дереджеде анджакъ Энвер Селяметнинъ адынен 
багълыдыр. 

Ильки эсерлерини дженктен эвель Къырымда бастырып башлагъан 
Энвер Селяметнинъ лирик сеси кереги киби дженктен сонъ пекинди. 
«Ичкен сувларым» (1970), «Бильген олса Прометей» (1977) ве «Таян 
омузыма» (1980) киби китапларында шаирнинъ дженктен эвельки 
эсерлерине хас «фикир этюв» ве «сакин» шиириети эп теренлешти, онынъ 
мевзулары кенишледи, куннинъ актуаль проблемалары акъкъында юрек 
нидалары къуветлешти. Озь иджадына мисильсиз дереджеде талапчан 
олувы, джиддий ве исрарлыкънен чалышувы, шиириетке хызмет этювде 
садыкълыгъы Энвер Селяметке заманнынъ етекчи шаирлеринден бири 
дереджесине котерильмеге имкян берди. Озюнинъ юксек шиириетинен, 
образларынынъ теренлиги ве къуветинен, сёз узеринде чалышувынен о 
къалемдешлерининъ арасында ог сафта булунды. 

Энвер Селяметнинъ дженктен эвель Къырымда язгъан «Алтын балта» 
масалы дженктен сонъ да дерсликлерде, хрестоматияларда, 1993 сенеси 
исе Акъмесджитте айры китап шеклинде дердж олунды. Озьбек тилине де 
терджиме этилип басылды. Онынъ эсерлери чешит джыйынтыкъларгъа, 
дерсликлерге кирсетильди ве кирсетильмете. О СССР языджылары 
бирлигининъ азасы эди. 

Энвер Селяметнинъ лирик къараманы озюнде девирнинъ нефесини 
муджессемлендире, адамларгъа якъын олмагъа ынтылувынен фаркъ эте. 
Шаир шиириетнинъ ХХ асыр адамына догъру арекет этювинде онынъ 
улу маиетини тапа ве поэзиянынъ баш вазифесини бунда корип, Инсан 
мевзусына мураджаат эте. Шаир тыштан бакъкъанда, сакин, муляйим 
табиатлы олса да, эсерлериндеки алев фышкъыргъан сатырлар ички 
гъайретке толып-ташкъаныны, кокюс къафесинде акъикъий шаир юреги 


' Терджимеий алыны «Къырымтатар совет эдебияты» болюгинден бакъ. 

тепренгенини косьтерелер. Онынъ эсерлерининъ къараманлары джесюр, 
макъсаткяр, курешчен, эр анги къыйынлыкъны енъе биледжек адамлар 
олдылар. Сёз узеринде усанмадан чалышувы, образларны, бейитлерни 
пишкинлештирюв саесинде догъгъан эсерлери оны шиириетимизнинъ 
айдын сималарындан бирине чевирди ки, инджи киби парылдагъан 
аджайип эсерлери шиириетке сонъундан кельген шаирлер несили ичюн 
нумюне олып къалдылар. Шаир къырымтатар шиириетинде озюне 
дегерли ер ишгъаль этти. 

Заманымызнынъ акъикъий шаирлери сырасындан ер алгъан Энвер 
Селямет 1981 сенеси хасталыкътан даа 64 яшыны толдырмадан Чырчыкъ 


шеэринде вефат этти. 


Шусы къайд этильмеге ляйыкъ ки, 60-ынджы сенелери миллий 
шиириеттеки риторика Ве «шиар декларациясы»ндан «фикир этюв» 
шиириетине кесен-кес бурулыш зиядесиле дженктен сонъки шаирлер 
несилинен багълыдыр. Эписинден зияде Энвер Селяметнинъ адынен 
багълы бу ёнелишни яш несиль шаирлеринден эминликнен девам 
эткенлер энъ эвеля Шакир Селим, Шерьян Алиев, Мамбет Аблялимов 
эдилер, сонъра бу сырагъа Шукри Аппазов ве Юнус Къандым да 
къошулдылар. Бу сырагъа биз рус тилинде язгъан Ве пек эрте, 
иджадынынъ энъ пишкин вакътында Ватан огърунда КГБ 
джеллятларынынъ элинден къурбан кеткен аджайип ватанпервер 
шаирлеримиз Ленур Ибраимовны бе Юрий Османовны да къошамыз. 


ШАКИР СЕЛИМ 7942 сенеси апрель 10-да, Къырымнынъ Акъшейх 
районындаки Буюк-Ас коюнде догъды. Озьбекстанда Джамбай 
районында, сонъра Самаркъанд шеэринде яшады, Самаркъанд 
университетининъ филология факультетини битирди. Шиирлери 
матбуатта 1963 сенеси басылып башланды. Шакирнинъ шиирлериндеки 
тазелик, озюне хас ёнелиши ве услюбы окъуйыджыларны озюне джельп 
этти ве онынъ шиирлери «Ленин байрагъы» ве сонъра «Йылдыз» журналы 
саифелеринден даима ер алдылар. Шаир терджиме саасында да исрарлы 
чалышып кельмекте ве бунда да о джиддий къазанчлар эльде этти. О 
А.Пушкиннинъ «Кавказ эсири» поэмасыны ве «Кучюк фаджиалар»ыны, 
М.Лермонтовнынъ шиирлерини, А.Твардовскийнинъ «Хатыра укъукъы» 
поэмасыны, Т. Шевченконынъ «Катерина» адлы поэмасыны ана тилине 
терджиме этти. 

1974 сенеси чыкъкъан ильки шиирлер китабыны «Акъбардакъ» деп 
адландырды. Шаирнинъ фикриндже омюр — бу арды-сонъу олмагъан 
маниалардан кечюв, инсан ферасети менбаларынынъ теренликлерине 

далув, яшайышнынъ маиети акъкъында даима ойланув эм де олюмге 
къаршы, аят огърунда эбедий курештир. Инсан озь макъсадына садыкъ 
олгъан такъдирде, бу макъсаткъа иришмек ичюн сонъунадже курешкени 
такъдирде о дюньяда силинмез из къалдыра биле. Селимовнынъ лирик 
къараманы шундан отьрю бар къуветнен олюмге къаршы куреше: яралы 
къартал ал къангъа боянгъан алда биле магърур тура, чюнки о даа озь 
макъсадына иришемегенини биле; дженкчи-шаир озь омюрининъ сонъки 
дакъикъаларыны язаяткъан шиирини битирювге багъышлай. 

Даима араштырувларгъа ынтылув, огюне къойгъан макъсатларыны 
яхшы анълав, джесюрлик ве къатиетлик Шакир Селимнинъ лирик 
къараманына хас чизгилер олып, о бу хусусиетлерни Эшреф Шемьи-заде, 
Решид Мурад, Энвер Селямет киби къырымтатар лириклерининъ 
аньанелерини иджадий суретте менимсев саесинде эльде этти. 

Шакир Селим асылында «лирик мектеп»нинъ векилидир. Бу онынъ 
«Дуйгъуларым» (1979), «Севги алеви» (1981) адлы ве дигер 
джыйынтыкъларында ачыкъ-айдын билине. Яш шаир халкъкъа якъын 
олмагъа, онынъ арзу-хаялларыны акс этмеге, девир талабына джевап 
бермеге тырыша. 1986 сенеси онынъ «Уянув», 1990 сенеси «Еллерни 
динъле» адлы шиирий китаплары нешир этильди. 

Шакир Селим мемлекетимизде гъайрыдан къурув ве ашкярлыкъ 
муитинден биринджилер сырасында файдаланып, куннинъ актуаль 
меселелерини ачыкъ-ачыкъкъа ортагъа сюререк, озь къалемдешлерини 
джесаретке, кескин проблемаларны ачыкъ-айдын котермеге чагъыраракъ, 
1987 сенеси «Йылдыз» журналында «Бар кучьнен» адлы публицистик 
поэмасыны бастырды, бу поэма эдебиятымызда догърудан-догъру 
бурулыш япмакъ ичюн бир сигнал олды. Поэма шаирнинъ омюрнен бир 
адымлагъаныны бир даа тасдикълады. 

1989 сенеси Шакир Селим ватангъа къайтып кельди ве мында янъы 
чыкъып башлагъан «Достлукъ» газетасында чалышты, 1989 сенесинден 
баш муаррирнинъ муавини олды. 1997 сенесинден исе о «Йылдыз» 
журналынынъ муарриридир. 1992 сенеси «Ленин байрагъы» ве «Йылдыз» 
журналынен берабер ватангъа къайтып кельген языджыларымыз мында 
Къырымтатар эдебияты кенъешини тешкиль эткенде, Шакир Селим бу 
кенъешнинъ реиси оларакъ сайланды ве бу вазифени девам этмекте. Шаир 
СССР языджылары бирлигининъ азасы эди. Шимди Украина 
языджылары бирлигининъ азасыдыр. Айдер Осман озь макъалесинде 
Шакир Селим акъкъында шойле язгъан эди: «Мен бундан чокъ йыллар эвель 
Шакирге: «Эшреф Шемьи-заденинъ эдебиятта ташыгъан юкю, вакъты иле, 
сенинъ омузларынъа тюшер», — деген эдим. Шакир эеджанланып: «Ё-окъ, 
ойле шей айтма, Эшреф Шемьи-заде къайда да, бизлер къайдамыз?» — деген 
эди. Арадан кечкен йыллар девамында меним бу фикрим пекинди. Эбет, о 

юкни кимдир омузлары устюне алмакъ ве огге догъру кетмек керек. Шаирни 
халкъ догъура, лякин о юкнинъ тюбюне шаир озю кире»'. 

‚ Айдер Осман 1997 сенеси вакъытсыз арамыздан кетти. Онынъ ерине 
«Йылдыз» журналынынъ муаррири Шакир Селим олды. Шакир 
Айдернинъ айткъанына къошма оларакъ, бу агъыр девирде журналнынъ 
юкюни де озь омузларына алды. Шакир Селим ватангъа къайтып кельген 
сонъ энъ махсулдар иджат эткенлерден бири олды:. 


ШЕРЬЯН АЛИЕВ 1937 сенеси август 18-де Къырымнынъ 
Акъмечет (шимдики Черномор) районындаки Джамал коюнде догъды. 
Бабасы Суфьян агъа аслы Багъчасарай районындан олып, чёль 
тарафларда агроном чалышкъан. Дженк башлангъангъа къадар бу ерде 
памукъ етиштирювнен огърашкъан. 1941 сенеси немсе фашистлерине 
къаршы дженкте Ор къапыда эляк олгъан. 

Сюрьгюнлик йылларында Шерьян Алиев озьлерининъ къорантасынен 
Мырзачёльге тюшти. Озь акърандашларынынъ чокъусы киби о озьбек 
мектебинде окъуды. 1956 сенеси Джизакъ шеэриндеки орта мектепни 
битирген сонъ, Низамий адына Ташкент Девлет педагогика 
институтынынъ тарих-филология факультетине окъумагъа кирип, 1962 
сенеси оны мувафакъиетле битирди. Шундан сонъ кой мектебинде озьбек 
тили ве эдебиятындан дерс берди, белли бир вакъыт «Гулистан», бунынъ 
киби де, Джизакъ район газеталарында месуль кятиплик вазифесинде 
чалышты. 1974 сенесинден та 1993 сенеси Къырымгъа къайтып кельгенге 
къадар Джизакъ область телевидение ве радиоэшиттирюв комитетинде 
баш муаррирлик япты. О ерде къырымтатар тилинде де эшиттирювлерни 
тешкиль этти. 

Шерьян Алиев элине ильк къалем алгъан йылларында девир рухуны 
яхшы дуйгъан, аятнынъ кескин меселелерине аман сеслене бильген бир 
иджаткяр оларакъ танылды. Озьбек газеталарында онынъ аят 
проблемаларына багъышлангъан талилий очерклери, мундериджели 
макъалелери басылды. Сонъра «Ленин байрагъы»нда яш шаирнинъ ана 
тилимизде язгъан шиирлери де басылып башладылар. 

Шерьян Алиевнинъ эсерлери мевзу джеэтинден чешитли олгъанына 
бакъмадан, олар ватангъа севги, эйилик ве саф гонъюллик, 
инсанперверлик дуйгъуларынен ашлангъандырлар. Шаирнинъ 
эсерлеринде бу эбедий мевзуларнынъ янъы-янъы джеэтлери ве чизгилери 
усталыкънен ачылып бериле. Шиирлериндеки лиризм ве мусыкъийлик 


' А.Осман. Шаирни халкъ догъура // Йылдыз, 1992. №3. 
2 Бу хусуста «Ватангъа авдет деври эдебиятымыз» болюгинден бакъ. 

оларнынъ аэнкдашлыгъыны арттыра. Мына бу себептен онынъ иджадына 
композиторлар да мураджаат этелер. Белли бестекярлардан Яъя 
Шерфединов, Эдем Налбандов, Февзи Алиев, озьбек композиторы Гъани 
Халикъов шаирнинъ бир сыра шиирлерине музыка яздылар. «Эй, 
далгъалар», «Эльмира», «Козьлер алдамаз», «Дженк ёллары», 
«Къызылчыкъ джыя, джыя», йырлары булар джумлесиндендир. 

1974 сенеси шаирнинъ «Омюр далгъалары» адлы биринджи китабы 
чыкъты. Бундан сонъ онынъ «Чагъала» (1981), «Асырдашым-сырдашым» 
(1991) адлы шиирий китаплары дюнья юзю корьдилер. 

1982 сенеси Шерьян Алиев СССР языджылары бирлигине аза къабул 
олунды. Назмиетте энди баягъы теджрибе эльде эткен Шерьян Алиев озь 
къалемини поэма жанрында сынамагъа къарар берди. Ильк оларакъ о 
Экинджи джиан дженки къараманына багъышлангъан «Дюрбе» 
поэмасыны язды. Эсер шаирнинъ «Чагъала» джыйынтыгъына 
кирсетильди. Бундан сонъ «Йылдыз» меджмуасынынъ саифелеринде 
шаирнинъ улу рессам Айвазовский акъкъындаки «Ренклер тили» (1988. 
№ 5), «Копюрлерден кечкенде» (1989. № 4) поэмалары дердж олунды. 

Шерьян Алиев 1995 сенеси Къырымгъа къайтып кельген сонъ, 
халкъымызнынъ чеккен бутюн мешакъкъатларыны озь козюнен корип, 
янъы язаяткъан эсерлеринде шу азаплы дуйгъуларны тасвир этмеге 
тырыша. Къырымда ана тилимизде чыкъып тургъан джемий неширлерде 
онынъ о я да бу жанрда язгъан эсерлери, публицистик макъалелери 
мунтазам суретте басылмакъталар. О Украина языджылары миллий 
бирлигининъ азасыдыр. 


МАМБЕТ АБЛЯЛИМОВ (1935, майыс 2— 1990). Джанкой 
шеэринде догъды. Сюрьгюнлик йыллары Наманган областы, Уйчи 
районында яшады. 1955 сенеси Наманган шеэриндеки кой ходжалыгъы 
техникумыны, сонъра Самаркъанд кой ходжалыгъы институтыны гъиябий 
битирди. Наманган виляетининъ «Учкъургъан» совхозында чокъ йыллар 
зоотехник олып чалышты. Яшлыгъындан эдебияткъа авес олгъан Мамбет 
ильки шиирлерини озьбек тилинде язды ве район, область газеталарында 
бастырды. 

Етмишинджи сенелернинъ башында «Ленин байрагъы» газетасында 
онынъ «Аскер» деген балладасы басылды. Кучьлю, юреклерни 
сарсытыджы эсер эди. Шиирий сёзнинъ къыйметини керчектен анълагъан 
сезгир шаирнинъ 1975 сенеси «Чокъракълар» адлы ильки шиирлер китабы 
басылды. Китапкъа онынъ шиирлеринен бир сырада «Аскернинъ келюви», 
«Учкъургъан» балладалары, «Баба ве огъул» эфсанеси де кирдилер. 

Эдебиятымызда бойле шаирнинъ догъгъанына эр кес къуванды. 

1981 сенеси Мамбетнинъ «Сенинъ севгинъ» адлы экинджи китабы 
нешир этильди. Ондаки эсерлер шаирнинъ араштырувлар ёлундан кетип, 
шиириетнинъ инджеликлерини менимсевде муим теджрибе эльде эткенини 
ве шаир янъы девир шиириетимизде озюне темелли ер ишгъаль эткенини 
косьтердилер.1983 сенеси о СССР языджылары бирлигине аза къабул 
олунды. 

Мамбет Аблялимов аджайип лирик шиирлер язмакънен берабер, 
дженкте джесюрлик косьтерген федакяр адамларымызнынъ образларыны 
яратувгъа, янъы дженк телюкесининъ огюни алув огърунда курешни 
бедиий суретте тасвир этювге зияде дикъкъат айыра. Шаирнинъ учь 
дередже Шурет ордени саиби Сеит-Неби Абдурамановнынъ 
къараманлыгъына багъышлангъан «Батырларгъа баш эгерлер» поэмасы, 
«Бабанъ олам», «Совет ордусы», «Ордугъа озгъарув», «Атеш иле ойнама!» 
киби шиирлери бунъа мисаль ола билирлер. 1985 сенеси онынъ «Аят 
къуванчы» адлы невбеттеки шиирлер джыйынтыгъы дюнья юзю корьди. 

Мамбет Аблялимов бир сыра коллектив джыйынтыкъларда шиирлери 
ве очерклеринен иштирак этти. 1982 сенеси Черкез-Алининъ «Сабалар 
къучагъында» романы Мамбет Аблялимовнынъ терджимесинде озьбекче 
басылды. Мамбет Аблялимов эдебиятны пек севе, онынъ эр бир сёзюни 
мукъаддес деп биле, белли шаирлеримизге, хусусан Эшреф Шемьи-задеге 
итикъады пек юксек эди. 

Мамбет Аблялимов иджады чечек ачкъан, озю исе бала-чагъасынен 
Къырымгъа кочип кельген бир вакъытта 1992 сенеси апансыздан вефат 
этти. Онынъ олюми акъкъындаки сувукъ хабер бутюн эдебий 
джемаатчылыкъны титретти. Вефат эткенде 57 яшында эди. 


ШУКРИ АППАЗОВ 7957 сенеси март 18-де Самаркъанд 
виляетининъ Акъташ шеэринде догъды ве шу ерде орта мектепни битирген 
сонъ Совет ордусында хызмет этти. Озю адий ишчи олып, Акъташта тамир 
заводында чалышты. Эдебияткъа 1975 сенеси кельди ве озюнен берабер 
шиириетке бир тазелик, серинлик кетирди. Онынъ шиирлеринде 
халкъымызнынъ такъдири, умумен аят фельсефеси, акъикъат ве догърулыкъ, 
намус ве видждан мевзулары айрыджа бир итикъаднен, эминлик ве 
джошкъунлыкънен ифаде этиле. Онынъ юксек бедиий севиеде язылгъан 
шиирилери окъуйыджыгъа тесир эте, оны лякъайд къалдырмай, акъылында 
къала инсаннынъ бир дирем даа инсаниетли олмасына ярдым этелер. 

Теэссюф ки, Шукри Аппазов аджайип шаиримиз Энвер Селямет киби 
аз язгъан шаирлерден. Лякин аз яза — саз яза. Эбет, эм яхшы язып эм де 

чокъ язса, даа макъбул эди. Онынъ язгъан бутюн эсерлери «Ленин 
байрагъы» («Янъы дюнья»), «Къырым» газеталарында, «Йылдыз» 
журналында басылгъандыр. 1989 сенеси исе онынъ «Къыш чечеклери» 
адлы шиирлер китабы нешир этильди. 

Шукри Аппазов Къырымгъа къайтып кельди, койде яшай ве сийректе 
бир матбуатта шиирлери пейда ола. Озю акъкъында о шойле дей: 
«...Иджадий ишке кельгенде, менде шимди насылдыр бир дургъунлыкъ укюм 
сюрьмекте. Амма о кечеджектир, иншалла. Сюрьгюнлик йылларында язгъан 
мунълу, джылавукъ манзумелерим мени энди къанаатлендирмей. Мен 
беллесем, 217 йылдан берли козьлери яштан къурумагъан миллетимизге 
шимдики девирде юрек, рух бериджи эсерлер керек. О, тапталгъан миллий 
дегерлигини тиклемеге ярдым эте биледжек эсерлерге мухтадж». 

Бу сатырлар шаирнинъ гонълю халкънен не къадар якъын олгъаныны, 
онынъ не дередже халкъ такъдирини ве онынъ келеджегини 
къайгъыргъаныны косьтерелер. Шаир озь иджадында бир муддет насылдыр 
дургъунлыкъ олгъанына кедерлене (иджаткяр адамларда ойле девирлер ола), 
лякин о базы бир графоманлар киби келиши гузель сатырлар къараламай, 
озь иджадына месулиетликнен янаша ве келеджекке эминликнен бакъа. 


ЛЕНУР ИБРАИМОВ (1939, октябрь 1—1986, март 12). 
Акъмесджитте догъды. 1944 сенеси халкъымыз сюрьгюн олунгъанда, 
анасы рус олгъаны ичюн оларнынъ къорантасына (анасы, озю ве аптеси 
Ольга) тиймейлер, олар Къырымда къалалар. Ленур 1970 сенеси Фрунзе 
адына Къырым педагогика институтынынъ филология факультетини 
битире ве завод янындаки окъув юртунда рус тили ве эдебияты дерслерини 
бере. О, та мектеп чагъында шиирлер язып башлай ве онынъ о девирде 
язгъан «Ильки шиирлер» дефтери аптесинде аля даа сакълы тура. 

Рустилинде язгъан Ленурнынъ ильки шиирлери 1966 сенеси «Ленинец» 
ве «Черноморец» газеталарында басыла. «41-инджи текрарланмаз», 
«Ольгенлер ве тирилер адындан», «Джебэджиге», «Симферополь», 
«Шаир» киби шу шиирлернинъ мевзулары оларнынъ адларындан да 
корюнип тура. 1967 сенеси сентябрь 5-те СССР Юкъары Советининъ 
къырымтатарлар акъкъында Ферманындан сонъ Ленур къырымтатар 
меселесинен айрыджа меракълана, вазиетнинъ не киби фаджиалы 
олгъаныны анълай. Бундан сонъ онынъ шиирлерининъ мевзусы бир тамам 
денъише, бутюн дуйгъулары, озь халкъына, Ватанына олгъан севгиси — 
бутюни шиир сатырларына тёкюле. Иште, онынъ бу девирде язгъан 
шиирлери: «Тарих», «Къырым йыры», «Турист Къырымда», «1967 сенеси 
Ферманына даир», «Костеринге», «Амет-хан Султангъа» ве иляхре. 

Айны шу вакъытта о Къырымгъа кочип кельген ве мында арекет эткен 

миллий арекет тешеббюсчи группасынынъ азалары Фикрет Халилов, 
Умер Суджиев, Хадыр Сараметов ве дигерлеринен таныш ола, оларгъа 
къошулып, догърудан-догъру арекет ишлеринен мешгъуль ола. Шиирлер 
яза, эр йыгъылышкъанда озюнинъ шиирлерини окъуп, аркъадашларны 
рухландыра. Бу вакъиаларнынъ шааты ве иштиракчиси олгъан достумыз, 
миллий арекет ветераны Фикрет Халилов озюнинъ «Я — горсть земли, я 
— плод родного края» серлевалы макъалесинде Ленур Ибраимовны шойле 
хатырлай: « ...Но вот после короткого знакомства Ленур начал читать 
свои стихи. Мы были поражены: столько страдания и скорби было в них. 
Затаив дыхание, каждый слушал биение собственного сердца, ибо 
услышанное поэтическое описание чувств людей, оторванных от близких, 
друзей, варварски изгнанных из родного дома, лишенных Родины, были 
точным описанием наших собственных чувств, страданий, скорби...Наша 
борьба, наше организованное противостояние продолжалось. А поэтическая 
натура Ленура трансформирует нашу борьбу в стихи, поэмы, баллады. На 
встречах с земляками я сам не раз видел слёзы на глазах слушающих и 
неизменно радовался той теплоте и благодарности, которыми они одаривали 
нашего поэта». 

Ленур озюни бутюнлей ватан огърунда курешке багъышлай. Онынъ 
эви тешеббюсчи группанынъ штабына чевриле. Оларнынъ бутюн 
материаллары, документлери, машинкалары онынъ эвинде сакълы тура. 
Онынъ ады ве сой ады о вакъытта Леонид Романовский экен, паспортында 
миллети рус язылы экен. О, адыны, сой адыны денъиштирмек, миллетини 
къырымтатар деп яздыртмакъ ичюн милициягъа ариза бере. Бундан сонъ 
КГБ онынъ пешине темелли тюше ве та онынъ джаныны алмагъандже 
раат олмайлар. Онынъ шиирлери, шиирлер дефтери къол-къолдан юре. 
Ленурнынъ Озьбекстангъа алынып барылгъан шиирлер дефтерлеринден 
бири КГБнинъ къолуна тюше ве 1968 сенеси октябрь айында оларнынъ 
эвинде биринджи кере тинтюв ола. Тинтюв вакътында КГБ хадимлери 
анда олгъан бутюн документлерни, материалларны, Ленурнынъ шиирлер 
язылы бутюн дефтерлерини, архивини алып кетелер. Экинджи 
кере1971сенеси майыс айында тинтюв япалар ве оны апске алып, 
Ташкентке алып кетелер. Ташкент шеэр махкемеси оны эки йыл лагерь 
джезасына укюм эте. 

О вакъыттаки тешеббюсчи группанынъ экинджи бир азасы Эбазер 
Сеитваапов Ленурны шойле хатырлай: «Мы быстро сдружились. Я часто 
приходил к ним. О соотечественниках Ленур говорил не иначе, как «мой 
народ», «когда он вернется. ..». И читал стихи. К моему большому стыду, я 
был далек от поэзии и достаточно легкомысленно относился к пафосу, 
которым Ленур выражал то, что его волновало. Философия и лирика были 


' «Голос Крыма» газетасы. 1999. Октябрь 1. 

оля меня несовместимыми понятиями. Только когда его стихи подпали под 
действие Уголовного Кодекса, я понял, какую силу для нас и опасность для 
коммуно-партийного режима они представляли и стал иначе воспринимать 
поэзию...»'. 

1973 сенеси Ленур Ибраимов лагерьден бошап, Къырымгъа къайтып келе. 
Достлары оны гузель къаршылайлар. Шаир озь иджадыны девам эте. О 
озюнинъ ады ве сой адынынъ денъиштирильмесине наиль ола ве паспортында 
Ленур Ибраимов деп яздырта, миллетини де къырымтатар деген миллет ёкъ, 
деп паспортына «татарин» деп язалар. Озю исе чокъ шиирлеринде 
къырымтатар олгъаныны, бу халкънынъ эвляды олгъаныны дефаларджа 
къайд эте. Онынъ шиирлери де 60-ынджы йылларнынъ сонъунда ве 
етмишинджи йылларда къол-къолдан юрип, халкънен берабер куреше эдилер. 

Табиий ки, оны бир дакъкъа бош къалдырмайлар, излейлер, эзелер, 
иш бермейлер, ишке алмайлар ве иляхри. О озь халкъынынъ ватангъа 
къайтып кельгенини джан-юректен беклей эди. Теэссюф ки, сонъсыз 
сыкъыштырувларгъа онынъ юреги даянмай. 1986 сенеси март 12-де онынъ 
юреги токътай. Ленур Ибраимов 1986 сенеси, март 17-де вефат этти. Лякин 
ШАИР Ленур ольмеди. О озь халкъынен берабер яшай, онен берабер 
куреше. Ленур Ибраимовнынъ шу курешчен шиирлеринден бирини 
терджиме этмей кетиремиз. 


ж ж ж 


Народ без Родины, без имени, 
Народ, к которому принадлежу, 
Глазами мудрыми твоими 
Вперед уверенно гляжу. 

Душа — души твоей крупица — 
С твоею бьется в унисон. 

И шаг не может оступиться — 
С твоим навеки связан он. 

Народ — герой! Народ — страдалец 
От старика до малыша. 

Когда любой отрубят палец — 
В крови купается душа... 

Тобой любуюсь и горжусь я! 
Удар судьбы твоей жесток! 

Ты весь в борьбе! И клянусь я 
Служить тебе равненьем строк! 


«Къырым» газетасы. 1999. Октябрь 1. 

Бойлеликле, 1967 сенесининъ Ферманы миллий меселемизни чезмесе 
де, халкъымызнынъ такъдиринде, онынъ дуйгъуларыны къозгъалтувда, 
оны курешке талпындырувда белли бир роль ойнады. Бу Ферман бизге 
Ленур Ибраимов киби шаирни берди, онынъ ватан огърунда курешке 
бель багъламасына себепчи олды. 


ЮРИИ ОСМАНОВ (1941 апрель!— 1993 апрель 7). Албат 
районынынъ Буюк-Къаралез коюнде зираатчы, эфсаневий разведкаджы, 
миллий арекетимиз эсасчыларындан бири Бекир Османовнынъ аилесинде 
дюньягъа кельди. 

Орта мектепни Озьбекистаннынъ Фергъана шеэринде битирип, 
Москвадаки Н. Бауман адына Алий техникий окъув юртуна кирди. Дубны 
шеэриндеки Ядро тедкъикъатлары боюнджа бирлешкен институтта ве 
Серпухов шеэриндеки Юксек энергиялар институтында чалышты. Физика 
ве юксек энергиялар саасында беш патентли кешфлернинъ муэллифидир. 
Къырымтатар халкъынынъ миллий арекетиндеки фааль иштираки ичюн 
эки кере азатлыкътан махрум этильди, учюнджи кере Благовещенск 
шеэрининъ махсус «психушкасына» къапатылды. Ве тек 1987 сенеси 
«перестройка» башлангъанда азатлыкъкъа чыкъарылды. 1989 сенеси 
СССР Юкъары Советининъ Къырымтатар халкъынынъ меселелери 
боюнджа девлет комиссиясы эркянына кирсетильди. 

1990 сенесининъ октябрь айында Ю.Б. Османов Къырымда Сюрьгюн 
олунгъан халкъларнынъ ишлери боюнджа комитетнинъ реиси оларакъ 
тайинленди. 

1993 сенеси Акъмесджитте ачылгъан Таврия экологик-сиясетшнаслыкъ 
институты шаркъшнаслыкъ факультетининъ деканы оларакъ чалышып 
башлады. 

1991 сенесининъ октябринден та вахшийлердже ольдюрильгенине 
къадар Къырымтатар халкъы миллий арекетининъ озю тешкиль эткен 
«Арекет» газетасына муаррирлик япты. 

1993 сенеси ноябрь 6-дан 7-ге кечер геджеси вахшийлердже 
ольдюрильди. | 

Юрий Бекирович Османов та Бауман окъув юртунда тасиль алгъан 
девирлеринден шиирлер язып башлады. Онынъ бинълернен шиирлеринде 
Къырымгъа, акъ-укъукълары тапталгъан, хорлангъан тувгъан халкъына 
севги, буюк сайгъы ве айретленюв дуйгъулары акс олунгъандыр. Дженк 
ве сюрьгюнлик мевзуларындаки шиирлеринде генч Юрий озюнинъ бутюн 
нефрет-гъадабыны тёке, халкъымызнынъ мытлакъа Юрткъа 
къайтаджагъына, Къырымда кене сельбилер юкселеджегине, татар 
йырлары янъгъырайджагъына къатиен эмин эди. 

О Родина! Я голос слышу твой. 

Твой стон и гнев твоих детей, 
Благословенье мудрых матерей 

О, молодость прекрасная моя! 

Свой и гнев и руку предлагаю я. 

О молодость, о жизни всей заря, 

Не жизнь раба, не милость мне нужна 
Я жить хочу с поднятой головой 

С народом вместе на земле родной... — 


деп арзу эте яш Османов 1964 сенеси. 

Бу фикир оны бир заман терк этмей, миллий арекеттеки иштираки 
ичюн апске алынып, муддетини тель къора артында Бухаранынъ Бессопан 
чёллеринде кечиргенде янъы къуветнен янъгъырай: 

Бир чокъ аджайип шаирлеримизнинъ иджадынен рус тилли 
окъуйыджыны да таныш этмек, шиириетимизни кениш кутьлеге 
бильдирмек макъсадынен Бекир Чобан-заде, Амди Герайбай киби сёз 
усталарымызнынъ эсерлерини рус тилине терджиме этти. Бекир Чобан- 
задени Юрий Османов шиириетте оджасы, устазы оларакъ зияде урьмет 
эте, шаирнинъ тилимиз, илимиз акъкъындаки къайгъыларынен яшай, озь 
шиирлеринде де шу мевзуларгъа айрыджа эмиет бере. 

1964 сенеси о белли Москвада яшагъан Басыр Гъафаровнен берабер 
улу мутефеккиримиз Исмаил Гаспринскийнинъ иджады ве фаалиети 
акъкъында ильки очеркини язды. Сонъра, шу йылдан итибарен та 1993 
сенесине къадар Гаспринскийнинъ иджадыны тешвикъат этюв, оны 
халкъымызнынъ медений вариетине къайтарув ёлунда усанмадан арекет 
этти ве Гаспринскийге багъышлангъан онларнен ильмий очерклер язды. 
«Гаспринскийни къорчаламакъ ичюн сес берюв — бу эр бир намуслы алимнинъ 
борджудыр, эр бир совет гражданынынъ бордэкудыр», — деп сая эди о. 

Юрий Османов Гаспринский акъкъында китап устюнде чалышып, 
ишини битирип етиштиралмады. Ольдюрилювинден секиз йыл кечкен 
сонъ 2001 сенеси «Доля» нешриятында Османовнынъ «Из плена лжи» 
(«Ялан эсирлигинден») серлевалы очерклер джыйынтыгъы дюнья юзюни 
корьди. Айны шу вакъытта Юрий Османовнынъ икяелери, поэмасы ве 
шиирлеринден тертип этильген «Бизлер енгиль омюр къыдырмадыкъ» 
адлы китабы да нешир олунды. 

Якъутстандаки Табага шеэринде апсханеде булунгъанда Индстаннынъ 
ёлбашчысы Индира Гандининъ ольдюрилювине «Индиранынъ олюмине» 
серлевалы поэма яратты. 

Москвада окъугъан девирлеринде намлы учуджы-къырыджы, 
къараманымыз Амет-хан Султаннен якъындан таныш ола, дефаларджа 

корюше ве шу корюшювлер акъкъында 1971 сенеси весикъалы повесть 
яза. Амет-хан Султан акъкъындаки малюматларымызны 
зенгинлештирювде, халкъымызнынъ озь эвлядына косьтерген буюк 
сайгъы ве севгисини ифаде этювде Юрий Османовнынъ повести айрыджа 
ер тутаракъ буюк эмиетке маликтир. Повесть 1991 сенеси «Йылдыз» 
журналынынъ 5-инджи санында дердж олунды. 

Балалар ичюн Юрий Османов шиирий «Орман масалы»ны язды. О, 
биринджи невбетте озь халкъы ичюн джаныны феда эткен курешчи олып, 
айны заманда алим, аджайип атешин шаир, языджы эди. 


Спокойно жду из будущего я 
Посланца в прошлое, дежуря переправу. 
Прервется связь – удушит всех шлея 
Безмозглых кормчих, завершив забаву. 
Но просветителей спокоен переклич, 
Всё ж множит социум сознанья арсеналы. 
Мы прикоснемся до заветных притч. 
И притчею, как жизнь, войдем в Анналы! 
1993 сенеси февраль 2. 


Бу ерде шуны къайд этмели ки, дженктен эвель Акъмесджитте Къырым 
педагогика институтында Ве Ялта оджалар техникумында окъугъан 
эм де озьлерининъ ильки эсерлерини та о вакъытта язып башлагъан 
бутюн бир шаирлер сюлялесине менсюп Юнус Темиркъая, Риза Халид, 
Амет Мефаев, Джеваире, Ремзи Бурнаш, Лёман Сулейман бе 
бунынъ киби де Къуртсеит Амет бе дигерлер дженктен сонъки 
шиириетимизде озьлериндже белли ер ишгъаль эттилер. Оларнынъ 
замандашларымызнынъ аятыны акс эттирген чешит жанрлардаки 
иджадий яратыджылыкълары бу девир эдебий махсулымызнынь муим 
къысмыны тешкиль этмекте. Бу иджаткярларнынъ эр бирининъ 
яратыджылыгъы, шубесиз, айрыджа къайд этильмеге ве талиль 
олунмагъа ляйыкътыр. 


ЮНУС ТЕМИРКЪАЯ 1915 сенеси январь 3-те Балыкълава 
районынынъ Уркуста коюнде догъгъан Юнус яш сабий экенде оксюз къала 
(анасы-бабасы ве беш агъа-къардашы 1921 сенеси ачлыгъынынъ къурбаны 
олалар). Юнусны сабий чагъындан Багъчасарай районынынъ Маркур 
коюнде яшагъан къартанасы алып бакъа ве онынъ джаныны къуртара. 

Кой мектебини ве Коккозьде ишчи-яшлар мектебини битирген Юнус 

Темиркъая Багъчасарайда (сонъра Ялтагъа авушкъан) оджалар 
техникумында окъуй, 1939 сенеси исе Къырым педагогика институтынынъ 
къырымтатар тили ве эдебияты факультетини битире. 

Коккозьде даа ишчи-яшлар мектебинде Усеин Куркчи киби 
теджрибели оджа онда эдебияткъа севги ве авеслик ашлай. Техникумда 
ве институтта окъугъан вакъытларында исе Яъя Наджи Байбуртлы киби 
оджалардан дерс ала. Мектеп чагъындан башлап о, Бекир Чобан-заде, 
Амди Герайбай, Абдулла Лятиф-заде, Шамиль Тохтаргъазы, Зиядин 
Джавтобели, Эшреф Шемьи-заде киби къырымтатар шаирлерининъ 
эсерлерини авесликнен окъуп кельди. 

Юнус Темиркъаянынъ «Яш ишчи достума» деген биринджи шиири 
1934 сенеси «Ударник» адлы Ялта район газетасында басылды. 
Институтта окъугъанда о факультетнинъ «Яш къалемлер» адлы къолязма 
журналына муаррирлик япа ве кеткен сайын эдебияткъа зияде бериле. 

1939 сенеси институтны битиргенде оны Буюк-Бараш коюне мектеп 
директоры этип ёллайлар. Бу девирде «Яш къувет», «Янъы дюнья» 
газеталарында, «Яш ленинджилер» журналында онынъ бир сыра 
шиирлери ве рус тилинден япкъан терджимелери басыла. 

Дженк башлангъанда Юнус Темиркъая броньнен къала ве оккупация 
вакътында Къызылташ коюнде къайнатасынынъ чайырында 
фашистлерден къачынып, гизли яшай. Дженктен сонъ исе халкънен 
берабер сюрьгюнликнинъ бутюн агъырлыкъларыны башындан кечире. 
Бекабадда заводда ве «Фархадстрой»да ишчи олып чалыша. 1948 
сенесинден 1981 сенеси хасталыкъкъа огърагъангъа къадар отуз йылдан 
зияде озь зенаатында булунды — Наманган областындаки Янъыкъургъан 
районында оджалыкъ япты. 

1957 сенеси Ташкентте «Ленин байрагъы» газетасы чыкъып башлагъан 
сонъ шаирнинъ иджады янъыдан кенишледи ве нешриятта къырымтатар 
тилинде китаплар чыкъып эм де 1980 сенеси «Йылдыз» журналы басылып 
башлагъан сонъ айрыджа гурьледи. 

Эдебияткъа юректен берильген Юнус Темиркъая аз девирде энъ чокъ 
басылгъан ве энъ севилип окъулгъан шаирлерден бири олды. Онынъ 
«Сабаларнынъ тазелиги» (1970), «Дагъ чокърагъы» (1972), «Танълар» 
(1976), «Джан эзгилерим» (1983), «Юкъусыз геджелердеки йырларым» (1986), 
1995 сенеси Акъмесджитте чыкъкъан «Сонъки тёллерим» адлы ве дигер 
шиирий джыйынтыкъларына кирген эсерлери земане шиириетимизден 
озюне мунасип ер алгъан аджайип бир эдебий байлыкътыр. 

Акъсакъал шаиримизнинъ иджадына даима юксек къыймет кесилип 
кельди. Онынъ кениш диапазонлы ве хусусан севги лирикасы хусусий бир 
дикъкъаткъа ляйыкътыр, оны ич кимнен къыяс этмек мумкюн дегиль. 
Онынъ омюр аркъадашы Шефикъа аптеге багъышлап язгъан «Мен сенсиз 

кечалмам» шиирине бу мевзуда етер шиир тапмакъ къыйын. Онынъ 
лирикасы инсанны озюне джельп эте, къандыра, инандыра, окъугъанда 
юрегинъ шаирнинъ юрегинен бир ургъаныны, дуйгъуларынъ онынъ 
дуйгъуларынен бир олгъаныны, аяткъа, чешит адиселерге онынъ козюнен 
бакъкъанынъны дуймай къаласынъ ве бунынънен о шиирлерден 
унутылмаз рухий джошкъунлыкъ ве ильхам аласынъ. 

Шаирнинъ яратыджылыгъына эдебиятшнас ве тенкъидчымыз Алим 
Фетислямов озюнинъ «Юнус Темиркъаянынъ яратыджылыгъы» адлы 
макъалесинде юксек къыймет кескен эди!. 

Шаир якъында 85 яшыны толдырды. О Украина языджылары миллий 
бирлигининъ азасыдыр, Акъмесджитте яшай. 


РИЗА ХАЛИД 7979 сенеси март 5-те Куйбышев районынынъ 
Багъатыр коюнде догъды. Кой мектебини битирген сонъ Коккозьдеки 
колхоз яшлары мектебине кирди, сонъра Ялта педагогика окъув юртунда 
ве Акъмесджитте Къырым педагогика институтында окъуды, 1941 сенеси 
къырымтатар тили ве эдебияты факультетини битирди. Онынъ биринджи 
шиирлери де газеталарда о вакъытта басылгъан эди. Шаир дженкке кетти. 
Дженктен сонъ Ленинградда къалды, анда чалышты, анда яшай. Эсасен 
Ташкентте булунгъан эдебий алемимизнен багъыны узьмеди, къалемини 
даима ищлетип турды. 

Барлыкъны озюндже къабул этюв ве сезюв чизгилерининъ саиби Риза 
Халид озь эсерлеринде джошкъун эмек акъкъында, шаирнинъ омюрде ери, 
Гъалебе кунюни коралмагъан дженкявер достлары акъкъында фикир 
юрьсете, озь лирик къараманынынъ ички дюньясыны ача, онынъ ичюн 
инсан юрегини зенгинлештирген, гонълюнде эйи из къалдыргъан, онъа 
джумертлик багъышлагъан эр шей къыйметли. 

Ленинград мудафаасынынъ иштиракчиси Риза Халид эм ана тилинде, 
эм рус тилинде чыкъкъан бир чокъ шиир джыйынтыкъларынынъ 
муэллифидир. «Багъчада бульбуллер» (1969), «Эйилик» (1972), «Баарь 
муждеси» (1974), «Узакъ ялылар» (1981) киби джыйынтыкълары шу 
джумледендир. Лякин онынъ шиирий эсерлерининъ эсас къысмы 1984 
сенеси чыкъкъан ве чешит девирлерде язылгъан шиирлеринден ибарет 
«Эйилик дуйгъулары» адлы буюк джыйынтыгъында дердж олундылар. 
Бу шиирлер не акъталар? Олар яшап кечирген эр бир кунюнъ ичюн, 
адамлар ве озюнъ огюнъде, тувгъан топракъ огюнде месулиетли олмакъ 
кереклиги акъкъында, бутюн башынъдан кечиргенлеринъ ве 
корьгенлеринъ хусусында фикир этюв акъкъындадыр. Риза Халиднинъ 


' «Ленин Байрагъы» газетасы. 1967. Апрель 4. 

лирикасында инсан къуванчы ве кедери, телюкеси ве умютлери аэнк 
тапалар. Онынъ эсерлерининъ муим бир къысмы арбий-ватанперверлик, 
Экинджи джиан дженки мевзуларына багъышлангъан олып, оларда 
публицистик эеджан ве гражданлыкъ нагъмелери айдын ифаделенгендир. 
Шаир земане шиириети инкишафынынъ умумий джерьянында озюне хас 
ер тута. 1980-инджи сенелерде о «Пешраф» романыны язды. Бу роман 
1990 сенеси Ленинградда «Прелюдия» адынен рус тилинде басылып 
чыкъты. О СССР языджылары бирлигининъ азасы эди, шимди исе Русие 
языджылары бирлигининъ азасыдыр. 


АМЕТ МЕФАЕВ (1917, декабрь 12— 1976, февраль 6). Ор къапыда 
(Красноперекопск) догъды. 1939 сенеси Акъмесджитте Къырым 
педагогика институтынынъ къырымтатар тили факультетини битирди 
ве аспирантурада къалдырылды. Аспирантурада окъур экен, айны 
вакъытта Къырым языджылары бирлигинде меслеатчы ве радиода диктор 
олып чалышты. Диктор ве аспирант олгъанындан себеп оны дженкке 
алмадылар, Багъчасарай районына мектеп директоры этип йиберелер. 
Немселер Къырымдан къувулгъан сонъ ордугъа алынгъан шаир 1946 
сенесинедже арбий хызметте булуна. 

Ордудан бошалгъанда къорантасынынъ Озьбекстангъа сюрьгюн 
этильгенини анълагъан шаир ватанына дегиль де, Фергъана районына 
келип чыкъа. Анда о кой мектеплеринде оджалыкъ япа, окъув ишлери 
мудири олып ве сонъра район маариф системасында методист, инспектор 
вазифелеринде чалыша. 1957 сенеси «Ленин байрагъы» тешкиль 
этильгенде, оны редакциягъа чалышмагъа давет этелер. Сонъра дженктен 
эвель радиода чалышкъаныны козь огюне алып, оны Озьбекстан 
радиосындаки къырымтатар тилинде эшиттирювлер болюгине 
авуштыралар. 

Амет Мефаев биринджи шиирини 1937 сенеси «Яш ленинджилер» 
журналында бастырды. Сонъра о арды-сыра шиирлер ве атта буюкче 
эсерлер язмагъа джесаретленди. 1939 сенеси «Совет эдебияты» журналында 
(№4) онынъ сынъыр бекчилерининъ къараманлыкълары акъкъында 
«Айваз» адлы биринджи поэмасы басылды. Энди язылып башлангъан 
экинджи поэмасы битмей къалды, амансыз дженк онынъ къалемини урып 
тюшюрди. 

Сюрьгюнлик девринде Амет Мефаев Ташкентте яшады. Бу девирде о 
семерели иджат этти ве энъ махсулдар шаирлеримизден бири сайыла эди. 
Аз вакъыт ичинде о «Гульнара», «Оджа», «Ешиль къуман» поэмаларыны, 
«Сёнмеген севги» повестини ве пек чокъ шиирлер язды. «Гульнара» 
поэмасынынъ баш къараманы — зорлукълар огюнде баш эгмеген, 

макъсадына наиль олмакъ ичюн чыдалмаз къыйынлыкъларгъа 
къатлангъан челик ирадели къырымтатар къызыдыр. 

Шаирнинъ эсерлери «Догъмушлар» (1964) ве «Мавы саиллер» (1966) 
адлы коллектив джыйынтыкъларда дердж олунды. Озю шу девирки эдебий 
аятнынъ даима меркезинде булунды, девир рухунда шиирлер, поэмалар, 
икяелер язды. Айдер Осман Амет Мефаев акъкъында шойле язды: 
«Мефаевнинъ несир эсерлери, о девирки бутюн эсерлер киби, бир янъылыкъ 
япаджакъ дереджеде дегиль эдилер. Иште, севги ве садакъат огърунда 
къараманлыкъ, ватан дженки къарсанбаларында джанбазлыкъ косьтерген 
къырымтатарлар ве иляхре. Онынъ къараманлары девир талабы муджиби 
япылмасы керек олгъан ишлерни джан-юректен япаяткъан къырымтатарлар 
эдилер. Бунынъ ичюн Мефаев къабаатлы дегиль. Девир къол-аягъымызны 
тыршавлап, агъызымызны къапатып тургъанда, иште, бу къадарлыкъ 
яратмакъ мумкюн эди»!. 

Ташкентте Мефаевнинъ «Сёнмеген севги» — повесть ве икяелер (1970), 
«Гульнара» — поэмалар (1972), «Саарь еллери» — шиирлер (1975) 
китаплары нешир этильди. Шаир 1976 сенеси февраль 6-да Ташкентте 
вефат этти. 1984 сенеси онынъ чешит жанрларда эсерлеринден тертип 
этильген «Танълар» адлы китабы басылып чыкъты. 


ДЖЕВАИРЕ МЕДЖИТОВА (1913, октябрь 1992, сентябрь 2). 


Керчь районындаки Чалтемир коюнде догъды. Кой мектебини битирген сонъ 
1931—1933 сенелери Ялта педагогика техникумында окъуды. Керчьте оджа 
олып чалышты. 1935 сенеси Къырым педагогика институтынынъ къырымтатар 
тили ве эдебияты факультетине кирди ве институтны 1939 сенеси битирди. 
Къырымтатар тили ве эдебияты ильмий-тедкъикъат институтында ильмий 
хадим олып чалышты. «Къырымтатар халкъ яратыджылыгъында къадын 
образы» мевзусында ильмий араштырувлар иле мешгъуль эди. 

Шаиренинъ иджады хусусан дженктен сонъки йылларда кениш сильтем 
алды. Ташкент янындаки Чырчыкъ шеэринде оджалыкъ япар экен (сёз 
сырасы о, озю чалышкъан мектебинде биринджи олып талебелерге ана тили дерси 
берип башлады, къырымтатар тили кабинети тешкиль этти) Джеваире 
шиириеттен бир дакъкъа айырылмады. Онынъ язгъан чокътан-чокъ 
шиирлери, поэмалары «Унутылмаз саифелер» (1970), «Ешиль япракъ 
арасында» (1972), «Омюр сазым» (1980), «Солмаз чечеклер» (1989) адлы 
китапларында ер алдылар ки, бу фаалиетинен о дженктен сонъки девир 
къырымтатар эдебиятына сезилир дереджеде иссе къошты. 

О девирдеки халкъ омюринен багълы куньделик истисал, турмуш, 


' «Йылдыз» журналы. 1997. №4. С.148. 

севги, достлукъ мевзуларыны айдынлатувгъа ынтылыш шаиренинъ 
яратыджылыгъында озь аксини тапты. Бу сенелернинъ шиириет эснасы 
кениш ве муреккеп бир адисе олып, озюнде чешит ёнелиш ве джерьянлар 
пейда этип, темелинде кечмиш теджрибелеринен силялангъан миллий 
назмиеттен къыйметли джеэтлерини алгъан ве инкъиляп тесиринде 
булунгъан шиириетни асыл эткен эди. 

Джеваиренинъ шегирти олгъан а девирнинъ янъы несиль шаиреси Айше 
Кокиева бу фикирни девам этерек, шойле яза: «Амма кене де эр бир 
ясакъларгъа къаршы тувгъан халкънынъ рухий ве тарихий вариетине, назым 
фикир этюв къабилиетлерининъ ирмакъларына ынтылыш бу девир 
шиириетининъ эсас хусусиети олып къалгъаны буюк вакъиагъа чеврильди. 
Шаиренинъ иджадында бу хусусиет чокъусы ана образынынъ тасвиринде озь 
аксини корьди... Шиириетимизде ватансызлыкъ мевзусына мураджаат этюв 
халкъымызнынъ шу ярым асырлыкъ аятыны сакълап къалмагъа хызмет 
эткенини, ялдызлы сатырлар, риторик беянлар, текрарлавлар думаны 
арасындан аджджы акъикъат инълегенини коремиз...Джеваиренинъ 
«Кусьмедим, акъикъат, йырладым сени...» сатыры шаиренинъ акъикъат 
огърунда булгъан акъикъатынынъ келеджек несильге бильдирген кечмишидир»!. 

Джеваире Меджитова эдебиятымызда уйкен несильнинъ ве 
сюрьгюнлик деврининъ екяне бир шаиреси оларакъ эбедий ер 
аладжакътыр. 

Шаире 1992 сенеси вефат этти, Ташкент шеэринде дефн олунды. 


РЕМЗИ БУРНАШ (7220, июнь 77— 1982). Акъмесджит районындаки 
Тавдайир коюнде догъды. Акъмесджитте 3-юнджи нумюне мектебинде 
Урие Къалайджы ве Танабайлы (А.Веисов) киби белли оджаларда окъуды. 
Ремзи бу мектепте шаир Ибраим Бахшыш тарафындан тешкиль этильген 
эдебият тёгерегине къатнагъан вакъытта онда эдебияткъа авеслик догъды. 
1935 сенеси Ялта оджалар техникумында окъугъанда исе энди матбуатта 
онынъ «Селимнинъ бригадасы», «Яш ленинджилер», «Къарылгъачлар» 
киби биринджи шиирлери пейда олды. 1938 сенеси техникумны битирген 
сонъ Къарасувбазар районындаки Бакъсан коюнде оджалыкъ япты. 1939 
сенеси орду хызметине алынды, 1941 сенесине къадар Петрозаводск, 
Мурманск шеэрлеринде арбий хызметте булунды. Анда о арбий газетада 
эдебий хадим олып чалышты. Шу вакъытларда, яни Финляндия дженки 
девринде «Къызыл Къырым» газетасында «Выборг — совет шеэри», 
«Солдат йыры» эсерлерини бастырды. 

Ремзи Бурнаш Ватан дженкинде де иштирак этти, яраланды, 


! «Йылдыз» журналы. 1998. №4. 

тедавийленди, кене джебэге кетти, Ленинград блокадасында дженклешти. 
1943 сенеси мартта экинджи кере башындан агъыр яраланды. Еди ай кене 
блокадада булунгъан Ленинград госпиталинде тедавийленди. Дженкчи 
шаирнинъ джебэдеки федакярлыгъы «Къызыл йылдыз» ордени ве бир 
сыра дженкявер медаллернен такъдирленди. 

Дженктен сонъ Андижан областынынъ Хакъкъулабад станциясында 
яшады, мектепте оджалыкъ япты. Саратов университетининъ филология 
факультетинде окъуды. Озюнинъ истидады ве гъайретинен о, арадан чокъ 
кечмеден, райондаки мектеп коллективлери арасында илери теджрибели 
оджа оларакъ танылды. О, Озьбекстан ССР Маариф назирлиги 
тарафындан «Халкъ маарифининъ аляджысы» нишанынен такъдирленди. 

1957 сенесинден башлап, бутюн барлыгъынен иджаткъа берильди. 
Аман-аман къыркъ йыллыкъ омрюни яшлар тербиесине, оджалыкъкъа 
багъышлагъан Ремзи Бурнаш озюнинъ иджадий фаалиетини ана тилинде 
газета чыкъып башлагъан сонъ девам эттирди. Онынъ шиирлери 
къырымтатар тилинде чыкъкъан ильки коллектив джыйынтыкъларгъа 
кирсетильди. 

Шаирнинъ яратыджылыгъында мектеп аятындан алынып язылгъан 
эсерлер муим ер туталар. Ремзи Бурнаш бала рухиетини яхшы бильген 
шаир сыфатында публицистикадан да усталыкънен файдалана. Онынъ 
«Сакъавланма, эй, кадай» шиири пек чокъ керелер нешир олунды, 
радиодан, саналардан текрар-текрар окъулды ве озь актуаллигини шимди 
де джоймай. Тильни бильмек, урьмет этмек керек — бу анълашыла. Амма 
айны шу фикир Ремзи Бурнаш япкъан киби, терен образлар вастасынен 
айтылса, адамларгъа тесири къат-къат зияде ола. 

Бу эсер сюрьгюнлик деври эдебиятымызда шиирий публицистиканынъ 
энъ яхшы нумюнелеринден бири оларакъ ер алды. 

Ремзи Бурнаш замангъа келишмеген адетлерни, къылыкъларны 
къалемге алып, окъуйыджыда оларгъа къаршы нефрет догъурмагъа 
бильген уста фельетонджы шаир эди. Ремзи Бурнаш турмуштаки чешит 
уйгъунсызлыкълар, халкъ урф-адетлерине риает этмеген шахслар, 
арамтамакълар хусусында бир чокъ аджайип шиирий фельетонлар язды. 
Бу фельетонларында о, халкъымызда эмексеверликке, сафдилликке, 
догърулыкъкъа, достлукъ ве къардашлыкъкъа — умумен инсаниетликке 
хызмет эткен урф-адетлерни тешвикъат эте ве булар шаирнинъ эсас гъаеси, 
эсас мевзуларындан бири эди. 

Ремзи Бурнашнынъ эсерлеринде халкълар достлугъы ве 
ватанперверлик мевзулары айрыджа ер тута. О эр кесни ватанны севмеге, 
онынъ къадрине етмеге, ватан ичюн бутюн виджданынънен чалышмагъа, 
курешмеге, керек олгъанда онынъ ичюн къан тёкмеге, атта джанынъны 
феда этмеге чагъыра ве бу — инсаннынъ энъ улу борджу олгъаныны ачыкъ 

суретте ифаде эте. Онынъ «Достлукъ» балладасы интернационализм 
гъаелерини ве чешит миллетлер даима бир олып, агъыр куньлерде бир- 
бирлерине агъа-къардашлардай ярдым этмек керек олгъанларыны ифаде 
эте. Буны онынъ «Фалджы» къызнынъ олюми» балладасында корьмек 
мумкюн. «Фалджы» къыз Гульшерфе эляк ола, лякин озюнинъ сырыны, 
ватаннынъ сырыны душмангъа ачмай. О севимли ватаны ичюн фаджиапы 
суретте эляк ола. Шаир, Гульшерфе образы иле бинълернен дженк 
къараманлары сафында тек Зоя Космодемьянскаялар ве Лиза Чайкиналар 
дегиль де, башкъа миллет векиллери де ве шу джумледен къырымтатар 
къадынлары да бар олгъаныны ифаде эте. Осеяткъан несильни исе 
Гульшерфедай олмагъа чагъыра. 

Ремзи Бурнашнынъ эсерлери «Догъмушлар» (1964), «Мавы саиллер» 
(1966), «Октябрь ёлунен» (1968) киби коллектив джыйынтыкълардан ер 
алдылар. Ташкентте онынъ «Юрек йырлары» — шиирлер (1970), «Эдеп 
чокърагъы» — шиирлер ве поэма (1975), «Майыс сабасы» — шиирлер ве 
эфсанелер (1981) киби джыйынтыкълары чыкъты. Бутюн бу эсерлеринен 
о эдебиятымызда озюне дегерли ер алды. О СССР языджылары 
бирлигининъ азасы эди. 

Дженкчи, тербиеджи, шаир Ремзи Бурнаш 1982 сенеси вефат этти. 
Андижан виляетининъ Хакъкъулабад къасабасында дефн олунды. 


1994 сенеси Акъмесджитте онынъ «Сайлама эсерлер» китабы нешир 
ЭТИЛЬДИ. 


ЛЕМАН СУЛЕИМАН (1920, август 25— 1993, майыс). Багъчасарай 
шеэринде догъа. Эки айлыкъ сабий экенде бабадан оксюз къала. 
Багъчасарайда орта мектепни битирген сонъ, Акъмесджиттеки Къырым 
педагогика институтынынъ къырымтатар тили ве эдебияты факультетине 
кирип окъуй. Студентлик йылларында эдебиятнен, хусусан рус классик 
эдебиятынен зияде меракълана, шу девирде озюнинъ ильки манзумелелерини 
язып башлай. Эдебият севдалары институтта къолязма журнал мейдангъа 
кетирелер. О журналда Бекир Ваап, Риза Халид, Амет Мефаев, Джевдет 
Аметов, Джеваире ве дигер студентлернен бир сырада Лёман Сулейманнынъ 
да шиирлери басылды. Шу къолязма журналдан ёлланма алгъанлар эписи 
сонъундан акъикъий шаир олдылар. 

Институтта окъувларыны битирип, мектеплерге ишке кетеджеклери ерине 
джебэге кеттилер. Оларнынъ арасында яш шаир Лёман Сулейман да бар эди. 
Дженк ёллары оны Карелия джебэсине алып кельди, Мурманск шеэрининъ 
мудафаасында, Норвегиянынъ азатлыгъы ичюн урушларда иштирак этти. 

Джебэджи шаирге гъалебеден сонъ тамамиле башкъа ерлерде ве башкъа 
шараитлерде яшамакъ керек олды. Лёман Сулейман Наманган шеэринде 

оджалыкъ этти, мектеп директоры олды. О, «Озьбекстан Халкъ маарифи 
аляджысы» эди. 

Лякин о ильк эвеля шаир эди — амма догъгъан шиирлерини дюнья 
юзюне алып чыкъмагъа имкян ёкъ, о ватанпервер эди — онъа «хаин» 
лагъабыны такъыштырдылар, о сербест эди — аякъларыны тыршавлады, 
эллерини багъладылар. О къычыраджакъ ола — амма сеси зорнен чыкъа... 
Озь халкъынынъ фаджиасы шаир юрегини тельчеледи, чаресизлик ичинде 
чекишти. «Ленин байрагъы» газетасы чыкъып башлагъан сонъ, Лёман 
Сулейман юрегини кемирген дуйгъуларны шиирий сатырларда беян этип 
башлады. Амма газетанынъ да имкянлары эр джеэттен сынъырлангъан 
эди. Кърымтатар тилиндеки эр бир сатырны цензура дикъкъатнен окъуй, 
ватан асретлигини анъдыргъан фикирлерни силип ата эди. Лёман 
Сулейман да ойле япмагъа меджбур. Амма шаирнинъ ватан, ана топракъ, 
халкъ акъкъында язгъан сатырлары башкъаджа янъгъырай эдилер. 

Ясакълар, сынъырлавлар шараитинде шаир шиирлерини бастырмагъа 
ашыкъмады. Онынъ «Омюр ве чичек» деп адландырылгъан биринджи 
китабы 1971 сенеси нешир олунды. Еди йылдан сонъ «Кунеш ве йыр» адлы 
экинджи китабы ве 1985 сенеси «Кумюш къанатлар» деген учюнджи 
джыйынтыгъы дюнья юзю корьдилер. Лёман Сулейманнынъ шиирлеринде 
ана тилимизнинъ зенгинлиги, нефислиги корюне, кучю-къудрети сезиле; 
онынъ шиирлерини окъугъанда адам гъурурлана, юксек истидаткъа озюни 
алякъадар киби ис эте, бу шиирлерни озю язгъан киби къувана. 

Шаир чокъ йыллар маариф системасында чалышты, омюрининъ 
эксери къысмыны яш несильни тербиелевге багъышлады. Табиий ки, бу 
ал онынъ яратыджылыгъында кениш акс олунды. О талим-тербие 
меселелерине багъышлангъан терен маналы, эмоциональ тесир 
къалдырыджы, эм де енгиль окъулгъан шиирлер яратты. 

Эр бир шаир озь юртуна, халкъына, ана тилине беслеген севгисини алемге 
бильдирмеге тырыша, бу акъта чешит эсерлер яза, оларнынъ базылары 
унутыла, амма усталыкънен, меаретнен яратылгъанлары инсаннынъ 
акъылына синъип къала, халкънен берабер яшайлар. Лёман Сулейман бу 
мевзуларда бир сыра шиирлер язды. 1993 сенеси иджретте вефат этти. 


КЪУРТСЕИТ АМЕТ (7927—7988). Судакъ районынынъ Токълукъ 
коюнде догъды. Судакъта орта мектепни битирген сонъ, Акъмесджитке 
кетип, анда бир йыллыкъ оджалар курсынынъ тарих-джогърафия 
болюгинде окъуды. 1940 сенеси Судакъкъа къайтып келип, орта мектепте 
оджалыкъ япты. Онынъ ильки шиирлери де шу ерде язылып, «Бригадир» 
адлы район газетасында басылдылар. Сонъра оны Багъчасарай 
районындаки Буюк-Яшлав коюнинъ там олмагъан орта мектебине 

директор этип ёлладылар. О, дженк башлангъанынен джебэге кетмек 
истеди, лякин аягъында аз бир сакъатлыгъы олгъанындан арбий хызметке 
алмадылар. 

Дженктен сонъ Къуртсеит Амет оджалыкъ зенаатыны Озьбекстанда 
Самаркъанд виляетининъ Къаттакъургъан районында девам эттирди. 
Мында о орта мектепте рус ве немсе тиллеринден дерс берди. Ташкентте 
1957 сенеси «Ленин байрагъы» газетасы чыкъып башлагъанынен 
Къуртсеит Аметнинъ шиирлери даима газетада ер алдылар. Сонъра исе 
онынъ шиирий сечимлери «Йылдыз» журналында басылдылар. О айны 
заманда балалар ичюн де тиль джеэтинден гъает саде, мана джеэтинден 
исе терен манзумелер язды. 1989 сенеси Ташкентте шаирнинъ «Меним 
лирикам» адлы аджайип шиирлер джыйынтыгъы басылып чыкъты. 

Озь иджадына гъает четин ве мукъайт янашкъан Къуртсеит Аметнинъ 
шиирлери бу девир шиириетимизде айрыджа ер туталар. 

Къуртсеит Амет Къырымгъа биринджилер сырасында къайтып кельди, 
амма ватанда чокъ яшап оламады. О, 1988 сенеси Воинка коюнде вефат этти. 


60-ынджы — 70-инджи сенелерде эдебиятымызгъа къошулгъан бир сыра 
яш шаирлеримиз даа бор ки, оларнынъ олдукъча семерели иджады 
сюрьгюнлик деври шиириетимизден мунасип ер алгъандыр. Булар Иса 
Абдураман, Закир Къуртнезир, Эскендер Фазыл, Аблязиз Велиев, 
Эрдживан Керменчикли, Амет Адиль, Решид Мемиш Ве дигерлеридир. 


ИСА АБДУРАМАН 1937 сенеси майыс 5-те Къырымнынъ Кезлев 
шеэринде догъды. Бабасы Абдураман Аблаев шеэрге якъын олгъан Багъай 
коюнде бостанджылыкънен огъраша, анасы Менкъаний Мемет-Али 
къызы эв бикеси эди. Сюрьгюнликте къоранталарынен Самаркъанд 
областына тюшелер. 1947 сенеси анасы вефат эте. Агъыр йылларда учь 
огълан къардашы ве битасы да кечинелер. 

Иса орта мектепни битирген сонъ, 1958 сенесинден 1963 сенесине 
къадар Самаркъанддаки «Худжум» йипек чийратув фабрикасында 
чалыша. 1959—1965 сенелери Самаркъанд девлет университетининъ 
озьбек ве таджик филологиясы факультетининъ акъшамлыкъ болюгинде 
окъуй. 1963—1966 сенелери республика гъиябий кооператив 
техникумында методист, нешрият болюгинде муаррир, оджа олып 
чалыша. 

1967 сенесинден 1997 сенесине къадар Самаркъанд виляет газетасы 
«Зарафшан» муарриетинде корректор, эдебий хадим, болюк мудири ве 
баш муаррир муавини олып чалышты. Иса Абдураманнынъ эдебий 

яратыджылыгъы озьбек ве къырымтатар тиллеринде олды. Эр алда 
къырымтатар тилинде язгъан эсерлери чокъча олса керек. Онынъ 
къырымтатар тилинде «Гогерджинлер» (1971), «Чыракъ» (1972), «Танъ 
шавлеси» (1976), «Нал» (1979), «Йигитлик» (1981), «Огълумнынъ кунеши» 
(1984), «Юректеки къыртыш» (1988) адлы китаплары, озьбек тилинде 
«Самаркъанд тебессюми», «Яхшы кейф», «Арзу къанатында», «Озю 
доналгъан софра», «Дерилеримни тапынъыз» адлы китаплары нешир 
этильди. «Йылдыз» меджмуасында «Бахт къушуны ушкютме» адлы 
повести басылды. Бундан гъайры Иса Абдураман «Эдждатлар субети», 
«Излер», «Саласпилс» киби поэмаларнынъ, чокъ шиирлернинъ, йыр 
метинлерининъ муэллифидир. Иса Абдураман «Исрарлыкъ» икяесинен 
республика «Тебессюм» радиожурналы мукяфатыны алды, 1973 сенеси 
исе Озьбекстан Журналистлер бирлиги мукяфатынынъ лауреаты олды. 
Онъа 1992 сенеси Озьбекистанда нам къазангъан журналист унваны 
берильди. 

Омюри эдебият ве матбуат ичинде кечкен семерели иджаткяр, истидатлы 
языджы ве шаир Иса Абдураман яш замандашларымызнынъ омюрине 
багъышлангъан «Баарь» романынынъ къыскъартылгъан журнал 
вариантыны «Йылдыз»нынъ 1989 сенеси 2-нджи ве 3-юнджи санларында 
бастырды. 

2000 сенеси Акъмесджитте онынъ «Янъы кунь, селям!» деген салмакълы 
китабы чыкъты. 

Иса Абдураман 1997 сенеси Ватангъа кочип кельди. О, СССР 
языджылары бирлигининъ азасы эди, шимди Украина языджылары 
миллий бирлигининъ азасыдыр. 


ЗАКИР КЪУРТНЕЗИР 7933 сенеси декаябрь 12-де Балыкълава 
районындаки Варнаутка коюнде догъды. Наманган девлет педагогика 
институтыны битирил, мектеплерде оджалыкъ япты. Сонъра Янъыёл 
район газетасына чалышмагъа кирди. Сонъундан бу газетанынъ 
муаррири олды. Бу ерде чалышыр экен, Ташкент девлет университетининъ 
журналистика болюгини гъиябий битирди. Озьбек тилинде язгъан ильки 
шиирлерини озьбек газеталарында бастырды. Сонъра ана тилинде де язды 
ве «Ленин байрагъы»нынъ даимий муэллифлеринден бири олды. Онынъ 
бир сыра эсерлери «Баарь эзгилери» (1957), «Догъмушлар» (1964), 
«Октябрь ёлунен» (1968) адлы коллектив :джыйынтыкъларгъа кирди, 
«Йылдыз» журналында басылдылар. 

Шиириет саасында баягъы пишкинлешкен Закир Къуртнезирнинъ 1970 
сенеси «Фиданлар», 1973 сенеси «Сизге багъышлайым», 1982 сенеси «Сен 
кульгенде» адлы шиирий джыйынтыкълары эм де «Тебессюм» ве «Мирас» 

(1991) адлы несир эсерлер китаплары нешир этильди. «Йылдыз» 
журналында онынъ «Сагъ олунъыз, адамлар!» (1985. №1), «Айланчыкъ 
сокъакъларда» (1988. №6) адлы повестьлери басылды. 

1982 сенеси Закир Къуртнезир «Йылдыз» журналына баш муаррир 
муавини вазифесине тайин олуна. Белли бир муддет къырымтатар 
эдебияты кенъешининъ реиси олды. 1983 сенеси Москвада биринджи кере 
тешкиль этильген къырымтатар шиириетининъ музакересинде иштирак 
этти. 

Неширлеримизни Ватангъа авуштырув тедбирлеринде фааль иштирак 
этти, бу меселенен 1991 сенесининъ ноябрь айында Акъмесджитке кельген 
эдип бир даа артына къайтмады. Коллективнен берабер «Йылдыз» 
журналынынъ ватанда чыкъмасыны темин этип кельмекте. 

Закир Къуртнезир телевидениеде бир муддет «Инсанлар ве 
такъдирлер» корьсетювини алып барды. Дин меселелерине мейиль берген 
языджы Муфтият янында мусульманларымызнынъ дин бильгилерине 
ярдым бермек ичюн «Хидает» газетасыны тешкиль этти ве айда бир кере 
шу газетаны азырлап чыкъара. 1995 сенеси Къырым мусульманларынынъ 
І Къурултайында Муфтининъ матбуат ве дин окъувы ишлери боюнджа 
муавини этип де 1999 сенеси исе П Къурултайда бу вазифеге текрар 
сайланды. Муфтиятнынъ планы боюнджа «Ибадетлер ве дуалар», 
«Къур'ан элифбеси», «Рамазан ве ораза», «Ислям динимиз» ве дигер 
китапларны тюркчеден терджиме этип азырлап чыкъарды. 1998 сенеси 
тюрк оджасы Саид Дизеннен берабер «Къур'ан-ы Керим ве изаатлы 
манасы» китабыны чыкъарды. 

Затен терджиме саасында баягъы теджрибе эльде эткен эдип Джафер 
Сейдамет Къырымэрнинъ «Нурлу къабирлер» китабыны да тюркчеден 
терджиме этип, «Йылдыз» журналында бастырды". 

О, СССР языджылары бирлигининъ азасы эди, шимди Украина 
языджылары миллий бирлигининъ азасыдыр. Эдипнинъ къалеми 
токътамай, фааль иджат этмекте. 1992 сенеси «Йылдыз» журналында 
онынъ «Беяз зердали», «Эбкем», «Кадям» адлы иджрет икяелери басылды. 


ЭСКЕНДЕР ФАЗЫЛ 7934 сенеси декабрь 6-да Акъмесджитке 
якъын Тавбадракъ коюнде догъды. Сюрьгюнлик йылларында Ташкент 
виляетинде яшады. Орта мектепни битирген сонъ, Ташкенттеки Низамий 
адына педагогика институтынынъ рус тили ве эдебияты факультетинде 
тасиль алды. Ташкент виляетининъ Бекабад, Чиназ, Калинин 
районларында рус тили ве эдебияты оджасы олып чалышты. Студентлик 


' «Йылдыз» журналы. 1992. №№ 3,4,5——6; 1993. №1. 

йылларында шиирлер язып башлады, сонъра шиирлери «Ленин 
байрагъы» газетасында басылды. Озю эдебият оджасы экен, о мектеплерде 
чалышкъан вакъытларында да эдебиятнен багъыны узьмеди, иджат этти, 
шиирлери, икяелери, очерклери сыкъ-сыкъ басылып турды. 
Алтмышынджы йылларда бир чокъ яшларнен берабер Эскендер Фазыл 
да иджат мейданында озюне мунасип ер алды. 

1984—1986 сенелери Эскендер Фазыл «Ленин байрагъы» газетасында 
чалышты. Ана тилинде газетада чалышувы, языджылар, журналистлер 
арасында булунувы онъа эдебий тильни менимсемеге, эдебий тильнен, 
эдебиятнен даа сыкъы алякъада олмагъа имкян берди. Бу онынъ эм язгъан 
эсерлерининъ бедиий севиесинде, эм умумен иджадында акс олунды. 

Эскендер Фазыл назик дуйгъулы, сезгир ве талапкяр шаир олып, чокъ 
йыллыкъ исрарлы иджадий эмегининъ нетиджеси оларакъ онынъ 
«Мелевше» (1970), «Къарт эмен» (1976), «Геменна» (1982) киби шиирий 
джыйынтыкълары, «Къолларынъны опейим» (1988) адлы икяелер ве 
очерклер китабы нешир олунды. Бу джыйынтыкъларындан ер алгъан 
эсерлеринде о Ватангъа, халкъына севги, замандашларынынъ рухий 
дюньясы, адамлар арасындаки турмуш ве къоранта мунасебетлери 
меселелерини котерди. Озю чалыкъ, темпераментли бир иджаткяр оларакъ, 
эсерлери де ойле эмоциональ рухнен ашлангъанлар ве олар окъуйыджыны 
лякъайд къалдырмайлар. Теджрибели оджа оларакъ, о мектеп, талебелер, 
оджалар омюрине багъышлангъан эсерлеринде къараманларынынъ миллий 
чизгилерини тасвирлемеге тырыша ве бунъа наиль ола. 

Пек чокъ иджаткярларымыз киби Эскендер Фазылны да шаир оларакъ 
догъургъан ве шекиллендирген «Ленин байрагъы» газетасы олды. 

Шаир 1989 сенеси Къырымгъа къайтып кельди, «Къырым» газетасында 
чалыша ве йылларнен арз эткен Ватан топрагъында яшап иджат этмекте. 
Эсерлери, макъалелери, шиирлер сечимлери «Къырым» газетасында, 
«Йылдыз» журналында басылалар. Онынъ сонъки вакъытта язгъан ири 
эсерлеринден бири Ватаннынъ кечмишинен багълы «Вай, вай анам!» къаясы» 
адлы шиирий эфсанеси «Йылдыз» журналынынъ 1998 сенеси 6-нджы санында 
дердж олунды. 1999 сенеси исе «Седжде» адлы шиирлер китабы чыкъты. 
Эскендер Фазыл Украина языджылары миллий бирлигининъ азасыдыр. 


АБЛЯЗИЗ ВЕЛИЕВ 1939 сенеси октябрь 25-теСудакъ районынынъ 
Къоз коюнде догъды. Сюрьгюнлик вакътында оларнынъ къоранталары 
Самаркъанд виляетининъ Каттакъургъан районына тюшти. Мектепте 
окъугъан вакътында район газетасына озьбек тилинде хаберлер, 
макъалелер язып башлады. «Ленин байрагъы» чыкъып башлагъан сонъ 
эдебий тилимизни менимсемеге бельсенди. Шу вакъытта Ташкентке келип 

ерлешти. Орду хызметинден къайтып кельген сонъ Токъумаджылыкъ 
комбинатында уста ярдымджысы олып чалышты. 1962 сенеси комбинатта 
нешир олунгъан чокъ нусхалы «Токъумаджылар овозы» газетасына ишке 
алынды. Анда эдебий хадим, болюк мудири, месуль кятип вазифелеринде 
чалышты. 

1968 сенеси Аблязиз Велиев «Ленин байрагъы» газетасына месуль кятип 
оларакъ ишке авуштырылды. Бу девирде о Ташкент Девлет 
университетининъ журналистика факультетини гъиябий битирди. Белли 
бир вакъыт «Йылдыз» меджмуасынынъ месуль кятиби вазифесинде 
чалышты. Сонъра кене «Ленин байрагъы»на авушты ве шимди «Янъы 
дюнья» (эвельки «Ленин байрагъы») газетасы муаррирининъ муавини 
вазифесинде чалышмакъта. 

Газеталарнынъ муарририетлеринде чалышувы Аблязиз Велиевни 
эдебият алемине етекледи. О, бир сыра очерклер, весикъалы повестьлер 
узеринде чалышты. 1976 сенеси журналист Рефат Ахтемовнен берабер 
«Ахмет ахай» лятифелер китабыны нешир эттирди. Бундан сонъ онынъ 
китаплары арды-сыра дюнья юзю корип башладылар. 1980 сенеси 
языджынынъ «Байракъкъа тамгъан козьяшлар», 1984 сенеси «Бахт 
йылдызы», 1987 сенеси «Ираде» адлы весикъалы повестьлер ве очерклер 
джыйынтыкълары нешир этильдилер. 

1988 сенеси Аблязиз Велиев журналист Шевкет Асановнен берабер 
«Тапмаджалар» китабыны, 1990 сенеси «Акъыллы кирпинен айнеджи 
тильки» масаллар джыйынтыгъыны тертип этип чыкъарды. Бунынъ киби 
де о «Русча-къырымтатарджа сёйлешюв китабы» ве «Русча- 
къырымтатарджа-украиндже сёйлешюв китабы»нынъ муэллифидир. Бу 
китаплар 1991 сенеси Ташкентте, 1995 сенеси Киевде нешир этильди. 

Аблязиз Велиев 1991 сенеси Къырымгъа кочип кельген сонъ, даа да 
семерели иджат этип башлады. Айны заманда о назм эсерлер яратув ве 
терджиме ишлеринен де семерели огъраша. Онынь шиириеттеки истидаты 
эсасен йырларда корюнди. Композиторларымыздан Мемет Арсланов, 
Февзи Алиев, Эдип Асанов, Сервер Какура ве дигерлери онынъ сёзлерине 
йырлар яздылар. 1987 сенеси «Мелодия» фирмасы Аблязиз Велиев ве Эдип 
Асановнынъ «Унутма мени» адлы пластинкасыны чыкъарды. 

1997 сенеси Аблязиз Велиевнинь «Мелек копюри» шиирлер 
джыйынтыгъы ана-Ватанымызда дюнья юзю корьди. Айны шу йылы 
онынъ «Шакъа-къораталар», 1999 сенеси «Истер куль, истер агъла», 
2000-инджи сенеси «Унутма мени» адлы аудиокассеталары чыкъты. 
Махсус балалар ичюн азырлагъан «Балалар айталар» (1998), «Энъ 
кулюнчли лятифелер» (1999), «Келинъиз берабер кулюшейик» (2000) адлы 
лятифелер китапчыкъларыны нешир эттирди. 2001 сенеси учь тильде 
(русча-украиндже-къырымтатарджа) «Къырымтатарджа сёйлешемиз» 

адлы лакъырды сёзлиги, ве онынъ терджимесинде къазантатар эдиби 
Фатих Каримийнинъ «Мырза къызы Фатиме» китабы чыкъты. Айны шу 
йылы о. «Ха-ха-ха» адлы янъы сатирик меджмуаны тешкиль этти ве онынъ 
муаррири вазифесини эда этмекте. 1997 сенеси о Къыбрызда (Кипр) 
отькерильген бутюндюнья тюрк шаирлерининъ фестивалинде, 1998 сенеси 
Измирде (Тюркие) отькерильген халкъара языджылар конференциясында 
иштирак этти ве анда «Къырымтатар кочь эдебияты» мевзусында 
марузанен чыкъышта булунды. Онынъ эсерлери рус, озьбек, украин, тюрк, 
латыш, инЁлиз франсыз ве дигер тиллерде басылды. 

Бу ишлеринден гъайры, Аблязиз Велиев Къырым радиосында 1993 
сенесинден берли эр афта «Сабалар хайыр» шакъа-къораталы 
эшиттирювини алып бармакъта. Сатирик икяелер, лятифелер иджат 
этмекте, халкъ арасында шакъаларны топламакъта. О, СССР языджылары 


бирлигининъ азасы эди, шимди Украина языджылары миллий 
бирлигининъ азасыдыр. 


ЭРДЖИВАН КЕРМЕНЧИКЛИ (1924, январь 28— 1994, январь). 
Кезлев районынынъ Къыркъ-Чолпан коюнде догъды. Бабасы — белли 
классик шаиримиз Джемиль Керменчикли инкъиляптан сонъ Керменчик 
коюнде оджалыкъ этти. Совет укюмети зиялыларны такъип этмеге 
башлагъан сонъ, догъмушы Якъуб (белли йырджымыз Урие 
Керменчиклининъ къартбабасы! иле койден кетмеге къарар берелер. Озь 
коюни ве андаки джемаатны пек севгенлери ичюн Керменчикли сой адыны 
алгъанлар. Джемиль Керменчиклининъ учь баласы ола — къызы Замбакъ, 
огъуллары Джигит ве Эрдживандыр. 

Эрдживан иптидаий тасильни бабасындан алды. 1940 сенеси еди 
йыллыкъ мектепни битирди. Сюрьгюнликте 1946 сенеси 5 йыл муддетке 
апсханеге къапатылгъан эди. 1951 сенесинден Озьбекстаннынъ Янъыёл 
шеэринде яйап, къуруджылыкъ болюгинде ишчи, уста, прораб, дюльгер, 
бояджы, къуруджылыкъ боюнджа уйкен муэндис олып чалышты. 
Джемаатчылыкъ ишлеринде фааль иштирак этти. 

Эрдживан Керменчикли ильк шиирлерини бабасынынъ тесири алтында 
язды. Онынъ эсерлери «Ленин байрагъы» («Янъы дюнья»), «Достлукъ» 
газеталарында ве «Йылдыз» меджмуасында басылды. Шаир дженкке, 
тенбелликке, намуссызлыкъкъа къаршы кескин шиирлер язды. Бир сыра 
эсерлерини барышыкъ, достлукъ, гузеллик, эйилик киби мевзуларгъа 
багъышлады. Бестекяр М. Арсланов Эрдживан Керменчиклининъ «Фериде» 
ве «Колхоз къызы» шиирлерине музыка язды. Бу йырларнынъ экиси де 
«Къайтарма» ансамблининъ программасында иджра олунды. Онынъ 
агъасы Джигит Керменчикли де гузель шиирлер яза эди. 

Ватаныны, халкъыны джан-юректен севген, онъа эр вакъыт садыкъ 
олгъан акъикъий ватанпервер инсан бутюн омрю озь миллети ичюн 
къайгъыра эди ве бу дуйгъуларыны, ватан севгисини, садыкълыгъыны 
озюнинъ шиирлеринде акс этмеге тырыша эди. 

Эрдживан Керменчиклининъ энъ муим мевзуларындан бири — ватан 
ве миллет севгисидир. Бу онынъ «Ант ве васиет», «Аджджы акъикъат», 
«Озьбекистангъа», «Мен — къырымтатарым», «Он секиз май — матем 
куню», «Кезлев», «Кыскъа тарих» киби шиирлерининъ адларындан да 
корюнип тура. 1986 сенеси о инфаркт кечирди. 1994 сенеси январьнынъ 
орталарында Янъыёл шеэринде вефат этти. 


АМЕТ АДИЛЬ 1942 сенеси Къарасувбазарда догъды. 1967 сенеси 
ноябрь 5 куню Озьбекстан языджылары бирлигининъ залында биринджи 
кере къырымтатар языджыларынынъ «Эдебият акъшамы» отькерильген 
эди. Бойле фурсатны чокътан беклеген шаирлеримиз Решид Мурад, 
Сеитумер Эмин, Черкез-Али, Джеваире, Эшреф Шемьи-заде эм де Энвер 
Селямет бири-бири артындан минберге чыкъып озь шиирлерини 
окъудылар. Бу эдебий акъшамнынъ эмиети шунда эди ки, о бизим 
къырымтатар эдебиятымызнынъ бар экенини, онынъ яшагъаныны, бойле 
эдебияты, шиириети олгъан халкъ башына тюшкен бутюн фелякетлерни, 
бутюн къыйынлыкъларны енъеджегини ве ят ерлерде гъайып олмай 
миллет оларакъ озь тилини, озь юзюни сакълай биледжегини бир даа 
исбат этти. 

Акъшамнынъ сонъуна якъын минберге чокъ адамларгъа таныш 
олмагъан орта бойлу, тёгерек юзьлю, сырлы козьлю, кесментик бир яш 
огълан чыкъты. О озюнинъ ачыкъ, гурь давушынен сёзлерни бирер-бирер 


кестирип: 
Денъиз керек манъа, 
денъиз керек! 
Денъиз къыдырам, 
теренлик, кенълик!.. — 


деп, шиирининъ биринджи сатырларынен бир кереден бутюн залны озюне 
джельп этти. Эр кес отургъан еринден къалкъкъан киби корюнди, 
къулакъларгъа гуя денъиз далгъаларынынъ шувултысы кельди... Огълан 
исе эп девам эте: 

Денъиз къыдырам, 

манъа денъиз керек! 

Бар менде ойле бир 

сабырсыз юрек... 

Бу о вакъытта Янъыёлда яшагъан истидатлы яш шаиримиз Амет Адиль 
эди. «Денъиз керек манъа, денъиз керек!» деп кокюс керип ялынъыз озь 
ватанына асрет олгъан Къырым шаири айта биле. Эм «денъиз», «Ватан» 
сёзлерини язмагъа биле акъкъымыз олмагъан о девирде бойле сатырларнен 
ачыкъ-ачыкъкъа минберден мураджаат этмек ичюн буюк джесарет керек 
эди. 

Бундан сонъ Аметнинъ шиирлери ара-сыра «Ленин байрагъы»нда 
басылып турды ве 1978 сенеси Ташкенттеки Гъафур Гъулам нешриятында 
онынъ ана тилинде «Ҷам» адлы ильки шиирлер китабы чыкъты. Шу 
китапкъа язгъан сёз башында муэллиф шойле дей: 

«Мен 1942 сенеси Къарасувбазарда догъдым. Талийим бутюнлей сеадетли 
олды десем янъыладырым беллейим, чюнки мен догъгъанда дюнья амансыз 
дженк алеви ичинде эди. Шунынъ ичюн буллюр чешме сувлары ичкен 
куньлеримнен бир сырада, козь яшлары тёккен вакъытларым да чокъ олды. 
Чешит ерлер, чешит адамлар корьдим, окъудым, осьтим. Заманнен бирге 
осьтим, девирнен бир адымладым. Москвада М. Горький адына эдебият 
институтыны гъиябий битирдим. Шимди Татарстанда яшай ве чалышам. 
Бутюн ойларым ве тюшюнджелерим, бутюн къуванчым ве кедерим язгъан 
ве язаджакъ шиирлеримдедир». 

Эбет, языджынынъ, шаирнинъ бутюн ой-фикирлери, дюньягъа 
бакъышы, аяткъа ве эр бир шейге мунасебети онынъ эсерлеринде акс 
ола. Онынъ иджаткяр оларакъ догъургъан, асыл эткен махсулы да, эльде 
эткен бутюн зенгинлиги де, дюньяда къалдыргъан изи де шу эсерлеридир. 
Эгер о эсерлер адамларнынъ юрегинден ер алса, вакъыт сынавындан 
кечип инсанларгъа хызмет этсе, бу шаир ичюн энъ буюк къуванч, энъ 
буюк бахыттыр. «Сабырсыз юрек» саиби Амет Адильнинъ эсерлерининъ 
чокъусы бойле девир имтианындан мувафакъиетле кечеджеги 
шубесиздир. 

«Мен баба тарафындан Къырымда къадимий Топаллар сулялесине, ана 
тарафындан исе эски къазанлы Мавлюд Бакътаджы сулялесине менсюпим», 
дей о. Инсан дюньяда сой къува дегенлери догъру олса керек. Эвельки 
Къырымнынъ энъ айтувлы диний ве медений меркези олгъан Къарасувбазар 
пек чокъ корюмли улемаларнынъ, языджы ве шаирлернинъ, медениет 
эрбапларынынъ бешиги олгъан шеэрдир. Къырымнынъ энъ айтувлы 
улемалары ве шейхларынынъ, языджы ве шаирлерден исе Бекир Чобан-заде, 
Амди Герайбай, Решид Медиев, Абдуреим Шейх-заде, Решид Мурад, 
Джемиль Сейдамет, Джемиль Кендже, Фетта Аким, Эннан Алимов, Гъани 
Мурад, Риза Фазыл, Нузет Умеров, Дилявер Осман ведаа чокъ эрбапларнынъ 
Къарасувдан чыкъкъанларыны эсапкъа алсакъ, Амет Адиль, озь тувгъан 
шеэринен, мешур шеэрдешлеринен сой къувгъанына гъурурланса да ери бар. 

Та мектеп чагъында шиирий сатырлар уйдурып башлагъан Амет 
озюнинъ айткъанына коре, 1957 сенесинден бу якъкъа алты бинъден зияде 
шиир язгъан. Олардан тахминен эки бинъи китапларда, учь бинъден 
зиядеси девирий матбуатта басылгъан. Бундан башкъа о, юзге якъын икяе 
ве новеллалар, учь повесть, дёрт драматик эсер яраткъан. Шу джумледен 
Германиягъа айдалгъан Къырым къызынынъ такъдирине багъышлангъан 
«Айше Фурье» («Узюльген гуль») пьесасы ве Къырым мудафааджыларына 
багъышлангъан «Мен къайтып келирим, ана!» повести. Эсасен русча 
язылгъан бу эсерлер дюнья юзю корьмек ичюн фурсат беклейлер. 

Амет Адиль учь тильде (къазанджа, къырымтатарджа, русча) язгъан 
шаирдир. Онынъ рус тилинде биринджи шиирлер китабы 1963 сенеси 
ГДРде арбий хызметте булунгъан вакътында Потсдам шеэринде басылды. 
1978 сенеси исе Ташкентте къырымтатар тилинде «Чам» адлы шиирлер 
топламы ве Къазанда «Яшлыкъ сокъагъы» адлы джыйынтыгъы чыкъты. 
Сонъра онынъ Къазанда 1982 сенеси «Кумюш джувшан йырлары» адлы, 
1985 сенеси «Яшлыгъымнынъ бульбуллери» ве 1990 сенеси «Сырлы мотор» 
адлы шиирий китаплары чыкъты. 2000 сенеси исе къазан татар тилинде 
«Йолдызлы чат» адлы янъы шиирлер джыйынтыгъы чыкъты. Онынъ 
шиирлери бир чокъ къардаш халкъларнынъ тиллерине ве эджнебий 
тиллерге терджиме этилип басылды. Шаир озю чешит муарриетлерде, 
нешриятларда чалышты. Татарстан Литфондынынъ директоры 
вазифесинде булунды ве чокъ йылдан берли Татарстан Медениет 
назирлигинде санат ве миллетлерара алякъалар боюнджа етекчи 
мутехассыс вазифесинде чалышмакъта. Бу саада дегерли хызметлери ичюн 
онъа Татарстанда нам къазангъан санат эрбабы унваны берильди, эки 
дефа Бутюнсоюз халкъ яратыджылыгъы фестиваллерининъ лауреаты 
олды. О СССР языджылары бирлигининъ азасы эди, шимди исе Татарстан 
языджылары бирлигининъ азасыдыр. 

Амет Адиль Къазанда яшаса да, язгъан эсерлерининъ эсас 
мевзуларындан бири ватан севгиси ве ватан асретлигидир. 


РЕШИД МЕМИШ — Решид Амет огълу Мемишев 7953 сенеси 
сентябрь 9-да Ташкент шеэринде оджалар къорантасында догъды. Орта 
мектептен сонъ Решид Ташкент къуруджылыкъ техникумынынъ 
архитектура болюгине кире ве оны 1977 сенеси битире. 1973—1975 
сенелери Орду хызметини эда эткен сонъ 1984 сенеси Ташкент девлет 
педагогика институтынынъ физика-математика факультетини, 1986 
сенеси исе Джумхуриет эстрада окъув юртуны битире. 

Решид Мемишнинъ «Акъ къанатлар», «Ким» киби ильки шиирлери «Ленин 
байрагъы»нда 1979 сенеси басылдылар. Бундан сонъ онынъ шиирлери, 

икяелери, публицистик ве эдебий макъалелери джумхуриет газеталарында, 
«Йылдыз» меджмуасында, коллектив джыйынтыкъларда басылдылар. 
Бунынънен берабер Решид Мемиш музыканен де огъраша. Шунынъ ичюн 
олса керек, онынъ шиирлеринде айрыджа бир нагъмелер, эзгилер сезиле. 

Эдебияткъа буюк авеслиги олгъан Решид Мемиш 1980 сенеси «Ленин 
байрагъы» газетасына ишке алынды. Бир йылдан сонъ Озьбекстан 
телевидениесинде къырымтатар тилинде корьсетювлер берилип 
башлангъанда, о анда ишке авуштырылды. 1989 сенеси онынъ «Чалсын 
зурна нагъмесини» адлы шиирлер джыйынтыгъы нешир этильди. 

Решид Мемиш озь эсерлеринде башлыджасына севги, къайгъы-кедер, 
асретлик, ахлякъ киби умуминсаний дуйгъуларны акс эттире. Бунынъ киби 
де онынъ эсерлеринде халкънынъ кечмиши, онынъ медений варлыгъы, 
бугуньки арзу-хаяллары, келеджекке умют ве ишанч мевзулары ифаде 
олуналар. 

1990 сенеси Решид Мемиш Къырымгъа келип, джумхуриет 
телевидениесинде къырымтатар тилинде телекосьтерювлер тешкиль 
олунувында иштирак этти. Бир къач йылдан сонъ о темелли суретте 
ватангъа къайтып кельди ве шимди «Къырым» телерадиокомпаниясында 
«Политика» эшиттирювлерининъ баш муарриридир. 1991 сенеси о СССР 
языджылары бирлигине аза къабул олунгъан эди!. 


Юкъарыда анъылгъан несирджи эдибемиз Сабрие Сеутованен айны бир 
Вакъытта 1980-инджи сенелери эдебиятымыз алеминде истидатлы 
шаиремиз Айше Кокиева эм де Венера Ибраимова, Васфие 
Къыпчакова киби иджаткярлар пейда олдылар. 


АИШЕ КОКИЕВА сюрьгюнликте 7956 сенеси ноябрь 8-де 
Озьбекстаннынъ Къашкъадарья областы Шахрисябз шеэринде догъды. 
1978 сенеси Ташкент педагогика институтынынъ къырымтатар тили ве 
эдебияты болюгини битирди. 1978—1979 сенелери «Ленин байрагъы» 
газетасында, 1979---1983 сенелери Ташкенттеки Гъ.Гъулам адына эдебият 
ве санат нешриятында къырымтатар эдебияты болюгининъ муаррири 
вазифесинде чалышты. 1983 сенесинден 1999 сенесине къадар «Йылдыз» 
журналы муарриетинде эдебий хадим, сонъра поэзия болюгининъ мудири 
вазифелеринде чалышты. 

Яш иджаткярнынъ шу девирде язгъан эсерлери газета ве журнал 
саифелеринден ер алдылар. Онынъ бир чокъ шиирлер сечимлери 

«Йылдыз» журналында басылды: 1981. №1; 1983. №2; 1985. №1, №2, №4, 
№5; 1988. №2; 1985. №5 ве иляхре. 

Айше Кокиева балалар мевзусында да чокъ гузель эсерлер яратты. 
Журналнынъ 1985. №5; 1992. №4; 1994. №6 — санларында Айшенинъ 
анджакъ бала шиирлеринден сечимлер дердж этильди. Журналнынъ 1985 
сенеси 2-нджи санында шаир Энвер Селяметке багъышлагъан «Джетемен» 
поэмасы басылды. 

Онынъ эсерлери 1982 сенеси чыкъкъан «Къарылгъачлар» ве 1986 сенеси 
чыкъкъан «Джесарет» адлы коллектив джыйынтыкъларгъа эм де 
къырымтатар шаирлерининъ эсерлеринден тертип этилип Москвада русча 
чыкъкъан «Все народы велики», «Мир полон песен» адлы 
джыйынтыкъларгъа кирсетильди. 1988 сенеси онынъ эсерлери 
«Къысметим меним» адынен айры китап этип чыкъарылды. 

Шаиренинъ тили гузель, къалеми тюзьгюн, козю мергин, шиириетте 
даа чокъ мувафакъиетли эсерлер яратаджагъына шубе ёкъ. 

Айше Кокиева «Йылдыз» муарриетинен берабер 1992 сенеси 
Къырымгъа кочип кельди. Мында журналда чалышыр экен къач сенеден 
берли мектепте ве Таврия миллий университетининъ къырымтатар тили 
ве эдебияты болюгинде де эдебият дерси бере. 9—10-унджы сыныф мектеп 
талебелери ичюн «Эдебият хрестоматиясы»ны тертип этти. СССР 


языджылар бирлигининъ азасы эди, шимди Украина языджылары миллий 
бирлигининъ азасыдыр. 


ВЕНЕРА ИБРАИМОВА 7957 сенеси майыс 19-да Озьбекстанда 
Джизакъ виляетининъ Зарбдар къасабасында шаир Эшреф Ибраимнинъ 
къорантасында догъды. Орта мектепни битирген сонъ Венера Сырдарья 
Девлет педагогика институтынынъ озьбек тили ве эдебияты факультетине 
кире ве оны битирген сонъ орта мектепте дерс бере. Сонъра исе район 
радиосына ишке авуша. 

Ильки шиирлерини озьбек тилинде язып башлагъан Венеранынъ 
шиирлери Озьбекстан газеталарында басылды ве озьбек тилинде 
чыкъкъан бир сыра джыйынтыкъларгъа кирсетильдилер. «Ленин 
байрагъы» вастасынен эдебий тилимизни эп зияде менимсеген Венера кет- 
кете ана тилинде де шиирлер язып бастырды. Шаиренинъ бир сыра 
шиирлери эсасен яш муэллифлернинъ эсерлеринден тертип этильген 
«Къарылгъачлар» адлы кутьлевий джыйынтыкъкъа кирсетильди ве 
«Йылдыз» журналынынъ 1981 сенеси 3-юнджи, 1982 сенеси 1-инджи, 1983 
сенеси 2-нджи санларында эм де 1986—1990 сенелери санларында басылды 
ве 1985 сенеси 2-нджи санында онынъ озь бабасы шаир Эшреф Ибраимге 
багъышлангъан «Садакъат» поэмасы басылды. 

1986 сенеси Ташкентте шаиренинъ «Лялелер ачкъанда» адлы айры 
шиирлер джыйынтыгъы дюнья юзю корьди. Венера Ибраимова 
Озьбекстан языджылары бирлигининъ азасыдыр. СССР языджылар 
бирлигининъ азасы эди, шимди о даа сюрьгюнликтен ватангъа къайтып 
оламады, Озьбекстанда яшай‘'. 


ВАСФИЕ КЪЫПЧАКЪОВА 1939 сенесиБагъчасарай районынынъ 
Чоткъара коюнде догъды. Яни о белли шаиримиз Энвер Селяметнинъ 
койдешидир. Сюрьгюнлик вакътында оларнынъ къорантасы Озьбекстанда 
Бухара виляетиндеки «Нарпай» совхозына тюшти. Балалыкъ чагъындан 
халкънынъ башына тюшкен бутюн мушкюлликлерни корип кечирди. О 
озьбек мектебинде окъуды, Озьбекстанда бир къач окъув юртунда окъуды. 
Башта Андижанда эмширелик курсыны битирди, сонъра Бухара педагогика 
техникумыны ве Ташкент Девлет университетининъ озьбек филологиясы 
факультетини битирди. Шунынъ ичюн о ильки шиирлерини озьбек тилинде 
язып башлагъан эди. Лякин бу девир онда чокъкъа сюрьмеди, о къыйын 
олса да, эп зияде ана тилинде шиирлер къараламагъа ынтылды. Ве ахыры 
1985 сенеси «Йылдыз» журналынынъ 1985 сенеси махсус яшларнынъ 
иджадына багъышлангъан 2-нджи санында онынъ ана тилинде «Вазгечме», 
«Сен кульгенде» серлевалы ильки шиирлери басылды. 

Миллий дуйгъу ве ватан асретлигини онъа анасы ашлагъандыр. 
Эдебий тилимизни исе «Ленин байрагъы» газетасы, сонъра исе «Йылдыз» 
журналы вастасынен менимседи. Язгъан шиирлери «Ленин байрагъы»нда, 
«Йылдыз» журналында (1986. №2; 1989. №5; 1991. №5; 1992. №2 ве иляхре) 
басылдылар. Онынъ шиирлерининъ эсас мевзусы ватангъа севги, асретлик, 
ана топракъкъа ынтылув, достлукъ-муаббетлик, инсанлар арасындаки 
мунасебетлер. Балаларгъа багъышлангъан пек чокъ шиирлери бардыр. 
Бу шиирлеринде о намус, ахлякъ, тербие, табиаткъа ве аяткъа севги, яхшы 
окъумагъа ынтылув, оджаларгъа, буюклерге урьмет этюв акъкъында 
язаракъ, балаларгъа эйи чизгилер ашламагъа ынтыла. 

Васфие Къыпчакъова даа озюнинъ шиирлер китабыны чыкъарып 
оламаса да, онынъ эм буюклер, эм де балалар ичюн язгъан шиирлери 
дикъкъаткъа ляйыкътырлар. О озюне махсус иджадий ёл тапкъан бир 
шаиредир ки, земане шиириетимизде онынъ озь ери бардыр. 

Васфие Къыпчакъова 1988 сенеси Ватангъа къайтып кельди ве озю 
догъгъан Чоткъара коюне ерлешти, анда мектепте чалышты. «Ана 
топрагъымда булунгъаным манъа ильхам бермекте. Тувгъан топрагъым — 
иджат чокърагъым», -- дей о Ватанына къавушкъанына севинип. 

Дженктен сонъки шаирлер арасында иджатларында белли бир 
умумийлик булунса да, озь юзю олгъан, озь иджадий хусусиетлери олгъан 
дигер истидатлы шаирлер де барлар. Олар земане шиириетине девирни 
кениш анълав чизгилерини алып кельдилер, шиириетнинъ дигер 
халкъларнен озьара алякъагъа икътидарыны юксельттилер, онынъ 
гражданлыкъ ве ахлякъий имкянларыны илерилеттилер. 

60-70-инджи сенелерде эдебият мейданына келип кирген ве илькиде 
лирикагъа зияде мейиль берген бу яш шаирлер сонъундан озьлерининъ 
эсас услюб ёнелишлерини бельгиледилер ве шимди олар шиириетимизнинъ 
корюмли векиллери олдылар. 


Шубесиз, бу девир шиириетимиз айры китаплары нешир 
олунгъанлардан Эшреф Ибраим («Вай, вай, вай!» — 1970; «Кок 
къушагъы» — 1980), Мустафа Ибраим («Хаял» — 1978; «Бордж» — 1985; 
«Икмет» — 1989), Зейтулла Албатлы («Баарь гъонджелери» — 1976) киби 
адлары мында анъылгъан ве анъылмагъан бир сыра муэллифлернинъ де 
яратыджылыкъларыны къаврап алгъандыр. Чюнки ким олса олсын, 
къалеми астындан догъып чыкъкъан эр бир гузель шаиране сатыр, тазе 
бир фикир, уйгъун къафие озюнинъ эмоциональ тесир кучюнен 
шиириетимизнинъ инкишафына хызмет этмекте. 

Сюрьгюнлик деври шиириетимиз хусусында сёз юрьсетир экенмиз, бу 
девирде шиириетте фааль къалем ишлеткен ве уйкен несильге менсюп даа 
бир сыра иджаткярларны анъмай кечалмаймыз. Булар: Халиль Аппаз, 
Исмаил Алимгерай, Аблямит Селимов, Энвер Къафадар, Джафер 
Къуртсеитов, Нури Къуртмоллаев ве дигерлеридир. Урмус Къутуб-задени 
ве Певат Аджирединовны да бу сырагъа къошмакъ мумкюн. Бу несиль 
иджаткярларны айырды эткен эсас шей — оларнынъ тильни билювлери 
ве миллий эдебият аньанелерине олдыкъча риает этювлеридир. 

Ниает, о вакъытнынъ энъ яш шаирлери Гульзар Дерменджини 
(«Гонъюль сёзлерим» — 1990), Рустем Джелилевни ве дигерлерни де 
къайд этмек лязим. Бу яш несиль шаирлерининъ иджатлары дюньяны 
анълавда эмоционаллик ве тазеликнен фаркъ эте: олар энъ муим 
вакъиаларгъа мунасебетлерини ве дуйгъуларыны озьлериндже айтмагъа 
тырышалар. Олардан базыларынынь эсерлери 1982 сенеси «Къарылгъач» 
адлы коллектив джыйынтыкъта дердж этильди. 

Эр не къадар, эсасен тиль джеэтинден зайыфлыкълары сезильсе де, бу 
яш несильнинъ яратыджылыгъы девирнинъ муим вакъиаларыны 
акъикъатча тасвирлемеге икътидарлы несиль осеяткъаныны косьтермекте 
эди. Яшларнынъ иджадында заманнынъ юксек идеаллары ичюн куреш, 
джурьатлы ве джесюр адымлар пафосы сезильмекте. Олар уйкен 

несильнинъ аньанелерини девам эттирмек ниетлерини ве инсаннынъ 
акъикъий бахт ичюн куреште ог сафта булунмакъ кереклигини 
эминликнен ачыкъ-айдын айтмакъталар. Эбет, бу яшларнынъ хусусиети 
шундан ибарет ки, оларнынъ эксериси сюрьгюнликте догъып оськен, ой 
ве фикирлери бутюнлей дургъунлыкъ шараитинде шекилленген, ана 
тилинде мектеп, окъув-язув корьмеген, озьлерине миллий аньанелерни, 
ана тилининъ инджеликлерини синъдирюв имкянындан марум олгъан 
эвлятлардыр. Шунынъ ичюн оларнынъ биринджи эксиклиги тиль 
зайыфлыгъыдыр. Эдебиятнынъ, шиириетнинъ баш алети тиль олгъаныны, 
бедиийликнинъ эсас менбаларындан бири миллий аньанелер, миллий 
озюнчелик олгъаныны билерек, бу несильнинъ рухий вазиетини 
анъламакъ къыйын дегиль. Бундан сонъ келеджеклернинъ исе вазиетини 
тасавур этмек атта къоркъунчлы. Эгер халкъымызнынъ миллий меселеси 
якъын вакъытта чезильмесе, онынъ девлетчилиги тикленмесе, тувгъан 
топрагъымыз Къырымда ачылмакъта олгъан миллий мектеплер ичюн 
гуманитар илимлер саасында, хусусан ана тили ве эдебияты саасында 
кереги киби миллий кадрларымыз азырланмаса, миллий 
медениетимизнинъ озеги олгъан эдебиятта ве санатта аньаневий несиллер 
багъы бутюнлей узюльмек хавфы тура. Элине къалем алгъанлардан энъ 
яшы энди къыркъкъа еткенини, яни къыркъ яшындан эксик несильден 
шимдилик ич ким ана тилинде къалем ишлеталмаяткъаныны эсапкъа 
алсакъ, вазиетнинъ не дередже фаджиалы ола биледжегини, яни асылында 
Сталин ве Бериялар тарафындан олюм джезасына укюм этильген 
халкъымызнынъ башына тюшкен бутюн мусибетлернинъ, бутюн 
вахшиане репрессияларнынъ акъикъий нетиджесини, акъибетини энди 
корип башлайджагъымызны анъламакъ ичюн буюк акъыл керекмей. 


Умумен алгъанда, земане къырымтатар шиириети чешит несиль 
шаирлерининъ иджадий гъайретинен нефес алып яшамакъта. О, шимдики 
шаирлернинъ юзюнде белли бир дереджеде азырки заман шиириет 
ёнелишлерине риает этмеге ынтылса да, эсасен озь миллий шиирий 
аньанелеримизге, озь классиклеримиз ве уйкен несиллернинъ зенгин 
теджрибесине базанмакъта. Шаирлеримиз исе озь имкянларына коре бу 
аньанелерни девам эттирдилер. Сонъки несиль шаирлеримизнинъ 
яратыджылыгъы, оларнынъ поэзиямызны сёндюрмейип, онынъ къоруны 
уфлеп тураджакъларына, шиириет багъыны къурутмайджакъларына 
умют догъуралар. 

Биз юкъарыда эдебиятнынъ баш жанрлары олгъан несиримиз ве 
шиириетимизнинъ сюрьгюнлик девриндеки Вазиетини козьден кечирдик. 
Эбет, къырымтатар эдебиятынынъ башкъа жанрларда да, озь алына 
коре белли дылышувлар олды. Эдебий аятымызнынъ бу тарафлары да 
къыскъадан къайд этильмеси зарурдыр. 


БАЛА ЭДЕБИЯТЫ саасында да дженктен сонъки девирде баягъы 
эсерлер яратылды. Лякин биз бу жанр белли дереджеде инкишаф этти деп 
оламаймыз. Бала эдебиятында бу девирде уйкен несиль векиллери 
Абдуреим Алтанълы, Зиядин Джавтобели, Энвер Селямет, Гъафар 
Булгъанакълы ве дигерлер иджат эттилер. Балаларда эстетик дуйгъу 
уянтув, Ватангъа севги ашлав, тувгъан табиатны эйбетлев рухуны 
тербиелевге багъышлангъан бир чокъ шиирлер, поэмалар, дестанлар, 
масаллар яратылды. Шаирлер халкъ яратыджылыгъынынъ нумюнелери 
эсасында эсерлер яраттылар. Абдуреим Алтанълы 1976 сенеси «Эки ялан 
ве бир акъикъат» адлы китабында бир сыра шиирий масалларыны дердж 
эттирди. Энвер Селяметнинъ халкъ масалы эсасында яратылгъан «Алтын 
балта» масал-поэмасы хрестоматик эсерге чеврильди. 

Бала эдебияты жанрында чалышкъанлардан Эрвин Умеров «Коктал 
ёлу» (1972), «Эр даим кунеш олсын» (1970), «Козьлеринънинъ ярыгъы» 
(1976); Эмиль Амит «Учурымлы ёл» (1971), «Къырмызы сарыкъ» (1976) 
адлы икяелер джыйынтыкъларыны, Нузет Умеров «Акъ алтын масалы» 
(1981) китабыны, «Балалар, сизге не огреттилер?» (1969), «Эски 
штольнянынъ сыры» (1962) повестьлерини, Эшреф Ибраим «Кок 
къушагъы» (1980), Зиядин Джавтобели «Айрылмаз достларым» (1986) адлы 
шиирлер джыйынтыкъларыны дердж эттирдилер. 1986 сенеси бу саада яхшы 
иш япылды: Асан Чергеевнинъ «Айванлар не айталар?» джыйынтыгъы 
учь тильде басылып чыкъты. Иса Абдураман, Джафер Къуртсеитов, 
Васфие Къыпчакова ве даа чокъларнынъ иджадында балалар ичюн де 
белли ер айырыла. Бу джеэттен хусусан озь махсулдарлыгъынен бала 
эдебиятына зияде мейиль берген ве бала шаири деп танылгъан Билял 
Мамбет айырылып тура. 


БИЛЯЛ МАМБЕТ 1935 сенеси февраль 2-де Судакъ районынынъ 
Къоз коюнде догъды. Сюрьгюнликте Самаркъанд областы 
Каттакъургъан районына тюше. Орта мектепни битирген сонъ 
Самаркъанд тиджарет институтына кире ве оны 1959 сенеси битире. 
Джемаат ашы боюнджа инженер-технолог дипломыны ала. Чырчыкъ, 
Ташкент шеэрлеринде чалыша. 1964 сенеси «Ленин байрагъы» газетасына 

ишке давет этиле. Та мектеп чагъында шиирлер язып башлагъан Билял 
«Ленин байрагъы»нынъ фааль хаберджилеринден ве муэллифлеринден 
бири ола. 

Билял Мамбет девирнинъ махсулдар иджаткярларындан бири оларакъ 
алтмышынджы йылларда мейдангъа чыкъты ве чокъкъа бармай о балалар 
шаири оларакъ танылды. Онынъ бу девирде яратылгъан «Ягъмур» (1970), 
«Папий голю» (1971, озьбек тилинде), «Анамнынъ тюркюси» (1973), 
«Баарь нагъмелери» (1975), «Тылсымлы сандыкъ» (1978), «Медиханынъ 
тайчыгъы» (1978, озьбек тилинде), «Тёпемизде кунеш» (1981), «Япракъ 
устюнде тамчылар» (1984) адлы джыйынтыкъларыны окъуйыджылар 
истекнен къаршылап алдылар. 

Билял Мамбет эм буюклер, эм балалар ичюн яза. Амма, балалар ичюн 
чокъча яза. Онынъ балаларгъа багъышланылгъан шиирлери тегиз, саде, 
меракълы олмакънен бир сырада, балалар психологиясыны билип, 
оларнынъ яш хусусиетлерини анълап язылгъанлар. Шаир аят адиселерини 
балалар тилинен анълатмагъа, янъылыкънынъ эскиликнен курешини 
реаль косьтермеге арекет эте, балаларда Ватангъа севги, душмангъа 
нефрет, барышыкъны къорчалав, яхшы окъув, анълы ве интизамлы олмакъ 
киби чизгилерни тербиелемеге хызмет эте. 

Билял Мамбет халкъларнынъ инкъилябдан эвельки агъыр яшайышы, 
байларнен фукъарелер арасындаки зыддиетлер, о замандаки 
акъсызлыкълар акъкъында бир чокъ шиирлер, масаллар, эфсанелер язды. 
Онынъ «Сеитхалиль» балладасындаки адий кой баласы инкъилябий рухлу 
адамларнен корюшкен ве къонушкъан сонъ, акъсызлыкъкъа къаршы 
фааль курешиджилернинъ бирине чевриле. Билял Мамбетнинъ китаплары 
саифелеринден инсаниетлик, адалетлилик, намус ве ахлякълылыкъ сеси 
эшитиле. 

Немсе-фашист оккупациясынынъ бутюн дешетлерини буюклернен бир 
сырада корип-кечирген шаир дженк фаджиалары, барышыкъ эшкъына 
курешнинъ мукъаддеслиги акъкъында балалар ичюн бир сыра 
эеджанландырыджы эсерлер язды. 

Билял Мамбет озю яраткъан масалларда, эфсанелерде, шиирлерде 
балаларгъа янъылыкъ береджек, оларнынъ фикирлерини 
зенгинлештиреджек, тербиесине мусбет тесир косьтереджек меселелерни 
котере. Онынъ эсерлеринде достлукъ, ватанперверлик киби нагъмелер ог 
сырада туралар. Шаир аталар сёзлеринден, икметли ибарелерден семерели 
файдаланаракъ, балаларнынъ юреклерине токъунаджакъ, хаялларыны 
уянтаджакъ киби бедийликке ирише. 

Балаларнынъ аят акъкъындаки тасавурларыны кенишлетювде чешит 
тапмаджаларнынъ да эмиети буюктир. Билялнынъ китапларына кирген 

тапмаджаларнынъ поэтик формасы да, мундериджеси де баягъы 
мукеммель. Бизим халкъымызнынъ агъыз яратыджылыгъы хазинесинде 
пек чокъ масаллар, эфсанелер, дестанлар, айтымлар бар. Оларнынъ 
базылары вакъытнынъ кечювинен унутылды, базылары эскирди, 
базылары исе, шимдики куннинъ козюнен бакъыладжакъ олса, пек 
саделешти. Оларны топламакъ, янъыдан язып чыкъмакъ, халкъ агъыз 
яратыджылыгъынынъ гъайып олып кетеяткъан эсерлерини тиклемек эр 
бир иджаткярнынъ мукъаддес борджудыр. Бу саада Билял Мамбет 
такълитке ляйыкъ ишлер япып кельди. О, халкъ эсерлерининъ шекилини 
ве рухуны сакълап къалгъан алда, онынъ мундериджесине земане рухуны 
синъдиререк, олдыкъча янъартып балаларгъа теклиф эте. 

Шаир 1990 сенеси ватангъа къайтып кельди ве янъы тешкиль этильген 
«Достлукъ» газетасында чалышып башлады. 1995 сенеси хасталыкъ 
себебинден иштен кетмеге меджбур олды. 1996 сенеси онынъ балалар ичюн 
эфсанелерден, тезайтымлардан, тапмаджалардан ибарет «Къоз эфсанеси» 
адлы китабы чыкъты. О СССР языджылары бирлигининъ азасы эди, 
шимди Украина языджылары миллий бирлигининъ азасыдыр. 
Акъмесджитте яшай. 


ЭШРЕФ ИБРАИМ (1928, февраль 20— 1974, июль 26). 
Къырымнынъ Черномор районындаки Садыр-Багъай коюнде догъды. Яш 
Эшрефте эдебияткъа авесликни бабасы - кой мектебининъ оджасы 
Ибраим агъа уянтты. Бабасы бир чокъ халкъ дестанларыны эзберден биле, 
оларны огълуна да огрете эди. Даа мектеп чагъына кельмеген Ибраим 
бир чокъ шаирлернинъ эсерлерини эзберлеп ала. О еди йыллыкъ мектепни 
битиргенде дженк башланды. Сюрьгюнлик йыллары Ибраим оджанынъ 
къорантасы Озьбекстаннынъ Андижан виляетиндеки «Савай» совхозына 
келип тюше. О вакъытларда Эшрефнинъ анасы, чокъкъа бармадан исе 
бабасы да кечинелер. Яш Эшреф совхознынъ тамир-механика цехинде 
кевшерджи олып чалыша. Лякин, о эдебиятнен ашналыгъыны терк этмей, 
шиирлер, манзумелер яза. Амма агъыр дженк йылларынынъ эсарети онъа 
озь тесирини косьтере. 1952 сенеси онынъ козьлери агъырып башлай ве о 
сонъундан окъумакъ имкянындан махрум ола. 

1957 сенеси иджретте ана тилимизде газета чыкъып башламасы Эшреф 
Ибраимнинъ аятына нур багьышлады. Онынъ балалар акъкъында язгъан 
шиирлери газетада сыкъ-сыкъ дердж олундылар. 1958 сенеси о 
къорантасынен Джизакъ виляетине кочип кельди. Шаирнинъ меарети 
кеттикче артты. О бир чокъ шиирлернен бир сырада балалар ичюн эки 
поэма, бир эфсане, беш масал яратты. Истидатлы шаир иджады 
гурьделенген бир вакьытта козьлери бутюнлей корьмей къалды. Сонъки 

девирде яраткъан эсерлерини онынъ агъызындан омюр аркъадашы 
оджапче Кимья Талибова язып ала эди. 

Эшреф Ибраимнинъ «Вай, вай, вай!» (1970) ве «Кок къушагъы» (1980) 
шиирий джыйынтыкьлары нешир олунды. Шаир 1974 сенеси июль 26-да 
иджретте вефат этти. 


Эбет, бала эдебияты бизде сонъ дередже зайыф олып кельди. Шунынъ 
ичюн 1986 сенеси классик шаиримиз Асан Чергеевнинъ «Айванлар не 
айталар?» адлы шиирлери бир китап ичинде учь тильде: къырымтатар, 
озьбек ве рус тиллеринде дердж этильгени, А. С. Пушкиннинъ «Балыкъчы 
ве балыкъ акъкъында» масалы Осман Амит терджимесинде къырымтатар 
тилинде айры китап олып чыкъарылгъаны айрыджа эмиетке маликтир. 
Бу ишлер илериде бала эдебиятыны инкишаф эттирмек ичюн гъает муим 
эди. 


ДРАМАТУРГИЯ жанрында чокъ салмакълы иджат олды деп 
оламаймыз, лякин айры языджыларымыз пек фааль олмаса да, бу жанрда 
да чалыштылар. Эльбетте, миллий театр олмайып, драматургияны 
инкишаф эттирмек мумкюн дегиль. Къоюлмагъа сана олмагъан такъдирде 
пьеса язмагъа да авеслик ве истек олмаз. Эр алда, белли драматург Юсуф 
Болат, корюмли санаткяр, режиссёр Гъани Мурад, несирджилер Эрвин 
Умеров ве Рустем Муедин бир сыра драматик эсерлер яраттылар. Юсуф 
Болатнынъ «Зораки келин» комедиясы «Къайтарма» ансамбли 
тарафындан саналаштырылды, онынъ «Дубаралы той» музыкалы 
комедиясы озьбек тилине терджиме этилип, эм «Къайтарма» ансамблинде 
эм де Озьбекстаннынъ базы виляет театрлеринде ойналды. 1974 сенеси 
онынъ «Той девам эте» деген пьесалар джыйынтыгъы нешир этильди. 
Гъани Мурад, Эрвин Умеров ве Рустем Муедин озь пьесаларыны девирий 
матбуатта бастырдылар. 1973 сенеси Гъаний Мураднынъ пьесалары 
«Къырылгъан къаде» серлевасынен айры китап оларакъ нешир этильди. 

Халкъымыз кутьлевий суретте ватангъа къайтып башлагъан сонъ, 1990 
сенеси бир сыра санат хадимлери ве артистлернинъ тешеббюси ве 
гъайретинен Акъмесджитте Къырымтатар музыкалы драма театри 
гъайрыдан ачылды ве миллий драматургиямызнынъ илерилемесине имкян 
ДОГЪДЫ. 


ХАЛКЪ АГЪЫЗ ЯРАТЫДЖЫЛЫГЪЫ. Малюм ки, эр бир халкъ 
эдебиятынынъ инкишафында онынъ фольклорыны, агъыз 
яратыджылыгъы нумюнелерини топлав ве огренюв муим ер тута. 
Дженктен сонъ бу саада аз олса да, баягъы адымлар атылды. Эльбет, халкъ 

арасында фольклорны ильмий эсаста топлав ве огренюв ишинен ресмий 
суретте огърашмагъа имкянымыз олмагъаны себебинден медениетимиз 
пек буюк зараргъа огърады. Кечкен 45 йыл ичинде бу дюньядан кечкен 
бинълернен къартларымыз зенгин халкъ агъыз иджады нумюнелерини 
озьлеринен алып кеттилер. Бу ишни тешкиль этмектен биз аджиз эдик. 
Эбет шу дургъунлыкъ ве сюрьгюнлик шараитинде бизим миллий 
медениетимиз, фольклорымыз кимге керек эди. Ялынъыз фольклорнынъ 
эмиетини анълагъан айры тешеббюсчилер озьлерининъ бильгиси ве 
ыдырынувларынен базы бир ишлер яптылар. 

Эвеля, шуны айтмалы ки, 1957 сенеси «Ленин байрагъы» газетасы 
чыкъып башлагъандан газетада мунтазам суретте халкъ агъыз 
яратыджылыгъынынъ чешит жанрларындан — чынълардан, манелерден, 
аталар сёзлеринден, масаллардан, тапмаджалардан, эфсанелерден, 
дестанлардан, лятифелерден, халкъ йырларындан нумюнелер берилип 
келинди. Газетада хусусан аталар сёзлери ве айтымлар эм де чынълар ве 
манелер, лятифелер чокъ басыла эди. Бу нумюнелерни чешит ерлерден 
чешит адамлар топлап ёллай эдилер. Бу саада хусусан белли 
фольклорджылар Самедин Бекиров, Абдураман Бари Аджимендили, 
Умер Меджит, Абселям Османов, Зекерья Болатов, Абдулла Оразлы, 
Нурие Люманова, Зекерья Решидов, Мустафа Абдулкъадыр, Мамбет 
Болатов, Сеттар Зиядинов ве бунынъ киби де белли чынъджылардан 
Сабрие Селяметова, Айше Аблязизова, Урмус Къутуб-заде, Эдем 
Билялов, Фахрий Аблаев, Сеит-Нафе Муртазаев, Алядин Аджитаров, 
Джафер Къуртсеитов ве дигерлер дегерли хызмет эттилер.Бу иште 
фольклор топлагъанлардан Шевкет Душаев, Ибраим Майджы, Къадыр 
Велиев, Иса Аблякимов, Асибе Асанова, Решид Аметов, Сеитхалиль 
Хайсер, Февзие Рогаева, Юсуф Решидов, Ильмий ве Хыдыр 
Ильясовлар, Фахри Сахтара, Эмине Смедляева, Фахри Мухтедиев, 
Казибе Аджимуратова, Джеваире ве Сейяре Меджитовалар ве дигерлер 
де фааллик косьтердилер. 

Оларнынъ бу алидженап фаалиетлери саесинде пек чокъ фольклор 
материалларымыз, халкъ агъыз яратыджылыгъынынъ пек чокъ 
нумюнелери газетада басылып сакъланып къалдылар. 

1976 сенеси «Йылдыз» альманахы ве 1980 сенеси о журнал олып чыкъып 
башлагъан сонъ исе журналда да фольклор нумюнелери басылмасы девам 
эттирильди. Журналда хусусан халкъ масалларындан чокъ нумюнелер 
басылды. «Саранбай ве Таймаз», «Джиренче», «Къоркъакъ батыр», 
«Аювкъулакъ огълан», «Алтын алма», «Авджы Амет», «Тылсымлы таз 
огълан», «Учь гогерджин», «Учь тылсым», «Чамашырджы огълан» киби 
масаллар шу джумледендир. Журналда бунынънен бирге аталар 
сёзлеринден, лятифелерден, эфсанелерден ве дестанлардан да нумюнелер 

берильгендир. Меселя, «Дердиёкъ ве Зульфисия» дестаны (3. Ахтемова 
язып алгъан), «Къойташ-дере» эфсанеси (Хыдыр ве Ильмий Ильясовлар 
азырлагъан), «Эдиге бий» дестаны (Кемал Къонъуратлы азырлагъан), 
«Ашыкъ Умернинъ васиети» (ривает, язып ёллагъан Къадыр Велиев) ве 
иляхре. Масалларны топлавда хусусан белли тиль ве эдебиятчы 
эрбабымыз Зедла Акъсакъов, Субхи Вапиев, Али Билялов, Мемет 
Ибраимов фааллик косьтердилер. 

Сюрьгюнлик шараитында тилимизни, миллий аньанелеримизни 
сакълавда халкъ агъыз яратыджылыгъынынъ ролюне эмиет берилерек 
дженктен сонъ ана тилимизде чыкъарылгъан ильки китап «Татар халкъ 
масаллары» джыйынтыгъы олды. Языджы Риза Фазылнынъ чокъ 
йыллыкъ гъайрети саесинде топлангъан материаллардан 1971 сенеси 
къырымтатар аталар сёзлери («Къайда бирлик — анда тирилик») ве 1975 
сенеси «Манелер ве чынълар» джыйынтыкълары дердж этильди. 
Эдебиятымыз тарихында биринджи кере буюк колемде айры китап олып 
чыкъкъан аталар сёзлери ве чынълар да бу джыйынтыкъларда мевзу 
боюнджа айры болюклерге болюнгенлер. Ташкент педагогика 
институтынынъ оджасы Джафер Бекиров «Татар фольклоры» (1975) ве 
«Къырымтатар халкъ агъыз яратыджылыгъы» (1988) дерсликлерини, 1980 
сенеси исе «Дестанлар» джыйынтыгъыны чыкъарды. Языджы Аблязиз 
Велиев 1976 сенеси Рефат Ахтемовнен бирликте «Ахмет ахай» лятифелери 
джыйынтыгъыны, 1988 сенеси исе Шевкет Асановнен бирликте 
«Тапмаджалар» джыйынтыгъыны, 1990 сенеси «Акъыллы кирпинен 
айнеджи тильки» масаллар китабыны нешир эттирди. Ана тилини 
огренген мектеп талебелери ичюн, Ташкент педагогика институтынынъ 
къырымтатар тили ве эдебияты болюгининъ студентлери ичюн ве умумен 
халкъымызнынъ миллий рухуны, аньанелерини сакълав ичюн бу 
джыйынтыкъларнынъ ве дерсликлернинъ къыймети пек буюк эди. 

Бойле фольклор китаплары эдебиятнынъ инкишафы ичюн буюк 
эмиетке малик олувынен бирге, халкъ тилини огренюв ве сакълавнынъ 
къыйметли вастасыдыр. Шунынъ ичюн бу китапларнынъ эр бири 
окъуйыджыларда буюк меракъ догъура ве бу ишни фааль девам эттирмек 
керек. Бу шунынъ ичюн керек ки, вакъыт кечтикче, уйкен несиль омюрнен 
ведалашмакъта, яшлар исе бу къыйметли байлыкъны менимсеп 
етиштирамайлар. Халкъ арасында, тек базы бир адамларнынъ 
хатырасында сакъланып къалгъан бу байлыкъны имкяны олгъан 
дереджеде тез топламакъ ве оны умумхалкъ вариетине чевирмек эр бир 
языджынынъ, эр бир зиялынынъ боюн-борджудыр. 

Фольклор саасында белли бир ильмий-тедкъикъат ишлери де алынып 
барылды ки, бунда фааль хызмет косьтерген екяне алимимиз Рефикъ 
Музафаров олды. Озюнинъ чокъ йыллыкъ ильмий-араштырув Ве 
яратыджылыкъ фаалиетини о къырымтатар фольклорына багъышлады. 
Бу саада Джафер Бекиров ве Риза Фазыл да семелери хызмет эттилер. 


РЕФИКЪ МУЗАФАРОВ 1928 сенеси декабрь 28-де Къырым 
АССР Акъшейх районындаки Буюк-Ас коюнде догъды. Сюрьгюнлик 
вакътында онынъ къорантасы Уралгъа тюшти ве 1946 сенеси 
Озьбекстангъа кочип кельди. Рефикъ мында Чырчыкъ шеэринде заводгъа 
ишке кирди. 1957 сенеси о Ташкент педагогика институтынынъ рус тили 
ве эдебияты факультетининъ гъиябий болюгини битирди. Буюк бир 
исрарлыкънен къырымтатар аталар сёзлерини топлап, оларны огренип, 
тедкъикъ этип, 1960 сенеси Къазанда фольклоршнаслыкъ боюнджа 
«Къырымтатар аталар сёзлери» мевзусында диссертация къорчалады. 
1967 сенеси исе Баку шеэринде «Къырымтатар фольклоры ве онынъ шаркъ 
славянларынынъ халкъ агъыз шиириетинен багъы» мевзусында 
докторлыкъ диссертациясыны къорчалады ве къырымтатар филологиясы 
боюнджа биринджи илимлер докторы олды. Бу къырымтатар 
фольклоршнаслыгъында биринджи кере япылгъан бойле буюк ильмий 
иш эди. 1969 сенеси исе онъа профессор ильмий унваны берильди. Айны 
шу девирлерде яни 1959 сенеси Къазанда онынъ «Татарские народные 
пословицы. О крымскотатарских пословицах» адлы китабы, 1966 сенеси 
Саратовда «Русско-тюркские фольклорные связи» адлы ве Мелекес 
шеэринде «Очерки фольклора тюрков» адлы китаплары нешир этильди. 

Рефикъ Музафаров Русча-къырымтатарджа (20 бинъ сёзлюк) ве 
Къырымтатарджа-русча (15 бинъ сёзлюк) лугъатлар азырлагъан эди. Бу 
лугъатларны СССР Илимлер академиясы Тильшнаслыкъ институтынынъ 
тюркий тиллер секторы неширге тевсие эткен эди. Лякин олар дюнья юзю 
корип оламадылар. Чюнки Рефикъ Музафаров бу девирде фааль суретте 
халкъ миллий арекетинде иштирак этмекте эди ве энди КГБнинъ даимий 
назары алтында булунмакъта эди. 1972 сенеси «Труд» газетасында 
«Професор получает «неуд» серлевалы ифтиралы макъале басылгъан сонъ 
о профессорлыкъ фаалиетинден махрум этильди. Лякин онъа озь 
вакътында профессор унваныны берген Джамбул педагогика 
институтынынъ ильмий совети 1978 сенеси бу къарарны ред этти ве 
Музафаровнынъ профессорлыкъ унваныны лягъув этмек ичюн себеп 
олмагъаныны къайд этти. 

Амма йыллар девамында онъа Ангрен, Горловка, Тобольск педагогика 
институтларында озь зенааты боюнджа иш бермедилер. 1968 сенеси оны 

Ташкент педагогика институтындан иштен чыкъардылар, онынъ 
эсерлерининъ басылмасыны ясакъ эттилер. Профессорны СССР Илимлер 
академиясы Тарих институтынынъ архив фондларындан файдаланмакъ 
укъукъындан махрум эттилер. Профессоргъа Кефеде яшагъан омюр 
аркъадашы Азолия Короткаянынъ квартирасына прописка олмагъа 
дефаларджа ред эттилер. Бу меселе тек 1987 сенеси аль олунды. 

Рефикъ Музафаров 1990—1994 сенелери Къырымда, Айше 
Сеитмуратованынъ малиевий ярдымынен башта афтада бир кере, 
сонърадан айда бир кере чыкъкъан «Ватан» меджмуасыны нешир этти. 
Меджмуанынъ саифелеринде халкъымызнынъ тарихы, тили ве 
медениетине даир меселелер айдынлатылды, къырымтатар халкъы 
акъкъында язылгъан ялан, ифтира макъалелерге реддиетлер дердж 
ЭТИЛЬДИ. 

1993 сенеси Музафаровнынъ рус тилинде эки джылтлы «Къырымтатар 
энциклопедиясы»нынъ 1-инджи джылты, 1995 сенеси 2-нджи джылты 
неширден чыкъты. Бу — алимнинъ чокъ йыллыкъ иджадий эмегининъ 
нетиджесидир. Бу энциклопедия ичюн 2001 сенеси онъа Къырым Мухтар 
Джумхуриетининъ Девлет мукяфаты берильди. 

1991 сенеси Рефикъ Музафаров Къырымтатар халкъы П 
Къурултайынынъ делегаты олды ве Къурултайда Меджлис азасы олып 
сайланды. Меджлисте медениет, тиль, дин меселелери боюнджа 
болюкнинъ мудири олды. 1998 сенеси Р. Музафаровнынъ 70 йыллыгъы 
тантаналы суретте къайд этильди. Лякин, теэссюф ки, козьлери 
сакъатлангъаны себебинден алим сонъки йылларда иджат этмектен 
махрум олды. 

Алимнинъ бутюн ильмий ве публицистик фаалиети тилимизге ве 
эдебиятымызгъа дегерли хызмет этип кельди ве даа этеджектир. 


ДЖАФЕР БЕКИРОВ | 1935, июнь 9— 1998, июль 7). Къырымнынъ 
Куйбышев районындаки Къаралез коюнде догъды. Генчлиги 
гъурбетликте — Озьбекстанда кечти. 1960 сенеси Низамий адына Ташкент 
Девлет педагогика институтынынъ рус тили ве эдебияты факультетини 
битирип, Сырдарья виляетинде оджалыкъ фаалиетини башлады. 1968 
сенеси Чырчыкъ шеэриндеки мектепте айны вазифеде чалышты. Сонъра, 
озю окъугъан педагогика институтында СССР халкълары эдебияты 
кафедрасынынъ уйкен оджасы, 1970-инджи йылдан шу институтта окъув 
болюгининъ мудири олып чалышты. 1981 сенесинден исе къырымтатар 
тили ве эдебияты кафедрасынынъ доценти вазифесинде булунды. 

1990 сенеси Къырымгъа къайтып кельди ве Ташкенттен Акъмесджит 
девлет университетине авуштырылгъан къырымтатар тили ве эдебияты 

болюгинде ишини девам эттирди. Мында о филология факультети 
деканынынъ муавини, къырымтатар эдебияты кафедрасынынъ мудири, 
доцент вазифелерини омрюнинъ сонъуна къадар алып барды. 

Къырымтатар фольклористикасы саасында йыллар бою исрарлыкънен 
чалышкъан Джафер Бекиров къырымтатар фольклоры ве эдебияты 
тарихы боюнджа эм мектеп талебелери ичюн эм де алий окъув 
юртларынынъ къырымтатар тили ве эдебияты болюклери ичюн бир сыра 
дерсликлер ве хрестоматияларнынъ: «Татар фольклоры» дерслик- 
хрестоматия (1975), «Эдебият тарихы» — 8-инджи сыныфлар ичюн 
дерслик-хрестоматия (1982), «Дестанлар», «Къырымтатар халкъ агъыз 
яратыджылыгъы» — хрестоматия (1991), «Къырымтатар халкъ агъыз 
яратыджылыгъы» (дерслик), «Бала фольклоры» (1993), «Къырымтатар 
бала эдебиятынынъ хрестоматиясы» (1998) ве дигер китапларнынъ тертип 
этиджиси яхут муэллифидир. 

Теджрибели оджа, орта ве алий тасилининъ тешкилятчысы, 
къырымтатар фольклоры ве эдебияты тарихынынъ тедкъикъатчысы 
Джафер Бекировнынъ иджадий фаалиети бугуньде ватанымызда миллий 
тасилимизни, медениетимизни тиклев джерьянына хызмет этмекте. 

Эдип 1998 сенеси июль 7-де Акъмесджитте вефат этти ве Абдал 
мезарлыгъында дефн олунды. 


Дженктен сонъки яни сюрьгюнлик девринде халкъ агъыз 
яратыджылыгъы нумюнелерини топлав саасында энъ фааль иджат 
эткенлерден ве дженктен эвельки халкъ кедайларынынъ иджадыны 
исрарлыкънен девам эткенлерден бири Озьбекстаннынъ Чырчыкъ 
шеэринде яшагъан Аджи-Султан Мустафаева эди. 


АДЖИ-СУЛТАН МУСТАФАЕВА 7209 сенеси декабрь 22-де 
Кезлев уездининъ Болек-Аджи коюнде догъды. Кой мектебини битирген 
сонъ алты ай эсапчылар курсында окъуды. Акъайы дженкте эляк олды ве 
Аджи-Султан 1944 сенеси дёрт баланен ватандан сюрьгюн этильди. 
Озьбекстанда Чырчыкъ шеэринде яшады ве анда эсасен тикиджилик 
фабрикасында чалышты. 

Кой джыйынларында чынъламагъа, чынъ къайтарышмагъа севген, озю 
де чынълар уйдырып юрьген шенъ, джесаретли яш къыз янъы медениет, санат 
акъынтысына бутюн барлыгъынен къошула. Озюнде иджаткъа, санаткъа 
буюк севги ве истек дуйгъан Аджи-Султан о вакъытларда кой клубларында 
яшларнен берабер авескярлар тёгерегине къатнай, пьесаларда ойнай. Меселя, 
о «Аршын мал алан» пьесасында Гульчехра ролюни ойнагъан. 

Чынъламакъ ве чынъ уйдырмакъ авеслиги Аджи-Султангъа Раиме 
къартанасындан кечкен олса керек. О, 106 яш яшагъан къартанасындан 
пек чокъ чынълар, манелер, масаллар эшитип, оларны зеининде сакълагъан. 
О, топлагъан чынълары ве манелерининъ чокъусыны 1960— 1970-инджи 
сенелерде мунтазам суретте «Ленин байрагъы»нда бастырды ве бунынънен 
халкъ агъыз яратыджылыгъы хазинемизни байытув, оны эбедийлештирюв 
ишине дигер бир чокъ активистлернен бир сырада салмакълы иссе къошты. 

Аджи-Султан Мустафаева эм фольклор топлады, эм де озю чокъ земане 
чынълары, манелер, бейитлер, шиирлер яратты. Онынъ эсерлеринде 
халкънынъ аяты, эмеги, фен ве техниканынъ теракъкъияты, эмекдар 
халкънынъ къазанчлары, кяинатны менимсевде эльде этильген гъалебелер 
акс олуна. Онынъ язгъан земане чынъларынынъ, шиирлерининъ мевзулары 
адларындан корюнип тура: «Космонавтларгъа», «Къаранфиль», «Земане 
чынълары», «Памукъчы къыз» ве иляхре. «Памукъчы къыз» шииринде о 
ойнамагъа, йырламагъа севген бу къызны «акъ тарлагъа тюшкен сонъ, 
ишлемеге (де) бильген» бир къарамандыр, дей: 


Сайгъы-рагъбет тилинде, 
Кучь-къувет бар элинде. 
Танъ аткъанда зан бойлар, 
Оглюклери белинде. 


Аджи-Султан кедай балалар ичюн де бир сыра гузель шиирлер 
уйдырып язды. «Тавшан», «Аязда» киби шиирлери шу джумледендир. 


Меним адым тавшандыр, 
Турмушым эп зияндыр. 
Къапыстаны пек севем, 

Бир къуванчым бостандыр, — 


дей «Тавшан» шиирининъ къараманы озю акъкъында. Бойле эсерлер 
балаларны эглендире ве оларгъа айванлар акъкъында меракълы 
малюматлар бильдирелер. 

92 яшында ватангъа къайтып келип, Кезлевде яшагъан Аджи-Султан 
Мустафаеванынъ иджады ве онынъ ады сюрьгюнлик деври 
фольклорджылыгъымызда мунасип ер аладжакътыр. 


ЭДЕБИЯТШНАСЛЫКЪ ве ТЕНКЪИД саасында да дженктен сонъки 
йылларда белли ишлер япылды: М. Къошджанов Шамиль Алядиннинъ, 
Джемиль Сейдамет Ыргъат Къадырнынъ ве Абдулла Дерменджининъ, 
Абдулла Балич Юсуф Болатнынъ «Эдебий портрет»лерини яраттылар, 

эдебиятымызнынъ тарихы ве онынъ жанрлары акъкъында тедкъикъатлар 
япылды. Белли эдиплер А. Алтанълы, А. Дерменджи, Э. Шемьи-заде, 
Ш.Алядин, 3. Джавтобели къырымтатар эдебиятынынъ чешит 
тарафларына багъышлангъан макъалелернен чыкъышта булундылар. 
Сафтер Нагаев къырымтатар романы ве къырымтатар повести акъкъында 
айры тедкъикъатлар япты, Айдер Осман бала эдебияты акъкъында язды, 
яш тедкъикъатчы Исмаил Керимов Умер Ипчининъ яратыджылыгъы 
боюнджа диссертация къорчалады. Бойледже, эдебиятшнаслыкъ саасында 
баягъы йылышувлар олгъан эди. Бир сыра аркъадашлар эдебиятымызнынъ 
корюмли векиллерининъ яратыджылыкълары акъкъында макъалелер 
яздылар, айры китаплар чыкъардылар. А. Дерменджининъ «Аят ёлунен» 
(1973), Э. Шемьи-заденинъ «Омюр ве яратыджылыкъ» (1974), «Халкъ 
хызметинде» (1977), Ш.Алядиннинъ «Юксек хызмет» (1983), 
3.Джавтобелининъ «Эдебият севдалары» (1983), А.Османнынъ «Осюв 
басамакълары» (1984), С.Нагаевнинъ «Яшлыкъкъа хас дуйгъунен» (1979), 
«Й ылнамелердеки излер» (1991), Сервер Арифовнынъ «Юрек давушы» 
(1987), И.Керимовнынъ «Теренлик» (1988), Черкез-Алининъ «Чокъ юрьген 
чокъ корер» (1991) серлевалы китапларыны тешкиль эткен эдебий 
макъалелер бу джумледендир. Мезкюр тедкъикъатымызны да белли дередже 
бу ишлернинъ нетиджеси деп эсап этмек мумкюн. 

80-инджи сенелерде эдебиятшнаслыкъ саасында даа бир муим адым 
атылды ки, буны умумен медениетимизнинъ салмакълы енъишлеринден 
бири эсап этмек мумкюн. Бу ХУП асырда яшап иджат эткен классик 
шаиримиз Ашыкъ Умер эсерлерининъ языджы Риза Фазыл тарафындан 
азырланып айры-айры китап оларакъ дердж этилювидир: |-инджи китап 
— «Ашыкъ Умер. Шиирлер вегъазеллер» (1988), 2-нджи китап — «Ашыкъ 
Умер. Ашыкънынъ йырлары» (1990). 

Эдебий тенкъид меселесине кельгенде исе бу энъ зайыф саамыздыр. 
Тенкъидий макъалелер ёкъ лереджеде аз языла. Чыкъкъан эсерлер кереги 
киби ве эр тарафлы талиль этилип, муэллифнинъ къазанчларына ве эсердеки 
эксикликлерге объектив суретте къыймет кесилип язылгъан джиддий 
макъалелер ёкъ. Бунда биз ялынъыз Эшреф Шемьи-заденинъ «Омюр ве 
яратыджылыкъ» (1974), «Халкъ хызметинде» (1977) джыйынтыкъларына 
кирген айры макъалелерини ве Алим Фетислямовнынъ 60-ынджы сенелерде 
«Ленин байрагъы»нда бастыргъан Амет Мефаевнинъ «Сёнмез севги» повести 
хусусында «Сёнмез севги акъкъында бир къач сёз» (1965. №41. Майыс 15), 
«Яш къырымтатар шаирлери акъкъында» (1966. № 54—55. Майыс 7—8), 
«Шаир Лёман Сулейманнынъ яратыджылыгъы акъкъында базы фикирлер» 
(1966. №94. Декабрь 9) киби бир сыра эдебий-тенкъидий макъалелерини къайд 
этмек мумкюн. Бир дередже олса да, бу саада къалем ишлеткен Сафтер 
Нагаевнинъ, Айдер Османнынъ, Сейтхалиль Сейдаметовнынъ, Абдулла 

Дерменджининъ, Шамиль Алядиннинъ, Зиядин Джавтобелининъ айры 
макъалелери де бу сырадандыр. 

Бу саада къалем ишлеткен истидатлы яшларымыздан бири СССР 
языджылары бирлигининъ азасы Сервер Арифов эди. О, бир сыра 
языджыларымызнынъ эсерлери акъкъында эдебий-тенкъидий макъалелер 
язып бастырды ве онынъ бу макъалелери 1987 сенеси «Юрек давушы» 
адынен айры китап этип чыкъарылды. 

Бу китапкъа кирген «Юксек гъаевийлик огърунда» серлевалы 
макъалесинде муэллиф бир сыра языджыларымызнынъ эсерлерини талиль 
этерек, оларгъа къыймет кесе, «Земаневийлик рухунда» серлевалы 
макъалеси исе Черкез-Алининъ яратыджылыгъына багъышлана. Китапта 
Эмиль Амитнинъ иджадына, Эрвин Умеровнынъ яратыджылыгъына 
багъышлангъан айры макъалелер ер алгъанлар. Бунынъ киби де китапкъа 
Амет Адильнинъ «Чам» адлы шиирлер джыйынтыгъы, Риза Фазыл ве 
Лютфие Софунынъ «Амет-ханнынъ йылдызы» адлы весикъалы повести, 
Аджи-Абла Эмировнынъ «Къызыл хачлы чадырлар» китабы, Абселям 
Ислямовнынъ «Йыллыр ве ёллар» адлы хатырлавлар китабы, Абдураман 
Молланынъ «Мушкуль ёллар» китабы ве дигер эсерлер акъкъында айры- 
айры макъалелери кирсетильгенлер. 

Умумен земане талапларына джевап берген кейфиетли тенкъид бир 
тарафта турсын, биз эдебияткъа белли бир хызмет этиджи адий, элементар 
тенкъидден биле махруммыз. Бойле вазиеттен эдебиятымызнынъ осюви, 
онынъ бедиий севиеси юкселюви, муэллифлернинъ ве хусусан яшларнынъ 
теджрибе эльде этюви, къалемлерининъ пишкинлешюви не дередже зарар 
корьгенини тасавур этмек къыйын дегиль. Чюнки тенкъид эдебиятнынъ 
къайракъ ташыдыр. Къайралмагъан пычакъ кеткен сайын насыл 
токъаллашса, тенкъиды олмагъан эдебият да эп токъаллаша ве озь 
кескинлигини, пишкинлигини, бедиий севиесини джоя. Бу вазиет озюне 
эдебиятчыларымызнынъ айрыджа дикъкъатыны джельп этмек керек. 


Эр анги эдебиятта ойле иджаткярлар да бар ки, олар озь гъайретлерини 
эдебий Әжерьяннынъ чешит сааларына догърулталар, эдебият багъыны 
чешит сой фиданларнен текмиллемеге эль уралар. Эм оларсыз 
эдебиятта даима недир етишмеген олур эди. Бизде бу джеэттен мезкур 
тедкъикъатнынъ муэллифлери олгъан Риза Фазылнынъ ве Сафтер 
Нагаевнинъ фадлиетлери характерлидир. Эр экисининъ де иджады 
зиядесиле эдебиятшнаслыкънен багълы олгъаны ичюн олар акъкъында 
малюматнынъ бу ерде берильмеси ляйыкъ танылды. 

РИЗА ФАЗЫЛ 1928 сенеси майыс 30-да Къарасувбазар 
районынынъ Барын коюнде кой оджасы къорантасында дюньягъа кельди. 
1944 сенеси сюрьгюнлик вакътында шимальге, Кострома областынынъ 
Макарьев районына тюшти ве осьмюрлейин дагъда чалышты. 1955 сенеси 
Костромада тиджарет техникумыны аля дипломнен битирип, 1955 сенеси 
имтиансыз Самаркъанд тиджарет институтына кирди. 1959 сенеси шу 
институтнынъ икътисадият факультетини битирди. 1959—1964 сенелери 
Къыргъызстаннынъ Ош шеэри тиджарет саасында озь зенааты боюнджа 
чалышты. 1965 сенеси Ташкентке кочьти ве шу йылдан башлап, 1980 
сенесине къадар «Ленин байрагъы» газетасында терджиман, эдебий хадим, 
эдебият ве санат болюгининъ мудири вазифелеринде булунды. 1980—1994 
сенелери «Йылдыз» журналында башта шиириет болюгининъ мудири 
олып, 1987 сенесинден исе журналнынъ месуль кятиби вазифесинде 
чалышты. 1992 сенеси Риза Фазыл муарриет коллективинен берабер 
Къырымгъа кочип кельди. 

Риза Фазылнынъ иджадий фаалиети 1964 сенеси «Ленин байрагъы»нда 
басылгъан «Арамтамакъ», «Отьмек» киби ильки шиирлеринден 
башлангъандыр. 1970 сенеси онынъ «Наврез» адлы биринджи шиирлер 
китабы басылып чыкъты. Бу девирде Риза Фазыл зиядесиле халкъ агъыз 
яратыджылыгъы нумюнелерини топлавнен мешгъуль ола ве нетиджеде о 
1971 сенеси «Къайда бирлик — анда тирилик» адынен къырымтатар 
аталар сёзлери джыйынтыгъыны чыкъармагъа наиль ола. 1975 сенеси исе 
«Манелер ве чынълар» джыйынтыгъыны чыкъара. Сюрьгюнлик девринде 
тилимизни сакълап къалмакъ ичюн бойле джыйынтыкъларнынъ, 
китапларнынъ ролю пек буюк олгъандыр. 

Риза Фазылнынъ иджадий хусусиети шундан ибарет ки, о земане 
эдебиятымызда эм шиириетте, эм несирде, эм фольклорджылыкъта, эм 
терджиме саасында, сонъки йылларда исе эм эдебиятшнаслыкъ саасында 
эм де эвельки классик шаирлеримизнинъ иджадий асабалыгъыны халкъ 
вариетине чевирюв киби гъает муим ишлерде фааль иджат этип кельмекте. 
Яни о бу девирде, бу куньде эдебиятымыз, медениетимиз ичюн не зарур 
олса, озь бильгиси ве къуветини шунъа сарф этмек керек деп таный ве 
ойле де япып кельди. Онынъ мектеплерде къырымтатар балаларына ана 
тили дерслери берилип башлангъанда талебелер ичюн тертип этип 
чыкъаргъан «Тувгъан эдебият» дерслиги (1976), къырымтатар 
къадынларынынъ дженкте, партизанлыкъта, гизли тешкилятларда фааль 
иштиракине багъышлап тертип эткен «Аналар яш экенде» очерклер 
джыйынтыгъы (1977), «Садыкълыкъ» адлы очерклер китабы (1979), 
Л.Софунен берабер Советлер Бирлигининъ Эки дефа Къараманы Амет- 
хан Султаннынъ аяты ве дженкявер ёлуна багъышлап язгъан «А мет- 
ханнынъ йылдызы» весикъалы повести (1982) ве, ниает, онынъ еди-секиз 

йыллыкъ иджадий эмегининъ нетиджеси олгъан ХУІІ асыр классик 
шаиримиз мешур Ашыкъ Умернинъ эки китабыны азырлап чыкъарувы, 
онынъ эсерлерини эдебиятымызнынъ вариетине чевирюви — булар эписи 
азырки девир эдебиятымызнынъ инкишафы ичюн гъает муим эмиети 
олгъан ве окъуйыджыларнынъ истек ве талапларыны къанаатлендирювге 
догърултылгъан семерели иджадий хызметтир. Риза Фазылнынъ 
эдебиятымыздаки ери де эсасен бойле хызметлеринен бельгилене. 

1980-инджи йылларда Риза Фазыл эски девир къырымтатар шиириети 
нумюнелерини араштырув ве оларны огренювнен мешгъуль ола ве 
нетиджеде языджы Сафтер Нагаевнен бирликте къырымтатар 
эдебиятынынъ тарихына аит материаллар топлап, «Къырымтатар 
эдебиятынынъ тарихына бир назар» серлевалы монографиясыны яза. 
«Йылдыз» журналынынъ 1988—1989 сенелери санларында басылгьан бу 
эсерде биринджи кере къырымтатар эдебиятынынъ ильки ирмакъларындан 
башлап (ХИ—ХИТ асырлар) сонъки девиргедже отип кечкен чокъ асырлыкъ 
ёлу къаплап алынгъандыр. Элинъиздеки мезкур китап иште шу эсернинъ 
бир сыра янъы малюматларнен толдырылгъан ве олдыкъча кенишлетильген 
нешридир. Бунынъ киби де Риза Фазыл «Йылдыз» журналынынъ 
саифелеринде окъуйыджыларны биринджи олып эски девир шаирлеримиз 
Махмуд Къырымлы, Усеин Кефевий, Гъазаий, Мухаммед Кямиль, Менъли 
Герай ве дигер къадимий девир шаирлеринен ве оларнынъ эсерлеринен 
таныш этти. 

Риза Фазылнынъ сонъки буюк ишлеринден бири шу ки, о къырымтатар 
эдебияты ве динимиз тарихында биринджи олып, бутюн дюнья 
мусульманларынынъ мукъаддес китабы олгъан Къур'ан-ы Керимни 
къырымтатар тилине чевирип, оны 1991—1994 сенелери девамында 
«Йылдыз» журналында дердж эттирди. 1998 сенеси исе оны «Къур'ан-ы 
Керим. Къырымтатарджа изаатлы терджимеси» адынен айры китап этип 
чыкъармагъа наиль олды. Ватангъа кельген сонъ Риза Фазыл диний урф- 
адетлеримиз мевзусында чалышувыны девам эттирди ве 
муэллифдашлыкъта 1996 сенеси «Буюрынъыз дуагъа» китабыны, 1997 
сенеси «Иляхийлер» джыйынтыгъыны, 1999 сенеси исе «Мевлюд шериф 
ве иляхийлер» джыйынтыгъыны нешир эттирди. Эдип 1995 сенеси Къырым 
мусульманларынынъ І Къурултайында Тефтиш комиссиясынынъ азасы 
оларакъ, 1999 сенеси олып кечкен П Къурултайда исе Тефтиш 
комиссиясынынъ реиси этип сайланды. 

Сонъки девирде о айны вакъытта языджы Сафтер Нагаевнен берабер 
«Къырымтатар шиириети антологиясы» узеринде чалышмакъта. Бу 
эсернинъ айры парчалары махсус азырланып, «Йылдыз» журналында 
дердж олунды. 

Риза Фазыл йырджы шаир оларакъ да беллидир. Онынъ бестекяр Февзи 

Алиевнен берабер язгъан «Амет-хан», «Аналар яш экенде», «Акъан сувлар» 
ве дигер йырлары саналарда йылларнен иджра олунып кельди. «Амет-хан» 
йыры исе эм Озьбекстанда отькерильген республика конкурсынынъ 
мукяфатыны къазангъан эди, эм де Къырым композиторлары бирлигининъ 
мукяфатыны къазанды. Ватангъа кельген сонъ исе белли бестекяр Сервер 
Какуранен берабер «Адалет маршы»ны яздылар. 

1991 сенеси о П Къурултайнынъ делегаты олды, Къурултайда исе 
Къырымтатар халкъы Меджлисининъ азасы олып сайланды. 

Риза Фазылнынъ бутюн иджадий фаалиети халкъымызнынъ 
медениетини, тили ве эдебиятыны сакълавгъа ве инкишаф эттирювге 
багъышлангъандыр. Къырымтатар эдебияты саасында чокъ йыллыкъ 
фаалиети ичюн 1989 сенеси онъа Озьбекстанда нам къазангъан медениет 
хадими унваны берильди. О 1975 сенесинден СССР языджылары 
бирлигининъ ве 1993 сенесинден Украина языджылары миллий 
бирлигининъ азасыдыр. 


САФТЕР НАГАЕВ 1941 сенеси янворь 7-де Къырымнынъ Алушта 
районындаки Кучюкозен коюнде догъды. Бабасы дженк арфесинде 
хасталанып вефат эте. 1944 сенеси 3 яшында бала янъгъыз къалгъан 
анасынен берабер Озьбекстангъа сюрьгюн этильгенде, Фергъана 
виляетиндеки Ленинград районына тюше. Анда о орта мектепни битирип, 
1957 сенеси Ташкент девлет университетининъ журналистика 
факультетине кире. Сонъра гъиябий болюкке авушып оджалыкъ япа. 1963 
сенеси университетни битирип, арбий хызметини де эда эткен сонъ, 1965 
сенеси «Ленин байрагъы» газетасына ишке давет этиле. Матбуатта онынъ 
ильки хаберлери, макъалелери, очерклери озьбек газеталарында та 1953 
сенесинден басылып башлангъан эди. 

Иджадий фаалиетини эрте башлагъан Сафтер Нагаев университетни 
битиргенде, диплом ишини «Ленин байрагъы» газетасында эдебият 
меселелери» мевзусына багъышлады. Бойледже, 1965 сенесинден «Ленин 
байрагъы»нда эдебий хадим, сонъра болюк мудири олып чалышкъан эдип, 
1987 сенеси Озьбекстан ССР языджылар бирлигине къырымтатар 
эдебияты боюнджа эдебий меслеатчы вазифесине авушты. Бу ерде о, 
Озьбекстан языджылары бирлиги янындаки къырымтатар эдебияты 
кенъешининъ реиси эм де Озьбекстан языджылары бирлиги идаресининъ 
азасы, онынъ миллий эдебиятлар боюнджа месуль кятиби олды. 

Газетада чалышыр экен, Сафтер Нагаев озюнинъ очерклеринен, 
публицистик макъалелеринен окъуйыджыларнынъ дикъкъатыны джельп 
этти. Эдебиятшнаслыкъ ве эдебий тенкъид боюнджа макъалелери исе онынъ 
бедиий тефеккюр саиби, бедиий эсерлерни талиль этмеге къабилиетли 

олгъаныны косьтердилер. Уйкен несиль эдиплеримиз онынъ бу 
къабилиетини сечтилер ве онъа самимийликнен къол туттылар. Бойледже 
о, очерклер ве публицистик макъалелернен бир сырада, эдебий тенкъиднен 
де джиддий огърашып башлады, озь акъранлары олгъан яш 
языджыларнынъ яратыджылыкълары ве айры эсерлери акъкъында 
макъалелер язды. Сонъра исрарлы араштырувлар саесинде къырымтатар 
романы ве къырымтатар повестининъ шекилленюв ёллары ве инкишафы 
акъкъында айры монографиялар яратты. Онынъ эдебий-бедиий 
макъалелери 1979 сенеси дердж олунгъан «Яшлыкъкъа хас дуйгъунен» адлы 
джыйынтыгъыны тешкиль эттилер. Джыйынтыкъкъа озюнинъ 
акърандашлары олгъан яш несирджилерден Айдер Осман, Урие Эдемова, 
Эрвин Умеров ве Эмиль Амитнинъ озьлерине хас иджат усуллары талиль 
этиле. 

Сафтер Нагаев эдебият алемине адымлар экен, бу муреккеп алемде 
озь ёлуны, озь усулыны, озь мевзусыны тапа бильди. Бу исе онъа земане 
эдебиятымызда озюне хас ер ишгъаль этмеге имкян берди. 

Иджадий фаалиети эп кенишлеген Сафтер Нагаев етмишинджи 
йылларда эдебий асабалыгъымызны огренюв ве тедкъикъ этюв ишинен 
темелли огърашып башлады. Языджы Сеитумер Эминнен берабер дженкте 
эляк олгъан 12 къырымтатар эдибининъ эсерлерини топлап, оларнынъ 
фото-суреглери ве озьлери акъкъында къыскъа малюматларнен берабер 
«Он экилернинъ хатиреси» адлы джыйынтыкъны нешир эттирди. 
Эдебиятымызнынъ классиклери Абдулла Лятиф-заде, Мемет Ниязий, 
Мамут Недим, Джафер Гъафар, Асан Чергеев, Ильяс Тархан, Ибраим 
Бахшыш ве дигерлерининъ яратыджылыкъларыны фааль огренип, олар 
акъкъында макъалелер язып кельмекте.. 

Чокъ йыллар девамында мешур алим ве шаиримиз Бекир Чобан- 
заденинъ ильмий-иджадий фаалиетини огренип кельди ве онынъ аяты ве 
фаалиетипе багъышлангъан «Медений инкъиляп аскери» адлы весикъалы 
повесть догъурды. Чобан-заденинъ аяты ве фаалиетини огренмек ичюн о 
Венгриягъа барды, анда Чобан-заденен берабер окъугъан профессор 
Ласло Рошанини тапып онынънен корюшти, Тюркиедеки эрбапларнен 
язышты. Бу язышмаларны козетип тургъан КГБ-нинъ тазыйкъынен олса 
керек, языджылар бирлигине къабул олунгъан Сафтер Нагаевнинъ 
азалыгъыны Москвада учь йылгъадже тасдикъламадылар. Сафтер Нагаев 
тек эдебиятшнас ве эдебий тенкъидчы дегиль, белли замандашларымыз, 
эмек адамлары акъкъында бедиий очерклер ве повестьлернен чыкъышта 
булунып, весикъалы эсерлер устасы оларакъ да танылды. Бойле 
эсерлерининъ эксериети онынъ «Гонъюльге якъын адамлар» (1972), 
«Федакярлыкъ» (1976), «Сахралар алеви» (1983), «Бинъ бир олюмни 
енъип» адлы джыйынтыкъларыны тешкиль эттилер. 


533 


Замандашларымызнынъ бедиий суретлерини яратувдаки гъайретине 
ляйыкъ къыймет кесилип, «Федакярлыкъ» джыйынтыгъына кирген 
очерклери ичюн онъа 1975 сенеси Озьбекстан Журналистлер бирлигининъ 
мукяфаты берильди. 

Эдебиятымызда даа кереги киби айдынлатылмагъан экинджи джиан 
дженки мевзусыны ишлевде де Сафтер Нагаевнинъ иссеси салмакълыдыр. 
Дженктен сонъ чокъ йыллар Аджимушкъай таш къобаларында 
дженклешкенлернинъ арасында къырымтатарлар ёкъ эди деген фикир 
укюм сюре эди. Бу фикирнинъ янълышлыгъыны исбат этмек ичюн эдип 
чокъ гъайрет этти. Архивлерни къарыштырувы, сагъ къалгъан 
партизанларнен корюшювлери, араштырувлары, Керчь янындаки таш 
къобаларда булунувы саесинде онынъ «Бинъ бир олюмни енъип» (1987) 
адлы весикъалы повести догъды. Повестте Аджимушкъай таш 
къобаларында фашистлернен амансыз дёгюшкен къырымтатарларнынъ 
дженкявер арекетлери озь аксини тапты. Бу эсер 1987 сенеси энъ яхшы 
эсерлернинъ республика конкурсында Озьбекстан ССР Девлет матбуат 
комитети ве языджылар бирлигининъ экинджи мукяфатынен 
такъдирленди. Онынъ «Достлукъ мешъали» адлы умумий 
джыйынтыкъкъа кирген «Адамлар къуванчынен яшай» серлевалы очерки 
исе шу джыйынтыкънен берабер Озьбекстан ССР Министрлер 
Советининъ биринджи мукяфатыны къазанды. 

Озь ишине изченликнен ве себатнен янашмагъа алышкъан Нагаевге 
къырымтатар эдебиятынынъ тарихынен якъындан меракъланувы 
бугуньки эдебиятымызнынъ талилинен де джиддий огърашмагъа ярдым 
эте. Онынъ Риза Фазылнен берабер, йыллар девамында топлангъан 
материаллары эсасында мейдангъа кетирильген «Къырымтатар эдебияты 
тарихына бир назар» серлевалы монографиясы («Йылдыз» журналынынъ 
1988—1989 сенелери санларында басылды) эдипнинъ бу саада семерели 
иджат эткенини косьтере. 

1991 сенеси Сафтер Нагаевнинъ «Йылнамедеки излер» адлы 
джыйынтыгъы басылып чыкъты. Эдебиятымызнынъ кечмиш деврине 
багъышлангъан бу джыйынтыкъкъа языджынынъ «Роман ве заман» 
монографиясы, Бекир Чобан-заде акъкъында «Медений инкъиляп аскери» 
адлы весикъалы повести, Абдулла Лятиф-заде хусусында «Янъы омюр 
йырджысы» серлевалы эдебий сурети, Исмаил Гаспринскийнинъ 
меслекдеши, асрымызнынъ башында фааллик косьтерген белли медениет 
эрбабы, намлы матбааджымыз Ильяс мырза Борагъанскийнинъ 
фаалиетине багъышлангъан «Йылнамедеки излер» адлы тедкъикъаты 
кирсетильген. «Ёш гвардия» нешрияты исе онынъ «Бинъ бир олюмни 
енъип» ве «Буз устюндеки фарадей» адлы повестьлерини озьбек тилинде 
дердж этти. 

СССР языджылары бирлигининъ, шимди исе Озьбекстан языджылары 
бирлигининъ азасы олгъан Сафтер Нагаев Озьбекстанда чалышкъан 
екяне языджымыз оларакъ, анда къырымтатар эдебиятыны тешвикъат 
этювде чокъ файдалы ишлер япып кельди. О озюнинъ «Исмаилбейнинъ 
Туркестан сефери» эсерини эм тюркчеге чевирип Тюркиеде бастырды, эм 
де озьбек тилинде бастырды. Исмаил Гаспринскийнинъ «Дар ур-Рахат 
мусульманлары» романыны, Эрвин Умеровнынъ «Къара поездлер» 
икяелер сечимини озьбек тилине чевирип нешир эттирди. Бу хызметлери 
ичюн о, Озьбекстан языджылары бирлигининъ Ахмад Яссавий адына 
халкъара мукяфатынынъ саиби олды. Сонъки йылларда о къырымтатар 
миллий арекетининъ акъсакъалы Мустафа оджа Халиловнынъ аятына 
багъышлангъан «Асыргъа мусавий омюр» повестини, академик 
А.Е.Крымский акъкъында «Эбедийликке укюм этильди» 
монографиясыны, языджыларымызнынъ омюринден «Дефтер четиндеки 
язылар» адлы миниатюралар китабыны язды. 

Сафтер Нагаев къырымтатар эдебиятыны тешвикъат этювде семерели 
фаалиети ичюн Озьбекстанда нам къазангъан медениет хадими фахрий 
унванынен такъдирленди, эдебиятлар достлугъыны инкишаф эттирюв 
огърунда фааль хызметлери ичюн 1998 сенеси Озьбекстаннынъ 


«Достлукъ» орденинен мукяфатланды. 1996 сенеси, о ПІ Къурултайнынъ 
делегаты олды. 


Сюрьгюнлик деври эдебиятымызнынъ эдебиятшнаслыкъ саасында муим 
иш япкъан бир иджаткяр даа бар ки, бу зенааты боюнджа эдебияттан 
узакъ олгъанына бакъмадан эдебиятымызда дегерли из къалдыргъан 
семетдешимиз Сеитгъазы Гъафаровдыр. 


СЕИТГЪАЗЫ ГЪАФАРОВ (1909—1987). Керчь уездининъ 
Сараймен коюнде догъа. Анасы-бабасы окъув-язувдан джаиль олсалар 
да, совет девринде озь балаларына бильги бермеге наиль олдылар. Агъасы 
Сеитякъуб Гъафаров оджа олды, мектеп директоры ве Керчь шеэри халкъ 
маарифи болюгининъ инспекторы вазифелеринде чалышты. Къыз 
къардашы Айше де оджа олды. Огълан къардашы Юсуф Гъафаров исе 
Ломоносов адына Москва университетини, сонъра Плеханов адына халкъ 
ходжалыгъы институтыны битирди. Сеитгъазынынъ озю 1931 сенеси 
Акъмесджитте рабфакны битире ве бир йылдан сонъ Ленинград 
политехника институтына кире. 1936 сенеси шу институтны битирген 
Сеитгъазыны Мурманск шеэриндеки геми япыджылыгъы ишханесине 
ёллайлар. Анда о 28 йыл девамында баш конструкторлыкъ болюгинде 

инженер-конструктор вазифесинде чалыша. 1966 сенеси пенсиягъа 
чыкъкъан сонъ Ленинградгъа къайтып келе ве анда яшай. 

Бу адамнынъ эсас хызмети шундан ибарет ки, Ленинградда яшар экен, 
о йыллар девамында китапханеге къатнап, Исмаил Гаспринский 
тарафындан чыкъарылгъан «Терджиман» газетасынынъ саифелеринде 
басылгъан, дикъкъаткъа ляйыкъ эсас макъалелернинъ библиографиясыны 
тертип эте. Арапча яхшы окъугъан ве белли дереджеде иджадий 
истидаткъа малик Сеитгъазы Гъафаров бу ишнинъ къыйметини анълап, 
онынъ илеридеки тедкъикъатчыларымыз ичюн ве умумен кечкен 
асырнынъ сонъунда Русиеде тюркий тильде екяне газета олгъан 
«Терджиман»нынъ ве онынъ нашири Исмаил Гаспринскийнинъ 
фаалиетинен меракълангъанлар ичюн сонъ дередже файдалы 
оладжагъыны яхшы билип, армай-талмай бу ишнинъ астындан чыкъа. 
Ве энъ муими — йылларнен топлагъан малюматлары эсасында Джафер 
Сейдаметтен сонъ къырымтатарлардан биринджи оларакъ Исмаил бей 
Гаспринскийнинъ аяты ве фаалиети акъкъында буюк колемли монография 
дереджесинде тарихий-публицистик очерк яза'. 

Сеитгъазы Гъафаров бир кунь миллий арекетимизнинъ етекчилеринен 
сыкъы багъы олгъан намлы семетдешимиз [ ранг капитаны Ибраим 
Рамазановнен субет вакътында халкъымызнынъ талийи ве 
медениетимизнинъ вазиети хусусында лаф ачылгъанда, онъа мураджаат 
этип, миллий арекетте мен де иштирак этмек истейим, халкъымыз ичюн 
мен не япа билем, деп сорай. Гъафаровны яхшы бильген Рамазанов онъа 
Ленинграддаки Салтыков-Щедрин адына китапханеге къатнап, улу 
медениет ве маариф эрбабымыз Исмаил Гаспринскийнинъ кениш 
фаалиетине аит материаллар топламакъны ве «Терджиман» газетасында 
басылгъан энъ муим макъалелернинъ джедвелини тизмекни теклиф эте. 

Та о девирде халкъымызнынъ миллий меселесининъ радикаль суретте 
чезилюви ичюн куреш тешеббюсчилеринден бири олгъан ве Москвагъа 
барып, бу меселе боюнджа халкъ векиллеринен ве шу джумледен Амет-хан 
Султаннен, Сулейман Асановнен, Басыр Гъафаровнен, Лютфие Софунен 
ве дигерлернен корюшип юрьген Ибраим Рамазановнынъ бу теклифини 
халкъ менфааты ичюн ве халкъ адындан берильген бир авале деп анълагъан 
Сеитгъазы Гъафаров шу ишке сонъ дередже джиддийликнен янаша. 

Бойлеликле, 1967 сенесинден башлап о, эр кунь дегендай, саба турып 
ишке кеткен киби, догъру китапханеге бара, бутюн кунь чалыша, 


'Сеитгъазы Гъафаровнынътертип эткен «Библиография»сы «Йылдыз» журналынынъ 1989 
сенеси 4-юнджи санында, онынъ «Исмаил бей Гаспринский. Аяты ве фаалиети» серлевалы 
монографиясы исе Риза Фазыл тарафындан терджиме этилип, журналнынъ 1989 с. 1-инджи, 
1990 с. 1,2,3,5-инджи ве 1991 с.1,3-юнджи санларында басылды. 

уйлелигини анда ашай, эвге акъшамдан сонъ къайтып келе. Бойле этип 
о, 14 йыл девамында, яни сагълыгъы зайыфлангъангъа къадар, бу ишнен 
мешгъуль ола. Шу йыллар ичинде о мисильсиз буюк колемде ишлер япа. 
«Терджиман»нынъ 1883 сенесинден 1915 сенесине къадар, яни 33 
йыллыгъыны дефаларджа саифелеп чыкъа, айры-айры дефтерлерге андаки 
бутюн эсас макъалелернинъ, эсерлернинъ адларыны, серлеваларыны яза. 
Озю зарур деп таныгъан энъ муим материалларны исе бутюнлей кочюрип 
ала ве бу саеде онларнен дефтерлерни толдыра. Гаспринскийнинъ 
фаалиетине аит материалларны араштырув макъсадынен о тек 
«Терджиман»нен кифаетленмей, шу девирлерде Къазанда, Уфада, 
Оренбургда, Самаркъандда, Ташкентте чыкъкъан газета ве журналларны 
да бакъып чыкъа. Онларнен буюк дефтерлерни тешкиль эткен бу 
материаллар эсасында о «Терджиман»да басылгъан эсас 
материалларнынъ библиографиясыны тизе эм де Исмаил бей 
Гаспринскийнинъ аяты ве фаалиети акъкъында буюк колемде тедкъикъат, 
яни тарихий публицистик очерк яза. Эдебиятымыз тарихында биринджи 
кере япылгъан сонъ дередже къыйметли бу ишни Сеитгъазы Гъафаров 
буюк оджамыз Гаспринскийнинъ даа адыны биле айтмакъ ясакъ олгъан 
вакъытта япкъаныны козь огюне аладжакъ олсакъ, он дёрт йыл 
гъайретини шу гизли ишке бермек бу озьджесине бир къараманлыкъ эди. 
Айны вакъытта о мусульманларнынъ тарихына, оларнынъ адетлери ве 
турмушына аит, шаркъ къадынлыгъына аит пек чокъ материал топлай, 
дикъкъаткъа ляйыкъ бир чокъ китапларнынъ адларыны къайд эте. 
Бунынъле бирге о, инкъилябдан сонъ чыкъкъан «Илери», «Енъи Чолпан», 
«Окъув ишлери» журналларында ве «Енъи дюнья», «Енъи аят», «Яш 
къувет» газеталарында йигирминджи сенелери басылгъан меракълы 
макъалелерни, шиирлерни ве дигер материалларны да догърудан-догъру 
кочюрип ала. 

Эбет, бу шейлерге о, куни келип, дюнья юзю корьсетмекни хаяллана 
эди. Теэссюф ки, агъыр хасталыкъ 1987 сенеси Сеитгъазы Гъафаровны 
бу дюньядан алып кетти. Лякин бу ерде шуны айтмакъ лязим ки, асылында 
«Терджиман»нынъ эсас макъалелери эм татарджа, эм де русча басыла 
эди. Сеитгъазы Гъафаров «Библиография»ны русча азырлагъан. Эбет, 
татарджасыны япкъан олса даа яхшы олур эди. Амма «Библиография» 
русча да озь эмиетини сакълагъан. Эбет, бунъа ильмий джеэттен 
янашылып азырлангъан толу библиография деп бакъмакъ олмаз. Эм онда 
белли бир эксикликлер де ёкъ дегиль: базы йыллар толуджа алынгъан, 
базы йыллар аз косьтерильген ве иляхри. Лякин буларгъа бакъмадан 
япылгъан ишнинъ дегери, къыймети шубесиздир. 

Земане эдебиятыны публицистикасыз зан этмек къыйын. Сюрьгюнлик 

деври эдебиятымызда ПУБЛИЦИСТИКА жанры да белли дереджеде 
сильтем алды. Бу жанрда кими зияде, кими азджа — эр бир языджы ве 
журналистимиз, чешит мутехассыс иджаткярлар аз-чокъ къалем ишлетип 
кельдилер. Бу саада Шамиль Алядиннинъ, Эшреф Шемьи-заденинъ, Эрвин 
Умеровнынъ, Айдер Османнынъ, Эмиль Амитнинъ, Сафтер Нагаевнинъ, 
Юнус Къандымнынъ, Басыр Гъафаровнынъ, Зедла Акъсакъовнынъ ве 
дигер аркъадашларнынъ чыкъышларыны айрыджа къайд этмек мумкюн. 

Деерлик ярым асырлыкъ сюргюнлик деврини башындан кечирген 
халкъынынъ талийини бедиий кузьгюде акс этмек — бу халкънынъ 
джанлы тарихыны яратув ве оны келеджек несиллерге язып къалдырув 
демектир. Шунынъ ичюн де весикъалы бедиий эдебият биз ичюн гъает 
къыйметлидир. Йигирминджи асырнынъ сонъу да мемуар ве 
публицистика девридир, деп нафиле тарифленмегендир. 

Бизде 70-инджи йылларда шекилленген, озюнинъ мундериджели, 
бедиий тасвир усулынен окъуйыджыны джоштыргъан ве 
меракъландыргъан очеркчилер сюлялеси мевджут эди. Бу жанрда уйкен 
несиль эдиплеринен берабер яшлар да иджат эттилер. Олар бугунь энди 
эдебиятымызнынъ белли векиллери олдылар. 

Бу саада айры мутехассысларымызнынъ, алим ве санаткярлары- 
мызнынъ чыкъышлары да дикъкъаткъа ляйыкътыр. Меселя, уйкен несиль 
санат эрбапларындан Гъани Мураднынъ миллий театримизнинъ кечмиши 
акъкъында, Муртаза Велиджановнынъ халкъ йырларынынъ талили 
акъкъында, санатшнас Эльмира Къуртсеитованынъ тасвирий санат 
усталары акъкъында, белли тильшнаслардан проф. Айдер Меметовнынъ, 
филология илимлери намзети Энвер Акъмоллаевнинъ, Ремзие 
Берберованынъ къырымтатар тилининъ чешит проблемалары акъкъында, 
композиторлардан Февзи Алиевнинъ, Ильяс Бахшышнынъ, Эдем 
Налбандовнынъ музыка санатымызнынъ проблемалары акъкъында бир 
сыра къыйметли макъалелерини къайд этмемек мумкюн дегиль. 

Бу саада мунтазам суретте къалем ишлеткенлер: Абдулла Балич, Зера 
Чилеева, Рефат Ахтемов, Сейяр Муртазаев, Арсен Альчиков, Энвер 
Байрамов, Али Девлетов, Бекир Умеров, Ирфан Аметов, Усеин Куркчи, 
Сеяйре Меджитова, Асан Бекиров ве дигерлеридир. 

О девирде бойле публицистик чыкъышларнынъ медениетимизни, 
тилимизни, санатымызны сакълап къалув, яшатув ичюн эмиети дегерсиз эди. 

Къардаш эдебиятларнынъ даима кенишлеген озьара алякъалары, 
озьара зенгинлешювлерининъ артувы оларнынъ интернациональ 
эсасларыны пекитювге ярдым эте. Чокъ асырлыкъ бедиий теджрибеге 
малик эдебиятларнынъ иджадий эмекдашлыгъында озь хусусиетлери ве 
къанунлары бар. Бойле эйи эмекдашлыкъ миллий эдебиятларда кери 
къалувларнынъ огюни алмагъа, озьлерине хас бедиий проблемаларны 

чезмеге ярдым эте. Къырымтатар эдебиятынынъ инкишаф теджрибеси де 
бунъа мисаль ола биле. 

Аджайип къазах языджысы Мухтар Ауэзов Совет акимиети 
йылларында тез инкишаф эткен эдебиятлар акъкъында шойле деген эди: 
«Бизим халкълар вакътынен капиталистик инкишаф ёлуны атлап 
кечтилер. Бу базы бир джеэтлерден эдебият ичюн баягъы къыйынлыкълар 
догъурды. Бизим эдебиятлар улу рус эдебияты башындан кечкен пишкинлик 
ёлуны корьмедилер... Шунынъ ичюн де бизим языджыларнынъ огюнде 
окъуйыджыларны тербиелев, оларнынъ медениетини юксельтюв, 
интеллектини теренлештирюв киби месуль вазифе тура. Бу исе эдебият 
да озь интеллектуаллик аньанесини яратмакъ ве илерилетмек керек 
демектир». 

Эльбет, юксек интеллектуаллик аньанесини яратув меселеси шимди 
де кунь тертибинде тура. Лякин малюм ки, кучюк эдебиятларгъа бедиий 
тефеккюрли юксек медениетни эльде этювде пишкин эдебиятларнынъ, 
буюк эдебиятларнынъ даима тесири олып кельди. Бу ердеэм рус эдебияты, 
эм де озьбек эдебиятынынъ къырымтатар эдебиятына эйи тесирини къайд 


этмек лязим. Бунда исе шу тиллерден япылгъан бедиий терджимелернинъ 
ролю дегерсиздир. 


ТЕРДЖИМЕ САНАТЫ. Мемлекетимизде къардаш халкълар 
эдебиятларынынъ озьара зенгинлешюв джерьянынынъ къуветленювинде 
терджиме муим роль ойнай. Терджиме миллий эстетик системаларнынъ 
бири-бирине ашланувынынъ эсас шекили олды. Азырки заманда 
терджимесиз дигер эдебиятларнынъ да, шу джумледен къырымтатар 
эдебиятынынъ да инкишафыны тасавур этмек мумкюн дегиль. 
Терджиманлыкъ фаалиети тек бурунгъы къырымтатар эдиплери ичюн 
дегиль, шимдики языджы ве шаирлер ичюн де иджадий окъувнынъ муим 
шекили олмакъта. Эвельки терджиманлар окъуйыджыларны Пушкин, 
Лермонтов, Некрасов, Толстой, Тургенев, Чехов, Гоголь, Горький, 
Островский, Шолохов, Серафимович, Маяковский, Навоий, Низамий, 
Шота Руставели киби рус ве дигер халкълар классиклерининъ эсерлеринен 
таныш эткен олсалар, экинджи джиан дженкинден сонъ терджиманлар 
эсасен земане рус языджыларынынъ, озьбек эм де дигер къардаш 
эдебиятлар векиллерининъ айры эсерлерини озь халкъынынъ вариетине 
чевирелер. 

1957 сенесинден башлап «Ленин байрагъы»нда, 1976 сенесинден 
башлап «Йылдыз» журналында къардаш миллий эдебиятлардан 
терджимелер мунтазам суретте басылып тура. Бу девирде дигер тиллерден 
къырымтатар тилине чевирилип бир чокъ эсерлер дердж этильди. Черкез- 

Алининъ терджимесинде озьбек шаирлерининъ шиирлери «Къайнар 
чокъракъ башында» (1970) намынен китап олып чыкъты, Сеитумер 
Эминнинъ терджимесинде Айбекнинъ «Мукъаддес къан» (1970) романы, 
Эшреф Шемьи-заденинъ терджимесинде Озьбекстан халкъ шаиреси 
Зульфиянынъ шиирлери «Бутюн йырларым сизге» (1972) китабы, Айдер 
Османнынъ терджимесинде Ш.Рашидовнынъ «Гъалиплер» романы, Черкез- 
Али ве Риза Халиднинъ терджимесинде кене шу муэллифнинъ «Кашмир 
тюркюси» поэмасы, он беш республика шаирлерининъ шиирлери 
«Мерабанъыз, достлар!» (1975) джыйынтыгъында, Черкез-Алининъ 
терджимесинде озьбек ве дигер халкълар шаирлерининъ шиирлери «Сабалар 
хайыр!» (1982) адлы джыйынтыкъта дердж олундылар. Джевдет Аметовнынъ 
терджимесинде къазантатар шаири Адхат Сеногъулнынъ «Яшлыкъ абидеси» 
(1979); Джевдет Аметов ве Аблязиз Велиевнинъ терджимесинде «Тынчлыкъ 
гогерджини» (1989) адлы шиирий джыйынтыкълары нешир олунды. Черкез- 
Али ве Шакир Селим тарафындан Хамид Гъуламнынъ «Эбедийлик» (1981) 
романы терджиме этильди. 

Дигер тиллерден къырымтатар тилине терджиме ишине юкъарыда 
анъылгъан эдиплерден башкъа Решид Мурад, Айдер Осман, Риза Фазыл, 
Билял Мамбет, Аблязиз Велиев, Шакир Селим, Юнус Къандым ве 
дигерлер де фааль къошулып кельмектелер. 

Айны заманда, рус эдебиятчылары да терджиме вастасынен айры 
къырымтатар эдиплерининъ бутюнсоюз мейданына чыкъмаларына ярдым 
эттилер, Москвада ве Ленинградда рус тилинде Ш. Алядиннинъ «Эгер 
севсенъ» (1964), «Рузгярдан саллангъан фенерлер» (1982), Ю. Болатнынъ 
«Саф юреклер» (1987), Черкез-Алининъ «Сабалар къучагъында» (1978), 
Эмиль Амитнинъ «Ишанч» (1988) романлары, «Юксекликнинъ сырлары» 
(1988) адлы повестьлер ве икяелер джыйынтыгъы, Шамиль Алядиннинъ 
повестьлеринден ибарет «Теселли» (1985) адлы китабы, Риза Халиднинъ 
«Дагъ озени» (1965), «Севгини шерефлеп» (1969), «Шиирлер» (1979), 
«Эрылгъан» (1981), «Лейтенантлыкъ йыллары» (1986), Черкез-Алининъ 
«Улукълар» (1986), Билял Мамбетнинъ «Ойнакъ ат» (1988) адлы шиирий 
джыйынтыкълары нешир этильди. 

Ташкентте озьбек тилинде къырымтатар шаирлерининъ 
шиирлеринден ибарет «Чечеклер вадийси» (1968) джыйынтыгъы, 
Э.Амитнинъ «Кок къушагъы» (1980), Э.Умеровнынъ «Коктал ёлу» (1972) 
икяелер джыйынтыкълары, Б.Мамбетнинъ «Папий голю» (1971), 
«Медиханынъ тайчыгъы» (1979), «Али ве аюв» (1986) шиирлер ве масаллар 
джыйынтыкълары, Черкез-Алининъ «Сабалар къучагъында» (1985) 
романы, У.Эдемованынъ «Къара козьлер» (1985), «Омюрлик янымдасынъ» 
(1987) икяелер ве повестьлер джыйынтыкълары; С. Нагаевнинъ 
терджимесинде И. Гаспринскийнинъ «Дар ур-Рахат мусульманлары» 

романы (1998), Э.Умеровнынъ «Къара поездлер» икяелер сечими (2000); 
рус тилинде Ш.Алядиннинъ «Ешиль япынджалы къыз» (1969) адлы 
икяелер ве повестьлер джыйынтыгъы, чешит языджыларнынъ 
эсерлеринден ибарет «Омюримизнинъ куньлери» (1958) джыйынтыгъы, 
А.Алтанълынынъ «Эбедий алев» (1976), Черкез-Алининъ «Солмаз 
чечеклер» (1975), «Ер нефеси» (1980) шиирий джыйынтыкълары, 
Э.Амитнинъ «Учурымлы ёл» (1972), «Пишкинлешюв» (1976), 
Э.Умеровнынъ «Козьлеринънинъ ярыгъы» (1976), Раип Мамбетовнынъ 
«Булутлар алтындаки адымлар» (1978) киби китаплары дердж олунды. 

Къырымтатар эдиплерининъ эсерлерини рус тилине терджиме этювде 
А.Белякова ве Ф.Калунцев, М.Дудин ве О.Мальцев, О.Шестинский ве 
В.Цыбин, О.Дмитриев ве М.Борисова, А.Одинцов ве Э.Арбенин, Б.Кежун 
ве А. Зырин киби бир чокъ эдебиятчылар иштирак эттилер. Оларнен ян- 
янаша истидатлы къырымтатар эдиплери, М.Горький адына эдебият 
институтыны битирген Эрвин Умеров, Эмиль Амит, Нузет Умеров 
семерели чалышалар. Олар тувгъан тиллеринден рус тилине усталыкънен 
терджиме этип кельдилер. Бу терджиманлар озьбек языджыларынынъ 
эсерлерини де рус тилине терджиме этип, озьбек эдебиятынынъ да 
мемлекет мейданында кенишлемесине хызмет этелер. 

Рус тили вастасынен ватанымыздаки бир чокъ дигер эдебиятлар киби, 
къырымтатар эдебияты да бутюниттифакъ эдебий джерьянына къошулды 
эм де къырымтатар окъуйыджылары Къайсын Къулиев, Расул Гамзатов, 
Эдуардас Межелайтис, Чингиз Айтматов, Олжас Сулейменов, Давид 


Кугультинов ве бир чокъ дигер мешур эдиплернинъ эсерлеринен таныш 
олдылар. 


Эдебият акъкъында, онынъ тарихы Ве отип кечкен ёлу акъкъында сёз 
юрютир экенмиз, эдебиятнынъ эсас алети олгъан тиль акъкъында яни 
къырымтатар эдебий тилининъ шекилленюв ве инкишаф ёлу акъкъында 
фикир бильдирмекни зарур таныймыз. 


Къырымтатар эдебий тилининъ 
шекилленюв ве инкишаф ёлу 


Эпимизге малюм ки, эр бир тильде эки эсас шекиль мевджут: лакъырды 
тили ве эдебий тиль. Лакъырды тили озь невбетинде, ерине коре, 
шивелернен де айрыла биле. Озь инкишафында белли бир даимий шекиль 
алгъан эдебий тиль исе бутюн халкъ ичюн бирдир, умумийдир. Эм бизде, 
къырымтатарларда, лакъырды тилинен эдебий тиль арасында о дередже 

фаркъ бар ки, шимди пек чокъларымыз лакъырды тилинде бир дередже 
сербест лаф этсек де, эдебий тильде лаф этип оламаймыз, озь 
фикирлеримизни ана тилинде беян эталмаймыз. 

Бу айтылгъанлар шуны косьтере ки, бизде шимди тильджи 
алимлеримизнинъ, тарихчыларнынъ дикъкъатына ляйыкъ бир феномен 
мевджут: эдебий тилимиз бар (бахтымызгъа о сакъланды, яшай), амма 
халкъымызнынъ эксериси ондан махрум, оны бильмектен, ондан 
файдаланмакътан аджиз. Бу исе къырымтатар халкъынынъ тюбю- 
тамырынен сюрьгюнликке огъратылгъанынынъ энъ агъыр, энъ фаджиалы 
акъибетлеринден биридир. 

Шуны къайд этмели ки, лакъырды тилинен эдебий тиль арасында 
фаркъ эр бир тильде бар, лякин о дередже дегильдир. Меселя, занымызджа, 
тюрк тилинде, азербайджан тилинде ве башкъа тюркий тиллерде де бу 
фаркъ о къадар буюк олмаса керек. Амма къырымтатар тилинде бу фаркъ 
зияде буюк ки, бунынъ башкъаларда олгъан умумий себеплеринден 
гъайры бир муим себеби даа — бизим эдебий тилимизде эки ири шивенинъ 
— Къырымнынъ чёль тараф ве ялы бою шивелерининъ яни тюрк 
алемининъ эки буюк пытагъы олгъан къыпчакъ ве огъуз лехджелерининъ 
бир ерге къошулып бир эдебий тиль мейдангъа кетирильгенидир. Бу 
хусусий ал тюркий халкълар ичинден ялынъыз Къырымда мевджуттир. 
Шунынъ ичюн де къырымтатар халкъы ве къырымтатар тили бу джеэттен 
хусусий бир вазиеттедир ки, эдебий тилимиз акъкъында сёз юрьсеткенде 
бу амельни эсапкъа алмамакъ — бу тиль акъкъында там толу ве догъру 
фикир айтып оламамакъ демектир. 

Эльбет, шуны анъламакъ керек ки, буюк тюрк алемининъ бу кучюк 
регионында — Къырымда гъает муим ве меракълы тарихий бир 
эксперимент амельге кечирильген, яни озюнинъ маиети ве хусусиетлери 
джеэтинден бири-биринден джиддий суретте айырды этильген эки ири 
лехдже — къыпчакъ ве огъуз лехджелери органик суретте бир-бирине 
къарышып, къошулып, пекишип, бир бутюн къырымтатар эдебий тили 
асыл олгъандыр. 

Къырымдан башкъа бутюн тюркий халкъларнынъ тиллерининъ 
эсасыны екяне бир лехдже — я огъуз, я къыпчакъ лехджеси тешкиль 
этмекте. Меселя, азербайджан тили, туркмен тили, тюрк ве гагауз тиллери 
темиз огъуз лехджесине аит олсалар, къазан татар, озьбек, къазах, 
къыргъыз, къаракъалпакъ, башкъырт тиллери ве тахминен бутюн дигер 
тюркий тиллер эсасен къыпчакъ лехджесине аитлер. 

Земане къырымтатар эдебий тили исе бу эки лехдженинъ 
къарышмасындан, табиий бирлешмесинден яни оларнынъ синтезинден 
ибареттир. Ве бу тильнинъ байлыгъынынъ, зенгинлигининъ себеби, 
чокърагъы да онынъ шу эки шивени къаплап алгъанындадыр. Меджазий, 

яни джанлы этип айтаджакъ олсакъ, къырымтатар тили эки ананы эме, 
эки чокъракътан, эки пытакътан, эки тамырдан гъыда ала ки, бундан 
себеп онынъ инкишаф имкяны сынъырсыздыр. Ойле экен, бу тарихий 
экспериментни, бу синтезни, бу аджайип теджрибени козь бебегимиз киби 
эйбетлемек, сакъламакъ, яшатмакъ, пекитмек ве оны мукеммеллештирмек 
керекмиз. Чюнки бунынъ тек ерли дегиль дюньяджа тарихий, медений ве 
ичтимаий, амелий ве ильмий эмиети бардыр ки, тильджилерге ве 
эдебиятчыларгъа мында огренмек, талиль этмек, амелий ве ильмий 
хулясалар чыкъармакъ ичюн гъает кениш фаалиет мейданы мевджуттир. 

Тилимизнинъ инкишафында, шиве сёзлеринден файдаланувда бир де 
бир тарафкъа зияде авмайып, белли бир баланс сакъланылмасы шарттыр. 
Акс алда, тилимизнинъ баш хусусиети джоюла биле ве бундан атта бош 
ерде конфликт де догъа биле. Шунынъ ичюн бунда сакът олмалы, чюнки 
тиль меселеси гъает назик, индже меселе. 

Бу хусуста сёз юрюткенимизнинъ себеби шу ки, сонъки девирде 
матбуатымызда, айры муэллифлернинъ чыкъышларында анджакъ бир 
тарафкъа авмакъ тенденциясы сезильмекте. Эгер тилимизнинъ озь 
хусусиетини, озьгюнлигини сакълайджакъ олсакъ, бу тенденциягъа козь 
юммамакъ ве онъа ёл бермемек керекмиз. 


ж ж ж 


Бугуньде, халкъымызнынъ буюк бир къысмы Ватангъа къайтып, 
огюмизде озь миллий медениетимизни ве халкъымызны миллет оларакъ 
тиклев меселеси турар экен, биринджи вазифемиз эпимизге бу 
джерьяннынъ темель ташы, онынъ негизи олгъан эдебий тилимизни 
огренмектир. Эдебий тильсиз миллий медениетни тиклемек, халкъны 
миллет этмек — бу бош бир лаф, яни озь-озюнъни алдав я да козь боявдыр. 
Медениетнинъ анги бир саасыны алманъыз, эдебий тильсиз ич мумкюн 
дегиль. Меселя, телевидениеде ве радиода олсун, театр санасында ве 
авескярлар тёгереклеринде, ансамбллерде олсун, мектеплерде, бала 
тербиеси ве дигер медений муэссиселерде олсун, сиясий ве джемаат 
эрбапларынынъ чыкъышларында олсун — эписинде эдебий тиль 
ишлетильмеси зарурдыр. Демек, кимнинъ де олса, бу сааларда атаджакъ 
ильки адымы — ана тилини, эдебий тильни менимсев олмакъ керек. Эбет, 
бунъа сабыр, чыдам, буюк гъайрет, макъсаткярлыкъ керек. Буны 
анъламагъанлар ве эдебий тильсиз де иш корермиз, лакъырды этмеге 
билемиз де, дегенлер чокъ янъылалар. 

Улу Исмаил бей Гаспринский де «Тильде, фикирде, иште бирлик» 
олайыкъ, деп тильни биринджи ерге къойгъаны нафиле дегиль эди. 

Кечмишни бильмей тура, келеджекке догъру адым атмакъ къыйын, 

дегенлер. Шунынъ ичюн бу мевзугъа мураджаат этер экенмиз, 
эдебиятымызда даа кереги киби айдынлатылмагъан эдебий тилимизнинъ 
кечмиши, онынъ шекилленген ве отип кечкен ёлуна бир назар ташламакъ 
табиийдир. 

Къырымтатар эдебиятынынъ энъ къадимий эсерлеринден бири ХІП 
асыр шаиримиз Махмуд Къырымлынынъ «Юсуф ве Зулейха» дестаны 
630-ынджы Хиджрий сенеге (1232 сенесине) яни даа монгъолларнынъ 
Къырымгъа кельмесинден эвельки девирге аит олгъаныны эсапкъа 
аладжакъ олсакъ, къырымтатар эдебияты тюрк, азербайджан, къазан 
татар, озьбек эдебиятлары сырасында энъ къадимий эдебиятлардан бири 
олгъаныны коремиз. Демек, бу эдебиятны язма шекильде акс эткен эдебий 
тильнинъ де шойле эрте шекилленгени шубесиздир. 

Къырымда, арап язысы эсасында бу язма тиль ерли къабилелернинъ 
ислям динини къабул этерек, энди эр джеэттен умумий бир халкъ оларакъ, 
яни шимдики тильнен айткъанда къырымтатар халкъы оларакъ Х—ХІ 
асырларда яни Къырымгъа къыпчакълар кельген сонъ шекилленгени 
шубесиздир. Эр алда, бундан кеч дегиль. Чюнки ХІПІ асырнынъ башында 
«Юсуф ве Зулейха» киби 5600 сатырлыкъ шиирий дестаннынъ пейда 
олмасы ичюн о эдебий тиль ве эдебият узун бир девир шекилленип, 
инкишаф этип кельмеси ве бу ерде шу тильнинъ саиби олгъан халкъ 
булунмасы шарт эди. 

Сёз сырасы, бу акъикъий фактлар анджакъ эдебият ве язма тиль 
абидеси вастасынен бу ярымадада шекилленген темелли тамыр 
халкъынынъ бу ерге сюрип кельген монгъол-татарларынен ич алып 
береджеги олмагъаныны къандырыджы суретте тасдикълайлар ве рус 
тарихчылары тарафындан «къырымтатарларнынъ тарихы Къырымгъа 
монгъол-татарларнынъ кельмесинен багълы», деп суньий суретте ортагъа 
сюрюльген уйдурмагъа, ялангъа къавий нокъта къоялар. Яни монгъоллар 
кельгенде бу ерде энди чокътан умумий бир халкъ оларакъ шекилленген 
къырымтатар халкъы яшай экен ве бу халкънынъ озь заманына коре илери 
медениети, юксек севиеде бедиий эсерлери, шекилленген эдебий тили, 
илерилеген эдебияты бар экен. Буны рус алим господалары не къадар 
бильмек, корьмек истемеселер де, эндиден сонъ бильмек кереклер. 

Теэссюф ки, бизим достумыз, белли тарихчы Валерий Возгрин бизим 
матбуатымызда чокътан айдынлатылгъан, «Звезда Востока» 
журналында да русча басылгъан бу тарихий фактларгъа козь юммагъан 
олса, озюнинъ «Историческая судьба крымских татар» деген тарих 
китабында (В.Возгрин озюнинъ китабында «Звезда Востока» 
журналында ХШ асырда къырымтатар тилинде яратылгъан «Юсуф ве 
Зулейха» дестаны акъкъында малюмат олгъан макъалемизден мисаль 

кетире ки, демек о, бу макъалени озь вакътында окъугъан) къырымтатар 
халкъыны кене де Къырымгъа монгъолларнынъ келювинен багълап, бу 
джеэттен бир даа рус фальсификаторларынынъ йырыны йырламаз эди. 

Меселе шунда ки къырымтатар халкъынынъ тарихына махсус 
багъышлангъан халкъымызнынъ ады, яни «къырымтатар» сёзю биринджи 
кере 126-нджы саифеде анъыла: «В том же 1233 г. золотоордынцы 
установили в освобожденном от сельджуков Судаке наместничество. Этот 
год считается в этнической истории началом крымских татар».' 

В. Возгрин А. В. Суперанскаянынъ тырнакъ ичиндеки бу сёзлерини 
алып, озю де халкъымызнынъ шекилленювини ХИТ асыргъа, яни 
Къырымгъа монгъолларнынъ келювинен багълай ве къырымтатар 
халкъынынъ келип чыкъув тарихыны, онынъ умумий бир халкъ оларакъ 
шекилленген вакътыны бельгилеп оламай. Ойле экен, асла бу китапнынъ 
не макъсаднен язылгъаны анълашылмай. Бу фикримизни проф. Рефикъ 
Музафаров да тасдикълай.? 

Эдебий тилимизнинъ бир абидеси даа ХПІ асырнынъ сонъунда 
Къырымда яратылгъан латин-фарс-къуман лугъаты «Кодекс- 
Куманикус»тыр. Лякин Къырымда догъгъан ве эсасен (къыпчакъ) тилинде 
тюзюльген бу лугъат аля даа тек умумтюркий абидеси деп ишлетиле ве о, 
ильк невбетте, къырымтатар тилининъ язма абидеси олгъаны акъкъында 
лям-мим денильмей. Тильджилеримиз ве тарихчыларымыз ичюн бу 
меселени де къатты-къаттыгъа къойып, бу меселеге багъышлангъан махсус 
макъале язып, оны ильмий джеэттен пекитмеге вакъыт кельмедими экен? 

«Къырым къуманлары ве Волга бою къуманларынынъ тиллерини 
бельгилегенде ве «Кодекс-Куманикус»нынъ тилини бельгилегенде, — деп 
къайд эте намлы тюркшнас академик А.Н.Кононов, — 
П. М. Мелиоранскийнинъ гъает назик ве догъру къайдыны козь огюне алмакъ 
керекмиз: «Мен зан этем ки, — деп яза о, — бу Къырым къуманлары 
(къыпчакъларгъа, половецлерге Гъарпта къуманлар дейлер, — Р.Ф.) Волга 
ашагъысындан чыкъкъан къыпчакъларгъа коре, зияде темиз ве бир шекиль 
(яни бирдайын) тильнен лакъырды эткенлер»? 

Бу фикирни девам этерек, биз шойле дей билемиз: «Демек, Къырым 
халкъынынъ тили та о вакъытта зияде пишкин ве мукеммель экен ки, бу ал 
онъа озь язма эдебий тилини чокълардан эрте шекиллендирмеге имкян 
бергендир». 


Белли тюркшнас алим Эмир Наджип бир сыра эдебий тиллернинъ 


'В.Е. Возгрин. Исторические судьбы крымских татар. Москва, 1992. С. 126. 
Къырымтатар энциклопедиясы, |-инджи джылт. С. 291—304. 


А.Н.Кононов. История изучения тюркских языков в России. Ленинград: Наука, 1982. 
С.250. 

пейда олувы хусусында сёз юрсетерек, шойле деп яза: «...Сонъра аралаш 
уйгъур-огъуз-къыпчакъ лисанлары эсасында бири эртедже, бири кечче олып. 
озьбек, къазах, туркмен, татар, къырымтатар ве дигер земане эдебий 
тиллер шекилленгендир. Орта асыр аралаш язма тиллернинъ бу шекилленюви 
ве инкишафында, — деп иляве эте Эмир Наджип, — эсасында, шубесиз, 
Волга ашагъыларында ве Шималий Хорезмде асыл олгъан язма къыпчакъ- 
огъуз тили булунгъан къырымтатарларнынъ язма тили айрыджа ер тута. 
Лякин половецлернинъ шу эдждатларында, яни къырымтатарларда ильки 
девирлерде гъарбий къыпчакъларнынъ шивеси аль этиджи роль ойнады»". 


ж ж ж 


Бу ерде шуны къайд этмели ки, Х асырнынъ сонъунда Къырымгъа 
кельген къыпчакъларнынъ таврлар, скифлер, сарматлар, гуннлар киби 
ве даа дигер эвельки къабилелернинъ къалымтыларыны бирлештиререк, 
шимдики тильнен айткъанда, умумий бир къырымтатар халкъы оларакъ 
шекилленювинде аль этиджи роль ойнагъаны шубесиздир. 

О девирде энди ислям дини къабул олунып, арап язысы менимсенилип 
башлангъан Къырымда эм медений, эм ичтимаий инкишаф джеэтинден 
ерли къабилелерден устюн тургъан къыпчакълар, дегиль тек оларнынъ 
бутюн бир миллет олмасына, айны заманда, бу халкънынъ умумий бир 
эдебий тилининъ шекилленип башламасына да озь тесирини 
япкъандырлар. 

Юкъарыда анъдыгъымыз Махмуд Къырымлынынъ ХІІІ асырнынъ 
башына аит «Юсуф ве Зулейха» дестанынынъ сонъунда, онынъ тюрк 
тилине чевирильгени хусусында сёз юрьсетилип, шойле дениле: 


Бу китабы дёньдерен 
Къырым дилин гидерен 
Тюркий диле гётюрен 
Чокъ займет гёрме дею. 


Ол Халиль огълу Али 
Еди дивандыр эли 

Ол дюзди тюркий дили 
Дешт дилинден дёндерю. 


Яни шу дестаннынъ асыл вариантынынъ тили «Дешт тили» — яни ерли 
къыпчакъ тилидир. Демек, о девирки эсерлернинъ эдебий тилининъ эсасыны 


'Э.Наджип. О средневековых литературных традициях и смешанных письменных 
тюркских языках // Советская тюркология. 1970. С.87—89. 

П.М.Мелиоранский къайд эткени киби, къыпчакъ шивеси тешкиль этмекте 
экен. Шай олса да, о эсерлерде, шубесиз, огъуз шивеси де мевджуттир. 

О девирлерде Къырымда эдебий тильнинъ олдукъча мукеммель 
инкишаф этип, мында гурьдели эдебий аят мевджут олгъаныны мамлюк 
султанларынынъ даветинен я да Алтын Орда укюмдарларынынъ 
зорбалыгъы саесинде бир чокъ улемаларнынъ ве шаирлернинъ 
Къырымдан Мысыргъа ве Суриеге кеткенлери акъкъында малюматлар 
да тасдикълайлар'. 

Къырымдан кеткенлернинъ базылары сонъра озь юртларына къайтып 
келе ве бир чокъ салмакълы эсерлер яраталар. Теэссюф ки, оларнынъ пек 
чокъу сакъланылмагъан. 

О девирге аит сакъланып къалгъан язма эсерлерден ХУ—ХУ 
асырларда яшап иджат эткен Абдульмеджит эфендининъ 1410 сенеси 
язгъан «Мунис уль-Ушшакъ» дестаныны?, Эбубекир эфендининъ 
«Къаленлернаме» адлы фельсефий трактатыны, Сейфи Сараийнинъ 
мешур Шаркъ шаири Саадийнинъ «Гулистан» эсерининъ тюркий тильге 
япкъан терджимесини (онынъ бу терджимеси о девирнинъ Абдульазиз эфенди, 
А фифеддин эфенди, Резмий Бахадыр Герай хан, Мевляна Исхакъ киби бир сыра 
шаирлернинъ ве озюнинъ де шиирлеринен берабер 1968 сенеси Ташкентте айры 
китап этип чыкъарылды), Борагъазы Герай ханнынъ эсерлерини (1958 сенеси 
Истанбулда «Гъазы Герай хан. Аяты ве эсерлер» адынен айры китап этип 
чыкъарылды) ве дигерлерини къайд этмек мумкюн. 

Намлы рус шаркъшнасларындан В.А .Гордлевский Ялтанынъ Шаркъ 
музейинде дженктен эвель тапылгъан «Китаб аль-Масабих фи аль- 
Тасавур» («Суфиджиликни макътав китабы») адлы даа бир къадимий 
эсернинъ эльязмасы акъкъында бильдирюв япаракъ: «Бу эсернинъ 
муэллифи Абу Бекр Юсуф ибн аль-Хасан аль-Васытий... деп косьтере. 
Эльязманынъ эвельки саиплерининъ къайдлары Хиджрий эсапнен та УП 
асыргъа (яни ХҮІ асыргъа) аит, энъ эски къайд исе хиджрий эсапнен 
757-нджи йылгъа (1355-инджи сенеге) аиттир. Язынынъ озю де муим 
хусусиетке малик — бутюн булар Къырымда къадимий бир эльязманынъ 
асыл нусхасы ве я да муэллифнинъ яшагъан деврине якъын вакъытта 
кочюрилип язылгъан нусхасы тапылгъан демеге имкян бере», — деп яза“. 
Теэссюф ки, Ялта музейинде олгъан пек чокъ къыйметли эльязмалар киби, 
бу эсернинъ де такъдири малюм дегиль. 


' «Эдебиятымызнынъ ирмакъ башлары» серлевалы макъалеге мураджаат эт. 

? Бу дестаннынъ эльязмасы Голландияда Лейден университетининъ китапханесинде 
тапыла. 

з Онынъ бир нусхасы Ташкентте Шаркъшнаслыкъ институтынынъ эльязмалар фондында 
булунмакъта. 

* В.А.Горллевский. Сайлама эсерлери, ГУ джылт. 1968. 


18" 547 · 


Иште, бойле, эдебиятымызда аз да олса сакъланып къалгъан эсерлер, 
язма абиделер шуны косьтерелер ки, бинъ йыл эвель арап язысы эсасында 
инкишаф эткен эдебий тилимиз асырлар девамында белли бир тарихий, 
ичтимаий-сиясий вакъиаларнынъ эскенджеси алтында чешит 
тазыйкъларгъа огърап, тесирлерге къапылып, дефаларджа денъишип 
кельгендир. Кечмиш девирнинъ элимиздеки эсерлерини козьден 
кечиргенде, бу денъишмелерни ачыкъ коремиз. 

Эдебий тилимизнинъ кечмиши акъкъында сёз юрютир экенмиз, 
корюмли къазан татар алими Абрар Каримуллиннинъ «Татар 
китабынынъ чокъракъ башлары» адлы китабындан бизим ичюн гъает 
къыйметли шу сатырларны кетирмемек мумкюн дегиль, чюнки 
ашағъыдаки фактлар догърудан-догъру къырымтатар эдебий тилининъ 
тарихына аиттир. 

Арап арифлери иле къыпчакъ-татар тилинде китап басып чыкъарув да 
Гъарбий Авропада башланды. Советлер Бирлигининъ энъ ири 
китапханелериндеки шаркъ фондларыны ве джедвельге алынгъан эджнебий 
библиографик малюматларны огренюв нетиджесинде метинни арап 
шрифтлери иле джыюв вастасынен биринджи къыпчакъ китабы 1612 сенеси 
Лейпциг шеэринде чыкъарылгъаны бельгиленильди. Бу китапнынъ бир 
нусхасы Советлер Бирлиги Илимлер Академиясы Ленинград болюгининъ 
китапханесинде сакълы. Китапнынъ биринджи бабы арап графикасы 
эсасында къыпчакъ-татар тилининъ орфографиясына, экинджи бабы 
къыпчакъ-татар тилининъ сёз теркибине, учюнджи бабы синтаксиске 
багъышланылгъан. Сонъки бабда латин-къыпчакъ ве къыпчакъ-латин 
лугъаты берильген. Анда алфавит тертибинен 2000 къадар сёз ве оларнынъ 
латин тилинде эквивалентлери кетириле. Китапта исимфииллернинъ ве 
замирлернинъ тюрленювине баягъы ер айырылгъан. Тильни огренюв ичюн 
мешгъулиетлер ве окъув ичюн айры метинлер берильген; Мисаль ичюн бир 
чокъ аталар сёзлери, айтымлар, келимелер кетирильген. Мына олардан 
базылары: «эвель гёриш, андан билиш», «адем тедбир идер, аллах тааля такъдир 
идер»; «къуры янында яш да янар». Айры сёзлер: арпа, багъана, бал ве иляхри!. 

Къырым къыпчакълары иле сыкъы алякъада булунгъан итальян 
миссионерлери тарафындан ерли улемаларнен бирликте он учюнджи 
асырнынъ сонъунда мейдангъа кетирильген «Кодекс Куманикус» адлы 
къуман-къыпчакъ тилининъ аджайип абидеси де шу сырадандырг. 

«Белли олгъаны киби, — деп девам эте А. Каримуллин, — о девирлерде 
Украина улькесинде (Къырымда, Къара денъиз бойларында, Гъарбий 


' А. Каримуллин. У истоков татарской книги. Казань, 1971. 
2 | 298 сенеси Къырымда Солхат шеэриндетертип этильген о лугъат Авропада 1880 сенеси 
айры китап шекилинде басылып чыкъарылды. 

Украинада) яшагъан эрменилер ве румлар да шу ерлерде яшагъан 
къуманларнынъ тилини, яни къыпчакъ-татар тилини къабул эткенлер. Бу 
тиль олар ичюн тек лакъырды тили дегиль, айны вакъытта, ресмий ве эдебий 
тиль олгъан. Эрменилер бу тильде китаплар чыкъаргъанлар. Меселя, олар 
1618 сенеси Львовда къыпчакъ тилинде «Алгъыш битиги» адлы диний китап 
чыкъаргъанлар. Китапнынъ метини эрмени арифлеринен къыпчакъ-татар 
тилинде басылгъан. 

Украинада яшагъан румлар да къыпчакъларнынъ тилинде лакъырды 
эткенлер. Румлар бу тильде 1910—1920 сенелергедже китаплар 
чыкъаргъанлар. Олар татар эдебияты абиделерини: «Насреддин оджа 
лятифелери»ни, «Къыссаи Юсуф» намлы ве дигер къадимий дестанларны 
басып чыкъаргъанлар. 

Бу делиллер шуны косьтерелер ки, къуман-къыпчакъ тили ХИП асырда 
Меркезий Авропада гъает кениш даркъагъан». 

Каримуллиннинъ берген малюматына коре, бир къач шаркъ тили 
бильген итальян миссионерлеринден бири Мари Магдж 1643 сенеси эки 
къысымдан ибарет бир китап чыкъара. Китапнынъ биринджи къысмы 
— гурджи тилининъ грамматикасы, экинджи къысмы къуман-къыпчакъ 
тилининъ грамматикасы экен. Китапта къыпчакъ-татар метинлери арап 
арифлеринен берильген. Мында да бир сыра аталар сёзлери бар: «Деведен 
буюк филь вар», «Сёзни сёз ача», «Къан иле къанун эйлеме», «Ялынъыз таш 
иле дивар олмаз», «Белясыз бал олмаз» ве иляхри. 

1665 сенеси исе Италиянынъ пайтахты Ромада къыпчакъ тилининъ 
буюк лугъаты чыкъарыла. Онъа татарджа «Сёз китабы» деп серлева 
къойылгъан. Учь джылттан ибарет 2461 саифели бу итальян-татар 
лугъатына 35000 сёз кирсетильген. О девир ичюн бу пек буюк иш. Он беш 
йылдан сонъ, яни 1680 сенеси белли тюркшнас Франчиско Менинский 
Венада дёрт джылтлы лугъат чыкъара. Анда энди 45000-ге якъын эски 
тюрк, къыпчакъ сёзлери кирсетиле. Бу лугъатларда да къыпчакъ сёзлери 
ве метинлери арап арифлеринен берильген. 

«Бу ерде шуны къайд этмели ки, — дей Каримуллин, — шу неширлер 
яни грамматикалар ве лугъатлар тек татар тилининъ дегиль, къыпчакъ 
группасына кирген дигер тюркий тиллернинъ тарихы ичюн де эмиетли 
весикъалардыр. Бу неширлер белли дереджеде Литва, Польша, Гъарбий 
Украина, Румыния татарларынынъ, къырымтатарларнынъ, караимлернинъ 
де тиль абиделери олалар». 

Биз бунъа къошма оларакъ дер эдик ки, бу неширлер белли дереджеде 
дегиль де, догърудан-догъру шу гъарбий регионда яшап кельген 


' А. Каримуллин. Айны шу китап. С. 49-50. 
А. Каримуллин. Айны шу китап. С. 61. 

къырымтатарларнынъ къадимий тиль абиделери сайыла билелер. 
Эдебий тилимиз о девирлерде насыл эди, аджеба? Эски девир 
шаирлеринден Сейфи Сараийнинъ Ташкентте чыкъарылгъан 
джыйынтыгъына Абдульмеджид эфендининъ та ХУ асырнынъ башында 
язгъан «Эй, гонъуль!» деген шиири кирсетильген. 
Мына о шиирден сатырлар: 


Сызды теним, тюкенди сеэр шемъидек яныб, 
Эй-вах, не къылды, корь ки, башыма беля, гонъуль. 


Корьгенге козь тикер, къолы етмезге эль сунар, 
Къойгъыл бу ишни энди, барайы худа, гонъуль. 


Башдан кечиб, къара къан ичиб, къан яшым сачыб, 
Тапмам гонъуль тилегини ве асрета гонъуль. 


Къандек яшым акъыб, тунь-у кунь йыгълатыр бени, 
Тегме ким эрсе кульсе, менга не рева гонъуль.' 


Бундан аман-аман 600 йыл эвель язылгъан шу сатырлар темиз 
къырымтатар тилинде олып, мында бизге анълашылмагъан бир сёз 
ёкътыр. Аджайип шей! Иште сакъланып къалгъан тиль абидеси не демек! 

Амма энди ХУІ асыр шаиримиз Борагъазы Герай ханнынъ 


(Гъазаийнинъ) «Гуль ве бульбуль» дестанындан алынгъан шу сатырларгъа 
бакъынъыз: 


Тикен бардур ки анда язмагъаным, 
Анынъ джебр-у джефасын татмагъаным. 


Тикен бардур барургъа такъатым ёкъ, 
Будур халым ки, озьге халетим ёкъ. 


Тикеннинъ джебринден кельдим бу ерге, 
Ки ёкътыр такъатым алымны дерге (демеге). 


Алып йирдинъ ки, бу ерге кельдим мен, 
Ки бу гуллер арасында гъариб мен. 


Аджайип турфе халетге къалыбмен, 
Озюмни мубтелялыкъкъа салыбмен. 


' Сейфи Сараий. Шиирлер. Ташкент, 1968. С.23. 

Гюзер къыл, эй саба, о гуль къашыгъа, 
Дигиль рахм ит, гъариб бульбуль башыгъа'. 


Корюнгени киби бу эсерде къыпчакъ тилине айны заманда огъуз 
шивеси де (тикен, дигиль, йирдинъ, аджайип ве иляхри) къарыша. Демек, 
эдебий тилимиздеки юкъарыда айттыгъымыз эксперимент яни эки шиве 
эсасында бир эдебий тиль шекилленюви бу бир кереден олгъан шей дегиль 
де, та о девирлерде башлангъан табиий бир джерьяндыр. 


Эбет, І Менъли Герайнынъ девринде яни 1475 сенеси Къырым 
ханлыгъы Осман императорлыгъы эли алтына кече ве бундан сонъ кет- 
кете девлет ишлеринде ве язма эдебиятта да ерли къырым-къыпчакъ тили 
эп четлетиле ве онынъ ерине эксериетле арап ве фарс илекъарышыкъ тюрк 
тили ишлетиле башлай. 

ХУІ асырдан башлап айры шаирлеримизге, Тюркиеде олгъаны киби, 
арап-фарс тиллерининъ тесири даа зияде ола ве хусусан шиирлерде ур 
патласын арап-фарс сёзлери ишлетиле. 

Иште, Резмий Бахадыр Герайнынъ о девирде язгъан сатырлары: 


Суз-и синем дер иден дильгирим ол бинисбети, 
Аъени незм эйлемекдир атешинъ хасиети. 
Фейзбахш алем ара джам-и ашкъ ифза тутар, 
Сагъер-и Лебриз хуршиднинъ недир маиети? 


Мында энди яры-ярыгъа арап-фарс сёзлери ишлетильгенинден бу 
сатырлар адий халкъкъа затен анълашылмай. ХУІІ асырдан башлап исе 
эдебий тилимизге арап ве фарс тиллеринен бир сырада, зиядесиле тюрк 
тили ве тюрк ибарелери, тюрк грамматик формалары къошула. ХУІІ 
асырнынъ сонъунда яшагъан П Менъли Герайнынъ шиирине бакъынъыз: 


Эфтаде-и гъам бенде-и серзынджыр-и джефайыз, 
Бир зульфи сияхкяре къул олмая серрайыз. 


Этмеклик ичюн хакъ-и рахын дидее сурьме, 
Эр шам-у сепер талиб-и тешриф немайыз. 


Айны шу ХУП асырда яшап иджат эткен шаирлеримиз Ашыкъ Умер, 
Мустафа Джевхерий, Мухаммед Герайхан ве дигерлерининъ тиллери 
хусусында да шуны айтмакъ мумкюн. 

Эски къырымтатар тилини яхшы бильген эрбабымыз Зедла Акъсакъов 


' И. Хикмет Эртайлан. Гъазы Герай хан. Аяты ве эсерлери. Истанбул, 1958. 

бу хусуста шойле язгъан эди: «Ашыкъ Умер озь деврине, озь земанесине, 
онынъ урф-аньанелерине бойсунаракъ, о девирнинъ башкъа шаирлери киби, 
озь эсерлеринде эсасен арап-фарс ве тюрк тиллеринден файдаланмагъа 
меджбур олды»!. 

Белли турк алими Исмаил Хикмет Эртайлан да о девирки шаиримиз 
Гъазы Герайнынъ тили акъкъында язаракъ, бизим фикримизни шойле 
тасдикълай: 

«Гъазы Герайнынъ тили ве хусусан шиирлери эки лехджени акс этелер. 
Бири эдждадынынъ къулланып кельген озь чагъатайджадыр ки (И.Эртайлан 
мында къыпчакъ лехджесини козьде тута), бундан Гъазаий вазгечмек бир якъта 
турсын... оны даа зияде къуветлендирмиштир. «Гуль ве бульбуль» 
месневисини де о бу лехджеде мейдангъа кетирмиштир. Затен Къырымда, 
Тюркие императорлыгъы иле багъланмаздан эвель къулланылып кельген 
эдебий лехдже чагъатайджа эди... Дигери де Тюркие императорлыгъы иле 
багъландыгъы вакъыттан менимсенилип башлангъан османлы лехджесидир... 
Табиий, эдждадынынъ заманындан бери Истанбулда булунгъан бир чокъ 
Герайлар андаки шаир ве эдиплернинъ эсерлерини огренип, оларгъа такълид 
эте-эте тюрклешип, Къырымгъа хан оларакъ кельдиклери вакътында 
озьлеринен кельген чешит алимлер, шаирлер ве мемурларнынъ тесирине 
къалыр эдилер. Бойле этип османлы лехджесининъ Къырым эдебий 
лехджесине тесири ачыкъ суретте корюнмектедир»”?. 

Буны биз язмаймыз, тюрк алими яза! Бойледже, арап-фарс ве тюрк 
тиллерининъ бизим эдебий тилимизге узакъ бир девир япкъан тесири, 
тазыйкъы та кечкен асырнынъ биринджи черигине къадар девам этти. 

Амма шуны къайд этмек лязим ки, къырымтатар тилине четтен эр не 
къадар тесир олса да, муэллифлер арасында озь тилинде яни темиз ерли 
къырымтатар тилинде язгъан эдиплер эр вакъыт олып кельген. Булардан 
бири ХУІІ асыр шаиримиз Эдип эфендидир. Онынъ айны шу ХУІ асырда 
язгъан «Сефернаме» дестанындаки сатырларына дикъкъат этинъиз: 


Йигит къолунда къамчы бар, «Мен!» дегенге джеза бар, 
Эй, огъланлар, топлашынъ, тезден бизге сефер бар. 


Алашалар наллансын, окъ-яйлары майлансын, 
Эгер агъач бакъылып, къавурмалар къайналсын. 


Ал къылычынъ аскъыдан, чек къайракъны юзюне, 
Къылычынъ эгер акъ болса, къара тюшмез козюне. 


' «Йылдыз» журналы, 1985 . №1. С.68. 
° И.Х.Эртайлан. Гъазы Герай хан. Аяты ве эсерлери. Истанбул, 1958. С.61. 

Эки тыршав, бир аркъан асынъыз эгер къашына, 
Къызыл мешин назарлыкъ такъынъыз атнынъ башына. 


Сеферлик атны семиртме, дёнен болса арымаз, 
Семиз атынъ ёл алмаз, баргъандан сонъ ярамаз. 


Чекменинъни тартып кий, къалпагъынъны басып кий, 
Елда ёкътыр анайынъ, керегинъни бакъып джый... 


Демек, бизим асыл эдебий тилимиз юкъарыда айтылгъан тесирлерге 
бакъмадан, эдиплеримизнинъ бир къысмы тарафындан эп бир яшатылып 
кельди ве оларнынъ эсерлери сонъундан эдебий тилимизни гъайрыдан 
тиклемеге къавий менба олдылар. ХІХ асырда яшап иджат эткен 
кедайымыз Эшмырза къартнынъ эсерлерини, халкъымызнынъ иджрет 
йырларыны да бунъа мисаль эте билемиз. 

ХІХ асырнынъ сонъуны ве ХХ асырнынъ башыны яни 35—40 йыллыкъ 
бир девирни Исмаил бей Гаспринский тилининъ девири дей билемиз. 
Гаспринский тили исе гъает кениш ве муим бир мевзу ки, о озюне айрыджа 
чыкъыш талап эте. Лякин Исмаил бей Гаспринский озюнинъ мисильсиз 
фаалиетинен дегиль тек эдебий тилимизге, эдебиятымызгъа, 
маарифимизге ве умумен медениетимизге сильтем бергенини, бедиий 
иджаткъа уяныкълыкъ берип, эдебиятымызда янъы девир догъургъаныны 
анъмамакъ мумкюн дегиль. 

ХХ асырнынъ башында «Терджиман» газетасынынъ тесири алтында 
анджакъ янъы девир шаирлеринден Асан Чергеев, Шамиль Тохтаргъазы, 
Мемет Нузет, Абдулла Лятиф-заде ве дигерлери арап-фарс ве османлы 
тилининъ тесиринден чекилип, озь тиллеринде яза башладылар. Бу 
аньанени сонъра Умер Ипчи, Шевкъи Бекторе, Амди Герайбай, Бекир 
Чобан-заде, Эшреф Шемьи-заде ве дигер эдиплеримиз буюк бир 
гъайретнен девам эттирдилер. 

Намлы медениет эрбабы ве эдибимиз Асан Сабри Айвазов о девирнинъ 
эдебий джерьянына назар ташлар экен, озюнинъ «Октябрь инкъилябы ве 
татар эдебиятынынъ дирильмеси» адлы макъалесинде шойле яза: «... 1921 
сенеси Къырымда ибтида «Бильги», сонъра «Чолпан», даа сонъра «Енъи 
Чолпан» меджмуалариле берабер енъи бир диль, енъи бир услюб ве енъи 
мевзулар узерине енъи бир эдебият башлаюр. Тюрк-татар дилине гирмиш 
бир чокъ узюмсиз сёз ве исляхлар терк идилиюр. Тилимизнинъ 
саделештирильмесине чалышылыюр. Хаяллар, фантазийлер, мубалагъалы 
аджем тешбихлери узерине (яни юксек пафослы фарс тили узерине) 
къурулгъан эски шиир, истиль ве эстетика назариетлери йыкъылыюр, эр 
шейден зияде шиирде мана ве мундериджата эмиет верилиюр ве татар 

эдебияты халкъ, миллет, эмекдар амеллерине хызмет итмее башлаюр. Бу 
тарихдан итибарен Къырым тюрк-татар эдебиятында енъи бир девир 
ачылыюр»!. 

1929—1935 сенелери арасында олып кечкен бутюнкъырым тиль 
конференциялары нетиджесинде эдебий тилимиз кене озюнинъ ёлуна 
минди — чёль ве ялы бою шивелери бирлештирилип, орта ёлакъкъа 
эсаслангъан ве асырларнен четлетилип кельген озь тилимизнинъ 
девамджысы олгъан земане къырымтатар эдебий тили ильмий ве амелий 
джеэттен ресмийлештирильди. 

Лякин айны шу 30-ынджы ве 40-ынджы йылларда тилимизге, умумен 
медениетимизге, халкъымызгъа арды-сыра амансыз дарбелер эндирильди 
ки, буларнынъ акъибетинде, хусусан сюрьгюнлик девринде эдебий 
тилимиз бутюнлей ёкъ олув хавфы астында къалгъан эди. 

Бу дарбелернинъ биринджиси — даа якъында арап элифбесинден латин 
графикасына кечирильген язымызнынъ 1938 сенеси бир даа кирил 
графикасына кечирильгенидир. Экинджиси — тилимизге асырлар 
девамында кирип ерлешкен ве озь сёзлеримиз киби олып къалгъан арап- 
фарс сёзлери тилимизден чыкъарылып, оларнынъ ерине меджбурий 
суретте рус сёзлерининъ кирсетилювидир. Учюнджиси — бутюн уйкен 
несиль зиялыларымызнынъ, языджы ве шаирлеримизнинъ, медениет 
эрбапларымызнынъ, белли тильджилеримизнинъ, алимлеримизнинъ 
Сталин репрессияларына огъратылып ёкъ этильгенидир. Дёртюнджиси 
— дженк акъибетлери ве 1944 сенеси халкъымызнынъ Ватандан сюрьгюн 
этилювидир. Бутюн бу къарсанбалардан, сынавлардан чыдамлыкънен 
кечкен тилимиз, энъ агъыр сюрьгюнлик девринде абдыраса да, сюрюнсе 
де — йыкъылмады, ёкъ олмады, озюни джоймады. Аксине, о бир дередже 
пекишти ве 30-ынджы сенелерде зорбалыкънен кирсетильген пек чокъ рус 
сёзлеринден темизленип, атта инкишаф этти. Яни халкъымызнынъ 
келеджегине ишанып, тилимиз яшады, яшатылды. 

Эльбет, бунда, шубесиз, Сталин ольген сонъ, халкъымызнынъ 
вазиетинде олгъан базы бир денъишмелер буюк роль ойнадылар. Булар: 
1957 сенеси Ташкентте ана тилинде «Ленин байрагъы» газетасы 
чыкъарылып башлангъаны, ана тилинде радио эшиттирювлери тешкиль 
этильгени, ансамбль мейдангъа кетирильгени, ана тилинде китаплар 
нешир этилип башлангъаны (йылда 13-15 китап чыкъарыла эди), сонъра 
1968 сенесинден башлап, мектеплерде къырымтатар балаларына афтада 
бир кере олса да, ана тили дерслери берильгени эм де Ташкент педагогика 
институтында къырымтатар тили ве эдебияты болюги тешкиль 
этильгенидир. Ве, ниает, 1976 сенеси ана тилинде йылда эки кере чыкъкъан 


' «Окъув ишлери» журналы, 1927. №1. 

эдебият альманахы, 1980 сенесинден исе «Йылдыз» журналы чыкъып 
башлагъаныдыр. 

Буларнынъ эписи ве хусусан 43 йылдан берли чыкъып кельген «Ленин 
байрагъы» — «Янъы дюнья» газетасы ве онынъ этрафында бирлешкен 
журналистлернинъ, эдебият авескярлары ве оджаларнынъ, языджы ве 
шаирлернинъ гъайрети ве фаалиетлеринен ана тилимиз, эдебий тилимиз 
сакъланылды, яшатылды, чалышты. «Ленин байрагъы» он бинълернен 
окъуйыджылар ичюн, онларнен яш языджы, шаирлер ве журналистлер 
ичюн бирден-бир ана тили мектеби олды. Бугуньде, ватанда 
эдебиятымызны, эдебий аятны джанландырып тургъан языджы ве 
шаирлеримизнинъ тахминен эписи — Шакир Селим ве Шерьян Али де, 
Юнус Къандым ве Иса Абдураман да, Урие Эдемова ве Рустем Алиев де, 
Билял Мамбет ве Эскендер Фазыл да, Певат Зети ве Рефат Чайлакъ да — 
эписи «Ленин байрагъы»нынъ мектебини кечтилер. Ве атта дженктен 
эвель язып башлагъан Юнус Темиркъая ве Сеитумер Эмин де, Решид 
Мурад ве Риза Халид де, Черкез-Али ве Ибраим Паши де озь 
къалемлерини «Ленин байрагъы»нда къайрап, пишкинлештирип 
турдылар. Олар эписи сюрьгюнлик девринде он йыллар девамында 
къырымтатар эдебий тилини ишлеттилер, онынъ тотланып къалмамасына 
фааль хызмет эттилер. 

Тилимиз ве эдебиятымызнынъ бу якъын кечмишине шимди ничюндир 
козь юмула. Кечмишни таптамакъ олмаз. Шимди маариф ве миллий 
мектебимизни тиклев саасында олсун, миллий матбуат ве газетаджылыкъ, 
информация саасында олсун япылмакъта олгъан ишлерде анджакъ шу 
кечмиш девирде тилимизни сакълав, оны яшатув огърунда япылгъан 
хызметлерге базаныла. Буны унутмамалы. Буны инкяр этмек, буны 
танымамакъ янълыш олгъаны бир тарафта турсын, бу — акъсызлыкътыр. 

Бу ерде шуны айтмалы ки, тилимизнинъ шу кечмиш деврине негатив 
назарнен бакъкъанлар да бар. «Тилимиз редакцияда чалышкъан беш-он 
адамнынъ къолуна къалды, хырпаланды, бозулды», деп фикир 
юрьсеткенлер бар. Бу тюби-тамырындан янълыш фикир ве ачыкътан- 
ачыкъ акъсыз ифтирадыр. Догъру, тилимиз кереги киби инкишаф этмеди, 
тиль боюнджа кениш джерьянда ильмий ишлер алынып барылмады. Бу 
исе умумен халкъымызгъа япылгъан ярым асырлыкъ зорбалыкъ ве 
зулумнынъ акъибетидир. Оны биревлер хырпалады, бозды, демек, бу 
япылгъан ишни корьмемек я да корьмек истемемектир. 

Шуны да айтмалы ки, тилимизни «зайыф» деп, «кучьсиз» деп, 
«хырпалангъан», «эдебий тилимиз нормалашмагъан» деп, оны заруриети 
олмагъан ят сёзлернен, ибарелернен суньий суретте «зенгинлештирмеге», 
«нормалаштырмагъа» ынтылмакъ — бу нафиле кученювден башкъа бир 
шей дегильдир. Шойле зан эткенлер Эшреф Шемьи-заденинъ 

къырымтатар тилининъ энциклопедиясы демек мумкюн олгъан 
«Аслыхан» яни «Козьяш дивар» дестаныны окъусынлар, эгер окъумагъан 
олсалар. Бойле тильнен гъурурланмамакъ, онынъ яшамасына, 
яшатылмасына, онынъ козь бебегинъ киби сакъланылмасына бутюн 
джанынъ ве виджанынънен хызмет этмемек мумкюн дегиль. 

Тилимизни сакълав джерьянында, эльбетте, «Ленин байрагъы» 
газетасынынъ ве онынъ этрафында бирлешкен языджыларнынъ, 
шаирлернинъ хызмети дегерсиздир. Бу газета вастасынен, озьбек 
аркъадашларнынъ бизим тилимизге киришмегенлеринден файдаланылып, 
дженктен эвель тилимизге зорбалыкънен кирсетильген чокътан-чокъ рус 
сёзлери бир маниасыз тилимизден чыкъарылды ве эски сёзлеримиз 
къайтарылды. Тилимизнинъ бойле темизленюви ве тюзетилюви бу бизлер 
ичюн, халкъымыз, медениетимиз ичюн дегерли бир мувафакъиет эди. 

Бу ерде сайгъылы окъуйыджылардан афу сорап, узунджа бир мисаль 
кетирмек истеймиз. Дженктен эвель, яни 1938 сенеси чыкъкъан «Эдебият 
ве культура» (адына бакъынъыз) журналынынъ 9-ынджы санындаки бир 
макъаледен ашагъыдаки рус сёзлери ве ибарелерини язып алдыкъ: 
«боецлерини», «интеллигенциясы», «боевой», «выдвигать этюв», 
«солидарлыгъы», «учениесинен», «инициативо косьтермек», «Сталиннинъ 
речи», «эксплуотаторлар», «союзлары», «партийный резерв», 
«революционный яшлыкъ», «мобилизленгенлер», «продовольственный», 
«трибунасындан», «озь починини», «ударный группа», «совещаниеде», 
«социалистический тешкилят», «студенчествосынынъ», «продукциянынъ 
качествосы», «поход», «почот ве итибар», «массадан айрылмакъ», 
«работниклери», «патриотлардан», «заместителлери», «производстводан», 
«форпосты», «фокуслары», «картинасы», «ведомстволар», 
«сооружениелер», «линиянен», «обывателлер», «культурасынынъ», 
«статуялар», «промыселлер», «устрица», «водопроводларны», «бухта», 
«искусствоны», «согражданларнынъ», «заговорщиклернен», 
«монументинден», «пьедестальнинъ», «распорядителлер», 
«запискаларнынъ», «зависимыйсизлигини», «печатыны», «пленлер», 
«приказнен», «экономический джеэттен», «изделияларына», «погромдан 
сонъ», «законлар», «заговоргъа», «общинагъа», «бронза», «бусалар» 
(Аллаһ? Аллаһ! «боюнджакъ» денильсе олмай эдими?), «почвасында» ве 
иляхре. Бир макъаледе бу къадар эджнебий сёз! 

Сюрьгюнлик девринде ресмий тилимизнининъ бу киби зорбалыкътан 
къуртарылгъаны, онынъ бундайын эджнебий сёзлер акъымындан 
темизленильгени — тарихий эмиетке малик бир амельдир ки, бу языджы 
ве журналистлеримизнинъ тилимизни сакълав ишинде шу девирдеки эсас 
къазанчларындан биридир. Якъын кечмишимиздеки энди тарихкъа дёнген 
бу вакъиаларгъа, бу арекетлерге, бу амеллерге козь юммакъ, оларны инкяр 

этмек олмаз. Буны анъламакъ, бильмек керек! 

Сюрьгюнлик бу — халкъымызнынъ башына тюшкен бир афат, 
мисильсиз бир фаджиа. Лякин бизден: «Шу амансыз сюрьгюнликнинъ 
бир де бир мусбет тарафы олдымы экен?» — деп сорасалар: «Олды, бу — 
шу шараиттан файдаланылып, тилимизнинъ юкъарыда айтылгъан рус 
сёзлери акъымындан темизленильгени», — дер эдик. Яни руслар айткъаны 
киби: «Не было бы счастья, да несчастье помогло». Эгер Аллаһ берип, 
халкъымыз сюрьгюн этильмейип, дженктен сонъ Ватанда яшагъан олсакъ, 
тилимизден шу рус сёзлерини кимсе чыкъарып оламаз эди. Биз де къазан 
татарлары киби, къыргъызлар, къазахлар киби шимдигедже «Верховный 
Совет», «Совет Союзы», «родинабыз», «председатель», «вождь», 
«контора», «начальник» деп язар эдик. 

Иште дженктен сонъки девир языджыларымыз, журналистлеримиз, 
эдебият авескярлары ве дигер къалем саиплери газета ве журналымызнен 
бирликте сюрьгюнлик деврининъ бутюн агъырлыкъларындан кечип, 
бойле этип эдебий тилимизни сакъламагъа, яшатмагъа ве, ниает, оны 
бугуньки куньге, Ватангъа еткизмеге наиль олдылар. Тилимизнинъ 
озьгюнлигини, озь хусусиетлерини, озь аэнкини илериде де сакъламакъ 
вазифеси, оны ят тиллернинъ тесири ве зорбалыгъындан къорчаламакъ 
месулиети — энди эсасен бугуньки несильнинъ елькесиндедир. 
Тилимизнинъ темизлиги ве онынъ парлакъ келеджеги зиядесиле оларнынъ 
бильгисине, анълы, виджданлы, миллий ватанперверлик арекетлерине 
багълыдыр. 


Намлы шаиримиз Эшреф Шемьи-заденинъ: 


Иримчиктен къурт болмаз, 
Гъурбет ильден юрт болмаз. 
Алчакъны дост санманъыз, 
Алчакъ киши дост болмаз. 


Терек сынса, тал къалыр, 
Джуйрюк ольсе, нал къалыр. · 
Йигитликтен къайтманъыз, 
Йигит ольсе нам къалыр. — 


киби мысралары, яхут да: 


Джайыкъбаштан эскен ельнинъ 
Талгъынлыгъы — бу тильде. 
Яралангъан шаин къушнынъ 
Чылгъынлыгъы — бу тильде. 

Бу тильден кучь, гъыда алгъан 
Бозйигитнинъ джоравы, 
Менъли Сулув къартанайнынъ 
Чорасына джылавы... 


Бир чокъ медений халкъларда 
Олгъан киби бизим де 

Иште бойле къазнамыз бар 
Элимизде бугуньде!. — 


киби сатырлары, бугуньге етип кельген ве ватанда миллий 
медениетимизни тиклемеге хызмет этмекте олгъан земане къырымтатар 
эдебий тилининъ аджайип нумюнеси олмакънен бирге, юкъарыда 
айтылгъан эсас фикримизнинъ ачыкъ бир делилидир. 

Земане эдебий тилимиз акъкъында сёз юрьсетир экенмиз, шуны къайд 
этмек зарур ки, улу Оджамыз Исмаил бей Гаспринскийнинъ эсас 
макъсатларындан бири — умумий бир тюркий эдебий тиль мейдангъа 
кетирмек эди. Лякин бу гъает муреккеп меселени аль этмек ичюн онынъ 
кучю де, омрю де етмеди. Эм аслында бу меселенинъ толу суретте амельге 
кечмеси де затен шубели олса керек. Чюнки бир-биринден бинълернен 
километр узакъта яшагъан, эр бирининъ озь шекилленюв ве инкишаф 
ёлу, озь медениети ве озь хусусий шараитлары, озь аньанелери олгъан 
айры-айры халкълар ичюн умумий бир тиль асыл этмек пек къыйын шей. 

Белли къазантатар медениет эрбабы Джемаледдин Валидов 
Гаспринскийнинъ вефаты мунасебетинен ёллагъан тазиенамесинде бу 
акъта шойле дей: «Эбет, Гаспринский эдебий-лингвистик джеэттен озь 
макъсадына наиль оламады, яни бутюн тюркий къабилелерни умумий бир 
эдебий тиль вастасынен бирлештирип етиштиралмады. Лякин онынъ баш 
макъсады омюрге кечирильди — о бу миллетни медений инкишаф ёлуна 
чыкъарып кетти. Буны эльде этювге о отуз беш йыллыкъ эмегини сарф этти. 
Дагъда оськен эмен тереклери озьлерининъ пытакъларынен бир-биринен 
бирлешкенлери киби, биз тюрк алемининъ де бир-бирине табиий суретте 
ынтылгъаныны, бир-бирини анъламакъ, умумий менфаатларыны бирликте 
къорчаламакъ истегенлерини коремиз. Лякин Гаспринский даа узакъ кетмек 
истеди, о эмен тереклерининъ тек пытакълары дегиль, кевделери де 
бирлешкенини истеди, бу исе мумкюн дегиль эди...» — деп язгъан эди. 

Шуны айтмакъ керек ки, Исмаил бей Гаспринскийнинъ къойгъан бу 
макъсады кучюк бир микъяста — тюркий тильнинъ эсас эки пытагъы 
(огъуз ве къыпчакъ пытакълары) мевджут олгъан Къырым улькесинде 


'Э. Шемьи-заде. Козьяш дивар. 1993. С. 82—83. 
2 «Йылдыз» журналы. 1991. №3, С.100—101. 

озь-озьлюгинден табиий суретте амельге кечти, демек мумкюн. Яни 
Исмаил бей Гаспринскийнинъ озюнден башлап бутюн кечмиш языджы 
ве тильджилеримизнинъ эдебий-бедиий, ильмий фаалиетлери саесинде ве 
20-инджи, 30-ынджы сенелерде отькерильген Бутюнкъырым тиль 
конференцияларынынъ чалышувлары нетиджесинде эр эки эсас шивени 
де бирлештирген земане КЪЫРЫМТАТАР ЭДЕБИЙ ТИЛИ темелли 
шеклини алды. Биз бунъа Къырым улькесинде амельге ашкъан ве 
дюньяджа эмиетке малик олгъан тарихий бир эксперимент, бир феномен 
дер эдик. Эм ойле. Чюнки озьлерининъ ички къурулышы ве структуралары 
джеэтинден бир-биринден чокъ айырды этильген бу эки ири шивени 
бирлештирмек узакъ девир талап эткен пек муреккеп джерьяндыр. Догъру, 
бу джерьян даа сонъуна чыкъмады, о девам эте. Лякин онынъ темели, 
эсасы бар, онынъ озю ве озюне хас юзю, гузеллиги, байлыгъы бар. Биз бу 
тилимизнинъ бойле де яшамасыны ве онынъ даа зияде пекинмесини истер 
эдик. Буны ялынъыз эки ири шивенинъ де табиий суретте шекилленген 
бир пропорциясы эсапкъа алынып, шу пропорция сакъланып къалынгъан 
такъдирде эльде этмек мумкюн. Эм ойле де олур, иншалла, эгер оны даа 
зияде «зенгинлештирмек» баанеси иле чешит макъсатлар кутькен эллер 
онъа тиймеселер ве шу пропорцияны бозмасалар. Акс алда, эгер 
«ёргъанны» эр ким озь тарафына чекеджек олса (теэссюф ки, шимди базы 
«тильни къайгъырыджылар»нынљъ арекетлери саесинде бойле тенденция 
озюни ачыкъ-айдын косьтермекте), биз халкъымызнынъ экиге 
болюнмесине ве екяне къырымтатар эдебий тилининъ ёкъ олмасына ёл 
ачармыз. Къафамызны ишлетийик де, бунъа пек сакът олайыкъ. 
30-ынджы йыллардан башлап, дженк акъибетлери эм де мисильсиз 
агъыр сюрьгюнлик деврининъ зулумы ве ясакъларындан кечип, 
сакъланылып, бугуньге кетирильген, яшатылгъан ве ал-азырда 
ишлетильмекте олгъан аджайип тувгъан къырымтатар эдебий тилимиз 
иште шу тильдир! Тилимизни зайыф, кучьсиз, хырпалангъан, 
нормалашмагъан, деп сес котергенлер ве эпимиз де тильни бойле 
чеккелемек дегиль де («Гюнсель» журналына бакъ), башта шу мезкур 
тилимизни олгъаны киби огренмек керекмиз. Эм озюмиз огренмек, эм де 
бутюн халкъымызнынъ, балаларымызнынъ огренмесини талап этмек, 
оларгъа ярдым этмек, бунъа хызмет этмек керекмиз. Бутюн дюнья 
мусульманларынынъ мукъаддес Китабы олгъан Къур'ан-ы Керимнинъ 
дин тарихымызда, эдебият ве медениет тарихымызда биринджи кере 
япылгъан къырымтатарджа изаатлы терджимеси де анджакъ бу тильде 
эда этильди. Къур'ан-ы Керим киби муреккеп иляхий Китапнынъ 
мундериджесини акс этмеге ярагъан тиль фена тиль, яки базыларнынъ 
зан эттиклери киби, зайыф тиль олмаса керек. Эдебиятымызнынъ тарихий 
ёлу хусусында мезкур тедкъикъатымыз Да, корьгенинъиз киби, шу тильде 

язылмакътадыр. Тильге токъунмакъ — халкъкъа токъунмакъ, онынъ 
такъдирине, келеджегине токъунмакъ демектир. Тильни чеккелемек — 
халкъны чеккелемек, оны къыйнамакъ демектир. Халкънынъ 
къыйналгъаны етер, оны бизлер де къыйнамайыкъ! 

Умют этемиз ки, шимдики ве бизден сонъки несиллер энди ватан 
топрагъында, озь юртумызда; уйгъун шараитта бу тильни козь бебеги 
киби сакълап, оны, къарарыны билип, эр эки шивеге базанаракъ даа зияде 
зенгинлештирирлер ве эр анги тиль киби, дюньяда екяне олгъан аджайип 
къырымтатар тили озюни, озь гузеллиги ве зенгинлигини, озь 
хусусиетлерини, озюнченлигини энди ич бир вакъыт джоймаз. Бу тильде 
халкъымызны, эдебиятымызны дюньягъа танытаджакъ бир чокъ бедиий 
эсерлер яратыладжагъына ве къырымтатар халкъы бу тильнен 
умуминсанлыкъ медениетинде озюне мунасип ер ишгъаль этеджегине 
эминмиз.! 


Земане къырымтатар эдебияты акъкъында айткъанда, деерлик бутюн 
янъы эсерлерни илькиде баскъан «Йылдыз» журналымызнынъ муим 
ролюни де къайд этмек лязим. Журнал озь этрафында бутюн иджадий 
къуветлерни бирлештирювнен бирге, эдебиятта пишкинлешип башлагъан 
яш истидатларгъа да амелий ярдым косьтермекте. «Йылдыз» девирий 
нешир оларакъ, эсас эдебий къуветлернинъ тербие ве иджадий пишкинлик 
мектеби ролюни эда этмекте. 


Шерьян Али 


ШУ КЪЫРЫМДА БИР ЙЫЛДЫЗ БАР... 
(«Йылдыз»гъа адаљаным) 


Шу Къырымда бир «Йылдыз» бар, 
Узансакъ къол еткендай. 
Гонълюмизге зия сачар, 

Бизимдже лаф эткендай 


Эр бир эвде, дерсинъ, чыракъ 
Ышыкъ олсун шу Чолпан. 
Айбетлейик ачып къучакъ 
Бар экеч тенлерде джан 


' Эдебий тилимиз акъкъында бу фикирлеримиз «Янъы дюнья»нынъ 1999 сенеси октябрь 
16, 23, 30 ве ноябрь 6, 13 нусхаларында басылгъан эди. 

Онъа бакъсакъ къанат кере, — 
Къарылгъач озь сёзюмиз. 
Акъылларгъа къарув бере 
Озь догъмуш «Йылдыз»ымыз. 


Боранларгъа о да нишан, 
Сёндюреджек серт еллер. 
«Йылдыз»ны да козьлей душман, 
Нурсыз къалсын деп диллер!... 


Зулум сарса, басса зульмет, 
Ич бир юрек коньмесин. 
Гъафлет къалма, азиз миллет, 
«Йылдыз»ымыз сёнмесин!.. 


Бойлеликле, къырымтатар эдебияты дженк фелякети ве ондан сонъки 
фаджиалы йылларнынъ агъырлыгъындан, узакъ девир сюрьген ве 
меджбурий дургъунлыкътан, чешит сой сыкъыштырувлардан орьселенип 
майышса да, йыкъылмады, аякъ устюнде къалды ве юкъарыда къайд 
эттигимиз уйкен эм де орта несиль эдиплеримизнинъ федакяране иджадий 
гъайретлери саесинде озюнинъ адыны, юзюни сакъламагъа, бир чокъ 
джеэтлерден атта илерилемеге, инкишаф этмеге ве бунынънен озюни 
умумен мемлекет колеминде танытмагъа наиль олды. 1983 сенеси февраль 
айында Москвада СССР языджылары бирлигинде корюмли совет 
шаирлерининъ иштирагинен биринджи кере къырымтатар поэзиясынынъ 
музакере олунувы бунынъ ачыкъ делилидир. Энди гъайрыдан къурув 
башланаджакъ девирнинъ арфесинде мемлекет пайтахтында ресмий 
суретте кечирильген бу музакере эдебий аятымызда муим вакъиа олды. 

Шусы муим ки, къырымтатар эдебияты, чешит къарсанбалардан 
къуртулып, озюнинъ миллий-бедиий аньанелерден гъыда алмакъта ӧлгъан 
оригиналь чизгилерини белли дереджеде сакълап кельмекте. 

Умумен языджыларнынъ огюне янъы талапларны къойгъан омюрнинъ 
озю къырымтатар эдебиятынынъ сурьатыны арттырмакъ, онынъ 
кейфиетини юксельтмек зарурлыгъыны огге сюре. Эбет, девирнен бир 
адымламакъ къолай дегиль. Лякин иджаткярларгъа ашкярлыкъ девринде 
энди окъуйыджы денъишкенини, о энди бундан эвельки ольчюлернен 
къанаатленмегенини анъламакъ лязим эди. Эр анги эдебият яваш 
давранылгъан такъдирде озь окъуйыджыларыны гъайып этюв телюкеси 
огюнде къала биледжегини унутмамакъ керек. Хусусан бизим 
вазиетимизде бойле телюке мевджут олгъаны ичюн эдиплеримиз халкъкъа, 

окъуйыджыларгъа даа якъын олмагъа, оларнынъ анджакъ бугуньки 
ихтияджларынен, арзу-хаялларынен яшамагъа ынтылмакъ борджлылар. 

Иджатчы ичюн бир кередеи денъишмек къолай олмагъаны белли шей. 
Лякин джемиетимизде асыл олгъан ашкярлыкъ муити, языджыларнынъ 
эвельки эскенджелерден, махсус незаретлерден къуртулгъанлары, иджадий 
джеэттен сербест нефес алмагъа имкян булгъанлары бу вазифени олдыкъча 
енгиллештире. Дженктен сонъ халкъымызнынъ талийи хусусында онынъ 
сюрьгюн этильгени хусусында чокъ йыллар меджбурий сускъан 
эдебиятымызда, ниает, бу адалетсизлик акъкъында эсерлер де пейда ола 
башлады. 

Биз исе башындан чокъ муреккеп девирлерни кечирген озьгюн ве 
магърур эдебиятымызгъа илеридеки янъы девирде озь ватанымызда 
джошкъун, гурьдели, енъишли аят ве пишкинлик тилеймиз. Янъы 
ашкярлыкъ деврининъ тазе еллеринден тендиристленип, Ватангъа 
къайтып кельген языджыларымыз да озь иджадий ишлерине янъыджа 
мунасебет беслеп, янъы иджадий къазанчлар эльде этеджеклери ве 
акъикъатен халкъкъа хызмет этеджек эсерлер устюнде гъайретнен 
чалышаджакълары шубесиздир. 

УШ. ВАТАНГЪА АВДЕТ ДЕВРИ 
КЪЫРЫМТАТАР ЭДЕБИЯТЫ 


(1987 сенесинден) 


Авдет деврининъ башланувы 


Эр гедженинъ бир сабасы ола. Михаил Горбачёвнынъ башлагъан 
«перестройка»сы, Аллагъа шукюр, къырымтатар меселесининъ чезильмесине 
де ёлачты. Халкъкъа ватангъа къайтмакъ ичюн имкян догъды. 1988—1989 
сенелери халкъымызнынъ энди ватангъа кутьлевий суретте авдети 
башланды. 

Бутюн къардаш эдебиятлар киби, сюрьгюнликтеки къырымтатар эдебияты 
да озь деври сиясетининъ ифадесидир. Лякин къырымтатар халкъы устюнден, 
онынъ эдебияты ве неширлери устюнден япылгъан незарет везорбалыкъ къат- 
къат зияде эди. Къырымтатар тилинде неширлерни незарет этмек Озьбекистан 
КГБсининъ эсас ишлеринден бири олып къалды. Гъаевийлик ве партиявийлик 
эдебиятнынъ баш ольчюсине чевирильди. «Тёпеден: «Сизинъ эдебиятынъыз 
совет халкъыны мусбет мисаллер эсасында тербиелемек керек» деген 
косьтериш бериле. Бойледже, узун йыллар девамында бизим неширлеримиз 
тек мусбет фактларны айдынлатты. Бу къаидени бозгъан айры эсерлер 
«ачыкъкозьлер» тарафындан тенкъид атешине огъратылды... Аллай 
косьтермесин, кимдир, насылдыр бир шекильде къырымтатар халкъынынъ 
вазиетине ишмар этер! Бу алгъа социалистик акъикъатны аселет бозуп 
косьтерюв оларакъ къыймет кесилир ве «мукъайт», «ачыкъкозь» адамлар 
бирдемликнен уджюм этерлер. Эм о уджюм бирден, бутюн тарафтан олур 

ки, джесаретли языджы чокъ вакъыткъадже неге огърагъаныны анълап 
оламаз»!, — деп язгъан эди Айдер Осман макъалелеринден биринде. 

Шай исе де Озьбекстандаки къырымтатар неширлери саесинде 
тилимизнинъ озьгюнлиги, миллий адетлеримиз, ярынки куньге умют даима 
яшады. Къырымтатар тилинде неширлер, языджы ве журналистлер 
цензуранынъ даимий незарети алтында булунсалар да, озь сафларыны бир 
сыра истидатлы эдиплернен текмилледи, бу эдиплер сонъундан эдебият юкюни 
озь боюнларына алды ве оны о шараитте, эллеринден кельгенине коре, 
яшатып кельдилер. Олар дженктен эвельки эдебиятны шимдики эдебиятнен 
багъламакъ ичюн арекет этти ве бу эдебиятны ватангъа къайтарып алып 
келюв умютинен яшадылар ве бунъа наиль олдылар. 

Бир чокъ къырымтатар языджылары сюрьгюнликте озь сёзлерини кереги 
киби айталмайып, озь халкъынынъ ватанына къайтувыны коралмайып вефат 
эттилер. Булар — Эшреф Шемьи-заде, Абдуреим Алтанълы, Керим 
Джаманакълы, Гъафар Булгъанакълы, Абдулла Дерменджи, Фетта Аким, 
Алим Фетислямов, Раим Тынчеров, Юсуф Болат, Энвер Селямет, Амет 
Мефаев, Якъуб Зекки, Мамбет Алиев. Къайтып кельгенлерден Мамбет 
Аблялимов, Къуртсеит Амет, Джевдет Аметов, Шамиль Алядин ве Айдер 
Осман да ватанда чокъ яшап оламадылар. Эписи Аллаһнынъ рахметинде 
олсунлар. 

Юкъарыда къайд эткенимиз киби, 80-инджи йылларнынъ экинджи 
ярысында языджыларымыз да, эдебиятымыз да сербестликке ёл алдылар. 
Къалемлерни эркин ишлетмеге, истеген мевзунъда ве истегенинъ киби 
язмагъа имкян догъып башлады. Эдебиятымызда бу муитни акс эткен, бу 
ёнелишке сезилир дереджеде сильтем берген, иджаткярларны акъикъаттан 
бахсэтип, янъыджа язмагъа, иджат этмеге чагъыргъан эсер Шакир Селимнинъ 
1986 сенеси «Йылдыз»нынъ 3-юнджи санында басылгъан «Бар кучьнен» адлы 
публицистик поэмасы олды. Эбет, поэмада фикирлер партиянен, Лениннен, 
коммунизмнен багъланып тасвир этильсе де, (башкъа тюрлю мумкюн дегиль 
эди), муэллиф: 


«Эй, ильхамым, 

инкъилябнынъ 

тазе нефеси 
Мемлекет ве дюнья узьре 
кене уфюрди. 
Эшитильмек керек 
артыкъ 
меним де сесим, 


' «Йылдыз» журналы. 1993. №3, С. 218—219. 

Шунынъ ичюн 

иджадымны 

негизден бурдым. 
Талап эте бугунь девир: 
къараны — къара, 

Акъны — акъ деп, 

догърусыны 

ачыкъ айтмагъа», — 


деп эр кесни янъыджа иджат этмеге, иджадыны акъикъат ёлуна бурмагъа 
чагъыра. Поэманы исе о: 


«Эй, замандаш! 
Эй, Ватандаш! 
Этрафынъа бакъ! 
Янъы куреш 
далгъасына 
къошулмакъчюн 
къалкъ!», — 


деп битире ки, бу курешнинъ ады айтылмаса да, онынъ ватан ичюн, ватангъа 
авдет ичюн куреш олгъаныны эр бир окъуйыджы биле ве окъугъанда 
юрегинъде тепренмелер къозгъалгъаныны, набызынъ сыкъ-сыкъ ургъаныны 
дуймай къаласынъ. 

Эшреф Шемьи-заденинъ, Идрис Асаниннинъ, Сеитумер Эминнинъ 
эсерлеринен бирге бу талпынувгъа, бу авдет деврине Юнус Къандымовнынъ 
«Ленин байрагъы»нда басылгъан ве адамларны еринден къозгъалткъан «Буз 
еринден кочьти» серлевалы (1987. март 21), Шакир Селимнинъ кене 
«Йылдыз» журналында басылгъан «Денъишювлер деври ве иджаткяр» 
серлевалы (1987. №2) макъалелери башлангъыч къойдылар. 

Бекленильмеден кельген бу муитке языджыларымыз озьлери даа кереги 
киби алышмасалар да, янъы шараит, янъы икълим саесинде янъы авдет 
деври башлангъаны Къырымтатар эдебияты кенъешининъ реиси Айдер 
Османнынъ Москвада СССР языджылары бирлиги идаресининъ пленумында 
япкъан джесаретли чыкъышындан (1988. №3), «Ленин байрагъы»нда ве 
«Йылдлыз»да басылгъан макъалелерден, хаберлерден, эсерлерден корюнип 
тура эди. Таир Халиловнынъ «Анамны арзлап» икяеси («Йылдыз». 1988. 
№4), Ибраим Пашининъ «Бельки даа корюширмиз», икяеси («Йылдыз». 1988. 
№5), Черкез-Алининъ «Бизим Никита», «Отьмекнинъ къадри», «Кучелеклер» 
икяелери («Йылдыз». 1988. №6) ве бир сыра дигер эсерлер шу джумледендир. 

Истидатлы эдибимиз Эрвин Умеровнынъ «Дружба народов» (1989. № 1) 
журналында басылгъан «Янъгъызлыкъ» икяеси эм де «Йылдыз» 

журналында (1989, № 2) «Янъгъызлыкъ», «Къара поездлер» ве «Рухсет» 
икяелери, Шерьян Алининъ «Ренклер тили» (1988. № 5) поэмасы, Джевдет 
Аметовнынъ «Сёнген оджакълар» (1989. № 4) повести ве бир сыра дигер 
эсерлернинъ басылувы эдебиятымызнынъ энди акъикъатен бу эдебиятны 
асыл эткен, онынъ саиби олгъан озь халкъынынъ такъдиринен даа сыкъы 
багълы оладжакъ ёнелишке бурулгъаныны косьтермекте эди. 

Къырымтатар языджыларынынъ 1989 сенеси январь 14-теКПСС Меркезий 
Комитетиневе СССР Юкъары Советининъ Президиумына язгъан мектюби ве 
биргруппакорюмли совет языджыларынынъ халкъымызнынъ проблемасынынъ 
чезильмесини талап этип язгъан мектюби (1989. №3), «Йылдыз» журналынынъ 
1989 сенеси 6-нджы санында басылгъан «Ватан ёлу отаймаз» адлы баш 
макъале ве бир чокъ дигер публикациялар ве чыкъышлар бу джумледендир. 

Иште, биз эдебиятымызнынъ «Ватангъа авдет деври»ни заманнынъ тазе 
еллери саесинде догъгъан юкъарыдаки чагъырувдан, ватан, халкъ, авдет 
акъкъында ачыкъ-ачыкъкъа язылгъан эсерлернинъ басылувындан 
башланды, деп саямыз. 

Эбет, бундан сонъ басылгъан макъалелерде, шиирлерде, икяелерде эп зияде 
ачыкъ-ачыкъкъа ватан къокъусы сезиле башлады веязыджыларнынъ догърудан- 
догъру къырымтатар меселеси боюнджа чыкъышлары, мураджаатлары, бу 
мевзуда эсерлери дердж олунды. Ватан огърунда, халкъымызнынъ, 
медениетимизнинъ, тиль веэдебиятымызнынъ келеджеги огърунда къалемнен, озь 
иджатларынен курешкен языджыларымыз 1989 сенеси январь айында миллий 
меселемизнинъ чезильмесини къатты-къаттыгъа талап этерек, КПСС Меркезий 
Комитетине ве СССР Юкъары Советининъ Президиумына мектюпнен 
мураджаатта булундылар. «Муралжаат»та джумледен шойле дениле: 


Мураджаат 


«Бундан къыркъ беш йыл эвель бир сыра дигер халкъларнен берабер 
сталинджиликнинъ энъ хасис джинаетине огъратылгъан къырымтатар 
халкъы шимдигедже сюрьгюн этильген ерлеринде булунмакъта, къыркъ беш 
йылдан берли озюнинъ тарихий ватанындан марум алда яшамакъта. 
Халкъымыз сюрьгюнликнинъ биринджи кунюнден озюнинъ миллий меселеси 
мытлакъ чезиледжегине умютнен яшады... 

1921 сенеси октябрь 18-де Лениннинъ Декрети эсасында Къырым АССР 
мейдангъа кетирильген эди. Корюне ки, къырымтатарларнынъ миллий 
меселесини чезмек ичюн бир тюрлю комиссиянынъ кереги ёкъ. Бу меселенинъ 
чезилюви толусынен КПСС Меркезий Комитетининъ ве СССР Юкъары 
Совети Президиумынынъ укъукъ даиресиндедир... 

Девлет комиссиясынынъ иши акъкъындаки сонъки ТАСС бильдирювинде 
«комиссия озь фаалиетинде эр бир миллет ве халкънынъ менфаатларыны эр 
джеэттен козь огюне алып иш коре» дениле. Биринджи невбетте 

шефкъатсызлыкъ ве инсаниетсизликнен джебирленген халкънынъ менфаатлары 
козь огюне алынып иш корюльсе догъру олмаз эдими? Аджеба, къырымтатар 
халкъыны озюнинъ тарихий топрагъына къайтарув ве Лениннинъ тешеббюсинен 
мейдангъа кетирильген Къырым автономиясыны тиклев насыл этип башкъа 
миллетлернинъ менфаатларыны акъсымлая биледжек?! 

Бизим халкъымыз Къырымда асырлар девамында руслар ве украинлернен, 
греклер ве эрменилернен, бир чокъ дигер халкъларнен берабер муаббет ве 
дост олып яшады. Биз эминмиз ки, къырымтатарларнынъ къайтарылувы ве 
ёкъ этильген автономиянынъ гъайрыдан тикленюви шимди Къырымда 
яшаяткъанларнынъ менфаатларына ич де кедер этмез. Къырымда ер эр кес 
ичюн етер. Бу — исбат талап этмеген акъикъаттыр. 

Къырымтатарларнынъ бирден-бир макъсады, бирден-бир истеги — 
эдждатларынынъ топрагъына, тувгъан оджакъларына къайтмакътыр. Бу 
ёлдаки дигер эр анги тедбирлер оларны къанаатлендирип оламаз. Биз 
мемлекетимизде миллий мунасебетлерге аит меселелер ичинде къырымтатар 
меселесинден даа кескин ве аджеле бакъылмасы талап олунгъан меселе ёкътыр, 
деп эсап этемиз. Бунынъ ичюн де биз, къырымтатар языджылары халкъымызнынъ 
арзу-умютлерини, онынъ юрегиндеки дертлерни яхшы бильген алда КПСС 
Меркезий Комитетининъ Сиясий бюросы ве СССР Юкъары Совети 
Президиумынынъ азаларына къырымтатар халкъынынъ миллий меселеси тездже 
чезильмесини талап этип мураджаат этмекни озюмизнинъ гражданлыкъ 
борджумыз деп саямыз. Къырымтатарларнынъ сюрьгюнликте кечкен аяты шуны 
косьтерди ки, тувгъан топракътан тышта яшап, халкънынъ къадимий ве озюне 
махсус медениетини къуртармакъ ве инкишаф эттирмек мумкюн дегиль экен. 

Ватаныны гъайып эткен — эр шейни гъайып эте, дейлер. Бизим халкъымыз 
шефкъатсызджа джебирленди ве о, эр шейини гъайып этти. Лякин о, адалет 
мытлакъ тантана къазанаджагъына, онынъ инсафсызлыкънен 
тахкъирленген акъ-укъукълары мытлакъ тикленеджегине олгъан ишанчыны 
бир заман гъайып этмеди... 

Бизим фикримиздже, къырымтатарларнынъ проблемасыны чезювнинъ 
бирден-бир догъру ве адалетли ёлу — халкъны толусынен сиясий джеэттен 
акълав, онынъ бутюн миллий конституцион акъ-укъукъларыны къайтарув, 
Къырым АССРни олгъаны киби тиклев ве халкъны озюнинъ тарихий ватанына 
— Къырымгъа къайтарувдыр. 

Къырымтатар языджылары: Ибраим Паши, Айдер Осман, Черкез-А ли, 
Риза Фазыл, Шамиль Алядин, Решид Мурад, Урие Эдемова, Шакир Селимов, 
Иса Абдураман, Сафтер Нагаев, Мамбет Аблялимов, Шерьян Алиев, 
Джевдет Аметов, Билял Мамбет, Закир Къуртнезир, Риза Халид, Эрвин 
Умеров, Эмиль Амит, Аблязиз Велиев. 

Январь 14, 1989 с.» 
( Мектюп къыскъартылып алынды). 

Бу девирдеэдебиятымызнынъ къайд этильмеге ляйыкъ чизгилеринден бири 
— тек сюрьгюнлик йылларында дегиль, затен совет девринде унутылмагъа 
махкюм этильген Исмаил бей Гаспринский, Номан Челеби-джиан, Шевкъи 
Бекторе, Бекир Чобан-заде, Абдулла Лятиф-заде, Осман Акъчокъракълы, 
Амди Герайбай, Мемет Ниязий киби ве дигер мешур эрбапларымызнынъ 
фаалиетлери огренилип башланувыдыр. Эдиплеримиз бу саада эллеринден 
кельген хызметни яптылар. Эдебий мираскъа, классиклеримизнинъ 
асабалыкъларына мунасебет денъишти. Нешрият, газета ве журнал 
идарелери, радио ве телевидение яйынлары бу иште арекетлерини 
джанландырдылар. 

Медений омрюмизде ильк кере муим адым атылды — къырымтатар 
эдебиятынынъ тарихына далынды. Окъуйыджылар «Къырымтатар 
эдебиятынынъ тарихына бир назар» серлевалы монография иле деерлик бинъ 
йыллыкъ медений асабалыгъымызны къаврап алгъан эдебиятымыз 
акъкъында малюматларнен таныш этильдилер. («Йылдыз» журналынынъ 
1988—1989 сенелери санларында). ХУП асырда яшагъан классик шаиримиз 
Ашыкъ Умернинъ эдебий мирасындан эки китап нешир этильди, «Йылдыз» 
журналында Сейтгъазы Гъафаровнынъ Исмаил Гаспринєкийге 
багъышлангъан монографиясы, Осман Акъчокъракълынынъ «Икяет-и 
Ненкеджан дюрбеси» адлы тарихий повести, Эшреф Шемьи-заденинъ 
«Козьяш дивар» дестаны басылды. Бу йылларда эдебиятымызда мевзу 
тарлыгъы киби джиддий нукъсандан къуртулувда йылышув сезильди, 
несримизнинъ уфукълары айдынлашты. Эмиль Амит «Ишанч» ве Рустем Али 
«Бурулышта» романларыны бастырдылар. 

Повесть жанрынынъ инкишафыны бу йылларнынъ къазанчы эсап этмек 
мумкюн. Повесть язгъанларнынъ сафы кенишледи, оларнынъ бедиий 
усталыкълары эп артты. Шамиль Алядиннинъ «Чорачыкълар», Решид 
Мураднынъ «Сенелер», Джевдет Аметовнынъ «Къуршуннен токътатылгъан 
йыр», Ибраим Пашининъ «Алтын боялар», Айдер Османнынъ «Тутушув», 
Эрвин Умеровнынъ «Умют», Сафтер Нагаевнинъ «Бинъ бир олюмни енъип» 
китапларындаки повестьлер чешит севиеде язылгъанларына бакъмадан, 
эдебиятымызда мевзу тарлыгъы даиресинден баягъы чыкъмагъа, 
окъуйыджыларны халкънынъ дженктен сонъки яшайышынынъ чешит 
тарафларынен таныштырмагъа хызмет эттилер. Таир Халилов ве Сабрие 
Сеутова киби яшлар да бу жанрдаки эсерлеринен несирджилеримизнинъ 
сафына къошулдылар. 

Эвельси эдебиятымызда етекчи олгъан, сонъра яваш-яваш ерини несирге 
берген шиириет гуя тазе, енгиль нефес алгъан киби джанланып башлады. 
Уфакъ-тюфек мевзулар черчивесинден къуртулып оламагъан шаирлеримиз 
халкъ, тувгъан топракъ ве. ниает, ватангъа асретлик дертлерини беян эткен 
эсерлеринен окъуйыджыларнынъ юрегинден ер алмагъа тырыштылар. 

Шаирлеримиз бу кечит деврининъ озюне хас кучьлюклерини поэтик 
корюниште бермеге ынтылып, аман-аман эписи озьлерининъ янъы шиирий 
джыйынтыкъларыны чыкъармагъа наиль олдылар. 

О девирде газетада ве журналда басылгъан эсерлернинъ энди эксериси 
халкъта ватанперверлик, ватангъа севги, озь халкъынъ ве ватанынънен, 
онынъ кечмишинен гъурурланув дуйгъуларыны къозгъалтмакъ, адамларгъа 
ватангъа авдет гъаесини ашламакъ макъсадына хызмет этип кельдилер. 
Бойле эсерлерден «Йылдыз» журналында дердж олунгъан Шерьян Алининъ 
«Копюрлерден кечкенде» (1989. №5) поэмасыны, Джевдет Аметовнынъ 
«Сёнген оджакълар» повестини (1989. №4), Лиля Буджурованынъ «18 
майыс», «Сув анасы», «Эки сой къан» — шиирлер сечимини (1990. №3), 
Эшреф Шемьи-заденинъ «Козьяш дивар» дестанынынъ толусынен 
басылгъаныны (1990. №4), айны шу санда Риза Фазылнынъ «Ватан 
дуйгъусынен» умумий серлева алтында басылгъан «Къырым меним 
юрегимде», «Къарадагъ», «Самозахват», «Ватан ёлу» ве дигер шиирлери 
эм де халкъ арекетининъ фааль иштиракчилеринден бири шаир Идрис 
Асаниннинъ такъдири акъкъында язгъан «Балталангъан истидат» серлевалы 
макъалесини ве шаирнинъ шиирлер сечимини, Айдер Османнынъ «Сабалар 
хайыр» повестини (1990. №5), Сеитумер Эминнинъ «Ана-топракъ» 
серлевасынен шиирлер сечимини (айны шу санда), Сеитгъазы Гъафаровнынъ 
«Исмаил бей Гаспринский. Аяты ве фаалиети» серлевалы тарихий- 
публицистик очеркини («Йылдыз»нынъ 1989. 6-джы, 1990. 1,2,3,5-инджи, 
1991.1,3-юнджи санларында басылды), Амдий Герайбайнынъ шиирлери ве 
Рефат Чайлакънынъ, Эрдживан Керменчиклининъ ватан мевзусында 
шиирлер сечимлерини (айны шу санда), Сеитумер Эминнинъ РСФСР 
языджыларынынъ УП съездинде ве Аблязиз Велиевнинъ СССР 
Журналистлерининъ съездинде чыкъышларыны («Йылдыз». 1991. №2), Айдер 
Меметовнынъ «Къырымтатарларнынъ келип чыкъувы» серлевалы, Рустем 
Муединовнынъ «Топрагъынънынъ, ташынънынъ къурбаныман, Ватаным!» 
серлевалы макъалелерини (айны шу санда), Борис Чичибабиннинъ Эшреф 
Шемьи-задеге багъышлап язгъан «Чёрное пятно» шиирини («Йылдыз». 1991- 
№4), Черкез-Алининъ «Афат» шиирий повестини, чешит шаирлерден 
алынгъан «Къырым акъкъында шиирлер» сечимини ве даа чокъ эсерлерни 
ве публицистик макъалелерни къайд этмек мумкюн. 

«Янъы дюнья» газетасынынъ (ана тилиндеки екяне газетамыз 1991 сенеси 
январь 1-ден 16 саифе колеминде олып, афтада бир кере озюнинъ дженктен эвельки 
«Янъы дюнья» адынен чыкъып башлады) саифелеринде басылгъан эсерлер ве 
дигер материаллар да тахминен бойле эдилер. Затен, сёз юрьсеттигимиз 
«Ватангъа авдет деври» ичюн сиясий ве ичтимаий публицистиканынъ зияде 
сильтем алувы характерлидир. 

Халкъымызнынъ ватангъа къайтувы энъ кутьлевий шекиль алгъан 

вакъытта, яни 1989 сенеси Акъмесджитте ана тилинде «Достлукъ» газетасы 
тешкиль этильди ве майыс 1-де онынъ биринджи саны чыкъты. Онынъ 
муаррири Шевкет Рамазанов олды. Бу газетанынъ саифелеринде эсасен 
ватан, сюрьгюнликнинъ акъибетлери, халкънынъ келеджеги ве онынъ 
умютлери киби мевзуларда эсерлер, халкънынъ ватанда ерлешюви, онынъ 
бу ёлда чеккен зорлукълары, «самозахват»лар акъкъында макъалелер, 
хаберлер басылып турды. Бу энди эдебиятымызнынъ ватан топрагъына адым 
атып башлагъаны эди. Газета 1992 сенесинден «Къырым» адынен чыкъып 
башлады. 

1991 сенеси июнь айында Акъмесджитте отькерильген Къырымтатар 
халкъынынъ П Къурултайы веонынъ къарарлары эдебиятымызгъа да сильтем 
берди. Языджыларымыздан Идрис Асанин, Риза Фазыл, Эмиль Амит, Эрвин 
Умеров, Рефат Чайлакъ Къурултай делегатлары олдылар. Риза Фазыл ве 
Эмиль Амит Къурултайда тешкиль этильген Къырымтатар халкъы 
Меджлисине аза олып сайландылар. Белли алимимиз, филология илимлери 
докторы Рефикъ Музафаров Къурултай делегаты, Меджлис азасы ве онда 
тешкиль этильген тасиль ве медениет болюгининъ башы олгъан эди. 

Ниает, 1992 сенесининъ январь айында «Янъы дюнья» газетасы, 
«Йылдыз» журналы озь ве нешриятнынъ къырымтатар эдебияты болюги 
коллективлеринен берабер ресмий суретте ватангъа — Акъмесджитке кочип 
кельдилер ве газета да, журнал да ватанда чыкъып башладылар. 
Къырымдаки рус языджылары Украина языджылары бирлигине 
къошулмакътан ред этип, озьлерининъ айрыджа языджылар тешкилятыны 
тизген вакъытта, 1992 сенеси языджыларымыз Украина языджылары 
бирлигининъ Къырым тешкилятына кирдилер ве бу тешкилятта 
Къырымтатар эдебияты кенъешини тешкиль эттилер. Кенъеш шимди 
Украина языджылары бирлигининъ азалары олгъан 30-гъа якъын 
къырымтатар языджысыны бирлештирмекте. Кенъешнинъ реиси Шакир 
Селимдир. 

1990 сенеси Акъмесджитте кучюк бир китапхане ачылгъаны да эдебий ве 
медений аятымызда муим вакъиа олды. Сонъра о Исмаил бей Гаспринский 
адына Къырымтатар девлет джумхуриет китапханесине чеврильди. Шимди 
энди 16 бинъден зияде (шу джумледен 4,5 бинъ данеси къырымтатар тилинде) 
китап хазинесине малик олгъан китапхане 2000 сенеси октябрь айында 
озюнинъ 10 йыллыгъыны къайд этти. Онынъ директоры Айдер Эмировнынъ 
гъайретинен Голландиянынъ малиевий ярдымы иле «Къырымтатар 
китапханесини гъайрыдан тиклев» лейхасы омюрге кечирильгени 
нетиджесинде китапхане бинасы янъыдан къурулды ве земане 
донатмаларынен теминленди. Миллий китапхане тиль, эдебият ве 
медениетимизни тиклевде гъает зарур хызметлер косьтермекте ве онынъ 
фаалиети бу сааларда къыймети ёкъ эмиетке маликтир. 

Эр алда Ватанда яваш-яваш олса да, тилимиз, эдебият, миллий тасиль ве 
умумен медениетимиз саасында бир сыра ишлер япылмакъта. 

1990 сенеси Ташкент педагогика институтынынъ къырымтатар тили ве 
эдебияты болюги Акъмесджит девлет университетине авуштырылды ве о 
болюкке йылда 50 студент къабул олуна башлады. Айны шу йылы Эски- 
Къырымда ве Джанкой районындаки Къалай (Азовское) коюнде биринджи 
къырымтатар сыныфлары ачылды. Айны шу йылы Акъмесджиттен 
къырымтатар тилинде радиоэшиттирювлер ве телекосьтерювлер башланды. 
1992 сенеси ана тиллеринде окъутыладжакъ окъув юртлары ичюн кадрлар 
азырлавгъа къарарлаштырылгъан Акъмесджит педагогика окъув юрту 
ачылды. 1993 сенеси Буюк-Онларда къырымтатар тилиндебиринджи миллий 
мектеп ачылды (директоры Алиме Семедляева). 1994 сенеси икътисадиятчы- 
муэндис кадрларны, къырымтатар тилинде окъутыладжакъ мектеплер ве 
мектеп яшынадже балалар муэссиселери ичюн оджалар ве тербиеджелер 
азырламагъа къарарлаштырылгъан Къырым девлет санайы-педагогика 
институты ачылды (ректоры проф.Февзи Якъубович Якъубов, проректоры 
Муеддин Аеддинович Хайруддинов). 

1996 сенеси къырымтатар оджалары ве тасиль хадимлерининъ 
джумхуриет «Маарифчи» джемиети мейдангъа кетирильди. Онынъ реиси 
Сафуре Каджаметованынъ мисильсиз гъайрети, тешеббюсченлиги ве фааль 
арекетлери эм де Меджлиснинъ тасиль болюгининъ башы Бейе Ильясованынъ 
ишкирлиги саесинде Къырымда энди 10 ерде миллий мектеплер ачылды. 
Буюк-Онлар, Эски-Къырым, Кольчугино, Багъчасарай, Вилино мектеплери 
шу джумледендир. 26 рус тилли мектепте исе башлангъыч къырымтатар 
сыныфлары ачылды. О сыныфларда 5 бинъге якъын къырымтатар баласы 
окъуй. 2000 сенеси умумий гъайретлер саесинде Къырым Тасиль 


назирлигинде миллий тасилимизге рехберлик япаджакъ махсус Къырымтатар 
тасиль идареси мейдангъа кетирильди. 


Къырымда 1991 сенесинден башлап, чешит джемиетлер ве айры шахслар 
тарафындан даа бир сыра газета ве журналлар тэсис этильди. Меселя, 
Къырымтатар медениети координацион меркези тарафындан 1991-1994 
сенелери бир къач номер «Салгъыр» журналы, бир къач номер «Мераба!», 
«Къырым седасы», «Эдебият ве санат» газеталары чыкъарылды. Теэссюф 
ки, эдебиятымыз саасында баягъы ишлер япып башлагъан бу неширлер чокъ 
яшап оламадылар. Айны бунынъ киби, проф.Рефикъ Музафаров тарафындан 
бир къач йыл девамында чыкъкъан «Ватан» газетасы (1988—1989) ве 
«Ватан» журналынынъ (1990—1994) да талийлери ойле олды. Языкъ ки, чокъ 
меракълы, къыйметли эдебий, тарихий, ичтимаий-сиясий материаллар дердж 
эткен бу журналнынъ да (эбет, маддий себептен) омрю къыскъа олды. 

1990 сенесинден ОКНДнинъ рус тилинде «Авдет» газетасы чыкъып 
башлады. 1998 сенесине къадар онынъ муаррири намлы журналистимиз Лиля 
Буджурова эди. Шимди газетанынъ тэсисчиси «Къырым» фондыдыр. 1991 
сенесинден рус тилинде НДКТнинъ «Арекет» газетасы чыкъмакъта. Онынъ 
биринджи муаррири миллий арекет рехберлеринден бири Юрий Османов эди. 
1993 сенесинден башлап рус тилинде «Голос Крыма» газетасы чыкъмакъта. 
Баш муаррири Айдер Эмиров эди, сонъра Эльдар Сеитбекиров олды. Бу 
газеталар бугунь де дердж олунмакъталар. 

Айны бунынъ киби рус тилинде Шевкет Къайбуллаев тарафындан тэсис 
этильген рус тилинде гъает меракълы «Къасевет» адлы тарихий-этнографик 
журнал чыкъмакъта. 1988 сенеси исе рус тилинде Меджлиснинъ нешири 
олгъан «Оджакъ» адлы ичтимаий-сиясий журнал (баш муаррири Лиля 
Юнусова), 1999 сенеси исе саиби Лютфий Османов олгъан «Гюнсель» дергиси 
чыкъып башлады. Латин арифлеринен чыкъкъан «Гюнсель» дергиси 
тюркиели Ахмед Ихсан Къырымлынынъ малиевий ярдымы иле нешир 
этильмекте (Язы эйети: Исмаил Керим, Кемал Къонъурат, Нариман 
Абдульваап). 

Булардан башкъа 1991 сенеси Къарасувбазарда шаир Дилявер Осман 
биринджи олып, район газетасына иляве оларакъ ана тилинде «Къарасув» 
газетасыны тэсис этмеге наиль олды ве озю де онынъ муаррири олды. 1992 
сенеси исе Судакъта языджы Рустем Али тарафындан шеэр газетасына иляве 
оларакъ ана тилинде «Судагъ сеси» газетасыны тэсис этти ве онъа ` 
муаррирлик япмакъта. 

Сонъки учь абзацта косьтерильген неширлер эписи шимдилик яшайлар. 
Лякин теэссюф ки, «Гюнсель» дергисинден гъайры оларнынъ аман-аман эписи 
эджнебий тильде чыкъалар, шу джумледен Меджлиснинъ нешири олгъан 
«Оджакъ» журналы да. Ялынъыз кучюк колемде чыкъкъан мааллий 
газеталар къырымтатар тилинделер. 

1998—1999 сенелери Багъчасарайда Лютфий Османов ве Идрис Асанин 
ана тилинде мустакъиль «Эски юрт» газетасыны чыкъардылар. Лякин о 
газета да маддий себептен токъталып къалды. Занымызджа, бойле 
вазиетнинъ эсас себеби шу ки, янъы нешир тешкиль этмеге тутунгъан 
аркъадашлар теджрибесизлик нетиджесинде меселеге енгиль, къолайлыкънен 
бакъсалар керек ки, меселеге кереги киби янашмайлар ве ишке тиль бильген 
теджрибели мутехассысларны джельп этмейлер. 

Энъ сонъкиси исе Акъмесджитнинъ Марьино къасабасында Медиха 
Мамбетова тарафындан тешкиль олунып нешир этильмекте олгъан, 
Акъмесджит шеэри ве районына даркъатылгъан «Къасаба» газетасыдар. 
Къырымтатарджа ве русча чыкъкъан бу газетада къырымтатар метинлери 
латин арифлеринен басылмакъта. 

Терджиме саасында да белли ишлер япылмакъта. 1996 сенеси Шакир 
Селимнинъ терджимесинде М.Коцюбинскийнинъ «Къырым сонетлери» 

Польшада эки тильде — лех ве къырымтатар тиллеринде айры китап олып 
нешир этильди. Т.Шевченконынъ эсерлери терджиме олунып, 1999 сенеси 
«Узакъ ве якъын Шевченко» адынен эки тильде — украин ве къырымтатар 
тиллеринде нешир олунды. Шевченконынъ бу китапкъа кирген шиирлерини 
эсасен Шакир Селим, Аблязиз Велиев, Юнус Къандым терджиме эттилер. 
Гузель тертип этилип, безетилип чыкъарылгъан бу аджайип китап 
къырымтатар ве украин халкълары ве эдебиятлары арасында достлукъ 
алякъаларыны къавийлештирмеге хызмет этеджек муим бир неширдир (бу 
китапны азырлап чыкъарувнынъ эсас тешеббюсчиси ве онъа сёз башы язгъан 
— халкъымызнынъ якъын досту, украин ве къырымтатар эдебиятлары 
арасында озьара багъларны къавийлештирювге буюк иссе къошмакъта 
олгъан белли украин алими эдебиятшнас ве языджы А.И.Губарьдыр). 

1999 сенеси И.Гаспринский адына Къырымтатар джумхуриет 
китапханесининъ «Бильги чокърагъы» сериясында рус тилинде профессор 
Д.П.Урсу тарафындан азырланылгъан «Деятели крымскотатарской 
культуры. 1921—1944» серлевалы биобиблиографик лугъат чыкъарылды. 
Бу лугъатта шу девирде тиль ве эдебиятымызда фааль хызмет эткен 70-тен 
зияде эрбапнынъ терджимеий аллары ве фаалиетлери акъкъында малюматлар 
ер алгъандыр. Такъип этильген къырымтатар сиясий ве медениет 
эрбапларынынъ аяты ве фаалиетлерини огренювнен фааль огърашкъан 
профессор Д.П. Урсу кене шу йылы рус тилинде «Очерки истории культуры 
крымскотатарского народа. (1921—1941)» адлы китабыны чыкъарды. Бу 
джыйынтыкъкъа онынъ «1938 сенеси апрель 17 фаджиасы», «Тоталитар 
девлет системасында миллий медениет (Къырым АССР мисалинде)», «Осман 
Акъчокъракълы — сонъки къырымтатар энциклопедисти», «Медениет 
мелеги» А.С.Айвазов», «Тарих хатырасынынъ бекчиси Усеин Боданинский», 
«Мешур тюрколог — алим Бекир Чобан-заде: аяты ве фаалиети», «Шаир 
Лятиф-заде ве онынъ аддашы», «Къырым педагогика институтынынъ 
ректоры Мустафа Бекиров», «Н.С.Самокишнинъ «Къырымтатарларнынъ 
иджрети» адлы картинасы ве совет цензурасы» киби архив малюматларына 
эсаслангъан гъает къыйметли очерклери кирсетильгендир. 

Айны шу серияда 2000 сенеси Эшреф Шемьи-заденинъ «Эдебий ве 
тенкъидий макъалелер» топламы, академик А.Н.Самойловичнинъ 
«Избранные труды о Крыме» адлы ильмий макъалелер китабы, белли 
тедкъикъатчы В.Ганкевичнинъ рус тилинде И. Гаспринскининъ аяты ве 
фаалиетине багъышлангъан «На службе правде и просвещению» адлы китабы 
чыкъарылды. 

«Сонат» нешриятында 1999 сенеси «Гульшен хаяллары» адынен орта 
асырларда яшап иджат эткен шаирлеримизнинъ шиирлери эки тильде — рус 
тилинде ве къырымтатар тиллеринде айры китап олып чыкъарылды. Он эки 
шаирнинъ эсерлеринден тешкиль олгъан бу китапны азырлагъан, тертип 

эткен, онъа сёз башы ве изаатларыны язгъан истидатлы тедкъикъатчымыз, 
Къырым девлет санайы-педагогика институтынынъ оджасы Нариман 
Абдульвааптыр. 

Ватангъа авдет деври эдебиятымызнынъ ильки адымлары о дередже 
джесаретли олмаса да, языджы ве шаирлеримиз ватанда эдебий джерьянны 
сёндюрмемеге, онынъ къорларыны уфлеп турмагъа арекет этелер. 

Бу девирде языджы ве шаирлеримиз заман талапларына уйгъун даа бирсыра 
эсерлер яраттылар. Булар эсасен «Йылдыз» журналында басылгъан шу 
эсерлердир: Эрвин Умеровнынъ «Афат» пьесасы (1992. №2), Таир Халиловнынъ 
«Сонъки нефеске къадар» повести (1992. №4), Якъуб Мустафаевнинъ «Бир 
башкъа бинъ беля» повести (1992. №5—6), Сафтер Нагаевнинъ «Девир ве 
такъдир» эссеси (1993. %№2), Айдер Османнынъ «Агент» повести (1993. №5—6, 
1994. №2; 1996. №3) ве«Аедин» драмасы (1996. №2), «Къайтув» повести (1997. 
№1), Аблязиз Велиевнинъ «Къырым дефтерлеринден» умумий серлевасы алтында 
басылгъан шиирлер сечими (1993. №5—6), Алие Велиулаеванынъ «Авдет» 
поэмасы (1994. №5), Ибраим Пашининъ «Ана» повести (1995. №1), Аблязиз 
Велиевнинъ «Олюмнен козь-козьге» весикъалы повести (1995. №4), Гульнар 
Зиядинованынъ «Янъгъызлыкъ» повести (1996. №5,6), Идрис Асаниннинъ 
«Телькъоралар артында» серлевалы хатырлавлары (1996-4), Черкез-Алининъ 
«Афат» шиирий повести (1996. №5), Урие Эдемованынъ «Гъайып аскернинъ 
анасы», «Алгъыш» икяелери (1996. №1), Риза Фазылнынъ «Къырымтатар 
шиириети антологиясы» рубрикасында «Къадимий девир шиириетимиз» ве бу 
серияда девамлы басылгъан материаллары, Исмаил Асан огълу Керимнинъ 
«Бедиий сёзюмизнинъ эврими» серлевалы монографиясы (1998. 104,67 ‚8,9; 1999. 
№1 2), Эскендер Фазылнынъ «Вай, вай анам!» къаясы» адлы эфсанеси (1998. 
№6), Эрвин Умеровнынъ «Йырла,эвим» комедиясы (1998. №9), Айдын Шемьи- 
заденинъ «Къыркъ дёртнинъ майыс геджеси» серлевалы (бабасы Эшреф Шемьи- 
заде акъкъында) хатырлавы (1999. №3) ве иляхре. 

Бу джеэттен ватанда чыкъарылгъан китаплардан Идрис Асаниннинъ 
«Бир авуч топракъ» китабыны айрыджа къайд этер эдик. Бу китаптаки 
шиирлерде халкъымызнынъ 1944 сенеси майыс 18-де Къырымдан 
чыкъарылгъан кунюнден башлап, бугуньгедже такъдири, онынъ башына 
келип-кечкен фелякетлер, ой-фикирлери, тошюнджелери, Ватан огърунда 
куреши, хаял-умютлери акс олунгъандыр. Идрис Асаниннинъ бу китаптаки 
шиирлеринен эдебиятымызнынъ сюрьгюнлик деврине башлангъыч 
къоюлмакънен бирге, айны заманда оларда халкъымызнынъ бутюн элли 
йыллыкъ фаджиалы тарихы муджессемлене. Китаптаки эсерлернинъ бутюни 
ватангъа, озь халкъына севги, ватан огърунда куреш, миллетнинъ 
келеджегини къайгъырув дуйгъуларынен ашлангъанлар. Бу китап курешчен 
шаиримиз Идрис Асаниннинъ озь курешини аля даа девам эткен 
халкъымызнынъ къолуна туттыргъан бир рухий куреш силясыдыр. 

Латин элифбесине кечюв 


Кечкен асырда, бизим язымыз, яни элифбемиз аз бир вакъытта эки кере 
денъиштирильди. 1928 сенеси арап арифлеринден латин арифлерине 
кечильди. 1938 сенеси латин элифбесинден кирилицагъа кечирильди. Шимди 
исе язымызны бир даа латин элифбесине кечирюв меселеси кунь тертибинде 
турмакъта. 

Къырымтатар язысыны латин элифбесине кечирюв акъкъында къарар 
1991 сенеси олып кечкен 11 Къурултайда къабул этильди. Бу къарар эсасында 
1992 сенеси июнь 17—20 куньлери Акъмесджитте «Къырымтатар тили: латин 
элифбесине кечюв проблемалары» мевзусында халкъара ильмий-амелий 
конференция кечирильди. Конференцияда къырымтатар элифбесининъ там 
вариантыны ишлеп чыкъмакъ ичюн филология илимлери докторы, проф. 
Айдер Меметов рехберлигинде 22 адамдан ибарет махсус халкъара комиссия 
мейдангъа кетирильди. Комиссия латин арифлери эсасында янъы 
къырымтатар элифбесини ишлеп чыкъып Меджлиске теслим этти. Ашагъыда 
шу элифбенен бирге комиссиянынъ хулясасыны терджиме этмей русча 
кетиремиз. 

ЗАКЛЮЧЕНИЕ 

Комиссии по разработке окончательного варианта алфавита 

крымскотатарского языка на основе латинской графики 


Комиссия по разработке окончательного варианта алфавита для 
крымскотатарского языка была создана Международной научно- 
практической конференцией «Крымскотатарский язык: проблемы перехода 
на латинскую графику», которая состоялась 17—20 июня 1992 года в 
г.Симферополе. В нее вошли ученые, филологи, писатели и работники 
культуры, занимающиеся проблемами крымскотатарского языка: 
Меметов Айдер — проф., док.фил.наук (председатель), Прицак Омелиан 
академик (Киев), Эмирова Адиле — проф., док.фил.наук, Мусаев Кенисбай 
проф. , член-кор. АН Казахстана (Москва), Ахмед Биджан Эрджилясун — 
роф. (Турция), Хенрик Янковский — проф. (Венгрия), Метин Караорс — 
проф. (Турция), Дубинский Александр — проф. (Польша), Изединова Севиль 

канд.фил.наук (Москва), Хакъан Къырымлы -- докт. (Турция), Айдер 
Осман — писатель, редактор журнала «Йылдыз», Куркчи Усеин --- 
преподаватель крымскотатарского языка, Фазыл Риза —- писатель, Усеинов 
Кемал — преподаватель крымскотатарской литературы, Зафер Къаратай —- 
журналист (Турция), Асанов Шевкет — зав. отделом газеты «Янъы дюнья», 
Лкмоллаев Энвер ~ - доц., канд.фил.наук, Бекирова Венера — преподаватель 
крымскотатарского языка, Саттарова Миляра — преподаватель 
крымскотатарского языка, Берберова Ремзие -- преподаватель 

крымскотатарского языка (секретарь), Сеитмеметова Эдие — преподаватель 
крымскотатарского языка. 

Окончательный вариант алфавита крымскотатарского языка был 
выработан на основании следующих требований: 

1) наиболее полная передача фонетической структуры современного 
крымскотатарского литературного языка; 

2) унификация алфавитов всех тюркских языков; 

3) сохранение по мере возможности исторических традиций 
крымскотатарского алфавита; 

4) технические и экономические проблемы внедрения нового алфавита. 

В ходе рассмотрения всех предложений, вынесенных на обсуждение, 
участниками конференции и членами Комиссии был разработан новый 
крымскотатарский алфавит на основе латинской графики, который 
предлагаем для утверждения Меджлисом крымскотатарского народа. 

1. Озюнден эвель кельген тутукънынъ йымшакълыгъыны косьтермек 
ичюн «а» устюне шойле «~» бельги къоюлыр. 


2. Тарихий сёзлерде махсус бельги оларакъ В къулланылыр. 

П Къурултайнынъ 1993 сенеси июль 27—31 куньлери отькерильген 2-нджи 
сессиясында латин графикасы эсасында янъы къырымтатар элифбеси къабул 
этильди. Лякин Къурултай юкъарыда анъылгъан махсускомиссия тарафындан 
ишленген элифбени дегиль де, онъа джиддий денъишме кирсетильген 
вариантыны къабул этти. Яни Меджлис азасы Лютфи Османовнынъ 
теклифинен шу элифбеден «х» арифи чыкъарылып ташлангъан варианты 
къабул олунды. Бу эсассыз арекет тильджилер, эдебиятчылар, оджалар 
арасында джиддий даваларгъа себеп олды ве айны заманда янъы имля 
къаиделерини ишлев джерьяныны чаналатты. Меселя, латин элифбеси 
эсасында янъы имля къаиделерини ишлеп чыкъмакъ ичюн 1998 сенеси 
Джумхуриет Тасиль назирлиги тарафындан тизильген махсус комиссия иште 
шу давалар себебинден дагъылып кетти. Эгер бир арифнинъ тиль ичюн не 
дередже буюк эмиети олгъаныны, бир арифнинъ барлыгъы яхут ёкълугъы 
тильни насыл бозгъаныны козь огюне аладжакъ олсакъ, бу даваларнынъ 
эсассыз олмагъаныны анъламакъ къыйын дегиль. Буны газеталарда ара-сыра 
латиндже басылгъан язылар да косьтерелер. Дженктен эвельки латин 
элифбемизде «х» арифи бар олгъаны да шимдики элифбеден онынъ чыкъарылып 
ташлангъаны эм къанунсыз, эм де эсассыз экенини тасдикълай. Эгер биз озь 
ана тилимизни — къырымтатар тилини сакълайджакъ олсакъ, бу меселеге пек 
джиддий янашмакъ керекмиз. Экинджи тарафтан, латин элифбесине кечювни 
газеталардан дегиль де, башкъа ерлерде япылгъаны киби мектеплерден яни 
биринджи сыныфлардан башламалыдыр. 


ж ж ж 


Къырымтатар эдебиятынынъ бу девирдеки эсас хусусиетлеринден бири 
къырымтатар веукраин халкълары арасыңда тарихий девирлерден шекилленип 
кельген сыкъы алякъаларны, достлукъны тиклемеге, пекитмеге, эки къардаш 
халкънынъ медениетлери, эдебиятлары арасында эмекдашлыкъны, иджадий 
алякъаларны инкишаф эттирмеге, мукеммеллештирмеге хызмет этювидир. Бу 
саада даа ильки адымлар атылса да, япылгъан ишлер бу саанынъ кет-кете даа 
зияде сильтем аладжагъындан делялеттир. Юнус Темиркъаянынъ 
шиирилерининъ украин тилине терджиме этилюви, Т. Шевченконынъ шиирлери 
эки тильге терджиме этилип, «Узакъ ве якъын Шевченко» адынен айрыджа 
китап этип чыкъарылувы, Юнус Къандымнынъ да шиирлери украин тилине 
терджиме этилип, 1997 сенеси «Сары ань» адынен эки тильде айры китап олып 
чыкъувы, куньделик матбуатта ве чешит джыйынтыкъларда украин 
шаирлерининъ эсерлери къырымтатарджа, къырымтатар шаирлерининъ 
эсерлери украинджебасылып тургъаны, языджылар Юнус Къандым ве Валерий 
Басыров тарафындан «Буюк украин-къырымтатар лугъаты» азырланмакъта 
олгъаны, Киевде азырланмакъта олгъан «Земаневий Украинанынъ 

Энциклопедиясы»на къырымтатар языджылары, шаирлери, медениетэрбаплары 
акъкъында да макъалелер кирсетилгени бу хусусиетнинъ ачыкъ аляметлеридир. 
Айны бунынъ киби мунтазам суретте тешкиль этильмекте олгъан чешит 
медений тедбирлер: янъы чыкъкъан китапларнынъ, терджимелернинъ 
такъдим мерасимлери, чешит юбилейлер, эдебият акъшамлары ве дигер 
корюшювлер — бутюн булар шу гъаеге хызмет эткен фаалиеттир. 


Ватангъа авдет девринде энъ семерели иджат эткен шаирлеримизден бири 
Шакир Селимдир ки, бу девирде онынъ фаалиети гъдет кениш сильтем 
алды. О, 1986 сенеси язгъан «Бар кучьнен!» адлы публицистик поэмасындан 
сонъ озюнинъ Ватан огърунда, миллет огърунда фааль дженкявер 
яратыджылыгъынынъ сурьатыны эксильтмеди. О бугуньки аятта, бугуньки 
Вазиетимизде озюнинъ фааль позициясынен, Ватанда фааль жемаатчылыкъ 
ишлеринен, озюне хас джурьатлыкъ ве бедиий сёзюнен халкъымызнынъ 
Ватангъа авдетине, онынъ Ватанда Ватан саиби оларакъ ерлешмесине, 
озюнинъ акъ-укъукъыны талап этмесине хызмет этмекте. 

Айны бунынъ киби шаир Юнус Къандымнынъ да иджадий фаалиети 
анджакъ Ватанда олдыкъча семерели олмакъта. 


ШАКИР СЕЛИМнинъ' бу девирде яраткъан эсерлери онынъ 1997 
сенеси чыкъкъан «Тюшюндже» адлы джыйынтыгъыны тешкиль эттилер. Бу 
джыйнтыкъта онынъ шиирий усталыгъынынъ даа зияде пишкинлешкени, 
тилининъ мукеммеллешкени ве озюнинъ хусусий шаирлик услюбы юзь 
алгъаны козьге чарпмакъта. Онынъ деврий матбуатта басылмакъта олгъан 
ве бу джыйынтыкъта ер алгъан шиирлери заманымызнынъ актуаль 
мевзуларында язылгъан олып, юксек бедиий севиеге маликтирлер ки, мезкюр 
джыйынтыкъ Шакир Селимнинъ девримизнинъ етекчи шаирлеринден бири 
олгъаныны косьтерди. Онынъ шу джыйынтыкъкъа ад берген «Гюшюндже» 
шиири 1996 сенеси Мухаммед пейгъамбернинъ догъувына багъышланып 
Анкарада отькерильген халкъара «Къутлы догъум афтасы» конкурсында 
биринджи мукяфатнен такъдирленгени тесадуфий дегильдир. Айны шу 
йылнынъ сонъунда Къыбрызда ве Тюркиеде Тюрк дюньясы шиириети 
4-юнджи Улусларара фестивалинде Шакир Селим учь мукяфаттан бири 
олгъан — Ариф Нихат Асия адына мукяфатны къазанды. Онынъ 1995 сенеси 
Судакъ —Кефе вакъиаларына багъышлап язгъан «Яралангъан тюркюлер» 
шиирине намлы бестекярымыз Сервер Какура тарафындан музыка язылды 
ки, ойыр Къырымда нам къазангъан артист Рустем Меметов тарафындан 


иджра этилерек, душманларгъа къаршы атылгъан мергин бир окъкъа 
чеврильди. 


' Терджимеи алыны «Сюрьгюнлик деври» болюгинден бакъ. 

Терджиме саасында буюк теджрибе эльде эткен Шакир Селим сонъки 
йылларда бу саада фаалиетини даа зияде кенишлетти. О, Къырымтатар драма 
театринен сыкъы эмекдашлыкъта булуна ве онынъ аякъкъа турмасына чокъ 
иссе къоша. Театрде Н.Гогольнинъ «Эвленюв», Мустай Каримнинъ «Ай 
тутулгъан геджеде», В.Шекспирнинъ «Макбет» эсерлери онынъ 
терджимесинде саналаштырылды ве мувафакъиет къазандылар. Хусусан 
сонъки эсернинъ терджимеси ичюн о театр коллективинен берабер Къырым 
Мухтар Джумхуриетининъ Девлет мукяфатынен такъдирленди. 

Шакир Селим Адам Мицкевичнинъ «Къырым сонетлери»ни де ана 
тилимизге терджимеэтти ки, о терджимелер 1997 сенеси Польшада эки тильде 
— къырымтатар велех тиллеринде айры китап этип нешир олунды ве Шакир 
Селим бу китап ичюн Польша медениетине къол тутув «Покуль» фондынынъ 
мукяфатыны къазанды. Эдебиятта семерели хызмети ве юксек профессиональ 
усталыгъы ичюн шаир Къырым Мухтар Джумхуриети Юкъары 
Шурасынынъ Фахрий Ярлыгъынен мукяфатланды. 


ЮНУС КЪАНДЫМ 1959 сенеси сентябрь 4-те Ташкент 
виляетининъ Акъкъургъан районындаки Акъкъургъан совхозында дюньягъа 
кельди. 1981 сенеси Ташкент Девлет педагогика институтынынъ 
къырымтатар тили ве эдебияты болюгини битирди. 1981—1989 сенелери 
«Ленин байрагъы» газетасында чалышты. 1989 сенеси Къырымгъа кочип 
кельди. Мында о «Достлукъ» ве «Янъы дюнья» газеталарында чалышты. 
1993—1996 сенелери Къырымтатар медениет вакъуфынынъ реиси 
вазифесинде булунды. 1996—2000 сенелери кене «Янъы дюнья» газетасында 
эдебият ве тарих болюгининъ мудири олып чалышты. 2001 сенесинден исе 
Юнус Къандым Украина Информация сиясети, телевидение ве 
радиоэшиттирювлер девлет комитетининъ Акъмесджиттеки Бутюнукраина 
информация-медениет меркезининъ баш муаррири ве айны заманда 
муарририет-нешрият болюгининъ башы олып чалышмакъта. 1999 сенесинден 
берли яш эдебият авескярларынен чалышув боюнджа эдебият 
бирлешмесининъ реиси вазифесинде булуна. 

Юнус Къандымнынъ биринджи шиири 1979 сенеси дердж олунды. Онынъ 
шиирлери даимий суретте «Ленин байрагъы»нда ве «Йылдыз» журналында 
басылдылар. Бир сыра шиирлери 1982 сенеси Ташкентте чыкъкъан 
«Къарылгъачлар» джыйынтыгъына кирсетильдилер. Сонъра онынъ шиирлери 
украин, рус, тюрк, азербайджан ве бир сыра дигер тиллерде чыкъкъан газета 
ве меджмуаларда нешир олундылар. 

Юнуснынъ озюнинъ «Сен денъизге бенъзейсинъ» адлы шиирлер 
джыйынтыгъы (Ташкент, 1988), къырымтатар халкъынынъ 1917 сенеси олып 
кечкен 1 Къурултайы акъкъында «Къурултай: о насыл олгъан эди» адлы 

тарихий-публицистик китабы (Багъчасарай, 1991), эки тильде – украин ве 
къырымтатар тиллеринде «Сары ань – Жовта мить» шиирлер китабы (Киев, 
1997), «Умют йипи» шиирлер китабы (2001), «Куреш мейданы отаймаз: 
Номан Челеби-джианнынъ терджимеий алына даир къыскъа очерк» адлы 
ильмий-тарихий эсери (2001) чыкъты. 

Юнус шиириетте эп янъылыкъ араштыра, янъы шекиллерде озь кучюни 
сынай. Шиириетимизге янъы назм шекиллерини алып кельмекнен бирге, 
унутылгъан къырымтатар назм жанрларыны джанландыра. Меселя, о, 
«Палиндром»лар яза. Бу демек ки, адетиндже къыскъа сатырларнен язылгъан 
бойле шиирде сатырлар солдан сагъгъа ве сагъдан солгъа окъулалар ве 
айны вакъытта белли бир мана, мантыкъ ташыйлар. Бойле палиндром 
элементлери бундан аман-аман учь юз йыл эвель яшап иджат эткен 
къырымтатар шахзадеси Шаин Герайнынъ «Циклик ода»сында расткеле. 
Юнус акрошиирлер муашшакълар яза. Акрошиир дегени, бу – шиирде эр 
бир сатырнынъ биринджи арифлеринден шиир багъышлангъан шахснынъ 
яхут дигер бир объектнинъ ады келип чыкъа. Къырымтатар эдебиятында 
унутылгъан бу жанрны 30-ынджы сенелерде шаир Юнус Темиркъая 
джанландыргъан олса, арадан алтмыш йыл кечкен сонъ бу жанрны онынъ 
аддашы Юнус Къандым янъыдан тикледи. 

Юнус Къандымнынъ шиирлерине бир сыра бестекярлар тарафындан 
музыка язылды. 

Юнус Къандымнынъ сонъки йылларда япкъан эсас хызметлеринден бири 
Лондонда яшагъан къырымтатарязыджысы Джынгъыз Дагъджынынъ эсерлерини, 
шу джумледен «Олар да инсан эдилер», «Анама мектюплер», «Юртуны гъайып 
эткен адам» ,«Къоркъунч йыллар» романларыны, «Дж.Дагъджы: языджынынъ 
озь къалеминен» хатырлавларынытурк тилиңден къырымтатарджагъа терджиме 
этювидир. О Джынгъыз Дагъджы акъкъында китапны тертип этти ве нешир 
эттирди. Бунен биргео, Т.Шевченконынъ шнирлерини, бу джумледен «Кавказ» 
поэмасыны (поэма 2001 сенеси дёрт тильде — украин, рус,инглизвекъырымтатар 
тиллеринде Юнуснынъ мукъаддемесинен айры китап оларакъ нешир этильди), 
Леся Украинканынъ шиирлерини, бир сыра поэмаларыны, Михайло 
Коцюбинскийнинъ икяе ве повестьлерини, земане языджы ве шаирлеринден 
Ю.Мушкетикнинъ, П.Мовчаннынъ, М.Мирошниченконынъ, В.Басыровнынъ ве 
дигер бир чокъ эдиплернинъ эсерлерини къырымтатар тилинетерджимеэтти. 

Юнус Къандым къырымтатар тарихы, эдебияты боюнджа ильмий 
араштырмаларнен, украин-къырымтатар, азербайджан-къырымтатар эдебий 
алякъаларынен джиддий огъраша. Бунен бирге Ю.Къандым Улусларара шиир 
фестивалинде (Бурса, 1992), Авропада яшагъан миллий азлыкътаки 
халкъларнынъ эдебиятларына багъышлангъан Авропа языджыларынынъ 11 
Халкъара корюшювинде (Костендже, Румыния, 2001), Авропа шаирлерининъ 
3-Тёгерек масасында (Латвия, Рига 2001), улу украин шаири Тарас 

Шевченкогъа багъышлангъан халкъара тедбирлерде (Луганск, 1998; Каменец- 
Подольск, 2000; Ивано-Франковск, 2001) ве дигер тедбирлерде иштирак этти 
ве бу тедбирлерде къырымтатар эдебиятынынъ тарихы, медениети ве 
халкъымызнынъ бугуньки вазиети акъкъында марузаларнен чыкъышта булунды. 
ЮнусКъандым 1990 сенесинден СССР языджылары бирлигининъ азасы эди, 
1993 сенесинден исе Украина языджылары миллийбирлигининъазасы. 2000 сенеси 
Юнус Къандымгъа Украинада нам къазангъан санат эрбабы унваны берильди. 


Бизим наширлеримиз 


Эдебий аятымызда, эдебиятымызнынъ инкишафында дегиль тек шаир ве 
языджыларнынъ, эдебиятшнысларнынъ, тенкъидчы ве публицистлернинъ, 
терджиманларнынъ, айны вакъытта, языджыларнынъ эсерлерининъ 
окъуйыджыларгъа барып етмесине ёл ачкъан, китап этип оларгъа догърудан- 
догъру дюнья юзю косьтерген наширлернинъ де исселери буюктир. Чюнки 
эр анги эсернинъ акъикъий эдебият махсулына чеврильмеси, эдебият алеми 
даиресине кечмеси ичюн о эсернинъ китап олып чыкъмасы шарттыр. Яни 
эсер ялынъыз китап шеклинде озюне эбедий ёл ала. Бу саада бундан аман- 
аман 35 йыл эвель яни 1967 сенеси Ташкентте Гъафур Гъулам адына эдебият 
ве санат нешрияты янында тешкиль этильген къырымтатар эдебияты болюги 
(болюк мудири Урие Эдемова) чокъ иш япты. Бу болюк 1992 сенеси 
Акъмесджитке авушты ве «Таврия» нешрияты янында ерлешерек, 
китапларны энди ана ватанда чыкъармагъа бельсенди. 

Лякин СССРнинъ дагъылувы себебинден эр ерде мейдангъа кельген 
икътисадий фелякетнинъ агъырлыгъы энъ зияде бизим халкъымызнынъ 
башына тюшкенинден ве малиевий себеплерден къырымтатар эдебияты 
болюгинде кечкен секиз йылда олгъаны оладжагъы 15 китап (!) 
чыкъарылды. Бу кадар китап сюрьгюнликте олгъан вакътымызда биле бир 
йылда чыкъа эди. Яни бу джеэттен биз та 60-ынджы йылларгъа кери 
дёньдик. О вакъытта къырымтатар тилинде (акъылынъыздамы Озьбекстан 
Меркезий Комитетине язгъан мектюбимиз) йылда 1 китап чыкъарыла эди, 
шимди исе ватанда —- йылда эки китап... 

Иште, ватангъа авдет деври эдебиятымызнынъ вазиети. Эгер 
халкъымызнынъ огюнде ватанда ана тилини ве эдебиятымызны, миллий 
тасилимизни гъайрыдан тиклев киби гъает муреккеп меселе тургъаныны козь 
огюне алсакъ, бу сонъ дередже аджыныкълы ал. Нешир этильген китапларны 
сайып чыкъмакъ да мумкюн: 1992 сенеси — ёкъ! 1993 сенеси: Дж. Бекиров 
«Бала фольклоры»; 1994 сенеси: Р. Бурнаш «Сайлама эсерлер» — шиирлер, 
Э. Шемьи-заде «Козьяш дивар» — поэма-дестан, Р. Чайлакъ «Босагъада» 
— шиирлер, С. Эмин «Сенинъ йылдызынъ»; 1995 сенеси: Р. Муедин «Ана 
къайгъысы» — икяелер ве повестьлер, Ю.Темиркъая «Сонъки тёллерим» — 

шиирлер, С. Эреджепова «Меним энишли, ёкъушлы ёлларым» — 
хатырлавлар, Б. Мамбет «Къоз эфсанеси» — шиирлер ве эфсанелер; 1996 
сенеси: «Къырымтатар халкъ йырлары» джыйынтыгъы (тертип эткенлер 
И .Бахшыш ве Э.Налбандов); 1997 сенеси: Ш. Селим «Тюшюндже» — 
шиирлер ве терджимелер, А. Герайбай «Шиирлер», А. Велиев «Мелек 
копюри» — шиирлер; 1998 сенеси: И. Паши «Джанлы нишан» — роман ве 
повесть; 1999 сенеси: Э. Фазыл «Седжде» — поэма ве шиирлер. 

Мектеплерде къырымтатар балаларына ана тили дерслери берилюви, айры 
мектеплерде миллий сыныфлар тешкиль этилюви, базы ерлерде исе миллий 
мектеплер ачылып башлангъаны ве талебелерге ана тилинде чокъ дерсликлер 
лязим олгъаны эсапкъа алынып, 1993 сенеси Акъмесджиттекъырымтатар тилинде 
дерсликлер чыкъаргъан махсус Къырым девлет окъув-педагогика нешрияты 
ачылды (директоры Гульнар Муртазаева, баш муаррири Ибраим Чегертма). Бу 
нешрият да чешит дерсликлер, окъув васталары, хрестоматиялар чыкъармакънен 
бирге, бедиий эдебият китапларыны да нешир эте. Кечкен беш йылда бу нешриятта 
да язылжыларымызнынъ бир сыра китаплары нешир этильди. Булар Энвер 
Абдуллаев ве Мемет Умеровнынъ «Русча-къырымтатарджа окъув лугъат»ы 
(1994) филология илимлери докторы Исмаил Асан огълу Керимнинъ 
«Къырымтатар эдебияты» — къулланма дерслик (1995), белли тарихчы ве джемаат 
эрбабы Амет Озенбашлынынъ «Къырым фаджиасы» тарихий китабы (1997), 
миллий арекет етекчилеринден бири, шаир Идрис Асаниннинъ «Бир авучтопракъ» 
— шиирлер ве терджимелер китабы (1997), шаир Черкез-Алининъ «Уян, 
Чатырдагь, уян!» — шиирлер ве поэмалар джыйынтыгъы (1999), языджымыз 
Шамиль Алядиннинъ «Сайлама эсерлери», Энвер Селяметнинъ «Алтын балта 
акъында масал» китабы, Джемиль Кендженинъ «Бала шиирлери» (1995), Сеитумер 
Эминнинъ «Сен олмасанъ...» шиирлер китабы (2000), Исмаил Керимнинъ «Эки 
асыр арасында» (1997), А.Велиевнинъ «Келинъиз, берабер кулюшейик» бала 
лятифелери джыйынтыгъы (2000), А.Сабри Айвазовнынъ «Неден бу ала къалдыкъ» 
пьесасы, Э. Дерменджининъ «Айнеджи тилькининъ олюми» масалы рус, 
къырымтатар, украин тиллеринде, «Джынгъыз Дагъджы хатыраларда» (2000), 
Адиле Эмированынъ «Крым — любовь и боль моя» (2000), И. Керимовнынъ 
«Библиографик сечмелер» джыйынтыгъы, Гаспринскийнинъ 150-йыллыгъына 
багъышланып «Молла Аббас» романынынъ 1-инджи китабы (2001), Фатих 
Каримийнинъ «Мырза къызы Фатиме» повести (2001) ве даа дигер китаплар 
нешир этильди. 

Нузет Музафаровнынъ 1996 сенеси тешкиль этильген «Тарпан» нешрияты 
да бир сыра китаплар чыкъарды. Исмаил Асан огълу Керим тарафындан 
азырланып чыкъарылгъан «Гаспринскийнинъ «джанлы» тарихы. 1883 — 
1914» намлы китап да шу джумледендир. 

Сонъки йылларда бу сырагъа языджы Валерий Басыровнынъ «Доля» 
нешрияты да къошулды. 

«Доля» нешриятында Энвер Абдуллаевнинъ юкъарыда анъылгъан 

«Крымцы» ве «Гъурбетте вефат эткен къырымлыларнынъ башташ язылары» 
адлы китаплары, «Къур'ан-ы Керим. Къырымтатарджа изаатлы терджимеси» 
китабы (1998), «Деятели кърымскотатарской культуры. (1921—1944 г.г.» 
адлы библиографик лугъат (1999), улу украин шаири Тарас Шевченконынъ 
аяты ве иджадий фаалиетине багъышланып украин ве къырымтатар 
тиллеринде чыкъкъан «Узакъ ве якъын Шевченко» китабы (1999), Иса 
Абдураманнынъ «Янъы кунь, селям!» адлы шиирий эсерлер китабы (2000), 
кене Т. Шевченконынъ «Кавказ» поэмасы дёрт тильде (2000), Леся 
Украинканынъ эки джылтлыкъ сайлама эсерлери (2001) ве дигер китаплар 
басылып чыкъты. 

В.Басыров рус тилинде яза. О «Ернинъ сыджагъы» (1988), 
«Бекленильмеген йымшакълыкъ» (1989), «Этап» (1995), «Унутылгъан наз» 
(1997), «Танъ чыкъынынъ нефеси» (1997) киби шиирий китапларнынъ, «Шу 
эллинджи йылларда...», «Къаранлыкъ акъкъында повесть» киби несир 
эсерлернинъ муэллифидир. Онынъ шиирлери Юнус Къандымнынъ 
терджимесинде «Янъы дюнья»нынъ 1997 сенеси сентябрь 12 нусхасында 
басылды. 

В. Басыров айны вакъытта истидатлы терджимандыр. О, Яннис Рицоснынъ 
«Диалоглар я да рузгярнынъ факсимилеси» адлы китабыны (янъы урум 
тилинден), Вацлав Ожайцнынъ «Алданмыш улькеге» адлы шиирлер китабыны 
(Лех тилинден), Амет Адильнинъ «Аят михрабы» шиирлер китабыны 
(къырымтатар тилинден) рус тилине терджиме этип чыкъарды. 

Шаир 1990 сенесинден Украина языджылары миллий бирлигининъ 
азасыдыр. 1996 сенеси о Владимир Буланенко адына эм де атаман Яков 
Гальчевский адына виляет мукяфатларынынъ лауреатыдыр. 1997 сенесинден 
Акъмесджитте яшай. 


Яратыджылыкълары башлыджасына эдебиятымызнынъ мезкур 
«Ватангъа авдет деври»не расткельген шаир ве эдиплеримиз Исмаил 
Керимов, Рефат Чайлакь, Дилявер Осман, Певат Зети, Энвер 
Абдуллаев, Сейран Усеинов бе дигерлердир. 


ИСМАИЛ КЕРИМОВ 1955 сенеси октябрь 3-те Озьбекстанда, 
Самаркъанд виляетиндеки «Булунгъур- 1» совхозында догъды. 1979 сенеси 
Ташкентте Низамий адына педагогика институтынынъ къырымтатар тили 
ве эдебияты болюгини аля ишаретлернен битирди. Институтта кафедрада 
иште къалдырылды. 

Эдебий тедкъикъ ве араштырув ишлеринен студентлик девринде 
огърашмагъа башлады. 1980-инджи сенелери газетада ве «Йылдыз» 
журналында онынъ бир сыра макъалелери басылды. 1985 сенеси чыкъкъан 

«Фесильген къокъусы» ве ондан эвель чыкъкъан «Къарылгъачлар» 
джыйынтыкъларында Исмаилнинъ ильки эдебий эсерлери басылды. 1889 
сенеси исе о, эсасен Умер Ипчининъ аяты ве фаалиетине багъышлангъан 
«Теренлик» адлы китабыны чыкъарды. 1889 сенеси эдебиятымыз акъкъында 
ильк дефа кандидатлыкъ диссертация къорчалады. 

Малюм олгъаны киби, кечкен девирде халкъ арасындан чыкъкъан 
истидатлы адамларымызгъа араштырув ишлеринен огърашмагъа керекли 
имкянлар берильмеди. Эдебиятымыз тарихына аит эсерлер, материаллар 
мевджут олгъан архивлерге кирмеге изин берильмеген вакъытлар да олды. 
Ниает, Советлер Бирлиги даркъагъан сонъ, бойле имкянлар ачылды ве айры 
истидатлы адамларымыз тедкъикъат ишлеринен огърашып башладылар. 
Олардан бири Исмаил Керимов олды. О, баягъы йыллардан берли институт 
ве университетлерде студентлерге дерс берювнен бир сырада, 
эдебиятшнаслыкъ саасында муим араштырмалар алып бармакъта. 

Исмаил Керимов сонъ вакъытларда ХІХ асырнынъ сонъы ве ХХ асырнынъ 
башында яшап, иджат эткен шаирлер ве эдиплеримизнинъ аят ве 
яратыджылыкъларыны огренюв иле мешгъуль олмакъта. О, бу девирнинъ 
несир, назм ве драма эсерлерини огренип чыкъты, оларнынъ муэллифлери 
акъкъында земане окъуйыджыларына белли олмагъан чокътан-чокъ 
малюматлар топлады. Муэллифнинъ бу девир эдебият джерьянына 
багъышлангъан бир сыра китаплары басылды: «Библиографик сечмелер» 
(1994); «Къырымтатар эдебияты» (Къулланма дерслик) — 1995 с.; «Медений 
эснас. 1920—1938» (1997); «Эски эдебиятымызда къулланылгъан базы 
сёзлеримизнинъ изаатлары» (1997); «Эки асыр арасында» (1997); «Бедиий 
сёзюмизнинъ эврими» (1998); «Гаспринскийнинъ джанлы тарихы. 1883— 
1914» 1999 с.; Анкарада чыкъкъан «Къырым тюрк-татар эдебияты» 
антологиясы (2000); «Молла Аббас» (2001). 

Исмаил Керимов орта асырлар ве земане девиримиз арасыны 
багълайыджы копюр вазифесини эда эткен девирде къырымтатар тилинде 
яратылгъан эдебий эсерлер ве медениет ядикярлыкълары эсасында бутюн 
тюркий халкъларнынъ эдебияты ве медениетлерининъ инкишаф ёлуны 
косьтермеге тырышты. Озюнинъ чокъ асырлыкъ язы аньанелерине саип 
къырымтатар эдебияты ХІХ асырнынъ сонъундан башлап рус ве гъарп бедиий 
медениетининъ кучьлю баскъысы алтында къалды. Нетиджеде сезилирли 
денъишювлерге огърады. Исмаил Керимовнынъ араштырувлары эсасен 
менбашнаслыкъ, метиншнаслыкънен багълы олып, олар зиядесинен малюмат 
топлавнен характерлидир. Бунъа бакъмадан, тедкъикъатчы 
эдебиятымызнынъ бу деври устюнде чалышыр экен, бу иш нетиджесинде 
язгъан «Бедиий сёзюмизнинъ эврими» адлы монографиясында Исмаил бей 
Гаспринский, Мемет Нузет, Джафер Сейдамет, Абляким Ильмий, Асан 
Чергеев, Усеин Шамиль Тохтаргъазы, Абибулла Одабаш, Асан Сабри 

Айвазов, Сеит-Абдулла Озенбашлы, Осман Акъчокъракълы ве 
дигерлерининъ иджадий асабалыкълары акъкъында фикир юрьсетерек, шу 
девирдеки бедиий сёзнинъ, эдебий иджатнынъ, медениетимизнинъ инкишаф 
джерьяныны косьтере. Тедкъикъатчы озь диссертациясында адлары кениш 
окъуйыджылар даиресине белли олмагъан Ходжа Мемет, Абибулла Керем, 
А. Шейх-заде киби бир сыра шаир ве языджыларнынъ эсерлерини талиль эте 
ве къырымтатар драматургиясынынъ орта асырдаки инкишаф ёлларыны да 
баягъы айдынлата. 

Исмаил Керимов ильмий ишини къорчалагъангъадже бир чокъ архивлер 
ве китапханелерде араштырмалар алып барды. Джумледен о, Къырым Девлет 
архиви, Санкт-Петербургдаки Салтыков-Щедрин адына кутюпхане, Русие 
Федерациясынынъ Меркезий кутюпханеси, Азербайджан Илимлер 
Академиясынынъ кутюпханеси ве дигер архивлерде айларнен булунып, зарур 
материаллардан файдаланды. 

Къазахстан джумхуриети Юкъары Аттестацион Комиссиясы Исмаил 
Керимовнынъ докторлыкъ ишине дегерли къыймет кести. О мувафакъиетнен 
къорчаланды. О, Украина языджылары миллий бирлигининъ азасыдыр. 


1987 сенеси Громыконынъ беян эткен Ве бутюн халкъымызны 
къозгъалткъан «ТАСС бильдирюви»нинъ акъаретли тесиринден элине 
къалем алмагъа меджбур олгъан Ве эсасен рус тилинде язгъан 
истидатлы Ватанпербер шаиремиз Лиля Буджурова бу девирнинъ энъ 
популяр муэллифлеринден бири олды. Эгер 1967 сенесининъ ферманы 
бизге Ленур Ибраимов киби шаирни берген олса, 1987 сенеси 
Громыконынь «ТАСС бильдирюви» Лиля Буджурова киби шаирени 
догъурды. 


ЛИЛЯ БУДЖУРОВА 7253 сенеси ноябрь 1-де Озьбекстаннынъ 
Ангрен шеэринде догъды, окъуды, рус тили ве эдебияты оджасы олды. 
Мектепте чалышты. Алушта районынынъ дюльбер манзаралы Демирджи 
коюнден сюрьгюн этильген бабасынынъ онъа озюнинъ балалыгъы кечкен 
ерлер, ватаны акъкъында айткъанлары, хатырлавлары Лилянынъ 
къальбинде ойле терен ер алдылар ки, гуя о озю анда, ешиль дагълар, къаялар 
арасында ерлешкен Демирджиде догъгъан. Бабасы онъа халкъ йырларына 
ве миллий адетлеримизге севги, азиз ватанымыз ве истидатлы халкъымыз 
ичюн ифтихар дуйгъулары ашлады. Ве бу дуйгъулар Лилянынъ шиирлеринде 
толусынен акс олундылар. 

Лиля Буджурова 1987 сенеси «ТАСС бильдирюви»нинъ халкъымыз устюне 
гъайры баштан ягъдыргъан ифтирасындан нефретленип, гъазабы къозгъалып, 
бир кереден шиирлер язмагъа башлады. Бундан сонъ онда халкъымызнынъ 
вазиети, такъдири акъкъында арды-сыра шиирлер догъды. Лиля отурып, 

махсус шиир язмай. Онынъ талпынгъан юрегинде къозгъалгъан фикирлер 
озь-озьлюгинден шиирге дёнелер. Лякин халкъымызнынъ фаджиалы такъдири 
нетиджесинде Лиля шиирлерини рустилинде яза. Амма о,озюни шаир саймаса 
да, акъикъий къырымтатар шаиресидир. Бу акъта о, озюнинъ 1989 сенеси 
«Самиздат»та чыкъарылгъан «Некупленный билет» адлы шиирлер 
китабында шойле яза: 


Я непоэт... пишу лишь оттого, 
Что нет другого выхода для боли. 
За горькую судьбу народа своего, 
За Крым, скудеющий в неволе. 


Русча язылгъанына бакъмадан, бу сатырлар, эбет, сюрьгюнлик деври 
къырымтатар эдебиятынынъ парлакъ нумюнелеринден биридир. 

Лилянынъ язгъан эр бир сатыры — онынъ сюрьгюнликте инълеген, Ватан 
асретлигинде чырпынгъан халкъы ичюн юрек аджысыдыр, халкъымызнынъ 
умумий аджысы ве умумий акъикъатыдыр. Онынъ эсасен публицистик 
характер ташыгъан шиирлеринде халкъымызнынъ такъдири ве миллий 
курешимизнинъ бир чокъ вакъиалары озь джанлы аксини тапкъандыр. 
Меселя, онынъ «26 июнь» серлевалы шиири 1988 сенеси Ташкентте 
къырымтатарларнынъ япкъан кутьлевий нумайышы иштиракчилерининъ 
милиция тарафындан джанаварджа котекленгени акъкъындадыр. Шиирни 
бутюнлей кетирмеге меджбурмыз. 


Это было не в Африке, было не в Польше, 

Не в афганской, чужой и жестокой войне, 
Нев ЮАР, не в Израиле было, ну в общем, 
Это было у нас, в советской стране. 

Это было у самого чистого места, 

Там, где память о Ленине свято мы чтим. 
Два великих народа, собравшихся вместе, 
Били малый народ, чтоб не стал он большим. 


Били нас по глазам, 

чтобы слёз не видать. 
Били нас по губам, 

чтоб заставить молчать. 
Били нас по ногам, 

закрывая пути, 
Чтоб до Родины мы не сумели дойти. 
Били нас по сердцам, 

чтоб их стук заглушить, 

Чтобы память о Крыме 
в крови задушить. 
Били женщин, детей, 
кто ответить не мог. 
Никого не жалел 
милицейский сапог. 
Били прямо, открыто, 
суда не боясь. 
Била крымских татар 
Советская власть. 


Это было не в Африке и было не в Чили, 
Не в далекой заокеанской стране... 
Если раны на теле народа зажили, 
Раны в сердце болят все сильней и сильней. 
1988, июль. 


Халкънынъ тарихы, онынъ аятындаки ичтимаий вакъиалар эдебиятта 
иште бойле акс олуналар. 

1989 сенеси Лиля Буджурова Къырымгъа кельди. 1991 сенеси о П 
Къурултайгъа делегат олып сайланды. Къурултайда Меджлиске аза сайланды. 
1995 сенеси экинджи кере Меджлис азасы олып сайланды. Айны шу йылы 14 
адам сырасында Къырым Юкъары Шурасынынъ депутаты олды. Онынъ иджаткяр 
бир шахс оларакъ истидаты энъ зияде 1994 сенесинден берли Къырым 
телевидениесининъ Къырымтатар корьсетювлери болюгиндеки «Ана юрт» 
программасыны алып барувда билинди. Бу девирде о эр кес тарафындан 
танылгъан истидатлы журналист, халкъ курешининъ парлакъ тешвикъатчысы 
оларакъ танылды. 

Ватан ве халкъ огърунда япкъан хызметлери ичюн онъа 1992 сенеси 
Къырымтатар Джумхуриет медениет Фонды тарафындан Исмаил 
Гаспринский мукяфаты берильди. 


РЕФАТ ЧАЙЛАКЪ 1933 сенеси февраль 13-те Судакъ районындаки 
Токълукъ коюнде догъды. Сюрьгюнликнинъ ильки йыллары Озьбекстаннынъ 
Бекабад районы «Дальверзин-1» совхозында яшады. Кой мектебини битирген 
сонъ дёрт йыл тамир заводында чалышты. 1958 сенеси Ташкент 
гидромелиорация техникумыны битирди. 

Рефат Чайлакъ 1967 сенеси «Ленин байрагъы»нда басылгъан ильки 
шииринен эдебияткъа аякъ басты ве бундан сонъ шиириет авеслиги, иджат 
иши оны раат къоймады. Онынъ чешит мевзуларда язгъан шиирлери газетада 
ве «Йылдыз» журналында даима ер алып турдылар. 

Ватангъа къайтып кельген сонъ Рефат Чайлакъ Судакъта яшай. Онынъ 
иджадий фаалиетининъ энъ гурьдели вакъты эдебиятымызнынъ Ватангъа 
авдет деврине расткельди. Онынъ эсасен бу девирде халкъымызнынъ аятына, 
арзу-хаялларына, онынъ миллий курешине, ватангъа къайтып кельген 
халкъымызнынъ акълы талапларына багъышлангъан шиирлери «Авдет», 
«Къырым», «Янъы дюнья» газеталарында, «Йылдыз» журналында мунтазам 
суретте басылып кельмектелер. 

Миллий арекетимизнинъ фааль иштиракчиси, ветераны Рефат Чайлакъ 
Украина языджылары миллий бирлигининъ азасыдыр. 1991 сенеси о П 
Къурултайнынъ делегаты олды. Онынъ «Босагъада» адлы биринджи 
шиирлер джыйынтыгъы 1994 сенеси дюнья юзю корьди. 2001 сенеси онынъ 
«Седа» адлы янъы шиирлер китабы нешир этильди. 


ДИЛЯВЕР ОСМАН 7959 сенеси июль 17-де Озьбекстаннынъ 
Бекабад шеэринде догъды. Халкъымыз ватангъа кутьлевий къайтып 
башлагъан вакъытта, 1988 сенесининъ кунешли куньлеринен биринде 
Къарасувбазаргъа баба-деде топрагъыны юректен севген бир ватанпервер 
йигит даа келип ерлешти. Бу ана юрттан узакъларда догъгъан истидатлы яш 
иджаткярларымыздан бири Дилявер Осман эди. 

Яшлыгъындан музыкагъа мейиль берген, Ташкентте музыка окъув юртуны 
ве сонъра Къазан консерваториясыны битирген Дилявер Осман Къазандаки 
музыка окъув юртларында музыка дерси берир экен, шу девирде шиириет 
саасында да озь къалемини сынап башлай. Онынъ биринджи шиирлери 1984 
сенеси «Йылдыз» журналында басылды. Сонъ онынъ шиир сечимлери 
Татарстанда «Идель», «Къазан утлары» журналларында, газеталарда 
басылып турды. Озь халкъына нисбетен япылгъан зулум ве акъсызлыкълар 
шараитинде оськен Дилявернинъ «Йылдыз» журналынынъ 1993 сенеси 2-нджи 
санында, «Къырым» ве«Янъы дюнья» газеталарында басылгъан шиирлеринде 
шу девирнинъ агъыр теэссуратлары озь аксини тапкъандыр. Шунынъ ичюн де 
онынъ шиирлеринде котеринки рухкъа коре, къайгъылы аэнклер зиядедир. 

Музыка ве шиириет. Бу эки алем — назик дуйгъулар алеми бир-бирине 
кедер этмейлерми, аджеба. «Музыка ве шиириет бир-бирине кедер этмек 
дегиль, олар, аксине, менде бир-бирини даа зияде текмиллейлер. Шиириетте 
мен бельки озюмни эеджанландыргъан, раатсызлагъан шейни тасвир этмеге 
даа кениш имкян тападырым... Лякин мен озюмни музыкасыз да тасавур 
этип оламайым», — дей Дилявер Осман. 

1987 сенеси халкъ векиллерининъ Москвада Къызыл мейдандаки 
чыкъышлары вакътында о озь гонъюльдешлеринен берабер Къазанда 
яшагъан къырымтатарларнынъ джемиетини тешкиль этти. 1988 сенеси исе 
Татар Джемиети Меркези І съездининъ делегаты олды ве шу Меркез янындаки 

Къырымтатар джемиетининъ реиси вазифесине сайланды. Бу саеде Къазаннен 
Къырым арасында къардашлыкъ алякъаларынынъ пекишювине джиддий 
иссе къошты. 

Дилявер Осман Ватангъа кельген сонъ Къарасувбазарда яшап иджат 
этер экен, шеэрнинъ ичтимаий аятында да фааль иштирак этти. 1991-1993 
сенелери о Къарасувбазар шеэр меджлисининъ азасы ве шеэр Медениет 
меркезининъ реиси олды. Район газетасы янында ана тилинде айда бир кере 
чыкъып тургъан «Къарасув» адлы къырымтатар газета саифесини тешкиль 
этти ве чыкъарып турды. Къырымда мевджут олгъан бу ильки теджрибеден 
сонъра башкъа районларда да файдаланылды. Судакъта «Сувдагъ сеси» 
газетасы, Багъчасарайда «Эски юрт», Акъмесджитнинъ Марьино 
къасабасында «Къасаба» адлы ве дигер ерлерде аз тиражлы газеталар 
чыкъып башлады. О, Певат Зетинен берабер 1993 сенеси Къарасувбазарда 
меркезий сокъакълардан бирине Бекир Чобан-заде ады берильмесининъ 
тешеббюсчилеринден эди. 

Дилявер Осман Татарстан языджылары бирлигининъ азасыдыр. 1994 сенеси 
къырымтатар музыкалы-драма театри Дилявер Османнынъ терджимесинде 
Т. Миннулиннинъ «Айнени» пьсасыны саналаштырды. Музыкант-шаир 
Акъмесджитте балалар музыка мектебинде эм де Къырым девлет санайы- 
педагогика институтында дерс бере. О тек педагог дегиль, айны вакъытта озю 
де бир сыра музыка эсерлерининъ, йырларнынъ муэллифидир. Шаир 
къырымтатар халкъы Меджлисининъ матбуат кятиби вазифесинде чалышты. 
О, Татарстаннынъ Украинадаки «Татар-информ» агентлигининъ озь мухбири, 
«Азатлыкъ» радиосынынъ Къырымдаки мухбиридир. 

Эки тильде — русвекъырымтатар тиллеринде язгъан Дилявер Османнынъ 
эсерлери эм Къырымнынъ, эм Татарстаннынъ куньделик матбуатында 
басылмакъта. 


ПЕВАТ АДЖИРЕДИНОВ. 1939 сенеси апрель 12-де Керчь 
районынынъ Къояш коюнде дареджи Зетининъ къорантасында дюньягъа 
кельди. Певат, къорантада беш баладан дёртюнджиси эди. 1944 сенеси 
сюрьгюнлик вакътында Зети Аджирединовнынъ секиз джандан ибарет 
къорантасы Самаркъанд виляетине тюшти ве анда «Зарафшан» 
ходжалыгъында яшады. 

Певат Аджирединов 1954 сенеси озьбек мектебининъ единджи сынфыны 
битирди. 1958 сенеси Сырдарья шеэрине кочип, анда агъасындан дюльгерлик 
зенаатыны огренди ве сонъра 13 йыл мектеплерде эмек дерси берди. 

Китап, газета окъумагъа севген Певат озюнде эдебияткъа авеслик сезди 
ве «Ленин байрагъы» газетасы вастасынен эдебий тильни огренип, шиирлер 
язмагъа башлады. 1975 сенеси о Ана-Ватангъа кочип кельди ве шундан берли 

Къарасувбазарда яшай. 

Базы шиирлерини Певат Зети деп имзалагъан яш иджаткярнынъ ильки 
шиирлери «Ленин байрагъы»нда 1980-инджи сенелерден басылып башланды. 
20 йыл девамында чешит ишлерде чалышкъан Певат Аджирединов 1995 
сенесинден «Къырым» газетасынынъ Къарасувбазар ве Ленин районлары 
боюнджа озь мухбири олып чалышмакъта. 

Певат Зетининъ шиирлери, макъалелери ве очерклери газеталарда, 
«Йылдыз» журналында мунтазам суретте басылып тура. Онынъ иджады 
хусусан сонъки девирде, Ватанда семерели олды. Озюнинъ шиирий 
‘сатырларында о, ватанда, джемиетимизде, халкъ аятында, миллий 
курешимизде олып кечкен муим вакъиаларгъа сесленмекте. Иджаткярнынъ 
умумен публицистик рух ташыгъан шиирлерининъ баш мевзулары – 
ватанперверлик, халкъкъа, Ватангъа севги, инсанлар арасында 
мунасебетлер, юрт къайгъысы ве иляхре. Буны онынъ шиирлерининъ 
адларында да корьмек мумкюн: «Юрегимде ярам бар», «Сюрьгюнге 
огърагъан юртуна тоярмы?!», «Зинданлар ичинден ярыкълар арап», 
«Элимден къачырдым», «Омюрнинъ кузю бар». 

Певат Зети 1963 сенесинден Миллий арекетнинъ фааль иштиракчисидир 
ки, ватанда халкъымызнынъ акъ-укъукъы огърунда куреш девам этер экен. 
О, шимди де сафта. 


ЭНВЕР АБДУЛЛАЕВ (Озенбашлы) 7956 сенеси Самаркъандда 
догъды. 1984 сенеси Ташкент Девлет Педагогика институтынынъ 
къырымтатар тили ве эдебияты факультетини битирди. 1984—1988 сенелери 
Самаркъанд виляети оджаларынынъ бильгилерини мукеммеллештирюв 
институтынынъ методисти олып чалышты. 1988 сенеси Къырымгъа къайтып 
кельген сонъ, «Достлукъ» газетасынынъ мухбири, Къырым улькешнаслыкъ 
музейининъ этнография болюгинде ильмий хадим, Къырым девлет санайы- 
педагогика институтынынъ уйкен оджасы вазифелеринде чалышты. 

Энвер Озенбашлынынъ биринджи макъалеси «Ленин байрагъы»нда 1980 
сенеси басылды. Онынъ иджадий фаалиети эсасен ватангъа къайтып кельген 
сонъ Къырымда сильтем алды. Мында о 1989—1990 сенелери «Достлукъ» 
газетасында «Русча-къырымтатарджа сёйлешюв лугъаты»ны бастырды. 1992 
сенеси онынъ «Къырымтатар адлары» китабы басылып чыкъты. 1994 сенеси 
исе Мемет Умеровнен бирликте «Русча-къырымтатарджа окъув лугъаты»ны 
бастырды. 1997 сенеси рус тилинде «Крымцы» адлы китабыны чыкъарды. Бу 
китапкъа муэллиф къырымтатарларнынъ тарихы, этнографиясы ве тили 
акъкъында язгъан макъалелерини кирсетти. 1998 сенеси «Гъурбеттевефат эткен 
къырымлыларнынъ башташ язылары» китапчыгъыны бастырды. Мында онынъ 
Озьбекстанда махсус язып алып топлагъан башташ язылары кирсетильгенлер. 

Халкъымызнынъ тарихы, кечмиши, тили, медениети тикленильмесини 
къайгъырып иш корьген Энвер Озенбашлы усанмай бу сааларда материал 
топлай, огрене, топлагъан материалларыны медениетимиз вариетине 
чевирмеге арекет эте. О бир чокъ Бутюниттифакъ, халкъара ильмий 
конференцияларнынъ, симпозиумларнынъ, конгресслернинъ 
иштиракчисидир. Онынъ бу конференцияларда япкъан чыкъышларынынъ 
эсас мевзулары къырымтатар тили ве тарихы меселелеринен багълыдыр. 


СЕИРАН УСЕИНОВ 1938 сенеси март 19-да Алушта районынынъ 
Корьбек коюнде догъды. Орта мектепни Фергъанада битирди, орду 
хызметинден бошагъан сонъ, Фергъана девлет педагогика институтына кире 
ве 1965 сенеси онынъ филология факультетининъ рус тили ве эдебияты 
болюгини битире. Чокъ йыллар мектеплерде оджалыкъ япа ве онынъ эмеги 
«Маариф аляджысы» нишанынен такъдирлене. 1987 сенеси Къырымгъа ёллар 
ачылгъанынен Акъмесджитке келип ерлеше. 

Сейран Усеинов сонъки йылларда эсасен миллий маарифимизни тиклев, 
мектеплерде ана тилинде окъутув, дерсликлер азырлав киби ильмий-иджадий 
ишлернен мешгъуль, бир сыра дерсликлернинъ, къулланмаларнынъ 
азырланмасында иштирак эте. О, «Къырымтатарджа-русча лугъат»ынынъ 
(1998) муэллифидир. Умумен, 1991—1994 сенелери о дженктен эвель 
басылгъан еди серия терминлер лугъатчыкъларыны гъайрыдан азырлап, 
В.А.Миреевнен берабер эки къысымдан ибарет «Изучайте крымскотатарский 
язык» къулланмасыны нешир эттирди. Бу девирде о Къырым маариф 
проблемалары меркезинде Къырым халкълары тиллерининъ инкишафы 
лабораториясынынъ ребери олып чалышты. Айны вакъытта Къырым девлет 
санайы-педагогика институтында лекциялар окъуй. «Къырымтатар 
шивешнаслыгъы», «Къырымтатар нуткъынынъ медениети», «Нуткъ 
санаты», «Ифадели окъув», «Къырымтатар тилини огретюв усуллары» киби 
къулланмалар чыкъарды ве озю де бу фенлерни алып бара. 

Сейран Усеинов эсасен балалар ичюн шиирлер де яза. Онынъ бойле бир 
чокъ шиирлерине бестекярлар тарафындан музыка язылды. 1998 сенеси озь 
шиирлерини «Мен анамнен лаф этем!» серлевасынен айры китап этип 
чыкъарды. 


Сонъки девир муэллифлеримизден филолог профессор Адиле 
Эмированынъ ве педагогика илимлери намзети Муеддин Хайруддиновнынъ 
иджадий фаалиетлерини де къайд этмек истеймиз. 

Адиле Эмирова эсасен Джынгъыз Дагъджынынъ эсерлери узеринде 
чалышмакъта ве онынъ эсерлерини терджиме этип, оларнен рус 
окъуйыджыларыны таныш этмекте. Озю де рус тилинде икяелер хатырлавлар 

яза. Онынъ эсерлери 2000 сенеси чыкъкъан «Крым — любовь и боль моя» 
адлы китабына кирсетильдилер. 

Муеддин Хайруддиновнынъ иджадий фаалиети башлыджасына 
къырымтатар этнопедагогикасына багъышлангъандыр. Онынъ 1997 ве 2000 
сенелери рус тилинде чыкъаргъан эки джылтлыкъ «Мудрость веков» адлы 
джыйынтыкъларында къырымтатар халкъ яратыджылыгъы нумюнелери эм 
де тедкъикъатлар ер алгъанлар. Бу джыйынтыкъларда халкъымызнынъ 
миллий урф-адетлери, диний ве миллий байрамларымыз тасвир этиле ве олар 
хусусында тафсилятлы малюматлар бериле. 2001 сенеси исе Муеддин 
Хайруддиновнынъ Сейран Усеиновнен бирликте кене педагогика саасына 
аит «Этикет крымских татар» адлы китабы чыкъты. 


Сонъки вакъытта озьлеринде иджадий истидат сезген бир сыра 
муэллифлер даа пейда олдылар ки, олар башкъа зенаат саиплери 
олсалар да, гузель китаплар, эсерлер яздылар Ве эдебиятымызгъа 
тазе саифелер къоштылар. Булар Москвада яшагъан ве чалышкъан 
юксек мертебели мутехассыслар, алимлер Эрик Къуддусов, Айдын 
Шемьи-заде, Рошен Сейфулла, Эдем Оразлы Ве башкъалары. Эбет, 
олар эписи рус тилинде язалар. 


Бу эсерлерден эвеля физика фенлери докторы АЙДЫН ШЕМнинъ 
(Шемьи-заденинъ) «Нити судеб человеческих» адлы романынынъ «Голубые 
мустанги» серлевалы 1-инджи китабыны («Институт ДИ-ДИК» нешрияты, 
Москва, 2000) къайд этмек лязим. 

Романда 1944 сенеси къырымтатар халкъынынъ башына тюшкен 
сюрьгюнлик фелякети, сюрьгюнликнинъ фаджиалы, яни халкъымызнынъ аман- 
аман ярысыны алып кеткен ильки деври тасвирлене. Лякин сюрьгюнге 
огъратылгъан халкънынъ такъдири некъадар фаджиалы олса да, акимиетнинъ 
амансыз сиясетине не миллетке, не де динге багълы олмагъан Инсаниетлик, 
инсаний мунасебетлер къаршы туралар. Бу агъыр шараитта адамларны бир- 
бирине озьара ярдым багълай, ойле ярдым ки, бу эксери алда олюм хавфынен 
багълы. Адамлар миллетине бакъмадан, энъ агъыр алда биле бир-бирине 
ярдымгъа келелер. Бу гъае китапта ачыкъ-айдын озь ифадесини тапа. 

Халкъкъа бутюн барлыгъынен хызмет эткен намлы шаиримиз Эшреф 
Шемьи-заденинъ огълу Айдын Шемьи-заде бабасынынъ ёлуны девам этерек, 
онынъ къалемини къурутмайып, къырымтатар халкъынынъ сюрьгюнлик 
фаджиасы акъкъында бойле догъры, акъикъий эсер язды. 

Айдын Шемнинъ «Кок атлар» китабында сюрьгюнлик фелякети бутюн 
вахшийлигинен, аджыныкълыгъынен конкрет адамларнынъ такъдиринде, 
юзлернен къурбанларнынъ мисалинде ачылып бериле. 

Къырымтатар халкъынынъ сюрьгюнлик фаджиасыны ильки кере бойле 

кениш ве бедиий суретте тасвирлеген бу романнынъ тарихий ве ичтимаий 
эмиети, иште, бундадыр. 


Белли эрбапларымыздан Москвада яшагъан къырымтатарлар 
джемиетининъ реиси ЭРИК КЪУДДУСОВнынъ 1999 сенеси 
чыкъарылгъан «Джогърафик авантюралар» китабы («Институт ДИ-ДИК» 
нешрияты, Москва) эсасен «По краю исчезающей земли» (Камчатка 
авантюрасы) ве «Наедине с тайгой» (Сибирь авантюрасы) адлы весикъалы 
повестьлерден ибарет. 

Белли диссидент, алим, ватанпервер Эрик Къуддусовнынъ китабында, 
совет режимине къаршы олгъан бу адамнынъ озь шахсий сербестлигини 
сакъламакъ ичюн озюни чешит къыйынлыкъларгъа, агъыр шараитларгъа 
къойгъаны, анълы суретте чешит авантюраларгъа къапылгъаны тасвир олуна. 

Къуддусовнынъ бу сербест арекетлерини озь шанына сыгъдырмагъан 
органлар оны къапайлар.О, ГУЛАГнынъ бутюн эскенджелерини озь 
бойнундан кечире. 

Муэллиф, тедкъикъатчы алим инсан аягъы басмагъан ерлерде хавфлы 
сеяатларда булунып, табиат сырларыны огрене ве айны вакъытта айры, 
чыкъымсыз вазиетлерде озь джаныны къуртармакъ ичюн куреше. Китапкъа 
кирген повестьлеринде иште булар акъкъында икяе этиле. 

Ильмий тедкъикъатлар япар экен о, инсаннынъ маиетини (менфий 
хасиетлерини) енъмек табиат адиселерини енъмектен де къыйын, деген 
хулясагъа келе. Чюнки муэллиф ичюн инсанлар арасындаки мунасебетлер 
чытырманлыгъындан кечмек даа зияде муреккеп ве фаджиалы ола. 


Бу сырада Москвада Энергетика институны битирген инженер-механик 
ЭДЕМ ОРАЗЛЫнынъ 2001 сенеси чыкъкъан «Операция «Крымская 
легенда» адлы китабы да (Эджнебий тиллер институтынынъ нешрияты) 
дикъкъаткъа ляйыкътыр. 

Эдем Оразлынынъ «Къырым эфсанеси» операциясы» повестинде бир 
къорантагъа аит чешит несиллернинъ такъдири мисалинде къырымтатар 
халкъынынъ фаджиалы тарихы ве умумен мемлекет тарихынынъ фаджиалы 
саифелери айдынлатыла: 1937—1938 сенелерининъ къувгъынлыкъларны, 
дженк, оккупация, 1944 сенеси майыс 18 — сюрьгюнлик фаджиасы, Къырымда 
къырымтатарларгъа къаршы япылгъан къанунсыз вахшийане арекетлер... 

Чокътан-чокъ фаджиалы адиселерден, турмуш вакъиаларындан, 
статистик малюматлардан (сюрьгюнликнинъ биринджи йылында халкънынъ 
аман-аман ярысы эляк олды) мисильсиз фаджианынъ образы асыл ола. 

Эдем Оразлы озь эсерининъ жанрыны весикъалы проза деп бельгилей. 
Лякин бу хусусий бир весикъалы тасвир ки, муэллиф мында сыкъ-сыкъ 

изаатлар бере, умумийлештире, къыймет кесе, нефретлене. Бутюн булар 
эсерге буюк эмоциональ кучь берелер. 

«Эдем Оразлынынъ весикъалы повести бойле тафсилятлы тасвир иле тарихий 
адалетни толу дереджеде тиклер экен, о, къувгъынлыкъкъа огъратылгъан 
халкълар акъкъында дигер эсерлернен бир сырада мунасип ер тутмакъта», — 
дей китапкъа язгъан сонъ сёзюнде белли языджы Тимур Пулатов. Китапнынъ 
эдебий муаррири теджрибели несирджимиз Эмиль Амиттир. 


Русиеде нам къазангъан илим ве техника эрбабы, профессор РОШЕН 
ДЖАФАРОВИЧ СЕЙФУЛЛА нынъ 2000 сенеси чыкъаргъан 
китабынынъ ады «Записки потомка хана Крым-Гирея» («Экслибрис-Пресс» 
нешрияты, Москва). Бойле терен маналы серлева алтында бу китапта онынъ 
муэллифи озюнинъ, озь сулялесининъ, халкъынынъ кечмиши, онынъ медениети, 
тили, урф-адетлери акъкъында, Къырымда олып кечкен чешит ичтимаий 
вакъиалар: Къырым Русие тарафындан запт олунгъан сонъ мында юз берген 
кутьлевий иджретлер, 1937—1938 сенелерининъ къувгъынлыкълары, 1944 
сенеси кърымтатарларнынъ ватандан насыл сюрьгюн этильгени акъкъында 
икяе эте. Бутюн булар акъкъында о озь корьген-бильгенлерини тасвир эте ве 
озь фикирлери ветюшюнджелеринен пайлаша. 

Юксек мертебели алим китапта айны заманда Сталин деври алимлерининъ 
биле турып тарихий фактларны бозып къайд эткен ве къырымтатарларны 
къаралагъан, оларгъа нисбетен япылгъан геноцидни акълагъан сахта ильмий 
чыкъышларыны кесен-кес тенкъид эте. Айны заманда о, халкъымызнынъ 
ватангъа авдет этип ерлешюв проблемалары узеринде токътала. 

Бу китап бедиий эсер дегиль, эльбет. Китапнынъ сонъунда «Ильмий- 
публицистик нешир» деп язылгъаны да шунынъ ичюндир. Китапнынъ эмиети 
шунда ки, онда халкъымызнынъ такъдиринен багълы гъает муим ве кескин 
проблемаларны муэллиф озьджесине айдынлата ве оларны чезюв ёллары 
хусусында фикир юрьсете. 


Бундан аман-аман 10 йыл эвель язылгъан олса да, бу сырагъа 
халкъымызнынъ якъын досты, ленинградлы тарихчы-алим ВАЛЕРИИ 
ВОЗГРИН нинъ «Исторические судьбы крымских татар» адлы китабыны 
(«Мысль» нешрияты, Москва, 1992), Москвалы инженер ЯКЪУБ 
БЕКИРОВньнь «Незабываемые годы» адлы хатырлав китабыны ве кене 


москвалы семетдешимиз ЭНВЕР БАЙРАМОВ нынь чешит йылларда 
чыкъаргъан «Талисман любви» — масаллар (1998), «Черная роза» — 
масаллар (1999), «Исмаил Гаспринский — великий просветитель российских 
мусульман» (2000) «Любовь и полумесяц» — шиирлер (2001) адлы 
китапларыны да къошмакъ мумкюн. 

Бу китаплар, бу эсерлер де эдебиятымызгъа, тарихымызгъа къошулгъан 
къыйметли саифелердир. 


Эдебият тарихымызнынъ бир тарафы даа бир ки, о да — ИДЖРЕТТЕ 
ДОГЬГЪАН КЪЫРЫМТАТАР ЭДЕБИЯТЫДЫР. Асылында ишимизде айны 
шу намда бир болюк япмакъ макъсаткъа уйгъун эди. Лякин Къырым Русие 
тарафындан басып алынгъан сонъ юзь алгъан кутьлевий иджретлер саесинде 
Тюркиеде, Романияда ве дигер мемлекетлерде онларнен улемаларымыз, 
языджы ве шаирлеримиз осип етиштилер. Оларнынъ яратыджылыгъы да 
къырымтатар эдебияты тарихынынъ бир пытагъыдыр. Лякин бу меселе даа 
кереги киби огренильмегени, оларнынъ яратыджылыкъларыны огренюв ве 
эсерлери эм озьлери акъкъында малюматларны эльде этюв имкянларынынъ 
тарлыгъы нетиджесинде биз буны япмакътан аджизмиз. Шунынъ ичюн бу ерде 
ялынъыз эсерлеринен сонъки йылларда бир дередже таныш олдыгъымыз 
Мустеджиб Улькусал, Джынгъыз Дагъджы, Мемет Севдияр, Сервер Турупчы, 
Исмаил Отар, Фейзи ве Фикрет Юртер, Рамазан Айтан эм де оларнынъ 
яратыджылыкълары акъкъында къыскъадан малюмат беремиз. 


МУСТЕДЖИБ УЛЬКУСАЛ (7899—7996, феврель 15). Романия 
Добруджасынынъ Костендже виляетиндеки Азаплар коюнде дюньягъа келе. 
Бабасы —- оджа Аджи Фазыл эфенди Къырымда догъды. Къартбабасы 
Абдураман эфенди 1862-де Къырымнынъ Джанкой дживарындан кочип 
Добруджада ерлешкендир. Башлангъыч бильгисини койде алгъан Мустеджиб 
орта тасилини Истанбулда ала. Сонъра бир къач вакъыт оджалыкъ япа. 

Миллетини севген, гъает ватанпервер Мустеджиб 1917 сенеси 
къырымтатарлар уриетке къавушып, Къурултай кечирип миллий укюмет 
къургъанларыны эшитерек,бир чокъ яшларны къандырып,баба-дедетопрагъына 
— Къырымгъа кетмегеазырлана. Юрташкъынен янгъан 30 йигит ёлгъа чыкъмакъ 
ичюн паспорт талап этип баргъанда, оларгъа ред этелер. Лякин ниетинде къатты 
тургъан Мустеджиб бунъа бакъмадан бир озю изинсиз, паспортсыз Костенджеден 
Севастопольге кеткен гемиге минмек чаресини тапып Къырымгъа келип чыкъа. 
Мында о Якъуб Джелиль деген оджанен берабер Фоти-Сала коюнде эки йыл 
оджалыкъ япа, джемаатнынъ сайгъы ве севгисини къазана. Амма Къурултай 
дагъытылып, Къырымгъа немселер келип,бутюн бу къарышыкълар себебинден 
1920 сенеси майысайында о кене паспортсыз, билетсиз Ялтадан катернен Тюркиеге 
кете. Анда оджалыкъ япа ве 1922 сенеси Романиягъа къайтып келе. 

1926 сенеси о Бухарест университетининъ укъукъ факультетини битирип 
Пазарчыкъ шеэринде адвокатлыкъ япа. Озю киби миллий дуйгъулы 
аркъадашларынен берабер пара топлап тюрк тилинде «Эмель» меджмуасыны 
тешкиль эте. Меджмуанынъ 1-инджи саны 1930 сенеси январь 1-де 
чыкъарылды. Аркъадашларынынъ истегинен онынъ саиби, мудири ве баш 

муэллифи Мустеджибнинъ озю олды. Ара-сыра чыкъмасы токътап къалса 
да, шундан бери чыкъып кельмекте олгъан «Эмель» меджмуасы (0 чокъ 
йыллардан бери Тюркиеде чыкъарылмакъта) Романия ве Тюркиеде яшагъан 
къырымтатарларнынъ миллий дуйгъуларыны, медениетлерини яшатып 
келювде буюк роль ойнагъандыр. 

Озю буюк тешкилятчы, тешеббюскяр, арекетчен бир миллий зиялы олгъан 
Мустеджиб Улькусал 1933 сенеси къырымтатарлар яшагъан шеэр, къасаба 
ве койлерде «Тюрк медений бирлиги»ни тешкиль эте. Бу саада яшлар 
арасында чалышувгъа буюк эмиет бере. «Эмель» меджмуасынынъ даимий 
чыкъып турмасына о пек чокъ кучь-гъайрет сарф эте. Бутюн фаалиети 
девринде о белли эрбабымыз Джафер Сейдаметнен сыкъы багъ тутып 
чалыша, чокъ ишлеринде онынънен кенъеше. 1955 сенеси сагълыгъы 
зайыфлангъаны себебинден Джафер Сейдамет Миллий Меркезнинъ 
топлашувларына векялетли реберликни Мустеджип Улькусал япсын деп 
теклиф эте. Мустеджиб бу месулиетли вазифени де чокъ йыллар кереги киби 
беджерип кельгендир. 

Мустеджиб Улькусалнынъ иджадий фаалиетинден ильк эвеля «Эмель» 
меджмуасында чокъ йыллар девамында басылгъан юзлернен макъалелерини 
къайд этмек лязим. Олардан энъ муимлери: «Инсаниет ве миллет» (1930. 
№1), «Миллет амиллери» (1930. №№2,3,5,14-15), «Тюрк ве тюркчилик» 
(1930. №№ 8,9-10,11,12), «Генчлигимизнинъ борджу» (1932, №11), «Челеби- 
джиан ве большевиклер» (1933. №3), «Койлерде нелер корьдик?» (1934, 
331,2), «Къурултай насыл къурулды?! (1937. № 11) ве дигерлеридир!. 

Эдипнинъ чет эльде яратылгъан къырымтатар эдебиятына къошкъан буюк 
иссеси: 1980 сенеси Истанбулда нешир этильген «Къырым тюрк-татарлары. 
Дюни-бугуни-ярыны»» адлы чокъ къыйметли китабы, Тюркиеде учь дефа 
басылып чыкъкъан «Добруджа ве тюрклер» (Анкара, 1987), китабы, 
«Добруджадаки Къырым тюрклеринде ата сёзлери ве дейимлер» (Анкара, 1970) 
джыйынтыгъы ве, ниает, онынъ олюминден сонъ 1999 сенеси Анкарада намлы 
тарихчымыз док. Хакъан Къырымлы тарафындан азырланып нешир этильген 
«Къырым ёлунда бир омюр» адлы хатырлавлар китабы. Бу эсерлернинъ 
мевзулары ве мундериджелери оларнынъ адларындан корюнип тура. 

Озь миллети ве хусусан Къырымнынъ азатлыгъы огърунда куреште 60 
йыл гъайретнен хызмет эткен буюк джемаат эрбабы, ихтисаслы журналист, 
тарихчы ве языджы Мустеджиб Улькусал 1996 сенеси февраль 15-те дюньядан 
кечти. Онынъ «МИЛЛЕТИНЕ ХЫЗМЕТ ЭТКЕНЛЕР УНУТЫЛМАЗЛАР, 
УНУТЫЛМАМАЛЫДЫР» деген сёзлери анджакъ толусынен озюне де 
аиттир. 


' Мустеджиб Улькусал. Добруджа ве тюрклер. Сёз башы. Анкара, 1987, С. 9—22. 

ДЖЫНГЪЫЗ ДАГЪДЖЫ 1920 сенеси март 9-да Гурзуфта догъа. 
Сонъра Къызылташта яшайлар. 1931 сенеси о Къызылташта башлангъыч 
мектепни битире. Айны шу йылы кимдир тарафындан чакъылып, халкъ 
душманы деп къапатылгъан бабасы Эмирусеин Дагъджы апстен бошагъан 
сонъ бир даа Къызылташкъа къайтмайып Акъмесджитте ерлеше ве 1932 
сенеси Джынгъызны янына ала. Акъмесджитте о, намлы 13-юнджи нумюневий 
орта татар мектебини битире. 1937 сенеси о Къырым педагогика 
институтынынъ тарих факультетине кире. 1940 сенеси оны Ордугъа алалар. 
Сонъра дженк, эсирлик, ят ерлерде аят кечирюв, 1946 сенеси Лондонгъа 
барып ерлешти. Къырымда олгъаны-оладжагъы 21 йыл яшады. Омрюнинъ 
алты йылыны о дженкте ве концлагерьлерде кечирди ве 54 йылдан берли 
Лондонда яшай. 

Джынгъыз Дагъджы эдебияткъа шаир оларакъ кире. Онынъ «Къыш», 
«Къартанай ве эчкиси» серлевалы ильки шиирлери 1936 сенеси о даа мектепте 
окъугъанда басылалар. Яни яратыджылыгъынынъ ильки девринде о ана 
тилинде — къырымтатарджа яза эди. Дженктен сонъ Лондонда шимди энди 
дюньяджа танылгъан несир эсерлерини тюрк тилинде язып башлады ве ойле 
де девам этмекте. 

Джынгъыз Дагъджы языджы оларакъ башлыджасына Тюркиеде танылды 
ве сонъки йылларда Юнус Къандымнынъ терджимесинде онынъ эсерлеринен 
бизим окъуйыджыларымыз да таныш олмакъталар. О, 22 китапнынъ 
муэллифидир. Англияда о къадар яшаса да, ерли инглиз мевзусында екяне 
бир эсер язды, къалгъан бутюн эсерлери озь Ватаны — Къырым ве 
къырымтатарлар акъкъында, озь юртуна севги веасретлик акъкъында, дженк 
ве ят иллерде, гъурбетликте яшайыш акъкъындадыр. 

Языджынынъ иджадында муим ер туткъан эсерлеринден бири онынъ беш 
китаптан ибарет хатырлав-куньделиклер шеклиндеки «Янсылар» (яни акс 
олув, ифаде этилюв) адлы романыдыр. Бу эсер 1985—1992 сенелери язылгъан 
олса да, аман-аман бир асырлыкъ девирнинъ вакъиаларыны къаплап ала. 
Бу къыймети ёкъ тарихий бир весикъадыр ки, онда эм языджынынъ шахсий 
аятынен багълы вакъиалар, эм ичтимаий адиселер, эм айры тарихий 
эрбапларнынъ портретлери, эм медениет ве дигер мевзулар ер алалар. 
Языджынынъ «Янсылар»ыны девам эткен дигер бир китабы онынъ сонъки 
язгъан «Хатыраларда Джынгъыз Дагъджы. Языджынын»ъ озь къалеминен» 
адлы эсеридир. Джынгъыз Дагъджынынъ китапларында онынъ чешит 
мемлекетлер ве халкъларнынъ медениетлерине олгъан мерагъы айрыджа 
корюне. Онынъ китапларында Къырымда дженктен эвельки эдебий джерьян 
акъкъында фикирлер, о девирнинъ языджылары Эшреф Шемьи-заде, Зиядин 
Джавтобели, Шамиль Алядин акъкъында язылар мевджуттир'. 


' А.Эмирова. Джынгъыз Дагъджы муджизеси // Голос Крыма, 1995. Март 10. 

«Джынгъыз Дагъджынынъ четтен, «узакътан турып назар эткени» онынъ 
бедиий шаатлыгъынынъ къыйметини айрыджа котере: онынъ Къырымнен затен 
багъы ёкъ, оозюнинъ хатыралар алеминде яшай, — деп яза проф. АдилеЭмирова. 
— Бойле позиция языджыгъа озюнинъ дикъкъатыны инсан ве джемиет, яхшы ве 
яман (яни хайыр ве шэр), аят ве олюм киби аятий проблемаларнынъ асылына, 
маиетине догърултмагъа имкян бере. Джынгъыз Дагъджынынъ яратыджылыгъы 
—- быланмагъан саф бир кузьгюдир ки, онда Къырымнынъ ХХ асырдаки аяты акс 
олунгъан. Иште бу нокътаий назардан языджынынъ фаалиетине умумкъырым 
медениети муджизеси оларакъ къыймет кесильмели»!. 

Джынгъыз Дагьджынынъ эсерлери тюрк тилинден ана тилине чеврилип 
1992 сенеси басылып башладылар ве онынъ иджадынен эсасен языджы Юнус 
Къандым ве Адиле Эмирова мешгъуллер. Языджынынъ ярытыджылыгъыны 
озь тувгъан халкъынынъ вариетине чевирювде Юнус Къандым буюк 
исрарлыкъ косьтермекте. Бу кечкен девирде «Йылдыз» журналында Юнус 
Къандымнынъ терджимесинде онынъ «Олар да инсан эди» (1992, 1993,1994 
сенелери санларында), «Юртуны гъайып эткен адам» (1995, 1996, 1997 
сенелери санларында), «Къоркъунч йыллар» (1997 сенеси санларында) киби 
романлары ве «Хатыраларда Джынгъыз Дагъджы» адлы сонъки эсери (1998, 
1999 сенелери санларында) басылдылар. «Янъы дюнья» газетасында исе 
«Анама мектюплер» (1996 сенеси ноябрь 1,8,15,22,29) ве «Янсылар» 
романындан парчалар (1998 сенеси январь 31) басылды. Языджынынъ 
«Янсылар» романларындан парчалар Адиле Эмированынъ терджимесинде 
русча «Голос Крыма» газетасында басылдылар: (1994 сенеси март 8,12,26; 
1995 сенеси март 10; 1998 сенеси март 6, апрель 10). 

Юнус Къандым айткъаны киби, Джынгъыз Дагъджынынъ аман-аман 
бутюн эсерлери Къырым акъкъында, озюнинъ миллий шууры, миллий 
озьгюнлигини гъайрыдан джанландырмагъа, миллий девлетчилигини 
къайтадан тиклемеге бельсенген, аят-мемат курешине кирген джесюр 
къырымтатар халкъы акъкъындадыр. Бу эсерлер къоджаман, учь башлы 
йылангъа бенъзеген коммунист системасына къаршы атылгъан аджувсыз 
окълардыр, веайны заманда асырларнынъ къаранлыкълары ичине синъип 
кетмемек ичюн джан-талашкъан миллетнинъ юрек ферьяды ве имдатыдыр. 

Джынгъыз Дагъджынынъ эсерлерини окъур экенсинъ, гъалебе ве 
магълюбиетнинъ, козьяш ве тебессюмнинъ, севги ве нефретнинъ, ань ве 
эдебиетнинъ, аят ве эджельнинъ, тиз ве юрекнинъ анги ренкте олгъаныны 
анълап башлайсынъ: оларнынъ эписи — Къырым ренкинделер. Затен, бу 
эсерлер къырымтатар ве умумтюрк эдебиятынынъ хазинесинде даима 
парылдап тураджакъ озьгюн муджевхерлердир. Олар окъуйыджыны 
кендилерине магнит киби тарталар ве даима тартып тураджакълар. 

2000 сенеси чешит тедбирлер иле Джынгъыз Дагъджынын»љ 80 йыллыгъы 


? Айны шу макъале. 

къайд этильди. Бу мунасебетнен Юнус Къандым онынъ «Хатыраларда 
Джынгъыз Дагъджы» адлы китабыны азырлап неширден чыкъарды. Бу, 
языджынынъ Ватанында чыкъкъан биринджи китапчыгъыдыр. Юкъарыдаки 
фикирлерни девам этер экен, Юнус Къандым шойле дей: «Юдже Танърымызгъа 
хамд олсун ки, Джынгъыз Дагъджынынъ эсерлери тувгъан ана юртуна, 
джандан азиз Къырымына узакъ сеферлерден къайткъан инсанлар киби, бирер- 
бирер къайтып башладылар. Бойлеликнен, ялынъыз Джынгъыз Дагъджынынъ 
аяты ве иджадында дегиль, бутюн къырымтатар эдебиятында янъы бир саифе 
— Джынгъыз Дагъджынынъ Ватангъа къайтув саифеси ачыла»!. 

Джынгъыз Дагъджы тюрк тилинде яза ве онынъ аман-аман бутюн эсерлери 
Истанбулда тюрк тилинде басылып чыкътылар. Булар ашагъыдакилер: 
романлар — «Къоркъунч йыллар» (1956), «Юртуны гъайып эткен адам» (1957), 
«Олар да инсан эди» (1958), «Олюм векъоркъу куньлери» (1962), «О топракълар 
бизим эди» (1966), «Къайтув» (1968), «Генч Темучин» (1969), «Ушюген сокъакъ» 
(1972), «Анама мектюплер» (1988), «Меним киби бири» (1988), «Ёлдашлар» 
(1991), «Биз берабер кечтик бу ёлны» (1996), «Бай Маркус Буртоннынъ копеги» 
(1998); хатыралар — «Янсылар-1» (1988), «Янсылар-2» (1990), «Янсылар-3» 
(1991), «Янсылар-4» (1993); икяе ве мектюплер — «Халюкънынъ дефтеринден 
ве Лондра мектюплери» (1996). 

Бунынънен бирге Джынгъыз Дагьджынынъ эсерлери, онынъ яратыджылыгъы 
акъкъында Тюркиеде онларнен макъалелер язылып бастырылды. Бутюн булар 
косьтерелер ки, Джынгъыз Дагъджы озю къырымлы олса да, асылында тюрк 
языджысы зан этильмекте ве о озю де буны тасдикълай. Юнус Къандымнынъ 
макъалесинде шойле сатырлар бар: «...затен Джынгъыз Дагъджы 
китапларынынъ наширлеринден бири Яшар Наби Наирге язгъан мектюбинде 
буны шахсен тасдикълай ве ич бир тюрлю шубелерге къалдырмагъан тарзда 
шойле язгъан эди: «Эльхамдулиллях, тюрким, мусульманым ве бу язгъан 
шейлеримнинъ эписи акъикъат олгъанына емин этем»". 

Даа догърусы исе Джынгъыз Дагъджы тюрк тилинде язгъан къырымтатар 
языджысыдыр. Эр алда онынъ эсерлери, онынъ зенгин яратыджылыгъы 
терджимеде олсада, къырымтатар эдебиятында озюнедегерли ер аладжакътыр. 


МЕМЕТ СЕВДИЯР (1913, январь 15— 1999, июль 9). Акъмесджитте 
догъды. Асыл сой ады Муединов. (О, языджы Рустем Муединовнынъ 
догъмуш агъасы ола ки, сонъра Тюркиеде «Севдияр» сой адыны ала). Мемет 
1935 сенеси Къырым педагогика институтынынъ къырымтатар тили ве 


' Джынгъыз Дагъджы. Хатыраларда Джынгъыз Дагъджы. Азырлагъан Юнус Къандым 
Акъмесджит, 2000. С. 13 


? Хатыраларда Джынгъыз Дагъджы. Акъмесджит, 2000. С. 96. 


599 


эдебияты факультетини битире. Бу девирде о Къырым комсомоллары 
акъкъында «Къараманлар» адлы пьеса яза ве оны театрнинъ директоры 
Абибулла Бакъкъалгъа теслим этер экен, бу вакъытта ордугъа алына. 
Ордудан къайтып кельген сонъ Къырым радиокомитетинде эдебий болюк 
мудири олып чалыша. 

1941 сенеси Мемет Муединов дженкке кете, Ор къапыда эсир тюшевеандан 
эвлерине къача. 1942 сенеси «Азат Къырым» газетасында чалышып башлай ве 
сонъра онынъ муаррири ола. 1944 сенеси Совет ордусы кельгенде Румыниягъа 
къача ве андан Италиягъа кете. Анда 1945— 1946 сенелери Рим шеэринде 
Ватиканнынъ Шаркъият институтында сиясий, ичтимаий ветарихий бильгисини 
арттырды, Италия газеталарында макъалелери басылды. 1948 сенеси о Тюркиеге 
кетевеанда«Къырымтатар миллий фонды»ны тешкиль этти. Тюркиедео озюнинъ 
алий тасиль саиби олгъаныны исбат этмек ичюн университетте имтиандан кечип, 
тиль ветарихчы дипломыны алмагъа наиль ола. 1957—1960 сенелери Анкарада 
эки аркъадашынен берабер «Къырым» меджмуасыны чыкъарды. Бу йыллардао 
Тюркиеде Джафер Сейдамет, Мустеджиб Улькусал, Ибраим Отар, Шевкъи 
Бекторе киби муневверлеримизнен корюше, оларнен якъын алякъада булуна, 
берабер чалыша ве меслекдешлик япа. 

Бу девирде энди Севдияр сой адынен белли олгъан Мемет Севдияр 1961 
сенеси Америкагъа кете ве Нью-Йоркта ерлеше. Анда о Фикрет Юртернен 
бирликте шу ерде яшагъан къырымтатарларнынъ миллий джемиетини мейдангъа 
кетирмеге кирише. 1976 сенеси бу джемиет Америкада Къырымтатар Миллий 
Меркези оларакъ шекилленеве айны заманда «Къырым фонды» тешкиль этиле. 
Иште шу вакъыттан берли Мемет Севдияр озюнинъ Америкадаки 
меслекдешлеринен берабер къырымтатар халкъынынъ башына тюшкен фаджиа 
акъкъында халкъара джемаатчылыгъыны хабердар этюв огърунда исрарлы 
фаалиет косьтерип кельди. Шу девирде о пек чокъ китаплар, рисалелер 
чыкъарды, азырлады, редактирледи, шиирлер ве дигер эсерлер язды. 

Къырымтатарларнынътарихыны, эдебияты вемиллий курешини яхшы бильген 
языджы Мемет Севдияр эм шаир, эм несирджи, эм тарихчы, эм сиясетчи оларакъ 
беллидир. О бир чокъ мемлекетлерни кезди, чокъ реберлернен ве сиясий 
эрбапларнен корюшти,къонушты,бир чокъ къыралларнынъ эйбетли сарайларына 
кирди, чыкъты, амма дюньянынъ анги кошесинде олмасын, къальби даима азиз 
ватаны Къырымнынъ ешиль оваларында, Хансарайнынъ зийнетли одаларында 
кезине эди. 1993 сенеси онынъ 80 йыллыгъына багъышланып Нью-Йоркта 
чыкъарылгъан «Гъурбет ёлларында» адлы джыйынтыгъына кирген шиирлери де 
белли дередже онынъ муреккеп омюр ёлунынъ йылнамесини тешкиль эте демек 
мумкюн. Мемет Севдиярнынъ бу джыйынтыгъыны азырлап чыкъаргъан якъын 
досту ве меслекдеши, Нью-Йорктаки Къырымтатар Миллий Меркези эм де 
«Къырым фонды»нынъ реиси Фикрет Юртер шу китапкъа язгъан кириш сёзюнде 
шойле дей: «Онынъ ялынъыз гъурбет ёлларында язылгъан ве бир дереджеге къадар 

терджиме-и алынынъ бир къысмыны акс эттиререк, шахсий табиатыны, фикир 
ве арзуларыны косьтерген шиирлерини, кошеде-буджакъта къысылып къалгъан 
кягъытлары арасындан сайлап алдыкъ. Бу шиирлерни окъуркен, сиз де озюнъизни 
онынъ кечкен ёлларындасынъыз киби ис этеджегинъизге инанамыз»". 

Мемет Севдиярнынъ «Къадимий Салгъырнынъ къайнакъ суву киби акъкъан 
омюрим» серлевалы хатырлавлары бир йыл девамында «Къырым» газетасында 
басылды. «Йылдыз» журналында исе онынъ русча язылгъан «О фантазиях и 
эмоциях в истории» адлы буюк колемли тарихий эсеринден айры къысымлары 
басылды. («Йылдыз» журналы. 1995. №5—6; 1996. №№1,2,3,6; 1997. 
№№3,4,5,6). 1997 сенеси Нью-Йоркта М.Севдиярнынъ «Этюды об этногенезе 
крымских татар» адлы 545 саифели китабы чыкъарылды. Китап учь къысымдан 
ибарет олып, 200 бабны тешкиль эте. Биринджи къысым — «Фальсификация 
истории», экинджи къысым — «Появление человека на земле», учюнджи 
къысым —- «Рождение нации» деп адландырылгъан. Гъает къыйметли бу эсер 
тарихны бозып, сахтелештирип косьтериджилерни фаш эткен ве Къырымнынъ 
акъикъий тарихы насыл экенини косьтерген ве халкъымызнынъ акъикъий 
тарихыны тиклев ишине хызмет этеджек салмакълы бир ильмий иштир”. 


СЕРВЕР ТУРУПЧЫ (1914 ноябрь 10— 1985, март 3). Акъмесджит 
шеэринде догъды. Башлангъыч ве орта тасилини Къырымда алды ве 1934 
сенеси къоранталарынен берабер Истанбулгъа кочьти. 1937 сенеси о 
Польшагъа кетип, анда Вильно Университетининъ сиясий илимлер 
факультетине окъумагъа кире. 1939 сенеси экинджи джиан дженки 
башлангъан сонъ, Истанбулгъа къайтып келе. 1985 сенеси март 3-те 
Истанбулда вефат эте. 

Теэссюф ки аджайип шаирнинъ аяты ва фаалиети акъкъында элимизде 
башкъа ич бир малюмат ёкъ. 

1960-—1970-инджи сенелери Тюркиеде чыкъкъан «Эмель» журналында 
Сервер Турупчынынъ бир сыра шиирлеринен берабер къырымтатар 
эдебиятынынъ тарихы акъкъында макъалелери басылгъаны белли. 

Сервер Турупчы акъкъында юкъарыдаки малюмат ве ашагъыдаки шиир 
«Гюнсель» журналындан алынды ки, бу журналнынъ 1999 сенеси 2-нджи 
санында онынъ шиирлерини азырлап бастыргъан Нариман Абдульваап шойле 
яза: «Теэссюф, дегерли муэллифимизнинъ аяты ве фаалиети акъкъында 
малюматымыз пек аз олдугъындан, кимлигини ляйыгъы иле танытмакътан 
шимдилик аджизмиз. Эсерлерине келиндже, «Эмель» дергисинде шаирнинъ еди 


' Мемет Севдияр акъкъында малюматлар ичюн эсасен Аблязиз Велиевнинъ 
«Федаийлик» макъалесинден файдаланылды // Янъы дюнья, 1998. Январь 31. 
? Мемет Муедин Севдияр. Гъурбет ёлларында. Къырым фонду. Нью-Иорк, 1993. 

манзумесини була бильдик. Акъикъий миллет ве ватансевернинъ къалемине аит 
олгъан, там манасы иле шиир намына язылгъан бу манзумелер къырымтатар 
шиириетинде бирер шахэсер оларакъ таныладжакълары шубесиздир».' 


Ничюн? 


Ничюн асрет юкю тюшмий юректен, 
Ничюн къуртулыш ёкъ сувукъ гъурбеттен? 
Ничюн гъарип халкъым тоймады дертке, 
Ничюн коле бола, коне котекке? 

Ничюн акъыл юкълай, фикир уянмай? 
Ничюн дуя, коре, муче ойнамай? 

Ничюн омюр азап бола, шай кече? 

Ничюн маджур* тува да, шайтип коче? 
Ничюн куньдюзи аяз, гедже бора? 

Ничюн бир тарлыкъта етишмий Чора? 
Ничюн козь торлана юртсыз корьгенде, 
Ничюн мутлы йигит «юрт» деп ольгенде? 
Ничюн асрет юта юрткъа сувсагъан, 
Ничюн джавлар бола байрам къутлагъан? 
Ничюн халкъым керван-къатар сюрюле? 
Ничюн къартлар ёл боюна комюле? 

Ничюн шайтип джав чокъракъны къуруткъан? 
Ничюн анай баласыны унуткъан 

Ничюн, Худай, осал сыгав беремиз? 
Ничюн ата мезары ёкъ тёремиз? 

Ничюн юрек шай даяна хорлукъкъа? ; 
Ничюн бундай чыдамлымыз зорлукъкъа? 
Ничюн инсиз, азатлыкъны ойламай, 

Ничюн халкъым бир-биримен бойланмай, 
Ничюн суса бирин тутып сёгселер? 

Ничюн кузькюре яманлыкъ этселер, 
Ничюн сувукъ джат эльдеки кишилер, 
Ничюн дост деп айталмайсынъ бир шийлер? 
Ничюн тувгъан юрт алдында токъталам? 
Ничюн омюр акъышына окъталам? 

Ничюн юва къура асрет юрекке? 

Ничюн йигит ёл узата эрекке? 

Ничюн, Худай, сен дуама иймейсинъ? 
Ничюн бизни сойлы къул деп бильмейсинъ? 


‘ «Гюнсель» журналы, 1999. № 2, С.34. 

Ничюн, Худай, козь яшымыз тыйылмай? 
Ничюн гъурбет кефаретке сайылмай? 


1975, апрель 2 


Шубесиз, шаирнинъаяты ве иджады акъкъында илеридетам малюматлар 


эльде этилир ве бу дегерли шаир ве онынъ иджады да земане къырымтатар 
эдебиятындан озюне ляйыкъ ер булур. 


ИСМАИЛ ОТАР 7977 сенеси октябрь 1-де Тюркиенинъ Бурса 
шеэринде дюньягъа кельди. Бабасы Хафуз Али Отар 1880 сенеси Багъчасарай 
янындаки Отар коюнде догъгъан. Анасы Эмине Отар 1890 сенеси Акъмесджитте 
догъгъан. Исмаил Отар Бурсада мектепни битирген сонъ, Истанбулда 
тиджарет лицейинде окъуй. Сонъра 1935 сенеси Истанбулда Алий икътисат ве 
тиджарет окъув юртуны битире. Муасебе яни бухгалтер зенаатыны эльде эте. 
1926 сенесинден башлап, бутюн омюр бою эсап-китап мутехассысы олып 
чалыша. Бу саада бир сыра китаплар, макъалелер бастыра. 

Бабасынынъ тесиринен о,та яшлыгъындан Къырым тарихы ве фаджиасынен 
меракълана. 1930 сенеси Джафер Сейдаметнен (Къырымэр) ве Мустеджип 
Улькусалнен таныш олгъан сонъ, догърудан-догъру Къырым мевзусы устюнде 
чалышып башлай ве бу ишни буюк себатнен аля бугунь девам этмекте. Айны 
шу 1930 сенесинден башлап онынъ макъалелери ве чешит язылары «Эмель» 
меджмуасында басыла. Шиирий эсерлери ве шу джумледен мешур «Чиборек» 
шиири де эсасен «Эмель» меджмуасында басылгъандырлар. Исмаил 
Отарнынъ къардашы Ибраим Отарнынъ да бу саада хызметлери буюктир. 

Исмаил Отар 1999 сенеси Истанбулда «Къырымлы тюрк шаир ве 
бильгини Бекир Сыдкъи Чобанзаде» китабыны тертип этип чыкъарды ки, бу 
аджайип джыйынтыкъта Бекир Чобан-заденинъ икяелери, макъалелери, 
мектюплери ве алтмышкъа якъын шиирлери ер алгъандырлар. 

Исмаил Отарнынъ чокъ йыллар девамында топлагъан зенгинден-зенгин 
китапханесинде Къырымгъа, Къырым тарихы, эдебияты ве медениетине аит 


он бинъден зияде китап ве журналлар, чешит неширлер, весикъалар, миллий 
эшьялар мевджуттир. 


ФЕИЗИ ЮРТЕР 7927 сенесиСудакъ районынынъ Айсерезкоюнденамлы 
Абдулла оджанынъ аилесинде догъды. Руханийлер къорантасындан олгъаны 
ичюн Абдулла оджа Уралгъа сюрюльмек хавфындан 1930 сенеси аилеси иле 
Айсерезни терк эте. Бираз вакъыт сонъ о Таракъташта оджалыкъ япа. 1934 сенеси 
оны Таракъташтан Ички районындаки Къылчора коюнеоджалыкъкъа ёллайлар. 
Сонъра исе Сейтлер районында чалышты. Бойледже, Айсерезде догъгъан 

Фейзининъ яшлыгъы ве окъув йыллары чёль тарафта кечти. Дженк вакътында 
оларнынъ къорантасы Тюркиегетюше ве Фейзи окъувыны анда девам эте. 

Озюнинъ «Догъмуш коюм» серлевалы хатырлавында Фейзи Рахман 
Юртер шойле яза: «Мерхум бабам Айсерезде оджа эди, сонъра Сейтлер ве 
Ички районларында да оджалыкъ этти, немселер кельген сонъ Сейтлерде 
къадылыкъ япты, 1942 сенеси «Азат Къырым» газетасында «Диний ве миллий 
бордмсумыз» деген макъале язды. Тюркиеге кельген сонъ, 1950 сенеси Анкарада 
Диянет ишлери башкъанлыгъында имтиан берип, кене муфтийлик япмакъ 
акъкъыны къазанды ве 59 яшында вефат этти»!. 

Дженк вакътында яни 1944 сенеси Фейзи Алманиягъа тюше. Анда о Шаркъ 
ищчилер яни эсир ишчилер лагеринде булуна, фашист ишханелеринде 
чалыша. Дженктен сонъ Тюркиеге барып чыкъа. Сонъра о кене Алманиягъа 
барып окъуй, инженер зенаатыны ала, анда чалыша ве шимди де анда яшай. 
Бутюн бу девирлерде Фейзи ич бир дакъкъа озь ватаныны, Айсерез коюни 
акъылындан чыкъармады. Бу акъта о озюнинъ юкъарыда анъылгъан 
макъалесинде: «Озюм дюньянынъ бир четинде, ябаний юртта булунам, амма 
акъылым-фикрим дюньянынъ меркезиндеки Айсерез коюндедир. Дюнья меним 
ичюн Айсерезден башлана ве кене Айсерезде бите. Бу койнинъ ады акъылымдан 
кечкенде ичим нургъа тола, джошам»`, — деп яза. 

Ватандан ве халкъындан узакъта яшагъан Фейзи Юртер озюнинъ 
Къырымгъа, халкъына олгъан севгисини, халкъымызнынъ миллий курешине 
олгъан мунасебети ве ынтылышыны, миллетнинъ такъдири ичюн къайгъы ве 
кедерини шиирий сатырларда, бир сыра публицистик макъалелеринде, 
хатырлавларында юрек араретинен ифаде этти. Бу имкянны исео Ташкентте 
чыкъмакъта олгъан «Йылдыз» журналында тапты. 

Бойлеликле, 1990 сенесинден башлап о «Йылдыз» журналында озюнинъ 
бир чокъ публицистик макъалелеринен, очерклери ве хатырлавларынен 
чыкъышта булунып кельди. Онынъ макъалелери «Йылдыз»нынъ 1990. №5; 
1992. №4; 1993. №5; 1994. №№5, 6; 1995. №№1,2,3,5—6 санларында, 
очерклери ве хатырлавлары: 1995. №№3,5—6; 1996. №№2,3,4,6, 1997. №№, 
2; 1999. №2 санларында, шиирлери: 1991. №№3,4; 1995. №5—6; 1996. 4,6 
санларында басылды. 

Онынъ энъ салмакълы китабы 1998 сенеси Тюркиеде ана тилимизде 
басылып чыкъкъан 400 саифели «Йигирминджи юзйылда Къырым» адлы 
автобиографик эсеридир. 

Фейзи Рахман Юртернинъ язылары, онынъ эсерлери халкъымызнынъ 
фаджиасынынъ, тарихынынъ айры бир джанлы левхалары оларакъ 
эдебиятымызда белли ер тутаджакътыр. 


' «Йылдыз» журналы, 1996. №2. С. 164. 
? Айны шу журналда. С. 144. 

Айсерезли Абдулла оджанынъ аилесинден бир парлакъ истидат, бир 
миллетпервер шахс даа чыкъты ки, о да Фейзи Юртернинъ Нью-Йорк 
шеэринде яшагъан догъмуш къардашы Фикрет Юртердир. 


ФИКРЕТ ЮРТЕР 7932 сенеси октябрь 23-те Судакъ районынынъ 
Айсерез коюнде догъды. Дженк акъибетинде Тюркиеге тюше ве 1955 сенеси 
Конья шеэринде лицейни битирип, Алманиягъа окъумагъа кете. 1961 сенеси 
о Алманиянынъ Аахен университетини битире. Мында о Тюрк талебе 
Джемиети къурулмасында иштирак эте ве сонъра озю шу Джемиетнинъ ребери 
ола. Дёрт йыл анда муэндис олып чалышкъан сонъ Тюркиеге къайтып келе, 
эки йыл ордуда булунгъан сонъ анда кене уйкен муэндис вазифесинде 
чалыша. Бутюн бу девирде о Къырымгъа, ватанына севги ве асретлик 
дуйгъуларынен, къырымтатар халкъынынъ сюрьгюнликтеки агъыр 
вазиетининъ къайгъысынен яшай, халкъымызнынъ миллий курешине 
къатылмакъ ёлларыны арай. О, къырымтатар халкъынынъ фаджиасы 
акъкъында беяннамелер язып, бастырып Анкара, Бурса ве Истанбулда 
халкъкъа дагъыта. Ве оны энди ялынъыз миллий рух, миллий арекет идаре 
эте эди. О энди бутюн бильгиси ве кучюни, къалеми ве иджадыны халкъ 
ичюн, ватан-Къырым ичюн ишлетмекни макъсат этип къойды. 

1970 сенеси Американынъ Нью-Йорк шеэринде пейда олгъан Фикрет 
Юртерни, онынъ бильгиси ве теджрибесини, арекетченлигини эсапкъа алып, 
деръал анда тешкиль этильген Къырымтатар джемиетининъ реислигине 
сайлайлар. Иште Фикрет Юртернинъ Америкада гъает исрарлы ве фааль 
миллий арекетлери шу девирден башланды. Мемет Севдиярнен берабер о 
халкъымызнынъ курешинен багълы вакъиалар акъкъында, миллий 
курешимизнинъ кетишаты акъкъында китаплар, джыйынтыкълар, рисалелер 
чыкъарып даркъатувнен мешгъуль олды. «Ташкент махкемеси» адлы 
биринджи китапны олар 1976 сенеси чыкъардылар. 

Къалеми тюзгюн ве кескин олгъан Фикрет Юртер озю «киргин олгъаны 
къадар да, ёрулмакъ бильмеген фаалиетчи бир адамдыр. Чевиктир, 
арекетлеринде чабиктир, эр анги бир тешеббюске чокъ тюшюнмеден къарар 
берир, къарарлары ве тахминлери, сенелердже теджрибеси саесинде, аман- 
аман даима исбатлыдыр ве берген къарарларындан ич бир вакъыт вазгечмез»!, 
— деп яза онынъ акъкъында Мемет Севдияр. 

О, армай-талмай миллий меселемиз боюнджа чешит тешкилятларгъа, 
белли Америка сенаторларына, совет диктаторлары олгъан Никита 
Хрущёвгъа, Брежневге, Громыкогъа, Горбачёвгъа, бунынъ киби де, 
Корваланны Буковскийнен денъишкен Чили президенти Пиночетке, 


' Мемет Севдияр. Юрегинде атеш янгъан инсан. Макъале // Янъы дюнья, 1998. Июль 
15. 

Индонезия президенти Сухартогъа ве даа бир чокъ сиясий эрбапларгъа 
онларнен мектюплер, мураджаатнамелер язгъандыр. Бутюн бу ишлернинъ 
ичинде олгъан Мемет Севдияр шойле яза: «Эм девлет ве укюмет 
адамларынен багъымызны арттырмакъ, эм де сюрьгюнлик ерлеринде айры 
адамларгъа дегиль де, миллий арекет меркезине ярдымда булунмакъ 
имкянларыны араштырмакъ макъсадынен 1976 сенеси Фикретнинъ 
реислигинде, Мубейн Алтаннынъ муавинлиги ве меним кятиплигимден 
ибарет Къырымтатар Миллий Меркези къурулды. Миллий Меркез янында 
бир де «Сюрьгюнликтеки къырымтатарларнынъ озь ватанларына кери 
къайтарылмалары огърунда куреш комитети»ни мейдангъа кетирдик. 
Фикрет артыкъ девлет адамларынен, радио ве газеталарнен даа къолай 
корюшмек имкянларыны тапты». 

Миллий куреш акъкъында эдебиятларны бастырмакъ ичюн Фикрет 
Юртернинъ фааль арекетлери саесинде, меджбурен бир «Къырым Нешрият 
Фонды» тешкиль этип, 1977 сенеси рус тилинде «А когда мы вернёмся» 
китабыны чыкъардылар. Къырымтатар халкъынынъ миллий арекети 
хусусында Советлер Бирлигинден, Озьбекстандан кельген муим 
материалларны эм русча, эм тюркчеге чевирип дагъытмакънен мешгъуль 
эдилер. 1978 сенеси Муса Мамутнынъ фаджиасы акъкъында алгъан 
хаберлерини ве ресимлерини басып, сербест дюнья девлетлерине 
дагъыттылар. 1980 сенеси Мустафа Джемилевнен Илья Габайнынъ махкемеси 
акъкъында «Шесть дней» китабыны, Номан Челеби-джианнынъ шиирлер 
джыйынтыгъыны ве Решат Джемилев тарафындан язылгъан китапны «Живой 
факел» адынен чыкъаралар. 

Айны шу «Къырым Нешрият Фонды» ве эсасен Мемет Севдиярнынъ ве 
Фикрет Юртернинъ гъайретлери иле Мемет Севдиярнынъ чокъ йыллыкъ 
иджадынынъ махсулы олгъан «Эскизы об этногенезе крымских татар» адлы 
буюк колемли тарихий эсерини басып чыкъармагъа наиль олдылар. Фикрет 
Юртернинъ «Йылдыз» журналында (1996. 2,4,6) Фикрет Къырымлы 
имзасынен шиирлер сечими де басылды. 

1999 сенеси Америкадаки къырымтатар миллий меркезининъ сиясий, 
ичтимаий ве эдебий нешири олгъан салмакълы «Бирлик» меджмуасыны 
чыкъарып башлады ве ильки санындан онынъ маурриридир. Меджмуа 4 
тильде — къырымтатар, тюрк, инглиз ве рус тиллеринде чыкъа. 

Бутюн бу фаалиетлер Фикрет Юртернинъ эм миллий курешимизге, эм де 
эдебиятымызнынъ миллий куреш мевзусына къошкъан дегерли иссесидир. 


! Айны шу макъаледе. 

Иджретте догъгъан къырымтатар эдебиятынынъ бир корюмли Векили 
даа 1989 сенеси дюньядан кечкен Рамазан Айтандыр. 


РАМАЗАН АЙТАН — Домбай (7973— февраль 26, 1998). Алушта 
районындаки Тувакъ коюнде догъды. Балалыгъында акъранларынен 
берабер къой бакъа. Кимерде чобанлыкътан къачып кетип, мектепке бара. 
Бойледже, кой мектебини битирип, оджалар техникумында окъуй. 
Техникумдан сонъ, белли бир муддет Улу Озен кой мектебинде ана тили ве 
эдебият дерслерини бере, Алушта район иджра комитетинде чалыша. 

Оккупация вакътында акъранлары сырасында, Рамазан Айтан да, 
алманлар тарафындан Германиягъа алынып кетиле. Сонъундан арбий 
эсирлер лагерине тюше. Бу ерде сонъ дередже агъыр яшайыш куньлерини 
кечире. Рамазан Айтан Алманиянынъ Митгенвальд лагеринде, о ерде 
булунгъан эсире Зоре Якъуп къызына эвлене. Оларнынъ эки эвляды лагерьде 
дюньягъа келелер. Дженк биткен сонъ 1949 сенеси оларны Тюркие девлети 
къабул эте. 1963 сенесининъ апрелинде Рамазан Айтаннынъ аилеси, 
къадынынынъ аптеси ярдымынен Америкагъа авуша. 

Бедиий эдебияткъа та балалыгъындан авесли олгъан Рамазан Айтан 
омрюнинъ сонъунадже къалемини элинден быракъмады, чокъ окъуды, чокъ 
язды. Онынъ балалыкъ, генчлик, табиат акъкъында язгъан шиирлеринен 
мектеп аркъадашлары та о девирде таныш эдилер. 

Шаирнинъ «Фаний дюнья» адлы ильки шиирлер джыйынтыгъы 1948 
сенеси Истанбулда дюнья юзю корьди. Бу китапкъа онынъ эсасен генчлик 
йылларында язгъан, фельсефий фикирлерге зенгин шиирлери кирсетильдилер. 
Арадан йигирми бир йыл кечкен сонъ, 1969 сенеси Рамазан Айтаннынъ 
«Ферьяд» адлы экинджи шиирий китабы нешир этильди. Бу кересинде 
джыйынтыкъта муэллифнинъ гъурбетлик йылларындаки вакъиаларнен 
багълы шиирлери ер алдылар. Бу мевзудаки шиирлерини топлап, 1973 сенеси 
«Гъурбетнинъ сеси» адлы шиирлер, манелер ве дестандан парчаларны озь 
ичине алгъан учюнджи китабыны окъуйыджыларгъа такъдим этти. 

Рамазан Айтан 1989 сенеси февраль 26-да Нью-Йорк шеэринде вефат этти. 

«50 йыллыкъ аныларым» («50 йыллыкъ хатыраларым») деп адландырылгъан 
384 саифели шиирий джыйынтыгъы Рамазан Айтаннынъ сагъ олгъанда нешир 
этильген сонъки китабы эди. Онынъ юкъарыда адлары анъылгъан китаплары 
Тюркиеде, тюркче нешир олундылар. Земане кьырымтатар окьуйыджылары 
исе, Рамазан Айтаннынъ шиирлеринен ильк кере «Йылдыз» меджмуасы (1996. 
№ 6 ве 1997. № 3) вастасынен таныш олдылар. 


Бойледже, къырымтатар эдебиятынынъ тарихына къыскъа бир назар 
ташлап, тедкъикъатымызгъа екюн чекер экенмиз, шуны къайд этмек истеймиз 
ки, биз асыл онынъ бутюн барлыгъыны, бутюн тарафларыны, бутюн 
чизгилерини къаврап алмакъны огюмизге макъсат этип къоймадыкъ. Ялынъыз 
чокъ асырлыкъ эдебиятымызнынъ кечкен ёлуны умумен бир козьден 
кечирмеге тырыштыкъ. Эсас макъсадымыз исе къырымтатар эдебиятынынъ 
мемлекетимиздеки тюркий халкълар эдебиятлары арасында энъ къадимий 
векечмиши энъ зенгин эдебиятлардан бири олгъаныны, онынъ чешит тарихий 
девирлерде эльде эткен айры къазанчларыны ве гъайыпларыны, 
халкъымызнынъ медений ве рухий инкишафында хызметлерини косьтермек 
эм де элимизде олгъан малюматлардан файдаланып, окъуйыджыларны 
эдебиятымыз тарихында келип кечкен, онъа озь истидады ве юрек атешини 
багъышлагъан языджы ве шаирлеримизнен, мешур эрбалларымызнен, миллий 
зиялыларымызнен ве къыскъадан олса да, оларнынъ иджадий 
фаалиетлеринен таныш этмек эди. Айны вакъытта биз бунынънен илериде 
медениетимиз ве эдебиятымыз тарихынен темелли огърашмакъ истегенлер 
ичюн бир чокъ фактларны ве базы фикирлеримизни ортагъа сюрьдик. 

Эбет, эдебиятымыз тарихында биринджи кере япылгъан бу колемли, 
муреккеп иште айры нукъсанлар ве козьден къачырувлар да олмамакъ 
мумкюн дегиль. Бу саанен меракълангъан самимий окъуйыджыларнынъ 
ярдымынен илериде ойле нукъсанлар тюзетилир, текмилленир, деп ишанамыз. 
Эр алда, бу ишнинъ не дередже файдалы везарур экенинеляйыкъ къыймет 
кесмекни мухтерем окъуйыджыларнынъ озьлерине къалдырамыз. Бу эсерни 
текмиллемек ве онынъ устюнде даа исрарлы чалышмакъ ичюн оларнынъ 
фикир ве теклифлерини самимиетле къабул этер эдик. 

Абдулла Ридван паша 152 

Абдулла Токъай 237, 243, 325, 346, 366 

Абдулла эфенди (шейхуль-ислям) 151 

Абдулла эфенди-заде Яъя 151 

Абдулхакь Амет 246 

Абдулхамид оджа 193 

Абдуль Лютфулла Ильхакъ 151 

Абдульазиз эфенди 25, 55, 59, 73, 94, 122, 
151. 547 

Абдульбакъий 72 

Абдульбакъий Февзий 370 

Абдульвели эфенди 66 

Абдульгъафар Къырымий 64, 65, 66, 77, 136 

Абдульгъафар Шейх-заде 179, 181, 233, 585 

Абдульзаат Абдулятиф огълу 296 

Абдулькерим эфенди (Шерифий) 98 

Абдульмеджид зфенди 20, 24, 45, 47, 48, 
50, 51, 52, 547, 550 

Абдуль-Мумин эфенди 152 

Абдульфетта Абдураман 193 

Абдун-Насри эфенди 152 

Абдураман Аблаев 504 

Абдураман Бари Аджимендили 522 

Абдураман Бариев 200,206 

Абдураман Къадри-заде 211, 238, 259, 298, 
303, 306, 307, 313, 366 

Абдураман Къырым Хавадже 158, 175, 365 

Абдураман Молла 467, 529 

Абдураман Усний 194, 259 

Абдураман эфенди 595 

Абдурахман эфенди 165 

Абдуреим Шейх-заде (Алтанълы) 193, 207, 
208, 209, 210, 269, 285, 304, 311, 312, 
313, 314, 326, 354, 366, 380, 406, 409, 
410, 431, 473, 478, 479, 511, 527, 564 

Абдурефи Боданинский 158, 175, 176, 177, 
218, 368 

Абдурешид эфенди 233 

Абдурешит Серверий 370, 371 

Абибулла Бакъкъал 600 

Абибулла бей 193 

Абибулла Зиядин 193 

Абибулла Керем 157, 179, 181, 212, 213, 
214, 585 

Абибулла Къаври 434 

Абибулла Одабаш 179, 231, 233, 234, 235, 
254, 264, 265, 267, 299, 300, 320, 332, 
351, 584 

Абибулла Хайрулла 370, 372 

Абибулла эфенди 130 

Абиль оджа 279, 280 

Абкин 208 

Аблаев Дж. 255 

Аблязиз Велиев 14, 407, 411, 441, 466, 
468, 504, 507, 508, 509, 523, 540, 567, 
569, 573, 574, 582, 601 

Абляй Шамиль 383, 391, 432 

Абляким Ильмий 39, 179, 235, 252, 254, 
255, 264, 267, 402, 584 

Аблямит Селимов 516 

Аблямит Умеров 240, 467 

Аблямит Шейх-заде 190, 193, 259 

Абрар Каримуллин 215, 217, 548, 549 

Абрахамович Зигмунд 151 

Абселям Ислямов 467, 529 

Абселям Османов 522 

Абу Абдаллах аль-Мухасиб 59 

Абу Бекр Юсуф 46, 47, 547 

Абулкъасым Лахутий 325, 326 

Агах Сирри 114 

Аджи Али эфенди 124 

Аджи Ариф эфенди 254 

Аджи Ахмет паша 132 

Аджи Герай хан 68, 70, 76, 130, 150 

Аджи Ислям огьлу Афуз Усеин 101 

Аджи Мехмед Сенаий 150 

Аджи Селим Герай хан (!-инджи) 55, 111, 
112, 114, 115, 122, 149, 

Аджи Фазыл эфенди 595 

Аджи Эрбаин Менълибай 206 

Аджи Эрбаин Эмирзакъ огълу 206 

Аджи-Абла Эмиров 467, 529 

Аджиасанов А. 361 

Аджи-Султан Мустафаева 526, 527 

Адиле Эмирова 575, 582, 591, 598, 599 

Адиль Герай хан 131 

Адиль Якъубов 417, 437 

Адхат Сеногъул 540 

Азам Амет 383, 389 

Азиз Измайлов 474 

Аирчинскийлер 185 

Айбек 437, 540 

Айвазовский 488 

Айдер кедай 173, 175 

Айдер Меметов 293, 538, 569, 575 

Айдер Осман 406, 407, 411, 427, 431, 441, 
446, 450, 456, 457, 458, 459, 466, 486, 
487, 499, 528, 533, 538, 540, 564, 567, 
568, 569, 574 

Айдер Эмиров 113, 570, 572 

Айдын Шемьи-заде 574, 592 

Айше Аблязизова 522 

Айше Кокиева 14, 123, 408, 500, 513, 514 

Айше Тайганская 123 

Айше ханым 255 

Акъмемет эфенди 73 

Алемдар Мустафа паша 136 

Али (Алиджан бей) 150 

Али Билялов 523 

Али Боданинский 179, 191, 193, 197, 218, 
219, 220, 221, 264, 366 

Али Девлетов 538 

Али паша 144 

Алие Велиулаева 14, 574 

Алие Муратова 469 

Алим Азамат огълу 169, 274 

Алим Фетислямов 125, 127, 28, 129, 130, 
352, 353, 354, 355, 382, 394, 528, 564 

Алимджан Ибраимов 270, 325 

Алиме Семедляева 571 

Алядин Аджитаров 522 

Амди Алим 346, 347, 348, 351, 366, 382, 389 

Амди Герайбай 11, 21, 23, 24, 53, 54, 179, 

234 ,235, 253, 259, 267, 293, 294, 295, 
296, 297, 298, 308, 320, 325, 358, 381, 
494, 496, 511, 553, 568, 569, 582 

Амди Къаралезли 387, 467 

Амет Адиль 205, 407, 441, 504, 
512, 529, 583 

Амет акъай 370 

Амет Дуваджиев 174 

Амет Мефаев — 354, 392, 407, 410, 473, 
483, 495, 498, 499, 502, 528, 564 

Амет Нуреддин 309 

Амет Озенбашлы 160, 161, 194, 267, 307, 
308, 309, 403, 582 

Амет Озенбашлы (журналист) 346, 351 

Амет-хан Султан 352, 357, 394, 467, 495, 
530, 536 

Амин аль-Холи 20 

Амир Тимур 341 

Амит Лятиф-заде 361 

Андреев Л. 178 

Анифе 417 

Анна Мария фон Габен 45 

Антониус Финал 45 

Аппаз Ширинский 259 

Арбенин Эб 541 

Аристотель 151 

Арсен Альчиков 469, 538 

Арслан Герай хан 147 

Асан Бекиров 538 

Асан Мемет 227 

Асан Нагаев 274 | 

Асан Нури 178, 182, 183 

Асан Рефатов 230, 274, 299, 350, 368, 381 

Асан Сабрий Айвазов 179, 181, 189, 190, 
191, 194, 225, 226, 227, 232, 254, 255, 
264, 266, 267, 341, 365, 381, 582, 584 

Асан Челеби 401 

Асан Чергеев 179, 181, 190, 197, 198, 203, 
206, 207, 208, 209, 210, 211, 212, 237, 
259, 269, 277, 313, 314, 336, 365, 521, 
533, 553 

Асан эфенди Тарпи 334 

Асибе Асанова 522 

Атиф эфенди 150 

Афифеддин эфенди 55, 59, 73, 84, 94, 122, 
547 

Афифе Самиева 370 

Ахмед Биджан Эрджилясун 575 

Ахмад Яссавий 535 

Ахмед Джевдет 195 


510, 511, 


Ахмед Ихсан Къырымлы 572 

Ахмедходжа эфенди 20, 46, 50, 51 

Ахтемова 3. 523 

Ашнин Ф.Д. 289 

Ашыкъ Ариф 25, 122, 156 

Ашыкъ Умер 22, 24, 54, 64, 76, 87, 88, 98 
99, 100, 101, 102, 110, 111, 115, 116, 
122, 152, 156, 172, 475, 476, 528, 530, 
551, 552, 568 


Баба шейх Ховадж 341 

Базаревич С. 235 

Базиргян Мамут 193 

Бакъий Гъазиев 168,173,174 

Баранченко В. 220 

Барбюс Анри 275 

Бартольд В.В. 22,187,188,365 

Баскаков Н.А. 22 

Басыр Гъафар 45, 158, 190, 228, 229, 469, 
494, 536, 538 

Басыров Валерий 14, 577, 582, 583, 594 

Бахадыр Герай нуреддин 147, 148 

Бахадыр Герай хан (1-инджи) 55, 111, 154 

Бахметьев Владимир 314 

Бахт Герай хан 139 

Бахтий 148 

Бейбарс 47 

Бейе Ильясова 571 

Бекир Балыкьчы 259 

Бекир Ваап 329, 358, 382, 383, 386, 387, 502 

Бекир Къалафат 193 

Бекир Муртазаев 219 

Бекир Одабаш 234 

Бекир Умеров 222, 366, 379, 538 

Бекир Чобан-заде 11, 21, 23, 45, 73, 74, 
179, 196, 206, 207, 230, 259, 264, 267, 
269, 277, 283, 286, 287, 288, 289, 291, 
292, 293, 299, 300, 313, 320, 325, 341, 
346, 360, 381, 494, 496, 511, 534, 553, 
568 

Бекир Эмекдар 179, 191, 192, 193, 309 

Белов В. 457 

Белякова А. 541 

Берди Кербабаев 437 

Березин И. 368 

Бесим Аталай 26 

Бешикташ Ягъя эфенди 101 

Билял Мамбет 407, 439, 471, 518, 519, 
520, 540, 555, 567, 582 

Билял Терликчи 389 

Билял Усеин 309, 310 
Блок А. 339 

Борзенко А. 146 

Борис Чичибабин 569 
Борисова Майя 471, 541 
Брежнев 605 

Бризгал Я.П. 368 

Брюсов В. 281, 284, 286 
Буковский 605 
Буланенко Владимир 583 
Бурсалы Бели 150 
Бурсалы Мехмет Таир 22, 23, 74, 136, 154 


Вагабов Г. 216 

Вамбери Герман 187, 189 

Васфие Къыпчакъова 408, 513, 515, 518 
Вацлав Ожайс 583 

Веби Къутуб-заде 314 

Веджихий 93, 94 

Вели Габилев 362, 363, 364, 366, 381 
Вели Ибраимов 255, 294 

Велядие Насырова 467 

Венера Бекирова 575 

Венера Ибраимова 408, 441, 513, 514, 515 
Виткович Виктор 471 

Владимир Бахметьев 314 

Владислав ІМ (къырал) 127 

Возгрин Валерий 544545 

Войнич 366 

Войнович Э. 275 

Волошин Максимилиан 55 

Врангель 263 


Гавен Ю.П. 262, 

Гальчевский Яков 583 

Ганкевич В.Ю. 184, 573 

Гладков Федор 314, 326 

Гоголь Н.В. 217, 219, 228, 257, 275, 539, 579 

Гольциер Игнац 287 

Горбачев М.С. 16, 563, 605 та 

Гордлевский В.А. 22, 46, 100, 101, 224, 225, 
341, 547 

Горький Максим 275, 276, 314, 316, 325, 
339, 340, 346, 366, 380, 381, 430, 438, 
539 

Григорий Санников 314 

Громыко 605 

Губайдуллин Х. 217 

Губарь А.И. 21, 573 

Губогло М.Н. 594 

Гульзар Дерменджи 408, 516 

Гульнар Зиядинова 464, 469, 574 

Гульнар Муртазаева 14, 582 

Гъазаий (Борагъазы Герай хан !!-нджи) 24, 
25, 55, 64, 73, 74, 76, 77, 78, 84, 86, 91, 
122, 123, 154, 531, 547, 552 

Гъазиев А. 168 

Гъазы Герай хан (!11-юнджи) 111 

Гъазы Мансур 214, 272 

Гъани Мурад 274, 467, 511, 521, 538 

Гъани-заде Надрий 77 

Гъафар Булгъанакълы 184, 269, 311, 328, 
329, 354, 358, 382, 386, 406, 410, 473, 
480, 481, 482, 483, 564 

Гъафар Шерфедин 191, 259, 299 

Гъафур Гъулам 410, 483 


Давид Кугультинов 410, 483, 541 

Давуд-заде эфенди 74 

Даниель Дефо 56, 366 

Девлет Герай хан (|-инджи) 55, 73, 76, 153 

Девлет Герай хан (11-нджи) 111 

Дени Ж. 45 

Дердий 149 

Джавахарлал Неру 268 

Джангъазы Шерфединов 370, 371, 372, 
373, 375, 376, 377, 386, 

Джанике ханым 227, 228 

Джанмухаммед 25, 64, 122, 123, 124, 125, 
127, 129, 229, 230 

Джафер Бекиров 523, 525, 526, 581 

Джафер Гъафар 267, 269, 276, 277, 278, 
279, 285, 313, 314, 335, 358, 366, 380, 
381, 533 

Джафер Къуртсеитов 407, 408, 516, 518, 522 

Джафер Сейдамет 67, 179, 181, 248, 250, 
252, 253, 254, 294, 506, 536, 584, 596, 
600 

Джеббар Акимов 378, 379 

Джеваире Меджитова 392, 394, 407, 410, 
473, 495, 499, 500, 502, 510, 522 

Джевдет Аметов 392, 394, 407, 427, 429, 
433, 434, 468, 502, 540, 564, 566, 567, 
568, 569 

Джелял Меинов 194, 235, 259, 266, 267, 
274, 320, 334, 335 

Джеляледдин Румий 72, 111, 143 

Джемаледдин Валидов 558 

Джемиле Асанова 235 

Джемилев К. 366 

Джемилев М. 345 

Джемиль Кендже 328, 335, 336, 337, 365, 
511, 582 

Джемиль Керменчикли 179, 181, 235, 240, 
241, 242, 243, 244, 245, 264, 264, 

Джемиль Сарычев 407, 453, 467 

Джемиль Сейдамет 311, 314, 317, 328, 331, 
332, 349, 379, 409, 511, 527 

Джованьоли 366 

Джон Мильтон 56 

Джон Рид 366 

Джонатан Свифт 56, 366 

Джынгъыз Дагъджы 15, 580, 591, 595, 597, 
598, 599 

Дилявер Осман 572, 583, 588, 589 

Дия ибн Мухаммед аль-Къырымий 20 

Дмитриев Олег 473, 541 

Домбровский А. 146 

Домбровский Феликс 98, 156 

Досмамбет Аджи 221 

Досмамбет Азавлы 96, 97, 122 

Дубинский Александр 575 

Дудин Михаил 473, 541 

Дуррий 148 

Дыбенко П.Е. 262 

Дьюла Немет 287 


Есенин С. 281, 286, 312, 326 


Жан Расин 56 
Жигалина Евгения 258 
Жирмунский В.М. 17, 18, 
Жуковский В.А. 236 
Жюль Верн 366 


Закир Къуртнезир 12, 369, 378, 406, 407, 439, 
441, 465, 472, 504, 505, 506, 515, 567 

Зейнеп Аббасова 352, 360, 361, 392, 407 

Зейнеп Люманова 316 

Зейтулла Албатлы 516 

Зекерья Болатов 522 

Зекерья Решидов 522 

Зекки Менсеттаров 402 

Зелиха Керменчикли 458 

Зелиха Ниязиева 467 

Зера Чилеева 538 

Зигмунд Абрахамович 67 

Зинабадин Келямов 366, 368, 369 

Зия (Зедла) Акъсакъов 101, 113, 114, 523, 
538, 551 

Зиядин Джавтобели (Менлиазиз) 184, 203, 
207, 269, 285, 306, 311, 313, 314, 315, 


322, 324, 326, 328, 329, 597, 354, 380, 
381, 406, 409, 410, 473, 479, 480, 481, 
496, 518, 528 

Зиядин Джемай 370, 373, 378 

Зудьфия 540 

Зулейха Амитова 384 

Зу-н-Нуналь-Мысри 59 

Зухра ханым 123 

Зырин А. 541 


Ибраим Абдураманов 274 

Ибраим Акъманайлы 352, 360, 365 

Ибраим Бахшыш 305, 350, 352, 355, 356, 
366, 368, 459, 500, 533 

Ибраим Ибраимов 262 

Ибраим Майджы 522 

Ибраим Меинов 194, 259 

Ибраим Паши 407, 427, 429, 435, 436, 555 
565, 567, 568, 574, 582 

Ибраим Рамазанов 536 

Ибраим Смольский 193 

Ибраим Татарлы 101 

Ибраим Чегертма 582 

Ибраим Челеби 249 

Ибраим Чолакъ 401 

Ибраим Шинасий 182 

Ибраим эфенди Тарпи 333 

Ибрахим Кефевий 67 

Ибраим Отар 600 

Иван 11 70 

Идрис Асанин 222, 260, 379, 397, 398, 399, 
401, 402, 403, 404, 405, 565, 569, 570, 
572, 574, 582 

Иззет бей 136 

Иззет Нурий 314 

Иззет Эмиров 467, 469 

Ильмий Ильясов 522, 523 

Илья Башкиров 402 

Илья Габай 605 

Ильяс Бахшыш 350, 368, 538, 582 

Ильяс Мырза Борагъанский 179, 197, 227, 
228, 274, 534 

Ильяс Тархан 269, 311, 317, 318, 319, 328, 
352, 362, 380, 381, 533 

Иосиф Уткин 439 

Ирфан Аметов 469, 538 

Иса Абдураман 407, 471, 504, 505, 518, 
555, 567, 583 

Иса Аблякимов 522 

Ислям Герай хан (111-джи) 67, 76, 150, 151 

Исмаил Аблякимов 467 


Исмаил Акъкъий 259, 381 

Исмаил Али 352 

Исмаил Алимгерай 516 

Исмаил Асан огълу Керим 12, 23, 25, 158, 
183, 187, 194, 197, 203, 204, 213, 255, 
266, 272, 303, 327, 332, 334, 342, 364, 
528, 572, 574, 582, 583, 584, 585 

Исмаил бей Гаспринский 30, 101, 123, 162, 
163, 178, 179, 180, 181, 182, 183, 184, 
185,186, 187, 188, 189, 190, 191, 192, 
196, 197, 203, 206, 213, 218, 223, 224, 
225, 229, 231, 234, 237, 255, 267, 277, 
309, 337, 365, 416, 494, 535, 536, 537, 
540, 543, 553, 558, 568, 573, 584 

Исмаил Леманов 25, 179, 191, 197, 215, 
222, 223, 224, 225, 236, 300, 329, 336, 
351, 366 

Исмаил Мырза Арабский 259 

Исмаил Мырза Муфти-заде 259 

Исмаил Отар 595, 603 

Исмаил Салет 370, 371, 372, 373, 374, 386 

Исмаил Фирдевс 381 

Исмаил Хатипов 469 

Исмаил Хикмет Эртайлан 22, 30, 39, 41, 
77, 78, 551, 552 

Исметий 157, 158, 165, 166, 168, 169, 181 


Казакова Римма 471 

Казенбек А.Л. 66 

Калунцев Ф. 541 

Кантемир А.Д. 28 

Кантуганскийлер 185 

Карашайскийлер 185 

Карл Либкнехт 320 

Карл Маркс 257,258,321 

Кежун Б. 541 

Кемал Къонъурат (Усеинов) 40, 41, 67, 
523, 572, 575 

Кенесбай Мусаев 575 

Керим Джаманакьлы 22, 184, 204, 269, 
285, 311, 322, 328, 329, 330, 354, 365, 
368, 382, 388, 394, 473, 481, 482, 564 

Кесбий 154 

Кефевий Мухаммед эфенди 154 

Кефевий Сеит Абдулькерим Шерифий 152 

Кефевий Такъиййуддин Эбу-Бекир эфенди 153 

Климович Л.И. 187, 471 

Ключевский В.О. 15 

Кнут Гамсун 226 

Кондараки В.Х. 22, 365 

Кононов А.Н. 19, 22, 545 

Кончевский А.К. 155, 368 

Корвалан 605 

Короленко 366 

Котляревский И.П. 28 

Коцюбинский С.Д. 368, 580 

Кочарлинский 223 

Красильников Николай 473 

Крачковский И.Ю. 227 

Крылов И. 233,236,365 

Крымский Агъатангел 11, 19, 20, 21, 64, 
65, 78, 136, 157, 158, 188, 222, 223, 
224, 226, 227, 280, 281, 282, 286, 322, 
340, 535 

Крымскийлер 185 

Кузьмин В. 146 

Курышников А. 45 

Къадыр Велиев 522, 523 

Къайсуни-заде Недаий 65, 66 

Къайсын Къулиев 410, 477, 483, 541 

Къайым Мухамедханов 215 

Къаплан Герай хан (\-инджи) 111 

Къара Мустафа паша 93 

Къая И. 235 

Къубтий Челеби 152 

Къул Гъали 40, 41 

Къул огълу 172 

Къулмамбет Бекмамбет 174 

Къуртсеит Амет 407, 495, 496, 503, 504, 564 

Къыналы-заде Хасан челеби 72 

Къырым Герай хан 129, 146, 147 

Къырымлы Ахмет Абдулла огълу 152 

Кязибе Аджимуратова 522 

Кямиль Яшен 421, 422 


Ласло Рошани 533 

Лашкевич Александр 473 

Лейля Алядинова 416, 469 

Лейля Бикеч 25, 122, 123 

Лейля Хатип-заде 336 

Лёман Сулейман 392, 394, 473, 483, 495, 
502, 503 

Лемъи Челеби 111, 154 

Ленин В.И. 195, 251, 258, 262, 263, 320, 

Ленур Ибраимов 485, 490, 491, 492, 493 

Лермонтов Ю.М. 182, 326, 346, 366, 383, 
485, 539 

Леся Украинка 580, 583 

Лиля Буджурова 123, 569, 572, 585, 5856, 587 

Лиля Юнусова 572 

Ломоносов М.В. 28 

Лонгвелли 226 

Луговской В. 483 
Луначарский А.В. 155, 368 
Лутфий 95, 96, 122 
Людовик ХУ 156 

Лютфие Софу 529, 530, 536 
Лютфие Чалбаш 274 
Лютфий Османов 572, 577 
Лятиф Махмудов 451 


Магауин М. 97 

Майнур Ишниязова 274 

Максимов К. 258 

Макъсуд Герай султан 148 

Макъсуд Сулейман 351, 354, 359, 382, 384, 
385, 386 

Мальцев О. 541 

Мамбедали Асанов 310 

Мамбет Аблялимов 407, 439, 441, 483, 485, 
488, 489, 564, 567 

Мамбет Алиев 407, 429, 457, 460, 461, 564 

Мамбет Болатов 522 

Мамут Дибагъ 383, 389 

Мамут Недим — 197, 265, 266, 267, 269, 
285, 299, 313, 315, 319, 320, 321, 329, 
336, 366, 381, 533 

Мамут Рефатов 257, 259, 309, 381 

Маннан Уйгъур 335 

Мансурскийлер 185 

Марджаний 223 

Мари Магдж 549 

Марков Евгений 22 

Мартино Э.Л. 219, 368 

Мартынов Л. 483 

Маршак 365 

Матякъуб Къошджанов 338, 527 

Махмуд ибн Абдаллах Абу-т-Тина 20 

Махмуд Кефевий 153 

Махмуд Къашгъарий 18, 26, 28, 29 

Махмуд Къырымлы (Махмуд Къасым) — 
20, 22, 28, 29, 30, 31, 39, 40, 41, 58, 
248, 531, 544, 546 

Махмуд паша 136 

Махтумкъулы 41 

Маяковский Вл. 281, 284, 286, 297, 312, 
339, 346, 358, 479, 539 

Мевля Къады Мухсин 46, 52 

Мевляне Исхакъ 20, 46, 50, 51, 52, 547 

Медет паша 182 

Медиха Мамбетова 469, 572 


Межелайтис Э. 483, 541 

Мелиоранский П.М. 217, 545, 547 

Мемедля Усеинов 367 

Мемет Арсланов 508, 509 

Мемет Ибраимов 523 

Мемет Муедин 266 

Мемет Ниязий 179, 245, 246, 247, 533, 568 

Мемет Нузет 179, 235, 236, 237, 238, 239, 
240, 242, 259, 269, 365, 553, 584 

Мемет Севдияр 595, 599, 600, 601, 604, 
605, 606 

Мемет Умеров 582, 591 

Меметша Акчурин 219 

Менаджи къарт 370 

Менкъаний Мемет-Али къызы 504 

Меннан Джаманакълы 329, 383, 387, 388, 
393 

Менсеит Джемилев 193, 194, 259 

Менсеттаров А. 370 

Менъли Герай хан (1-инджи) 24, 55, 56, 70, 
76, 130, 139, 531, 551 

Менъли Герай хан (!!-нджи) 55, 111, 131, 
172, 551 

Менълибай 206 

Мертва В.В. 173 

Мерьем Алиева 370 

Месуд эфенди 66 

Месфер Ислямов 467 

Метин Къараорс 575 

Мехмед Аслан 113 

Мехмед Герай (!!-нджи) 72 

Мехмед Герай нуреддин 148, 149 

Мехмед Нузет 145 

Мехмед паша 132 

Мехмед Саид Пертев паша 141, 142 

Мехмед Салих эфенди 151 

Мехмед Сары 22 

Мехмед Фазыл 144 

Мехмед эфенди (къазыаскер) 151 

Мидат Рефатов 179, 197, 221, 257, 258, 
259, 263, 277, 366 

Миляра Сеттарова 575 

Миних, князь 131 

Миреев В.А. 591 

Мирошниченко М. 580 

Михаил Светлов 439 

Мицкевич Адам 326, 579 

Мовчан П. 580 

Молдавский Д.М. 471 

Моллаев Н.М. 27 

Мольер Жан Батист 56, 156, 275, 367 


Мубейн Алтан 605 

Муджемий 147 

Муеддин Хайруддинов 571, 591, 592 

Мурад Герай султан 148 

Мурат агъа 319, 320, 321 

Муртаза Велиджанов 538 

Муса Джалиль 326 

Муса Мамуг 605 

Муса Сафвети паша 137 

Мустай Карим 579 

Мустафа (111-юнджи) падиша 151 

Мустафа Абдулкъадыр 522 

Мустафа Алиев 183, 184 

Мустафа Бекир 265 

Мустафа Гаспринский 184 

Мустафа Джевхерий 22, 24, 54, 64, 76, 
87, 98, 100, 113, 114, 115, 116, 117, 
121, 122, 172, 551 

Мустафа Джемилев 605 

Мустафа Ибраим 497, 516 

Мустафа Къуртиев 193, 259 

Мустафа Къуртий 332 

Мустафа Къуртсеит 264 

Мустафа Мудамий 71 

Мустафа Мудждабаев 370 

Мустафа Мырза Давидович 191 

Мустафа Нуреддин 144 

Мустафа оджа Халилов 251, 255, 335, 421 
535 

Мустафа Паша 72 

Мустафа Рахмий эфенди 132 

Мустафа Субхи 220, 221, 265, 310 

Мустеджип Улькусал 67, 69, 75, 131, 150, 
151, 595, 596, 600 

Муталибов С.М. 26 

Мухаммед Акъмемет 84 

Мухаммед аль-Къырымий 112, 122 

Мухаммед Герай (муэллиф) 67 

Мухаммед Герай хан (1М-юнджи) Кямилий — 
55, 58, 87, 88, 91, 122, 151, 531, 551 

Мухаммед Мырза 75 

Мухаммед пейгъамбер 141, 272, 578 

Мухиддий эфенди 69 

Мухтар Ауэзов 437, 539 

Мушкетик Ю. 580 

Муъмин эфенди 111 


Навоий А. 131, 152, 182, 366, 539 
Наджие А метова 469 

Наджие Баталова 469 
Надиребегим 123 

Назим Али 259 

Назым Икмет 326, 346, 476 

Намыкь Кемал 246, 346 

Нариман Абдульваап 14, 23, 46, 47, 55, 78, 
111, 122, 142, 165, 572, 574, 601 

Нариман Нариманов 223, 289 

Нариман Сеитяя 64, 65, 67, 68 

Насырий Къ. 216 

Наумов Александр 473 

Негри А. 146 

Неджатий Челеби 154 

Недим Челеби 111, 154 

Некрасов Н.А. 539 

Низамий 182, 326, 366, 539 

Никитин И.В. 236 

Николай И 237 

Нишадий 172 

Номан Байборы 259 

Номан Челеби-джиан — 179, 181, 246, 249, 
250, 251, 252, 254, 260, 261, 340, 539, 
568, 580, 605 

Номан Шейх-заде 303, 304, 305 

Нузет Музафаров 582 

Нузет Умеров 407, 446, 451, 452, 511, 518, 
541 

Нурдевлет Герай 70 

Нуреддин Агъаев 259 

Нури Къуртмоллаев 407, 516 

Нурие Люманова 522 

Нуриев И. 366 

Нусрет Ильмий 259 


Огнев Владимир 477 

Озьтимур огьлу Осман паша 76 

Олесницкий А. 78, 163, 368 

Ольжас Сулейменов 541 

Омар Хайям 182, 366 

Орлы Сеит-Халиль 158, 229 

Осман Акъчокъракълы - 21, 78, 124, 125, 
128, 130, 158, 179, 190, 191, 197, 215, 
225, 226, 227, 228, 229, 230, 231, 233, 
259, 267, 274, 294, 320, 329, 336, 341, 
351, 365, 381, 568, 585 

Осман Амит 351, 365, 366, 
432, 521 

Осман Батыров 383, 391 

Осман Дерен-Айырлы 263 

Осман Заатов 179, 191, 197, 215, 231, 365 

Осман Зеккий 329 

Осман Мурасов 165, 219, 265, 368 


382, 383, 384, 


616 


Осман Сейфуллаев 193 

Островский Н. 347, 366 

Отькюр Хашимов 451 

Пак Борис 473 

Певат Аджирединов (Зети) 408, 516, 583, 
589, 590 

Петрарка Ф. 45 

Пиночет 605 

Пирае ханым 238 

Пирмат Шермухамедов 451 

Пиррий 148 

Полканов Я. 314, 323 

Попов Н.А. 169 

Потоцкий Н. 125, 126 

Прицак Омелиан 575 

Пушкин А.С. 82, 231, 236, 279, 280, 326, 
346, 366, 383, 475, 485, 521, 539 

Пьер Корнель 56 


Радлов В.В. 17,22,45,368 

Раим Тынчеров 314, 337, 339, 340, 366, 
380, 382, 406, 409, 411, 429, 430, 431, 
564 

Раип Мамбетов 541 

Рамазан Айтан 595, 607 

Раммель Ходжа 24, 65, 66 

Распутин В. 457 

Расул Гамзатов 465, 483, 541 

Рафикъ Нишанов 433 

Регина Яковлевна 280 

Реджеп Топарлы 140 

Резмий Бахадыр Герай 55, 91, 122, 139, 551 

Ремзи Алимов 469 

Ремзи Бурнаш 354, 392, 394, 407, 410, 470, 
473, 483, 495, 500, 501, 502, 581 

Ремзи Дж. 69 

Ремзие Берберова 538, 575 

Рефат Ахтемов 426, 508, 523, 538 

Рефат Чайлакъ 407, 555, 569, 570, 581, 
583, 587, 588 

Рефикъ Музафаров 45, 97, 136, 151, 524, 
525, 545, 570, 571 

Решат Джемилев 605 

Решат Рефатов 381 

Решид Медиев 178, 179, 190, 191, 193, 196, 
197, 203, 218, 225, 228, 237, 277, 280, 
987, 308, 335, 511 

Решид Мемиш 408, 504, 512, 513 

Решид Мурад 296, 329, 351, 352, 357, 358, 
382, 386, 393, 406, 409, 410, 411, 437, 
438, 439, 445, 466, 470, 473, 483, 486, 


510, 511, 555, 567, 568 

Решит Асанов 258 

Ридван Паша-заде Абдуллах 65 

Риза Нур 77 

Риза Фазыл 2, 4, 6, 8, 25, 30, 75, 376, 407, 
411, 421, 426, 427, 429, 466, 468, 511, 
523, 528, 529, 530, 531, 532, 534, 536, 
540, 567, 569, 570, 574, 575 

Риза Халид 392, 394, 407, 410, 471, 473, 
483, 495, 497, 502, 540, 555, 567 

Роджеро И. 340 

Роза Люксембург 320 

Романовский Леонид 491 

Росовский Д. 45 

Рошен Сейфулла 592, 594 

Рукн эд-Дин аль-Къырымий 20 

Руставели Шота 347, 366, 539 

Рустем Али 407, 411, 446, 453, 454, 467, 
468, 555, 568, 572 

Рустем Джелилев 408, 516 

Рустем Меметов 454, 578 

Рустем Муедин 300, 407, 429, 457, 459, 
460, 521, 569, 580, 599 

Руффин 156 

Рыльский М. 410 


Саадет Герай къалгъай 146 

Саадет Герай султан 153 

Саадет Чагъатай 41 

Саадий Шеразий 48, 50, 75 

Сабир Мукъанов 437 

Сабрие Селяметова 522 

Сабрие Сеутова 123, 408, 464, 465, 568 
Сабрие Эреджепова 123, 430, 467, 582 
Садеддин Нузет Эргун 22, 98, 102, 116 
Садий Когенли 140 

Садразам Хуршид паша 136 

Саид Ахмад 417, 437 

Саид Дизен 506 

Саид Шермухамедов 425 

Сайде оджапче 402 

Сайфи Къудаш 215 

Салтыков-Щедрин 366 

Самед Агъамали огълу 289 

Самед Вургъун 326,483 

Самедин Бекиров 522 

Самедин Шукурджиев 461, 463, 464, 467 
Самойлович А.Н. 22, 45, 213, 573 
Санников Григорий 314 

Сара Байкина 274 


Сафтер Нагаев 2, 4, 6, 8, 23, 207, 215, 247, 
319, 321, 349, 356, 382, 406, 407, 411, 
427, 441, 466, 468, 528, 529, 531, 531, 
532, 533, 534, 535, 538, 540, 567, 568, 574 

Сафуре Каджаметова 571 

Сахаров В.И. 471 

Сахиб Герай хан 55, 65, 66, 67, 152 

Светлов М. 326, 358 

Сеадет Герай хан (1-юнджи) 55, 111, 146, 152 

Севиль Изидинова 575 

Сеид Муса Кефевий 86, 87, 122 

Сеид Мухаммед Риза 22, 25, 54, 55, 65, 66, 
71, 78, 84, 152 

Сеит Абдулла Озенбашлы 179, 191, 231, 
232, 233, 307, 585 

Сеитамет Челеби 193 

Сеит-Джемиль 206 

Сеит-Ибраим Ильясов 193, 195, 311 

Сеитмемет Таиров 427 

Сеит-Мемет Шейх-заде 193 

Сеит-Мурад Кефели 335 

Сеит-Нафе Муртазаев 522 

Сеит-Неби Абдураманов 489 

Сеитумер Османов 346 

Сеит-Умер Таракъчы 193, 259 

Сеитумер Эмин 382, 392, 393, 394, 407, 409, 
410, 412, 425, 437, 439, 440, 441, 442, 
443, 445, 470, 473, 483, 510, 540, 555, 
565, 569, 580, 582 

Сеитхалиль Сейдаметов 346, 351, 352, 394, 
467, 528 

Сеитхалиль Хайсер 522 

Сеитякъуб Гъафаров 535 

Сейид Веби 138 

Сейид Мехмед Шефиий 150 

Сейид-Ахмед Къырымий 68, 69, 70, 150 

Сейран Усеинов 583, 591 

Сейтгъазы Гъафаров 189, 192, 535, 536, 
537, 568, 569 

Сейфи Сараий 45, 47, 48, 49, 50, 51, 52, 547 

Сейяр Муртазаев 522, 538 

Сельвинский Илья 352 

Сейяре Меджитова 464, 469 

Селим Герай хан 131 

Селим Герай хан (111-юнджи) 139 

Селим Диване 133, 134 

Селим Меметов 220, 262 

Селямет Герай хан (1-инджи) 84, 91, 151 

Селямет Герай хан (11-нджи) 111 

Селямет оджа 469 

Селямий 154 

Серафимович 276, 366 

Сервантес 366 

Сервер Арифов 528, 529 

Сервер Джетере 362, 363 

Сервер Какура 508, 578 

Сервер Турупчы 601 

Сергей Есенин 439 

Сеттар Зиядинов 522 

Сефер Гъазы (хан агъасы) 151 

Симонов К. 410, 451, 483 

Сковорода Г.С. 28 

Смирнов В.Д. 66 

Смирнов Олег 14 

Сойсал Абдулла Зихни 67, 75, 139 

Сократ 151 

Сталин Иосиф 276, 277, 279, 291, 321, 364 
370, 372, 381, 393, 395, 401 

Старшинов Николай 473 

Субхи Вапиев 469, 523 

Сулейман Алимоллаев 259 

Сулейман Асанов 536 

Сулейман Бадракълы 194 

Сулейман Байбуртлы 219 

Сулейман Идрисов 220, 259, 262 

Сулейман Менла Осман 158, 171, 172 

Сулейман Нахифий 143, 144 

Сулейман Стальский 325 

Сулейман: эфенди 71 

Сулейманмырза Къырымтаев 334 

Султан Абдульазиз 182 

Султан Абулхамид 182 

Султан Ахмед 69 

Султан Мехмед 69 

Сулькевич (генерал) 252 

Суперанская А.В. 543 

Сурин (Вишневский-саткъын) 258 

Сурков А. 410 

Суфьян эфенди 402 

Сухарто 605 

Сухомлинский В. 458 

Таир Усеин 352, 390 

Таир Халилов 408, 441, 461, 462, 565, 568, 
574 

Тайганскийлер 185 

Талиб-и Кефевий 154 

Танабайлы (А.Веисов) 500 

Тана-Бугъа 20, 51 

Тарковский Арс. 326, 353, 473 

Тасин Г. 271 

Татар Шейх-Ибраим 84, 94 

Тахлыходжа 51 

Твардовский А. 483, 485 

Тевфикъ Фикрет 346 

Теодор Мухдт 155 

Тимур Дагъджы 411 

Тимур Пулатов 594 

Тимур Усеинов 22, 58, 59, 75, 87, 144 

Тихонов Н. 410 

Тогъайбей 124, 125, 126, 127, 129, 230 

Толстой Л.Н. 178, 182, 226, 257, 276, 280, 
326, 539 

Тредиаковский В.К. 28 

Тугълыходжа 20, 

Тургенев И.С. 182, 185, 226, 366, 456, 539 

Тычина П. 281 

Тюрин Аркадий 473 


Улугъбек 341 

Ульянов Дмитрий 221, 262 

Умер Аджи-Асан 235, 259, 332, 333, 381 

Умер Азиз 336 

Умер бесим 150 

Умер Девишев 274 

Умер Дерменджи 459 

Умер Ипчи 23, 179, 259, 264, 267, 269, 270, 
271, 272, 273, 274, 275, 276, 285, 313, 
316, 319, 320, 328, 329, 346, 362, 368, 
380, 381, 432, 528, 550, 553, 584 

Умер оджа Юнусов 304, 356 

Умер Самий 302, 303 

Умер Суджиев 491 

Умер Тархан 318 

Унсал Акъташ 23 

Урие Керменчикли 509 

Урие Эдемова 407, 411, 425, 427, 446, 450, 
454, 455, 456, 540, 555, 567, 574, 581 

Урмус Къутуб-заде 516, 522 

Урсу Д.П. 235, 266, 267, 342, 573 

Усеин Афыз 309 

Усеин Байкъара 75 

Усеин Балатуков 259, 264 

Усеин Балич 179, 190, 194, 259, 381 

Усеин Боданинский — 124, 197, 218, 221, 
222, 229, 274, 381 

Усеин Бухарий 75 

Усеин Веджихий 122 

Усеин Джаид 264 

Усеин Кефевий 24, 73, 74, 

Усеин Куркчи 496, 538 


170, 531 


Усеин Кязим Къадри 41 

Усеин оджа 469, 488 

Усеин Сакаев 258 

Усеин Сеит Балджы 334 

Усеин Шамиль Тохтаргъазы 23, 181, 190, 197, 
198, 199, 200, 201, 202, 203, 204, 205, 
206, 207, 203, 207, 237, 243, 259, 277, 
313, 330, 415, 496, 553 

Усеин эфенди 232 

Усман Насыр 326 


Фадеев 366 

Фазлы Челеби 111, 152 

Фазыл Биарсланов 259 

Фазыл Фасеев 40 

Файнберг Александр 473 

Фатих Герай хан 69, 70, 131 

Фатих Каримий 582 

Фахри Аблаев 522 

Фахри Мухтедиев 522 

Фахри Сахтара 522 

Февзи Алиев 488, 508, 538 

Февзи Якубов 4, 6, 8, 571 

Февзие Абдулла Тансель 88, 112 
Февзие Рогаева 522 

Фейзи Рахман Юртер 374, 595, 603, 604 
Фейзий 154 

Фейзий Челеби 154 

Фейзулла эфенди (къазыаскер) 136 
Фейзулла эфенди (шейхуль-ислям) 151 
Феррух Исмаил эфенди 143, 144 
Ферхад паша 139 

Фетта Аким 352, 353, 406, 511 
Фетх Герай хан (П-нджи) 67 
Фикрет Халилов 491 

Фикрет Юртер 595, 600, 605, 606 
Филоненко В. 368 

Фирдевс 263 

Фирдевсий 30 

Фитрат А. 335 

Франко Иван 78 

Франчиско Менинский 549 
Фридрих Энгельс 321 

Фуад Копрюлю-заде 22, 88, 114, 116, 136 
Фурманов Дм. 367 


Хади Такъташ 312 

Хадыр Сараметов 491 

Хайдар-заде Мухаммед Фейзий 154 
Хайреддин заде Мехмед Хайри-заде 66 
Хакъан Къырымлы 23, 575 


Халид Гурджи 274, 403 

Халид Шеитов 352, 358, 359 

Халиль Аппаз 392, 516 

Халиль огълу Али 28, 31, 39, 40, 41 

Халиль Чапчакъчы 197, 220, 263, 381 

Халим Герай султан 65, 66, 76, 139, 140, 
141, 142, 155, 157 

Хамдий 146 

Хамид Алимджан 326 

Хамид Гъулам 445, 540 

Хаммер Пургшталь Й. 22, 78 

Ханзаде ханым 91, 111, 122, 154 

Хартахай Ф. 22, 24, 55, 151 

Хасан къады эфенди 154 

Хасан Урманов 221, 258 

Хафыз 172 

Хейр-заде эфенди 152 

Хенрик Янковский 575 

Хмельницкий Богдан 125, 126, 127, 150, 230 

Ходжа Мемет 585 

Ходжа Садеддин эфенди 76 

Ходжа Эмин 115 

Худайберди Тухтабаев 451 

Хурреми Челеби 66 

Хусам Герай султан 153 

Хусейн Арни 182 

Хыдыр Ильясов 522, 523 

Хыфзий 147 


Червонная С.М. 594 

Черкез-Али 54, 355, 406 407, 410, 411, 412, 
425, 426, 427, 437, 443, 444, 445, 451, 470, 
471, 473, 476, 483, 489, 510, 528, 529, 
540, 541, 555, 565, 567, 569, 574, 582 

Чехов А.П. 178, 182, 226, 366, 539 

Ҷингизхан 139 

Чолпан А. 335 

Чуковский К. 326, 365 

Чингиз Айтматов 437, 457, 541 

Шаин Герай (Шахий) 150, 580 

Шакир Селим 11, 399, 407, 419, 439, 483, 
485, 486, 487, 540, 555, 565, 567, 570, 
572, 573, 578, 579, 582 

Шамиль Алядин 23, 327, 337, 338, 339, 
345, 352, 353, 354, 382, 393, 394, 406, 
409, 411, 412, 413, 414, 415, 416, 421, 
422, 426, 427, 428, 432, 456, 459 466, 
476, 527, 528, 538, 540, 541, 564, 567, 
568, 582, 597 

Шараф Рашидов 427, 428, 540 

Шахбаз Герай султан 140, 142 

Шахбаз Герай хан 139 

Шевкет Асанов 508, 523, 575 

Шевкет Душаев 522 

Шевкет Рамазанов 407, 462, 570 

Шевкет Юнусов 23 

Шевкъи Бекторе 259, 267, 298, 299, 300, 
305, 325, 381, 553, 600 

Шевченко Тарас 326, 366, 383, 485, 573, 
577, 580, 583 

Шейх Ибрахим эфенди 73 

Шейх Къурретуллах 144 

Шейх Мухаммед эфенди 134 

Шейх Мухсин Фаний 41 

Шейх Назмий 93 

Шейх Усеин Амди 134 

Шейх-и Синан 71 

Шейхий 87, 146 

Шейх-Ислям челеби 235, 236 

Шекспир В. 275, 326, 366, 579 

Шерефеддин эфенди 68 

Шериф (Рахметулла} 150 

Шерьян Алиев 407, 439, 441, 483, 485, 487, 
488, 555, 566, 567, 569 

Шестинский Олег 541 

Шефикъа Гаспринская 196 

Шефикъа Гъаниева 347 

Шиллер И. 275, 366 

Ширван-заде А. 367 

Шириний 64 

Ширинскийлер 185 

Шолохов М. 366, 539 

Шуайб Челеби 165 

Шукри Аппазов 408, 485, 489, 490 

Шукри Эльчин 22, 114, 115, 116 


Ыргъат Къадыр 269, 311, 313, 314, 315, 
316, 317, 326, 328, 329, 332, 380, 381, 
382, 387 


Эбубекир Мухаммед 20, 28, 45, 51 

Эбубекир Рифат эфенди 137, 138 

Эбуль Бекя 144 

Эвлия Челеби 22, 45, 66, 88, 89, 111, 152, 
154 

Эдем Билялов 522 

Эдем Налбандов 538, 582 

Эдем Оразлы 593, 594 

Эдем Рухий 259 

Эдем Фейзий 299 

Эдие Сеитмеметова 576 

Эдие Топчы 430 

Эдип Асанов 508 

Эдип Эфенди 123, 127, 129, 130, 149, 230 

Эйзенштейн 326 

Элиф Медхий Челеби 154 

Эльмаз Бахшишева 140 

Эльмира Къуртсеитова 538 

Эльхадж Абдуль-Азиз Къырымий 98 

Эль-хадж Мехмед Сенаи 67 

Эмиль Амит 407, 411, 446, 447, 449, 450, 
456, 458, 459, 468, 472, 518, 529, 538, 
540, 541, 567, 568, 570, 594 

Эмиль Мадарас 326 

Эмин эфенди 144 

Эмине Смедляева 522 

Эмине Фейзуллаева 274 

Эмир Медхий Челеби 111 

Эмир Наджип 19, 48, 50, 546 

Эмир Султан 71 

Эмир Фаикъ 461, 463 

Эмирали Къаишев 194, 333, 334 

Эмирамет Парыков 274 

Эмир-Усеин Софу 313 

Эмир-Усеин Чалбаш 467 

Энвер Абдуллаев 582, 583, 590 

Энвер Акъмоллаев 538, 575 

Энвер Арифов 434, 467 

Энвер Байрамов 538, 594 

Энвер Къафадар 407, 516 

Энвер Селямет — 352, 359, 365, 394, 407, 
410, 445, 473, 483, 484, 485, 486, 489, 
510, 564, 582 

Эннан Алимов 511 

Эрани Челеби 154 

Эрвин Умеров 407, 411, 441, 446, 449, 450, 
451, 456, 459, 472, 518, 521, 529, 535, 
538, 540, 541, 565, 567, 570 

Эрдживан Керменчикли 244, 245, 504, 509, 
510, 569 

Эрджигит Керменчикли 244 

Эрик Къуддусов 592, 593 

Эскендер Фазыл 407, 439, 504, 506, 507, 
555, 574, 582 

Эшмырза къарт 157, 158, 163, 173, 174, 175 

Эшреф Ибраим 407, 483, 516, 518, 520, 521 

Эшреф Шемьи-заде — 20, 23, 28, 46, 47, 
50, 56, 98, 100, 101, 122, 124, 125, 127, 
129, 130, 193, 207, 236, 238, 239, 240, 
248, 269, 284, 285, 286, 290, 310, 311, 
314, 316, 321, 322, 323, 325, 326, 327, 


328, 
380, 
419, 
476, 
510, 
564, 
597 

Эюп Дерменджи — 352, 356, 357, 365, 582 


352, 354, 
381, 400, 
423, 410, 
477, 478, 
527, 528, 
565, 568, 


357, 361, 364, 366, 379, 
401, 403, 406, 409, 410, 
473, 474, 473, 474, 475, 
482, 483, 486, 489, 496, 
538, 553, 555, 557, 558, 
569, 573, 574, 581, 592, 


Юнус Къандым — 11, 408, 485, 538, 540, 
555, 565, 573, 577, 578, 579, 580, 581, 
583, 598, 599 

Юнус Темиркъая 337, 392, 406, 410, 470, 
473, 483, 495, 496, 555, 577, 580, 581 

Юрий Османов 485, 493, 494, 495, 572 

Юсупов 398, 399, 403 

Юсуф Аким 407, 453, 467 

Юсуф Болат 321, 345, 346, 349, 350, 356, 
362, 382, 406, 409, 411, 416, 417, 418, 
426, 427, 429, 432, 456, 458, 466, 521, 
527, 540, 564 

Юсуф Гъафаров 535 


Юсуф пейгъамбер 35 
Юсуф Решидов 522 
Юсуф хас Хаджиб 18, 26, 27, 28 


Явуз Султан Селим 152,153,154 

Якъуб Джелиль 595 

Якъуб Зекки 392, 394, 407, 429, 432, 433, 
564 

Якъуб Кемал 65, 136, 235, 255, 340, 341, 
369, 381 

Якъуб Мусаниф 342 

Якъуб Мустафаев 467, 574 

Якъуб пейгъамбер 30, 35 

Якъуб Шакир-Али 255, 256, 257, 259, 264, 
431 

Янис Рицос 583 

Яновский В.К. 221, 222 

Яшар Наби Наир 599 

Яъя Наджи Байбуртлы 194, 259, 337, 389, 
432, 496 

Яъя Пичакъчы 219 

Яъя Шерфединов 316, 350, 361, 368, 488 

НЕШИРЛЕР ВЕ ЭДЕБИЯТНЕН БАГЪЛЫ ДИГЕР НАМЛАР 


| Девлет Думасы 237 

| Къурултай 24, 220, 228, 250, 253, 254, 260, 
281, 308, 579 

| Девлет Думасы 190, 194, 195, 198, 209, 
231 

И Къурултай 405, 447, 451, 462, 525, 532, 
570, 575, 577, 587, 588 

1 Къурултай 9, 535 

«Авдет» газетасы 572, 588 

«Азат Къырым» газетасы 266, 305, 356, 
600, 603 

«Акъ сёзь» газетасы 246 

«Акъ сес» газетасы 265 

Акъмесджит девлет университети 525, 571 

Акъмесджит оджалар техникумы 352 

Акъчора медресеси 249 

«Алем-и нисван» («Къадынлар алеми») 
журналы 196 

«Алем-и субьян» («Балалар дюньясы») 
журналы 196, 221 

Алтын Орда 10, 18, 19, 24, 44, 45, 46, 47, 
48, 53, 54, 66, 68, 70, 84, 228 

«Аль-Азхар» университети 222 

«Аль-Бейбарсия» медресеси 20 

«Арекет» газетасы 572 

«Аркъадаш» эльязма журналы 265, 272, 322 

«Асрий мусульманлыкъ» журналы 265 

«Ассеб-ос Сейяр» 25, 54, 55, 66, 71, 8, 85 


«Багъчасарай чешмеси» 227, 228, 230 

«Бедиий сёзюмизнинъ эврими» эсери 11, 
23, 194, 203, 226 

Бейрут университети 340 

«Бильги чокърагъы» китаплар сериясы 573 

«Бильги» журналы 265 

«Большевик ёлу» журналы (1936 
сенесинедже) 20, 207, 266, 273, 313, 
314, 318, 331, 357 

«Бригадир» газетасы 453, 503 

Бухарест университети 595 

Буюк Совет Энциклопедиясы 312, 325 

«Відродження» фонды 13 

«Ватан» джемиети 234, 249, 252 

«Ватан» газетасы (Авдет девринде) 571 

Ватиканнынъ Шаркъият институты 600 

«Вестник Европы» журналы 24 

«Ветан хадими» журналы 190, 191, 194, 
195, 198, 203, 207, 255, 280 

Вильно университети 601 

«Галия» медресеси 270, 270 

Голландияда Лейден университети 547 

«Голос Крыма» газетасы 21, 23, 111, 158, 
223, 491, 572 

«Голос татар» газетасы 220, 264 

«Гранат» энциклопедиясы 21, 188 

«Гульбун-и Ханан» китабы 66, 76, 88, 89, 
89, 139, 140, 155 

Гъафур Гъулам нешрияты — 407, 421, 425, 
440, 450, 455, 458, 474, 511, 513, 581 

«Гюнсель» журнал 69, 165, 167, 572, 601, 
602 

«Детский мир» нешрияты 451 

Дешт-и къыпчакъ 44 

Джамбул девлет педагогика институты 524 

«Диван-и лугъати-т-тюрк» 18, 26, 27, 28, 29 

«Добруджа садасы» газетасы 246 

«Доля» нешрияты 13, 494, 582 

«Достлукъ» газетасы 462, 486, 570, 579, 590 

«Дружба народов» журналы 204 

«Ёлдаш» эльязма журналы 265, 272 

«Енъи аят» газетасы 537 

«Енъи дюнья» газетасы 139, 158, 226, 257, 
265, 270, 310, 313, 320, 330, 331, 342, 
350, 351, 362, 363, 364, 537 

«Енъи Чолпан» журналы 207, 265, 288, 

313, 
317, 318, 320, 337, 537 

«Ешиль ада» 234, 265 

«Жазувшы» нешрияты 451 

«Звезда Востока» журналы 187, 463, 544 

Зынджырлы медресе 56, 185, 222, 236, 
242, 246, 249, 255, 265, 303, 305, 311, 
318, 332 

«Идель» журналы 588 

«Илери» журналы 25,2 07, 222, 224, 226, 
255, 257, 266, 267, 288, 306, 308, 313, 
320, 322, 327, 330, 331, 335, 357, 361, 
537 

«Ильк адым» журналы 265 

«Институт ДИ-ДИК» нешрияты (Москва) 
592, 593 

«Исмаил бей Гаспринский. Аяты ве 
фаалиети» 189, 192 

«Йылдыз» альманахы 408 

«Йылдыз» журналы 9, 11, 21, 23, 24, 30, 


39, 41, 64, 68, 75, 91, 101, 102, 
113, 121, 123, 140, 141, 158, 161, 
175, 180, 181, 181, 184,192, 204, 
212, 214, 227, 228, 233, 235, 242, 
247, 252, 257, 272, 287, 293, 294, 
297, 300, 301, 303, 305, 307, 308, 
314, 325, 327, 334, 335, 346, 351, 
361, 374, 387, 401, 416, 418, 420, 
427, 428, 429, 431, 436, 439, 443, 
451, 453, 454, 456, 457, 459, 460, 461, 
462, 463, 464, 467, 469, 472, 475, 485, 
486, 490, 495, 496, 499, 500, 504—509, 
513, 514, 515, 522, 530, 531, 536, 539, 
552, 555, 558, 560, 564, 565, 566, 568, 
569, 570, 574, 579, 583, 587, 590, 598, 
601, 603, 604, 606, 607 

«Йылдызчыкъ» — «Зирочка» журналы 452 

КАПП 312, 314, 332, 348, 

«Китаб аль-Масабих фи аль-Тасавуф» 46 

«Кодекс Куманикус» лугъаты 19, 44, 45, 288 

«Козь айдын» журналы 226, 306 

«Коммуна» газетасы 473 

«Коммунист» газетасы 351, 357 

«Коммунистик тербие» журналы 314 

«Комсомолец» газетасы 265, 351 

«Красный Крым» газетасы 389 

«Кримська світлиця» газетасы 436 

«Къадынлыкъ социализм ёлунда» 
журналы 266, 314, 361 

«Къазан университети 391 

«Къазан утлары» журналы 588 

«Къазах адебиети» газетасы 215 

«Къайтарма» ансамбли 240, 406 

«Къалендернаме» 20, 45, 58 

«Къарасув» газетасы 572 

«Къасаба» 264, 572, 589 

«Къасевет» журналы 40, 572 

«Къутадгъу билик» 18, 26, 27, 28, 29 

«Къызыл Къырым» газетасы 354, 357, 
373, 378, 386, 389, 440, 500 

«Къызыл Юлдуз» газетасы 438 

Къыпчакъ, «Дешт-и къыпчакъ» 19, 31, 54, 
58, 65, 67, 70, 154 

Къырым АССР — 263, 267, 282, 288, 308, 
317, 318, 320, 329, 342, 363, 369, 372, 
376, 390 

Къырым девлет санайы-педагогика 
институты 571, 574, 589 

Къырым девлет татар театри 270, 362, 

Къырым девлет университети 294, 308, 333 


111, 
171, 
207, 
244, 
296, 
310, 
357, 
426, 
450, 


Къырым мусульманлары газетасы 265 

Къырым Мухтар джумхуриети 443, 579, 587 

«Къырым муэллифлери» 22, 23, 74, 136 

«Къырым оджагъы» газетасы 254, 264, 272 

Къырым педагогика институты 234, 304, 
314, 330, 333, 348, 353, 356, 360, 378, 
383, 384, 386, 435, 490, 496, 497, 498, 
499, 502, 597 

«Къырым седасы» газетасы 571 

«Къырым талебе джемиети» 234, 252, 254, 
308 

«Къырым тюрк-татар эдебияты антологиясы» 
11, 12, 41, 85, 150 

«Къырым тюрк-татарлары» 67, 69, 131, 151, 
545 

«Къырым фаджиасы» 160, 161, 163, 308 

«Къырым хаберлери» газетасы 265 

Къырым ханлыгъы 53, 54, 56, 68, 70 

Къырым Юкъары Шурасы 462 

Къырым языджылары бирлиги 312, 317, 
319, 325, 327, 328, 339, 349, 380, 498 

«Къырым» журналы 267, 308 

«Къырым» газетасы 439, 460, 462, 490, 

492, (571) ? 588, 590, 601 

«Къырымгосиздат» 224 

«Къырымдевокъувпеднешир» нешрияты 
13, 582 

Къырымтатар джумхуриет китапханеси 573 

Къырымтатар драма театри 579 

Къырымтатар халкъынынъ меджлиси 447, 
525, 532, 575, 587 

Къырымтатар эдебияты болюги (Г. Гъулам 
нешриятында) 424, 425, 456 

«Къырымтатар энциклопедиясы» 45, 97, 
136, 525 

«Къысса-и Юсуф» дестаны 28, 39, 40, 41 

«Ленин байрагъы» — «Янъы дюнья» газетасы 
194, 197, 200, 203, 207, 208, 209, 210, 
211, 215, 222, 237, 307, 319, 315, 321, 
351, 352, 354, 360, 361, 364, 394, 406, 
407, 420, 421, 427, 428, 429, 430, 435, 
438, 443, 446, 450, 451, 452, 453, 455, 
457, 460, 460, 461, 462, 464 ,474, 476, 
480, 482, 485, 486, 487, 488, 490, 496, 
497, 498, 503, 504, 505, 507, 508, 509, 
512, 513, 515, 522, 527, 530, 539, 554, 
555, 556, 565, 570, 579, 579, 587, 588, 
589, 590, 598, 601, 605 

Ленинград дагъ-маден институты 367 

Ленинград политехника институты 535 

Ленинград сиясий-ярыкъландырув 
институты 364 

Ленинград токъумаджылыкъ институты 353 

«Ленинец» газетасы 490 

«Литература и искусство Крыма» журналы 
317, 325 

«Литература крымских татар» 21, 65, 157, 
158, 222, 223 

«Литературная газета» 316 

«Маариф ве медениет» журналы 292 

«Маариф ишчиси» журналы 292 

«Маарифчи» джемиети 571 

Максим Горький адына халкъара эдебият 
институты 446, 511 

«Медений эснас» китабы 158, 183 

Мекке ве Медине 74, 111, 138, 151, 154 

«Мектеп ве эали» журналы 246 

«Мераба!» газетасы 571 

«Миллет» газетасы 21, 165, 196, 197, 223, 
226, 234, 264, 281, 308 

«Миллий фыркъа» 308 

«Молла Насредин» журналы 

Москва девлет театр санагы институты 362 

Москва девлет университети 311, 389 

«Мунис уль-Ушшакъ» дестаны 21, 48 

«Мусульман секциясы» 258 

«Муштум» журналы 438 

«Мысль» нешрияты (Москва) 594 

«Нале-и Къырым» джыйынтыгъы 204 

Наманган девлет педагогика институты 505 

«Народы Азии и Африки» журналы 289 

Новороссийск университети 307, 334 

«Новый Восток» журналы 222 

«Оджакъ» журналы 572 

«Оджакъ» нешрияты ? 

Озьбекстан языджылары бирлиги 458, 
510, 532, 535 

«Окъув ишлери» журналы» 21, 73, 191, 
208, 226, 230, 233, 257, 266, 267, 288, 
306, 308, 313, 537, 554 

«Омюр ве яратыджылыкъ» джыйынтыгъы 
23, 28, 56, 58, 100, 101, 125 

Орхон-Енисей язылары 26 

Османлы императорлыгъы 24, 68, 70, 77, 
143, 151 

«Полный русско-татарский словарь» 231 

«Поэты Крыма» джыйынтыгъы 326, 353 

«Пролетар медениети» журналы 266 

Просвещение национальностей» журналы 323 

РАПП (языджылар тешкиляты) 314, 322, 

348, 349, 379 

«Роман ве заман» макъалеси 21 

Русие языджылары бирлиги 443, 448, 451, 
498 

«Русские ведомости» журналы 258 

«Салават» газетасы 217 

«Салгъыр» журналы ? 

Самаркъанд девлет университети 485, 504 

Самаркъанд тиджарет институты 518, 530 

Санкт-Петербург университети 332 

Саратов университети 501 

«Сефернаме» дестаны 123, 124, 127, 128, 
129, 130 

«Сеяхатнаме» китабы 66, 88, 89 

«Совет эдебияты» журналы (1940 
сенесинден) 345, 350, 354, 384, 386, 391, 
498 

«Советская Колыма» газетасы 332 

«Советская тюркология» 21, 293, 546 

«Советский писатель» нешрияты 472, 473 

«Современник» журналы 98, 156 

«Сонат» нешрияты 573 

СССР языджылары бирлиги 276, 279, 312, 
314, 316, 317, 319, 325, 329, 332, 338, 
340, 347, 349, 354, 355, 357, 358, 379, 
380, 382, 387, 424, 432, 434, 436, 439, 
440, 446, 447, 451, 454, 456, 458, 471, 
472, 480, 481, 484, 486, 488, 489, 498, 
502, 505, 506, 509, 512, 513, 515, 529, 
532, 535, 560, 581 

СССР языджыларынынъ | съезди 276, 316, 
380, 423 

«Студіі з Криму» журналы 20, 78, 136, 286 

«Судагъ сеси» газетасы — 454, 341, 572, 
589 ? 

Султание медресеси ? 

«Східний світ» журналы 130, 230 

Сырдарья девлет педагогика институты 514 

«Таврида ильмий архив комиссиясынынъ 
хаберлери» 219 

«Таврия» нешрияты 581 

«Татар китабы ХХ асырнынъ башында» 
китабы 215, 217 

Татарская школа» 197, 207, 221, 231 

«Татарские писатели Крыма» джыйынтыгъы 
339, 347, 358, 389 

Ташкент девлет педагогика институты 
487, 506, 512, 524, 525, 571, 579, 583, 
590 

Ташкент девлет университети 455, 457, 


508, 515, 532 

«Темир къазыкъ» эльязма журналы 265, 322 

«Терджиман» 10, 11, 101, 128, 130, 161, 
162, 178, 179, 180, 181, 182, 213, 218 
183, 186, 187, 188, 189, 190, 191, 192, 
193, 206, 208, 213, 221, 223, 224, 225, 
226, 227, 228, 231, 232, 237, 253, 254, 
264, 280, 308, 334, 365, 366, 536, 537 

«Тешвикъ» газетасы 246 

«Тогьайбей» дестаны 123, 
129, 130, 229, 230 

Тотайкой оджалар техникумы 308, 313, 
328, 336, 355, 360, 378 

«Тырнавуч» сатирик журналы 266, 306, 364 

«Ударник» газетасы 432, 496 

Украина языджылары бирлиги 434, 436, 
439, 446, 454, 456, 458, 460, 464, 486, 
488, 496, 505, 506, 507, 509, 514, 532, 
570 

Фергъана девлет педагогика институты 591 

«Ха-ха-ха!» журналы 196, 197, 221 

«Ховаджа-и субьян» 213 

«Червоний шлях» журналы 285 

«Черноморец» газетасы 490 

Шаркъ эмекдарлары коммунистик 
университети 363 

«Шуляле» журналы 258 

«Шура» журналы 224, 227, 228 

«Ышыкъ» газетасы 246 

«Эдебият ве культура» журналы (1939 


124, 125, 127, 


дан 1940 сенесинедже) 20, 125, 129, 168, 
311, 318, 353, 354, 357, 358, 373, 375, 
383 

«Эдебият хрестоматиясы» 127, 129, 211, 
319, 339, 349, 357, 431 

Эджнебий тиллер институтынынъ 
нешрияты (Москва) 593 

«Экслибрис-Пресс» нешрияты (Москва) 
594 

«Эмекдар халкъ» газетасы 258 

«Эмель» журналы 246, 253, 595, 596, 601 

«Эски юрт» газетасы 572, 589 

«Южный пограничник» назетасы 351 

«Юсуф ве Зулейха» дестаны 28, 29, 30, 
31, 39, 40, 41, 58 

«Языджылар бирлиги» джемиети 266 

Ялта оджалар техникумы 349, 355, 356, 
359, 499, 500 

«Янъы дюнья» газетасы 247, 306, 311, 313, 
321, 329, 346, 356, 357, 428, 429, 496 

«Янъы ой» эльязма журналы» 265 

«Яш къалемлер» эльязма журналы 496 

«Яш къувет» газетасы 265, 313, 315, 318, 
327, 329, 330, 337, 339, 345, 351, 352, 
353, 357, 361, 373, 383, 386, 391, 460, 
496, 537 

«Яш ленинджилер» журналы 357, 359, 
373, 375, 383, 384, 460, 496, 498 

«Яш орду» газетасы 265 

«Яш татар языджылары» джемиети 194, 
298 

Література — душа народу.......................... лилии 7 

Ш. ХАНЛЫКЪ ДЕВРИ КЪЫРЫМТАТАР ЭДЕБИЯТЫ ................................ 53 
Сейид Мухаммед Риза 
Хурреми Челеби................... 

Хайри-заде............................ 

ГУ Мухаммед Герай хан 

Кефевий Такъиййуддин Эбу-Бекир эфенди....................................е 153 
Хусам Герай Султан ве Саадет Герай Султан.................................-. 153 
Хан-заде Ханым:..:...::. ааннара нь ен 
Талиб-и Кефевий Ў 5 

Иджрет йырлары ведестанлары............. 
Иджрет тюркюлери........................-.. 

Исмаил бей Гаспринский................. ии НН 183 
БекирЭмекдар:;::. ннан иан РН 191 
Решид Медиев............................. о Я даалай 193 


Усеин Шамиль Тохтаргъазы... а 5 нА 


Молитва бедняка 

Асан Чергеев............ 

Абибулла Керем................................ 

Ильяс Борагъанский..................... 

Исмаил Леманов.............................-..аааннннннинининнни аннин наннан 

Джемиль Керменчикли 

Татарвім! алло Наннан Н НЦа 

Татар бармы, деп сорагъанларгьа....... т о 247 

Абдулла Лятиф-Заде, т.а ан анн НАН 279 
Бекир Чобан-заде... ОРЕ 287 
Тувган тиль. тан ААЛА Ыгына оО 291 
Амди Герайбай. г... ини пении 294 
Татар ичюн... Р а 2 ны 296 
Шевкъи Бекторе........................... НН 298 
Татарлыгъым..................--- не Пален и 301 
Умер Самий (Арбатлы)............... ии ии итииииинииаинии 302 
НомантИейх-заде:: ини они нина 303 
ЕПевкви Бекторе оао ов 305 

Абдураман Къадри-зале.................. ини линии НЕ Е 
Амет Озенбашлых ы А Ани 
Билял:Усеин: оао Нонна 
Абдуреим Шейх-заде (Алтанълы) 
Зиядин ДжавтобЕели................... ли иилииииинининитиниитиилинишьнии 
Ыргъат Къадыр............... +... еилиииииниинининининнииининни 
Ильяс Тархан 
Мамут Недим.............. линии я 

Эшреф Шемьи-заде...................... ини 

Гъафар Булгъанакълы (Эюпов)...................лилиилилиииининизииииииитиииитилииииннииненния 328 
Керим Джаманакълы (РешидДОв) .............. ли иилииииииииитиниииилиниитиитииилиниининининия 329 
Тувгъан ерим: да орали Нине 331 
Джемиль Сейдамет (Бузлу)............................... ННН 
Мустафа Къуртий:... „ан иинла нашаа а рАЛАЕМАННЕ НЫНАН 
Умер Аджи-Асан:.....„. аннамаа пиве ар: 
Эмирали Къаишев.... 
Джелял Меинов.......................аа ННН 
Сычанвекъоньуз: д лилии 
Джемиль Кендже | 
Къандалайлар: ис леьалиьиьиииьньа ОНИН 
УЛамильАЛЯДИН А иде они иное 
Раим Тынчеров..... 
Якъуб Кемал.........................----. 
Якъуб Абдулла огълу Мусанниф 


30-ынджы сенелернииъ языджылары 
Амди АЛИМ............. ини: 
Абдулла Дерменджи...................... 
Юсуф Болат................................. 

Амет Озенбашлы........................ 
Сеитхалиль Сейдаметов............ 
Фетта Аким............... лилии. На 

Алим Фетислямо в анна оо еее 
Ибраим Бахшьйй. талии 
Гузель Къырым ....... иене: 

Эюп Дерменджи....... ое: 

Решид Мурад............ 
Халид Шеитов.......... 
Энвер Селямет................. 
Ибраим Акъманайлы..... 
Зейнеп Аббасова.............. 55 
Сервер:Джетере. г.и АА АНДАА ЦЕНА 
Вели Габилев. =... лье ина Виана 
Къырымтатар эдебиятында терджиме санаты 
Мемедля Усейнов: ааа лиан 


Къырымтатар халкъ агъыз яратыджылыгъы 
Зинабадин Келямов............. лишили лишили нлиниинеииииннииинннне 
Кедайларнынъ яратыджылыгъы 
Исмаил Салет................. 


Не гузель ярашыр .............. 

Джангъазы Шерфедин 

Зиядин Джемай.............. зд и 
Джеббар: Акимов: аан а ионный 
30-ынджы сенелернинъ муим вакъиалары........................ 379 
Осман Амит. аана аа АННАН аа 383 
Макъсут Сулейман... а. НЕ ОРЧ 384 
Къайтарма... сай рии 385 
Бекир Ваап..................... лилии зизаниле 980 
Меннан Джаманакълы.............................. 2. ...387 


Мамут Дибагь.............. или улаа 00.289 
Азам Амет.............. ОТРИ 20289 
Таир Усеин..................... ЛЬ лараг 390 
Эннан Алимов....................... ВЯ изн 390 
Абляй Шамиль: ал ангараг на ао ННАЦ анна 391 
Осман Батыров: ао аара аа анн 391 
УП. СЮРЬГЮНЛИК ДЕВРИ КЪЫРЫМТАТАР ЭДЕБИЯТЫ.................. 395 
Сюрьгюнлик. Фаджиалы 13 йыл 


Идрис Асанин................... или 
Эр гедженинъ танъы бар 


СЮРЬГЮНЛИК ДЕВРИ НЕСИРИМИЗ..................... лилии 411 
Шамиль АЛЯДИН:: ааа анна яна аи Наннии 412 
Юсуф Болат 
Эдебиятымызнынъ вазиети ве талапларымыз................................... 418 
Меркезий Комитетке мектюп... 

Журнал насыл мейдангъа кельди р 
Раим:Тынчеров: или наи овен океан 
Абдулла Дерменджи.....:. елена Наннан 
Якъуб Зеккий С: 
ДжевдетАМетов ланолина алена нь 
Ибраим Паши. ааьан ЫА аар а 
Несирде фааль иджат эткен шаирлер 
Решид Мурад или иное 
СейтумерЭмин ие они еее 
Черкез-Али адб 
Янъы несиль языджылары................... ии 
ЭМИлЬАМИТ аис иприт 
Эрвин УмероВ: аана нанниннн ин тАНЬНОНТанАЫ 

Таир Халилов 
Шевкет.Рамазанов: ны иона ии 
Эмир Фаикъ... 

Самедин Шукурджиев 
Сабрие Сеутова и анаа ЫА ННАЦ 


СЮРЬГЮНЛИК ДЕВРИ ШИИРИЕТИМИЗ....................................... 470 
Эшреф Шемьи-заде дикими еее 
Абдуреим:Алтаяйълы: 2.2. аана оно 
Зиядин Джавтобели 
Гъафар Булгъанакълы 
Керим Джаманакълы.............................. ннан ННН 
Энвер Селямет................... линии 

Шакир Селим....... 

Шерьян Алиев 
Мамбет Аблялимов 
Шукри Аппазов......................... 

Ленур Ибраимов: похорон 
«Народ без родины....».......... ити 492 
Юрий Османов ........................... 

Юнус Темиркъая. 
Риза Халид: ола аи а ЕН Нан 
Амет Мефаев нение 
Джеваире Меджитова 
Ремзи/Бурнаш или нии ен 
Леман СУЛейман: писала ни ны ны 
Къуртсеит Амет.............. 

Иса Абдураман....... 
Закир Къуртнезир 
Эскендер Фазыдл.................. лилии 

Аблязиз Велиев............................. 

Эрдживан Керменчикли... 509 
Амет Адиль аала Наана НЫН 
Решид Мемиш............. 
Айше Кокиева................ 
Венера Ибраимова......... 
Васфие Къыпчакъова 
Бала эдебияты ................ 

Билял Мамбето я а аА елиса ане 


Эшреф Ибраимова анна анна воины 520 
Драматургия анн воза ние 521 
Халкъ агъыз яратыджылыгъы................... нии италии 521 
Рефикь Музафаров палладия 524 
ДжаферБекиров: ление 525 
Аджи-Султан Мустафаева................иьолольниниишноионининилилиьниитииялининиизнинининининииния 526 
Элебиятшнаслыкъ ве тенкьнд..........................ааааааан аннан 527 
Сервер Арифов: или рее 529 


Риза Фазыл.......... ОРИ 530 
Сафтер Нагаев ила а 2200032 
Сейтгьазы Гъафаров дазойаааланилании наа оН НАНЫ 535 


Публицистика одеянии Нонна 538 
Терджиме санаты. 2.2 арор Аара рН Д 539 
Къырымтатар эдебий тилининъ шекилленюв 


всинкишаф ёлка 541 


УШ. ВАТАНГЪА АВДЕТ ДЕВРИ 

КЪЫРЫМТАТАР ЭДЕБИЯТЫ........................................ иииииииинииииилитииититлиинию 563 
Авдет девринииъ башланувы.................... линии или 563 
КПСС Меркезий Комитетине мураджаат.................. ии 566 
Латин элифбесине кечюв ............... и-нете 575 
Шакир Селим...... 8 ЕКЕ И Нат 578 
Юнус Къандым ТАЕ 579 
Бизим наширлеримиз..... а а 581 
Исмаил Керимов....................... РИСО 583 
Лиля Булджурова ааа аини оли анна 585 
«Это было не в Африке...» ..................... 
Рефат Чайлакъ....................... 
Дилявер Осман............... 
Певат Аджирединов... 
Энвер Абдуллаев........ 
Сейран Усеинов...... 
Айдын Шем............. 
Эрик Къуддусов...... 
Эдем Оразлы............ 
Рошен Сейфулла... 
Валерий Возгрин..... А 
Энвер Байрамов.................. ини 

Иджретте догыъан къырымтатар эдебияты...... 

Мустеджиб Улькусал „наедно 
Джынгъыз:Дагъджы. еа анданда шинни аи 

Исмаил Отар 


Фейзи Юртер 7 
Фикрет:Юртер: ананна нан е РНН дн 605 
Рамазан: А Итан. оН а ааа а Й 607 
[ пдек$ 
Адлар ве сой адлары..............- ини тититиииинининтилиннния 609 
Неширлер ве эдебиятнен багълы дигер намлар............................ ели 622 
Узыджыларымьв. зилнонинильии О азов де ашан 635 

Къырымтатар языджыларынынъ тешкилятлары 


ЯЗЫДЖЫЛАРЫМЫЗ 


Украина языджылары миллий бирлигининъ азалары: 


Юнус Темиркъая. Акъмесджит шеэри, Победа сокъагъы, 183. 

Ибраим Паши. Акъмесджит районы, Андрусово коюнде яшай. 

Рустем Муедин. Акъмесджит районы, Перово кою, Пригородная 
сокъагъы, 1-а. Тел. 49-22-80. 

Черкез-А ли. Акъмесджит шеэри, Маршал Жуков сокъагъы, 13, кв. 28. 

Идрис Асанин. Багъчасарай шеэри, Калинин сокъагъы, 35. Тел. 4-11-44. 

Риза Фазыл. Акъмесджит шеэри, Каменка къасабасы, 
А .Абденнанова сокъагъы, 52. Тел. 24-03-82. 

Нузет Умеров. Акъмесджит шеэри, Б. Хохлов сокъагъы, 116. Тел. 51-03-39. 

Рефат Чайлакъ. Судакъ шеэри, Октябрьская сокъагъы, 36. Тел. 2-25-84. 

Закир Къуртнезир. Акъмесджит шеэри, Ялтинская сокъагъы, 155. кв. 3. 
Тел. 23-26-23. 

Эскендер Фазыл. Акъмесджит шеэри, Акъмечет къасабасы, Амет-Хан 
Султан сокъагъы, 31. 

Билял Мамбет. Акъмесджит шеэри, Марьино къасабасы, Менъли Герай 
сокъагъы, 4. Тел. 54-49-36. 

Рустем Али. Судакъ шеэри, Октябрьская сокъагъы, 36. Тел. 2-25-84. 

Иса Абдураман. Акъмесджит шеэри, Широкая сокъагъы, 18. Тел. 48-10-74. 

Шерьян Алиев. Сакъ районы, Шелковичная кою, Гагарин сокъагъы, 21. 

Урие Эдемова. Акъмесджит шеэри, Марьино къасабасы, Менъли Герай 
сокъагъы, 4. Тел. 54-49-36. 

Эрвин Умеров. Акъмесджит шеэри, Марьино къасабасы, Носенко 
сокъагъы, 59. Тел. 23-23-02. 

Самедин Шукурджиев. Акъмесджит шеэри, Жидков сокъагъы, 76, 223- 
юнджи хане. Тел. 27-89-77. 


Аблязиз Велиев. Акъмесджит шеэри, Б. Хохлов сокъагъы, 118. 
Тел. 23-90-17. 

Таир Халилов. Совет районы, Пушкино кою, Первомайская сокъагъы, 9. 
Сафтер Нагаев. Акъмесджит шеэри, Каменка къасабасы, 


А. Абденнанова сокъагъы, 52. Тел. 24-03-82. 
Шевкет Рамазанов. Акъмесджит шеэри, Битакъ, м/р. Пригородная, 1. 


Тел. 23-23-02. 

Шакир Селим. Акъмесджит шеэри, Ялтинская сокъагъы, 155, кв. 3. 
Тел. 23-26-23. 

Исмаил Керимов. Акъмесджит шеэри, Гоголь сокъагьы. 68. кв. 6. 
Тел. 24-14-95. 


Айше Кокиева. Акъмесджит шеэри, Кудряшов сокъагъы, 21. 
Юнус Къандым. Акъмесджит шеэри, Клубная сокъагъы, 4. 
Наджие Аметова. Акъмесджит шеэри, Кудряшов сокъагъы, 15. 


жж 


Русие языджылары бирлигининъ азалары: 


Риза Халид. Санкт-Петербургда яшай. 
Сеитумер Эмин. Акъмесджит шеэри, Балаклавская сокъагъы, 79, кв. 5. 


Тел. 44-10-16. 
Эмиль Амит. Москва, Акад. Королёв сокъагъы, эв 8, корп. 1, кв. 579. 


Тел 216-48-71. 


Амет Адиль. Къазан ш., Галактионов сокъагъы, 3-а, кв. 12. 
Тел. 36-78-67. (Татарстан языджылары бирлигининъ азасы). 


Решид Мемиш. Акъмесджитте яшай. Тел. 27-25-88. 

Венера Ибраимова. Озьбекстан, Джизакъ виляети, Зарбдор къасабасы, 
Айбек сокъагъы, 128. (Озьбекстан языджылары бирлигининъ азасы). 

Дилявер Османов. Къарасувбазар шеэри, Мичурин сокъагъы, 21. Тел. 
9-11-75. (Татарстан языджылары бирлигининъ азасы). 

КЪЫРЫМТАТАР ЯЗЫДЖЫЛАРЫНЫНЪ 
ТЕШКИЛЯТЛАРЫ 


1926—1927 сенелери “Илери” журналы янында языджылар тёгереги 
ве сонъра къырымтатар языджылары бирлиги тешкиль этильген эди. 
Джелял Меинов ве Джафер Гъафар онынъ рехбери олгъан эдилер. 


1928—1933 сенелери КрымАПП (Къырым пролетар языджылары 


ассоциациясы) тешкиль олуна. Джафер Гъафар, Джемиль Сейдамет, Абдулла 
Дерменджи онъа рехберлик яптылар. 


1934 сенеси, Москвада СССР языджылары бирлиги тешкиль этильген 
вакъытта, Акъмесджитте Къырым языджылары бирлиги тешкиль олунды. 
Август 11-де олып кечкен тешкилий конференцияда Къырым совет 
языджылары идареси сайланды ве онынъ эркянына Ильяс Тархан (реис), 
Ыргъан Къадыр (реис муавини), Умер Ипчи, Эшреф Шемьи-заде, Джафер 
Гъафар кирдилер. 

Конференцияда Ильяс Тархан, Умер Ипчи, Эшреф Шемьи-заде, Абдулла 
Дерменджи ве Ыргъат Къадыр (мушавере акъкъы иле) Бутюниттифакъ 
языджылар съездине делегат сайландылар. 


1939.-1941 сенелери Къырым языджылары бирлигине Шамиль Алядин 
рехберлик япты. 


1957 сенеси Озьбекстан языджылары бирлигинде къырымтатар 
языджылары секциясы тешкиль этильди. Чокъ йыллар девамында бу 
секциянынъ да реиси Шамиль Алядин олды. Сонъра секциягъа Черкез-Али, 
Закир Къуртнезир, Айдер Осман, Сафтер Нагаев рехберлик яптылар: 


1992 сенеси, “Янъы дюнья” ве “Йылдыз” журналы муарририетлери эм 
де нешрият болюгимиз ве оларнен берабер языджыларымызнынъ чокъусы 
Акъмесджитке кочип кельген сонъ, бу ерде Украина языджылары миллий 
бирлигининъ Къырым тешкиляты янында къырымтатар языджылары кенъеши 
тешкиль олунды. Кенъешнинъ реиси оларакъ Шакир Селим сайланды. 

РИЗА ФАЗЫЛ 


Риза Фазыл сюрьгюнлик девринде кучь-гъайретини эдебиятымызнынъ, ана 
тилимизнинъ сакъланмасына догърулткъан, озь къалеминен халкъымызнынъ 
бирлигине, адамларымызда ватанперверлик, Ана-ватангъа севги дуйгъулары 
яшатылмасына намуснен хызмет эткен иджаткярлардан бири. Онынъ чыкъаргъан 
«Къайда бирлик — анда тирилик», «Манелер ве чынълар», «Аналар яш экенде», 
«Амет-Ханнынъ йылдызы», Ашыкъ Умернинъ «Ашыкънынъ йырлары» ве 
«Асретлик нагъмелери» адлы шиирий джыйынтыкълары ве даа бир сыра дигер 
китаплары бу макъсаткъа, бу гъаеге чалышкъан иджат емишлеридир. Ве, ниает — 
энди ватанда эдебиятымызны, тарихымызны, миллий медениетимизни тиклев ёлунда 
бутюн бир несильге хызмет эте биледжек мезкюр «Къырымтатар эдебиятынынъ 
тарихы» китабы. Сафтер Нагаевнен берабер о, бу гъает муреккеп хызметнинъ де 
астындан шерефнен чыкъты. Иште, китап сизинъ элинъизде, мухтерем окъуйыджы. 

Къур'ан-ы Керимни тарихымызда биринджи олып къырымтатар тилине 
терджиме япкъан Риза Фазылнынъ бу иши эм де онынъ «Ана тили байлыгъымыз!» 
сериясында чыкъаргъан ве халкъ арасында айрыджа популяр олгъан «Буюрынъыз 
дуагъа!», «Иляһийлер» китаплары халкъымызнынъ динини, урф-адетлерини 
тиклемеге, намус-ахлякъыны пекитмеге догърултылгъан иляһий бир хызметтир. Дин 
огърунда хызмет этер экен, о Акъмесджитнинъ озю яшагъан Каменка (Богъурча) 
къасабасында дин джемиетини тешкиль этти ве онынъ реиси олды, 1995 сенеси 
Къырым мусульманларынынъ | Къурултайында тефтиш комиссиясынынъ азасы олды, 
2000 сенеси исе И Къурултайда шу комиссиянынъ реиси этип сайланды. 1999 сенеси 
онъа Мекке-и Мединеге аджиликке барып кельмек насип олды. 

Фааль джемаатчы Аджи Мухаммед-Риза Фазыл 1991 сенеси ! Къурултайнынъ 
делегаты ве Меджлис азасы олды. О, 2000 сенеси тешкиль этильген «Эдебият» 
джемиетининъ реисидир. 


638 


САФТЕР НАГАЕВ 


Сафтер Нагаев эдебиятымызда энъ семерели иджат эткенлерден бири олып, 
эсасен озюнинъ очерклери ве публицистик эсерлеринен, весикъалы повестьлеринен, 
тенкъидий макъалелери ве эдебий араштырмаларынен беллидир. «Яшлыкъкъа 
хас дуйгъунен», «Он экилернинъ хатиреси», «Федакярлыкъ», «Бинъ бир олюмни 
енъип», «Йылнамелердеки излер» китаплары, Бекир Чобан-задеге багъышлангъан 
«Медений инкъиляп аскери» эм де къырымлы челюскинджи Ибраим Факидов 
акъкъында «Буз устюнде Фарадей» весикъалы повестьлери, «Роман ве заман» 
монографиясы, «Исмаилбейнинъ Туркистан сефери» ве бир сыра дигер эсерлери 
онынъ эдебиятымызгъа къошкъан салмакълы иссесидир. Онынъ къырымтатар миллий 
арекетининъ акъсакъалы Мустафа оджа Халиловнынъ аятына багъышлангъан 
«Асыргъа мусавий омюр» повести, академик А.Е.Крымский акъкъында 
«Эдебийликке укюм этильди» серлевалы монографиясы ве дигер эсерлери де 
дюнья юзю корьмеге невбет беклейлер. 

Эдипнинъ сонъки девир иджадий фаалиети Озьбекстанда къырымтатар эдебиятыны 
тешвикъат этювге догърултылгъандыр. Исмаил Гаспринскийнинъ «Дар-ур-Рахат 
мусульманлары» романыны, Эрвин Умеровнынъ «Къара поездлар» икяелер сечимини 
озьбек тилине терджиме этип бастыргъаны да шу хызметнинъ нетиджесидир. 
«Исмаилбейнинъ Туркистан сефери» эсерини исе о эм озьбек тилинде, эм де туркчеге 
чевирип Тюркиеде бастырды. Эдипнинъ «Адалет — рухиет мензили» ве «Топракъны 
ярып чыкъкъан аят» эсселери И. Гаспринский, Б. Чобан-заде, Чолпан ве Фитратнынъ 
эмекдашлыгъына багъышланды. Элинъизде олгъан «Къырымтатар эдебиятынынъ 
тарихы» исе онынъ энъ муим хызметлеринден биридир. 

Сафтер Нагаев Озьбекстанда нам къазангъан медениет хадими унванынен 
такъдирленген эди. Къырымтатар эдебиятыны тешвикъат этювде семерели фаалиети 
ичюн исе 1998 сенеси Озьбекстаннынъ «Достлукъ» орденинен мукяфатланды. 

Эдип Ш Къурултайнынъ делегаты олды. 

Эдебий-тенкъидий нешир 
Риза ФАЗЫЛ, Сафтер НАГАЕВ 


Къырымтатар эдебиятынынъ тарихы. 
Къыскъа бир назар 


Нешрият директоры Г.Э. Муртазаева 
Баш муаррир И.Б. Чегертма 
Техн.муаррир М.Дж. Курбидинова 
Бедиий муаррир .3.Ш. Акимова 
Корректор Г.М. Дудакова 
Оператор Ф.Р. Майлыева 


Басмагъа 9.11.2001с. рухсет этильди. Бичими 60х84'/ „,. 
“Техї Воок” гарнитурасы. Колеми 40,0 б.т. Шартлы б.т.37,2. 
Нешрият б.т.41,34. Джеми 1000 нусха. 221№ сымарыш. 

Къырым девлет окъув-педагогика нешрияты 
95034, Симферополь ш., Горький с., 5. 


Свідоцтво про Внесення до Державного реєстру субєкта 
видавничної справи ДК № 508 6:0 26.06.2001 р. 


“Таврида” басмаханесинде басылды. 
95700, Симферополь ш., Генерал Васильев с., 44. 

АНА ТИЛИ -- БАЙЛЫГЪЫМЫЗ! 


РИЗА ФАЗЫЛ САФТЕР НАГАЕВ 


КЪЫРЫМТАТАР 
ЭДЕБИЯТЫНЫНЪ 
ТАРИХЫ 


Къыскьа бир назар 


Акъмесджит 

